
I. KAKO SE DOBRI VOJAK ŠVEJK UMIJEŠAO U 
SVJETSKI RAT 


- Ubili nam dakle Ferdinanda! - reče dvorkinja gospodinu Švejku koji je 
prije nekoliko godina bio otpušten iz vojske pošto ga je vojna liječnička 
komisija definitivno proglasila slaboumnim, pa se prehranjivao trgujući 
psima, ružnim, nečistokrvnim nemanima kojima je krivotvorio 
rodoslovlje. 

Osim toga bolovao je od reumatizma i baš je mazao koljena 


opodeldokom.' 

- Kojega Ferdinanda, gospođo Miillerov4? - upita Švejk ne pristajući s 
masažom koljena - ja poznajem dva Ferdinanda. Jednoga koji je sluga 
kod drogeriste Prčše, pa mu je jednom u zabuni ispio bocu nekakve 
tinkture za kosu, a poznajem još i Ferdinanda Kokošku koji sakuplja 
pasje izmetine. Obojice nije nikakva šteta! 

- Ali, milostivi gospodine, gospodina nadvojvodu Ferdinanda, onoga iz 
Konopišta, onoga debeloga i pobožnoga! 

- Isuse i Marijo! - uskliknu Švejk. - To je fino! A gdje se to desilo 
gospodinu nadvojvodi? 

- Udesili ga u Sarajevu, milostivi gospodine, revolverom, znate. Vozio se 
ondje sa svojom nadvojvotkinjom u automobilu. 

- Gle, gle, gospođo Miullerov4, u automobilu. Da, takav gospodin može to 


sebi priuštiti, a pri tom i ne pomišlja kako se nesretno može završiti takva 
vožnja automobilom. I to još u Sarajevu, to je u Bosni, gospođo 
Millerova. To su valjda uradili Turci. Nismo im smjeli uzeti tu Bosnu i 
Hercegovinu. Eto vidite, gospođo Mullerov4. Gospodin nadvojvoda je sad 
već mrtav. A je li se dugo mučio? 

- Gospodin nadvojvoda je odmah umro, milostivi gospodine. Pa i sami 
znate da s revolverom nema šale. Nedavno se također kod nas u Nuslama 
igrao neki gospodin revolverom i poubijao čitavu porodicu zajedno s 
pazikućom koji je dotrčao da vidi tko to puca u trećem katu. 

- A poneki revolver, gospođo Millerova, neće da opali, makar se stavili na 
glavu. Takvih sistema ima mnogo. Ali za gospodina nadvojvodu svakako 
su kupili kakav bolji revolver, i ja bih se smio kladiti, gospođo MillerovA, 
da se onaj čovjek koji je to uradio, za tu zgodu lijepo obukao. Ta znate i 
sami, pucati u gospodina nadvojvodu, to je vrlo teška stvar, to nije kao 
kad zvjerokradica puca na lugara. Ovdje se radi o tome kako da do njega 
dođe, pa na takva gospodina ne smijete ići u dronjcima. Morate ići s 
cilinderom na glavi, da vas prije ne pokupi kakav policajac. 

- Kažu da je bilo više saučesnika, milostivi gospodine. 

- Pa to se samo po sebi razumije, gospođo Miillerov4 - reče Švejk 
svršavajući masažu koljena - kad biste htjeli ubiti gospodina nadvojvodu 
ili samoga cara, vi biste se sigurno s nekim posavjetovali. Više ljudi više 
zna. Jedan savjetuje ovo, drugi ono, a onda se djelo posreći, kako veli 
naša himna. Glavna je stvar uvrebati momenat kad takav gospodin 
prolazi pored vas. Kao na primjer, ako se sjećate onog gospodina 
Lucchenija koji je turpijom proburazio našu pokojnu Elizabetu. Šetao se 
s njom. Pa vjerujte onda nekomu; od toga doba nijedna carica više ne ide 
u šetnju. A takva sudbina čeka još mnoge. A vidjet ćete, gospođo 
Millerova, doći će red i na ruskog cara i caricu, a možda, ne dao bog, i na 
našeg cara, kad su već počeli s njegovim sinovcem. Imao on, čičica, 
mnogo neprijatelja. Još više nego Ferdinand. Nedavno je pričao jedan 
gospodin u gostionici da će doći vrijeme kad će carevi padati jedan za 
drugim, i da im ni državni odvjetnik neće pomoći. A kako nije imao da 
plati, gostioničar ga je dao uhapsiti. No on mu je opalio ćušku, a stražaru 
dvije. Onda su ga odvezli u butumicu da se pribere. Da, gospodo 
Millerova, danas se događaju čudne stvari. To je opet gubitak za Austriju. 
Kad sam još bio u vojsci, tada je jedan infanterist ubio kapetana. Nabio je 


pušku i pošao u kancelariju. Ondje su mu rekli da u kancelariji nema 
nikakva posla, ali on je ostao pri svom da mora govoriti s gospodinom 
kapetanom. Nato izađe kapetan i odmah ga kazni zatvorom. Vojnik onda 
dohvati pušku i opali mu metak pravo u srce. Metak je kapetanu izašao 
na leđa i napravio još štete u kancelariji. Razbio je bocu tinte, pa su se 
zaprljali službeni spisi. 

- A što je bilo s tim vojnikom? - upita začas gospođa Mullerova, dok se 
Švejk oblačio. 

- Objesio se o remen - odgovori Švejk čisteći svoj tvrdi šešir. - No taj 
remen nije ni bio njegov. Pozajmio ga od profoza, jer mu, veli, neprestano 
padaju hlače. Zar da čeka dok ga strijeljaju? Ta sami znate, gospođo 
Millerova, da se čovjeku u takvoj situaciji zamuti u glavi. Profoza zbog 
toga lišiše čina i osudiše na šest mjeseci zatvora. Ali on ih nije odsjedio, 
nego je pobjegao u Švicarsku i postao propovjednik u nekoj crkvi. Danas 
ima malo poštenih ljudi, gospođo Mullerova. Ja mislim da se i gospodin 
nadvojvoda Ferdinand u tom Sarajevu prevario u čovjeku koji ga je ubio. 
Vidio je nekoga gospodina i pomislio: Ovo je neki čestiti čovjek kad mi 
kliče: ,Živio!“ A kad tamo, taj ga je čovjek ustrijelio. Je li ispalio jedan 
metak ili više njih? 

- Novine pišu, milostivi gospodine, da je gospodin nadvojvoda bio sav 
izrešetan. Ispalio je u njega sve metke. 

- To se odvija vrlo brzo, gospođo Mullerova, strahovito brzo. Ja bih u 
takvom slučaju kupio brauning. Izgleda kao igračka, a možete njim za 
dvije minute poubijati dvadeset nadvojvoda, mršavih ili debelih. Premda, 
govoreći među nama, debeloga gospodina nadvojvodu možete sigurnije 
pogoditi nego li mršavoga. Sjećate li se još kako su tada u Portugalu ubili 
svoga kralja? I on je bio debeo. Pa znate i sami da kralj ipak neće biti 
mršav. Ja sad dakle idem u ,Gostionicu kod kaleža“, pa ako tko dođe po 
onoga ratlera za kojega sam primio kaparu, tada mu recite da je u mojoj 
psetarnici na selu i da sam mu nedavno obrezao uši, pa ga sad ne smijem 
prevoziti dok mu uši ne zacijele, da mu se ne prehlade. Ključ dajte 
pazikući! 

U ,Gostionici kod kaleža“ sjedio je samo jedan gost. Bio je to civilni agent 
Bretschneider, koji je bio u službi državne policije. Gostioničar Palivec je 
prao poslužavnik, a Bretschneider je uzalud nastojao zapodjeti s njim 
ozbiljan razgovor. 


Palivec je bio poznati prostak, i svaka druga riječ bila mu je stražnjica ili 
govno. No uz to je bio načitan čovjek, pa je svakome savjetovao da pročita 
što je o ovoj posljednjoj stvari napisao Victor Hugo prikazujući posljednji 
odgovor Napoleonove stare garde Englezima u bitki kod Waterlooa. 


- Imamo ove godine lijepo ljeto - započinjao je Bretschneider svoj ozbiljni 
razgovor. 

- Sve to ne vrijedi ni govna - odgovori Palivec smještajući poslužavnike u 
stakleni ormar. 

- Lijepu nam kašu zakuhaše u Sarajevu - javi se sa slabom nadom 
Bretschneider. 

- U kakvom ,,Sarajevu“? - zapita Palivec. - Zar u onoj nuselskoj krčmi? 
Ondje se tuku svaki dan, ta poznajete Nusle. 

- U bosanskom Sarajevu, gospodine gostioničaru. Ustrijelili su nam ondje 
gospodina nadvojvodu Ferdinanda. Šta velite na to? 

- Ja se u takve stvari ne miješam, neka mi s tim svatko poljubi stražnjicu 
- odgovori pristojno gospodin Palivec i zapali lulu. - Ako bi se čovjek 
danas u takve stvari pleo, mogao bi lako izgubiti glavu. Ja sam obrtnik; 
kad tko dođe i naruči pivo, ja mu natočim. Ah neko Sarajevo, politika ili 
pokojni nadvojvoda, to nije za nas, to može čovjeka odvesti samo u 
pankrački zatvor. 

Bretschneider zamukne i razočarano se obazre po praznoj gostionici. 

- Ovdje je nekoć visjela careva slika - javi se začas - baš ondje gdje sada 
visi ogledalo. 


- Jest, imate pravo - odgovori gospodin Palivec - visjela je ondje, pa su po 
njoj srale muhe, tako da sam je odnio na tavan. Znate, mogao bi tkogod 
još reći kakvu primjedbu, pa bi bilo neprilika. A zar mi je to potrebno? 

- Au Sarajevu je moralo biti gadno, gospodine gostioničaru? 

Na ovo podmuklo i izravno pitanje gospodin Palivec je odgovorio 
neobično oprezno: 

- U ovo doba je u Bosni i Hercegovini strahovita vrućina. Kad sam ja 
ondje služio, morali smo našem natporučniku stavljati led na glavu. 

- Au kojoj ste pukovniji služili, gospodine gostioničaru? 

- Takvih se sitnica ja ne sjećam, ja se nikada nisam zanimao za takve 
gluposti i nikada nisam bio na to radoznao - odgovori gospodin Palivec - 
pretjerana radoznalost može samo škoditi. 

Civilni agent Bretschneider definitivno zamuknu i njegovo namrgođeno 
lice oživje tek onda kad je ušao Švejk, koji, stupivši u gostionicu, odmah 
naruči crno pivo i reče: 

- U Beču je danas također žalost. 

Bretschneiderove oči zasvijetliše nadom i on reče kratko: 

- Na dvorcu u Konopištu vije se deset crnih zastava. 

- Trebalo bi ih biti dvanaest - reče Švejk otpivši piva. 

- Zašto mislite dvanaest? - upita Bretschneider. 

- Pa da bude okrugao broj, na tucete vam se da bolje računati, a na tucete 
je uvijek i jeftinije - odgovori Švejk. 

Nastade tišina, koju prekide sam Švejk uzdišući: 

- I tako njega nema među živima, dao mu bog vječni pokoj. Nije ni 
dočekao da postane car. Kad sam ja služio vojsku, tada je jedan general 
pao s konja i ostao na mjestu mrtav. Htjedoše mu pomoći da se popne na 
konja, podići ga, ali se začudiše videći da je mrtav. A baš je tih dana 
trebao da postane feldmaršal. Dogodilo se to na smotri trupa. Ovakve 
smotre nikada ne donose dobra. I u Sarajevu je bila nekakva smotra. 
Jednom mi je, sjećam se, na takvoj smotri falilo dvadeset dugmeta na 


mundiru, pa su me zbog toga zatvorili na četrnaest dana u ajncel“i ondje 
sam dva dana ležao kao Lazar, svezanih ruku i nogu unakrst. Ali u vojsci 
vam mora biti discipline, inače ne bi nitko mario ni za što. Naš 
natporučnik Makovec uvijek nam je govorio: ,Discipline, budale jedne, 
mora biti, inače biste se verali po drveću kao majmuni, ali vojska će od 
vas, glupani jedni, učiniti ljude.“ A zar to nije istina? Zamislite na primjer 


park, recimo Karlovo šetalište, pa da na svakom drvetu sjedi po jedan 
vojnik bez discipline. Toga sam se ja uvijek najviše bojao. 

- Ali ovo u Sarajevu - nadoda Bretschneider - uradili su Srbi. 

- Varate se - odgovori Švejk. - To su uradili Turci, zbog Bosne i 
Hercegovine. 

I Švejk poče izlagati svoje gledište na međunarodnu politiku Austrije na 
Balkanu. Turci su godine 1912. izgubili rat sa Srbijom, Bugarskom i 
Grčkom. Tražili su da im Austrija pomogne, a kad se to nije dogodilo, 
ubili su Ferdinanda. 

- Voliš li Turke? - obrati se Švejk gostioničaru Palivecu - voliš li te 
poganske pse? Zar ne, da ih ne voliš? 

- Gost je gost - odgovori Palivec - pa makar bio i Turčin. Za nas obrtnike 
nema politike. Plati pivo pa sjedi u gostionici i brbljaj što hoćeš. To je moj 
princip. Da li je to našemu Ferdinandu uradio Srbin ili Turčin, katolik ili 
musliman, anarhist ili mladočeh, meni je to sasvim svejedno. 

- Dobro, gospodine gostioničaru - javi se Bretschneider koji je opet počeo 
gubiti nadu da će se koji od ove dvojice! uhvatiti na lijepak - ali dopustit 
ćete da je to velik gubitak za Austriju. 

Mjesto gostioničara odgovori Švejk: 

- Gubitak jest, to se ne da poreći. Strašan gubitak. Ferdinanda ne može 
zamijeniti kakva budala. Samo bolje bi bilo da je bio deblji. 

- Kako to mislite? - oživje Bretschneider. 

- Kako to mislim? - odgovori zadovoljno Švejk. - Evo ovako: da je bio 
deblji, sigurno bi ga već prije udarila kap kad je natjeravao po Konopištu 
babe koje su u njegovu reviru kupile suharke i gljive, pa onda ne bi 
morao umrijeti ovako sramotnom smrću. Kad samo pomislim, sinovac 
Njegova Veličanstva, a oni ga ubili. Ta to je sramota, sve novine pišu o 
tome. Kod nas su u Budjejovicama pred nekoliko godina u nekoj omanjoj 
svađi na sajmu proboli nožem jednog marvenog trgovca, nekog Bretislava 
Ludvika. On je imao sina Bohuslava, pa kad bi ovaj kamo došao prodavati 
svinje, nitko ne bi htio od njega ništa kupiti i svatko je govorio: ,To je sin 
onoga probodenog, bit će valjda i on prava bitanga!“ Nije mu preostalo 
drugo nego da u Krumlovu skoči s mosta u Vltavu, pa su ga morali 
izvlačiti, pumpati iz njega vodu, a on im je morao umrijeti na rukama 
liječnika koji mu je davao neku injekciju. 

- No vi imate čudne usporedbe! - reče Bretschneider značajno. - Počnete 


najprije o Ferdinandu, a završite o marvenom trgovcu. 

- Nipošto - branio se Švejk - sačuvaj bože da bih ja koga s kim 
uspoređivao. Gospodin gostioničar me poznaje. Zar ne da ja nisam nikada 
nikoga ni s kim uspoređivao? Ja samo ne bih želio biti u koži udovice 
nadvojvotkinje. Šta će sada raditi? Djeca su joj bez oca, a vlastelinstvo u 
Konopištu bez gospodara. Zar da se opet uda za kakva novog nadvojvodu? 
Šta ima od toga? Opet će poći s njim u Sarajevo pa će po drugi put 
obudovjeti. Živio vam je u Zlivu kod Hluboke prije nekoliko godina lugar, 
a imao je ružno ime Pind'our. Ubili ga zvjerokradice, a ostavio je udovicu 
s dvoje djece koja se za godinu dana opet udala za lugara, Pepika 
Ševlovica iz Mydlovara. I njega joj ubiše. Udala se ona i po treći put i 
pošla opet za lugara i rekla pri tom: ,Triput bog pomaže. Ako ni sada ne 
bude sreće, tada ne znam što ću uraditi.“ Razumije se, i njega su joj ubili, 
ali sad je već s tim lugarima imala šestoro djece. Pošla je i u kancelariju 
gospodina kneza u Hlubokoj i potužila se da je prati nesreća s tim 
lugarima. 

Tada joj preporučiše nadglednika ribnjaka Jareša iz ražičke ribnjačke 
nastambe. Pa šta velite, i njega joj utopili pri ribolovu, a imala je s njim 
dvoje djece. Tada pođe za nekog štrojača iz Vodnjana, a on ju je jednom 
noću klepnuo sjekirom po glavi i sam se prijavio vlastima. A kad su ga 
kasnije kod okružnog suda u Piseku vješali, odgrizao je svećeniku nos i 
rekao da se ni najmanje ne kaje, a rekao je i nešto vrlo ružno o Njegovu 
Veličanstvu. 

- Ane znate li što je rekao? - upita Bretschneider glasom punim nade. 

- To vam ne mogu reći, jer se nitko nije usudio ponoviti njegove riječi. Ali 
kažu da je to bilo nešto tako strašno i užasno da je jedan sudbeni vijećnik 
koji je bio prisutan od toga poludio, pa ga još i sada drže izolirana da se to 
ne bi saznalo. To nije bila samo obična uvreda veličanstva kakva se 
dešava u pijanstvu. 

- A kakve se uvrede veličanstva dešavaju u pijanstvu? - upita 
Bretschneider. 

- Molim vas, gospodo, skrenite razgovor - javio se gostioničar Palivec. - Vi 
znate da ja to ne volim. Čovjek nešto blebne, a kasnije mu je žao. 

- Kakve se uvrede veličanstva dešavaju u pijanstvu? - ponovi Švejk. - 
Svakakve. Opijte se, pa naredite da vam zasviraju austrijsku himnu, pa 
ćete vidjeti što ćete govoriti. Izmislit ćete toliko toga protiv Njegova 


Veličanstva da bi bilo dovoljno da ga obrukate za čitav život kad bi i samo 
polovina od onoga bila istinita. 


Ali naš stari to zaista ne zaslužuje. Prosudite i sami! Sina Rudolfa je 
izgubio u nježnoj dobi, u punoj muškoj snazi. Ženu mu Elizabetu 
proburaziše turpijom, a zatim mu se izgubio Jan Ort, dok su mu brata, 
meksikanskog cara, strijeljali u nekoj tvrđavi kraj nekoga zida. A sad su 
mu opet pod stare dane ubili sinovca. Čovjek bi morao imati željezne 
živce. I tada vam se sjeti neki pijanac i počne ga psovati. Kad bi danas što 
buknulo, javio bih se u dobrovoljce da služim Njegovu Veličanstvu dok 
me ne sasijeku na komade. 

Švejk potegnu dobar gutljaj piva pa nastavi: 

- Ivi mislite da će to car samo tako ostaviti? Malo ga poznajete. Rat s 
Turcima je neizbježan. Ubili ste mi sinovca - evo vam po njuški. Bit će 
rata. Srbija i Rusija pomoći će nam u tom ratu. Bit će gužve! 


Švejk je u tom proročkom času bio krasan. Njegovo prostodušno lice, 
nasmijano kao puni mjesec, sjalo je od oduševljenja. Njemu je bilo sve 
tako jasno. 

- Može se dogoditi - nastavljao je on prikazivati budućnost Austrije - da će 
nas u slučaju rata s Turskom napasti Nijemci, jer Nijemci i Turci drže 
zajedno. To su takvi gadovi da im u svijetu nema ravnih. No mi se 
možemo povezati s Francuskom koja na Njemačku reži još od 
sedamdeset i prve. A onda će to poći svojim tokom. Bit će rata, i više vam 
ništa neću reći. 

Bretschneider ustade i reče svečano: 

- Ne morate nam ništa više pripovijedati, pođite sa mnom na hodnik, 
ondje ću vam nešto reći. 

Švejk izađe za civilnim agentom na hodnik, gdje ga je očekivalo malo 
iznenađenje kad mu je njegov pivski susjed pokazao carskoga orla i rekao 
mu da je uhapšen i da će s njim odmah na policijsko ravnateljstvo. Švejk 
mu je pokušao objasniti da se gospodin možda vara i da je on, Švejk, 
potpuno nevin te da nije rekao nijedne riječi koja bi mogla koga 
uvrijediti. 

No Bretschneider mu je rekao da je zaista izvršio nekoliko kažnjivih 
djela, među kojima se prilično ističe i zločin veleizdaje. 

Tada se vratiše u gostionicu, i Švejk reče gospodinu Palivecu: 


- Imao sam pet piva, hrenovku i jedno pecivo. Sad mi daj još jednu 
šljivovicu, pa moram ići jer sam uhapšen. 


Bretschneider pokaza gospodinu Palivecu orlića, zagleda se časak u 
gospodina Paliveca i zapita ga: 

- Jeste li oženjeni? 

- Jesam. 

- A može li vaša supruga voditi gostioničarski posao u vašoj odsutnosti? 

- Može. 

- Onda je sve u redu, gospodine gostioničaru - veselo reče Bretschneider - 
pozovite svoju gospođu, predajte joj posao, pa ću naveče doći po vas. 

- Ništa se ne uzrujavaj - tješio ga Švejk - ja idem onamo samo zbog 
veleizdaje. 

- Ali zašto ja idem? - zakuka gospodin Palivec. - Ja sam ipak bio tako 
oprezan! 

- Zato što ste rekli da su muhe srale po Njegovu Veličanstvu. Oni će vam 
već izbiti iz glave Njegovo Veličanstvo. 

I Švejk napusti Gostionicu kod kaleža u pratnji agenta, a kad su izašli na 
ulicu, upita ga s dobrodušnim smiješkom na licu: 

- Treba li da siđem s pločnika? 

- Zašto? 

- Ja mislim da kao uhapšenik nemam prava da hodam po pločniku. 

Kad su ulazili u zgradu policijskog ravnateljstva, reče Švejk: 

- Baš nam je vrijeme lijepo prošlo. Dolazite li često u Gostionicu kod 
kaleža? 

A dok su Švejka vodili u kancelariju, gospodin Palivec je predavao 
gostionicu svojoj zaplakanoj ženi i tješio je na svoj naročiti način: 

- Ne plači, ne tuli, ta šta mi mogu uraditi zbog posrane slike Njegova 
Veličanstva? 

I tako se dobri vojak Švejk umiješao u svjetski rat svojim milim, 
dražesnim načinom. Povjesničare će zanimati to što je on vidio daleko u 
budućnost. A ako su se prilike kasnije razvile drugačije nego što je on 
tumačio ,Kod kaleža“, ne smijemo smetnuti s uma da on nije imao 
prethodne diplomatske naobrazbe. 


II. DOBRI VOJAK ŠVEJK NA POLICIJI 


Sarajevski je atentat napunio policijsko ravnateljstvo brojnim žrtvama. 
Dovodili su jednoga čovjeka za drugim, a stari im je inspektor u 
kancelariji za primanje govorio svojim dobroćudnim glasom: 

- Da, da, zapamtit čete vi nadvojvodu Ferdinanda! 

Kad su Švejka zatvorili u jednu od mnogobrojnih soba na prvom katu, 
zatekao je ondje društvo od šest članova. Petorica su sjedila oko stola, a u 
uglu na krevetu sjedio je čovjek srednjih godina kao da zazire od njih. 
Švejk poče ispitivati jednoga za drugim zašto su u zatvoru. 

Od petorice koji su sjedili oko stola dobio je, tako reći, potpuno jednak 
odgovor: 

- Zbog Sarajeva! - Zbog Ferdinanda! - Zbog ubistva gospodina 
nadvojvode! - Zbog Ferdinanda! - Zato što su u Sarajevu ubili gospodina 
nadvojvodu! 

Šesti, koji je zazirao od te petorice, rekao je da on s njima nema ničega 
zajedničkog, kako ne bi pala na njega nikakva sumnja, i da on tu sjedi 
samo zbog pokušaja grabežnog umorstva nad nekim gazdom u Holicama. 
Švejk sjede za stol u društvo urotnika koji su već po deseti put pričali 
kako su ovamo zapali. 

Svi su, osim jednoga, nastradali ili u gostionici, ili u vinari, ili u kavani. 
Izuzetak je bio neki neobično debeli gospodin s naočarima, zaplakanih 
očiju, koga su uhapsili kod kuće, u njegovu stanu, jer je dva dana prije 


sarajevskog atentata u Gostionici kod Brejške platio račun za dva srpska 
studenta, tehničara, i jer ga je vidio pijana u njihovu društvu detektiv 
Brixi u ,Montmartru“, u Retčzovoj ulici, gdje ih je, kao što je već i 
potvrdio u zapisniku vlastoručnim potpisom, također častio. 

Na prethodnom preslušavanju u policijskom komesarijatu on je na sva 
pitanja stereotipno zakukao: 

- Ja imam trgovinu papira. 

No to su mu jednako stereotipno odgovarali: 

- To vas ne ispričava. 

Omaleni gospodin, koga su uhapsili u vinari, bio je profesor povijesti, pa 
je krčmaru objašnjavao povijest različitih atentata. Uhapsili su ga baš u 
času kad je završavao psihološku analizu svakoga atentata riječima: 

- Ideja atentata je jasna kao Kolumbovo jaje! 

- Isto tako jasna kao i to da vas čeka zatvor na Pankracu - dopunio je 
njegovu izjavu pri preslušavanju policijski komesar. 

Treći je urotnik bio predsjednik dobrotvornog društva ,Dobromil“ u 
Hodkovičkama. Baš onoga dana kad je izvršen atentat, ,Dobromil“ je 
priredio vrtnu zabavu s koncertom. Na svečanost je došao žandarmerijski 
narednik i zamolio prisutne da se raziđu, jer je Austrija u žalosti, na što je 
predsjednik ,Dobromila“* dobrodušno rekao: - Pričekajte časak dok 
odsviraju ,Hej Slaveni“! 

Sad je sjedio ovdje oborene glave i jadikovao: 

- U kolovozu se kod nas bira novo predsjedništvo, pa ako dotle ne budem 
na slobodi, može se dogoditi da me ne izaberu. A za predsjednika sam 
dosad biran deset puta. Neću preživjeti ove sramote. 

Čudno se pokojni Ferdinand našalio s četvrtim uhapšenikom, čovjekom 
čista karaktera i neokaljana imena. Čuvao se čitava dva dana bilo kakva 
razgovora o Ferdinandu, dok nije naveče u kavani pri partiji marijaša, 
odnoseći žirovskoga kralja adutskom sedmicom, kliknuo: 

- Sedam metaka kao u Sarajevu! 

Peti čovjek, kako je sam rekao, sjedi ovdje ,zbog ubistva gospodina 
nadvojvode u Sarajevu“, a još mu je i sada naježena kosa i brkovi, tako da 
njegova glava podsjeća na stajskoga pinča. 

U restauraciji u kojoj je bio uhapšen on uopće nije ni riječi progovorio, pa 
čak nije čitao ni novine o Ferdinandovu ubistvu, nego je sjedio za stolom 
potpuno sam, kadli mu odjednom priđe neki gospodin, sjede sučelice i 


zapita ga brzo: 

- Jeste li čitali? 

- Nisam. 

- A znate li? 

- Ne znam. 

- Aznate li o čemu se radi? 

- Ne znam, ja ne marim za takve stvari. 

- A ipak bi trebalo da se zanimate. 

- Ne znam šta bi trebalo da me zanima. Ja popušim svoju cigaru, popijem 
nekoliko čaša piva, povečeram i ne čitam novine. Novine lažu. Zašto da se 
uzrujavam? 

- Vas dakle me zanima ni ubistvo u Sarajevu? 

- Ne zanima mene uopće nikakvo ubistvo, pa bilo ono u Pragu, Beču, 
Sarajevu ili Londonu. Za to postoje uredi, sudovi i policije. A ako kada 
koga gdje i ubiju, pravo mu budi kad je glupan i tako neoprezan da se 
dade ubiti! 

To su mu bile posljednje riječi u tom razgovoru. Od toga časa on je samo 
glasno ponavljao svakih pet minuta: 

- Ja sam nevin, ja sam nevin! 

Te je riječi viknuo i na vratima policijskog ravnateljstva, te će riječi 
ponavljati i pri prijevozu do kaznenog suda u Pragu i s tim će riječima ući 
u tamničku ćeliju. 

Kad je Švejk saslušao sve te strašne urotničke priče, smatrao je za 
umjesno da im objasni svu beznadnost njihova položaja. 

- Svi mi vrlo loše stojimo - poče ih tješiti. - Nije istina, kao što vi velite, da 
se vama, to jest nama svima ne može ništa dogoditi. Zašto imamo 
policiju, nego zato da nas kažnjava zbog naših dugih jezika. Kad su već 
nastala takva opasna vremena da ubijaju nadvojvode, tada se nitko ne 
smije čuditi ako ga vode na policiju. Sve se to radi zbog sjaja, da bi 
Ferdinand došao na glas prije svoga pogreba. Što nas ovdje bude više, to 
će za nas biti bolje jer će nam biti veselije. Kad sam služio vojsku, 
dešavalo se da se u zatvoru našlo pola kompanije. A koliko je osuđeno 
nevinih ljudi! I ne samo u vojsci nego i pred civilnim sudovima. Sjećam 
se kako je jednom bila osuđena neka žena zbog toga što je zadavila svoje 
novorođene blizance. Premda se zaklinjala da nije mogla zadaviti blizance 
jer joj se rodila samo jedna djevojčica, koju je zadavila sasvim bezbolno, 


ipak je bila osuđena zbog dvostrukog umorstva. A sjećam se i onog 
nevinog ciganina u Zabčhlicama koji je jedne božićne noći provalio u 
neku sitničariju. 


Zaklinjao se da je htio da se samo ogrije, ali mu to nije ništa pomoglo. 
Kad već sud uzme nešto u ruke, tada je zlo. Ali to je zlo potrebno. Premda 
svi ljudi nisu takvi nitkovi kako bi se moglo pretpostavljati, ipak se 
postavlja pitanje kako ćeš danas prepoznati čestita čovjeka od ništarije, 
osobito danas, u tako ozbiljno doba, kad su ustrijelili Ferdinanda. Tako su 
kod nas, kad sam služio vojsku u Budjejovicama, u šumi iza vježbališta 
ubili psa našeg kapetana. Kad je to kapetan saznao, pozvao je nas sve, 
postrojio nas i naložio da izađe iz reda svaki deseti čovjek. Ja sam, 
razumije se samo po sebi, također bio deseti, pa smo tako stajali mirno, 
ni okom da trepneš. Kapetan obilazi oko nas i govori: ,Ništarije, lupeži, 
gadovi, hijene pjegave, htio bih vas sve zbog toga psa strpati u ajncel, 
isjeći vas na rezance, postrijeljati vas i napraviti od vas brodet. Ali da 
znate da vas neću štedjeti, kažnjavam vas sve sa četrnaest dana zatvora.“ 
Eto vidite, tada se radilo o psu, a sad se radi čak o gospodinu nadvojvodi. 
I stoga mora biti strašno, da bi žalost bila što veća. 

- Ja sam nevin, ja sam nevin! - ponavljao je nakostriješeni čovjek. 

- I Isus je bio nevin - reče Švejk - pa su ga ipak raspeli. Nikada i nigdje 
nije nikomu bilo stalo do kakva nevinog čovjeka. Maul halten und weiter 


dienen!* - kao što su nam govorili u vojsci. A to je baš najbolje i najljepše. 
Švejk leže na krevet i zadovoljno zaspi. 

Uto uvedoše novu dvojicu. Jedan je od njih bio Bosanac. Hodao je po 
sobi, škripao zubima i svaka druga riječ bila mu je: ,Jebem ti dušu.“ 
Mučila ga je misao da će mu se na policijskom ravnateljstvu izgubiti 
njegov torbarski koš. 

Drugi novajlija bio je gostioničar Palivec, koji je odmah primijetio svoga 
znanca Švejka, probudio ga i viknuo glasom punim tragike: 

- Evo i mene ovamo! 

Švejk mu srdačno stegne ruku i reče: 

- To mi je uistinu drago. Ja sam znao da će onaj gospodin održati riječ, 
kad vam je već rekao da će po vas doći. Takva tačnost mnogo vrijedi. 

No Palivec primijeti da takva tačnost vrijedi koliko i govno, pa zapita tiho 
Švejka nisu li ovi zatvorenici lopovi, jer bi mu to kao obrtniku moglo 
škoditi. 

Švejk mu objasni da svi osim jednoga, koji je zatvoren zbog pokušaja 
grabežnog umorstva nekoga gazde iz Holica, sjede kao i njih dvojica zbog 
nadvojvode. 

Gospodin Palivec se uvrijedio i rekao da on nije zatvoren zbog nekakvog 
glupog nadvojvode, nego zbog gospodina cara. A jer je to zanimalo i 
ostale, pričao im je kako su muhe uprljale carevu sliku. 

- Zagadile su ga, prokletnice - svršio je svoj prikaz - i na kraju me strpale 
u zatvor. Ja im to neću tako lako oprostiti - dodao je prijeteći. 

Švejk ode opet spavati, ali nije spavao dugo jer su došli po njega da ga 
odvedu na preslušavanje. 

I tako je Švejk, penjući se po stepenicama na treći odio na preslušavanje, 
nosio svoj križ na vrh Golgote a da i sam nije bio svjestan svojega 
mučeništva. 

Opazivši natpis da je pljuvanje po hodnicima zabranjeno, zamoli stražara 
da mu dopusti pljunuti u pljuvačnicu, a zatim, sjajeći se od 
prostodušnosti, uđe u kancelariju rekavši: 

- Dobar veče želim, gospodo, svima od reda! 

Umjesto odgovora udario ga netko u rebra i gurnuo pred stol za kojim je 
sjedio neki gospodin, čije je lice bilo hladno i službeno sa crtama 
životinjske okrutnosti kao da je upravo ispao iz Lombrosove knjige ,O 
zločinačkim tipovima“. 


On pogleda Švejka krvoločno i reče: 

- Ne držite se tako blesavo! 

- Šta mogu da radim - odgovori ozbiljno Švejk — ja sam u vojsci bio 
superarbitriran zbog slaboumnosti i naročita me je komisija službeno 
proglasila slaboumnim. Ja sam službeni slaboumnik. 

Gospodin sa zločinačkim izgledom škripnu zubima: 

- Ali ono zbog čega ste okrivljeni i što ste uradili, svjedoči da ste pri 
zdravoj pameti. 

I počne nabrajati Švejku čitav niz raznih zločina, počevši od veleizdaje i 
svršivši s uvredom Njegova Veličanstva i članova carske kuće. Usred 
mnoštva tih zločina isticalo se odobravanje ubistva nadvojvode 
Ferdinanda, odakle je potjecao ogranak s novim zločinima među kojima 
je bio najvažniji zločin pobune, jer se sve to dogodilo na javnom mjestu. 

- Šta velite na to? - upita ga pobjednički gospodin s izrazom životinjske 
okrutnosti. 

- Ima toga mnogo - odgovori nedužno Švejk - što je previše, nije dobro. 

- Eto vidite, priznajete i sami! 

- Ja priznajem sve, strogost je potrebna, bez strogosti ne bi nitko nikuda 
dotjerao. Kad sam ja služio vojsku... 

- Jezik za zube! - izdere se policijski savjetnik na Švejka. - I odgovarajte 
samo na pitanja! Jeste li razumjeli? 

- Kako ne bih razumio - reče Švejk - pokorno javljam da razumijem i da 
se mogu snaći u svemu što govorite. 

- S kim se družite? 

- Sa svojom dvorkinjom, vaše gospodstvo. 

- Au mjesnim političkim krugovima nemate nikakva znanca? 

- Imam, vaše gospodstvo, kupujem popodnevno izdanje ,Narodne 
politike“, djevojčurice. 

- Napolje! - dreknu na Švejka gospodin sa životinjskim izrazom. 

Vrativši se u svoju sobu, Švejk priopći svim zatvorenicima da je takvo 
preslušavanje prava šala. ,Malo na čovjeka viču, a onda ga na kraju 
istjeraju napolje.“ 

- A prije - nastavljao je Švejk - bilo je mnogo gore. Čitao sam jednom 
neku knjigu u kojoj piše da su optuženici morali hodati po užarenom 
željezu i piti rastopljeno olovo, da se dozna jesu li nevini. Ako optuženik 
ne bi priznao, obuvali bi mu španjolske čizme i nategli ga na ljestve, ili bi 


mu palili bokove vatrogasnom bakljom, kao što su radili sa svetim 
Ivanom Nepomukom. Za njega vele da je vikao kao da ga nožem kolju, i 
nije prestao dok ga nisu u nepromočivoj vreći bacili s Eliščina mosta. 
Takvih je slučajeva bilo više, a zatim bi još čovjeka rasjekli na četiri 
komada ili bi ga nabili na kolac negdje kraj muzeja. A kad bi koga bacili 
samo u ljudomornu kulu, takav bi se čovjek osjećao kao preporođen. 

- A danas je šala biti u zatvoru - sa zadovoljstvom je nastavljao Švejk - ne 
sijeku te na četiri komada, ne obuvaju ti španjolske čizme, imamo 
krevete, imamo stol, imamo klupu, ne guramo se jedan s drugim, 
dobijemo juhu, kruha nam daju, donesu nam vrč vode, a pod samim 
nosom imamo i zahod. U svemu se vidi napredak. Istina, malo je daleko 
do preslušavanja, moraš proći kroz tri hodnika i popeti se kat više, ali 
zato je na hodnicima čisto i živahno. Jednoga vode amo, drugoga onamo, 
mlade, stare, muške, ženske, čovjek je veseo što ovdje bar nije sam. Svaki 
ide zadovoljno svojim putem i ne mora se bojati da će mu u kancelariji 
reći: ,Mi smo zaključili da ćete sutra biti rasječeni ili spaljeni, prema 
vlastitoj želji.“ To bi svakako bio težak izbor, i ja mislim, gospodo, da bi 
mnogi od nas u takvom momentu bio sasvim zbunjen. Da, danas su se 
prilike popravile u našu korist. 

Upravo je završio obranu modernoga zatvaranja građana, kad nadglednik 
otvori vrata i viknu: 

- Švejk, obucite se pa ćete na preslušavanje! 

- Obući ću se - odgovori Švejk - ja nemam ništa protiv toga, ali se bojim 
da će to biti kakva zabuna, jer mene su već jednom potjerali s 
preslušavanja. A zatim bojim se da se ne bi ostala gospoda, što su ovdje 
sa mnom, ljutila na mene što ja idem na preslušavanje već drugi put, a 
oni nisu večeras bih ondje ni jedanput. Mogli bi mi zaviđati. 

- Izlazite i ne brbljajte koješta! - glasio je odgovor na Švejkovu 
džentlmensku izjavu. 

Švejk se opet našao pred gospodinom sa zločinačkim izrazom, koji ga bez 
ikakva uvoda zapita surovo i neumoljivo: 

- Priznajete li sve? 

Švejk pogleda svojim dobrim, plavim očima neumoljiva čovjeka i reče mu 
meko: 

- Ako vaše gospodstvo želi da priznam, ja ću priznati, meni to ne može 
škoditi. Ali ako kažete: ,Švejk, ne priznaj ništa!“, ja ću poricati dok me ne 


sasijeku na komade. 

Strogi gospodin poče nešto pisati na spisu i pružajući Švejku pero pozva 
ga da se potpiše pod tekst. 

I Švejk se potpisa pod Bretschneiderovu prijavu i pod ovaj dodatak: 

»Sve gore navedene optužbe protiv mene odgovaraju istini. Josef Švejk.“ 
Kad se potpisao, okrenuo se strogom gospodinu: 

Treba li još štogod da potpišem? Ili da dođem sutra ujutro? 

- Ujutro će vas odvesti pred kazneni sud - odgovori gospodin. 

- Au koliko sati, vaše gospodstvo? Da ne bih, za ime božje, zaspao! 
Napolje! - dreknu danas po drugi put onaj s druge strane stola. 

Vraćajući se u svoj novi, rešetkama ograđeni dom, Švejk reče stražaru 
koji ga je pratio: 

- Pa ovdje ide sve kao po loju! 

Čim su se za njim zatvorila vrata, obasuše ga drugovi različitim pitanjima, 
na koja Švejk odgovori jasno: 

- Upravo sam priznao da sam valjda ubio nadvojvodu Ferdinanda. 

Šest ljudi skutrilo se zaplašeno pod ušljive pokrivače, a jedino Bosanac 
reče: 

- Dobro došli! 

Namještajući se na krevetu, Švejk reče: 

Baš je glupo što nemamo budilice. 

No ujutro ga probudili i bez budilice i tačno u šest sati odvezli u ,zelenom 
Antonu“ na zemaljski kazneni sud. 

- Tko rano rani, dvije sreće grabi! - reče Švejk svojim suputnicima kad je 
»zeleni Anton“ prolazio kroz vrata policijskog ravnateljstva. 


III. ŠVEJK PRED SUDSKIM LIJEČNICIMA 


Čiste i uredne sobice zemaljskoga ,kaznenog suda“ djelovale su na Švejka 
najugodnije. Okrečeni zidovi, crno oličene rešetke i debeli gospodin 
Demartini, vrhovni nadglednik istražnog zatvora s ljubičastim oznakama 
i obrubom na službenoj kapi. Ljubičasta boja propisana je ne samo ovdje 
nego i pri vjerskim obredima na Pepelnicu i na Veliki petak. 

Vraćala se slavna historija rimskoga gospodstva nad Jeruzalemom. 
Izvodili su optužene i stavljali ih pred Pilate dolje u prizemlje godine 
tisuću devet stotina i četrnaeste. A istražni suci, Pilati novoga doba, 
umjesto da časno operu ruke, slali su podvornike k Teissigu po paprikaš i 
plzenjsko pivo i predavali državnom odvjetništvu sve nove i nove tužbe. 
Ovdje je većinom prestajala svaka logika i pobjeđivao je paragraf, 
paragraf je davio, paragraf je ludovao, paragraf je bjesnio, paragraf se 
smijao, paragraf je prijetio i nije opraštao. Bili su to žongleri zakona, žreci 
slova u zakonima, žderači optuženika, tigri austrijske džungle koji 
odmjeruju skok na optuženika po brojevima paragrafa. 

Od toga valja izuzeti samo nekolicinu gospode jednako kao i na 
policijskom ravnateljstvu, koji nisu shvaćali zakon tako ozbiljno jer se 
svagdje nađe pšenice među kukoljem. 

Pred jednoga od takve gospode dovedoše Švejka na preslušavanje. Bio je 
to stariji gospodin, dobroćudna izgleda, koji je čuvenom nekoć ubojici 
Valešu kad bi ga doveli na preslušavanje, uvijek govorio: ,Izvolite sjesti, 


gospodine Valešu, evo baš ovdje prazne stolice.“ 

Kad su doveli Švejka, on ga s prirođenom ljubaznošću zamoli da sjedne, 
pa ga zapita: 

- Dakle vi ste taj gospodin Švejk? 

- Mislim da jesam - odgovori Švejk - jer i moj je tata bio Švejk, a i mama 
mi je bila gospođa Švejkova. Ja im ne mogu nanijeti takvu sramotu da 
poričem svoje ime. 

Ljubazan smiješak preleti preko lica istražnog suca: 

- No vi ste koješta nadrobili! Imate mnogo toga na savjesti. 

- Ja uvijek imam mnogo toga na savjesti - reče Švejk smješkajući se još 
ljubaznije nego gospodin sudbeni vijećnik - ja imam možda još više toga 
na savjesti nego što izvoli imati vaše gospodstvo. 

- To se vidi iz zapisnika koji ste potpisali - nastavi isto tako ljubaznim 
tonom gospodin sudbeni vijećnik - nisu li na policiji izvršili kakav 
pritisak na vas? 

- Nipošto, vaše gospodstvo. Ja sam ih sam pitao treba li da to potpišem, 
pa kad su mi rekli da potpišem, ja sam ih poslušao. Ta valjda se neću tući 
s njima zbog svojeg vlastitog potpisa. Time svakako ne bih sebi koristio. 
Reda mora biti. 

- Osjećate li se, gospodine Švejku, potpuno zdravi? 

- Potpuno zdrav baš ne, gospodine vijećniče. Patim od reumatizma i 
mažem se opodeldokom. 

Stari se gospodin opet ljubazno nasmijao. 

- Ašto biste rekli kad bismo vas poslali na pregled sudskim liječnicima? 


- Ja mislim da sa mnom nije tako zlo da bi gospoda uzalud morala gubiti 
vrijeme. Mene je već pregledao na policiji neki doktor da vidi nemam li 
kapavac. 

- Znate šta, gospodine Švejku, mi ćemo vas ipak poslati sudskim 
liječnicima. Sastavit ćemo lijepo komisiju, smjestiti vas u istražni zatvor, 
pa ćete se uz to lijepo odmoriti. A zasada još jedno pitanje: jeste li vi, kao 
što piše u zapisniku, izjavljivali i širili vijesti da će skoro biti rata? 

- Rat, će, gospodine vijećniče, izbiti u najkraće vrijeme. 

- A nemate li vi povremeno kakve napade? 

- To, molim, nemam, samo me je jednom gotovo zahvatio nekakav 
automobil na Karlovu trgu, ali odonda je prošlo već nekoliko godina. 
Time se preslušavanje završilo. Švejk pruži ruku gospodinu sudbenom 
vijećniku i vrativši se u svoju sobu reče drugovima: 

- I tako će me zbog ubistva nadvojvode Ferdinanda pregledati sudski 
liječnici. 

- I mene su već pregledavali sudski liječnici - reče jedan mladić - to je bilo 
tada kad sam zbog sagova dospio pred porotu. Proglasili su me 
slaboumnim. Sad sam pronevjerio parnu vršalicu, pa mi ne mogu ništa. 
Rekao mi je jučer moj advokat da mi ovaj liječnički nalaz o slaboumnosti 
mora koristiti čitava života. 

- Ja sudskim liječnicima ništa ne vjerujem - primijeti neki čovjek 
inteligentna izgleda. - Kad sam jednom krivotvorio mjenice, za svaki sam 


slučaj polazio predavanja doktora Heverocha, pa kad su me uhvatili, 
simulirao sam paralitičara, baš onako kako je izlagao gospodin doktor 
Heveroch. Ugrizao sam jednog sudskog liječnika iz komisije za nogu, 
popio sam tintu iz tintarnice i istovario se, da prostite, gospodo, pred 
čitavom komisijom u uglu dvorane. Ali zbog toga što sam jednomu 
pregrizao list na nozi, proglasiše me potpuno zdravim, pa sam tako 
nastradao. 

- Ja se baš ništa ne bojim pregleda te gospode - izjavi Švejk. - Kad sam 
služio vojsku, tada me je pregledao i jedan veterinar, pa je sve dobro 
prošlo. 

- Sudski liječnici su mrcine - javi se mali, zgureni čovječuljak - nedavno 
su na mojoj livadi slučajno iskopali ljudski kostur, pa su sudski liječnici 
utvrdili da je taj čovjek bio ubijen udarcem nekoga tupog predmeta prije 
četrdeset godina. Meni je tek trideset i osam, ali su me ipak zatvorili iako 
imam krsni list, izvod iz matice i domovinu. 

- Mislim - reče Švejk - da bismo sve to trebali gledati s poštenije strane. 
Svatko se može prevariti, a i mora se prevariti što više o nečemu 
razmišlja. Sudski liječnici su ljudi, a ljudi su pogrešivi. Tako je jednom 
meni u Nuslama, baš kod mosta što vodi preko Botiča, prišao noću jedan 
gospodin kad sam se vraćao od Banzeta, i udario me volovskom žilom po 
glavi, a kad sam ležao na zemlji, osvijetlio me svjetiljkom i rekao: ,To je 
zabuna, to nije on.“ I razljutio se zbog te zabune toliko da me je još 
jednom maznuo žilom preko leđa. To je već tako u ljudskoj prirodi da se 
čovjek vara sve do smrti. Kao na primjer onaj gospodin koji je jedne noći 
našao polusmrznuta bijesna psa, donio ga kući i stavio ženi u krevet. Kad 
se pas ugrijao i oporavio, izujedao je čitavu obitelj i najmlađe dijete u 
kolijevci rastrgao i požderao. Ili ispričat ću vam slučaj kako se kod nas u 
kući prevario jedan tokar. Otključao je podolsku crkvicu jer je mislio da je 
kod kuće, izuo se u sakristiji jer je mislio da je to njegova kuhinja, i legao 
je na oltar jer je mislio da je kod kuće u krevetu, i pokrio se pokrivačima 
sa svetim natpisima, i pod glavu je stavio evanđelje i druge neke svete 
knjige, da bi mu bilo visoko pod glavom. Ujutro ga je našao crkvenjak, a 
on mu je, kad se pribrao, sasvim dobroćudno rekao da je to zabuna. 
»Lijepa je to zabuna“, reče mu crkvenjak, ,kad zbog takve zabune 
moramo crkvu ponovno posvetiti.“ Tokara su zatim pregledali sudski 
liječnici, i oni su mu dokazali da je bio potpuno priseban i trijezan, jer da 


je bio pijan, tada ne bi mogao pogoditi ključem u onu bravu na crkvenim 
vratima. Poslije toga je taj tokar umro u pankračkom zatvoru. A evo vam 
još jednog primjera, kako se u Kladnu prevario jedan policijski pas, 
vučjak poznatog konjičkog kapetana Rottera. Kapetan Rotter je dresirao 
pse i pravio pokuse sa skitnicama tako da su sve skitnice izbjegavale 
Kladno i okolicu. Tada je naložio da mu žandari moraju na svaki način 
dovesti kakva sumnjiva čovjeka. I dovedoše mu tako jednom nekoga 
dosta pristojno odjevena čovjeka kojega su našli u lanskoj šumi kako 
sjedi na nekom panju. Odmah su mu odrezali komadić skuta na kaputu i 
dali ga onjušiti žandarskim psima, a onoga su čovjeka odveli u neku 
ciglanu izvan grada pa su one izvježbane pse pustili po njegovu tragu, i 
oni su ga našli i doveli natrag. A zatim se onaj čovjek morao penjati po 
nekim ljestvama na tavan, skakati preko zida, skočiti u ribnjak, a psi za 
njim. Napokon se pokazalo da je taj čovjek bio češki radikalski zastupnik 
koji je doputovao na izlet u lanske šume, jer mu je parlament dozlogrdio. 
Zato velim da su ljudi pogrešivi, da se varaju, jednako učen čovjek, kao i 
kakva glupa neobrazovana budala. Pa i ministri se varaju! 

x ** 
Komisija sudskih liječnika koja je trebala da utvrdi da li je Švejkov 
duševni horizont odgovoran ili neodgovoran za sve one zločine zbog kojih 
je optužen, sastojala se od tri neobično ozbiljna gospodina s utvrđenim 
pogledima, tako da se mišljenje svakoga pojedinog temeljito razlikovalo 
od bilo kakvog mišljenja druge dvojice. 
Tu su bile zastupljene tri različite naučne škole i tri različita psihijatrijska 
gledišta. 
Pa ako je u Švejkovu slučaju među tim suprotnim naučnim taborima bila 
postignuta potpuna sloga, to se može posve objasniti samo snažnim 
utiskom kojim je Švejk djelovao na čitavu komisiju kad je stupivši u 
dvoranu gdje je trebalo ispitati njegovo duševno stanje, i ugledavši na 
zidu sliku austrijskog cara uskliknuo: 
- Gospodo, živio car Franjo Josip Prvi! 
Stvar je bila potpuno jasna. Zbog Švejkove spontane manifestacije otpao 
je čitav niz pitanja, a ostala su samo neka najvažnija, na osnovu sistema 
doktora psihijatrije Kallersona, doktora Heverocha i Engleza Weikinga. 
- Jeli teži radijum ili olovo? 
- Jaih, molim, nisam vagao - odgovori Švejk s umiljatim smiješkom. 


- Vjerujete li u konac svijeta? 

- Najprije bih taj konac svijeta morao vidjeti - nemarno odgovori Švejk - 
ali ga svakako sutra još neću dočekati. 

- Dali biste mogli izmjeriti promjer zemaljske kugle? 

- To, molim, ne bih mogao - odgovori Švejk - ali i ja bih vam, gospodo, 
mogao zadati jednu zagonetku: Ima jedna trokatnica, a u svakom katu 
ima po osam prozora. Na krovu su dva prozorčića i dva dimnjaka. U 
svakom katu su dva stanara. A sad mi kažite, gospodo, koje je godine 
pazikući umrla baka? 

Sudski liječnici pogledali jedan drugoga značajno, a jedan od njih ipak 
postavi još ovo pitanje: 

- Znate li najveću dubinu Tihog oceana? 

- To, molim, ne znam - glasio je odgovor - ali mislim da je svakako veća 
od dubine pod Vyšehradskom hridinom na Vltavi. 

Predsjednik komisije kratko upita: ,Dosta?“, ali ipak još jedan član 
zamoli da može postaviti i ovo pitanje: 

Koliko je dvanaest tisuća osam stotina devedeset i sedam pomnoženo s 
trinaest tisuća osam stotina šezdeset i tri? 

- Sedam stotina dvadeset devet! - odgovori Švejk ne trepnuvši okom. 

- Mislim da je to posve dovoljno - reče predsjednik komisije. - 
Optuženoga možete odvesti na staro mjesto. 

- Zahvaljujem, gospodo - progovori učtivo Švejk - i meni je to posve 
dovoljno. 

Kad su ga odveli, složio se kolegij trojice da je Švejk notorni blesan i idiot 
po svim prirodnim zakonima koje su pronašli psihijatrijski učenjaci. 

U izvještaju koji je predan istražnom sucu stajalo je među ostalim ovo: 
»Dolje potpisani sudski liječnici ustanovili su potpunu duševnu tupost i 
prirođeni kretenizam ovoj komisiji privedenoga Josefa Švejka koji se 
izražava riječima kao npr. ,Živio car Franjo Josip Prvi“, što je posve 
dovoljno da osvijetli duševno stanje Josefa Švejka kao notornog blesana. 
Dolje potpisana komisija predlaže stoga: 1. obustavu istrage protiv Josefa 
Švejka i 2. otpremu Josefa Švejka na promatranje na psihijatrijsku 
kliniku, da se ustanovi koliko je njegovo duševno stanje opasno po 
okolinu.“ 

Upravo dok se sastavljao ovaj izvještaj, Švejk je pričao svojim drugovima 
u zatvoru: 


- O Ferdinandu nisu htjeli ni da govore, a sa mnom su razgovarali o još 
većim glupostima. Na kraju smo rekli da nam je posve dovoljno toga 
razgovora, pa smo se razišli. 

- Ja nikomu ne vjerujem - reče na to zgureni, mali čovječuljak na čijoj su 
livadi slučajno iskopali ljudski kostur - sve je to lopovluk. 

- Pa i lopovluka mora biti - reče Švejk namještajući se na slamnjači. - Kad 
bi svi ljudi mislili dobro jedni drugima, tada bi se u najkraće vrijeme 
međusobno potukli. 


IV. ŠVEJKA IZBACILI IZ LUDNICE 


Kad je Švejk kasnije prikazivao život u ludnici, njegovo je prikazivanje 
obilovalo neobičnim pohvalama: 

- Ja zaista ne znam zašto se luđaci ljute što ih ondje zadržavaju. Čovjek 
ondje može puzati gol po podu, zavijati kao čagalj, bjesnjeti i gristi. Kad bi 
to čovjek uradio gdjegod na šetalištu, ljudi bi se tome čudili, ali ondje je 
to nešto najobičnije! Ondje vam vlada takva sloboda o kakvoj ni 
socijalisti nisu nikada sanjali. Ondje se možete proglašavati i za 
Gospodina Boga ili za Djevicu Mariju, za rimskoga papu ili za engleskoga 
kralja, za cara ili za svetoga Vaclava, premda je ovaj posljednji bio stalno 
svezan, gol i ležao je u samici. Bio je ondje i jedan koji je vikao da je 
nadbiskup, ali nije ništa drugo radio, nego je samo žderao i još nešto 
radio, s oproštenjem, vi znate kako se to s tim rimuje, ali ondje se toga 
nitko ne stidi. Jedan se čak proglašavao za svetog Čirila i Metoda da bi 
dobio dvije porcije jela. A jedan je gospodin bio u blagoslovljenom stanju 
pa je svakoga zvao na krstitke. Bilo vam je ondje mnogo zatvorenih 
šahista, političara, ribara i skauta, filatelista i fotografa i slikara. Jedan je 
bio unutra zbog nekih starih lonaca koje je nazivao urnama. 

Jedan je bio stalno u luđačkoj košulji da ne bi mogao izračunati kada će 
biti kraj svijeta. Susreo sam se ondje i s nekoliko profesora. Jedan je od 
njih neprestano išao za mnom i tumačio mi da je pradomovina Cigana u 
Krkonošima, a onaj drugi mi je objašnjavao da se u utrobi zemaljske 


kugle nalazi još jedna zemaljska kugla, samo mnogo veća od one 
izvanjske. 

Svatko je ondje mogao govoriti što je htio i što bi mu baš palo na jezik, 
kao da je u parlamentu. Kadšto bi ondje pričali bajke i potukli se ako koja 
princeza ne bi u bajki prošla onako kako su željeli. Najbjesniji je bio neki 
gospodin koji se proglašavao za šesnaesti svezak Ottove Naučne 
enciklopedije, pa je svakoga molio da ga otvori i nađe u njemu natuknicu 
»Kartonažna šivačica“, jer da je inače izgubljen. Smirio se tek onda kad su 
mu navukli luđačku košulju. A onda se veselio što je dospio u 
knjigovezačku prešu, i molio da mu naprave modemi rez. Uopće ondje se 
živjelo kao u raju. Ondje možete galamiti, urlati, pjevati, plakati, 
meketati, vrištati, skakati, moliti se, prebacivati se, hodati četvoronoške, 
skakutati na jednoj nozi, trčati uokolo, plesati, hopsati, čitav dan čučati 1 
penjati se po zidu. Nitko neće doći do vas i reći vam: ,To ne smijete raditi, 
to se, gospodine, ne pristoji, mogli biste se stidjeti, zar ste vi obrazovan 
čovjek?“ No i to je istina da ondje ima i potpuno mirnih luđaka. Takav je 
bio na primjer neki učeni izumitelj koji je neprestano kopao nos i samo 
bi jednom na dan rekao: ,Upravo sam pronašao elektricitet.“ Kao što 
velim, bilo je ondje vrlo lijepo, pa ono nekoliko dana što sam ih proveo u 
ludnici pripada među najljepše časove mojega života. 

I zaista već samo primanje na koje je Švejk naišao u ludnici kad su ga 
odveli na promatranje iz zemaljskog kaznenog suda, nadmašilo je 
njegova očekivanja. Najprije su ga svukli do gola, a onda su mu dali 
nekakav ogrtač i prijateljski ga uhvatili ispod pazuha i odveli ga u 
kupaonicu, pri čemu ga je jedan bolničar zabavljao pričanjem neke 
anegdote o Židovima. U kupaonici ga posadiše u kadu s toplom vodom, a 
zatim ga izvukoše i postaviše pod hladan tuš. To su ponovili tri puta i 
onda ga zapitali kako mu se to sviđa. Švejk je rekao da je bolje nego u 
kupalištu kraj Karlova mosta i da se on vrlo rado kupa. ,Kad mi još 
obrežete nokte i kosu, neće tada ništa nedostajati do moje potpune 
sreće“, dodao je smješkajući se ugodno. 

I tu su mu želju ispunili, a kad su ga još dobro istrljali spužvom, zaviše ga 
u ponjavu i odnesoše u prvi odio na krevet, gdje ga pokriše pokrivačem i 
zamoliše da zaspi. 

Švejk i danas priča o tome s uživanjem: 

- Zamislite, nosili su me, u pravom smislu riječi odnijeli na rukama, pa 


mi je u tom času bilo zaista divno. 

A na krevetu je zaista blaženo zaspao. Poslije su ga probudili i dali mu 
lončić mlijeka i žemičku. Zemička je bila već izrezana na male komadiće, 
i dok je jedan bolničar držao Švejka za obadvije ruke, drugi je močio 
komadiće žemičke u mlijeko i hranilo ga, kao što gusku hrane valjušcima. 
Pošto su ga nahranili, uhvatiše ga ispod pazuha i odvedoše u nužnik, gdje 
su ga zamolili da izvrši malu i veliku nuždu. 

I o tom lijepom času pripovijeda Švejk s uživanjem, pa sigurno ne moram 
ponavljati njegove riječi o tome što su poslije s njim radili. Spomenut ću 
samo ovu Švejkovu rečenicu: 

- Jedan me od njih pri tom držao u naručju. 

Kad su ga doveli natrag, položili ga opet u krevet i opet ga zamolili da 
zaspi. Kad je zaspao, probudili ga i odveli u sobu za preglede, gdje se 
Švejk, stojeći potpuno gol pred dvojicom liječnika, sjetio slavnih vremena 
svojeg regrutovanja. Nehotice mu se otrže s usana: 

- Tauglich.“ 

- Šta rekoste? - zapita ga jedan liječnik. - Pođite pet koraka naprijed i pet 
natrag! 

Švejk učini deset koraka. 

- Ta ja sam vam rekao - primijeti liječnik - da je dovoljno pet. 

- Jane marim za par koraka - odgovori Švejk. 


š | 

Nato ga liječnici zamoliše da sjedne na stolicu, a jedan ga poče kuckati po 
koljenu. I taj reče onomu drugomu da su refleksi sasvim ispravni, na što 
drugi zavrtje glavom i poče sam udarati Švejka po koljenu, a prvi je dotle 
otvarao Švejku očne kapke i pregledavao pupilu. Zatim se zajedno uputiše 
k stolu i izrekoše nekoliko latinskih izraza. 

- Čujte, umijete li pjevati? - upita jedan od njih Švejka. - Ne biste li nam 
mogli zapjevati kakvu pjesmu? 

- Kako ne, gospodo - odgovori Švejk. - Nemam doduše ni glasa ni sluha, 
ali pokušat ču da vam učinim po volji kad se želite zabavljati. 

I Švejk zapjeva: 


Što taj fratrić u tom stolcu 
desnom rukom čelo krije, 
a dvije žarke suze gorke 
niz blijedo lice lije?... 


- Dalje ne znam - nastavi Švejk. - Ali ako hoćete, zapjevat ču drugu: 


Kako mi je oko srca teško 
šta to muči jadne grudi moje, 
kad mirno sjedim, u daljinu gledim, 
tamo daleko čežnje su moje... 


- Ne znam dalje ni ovu - uzdahnu Švejk. - Znam još prvu kiticu iz himne 
»Gdje je domovina moja?“ i pjesmu ,Windischgratz general sa vojnom 
gospodom prije ranog sunca otpočeo rat“ i još nekoliko narodnih 
pjesmica, kao na primjer ,Bože, živi, Bože štiti“, ,Kad smo išli na 
Jaromer“ i ,Tisuću Te puta pozdravljamo“... 

Liječnici se pogledaše, a jedan upita Švejka: 

- Jeste li već gdjegod bili duševno pregledani? 

- U vojsci - odgovori Švejk svečano i ponosno - vojni su me liječnici 
službeno proglasili notornim slaboumnikom. 

- Meni se čini da ste vi simulant! - izdere se na Švejka drugi liječnik. 

- Ja, gospodo - branio se Švejk - nisam nikakav simulant, ja sam pravi 
pravcati slaboumnik, možete se raspitati u Češkim Budjejovicama ili na 
popunidbenom zapovjedništvu u Karlinu. 

Stariji liječnik beznadno odmahnu rukom i pokazujući na Švejka reče 
bolničarima: 

- Vratite ovom čovjeku njegovo odijelo i odvedite ga u treći odio u prvom 
hodniku, a zatim neka se jedan od vas vrati i odnese sve spise o njemu u 
kancelariju. I recite ondje da brzo sve obave, da nam tu dugo ne dosađuje. 
I liječnici još jednom zaprepašteno pogledaše Švejka koji se učtivo 
povlačio prema vratima, idući natraške i klanjajući se uljudno. Na 
bolničarovo pitanje kakve to gluposti čini, Švejk odgovori: 

- Jer nisam obučen, jer sam gol, pa neću gospodi pokazivati nepristojne 
dijelove tijela, da ne misle da sam nepristojan ili prost. 


Od toga časa kad su bolničari dobili nalog da Švejku vrate njegovo odijelo, 
nisu mu više iskazivali nikakve pažnje. Naložili su mu da se obuče, a 
jedan ga je odveo u treći odio gdje je mogao nekoliko dana, dok nisu u 
kancelariji napisali njegovu otpusnicu, vršiti lijepa promatranja. 
Razočarani liječnici dadoše mu svjedodžbu da je ,simulant slaboga uma“, 
ajer su ga otpustili prije ručka, došlo je do malog izgreda. 

Švejk je izjavio, kad ga već izbacuju iz ludnice, da ga ne smiju izbaciti bez 
ručka. 

Izgred je završio policajac koga je dozvao vratar, i to tako da je predao 
Švejka na redarstveno povjereništvo u Salmovu ulicu. 


V. ŠVEJK NA REDARSTVENOM 
POVJERENIŠTVU U SALMOVOJ ULICI 


Poslije krasnih sunčanih dana u ludnici za Švejka su nastali dani puni 
progona. Redarstveni nadzornik Braun dočekao je Švejka s okrutnošću 
rimskih krvnika iz doba dražesnog cara Nerona. Nemilosrdno, kao 
nekada, kad su oni govorili: ,Bacite ovoga kršćanskog nitkova lavovima!“ 
- tako je sada rekao nadzornik Braun: ,U buharu s njim!“ 

Ni riječi više, ni manje. Samo su pri tom oči gospodina redarstvenog 
nadzornika zasjale od nekog naročitog perverznog uživanja. 

Švejk se nakloni i reče ponosno: 

- Spreman sam, gospodo. Mislim da buhara znači isto što zatvor, a to nije 
baš tako zlo. 

- Nemojte se tu mnogo razmetati - odgovori mu stražar, a Švejk nadoda: 

- Ja sam skroman čovjek i zahvalan za sve što ćete za mene uraditi. 

U ćeliji je na drvenom ležaj u sjedio zamišljeno neki čovjek. Sjedio je 
apatično i na njegovu se izgledu moglo vidjeti da ne vjeruje, premda je 
zaškripao ključ u bravi ćelije, da se to njemu otvaraju vrata slobode. 

- Klanjam se, vaše gospodstvo - reče Švejk sjedajući kraj njega na ležaj - 
koliko može biti sati?- Sat nije moj gospodar - odgovori zamišljeni čovjek. 
- Pa ovdje i nije loše - nastavi Švejk razgovor - ovaj ležaj je od glađena 
drva. 


Ozbiljni čovjek ne odgovori ništa, nego ustade i poče brzo hodati po 
malenu prostoru između vrata i ležaja, kao da se žuri da nešto spasi. 
Švejk je dotle sa zanimanjem promatrao napise nadrljane na zidovima. U 
jednom se neki nepoznati zatvorenik zaklinjao nebom da će se s 
policijom boriti na život i smrt. Tekst je glasio: ,Vi ćete to platiti!“ Drugi 
je zatvorenik napisao: ,Đavo vas odnio, žandari!“ Treći je jednostavno 
konstatirao činjenicu: ,Sjedio sam ovdje 5. lipnja 1913. i sa mnom su 
pristojno postupali. Josef Mareček, trgovac iz Vršovica.“ A nalazio se tu i 
napis koji je potresao svojom dubinom: ,Milost, veliki Bože...“ a ispod 
toga: ,Poljubite mi s.* No slovo ,,s“ je bilo precrtano i sa strane napisano 
velikim slovima ,SKUT“. Kraj toga je neka pjesnička duša napisala 
stihove: ,Kraj potoka tužan sjedim, sunce se za brdo skriva, gledam 
brežuljke u sjaju, ondje gdje draga mi prebiva.“ 

Čovjek koji je trčao između vrata i ležaja kao da hoće pobijediti u 
maratonskom trčanju, zaustavio se i zadihan opet sjeo na svoje staro 
mjesto, spustio glavu u dlanove i odjednom dreknuo: 

- Pustite me napolje! 

I govorio je dalje za sebe: 

- Ne, oni me neće pustiti, neće me pustiti, neće. Već sam ovdje od šest 
sati ujutro. 

I odjednom je osjetio potrebu za razgovor, uspravio se i zapitao Švejka: 

- Imate li slučajno remen, da učinim kraj svome životu? 

- Mogu vas s radošću poslužiti - odgovori Švejk skidajući remen - ja još 
nikada nisam vidio kako se ljudi u ćeliji vješaju o remen. 

- Samo je neprilika - nastavi on obazirući se naokolo - što ovdje nema 
nikakve kuke. Prozorska kvaka neće vas održati. Osim ako biste se 
objesili klečeći kraj ležaja kao što je uradio onaj redovnik u Emauskom 
samostanu, objesivši se o raspelo zbog neke mlade Židovke. Samoubojice 
ja veoma volim, pa samo junački naprijed! 

Namrgođeni čovjek kojemu je Švejk turnuo remen u ruke pogleda remen, 
baci ga u kut i zaplače razmazujući suze crnim rukama i jaučući: 

- Ja imam djecu, a ovdje sam zbog pijanstva i nemoralnog života. Isuse i 
Marijo, moja jadna žena, šta će mi reći u uredu? Imam djecu, a zatvorili 
me zbog pijanstva i nemoralnog života... 

I tako dalje do beskonačnosti. 

Napokon se ipak malo primirio, prišao je k vratima i počeo po njima 


udarati i nogama i pesnicama. Iza vrata se začuše koraci i nekakav glas: 

- Šta hoćete? 

- Pustite me napolje! - rekao je takvim glasom kao da je izgubio svaku 
nadu u život. 

- A kamo? - upita onaj s druge strane. 

- U ured - odgovori nesretni otac, suprug, činovnik, pijanac i razvratnik. 
Začu se smijeh, paklenski smijeh u tišini hodnika, i koraci se opet 
udaljiše. 

- Kao što se meni čini, ovaj vas gospodin mrzi kad vam se ovako smije - 
reče Švejk, dok je beznadni čovjek opet sjeo kraj njega. - Ovakav stražar 
kad se razljuti, može svašta učiniti. Sjednite samo mirno ako se nećete 
objesiti, i čekajte kako će se stvari razvijati. Ako ste činovnik, ako ste 
oženjeni i imate djece, to je, priznajem, strašno. Vi ste, čini se, uvjereni da 
će vas otpustiti iz službe, ako se ne varam. 

- To ne mogu reći - uzdahnu činovnik - jer se ni sam ne sjećam što sam 
sve radio. Ja samo znam da su me odnekud izbacili i da sam se htio 
onamo vratiti da zapalim cigaru. Ali početak je bio lijep! Pročelnik našeg 
odjela slavio je imendan pa nas je pozvao u jednu vinaru, a kasnije smo 
išli u drugu, u treću, u četvrtu, u petu, u šestu, u sedmu, u osmu, u 
devetu... 

- Želite li da vam pomognem brojiti? - zapita Švejk. 

- Ja sam u tome vješt, ja sam jednom noću promijenio dvadeset osam 
lokala. Ali svaka čast, nigdje nisam popio više od tri piva. 

- Ukratko - produži nesretni podređeni činovnik pročelnika koji je tako 
veličanstveno proslavio svoj imendan - kad smo već prošli dvanaestak 
raznih lokala, primijetili smo da nam se izgubio pročelnik, premda smo 
ga svezali konopcem i vodili ga sa sobom kao psetance. Pošli smo ga 
dakle tražiti na sve strane i napokon se izgubismo jedni drugima, i tako 
sam se ja na kraju našao u jednoj noćnoj kavani na Vinohradima. Bio je 
to vrlo pristojan lokal, u kojem sam pio nekakav liker upravo iz boce. Što 
sam kasnije radio, toga se ne sjećam, samo znam da su već ovdje na 
povjereništvu, pošto su me amo doveli, obadva stražara podnijela prijavu 
da sam bio pijan, da sam se vladao nemoralno, da sam izlupao neku 
gospođu, razrezao džepnim nožićem tuđi šešir koji sam skinuo s 
vješalice, rastjerao ženski orkestar, optužio natkonobara pred svima da 
mi je ukrao dvadeset kruna, razbio mramorni stol za kojim sam sjedio, i 


namjerno pljunuo nepoznatom gospodinu za susjednim stolom u crnu 
kavu. Ništa više nisam uradio, bar se ne mogu sjetiti da sam još šta 
učinio. A vjerujte mi, ja sam čestit i inteligentan čovjek koji ni na što 
drugo ne misli nego na svoju obitelj. Šta velite na sve to? Ta ja nisam 
nikakav izgrednik! 

- Jeli vas stajalo mnogo truda da razlupate mramornu ploču onoga stola - 
umjesto odgovora upita Švejk radoznalo - ili ste je razbili jednim 
udarcem? 

- Jednim udarcem - odgovori inteligentni gospodin. 

- Onda ste propali - zamišljeno reče Švejk. - Dokazat će vam da ste se na 
to spremali marljivim uvježbavanjem. A ona kava stranoga gospodina u 
koju ste pljunuli, je li ona bila bez ruma ili s rumom? 

I ne čekajući odgovora Švejk poče objašnjavati: 

- Ako je bila s rumom, tada je za vas gore jer je skuplja. Kod suda se sve 
zbraja, sumira se, da ispadne barem kakav zločin. 

- Kod suda... - malodušno prošapta savjesni otac obitelji i oborivši glavu 


padne u neugodno stanje u kojem čovjeka ždere grižnja savjesti. 

- A znaju li kod kuće - upita Švejk - da ste u zatvoru, ili će pričekati dok to 
bude u novinama? 

- Vi mislite da će to doći u novine? - naivno upita žrtva imendana svojega 
starješine. 

- Više nego sigurno - glasio je strogi odgovor, jer Švejk nije nikada 
običavao skrivati što pred drugima. - A vaš će se slučaj neobično sviđati 
svim čitaocima novina. Ja također rado čitam rubriku o pijancima i 
njihovim izgredima. Nedavno je u ,Gostionici kod kaleža“ neki gost sam 
sebi razbio čašom glavu. Bacio ju je uvis i stao pod nju. Odvezli su ga i već 
smo ujutro čitali o tom u novinama. Ili jednom sam u Bendlovki opalio 
pljusku nekom namješteniku pogrebnog društva, a on mi je vratio milo 
za drago. Da bismo se pomirili, morali su nas obojicu uhapsiti, a sve je to 
bilo već u popodnevnim novinama. Ili kad je u ,Kavani kod mrtvaca“ onaj 
savjetnik razbio dva poslužavnika, zar mislite da su ga poštedjeli? I on je 
bio odmah sutradan u novinama. Vi možete iz zatvora poslati u novine 
samo ispravak da se vijest koja je o vama objavljena ne tiče vas, i da vi s 
gospodinom koji ima jednako ime niste ni rođak ni drug, a i kući možete 
poslati pismo da taj vaš ispravak izrežu i sačuvaju, da ga možete pročitati 
kad izađete iz zatvora. 


- Nije li vam hladno? - upita sućutno Švejk pošto je primijetio da se 
inteligentni gospodin trese. - Ove godine je konac ljeta prilično hladan. 
Propao sam - zavapi Švejkov drug - izgubit ću pravo na promaknuće! 

- Izgubit ćete - potvrdi mu spremno Švejk. - Kad vas poslije izdržane 
kazne ne prime natrag u službu, ne znam da li ćete baš brzo dobiti drugo 
namještenje, jer danas svatko, pa bio to i živoder, traži od vas svjedodžbu 
o vladanju. Da, taj časak radosti koji ste sebi priuštili neće vam se 
isplatiti. A hoće li vaša gospođa i vaša djeca imati od čega da žive dok vi 
budete u zatvoru? Ili će morati ići u prosjačenje i učiti djecu različite 
poroke? 

Začu se jecanje: 

- O moja jadna djeca, o moja jadna žena! 

I tada nesavjesni pokajnik ustade i poče govoriti o svojoj djeci: ima ih 
petoro, najstariji ima dvanaest godina i skaut je. Pije samo vodu i trebalo 
bi da bude primjer svojemu ocu koji je to učinio prvi put u svojem životu. 
- Skaut je - uskliknu Švejk. - Rado slušam o skautima. Jednom su u 
Mydlovarima kod Zliva, kotar Hlubokđ, oblast Češke Budjejovice, baš kad 
je naša pukovnija - devedeset i prva - bila na manevrima, seljaci iz okolice 
priredili lov na skaute u općinskoj šumi, gdje su se oni razmnožili. 
Uhvatili su trojicu. Najmanji od njih, kad su ga vezali, cvilio je, plakao i 
naricao da to mi okorjeli vojnici nismo mogli ni gledati, pa smo radije 
otišli u stranu. Pri tom vezanju ta su tri skauta izujedala osmoricu 
seljaka. Kasnije su na mukama kod seoskog načelnika, gdje su bili šibani, 
priznali da nema livade u okolici po kojoj se nisu valjali dok su se grijali 
na suncu, i da je onaj lanac nepokošene raži, upravo prije žetve u 
Ražicama, izgorio pukim slučajem kad su oni na žitnoj njivi pekli na 
ražnju srnu koju su u zasjedi zatukli noževima u općinskoj šumi. U 
njihovoj jazbini u šumi seljaci su našli preko pola cente oglodanih kostiju 
peradi i šumske divljači, golemo mnoštvo koštica od trešanja, obilje 
ogrizaka od nezrelih jabuka i drugih dobrih stvari. 

No jadni se skautov otac nije mogao umiriti. 

- Šta sam uradio? - jadikovao je. - Uništio sam svoj dobar glas! 

- I jeste - reče Švejk s prirođenom iskrenošću. - Poslije toga što ste učinili 
uništen vam je dobar glas za čitav život, jer će vaši znanci, kad budu to 
čitali u novinama, još koješta i dodati. Tako se to uvijek radi, ali od toga 
neka vas ne boli glava! Takvih ljudi koji su uništili i upropastili svoj 


dobar glas ima na svijetu bar deset puta više nego onih s dobrim glasom. 
To je sasvim obična i beznačajna sitnica. 

Na hodniku se začuše teški koraci, ključ škljocnu u bravi, otvoriše se 
vrata i stražar prozva Švejka po imenu. 

- Oprostite - reče Švejk viteški - ja sam ovdje tek od dvanaest sati o 
podne, a ovaj je gospodin u zatvoru već od šest sati ujutro. Meni se toliko 
ne žuri. 

Umjesto odgovora snažna policajčeva ruka izvuče Švejka na hodnik i 
šutke ga odvede po stepenicama u prvi kat.U drugoj sobi sjedaše za 
stolom redarstveni komesar, debeo gospodin dobroćudna izgleda, i on 
reče Švejku: 

_ Vi ste dakle taj Švejk? A kako ste amo dospjeli? 

- Na vrlo jednostavan način - odgovori Švejk. - Dospio sam ovamo u 
pratnji gospodina stražara, jer sam prigovarao što su me iz ludnice 
izbacili bez ručka. Postupali su sa mnom kao s kakvom odbačenom 
uličnom djevojčurom. 

- Znate što, Švejku - reče mu prijazno komesar - zašto da se mi ovdje u 
Salmovoj ulici uzrujavamo zbog vas? Ne bi li bilo bolje da vas pošaljemo 
na redarstveno ravnateljstvo? 

- Vi ste, kako se ono kaže, gospodar situacije - odgovori Švejk zadovoljno. 
- Poći sada naveče na redarstveno ravnateljstvo sasvim je ugodna, mala 
šetnja. 

- Drago mi je što smo se sporazumjeli - reče veselo policijski komesar. - 
Zar nije bolje da se dogovorimo? Nije li tako, Švejku? 

- I ja se vrlo rado posavjetujem sa svakim - odgovori Švejk. - Ja vam, 
vjerujte mi, gospodine komesaru, neću nikada zaboraviti vašu dobrotu. 

I poklonivši se učtivo ode sa stražarom dolje u stražarnicu, a za četvrt 
sata mogli ste vidjeti Švejka na uglu Ječne ulice i Karlova trga u pratnji 
drugoga stražara, koji je pod pazuhom nosio debelu knjigu s njemačkim 
natpisom: ,Arrestantenbuch“.* 

Na uglu Spaljene ulice Švejk i njegov pratilac naiđoše na gomilu ljudi 
koja se gurala oko izvješenog proglasa. 

- To je manifest Njegova Veličanstva o objavi rata - reče stražar Švejku. 

- Ja sam to proricao - reče Švejk - ali u ludnici ne znaju o tom još ništa 
premda bi ove vijesti morali imati iz prve ruke. 

- Kako to mislite? - zapita policajac Švejka. 


Jer ondje ima mnogo zatvorene gospode oficira - objasni mu Švejk, a kad 
su došli do nove gomile koja se gurala pred manifestom, Švejk viknu: 
Živio car Franjo Josip! U ovom je ratu pobjeda naša! 

Netko mu iz oduševljene gomile nabi šešir preko ušiju i tako dobri vojak 
Švejk stupi ponovo na vrata redarstvenog ravnateljstva okružen masom 
ljudi. 

- U ovom će ratu sasvim sigurno pobjeda biti naša, ponavljam to još 
jednom, gospodo! - Tima se riječima oprostio Švejk sa gomilom koja ga je 
pratila. 

A negdje u dalekim daljinama historije na Evropu se spuštala istina da će 
sutrašnjica razoriti i planove sadašnjosti. 


VI. PROBIVŠI ZAČARANI KRUG, ŠVEJK SE 
VRAČA KUĆI 


A 
tj 


Zgradom  redarstvenog ravnateljstva provijavao je duh tuđinskog 
autoriteta, koji je želio utvrditi u kolikoj je mjeri stanovništvo 
oduševljeno za rat. Osim nekoliko ljudi koji nisu zatajili da su sinovi 
naroda koji treba da iskrvari za interese njemu sasvim tuđe, redarstveno 
je ravnateljstvo predstavljalo najkrasniju skupinu birokratskih zvijeri 
koje su imale smisla samo za tamnicu i vješala, da bi tako sačuvale 
egzistenciju zavrnutih paragrafa. 

Pri tom su sa svojim žrtvama postupali sa zajedljivom ljubaznošću 
unaprijed odmjerujući svaku riječ. 

- Vrlo mi je žao - rekao je jedan od tih cmo-žutih grabežljivaca kad su mu 
doveli Švejka - što ste opet pali u naše ruke. Mislili smo da ćete se 
popraviti, ali smo se prevarili. 

Švejk je šuteći potvrđivao glavom i držao se tako nedužno da ga je crno- 
žuti grabežljivac radoznalo pogledao i rekao: 

- Ne držite se tako glupo! 

No odmah je promijenio ton i nastavio ljubazno: 

- Nama je svakako vrlo neugodno držati vas u zatvoru, i mogu vas uvjeriti 
da po mojem mišljenju vaša krivica nije velika, jer s obzirom na vašu 
malu inteligenciju nema sumnje da ste zavedeni. Recite mi, gospodine 


Švejku, tko vas zapravo navodi da činite takve gluposti. 

Švejk se nakašlja i reče: 

- Ja, molim, ne znam ni za kakve gluposti. 

- A zar to nije glupost, gospodine Švejku - nastavi grabežljivac hinjenim 
očinskim tonom - da vi, prema prijavi stražara koji vas je ovamo doveo, 
izazivate skupljanje naroda pred manifestom o ratu, nalijepljenom na 
uglu, i da bunite narod poklicima: ,Živio car Franjo Josip! U ovom je ratu 
pobjeda naša!“ 

- Ja nisam mogao ostati ravnodušan - izjavi Švejk gledajući inkvizitora 
svojim dobrim očima - ja sam se uzrujao kad sam vidio da svi čitaju taj 
manifest o ratu bez ikakva izraza radosti. Nijednog poklika ,Živio!“, 
nijednog poklika ,,Hura!“, uopće ništa, gospodine savjetniče. Kao da ih se 
sve to ništa ne tiče. I tada ja, stari vojnik devedeset prve regimente, nisam 
mogao više izdržati, nego sam viknuo one rečenice, a mislim da biste isto 
uradili i vi da ste bili na mojem mjestu. Kad je rat, mora se pobijediti, a 
mora se i vikati ,Živio car!“,i o tom me nitko ne može razuvjeriti. 
Svladan i skrušen, crno-žuti grabežljivac nije podnio pogleda nevinog 
jaganjca Švejka, nego je oborio oči na spise i rekao: 

- Potpuno razumijem vaš zanos, ali se on morao očitovati u drugim 
prilikama. Ta znate i sami dobro da vas je vodio policajac, tako da su vaši 
rodoljubni poklici mogli i morali djelovati na općinstvo više ironično 
nego ozbiljno. 

- Kad koga vodi policajac - odgovori Švejk - to je težak moment u 
čovječjem životu. Ali kad čovjek ni u tako teškom momentu ne zaboravlja 
što treba da radi kad je rat, mislim da takav čovjek nije tako loš. 

Cmo-žuti grabežljivac progunđa nešto i pogleda još jednom u Švejkove 
oči. 

Švejk odgovori nedužnom, mekom, skromnom i nježnom toplinom 
svojega pogleda. 

Časak su netremice gledali jedan drugoga. 

- Neka vas đavo nosi, Švejku! - reče napokon službena glava. - Ali ako još 
jednom dođete ovamo, tada vas uopće neću preslušavati, nego ću vas 
odmah otpremiti vojnom sudu na Hradčane. Jeste li razumjeli? 

No prije nego se snašao, Švejk priđe k njemu, poljubi mu ruku i reče: 

- Neka vam za sve plati dobri bog! A ako biste kada trebali kakva 
čistokrvna psa, izvolite se samo obratiti na mene. Ja trgujem psima. 


I tako se Švejk opet našao na slobodi i na putu kući. 

Njegovo razmišljanje da li da još prije svrati u Gostionicu kod kaleža, 
svršilo se time da je otvorio vrata kroz koja je prije nekog vremena izašao 
u pratnji detektiva Bretschneidera. 

U gostionici je vladala grobna tišina. Za stolovima je sjedilo nekoliko 
gostiju, a među njima i crkvenjak crkve sv. Apolinarija. Svi su bili 
smrknuti. Za šankom je sjedila gostioničarka PalivcovaA i tupo gledala u 
pivske slavine. 

- Evo me opet - reče Švejk veselo - dajte mi čašu piva. A gdje je gospodin 
Palivec, i on je već valjda kod kuće? 

Umjesto odgovora Palivcova brižnu u plač i usredotočujući svoju nesreću 
u naročiti naglasak na svakoj riječi zajeca: 

- Osudlili... ga... prošlog... tjedna... na... deset ... godina. 

- No eto - reče Švejk - sedam je dana već odležao! 

- A bio je tako oprezan - plakala je Palivcova - i sam je to o sebi uvijek 
govorio. 

Gosti su u gostionici tvrdokorno šutjeli, kao da među njima lebdi duh 
gostioničara Paliveca i potiče ih na još veću opreznost. 

- Opreznost je majka mudrosti - reče Švejk sjedajući za stol uz čašu piva, 
u čijoj su pjeni bili mali otvori od suza gospođe Palivcove koje su 
nakapale dok je nosila pivo Švejku na stol - danas su takva vremena da 
čovjeka upravo sile na opreznost. 

- Jučer smo imali dva sprovoda - pokuša skrenuti razgovor na drugu 
stranu crkvenjak sv. Apolinarija. 

- Valjda je netko umro - reče drugi gost, a treći zatim produži: 

- Jesu li to bili sprovodi s katafalkom? 

- Volio bih znati - reče Švejk - kakvi će biti sada u ratu vojnički sprovodi. 
Gosti ustadoše, platiše i tiho se razidoše, Švejk je ostao sam s gospođom 
Palivcovom. 

- Nisam mogao ni pomisliti - reče Švejk - da bi nedužna čovjeka osudili na 
deset godina. Da su nevina čovjeka osudili na pet godina, to sam već čuo, 
ali na deset, to je ipak previše. 

- Kad je moj muž sve priznao - plakala je Palivcova. 

- Što je ovdje govorio o onim muhama i o onoj slici, sve je to ponovio i na 
policiji i na sudu. Bila sam na raspravi kao svjedok, ali što sam mogla 
svjedočiti kad su mi rekli da sam u rodbinskoj vezi sa svojim mužem i da 


mogu uskratiti svjedočanstvo. Ja sam se tako preplašila te rodbinske veze 
da iz toga još štogod ne izađe, pa sam odustala od svjedočenja, a on me, 
jadnik stari, tako pogledao da do smrti neću zaboraviti njegova pogleda. A 
kasnije, poslije osude, kad su ga vodili u zatvor, kako je već bio lud od 
svega toga, počeo je na hodniku vikati: ,živjela slobodna misao!“ 

- A zar gospodin Bretschneider ne dolazi više amo? - upita Švejk. 

Bio je ovdje nekoliko puta - odgovori gostioničarka. 

- Ispio bi jedno ili dva piva, zapitao me tko amo dolazi, i slušao kako gosti 
razgovaraju o nogometu. Oni uvijek kad ga vide razgovaraju samo o 
nogometu. A on se uvijek pri tom trza kao da mu svaki čas dolazi da 
bjesni i previja se. Za cijelo to vrijeme uhvatio se na lijepak samo jedan 
tapetar iz Poprečne ulice. 

- To je pitanje uvježbanosti - primijeti Švejk. - Je li taj tapetar glup 
čovjek? 

- Nekako kao moj muž - odgovori gostioničarka plačući. - Pitao ga je da li 
bi htio pucati na Srbe. Tapetar mu je odgovorio da ne zna pucati, da je na 
strelištu bio samo jedanput i da je prostrijelio krunu. A onda smo svi čuli 
kako je Bretschneider, izvlačeći bilježnicu, rekao: ,Oho, opet lijepa 
veleizdaja!“ i otišao s tim tapetarom iz Poprečne ulice, koji se više nije 
vratio. 

- Više se njih neće vratiti - reče Švejk. - Dajte mi čašicu ruma! 

Švejk je baš naručio rum po drugi put, kadli uđe u gostionicu civilni agent 
Bretschneider. Bacivši letimičan pogled na šank i praznu prostoriju, sjede 
pored Švejka i naruči pivo čekajući što će reći Švejk. 

Švejk skide s vješalice neke novine i razgledajući zadnju stranu oglasa 
reče: 

- Gle, onaj Čimpera iz Straškova br. 5, zadnja pošta Račinčves, prodaje 
gospodarstvo sa trinaest jutara zemlje. U selu ima škola i željeznica. 
Bretschneider nervozno zabubnja prstima po stolu i okrećući se Švejku 
reče: 

- Čudim se, gospodine Švejku, što vas zanima to gospodarstvo. 

- Ah, to ste vi - reče Švejk pružajući mu ruku. - Nisam vas odmah 
prepoznao, imam vrlo slabo pamćenje. Posljednji put smo se vidjeli, ako 
se ne varam, u kancelariji redarstvenog ravnateljstva. Što ste radili 
odonda, dolazite li amo često? 

- Danas sam došao baš zbog vas - reče Bretschneider. 


- Rekli su mi na redarstvenom ravnateljstvu da prodajete pse. Baš bih 
trebao lijepog ratlera, ili špica, ili nešto slično. 

- Sve vam to mogu nabaviti - odgovori Švejk. - Želite li čistokrvno štene ili 
kakvo ulično? 

- Čini mi se - odgovori Bretschneider - da ću se odlučiti za čistokrvna psa. 
- A ne biste li željeli policijskog psa - upita Švejk - takova koji odmah sve 
nanjuši i navede na trag zločina? Ima ga jedan mesar u Vršovicama, a pas 
mu vuče kolica, pa je dakle, kao što se kaže, promašio zanimanje. 

- Ja bih htio špica - reče Bretschneider mimo, ali tvrdoglavo - špica koji 
ne grize. 

- Vi dakle želite špica bez zuba? - zapita Švejk. - Znam jednoga, ima ga 
neki gostioničar u Dejvicama. 

- Onda radije ratlera - zbunjeno odgovori Bretschneider, čije je kinološko 
znanje bilo u početnom stadiju, pa da nije dobio nalog na redarstvenom 
ravnateljstvu, ne bi nikad ništa ni znao o pasjim vrstama. 

Ali zapovijed je bila tačna, jasna i stroga. Morao se pobliže upoznati sa 
Švejkom na temelju njegova trgovanja psima, a za tu svrhu je imao pravo 
odabrati pomoćnike i raspolagati iznosima za kupnju pasa. 

- Ratlera ima većih i manjih - reče Švejk. - Znam za dva manja i tri veća. 
Svih pet možete uzeti u krilo. Mogu vam ih najtoplije preporučiti. 

- To bi mi odgovaralo - reče Bretschneider - a koliko stoji jedan? 

- To zavisi o veličini - odgovori Švejk - prema tome koliko je velik. Ratler 
nije tele, kod ratlera je baš obratno, što manji, to skuplji. 

- Ja reflektiram na veće, koji mogu čuvati stražu - odgovori Bretschneider 
bojeći se da ne optereti tajni fond državne policije. 

- Dobro - reče Švejk - veće vam mogu prodati po pedeset kruna, a još veće 
po četrdeset i pet kruna, ali pri tom smo zaboravih nešto: želite li štenad 
ili starije pse, mužjake ili ženke? 

- To mi je svejedno - odgovori Bretschneider koji se morao boriti s 
nepoznatim problemima. - Pribavite mi ih, pa ću ja doći po njih k vama 
sutra naveče u sedam sati. Hoćete li moći? 

- Hoću, dođite - suho odgovori Švejk - ali u tom slučaju moram vas 
zamoliti kaparu od trideset kruna. 

- Razumije se samo po sebi - reče Bretschneider isplaćujući novce - a sad 
ćemo naručiti svaki četvrt litre vina na moj račun. 

Kad su bili svaki kod pete četvrtinke, izjavio je Bretschneider, izazivajući 


Švejka, neka ga se ne boji, jer on danas nije u službi pa se danas mogu 
razgovarati i o politici. 

Švejk izjavi da on u gostionici nikada ne razgovara o politici i da je 
politika uopće za malu djecu. 

Bretschneider je naprotiv bio revolucionarniji, pa je rekao da je svaka 
slaba država osuđena na propast i zapitao je Švejka kakvo je njegovo 
mišljenje o toj stvari. 

Švejk izjavi da s državom nije imao nikakva posla, ali da je jednom 
njegovao neko slabašno bernardinsko štene koje je hranio vojničkim 
dvopekom, a ono je crknulo. 

Kad su bili svaki kod šeste četvrtinke, Bretschneider izjavi da je anarhist i 
zapita Švejka u koju organizaciju da se upiše. 

Švejk odgovori da je jednom jedan anarhist kupio od njega leonbergera za 
sto kruna i da mu je zadnju otplatu ostao dužan. 

Pri sedmoj četvrtinki Bretschneider je već govorio o revoluciji, a protiv 
mobilizacije, na što se Švejk nagnu k njemu i šapnu mu u uho: 

Eto baš je ušao u gostionicu nekakav gost. Pazite da vas ne čuje, jer biste 
mogli imati neugodnosti zbog toga. Vidite da gostioničarka već plače. 
Gospođa PalivcovA je zaista plakala sjedeći na svojoj stolici iza šanka. 

- Zašto plačete, gospođo? - upita Bretschneider. - Za tri mjeseca pobijedit 
ćemo u ratu, a onda će biti proglašena amnestija, pa će se vaš muž vratiti, 
i tada ćemo kod vas slaviti. 

-_Ili možda mislite da nećemo pobijediti? - okrenu se on prema Švejku. 

- Čemu da to stalno prežvakavamo? - reče Švejk. - Pobijediti se mora, i 
gotovo, ali sad već moram ići kući. 

Švejk plati račun i vrati se svojoj staroj dvorkinji, gospi Miillerovoj, koja 
se vrlo uplašila kad je vidjela da je čovjek koji je otključao vrata stana 
glavom Švejk. 

- Aja sam mislila, milostivi gospodine, da ćete se vratiti tek za nekoliko 
godina - reče ona s uobičajenom iskrenošću - pa sam dotle uzela na stan 
iz samilosti nekoga vratara u noćnoj kavani, jer je kod nas bila triput 
premetačina, pa kad nisu mogli ništa naći, tada su rekli da ste nastradali, 
jer ste rafinirani. 

Švejk se odmah uvjerio da se nepoznati stranac smjestio posve udobno. 
Spavao je u Švejkovu krevetu, a bio je čak tako plemenit da se zadovoljio 
s polovinom kreveta, a na drugu je polovinu smjestio neko dugokoso 


stvorenje koje je spavalo i iz zahvalnosti zagrlilo ga oko vrata, dok su 
dijelovi muške i ženske garderobe ležali pomiješani oko kreveta. Po tom 
se kaosu moglo vidjeti da se vratar iz noćne kavane vratio sa svojom 
damom u veselu raspoloženju. 

- Gospodine - reče Švejk drmajući uljeza - pazite da ne zakasnite na 
ručak. Meni bi bilo vrlo žao kad biste za mene rekli da sam vas izbacio iz 
stana baš onda kad niste nigdje ništa mogli dobiti za ručak. 


Vratar je noćne kavane bio vrlo pospan, pa je trebalo mnogo vremena dok 
je shvatio da se vlasnik kreveta vratio kući i da traži na nj svoje pravo. 

Po običaju svih vratara noćnih kavana, i ovaj je gospodin izjavio da će 
isprebijati svakoga tko ga bude budio, pa je pokušao spavati dalje. 

No Švejk je pokupio dijelove njegove garderobe, donio mu ih je do 
kreveta i prodrmavši ga energično rekao mu: 

- Ako se ne obučete, pokušat ću vas izbaciti na ulicu takva kakvi ste sada. 
Za vas će biti mnogo bolje ako izletite odavde obučeni. 

- Aja sam htio spavati do osam naveče - zbunjeno reče vratar navlačeći 
hlače. - Uostalom, ja plaćam za krevet ovoj gospođi dvije krune dnevno i 
mogu ovamo voditi dame iz kavane. Maržena, ustani! 

Dok je stavljao ogrlicu i vezao kravatu, pribrao se već toliko da je počeo 
uvjeravati Švejka kako je noćna kavana ,Mimoza“ zaista jedan od 
najpristojnijih noćnih lokala, u koji imaju pristup samo dame kojima su 
policijske knjižice u potpunom redu, pa je srdačno pozvao Švejka da 


posjeti njihov lokal. 

Naprotiv njegova prijateljica nije baš bila zadovoljna sa Švejkom pa je 
upotrijebila nekoliko vrlo pristojnih izraza, od kojih je najpristojniji bio 
ovaj: 

- Klipane gospodski! 

Kad su uljezi otišli, pođe Švejk da obračuna s gospođom Miillerovom, ali 
je ona iščezla bez traga i glasa. Našao je samo komadić papira, na kojem 
je ona olovkom nadrljala svojim iskidanim rukopisom nekoliko neobično 
lako izraženih misli u vezi s nesretnim slučajem iznajmljivanja Švejkova 
kreveta vrataru noćne kavane. 

- Oprostite, milostivi gospodine, što vas više neću vidjeti jer ću skočiti 
kroz prozor. 

- Laže - reče Švejk i odluči da je pričeka. 

Nakon pola sata ušuljala se u kuhinju nesretna gospođa MullerovaA, i na 
njezinu se očajnom izražaju lica vidjelo da očekuje od Švejka utješne 
riječi. 

- Ako hoćete skočiti kroz prozor - reče Švejk - tada idite u sobu gdje sam 
otvorio prozor. Ne bih vam savjetovao da skačete kroz kuhinjski prozor, 
jer biste pali u vrt na ruže i oštetili žbunje, pa biste to morali platiti. Sa 
sobnog prozora past ćete krasno na pločnik, i ako budete imali sreće, 
slomit ćete kralježnicu. Ako ne budete imali sreće, prelomit ćete jedino 
sva rebra, ruke i noge pa ćete morati platiti bolničke troškove. 

Gospođa Millerova brižnu u plač i potiho ode u sobu, zatvori prozor, a 
zatim se vrati i reče: 

- Propuh je, pa to nije dobro za reumatizam milostivog gospodina. 

Zatim ode urediti krevet i sve je neobično brižljivo pospremila, a onda se 
suznih očiju vratila Švejku u kuhinju i priopćila mu: 

- Ona dva psića, gospodine, koja smo držali u dvorištu, crknula su. A 
bernardinac nam je pobjegao kad su vršili kućnu premetačinu. 

- Isuse Kriste! - viknu Švejk. - Taj će nadrljati jer ga sad sigurno traži 
policija. 

- Ugrizao je gospodina redarstvenog komesara kad ga je pri premetačini 
izvlačio ispod kreveta - nastavila je gospođa MullerovaA. - Naprije je netko 
od gospode rekao da se netko skriva pod krevetom, pa su onda pozvali 
bernardinca da u ime zakona izađe napolje, a kad on nije htio, onda su ga 
izvukli. A on je navalio na njih i onda jurnuo kroz vrata i više se nije 


vratio. I mene su preslušavali o tome tko k nama dolazi i ne dobivamo li 
novaca iz inozemstva, a zatim su natuknuli da sam glupača kad sam im 
rekla da novce iz inozemstva dobivamo rijetko, posljednji put da smo 
dobili od onog direktora iz Brna kaparu u visini od šezdeset kruna za 
angorsku mačku koju ste oglasili u ,Narodnoj politici“, a mjesto koje ste 
mu poslali u kištrici od datula ono slijepo štene, foksterijera. Poslije toga 
su sa mnom vrlo prijazno razgovarali i preporučili mi da uzmem na stan 
onog vratara iz noćne kavane, da se ne bih plašila sama u stanu, onoga 
kojeg ste izbacili... 

- Ja baš nemam sreće s tim činovnicima, gospođo Millerova. Vidjet ćete 
koliko će ih sada doći da kupuju pse! - uzdahnu Švejk. 

Ne znam da li su gospoda, koja su poslije prevrata pregledavala policijski 
arhiv, dešifrirala stavke tajnoga fonda državne policije u kojima je pisalo: 
B... 40 K, F... 50 K, L... 80 Kitd., ali svakako su krivo pretpostavljali da su 
B, F i L početna slova imena neke gospode koja su za 40, 50, 80 kruna itd. 
prodavali češki narod cmo-žutom orlu. 

B znači bernardinac, F - foksterijer, a L znači leonberger. Sve je ove pse 
odveo Bretschneider od Švejka na redarstveno ravnateljstvo. Bile su to 
odurne mrcine koje nisu imale ništa zajedničko sa psima čistokrvne rase 
za kakve ih je Švejk predstavljao Bretschneideru. 

Bernardinac je bio mješanac nečistokrvna pudla i nekakva uličnog čokla, 
foksterijer je imao uši jazavčara, bio je velik kao mesarski pas, a noge su 
mu bile krive kao da je prebolio rahitis. Leonbergerova glava je 
podsjećala na dlakavu gubicu stajskoga pinča, rep mu je bio podrezan, bio 
je visok poput jazavčara, a stražnjica mu je bila gola kao u čuvenih 
američkih golišavih pasa. 

Poslije toga došao je kupiti psa detektiv Kalous i vratio se s nekom 
izbuljenom nakazom koja je bila nalik na hijenu pjegavu, a imala je grivu 
kao škotski pas ovčar, tako da je među stavke tajnoga fonda pribilježena 
nova stavka: D... 90K. 

Ta je nakaza predstavljala dogu... 

Ali ni Kalousu nije pošlo za rukom da ispipa štogod od Švejka. Bio je 
jednake sreće kao i Bretschneider. I najlukavije političke razgovore Švejk 
bi sveo na pričanje o liječenju pasje bolesti kod štenadi, a najoštroumnije 
podmukle zamke svršavale su tako da je Bretschneider opet odveo od 
Švejka kakvu novu, nezamislivo križanu mrcinu. 


A to je ujedno i bio kraj karijere slavnoga detektiva Bretschneidera. Kad 
je već imao u svom stanu sedmoro takvih nemani, zatvorio se s njima u 
zadnju sobu i nije im dao nikakve hrane sve dok ga nisu požderale. 

Bio je tako pošten da je državi uštedio pogrebne troškove. 

U njegovu službeničkom listu na redarstvenom ravnateljstvu unesene su 
poslije toga u rubriku ,Napredovanje u službi“ ove tragične riječi: 
»požderan od vlastitih pasa“. 

Kad je Švejk kasnije čuo za taj tragični slučaj, rekao je samo ovo: 

- Ne mogu samo nikako shvatiti kako će mu tijelo sastaviti za sudnji dan. 


VII. ŠVEJK ODLAZI U RAT 


U vrijeme kad su šume na rijeci Rabu u Galiciji gledale bijeg austrijske 
vojske preko Raba i kad su dolje u Srbiji austrijske vojske dobivale po 
stražnjici ono što su već odavno zaslužile, sjetilo se austrijsko 
ministarstvo vojske i Švejka, neka bi pomogao da se monarhija izvuče iz 
te nevolje. 

Kad su mu donijeli poziv da se za nedjelju dana mora javiti na liječnički 
pregled na Streljačkom otoku na Vltavi, Švejk je baš ležao u krevetu jer je 
opet patio od reumatizma. 

Gospođa Mullerov4 spremala mu je u kuhinji kavu. 

- Gospođo Miillerov4 - začu se iz sobe tihi Švejkov glas - gospođo 
Miullerova, dođite časak ovamo! 

Kad je dvorkinja prišla k njegovu krevetu, Švejk joj i opet reče tihim 
glasom: 

- Sjednite, gospođo Mullerova! 

U glasu mu je zvučalo nešto tajanstveno i svečano. 

Kad je gospođa sjela, uspravivši se u krevetu Švejk izjavi: 

- Ja idem u rat! 

- Djevice Marijo! - viknu gospođa MullerovaA - a što ćete ondje raditi? 

- Borit ću se - grobnim glasom odgovori Švejk. - Austrija stoji vrlo loše. 
Na sjeveru neprijatelj već nadire prema Krakovu, a na jugu u Madžarsku. 


Dobivamo batine uzduž i poprijeko, pa me zato zovu u vojsku. Ta čitao 
sam vam jučer u novinama da su nam milu domovinu okružili tamni 
oblaci! 

- Ali vi se ne možete ni maknuti! 

- To ne smeta, gospođo Millerova, poći ću u rat na kolicima. Vi znate 
onog slastičara za uglom, on ima takva kolica. Vozao je u njima prije 
nekoliko godina svoga hromog i zločestog djeda na svježi zrak. Vi ćete 
me, gospođo Millerova, odvesti u rat na tim kolicima. 

Gospođa Mullerov4 brižnu u plač: 

- Gospodine, da odem po doktora? 

- Ne idite nikuda, gospođo Millerova, ja sam osim tih nogu potpuno 
zdrava hrana za topove, a u ovo doba, kad Austrija stoji loše, svaki bogalj 
treba da bude na svojem mjestu. A sada nastavite mirno s kuhanjem 
kave! 

I dok je gospođa Milllerova, zaplakana i uzbuđena, cijedila kavu, dobri je 
vojak Švejk pjevao u krevetu: 


Windischgrdtz general sa vojnom gospodom prije ranog sunca otpočeo 
rat, 
hop, hop, hop! 
Otpočeli rat, usklikli ovako: 
Pomogo6 nam Isus Krist i Djeva Marija, 
hop, hop, hop! 


Pod dojmom ove strašne ratničke pjesme zaplašena gospođa Muillerova 
sasvim je zaboravila kavu i dršćući po cijelom tijelu preplašeno je 
osluškivala kako dobri vojak Švejk i dalje pjeva u krevetu: 


S Djevicom Marijom i četiri mosta 
podigni, Pimonte, još jače predstraže; 
hop, hop, hop! 

Bila bitka strašna baš kod Solferina, 
prolilo se krvi, krvi do koljena; 
hop, hop, hop! 

Krvi do koljena, mesa na vozove, 
osamnaesta se ondje tukla regimenta; 


hop, hop, hop! 
Osamnaeste borci, ne bojte se nužde, 
ta za vama voze na kolima novce; 
hop, hop, hop! 


- Milostivi gospodine, kao boga vas molim - začuo se iz kuhinje žalostan 
glas, ali je Svejk već završavao svoju ratničku pjesmu: 


Na kolima novce, u kočiji cure 
koja regimenta to uradit može? 
Hop, hop, hop! 


Gospođa MullerovA je istrčala kroz vrata i odjurila po liječnika. Vratila se 
za sat kad je Švejk već spavao. 

Probudio ga neki debeli gospodin koji mu je časak držao ruku na čelu i 
rekao: 

- Ne bojte se, ja sam doktor Pavek iz Vinohrada - pokažite ruke - a 
toplomjer stavite pod pazuho... Tako pokažite jezik - još malo - držite 
jezik od čega je umro vaš gospodin otac i vaša majka? 

I tako je u vrijeme kad je Beč želio da svi narodi Austrougarske dadu 
najsjajnije primjere vjernosti i odanosti, doktor P4vek propisao Švejku 
protiv njegova rodoljubnog oduševljenja brom i preporučio odvažnom i 
valjanom vojaku Švejku da ne misli na rat: 

- Ležite ravno i budite mirni, a ja ću sutra opet doći. 

Kad je sutradan došao, zapitao je u kuhinji gospođu Millerovu kako se 
osjeća pacijent. 

- Gore mu je, gospodine doktore - odgovori ona zaista tužno - noću je 
pjevao, s oproštenjem, kad ga je napala reuma, austrijsku himnu. 

Doktor Pavek odluči da na ovaj novi izražaj pacijentove lojalnosti reagira 
povećanom dozom broma. 

Treći dan mu je gospođa Miillerov4 rekla da je Švejku još gore. 

- Po podne je, gospodine doktore, poslao po kartu ratišta, a noću je 
fantazirao da će Austrija pobijediti. 

- Ajeli uzimao praške tačno po propisu? 

- Još nije po njih ni poslao, gospodine doktore! 

Pošto je sasuo na Švejka sijaset grdnji, doktor PAvek je otišao 


uvjeravajući da više nikada neće doći liječiti čovjeka koji odbija njegovu 
liječničku pomoć s bromom. 

Preostala su još samo dva dana do časa kad je Švejk morao stupiti pred 
regrutnu komisiju. 

U to je vrijeme Švejk izvršio potrebne pripreme. Najprije je poslao 
gospođu Mullerovu da mu kupi vojničku kapu, a zatim ju je uputio 
slastičaru iza ugla da pozajmi kolica na kojima je slastičar nekad vozio 
svoga zločestog i hromog djeda na svježi zrak. Uto se sjetio da su mu 
potrebne štake. Na svu sreću slastičar je imao i štake koje je čuvao kao 
obiteljsku uspomenu na svoga djeda. 

Nedostajala mu je samo regrutska kitica cvijeća. I nju je pribavila 
gospoda Miillerova, koja je tih dana jako omršavjela jer je neprestano 
samo plakala. 

I tako se toga historijskog dana pojavila na praškim ulicama ova slika 
dirljive lojalnosti: stara je žena gurala pred sobom kolica u kojima je 
sjedio čovjek s vojničkom kapom na glavi i sa sjajnom kokardom na kapi 
mašući štakama. Na kaputu mu se blistala šarena regrutska kitica. 

I taj je čovjek, mašući neprestano štakama, vikao po praškim ulicama: 

- Na Beograd! Na Beograd! 

Za njim je išla gomila ljudi koja je neprestano rasla, počevši od neznatne 
skupine što se sakupila pred kućom iz koje je Švejk pošao u rat. 

Švejk je mogao konstatirati da su ga policajci koji stoje na raskršćima 
pozdravljah salutiranjem. 

Na Vaclavovu trgu narasla je gomila oko Švejkovih kolica na nekoliko 
stotina glava, a na uglu Krakovske ulice izlupala je ta gomila nekog 
njemačkog studenta koji je s njemačkom studentskom kapom na glavi 
doviknuo Švejku: 


- Heil! Nieder mit den Serben!“ 

Na uglu Vodičkove ulice umiješala se okonjena policija i rastjerala 
gomilu. 

Kad je Švejk pokazao kvartovskom inspektoru crno na bijelome da danas 
mora pred regrutnu komisiju, kvartovski se inspektor malo zbunio i, da 
spriječi izgrede, naložio dvojici konjanika da sprovedu kolica sa Švejkom 
na Streljački otok. 

O čitavom tom slučaju pojavio se u ,Praškim službenim novinama“ ovaj 
članak: 


RODOLJUBLJE BOGALJA. Jučer su prolaznici na glavnim praškim 
ulicama bili svjedoci scene koja krasno govori o tome da u ovo veliko i 
ozbiljno doba i sinovi našega naroda mogu pružiti najsjajnije primjere 
vjernosti i odanosti prijestolju staroga monarha. Čini nam se da su se 
vratila vremena starih Grka i Rimljana, kada je Mucije Scevola naredio 
da ga odvedu u boj ne mareći za spaljenu ruku. Najsvetije osjećaje i 
brigu očitovao je jučer krasno neki bogalj sa štakama, kojega je vozila 
na bolesničkim kolicima njegova starica majka. Ovaj sin češkog naroda, 
ne mareći za svoju bolest, javio se dobrovoljno u rat da dade svoj život i 
imanje za svoga cara. A budući da je njegovo klicanje. ,Na Beograd!" 
naišlo na tako živ odziv na praškim ulicama, to odista svjedoči da 
Pražani pružaju najljepše primjere ljubavi prema domovini i 
vladajućem domu. 

U tom je smislu pisao i ,Prager Tagblatt“, završivši svoj članak riječima 
da je dobrovoljca bogalja pratila gomila Nijemaca koji su ga štitili svojim 
tijelima, da ga ne bi linčovali češki agenti antante. 

»Bohemia“ je objavila ovu vijest sa zahtjevom da bogalj-rodoljub bude 
nagrađen, pa je obavijestila čitaoce da administracija lista prima za 
nepoznatog rodoljuba darove njemačkih građana. 

Ali iako prema tim trima novinama Češka nije mogla dati plemenitijega 
građanina, gospoda u regrutnoj komisiji nisu tako mislila. 


Osobito ne viši vojni liječnik Bautze. Bio je to neumoljiv čovjek, koji je u 
svemu vidio prevarni pokušaj izbjegavanja vojske, fronte, taneta i 
šrapnela. 

Poznata je njegova izreka: 

“Das ganze tschechische Volk ist eine Simulanten bande.?* 

Za deset nedjelja svoga djelovanja izlučio je od jedanaest tisuća civilista 
deset tisuća devet stotina devedeset i devet simulanata, a upecao bi i 
onoga posljednjega da nije toga sretnika baš onoga časa kad je na nj 


viknuo ,Kehrt euch!“* udarila kap. 


Odnesite toga simulanta! - rekao je Bautze, pošto je ustanovio da je 
čovjek mrtav. 

A pred njim se pojavio toga historijskog dana i Švejk, kao i ostali potpuno 
gol, prikrivajući stidljivo golotinju štakama o koje se oslanjao. 

- Das ist wirklich ein besonderes Feigenblatt “ - rekao je Bautze - takva 
smokvina lista nije bilo u raju! 

- Otpušten iz vojske zbog slaboumnosti - pročita narednik iz službenih 
spisa. 

- Od čega još bolujete? - zapita Bautze. 

- Pokorno javljam da sam reumatik, ah služit ću Njegovu Veličanstvu do 
smrti - reče skromno Švejk. - Otečena su mi koljena. 

Bautze pogleda dobrog vojaka Švejka strašnim pogledom i riknu: 


. . . . 11 ve . . . 
- Sie sind ein Simulant! - pa okrenuvši se naredniku nastavi ledenim 
mirom: 


- Den Kerl sogleich einsperren!'“ 

I dva vojnika s bajonetama na puškama odvedoše Švejka u garnizonski 
zatvor. 

Švejk se podupirao štakama, ali je s užasom primijetio da mu 
reumatizam postepeno nestaje. 

Kad je gospođa Miillerov4, koja je s kolicima čekala Švejka gore na 
mostu, vidjela kako ga vode pod bajonetama, zaplakala je i udaljila se od 
kolica kojima se nije nikada više vratila. 

A dobri je vojak Švejk išao skromno u pratnji naoružanih zaštitnika 
države. 

Bajonete su se na suncu blistale, a na Maloj Strani pred spomenikom 
Radetzkoga okrenuo se Švejk prema gomili koja ga je pratila, i viknuo: 

- Na Beograd! Na Beograd! 

A maršal Radetzky je sanjarski gledao sa svoga spomenika za dobrim 
vojakom Švejkom, koji je odmicao sa regrutskom kiticom na kaputu, 
hramajući na starim štakama, dok je neki ozbiljni gospodin objašnjavao 
ljudima oko sebe da to vode nekog ,dezentera“. 


VIII. ŠVEJK KAO SIMULANT 


U ovo veliko doba vojni su liječnici ulagali neobičan trud da iz simulanata 
istjeraju đavla sabotaže i vrate ih opet u krilo vojske. 

Liječnici su uveli nekoliko stupnjeva mučenja simulanata i onih na koje 
se sumnjalo da simuliraju, kao što su npr. tuberkulozni, reumatičari, 
ljudi kilavi, oboljeli od bubrežne bolesti, tifusa, šećerne bolesti, upale 
pluća i drugih bolesti. 

Mučenje kojemu su simulanti bih podvrgnuti bilo je sistematizirano, a 
stupnjevi su mučenja bili ovi: 

1. Potpuna dijeta, ujutro i naveče čaša čaja, u trajanju od tri dana, a uz to 
svi simulanti, bez razlike na što se tuže, dobivaju i aspirin za znojenje. 

2, Da ne bi mislili da u vojsci teče med i mlijeko, svaki od njih dobiva 
obilnu porciju kinina u prašku, što se zove ,lizanje kinina“. 

3. Dvaput na dan ispiranje želuca litrom tople vode. 

4. Klistir s upotrebom zasapunjene vode i glicerina. 

5. Omotavanje u ponjavu namočenu u hladnoj vodi. 

Bilo je junaka koji su podnijeli svih pet stupnjeva mučenja, pa su ih na 
kraju odvezli u jednostavnom lijesu na vojničko groblje. No bilo je i ljudi 
malodušnih koji su došavši na klistir izjavili da im je već dobro i da ne 
žele ništa drugo, nego da odu s prvim maršbataljonom na frontu. 

Švejka su u garnizonskom zatvoru smjestili u bolesničku baraku u kojoj 


su bili baš takvi malodušni simulanti. 

- Ne mogu više izdržati - rekao mu je njegov susjed u krevetu, kojega su 
upravo doveli iz liječničke ordinacije gdje su mu već drugi put ispirali 
želudac. 

Taj je čovjek simulirao kratkovidnost. 

- Sutra idem u pukovniju - odlučio je drugi susjed s lijeve strane, koji je 
maločas dobio klistir, a simulirao je da je gluh kao top. 

Na krevetu kraj vrata umirao je jedan sušičavac, zamotan u ponjavu 
namočenu u hladnoj vodi. 

- To je već treći ove nedjelje - primijeti susjed s desne strane - a što je 
tebi? 

- Bolujem od reume - odgovori Švejk, na što zaori srdačan smijeh čitavog 
društva. Smijao se i umirući sušičavac koji je simulirao tuberkulozu. 

- S reumatizmom nisi trebao ni da dolaziš među nas - ozbiljno upozori 
neki debeljko - reumatizam se ovdje smatra tako beznačajnim kao i kurje 
oko. Ja sam slabokrvan, nemam pola želuca i fali mi pet rebara, pa mi 
nitko ne vjeruje. Bio je ovdje čak i jedan gluhonijemi, četrnaest dana 
zaredom omotavali su ga svako pola sata u ponjavu namočenu u hladnoj 
vodi, svaki dan su mu davali klistir i ispirali želudac. Već su svi bolničari 
mislili da je pobijedio i da će kući, kadli mu liječnik propisa nešto za 
bljuvanje. Činilo se da će svu utrobu izbljuvati, i to ga je slomilo. ,Ne 
mogu“, reče, ,više izigravati gluhonijema čovjeka, vratio mi se i govor i 
sluh.“ Bolesnici su mu savjetovali da se ne upropaštava, ali on je ostao pri 
tome da čuje i govori kao i ostali. A isto je to rekao i ujutro prilikom 
vizite. 

- Držao se on dugo - primijeti čovjek koji je simulirao da mu je jedna 
noga kraća čitav decimetar - a ne kao onaj koji je simulirao da ga je 
udarila kap. Tomu su bila dovoljna tri kinina, jedan klistir i jednodnevni 
post. Priznao je, pa prije nego je došlo do pumpanja želuca, o uzetosti nije 
bilo ni spomena. Ali najdulje je izdržao onaj koga je ugrizao bijesni pas. 
Grizao je, lajao je, istina odlično, ali nikako nije mogao izazvati pjenu na 
usta. Pomagali smo mu kako smo mogli, škakljali smo ga po čitav sat 
prije vizite, tako da je dobio grčeve i sav poplavio, ali pjena se na ustima 
nije pojavljivala, njoj ni traga. Bilo je to nešto strašno. A kad je jednog 
jutra priznavao na viziti simuliranje, bilo nam ga je tako žao. Stao je uz 
krevet uspravan kao jela, pozdravio vojnički i rekao: ,,Pokorno javljam, 


gospodine liječniče, da onaj pas koji me je ugrizao valjda nije bio bijesan.“ 
Liječnik ga pogleda nekako čudno, tako da je bolesnik počeo drhtati po 
čitavom tijelu i nastavio: ,Pokorno javljam, gospodine liječniče, da me 
uopće nije ugrizao nikakav pas, nego sam se sam ugrizao u ruku.“ Poslije 
toga priznanja stavljen je pod istragu zbog sakaćenja sama sebe ugrizom 
u ruku da ne mora na ratište. 

- Sve ovakve bolesti u kojima je potrebna pjena oko usta - reče debeli 
simulant - teško je simulirati. Isto je tako s padavicom. Bio je ovdje i 
jedan padavičar koji je uvijek govorio da mu uopće nije teško simulirati 
napadaj, pa ih je tako dobivao i oko deset na dan. Svijao se u grčevima, 
stiskao šake, izbuljivao oči, tako da su izgledale kao da stoje na 
peteljkama, lomatao je sobom, plazio jezik, da ne duljim, bila je to izvrsna 
prvoklasna padavica, prava pravcata. Najednom mu izbili neki čirovi, dva 
na vratu i dva na leđima, pa je tako došao kraj i svijanju i lomatanju, jer 
nije mogao ni maknuti glavu, ni sjediti, ni ležati. Pao je i u vrućicu, pa je 
u toj vrućici prilikom vizite sama sebe odao. A i nas su namučili ti čirovi 
jer je morao s njima ležati među nama još tri dana, a dobivao je drugu 
dijetu: ujutro kavu s pecivom, a naveče kašu ili juhu, pa smo mi s 
ispumpanim, gladnim želucima i potpunom dijetom morali gledati kako 
on ždere, mljaska, puše i štuca od sitosti. Trojici je time slomio duh, pa su 
i oni priznali. Bolovali su od srčane mane. 

- Najbolje se dade simulirati ludilo - reče jedan simulant. - Iz našeg 
učiteljskog zbora leže u susjednoj sobi dvojica, od kojih jedan neprestano 
i danju i noću viče: ,Lomača Giordana Bruna još uvijek se dimi, obnovite 
Galilejev proces!“, a onaj drugi laje, najprije tri puta polako: ,vau, vau, 
vau!“, a zatim pet puta brzo: ,vauvauvauvauvau!“, a onda opet polako, i 
tako to ide bez prestanka. Već su izdržali preko tri nedjelje. Ja sam 
ispočetka također htio simulirati luđaka, i to vjerskoga luđaka, pa 
propovijedati o papinoj nepogrešivosti, ali sam napokon pribavio rak na 
želucu od nekog brice na Maloj Strani za petnaest kruna. 

- Ja poznajem jednog dimnjačara u Bfevnovu - nadoda drugi pacijent - on 
će vam za deset kruna izazvati takvu vrućicu da ćete skočiti kroz prozor. 

- To nije ništa - reče drugi - u Vršovicama ima jedna primalja, koja će vam 
za dvadeset kruna tako lijepo iščašiti nogu da ćete ostati bogalj čitava 
života. 

- Pa meni su iščašili nogu za pet kruna - javi se netko s kreveta kraj 


prozora - za pet kruna i tri piva. 

- Mene moja bolest stoji već više od dvije stotine - nastavi njegov susjed, 
mršav kao motka - nema otrova koga ja nisam popio, ne možete ga naći. 
Ja sam živo skladište otrova. Pio sam sublimat, udisao živine pare, 
griskao arsen, pušio opijum, pio opijumsku tinkturu, sipao morfij na 
kruh, gutao strihnin, pio rastopljen fosfor u sumporovu ugljiku i 
pikrinsku kiselinu. Uništio sam tako jetra, pluća, bubrege, žuč, mozak, 
srce i crijeva. Nitko ne zna od čega bolujem. 

- Najbolje je - tumačio je netko s kreveta kraj vrata - uštrcati petrolej pod 
kožu na ruci. Moj je bratučed bio tako sretan da su mu odrezali ruku 
ispod lakta, pa je sada siguran da ga neće pozvati u rat. 

- Eto vidite - reče Švejk - sve to mora svaki od nas podnijeti za našega 
cara. I pumpanje želuca, i klistir. Kad sam prije nekoliko godina služio u 
svojoj pukovniji, bilo je to još gore. Tada su takvom bolesniku svezali 
unakrst i noge i ruke, pa su ga bacili u zatvor da ozdravi. Ondje nije bilo 
kreveta, ni vojničkih ni bolničkih, kao ovdje, a ni pljuvačnica. Gole daske, 
i na njima su ležali bolesnici! Jednom je jedan od tih bolesnika zaista 
bolovao od tifusa, a drugi kraj njega od crnih boginja. Obojicu su svezali 
unakrst za noge i ruke, a pukovnijski ih je liječnik udarao nogom u trbuh, 
jer su, veli, simulanti. A kad su oba vojnika umrla, stvar je došla i pred 
parlament i novine su se raspisale o tom slučaju. Odmah su nam 
zabranili čitanje novina i izvršili pregled vojničkih kovčega, da vide ima li 
tko novine. A kako mene uvijek prati nesreća, nisu ih našli ni kod koga u 
čitavoj pukovniji nego kod mene. Stoga su me odveli na pukovnijski 
raport, i naš obrst, pravi vol, dao mu bog rajsko naselje, počeo se na mene 
derati neka stojim propisno i neka mu reknem tko je napisao taj članak u 
novine, ili će mi rastrgati gubicu od jednog uha do drugoga i zatvoriti me 
dok ne pocrnim. A onda je došao pukovnijski liječnik, počeo mi mahati 
šakom pod nosom i vikati: ,,Sie verfluchter Hund, sie schabiges Wesen, 
sie ungliickliches Mistvieh, * klipane socijalistički!“ Gledam ja svima 
iskreno u oči, ne trepćem i samo šutim držeći desnu ruku na kapi, a lijevu 
na šavu hlača. Skakali su oko mene kao psi, lajali su na mene, a ja ni 
riječi. Šutim, salutiram i lijeva mi ruka priljubljena uz hlače. Pošto su 
tako bjesnjeli oko pola sata, zaleti se prema meni obrst i izdere se: ,Jesi li 
ti blesan ili nisi blesan?“ - ,Pokorno javljam, gospodine obrste, ja sam 
blesan.“ - ,Dvadeset i jedan dan strogog zatvora zbog blesavosti, dva posta 


sedmično, mjesec dana pritvora, četrdeset i osam sati u špangama, 
odmah ga zatvorite, ne dajte mu jesti, pokažite mu da vojsci nisu potrebni 
blesani! Izbit ćemo ti, klipane, te novine iz glave!“ - odluči nakon dugog 
trčkaranja gospodin obrst. Dok sam ja sjedio u zatvoru, dešavala su se u 
kasarnama čudesa. Naš je pukovnik uopće zabranio vojnicima čitanje; 
nisu se smjele čitati ni ,Praške službene novine“, a u kantini se u novine 
nisu smjele zamatati ni hrenovke ni sir. Otada su vojnici počeli čitati, pa 
je naša pukovnija postala najobrazovanija. Čitali smo sve novine, a u 
svakoj su se četi pravili stihovi i pjesmice protiv našeg obrsta. A kad bi se 
što u regimenti dogodilo, među ljudima bi se uvijek našao kakav 
dobročinitelj koji bi to dao u novine pod naslovom: ,Mučenje vojnika“. Pa 
ni to im nije bilo dosta. Pisali su narodnim zastupnicima u Beč da se 
zauzmu za njih, a ovi su počeli podnositi interpelaciju za interpelacijom, 
da je naš gospodin obrst životinja i slično. 

Nekakav je ministar poslao k nama komisiju da ispita stvar, pa je kasnije 
neki Franta Henčel iz Hluboke dobio dvije godine zatvora, jer je on ono 
pisao zastupnicima u Beč zbog one zaušnice koju mu je na vježbalištu 
prilijepio gospodin pukovnik. Kasnije, kad je komisija otputovala, 
gospodin obrst je dao postrojiti sve nas, čitavu regimentu, pa nam je stao 
govoriti da je vojnik vojnik, da on mora držati jezik za zubima i služiti, a 
ako mu se nešto ne sviđa, da je to kršenje subordinacije. ,A vi ste, nitkovi, 
mislili, da će vam komisija pomoći,“ govorio je gospodin obrst, ,drek vam 
je pomogla. Sad će lijepo svaka kompanija prodefilirati mimo mene i 
ponoviti glasno što sam rekao.“ - I išli smo kompanija za kompanijom, 


rehtsšaut, “ gledajući u gospodina obrsta, s rukom na remenu puške i 
derali se: ,A mi smo, nitkovi, mislili da će nam komisija pomoći, a drek 
nam je pomogla.“ - Gospodin obrst se smijao da se sve za trbuh hvatao, 
dok nije prolazila jedanaesta kompanija. Ide kompanija, udara nogama, a 
kad dođe do gospodina obrsta, ništa, šuti, ni glasa ne daje od sebe. 
Gospodin obrst pocrvenje kao puran i vrati jedanaestu kompaniju da još 
jednom ponovi. Defilira ona i šuti, samo red za redom drsko gleda 
gospodinu obrstu u oči. - ,Rut“ * zapovjedi gospodin obrst i šeće se po 
dvorištu, udarajući se bičem po čizmama, pijucka i najednom se zaustavi 
i vikne: ,Abtreten““, sjedne na kobilu i odjuri kroz kapiju. Čekali smo šta 
će biti s jedanaestom kompanijom, a kad tamo neprestano ništa. Čekah 
smo jedan dan, dva dana, čitav tjedan, a ono ništa! Gospodin pukovnik 


uopće se više nije ni pojavio u kasarni, a tome su se vrlo radovali i vojnici 
i podoficiri i oficiri. Kasnije smo dobili novog pukovnika, a za starog se 
pričalo da je u nekom sanatoriju jer je napisao vlastoručno pismo 
Njegovu Veličanstvu caru da se jedanaesta kompanija pobunila. 

Približilo se vrijeme popodnevne vizite. Vojni liječnik doktor Griinstein 
obilazi od kreveta do kreveta, a za njim, ide sanitetski oficir _sa 
zapisnikom. 

- Macuna? 

- Ovdje. 

- Klistir i aspirin!... Pokorny?! 

- Ovdje! 

- Ispiranje želuca i kinin!... Kovafik?! 

- Ovdje! 

- Klistir i aspirin!... Kot'atko?! 

- Ovdje! 

- Ispiranje želuca i kinin! 

I tako dalje, jedan za drugim, bez milosti, mehanički, strogo. 

- Švejk?! 

- Ovdje! 

I doktor Grunstein pogleda novog pacijenta. 

- Što vas boli? 

- Pokorno javljam, patim od reume! 

Doktor Griinstein se za vrijeme svoje prakse privikao na fino ironiziranje, 
a taj je način djelovao mnogo jače nego vikanje. 

- Aha, reumatizam - reče Švejku - to je vrlo teška bolest. Čudan je to 
slučaj da čovjek dobije reumatizam baš onda kad je svjetski rat, pa treba 
da ide u vojsku. Ja mislim da vas to mora strašno ljutiti. 

- Pokorno javljam, gospodine nadliječniče, da me to strašno ljuti. 

- Eto vidite, to ga ljuti. Od vas je zaista vrlo lijepo da ste nas se sjetili sa 
svojim reumatizmom baš sada. U mirno doba takav jadnik trči kao jare, 
ali čim bukne rat, odmah ima reumu, a i koljena mu odmah otkazu 
poslušnost. Zar vas ne bole koljena? 

- Pokorno javljam da bole. 

- I čitave noći ne možete spavati, zar ne? Reumatizam je vrlo opasna, 
bolna i teška bolest. Mi ovdje imamo već dobra iskustva s reumatičarima. 
Potpuna dijeta, a i ostale metode liječenja pokazale su se kao vrlo 


uspješne. Ovdje ćete ozdraviti prije nego u Pištanima i odmaširat ćete na 
frontu da će se sve prašiti za vama. 

I okrenuvši se sanitetskom podoficiru, reče: 

_ Pišite: Švejk, potpuna dijeta, dvaput na dan ispiranje želuca, jednom na 
dan klistir, a kako će biti dalje, to ćemo vidjeti. A sada ga odvedite u 
ordinacijsku sobu, isperite mu želudac i, kada se pribere, dajte mu klistir, 
ali dobar, tako da počne dozivati sve svece ne bi li se reumatizam 
preplašio i pobjegao. 

A okrenuvši se zatim svima krevetima, održa govor pun lijepih i 
razboritih misli: 

- Nemojte misliti da pred sobom imate kakva vola koga možete vući za 
nos. Vaše vladanje neće me nipošto izbaciti iz ravnoteže. Ja znam da ste 
vi svi simulanti i da se hoćete izvući iz vojske. A prema tome ja i 
postupam s vama. Preživio sam stotine i stotine takvih vojnika kao što 
ste vi. Na ovim krevetima ležale su gomile ljudi kojima nije nedostajalo 
ništa drugo osim vojničkog duha. Dok su se njihovi drugovi borili na 
ratnim poljanama, oni su mislili da će se valjati po krevetima, dobivati 
bolničku hranu i čekati dok se završi rat. Ali u tom su se vraški prevarili, 
a ivi ćete se svi vraški prevariti. I nakon dvadeset godina vikat ćete iza 
sna kad budete sanjali kako ste kod mene simulirali. 

- Pokorno javljam, gospodine nadliječniče - začu se tihi glas s nekoga 
kreveta kraj prozora - ja sam već ozdravio, ja sam već noćas opazio da mi 
je astma prošla. 

- Kako se zovete? 

- Kovafik, pokorno javljam, treba da dobijem klistir. 

- Dobro, dobit ćete još klistir za put - odluči doktor Griinstein - da se ne 
biste tužili da vas ovdje nismo liječili. Tako, a sada svi bolesnici koje sam 
prozvao, neka idu za podoficirom da svaki dobije što mu pripada. 

I zaista, svaki je dobio poštenu porciju koju mu je doktor propisao. Pa 
ako su neki i pokušali djelovati na izvršioce zapovijedi molbama ih 
prijetnjom da će i oni ući u sanitetsku službu i da se može dogoditi da će 
im izvršioci jednom pasti u ruke, Švejk se držao junački. 

- Ne štedi me - rekao je Švejk krvniku koji mu je davao klistir - sjeti se 
svoje zakletve! Pa da ovdje leži i tvoj otac ih brat, daj im klistir, i ne 
trepnuvši okom. Pomisli da na ovakvim klistirima počiva Austrija i da je 
pobjeda naša! 


Sutradan, za vrijeme vizite, doktor Griinstein upita Švejka kako mu se 
sviđa u vojnoj bolnici. 

Švejk mu odgovori da je to dobra i uzvišena ustanova. Za nagradu je 
dobio isto što i jučer, osim aspirina i tri praška kinina, što su mu sasuli u 
vodu da odmah ispije. 

Ni Sokrat nije ispio svoju čašu otrova s takvim mirom s kakvim je ispio 
kinin Švejk na kojem je doktor Griinstein iskušavao sve stupnjeve 
mučenja. 

Kad su Švejka zamotali u mokru ponjavu u liječnikovoj nazočnosti, na 
liječnikovo pitanje kako mu se to sada sviđa, Švejk odgovori: 

- Pokorno javljam, gospodine nadliječniče, ovo je kao na kupalištu ili u 
morskim kupkama. 

- A kako je s reumatizmom? 

- Pokorno javljam, gospodine nadliječniče, da reumatizam nikako ne 
popušta. 

I Švejk je bio podvrgnut novome mučenju. 

U to je vrijeme udovici pješadijskog generala, barunici von Botzenheim, 
zadavalo mnogo briga kako da pronađe onog vojnika o kojemu je 
nedavno ,Bohemia“ donijela onu vijest, kako su ga, bogalja, vozili na 
bolesničkim kolicima a on je vikao: ,Na Beograd!“ Ta je rodoljubna 
manifestacija, kao što znamo, potakla uredništvo ,Bohemije“ da pozove 
čitaoce na skupljanje priloga u korist lojalnog vojnika bogalja. 
Raspitivanjem na redarstvenom ravnateljstvu napokon se utvrdilo da je 
to bio Švejk, a dalje je već bilo lako. Barunica von Botzenheim povela je 
sa sobom svoju pratilicu i lakaja s košarom, pa su se odvezli na Hradčane. 
Jadna barunica nije ni znala šta to znači kad čovjek leži u vojnoj bolnici 
garnizonskog zatvora. Njena joj je posjetnica otvorila vrata zatvora, u 
kancelariji bili su prema njoj vrlo susretljivi, pa je već za pet minuta znala 


da ,der brave Soldat Švejk“ ', koga je tražila, leži u trećoj baraci na 
krevetu broj sedamnaest. Pratio ju je sam doktor Grinstein koji je bio 
zbog toga sav zbunjen. 

Švejk je baš sjedio na krevetu poslije običajne dnevne kure koju je 
propisao doktor Grinstein, a bio je okružen grupom mršavih i 
izgladnjelih simulanata koji se još nisu predali, nego su se grčevito borili 
s doktorom Grinstein na terenu potpune dijete. 

Kad bi ih tkogod slušao, stekao bi utisak da se nalazi u kulinarskom 


društvu, u višoj kuharskoj školi ili na gurmanskim kursovima. 

- I prosti čvarci od goveđeg loja mogu se također jesti - pričao je jedan 
bolesnik koji je ovdje ležao ,,zbog zastarjelog želučanog katara“ - kad su 
topli. Kad se topi loj, valja ih dobro istisnuti, posoliti, popapriti, i ja vam 
velim da im ni guščji čvarci nisu ravni! 

- Ostavite vi guščje čvarke - javi se čovjek s ,rakom na želucu“ - ništa 
nema bolje od guščjih čvaraka. Pred njima se mogu sakriti čvarci od 
svinjskog špeka! Razumije se, moraju se zlatno zažutjeti, kao što rade 
Židovi. Oni uzmu tustu gusku i skinu joj mast zajedno s kožom, pa se to 
onda cvre. 

- Znate li da se varate što se tiče svinjskih čvaraka? - primijeti Švejkov 
susjed. - Razumije se samo po sebi, ja govorim o čvarcima od domaćeg 
špeka, o takozvanim domaćim čvarcima. Ne smiju biti smeđi, a ni žuti. 
Moraju biti nekako po sredini između ove dvije boje. Čvarak ne smije biti 
ni previše mekan, ni previše tvrd. A ne smije ni pucketati pod zubima, jer 
je tada pregoren. Mora se rastopiti na jeziku, a pri tom ne smijete imati 
osjećaj kao da vam curi mast po bradi. 

- A tko je od vas jeo čvarke od konjskog sala? - javi se nečiji glas, na koji 
nije nitko odgovorio jer je u sobu uletio sanitetski podoficir i viknuo: 

- Svi u krevet, dolazi neka nadvojvotkinja, pa neka nitko ne pomoli ispod 
pokrivača svoje prljave noge! 

Ni nadvojvotkinja ne bi mogla ući tako veličanstveno kao što je ušla 
barunica von Botzenheim. Za njom je išla čitava povorka ljudi u kojoj nije 
manjkao ni računarski narednik bolnice, jer je on u svemu tome vidio 
tajanstvenu ruku revizije koja bi ga htjela baciti od masnoga korita u 
pozadini na milost i nemilost šrapnela nekamo pod žičane zaštite 
pozicija. 

Bio je blijed, ali još je bio bljeđi doktor Griinstein. Njemu je titrala pred 
očima mala posjetnica stare barunice s titulom: udova generala i sve ono 
što je moglo biti s tim povezano, kao što su društvene veze, protekcije, 
tužbe, premještaj na frontu i druge strašne stvari. 

- Ovdje je Švejk - reče čuvajući prividno mir i povede barunicu von 
Botzenheim do Švejkova kreveta - vlada se vrlo strpljivo. 

Barunica von Botzenheim sjede na ponuđenu stolicu kraj Švejkova 
kreveta i reče: 

- Ceski fojak, topra fojak, kriplfojak pit tapferfojak, češki fojak jako foljeti 


Austrijanci. * 

Uz to je gladila Švejka po neobrijanu licu i nastavila: 

- Ja čitati sfe u novini, ja vama donesti papat, jesti, pušit, slatkiši, češki 
fojak, topra fojak. Johann, kommen Sie her!'* 

Lakaj, koji je svojim bodljikavim zaliscima podsjećao na razbojnika 
Babinskog, privukao je krevetu golemu košaru, dok je pratilica stare 
barunice, visoka dama uplakana lica, sjela na Švejkov krevet i popravila 
mu slamom ispunjeni jastuk pod leđima čvrsto uvjerena da tako valja 
postupati s bolesnim junacima. 

Barunica je dotle izvlačila iz košare darove. Tucet pečenih pilića, 
zamotanih u ružičasti svileni papir i povezanih crno-žutom svilenom 
vrpcom, dvije boce nekakva ratnog likera s etiketom: ,Gott strafe 


England““ S druge strane se nalazila etiketa sa slikom Franje Josipa i 
Vilima II, kako se drže za ruke, kao da žele igrati igru: ,Zekan sjedi u 
jamici, o jadniče, što ti je, da ne možeš skakati?“ 

Zatim je izvukla iz košare tri boce vina za rekonvalescente i dvije kutije 
cigareta. Sve je elegantno smjestila na prazan krevet kraj Švejka i dodala 
još lijepo uvezanu knjigu: ,Događaji iz života našega monarha“, koju je 
napisao veoma zaslužni glavni urednik ,Službenih praških novina“, koji 
je u starom Franji vidio samog sebe. Zatim je stavila na krevet zamotke 
čokolade s istim onim natpisom ,Gott strafe England!“ i s istim slikama 
austrijskog i njemačkog cara. Ali na čokoladi se nisu držali za ruke, nego 
su bili odvojeni i okrenuti jedan drugome leđima. Lijepa je bila dvoredna 

četkica za zube s natpisom ,Viribus unitis!“ da se svaki onaj koji bude 
čistio zube sjeti Austrije. Elegantan je i vrlo zgodan dar za frontu i rovove 


bio pribor za čišćenje nokata. Na kutiji je bila slika šrapnela koji se 
rasprsnuo i čovjeka sa šljemom na glavi, kako juri s bajunetom naprijed. 


Pod sličicom je bio natpis: ,Fur Gott, Kaiser und Vaterland!“““ Bez sličice 
je bio zamotak keksa, ali su zato na njemu bili stihovi: 


Osterreich, du edles Haus, 
steck deine Fahne aus, 
lass ste Winde weh'n, 

Osterreich muss ewig steh'n! 


Češki prijevod ove kitice nalazio se na drugoj strani. 

Kao posljednji dar izvadila je bijeli zumbul u zemljanom loncu. 

Kad je sve to ležalo razmotano na krevetu, barunica von Botzenheim nije 
mogla suzdržati suze. Nekolicini izgladnjelih simulanata curile su sline 
na usta. Baruničina je pratilica podupirala Švejka koji je sjedio, a i sama 
je plakala. Bilo je tiho kao u crkvi, no tišinu naglo naruši Švejk sklopivši 
ruke: 

- Oče naš, koji jesi na nebesima, sveti se ime Tvoje, dođi kraljevstvo 
Tvoje... pardon, milostiva gospođo, nije to ono pravo: htio sam reći: 
Gospodine Bože, oče nebeski, blagoslovi nam ove darove koje ćemo 
uživati po velikoj milosti Tvojoj. Amen! 

Poslije ovih riječi dohvati s kreveta pile i poče ga jesti, praćen 
preplašenim pogledom doktora Grinsteina. 

- Ah, kako mu prija, našem vojniku! - s oduševljenjem šapnu doktoru 
Grinsteina stara barunica. - On je sigurno već zdrav pa može poći na 
frontu. Zaista mi je vrlo drago što mu je to tako godilo. 

Zatim je pošla od kreveta do kreveta i počela dijeliti cigarete i čokoladom 
prelivene bademove bombone, a poslije toga obilaska vratila se opet k 
Švejku, pogladila ga po kosi rekavši: ,Behiit euch Gott!““* i izašla s 
čitavom pratnjom kroz vrata. 

Prije nego se doktor Griunsteina vratio odozdo, kamo je pošao da isprati 
barunicu, Švejk je podijelo piliće, koje su pacijenti smazali takvom 
brzinom da je umjesto pilića doktor Griinstein našao samo hrpu kostiju, 
tako čisto oglodanih kao da su pilići živi pali u gnijezda lešinara, pa je 
njihove oglodane kosti pržilo sunce nekoliko mjeseci. 

Nestao je i ratni liker i tri boce vina. Iščezle su u želucima i čokolade i 
keksi. Netko je čak popio i bočicu politure za nokte, koja je bila u 
garnituri, i nagrizao pastu za zube priloženu uz četkicu. 

Kad se doktor Griunstein vratio, postavio se opet u borbenu pozu i održao 
velik govor. Kamen mu je pao sa srca što je posjet već završen. Hrpa 
oglodanih kostiju uvjerila ga je da su svi nepopravljivi. 

- Vojnici! - poče on. - Da imate samo malo pameti, vi biste sve to ostavili 
nedirnuto imajući na umu da vam, ako sve požderete, gospodin liječnik 
neće vjerovati da ste teški bolesnici. Vi ste tim sami sebi dali svjedodžbu 
da ne umijete cijeniti moju dobrotu. Ispirem vam želudac, dajem vam 
klistir, trudim se da vas održim na potpunoj dijeti, a vi pretrpavate svoje 


želuce. Zar hoćete da dobijete želučani katar? Varate se! Prije nego vaš 
želudac dospije sve to svariti, pročistit ću vam ga tako temeljito da ćete se 
toga sjećati do smrti i pričati još svojoj djeci kako ste jednom požderali 
piliće i nažderali se drugih raznih dobrota, ali kako se to nije zadržalo u 
vašem želucu ni četvrt sata jer su vam odmah ispumpali želudac. Pođite 
dakle jedan po jedan za mnom, da ne zaboravite da nisam vol kao što ste 
vi, nego da sam ipak bar malo pametniji nego vi svi zajedno. Osim toga 
javljam vam da ću sutra poslati amo komisiju da vas pregleda jer se ovdje 
već predugo valjate, a nikomu od vas nije ništa kad ste mogli za pet 
minuta zagaditi svoj želudac tako savršeno kao što ste baš sada dokazali. 
Dakle, naprijed marš! 

Kad je došao red na Švejka, doktor Griinstein ga pogleda i neko ga 
sjećanje na današnji zagonetni posjet potakne da ga zapita: 

- Vi poznajete gospođu barunicu? 

- Ona mi je maćeha - odgovori mirno Švejk. - Dok sam još bio sasvim 
malen, izložila me i napustila, pa me sada opet našla... 

A doktor Griinstein reče kratko: 

- Dajte Švejku još i klistir. 

Naveče je na krevetima bilo tužno. Još prije nekoliko sati svima su u 
želucima bila razna dobra i ukusna jela, a sad se ondje nalazio samo slabi 
čaj i komadić kruha. 

Bolesnik s kreveta br. 21 javio se od prozora: 

- Vjerujete li, drugovi, da ja više volim prženo nego pečeno pile? 

Netko progunđa: ,Pokrijte ga dekom!“, no svi su bili tako slabi poslije 
neuspjele gozbe da se nitko nije ni makao. 

Doktor Grinstein je održao riječ. Prije podne je došlo nekoliko vojnih 
liječnika - članova čuvene komisije. 

Prolazili su ozbiljno kroz redove kreveta i ništa se drugo nije čulo nego: 

- Pokažite jezik! 

Švejk je isplazio jezik tako jako da mu je lice pokazivalo glupu grimasu, a 
oči su mu se zatvorile: 

- Pokorno javljam, gospodine nadliječniče, da nemam duži jezik. 

I nastala je zanimljiva rasprava između Švejka i komisije. Švejk je tvrdio 
da je to rekao iz bojazni, da ne bi pomislili da pred njima skriva jezik. 
Nasuprot tome članovi komisije bitno su se razilazili u sudovima o 
Švejku. 


Polovina je od njih tvrdila da je Švejk ,ein bl&der Kerl“*, dok je druga 
polovina držala da je on nitkov koji hoće da pravi sprdnju s vojskom. 

- To bi bila divna stvar - izdere se na Švejka predsjednik komisije - kad s 
vama ne bismo mogli izaći na kraj! 

Švejk je gledao čitavu komisiju s božanskim mirom nedužnoga djeteta. 
Viši štabni liječnik priđe sasvim blizu Švejku: 

- Želio bih znati, vi morska svinjo, što sada mislite? 

- Pokorno javljam da ja uopće ne mislim. 

- Himmeldannerwetter!“* - dreknu jedan član komisije zvekećući sabljom 
- on dakle uopće ne misli. A zašto vi, sijamski slone, ne mislite? 

- Pokorno javljam da ja zato ne mislim jer je to vojnicima u vojsci 
zabranjeno. Kad sam pred više godina služio kod devedeset i prve 
pukovnije, tada nam je naš gospodin kapetan uvijek govorio: ,Vojnik ne 
smije misliti. Za njega misli njegov pretpostavljeni. Čim vojnik počne 
misliti, tada on više nije vojnik, nego obični ušljivi civilist. Mišljenje ne 
vodi...“ 


- Jezik za zube! - prekine Švejka bijesno predsjednik komisije. - Imamo 
mi o vama podatke! Der Kerl meint: man wird glauben, er sei ein 


wirklicher Idiot. “ Niste vi nikakav idiot, Švejku, lukavac ste vi, nitkov, 
fakin, ušljivac, razumijete li... 

- Pokorno javljam da razumijem. 

- Već sam vam rekao da držite jezik za zubima, jeste li čuli? 

- Pokorno javljam da sam čuo da treba da držim jezik za zubima. 


- Himmelherrgott““, ta držite jezik za zubima kad sam vam zapovjedio; ta 
znate dobro da ne smijete ni pisnuti! 


- Pokorno javljam da znam da ne smijem ni pisnuti. 

Gospoda oficiri se pogledaše i dozvaše narednika: 

- Ovog čovjeka - reče viši štabni liječnik pokazujući na Švejka - odvedite u 
kancelariju i pričekajte naš izvještaj i raport. Momak je zdrav kao riba, 
simulira i brblja i izvrgava ruglu svoje pretpostavljene. Misli da su oni 
ovdje samo radi njegove zabave i da je čitava vojska samo šala i komedija. 
Već će vam omi u garnizonskom zatvoru pokazati da vojska nije nikakva 
sprdačina. 

I Švejk ode s narednikom u kancelariju gunđajući usput po dvorištu: 


Ja sam uvijek mislio 
da je vojska šala, 
za nedelju ili dvije eto mene 
eto mene, mala... 


I dok se na Švejka u kancelariji derao dežurni oficir govoreći da takve 
momke kao što je Švejk treba strijeljati, komisija je gore u bolničkim 
sobama obračunavala sa simulantima. Od sedamdeset pacijenata spasila 
se samo dvojica. 

Jedan kojemu je granata otkinuta nogu, i drugi s istinskim gnjiljenjem 
kostiju. 

Jedino oni nisu čuli riječi »tauglich“, ? a ostali svi, pa čak i ona trojica 
koja su umirala od tuberkuloze, proglašeni su sposobnima za službu na 
ratištu. Viši štabni liječnik nije propustio priliku da pri tom malo 
progovori. 

Njegov je govor bio propleten najrazličitijim pogrdama, a sadržajno je bio 
kratak. Svi su oni stoka i đubre, i samo ako se budu junački borili za 
svoga cara, moči će se povratiti u ljudsko društvo i oprostit će im se 
poslije rata što su htjeli izmaći vojnoj dužnosti simuliranjem. Ali on sam 
u to ne vjeruje, nego misli da ih sve čeka konopac. 

Neki mladi vojni liječnik, čista još i nepokvarena duša, zamoli višeg 
štabnog liječnika da može i on reći nekoliko riječi. Njegov se govor 
razlikovao od govora njegova pretpostavljenog optimizmom i naivnošću. 
Govorio je njemački. 

Govorio je dugo o tome da svaki koji sad napušta bolnicu da ode sa 
svojom pukovnijom na frontu, mora biti pobjednik i vitez. On je, veli, 


uvjeren da će oni vješto baratati oružjem na bojištu i da će biti časni u 
svim ratnim i privatnim poslovima. Da će biti nepobjedivi ratnici, 
sjećajući se slave Radetzkoga i princa Eugena Savojskog. Da će oploditi 
svojom krvlju široka polja slave monarhijine i pobjednički izvršiti 
zadatak koji im je odredila historija. Smjelo i odvažno, prezirući svoje 
živote pojurit će oni naprijed pod izrešetanim zastavama svojih 
regimenata u novu slavu, u nove pobjede. 

Kasnije na hodniku rekao je tome naivnom čovjeku viši štabni liječnik 
ovo: 

- Gospodine kolega, uvjeravam vas da je sve to uzalud. Od ovih nitkova 
ne bi mogao odgojiti vojnike ni Radetzky, a ni taj vaš princ Eugen 
Savojski. Govorio čovjek njima anđeoski ili đavolski, svejedno je. To je 
banda! 


IX. ŠVEJK U GARNIZONSKOM ZATVORU 


Posljednje utočište onih koji nisu htjeli ići u rat bio je garnizonski zatvor. 
Poznavao sam jednog suplenta matematike koji u artiljeriji nije htio da 
puca, pa je stoga ukrao sat jednom natporučniku samo da dođe u zatvor. 
To je učinio potpuno svjesno. Rat mu nije imponirao, a nije ga ni 
opčaravao. Pucati na neprijatelja i ubijati na drugoj strani šrapnelama i 
granatama isto takve nesretne suplente matematike smatrao je glupošću. 
- Neću da me mrze zbog moje nasilnosti - rekao je i mirne duše ukrao sat. 
Ispočetka su ispitivali njegovo duševno stanje, ali kad je izjavio da se htio 
obogatiti, otpremili ga u garnizonski zatvor. Bilo je više takvih ljudi koji 
su sjedili u zatvoru zbog krađe ili prevare. Idealista i neidealista. Ljudi 
koji su rat gledali kao izvor prihoda, različitih računarskih podoficira u 
pozadini i na fronti koji su vršili svakojake prevare s hranom i vojnicima, 
a zatim i malih kradljivaca, tisuću puta poštenijih od onih macana koji su 
ih amo poslali. U zatvoru su sjedili vojnici i zbog različitih drugih 
prestupa, sasvim vojničkog obilježja, kao što je povreda discipline, 
pokušaj bune, dezerterstvo. Poseban su tip zatvorenika predstavljali 
politički zatvorenici, od kojih je osamdeset posto bilo potpuno nevinih, a 
od kojih je ipak devedeset i devet posto bilo osuđivano. 

Aparat vojnog suda bio je veličanstven. Takav sudski aparat ima svaka 
država prije općeg političkog, gospodarskog i moralnog pada. Sjaj bivše 
moći i slave čuvaju sudovi, policija, žandarmerija i potkupljiva bagra 


doušnika. 

U svakoj vojnoj jedinici Austrija je imala svoje doušnike koji su 
denuncirali svoje drugove iako su zajedno s njima spavali na vojničkim 
krevetima i na maršu dijelili s njima svoj kruh. 

I državna je policija dostavljala u zatvor obilan materijal. Radila su to 
gospoda Klima, Slaviček end comp. Vojna je cenzura dopremala amo 
autore korespondencije između fronte i onih koji su kod kuće ostali u 
očajnim prilikama. Žandari su amo dovodili i stare pravoužitnike koji su 
slali pisma na frontu, a vojni sud im je natovario na leđa po dvanaest 
godina zatvora zbog njihovih utješnih riječi i prikazivanja bijede na 
kućnom ognjištu. 

Iz hradčanskog garnizonskog zatvora vodio je put preko Bfevnova na 
motolsko vježbalište. Tim je putem išao u pratnji vojnika neki čovjek $ 
lancima na rukama, a za njim su išla kola s mrtvačkim lijesom. I na 


motolskom je vojnom vježbalištu odjeknula kratka zapovijed: ,An! 

Feuer A u svim regimentama i bataljonima čitala se pukovnijska 
naredba da je opet jedan čovjek strijeljan zbog pokušaja pobune prilikom 
stupanja u vojsku, kad je gospodin kapetan udario sabljom njegovu ženu 
koja se nije mogla rastaviti od muža. 
A u garnizonskom su zatvoru trojica: štabni profoz Slavik, kapetan 
Linhart i narednik Repa, nazvani ,krvnik“, izvršavali već svoj zadatak. 
Koliko su ljudi umlatili u samicama! Lako je moguće da je kapetan 
Linhart i danas, u čehoslovačkoj Republici, i nadalje kapetan. Želio bih da 
mu se priznaju godine službe koje je proveo u garnizonskom zatvoru. 
Slavičeku i Klimi s državne policije priznate su te godine. Repa se vratio u 
civil i on je sada zidarski majstor. A možda je i član kakvih rodoljubnih 
društava u Republici. 
Štabni profoz Slavik postao je za Republike tat, pa je sada u zatvoru. Nije 
se, jadnik, uspio usidriti u Republici kao ostala vojnička gospoda. 

x ** 
Sasvim je prirodno da je štabni profoz Slavik, preuzimajući Švejka, bacio 
na nj pogled pun nijema spočitavanja: 
- Itisi valjda na slabu glasu kad si došao amo među nas? Mi ćemo ti, 
momče, zasladiti ovdašnji boravak, kao i svima koji su pali u naše ruke, a 
te naše ruke nisu baš ženske ručice. 
A da prida važnost svome pogledu, gumu Švejku pod nos svoju žilavu, 


golemu pesnicu i reče: 

- Pomiriši, nitkove! 

Švejk pomiriše i reče: 

- Ne bih htio da dobijem njom po nosu, miriše na groblje. 

Ovaj mirni i razboriti odgovor svidio se štabnom profozu. 

- He - reče i udari Švejka pesnicom u trbuh - ispravi se, šta to imaš u 
džepovima? Ako imaš cigaretu, možeš je zadržati, a novce daj ovamo, da 
ti ih ne ukradu. Zar nemaš više? Zaista nemaš? Ne laži, laž se kažnjava. 

- Kamo ćemo s njim? - upita narednik Repa. 

- U ćeliju br. 16 - odluči profoz - među one gaćane, zar ne vidite da je 
gospodin kapetan  Linhart napisao na spisu: ,Streng behiiten, 


beobachten!“*' - Da, da - reče on svečano Švejku - s gadovima mi 
postupamo gadno. Kad se tko opire, mi ga odvučemo u samicu i ondje mu 
prebijemo sva rebra i ostavimo ga ondje dok ne crkne. Imamo pravo na 
to! Tako smo npr. uradili s onim mesarom, zar ne, Repa? 

- No da - odgovori sanjivo narednik Repa - ali s njim smo imali muke, 
gospodine štabni profoze. To je bio ljudeskara. Gazio sam po njemu 
preko pet minuta, a onda su mu tek počela pucati rebra i izlaziti krv na 
usta. Živio je još deset dana. Strahovita snaga! 

- Eto, vidiš, nitkove, tako ti je to kod nas kad se tko opire ili pokuša da 
pobjegne - svršavao je profoz Slavik svoje pedagoško izlaganje. - To je 
zapravo samoubojstvo, koje se kod nas isto tako kažnjava. Ih, ne dao bog, 
da ti, govnaru, padne na pamet da se na što tužiš kad dođe inspekcija. 
Kada dođe inspekcija i zapita: imate li kakvu žalbu?“ - tada moraš, 
smrade, stati mirno, salutirati i odgovoriti: ,Pokorno javljam da nemam, 
da sam potpuno zadovoljan!“ Kako ćeš dakle reći, gade, ponovi! 

- Pokorno javljam da nemam, da sam potpuno zadovoljan - ponovi Švejk, 
a lice mu je pri tom imalo tako dragi izražaj da se štabni profoz prevario i 
smatrao to iskrenim nastojanjem i poštenjem. 

- A sad se svući sve do gaća pa ćeš na broj šesnaest - reče prijazno ne 
dodajući ni riječi ,nitkove“, ,,gade“ ili ,smrade“, kao što je inače običavao. 
Na broju šesnaest zatekao je Švejk dvadeset ljudi bez hlača. Sve su to bili 
takvi kojima je na spisu stajala napomena: ,Streng behiiten, 
beobachten!" pa su ih sada vrlo dobro čuvali da ne pobjegnu. 

Da su gaće bile čiste i da na prozorima nisu bile rešetke, mogli biste na 
prvi pogled pomisliti da ste u garderobi kakva kupališta. 


Švejka je od narednika Repe preuzeo ,sobni komandant“, obrastao u 
bradu, u razgaljenoj košulji. Zapisao je na komadić papira koji je visio na 
zidu Švejkovo ime i rekao mu: 

- Sutra ćemo imati divan prizor. Vodit ću vas u kapelicu na propovijed. Svi 
mi u gaćama stajat ćemo pod samom propovjedaonicom. Bit će lakrdije! 
Kao u svim zatvorima i kaznionicama, tako je i u garnizonskom zatvoru 
kućna kapelica bila vrlo omiljena. Ne zbog toga što bi prisilni posjet 
garnizonskoj kapelici približio posjetnike bogu ili što bi se kažnjenici više 
uputili u moral. O takvoj gluposti ne može biti ni govora. 

Služba božja i propovijed značili su lijepo uzbuđenje u dosadnom 
garnizonskom životu. Ne zbog toga što će posjetnici biti bliže bogu, nego 
zbog nade da se na hodniku ili dvorišnom putu može naći komadić 
odbačene cigarete ili cigare. Boga je potpuno potisnuo u pozadinu mali 
čik koji se beznadno valjao u pljuvačnici ili negdje na zemlji u prašini. Taj 
mali, smrdljivi predmet iznio je pobjedu i nad bogom i nad spasom duše. 
A zatim sama propovijed koja je bila puna zabave i šale. Feldkurat Otto 
Katz bio je ipak dražestan čovjek. Njegove su propovijedi bile neobično 
privlačive, šaljive i osvježujuće u toj zatvoreničkoj dosadi. Umio je tako 
divno brbljati o beskrajnoj milosti božjoj i krijepiti pokvarene zatvorenike 


VV V 7 


i obeščašćene ljude. Umio je tako divno grditi s propovjedaonice i s 
oltara! Umio je za oltarom tako bajoslovno dreknuti ,Ite, missa est!“** i 
čitavu misu odslužiti na originalan način i posve izvrnuti poredak svete 
mise, izmisliti, kad je bio jako pijan, nove molitve i novu svetu misu, 
svoje obrede, nešto čega još nije bilo. 

A zatim, kakve li lakrdije kad bi se poskliznuo i pao zajedno s kaležom, sa 
svetim otajstvom ili s misnom knjigom i onda glasno okrivio ministranta, 
koji je bio zatvorenik, da mu je namjerno podmetnuo nogu, pa mu je 
odmah pred samim svetim otajstvom odrapio nekoliko dana samice i 
špange. 

A kažnjeni ministrant se radovao jer sve to pristaje uz tu čitavu lakrdiju u 
kažnjeničkoj kapelici. On igra veliku ulogu u toj predstavi i dostojno ju je 
odigrao. 

Feldkurat Otto Katz, najsavršeniji vojni svećenik, bio je Židov. To 
uostalom nije ništa čudno. Nadbiskup Kohn je također bio Židov i još k 


tomu Macharov drug. 
Feldkurat Otto Katz imao je još burniju prošlost nego slavni nadbiskup 


Kohn. 

Svršio je trgovačku akademiju i služio vojsku kao jednogodišnji 
dobrovoljac. Tako je dobro poznavao mjenično pravo i snalazio se s 
mjenicama da je za tu godinu dana doveo trgovačku firmu ,Katz i drug“ 
do tako slavnog i uspjelog bankrota da je stari gospodin Katz otputovao u 
Sjevernu Ameriku, pošto je izvršio izravnanje sa svojim vjerovnicima bez 
njihova znanja i bez znanja svoga kompanjona koji je otputovao u 
Argentinu. 

Kad je dakle mladi Otto Katz tako nesebično podijelio Sjevernu i Južnu 
Ameriku dvjema članovima firme ,Katz i drug“, našao se odjednom u 
položaju čovjeka koji nema što naslijediti, ne zna kamo bi glavu naslonio, 
i mora se aktivirati u vojnoj službi. 

No prije toga je jednogodišnji dobrovoljac Otto Katz izmislio neobično 
slavan čin. Pokrstio se! Obratio se Kristu da mu on pomogne pri 
stvaranju karijere. Obratio se njemu s potpunim povjerenjem da je to 
trgovački posao između njega i sina božjega. 

Krstili su ga svečano u Emauskom samostanu. U krstionicu ga je zamočio 
sam pater Alb&4n. Bio je to divan prizor; nazočni su bili neki pobožni 
major Katzove pukovnije, neka stara djevica iz Doma plemkinja na 
Hradčanima i neki velikousti predstavnik konzistorije kao kum. 

Oficirski je ispit položio dobro, i novopečeni kršćanin Otto Katz ostade u 
vojsci. Ispočetka mu se činilo da će sve ići dobro, pa se čak spremao za 
polazak štabnih tečajeva. 

Ali jednoga se dana opio i otišao u samostan, odbacio sablju i obukao 
mantiju. Pošao je nadbiskupu na Hradčane i bio je primljen u sjemenište. 
Opio se na mrtvo ime prije posvećenja u nekoj vrlo čestitoj kući sa 
ženskom poslugom u Vejvodinoj uličici pa je iz vrtloga uživanja i zabave 
pošao izravno na posvećenje. Poslije posvećenja otišao je u svoju 
pukovniju po protekciju, pa kad je bio imenovan feldkuratom, kupio je 
konja, jahao po Pragu i rado učestvovao na svim pijankama oficira svoje 
pukovnije. 

U hodniku kuće u kojoj je stanovao vrlo su se često čule kletve 
nezadovoljenih vjerovnika. Dovodio je u stan i djevojke sa ulice ili je slao 
po njih svoga vojničkoga slugu. Vrlo je rado igrao ferbla, a nagađalo se i 
pretpostavljalo da vara na kartama, ali nitko mu nije dokazao da ima 
skrivena asa u širokom rukavu svoje vojničko-popovske halje. U 


oficirskim krugovima zvali su ga svetim ocem. 

Za propovjed se nije nikad spremao. U tome se razlikovao od svoga 
prethodnika, koji je također posjećivao garnizonski zatvor. Bio je to 
čovjek s fiksnom idejom da se zatvorenici dadu popraviti propovijedima. 
Taj je časni svećenik pobožno prevrtao očima i tumačio zatvorenicima da 
je potrebno reformirati prostituciju, brigu o neudatim majkama, i pričao 
je o odgoju nezakonite djece. Njegove su propovijedi imale apstraktno 
obilježje i nisu bile ni u kakvoj vezi s konkretnom situacijom, pa su 
zatvorenicima bile dosadne. 

Naprotiv, feldkurat Otto Katz držao je propovijedi kojima su se svi 
radovali. 

Bio je to svečan trenutak kad bi u kapelicu uveli u gaćama zatvorenike iz 
sobe br. 16, jer je bilo riskantno da obuku hlače, da se ne bi koji izgubio. 
Tih dvadeset bijelih gaćana i anđela smjestiše pod propovjedaonicu. Neki, 
kojima se Fortuna nasmiješila, žvakahu čikove koje su našli na putu, jer 
naravno nisu imali džepova pa ih nisu mogli spremiti. 

Oko njih su stajali ostali zatvorenici i uživali gledajući dvadeset gaćana 
pod propovjedaonicom, na koju se popeo feldkurat zveckajući ostrugama. 


- Habtacht!“* - viknu. - Na molitvu! I svi ponavljajte za mnom što ću sada 
govoriti! A ti straga, nitkove, ne išmrkuj se u ruku dok si u hramu 
božjem, inače ću te dati zatvoriti. Da niste već, dangube, zaboravili 
očenaš? Pokušat ćemo dakle... No znao sam ja, neće ići. Kakav očenaš, 
mnogo je važnije smazati dvije porcije mesa i grahovu salatu, dobno se 
nasititi i leći potrbuške na krevet, kopati nos i ne misliti na Gospoda, zar 
ne? 

Pogledao je s propovjedaonice dolje na dvadeset bijelih anđela u gaćama 
koji su se, kao i svi ostali, vrlo dobro zabavljali. Straga su se igrali 


mesarenja?** 

- Vrlo dobro! - šapnu Švejk svojem susjedu, koji je bio osumnjičen da je 
svojemu drugu za tri krune odsjekao sjekirom sve prste na ruci, da ga 
otpuste iz vojske. 

- Pravo tek dolazi - reče susjed - danas je opet propisno pijan, pa će opet 
pričati o trnovitom putu grijeha. 

Feldkurat je danas bio zaista izvrsno raspoložen. Nije ni sam znao zašto 
to radi, no stalno se naginjao izvan propovjedaonice, pa je gotovo izgubio 
ravnotežu i pao napolje. 


- Pjevajte nešto, momci - vikao je onima dolje - ili želite li možda da vas 
naučim novu pjesmicu? Pjevajte sa mnom: 


Moja je dragana 
najdraža od svih, 
sam joj se ne udvaram, 
udvaraju joj se mnogi, 
na tisuće ih ima, 

a ta moja najmilija, 
to je Djeva Marija... 


- Vi to, nitkovi, nećete nikada naučiti - nastavljao je feldkurat - ja sam za 
to da vas sve odreda postrijeljaju, razumijete li? Ja to tvrdim s ovoga 
božjeg mjesta, ništarije, jer Bog je nešto što vas se ne boji i što će vas 
prodrmati da ćete od toga pobudaliti, jer vi oklijevate da se obratite Kristu 
i radije gazite po trnovitom putu grijeha. 

- Eto ga, stigao je do toga, propisno je nakresan - radosno šapnu Švejku 
njegov susjed. 

- Trnovit put grijeha, glupani, to je put borbe s porocima. Vi ste izgubljeni 
sinovi, koji se radije valjate u samici nego da se vratite Ocu. Sve dalje i 
više upravite svoj pogled u nebeske visine pa ćete pobijediti, i nastanit će 
se mir u vašoj duši, vi uličnjaci! Ja bih molio da onaj straga ne šmrca tako 
glasno. Nije konj i nije u konjušnici, nego u hramu Gospodnjem. Na to 
vas upozorujem, dragi moji. Tako... a gdje sam ono prestao. Ja, uber den 


Seelenfrieden, sehr gut.“ Sjetite se, stoko jedna, da ste ljudi i da morate 
gledati i kroz tamni mrak u daleki prostor i znati da je ovdje sve 


vremenito, a samo je Bog vječan. Sehr gut, nicht war, meine Herren?*“ Ja 
bih se morao danju i noću za vas moliti da milosrdni Bog, derani glupi, 
ulije svoju dušu u vaša okorjela srca i da svojom svetom milošću opere 
grijehe vaše, da budete njegovi zauvijek i da vas, ništarije jedne, uvijek 
ljubi. Ali u tom se varate. Ja vas neću voditi u raj... - I feldkurat štucnu. - I 
neću - ponovi tvrdoglavo - ništa neću za vas uraditi, a i ne pada mi na 
pamet, jer ste nepopravljivi nitkovi. Na vašim putovima neće vas voditi 
dobrota Gospodnja, dah ljubavi božje neće vas prozračiti, jer dragomu 
Gospodinu Bogu i ne pada na um da se bavi ovakvim lopovima. Slušate li, 
vi dolje u tim gaćama? 


Dvadeset gaćana pogleda gore i reče kao jednim glasom: 

- Pokorno javljamo da slušamo. 

- Nije dovoljno samo slušati - nastavljaše propovijed vojni svećenik - 
tamni oblak života u kojem vam božji smiješak neće oduzeti tugu, vi 
glupani, jer dobrota božja također ima granica, a ti, magarče odostrag, ne 
kašljucaj, jer ću te dati zatvoriti dok ne pocrniš. A vi ondje dolje ne 
mislite da ste u krčmi. Bog je neizrecivo milosrdan, ali samo prema 
čestitim ljudima, ne prema kakvom izmetu ljudskoga društva koji se ne 


drži njegovih zakona ni Dienstreglementa.** To sam vam htio reći. Moliti 
ne znate i mislite da se u crkvu ide zbog kakve šale, kao da je ovdje 
kazalište ili kino. A to ću vam izbiti iz glave, da ne mislite da sam ovdje 
zato da vas zabavljam i dajem vam kakvu životnu radost. Pozatvarat ću 
vas u samice, to ću uraditi, ništarije. Gubim s vama vrijeme i vidim da je 
sve to posve uzalud. Da je ovdje i sam feldmaršal ili nadbiskup, vi se ne 
biste popravili i ne biste se obratili Bogu. A ipak ćete se jednom sjetiti 
mene, da sam vam želio dobro! 

Među dvadesetoricom gaćana začu se jecanje. To se Švejk rasplakao. 
Feldkurat pogleda dolje. Vidio je Švejka kako rukom briše oči. Oko njega 
se razabiralo radosno odobravanje. 

Feldkurat nastavi upirući prstom u Švejka: 

- Ovaj čovjek neka vam posluži kao primjer! Šta radi? Plače. Ne plači, 
velim ti, ne plači! Ti hoćeš da se popraviš? E, dragi moj, to ti baš neće 
tako lako uspjeti. Sada plačeš, a kad se odavde vratiš u svoju sobu, bit ćeš 
opet isto takav nitkov kao i prije toga. Moraš još mnogo razmišljati o 
beskrajnoj milosti i milosrđu božjem, mnogo se truditi da tvoja grešna 
duša nađe u svijetu onaj pravi put kojim treba da kreće. Danas vidimo da 
nam se ovdje rasplakao jedan čovjek koji se želi obratiti, a šta radite vi 
ostali? Baš ništa! Eno onaj nešto žvače kao da su mu roditelji bili 
preživači, a oni ondje opet traže uši u košulji u hramu božjem. Zar se ne 
možete kod kuće češati, nego to morate raditi baš pri službi božjoj? 
Gospodine štabni profoze, vi također ništa ne vidite. 

Ta svi ste vi vojnici, a ne kakvi glupi civilisti! Ipak treba da se vladate 
kako dolikuje vojnicima, pa ma to bilo i u crkvi! U crkvi, do đavola, tražite 
Boga, a uši trijebite kod kuće! Time sam svršio, vi fakini, i tražim od vas 
da se za vrijeme mise vladate pristojno, da se ne dogodi kao posljednji 
put kad su oni u posljednjim redovima mijenjali kažnjeničko rublje za 


kruh i žderali ga za vrijeme podizanja. 

Feldkurat siđe s propovjedaonice i otiđe u sakristiju, kamo se uputio za 
njim štabni profoz. Začas se štabni profoz vrati, pođe pravo k Švejku, 
izvuče ga iz skupine dvadesetorice gaćana i odvede ga u sakristiju. 
Feldkurat je sjedio vrlo udobno na stolu i frkao cigaretu. 

Kad je Švejk ušao, reče mu feldkurat: 

- Tu ste dakle! Ja sam već sve razmotrio i mislim da sam vas progledao 
kako treba, razumiješ, momče? To je prvi slučaj da mi se netko u crkvi 
rasplakao. 

I skoči sa stola, prodrmavši Švejka za ramena, te poče vikati pod velikom, 
turobnom slikom Franje Saleskog: 

- Priznaj, gade, da si plakao samo radi šale?! 

Sa slike je Franjo Saleski radoznalo gledao Švejka. A s druge strane, s 
druge slike, gledao je Švejka zabezeknuto neki mučenik, kojemu su u 
stražnjici bili zabodeni zubi pile kojom su ga pilili rimski najamnici. Na 
mučenikovu licu nije se razabirala nikakva patnja, ali ni radost ni 
mučenički sjaj. Samo je zabezeknuto gledao, kao da želi reći: ,Kako se to 
zapravo sa mnom dogodilo, što to radite sa mnom, gospodo?“ 

- Pokorno javljam, gospodine feldkurate - reče ozbiljno Švejk stavljajući 
sve na jednu kartu - ispovijedam se Bogu svemogućemu i vama, časni 
oče, kao božjem zamjeniku da sam zaista plakao samo radi šale. Ja sam 
vidio da uz vašu propovijed fali grešnik koji se kaje i koga ste vi uzalud 
tražili u svojoj propovijedi. Htio sam vas zaista obradovati, kako ne biste 
mislili da nema više pravednih ljudi, a sebi sam priuštio šalu da mi malo 
odlane. 

Feldkurat se zagleda ispitljivo u prostodušno Švejkovo lice. Sunčana 
zraka je zatitrala na turobnoj slici Franje Saleskoga i toplo ogrijala 
zabezeknutog mučenika na suprotnom zidu. 

- Počinjete mi se sviđati - reče feldkurat sjedajući ponovo na stol. - Kojoj 
regimenti pripadate? - I poče štucati. 

- Pokorno javljam, gospodine feldkurate, da pripadam i ne pripadam 
devedeset i prvoj regimenti i da uopće ne znam šta je to zapravo sa 
mnom. 

- A zašto ste zapravo u zatvoru? - upita feldkurat ne prestajući štucati. 

Iz kapelice su dopirali zvuci harmonija koji je zamjenjivao orgulje. 
Muzičar, neki učitelj, zatvoren zbog dezerterstva, izvijao je na harmoniju 


najturobnije crkvene melodije. Sa štucanjem feldkurata ti su se zvuci 
slivali u novu dorsku skalu. 

- Pokorno javljam, gospodine feldkurate, da zaista ne znam zašto sam u 
zatvoru. Mene uvijek prati nesreća. Ja uvijek želim dobro, a na kraju mi 
se preokrene na zlo, kao i onom mučeniku na onoj slici. 

Feldkurat pogleda sliku, nasmije se i reče: 

- Vi mi se zaista sviđate. Propitat ću se za vas kod vojnog suca, a sada se 
više ne mogu zadržavati s vama. Samo da već jednom svršim tu svetu 


misu! Kehrt euch! Abtreten!*? 

Kad se Švejk vratio svojem vodu gaćana pod propovjedaonicom, vrlo je 
suho i kratko odgovorio na pitanja što je feldkurat htio od njega u 
sakristiji: 

- Ožderan je! 

Novi čin feldkurata, služenje svete mise praćeno je s velikom pažnjom i 
neskrivenim simpatijama svih prisutnih. Jedan se pod propovjedaonicom 
čak kladio da će feldkuratu ispasti monstranca iz ruke. Stavio je u okladu 
čitavu svoju porciju kruha protiv dvije zaušnice. I pobijedio je. 

Ono što je u kapelici ispunjavalo duše prisutnih pri pogledu na obrede 
feldkurata nije bio misticizam vjernika ili pobožnost pravih katolika. Bio 
je to takav osjećaj kao u kazalištu kad ne znamo sadržaj komada, a radnja 
se zapleće, pa s uzbuđenjem očekujemo kako će se stvar razviti. Zaronili 
su u sliku koju im je s velikom požrtvovnošću pružao za oltarom 
gospodin feldkurat. 

Odali su se estetskom uživanju u ornatu koji je feldkurat naopako 
obukao, pa su s usrdnim razumijevanjem i ushićenjem pratili sve što se 
za oltarom događalo. 

Ridokosi ministrant, dezerter; iz crkvenjačkih krugova, specijalista za 
sitne krađe u dvadeset osmoj pukovniji, pošteno se trudio da se sjeti 
čitava toka, tehnike i teksta svete mise. On je ujedno bio i ministrant i 
šaptalac feldkurata, koji je potpuno lakomisleno preskakivao čitave 
rečenice i umjesto obične mise počeo služiti zornicu i na sveopće 
zadovoljstvo publike zapjevao zorničke pjesme. 

Nije imao ni glasa ni sluha, pa se pod svodom kapelice orilo takvo 
zavijanje i drečanje kao u svinjcu. 

- Baš, se danas ožderao! - govorili su zadovoljno i radosno momci pred 
oltarom. - Baš je pijan! Dobro ga drži! Nalokao se zacijelo negdje kod 


djevojčura. 

I već se valjda treći put čulo od oltara pjevanje feldkuratovo: ,Ite, missa 
est!“ kao bojni poklik indijanski, tako da su se stakla na prozorima tresla. 
I tada feldkurat pogleda još jednom u kalež, nije li ipak u njemu preostala 
koja kapljica vina, trgne nezadovoljno rukom i okrene se slušaocima: 

- Tako, sada, nitkovi, možete ići kući, gotovo je. Opazio sam da vi, fakini, 
niste dosta pobožni, kao što biste morali biti kad ste u crkvi pred licem 
presvetog otajstva božjeg. Pred licem najvišega boga vas nije stid smijati 
se naglas, kašljati i kesiti se, udarati nogama o pod, i to čak preda mnom 
koji zastupam pred vama Djevicu Mariju, Isusa Krista i Boga Oca, vi 
glupani. A ako se to ubuduće ponovi, tada ću vam zapapriti kao što treba i 
kao što vam priliči, kako biste znali da ne postoji samo jedan pakao, o 
kojem sam vam pretposljednji put govorio, nego da ima pakao i na zemlji, 
pa ako biste se možda i mogli spasiti onoga prvog, ovoga se drugog nećete 
spasiti. Abtreten! 

I vojni svećenik koji je u praksi tako krasno pokazao kako valja 
posjećivati zatvorenike, otiđe u sakristiju, presvuče se, naredi da mu 
ministrant natoči u vrč misno vino iz demižona, popije ga i uz pomoć 
riđokosog ministranta popne se na svojeg jahaćeg konja koji je bio 
privezan na dvorištu, ali se onda sjeti Švejka, siđe s konja i otiđe u 
kancelariju do vojnog suca Bernisa. 

Istražni sudac Bernis bio je društven čovjek, sjajan plesač i razvratnik, 
koji se ovdje strašno dosađivao i pisao njemačke stihove za spomenare da 
bi ih uvijek imao spremne u rezervi. On je bio najvažniji dio čitavog 
aparata vojnoga suda, jer je imao strahovito mnoštvo zaostalih i 
zamršenih spisa tako da je ulijevao respekt čitavom vojnom sudu na 
Hradčanima. Gubio je optužni materijal, pa je bio prisiljen izmišljati novi. 
Zamjenjivao je imena, gubio niti optužbe i izmišljao nove, kako mu je na 
um palo. Sudio je dezertere zbog krađe, a kradljivce zbog dezerterstva. 
Inscenirao je i političke procese koje bi isisao iz prsta. Pravio je 
najrazličitije hokus-pokuse da optuženima dokaže zločine o kojima nisu 
ni sanjali. Izmišljao je uvrede Njegova Veličanstva, pa bi izmišljene 
inkriminirane rečenice uvijek pripisao čovjeku čija se tužba ili prijava 
protiv njega izgubila u tom neprekidnom kaosu službenih spisa i dopisa. 

- Servus! - pozdravi ga feldkurat pružajući mu ruku. - Kako si? 

- Ne baš osobito - odgovori istražni sudac Bernis. - Ispreturali mi 


materijal, pa se tu ni sam đavo ne može snaći. Jučer sam poslao sudu već 
obrađeni materijal o jednom klipanu zbog pokušaja pobune, a oni mi ga 
vratili, da se u tom slučaju ne radi o pobuni, nego o krađi konzervi. A još 
sam spisu dao i drugi broj, pa sam bog zna kako su na to naišli. 

I istražni sudac pljunu. 

- Kartaš li se još? - upita feldkurat. 

- Na kartama sam sve izgubio. Posljednji put sam igrao makao s onim 
ćelavim pukovnikom, pa je on sve dobio. No znam za jednu curicu. A šta 
ti radiš, sveti oče? 

- Ja trebam momka - reče feldkurat. - Posljednji kojega sam imao bio je 
neki stari knjigovođa bez akademske naobrazbe, ali vol prve klase. Stalno 
je samo uzdisao i molio boga da ga očuva, pa sam ga poslao s 


maršbataljonom “ na frontu. Pričaju da je taj bataljon potpuno uništen. 
Zatim su mi poslali nekoga klipana koji nije ništa drugo radio, nego samo 
sjedio u birtiji i pio na moj račun. Još bih ga bio i podnio da mu se nisu 
znojile noge. Poslao sam dakle i njega s maršbataljonom. 

Danas sam za vrijeme propovijedi našao vojnika koji se radi šale 
rasplakao. Takva bih čovjeka trebao. Zove se Švejk, a sjedi u sobi br. 16. 
Htio bih znati zašto su ga zatvorili, i ne bi li se dalo udesiti da ga uzmem 
odande k sebi. 

Vojni istražitelj poče tražiti Švejkove spise po ladicama, ah kao uvijek nije 
mogao ništa naći. 

- Bit će to kod kapetana Linharta - reče nakon dugog traženja - đavo bi ga 
znao kuda se ti spisi kod mene gube. Jamačno sam ih poslao Linhartu. 
Pitat ću ga odmah telefonom... Halo, ovdje natporučnik, vojni istražitelj 
Bernis, gospodine kapetane. Ja bih vas molio, nisu li kod vas spisi nekoga 
Švejka... Da su Švejkovi spisi kod mene? Vrlo se čudim... Da sam ih od 
vas preuzeo? Zaista čudno... Sjedi na broju 16... Znam, gospodine 
kapetane, da je br. 16 kod mene. Ali ja sam mislio da se spisi o Švejku 
negdje kod vas valjaju... Da zabranjujete da tako s vama govorim? Da se 
kod vas ništa ne valja?... Halo, halo!... 

Istražni sudac sjede za stol i poče ljutito osuđivati nered u vođenju 
istrage. Između njega i kapetana Linharta već je odavna postojalo 
neprijateljstvo u kome su bili vrlo dosljedni. Ako je spis koji pripada 
Linhartu dospio u Bernisove ruke, Bernis bi ga zametnuo da ga nitko ne 
bi mogao naći. Linhart je isto radio sa spisima koji su pripadali Bernisu. 


Gubili su jedan drugome i priloge.“ 

(Švejkovi su spisi nađeni u arhivi vojnog suda tek nakon prevrata s ovim 
izvještajem: ,Htio je zbaciti masku licemjerja i lično istupiti protiv osobe 
našega cara i protiv naše države.“ Spis je bio umetnut među spise nekog 
Josefa Koudele. Na omotu je bio križić i ispod njega ,Riješeno!“ i datum.) 
- Eto, Švejkov mi se spis izgubio - reče istražni sudac Bernis - pozvat ću 
Švejka amo, pa ako ništa ne prizna, oslobodit ću ga i poslati ga k tebi, a ti 
uredi stvar u pukovniji. 

Kad je feldkurat otišao, vojni istražitelj Bernis pošalje po Švejka, no 
ostavi ga da stoji kraj vrata, jer je baš dobio telefonogram s redarstvenog 
ravnateljstva kojim mu javljaju da je traženi materijal uz optužni spis 
broj sedam tisuća dvjesta šezdeset i sedam, koji se tiče pješaka Maixnera, 
već predan u kancelariju broj 1 i primitak potvrđen potpisom kapetana 
Linharta. 

Dotle je Švejk razgledavao istražiteljevu kancelariju. 

Ne može se reći da je djelovala na Švejka vrlo ugodno, osobito, 
fotografijama na zidovima. Bile su to fotografije raznih egzekucija koje su 
u Galiciji i Srbiji izvršile austrijske vojske. Umjetničke fotografije koje su 
prikazivale spaljene kolibe i drveće kojemu su se grane sagibale pod 
težinom obješenih ljudi. Osobito je lijepa bila fotografija iz Srbije, na 
kojoj se vidjela obješena obitelj: mali dječak, otac i majka. Dva vojnika s 
bajonetom na puški čuvaju drvo s obješenim ljudima, a neki oficir stoji 
sprijeda kao pobjednik i puši cigaretu. Na drugoj strani u pozadini vidi se 
poljska kuhinja u radu. 

- Dakle, Švejku, kako je to bilo s vama? - upita istražitelj Bernis pošto je 
spremio telefonogram ad akta - šta ste vi to uradili? Hoćete li priznati ili 
ćete čekati dok bude podignuta optužnica? Dalje to ovako ne može ići. 
Nemojte misliti da ste pred kakvim sudom gdje vas ispituju glupi civilisti. 
Ovo je vojni sud, k. u. k. Militargericht.““ Jedini je spas od stroge i 
pravedne kazne vaše priznanje. 

Istražitelj Bernis služio se naročitom metodom ispitivanja kad je izgubio 
optužni materijal. Kao što vidite, nije tu bilo baš ničega naročitog, pa se 
također ne smijemo ni čuditi što su rezultati takve istrage i preslušavanja 
u svakom slučaju bili jednaki ništici. 

A istražitelj Bernis uvijek se pri tom osjećao tako pronicavim da je, 
nemajući materijala protiv optuženoga i ne znajući čime ga optužuje i 


zašto on sjedi u garnizonskom zatvoru, kombinirao po držanju i 
fizionomiji predvedenog na preslušavanje zašto li su toga čovjeka 
zatvorili u garnizonski zatvor. 

Njegova je pronicavost i poznavanje ljudi bilo tako veliko da je jednoga 
ciganina, koji je iz svoje pukovnije dospio u zatvor zbog krađe nekoliko 
tuceta rublja (bio je pomoćnik skladištara u magazinu), optužio zbog 
političkih zločina, da je tobože negdje u gostionici razgovarao s nekim 
vojnicima o stvaranju samostalne narodne države koja bi se sastojala od 
zemalja češke i Slovačke na čelu sa slavenskim kraljem. 

- Mi imamo dokumente - govorio je nesretnom Ciganinu - vama ne 
preostaje ništa drugo nego da priznate u kojoj ste to gostionici govorili i 
kojoj pukovniji pripadaju vojnici koji su vas slušali, i kada je to bilo. 
Nesretni je ciganin izmislio i datum i gostionicu i pukovniju kojoj su 
pripadali njegovi tobožnji slušači, pa kad se vraćao s preslušavanja, 
jednostavno je pobjegao iz garnizonskog zatvora. 

- Vi nećete baš ništa priznati - reče istražitelj Bernis, jer je Švejk šutio kao 
zaliven - vi nećete da kažete zašto ste ovdje, zašto su vas zatvorili? Meni 
biste bar mogli reći prije nego ja vama kažem. Upozoravam vas još 
jednom da priznate. Za vas je to bolje jer će vam olakšati istragu i 
smanjiti kaznu. Kod nas je u tom pogledu jednako kao i kod civilnog 
suda. 

- Pokorno javljam - začu se dobroćudni Švejkov glas - ja sam ovdje u 
garnizonskom zatvoru kao nahod. 

- Kako to mislite? 

- Pokorno javljam, ja to mogu objasniti sasvim jednostavnim načinom. U 
našoj je ulici živio jedan ugljenar koji je imao sasvim malog, nevinog, 
dvogodišnjeg dječačića, a taj je jednom došao pješke iz Vinohrada čak u 
Libenj gdje ga je našao stražar kako sjedi na pločniku. Tada su toga 
dječačića odveli na policiju i zatvorili ga ondje, to dvogodišnje dijete. Kao 
što vidite, taj je dječačić bio potpuno nevin, a ipak su ga zatvorili. A da je 
znao govoriti i da ga je tko pitao zašto je u zatvoru, on to također ne bi 
znao reći. A i sa mnom je nešto slično. Ja sam također nahod. 
Istražiteljev je bistri pogled preletio preko Švejkova lika i lica i razbio se 
na njima. Takva je ravnodušnost i nevinost izbijala iz čitavog toga bića 
koje je stajalo pred istražiteljem, da se Bernis uzrujano ushodao po 
kancelariji, pa da nije feldkuratu obećao da će mu poslati Švejka, đavo bi 


ga znao što bi se Švejku dogodilo. 
Napokon se ipak zaustavi kraj svojega stola. 
- Čujte - reče Švejku koji je ravnodušno gledao pred sebe - ako se još 
jednom s vama sretnem, tada ćete dobro zapamtiti... Odvedite ga! 
Kad su Švejka ponovo odveli u sobu broj 16, istražitelj Bernis dozva k sebi 
štabnog profoza Slavika. 
- Do dalje odluke - reče kratko - Švejk se stavlja na raspoloženje 
gospodinu feldkuratu Katzu. Izdajte mu otpusnicu i sprovedite ga sa dva 
vojnika gospodinu feldkuratu! 
- Da li da ga sprovedu s lancima na rukama, gospodine natporučniče? 
Istražitelj udari šakom po stolu. 
- Vi ste vol! Ta rekao sam vam jasno da mu izdate otpusnicu! 
I sve što se u toku dana nakupilo u istražiteljevoj duši, i kapetan Linhart i 
Švejk, izlilo se sada kao divlja rijeka na štabnog profoza i završilo se 
riječima: 
- A sada shvaćate da ste okrunjeni vol! 
Doduše, tako valja govoriti samo kraljevima i carevima, ali ni obični 
štabni profoz, neokrunjena glava, nije bio s tim zadovoljan. Odlazeći od 
istražitelja, udario je nogom kažnjenika čistača koji je čistio hodnik. 
A što se tiče Švejka, štabni je profoz odlučio da Švejk mora bar još jednu 
noć prespavati u garnizonskom zatvoru, da još štogod užije. 

*** 
Noć provedena u garnizonskom zatvoru uvijek se ubraja u drage 
uspomene. 
Pokraj sobe broj 16 bila je samica, mračna jazbina, ,ajncel“, odakle se i te 
noći čulo zavijanje nekog zatvorenog vojnika kojemu je kaplar Repa, po 
nalogu štabnog profoza Slavika, zbog nekog disciplinskog prestupka 
lomio rebra. 
Kad je prestalo zavijanje, čulo se u sobi broj 16 pucketanje ušiju koje su 
pri trijebljenju doprle među prste zatvorenika. 
Nad vratima, u zidnom otvoru, bacala je mutno svjetlo, dimeći se, 
petrolejska svjetiljka, opletena žicom. Smrad svjetiljke miješao se s 
isparavanjem neopranih ljudskih tjelesa i sa smradom kible koja je 
nakon svake upotrebe rastvorila svoju površinu i bacila novi val smrada u 
sobu broj 16. 
Rdđava prehrana izazivala je kod sviju rđavu probavu, pa je većina patila 


od vjetrova koje su ispuštali u noćnu tišinu i davali tako jedni drugima 
signale uz različite šale. 

Na hodnicima su odjekivali odmjereni koraci stražara; od vremena do 
vremena na vratima bi se otvorio prozorčić, pa bi kroza nj pogledavao 
nadglednik. 

Na srednjem krevetu netko je tiho pričao: 

- Prije nego što sam pokušao pobjeći i prije nego su me doveli amo, bio 
sam u sobi broj 12. Ondje su lakši zatvorenici. Jednom su onamo doveli 
nekoga čovjeka iz pokrajine. Taj je dragi čovjek dobio četrnaest dana 
zatvora jer je držao kod sebe na spavanju vojnike. Najprije se mislilo da je 
to urota, ali se kasnije utvrdilo da je to radio za novac. Trebalo je da bude 
zatvoren s najlakšim kažnjenicima, ali jer je kod njih bilo puno, dovedoše 
ga među nas. Ah što sve nije donio sa sobom od kuće, i koliko su mu toga 
još poslali, jer je imao dozvolu da se može sam hraniti i tako sebi 
olakšati! Bilo mu je dopušteno i pušenje. Imao je dvije šunke, dva golema 
komada kruha, jaja, maslaca, cigareta, duhana, ukratko svega što može 
čovjek poželjeti, a sve je to donio u dva ruksaka. I taj je klipan mislio da 
to mora sam požderati. Počeli smo ga moljakati, kad se sam nije sjetio da 
bi morao podijeliti s nama, kao što su dijelili drugi kad su šta dobili, ali 
on, gladuš, veli da neda jer će biti u zatvoru četrnaest dana pa bi pokvario 
želudac kupusom i gnjilim krumpirima kojima su nas hranili. Dat će 
nam, veli, čitav svoj obrok i vojnički kruh, do toga mu nije stalo, neka ga 
razdijelimo među se ili neka se izmjenjujemo po redu. Velim vam da je to 
bio tako fin čovjek da nije htio ni sjesti na našu kiblu, nego je čekao do 
sutra da izvrši nuždu na šetnji u dvorišnom zahodu. Bio je tako razmažen 
da je donio sa sobom čak i klozetni papir. Rekli smo mu da fućkamo na 
taj njegov obrok, pa smo trpjeli dan, dva, tri. A klipan je žderao šunku, 
mazao maslac na kruh, ljuštio jaja, ukratko, živio gospodski. Pušio je 
cigarete, a nama nije dao ni dima povući. Mi, veli on, ne smijemo pušiti, 
pa kad bi opazio nadglednik da nam daje koji dim, onda bi, veli, njega 
zatvorili. Kao što velim, mi smo to podnosili tri dana. Četvrte smo noći 
uredili stvar. Čovjek se ujutro probudio, no zaboravio sam vam reći da se 
on uvijek ujutro, o podne i naveče, prije nego bi se nažderao molio bogu, 
dugo bi se molio. Tako se on i sada pomolio bogu i zatim potražio svoje 
ruksake pod drvenim ležajem. Jest, ruksaci su ondje bili, ali splasnuti i 
smežurani kao sušena šljiva. Počeo je vikati da smo ga okrali i ostavili mu 


samo klozetni papir. A onda je nekih pet minuta mislio da se šalimo, da 
smo hranu nekamo posakrivali. I rekao je još tako veselo: ,,Znam ja, vi 
me varate, znam ja, vi ćete mi to vratiti, ah šala je uspjela!“ - A bio je 
među nama neki Libenjak i on reče: ,Znate što, pokrijte se dekom i 
brojite do deset, a onda pogledajte u vreću!“ - I pokrio se kao poslušno 
dijete i počeo brojiti: ,Jedan, dva, tri...“ - A Libenjak mu reče ponovo: ,Ne 
smijete tako brzo, morate mnogo polaganije.“ - I tako vam on pod dekom 
broji polagano: ,Jedan - dva - tri - ...* Kad je izbrojio deset, sišao je s 
kreveta i pregledao ruksake. - “Isuse i Marijo, ljudi“, poče vikati, ,prazni 
su kao i prije!“ A da ste uz to vidjeh ono njegovo glupo lice bilo nam je da 
popucamo od smijeha. Ali onaj mu Libenjak reče: ,Pokušajte još 
jednom!“ - I vjerujete li, da je tako pobudalio od svega toga da je još 
jednom pokušao, a kad je vidio da ondje opet nema ništa drugo nego onaj 
klozetni papir, počeo je lupati po vratima i vikati: ,Okrali su me, okrali su 
me, u pomoć, otvorite, za ime božje, otvorite!“ - Dotrčaše odmah stražari i 
dozvaše štabnog profoza i kaplara Rihu. Mi smo svi jednodušno rekli da 
je poludio, da je sinoć dugo u noć jeo 1 da je sve požderao. A on je samo 
plakao i neprestano govorio: ,Ta negdje moraju biti mrvice!“ - I počeše 
tražiti mrvice, ali ih ne nađoše jer smo ipak bili toliko lukavi, što sami 
nismo mogli pojesti, to smo poslali poštom na vrpci onima u drugi kat. 
Nisu nam mogli ništa dokazati, premda je taj glupan neprestano 
ponavljao: ,Pa morale su negdje ostati mrvice!“ - čitav dan nije ništa jeo, 
nego je samo pazio ne jede li netko od nas ili možda ne puši. Ni drugi dan 
se nije ni dotakao ručka, ali navečer su mu već prijali i gnjili krumpiri i 
kupus, samo što se više nije molio bogu kao prije kad je jeo šunku i jaja. 
A kasnije je netko od nas dobio nekako izvana cigarete drame, pa je 
odmah započeo s nama razgovor, ne bismo li i njemu dali koji dim. 
Nismo mu dali ništa. 

- Aja sam se već pobojao da ste mu dali koji dim - javi se Švejk. - To bi 
pokvarilo cijelu pripovijest. Takve plemenitosti dolaze samo u romanima, 
ali u garnizonskom zatvoru u takvim prilikama to bi bila glupost. 

- Aniste li mu deku nabili na glavu? - upita netko. 

- To smo zaboravili. 

I počeše tiho debatirati da li je zaslužio deku ili ne. Većina je bila za deku. 
Razgovor je polagano prestajao. Zatvorenici su tonuli u san, češući se pod 
pazuhom, na prsima i po trbuhu, gdje se u rublju uši najviše zadržavaju. 


Tonuli su u san, pošto su prebacili ušljive pokrivače preko glave da ih ne 
smeta svjetlost petrolejke... 

Ujutro u osam sati pozvaše Švejka da dođe u kancelariju. 

- S lijeve strane kraj kancelarijskih vrata nalazi se pljuvačnica u koju 
bacaju čikove - poučavao je Švejka zatvorenik. - U prvom katu proći ćeš 
također pokraj jedne. Hodnike metu tek oko devet, tako da će ih biti. 

Ali Švejk je iznevjerio njihove nade. Nije se više vratio u sobu broj 16. 
Devetnaest gaćana kombiniralo je i nagađalo svakojake mogućnosti. 

Neki pjegavi domobranski vojnik, koji je bio najbujnije mašte, razglasio 
je da je Švejk pucao na svoga kapetana i da su ga danas odveli na 
motolsko vježbalište na strijeljanje. 


X. ŠVEJK KAO OFICIRSKI MOMAK KOD 
FELDKURATA 


Ponovo je počela Švejkova Odiseja s počasnom pratnjom dvaju vojnika s 
nataknutim bajonetama, koji su ga morali odvesti vojnom svećeniku. 
Pratioci su mu bili ljudi koji su dopunjavali jedan drugoga. Jedan je od 
njih bio dugajlija, a drugi malen i debeo. Dugajlija je hramao u desnu 
nogu, a mah vojnik u lijevu. Obojica su služili u pozadini, jer su nekoć 
prije rata obojica bih potpuno oslobođeni vojničke službe. 

Koračali su ozbiljno uz pločnik i od vremena do vremena iskosa 
pogledavali Švejka, koji je išao u sredini i svakoga vojnički pozdravljao. 
Njegovo se civilno odijelo izgubilo u skladištu garnizonskog zatvora 
zajedno s njegovom vojničkom kapom s kojom je pošao u vojsku. Prije 
nego su ga otpustili, dali su mu staru vojničku uniformu koja je pripadala 
nekom trbonji, za glavu višem od Švejka. 

U hlače koje je obukao mogla su stati još tri Švejka. Bezbrojne bore od 
nogu do iznad prsiju, dokle su dopirale hlače, same su od sebe izazivale 
čuđenje prolaznika. Golema bluza sa zakrpama na laktovima, zamaščena 
i prljava, klatila se na Švejku kao kaput na strašilu. Hlače su visjele na 
njemu, kao kostim na klaunu iz cirkusa. Vojnička kapa koju su mu 
također zamijenili u garnizonskom zatvoru, padala mu je preko ušiju. 


Na podsmijehe prolaznika Švejk je odgovarao umiljatim smiješkom, 
toplinom i nježnošću svojih dobroćudnih očiju. 

I tako su išli na Karlin, u stan feldkurata. 

Prvo je Švejka oslovio mali i debeli vojnik. Bili su baš na Maloj Strani, 
dolje pod svodovima kuća. 

- Odakle si? - upita mali debeljko. 

- Iz Praga. 

- Anećeš nam pobjeći? 

U razgovor se umiješao i dugonja. Čudna je to pojava da su mali i debeli 
ljudi većinom dobrodušni optimisti, a dugački i mršavi naprotiv skeptici. 
I stoga dugonja reče debeljku: 

- Kad bi mogao, pobjegao bi. 

- A zašto bi pobjegao - javi se mali debeljko - sada je zapravo kao na 
slobodi, više nije u zatvoru. Evo nosim to ovdje u zamotku. 

- Ašta to nosiš u tom zamotku za feldkurata? - zapita dugonja. 

- Ne znam. 

- Eto vidiš, ne znaš, a govoriš. 

Preko Karlova mosta prijeđoše šutke. U Karlovoj ulici opet se obrati na 
Švejka mali debeljko: 

- Znaš li zašto te vodimo k feldkuratu? 

- Na ispovijed - ravnodušno odgovori Švejk - sutra će me objesiti. Tako se 
to uvijek radi i to se zove duhovna utjeha. 

- A zašto će te, kako da kažem... - zapita obazrivo dugonja, dok je debeljko 
sažalno promatrao Švejka. 

Obojica su bili seoski obrtnici, očevi obitelji. 

- Ja ne znam - odgovori Švejk smješkajući se dobroćudno - ja ništa ne 
znam. To je jamačno sudbina. 

- Valjda si se rodio na nesretnoj planeti - reče znalački i samilosno 
malešni vojnik. - Kod nas su u Jaseni kod Josefova, još za pruskoga rata, 
isto tako objesiti jednoga čovjeka. Došli su po njega, nisu mu ništa rekli i 
u Josefovu ga objesili. 

- Ja mislim - reče skeptički dugonja - da ne vješaju ljude samo tako, da 
uvijek mora biti neki razlog da bi se vješanje moglo opravdati. 

- Kad nema rata - primijeti Švejk - tada se to obrazlaže, ali u ratu se ne 
mari za jednog čovjeka. On treba da padne na bojištu ili da bude obješen 
kod kuće. Nije šija, nego vrat. 


- Čuj, da nisi ti možda političar? - upita dugonja. Po tonu njegova pitanja 
moglo se zaključiti da je počeo osjećati simpatiju za Švejka. 

-I previše sam političar - nasmija se Švejk. 

- Da nisi narodni socijalist? 

No sada mali debeljko postade oprezan i umiješa se u razgovor: 

- Šta se to nas tiče - reče on - ovdje je sve puno ljudi i gledaju nas. Kad 
bismo bar u kakvim kućnim vratima mogli skinuti bajonete, da sve to ne 
izgleda tako strašno. Nećeš nam pobjeći? Mi bismo imali zbog toga 
neugodnosti. Nije li tako, Tonjiku? - okrenu se on dugonji, koji tiho reče: 
- Bajonete bismo mogli skinuti. Ta to je naš čovjek! 

Nije više bio skeptičan i duša mu se napunila samilošću prema Švejku. 
Potražili su dakle zgodna kućna vrata, skinuli su bajonete i debeljko 
dopusti Švejku da ide uz njega. 

- Abi li ti pušio, a? - upita dugonja. - Hoće li ti... 

- Htio je reći: ,Hoće li ti dati da zapušiš prije nego te objese“, ali nije 
dovršio rečenicu osjećajući da bi to bilo netaktično. 

I pripališe sva trojica, a Švejkovi pratioce počeše pričati o svojim 
obiteljima u oblasti Kraljičina Graca, o ženama, o djeci, o komadiću 
zemlje, o kravi: 

- Žedan sam - reče Švejk. 

Dugonja i mališan se pogledaše. 

- Pai mi bismo pošli na čašicu - reče mali osjećajući pristanak dugonje - 
ali nekamo gdje ne bismo udarali u oči. 

- Hajdemo na Kuklik - predloži Švejk - puške ćemo ostaviti u kuhinji, 
gostioničar Serabona je sokolaš, njega se ne trebate bojati. 

- Svira ondje violina i harmonika - nastavljaše Švejk - a dolaze onamo 
ulične djevojke i različito društvo koje ne smije u reprezentativne lokale. 
Dugonja i mališan pogledaše se još jednom, a onda dugonja reče: 

- Hajdemo dakle, do Karlina je još daleko. 

Putem im je Švejk pričao različite anegdote, i oni stigoše na Kuklik u 
dobru raspoloženju učinivši sve po Švejkovu savjetu. Puške ostaviše u 
kuhinji i uđoše u lokal, u kojem su violina i harmonika ispunjavale 
prostoriju zvukovima omiljene pjesme: ,Na Pankracu, na onom 
brežuljku, ima lijepi drvored...“ 

Jedna gospođica, koja je sjedila na koljenima nekog iživjelog mladića s 
glatko razdijeljenom kosom, pjevala je promuklim glasom: ,Isprosio sam 


djevojku, drugi joj udvara...“ 

Za jednim je stolom spavao pijani prodavač sardina, koji se svaki čas 
budio, udarao šakom po stolu, progunđao: ,Ne ide, pa ne ide“ i onda opet 
zaspao. Pred zrcalom iza biljara sjedile su tri druge djevojke i dovikivale 
nekom željezničkom kondukteru: ,Mladi gospodine, počastite nas 
vermutom!“ Kraj muzike svađala su se dva čovjeka o tome da je 
Marženku jučer udarila patrola. Jedan je tvrdio da je to vidio svojim 
očima, a drugi da ju je vidio kako je otišla spavati s nekim vojnikom u 
hotel ,,Valš“. 

Kraj samih vrata sjedio je neki vojnik s nekoliko civilista i pričao im je 
kako je bio ranjen u Srbiji. Jedna mu je ruka bila zavezana, a džepovi 
puni cigareta koje je dobio od tih civilista. Govorio je da više ne može piti, 
ali jedan ćelavi starčić iz toga društva stalno ga je nudio: ,,Samo pijte, 
vojniče, tko zna hoćemo li se još ikada vidjeti. Hoćete li da vam nešto 
zasviraju? Volite li pjesmu. Siroče?“ 

To je naime bila omiljena pjesma ćelavog starčića, i zaista začas su violina 
i harmonika zasvirale tu tužnu pjesmu, a pri tom su starčiču briznule 
suze na oči i on zapjeva drhtavim glasom: ,Kad je već doraslo, za mamu 
je pitalo, za mamu je pitalo...“ 

Od drugoga stola netko viknu: ,Ta prestanite! Idite do vraga! Objesite to 
na klin, dosta toga siročeta!“ 

I kao posljednji adut neprijateljski sto! zapjeva: ,Rastanak, ah rastanak, 
srce mije shrvano, shrvamo...“ 

- Franta! - pozvaše oni ranjenog vojnika pošto su otpjevali i zaglušili 
»siroče“ - ostavi ih već jednom i sjedi k nama! Pusti ih do đavola i pošalji 
amo cigarete! Valjda nećeš zabavljati te naivnjake! 

Švejk i njegovi pratioci gledahu to sve sa zanimanjem. 

Švejk je utonuo u uspomene jer je ovamo često dolazio prije rata. Sjećao 
se kako je amo dolazio na policijski pregled policijski komesar Drašner i 
kako su ga se prostitutke bojale i pjevale o njemu pjesmice suprotnog 
sadržaja. Kako su baš jednom pjevale u zboru: 


Za silnog Drašnera 
gužva je nastala, 
Maržena je bila pijana, 
al ga se nije bojala. 


Uto je došao Drašner sa svojom pratnjom, strašan i neumoljiv. Bilo je to 
kao kad lovac opali u jarebice. Civilni agenti stjerali su ih sve na gomilu. I 
on, Švejk, bio je tada u toj gomili, jer je, kako je već nesretan, zapitao 
komesara Drašnera koji ga je pozvao da se legitimira: ,A imate li dozvolu 
redarstvenog ravnateljstva?“ Švejk se sjećao i jednog pjesnika koji je tu 
obično sjedio pod zrcalom i u toj općoj galami ,Kuklika“ uz pjesmu i 
zvukove harmonike pisao pjesme i čitao ih prostitutkama. 

Nasuprot tome Švejkovi pratioci nisu imali sličnih uspomena. Za njih je 
to bilo nešto sasvim novo. Ali počelo im se sviđati. Prvi koji se počeo 
osjećati potpuno zadovoljan, bio je mali debeljko, jer takvi su ljudi ne 
samo optimistični nego su i skloni epikureizmu. Dugonja se časak borio 
sam sa sobom. A kao što je već izgubio svoj skepticizam, tako je polagano 
gubio i svoju suzdržljivost i ostatak razboritosti. 

- Malo ću zaplesati - reče poslije petog vrča piva, kada je vidio kako parovi 
plešu. 

Mali pratilac sasvim se predao uživanju. Kraj njega je sjedila jedna 
gospođica i pričala skliske stvari. Oči su mu samo igrale. 

Švejk je pio. Dugonja je otplesao i vratio se sa svojom plesačicom k stolu. 
Zatim su pjevali, plesali, neprestano pili i tapšali svoje drugarice. I u toj 
atmosferi prodajne ljubavi, nikotina i alkohola neupadljivo je kružila 
stara lozinka: ,Poslije nas neka dođe i potop!“ 

Poslije podne sjeo je do njih neki vojnik i ponudio se da će im za pet 
kruna izazvati flegmonu i otrovanje krvi. Ima uza se štrcaljku za injekcije 
i uštrcat će im u nogu ili u ruku petrolej. * S tim će odležati u bolnici 
najmanje dva mjeseca, a ako ranu budu natapali slinom, možda i pola 
godine, pa će ih morati uopće otpustiti iz vojske. 

Dugajlija, koji je već potpuno izgubio duševnu ravnotežu, dopustio je da 
mu vojnik na zahodu uštrca petrolej u nogu, pod kožu. 

Kad se već smrkavalo, predloži Švejk da produže put do feldkurata. Mali 
debeljko, koji je već mucao, nagovarao je Švejka da još ostanu. Dugonja je 
također izrazio mišljenje da feldkurat može čekati. No Švejku se više nije 
sviđalo na Kukliku, pa im je stoga zaprijetio da će otići sam. 

I tako pođoše, ali im je morao obećati da će svi još nekamo svrnuti. 

Iza Florence svrnuše u malu kavanicu, gdje je debeljko prodao svoj 
srebrni sat da bi se još mogli proveseliti. 


Odatle ih je Švejk već vodio pod pazuhom. Zadavalo mu je to vrlo mnogo 
truda. Stalno su im noge klecale, a još uvijek su htjeli nekamo ići. Mali je 
debeljko gotovo izgubio zamotak za feldkurata, tako da je Švejk morao 
ponijeti i zamotak. 

Švejk ih je neprestano morao opominjati kad im je dolazio u susret oficir 
ili kakav podoficir. S natčovječanskim naporom i nastojanjem pošlo je 
Švejku za rukom da ih dovuče do kuće u Kraljevskoj ulici, gdje je 
stanovao feldkurat. 

Sam im je nataknuo bajonete na puške i prisilio ih udarcem pod rebra da 
oni vode njega, a ne on njih. 

U prvom katu, gdje je na vratima stana stajala posjetnica: ,Otto Katz, 
Feldkurat“, otvorio im je vrata nekakav vojnik. 


Iz sobe su se čuli glasovi i zveket boca i čaša. 
Wir... melden... gehorsam... Herr Feldkurat - reče s naporom dugonja 


salutirajući vojniku - ein Paket... und ein Mann gebracht!“* 

- Uđite unutra! - reče vojnik. - A gdje ste se to tako udesili. I gospodin 
feldkurat je... - I vojnik pljunu. 

Vojnik ode sa zamotkom. Dugo su čekali u predsoblju, dok se nisu 
otvorila vrata i kroz njih, ne ušao, nego uletio u predsoblje feldkurat. Bio 
je bez kaputa, a u ruci je držao cigaru. 

Dakle došli ste - reče Švejku - dopratili su vas dakle. E, imate li šibice? 
Pokorno javljam, gospodine feldkurate, da nemam. 


- E, a zašto nemate šibice? Svaki vojnik mora imati šibice da može sebi 
pripaliti. Vojnik koji nema šibica jest... Što je takav vojnik? 

- Pokorno javljam, takav je vojnik bez šibica - odgovori Švejk. 

- Vrlo dobro! On je bez šibica i ne može nikomu pripaliti. To je dakle 
prvo, a sada prelazimo na drugo. Smrde li vam noge, Švejku? 

- Pokorno javljam da ne smrde. 

- To bi dakle bilo drugo. A sada treće. Pijete li rakiju? 

- Pokorno javljam da ne pijem rakiju, nego samo rum. 

- Dobro, pogledajte sad ovoga vojnika! Posudio sam ga za danas od 
natporučnika Feldhubera, on je njegov sluga. On ništa ne pije, ap-ap-ap- 
stinent je i zato će s prvom marškompanijom na frontu. Ta-takvoga ja 
čovjeka ne trebam. To nije oficirski sluga, to je krava. Ona pije samo 
vodu, a muče kao vol. 

- Ti si apstinent - okrenu se on vojniku. - Kako te nije stid, glupane? 
Zaslužuješ zato nekoliko ćušaka! 

I vojni svećenik svrnu pažnju na Švejkove pratioce koji su se trudili da 
stoje ravno, ali su se ljuljali i uzalud se opirali o svoje puške. 

- Vi ste se 0-opili - reče feldkurat - opili ste se u službi i zato ću vas dati 
zatvoriti. Švejku, vi ćete im oduzeti puške i odvesti ih u kuhinju i ondje ih 
čuvati, dok ne dođe patrola da ih odvede. Ja ću odmah te-tele-fonirati u 
vojarnu. 

I tako su se i ovdje potpuno potvrdile Napoleonove riječi: ,U ratu se 
situacija mijenja svaki čas.“ 

Još jutros vodila su ga ova dvojica pod bajonetama i bojali se da im ne 
pobjegne, a zatim ih je on amo doveo i sad ih na kraju mora sam čuvati. 
Ispočetka nisu bili svjesni toga preokreta, nego su ga shvatili tek onda 
kad su sjedili u kuhinji i vidjeh Švejka kako stoji kraj vrata s puškom i 
bajonetom. 

- Ja bih nešto pio - uzdahnu mali optimist, dok je dugonja opet podlegao 
napadajima skepticizma i rekao da je sve to bijedna izdaja. I glasno je 
okrivljavao Švejka što ih je doveo u takav položaj, i predbacio mu je da im 
je govorio kako će sutra biti obješen, a sad se vidi da je sve to bila samo 
šala - i ta ispovijed i to vješanje. 

Švejk je šutio i šetao se kraj vrata. 

- Kakvi smo bili volovi! - vikao je dugonja. 

Saslušavši sve njihove optužbe, Švejk napokon reče: 


- Sad bar vadite da rat nije ugodna stvar. Ja vršim svoju dužnost. Ja sam u 
to upao jednako kao i vi ali u običnom govoru se veli da mi se sada 
nasmijala božica sreće. 

- Pio bih nešto! - ponavljao je očajno optimist. 

Dugonja ustade i uputi se teturavim korakom prema vratima. 

- Pusti nas kući - reče Švejku - kolega, ne pravi gluposti. 

- Odlazi od mene - odgovori Švejk - ja vas moram čuvati. Sada se ne 
poznajemo. 

Na vratima se pojavi feldkurat: 

- Ni-nikako ne mogu dozvati vojarnu. Idite dakle kući i za-zapamtite, da 
se u službi ne smijete o-opijati! Marš! 

Na čast gospodinu feldkuratu valja reći da on nije ni zvao vojarnu, jer kod 
kuće nije imao telefona, pa je govorio u stalak električne svjetiljke. 


Švejk je bio već treći dan sluga vojnog svećenika Otta Katza, a za to ga je 
vrijeme vidio samo jedanput. Trećeg dana pojavi se momak natporučnika 
Helmicha s porukom da Švejk dođe po feldkurata. 

Putem je ispripovjedio Švejku da se feldkurat posvađao s natporučnikom, 
da je razbio pianino, da je pijan kao majčica zemlja i da neće kući. 

Rekao je i za natporučnika Helmicha da je i on pijan, da je izbacio 


feldkurata na hodnik i da ovaj sjedi kraj vrata na podu i spava. 

Kad je Švejk stigao onamo, prodrmao je feldkurata, pa kad je taj nešto 
promrmljao i otvorio oči, Švejk mu salutira i reče: 

- Pokorno javljam, gospodine feldkurate, da sam ovdje. 

- Ašto ovdje... hoćete? 

- Pokorno javljam da treba da dođem po vas, gospodine feldkurate. 

- Vi dakle trebate da dođete po mene... a kamo ćemo ići? 

- U vaš stan, gospodine feldkurate. 

- A zašto treba da idem u svoj stan? Zar nisam u svom stanu? 

- Pokorno javljam, gospodine feldkurate, da ste u hodniku tuđe kuće. 

- A... kako... sam... došao amo? 

- Pokorno javljam da ste bili u posjetu. 

- O... u... posjetu... ja... nisam bio... To... se... vi... varate. 

I Švejk digne feldkurata i uspravi ga uza zid. Feldkurat se ljuljao s jedne 
strane na drugu, naginjao se na Švejka i uz to rekao: 

- Past ću... Past ću - ponovio je još jednom smješkajući se glupo. Napokon 
Švejku pođe za rukom da pritisne uza zid feldkurata, koji je u novoj 
poziciji opet počeo drijemati. 

Švejk ga probudi. 

- Što želite? - zapita ga feldkurat uzalud pokušavajući da sklizne po zidu i 
spusti se na pod. - Tko ste vi? 

- Pokorno javljam - odgovori Švejk pritiskujući feldkurata uza zid - da 
sam ja vaš momak, gospodine feldkurate. 

- Ja nemam momka - reče s mukom feldkurat, pokušavajući opet da se 
svali na Švejka - ja nisam nikakav feldkurat. 

- Ja sam svinja - prizna s iskrenošću pijanice. - Pustite me, gospodine, ja 
vas ne poznajem. 

Mala borba svršila se potpunom pobjedom Švejkovom. Švejk je svoju 
pobjedu iskoristio tako da je feldkurata odvukao niz stepenice do izlaza, 
gdje je vojni svećenik pružio otpor da ne bude izvučen na ulicu. 

- Ja vas, gospodine, ne poznajem - neprestano je u borbi tvrdio Švejku u 
oči. - Poznajete li vi Otta Katza? To sam ja. 

- Ja sam bio kod nadbiskupa - vikao je držeći se kućnih vrata. - Vatikan se 
za mene zanima, razumijete? 

Švejk je napustio svoje ,Pokorno javljam“ i razgovarao dalje s 
feldkuratom sasvim povjerljivim tonom. 


- Pusti to, velim ti - reče mu - ili ću te opaliti po prstima. Sada idemo kući 
i basta! Ni riječi više da ne čujem! 

I feldkurat pusti vrata i svali se na Švejka: 

- Dobro, hajdemo nekamo, ali k Šuhu ne idem, ondje sam ostao dužan. 
Švejk ga izgura i iznese napolje i poče ga vući po pločniku prema kući. 

- Tko je taj gospodin? - upita ga neki prolaznik na ulici. 

- To je moj brat - odgovori Švejk - dobio je dopust, pa je došao da me 
posjeti i napio se od radosti jerje mislio da sam mrtav. 

Feldkurat, koji je gunđao neku ariju iz operete koju ne bi mogao nitko 
prepoznati, čuvši posljednje Švejkove riječi, obrati se gledaocima: 

- Tko je od vas mrtav, neka se javi u zbornom zapovjedništvu u roku od 
tri dana, da mu se može tijelo blagosloviti! 

I zamukne trudeći se da zabode nosom u pločnik, dok ga je Švejk vukao 
za ruku kući. 

Glava je feldkuratu bila nagnuta naprijed, a noge, kojima je pleo kao 
mačka s prebijenom kralježnicom, zaostajale su unatrag, a uz to je 
gunđao: ,Dominus vobiscum - et cum špiritu tuo. Dominus vobiscum.“ 
Kod fijakerskog stajališta Švejk prisloni feldkurata uza zid i pođe da se 
dogovori s kočijašem za prijevoz. 

Jedan kočijaš izjavi da on toga gospodina vrlo dobro poznaje, da ga je 
jednom vozio, ali da ga više neće voziti. 

- Sve mi je pobljuvao - rekao je jasno - a nije mi ni vožnju platio. Vozio 
sam ga preko dva sata dok je našao kuću u kojoj stanuje. I tek nakon 
nedjelju dana, pošto sam već valjda treći put bio kod njega, dao mi je za 
sve pet kruna. 

Nakon dugog pregovaranja odluči ipak jedan kočijaš da ih poveze. 

Švejk se vrati k feldkuratu koji je spavao. Dotle mu je već netko skinuo s 
glave i odnio njegov tvrdi crni šešir. Jer on je obično išao u civilnom 
odijelu. 

Švejk ga probudi i s kočijaševom pomoći utrpa ga u kola. U kočiji zapadne 
feldkurat u potpunu tupost. Švejka je držao za pukovnika Justa od 
sedamdesetpete pješačke pukovnije i ponovio je nekoliko puta zaredom: 

- Ne srdi se, druže, što ti govorim ,ti“. Ja sam svinja. 

Časak se činilo da ga drndanje kočije privodi k svijesti. 

Sjeo je tada uspravno i počeo pjevati odmah neke nepoznate pjesme. 
Možda je ta pjesma bila plod njegove mašte: 


Sjećam vam se zlatnog doba 
kad me njihao na krilu, 
stanovali mi smo tada 

kraj Domažlica u Merklinu. 


No začas je opet pao u potpunu tupost i obraćajući se Švejku zapitao ga 
žmirkajući jednim okom: 

- Kako ste danas, milostiva gospođo? 

Nakon kratke stanke upita opet: 

- Hoćete li kamo na ljetovanje? - a videći sve dvostruko i pokazujući 
prstom na Švejka upita: 

- Zar već imate odraslog sina? 

- Sjedi! - izdera se na njega Švejk kad se feldkurat htio popeti na sjedalo. - 
Nemoj misliti da te neću naučiti redu! 

I vojni se svećenik smirio i gledao milim prasećim očima iz kočije, ne 
shvaćajući nikako što se to zapravo s njim događa. 

Potpuno je izgubio moć rasuđivanja i obraćajući se Švejku reče bojažljivo: 
- Gospodo, dajte mi prvi razred! 

I učini pokret kao da će spustiti hlače. 

- Odmah se zakopčaj, svinjo! - viknu Švejk. - Već te poznaju svi kočijaši, 
već si se jednom pobljuvao, a sad hoćeš još i to! No nemoj misliti da ćeš 
opet ostati dužan kao posljednji put! 

Feldkurat melankolično namjesti glavu u dlanove i poče pjevati: ,Mene 
više nitko ne voli...“ No brzo prestade pjevati i reče: 

- Entschuldigen sie, lieber Kamerad, sie sind ein Trottel, ich kann singen, 


was ich will.“? 
Htio je očito zafićukati neku melodiju, ali umjesto toga iz usta se čulo 


samo snažno: prrr““ tako da se kočija zaustavila. 

Kad su na poziv Švejkov nastavili put, feldkurat poče pripaljivati 
cigaretnik. 

- Ne gori - reče očajno pošto je utrošio čitavu kutiju šibica. - Vi mi stalno 
gasite. 

No opet je brzo izgubio nit razgovora i počeo se smijati: 

- To je šaljivo, sami smo u tramvaju, zar ne, gospodine kolega? 

I odjednom poče prevrtati džepove i viknu: 


- Izgubio sam kartu! Zaustavite, karta se mora naći! 

A onda rezignirano odmahne rukom: 

- Pa neka voze...! 

Poslije toga je brbljao bez ikakve veze: 

- U većini slučajeva... Da, u redu... U svim slučajevima... Vi se varate... 
Drugi kat?... To je izgovor... Ne radi se o meni, nego o vama, milostiva 
gospođo... Želio bih platiti... Imao sam crnu kavu... 

U polusnu se svađao s nekim umišljenim protivnikom koji mu je, tobože, 
branio da sjedi u restauraciji kraj prozora. A zatim je kočiju držao za vlak 
i naginjući se napolje vikao na ulicu češki i njemački: 

- Nymburk! Izvolite prelaziti! 

Švejk ga povuče k sebi i feldkurat zaboravi vlak i poče oponašati različne 
životinjske glasove. Najdulje je oponašao pijetlov glas, pa je njegovo 
»Kukuriku!“ pobjedonosno odjekivalo iz kočije. 

Neko je vrijeme uopće bio vrlo živahan, nestašan i pokušavao je skočiti iz 
kočije dovikujući ljudima, kraj kojih su prolazili, da su fakini. Zatim je 
bacio rupčić i viknuo da stanu, jer je izgubio prtljagu. A tada je počeo 
pričati: 

- U Budjejovicama je živio neki bubnjar... Oženio se... I za godinu dana je 
umro. 

Počeo se gromko smijati: 

- Zar to nije lijepa anegdota? 

Čitavo to vrijeme Švejk je s feldkuratom postupao bezobzirno strogo. 

Pri različnim feldkuratovim pokušajima da učini kakvu šalu, kao što je 
npr. skakanje iz kočije i kidanje sjedalice, Švejk ga je nekoliko puta 
udarao šakom u rebra, što je sve feldkurat primao s neobičnom tupošću. 
Samo se jednom pokušao pobuniti i skočiti iz kočije izjavivši da se neće 
dalje voziti, jer zna da ga mjesto u Budjejovice voze u Podmokli. Švejk je 
za minutu potpuno likvidirao njegovu pobunu i prisilio ga da se vrati na 
staro mjesto na sjedalu, pazeći pri tom da mu ne zaspi. Najfinije što mu 
je uz to rekao bile su riječi: ,Ne spavaj, crkotino!“ 

Ali odjednom feldkurata obuze melankolija, pa on poče plakati ispitujući 
Švejka da li je imao majku. 

- Ja sam, braćo, sam samcat na ovome svijetu! - vikaše iz kočije. - 
Zauzmite se za mene! 

- Ne čini mi sramote! - opominjao ga Švejk. - Prestani, svatko će reći da si 


pijan. 

- Ja nisam ništa pio, druže - odgovori mu feldkurat - ja sam potpuno 
trijezan. 

No najednom ustade i odsalutira: 


- Ich melde gehorsamst, Herr Oberst, ich bin besoffen.““ 

- Ja sam svinja - ponavljao je deset puta zaredom očajno i iskreno 
beznadno. 

I okrećući se Švejku molio ga i moljakao uporno: 

- Izbacite me iz automobila! Zašto me vozite sa sobom? 

Zatim je sjeo i gunđao: 

- Oko mjeseca stvaraju se kolutovi... Vjerujete li, gospodine kapetane, u 
besmrtnost duše?... Može li konj doći u nebo? 

I poče se glasno smijati, ali začas postade tužan i apatično gledaše Švejka 
govoreći: 

- Oprostite, gospodine, ali ja sam vas već negdje vidio. Niste li vi bili u 
Beču? Sjećam vas se iz sjemeništa. 

Časak se zabavljao i time da je deklamirao latinske stihove: ,Aurea prima 
sata est aetas, quae vindice nullo.““ 

- Dalje ne ide! - reče. - Izbacite me napolje! Zašto me ne izbacite? Neće 
mi biti ništa. 


- Želim da padnem na nos! - izjavi odlučnim glasom. 

- Gospodine - nastavi opet molećivim glasom - dragi prijatelju, opalite mi 
ćušku! 

- Jednu ili više? - upita Švejk. 

- Dvije. 

- Evo vam... 

Feldkurat je glasno brojio ćuške koje mu je Švejk opalio, i pri tom se 
blaženo smješkao. 

- To vrlo dobro djeluje - reče - osobito na želudac, pospješuje probavu. 
Dajte mi još jednu po gubici. 


- Srdačno vam zahvaljujem! - viknu kad mu je Švejk brzo ispunio molbu. 
- Potpuno sam zadovoljan. A sada vas molim da mi rastrgate prsluk. 
Izricao je najrazličitije želje. Zaželio je da mu Švejk otkine nogu, da ga 
malo guši, da mu obreže nokte i iščupa prednje zube. 

Želio je da postane mučenik i zahtijevao da mu Švejk odrubi glavu i baci 
je u vreći u Vltavu. 

- Meni bi lijepo pristajale zvjezdice oko glave - govorio je s oduševljenjem 
- trebao bih deset zvjezdica. 

Zatim poče govoriti o utrkama i brzo prijeđe na balet, na kojem se 
također nije dugo zadržao. 

- Plešete li čardaš? - upita Švejka. - Znate li medvjeđi ples? Ovako... 

I htjede skočiti i pade na Švejka koji ga stade boksovati i tako ga umiri na 
sjedalu. 

- Ja bih nešto htio! - poviče feldkurat. - Samo ne znam što. Zar ne znate 
što bih htio? - I obori sasvim rezignirano glavu. 

- Šta se mene tiče što bih ja htio! - reče ozbiljno. - A ni vas se to, 
gospodine, također ništa ne tiče! Ja vas ne poznajem. Kako se usuđujete 
da me tako fiksirate? Umijete li se vi mačevati? 

Postao je načas ratoboran i pokušao je oboriti Švejka sa sjedala. 

Kad ga je Švejk umirio dokazavši mu bez ustručavanja svoju fizičku 
premoć, feldkurat upita: 

- Je li danas ponedjeljak ili petak? 

Zanimalo ga je da li je prosinac ili lipanj, i pokazao je veliku sposobnost 
postavljanja najrazličitijih pitanja: 

- Jeste li oženjeni? Jedete li rado gorgonzolu? Jeste li imali kod kuće 
stjenice? Kako se osjećate? Je li vaš pas bolovao od pasje bolesti? 

Postao je razgovorljiv. Ispripovjedio je kako je ostao dužan za konjaničke 
čizme, bič i sedlo, kako je prije nekoliko godina imao kapavac i kako ga je 
liječio hipermanganom. 

- Za nešto drugo nije bilo ni vremena, a nije se moglo ni pomisliti - reče 
štucajući. - Možda vam se to čini dosta mučno. Ali recite, eh, eh, što da 
radim, eh? Morate mi to oprostiti! 

- Autotermos - nastavljao je zaboravivši što je maločas govorio - zove se 
posuda koja čuva izvornu toplinu pića i hrane. Šta mislite, gospodine 
kolega, koja je igra pravednija: ferbl ili ajnc? 

- Zaista, ja sam te već negdje vidio! - uzviknu nastojeći da zagrli Švejka i 


da ga poljubi slinavim ustima. Mi smo išli zajedno u školu. 

- Ah, dobri čovječe - reče nježno, gladeći svoju nogu - kako si narastao 
otkad te nisam vidio! Ali radost što te sad vidim ublažit će sve patnje. 
Spopalo ga pjesničko raspoloženje, i on poče govoriti o povratku u sunčan 
sjaj sretnih lica i žarkih srdaca. 

Zatim kleknu i stade moliti: ,Zdravo, Marijo!“ smijući se pri tom punim 
ustima. 

Kad su se zaustavili pred njegovim stanom, bilo ga je vrlo teško izvući iz 
kočije. 

- Još nismo stigli! - vikao je. - Pomozite mi! Hoće da me ugrabe! Ja želim 
da me dalje vozite! 

U pravom smislu riječi izvukli ga iz kočije kao kuhana puža iz njegove 
kućice. Časak se činilo kao da će ga rastrgati jer se nogama zapleo za 
sjedalo. 

No smijao se pri tom glasno, tako da su se oni ljutili: 

- Vi ćete me rastrgati, gospodo! 

A onda su ga vukli kroz ulaz i preko stepenica u njegov stan i u stanu ga 
bacili kao vreću na divan. Izjavio je da neće platiti vožnju tim 
automobilom koji nije naručio, i trajalo je više od četvrt sata dok su mu 
objasnili da je to kočija. 

Ni s tim nije bio sporazuman, pa je prigovarao da se on vozi samo u 
fijakeru. 

- Vi me hoćete prevariti - izjavio je feldkurat gledajući značajno i Švejka i 
kočijaša - mi smo išli pješice. 

A zatim je iznenada u nastupu velikodušnosti bacio kočijašu novčarku s 
ovim riječima: 

- Uzmi sve. Ich kann bezahlen.“* Nije mi stalo do kakva novčića. 

Bolje bi bilo da je rekao kako mu nije stalo do trideset šest novčića, jer ih 
u novčarki nije više ni bilo. Na sreću, kočijaš ga je počeo temeljito 
pretresati govoreći pri tom o ćuškama. 

- No, pa prilijepi mi jednu! - odgovorio mu feldkurat. - Zar misliš da je ne 
bih podnio. Od tebe mogu podnijeti pet ćušaka. 

U feldkuratovu prsluku kočijaš je našao pet kruna. Otišao je proklinjući 
svoju sudbinu i feldkurata koji ga je zadržao i pokvario mu posao. 
Feldkurat je polako tonuo u san, jer je neprestano nešto planirao. Htio je 
poduzeti sve moguće, svirati na glasovir, ići u plesnu školu i pržiti ribe. 


Zatim je Švejku obećao sestru koje nije imao. A zaželio je i to da ga 
odnesu u krevet, pa je napokon zaspao, izjavivši da želi da priznaju u 
njemu čovjeka, što je jednako vrijedna jedinica kao i svinja. 


NARA 


Kad je Švejk ujutro ušao u feldkuratovu sobu, našao ga je kako leži na 
divanu i uporno razmišlja kako se to moglo dogoditi da ga je netko polio 
tako naročitim načinom da su mu se hlače prilijepile uz kožni divan. 

- Pokorno javljam, gospodine feldkurate - reče Švejk - vi ste se noćas... 

U nekoliko mu je riječi objasnio da se strašno vara ako misli da ga je 
netko polio. Feldkurat kojemu je glava bila neobično teška bio je 
potišten. 

- Ne mogu se sjetiti - reče - kako sam dospio s kreveta na divan. 

- Na krevetu uopće niste bili; čim smo došli, odmah smo vas smjestili na 
divan, dalje nismo mogli. 

- A šta sam radio? Jesam li radio kakve svinjarije? Nisam li možda bio 
pijan? 

- Propisno - odgovori Švejk. - Bili ste potpuno pijani,, gospodine 
feldkurate, čak ste bili u malom delirijumu. Nadam se da će vam koristiti 
ako se presvučete i umijete. 

- Osjećam se kao da me je netko premlatio - tužio se feldkurat - a osim 


toga žeđam. A nisam se ni s kim tukao? 

- Nije baš bilo najgore, gospodine feldkurate. A žeđ je posljedica 
jučerašnje žeđi. Nje se čovjek ne može osloboditi tako lako. Poznavao 
sam jednog stolara koji se prvi put napio na Silvestrovo godine tisuću 
devet stotina i desete, a prvoga siječnja ujutro bio je tako žedan i bilo mu 
je tako slabo da je kupio haringu i opet se napio; i tako on to radi svaki 
dan već četiri godine, i nitko mu ne može pomoći jer on uvijek u subotu 
kupuje haringe za čitavu sedmicu. To vam je takav vrtuljak, kao što je 
rekao neki stari narednik u devedeset prvoj pukovniji. 

Feldkurat je bio savršeno mamuran, pa je potpuno klonuo duhom. Tko bi 
ga sada slušao, bio bi uvjeren da on posjećuje predavanja dra Aleksandra 
Batka pod naslovom ,Objavimo rat na život i smrt demonu alkoholu koji 
ubija naše najbolje ljude!“ i da čita njegovu brošuru ,,Sto tehničkih 
iskara“. 

Malo je on, istina, promijenio osnovne teze. Formulirao ih je ovako: 

- Da sam barem pio kakvo plemenito piće kao što je arak, maraskino i 
konjak, no jučer sam pio borovicu. Čudim se da je mogu toliko piti. Ima 
odvratan okus. Da je bar bila višnjevača. Ljudi izmišljaju kojekakve 
svinjarije, pa ih onda piju kao vodu. Borovica nije ni ukusna, nema ni 
boje, nego pali u grlu. Pa da je bar bila prava, destilirana borovica, kakvu 
sam jednom pio u Moravskoj. A ova je bila pravljena od drvenog špirita i 
nekih ulja. Pogledajte kako mi se podriguje. 

- Rakija je otrov - reče odlučno - rakija mora biti originalna, a ne da je 
prave Židovi u tvornici. Ista je stvar s rumom. Dobar rum je rijetkost. 

- Ah, da mi je sada prave orahove rakije! - uzdahnu. 

Ona bi mi koristila želucu. Onakva orahovača kakvu ima gospodin 
kapetan Šnabl u Bruski. 

Počeo je prevrtati džepove i pregledavati novčarku. 

- Imam svega samo 36 novčića. Kako bi bilo da prodam divan? - 
razmišljao je on. - šta mislite? Bi li tko kupio divan? Stanodavcu ću reći 
da sam ga posudio ili da nam ga je tko ukrao. Ne, divan ću ostaviti. Poslat 
ću vas gospodinu kapetanu Šn4blu da mi pozajmi sto kruna. Dobio je 
prekjučer na kartama. Ako kod njega ne uspijete, tada otiđite na Vršovice, 
u vojarnu, k natporučniku Mahleru. Ako ne dobijete ni od njega, pođite 
na Hradčane, kapetanu Fišeru. Njemu kažite da moram platiti krmu za 
konja, jer sam doplatak na konja propio. A ako ni kod njega ne uspijemo, 


založit ćemo glasovir, puklo, kud puklo. Napisat ću vam općenito par 
redaka. Ne dajte se odbiti. Recite im da mi treba, da sam bez ijedne pare. 
Izmislite što hoćete, samo se ne vraćajte praznih ruku, jer ću vas poslati 
na frontu. Pitajte kapetana Šn4bla gdje kupuje onu orahovaču, pa kupite 
dvije boce. 

Švejk je sjajno izvršio svoj zadatak. Njegova prostodušnost i pošteno lice 
osigurali su mu potpuno povjerenje da je istina ono što govori. 

Švejk je odlučio da ni pred kapetanom Šn4blom, ni pred kapetan Fišerom, 
ni pred natporučnikom Mahlerom i ne govori o tome da feldkurat mora 
platiti krmu za konja, nego da podupre njegovu molbu izjavom kako 
feldkurat mora platiti alimentaciju. I svagdje je dobio novaca. 

Kad se Švejk slavno vratio s ekspedicije i pokazao trista kruna, feldkurat 
je bio vrlo iznenađen. On se dotle umio i presvukao. 

- Uzeo sam sve najedanput - reče Švejk - da se ne moramo sutra ili 
prekosutra ponovo brinuti za novce. Išlo je dosta glatko, samo sam pred 
kapetanom Šn4blom morao kleknuti na koljena. To je prava neman. Ali 
kad sam mu rekao da moramo platiti alimentaciju... 

- Alimentaciju? - zaprepašteno ponovi feldkurat. 

- Da, alimentaciju, gospodine feldkurate, otpravninu djevojkama. Vi ste 
mi rekli da nešto izmislim, a ja se nisam mogao ničega drugog sjetiti. Kod 
nas je jedan cipelar plaćao alimentaciju petorim djevojkama, pa je od toga 
bio sav očajan, pa je i posuđivao od ljudi, i svatko mu je rado vjerovao da 
je u očajnom položaju. Pitali su me kakva je ta vaša djevojka, a ja sam im 
rekao da je vrlo lijepa i da još nije navršila petnaest godina. Tražili su me 
i njezinu adresu. 

- Lijepu ste mi kašu skuhali, Švejku! - uzdahnu feldkurat i poče se šetati 
po sobi. 

- To je opet nova sramota! - reče hvatajući se za glavu. - Ah, kako me boli 
glava! 

- Dao sam im adresu neke stare, gluhe gospođe u našoj ulici - objašnjavao 
je Švejk. - želio sam tačno izvršiti zadatak, jer zapovijed je zapovijed. 
Nisam se dao odbiti... pa sam morao nešto izmisliti. A i u predsoblju 
čekaju ljudi na glasovir. Doveo sam ih da ga odvezu u zalagaonicu, 
gospodine feldkurate. Neće biti loše kad ne bude glasovira. Imat ćemo 
ovdje više prostora, a imat ćemo i više novaca na hrpi. Bit ćemo dakle koji 
dan bez brige! A ako bude stanodavac pitao što namjeravamo s 


glasovirom, ja ću mu reći da su u glasoviru žice popucale i da ga šaljemo 
u tvornicu na popravak. Paziteljici kuće već sam to rekao, da joj ne bi bilo 
čudno kad vidi kako iznose i tovare glasovir. Već imam i kupca za divan. 
To je moj znanac, trgovac starim pokućstvom, a doći će popodne. Danas 
se kožni divani dobro plaćaju. 

- A je li to sve, Švejku? - upita feldkurat, držeći se stalno za glavu i 
gledajući očajno. 

- Pokorno javljam, gospodine feldkurate, donio sam i onakve orahovače 
kakvu kupuje gospodin kapetan Šn4bl, i to pet boca umjesto dviju, da 
imamo kakvu zalihu, da imamo što piti. Mogu li doći ovi ljudi po glasovir 
prije nego nam zatvore zalagaonicu? 

Feldkurat beznadno odmahne rukom, i začas su već tovarili glasovir na 
kola. 

Kad se Švejk vratio iz zalagaonice, zatekao je feldkurata kako sjedi pred 
otvorenom bocom orahovače i grdi što je za ručak dobio poluprijesni 
odrezak. 

Feldkurat je opet bio pijan. Izjavljivao je Švejku da će sutra započeti 
živjeti novim životom. 

Piti alkohol - to je prostački materijalizam, govorio je feldkurat, a 
potrebno je živjeti duševnim životom. 

Filozofirao je oko pola sata. Kad je otvorio treću bocu, došao je trgovac 
starim pokućstvom, pa mu je feldkurat za bagatelu prodao divan i pozvao 
ga da se s njim pozabavi, i bio je vrlo nezadovoljan kad se trgovac ispričao 
da ide kupiti i noćni ormarić. 

- Šteta što nemam noćnog ormarića - reče feldkurat prijekorno - čovjek 
ne može na sve misliti. 

Kad je trgovac starim pokućstvom otišao, feldkurat se upustio u 
prijateljsku zabavu sa Švejkom i popio s njim još jednu bocu. Dio njegova 
razgovora bio je ispunjen ličnim feldkuratovim odnosom prema ženama i 
kartama. 

Sjedili su dugo. I večer je zatekla Švejka i feldkurata u prijateljskom 
razgovoru. 

Ali noću se odnos promijenio. Feldkurat se vratio u jučerašnje stanje, 
zamijenio je Švejka s nekim drugim i govorio mu: 

- Ne, nipošto nemojte otići, sjećate li se onog riđokosog kadeta od 
komore? 


Ova je idila trajala sve dotle dok Švejk nije rekao feldkuratu: 

- Već mi je toga dosta! Sada lezi u krevet i spavaj, razumiješ li? 

- Leći ću, mili moj, leći ću... kako ne bih legao?! - trabunjao je feldkurat. - 
Sjećaš li se kako smo zajedno išli u peti razred i kako sam ti ja izrađivao 
grčke zadaće? Vi imate vilu u Zbraslavi. A možete se voziti parobrodom 
po Vltavi. Znate li šta je to Vltava? 

I Švejk ga je prisilio da izuje cipele i da se svuče. Feldkurat ga je poslušao 
obraćajući protiv toga svoje proteste nepoznatim osobama. 

- Vidite li, gospodo - govorio je prema ormaru i fikusu - kako sa mnom 
postupaju moji rođaci? 

- Ne poznajem svojih rođaka - reče naglo i namjesti se u krevetu. - Da se i 
nebo i zemlja urote protiv mene, ja ih ne poznajem... 

I sobom odjeknu feldkuratovo hrkanje. 

U te dane pada i Švejkov posjet njegovoj staroj dvorkinji, gospođi 
Miillerovoj. U stanu je Švejk zatekao sestričnu gospođe Miillerove, koja 
je plačući ispripovjedila da su gospođu Mullerovu uhapsili one iste večeri 
kad je na kolicima vozila Švejka u vojsku. Starici je sudio vojni sud, i jer 
joj nisu mogli ništa dokazati, odvezli su je u koncentracioni logor u 
Steinhof. Već je dobila od nje i kartu. Švejk uze ovu kućnu relikviju i poče 
čitati: 

»Draga Aninka! Ovdje nam je vrlo dobro, i svi smo zdravi. Susjeda uz moj 
krevet ima pjegavi... a ima ovdje i crnih... Inače je sve u redu... 

Jela imamo dosta i skupljamo krumpirove... za juhu. čula sam da je 
gospodin Švejk već... Nastoj nekako saznati gdje je pokopan, da bismo mu 
poslije rata mogli obložiti grob. 


Zaboravila sam ti reći da je na tavanu u tamnom uglu ostao u škrinji mali 
psić, ratler, štene malo. Ali već je prošlo više nedjelja otkako nije dobio 
nikakve hrane, odonda kad su ono došli po mene zbog... Stoga mislim, da 
je već kasno i da je već i taj psić na drugom...“ 

A preko čitavog pisma udaren je ružičast žig: Zensuriert. K. u. k. 
Konzentrationslager, Steinhof.?“ 

- I zaista pas je već bio mrtav - zaplače sestrična gospođe Miuillerove. - A 
ni svoj stan nećete prepoznati. Stanuju u njemu neke krojačice. A one su 
od sobe načinile damski salončić. Zidovi su puni modnih slika, a prozori 
cvijeća. 

Sestrična gospođe Millerove nije se mogla umiriti. 

Ne prestajući jecati i naricati izrazila je napokon bojazan da je Švejk 
pobjegao iz vojske, pa će još i nju upropastiti i unesrećiti. Na kraju je s 
njim razgovarala kao s pokvarenim pustolovom. 

- To je neobično šaljivo - reče Švejk - to mi se osobito sviđa. Znajte dakle, 
gospodo KejfovA, vi imate posve pravo da sam se oslobodio. Ali prije toga 
sam morao ubiti petnaest narednika i vodnika. Ali nemojte to nikomu 
pripovijedati... 

I Švejk napusti svoj dom, koji ga nije gostoljubivo primio, s ovim 
riječima: 

- Gospodo Kejfova, u praonici imam nekoliko ogrlica i naprsnika, pa vas 
molim da mi ih podignete, kako bih se mogao, kad se vratim iz rata, 


pristojno obući u civil. Pripazite također da mi se u ormaru ne zalegu 
moljci u odijelo. A gospođice koje spavaju u mojem krevetu, srdačno 
pozdravljam. 

Poslije toga otiđe Švejk u ,Gostionicu kod kaleža“. Kad ga je gospođa 
Palivcova ugledala, izjavila je da mu neće dati piva jer je valjda dezertirao. 
- Moj je muž - poče pričati staru priču - bio tako oprezan, pa ga nema; 
sjedi, jadnik, u zatvoru ni kriv ni dužan. A ovakvi ljudi šetaju svijetom, 
bježe iz vojske. Već su vas ovdje prošli tjedan tražili. 

- Mi smo oprezniji od vas - završila je ovaj razgovor - pa nas je zadesila 
nesreća. Nije svatko tako sretan kao vi. 

Taj je razgovor čuo neki stariji gospodin, bravar iz Smichova, pa on 
najednom priđe k Švejku i reče mu: 

- Molim vas, gospodine, da me pričekate vani; moram s vama razgovarati. 
Na ulici je započeo razgovor sa Švejkom, kojega je također prema izjavi 
gostioničarke Palivcove smatrao za dezertera. 

Rekao mu je da ima sina koji je također pobjegao iz vojske i da se on sada 
nalazi kod bake u Jaseni blizu Josefova. 

I ne osvrćući se na to što ga je Švejk uvjeravao da nije bjegunac, gurnuo 
mu je u ruku deset kruna. 

- To vam je za prvu pomoć - reče vukući ga sa sobom u vinaru na uglu - ja 
vas shvaćam, mene se ne morate bojati. 

Švejk se vratio kući kasno u noć, ali feldkurat još nije bio kod kuće. 

Došao je pred zoru, probudio Švejka i rekao mu: 

- Sutra idemo služiti poljsku misu. Skuhajte crnu kavu s rumom. Ili još 
bolje: skuhajte grog! 


XI. ŠVEJK SLUŽI S FELDKURATOM POLJSKU 
MISU 

Priprave za ubijanje ljudi vršile su se uvijek u ime božje ili uopće u ime 
nekog tobožnjeg višeg bića koje je čovječanstvo izmislilo i stvorilo u 
svojoj mašti. 

Prije nego bi stari Feničani prerezali grlo kakvom zarobljeniku, služili bi 
jednako svečane službe božje kao i nove generacije, nakon nekoliko 
tisuća godina prije nego što bi pošle u rat i uništavale neprijatelje ognjem 
i mačem. 

Ljudožderi gvinejskih otoka i Polinezije, prije nego svečano proždru svoje 
zarobljenike ili nepotrebne ljude, kao što su misionari, putnici i agenti 
različitih trgovačkih poduzeća, ili obične radoznale ljude, prinose prije 
toga žrtve svojim bogovima i vrše pri tom najrazličitije religiozne obrede. 
Budući da još do njih nije doprla kultura svećeničke odjeće, oni ukrašuju 
svoje stražnjice vijencima od šarenog perja šumskih ptica. 

Prije nego što je sveta inkvizicija spalila svoje žrtve, služila je 
najsvečanije službe božje, veliku svetu misu s pjevanjem. 

Pri smaknućima krivaca uvijek sudjeluju svećenici, dodijavajući svojom 
prisutnošću delinkventu. 

U Prusiji je takva bijednika vodio pastor pod sjekiru, u Austriji katolički 
svećenik do vješala, u Francuskoj pod giljotinu, u Americi svećenik na 
električnu stolicu, u španjolskoj na stolicu gdje su ga spretnom spravom 
zadavili, a u Rusiji je bradati pop vodio revolucionare itd. 

Svagdje su pri tom nosili raspelo kao da hoće reći: ,Tebi će samo odsjeći 
glavu, objesit će te, zadaviti, pustit će u tebe petnaest tisuća volta, ali 
koliko je ovaj morao pretrpjeti!“ 

Velika klaonica svjetskoga rata nije mogla biti bez svećeničkog 
blagoslova. Vojni svećenici svih vojska molili su se i služili su poljske 
mise za pobjedu one strane koja ih je prehranjivala. 

Pri pogubljenjima pobunjenih vojnika pojavio bi se svećenik. Pri 
pogubljenjima čeških legionara mogao si vidjeti svećenika. 

Ništa se nije promijenilo od onih vremena kad je razbojnik Vojtjeh, 
kojega su nazvali svetim, sudjelovao s mačem u jednoj, a s križem u 


drugoj ruci pri ubijanju i uništavanju baltičkih Slavena. 

Ljudi su u čitavoj Evropi išli kao stoka na klaonicu, kamo su ih pored 
mesara careva, kraljeva i drugih moćnika i vojskovođa vodili svećenici 
svih vjeroispovijesti, blagosiljajući ih i lažno ih zaklinjući da na kopnu, u 
zraku, na moru itd. 

Dvaput su se služile poljske mise. Prvi put kad je jedinica odlazila na 
frontu, a drugi put na fronti prije krvavog klanja i ubijanja. Sjećam se da 
nam je jednom za vrijeme takve poljske mise neki neprijateljski aeroplan 
spustio bombu baš na poljski oltar, tako da od vojnog svećenika nije 
ostalo ništa drugo nego nekakve krvave krpe. 

Kasnije su o njemu pisali kao o mučeniku, dok su naši aeroplani spremali 
sličnu slavu vojnim svećenicima na drugoj strani. 

S tim smo mi pravili grdne šale, pa se tako na privremenom križu, na 
onom mjestu gdje su pokopali posmrtne ostatke vojnog svećenika, 
pojavio preko noći ovaj nadgrobni natpis: 


Što može nas zadesit, zadesilo je i tebe, 
Ti nebo si nam obećavo, dragi, pouzdano, 
A bomba na te s neba pala baš za svete mise, 
Pa od tebe osta samo mrlja nenadano. 

Švejk je skuhao izvrstan grog, koji nadmašuje grogove starih mornara. 
Takav grog bi mogli piti gusari osamnaestog stoljeća pa bi bili zadovoljni. 
Feldkurat Otto Katz bio je oduševljen. 

- Gdje ste naučili kuhati ovako fine stvari? - upita Švejka. 

- U Bremenu, kad sam prije nekoliko godina putovao po svijetu - 
odgovori Švejk - a naučio me je neki bećarina mornar, koji je govorio da 
grog mora biti tako jak da bi čovjek, kada padne u more, mogao preplivati 
čitav kanal La Manche. Kad popije slabi grog, čovjek se utopi kao štene. 

- Poslije takvog groga, moj Švejku, lako ćemo odslužiti poljsku misu - 
umovao je feldkurat. - Mislim da će biti dobro da prije mise reknem 
nekoliko oprosnih riječi. Poljska misa nije lakrdija kao garnizonska misa 
ili kao propovijed onim ništarijama. 


U ovakvom slučaju čovjek mora biti zaista potpuno priseban. Poljski oltar 
imamo, i to preklopni, pravo džepno izdanje. 

- Isuse i Marijo, Švejku - viknu i uhvati se za glavu. 

- Ala smo mi volovi! Znate li kamo sam spremio taj preklopni poljski 
oltar? U divan koji smo prodali! 

- Da, to je nesreća, gospodine feldkurate - reče Švejk - ja ga doduše 
poznajem, toga trgovca starim pokućstvom, no prekjučer sam susreo 
njegovu gospođu. Rekla mi je da je on u zatvoru zbog nekog ukradenog 
ormara, a naš divan da je kod nekog učitelja u Vršovicama. Baš je to 
neprilika s tim poljskim oltarom! Bit će najbolje da popijemo grog pa da 
ga pođemo tražiti, jer mislim da se bez poljskog oltara ne može služiti 
misa... 

- Fali nam zaista samo taj poljski oltar - reče turobno feldkurat. - Na 
vježbalištu je već sve pripremljeno. Tesari su već napravili podijum. 
Monstrancu ćemo posuditi iz Bfevnova. Kalež imam ja, ali gdje je on 
Ono... 

I zamislio se: 

- Reći ćemo da sam ga izgubio, pa ćemo dobiti sportski pehar od 
natporučnika Witingera iz sedamdeset pete pukovnije. On se pred 
nekoliko godina natjecao i osvojio ga za društvo ,,Sport-Favorit“. Bio je 
dobar trkač. Pretrčao je četrdeset kilometara na stazi Beč - Mddling za 
jedan sat i četrdeset osam minuta, kako nam se uvijek hvali. To sam se 
već s njim jučer dogovorio. Baš sam vol, što sve odlažem za posljednji čas. 


I zašto nisam, budala jedna, pogledao u taj divan? 

Pod utjecajem groga, pripremljena prema receptu bećarine mornara, 
počeo je sama sebe nemilo grditi i izražavao se u najrazličnijim 
sentencijama kamo zapravo pripada. 

- Hajdemo već jednom po taj poljski oltar - nagovarao ga Švejk. - Već je 
jutro. Moram još obući uniformu i ispiti još jedan grog. 

Napokon pođoše. Na putu do kuće trgovca starim pokućstvom feldkurat 
je ispripovjedio Švejku da je jučer dobio mnogo novaca na kartama i da će 
iskupiti glasovir iz zalagaonice ako se sve dobro svrši. 

Bilo je to nešto slično kao kad pogani obećavaju bogu neku žrtvu. Od 
spavaćive žene trgovca starim pokućstvom saznali su adresu učitelja u 
Vršovicama, koji je postao novi vlasnik divana. Feldkurat se pokazao 
neobično darežljiv. Uštinuo ju je za obraz i poškakljao pod bradom. 

U Vršovice su išli pješice, jer je feldkurat izjavio da se mora prošetati po 
svježem zraku da dobije nove ideje. 

U Vršovicama, u stanu gospodina učitelja, starog i pobožnog gospodina, 
doživjeli su neugodno iznenađenje. Našavši poljski oltar u divanu, stari je 
gospodin vidio u tome prst božji, pa ga je darovao sakristiji mjesne 
vršovičke crkve pod uvjetom, da na drugoj strani poljskog preklopnog 
oltara stave natpis: ,Darovao na čast i slavu božju gospodin Kolarfik, 
učitelj u m., ljeta Gospodnjeg 1914.“ Kako su ga zatekli u košulji i gaćama, 
pokazivao je znakove velike zbunjenosti. 

Iz razgovora s njim se doznalo da je on tom nalazu pridavao značenje 
čuda i prsta božjega. Kad je kupio taj divan, njemu je neki unutrašnji glas 
rekao: ,Pogledaj šta se nalazi u ladici divana!“ A rekao je da je i u snu 
vidio nekog anđela koji mu je upravo naložio: ,Otvori ladicu divana!“ I 
pokorio se. 

A kad je našao minijaturni preklopni trodijelni oltar s izdubljenjem za 
tabernakulum, klekao je pred divan i dugo se i usrdno molio i hvalio boga 
te je držao da je to mig nebeski kako bi ukrasio tim vršovičku crkvu. 

- To nas ne zanima - reče feldkurat - stvar koja nije vaša trebali ste 
predati policiji, a ne kakvoj zlosretnoj sakristiji. 

- Zbog toga čuda - reče Švejk - možete doživjeti i neugodnosti. Vi ste 
kupili divan, a ne oltar, koji pripada vojnom eraru. Takav prst božji može 
vas skupo stajati. Niste se smjeli obazirati na anđele. Tako je jedan čovjek 
u Zhofi izorao na polju nekakav kalež koji je potjecao od svetokrađe i bio 


ondje sakriven za bolja vremena, dok se ne zaboravi, pa je to također 
smatrao prstom božjim i otišao s tim kaležom, umjesto da ga pretopi, do 
gospodina župnika i rekao da ga želi pokloniti crkvi. A gospodin župnik je 
mislio da se u njemu probudila grižnja savjesti, pa je poslao po načelnika, 
a načelnik po žandare, i on vam je bio nevino osuđen zbog svetokrađe, jer 
je neprestano brbljao nešto o čudu. On se htio spasiti, pa je pričao i o 
nekom anđelu i umiješao u to i Djevicu Mariju i dobio deset godina. 
Najbolje ćete uraditi ako pođete s nama ovdašnjem župniku, da nam vrati 
erarsku imovinu. Jer poljski oltar nije ni mačka ni čarapa koju možete 
darovati komu hoćete. 

Stari gospodin je drhtao po čitavom tijelu i oblačio se cvokoćući zubima: 

- Ja zaista nisam imao nikakve zle ili rđave namjere. Mislio sam samo da 
mogu po božjoj volji pridonijeti nešto za ukrašivanje naše siromašne 
crkve Gospodnje u Vršovicama. 

- Na štetu vojnog erara, razumije se - reče surovo i grubo Švejk. - Hvala 
bogu za takav božji prst! Neki Pivonka iz Chotčbofa isto je tako držao 
prstom božjim kad mu se u ruci našlo uže za koje je bila privezana tuđa 
krava. 

Jadni je starac bio od toga potpuno zbunjen, pa se uopće prestao braniti i 
nastojao je da se što brže obuče i uredi čitavu stvar. 

Vršovički župnik je još spavao, pa je probuđen od buke počeo grditi, jer je 
onako bunovan mislio da ga pozivaju na posljednju pomast. 

- Mogli bi baš pričekati s tom posljednjom pomašću - gunđao je župnik i 
nevoljko se oblačio - ljudi se sjete da umiru baš onda kad je čovjek u 
najboljem snu. I onda se još valja s njima natezati za novce! 

Sastali su se dakle u predsoblju. On, božji zastupnik među vršovičkim 
civilistima katolicima, i onaj drugi, božji zastupnik na zemlji pri vojnom 
eraru. 

No to je uglavnom bio spor između civila i vojnika. 

Ako je župnik tvrdio da poljskom oltaru nije mjesto u divanu, feldkurat je 
odgovorio da još manje priliči da iz divana dođe u sakristiju crkve u koju 
zalaze sami civili. 

I Švejk je primijetio da je lako obogaćivati siromašnu crkvu na račun 
vojnog erara. Riječ ,siromašnu“ naročito je naglasio. 

Na kraju su pošli u crkvenu sakristiju, gdje je župnik izdao poljski oltar 
na ovu potvrdu: 


»Primio sam poljski oltar koji je slučajno dospio u vršovičku crkvu. 
Feldkurat Otto Katz.“ 

Slavni poljski oltar potječe od židovske tvrtke ,Moritz Mahler“ u Beču 
koja proizvodi sve moguće misne potrepštine i pobožne predmete, kao 
što su npr. krunice i svetačke sličice. 

Oltar se sastojao od tri dijela, premazana vrlo lažnom pozlatom, kao i sva 
slava svete crkve. 

Bez fantazije nije se moglo ni utvrditi što zapravo predstavljaju slike 
naslikane na tim trima dijelovima. Sigurno je da bi se tim oltarom isto 
tako mogli poslužiti i pogani na Zambeziju kao i svećenici Burjata i 
Mongola. 

Išaran nametljivim bojama izgledao je izdaleka kao šarene ploče 
namijenjene za ispitivanje daltonista na željeznici. 

Isticala se samo jedna figura. Nekakav goli čovjek s aureolom oko glave i 
zelenkastim tijelom kao zadak guske koja već zaudara i raspada se. 

Toga svetog čovjeka nije nitko dirao. Naprotiv, s obadvije strane stajala su 
dva krilata stvorenja koja su trebala predstavljati anđele. Ali gledalac je 
osjećao kao da taj sveti čovjek urliče od užasa nad društvom koje ga 
okružuje. Anđeli su naime izgledali kao sablasti iz priče, nešto po srijedi 
između krilate divlje mačke i apokaliptičke nemani. 

Isto je takva bila slika koja je trebala predstavljati sveto trojstvo. 
Golubicu, uglavnom, slikar nije mogao pokvariti. Naslikao je neku pticu 


koja je isto tako mogla biti golubica kao i kokoš bijelih wyandotki.*' 

Ali je zato bog otac izgledao kao razbojnik s divljeg zapada, kojega 
prikazuje općinstvu neki napeti, krvavi film. 

Nasuprot tome, sin je božji bio veseo, mlad čovjek, lijepa trbuščića, 
prekrivena nečim što je izgledalo kao kupaće gaćice. U cjelini je djelovao 
kao sportsman. Križ koji je imao u ruci držao je tako elegantno kao da je 
to teniski reket. 

No iz daljine sve se to stapalo i ostavljalo utisak kao da vlak ulazi u 
kolodvor. 

Što predstavlja treća slika, to se uopće nije moglo odgonetnuti. 

Vojnici su se uvijek o tom prepirali i rješavali taj rebus. Netko je čak 
mislio da je to krajina iz Posazavlja. 

No pod tim je bio natpis: ,Heilige Maria, Mutter Gottes, erbarme Dich 

unser. 


I Švejk je sretno stavio taj poljski oltar u kočiju, sjeo i sam uz kočijaša, 
dok se feldkurat udobno smjestio u kočiji i stavio noge na sveto trojstvo. 
Švejk je razgovarao s kočijašem o ratu. 

Kočijaš je bio buntovnik. Pravio je razne primjedbe o pobjedi austrijskog 
oružja, kao npr. ,Dobro su vam u Srbiji zapaprili!“ i sl. Kad su prolazili 
mimo mitnice, zapita ih namještenik što voze. 

Švejk odgovori: 

- Sveto trojstvo, Djevicu Mariju i feldkurata. 

Na vježbalištu su ih već nestrpljivo očekivale satnije određene za frontu. 
A čekale su zaista dugo. Jer još su se odvezli po sportski kalež do 
natporučnika Witingera, a zatim po monstrancu, ciborij i druge 
potrepštine za misu u bfevnovski samostan, ne zaboravivši dakako ni 
bocu misnoga vina. Odatle se vidi da nije tako jednostavno služiti poljsku 
misu. 

- Mi to vrdamo svakojako - reče Švejk kočijašu. 

A imao je pravo. Kad su već naime stigli na vježbalište i popeli se na podij 
s drvenom ogradom i stolom na koji je trebalo postaviti poljski oltar, 
pokazalo se da je feldkurat zaboravio pribaviti ministranta. 

Dosad mu je uvijek ministrirao jedan pješak, no taj se radije dao 
premjestiti u telefoniste pa je otišao na frontu. 

- Ne smeta ništa, gospodine feldkurate - reče Švejk - mogu to ija obaviti. 

- Aznate li ministrirati? 

- Nikada nisam ministrirao - odgovori Švejk - ali sve se može pokušati. 
Sada je rat, a u ratu ljudi rade i ono o čemu nisu prije ni sanjali. Kakav 
glupi “set cum špiritu tuo“* moći ću odgovoriti na vaše ,dominus 
vobiscum“. A zatim mislim da nije tako teško obilaziti oko vas kao mačka 
oko vruće kaše. A prati vam ruke i točiti iz bočica vino... 

- Dobro - reče feldkurat - ali vode mi nemojte točiti! Radije odmah nalijte 
vino i u onu drugu bočicu. Uostalom ja ću vam uvijek reći kada treba da 
idete nadesno ili nalijevo. Ako tiho fućnem jedanput, znači da treba ići 
desno, a ako dvaput, nalijevo. Misnu knjigu također ne morate mnogo 
prenositi. Uostalom sve je to lakrdija. Nemate li treme? 

- Ja se ničega ne bojim, gospodine feldkurate, pa ni ministriranja. 
Feldkurat je imao pravo kad je rekao: ,Uostalom sve je to lakrdija.“ 

Sve je išlo neobično glatko. 

Feldkuratov je govor bio vrlo kratak. 


- Vojnici! Sastali smo se ovdje da prije odlaska na bojište obratimo svoja 
srca k bogu, da nam daruje pobjedu i očuva nas u zdravlju. Neću vas dugo 
zadržavati i želim vam sve najbolje. 

- Rut! - viknu stari pukovnik na lijevom krilu. 

Poljska misa naziva se zato poljskom jer potpada pod iste zakone kao i 
vojna taktika na bojnom polju. Kod dugih vojnih manevara u 
tridesetgodišnjem ratu i poljske su mise bile također neobično duge. 

Uz modemu taktiku, kad su vojni pokreti brzi i oštri, i poljska misa mora 
biti brza i oštra. 

Ova je trajala upravo deset minuta, a oni koji su bili bliže, neobično su se 
čudili zašto vojni svećenik fićuka za vrijeme mise. 

Švejk je oštroumno shvaćao signale. Išao je sad na desnu, a sad na lijevu 
stranu oltara i nije ništa drugo govorio nego: ,Et cum spiritu tuo!“ 

Sve je to ličilo na indijanski ples oko žrtvenog kamena, ali je djelovalo 
dobro ubijajući dosadu prašnog i tužnog vježbališta s drvoredom šljiva u 
pozadini i s klozetima kojih je vonj zamjenjivao mističan miris kadionice 
gotskih hramova. 

Svi su se izvrsno zabavljali. Oficiri oko pukovnika pripovijedahu 
anegdote, i tako je sve išlo u potpunom redu. Iz redova vojnika čulo se 
ponegdje: ,Daj mi jedan dim!“ 

I kao dim sa žrtvenika dizali su se iz četa prema nebu plavi oblačići 
duhanskoga dima. Sve su šarže pušile kad su vidjele da je i gospodin 
pukovnik pripalio. 

Napokon odjeknu: ,Zum Gebet!“** i podiže se prašina i siva četvorina 
uniformi kleknu pred sportskim kaležom natporučnika Witingera, koji je 
on osvojio u trčanju na pruzi Beč - Mdodling za društvo ,,Sport-Favorit“. 
Kalež je bio pun, a opći sud koji je popratio feldkuratovu manipulaciju, 
sažet je u riječima vojničkih redova: ,Dobro ga je istrusio!“ 

Taj je čin ponovljen dvaput. Zatim se začu još jednom ,,Na molitvu!“, na 
što glazba zasvira ,,Bože, živi, Bože, štiti“, a zatim je slijedilo svrstavanje i 
razlaz. 

- Pokupite to šarenilo - reče feldkurat Švejku pokazujući poljski oltar - da 
možemo opet sve vratiti kamo što pripada. 

I opet ih je vozio njihov kočijaš, pa su sve pošteno vratili osim one boce 
misnoga vina. 

A kad su već bili kod kuće, pošto su nesretnog kočijaša uputili na vojno 


zapovjedništvo radi naplate dugih vožnji, zapita Švejk vojnog svećenika: 

- Pokorno javljam, gospodine feldkurate, mora li ministrant biti iste vjere 
kao i svećenik kojemu ministrira? 

- Svakako - odgovori feldkurat - inače misa ne bi vrijedila. 

- Onda se, gospodine feldkurate, desila velika pogreška - javi se Švejk - jer 
ja ne pripadam nikakvoj vjeri. Mene već prati takva nesreća! 

Feldkurat pogleda Švejka, časak ne prozbori ništa, a onda ga potapša po 
ramenima i reče: 

- Možete popiti ovo misno vino koje je preostalo u boci, pa zamislite da 
ste opet stupili u crkvu. 


XII. VJERSKA DEBATA 


SE alasvnačiii 


Događalo se da Švejk po cijele dame nije ni vidio pastira vojnih duša. 
Feldkurat je naizmjence obavljao svoje dužnosti i pijančevanja, pa je vrlo 
rijetko dolazio kući, prljav, neumiven, kao mačka kad mijauče i polazi na 
izlete po krovovima. 

Pri povratku, ako je mogao govoriti, razgovarao je još sa Švejkom, prije 
nego bi zaspao, o uzvišenim ciljevima, o zanosu i o radosti koju čovjek 
osjeća pri razmišljanju. 

Kadikad je pokušao govoriti i u stihovima i citirati Heinea. 

Švejk je s feldkuratom služio još jednu poljsku misu, i to kod pionira, 
kamo su zabunom pozvali još jednog feldkurata, bivšeg katehetu, 
neobično pobožna čovjeka, koji je vrlo začuđeno pogledao svoga kolegu 
kad mu je ponudio gutljaj konjaka iz Švejkove čuture, koju je ovaj uvijek 
nosio sa sobom za takve religiozne poslove. 

- Rum je odlične marke - reče mu feldkurat Katz - napijte se i pođite kući. 
Ja ću to već sam obaviti, jer mi je potrebno da budem pod otvorenim 
nebom. Danas me nekako boli glava. 

I pobožni je feldkurat otišao, mašući glavom, a Katz je, kao i uvijek, 
sjajno obavio svoj zadatak. 

U krv Gospodnju ovog se puta pretvorilo vino sa sodom, a propovijed je 
bila dulja, samo je u njoj svaka treća riječ bila: ,i tako dalje“ i ,,zaista“. 


- Vi ćete danas, vojnici, otići na frontu i tako dalje. Vi se sada obratite k 
bogu i tako dalje, zaista. Ne znate što vam se može dogoditi, i tako dalje i 
zaista. 

I tako se od oltara orilo: ,I tako dalje“ i ,zaista“, izmjenjujući se s bogom i 
svima svetima. 

U zanosu i u govorničkom poletu vojni je svećenik uvrstio među svece i 
princa Eugena Savojskoga, koji će ih štititi dok budu podizali mostove 
preko rijeke. 

Ipak poljska se misa završila bez ikakva skandala, ugodno i zabavno. 
Pioniri su se vrlo dobro zabavljali. 

Na povratku kondukter nije htio pustiti feldkurata i Švejka s preklopnim 
poljskim oltarom u električni tramvaj. 

- Opalit ću te ovim svecem preko glave - reče Švejk kondukteru. 

Kad su napokon došli kući, opazili su da su negdje putem izgubili 
tabernakulum. 

- Ne smeta to - reče Švejk. - Prvi su kršćani služili svetu misu i bez 
tabernakula. Kad bismo gdje objavili da smo ga izgubili, pošteni bi 
nalaznik tražio od nas nagradu. A da su to novci, tada se valjda ne bi 
našao nijedan pošten nalaznik, premda ima i takvih ljudi. U našoj 
pukovniji u Budjejovicama bio je jedan vojnik, pravi vol, koji je jednom 
našao na ulici šest stotina kruna, pa ih je predao na policiji, a u novinama 
su onda o njemu pisali kao o poštenom nalazniku, pa se tako zapravo 
osramotio. Nitko nije htio s njim razgovarati. Svatko mu je govorio: 
»Glupane jedan, kakvu si ti to glupost uradio? To treba da te do smrti 
grize ako imaš imalo časti u sebi!“ Imao je djevojku, pa je i ona prekinula 
s njime. Kad je došao kući na dopust, tada su ga zbog toga njegovi drugovi 
izbacili iz gostionice, kamo je došao na ples. Počeo je propadati, 
razmišljao je o tome i na kraju se bacio pod vlak... A jednom je opet u 
našoj ulici jedan krojač našao zlatni prsten. Ljudi su ga upozoravali da ga 
ne predaje policiji, ali on ih nije poslušao. Primili su ga na policiji 
neobično prijazno i rekli mu da je već prijavljen gubitak zlatnog prstena s 
briljantom. Ali su onda pogledali kamen na prstenu i rekli mu: ,čovječe, 
ta to je staklo, a ne briljant! Koliko ste dobili za briljant? Poznajemo mi 
takve poštene nalaznike.“ Napokon se objasnilo da je još jedan čovjek 
izgubio zlatni prsten s lažnim briljantom, neku obiteljsku uspomenu, ah 
krojač je ipak odsjedio u zatvoru tri dana jer je u razdraženosti uvrijedio 


stražara. Dobio je kao zakonitu nagradu deset postotaka, dakle krunu i 
dvadeset filira, jer je ona trica vrijedila dvanaest kruna, a on vam je tu 
zakonitu nagradu bacio tomu gospodinu u lice, a ovaj ga je tužio zbog 
uvrede časti, pa je krojač morao platiti još deset kruna globe. Poslije toga 
je svagdje govorio da svaki pošteni nalaznik zaslužuje dvadeset i pet 
batina, da ga treba mlatiti dok ne bude sav plav, i to izbatinati ga javno, da 
to ljudi zapamte i vladaju se prema tome... Mislim da nam naš tabernakul 
neće nitko vratiti, premda odostrag ima oznaku naše regimente, jer nitko 
ne voli imati posla s vojskom. Radije će ga baciti kamo u vodu, samo da 
nema neprilika. Jučer sam u ,Gostionici kod zlatnoga vijenca“ razgovarao 
s nekim čovjekom iz provincije, star je pedeset i šest godina, a došao je 
pitati na kotarsko poglavarstvo u Novu Paku zašto su mu rekvirirali kola. 
Na povratku, pošto su ga izbacili iz kotarskog poglavarstva, promatrao je 
vojnu komoru koja je upravo stigla i stajala na trgu. Jedan ga je mladi 
čovjek zamolio da mu časak pripazi na konje, jer voze za vojsku konzerve, 
no više se nije vratio. A kad su se pokrenuli, morao je s njima, pa je tako 
došao i u Mađarsku, gdje je i sam zamolio nekoga da mu pripazi na konje, 
pa se jedino tako spasio jer bi ga inače odvukli u Srbiju. Vratio se odanle 
sav izbezumljen, pa veli da više ne želi imati s vojskom nikakva posla. 
Naveče ih je posjetio pobožni feldkurat, koji je također htio jutros služiti 
poljsku misu za pionire. Bio je to fanatik koji je htio svakoga približiti 
bogu. Dok je bio kateheta, razvijao je kod djece religiozni osjećaj 
zaušnicama, pa su se u raznim novinama povremeno pojavljivale bilješke 
pod naslovom: ,Surovi vjeroučitelj“, ,Kateheta koji ćuška“. Bio je uvjeren 
da djeca najbolje usvajaju katekizam sistemom ljeskovače. 

Hramao je malo u jednu nogu odonda otkad ga je posjetio otac nekoga 
đaka kojega je vjeroučitelj išćuškao, jer je učenik pokazivao sumnje o 
svetoj trojici. Dobio je tri ćuške. Jednu za boga oca, drugu za boga sina i 
treću za svetoga duha. 

Večeras je došao da svoga kolegu Katza izvede na pravi put i da ga dirne u 
dušu. Počeo je ovom primjedbom: 

- Čudim se što kod vas nema raspela. Gdje vi molite brevijar? Nijedne 
svetačke slike ne vidim na zidovima vaše sobe. Što vam je to nad 
krevetom? 

Katz se nasmijao: 

- To je ,Suzana na kupanju“, a ona gola žena ispod nje - ono vam je moja 


stara ljubavnica. A ono desno je japanska stvarca koja prikazuje seksualni 
akt gejše i starog japanskog samuraja. Zar ne, nešto vrlo originalno? 
Brevijar imam u kuhinji. Švejku, donesite ga amo i otvorite ga na trećoj 
strani. 

I Švejk ode, a iz kuhinje se triput za redom čuo pucanj čepova koje je 
Švejk vadio iz tri boce vina. 

Pobožni se feldkurat zaprepastio kad je vidio na stolu tri boce vina. 

- To vam je lako misno vino, gospodine kolega - reče Katz - vrlo dobre 
kvalitete, rizling. Po okusu podsjeća na moselsko vino. 

- Neću piti - tvrdoglavo reče pobožni feldkurat. - Došao sam da vam 
progovorim u dušu. 

- Grlo će vam se osušiti, gospodine kolega - reče Katz. - Gucnite malo, a ja 
ću slušati. Ja sam vrlo tolerantan čovjek pa mogu slušati i drugačije 
nazore. 

Pobožni feldkurat srknu i raskolači oči. 

- Vraški dobro vino, gospodine kolega, zar ne? 

Fanatik reče ukočeno: 

- Primjećujem da vi psujete? 

- To je navika - odgovori Katz. - Kadikad se čak zateknem da hulim. 
Natočite, Švejku, gospodinu feldkuratu. Uvjeravam vas da znam reći i to: 


Himmolherrgott, krucifiks i sakrament*“. Mislim da ćete se i vi u to 
uživjeti kad budete imali toliko vojničke službe kao ja. Nije to baš ništa 
teško i tegobno, a nama svećenicima je vrlo blizu: nebo, bog, križ i sveti 
sakrament. Zar ne zvuči lijepo i stručno? Pijte, gospodine kolega! 

Bivši vjeroučitelj gucne nesvjesno. Vidjelo se na njemu da bi nešto htio 
reći, ali nije mogao. 

- Gospodine kolega - nastavljaše Katz - dignite glavu i ne sjedite tako 
tužno kao da će vas za pet minuta objesiti. Čuo sam da ste vi jednoga 
petka u restauraciji zabunom pojeli svinjski kotlet jer ste mislili da je 
četvrtak, pa da ste poslije na zahodu gurali prst u usta ne biste li povratili 
da vas ne bi bog kaznio. Ja se ne bojim na posni dan jesti meso, a ne 
bojim se ni pakla. Pardon, popijte malo! Tako, sad vam je već bolje? Ili vi 
možda imate napredni pogled na pakao, pa idete usporedo s duhom 
vremena i s reformistima? Tako se onda u paklu umjesto običnih kotlova 
sa sumporom nalaze za nesretne grešnike Papinovi lonci, kotlovi s 
visokom atmosferom, grešnici se prže na margarinu, roštilji su na 


električni pogon, preko grešnika prelaze milijune i milijune godina 
strojevi za valjanje cesta, za škrgut zuba brinu se dentisti naročitim 
spravama, cviljenje se hvata na gramofonske ploče, koje se šalju gore u 
raj radi uveseljavanja pravednika. U raju su u pogonu prskalice kolonjske 
vode, a orkestar Filharmonije svira Brahmsa tako dugo dok vam postane 
draži pakao i čistilište. Anđeli imaju u stražnjici aeroplanske propelere da 
ne moraju toliko zamarati svoja krila. Pijte, gospodine kolega; Švejku, 
natočite mu konjaka, jer mi se čini da mu nije dobro. 

Kad se pobožni feldkurat pribrao, prošaptao je: 

- Vjera je razumsko razmatranje. Tko ne vjeruje u postojanje svete trojice 


- Švejku - prekine ga Katz - natočite gospodinu feldkuratu još jedan 
konjak, da se pribere. Recite mu štogod i vi, Švejku! 

- U Vlašimu je bio, pokorno javljam, gospodine feldkurate, jedan dekan - 
započe Švejk - i taj vam je dekan, kad mu je pobjegla stara gazdarica 
zajedno sa sinom i s novcima, imao dvorkinju. Pod stare dane on vam je 
počeo studirati svetoga Augustina, za kojega kažu da pripada među svete 
oce, pa je ondje pročitao da svakoga onoga koji vjeruje u antipode valja 
prokleti. Pozvao je dakle svoju dvorkinju i rekao joj: ,čujte, vi ste mi 
jednom pričali da je vaš sin strojobravar i da je otputovao u Australiju. 
Prema tome on bi se nalazio među antipodima, a sveti Augustin nalaže da 
se svaki čovjek koji vjeruje u antipode prokune.“ - ,Milostivi gospodine“, 
odgovori na to žena, ,ta moj sin šalje iz Australije i pisma i novce!“ - ,To 
je đavolsko obmanjivanje“, reče na to gospodin dekan, ,prema svetom 
Augustinu ne postoji nikakva Australija, to vas samo antikrist zavodi u 
bludnju.“ U nedjelju ju je javno prokleo i vikao da Australija ne postoji. 
Tada su ga iz crkve odveli pravo u ludnicu. A trebalo bi ih i više onamo 
odvesti. U samostanu sestara uršulinaka imaju bočicu s mlijekom 
Djevice Marije kojim je dojila Isusa, a u sirotištu kod Benešova, kad su 
dovezli onamo lurdsku vodu i dali je siročadi, sva su djeca dobila takav 
proljev da to svijet još nije vidio. 

Pobožnom se feldkuratu zamaglilo pred očima i pribrao se tek poslije 
ponovne čašice konjaka, koja mu je udarila u glavu. 

Žmirkajući očima zapita on Katza: 

- Zar ne vjerujete u bezgrešno začeće Djevice Marije, zar vi ne vjerujete 
da je palac sv. Ivana Krstitelja, koji se čuva kod pijarista, pravi? Vjerujete 


li vi uopće u boga? A ako ne vjerujete, zašto ste vojni svećenik? 

- Gospodine kolega - odgovori Katz i potapša ga povjerljivo po leđima - 
dok država ne prizna da vojnicima koji idu u boj da umru, ne treba 
blagoslova božjega, služba je vojnoga svećenika pristojno honorirano 
zanimanje u kojem se čovjek neće prekinuti. Za mene je to bilo bolje 
nego da trčim po vježbalištima i da idem na manevre... Tada su mi 
pretpostavljeni izdavali naloge, a danas ja radim što hoću. Zastupam 
nekoga koji ne postoji, i sam igram ulogu božju. Ako neću da nekomu 
oprostim grijehe, tada mu ih ne opraštam makar me i na koljenima 
molio. Uostalom takvih ima đavolski malo. 

- Ja ljubim gospodina boga - javi se pobožni feldkurat i poče štucati - ja ga 
veoma ljubim. Dajte mi malo vina! 

- Ja poštujem gospodina boga - nastavi zatim - vrlo ga poštujem i cijenim. 
Nikoga toliko ne poštujem kao njega. 

I udari šakom po stolu da su sve boce poskočile, pa nastavi: 

- Bog je uzvišena osoba, nešto nadzemaljsko. On je častan u svojim 
djelima. On je sunčana pojava, to mi nitko neće izbiti iz glave. I sv. Josipa 
poštujem, i sve svece poštujem, osim sv. Serapiona. Ima tako ružno ime. 

- Trebalo bi zamoliti promjenu imena - primijeti Švejk. 

- Volim sv. Ludmilu i sv. Bemardina - nastavljaše bivši kateheta - on je 
spasio mnogo putnika u Sv. Gotthardu. Nosi na vratu bocu s konjakom i 
traži putnike zatrpane snijegom. 

No razgovor sad pođe drugim pravcem. Pobožni svećenik poče sad 
govoriti bez ikakva reda: 

- Nevinu dječicu poštujem, ona se svetkuju dvadeset osmoga prosinca. 
Heroda mrzim... Kad kokoš spava, tada ne možete dobiti svježa jaja. 
Zatim se nasmija i poče pjevati: ,Sveti bože, sveti, silni...“ 

No odmah prestade i obraćajući se Katzu zapita ga oštro: 

- Zar vi ne vjerujete da je petnaestog kolovoza blagdan uzašašća Djevice 
Marije? 

Veselica je bila na vrhuncu. Pojavile su se još i druge boce, a od vremena 
do vremena čuo se Katzov glas: 

- Reci da ne vjeruješ u gospodina boga, inače ti neću naliti vina. 

Činilo se da se vraćaju vremena progona prvih kršćana. Bivši vjeroučitelj 
zapjeva neku pjesmu mučenika rimske arene i viknu: 

- Vjerujem u boga i ne odričem ga se! Neka ti bude tvoje vino! Mogu i ja 


poslati po njega! 

Napokon ga položiše u krevet. Prije nego je zaspao, podigao je desnicu 
kao da se hoće zakleti, i izjavio: 

- Vjerujem u boga oca, sina i duha svetoga! Donesite mi brevijar! 

Švejk mu gume u ruku neku knjigu koja je ležala na noćnom ormariću, i 
tako pobožni feldkurat zaspi s Boccacciovim ,Dekameronom“ u ruci. 


XIII. ŠVEJK NOSI POSLJEDNJU POMAST 


Feldkurat Otto Katz sjedio je zamišljeno nad okružnicom koju je upravo 
donio iz vojarne. Bila je to povjerljiva zapovijed ministarstva vojske: 
»Ministarstvo vojske ukida za vrijeme rata sve propise koji se tiču 
davanja posljednje pomasti vojnicima, i propisuje ova pravila za vojne 
svećenike: 

S 1. Na fronti se ukida davanje posljednje pomasti. 

8 2. Ne dozvoljava se teško bolesnim i ranjenim vojnicima da zbog zadnje 
pomasti odlaze u pozadinu. Vojni svećenici su dužni da odmah predaju 
ljude nadležnim vojnim vlastima radi daljeg progona. 

8 3. U vojnim bolnicama u pozadini posljednja se pomast može 
podjeljivati skupno na osnovu mišljenja vojnih liječnika ako podjeljivanje 
posljednje pomasti ne nanosi teškoće nadležnim ustanovama. 

$ 4. U izvanrednim slučajevima može zapovjedništvo vojnih bolnica u 
pozadini dopustiti pojedinačno primanje posljednje pomasti. 

8 5. Vojni su svećenici dužni, na poziv zapovjedništva vojnih bolnica, 
podjeljivati posljednju pomast onim vojnicima koje im predloži 
zapovjedništvo.“ 

Poslije toga feldkurat pročita još jednom dopis u kojem mu se javlja da 
sutra treba da dođe u vojnu bolnicu na Karlov trg, da podijeli posljednju 
pomast teškim ranjenicima. 

- Čujte, Švejku - viknu feldkurat - zar to nije svinjarija? Kao da sam ja 


jedini vojni svećenik u čitavom Pragu! Zašto ne pošalju onamo onog 
pobožnog svećenika koji je nedavno kod nas spavao? Treba da odemo na 
Karlov trg da podijelimo ondje posljednju pomast. Ja sam već zaboravio 
kako se to radi. 

- Kupit ćemo dakle katekizam, gospodine feldkurate - reče Švejk. - Naći 
ćemo u njemu upute, to je za duhovne pastire kao vodič za strance. U 
Emauskom samostanu u Pragu radio je neki vrtlarski pomoćnik, pa kad 
je htio stupiti u red laika i dobio mantiju da ne mora derati svoju odjeću, 
morao je kupiti katekizam i učiti kako se čovjek križa, tko je jedini 
pošteđen od istočnog grijeha i šta to znači čista savjest i slične sitnice, a 
kasnije je iz samostanskog vrta potajno prodao polovinu krastavaca i 
osramoćen otišao iz samostana. Kad sam se s njim sastao, rekao mi je: 
»Krastavce sam mogao prodavati i bez katekizma.“ 

Kad je Švejk donio kupljeni katekizam, feldkurat poče u njemu listati i 
reče: 

- Eto, posljednju pomast može podijeliti samo svećenik, i to samo uljem 
posvećenim od biskupa. Eto vidite, Švejku, vi sami ne možete podijeliti 
posljednju pomast Pročitajte mi kako se daje posljednja pomast! 

I Švejk poče čitati: 

- Daje se ovako: Svećenik maže bolesniku pojedina ćutila i ujedno moli: 
»snagom svete pomasti i velikim milosrđem svojim neka ti Bog oprosti 
grijehe tvoje koje si učinio pogledom, sluhom, njuhom, okusom, jezikom, 
opipom i hodom.“ 

- Želio bih znati, Švejku - zapita feldkurat - što može čovjek zgriješiti 
opipom, možete li mi objasniti? 

- Vrlo mnogo, gospodine feldkurate, čovjek posegne rukom recimo u tuđi 
džep, ili na plesu, pa valjda razumijete, šta se sve tamo događa. 

- A hodom, Švejku? 

- Kad počne hramati da bi mu se ljudi smilovali. 

- Anjuhom? 

- Ako mu se ne sviđa kakav smrad. 

- A okusom, Švejku? 

- Ako ima apetit na nekoga. 

- Ajezikom? 

- To je već povezano sa sluhom, gospodine feldkurate. Kad netko mnogo 
brblja, a drugi ga sluša. 


Poslije ovih filozofskih razmatranja feldkurat se malo zamisli i onda reče: 
- Potrebno nam je dakle ulje posvećeno od biskupa. Evo vam deset kruna 
pa kupite bočicu. U vojnoj intendanturi jamačno takvog ulja nemaju. 

I Švejk dakle pođe na put da nabavi ulje posvećeno od biskupa. Takav je 
posao teži nego traženje žive vode u bajkama Božene Nčmcove. 

Ušao je u nekoliko drogerija, i čim je rekao: ,Molim bočicu ulja 
posvećenoga od biskupa“, negdje su se nasmijali, a drugdje se preplašeno 
sakrili pod tezgu. Pri tom se Švejk držao neobično ozbiljno. 

Odlučio je dakle da okuša sreću u ljekarnama. U prvoj su naložili 
laborantu da ga izvede napolje. U drugoj su htjeli telefonirali na stanicu 
za spasavanje, a u trećoj mu je provizor rekao da će traženo ulje svakako 
imati firma Polak u Dugoj ulici, koja prodaje ulje i lakove. 

Firma Polak u Dugoj ulici zaista je bila agilna firma. U njoj nisu puštali iz 
trgovine nijednoga kupca, a da mu nisu ispunili želju. Ako je zatražio 
kopaivabalzam *, natočili su mu terpentina, pa je bilo sve u redu. 

Kad je došao Švejk i zatražio za deset kruna ulja posvećena od biskupa, 
šef je rekao pomoćniku: 

- Gospodine Tauchen, natočite mu deset dekagrama konopljina ulja broj 
3! 

A pomoćnik, zamatajući bočicu u papir, reče Švejku sasvim trgovački: 

- To vam je ulje najbolje kvalitete, a ako budete trebali kistove, laka ili 
firnisa, izvolite se obratiti na nas. Poslužit ćemo vas solidno! 

Dotle je feldkurat ponavljao iz katekizma ono što je od sjemenišnih 
vremena sasvim zaboravio. Vrlo su mu se sviđale neobično duhovite 
rečenice, kojima se iskreno nasmijao: ,Ime posljednje pomasti potječe 
odatle što je ova pomast obično posljednja od svih pomasti koje crkva 
čovjeku podjeljuje.“ 

Ili: ,Posljednju pomast može primiti svaki kršćanin katolik koji je teško 
obolio, a razumski je dozreo.“ 

Ili: ,Bolesnik treba da primi posljednju pomast, ako je moguće, dok je još 
pri potpunoj svijesti.“ 

U taj čas dođe ordonans s dopisom, u kojem se feldkurat obavješćuje da 
će sutra pri dijeljenju posljednje pomasti u bolnici biti prisutno i 
»Društvo plemkinja za vjerski odgoj vojnika“. 

Ovo se društvo sastojalo od histeričnih baba, a dijelilo je vojnicima po 
bolnicama sličice svetaca i pripovijetke o katoličkom vojniku koji umire 


za cara. Na zbirci pripovijedaka nalazila se šarena sličica koja je 
predstavljala ratište. Svuda su se vidjeli leševi ljudi i konja, prevrnuta 
municijska kola i topovi s preokrenutim lafetama. Na obzorju gori selo i 
praskaju šrapnele, a na prednjem dijelu slike leži umirući vojnik kojemu 
je otkinuta noga, a nad njega se naginje anđeo i donosi mu vijenac s 
natpisom na vrpci: ,Još ćeš danas biti sa mnom u raju.“ A umirući se 
vojnik blaženo smješka, kao da mu daju sladoled. 

Pošto je pročitao sadržaj dopisa, Otto Katz pijunu i pomisli: ,No, sutra ću 
imati lijep dan!“ 

Poznavao je on dobro tu bagažu, kako ih je on nazivao, iz crkve sv. 
Ignacija još od onog doba kad je prije nekoliko godina držao ondje 
propovijedi za vojnike. Tada je on još mnogo držao do propovijedi, a 
Društvo je sjedilo iza pukovnika. Jednom su poslije propovijedi došle do 
njega dvije visoke i mršave žene u crnim haljinama s krunicama oko 
vrata i dva su sata govorile o vjerskom odgoju vojnika, sve dok se on nije 
razljutio i rekao im: ,Oprostite, moje dame, ali čeka me gospodin kapetan 
na partiju ferbla.“ 

- Evo ulja! - reče slavodobitno Švejk pošto se vratio od firme Polak. - 
Konopljano ulje broj tri, najbolje kvalitete, možemo njime pomazati čitav 
bataljon. Kupljeno je kod solidne firme koja prodaje i firnis, lak i kistove. 
Još nam treba samo zvonce. 

- Ašto će nam zvonce, Švejku? 

- Moramo putem zvoniti da ljudi skidaju pred nama šešire, jer nosimo 
boga, gospodine feldkurate, u tom konopljanom ulju broj tri. Tako se to 
radi, a dosad je već mnogo ljudi, kojih se to nije ništa ticalo, zatvoreno 
zbog toga što nisu skinuli šešire. Na Žižkovu je jednom župnik izudarao 
jednog slijepca jer u takvom slučaju nije skinuo šešir, pa su ga zatim i 
zatvorili jer su mu na sudu dokazali da nije gluhonijem, nego samo slijep, 
pa je čuo zvonjenje zvonca i izazivao sablazan, premda je to bilo noću. To 
je kao i na Tijelovo. Inače nas ljudi ne bi primijetili, a ovako će nam 
skidati šešire. Ako, gospodine feldkurate, nemate ništa protiv toga, 
donijet ću zvonce odmah. 

Dobivši dozvolu, Švejk je za pola sata donio zvonce. 

- Skinuo sam ga s vrata ,,Svratišta kod križa“ - reče Švejk - stajalo me je 
pet minuta straha, a prije toga sam morao dugo čekati jer su stalno 
prolazili ljudi. 


- Idem u kavanu, Švejku, a ako tko dođe, neka pričeka. 

Otprilike nakon jednog sata došao je neki stariji sijedi gospodin uspravna 
stasa i stroga izgleda. 

Iz čitava njegova izgleda izvirala je zadrtost i zloba. Gledao je tako kao da 
ga je udes poslao da uništi naš bijedni planet i izbriše njegove tragove u 
svemiru. 

Govor mu je bio grub, opor i strog. 

- Jeli kod kuće? Otišao je u neku kavanu? Da pričekam? Dobro, čekat ću 
ga do jutra. Ima novaca za kavanu, ali dugove neće da plaća. Svećenik, 
fuj! 

I pljunuo je u kuhinji. 

- Gospodine, nemojte nam ovdje pljuvati! - reče Švejk promatrajući 
radoznalo stranoga gospodina. 

- I još ću jedanput pljunuti, evo ovako! - reče tvrdoglavo strogi gospodin i 
pljune po drugi put na pod. - Kako ga nije stid! Vojni svećenik, sramota! 

- Ako ste obrazovan čovjek - upozori ga Švejk - tada ćete se odučiti 
pljuvanja u tuđem stanu. Ili vi možda mislite da možete raditi što hoćete, 
zato što je svjetski rat? 

Morate se vladati pristojno, a ne kao ništarija. Morate postupati fino, 
govoriti pristojno i ne ponašati se kao divljak, vi glupi civilist! 

Strogi gospodin skoči sa stolice, a od uzbuđenja je sav drhtao, i viknu: 

- Kako se usuđujete? Zar ja nisam pristojan čovjek? A što sam onda, 
govorite ... 

- Neotesanac ste - odgovori mu Švejk gledajući ga u oči - pljujete po podu 
kao da ste u tramvaju, u vlaku ili u kakvoj javnoj prostoriji. Uvijek sam se 
čudio zašto svagdje vise ceduljice da je zabranjeno pljuvati na pod, a sada 
vidim da je to zbog vas. Svi vas oni valjda vrlo dobro poznaju. 

Strogi gospodin poče mijenjati boje lica pa pokuša odgovoriti obiljem 
pogrda na račun Švejka i feldkurata. 

- Jeste li svršili? - upita mirno Švejk pošto je čuo posljednje riječi: 
»Vucibatine ste obojica; kakav gazda- takav sluga! - Ili biste željeli još 
štogod reći, prije nego odletite niz stepenice?“ 

A budući da se strogi gospodin već toliko iscrpao da mu nije dolazila na 
um nikakva zgodna psovka, pa je stoga šutio, Švejk je po tome zaključio 
da uzalud čeka nastavak. 

Otvorio je dakle vrata, okrenuo strogog gospodina licem prema hodniku i 


opalio mu nogom takav udarac da bi mu pozavidio i najbolji igrač 
najboljeg međunarodnog nogometnog društva. 

I za strogim gospodinom odjeknu niz stepenice Švejkov glas: 

- Kad drugi put dođete pristojnim ljudima u posjet, vladajte se pristojno! 
A strogi je gospodin dugo šetao pod prozorima očekujući feldkurata. 
Švejk je otvorio prozor i promatrao ga. 

No gost je napokon dočekao feldkurata, koji ga je odveo u sobu i ponudio 
ga da sjedne. 

Švejk j je šutke donio pljuvačnicu i stavio je pred gosta. 

_ Šta to radite, Švejku? 

- Pokorno javljam, gospodine feldkurate, da sam s ovim gospodinom već 
doživio malu neugodnost zbog pljuvanja na pod. 

- Ostavite nas nasamo, Švejk, treba da raspravimo neku stvar. 

Švejk pozdravi vojnički: 

- Pokorno javljam, gospodine feldkurate, da ću vas ostaviti nasamo. 

I otišao je u kuhinju, a u sobi se poveo vrlo zanimljiv razgovor. 

- Vi ste, ako se ne varam, došli po novce za onu mjenicu? - upita feldkurat 
svoga gosta. 

- Jesam, i nadam se ... 

A feldkurat uzdahnu: 

- Čovjek dolazi često u takav položaj da mu preostaje još samo nada. 
Kako je krasna riječca: ,Nadaj se!“ u onom trolistu koji uzdiže čovjeka iz 
kaosa života: ,Vjera, nada i ljubav!“ 

- Ja se nadam, gospodine feldkurate, da svota... 

- Zaista, poštovani gospodine - prekide ga feldkurat - mogu još jednom 
ponoviti da riječ ,nada“ jača čovjeka u njegovoj borbi sa životom. I vi 
nemojte izgubiti nade! 

Kako je to krasno imati nekakav ideal, biti nevino i čisto stvorenje koje 
pozajmljuje novac na mjenicu i nada se da će mu se dug na vrijeme 
isplatiti! Kako je lijepo nadati se, neprestano se nadati da ću vam isplatiti 
dvanaest stotina kruna, dok u džepu nemam ni potpune stotine! 

- Vi dakle... - promuca gost. 

- Da, ja dakle - odgovori feldkurat. 

I lice gostovo poprimi opet zadrt i zloban izražaj. 

- Gospodine, to je prevara! - reče ustajući. 

- Umirite se, poštovani gospodine ... 


- To je prevara! - vikaše tvrdoglavo gost. - Vi ste zloupotrebili moje 
povjerenje! 

- Gospodine - reče feldkurat - vama će sigurno koristiti promjena zraka. 
Ovdje je suviše sparno. 

- Švejku! - viknu on u kuhinju. - Ovaj gospodin želi izići na svježi zrak. 

- Pokorno javljam, gospodine feldkurate - javi se Švejk iz kuhinje - ovog 
sam gospodina već jednom izbacio napolje. 

- Ponovite to! - glasila je zapovijed, koja je izvršena brzo, oštro i okrutno. 
- Dobro je, gospodine feldkurate, što smo s njim svršili, prije nego je 
izvršio kakav skandal - reče Švejk vrativši se iz hodnika. - U Malešicama 
je bio neki krčmar koji je čitao bibliju, pa je za sve umio primijeniti citate 
iz Svetoga pisma. Kad bi koga udario volovskom žilom, on bi uvijek 
rekao: ,Tko štedi batinu, mrzi sina svoga; ali tko ga ljubi, taj ga u pravi 
čas kažnjava. Izbit ću ti iz glave tučnjavu u gostionici!“ 

- Vidite, Švejku, kako prolazi čovjek koji ne poštuje svećenika - nasmijao 
se feldkurat. - Sveti Ivan Zlatousti rekao je jednom: ,Tko poštuje 
svećenika, poštuje Krista; tko čini nepravdu svećeniku, taj čini nepravdu 
Isusu Kristu čiji je zamjenik upravo svećenik.“ ... No za sutra se moramo 
dobro spremiti. Napravite kajganu sa šunkom, skuhajte bordo-punč, a 
onda ćemo prijeći na duhovno razmišljanje, jer kao što kaže večernja 
molitva: ,Milošću su božjom uklonjene sve zasjede neprijatelja na ovu 
kuću.“ 

Ima na svijetu ustrajnih ljudi, a među njih je pripadao i čovjek koga su 
već dvaput izbacili iz feldkuratova stana. Baš kad je Švejk dovršio večeru, 
netko je pozvonio na vratima, Švejk je pošao da otvori, no vratio se začas i 
rekao: 

- Opet je došao, gospodine feldkurate! Zatvorio sam ga privremeno u 
kupaonicu, da možemo mimo večerati. 

- Niste dobro uradili, Švejku - reče feldkurat. - Gost u kuću, bog u kuću! U 
stara vremena gospodu su na gozbama zabavljale nakaze. Dovedite ga 
amo, da nas malo zabavi! 

Švejk se vrati začas s ustrajnim čovjekom koji je mrko gledao pred sebe. 

- Sjednite - ponudi ga ljubazno feldkurat. - Upravo smo pri kraju večere. 
Večerali smo morske rake, lososa, a sad ćemo još kajganu sa šunkom. 
Dobro se častimo kad nam ljudi pozajmljuju novce. 

- Nadam se da nisam ovdje za šalu - reče mrki gospodin. - Danas sam 


ovdje treći put. Nadam se da će se sada sve objasniti. 

- Pokorno javljam, gopodine feldkurate - primijeti Švejk - da je to 
neukrotiv čovjek, kao neki Boušek iz Libnja. Neke su ga večeri osamnaest 
puta izbacili iz Exnerove gostionice, a on se uvijek vratio kao da je 
zaboravio lulicu. Ulazio je u lokal i kroz prozor i kroz vrata, kroz kuhinju i 
preko zida, kroz podrum u točionicu, a spustio bi se valjda i kroz dimnjak 
da ga nisu vatrogasci skinuli s krova. Bio je tako ustrajan da bi mogao 
postati ministar ili narodni zastupnik. Uradili su za nj što god su mogli. 
Ustrajni čovjek kao da nije obraćao pažnju na ono što se govori, samo je 
tvrdoglavo ponavljao: 

- Hoću da se sve razjasni, i želim da me saslušate. 

- To vam je dopušteno - reče feldkurat - govorite, poštovani gospodine! 
Govorite samo koliko god hoćete, a mi ćemo dotle završiti večeru. Nadam 
se da vam to neće smetati u vašem pričanju. Švejku, donesite jelo! 

- Kao što vam je poznato - reče ustrajni čovjek - upravo bjesni rat. Novac 
sam vam pozajmio još prije rata, pa da nema rata, ja ne bih navaljivao da 
mi platite. No imam loša iskustva. 

I izvuče bilježnicu iz džepa i nastavi: 

- Imam sve zapisano. Natporučnik Janata dugovao mi je sedam stotina 
kruna i drznuo se da padne na Drini. Poručnik Prašek je pao u rusko 
zarobljeništvo, a dužan mi je dvije tisuće kruna. Kapetan Wichterle, koji 
mi je dužan isti iznos, dao se pod Ravom Ruskom ubiti od vlastitih 
vojnika. Natporučnik Machek, zarobljen u Srbiji, duguje mi petnaest 
stotina kruna. Imam ovdje više takvih ljudi. Jedan padne u Karpatima s 
mojom neisplaćenom mjenicom, drugi ode u zarobljeništvo, jedan se 
utopi u Srbiji, a drugi umre u Madžarskoj u bolnici. Shvaćate li sada moje 
bojazni da će me ovaj rat upropastiti ako ne budem energičan i 
neumoljiv. Vi mi možete odgovoriti da vam ne prijeti nikakva direktna 
opasnost. Ali pogledajte! 

I turi feldkuratu pod nos svoju bilježnicu: 

- Gledajte: feldkurat Matyaš umro je u Brnu prije nedjelju dana u 
zaraznoj bolnici. Čupao bih sam sebi kosu. Nije mi platio tisuću i osam 
stotina kruna, a pošao je u baraku među bolesnike koji boluju od kolere, 
da dijeli posljednju pomast nekom bolesniku koji mu nije ni rod ni 
pom oz bog! 

- Pa to je bila njegova dužnost, dragi gospodine - reče feldkurat - ija idem 


dijeliti posljednju pomast. 

-Ito također u koleričnu baraku - primijeti Švejk. 

- Možete ići s nama, da vidite što to znači žrtvovati se. 

- Gospodine feldkurate - reče ustrajni čovjek - vjerujte mi da sam u 
očajnoj situaciji. Zar se rat zato vodi da ukloni sa svijeta sve moje 
dužnike? 

- A kad vas uzmu u vojsku i povedu na ratište - primijeti opet Švejk - tada 
ćemo gospodin feldkurat i ja odslužiti svetu misu neka bi dao nebeski bog 
da prva granata padne na vas. 

- Gospodine, to je ozbiljna stvar - reče neukrotivi čovjek feldkuratu - 
molim vas da se vaš sluga ne miješa u naše poslove, da to već jednom 
dovršimo. 

- Dopustite, gospodine feldkurate - umiješa se Švejk - izvolite mi zaista 
zapovjediti da se ne miješam u vaše poslove, a ja ću ipak i dalje braniti 
vaše interese, kako i priliči i dolikuje valjanom vojniku. Ovaj gospodin 
ima potpuno pravo, on želi odavde otići sam. Ni ja ne volim kojekakve 
izgrede jer sam pristojan čovjek. 

- Švejku, meni to već dosađuje - reče feldkurat kao da i ne primjećuje da 
je gost prisutan - mislio sam da će nas ovaj čovjek zabaviti, da će nam 
pričati kakve anegdote, a on zahtijeva da vam naložim da se u to ne 
miješate, premda ste već dvaput imali s njim posla. Naveče, kad treba da 
obratim sva svoja ćutila k bogu, on mi dosađuje s nekom glupom pričom 
o mizernih tisuću i dvjesta kruna, odvraća me od ispitivanja savjesti, od 
boga, i hoće da mu još jednom reknem da mu sada neću ništa dati. Neću 
više da razgovaram s njim, da mi se ne pokvari ovo sveto veče. Recite mu 
Vi, Švejku: »Gospodin feldkurat vam neće dati ništa!“ 

Švejk izvrši nalog proderavši se gostu u samo uho. 

Ali je ustrajni gost i dalje mirno sjedio. 

- Švejku - naloži mu feldkurat - zapitajte ga dokle još misli ovdje 
plandovati? 

- Ne mičem se odavde dok ne dobijem svoje novce! - odgovori tvrdoglavo 
neukrotivi čovjek. 

Feldkurat ustade, pođe k prozoru i reče: 

- U takvu slučaju predajem ga vama, Švejku. Radite s njim što hoćete. 

- Hajdemo dakle, gospodine - reče Švejk i pograbi nemilog gosta za rame - 
triput bog pomaže! 


I on ponovi svoj čin brzo i elegantno, dok je feldkurat po prozoru prstima 
udarao takt pogrebnog marša. 

Veće, posvećeno razmišljanju, prošlo je kroz nekoliko faza. Feldkurat se 
tako pobožno i usrdno približavao bogu da se još u dvanaest sati noću iz 
njegova stana čulo pjevanje: 


A kad smo marširali, 
sve su cure plakale ... 


Zajedno s njim pjevao je i dobri vojak Švejk. 

Posljednju su pomast u vojnoj bolnici tražila dva čovjeka: jedan stari 
major i jedan bankovni disponent, rezervni oficir. Obojica su u Karpatima 
dobili metak u trbuh, pa su sad ležali jedan kraj drugoga. Rezervni je 
oficir smatrao za svoju dužnost primanje posljednje pomasti jer je njegov 
pretpostavljeni čeznuo za posljednjom pomasti. Ako je ne bi primio, to bi 
po njegovu mišljenju bilo narušavanje subordinacije. A pobožni je major 
čeznuo za njom lukavo računajući da će molitva vjere izliječiti bolesnika. 
No obojica su umrli upravo one noći prije dijeljenja posljednje pomasti, 
pa kad je ujutro došao feldkurat sa Švejkom, ležali su oni pod pokrivačem 
pocrnjela lica kao svi koji umru od zagušenja. 

- Takvu smo paradu napravili, gospodine feldkurate, a sad su nam sve 
pokvarili - ljutio se Švejk kad su im u kancelariji rekli da ih ova dvojica 
više ne trebaju. 

A zaista su pravili paradu! Vozili su se u kočiji, Švejk je zvonio, a 
feldkurat je držao u ruci bočicu s uljem, omotanu ubrusom, i njom je 
ozbiljna lica blagosiljao prolaznike koji su skidali šešire. 

Nije ih, istina, bilo mnogo, iako se Švejk trudio da svojim zvoncem 
napravi što veću buku. 

Za kočijom je trčalo nekoliko nevinih dječačića, od kojih je jedan sjeo na 
prečku iza kočije, a drugi su vikali kao iz jednoga grla: ,Za kolima! Za 
kolima!“ 

A Švejk je zvonio, dok je kočijaš udarao bičem prema onom dječačiću 
odostrag. U Vodičkinoj ulici istrčala je pred kočiju neka pazikuća, članica 
Marijine kongregacije, i zamolila ih u trku da je blagoslove, a onda se 
prekrižila i pljunula rekavši: 


- Jure s tim bogom kao da ih svi đavoli gone. Čovjek bi dobio sušicu 
jureći za njima! 

I vratila se zadihana na svoje staro mjesto. 

Glas zvonceta najviše je uznemiravao kočijaševu kobilu koju je očito 
podsjećao na nešto iz minulih godina, jer se neprestano obazirala i 
kadikad pokušavala da zapleše na asfaltu. 

To je dakle bila ta velika parada o kojoj je govorio Švejk. Feldkurat je 
međutim otišao u kancelariju da uredi financijsku stranu posljednje 
pomasti, pa je izračunao računarskom naredniku da mu vojni erar duguje 


za posvećeno ulje i put oko sto i pedeset kruna. 

Zatim je došlo do spora između zapovjednika bolnice i feldkurata, pri 
čemu je feldkurat nekoliko puta udario šakom o stol i rekao: 

- Nemojte misliti, gospodine kapetane, da posljednja pomast ništa ne 
stoji. Kad dragunskog oficira pošalju u konjušarnicu po ždrijepce, tada 
mu također plaćaju dnevnice. Iskreno žalim što ova dvojica nisu dočekala 
posljednju pomast. Tada bi bilo još za pedeset kruna skuplje. 

Švejk je dotle čekao dolje u stražarnici, držeći u ruci bočicu svetog ulja 
koje je kod vojnika izazivalo iskreno zanimanje. 

Netko je rekao da bi se tim uljem vrlo dobro čistile puške i bajonete. 

Neki mladi vojnik s Češkomoravske visoravni, koji je još vjerovao u boga, 
zamoli ih da ne govore tako o tim stvarima i neka ne uvlače svete tajne u 
debatu. Moramo imati kršćansku nadu. 

Stari rezervist pogleda zelembaća i reče: 

- Krasna nada da će ti šrapnela otkinuti glavu! Budale su pravili od nas! 
Jednom je došao k nama neki klerikalni narodni zastupnik pa je govorio 
o božjem miru koji se nadvio nad zemljom, i o tome kako bog ne želi rata 
i hoće da svi žive u miru i slažu se kao braća. A vidite ga kakav je vol; tek 
što je buknuo rat, u svim crkvama mole boga za pobjedu našeg oružja i o 
gospodinu bogu govore kao o kakvom načelniku generalštaba koji 
upravlja i dirigira tim ratom. Koliko sam već vidio pogreba iz ove bolnice! 
A odrezane noge i ruke voze odavde kolima! 

- A vojnike pokopavaju gole - reče drugi vojnik - a u njihova odijela oblače 
druge žive, i tako to ide redom. 

- Dok ne pobijedimo - primijeti Švejk. 

- Oficirski sluga, pa bi još htio da pobijedi - javi se iz kuta kapral. - Treba 
vas poslati na frontu, u rovove, potjerati vas žestoko na juriš, na žice, na 
mine i minobacače! A valjati se u pozadini, to zna svatko, a nitko neće da 
pogine. 

- Ija mislim da je to vrlo lijepo kad se čovjek dade probosti bajonetom - 
reče Švejk - a nije rđavo ni dobiti metak u trbuh, ali je još ljepše kad 
čovjeka raznese granata, pa on samo gleda kako su mu noge i trbuh 
nekako udaljeni od njega, te mu je to tako čudno da od toga umre prije 
nego mu to tko može objasniti. 

Mladi vojnik uzdahnu iskreno. Sažalio se nad svojim mladim životom; 
zašto se rodio u tako glupom stoljeću da ga ubiju kao kravu u klaonici? I 


zašto je sve to tako? 
A neki vojnik, po zanimanju učitelj, kao da je čitao njegove misli, 
primijeti: 
- Neki učenjaci objašnjavaju rat kao posljedicu pjege na suncu, čim se 
pojavi takva pjega, uvijek se desi nešto strašno. Zauzeće Kartage ... 
- Ostavite vi tu svoju učenost - prekide ga kapral - pa podđite radije 
pomesti sobu, danas je vaš red. Šta se nas tiču neke glupe pjege na suncu! 
Ako ih se pojavi i dvadeset, ja od toga nemam nikakve koristi. 
- Te sunčane pjege zaista imaju veliko značenje - umiješa se u razgovor 
Švejk. - Jedanput se pojavila takva pjega i još istoga dana izvukao sam 
batina u ,Gostionici kod Banzeta“ u Nuslama. Od toga doba, kad god sam 
kamo išao, uvijek bih potražio u novinama nije li se opet pojavila kakva 
pjega. A ako se pojavila, zbogom, Marijo, nisam pošao nikamo, i samo 
sam se tako spasio od nesreća. Kad je ono vulkan Mont Pelć uništio čitav 
otok Martinique, neki je profesor pisao u ,Narodnoj politici“ da je već 
dugo upozoravao čitaoce na veliku pjegu na suncu. Ali na nesreću, 
»Narodna politika“ nije stigla na vrijeme na taj otok, pa su stanovnici 
otoka to skupo platili. 
Dotle se feldkurat sastao gore u kancelariji s jednom damom iz ,Društva 
plemkinja za vjerski odgoj vojnika“, s nekom starom, odurnom sirenom, 
koja je već od ranog jutra obilazila po bolnici i svagdje dijelila vojnicima 
sličice svetaca koje su kasnije ranjeni i bolesni vojnici bacali u 
pljuvačnice. 
Pri obilaženju uzrujavala je sve svojim glupim brbljanjem da se iskreno 
pokaju za svoje grijehe i da se uistinu poprave, kako bi im dragi bog 
poslije njihove smrti darovao vječno spasenje. 
Bila je blijeda kad je razgovarala s feldkuratom. Kako taj rat, umjesto da 
oplemenjuje, stvara od vojnika životinje! Dolje su joj bolesnici isplazili 
jezik i rekli joj da je maškara i nebeska koza. ,Das ist wirklich 

schrecklich, Herr Feldkurat, das Volk ist verdorben“. 
I raspričala se kako ona zamišlja religiozni odgoj vojnika. Samo onda se 
vojnik junački bori za svoga cara ako vjeruje u boga i ako ima vjerski 
osjećaj, pa se i ne boji smrti, jer zna da ga čeka raj. 

Ta je klepetuša rekla još nekoliko sličnih gluposti i vidjelo se da nema 
namjere da pusti feldkurata, no on je sasvim negalantno prekinuo 
razgovor i oprostio se. 


- Hajdemo kući Švejku! - viknu on u stražarnicu. 

Vraćali su se bez ikakve parade. 

- Drugi put neka dijeli posljednju pomast tko hoće! - rekao je feldkurat 
Švejku. - Čovjek se mora s njima natezati za novce za svaku dušu koju 
hoće da spasi. Sve sami računarci, bagaža! 

Opazivši u Švejkovoj ruci bočicu s ,posvećenim“ uljem, on se namrgodi: 

- Najbolje će biti, Švejku, da tim uljem meni i sebi namažete čizme. 

- Pokušat ću namazati i bravu - pridoda Švejk - strašno škripi kad se noću 
vraćate kući. 

Tako se eto završilo dijeljenje posljednje pomasti do kojega nije ni došlo. 


XIV. ŠVEJK KAO OFICIRSKI MOMAK KOD 
NATPORUČNIKA LUKAŠA 


Švejkova sreća nije dugo potrajala. Neumoljiva sudbina prekinula je 
prijateljski odnos između njega i feldkurata. Ako je feldkurat do tog 
događaja bio simpatična osoba, čin koji je sada izvršio, kadar je da skine s 
njega simpatično naličje. 

Feldkurat je prodao Švejka natporučniku LukAšu ili, još bolje rečeno, 
izgubio ga je na kartama. Tako su nekoć u Rusiji prodavali kmetove. Kod 
natporučnika Lukaša skupilo se lijepo društvo i igralo ajnca. 

Feldkurat je izgubio sve što je imao, paje na kraju rekao: 

- Koliko ćete mi pozajmiti na moga momka? Veliki glupan i zanimljiva 
figura, nešto non plus ultra.*“ Još nikada niste imali takova slugu. 

- Pozajmit ću ti stotinu kruna - ponudi natporučnik Lukaš. - Ako ih ne 
dobijem do preksutra, poslat ćeš mi taj raritet. Moj momak je odvratan 
čovjek. Neprestano uzdiše, piše kući pisma i uz to krade sve do čega 
stigne. Već sam ga i tukao, ali ništa ne koristi. Izbio sam mu nekoliko 
prednjih zuba, ali klipana nisam popravio. 

- Vrijedi dakle - reče lakoumno feldkurat. - Ili preksutra stotinu kruna ili 
Švejk! 


Izgubio je na kartama i tih stotinu kruna i otišao tužno kući. Znao je 
sigurno, pa nije o tom ni sumnjao da do prekosutra neće moći pribaviti 
tih stotinu kruna i da je zapravo Švejka podlo i bijedno prodao. 

- A mogao sam tražiti i dvjesta kruna - ljutio se sam na sebe, ali prelazeći 
s jednih tramvajskih kola na druga, koja će ga začas dovesti kući, osjetio 
je prijekor i pojavila se sentimentalnost. 

- Nije lijepo od mene - pomislio je pozvonivši na vratima svoga stana. - 
Kako ću sad pogledati u njegove glupe i dobroćudne oči? 

- Dragi Švejku - reče pošto je stigao kući - danas se dogodilo nešto 
neobično. Nesreća me pratila na kartama. Igrao sam na čitav ulog, a imao 
sam pod rukom asa, pa je onda došla desetica, a bankir je imao pod 
rukom dečka pa je i on dogurao do dvadeset i jedan. Povukao sam 
nekoliko puta za asom ili za deseticom, a uvijek sam imao jednako kao i 
bankir. Proigrao sam sve novce. 

Zastao je začas, a onda produžio: 

- Ana kraju sam proigrao i vas. Pozajmio sam na vas stotinu kruna, pa 
ako ih do preksutra ne vratim, nećete više pripadati meni, nego 
natporučniku Lukašu. Meni je zaista žao ... 

- Ja imam još sto kruna - reče Švejk - pa vam mogu pozajmiti. 

- Dajte ih ovamo - oživje feldkurat - odmah ću ih vratiti Lukašu. Zaista se 
ne bih rastajao s vama. 

Lukaš je bio vrlo iznenađen kad je opet ugledao feldkurata. 

- Došao sam da ti vratim dug - reče feldkurat obazirući se slavodobitno 
oko sebe. - Dajte i meni kartu! 

- Hop! - reče feldkurat kad je došao red na njega. - Samo za tačku - reče - 
prebacio sam. 

- Hop dakle! - reče u drugoj turi - hop... blind! 

- Dvadeset dobiva - proglasi bankir. 

- Ja imam punih devetnaest - tiho reče feldkurat, dajući u ulog 
posljednjih četrdeset kruna od stotinjarke koju mu je pozajmio Švejk da 
se oslobodi novoga ropstva. 

Vraćajući se kući, feldkurat je došao do zaključka da je sada kraj i da 
Švejka ne može ništa spasiti, jer mu je suđeno da služi kod natporučnika 
Lukaša. 

A kad mu je Švejk otvorio vrata, feldkurat mu reče: 

- Sve je uzalud, Švejku. Nitko se ne može oprijeti sudbini. Proigrao sam 


na kartama i vas i vaših stotinu kruna. Učinio sam sve što je bilo u mojoj 
moći, ali sudbina je jača od mene. Bacila vas je u pandže natporučnika 
Lukaša, pa će doći čas našeg rastanka. 

- A je li bio velik ulog? - upita Švejk mirno. - Ih ste možda rijetko 
izigravali? Vrlo je slabo kad ne ide karta, ali višeput je očajno kad ona ide 
suviše dobro. Na Zderazu vam je živio neki limar Vejvoda i on vam je 
uvijek igrao marijaša u jednoj gostionici iza Stoljetne kavane. A jednom 
on, sam mu je đavao prišapnuo, reče: ,A zašto ne bismo jednom zaigrah 
ajnca?“ I počeše dakle igrati ajnca, a on je čuvao uloge. Svima je išlo 
slabo, tako da se odmah sakupilo deset kruna. A stari je Vejvoda želio da i 
drugi nešto dobiju, pa je stalno govorio: ,Mala loša, kući!“ Ne možete 
zamisliti kako ga je pratila nesreća. Mala loša nikako da naiđe, ulog je 
rastao i popeo se već na stotinu kruna. Od igrača nije nitko imao toliko da 
igra na čitav ulog, pa se Vejvoda već sav uznojio. Nije se ništa čulo osim 
njegovih riječi: ,Mala loša, kući!“ Ulagali su po pet kruna, i sve su uvijek 
gubili. A tada se razljutio jedan dimnjačarski majstor i otišao kući po 
novce, kad je već u ulogu bilo stotinu i pedeset kruna, pa je igrao na čitav 
ulog. Vejvoda se htio osloboditi toga i, kao što je kasnije pričao, htio je 
potegnuti recimo do trideset, samo da ne dobije, a mjesto toga je dobio 
dva asa. Pravio se kao da ništa nema i namjerice rekao: ,šesnaest 
dobiva!“ A dimnjačar je imao svega petnaest. Zar to nije nesreća? 


Stari Vejvoda je bio sav blijed i nesretan, a naokolo su već psovali i 
šaputali da vara na kartama i da je već jedanput dobio batina zbog varanja 
na kartama, premda je on bio najpošteniji igrač. No ubacivali su onamo 
krunu za krunom. Već se sakupilo pet stotina kruna. Gostioničar nije više 
mogao izdržati. Imao je upravo spremljene novce za podmirenje računa u 
pivovari, pa je uzeo te novce, sjeo za stol, gurnuo naprijed dvije 
stotinjarke, zažmirio, okrenuo stolicu radi sreće i rekao da igra na čitav 
ulog. ,Igrat ćemo“, reče, ,s otvorenim kartama.“ Stari Vejvoda bi ne znam 
što dao, samo da izgubi. Svi su se čudili kad je kartu okrenuo i pokazala 
se sedmica, a on ju je zadržao. Gostioničar se ispod brka smijao, jer je 


imao dvadeset i jedan. Došla je i druga sedmica starom Vejvodi, aonjei 
nju zadržao. ,Sada dolazi as ili desetica“, reče ujedljivo gostioničar, ,hajde 
da se kladimo, gospodine Vejvoda, da ćete izgubiti!“ Zavlada potpuna 
tišina, Vejvoda okrene kartu, a to - treća sedmica. Gostioničar je 
problijedio kao mrtvac, bili su to njegovi posljednji novci, pa je otišao u 
kuhinju, a začas je dotrčao dječak koji je kod njega učio, da dođemo 
prerezati uže na kojem visi gostioničar o prozorskoj kvaki. Prerezali smo 
uže, dozvali ga k svijesti, i igra se nastavila. Više nitko nije imao novaca, 
sve je to bilo u ulogu pred Vejvodom, koji je samo govorio: ,Mala loša, 
kući!“ i na svaki način htio izgubiti, ali je morao okretati karte i staviti ih 
na stol, nije mogao varati i namjerno premašiti. Svi su već poblesavili od 
njegove sreće, pa su se dogovorili da će plaćati priznanicama kad već 
nemaju novaca. Trajalo je to nekoliko sati, a pred starim su Vejvodom 
rasle hiljade i hiljade. Dimnjačarski je majstor već dugovao za ulog preko 
milijun i po kruna, ugljenar iz Zderaza oko milijun, pazikuća iz Stoljetne 
kavane osam sto tisuća kruna, a jedan medicinar preko dva milijuna. 
Samo u posudi za gostioničara bilo je više od trista tisuća kruna na 
samim komadićima papira. Stari je Vejvoda na sve načine pokušavao da 
izgubi. Odlazio je stalno na nužnik i predavao ulog drugome da ga 
zamjenjuje u igri, a kad se vratio, rekli su mu da je dobio, jer je opet imao 
dvanaesticu i jedan. Poslali su po nove karte, ali uzalud. Kad se Vejvoda 
zaustavio na petnaest, onaj drugi bi imao četrnaest. Svi su bijesno gledali 
staroga Vejvodu, a najviše je grdio jedan taracar koji je u svemu uložio 
osam kruna u gotovu novcu. 

On je otvoreno izjavio da takav čovjek, kao što je Vejvoda, ne bi smio 
živjeti na svijetu, nego bi ga trebalo premlatiti, izbaciti iz krčme i utopiti u 
rijeci kao štene. Vi ne možete zamisliti očaj staroga Vejvode. Napokon mu 
je sinula misao. ,Idem na zahod,“ reče dimnjačaru, ,igrajte časak mjesto 
mene, majstore!“ I onako bez šešira istrča na ulicu pa pravo u Myslikovu 
ulicu po stražare. Našao je patrolu i prijavio da u toj i toj gostionici igraju 
neku hazardnu igru. Stražari su ga pozvali da pođe naprijed, a oni će ići 
odmah iza njega. Vratio se u gostionicu i ondje su mu rekli da je 
medicinar dosad izgubio preko dva milijuna, a pazikuća preko tri. U 
posudi za gostioničara bilo je već upisano pet sto tisuća kruna. Začas 
provališe stražari, a taracar viknu: ,Spašavaj se, tko može!“ no uzalud. 
Zaplijenili su novce i sve kartaše odveli na policiju. Ugljenar iz Zderaza se 


suprotstavio, pa su ga dovezli u kolima od pletenog pruća. Dužnih zapisa 
bilo je u ulogu preko pola milijarde, a u gotovu novcu petnaest stotina. 

- To još nisam doživio - rekao je policijski inspektor kad je vidio ovako 
vrtoglave sume. - To je gore nego u Monte Carlu! 

Svi su ostali na policiji do jutra, osim staroga Vejvode. Vejvodu su kao 
podnosioca prijave pustili i obećali mu da će dobiti trećinu zaplijenjenog 
uloga kao zakonsku nagradu, otprilike preko sto i šezdeset milijuna 
kruna, ali on je do jutra poludio od toga i ujutro je obilazio po Pragu i 
naručivao tucete neprobojnih blagajni. To vam se eto zove sreća u 
kartama! ... 

Zatim je Švejk otišao da skuha grog, i stvar se svršila tako da je feldkurat, 
koga je Švejk noću s teškom mukom dopremio u krevet, zaplakao i 
zajecao: 

- Prodao sam te, druže, sramotno prodao. Proklinji me, udaraj me, 
podnijet ću. Prepustio sam te na milost i nemilost. Ne mogu ti pogledati 
u oči. Grebi me, grizi me, uništavaj me! Ne zaslužujem ništa bolje. Znaš li 
što sam ja? 

I feldkurat, gurajući zaplakano lice u jastuk, reče tiho, finim i mekanim 
glasom: 

- Ja sam beskarakterna hulja. 

Zatim je zaspao kao zaklan. 

Izbjegavajući da pogleda Švejku u oči, feldkurat je sutradan otišao od 
kuće vrlo rano i vratio se tek noću s nekim debelim infanteristom. 

- Pokažite mu, Švejku - reče izbjegavajući njegov pogled - gdje se što 
nalazi, da se može snaći, i naučite ga kako se kuha grog! Ujutro se javite 
natporučniku Lukašu! 

Švejk i novi momak provedoše noć ugodno, kuhajući grog. Ujutro se 
debeli infanterist jedva držao na nogama i samo je gunđao neku 
čudnovatu mješavinu narodnih popjevaka koje su mu se sve skupa 
splele: ,Okolo Chodova teče vodica, pivo mi ondje dragana toči crveno, 
goro, goro, visoka si, išle cure ulicom, na Bijeloj Gori seljačić ore...“ 

- Ne bojim se ja za tebe - reče Švejk - s takvim talentom zadržat ćeš se 
dugo kod feldkurata. 

I tako se dogodilo da je toga prijepodneva natporučnik Lukaš prvi put 
vidio pošteno i iskreno lice dobroga vojaka Švejka, koji mu je raportirao: 

- Pokorno javljam, gospodine natporučniče, da sam ja onaj Švejk kojega 


je gospodin feldkurat izgubio na kartama. 

2 
Zvanje oficirskih slugu prastarog je podrijetla. Čini se da je već 
Aleksandar Makedonski imao svoga momka. No sigurno je da su u 
feudalno doba vršili tu službu plaćenici vitezova. Šta je bio Sancho Panza 
dona Ouijota? Čudim se da dosad nije nitko napisao povijest oficirskih 
slugu. U njoj bismo našli da je vojvoda od Almavira za vrijeme opsade 
Toleda pojeo zbog gladi svoga vojnog slugu neosoljena. 
O tome piše sam vojvoda u svojim memoarima ističući da je njegov sluga 
imao fino meso, prhko, gipko i da ga je po okusu podsjećalo na nešto 
između piletine i magarećeg mesa. 
U staroj švapskoj knjizi o vojničkom umijeću nalazimo i upute za 
oficirske sluge. Oficirski momak staroga vremena morao je biti pobožan, 
krepostan, istinoljubiv, skroman, hrabar, odvažan, pošten i marljiv. 
Ukratko: morao je to biti uzoran čovjek. Novo doba je znatno promijenilo 
tip oficirskog momka. Moderni ,purš“ nije obično ni pobožan, ni 
krepostan, ni istinoljubiv. 


Laže, vara svoga gospodara i vrlo često pretvara život svoga zapovjednika 
u pravi pakao. To je lukavi rob, koji izmišlja najrazličitije podmukle 
trikove da ogorči život svomu gospodaru. 

U toj novoj generaciji oficirskih momaka ne mogu se naći takvi 
požrtvovni stvorovi koji bi dopustili da ih neosoljene pojedu njihovi 


gospodari, kao što je dopustio plemeniti Fernando vojvodi od Almavira. 
Na drugoj strani vidimo opet da i gospodari, koji vode sa svojim 
momcima novog vremena borbu na život i smrt, upotrebljavaju 
najrazličnija sredstva da sačuvaju svoj autoritet. To je čak neka vrsta 
strahovlade. Godine 1912. vodio se u Grazu u Štajerskoj proces, na kojem 
je odigrao istaknutu ulogu neki kapetan koji je ubio svoga momka. Bio je 
tada oslobođen, jer je to učinio tek drugi put. Po mišljenju te gospode 
život ,purša“ nema nikakve vrijednosti. On je običan predmet, u mnogo 
slučajeva lutka koju ćuškaju, rob, služavka za sve. Nije stoga čudo da 
takav položaj iziskuje od roba da bude prepreden, lukav. Njegov položaj 
na našoj planeti može se usporediti samo sa stradanjima pikola u staro 
doba, koje su također odgajali, da budu svjesni, ćuškama i mučenjem. 

Ali ima slučajeva da oficirski momak postane ljubimac, pa on tada 
postaje strah i trepet čete, bataljona. Svi vojnički činovi nastoje da ga 
podmite. On odlučuje o dopustima, on se može zauzeti da se na raportu 
sve dobro svrši. 

Te su ljubimce u ratno doba nagrađivali velikim i malim srebrnim 
kolajnama za odvažnost i hrabrost. 

U dvadeset prvoj pukovniji poznavao sam ih nekoliko. Jedan je oficirski 
momak dobio veliku srebrnu kolajnu zato što je umio peći guske koje je 
ukrao. Drugi je dobio malu srebrnu jer je od kuće dobivao divne pošiljke 
prehrambenih artikala, tako da se njegov gospodar u doba najvećega 
glada tako pretrpavao da nije mogao hodati. 

A prijedlog za nagradu kolajnom stilizirao je njegov gospodar ovako: 
»Zato što je u borbama, pokazujući neobičnu odvažnost i hrabrost, 
prezirao životnu opasnost i nije napuštao svoga oficira ni za korak pod 
strašnom vatrom neprijatelja koji je navaljivao.“ 

A on je dotle negdje u pozadini pljačkao kokošinjce. Rat je izmijenio 
odnos momka prema gospodaru i učinio ga najomraženijim stvorenjem 
među momčadi. Oficirski je momak uvijek dobivao cijelu konzervu, dok 
se jedna dijelila na pet ljudi. Njegova je čutura uvijek bila napunjena 
rumom ili konjakom. Takav je momak čitav dan žvakao čokoladu i žderao 
slatke oficirske kekse, pušio cigarete svoga oficira, pekao i kuhao čitave 
sate i nosio specijalnu bluzu. 

Oficirski je momak bio najprisniji prijatelj s ordonansom, pa mu je 
obilato dijelio ostatke s oficirskog stola i sve one prednosti koje je imao. 


Kao trećeg primali su u društvo računarskog narednika. Ovaj trijumvirat, 
koji je živio u neposrednom dodiru s oficirom, znao je sve operacije i 
ratne planove. 

Vod čiji se desetnik družio s oficirskim momkom, uvijek je bio najbolje 
obaviješten o početku operacija. 

Kad je on rekao: ,U dva sata i trideset pet minuta počet ćemo hvatati 
maglu“, tada se tačno u dva sata i trideset pet minuta austrijska vojska 
počela povlačiti pred neprijateljem. 

Oficirski je momak bio u najintimnijem dodiru s poljskom kuhinjom, pa 
se vrlo rado muvao oko kotla i naručivao jela kao da je u restauraciji pa 
ima pred sobom jelovnik. 

- Htio bih rebro - govorio je kuharu. - Jučer si mi dao rep. Stavi mi u juhu 
i komadić jetre, znaš da ne jedem slezenu. 

No najveličanstveniji je bio oficirski momak pri stvaranju panike. Pri 
bombardiranju rovova srce mu je padalo u gaće. U to je doba bio sa 
svojom i gospodarevom prtljagom u najsigurnijem skloništu i skrivao je 
glavu pod ćebe da ga ne pronađe granata, pa nije imao nikakve druge želje 
nego da mu gospodar bude ranjen, da ode s njim u pozadinu, u zaleđe, 
vrlo daleko. 

Paniku je stvarao sistematski i nekako tajanstveno. ,Čini mi se da skidaju 
telefon“, govorio bi povjerljivo po vodovima. I bio je sretan kad je mogao 
reći: ,Već su ga složili!“ 

Nitko nije tako rado uzmicao kao on. U tome je trenutku zaboravljao da 
mu nad glavom zvižde granate i šrapnele, i neumorno je jurio s prtljagom 
prema štabu gdje su stajala kola. Volio je austrijski tren i neobično se 
rado vozio. U najgorem slučaju služio se i sanitetskom dvokolicom. Kad 
je morao ići pješice, davao je utisak najnesretnijeg čovjeka.. U takvom 
slučaju ostavio bi prtljag svoga gospodara u rovovima, a vukao bi samo 
svoj imutak. 

A ako se desilo da je oficir izbjegao zarobljeništvo, a on ne, tada oficirski 
momak nije ni u kojem slučaju zaboravio odvući u zarobljeništvo i prtljag 
svojega gospodara. Prtljag je prešao u njegovo vlasništvo, uz koje je 
prionuo čitavom svojom dušom. 

Vidio sam jednog zarobljenog oficirskog slugu koji je s drugim 
zarobljenicima pješačio od Dubna sve do Darnjice iza Kijeva. Imao je 
osim svoje naprtnjače i naprtnjače svoga oficira, koji je izmakao 


zarobljeništvu, još pet ručnih kovčega različitog oblika, dva pokrivača i 
jastuk, a uz to još i jedan zavežljaj koji je nosio na glavi! Tužio se da su 
mu kozaci ukrali dva kovčega. 

Nikad neću zaboraviti toga čovjeka koji se s tim teretom mučio kroz 
čitavu Ukrajinu. Bila su to živa špediterska kola, pa ne mogu shvatiti 
kako je sve to mogao nositi i vući tolike stotine kilometara, a onda se s 
tim odvesti čak u Taškent, čuvati sve to i umrijeti sa svojim kovčezima od 
pjegavog tifusa u zarobljeničkom logoru. 

Danas su oficirski momci rasijani po čitavoj našoj republici pa pričaju o 
svojim junačkim djelima. Oni su na juriš osvajali Sokal, Dubno, Niš, 
Pijavu. Svaki je od njih bio Napoleon: 

- Rekao sam našem pukovniku neka telefonira u štab, da napadaj može 
početi. 

Većinom su oni bili reakcionarci, pa su ih vojnici mrzili. Neki su od njih 
bili doušnici, pa su naročito uživali kad su mogli vidjeti kako nekoga 
vežu. 

Razvili su se u posebnu kastu. A njihov egoizam nije poznavao granica. 


Natporučnik Lukaš bjaše tipičan aktivni oficir trule austrijske monarhije. 
Kadetska je škola učinila od njega dvoživca. Govorio je u društvu 
njemački, pisao je njemački, čitao je češke knjige, a kad je bio nastavnik u 
školi jednogodišnjih dobrovoljaca, samih Čeha, govorio im je povjerljivo: 
»Budimo Česi, ali to ne mora nitko znati. I ja sam Čeh“. 

Češku je narodnost smatrao nekom tajnom organizacijom, kojoj je bolje 
uklanjati se izdaleka. 

Inače je on bio valjan čovjek koji se nije bojao svojih pretpostavljenih, i 
na manevrima se uvijek brinuo za svoju satniju, kao što valja i priliči. 
Uvijek bi za nju našao zgodan smještaj po štagljevima, a često bi od svoje 
skromne plače platio svojim vojnicima i bure piva. 

Volio je kad su vojnici na maršu pjevali pjesme. Morali su pjevati i kad su 
išli na vježbu i kad su se vraćali s vježbe. Išao je tada uz svoju satniju i 
pjevao s vojnicima. 


A je bilo pola noći, 
1Z vreće vam zob iskoči, 
bumtarata bum! 


Vojnici su ga voljeli jer je bio neobično pravedan i nije mučio vojnike. 
Podoficiri su drhtali pred njim, pa je od najokrutnijeg narednika za 
mjesec dana stvorio pravog jaganjca. 

Istina, znao je on i vikati, ali psovao nije nikada. Služio se biranim 
riječima i rečenicama. 

- Vidite - govorio im je - zaista vas nerado kažnjavam, mladiću, ali šta 
mogu, jer o disciplini zavisi sposobnost vojske, njezina snaga, a bez 
discipline vojska je trstika koju vjetar ljulja. Ako nije u redu vaša 
uniforma i ako vam dugmeta nisu dobro prišivena ili manjkaju, tada se 
vidi da vi zaboravljate svoje dužnosti prema vojsci. Možda će se vama 
činiti neshvatljivo zašto vas treba zatvoriti zbog toga što vam je jučer pri 
pregledu falilo jedno dugme na bluzi, takva mala i neznatna stvarca koja 
se u civilu i ne primjećuje. Ali vidite, ovako zanemarivanje svoje vanjštine 
u vojsci se mora kažnjavati. A zašto? Ovdje nije važno to što vama fali 
jedno dugme, nego to da se moramo priviknuti na red. Ako danas ne 
prišijete dugme i počnete ljenčariti, sutra će vam se već činiti teško da 
rastavite pušku i očistite je, a preksutra ćete negdje u gostionici 
zaboraviti bajonetu i napokon zaspati na stražarskom mjestu, jer ste 
počeli s onim nesretnim dugmetom živjeti životom ljenivca. Tako je to, 


mladiću, i zato vas kažnjavam da vas sačuvam od još teže kazne za 
prijestupe koje biste mogli učiniti zaboravljajući polagano, ali sigurno 
svoje dužnosti. Zatvaram vas na pet dana i želim da uz kruh i vodu 
razmišljate o tom da kazna nije osveta, nego samo odgojno sredstvo koje 
treba da popravi i poboljša kažnjenog vojnika. 

Već je davno trebalo da postane kapetan, ali mu ništa nije pomagao 
njegov oprez u nacionalnom pitanju, jer je prema pretpostavljenima 
nastupao zaista otvoreno i nije u službenom odnosu poznavao nikakva 
ulagivanja. 

To je sačuvao od ćudi seljaka na češkom jugu, gdje se rodio na selu među 
crnogoričnim šumama i ribnjacima. 

Premda je bio pravedan prema vojnicima i nije ih mučio, njegov se 
karakter odlikovao naročitom crtom. 

Mrzio je svoje sluge, jer je uvijek bio takve sreće da je dobivao 
najodvratnijeg i najpodlijeg momka. 

Udarao ih je po ustima, ćuškao ih je i trudio se da ih odgoji i riječju i 
djelom, ne smatrajući ih uopće za vojnike. Borio se s njima beznadno 
čitav niz godina, stalno ih je mijenjao i na kraju uzdisao: ,Opet sam dobio 
podlo živinče!“ Svoje momke smatrao je nižom vrstom životinja. 
Neobično je volio životinje. Imao je kanarinca harcera, angorsku mačku i 
stajskoga pinča. Svi momci koje je izmijenjao, postupali su s tim 
životinjama bar tako dobro kao što je natporučnik Lukaš postupao sa 
svojim momcima kad su izvršili kakvu podlost. 

Kanarinca su mučili glađu, jedan je momak angorskoj mački izbio oko, 
stajskog pinča bi udarali kad god bi ga sreli, a na kraju je jedan Švejkov 
prethodnik odveo toga jadnika na Pankrac k živoderu i dao ga ubiti ne 
žaleći da dade deset kruna iz vlastitog džepa. Poslije toga javio je 
jednostavno natporučniku da mu je pas pobjegao za vrijeme šetnje, pa je 
već sutradan marširao s četom na vježbalište. 

Kad se Švejk javio Luk4šu da nastupa službu, natporučnik Luk4š uveo ga 
je u sobu i rekao mu: 

- Vas je preporučio gospodin feldkurat Katz, pa želim da opravdate 
njegovu preporuku. Imao sam već dvanaest slugu, ali nijedan se nije kod 
mene dugo zadržao. Upozoravam vas da sam strog i da strašno kažnjavam 
svaku podlost i svaku laž. Želim da govorite uvijek istinu i da bez 
gunđanja izvršavate sve moje naloge. Ako reknem: ,,Skočite u vatru!“, vi 


tada morate u vatru skočiti ako vam se i neće. Kamo to gledate? 

Švejk je sa zanimanjem gledao u stranu, na zid gdje je visjela krletka s 
kanarincem, pa sada pogleda svojim dobrim očima u natporučnika 
Lukaša i odgovori dragim, dobroćudnim tonom: 

- Pokorno javljam, gospodine natporučniče, gledam kanarinca harcera. 

I prekinuvši tako natporučnikov govor, Švejk je stajao pred 
natporučnikom mirno i ne trepćući okom gledao mu ravno u oči. 
Natporučnik htjede reći nešto oštro, ali promatrajući nedužan izraz 
Švejkova lica reče samo to: 

- Gospodin feldkurat mi je najavio da ste veliki glupan, i mislim da se nije 
prevario. 

- Pokorno javljam, gospodine natporučniče, gospodin se feldkurat zaista 
nije varao. Dok sam aktivno služio, bio sam superarbitriran zbog 
blesavosti, i to još notorne. Zbog toga su iz naše pukovnije otpustili 
dvojicu, mene i još jednog gospodina kapetana, von Kaunitza. On je, s 
dopuštenjem, gospodine natporučniče, kad je prolazio ulicom, stalno 
čeprkao prstom lijeve ruke po lijevoj nozdrvi, a desnom rukom po desnoj 
nozdrvi, a kad je išao s nama na vježbu, uvijek bi nas postavio kao pri 
mimohodu i rekao nam: 

- Vojnici, eh, zapamtite, eh, da je danas srijeda, jer će sutra biti četvrtak, 
eh! 

Natporučnik Lukaš sleže ramenima kao čovjek koji ne zna i ne nalazi 
odmah riječi da izrazi neku misao. 

Prošao je pored Švejka od vrata do suprotnog prozora i natrag, a pri tome 


je Svejk, prema tome gdje se nalazio natporučnik, okretao glavu 

da je natporučnik oborio oči i zagledao se u sag, pa onda rekao nešto što 
je bilo bez ikakve veze sa Švejkovom primjedbom o glupom kapetanu: 

- Da, kod mene mora biti red i čistoća i ne smije se lagati. Ljubim 
poštenje. Mrzim laž i kažnjavam je nemilosrdno. Jeste li me razumjeli? 

- Pokorno javljam, gospodine natporučniče, da sam razumio Nema ništa 
gore, nego kad čovjek laže. Kad se čovjek zaplete u lažima, tada je 
izgubljen. U jednom selu iza Pelhfimova živio je neki učitelj Marek koji je 
udvarao kćeri lugara Špere, a ovaj mu je poručio, ako se bude sastajao s 
djevojkom u šumi, da će mu, kad ga zatekne, opaliti u stražnjicu čekinje 
sa solju. Učitelj mu je poručio da to nije istina, ali opet jednom, kad se 


imao sastati s djevojkom, zatekao ga je lugar i već mu je htio opaliti iz 
puške u stražnjicu, ali on se ispričavao da skuplja cvijeće, a drugi put da 
hvata nekakve kukce i tako se sve više i više zapleo u laži, da se jednom, 
sav preplašen, zakleo da je došao stavljati zamku za zeca. Lugar ga je tada 
zgrabio i odveo ga na žandarmerijsku stanicu, a odatle ga otpremili na 
sud, i učitelja gotovo zatvorili. A da je rekao istinu, dobio bi samo u 
stražnjicu čekinje sa solju. Ja mislim da je uvijek najbolje sve priznati, 
biti otvoren, pa kad nešto uradim, doći i reći: ,Pokorno javljam, ja sam 
uradio to i to.“ A što se tiče poštenja, to je uvijek vrlo lijepo svojstvo, jer 
čovjek s njim uvijek najdalje dođe. Isto je tako i na utrkama u hodanju. 
Čim čovjek počne šarati i trčati, odmah ga diskvalificiraju. To se dogodilo 
mojem bratučedu. Poštena čovjeka svagdje cijene i poštuju, on je 
zadovoljan sam sa sobom i osjeća se kao preporođen kad ide na spavanje 
pa može reći: ,Danas sam opet bio pošten.“ 

Dok je to Švejk govorio, natporučnik LukaAš je već sjedio na stolici, gledao 
u Švejkove cipele i razmišljao: 

- Bože moj, ta i ja često govorim takve gluposti, a razlika je samo u formi 
kojom ih iznosim. 

Ipak, jer nije htio da izgubi autoritet, reče pošto je Švejk svršio: 


- Kod mene morate čistiti cipele, držati svoju uniformu u redu, dugmeta 
vam moraju biti pravilno prišivena i morate djelovati kao vojnik, a ne kao 
kakav civilni odrpanac! Čudno je da nijedan oficirski sluga nema vojničko 


držanje. Samo je jedan od svih tih mojih momaka izgledao bojovno, ali 
mi je on na kraju ukrao svečanu uniformu i prodao je u židovskoj četvrti. 
Zašutio je, ali je onda nastavio i objašnjavao Švejku sve njegove dužnosti, 
pri čemu nije zaboravio osobito naglasiti da mora biti vjeran i da nigdje 
ništa ne govori što se kod kuće događa. 

- Meni dolaze i dame u posjete - reče on - a poneka ostane ovdje i preko 
noći, kad nemam službe ujutro. U tom slučaju morate nam donijeti kavu 
u krevet tek kad zazvonim, razumijete li? 

- Pokorno javljam da razumijem, gospodine natporučniče. Kad bih došao 
iznenada do kreveta, to bi možda moglo biti neugodno kojoj dami. Ja sam 
jednom doveo u svoj stan neku gospođicu, a moja nam je dvorkinja 
donijela kavu u krevet, baš kad smo se izvrsno zabavljali. Preplašila se i 
polila mi čitava leđa i rekla još uz to: ,Dobro jutro vam želim!“ Ja znam 
što se pristoji i priliči kad gdjegod spava dama. 

- Dobro, Švejku, prema damama moramo uvijek postupati vrlo taktično - 
reče natporučnik koji je postajao sve raspoloženiji, jer je razgovor 
skrenuo na predmet koji je ispunjavao njegovo slobodno vrijeme između 
vojarne, vježbališta i karata. 

Žene su bile duša njegova stana. One su mu stvorile dom. Bilo ih je 
nekoliko tuceta, a mnoge su se od njih trudile da za svog boravka ukrase 
njegov dom različitim sitnicama. 

Kavanarova žena, koja je provela kod njega potpunih četrnaest dana, sve 
dok nije došao po nju njezin gospodin suprug, izvezla mu je dražestan 
tabletić za stol, ukrasila mu je sve rublje monogramima, a dovršila bi 
možda i vezenje zidnoga čilima da nije suprug prekinuo tu idilu. 

Druga dama, po koju su nakon tri sedmice doputovali njezini roditelji, 
htjela je pretvoriti njegovu spavaonicu u damski budoar, pa je pometala 
po sobi različne sitnice i vazice, a objesila mu je nad krevet i sličicu 
anđela čuvara. 

U svim kutovima spavaonice i blagovaonice osjećala se ženska ruka koja 
je prodrla i u kuhinju, gdje se moglo vidjeti najrazličnije kuhinjsko 
posuđe i pribor, veličanstveni dar neke zaljubljene tvorničarove žene koja 
je donijela sa sobom osim strasti i pribor za rezanje svakovrsnog povrća i 
kupusa, zatim ribež za ribanje žemičaka, struganje jetara, rajngle, tepsije, 
tave, kuhače i bog zna šta još drugo. 

No otišla je od njega poslije nedjelju dana jer se nije mogla pomiriti s 


mišlju da natporučnik osim nje ima još oko dvadeset drugih ljubavnica, 
što je ostavilo neke tragove u djelatnosti plemenitog mužjaka u uniformi. 
Natporučnik Lukaš je vodio i razgranatu korespondenciju, imao je i 
album svojih ljubavnica i zbirku raznih relikvija, jer je u posljednje dvije 
godine naginjao fetišizmu. Imao je tako i nekoliko različnih damskih 
podvezica, četvoro dražesnih izvezenih gaćica i tri prozirne fine i tanke 
damske košulje, batistenih maramica, pa čak i jedan steznik i nekoliko 
čarapa. 

- Danas sam u službi - reče on Švejku - doći ću tek noću, pazite na sve i 
uredite stan. Posljednji je momak zbog svoje nemarnosti otputovao 
danas marškompanijom na frontu! 

Pošto je izdao još neke zapovijedi koje su se ticale kanarinca i angorske 
mačke, otišao je u službu ne zaboravivši na vratima kazati još nekoliko 
riječi o poštenju i redu. 

Poslije njegova odlaska Švejk je najsavjesnije uredio stan, tako da je 
natporučniku LukaAšu, kad se noću vratio kući, mogao raportirati: 

- Pokorno javljam, gospodine natporučniče, da je sve u redu, samo je 
mačka napravila svinjariju i požderala vašeg kanarinca. 

- Kako to? - zagrmje natporučnik. 

- Pokorno javljam, gospodine natporučniče, ovako: Ja sam znao da mačke 
ne vole kanarince i da posežu za njima. Htio sam ih dakle međusobno 
upoznati, a u slučaju ako bi ta mrcina nešto poduzela, isprašiti joj kožuh, 
da do smrti ne zaboravi kako treba da se ponaša prema kanarincu, jer ja 
jako volim životinje. U našoj kući ima jedan šeširdžija koji je svoju 
mačku tako izvježbao da mu je na početku požderala tri kanarinca, a sada 
više neće ni jednoga, pa makar taj kanarinac i sjeo na nju. Tako sam htio i 
ja pokušati, pa sam izvukao kanarinca iz krletke i dao ga mački da ga 
pomiriše, a ona, mrcina jedna, odgrizla mu glavu prije nego sam se i 
snašao. Ja zaista nisam od nje očekivao takve prostote. Da je to bio, 
gospodine natporučniče, kakav vrabac, ne bih ništa rekao, ali tako krasan 
kanarinac, harcer. A kako ga je požudno požderala zajedno s perjem i prti 
tom od same radosti mijaukala! Kažu da mačke nisu muzikalno 
obrazovane pa ne podnose kanarinčevo pjevanje, jer ga te mrcine i ne 
razumiju. Ja sam mačku dobro izgrdio, ah, bože sačuvaj, nisam joj ništa 
nažao učinio, nego sam pričekao dok vi dođete i odlučite kako da je 
kaznimo, gaduru šugavu. 


Pričajući to, Švejk je tako iskreno gledao natporučniku u oči da se ovaj 
povukao od njega, premda je ispočetka prišao k njemu s nemilom 
namjerom, sjeo je na stolicu i zapitao ga: 

- Čujte, Švejku, jeste li vi zaista takav božji vol? 

- Pokorno javljam, gospodine natporučniče - odgovori svečano Švejk - 
jesam! Od malih nogu prati me nesreća. Uvijek hoću nešto popraviti, 
učiniti dobro, a uvijek od toga nastane kakva neugodnost za mene i za 
okolinu. Ja sam zaista htio upoznati ovo dvoje, da se priuče jedno na 
drugo, i nisam kriv što ga je ona proždrla, pa je tako završeno to 
poznanstvo. U Štupartovoj kući prije nekoliko godina mačka je požderala 
čak i papigu, jer joj se rugala i mijaukala za njom. Ali mačke zaista teško 
crkavaju. Ako zapovjedite, gospodine natporučniče, da je ubijem, morat 
ću je tresnuti o vratnice, inače neće crknuti. 

I Švejk je s najnedužnijim izrazom lica i s milim dobrodušnim smiješkom 
protumačio natporučniku kako se ubijaju mačke, a taj bi njegov prikaz 
natjerao Društvo za zaštitu životinja u ludnicu. 

Pokazivao je pri tom takvo stručno znanje da ga je natporučnik Lukaš, 
zaboravivši svoju srdžbu, zapitao: 

- Zar vi znate postupati sa životinjama? Imate li osjećaja i ljubavi za 
životinje? 

- Ja najviše volim pse - odgovori Švejk - jer je to unosan posao za onoga 
tko ih zna prodavati. Ja to nisam znao, jer sam uvijek bio pošten. Ah ipak 
su ljudi dolazili k meni, da sam im, vele, prodao crkotinu umjesto 
čistokrvna i zdrava psa, kao da svi psi moraju biti čistokrvni i zdravi. A 
svaki je kupac odmah htio rodoslovlje, pa sam tako morao dati 
odštampati rodoslovlja i nekakva košifskog šarova, koji se rodio u kakvoj 
ciglani, pretvarati u najčistijeg plemića iz bavarske psetarnice Armin von 
Barheim. I zaista, ljudi su odmah bili veseli što se to tako dobro svršilo, 
da imaju kod kuće čistokrvnog psa, i ja sam im mogao ponuditi i 
vršovičkog špica umjesto jazavčara, a oni su se samo čudili zašto je tako 
rijetki pas, koji je čak iz Njemačke, dlakav i zašto nema krive noge. Tako 
se to radi u svima psetarnicama, i vi biste, gospodine oberlajtnante, samo 
zinuli kad biste vidjeli kakve se sve prevare vrše s tim rodoslovljima u 
velikim psetaricama. Pasa koji bi mogli za sebe reći: ,Ja sam čistokrvna 
životinja“, ima zaista malo. Ili se zaboravila njegova mama s kakvom 
mrcinom, ili baka, ili je možda imao nekoliko očeva pa je od svakoga 


nešto naslijedio. Od jednoga uši, od drugoga rep, od trećega dlake na 
gubici, od četvrtoga njušku, od petoga traljave noge, a od šestoga veličinu, 
pa ako je imao takvih otaca dvanaest, tada možete, gospodine 
oberlajtnante, zamisliti kako taj pas izgleda. Ja sam jednom kupio 
takvoga psa Balabana, koji je po svojim očevima bio tako ružan da su ga 
svi psi izbjegavali, pa sam ga kupio iz samilosti što je tako osamljen. A on 
vam je stalno sjedio kod kuće u kutu i bio je tako tužan da sam ga morao 
prodati kao stajskoga pinča. Najviše mi je zadavalo posla dok sam ga 
prebojadisao, da dobije boju papra i soli. Otišao je sa svojim gospodarom 
čak u Moravsku, i odonda ga više nisam vidio. 

Natporučnika je vrlo zanimalo ovo kinološko izlaganje, pa je tako Švejk 
mogao nastaviti bez ikakve smetnje: 

- Psi ne mogu sami sebi bojadisati kosu kao što rade dame, pa se za to 
uvijek mora pobrinuti onaj koji hoće da ih proda. Ako je pas tako star da 
je sav sijed, a vi biste ga htjeli prodati kao jednogodišnje štene ili biste ga 
čak, starčića, proglasili za devetomjesečno štene, tada kupite eksplozivno 
srebro, rastopite ga i obojite psa na crno, tako da izgleda kao mladac. A da 
ojača, hranite ga kao konja arsenikom, a zube mu očistite šmirglpapirom, 
kakvim se čiste rđavi noževi. A prije nego ga povedete na prodaju 
kakvome kupcu, tada mu u gubicu nalijte šljivovice, da se pas malo 
napije, i on vam je odmah čio i veseo, radosno laje i druži se sa svakim 
kao pijani vijećnik! Ali što je najglavnije: ljudima se mora pričati, 
gospodine natporučniče mora se dugo pričati dok kupca potpuno ne 
zbunite. Ako tko hoće od vas kupiti ratlera, a vi nemate kod kuće ništa 
drugo nego kakvog lovačkog psa, tada morate toga čovjeka nagovoriti da 
odvede sa sobom lovačkog psa umjesto ratlera, a ako slučajno imate kod 
kuće samo ratlera, a netko dođe da kupi žestoku njemačku dogu za 
čuvanje, tada ga morate tako zablenuti da u džepu odnese toga 
patuljastog ratlera umjesto doge. Kad sam ja nekoć trgovao psima, došla 
je k meni jednom neka dama i ispričala mi kako joj je papiga odletjela u 
vrt i kako su se baš neki dječaci igrali pred vilom Indijanaca, pa su je 
uhvatili i iščupali joj perje iz repa i okitili se njime kao policajci. A ta se 
papiga, pričala je ona, zbog sramote što je bez repa, razboljela, pa ju je 
veterinar nekakvim prašcima dotukao. Želi dakle da kupi novu papigu, i 
to pristojnu, a ne prostu, koja samo psuje. Što sam mogao da radim kad 
nisam imao kod kuće nikakve papige, a nisam ni znao gdje bih do nje 


došao? Imao sam kod kuće samo oštrog buldoga koji je bio potpuno 
slijep. Morao sam dakle, gospodine natporučniče, pričati toj gospođi od 
četiri sata po podne do osam sati uveče, dok je nisam nagovorio da 
umjesto papige kupi toga slijepog buldoga. To je bilo gore nego kakva 
diplomatska situacija, a kad je odlazila, rekao sam joj: ,Samo neka mu 
dječaci pokušaju otkinuti rep!“ Više nisam nikada razgovarao s tom 
gospođom, morala se zbog toga buldoga iseliti iz Praga jer je izujedao 
čitavu kuću. Vjerujete li, gospodine natporučniče, da je vrlo teško dobiti 
valjana psa? 

- Ja vrlo volim pse - reče natporučnik. - Neki moji drugovi, koji su na 
fronti, imaju sa sobom pse, pa su mi pisali da im rat u društvu tako 
vjerne i odane životinje vrlo dobro prolazi. Vi dakle poznajete dobro sve 
vrste pasa, pa se nadam da biste dobro pazili na psa kad bih ga imao. Koja 
je pasmina po vašem mišljenju najbolja? Mislim, naime, koji je pas 
najbolji kao drug? Imao sam jednom stajskoga pinča, ali ne znam... 

- Po mojem mišljenju, gospodine natporučniče, stajski pinč je vrlo dragi 
pas. Svakomu se on, istina, ne sviđa, jer ima čekinje i tako tvrde brke na 
gubici da izgleda kao oslobođeni kažnjenik. Tako je ružan da je krasan, a 
uz to je lukav. Gdje je do njega glupi bernardinac! A još je pametniji nego 
foksterijer. Znao sam jednog... 

Natporučnik Lukaš pogleda na sat i prekide Švejkovo izlaganje: 

- Već je kasno, moram ići spavati. Sutra sam opet u službi, pa možete 
čitav dan iskoristiti za to da nađete kakva stajskog pinča. 

I otišao je spavati, a Švejk je u kuhinji legao na divan i čitao još novine 
koje je natporučnik donio iz vojarne. 

- Vidi, vidi - reče Švejk sam sebi prateći sa zanimanjem pregled dnevnih 
događaja - sultan je odlikovao cara Vilima ratnom kolajnom, a ja još 
nemam ni male srebrne. 

Odjednom se zamislio i skočio sa divana: 

- Gotovo sam zaboravio ... 

I Švejk ode u sobu gdje je natporučnik već tvrdo spavao, i probudi ga: 

- Pokorno javljam, gospodine natporučniče, niste mi izdali nikakav nalog 
što da uradim s mačkom. 

A pospani natporučnik okrene se u polusnu na drugu stranu i progunđa: 

- Tri dana pritvora! - i nastavi spavanje. 

Švejk iziđe tiho iz sobe, izvuče nesretnu mačku ispod divana i reče joj: 


- Kažnjena si sa tri dana pritvora, abtreten! 
I angorska se mačka opet zavuče pod divan. 

Švejk se baš spremao da pođe tražiti stajskog pinča, kadno pozvoni na 
vratima neka mlada dama i zaželi da razgovara s natporučnikom 
LukAšem. Kraj nje su stajala dva teška kovčega i Švejk je još zapazio na 
stepenicama kapu nosača koji je silazio. 

- Nema ga kod kuće - reče Švejk, ali mlada je dama ušla već u predsoblje i 
odrješito naložila Švejku: 

- Unesite kovčege u sobu! 

- Bez dozvole gospodina natporučnika ne mogu - reče Švejk. - Gospodin 
natporučnik je naredio da nikada ne smijem ništa uraditi bez njegove 
dozvole. 

- Vi ste ludi! - viknu mlada dama. - Ja sam doputovala u goste gospodinu 
natporučniku. 

- O tom nije meni ništa poznato - odgovori Švejk. - Gospodin natporučnik 
je u službi i vratit će se tek noću, a ja sam dobio nalog da mu nađem 
stajskoga pinča. Ništa ne znam ni o kakvim kovčezima i ni o kakvoj dami. 
Sad ću zatvoriti stan, pa vas molim da ljubazno iziđete. Meni nije ništa 
javljeno i ja ne mogu ostaviti ovdje u stanu neku stranu osobu, koju ne 
poznajem. Tako su jednom u našoj ulici ostavili nekoga čovjeka u stanu 


slastičara Bčlčickoga, a on je otvorio ormar, pokupio odjeću i umakao. 

- Ne mislim time ništa rđavo o vama - nastavi Švejk pošto je vidio očajno 
lice mlade dame i suze u njenim očima - ali nikako vas ne mogu ostaviti 
ovdje, to valjda i sami uviđate, jer je meni povjeren cijeli stan, pa ja 
odgovaram za svaku sitnicu. Stoga vas još jednom molim vrlo ljubazno da 
se uzaludno ne trudite. Dok ne dobijem nalog od gospodina 
natporučnika, ne poznajem ni brata. Zaista mi je žao što moram s vama 
tako govoriti, ali u vojsci mora biti reda. 

Dotle se mlada dama nešto pribrala. Izvukla je iz torbice posjetnicu, 
napisala na njoj olovkom nekoliko redaka, stavila je u dražesnu koverticu 
i rekla Švejku potišteno: 

- Odnesite to gospodinu natporučniku, a ja ću ovdje pričekati odgovor. 
Evo vam pet kruna za put! 

- Od toga neće biti ništa - odgovori Švejk uvrijeđen nepopustljivošču 
iznenadnog gosta - zadržite vi tih pet kruna, evo ih na stolici, a ako 
hoćete, pođite sa mnom do vojarne, pa me možete ondje pričekati, a ja ću 
predati pismo gospodinu natporučniku i donijeti vam odgovor. Ali da me 
ovdje pričekate, to nikako ne može biti. 

Rekavši to, unese on kovčege u predsoblje, pa onda, zveckajući 
ključevima kao kaštelan kakvoga dvorca, stade kraj vrata i reče značajno: 
- Zatvaramo! 

Mlada dama izađe bespomoćno na hodnik, Švejk zatvori vrata i pođe 
naprijed. Gošća je trčkala na njim kao psetance i stigla ga tek onda kad je 
Švejk svratio u trafiku da kupi cigarete. 

Sada je išla uz njega i nastojala da zapodjene razgovor: 

- Hoćete li mu sigurno predati to pismo? 

- Predat ću kad sam rekao. 

- A hoćete li naći gospodina natporučnika? 

- To ne znam. 

Opet pođoše jedno kraj drugoga bez riječi, a nakon dulje stanke Švejkova 
pratilica iznova zapodjene razgovor: 

- Zar mislite da nećete naći gospodina natporučnika? 

- To ne mislim. 

- A gdje mislite da bi on mogao biti? 

- Ne znam. 

Time je taj razgovor bio prekinut za dulje vrijeme, ali ga opet nastavi 


mlada dama pitanjem: 

- Da niste izgubili pismo? 

- Dosada još nisam. 

- Onda ćete ga sigurno predati gospodinu natporučniku. 

- Hoću! 

- A hoćete li ga naći? 

- Već sam vam rekao da ne znam - odgovori Švejk. 

- Ja se čudim kako ljudi mogu biti tako radoznali i neprestano pitati 
jedno te isto. To je isto tako kao kad bih ja ovdje na ulici zaustavio svakog 
drugog čovjeka i zapitao ga koji je danas dan. 

Tako je završio pokušaj mlade dame da se dogovori sa Švejkom, pa su 
dalji dio puta do vojarne prošli u potpunoj šutnji. Tek kad su došli do 
vojarne, reče Švejk mladoj dami da ga pričeka, i upusti se s vojnicima na 
vratima u razgovor o ratu što je svakako mladu damu neobično radovalo, 
jer je nervozno hodala po pločniku, a lice joj je poprimilo vrlo nesretan 
izražaj kad je vidjela da Švejk nastavlja svoja tumačenja s tako glupim 
izrazom lica kakav se mogao vidjeti i na fotografiji, objavljenoj u to doba 
u ,Kronici svjetskoga rata“ s natpisom: ,Austrijski prijestolonasljednik 
razgovara sa dva avijatičara koji su oborili ruski aeroplan“. 

Švejk je sjeo na klupu na ulazu u vojarnu i počeo tumačiti da su napadaji 
karpatske vojske na bojnom polju doživjeli neuspjeh, ali da je s druge 
strane zapovjednik Przemysla, general Kusmanek, stigao do Kijeva, a u 
Srbiji da smo napustili jedanaest uporišta, ali da Srbi neće dugo izdržati u 
proganjanju naših vojnika. 

Zatim je počeo kritizirati pojedine poznate bitke, pa je otkrio novo 
španjolsko selo da se odred, koji je sa svih strana opkoljen, mora predati. 
Kad se dovoljno napričao, udostojao se izaći napolje i reći očajnoj dami 
da će odmah doći, pa neka ona nikamo ne odlazi. I zatim ode gore u 
kancelariju, gdje je našao natporučnika Lukaša koji je baš jednom 
poručniku tumačio shemu ratnih rovova i prigovarao mu da ne zna crtati 
ida nemani pojma o geometriji. 

- Vidite, to treba ovako nacrtati! Ako treba na zadani pravac nacrtati 
okomitu liniju, tada je moramo nacrtati tako da ona s pravcem čini pravi 
kut. Razumijete li? U takvom slučaju rovovi će biti položeni pravilno, a 
neće biti upućeni u neprijateljsko područje. Bit ćete udaljeni od 
neprijatelja šest stotina metara. Ali kako ste vi to nacrtali, vi biste našu 


poziciju gurnuli u neprijateljsku liniju, pa bi vaši rovovi bili okomito nad 
neprijateljem, a potreban vam je ispupčen ugao. To je bar tako 
jednostavno, zar ne? 

A rezervni poručnik, koji je u građanstvu bio blagajnik neke banke, stajao 
je nad tim planovima sav očajan jer nije ništa shvaćao, pa je zaista 
odahnuo kad je k natporučniku pristupio Švejk i rekao mu: 

- Pokorno javljam, gospodine natporučniče, da vam neka dama šalje ovo 
pismo i čeka odgovor. 

Pri tom je Švejk značajno i povjerljivo namignuo. 

No pismo nije baš povoljno djelovalo na natporučnika LukaAša. 

»Lieber Heinrich! Mein Mann verfolgt mich. Ich muss unbedingt bei Dir 


ein paar Tage gastieren. Dein Bursch ist ein grosses Mistvieh. Ich bin 
«60 


unglicklich. Deine Katy. 
Natporučnik Luk4š uzdahnu i odvede Švejka u susjednu praznu 
kancelariju, zatvori vrata i poče hodati između stolova. Kad je konačno 
stao pred Švejkom, reče mu: 

- Ova dama piše da ste mrcina, šta ste joj učinili? 

- Ja joj nisam ništa učinio, pokorno javljam, gospodine natporučniče, ja 
sam se vladao vrlo pristojno, ali ona se htjela smjesta nastaniti u vašem 
stanu. A budući da od vas nisam dobio nikakva naloga, nisam je htio 
pustiti u stan. Osim toga doputovala je sa dva kovčega, kao da je došla 
kući. 

Natporučnik još jedanput glasno uzdahne, a to isto ponovi za njim i 
Švejk. 

- Šta je? - viknu natporučnik s prijetnjom u glasu. 

- Pokorno javljam, gospodine natporučniče, da je to težak slučaj. Prije 
dvije godine doselila se jednom tapetaru u Vojtjehovoj ulici nekakva 
gospođica, a on je nije mogao istjerati iz stana, nego se morao otrovati 
plinom zajedno s njom. Tako se završila ta šala. Sa ženama je teško izaći 
na kraj. Ja ih u dušu poznajem. 

- Težak slučaj - ponovi natporučnik sa Švejkom, a nikada još nije netko 
rekao takve čiste istine. Dragi Jindfich je zaista bio u teškom položaju. 
Žena koju progoni njezin muž dolazi k njemu na nekoliko dana u goste, 
baš kad treba da primi gospođu Mickovu iz Trfebonje, koja će u tri dana 
ponoviti sve ono što mu je redovno poklanjala svaka tri mjeseca pri 
svojem dolasku u Prag radi kupovanja robe. Osim toga preksutra treba da 
dođe jedna gospođica. Obećala mu je sigurno da će biti njegova pošto je 
čitav tjedan razmišljala o tome, jer će se tek za mjesec dana udati za 
nekog inženjera. 


Natporučnik je sjedio na stolu oborene glave, šutio je i razmišljao, ali nije 
zasada ništa smislio, nego je napokon sjeo za stol, uzeo omot i papir i na 
službenom formatu napisao ovo pisamce: 

»Draga Katy! U službi sam do 9 sati navečer. Doći ću u deset. Molim da se 
osjećaš kod mene kao u svojoj kući. Što se tiče Švejka, moga momka, 
naredio sam mu da ti u svemu ugodi. Tvoj Jindfich.“ 

- Ovo pismo - reče natporučnik Švejku - predajte milostivoj gospođi. 
Nalažem vam da se prema njoj vladate pristojno i taktično i ispunite sve 
njezine želje koje za vas moraju biti zapovijed. Morate se vladati galantno 
i služiti je pošteno. Evo vam sto kruna, o kojima ćete mi položiti račun, 
jer će vas možda poslati po štogod, naručit ćete za nju ručak, večeru i tako 
dalje. Kupite osim toga tri boce vina i kutiju cigareta memfis. Tako. 
Zasada dosta. Sada možete ići, i još vam jednom stavljam na srce da joj 
morate ispuniti svaku želju koju joj vidite u očima. 

Mlada dama je već izgubila svaku nadu da će vidjeti Švejka, pa je stoga 
bila vrlo iznenađena kad je vidjela da on izlazi iz vojarne i prilazi k njoj s 
pismom u ruci. 

Pozdravio ju je vojnički, pružio joj pismo i rekao: 

- Prema nalogu gospodina natporučnika moram se prema vama, 
milostiva gospođo, vladati pristojno i taktično i služiti vas pošteno, a 
moram vam ispuniti svaku želju koju vam vidim u očima. Moram vas 
nahraniti i kupiti vam što god zaželite. Dobio sam za to od gospodina 
natporučnika sto kruna, ali odatle moram kupiti tri boce vina i kutiju 
cigareta memfis. 

Kad je pročitala pismo, vratila joj se njezina odrješitost, koja se odmah 
izrazila u tome da je naložila Švejku da naruči kočiju, a kad je to učinio, 
naložila mu je da sjedne uz kočijaša na kozlić. 

Odvezli su se kući. Kad su bili u stanu, mlada je dama odlično odigrala 
ulogu domaćice. Švejk je morao prenijeti kovčege u spavaonicu, ćilime je 
morao isprašiti na dvorištu, a neznatna paučina iza ogledala strašno ju je 
razgnjevila. 

Iz svega toga moglo se zaključiti da se gospođa mislila vrlo dugo zadržati 
na ovoj borbenoj liniji. 

Švejk se uznojio. Kad je isprašio ćilime, sjetila se da valja skinuti i zastore 
i isprašiti ih. Zatim mu je naložila da opere prozore u sobi i u kuhinji. 
Poslije toga je počela premještati namještaj, a to je radila vrlo nervozno, 


pa kad je Švejk sve to odvukao iz jednog ugla u drugi, njoj se to nije 
sviđalo, te je ponovo kombinirala i izmišljala nov raspored. 

Sve je u stanu potpuno ispreturala, ali se njezina energija u uređivanju 
gnjezdašca pomalo istrošila, pa je haranje po stanu prestajalo. 

Iz ormara je još izvukla čisto krevetno rublje, sama je presvukla jastuke i 
perine, pa se vidjelo da sve to radi s ljubavlju prema krevetu, koji je u njoj 
izazivao puteno podrhtavanje nosnica. 

Zatim je poslala Švejka po objed i vino, a prije nego se vratio, presvukla 
se u prozirnu jutarnju haljinu, u kojoj je bila neobično zavodljiva i 
zamamna. 

Za ručkom je ispila čitavu bocu vina, popušila je mnogo cigareta i legla u 
krevet, dok je Švejk u kuhinji žvakao vojnički kruh umačući ga u čašu s 
nekakvom slatkom rakijom. 

- Švejku! - začu se iz spavaonice. - Švejku! 

Švejk otvori vrata i ugleda mladu damu na jastucima u dražesnoj pozi. 

- Priđite bliže! 

Švejk priđe krevetu, a ona s naročitim smiješkom promotri njegovo 
snažno tijelo i krepka bedra. 

I odgurnuvši finu tkaninu koja je pokrivala i sakrivala sve, reče mu 
strogo: 

- Skidajte cipele i hlače! Pokažite ... 

I tako se desilo da je dobri vojak Švejk mogao raportirati natporučniku 
nakon njegova povratka iz vojarne: 

- Pokorno javljam, gospodine natporučniče, da sam ispunio sve želje 
milostive gospođe i poslužio je pošteno prema vašem nalogu. 

- Hvala vam, Švejku! - reče natporučnik. A je li imala mnogo želja? 

- Oko šest - odgovori Švejk - a sada spava kao zaklana od tog jahanja. 
Ispunio sam joj svaku želju koju sam joj vidio u očima. 


Dok su mase vojnika, privezane uz šume oko Dunajca i Raba, stajale u 
kiši granata i dok su velikokalibarski topovi uništavali čitave satnije i 
zatrpavali ih u Karpatima, dok je horizont na svim bojištima blistao od 
požara sela i gradova - natporučnik je Luk4š zajedno sa Švejkom 
proživljavao neugodnu idilu s damom koja je pobjegla od svoga muža i 
bila sada njegova domaćica. 

Kad je otišla u šetnju, natporučnik Luk4š je održao sa Švejkom ratno 
vijeće kako da je se riješe. 

- Najbolje bi bilo, gospodine natporučniče - reče Švejk - kad bi muž od 
kojega je pobjegla i koji je traži, kako rekoste da piše u pismu koje sam 
vam donio, kad bi dakle njezin muž saznao gdje se ona nalazi, da dođe po 
nju. Treba mu poslati telegram da je ona kod vas i da je može ovdje 
preuzeti. U Všenorima se prošle godine dogodilo nešto slično u jednoj 
vili. Ali tada je takav telegram poslala sama žena svome mužu, a kad je on 
po nju došao, išćuškao je i ženu i ljubavnika. Obojica su bili civilisti, no u 
ovom slučaju muž se neće drznuti da dira u oficira. Uostalom, vi niste baš 
ništa krivi jer niste nikoga zvali, a dama, kad je pobjegla, učinila je to na 
svoju ruku. Vidjet čete da će takav telegram koristiti. Ako i padne 
nekoliko zaušnica... 

- On je vrlo inteligentan čovjek - prekide ga natporučnik Lukaš - ja ga 
poznajem, on je trgovac hmeljom naveliko. Svakako moram s njim 


razgovarati. Poslat ću mu telegram. 

Brzojav koji je poslao, bio je vrlo kratak, trgovački: ,Sadašnja je adresa 
vaše žene...“ Nakon toga je navedena tačna adresa natporučnika Lukaša. 

I tako se desilo da se gospođa Katy vrlo neugodno iznenadila kad se na 
vratima pojavio trgovac hmeljom. Izgledao je vrlo razborito i zabrinuto 
kad je gospođa Katy, ne gubeći u tom času prisutnost duha, predstavila 
oba gospodina: 

- Moj muž... gospodin natporučnik Lukaš. 

Ništa se drugo nije sjetila da kaže. 

- Izvolite sjesti, gospodine Wendlere - ljubazno ga ponudi natporučnik 
Lukaš i izvuče iz džepa dozu s cigaretama. - Izvolite? 

Inteligentni trgovac hmeljom učtivo uze cigaretu i odbivši nekoliko 
dimova zapita ozbiljno: 

- Hoćete li skoro na frontu, gospodine natporučniče? 

- Zatražio sam premještaj devedeset prvoj pukovniji u Budjejovice, kamo 
ću vjerojatno otići čim se završi školovanje jednogodišnjih dobrovoljaca. 
Trebamo mnogo oficira, no žalosna je pojava da mladi ljudi koji imaju 
pravo da budu jednogodišnji dobrovoljci, neće da se posluže tom 
povlasticom. Radije ostaju obični infanteristi nego da postanu kadeti. 

- Rat je mnogo naškodio trgovini hmelja, ali ja mislim da on ne može 
dugo trajati - primijeti trgovac hmeljom gledajući naizmjenično svoju 
ženu i natporučnika. 

- Naš je položaj vrlo dobar - reče natporučnik Luka4š - danas više nitko ne 
sumnja da će se rat završiti pobjedom oružja centralnih vlasti. Francuska, 
Engleska i Rusija previše su slabe protiv austrijsko-tursko-njemačkog 
granitnog bedema. Istina, na nekim smo frontovima doživjeli neznatne 
neuspjehe, ali čim probijemo rusku frontu između karpatskog bila i 
srednjeg Dunajca, nema nikakve sumnje da će to značiti kraj rata. I 
Francuzima prijeti u najkraće vrijeme gubitak čitave istočne Francuske i 
ulazak njemačke vojske u Pariz. To je sasvim sigurno. Osim toga naši 
manevri u Srbiji napreduju vrlo uspješno, pa uzmicanje naše vojske, koje 
zapravo znači samo pregrupiranje snaga, mnogi tumače sasvim drugačije 
nego kako zahtijeva potpuna hladokrvnost u ratu. Uskoro ćemo vidjeti da 
će naši planirani manevri na južnom bojištu uroditi dobrim plodom. 
Izvolite pogledati... 

I natporučnik Lukaš primi trgovca hmeljom nježno za rame, odvede ga do 


karte bojišta koja je visjela na zidu, i počne tumačiti pokazujući mu 
pojedine tačke: 

- Istočni Beskydi za nas su odlično uporište. Karpatske planine, kao što 
vidite, također su siguran oslonac. Snažan udarac na ovu liniju - pa se 
nećemo zaustaviti sve do Moskve. Rat će se završiti prije nego što se i 
nadamo. 

- A što će Turska? - upita trgovac hmeljom razmišljajući kako da prijeđe 
na srž stvari zbog koje je došao. 

- Turci se drže dobro - odgovori natporučnik vodeći ga opet k stolu - 
predsjednik turskog parlamenta Hali-bej i Ali-bej doputovali su u Beč. Za 
vrhovnog komandanta turske vojske na Dardanelima imenovan je maršal 
Liman von Sanders. Goltz-paša je iz Carigrada stigao u Berlin, a naš je car 
odlikovao Enver-pašu, viceadmirala Usedon-pašu i generala Dževad-pašu. 
Za tako kratko vrijeme to je razmjerno mnogo odlikovanja. 

Časak su svi sjedili šutke, dok nije natporučnik smatrao za zgodno da 
prekine mučnu situaciju ovim riječima: 

- Kad ste doputovali, gospodine Wendlere? 

- Jutros. 

- Vrlo mi je drago što ste me našli i zatekli kod kuće, jer ja uvijek popodne 
odlazim u vojarnu i imam noćnu službu. Budući da je stan prazan 
zapravo čitav dan, mogao sam milostivoj gospođi ponuditi gostoprimstvo. 
Ovdje je nije nitko smetao za čitava njezina boravka u Pragu. Zbog starog 
poznanstva ... 

Trgovac hmeljom se nakašlja i reče: 

- Katy je svakako čudna žena. Gospodine natporučniče , primite moju 
najsrdačniju zahvalnost za sve što ste za nju uradili. Ona vam se 
odjednom sjeti da treba da liječi živce, pa otputuje u Prag. Ja sam na 
putu, stigao sam kući, a kuća prazna! Katy je otputovala... 

Nastojeći da se drži što prirodnije, zaprijeti joj prstom i smješkajući se 
usiljeno zapita je samo: 

- Ti si valjda mislila, kad ja putujem, da možeš i ti putovati? Ti dakako 
misi pomislila... 

Videći da razgovor skreće na neugodno područje, natporučnik Lukaš 
ponovo odvede inteligentnog trgovca hmeljom do ratne karte i 
pokazujući mu podvučena mjesta reče: 

- Zaboravio sam vas upozoriti na jednu veoma zanimljivu okolnost. Na 


ovaj veliki luk koji je okrenut prema jugozapadu, gdje ova planinska 
skupina čini važan mostobran. Ovamo je usmjerena ofenziva saveznika. 
Zatvaranjem ovoga puta, koji spaja mostobran s glavnom obrambenom 
linijom neprijatelja, mora biti prekinuta veza između desnoga krila i 
sjeverne vojske na Visli. Je li vam to sada jasno? 

Trgovac hmeljom odgovori da mu je sve potpuno jasno, i bojeći se kao 
taktičan čovjek da se ono što je rekao ne bi shvatilo dvosmisleno, doda 
još vraćajući se na svoje mjesto: 

- Naš je hmelj zbog ratnih prilika izgubio tržišta u inozemstvu: 
Francuska, Engleska, Rusija i Balkan ne uvoze više naš hmelj. Hmelj još 
šaljemo u Italiju, no bojim se da će se i ona uplesti u rat. Ali kad 
pobijedimo, onda ćemo mi diktirati cijene robi. 

- Italija će ostati strogo neutralna - tješio gaje natporučnik - to je... 

- A zašto onda ne prizna da se smatra vezanom Trojnim ugovorom, koji je 
sklopila s Austro-Ugarskom i Njemačkom? - naljutio se odjednom 
trgovac hmeljom, komu se sve to pomiješalo u glavi: i hmelj, i žena, i rat. 
- Ja sam očekivao da će Italija navijestiti rat Srbiji. Tada bi rat bio već pri 
svršetku. Hmelj mi trune u skladištima, domaći poslovi su slabi, izvoz je 
jednak ništici, a Italija čuva neutralnost. A zašto je onda Italija još godine 
tisuću devet stotina i dvanaeste obnovila s nama Trojni savez? Gdje je 
talijanski ministar vanjskih poslova, markiz di San Giuliano? Šta radi taj 
gospodin? Zar spava, ili je što drugo posrijedi? Znate ii vi koliki je bio moj 
godišnji promet prije rata, a koliki je sada? 

- Nemojte misliti da ja ne pratim događaje - nastavio je trgovac gledajući 
ljutito natporučnika koji je mimo odbijao kolutove cigaretnog dima što 
su stizali jedan drugi i razbijali se. - Zašto su se Nijemci povukli na 
granicu kad su bili već kod Pariza? Zašto se opet vode teške artiljerijske 
bitke između Meuse i Moselle? Znate li da su u Combresu i Woewru kod 
Marchea izgorjele tri pivovare kojima smo godišnje slali preko pet stotina 
vreća hmelja? A i u Vogesima je izgorjela Hartmansweilerska pivovara, a 
velika pivovara u Niederaspachu kraj Muilhausena sravnjena je sa 
zemljom. To vam je za moju firmu gubitak od dvanaest stotina vreća 
hmelja godišnje. Nijemci i Belgijanci borili su se šest puta za pivovaru 
Klosterhoek, a to je opet za mene gubitak od trista i pedeset vreća hmelja 
godišnje. 

Od uzbuđenja nije mogao više govoriti, nego je ustao, prišao k ženi i 


rekao joj: 

- Katy, poći ćeš odmah sa mnom kući! Obuci se! 

- Svi ovi događaji jako me uzbuđuju - reče začas tonom ispričavanja - 
prije sam bio potpuno miran. 

A kad je gospođa otišla da se obuče, reče tiho natporučniku : 

- Ona to nije učinila prvi put. Lani je pobjegla s nekim suplentom, pa sam 
je našao čak u Zagrebu. Pri tome sam sa zagrebačkom gradskom 
pivovarom zaključio posao od šest stotina vreća hmelja. 

- Da, jug je uopće bio zlatni rudnik. Naš je hmelj išao sve do Carigrada. A 
sada smo napola uništeni. Ako vlada ograniči kod nas proizvodnju piva, 
zadat će nam time posljednji udarac. 

I pripaljujući ponuđenu cigaretu, reče očajno: 

- Sama Varšava je od mene kupovala dvije tisuće trista sedamdeset vreća 
hmelja godišnje. Najveća je pivovara ondje Augustijanska. Zastupnik je 
dolazio k meni svake godine. To je očajno. Još je dobro što nemam djece. 
Ovaj logični završetak o godišnjem posjetu zastupnika Augustijanske 
pivovare iz Varšave izazvao je fini smiješak natporučnika Lukaša, što je 
trgovac hmeljom zapazio, pa je stoga produžio: 

- Madžarske pivovare u Šopronju i u Velikoj Kaniži kupovale su kod moje 
firme godišnje oko tisuću vreća hmelja za svoja eksportna piva koja su 
izvozile čak do Aleksandrije. A sada zbog blokade ne naručuju ništa. 
Nudim im hmelj za trideset postotaka jeftinije, a one ne naručuju ni 
jedne vreće. Stagnacija, propadanje, mizerija, a još k tome i domaće brige. 
Trgovac hmeljom prestade pričati, pa je šutnju prekinula gospođa Katy, 
spremna za put: 

- Kako ćemo otpremiti moje kovčege? 

- Poslat ćemo po njih, Katy - reče zadovoljno trgovac hmeljom radujući se 
napokon što je sve završilo bez izgreda i sablažnjivih scena. - Ako želiš još 
štogod kupiti, krajnje je vrijeme da pođemo. Vlak nam polazi u dva i 
dvadeset. 

Oboje se prijateljski oprostiše s natporučnikom, a trgovac hmeljom bio je 
tako veseo što se sve već svršilo, da je na rastanku u predsoblju rekao 
natporučniku: 

- Ako biste, ne dao bog, bili ranjeni u ratu, dođite k nama na oporavak. 
Njegovat ćemo vas najbrižljivije. 

Vrativši se u spavaonicu u kojoj se Katy odijevala za put, natporučnik je 


na umivaoniku našao četiri stotine kruna i ovo pisamce: 

»Gospodine natporučniče! Niste se zauzeli za mene pred tim majmunom, 
mojim mužem i idiotom prvoga reda. Dopustili ste da me odvuče sa 
sobom, kao kakvu stvar koju je zaboravio u stanu. Pri tom ste se usudili 
primijetiti da ste mi ponudili gostoprimstvo. Nadam se da vam nisam 
nanijela većih troškova od četiri stotine kruna, koje prilažem i koje, 
molim vas, podijelite sa svojim slugom.“ 

Natporučnik Lukaš stajaše časak s tim pismom u ruci, a zatim ga poče 
polagano derati. Sa smiješkom pogleda novce koji su ležali na 
umivaoniku, i videći da je u uzbuđenju zaboravila češljić na ormariću dok 
je pred zrcalom uređivala kosu, stavi ga među svoje fetišističke relikvije. 
Švejk se vratio popodne. Tražio je stajskoga pinča za natporučnika. 

- Švejku! - pozva ga natporučnik. - Imate sreću. Dama koja je kod mene 
stanovala, otputovala je. Odveo ju je njezin suprug. A za sve usluge koje 
ste joj učinili ostavila vam je na umivaoniku četiri stotine kruna. Morate 
joj lijepo zahvaliti, odnosno njezinu gospodinu suprugu, jer su to njegovi 
novci koje je sa sobom uzela na put. Ja ću vam diktirati pismo. 

I diktirao je: 

»Poštovani gospodine! Izvolite isporučiti gospođi najsrdačniju hvalu za 
četiri stotine kruna koje mi je darovala vaša gospođa supruga za usluge 
koje sam joj učinio za vrijeme njezina boravka u Pragu. Sve što sam za 
nju uradio, učinio sam dragovoljno, pa stoga ne mogu primiti ovu svotu, 
te je vraćam...“ 

- No, samo pišite, Švejku, šta se tako vrtite? Gdje sam ono prestao? 

- Te je vraćam“ ... - reče Švejk drhtavim glasom pun tragike. 

- Dobro dakle: ,vraćam je s najdubljim poštovanjem. Učtiv pozdrav i 
rukoljub milostivoj gospođi. Josef Švejk, oficirski sluga kod natporučnika 
Lukaša.“ Je li gotovo? 

- Pokorno javljam, gospodine natporučniče, još fali datum. 

- 20. prosinca 1914. Tako, a sada napišite adresu i uzmite četiri stotine 
kruna, pa ih odnesite na poštu i pošaljite na ovu adresu. 

I natporučnik Luka4š poče veselo zviždati ariju iz operete ,Razvedena 
žena“. 

- Još nešto, Švejku - viknu natporučnik kad se Švejk uputio na poštu. - 
Šta je s onim psom kojega ste išli tražiti? 

- Imam jednog u vidu, gospodine natporučniče, vrlo lijep pas. Ali teško 


ćemo ga dobiti. Nadam se da ću ga možda sutra dovesti. Grize! 


Posljednju riječ natporučnik Lukaš nije čuo, iako je ona vrlo važna. 
,»Grize mrcina sve u šesnaest“, htio je još jednom ponoviti Švejk, ali je na 
kraju pomislio: ,Šta se to zapravo tiče natporučnika. On želi imati psa, pa 
će gai dobiti!“ 

Lako je dakako reći: ,Dovedite mi psa!“ No vlasnici pasa veoma paze na 
svoje pse, makar im psi i nisu čistokrvne pasmine. I običnog kućnog psa 
koji ništa drugo ne radi, nego samo grije noge kakvoj starici, njegov 
vlasnik voli i ne da mu učiniti ništa nažao. 

Pas svakako instinktivno osjeća, osobito ako je čistokrvan, da će ga 
jednoga lijepoga dana netko ukrasti od njegova gospodara. On stalno živi 
u strahu da će ga netko ukrasti, da ga mora ukrasti. Pas se na primjer na 
šetnji udalji od svoga gospodara, ispočetka je veseo i nestašan. Igra se s 
drugim psima, skače na njih nemoralno, i oni na njega, onjuškuje ugaone 
kamenove, diže nožicu na svakom uglu i piljarici na košaru s krumpirom, 
ukratko: tako se raduje životu i svijet mu se čini tako krasan kao mladiću 
poslije položene mature. 

No odjednom možete zapaziti kako njegovo veselje nestaje, jer pas osjeća 
da se izgubio. I sada ga tek spopada pravi očaj. Preplašeno trči ulicom, 
njuška, cvili i u potpunom očajanju podvija rep među noge, uši povlači 


unazad i juri posred ulice nekamo u nepoznato. 
Kad bi mogao govoriti, vikao bi: ,Isuse i Marijo, mene će netko ukrasti!“ 
Jeste li kada bili u psetarnici i vidjeli takve preplašene pse? Svi su oni 
ukradeni. Velegrad je stvorio posebnu vrstu kradljivaca koji žive 
isključivo od krađe pasa. Ima malih vrsta salonskih pasa, patuljastih 
ratlera, sasvim malenih poput rukavice, tako da se mogu staviti u džep 
ogrtača ili u ženski muf gdje ih nose sa sobom. I odatle vam ukradu takva 
jadnika. Opasnu njemačku pjegavu dogu, koja u predgrađu bijesno čuva 
kakvu vilu, ukradu noću. Policijskog psa ukradu detektivu ispred nosa. 
Vodite tako psa na uzici, a oni je prerežu i nestanu zajedno sa psom, a vi 
glupo gledate u uzicu bez psa. Pedeset procenata pasa koje srećete na 
ulici, nekoliko je puta mijenjalo svoje gospodare, pa često nakon nekoliko 
godina kupite svoga vlastitog psa koga su vam ukrali još kao štene, kad 
ste s njim išli u šetnju. Najveća opasnost da budu ukradeni, prijeti psima 
kad ih izvode da izvrše malu i veliku tjelesnu nuždu. Osobito pri ovom 
posljednjem aktu gubi se najveći broj pasa. Zato se pri tom svaki pas 
oprezno ogledava oko sebe. 
Ima nekoliko načina kako se kradu psi. Ili direktno, ili na džeparski 
način, ili prevarnim mamljenjem nesretnog stvorenja. Pas je vjerna 
životinja, ali samo u čitanci ili u prirodopisu. Dajte i najvjernijem psu da 
pomiriše prženu konjsku kobasicu, i on je izgubljen. On zaboravi 
gospodara uz kojega ide, okrene se i ide za vama, pri čemu mu iz gubice 
cure sline, pa u očekivanju i slutnji velike radosti nad kobasicom vrti 
prijazno repom i širi nozdrve kao najvragolastiji pastuh kad ga vode 
kobili. 

*** 
Na Maloj Strani kraj Dvorskih stuba nalazi se mala pivara. Jednoga dana 
sjedila su ondje straga u sumraku dva čovjeka. Jedan je bio vojnik, a 
drugi civil. Nagnuvši se jedan prema drugome, šaptali su tajanstveno. 
Ličili su na zavjerenike iz doba Mletačke republike. 
- Svaki dan u osam sati - šaptao je civil vojniku - izlazi s njim služavka na 
ugao Havličekova trga prema parku. Ali on je gad, grize sve u šesnaest. Ne 
da se ni pogledati. 
I nagnuvši se još jače prema vojniku, šapnu mu u uho: 
- Ni kobasice ne jede. 
- Ni pržene? - upita vojnik. 


- Ni pržene. 

Obojica pljunuše. 

- Pa šta onda ždere taj gad? 

- Sam bog zna što. Neki su psi razmaženi i raznježeni kao kakav 
nadbiskup. 

Vojnik i civil se kucnuše, pa civil šapućući nastavi: 

- Jednom neki crni špic, koga sam trebao za psetarnicu nad Klamovkom, 
nije htio ni od mene uzeti kobasice. Hodao sam za njim tri dana, pa kad 
više nisam mogao izdržati, zapitao sam izravno gospođu koja je s tim 
psom šetala, što taj pas ždere da je tako lijep. Gospođi je to polaskalo, pa 
je rekla da najradije jede kotlete. Kupio sam mu dakle odrezak. Mislio 
sam da će mu to biti bolje. A vidiš, ta mrcina nije se ni osvrnula na 
odrezak, jer je bio teleći, a on je navikao na svinjsko meso. Morao sam 
mu dakle kupiti svinjski kotlet. Dao sam mu da pomiriše i potrčao, a pas 
za mnom. Gospođa ga je zvala: ,Mali, mali!“, ali mali ni da se okrene. 
Trčao je za kotletom čak za ulični ugao, a ondje sam mu stavio lančić na 
vrat, i sutradan je već bio u psetarnici nad Klamovkom. Pod vratom je 
imao nekoliko bijelih dlaka, malu pjegicu, koju smo obojili crno, i nitko 
ga nije prepoznao. Ali drugi psi, a bilo ih je mnogo, upravo su jurili za 
prženom konjskom kobasom. I ti bi najbolje uradio da zapitaš pratilicu 
što pas najradije ždere. Ti si vojnik, naočit si, i ona će tebi radije reći. Ja 
sam je već pitao, ali ona me pogledala kao da bi me htjela probosti, pa mi 
je rekla: - ,Šta se to vas tiče?“ Nije baš lijepa, prava majmunica, ali s 
vojnikom će već razgovarati. 

- Jeli to zaista stajski pinč? Moj natporučnik neće drugog. 

- Krasni stajski pinč. Pravi, pravcati pinč, čistokrvni, boje papra i soli, kao 
što si ti Švejk, a ja Blahnik. Meni se radi o tome da saznam šta ždere, pa 
ću mu to dati i dovesti ga k tebi. 

Prijatelji se ponovo kucnuše. Još prije rata, kad je Švejk trgovao psima, 
Blahnik mu je dobavljao pse. Bio je to iskusan čovjek, pa se pričalo za 
njega da je potajno kupovao sumnjive pse od živoderke i preprodavao ih 
dalje. Jednom je čak bolovao od bjesnoće, pa se u Pasteurovu zavodu u 
Beču kretao kao kod kuće. Sada je smatrao za svoju dužnost da pomogne 
Švejku bez ikakve koristi za sebe. Poznavao je sve pse u čitavom Pragu i 
okolici, pa je zato govorio tako tiho da ne bude sumnjiv gostioničaru, jer 
mu je prije pola godine pod kaputom odnio iz gostionice mladog 


jazavčara, kojemu je dao da siše mlijeko iz dječje bočice tako da je glupo 
štene mislilo da mu je on mama, pa nije ni pisnulo pod kaputom. 

Krao je principijelno samo čistokrvne pse, a po poznavanju pasa mogao je 
biti sudski vještak. Dobavljao je pse svima psetarnicama, a i privatnim 
osobama koliko se dalo, a kad bi išao ulicom, lajali bi na njega psi koje je 
nekada ukrao, a kad bi gdje stao uz kakav izlog, često bi kakav osvetljivi 
pas podigao iza njega nogu i poškropio mu hlače. 

Sutradan u osam sati ujutro mogli ste vidjeti dobroga vojnika Švejka kako 
se šeće na uglu Havličekova trga kraj parka. Čekao je služavku sa 
stajskim pinčem. I dočekao ju je, pa je kraj njega projurilo dlakavo pašče, 
nakostriješeno, bodljikavih dlaka, ali mudrih očiju. Pas je bio veseo kao 
svi psi koji obave nuždu, pa je pojurio među vrapce koji su na ulici zobali 
konjske izmetine. 

Naskoro je mimo Švejka prošla i služavka koja je čuvala psa. Bila je to 
starija djevojka, kojoj je kosa bila pristojno spletena u obliku pletenice. 
Fićukala je za psom i vrtjela u ruci lančić i elegantni bič. 

Švejk je upita: 

- Molim vas, gospođice, kojim se putem ide na Žižkov? 


Zastala je i pogledala ga da li se ne šali, ali dobrodušno lice Švejkovo 
reklo joj je da taj vojnik zaista želi ići na Žižkov. Izraz lica postade joj 
mekši, i ona mu susretljivo protumači koji put vodi na Žižkov. 

- Ja sam tek nedavno premješten u Prag - reče Švejk. - Nisam odavde, 
nego sa sela, A ni vi niste iz Praga? 

- Ja sam iz Vodnjana. 

- Onda nismo daleko jedno od drugoga - odgovori Švejk - Ja sam iz 
Protivina. 

Ovo poznavanje češkoga juga, stečeno nekoć na manevrima u tom kraju, 
ispunilo je djevojčino srce zavičajnom toplinom. 


- Onda vi poznajete u Protivinu mesara Pejchara koji ima mesnicu na 
trgu? 

- Kako ga ne bih poznavao! To je moj brat. Njega, svi kod nas vole - reče 
Švejk on je vrlo dobar i uslužan čovjek, a ima dobro meso i pošteno važe. 
- Aniste li vi Jarešov sin? - upita djevojka, osjećajući već simpatiju prema 
nepoznatom vojniku. 

- Jesam. 

- A od kojega ste Jareša, onoga iz Krča kraj Protivina ili onoga iz Ražica? 

- Onoga iz Ražica. 

- Dali on još razvozi pivo? 

- Da. 

- Ali već je dobrano prekoračio šezdesetu? 

- Proljetos je navršio šezdeset osam godina - odgovori mimo Švejk. - Sad 
je nabavio psa, pa vozi da je milina. Pas mu sjedi na kolima. Baš takav 
kao onaj što natjerava vrapce. Lijep pas, vrlo lijep. 

- To je naš pas - objasni mu nova znanica. - Ja služim ovdje kod 
gospodina pukovnika. Zar ne poznajete našeg gospodina pukovnika? 

- Poznajem, vrlo inteligentan čovjek - reče Švejk - i mi smo u 
Budjejovicama također imali jednog takvog pukovnika. 

- Naš je gospodin strog, pa kad se posljednji put govorilo da su nas u 
Srbiji isprašili, došao je kući sav bijesan i pobacao u kuhinji sve tanjure, 
pa mi je htio i otkazati. 

- To je dakle vaš psić - prekide je Švejk. - šteta je što moj natporučnik ne 
podnosi pse, ja ih vrlo volim. 

I zašuti začas, ali onda odjednom reče: 

- Ali svaki pas neće da jede svako jelo. 

- Naš Luks je strašno izbirljiv. Neko vrijeme uopće nije htio jesti meso, ali 
sad ga opet jede. 

- Ašta najradije jede? 

- Jetra, kuhana jetra. 

- Teleća ili svinjska? 

- Svejedno mu je - nasmije se Švejkova ,zemljakinja“ smatrajući 
posljednje pitanje kao neuspjeh pokušaj šale. 

Šetali su časak zajedno, a pridružio im se i stajski pinč koji je bio svezan 
na lančiću. Vladao se prema Švejku vrlo povjerljivo i pokušavao mu je bar 
brnjicom poderati hlače, skakao je na njega, ah najednom, kao da je 


osjetio kakve ima Švejk namjere, prestao je skakati pa je hodao tužno i 
smeteno, gledajući Švejka sa strane, kao da hoće reći: ,Dakle i mene čeka 
takva sudbina?“ 

Zatim mu je još rekla da izvodi psa u šetnju svako veče u šest sati, da ne 
vjeruje nijednom muškarcu u Pragu, da je jednom dala oglas u novine i 
da se javio neki bravar radi ženidbe i izmamio od nje osam stotina kruna 
za neki izum, a zatim je nestao. Na selu su ljudi svakako pošteniji. Kad bi 
se udala, pošla bi samo za čovjeka sa sela, ali tek poslije rata. Ratne 
brakove smatra glupošću, jer takva žena obično ostane udovica. 

Švejk joj je obećao da će doći u šest sati, a zatim je otišao da javi prijatelju 
Blahniku kako pas jede svakovrsna jetra. 

- Počastit ću ga goveđim jetrima - odluči Blahnik. - Goveđim sam jetrima 
primamio već jednom bernardinca tvorničara Vydre. To je bio vrlo vjeran 
pas. Sutra ću ti dovesti pinča u potpunom redu. 

I Blahnik je održao riječ. Kad je Švejk prije podne uredio stan, začu se 
pred vratima pasji lavež, i začas je Blahnik uvukao u natporučnikov stan 
stajskoga pinča, koji se opirao i bio je još više nakostriješen nego obično. 
Divlje je igrao očima i gledao tako bijesno da je podsjećao na izgladnjelog 
tigra u kavezu pred kojim stoji debeli posjetilac zoološkog vrta. Škrgutao 
je zubima, režao, kao da hoće reći: ,Rastrgat ću vas, požderat ću vas!“ 
Privezali su ga za kuhinjski stol, pa je Blahnik prikazao način na koji ga je 
ukrao. 

- Prošao sam namjerno mimo njega držeći u ruci kuhana jetra, zamotana 
u papir. Počeo je njuškati i skakutati oko mene. Nisam mu dao ništa, 
nego sam pošao dalje. A pas za mnom. Kod parka sam zaokrenuo u 
Bredovsku ulicu i ondje mu dao prvi zalogaj. Jeo ga je hodajući za mnom, 
da me ne izgubi iz vida. Zakrenuo sam u Jindrfišku ulicu, gdje sam mu 
dao novu porciju. A pošto se najeo, svezao sam ga za lančić i vukao ga 
preko Vaclavova trga na Vinohrade i dalje u Vršovice. Putem je izvodio 
prava čudesa. Kad sam prelazio preko tramvajske pruge, legao je i nije se 
htio maknuti. Možda je htio da tramvaj prijeđe preko njega. Donio sam sa 
sobom i obrazac rodoslovlja koji sam kupio u Fuchsovoj papirnici. Ti 
moraš ispuniti rodoslovlje, Švejku. 

- No rodoslovlje mora biti napisano tvojom rukom. Napiši da potječe iz 
Leipziga iz psetarnice von Bulowa. Otac Arnheim von Kahlsberg, majka 
Emma von Trautensdorf, po ocu Siegfried von Busenthal. Otac je dobio 


prvu nagradu na berlinskoj izložbi stajskih pinčeva godine tisuću devet 
stotina i dvanaeste. Majka je odlikovana zlatnom kolajnom Nirnberškog 
društva za uzgoj plemenitih pasa. Šta misliš koliko je star? 

- Po zubima sudeći, bit će mu dvije godine. 

- Napiši da je star godinu i po. 

- Rđavo je obrezan, Švejku. Pogledaj mu uši! 

- Tomu se može pomoći. Podrezat ćemo ih jednom prilikom kad se kod 
nas udomaći. Sad bi bio još bjesniji. 

Ukradeni je pas bijesno režao, dahtao, trzao se, a zatim legao i isplažena 
jezika, umoran, očekivao što će mu se dogoditi. 

Polagano je postajao sve mirniji, pa bi samo kadikad žalosno zacvilio. 
Švejk stavi pred njega ostatak jetara koja mu je dao Blahnik. No on ih nije 
ni dirnuo, nego ih je samo prkosno pogledao, a onda se zagledao u oba 
muškarca kao da im govori: 

- Već sam se jednom nasamario, požderite ih sami! 

Ležao je rezignirano i pretvarao se kao da drijema. No odjednom mu 
nešto palo na um, i on ustade, sjede na stražnje noge i poče moliti 
prednjim šapama. Predao se. 

Ali ovaj dirljiv prizor nije nikako djelovao na Švejka. 

- Lezi! - viknu on na jadnog psa, koji je opet legao i žalosno cvilio. 

- A kakvo ime da mu zapišem u rodoslovlje? - upita Blahnik. - Zvao se 
Luks, pa sad treba izmisliti nešto slično da bi mogao odmah razumjeti. 

- Pa nazovimo ga, recimo, Maks. Pogledaj, Blahniče, kako je naćulio uši! 
Ustani, Maks! 

Nesretni stajski pinč, kojemu su oduzeli i dom i ime, ustade očekujući 
dalje naredbe. 

- Ja mislim da bismo ga mogli odvezati - odluči Švejk. - Vidjet ćemo kako 
će se vladati. 

Kad su ga odvezali, odmah je potrčao prema vratima, gdje je triput kratko 
zalajao na kvaku uzdajući se jamačno u velikodušnost tih zlih ljudi. No 
videći da ne shvaćaju njegovu čežnju da izađe napolje, pomokrio se malo 
kraj vrata u uvjerenju da će ga izbaciti van, kao što su nekoć činili dok je 
još bio mlad i dok ga je još pukovnik strogo, na vojnički način, učio da 
bude ,zimmerrein“.“ 

Umjesto toga Švejk primijeti: 

- To je lukavac, pravi jezuita! - opali ga remenom i turi mu njušku u 


lokvicu da ju je morao oblizivati. 

Pas je cvilio zbog te sramote i počeo trčati po kuhinji, njuškajući u očaju 
vlastiti trag, a zatim je pošao ravno k stolu i požderao ostatak jetara koji 
je ležao na podu, te legao uz peć i zaspao poslije čitave te pustolovine. 

- Što sam ti dužan? - upita Švejk Blahnika na rastanku. 

- Ne govori o tom, Švejku - reče nježno Blahnik. - Za starog prijatelja j ja 
bih sve učinio, a osobito kad je u vojsci. Zbogom, momče, i nemoj ga 
nikada voditi preko Havličekova trga, da se ne dogodi kakva nesreća. A 
ako budeš trebao još kakva psa, znaš gdje stanujem. 

Švejk je pustio Maksa da se dobro ispava, a dotle mu je kupio kod mesara 
četvrt kilograma jetara, skuhao ih i čekao dok se Maks probudi, stavivši 
mu pod nos komadić toplih jetara. 

Maks se poče u snu oblizivati, a zatim se protegne, pomiriše jetra i 
proguta ih. Poslije toga pođe k vratima i ponovi svoj pokušaj s kvakom. 

- Maks! - viknu Švejk. - Dođi ovamo! 

I Maks nepovjerljivo priđe, Švejk ga uze na koljena i poče ga gladiti. Maks 
najprije mahnu prijateljski ostatkom svoga podrezanog repa i blago 
zahvati Švejkovu ruku držeći je u gubici, pa se zagleda mudro u Švejka 
kao da bi htio reći: 

- Ovdje više nema pomoći, znam da sam izgubio bitku! 

Švejk ga je i dalje gladio i počeo mu pričati nježnim glasom: 

- Bio jednom jedan pas koji se zvao Luks, a živio je kod nekog pukovnika. 
Sluškinja ga je vodila u šetnju, pa je onda došao jedan gospodin i ukrao 
Luksa. Tako je Luks dospio u vojsku jednome natporučniku, i dali mu 
ime Maks. 

- Maks, daj šapu! Eto vidiš, vole, da ćemo biti dobri drugovi ako budeš 
dobar i poslušan. Inače ćeš imati posla s remenom. 

Maks skoči sa Švejkova krila i poče na njega veselo skakutati. A navečer, 
kad se natporučnik vratio iz vojarne, bili su već Švejk i Maks najbolji 
drugovi. 

Gledajući Maksa, pomisli Švejk filozofski: 

- Ako se sve uzme u obzir, zapravo je i svaki vojnik isto tako ukraden iz 
svojega doma. 

Natporučnik se Luk4š vrlo ugodno iznenadio vidjevši Maksa, koji se 
također vrlo obradovao što opet vidi čovjeka sa sabljom. 

Na pitanje odakle je i što stoji, Švejk je potpuno mirno odgovorio da mu 


je psa darovao jedan drug koji je upravo odlazio u vojsku. 

- Dobro, Švejku - reče natporučnik igrajući se s Maksom - prvoga ćete 
dobiti od mene pedeset kruna za psa. 

- Ne mogu to primiti, gospodine natporučniče! 

- Švejku - reče mu strogo natporučnik - kad ste stupili k meni u službu, ja 
sam vam objasnio da morate slušati svaki nalog. Kad vam kažem da ćete 
dobiti pedeset kruna, vi ih morate primiti i zapiti. Šta ćete, Švejku, uraditi 
s tih pedeset kruna? 

- Pokorno javljam, gospodine natporučniče, da ću ih zapiti prema 
zapovijedi. 

- Ako bih to, Švejku, možda zaboravio, nalažem vam da me podsjetite da 
vam dugujem za psa pedeset kruna. Razumijete li? A da nema taj pas 
buha? Radije ga okupajte i očešljajte! Sutra sam u službi, a prekosutra 
idem s njim u šetnju. 

Dok je Švejk kupao Maksa, pukovnik, bivši Maksov vlasnik, strašno je 
kod kuće grdio i prijetio da će onog koji mu je ukrao psa staviti pred ratni 
sud, da će ga dati strijeljati, objesiti, zatvoriti na dvadeset godina i rasjeći 
na komade. 

- Der Teufel soll den Kerl buserieren! - odjekivalo je po pukovnikovu 
stanu, da su se svi prozori tresli. - Mit solchen Meuchelmordem werde 


ich bald fertig!““ 
Nad Švejkom i natporučnikom Lukašem lebdjela je u zraku katastrofa. 


XV. KATASTROFA 


Pukovnik Bedfich Kraus, koji se nazivao von Zillergut po nekom selu u 
Salzburgu koje su njegovi preci zapili već u osamnaestom stoljeću, bio je 
poštovani gospodin glupan. Kad je štogod pripovijedao, govorio je same 
poznate stvari i pitao pri tom da li svi razumiju i najobičnije izraze: 

- Dakle prozor, gospodo, da! Znate li vi šta je to prozor? Ili: 

- Put koji s obje strane ima jarak zove se cesta. Da, gospodo! Znate li šta 
je to jarak? Jarak je iskopina u zemlji na kojoj radi više ljudi. To je 
udubina. Da! Kopa se budacima. Znate li šta je to budak? 

Bolovao je od manije objašnjavanja, a radio je to s takvim oduševljenjem 
kao kakav izumitelj koji priča o svojem izumu. 

- Knjiga vam je, gospodo, skup različno izrezanih listova papira, različnog 
formata, na kojem su otisnuta slova, a taj je skup sastavljen, povezan i 
slijepljen tutkalom. Da! Znate li vi, gospodo, šta je to tutkalo? Tutkalo je 
lijepilo. 

Bio je tako strahovito glup da su mu se ljudi izdaleka uklanjali, samo da 
ne moraju slušati kako se ulica dijeli na pločnik i kolnik i da je pločnik 
povišeni popločani dio uz pročelja kuća. A pročelje kuće je onaj dio kuće 
koji vidimo s ulice ili s pločnika. Stražnji dio kuće ne možemo vidjeti s 
pločnika, o čemu se možemo odmah uvjeriti ako stupimo na kolnik. 

Bio je spreman da ovu zanimljivost odmah i dokaže. No na sreću 
pregazila ga kola. Od toga je vremena još više pobudalio. Na ulici je 


zaustavljao oficire i upuštao se s njima u beskonačno duge razgovore o 
omletima, o suncu, o toplomjerima, o krafnama, prozorima i poštanskim 
markama. 

Bilo je zaista čudovato da je taj blesan mogao razmjerno dosta brzo 
napredovati i da su ga štitili vrlo utjecajni ljudi, kao na primjer 
komandant general koji ga je protežirao i kraj njegove potpune vojne 
nesposobnosti. 

Na manevrima je sa svojom pukovnijom činio prava čudesa. Nikada nije 
nikamo stizao na vrijeme, vodio je pukovniju na mitraljeze u hodnoj 
koloni, a prije nekoliko godina desilo mu se na carskim manevrima na 
češkom jugu da se zajedno s pukovnijom izgubio i dospio s njom čak u 
Moravsku, gdje je s njom lutao još nekoliko dana nakon toga kako su se 
završili manevri i vojska se već povukla u vojarne. I to mu je sretno 
prošlo. 

Njegovo prijateljstvo s komandantom generalom i drugim isto tako 
blesavim vojnim zapovjednicima stare Austrije pribavilo mu je različna 
odlikovanja i ordene, kojima se neobično ponosio i smatrao se najboljim 
vojnikom na svijetu i najboljim teoretičarom u strategiji i svim vojnim 
naukama. 

Na pukovnijskim smotrama upuštao se u razgovor s vojnicima i pitao ih 
uvijek jedno te isto: 

- Zašto se puška kojom se služi vojska zove manliherica? 

U pukovniji je imao nadimak »manlichertrottel“'*. Bio je neobično 
osvetljiv, gnjavio je podređene oficire koji mu se nisu sviđali, a uz njihove 
molbe za ženidbu slao je pretpostavljenima vrlo loše preporuke. 

Nije imao polovine lijevog uha, jer mu ju je odsjekao u mladosti jedan 
njegov protivnik u dvoboju zbog obične konstatacije činjenice da je 
Bedfich Kraus von Zillergut morska budala. 

Ako analiziramo njegove duševne sposobnosti, doći ćemo do uvjerenja da 
nisu bile ništa veće od sposobnosti koje su proslavile Habsburgovca 
velike njuške, Franju Josipa, kao notornog idiota. 

Isti brz tempo govora, ista zaliha najveće naivnosti. Na jednom banketu u 
oficirskom kasinu, kad se govorilo o Schilleru, odjednom progovori 
pukovnik Kraus von Zillergut: 

- Jučer sam, gospodo, vidio parni plug koji je tjerala lokomotiva. 
Zamislite, gospodo, lokomotiva, ali ne jedna, nego dvije lokomotive. 


Vidjeh dim, priđoh bliže, a to na jednoj strani jedna, a na drugoj druga 
lokomotiva. Recite mi, gospodo, zar to nije smiješno?! Dvije lokomotive, 
kao da nije dosta jedna. 

Ušutio je, ali je začas nastavio: 

- A kad nestane benzina, automobil mora da stane, i to sam vidio jučer. 
Pa onda još brbljaju o ustrajnosti, gospodo. Ne vozi, stoji, ne miče se, 
nema benzina. Zar to nije smiješno? 

Uz tu svoju tupost bio je i neobično pobožan. U stanu je imao kućni oltar. 
Išao je često na ispovijed i pričest u crkvu sv. Ignacija, a od početka rata 
molio se za pobjedu austrijskog i njemačkog oružja. Pomiješao je 
kršćanstvo sa snovima o germanskoj hegemoniji. Bog je trebao da 
pomogne pri osvajanju bogatstva i zemalja pobijeđenih država. 

Uvijek bi se strašno uzrujavao kad bi pročitao u novinama da su opet 
dovezli zarobljenike. 

- Čemu da prevoze te zarobljenike? - govorio bi. - Treba ih sve 
postrijeljati! Bez milosti! Treba plesati među leševima! Sve civiliste u 
Srbiji treba spaliti, do posljednjeg čovjeka! A djecu poubijati bajonetama! 

Nije bio ništa gori od njemačkog pjesnika Vierordta, koji je za vrijeme 
rata objelodanio stihove u kojima poziva Nijemce da mrze i ubijaju bez 
smilovanja milijune francuskih đavola. 


Da se do nebesa i iznad planina 
uzdižu ljudske kosti i dimi se ljudsko meso... 


xx 


Svršivši obuku u školi jednogodišnjih dobrovoljaca, natporučnik Lukaš 
izađe s Maksom u šetnju. 

- Slobodan sam vas upozoriti, gospodine natporučniče - reče zabrinuto 
Švejk - da na ovog psa morate dobro paziti da vam ne pobjegne. Može se 
najednom zaželjeti starog doma i dati petama vjetra ako ga pustite s 
uzice. A ne bih vam savjetovao ni da ga vodite preko Havličekova trga, jer 
se onuda skita neki opasni mesarski pas koji strašno grize. Čim vidi u 
svom rajonu stranoga psa, postane ljubomoran, da mu ovaj što ne 
poždere. Sličan je onom prosjaku ispred crkve sv. Gastula. 

Maks je veselo skakutao i zapletao se natporučniku među noge, omotao 


uzicu oko sablje i bio neobično radostan što ide u šetnju. 

Izađoše na ulicu i natporučnik se uputi sa psom na Prfikope. Na uglu 
Panske ulice trebao se sastati s nekom damom. Zadubio se u službene 
misli. Šta će sutra u školi predavati jednogodišnjim dobrovoljcima? Kako 
mjerimo visinu nekoga brda? Zašto uvijek navodimo nadmorsku visinu? 
Kako ćemo prema nadmorskoj visini nekoga brda odrediti njegovu visinu 
od podnožja do vrha? Do đavola, zašto ministarstvo vojske stavlja takve 
stvari u školski program? To je potrebno topništvu! Ta postoje karte 
generalnog štaba! Ako je neprijatelj na koti 312, ne treba razmišljati o 
tome zašto je visina toga brežuljka navedena u nadmorskoj visini, ili 
izračunavati kako je taj brežuljak visok. Pogledamo jednostavno na kartu 
i pročitamo! 

U tim mislima prekinu ga strogo ,halt!“*“ 
Panskoj ulici. 

U isti mah pokušao mu se istrgnuti iz ruke njegov Maks zajedno s uzicom 
i bacio se radosno lajući na čovjeka koji je strogo dreknuo ,halt!“. 

Pred natporučnikom je stajao pukovnik Kraus von Zillergut. Natporučnik 
Lukaš pozdravi vojnički i stade pred pukovnikom, ispričavajući se da ga 
nije vidio. 

Pukovnik Kraus je bio poznat među oficirima zbog svoje strasti 
zaustavljanja ako ga tko ne bi pozdravio. 

Pozdravljanje je smatrao nečim tako važnim o čemu ovisi uspjeh rata i na 
čemu je zasnovana čitava vojna moć. 

- U pozdravljanje vojnik mora udahnuti svoju dušu! - govorio je obično. 
Bio je to prekrasni kapralski misticizam. 

Brinuo se da onaj koji pozdravlja, salutira tačno po propisu do najsitnijih 
potankosti, tačno i dostojanstveno. 

Vrebao je na sve koji su išli mimo njega. Od infanterista do 
potpukovnika. Infanteriste koji bi letimično salutirali, dodirujući štitnik 
kape, kao da hoće reći: oŽivio!“ - sam je vodio izravno u vojarnu na 
kažnjavanje. 

Za njega nije vrijedila isprika: ,Nisam vidio.“ 

- Vojnik - govorio bi - mora svoga pretpostavljenoga tražiti u gomili i ni 
na što drugo ne misliti, nego da izvrši sve dužnosti koje su mu propisane 
u pravilima službe. Kad padne na bojnom polju, i prije svoje smrti mora 
salutirati. Tko ne zna pozdravljati, ili se pravi da ne vidi, ili tko nemarno 


i baš onda kad se približio 


pozdravlja, to je za mene životinja! 

- Gospodine natporučniče - strašnim glasom reče pukovnik Kraus - niži 
činovi uvijek moraju pozdravljati više činove. To nije ukinuto! A drugo: 
otkad su gospoda oficiri navikli da se šetaju s ukradenim psima? Da, s 
ukradenim psima. Pas koji pripada drugomu, ukraden je. 

- Ovaj pas, gospodine pukovniče... - primijeti natporučnik Lukaš - ... 
pripada meni, gospodine natporučniče - prekide ga surovo pukovnik. - To 
je moj Luks! 

A Luks, odnosno Maks sjetio se svoga starog gospodara, a novoga je 
potpuno izbacio iz svojega srca, pa se otkinuo, skakutao na pukovnika i 
očitovao takvu radost kakvu osjeća zaljubljeni šestoškolac kad mu njegov 
ideal uzvraća ljubav. 

- Šetati se s ukradenim psima, gospodine natporučniče, nije u skladu s 
oficirskom čašću. Niste znali? Oficir ne smije kupiti psa dok se ne uvjeri 
da neće imati zbog toga nikakvih posljedica! - grmio je dalje pukovnik 
Kraus i gladio Luksa-Maksa, koji je u svojoj podlosti počeo režati na 
natporučnika i kesiti zube kao da mu je pukovnik rekao pokazujući u 
natporučnika: ,Ščepaj ga!“ 

- Gospodine natporučniče - nastavljaše pukovnik - smatrate li vi 
dopustivim da oficir jaše na ukradenom konju? Zar niste čitali oglas u 
»Bohemiji“ i u ,Tagblattu“, da mi se izgubio stajski pinč? Vi niste čitali 
oglas koji je vaš pretpostavljeni dao u novine? 

I pukovnik pljesnu dlanom o dlan. 

- Zaista, divni su ovi mladi oficiri! Gdje je tu disciplina? Pukovnik daje 
oglas u novine, a natporučnik ih ne čita! 

- O kad bih ti, djedo stari, mogao opaliti nekoliko ćušaka! - pomisli 
natporučnik Lukaš gledajući pukovnikove zaliske koji su podsjećah na 
orangutana. 

- Pođite časak sa mnom! - reče mu pukovnik. 

I oni podoše i započeše vrlo ugodan razgovor: 

- Na fronti vam se, gospodine natporučniče, ne može takva stvar još 
jednom dogoditi. Šetati se u pozadini s ukradenim psima, to je vrlo 
ugodno. Da! Šetati se sa psom svoga pretpostavljenog. U doba kad svaki 
dan gubimo na ratištima stotine oficira. A oglasi se ne čitaju. Ja bih 
mogao oglašavati stotinu godina da mi se izgubio pas. Dvjesta godina, 
trista godina! 


Pukovnik se glasno useknuo, što je kod njega uvijek značilo da je vrlo 
ljutit, i rekao natporučniku: 

- Možete se sada dalje šetati! 

Okrenuo se i otišao, udarajući ljutito konjaničkim bičem po rubovima 
svojeg oficirskog ogrtača. 

Natporučnik Lukaš prijeđe na drugi pločnik, no i ondje ponovo začu: 
»Halt!“ Pukovnik je upravo zaustavio nekog nesretnog infanterista, 
rezervista koji je mislio na svoju mamu kod kuće, pa ga nije opazio. 
Pukovnik ga je lično odveo u vojarnu da ga kazne, nazivajući ga morskom 
svinjom. 

- Što da uradim s tim Švejkom? - pomisli natporučnik. - Razbit ću mu 
gubicu, ali to nije dosta. Da mu i remenje režem s tijela, za takva je to 
nitkova malo. 

I ne mareći što je imao sastanak s nekom damom, uputio se uzbuđen 
kući. 

- Ubit ću ga, klipana! - reče u sebi ulazeći u tramvaj. 


x x+ 


U to je vrijeme dobri vojak Švejk razgovarao s ordonansom iz vojarne. 
Vojnik je natporučniku donio na potpis neke spise i čekao ga. 

Švejk ga je počastio kavom, pa su razgovarali o tom kako će Austrija 
izgubiti rat. 

Razgovarali su o tom kao da se to samo po sebi razumije. Bio je to 


beskrajan niz izreka koje bi na sudu definirali kao veleizdaju, pa bi zbog 
njih obojicu objesili. 

- Car će od toga sigurno poblesavjeti - reče Švejk. - On nije nikada bio 
pametan, ali ovaj će ga rat sigurno dotući. 

- Blesav je - izjavi sigurno vojnik iz vojarne - blesav kao top. On valjda i 
ne zna da je rat. Možda ih je bilo stid da mu to kažu. A ako je potpisan na 
onom manifestu svojim narodima, to je onda lopovluk. To su dali u 
štampu bez njegova znanja, jer on uopće više ne može ni na što misliti. 

- On je gotov - nastavi znalački Švejk. - On već vrši nuždu pod sebe i 
moraju ga hraniti kao malo dijete. Prošli put je pričao jedan gospodin u 
gostionici da car ima dvije dojilje i da ga triput na dan doje. 

- Ah da tome već jednom dođe kraj - uzdahnu vojnik iz vojarne - pa da 
nas namlate, da se već jednom Austrija primiri! 

I obojica nastavljahu svoj razgovor, dok nije konačno Švejk prelomio štap 
nad Austrijom riječima: 

- Takva idiotska monarhija ne treba ni da postoji! 

A na to doda drugi, da dopuni ove riječi s praktične strane: 

- Čim ja dođem na frontu, ja ću dezertirati! 

Kako su i dalje obojica tumačili gledište češkoga čovjeka o ratu, vojnik iz 
vojarne reče Švejku što je danas čuo u Pragu: da se kod Nachoda čuju 
topovi i da će ruski car uskoro biti u Krakovu. 

Zatim su pričali kako se žito od nas vozi u Njemačku i kako njemački 
vojnici dobivaju cigarete i čokoladu. 

Sjetili su se zatim vremena starih ratova, i Švejk je ozbiljno dokazivao da 
ni onda nije bilo ugodno ratovati u onakvom smradu kad su u opsjednuti 
grad bacali smrdljive lonce. On je, veli, čitao kako su jednom neki grad 
opsjedali tri godine, pa neprijatelj nije ništa drugo radio, nego je svaki 
dan bacao na opsjednute vojnike takve smrdljive lonce. 

Rekao bi sigurno još koješta zanimljivo i poučno da im razgovor nije 
prekinuo povratak natporučnika Lukaša. 

Bacivši strašan i porazan pogled na Švejka, potpisao je spise i otpustio 
vojnika, a Švejku je dao znak da pođe za njim u sobu. 

Iz natporučnikovih očiju sijevale su strašne munje. Sjeo je na stolicu i 
gledajući u Švejka razmišljao kako da počne s mučenjem. 

- Najprije ću mu opaliti nekoliko zaušnica preko gubice - razmišljao je 
natporučnik - a onda ću mu razbiti nos i otkinuti uši, a dalje ćemo vidjeti. 


A u njega su gledale iskreno i dobroćudno dobrodušne i nevine Švejkove 
oči, i Švejk se usudio prekinuti ovu tišinu pred oluju slijedećim riječima: 

- Pokorno javljam, gospodine natporučniče, da ste ostali bez mačke. 
Požderala je mast za cipele i blagoizvoljela crknuti. Bacio sam je u 
podrum, ali u susjedov. Tako dobru i lijepu angorsku mačku nećete više 
naći. 

- Što da uradim s njim? - proletjelo je kroz natporučnikovu glavu. - Isuse 
Kriste, ima tako glup izgled! 

A dobroćudne, nedužne oči Švejkove blistale su i dalje mekoćom i 
nježnošću, kombiniranim izražajem potpune duševne ravnoteže, da je sve 
u redu i da se nije ništa dogodilo, a ako se dogodilo, da je to uredu što se 
uopće nešto događa. 

Natporučnik Lukaš skoči sa stolice, ali ipak nije udario Švejka, kako je 
prvobitno zamišljao. Zamahnuo mu je šakom pod nosom i proderao se: 

_ Vi ste psa ukrali, Švejku! 

- Pokorno javljam, gospodine natporučniče, da o takvom nečem u 
posljednje vrijeme ništa ne znam, a slobodan sam, gospodine 
natporučniče, primijetiti da ste po podne išli s Maksom u šetnju, pa ga 
dakle nisam mogao ukrasti. Meni je odmah bilo jasno, kad ste došli bez 
psa, da se valjda moralo nešto dogoditi. To se zove situacija. U Spalenoj 
ulici je živio neki trgovac brašnom Kuneš, i on vam nije mogao izaći sa 
psom u šetnju a da ga ne izgubi. Obično bi ga ostavio u kakvoj gostionici, 
ili bi mu ga tko ukrao, ili bi ga posudio, a ne bi ga vratio ... 

- Švejku, životinjo jedna, sto mu gromova, držite jezik za zubima! Ili ste 
takav rafinirani nitkov, ili ste takav slon i nespretni blesan. Puni ste priča, 
kao šipak koštica, ali velim vam, sa mnom se ne šalite! Odakle ste doveli 
toga psa? Kako ste došli do njega? Znate li da on pripada našem 
pukovniku, koji ga je odveo k sebi čim smo se slučajno sreli? Znate li vi 
da je to velika sramota? Recite dakle istinu, jeste li ga ukrali ili niste? 

- Pokorno javljam, gospodine natporučniče, da ga nisam ukrao. 

- Ajeste li znali da je pas ukraden? 

- Pokorno javljam, gospodine natporučniče, ja sam znao da je pas 
ukraden. 

- Švejku, sto mu gromova, Isuse i Marijo, ja ću vas ustrijeliti, životinjo, 
stoko, vole, gade jedan! Zar ste tako glupi? 

- Jesam, pokorno javljam, gospodine natporučniče! 


- Zašto ste mi doveli ukradena psa, zašto ste uveli tu životinju u moj 
stan? 

- Da bih vas obradovao, gospodine natporučniče! 

I Švejkove se oči dobroćudno i umiljato zagledale u lice natporučnika 
Lukaša, koji sjede i zavapi: 

- Zašto me bog kažnjava ovakvim govedom? 

Tiho i rezignirano sjedio je natporučnik na stolici i osjećao da nema 
toliko snage ni da zafrče cigaretu, a kamoli da opali Švejku ćušku. Ni sam 
nije znao zašto je poslao Švejka po ,Bohemiju“ i ,Tagblatt“, da Švejk 
pročita pukovnikove oglase o ukradenom psu. 

Švejk se vratio s novinama, otvorenima na oglasnoj strani. Sav je sjao i 
radosno ispričao: 

- Jest, gospodine natporučniče, oglas je u novinama i gospodin pukovnik 
tako lijepo opisuje toga ukradenog stajskog pinča da je divota, i još k 
tome daje nagradu od sto kruna onomu tko mu dovede psa. To je vrlo 
lijepa nagrada. Obično se daje nagrada od pedeset kruna. Neki Božetčch 
iz Kosira samo je od toga i živio. Uvijek bi ukrao psa, pa bi pogledao u 
oglasnik da li vlasnik traži psa, i odmah bi odjurio onamo. Jednom je tako 
ukrao lijepog crnog špica, a jer ga vlasnik nije tražio preko oglasnika, 
pokušao je tako da je sam dao u novine oglas o nalazu psa. Potrošio je 
tako pet kruna, dok se konačno nije javio jedan gospodin da je to njegov 
pas, da mu se izgubio, ali da je mislio da bi ga uzalud tražio. On, veli, ne 


vjeruje više u ljudsko poštenje. Ali sada eto vidi da još ima poštenih ljudi, 
čemu se on vrlo raduje. On je, veli, u načelu protiv toga da se nagrađuje 
poštenje, ali za uspomenu darovat će mu svoju knjižicu o gajenju kućnog 
i vrtnog cvijeća. A moj vam Božetčch zgrabio toga crnog špica za stražnje 
noge i tresnuo ga o gospodinovu glavu te se zarekao da neće više davati 
oglase u novine. Radije će ga prodati u psetarnicu ako ga ne bude nitko 
tražio novinskim oglasom. 

- Idite spavati Švejku! - naredi mu natporučnik. - Vi biste mogli blebetati 
do jutra. 

I natporučnik je otišao spavati, a noću je sanjao o Švejku kako je Švejk 
ukrao i prijestolonasljednikova konja i doveo ga k natporučniku, a 
prijestolonasljednik je na jednoj smotri prepoznao svoga konja dok je na 
njemu jahao on, nesretni natporučnik Lukaš, ispred svoje satnije. 

Ujutro se natporučnik osjećao kao poslije probančene noći u kojoj su ga 
išćuškali. Progonila ga neka neobično teška duševna mora. Zaspao je pred 
jutro, izmučen strašnim snom, a probudilo ga je lupanje o vrata, na 
kojima se pojavilo dobroćudno Švejkovo lice s pitanjem kada treba da 
probudi gospodina natporučnika. 

Natporučnik zavapi u krevetu: 

- Napolje, stoko, to je strašno! 

A kad je već ustao i kad mu je Švejk donio doručak, natporučnika je 
iznenadilo novo Švejkovo pitanje: 

- Pokorno javljam, gospodine natporučniče, ne biste li željeli da vam 
pribavim kakvo pašče? 

- Znate li, Švejku, da bih imao želju da vas pošaljem pred ratni sud? - 
uzdahnuvši reče natporučnik. - No suci bi vas osloboditi, jer nešto tako 
kolosalno glupo nisu još vidjeli u svome životu. Pogledajte se u ogledalo! 
Zar vam nije slabo pri pogledu na vaš blesavi izgled? Vi ste najgluplja igra 
prirode koju sam ikada vidio! No recite istinu, Švejku, sviđate li se vi 
sami sebi? 

- Pokorno javljam, gospodine natporučniče, da se ne sviđam, jer u ovom 
ogledalu izgledam nekako iskrivljeno. To nije brušeno ogledalo. Jednom 
je kod Kineza Stanjeka bilo nekakvo ispupčeno ogledalo, pa kad bi se tko 
u njemu pogledao, došlo bi mu da se pobljuje. Gubica ovakva, glava kao 
čabar za pomije, trbuh kao u pijana kanonika, ukratko divna figura. 
Prošao je jednom onuda zemaljski namjesnik, pogledao se u ogledalo, pa 


su ga odmah morali maknuti. 

Natporučnik se okrenuo, uzdahnuo i priznao u sebi da je bolje zabaviti se 
bijelom kavom nego Švejkom. 

Švejk je već nešto radio u kuhinji, pa natporučnik Luk4š začu uskoro 
Švejkovo pjevanje: 


Marširao Grenevil 
kroz Barutni toranj na špancir, 
sablje mu se blistaju, 
djevojke za njim ridaju... 


Poslije toga začu se iz kuhinje i ova pjesma: 


Mi smo vojnici, mi smo gospoda, 
za nas se otimaju frajlice, 
fasujemo pare, svagdje nam je dobro... 


- Tebi je svakako dobro, klipane - pomisli natporučnik i pljunu. 

Na vratima se pokaza Švejkova glava: 

- Pokorno javljam, gospodine natporučniče, došli su po vas iz vojarne, 
treba da odmah dođete gospodinu pukovniku, ovdje je njegov ordonans. 

I povjerljivo nastavi: 

- Valjda zbog onog psa. 

- Već sam čuo - reče natporučnik ordonansu koji mu je u predsoblju htio 
raportirati. 

Rekao je to tjeskobnim glasom i otišao pošto je prije toga pogledao 
Švejka strašnim pogledom. 

Nije to bio raport, bilo je to nešto gore. Pukovnik je, vrlo namrgođen, 
sjedio u naslonjaču kad je natporučnik ušao u njegovu kancelariju. 

- Prije dvije godine, gospodine natporučniče - reče pukovnik - zaželjeli ste 
da budete premješteni u Budjejovice, u devedeset prvu pukovniju. Znate 
li gdje su Budjejovice? Na Vltavi, da, na Vltavi, na utoku Ohre ili neke 
slične rijeke. Grad je velik, da tako kažem, ugodan, a ako se ne varam, 
ima i lijep kej. Znate li šta je to kej? To je izgrađena kamenita obala nad 
vodom. Da! Uostalom, to amo ne pripada. Bili smo ondje na manevrima. 
Pukovnik prestade govoriti i zagleda se u tintarnicu, no onda brzo prijeđe 


na drugu temu: 

- Moj se pas kod vas pokvario. Neče ništa da ždere. Gle, u tintarnici je 
muha. Čudno je da i zimi padaju muhe u tintarnicu. To je nered! 

- Hajde, jadni djede, izjasni se! - pomislio je natporučnik. 

I pukovnik ustade i prošeta se nekoliko puta po kancelariji. 

- Dugo sam razmišljao, gospodine natporučniče, što da zapravo uradim s 
vama, da se to više ne ponovi, pa sam se sjetio da ste željeli premještaj u 
Budjejovice, u devedeset prvu pukovniju. Vrhovno zapovjedništvo javilo 
nam je nedavno da u devedeset prvoj pukovniji postoji veliko 
pomanjkanje oficira, jer su sve Srbi pobili. Jamčim vam časnom riječju 
da ćete za tri dana biti u devedeset prvoj pukovniji u Budjejovicama, gdje 
se formiraju maršbataljoni. Ne morate mi zahvaljivati. Vojska treba 
oficire koji... 

I ne znajući što bi rekao pogleda na sat i reče: 

- Već je deset i po, krajnje je vrijeme da idem na pukovnijski raport. 

Time je taj ugodni razgovor bio završen, i natporučniku je odlanulo kad je 
izašao iz kancelarije i pošao u školu za jednogodišnje dobrovoljce, gdje je 
objavio da za koji dan ide na frontu, pa će zato prirediti oproštajnu večeru 
u Nekazanki. 

Vrativši se kući, zapita značajno Švejka: 

- Znate li, Švejku šta je to maršbataljon? 

- Pokorno javljam, gospodine natporučniče, daje maršbataljon maršbatić, 
a marškompanija je maraka. Mi to uvijek pokraćujemo. 

- Onda vam, Švejku - reče natporučnik svečanim glasom - javljam da ćete 
sa mnom na frontu kad već volite kratice. Ali nemojte misliti da ćete na 
fronti praviti slične gluposti kao ovdje! Da li se veselite? 

- Pokorno javljam, gospodine natporučniče, da se neobično veselim - 
odgovori dobri vojak Švejk. - Bit će divno kad obojica padnemo na 
bojnom polju za cara i njegov dom. 


POGOVOR UZ PRVI DIO 


Završivši prvi dio ,Doživljaja dobrog vojaka Švejka“ (,U pozadini“), 
objavljujem da će ubrzo izaći još dva dijela: ,Na fronti“ i ,U 
zarobljeništvu“. I u tim će dvjema dijelovima vojnici i građanstvo govoriti 
i raditi onako kako to rade u svakidašnjem životu. 
Opisivanje i stavljanje tačkica smatram najglupljim pretvaranjem. Takve 
se riječi upotrebljavaju i u parlamentima. 
Tačno je nekoć bilo rečeno da dobro odgojen čovjek može sve čitati. Nad 
onim što je prirodno zastaju samo najveće svinje i rafinirani prostaci. 
Prije nekoliko godina čitao sam kritiku neke novele u kojoj se kritičar 
uzrujavao zbog toga što je autor napisao: ,Useknuo se i obrisao nos.“ To 
se, veli, protivi svemu estetskom i uzvišenom što narodu treba da dade 
književnost. 
Ljudi koji zastaju nad jakim izrazom jesu kukavice, jer ih istinski život 
iznenađuje, a takvi su slabići baš najveći kvaritelji kulture i karaktera. 
Oni bi odgojili narod kao skupinu preosjećajnih ljudi, masturbanata lažne 
kulture tipa sv. Alojzija, o kojem se u knjizi redovnika Eustahija priča da 
je sv. Alojzije, kad je čuo kako je jedan čovjek bučno ispustio svoje 
vjetrove, da je dakle sv. Alojzije zaplakao i smirio se tek u molitvi. 
Takvi se ljudi javno zgražaju, ali s osobitim uživanjem odlaze u javne 
zahode da pročitaju nepristojne natpise na zidovima. 
Od gostioničara Paliveca ne možemo tražiti da govori tako otmjeno kao 
gospođa LaudovaA, dr Guth, gospođa Olga Fastrova i čitav niz drugih koji 
bi najradije od cijele Čehoslovačke Republike načinili veliki salon s 
parketima, gdje bi se hodalo u frakovima i s rukavicama na rukama, a 
govorilo biranim riječima i njegovao se otmjeni salonski moral pod čijim 
bi se okriljem salonski lavovi odavali najgorim porocima i nastranostima. 
x ** 
Ovom prilikom upozoravam da gostioničar Palivec još i danas živi. 
Preživio je rat, koji je prosjedio u tamnici, i ostao isto onakav kakav je bio 
kad je imao onu aferu sa slikom Franje Josipa. 
Kad je pročitao, da je opisan u mojoj knjizi, došao je da me posjeti, i 
kupio je preko dvadeset svezaka prvoga broja, koje je podijelio svojim 
znancima, pa je tako pridonio širenju knjige. 
Neobično se radovao što sam o njemu pisao i prikazao ga kao poznatog 


prostaka. 
- Mene više nitko živ ne može preinačiti - rekao mi je - ja sam čitav život 
govorio prosto, onako kako sam mislio, pa ću tako i dalje govoriti. Neću 
valjda zbog kakve krave stavljati ubrus na usta. Ja sam sada slavan! 
Njegova je samosvijest zaista porasla. Njegova je slava zasnovana na 
nekoliko jakih izraza. Njemu je to dovoljno da bude zadovoljan, a da sam 
ga možda i htio upozoriti, reproducirajući njegov govor vjerno i tačno, da 
tako ne smije govoriti, što dakako nije bila moja namjera, svakako bih 
uvrijedio toga dobrog čovjeka. 
Izrazima koje nije tražio jednostavno je i pošteno izrazio otpor češkog 
čovjeka protiv bizantinizma, a da to i sam nije znao. To mu je bilo u krvi, 
to nepoštivanje cara i pristojnih izraza. 
I Otto Katz je još živ. To je istinska figura vojnog dušobrižnika. Poslije 
prevrata objesio je popoviju na klin, istupio je iz crkve i danas radi kao 
prokurist u jednoj tvornici bronce i boje u sjevernoj Češkoj. 
Napisao mi je dugo pismo, u kojem mi se prijeti da će sa mnom 
obračunati. Jedan njemački list donio je naime prijevod jednog poglavlja 
u kojem je prikazan kako je zaista izgledao. Posjetio sam ga dakle, i sve je 
prošlo vrlo dobro. U dva sata poslije ponoći nije mogao stajati na nogama, 
nego je propovijedao i govorio: ,Ja sam Otto Katz, feldkurat, vi glave od 
gipsa!“ 
Ljudi tipa pokojnog Bretschneidera, državnog detektiva stare Austrije, 
povlače se i danas vrlo mnogo po Republici. Neobično ih zanima šta tko 
govori. 
Ne znam da li će mi poći za rukom da ovom knjigom postignem ono što 
sam htio. Već ta činjenica da sam čuo kako jedan čovjek grdi drugoga 
riječima: ,Ti si blesav kao Švejk!“, to baš ne dokazuje. No ako riječ 
»Švejk“ postane samo nova pogrda u cvjetnom vijencu psovaka, morat ću 
se zadovoljiti i ovim obogaćenjem češkoga jezika. 

JAROSLAV HAŠEK 


DRUGI DIO 
NA FRONTI 


I. ŠVEJKOVE NEZGODE U VLAKU 

U jednom kupeu drugog razreda brzog vlaka Prag - Češke Budjejovice 
vozila su se tri putnika: natporučnik Lukaš, neki stariji, potpuno ćelavi 
gospodin, koji je sjedio sučelice, i Švejk, koji je skromno stajao kraj vrata 
kupea i spremao se da sasluša novu provalu grmljavine natporučnika 
Lukaša. Natporučnik se nije obazirao na ćelavog civila, nego je čitavim 
putem kojim su prošli grdio Švejka da je božja stoka i slično. 

Nije se radilo ni o čemu drugom, nego o sitnici, o broju kovčega za koje se 
brinuo Švejk. 

- Ukrali su nam kovčeg - prigovarao je natporučnik Švejku - lako je to 
reći, klipane! 

- Pokorno javljam, gospodine natporučniče - javi se tiho Švejk - zaista su 
ga ukrali. Na kolodvoru se uvijek vucari mnogo takvih varalica, i ja 
mislim da se jednom od njih svakako svidio vaš kovčeg, pa je taj čovjek 
svakako iskoristio priliku kad sam se udaljio od kovčega da vam javim da 
su svi kovčezi u redu. A mogao je ukrasti taj kovčeg baš u takav zgodan 
trenutak. Na takve trenutke oni vrebaju. Prije dvije godine jednoj su ženi 
na sjeverozapadnom kolodvoru ukrali kolica s djevojčicom u pelenama, 
no bili su tako plemeniti da su curicu predali na policijskom 
povjereništvu u našoj ulici, kao da su je tobože našli odbačenu u prolazu 
kuće. A novine su zatim tu jadnu gospođu prikazale kao nemilosrdnu 
majku. 


I Švejk značajno reče: 

- Na kolodvoru se uvijek kralo i uvijek će se krasti. Drugačije ne može ni 
biti. 

- Ja sam uvjeren, Švejku - progovori natporučnik - da ćete vi vrlo loše 
svršiti. Još ni sada ne znam pravite li vi od sebe vola, ili ste se kao vol 
rodili. A šta je bilo u kovčegu? 

- Sve u svemu ništa, gospodine natporučniče - odgovori Švejk ne 
spuštajući oka s civilove ćelave lubanje nasuprot natporučniku. Kao što 
se činilo, ćelavi se civil nije obazirao na njihov razgovor, nego je čitao 
»Neue Freie Presse“. - U čitavom tom kovčegu bilo je samo ogledalo iz 
vaše sobe i željezna vješalica iz predsoblja, tako da zapravo nemamo 
nikakve štete jer i ogledalo i vješalica pripadaju stanodavcu. 

Videći strašnu natporučnikovu gestu, Švejk nastavi ljubaznim glasom: 

- Pokorno javljam, gospodine natporučniče, da nisam imao ni pojma da 
će nam ukrasti kovčeg, a što se tiče toga ogledala i vješalice, ja sam 
obavijestio stanodavca da ćemo mu ih vratiti čim se vratimo iz rata kući. 
U neprijateljskim zemljama ima mnogo ogledala i vješalica, tako da ni u 
ovom slučaju nećemo ni mi ni gospodin stanodavac pretrpjeti nikakve 
štete. Čim osvojimo kakav grad ... 

- Kuš, Švejku! - viknu strašnim glasom natporučnik. - Ja ću vas jednom 
predati ratnom sudu. Razmislite dobro, niste li vi najgluplji klipan na 
svijetu. Kakav drugi čovjek koji bi živio hiljadu godina, ne bi mogao 
učiniti toliko gluposti koliko ste izvršili vi u toku nekoliko nedjelja. 
Nadam se da ste to i sami primijetili? 

- Pokorno javljam, gospodine natporučniče, da sam to primijetio. Ja 
imam, kao što se veli, razvijenu sposobnost opažanja, ali kad je već kasno 
pa se dogodi što neugodno. Mene prati nesreća kao nekog Nechlebu iz 
Nekazanke koji je redovito zalazio u ,Gostionicu kod kujina gaja“. On se 
uvijek htio popraviti i počevši od subote živjeti novim životom, a uvijek je 
sutradan govorio: ,I tako vam ja, drugovi, spazih u zoru da ležim na 
drvenu ležaju u zatvoru.“ A to mu se uvijek dešavalo kad je odlučio da 
ode u redu kući, a na kraju se saznalo da je gdje oborio kakav plot, ili da 
je kočijašu ispregao konje, ili da je htio očistiti lulu perom iz perjanice 
kakva žandara. Zbog toga je bio sav očajan, ali najviše mu je bilo krivo što 
se ta nesreća vuče kroz sve generacije. Njegov je djed pošao jednom u 
svijet... 


- Poštedite me, Švejku, svojim pričanjem! 

- Pokorno javljam, gospodine natporučniče, da je sve što vam pričam 
sveta istina. Njegov je djed pošao u svijet... 

- Švejku! - uzrujao se natporučnik. - Još jednom vam naređujem da mi 
ništa ne pričate! Ni riječi neću više da čujem. Kad stignemo u 
Budjejovice, onda ću obračunati s vama. Znate li, Švejku, da ću vas strpati 
u zatvor? 

- Pokorno javljam, gospodine natporučniče, da ne znam - odgovori Švejk 
blago - niste još o tom ništa rekli. 

Natporučnik i nehotice zaškrguće zubima, uzdahne, izvadi iz ogrtača 
»Bohemiju“ i počne čitati izvještaje o velikim pobjedama, o djelovanju 
njemačke podmornice ,E“ na Sredozemnom moru, a kad je došao do 
vijesti o novom njemačkom izumu kojim se mogu dignuti u zrak čitavi 
gradovi s pomoću naročitih bomba bačenih s aviona, koje eksplodiraju 
triput za redom, prekinuo ga je Švejkov glas koji se obratio ćelavom 
gospodinu s ovim pitanjem: 

- Dopustite, vaše gospodstvo, niste li vi gospodin Purkrabek, zastupnik 
banke ,,Slavije“? 

Budući da ćelavi gospodin nije ništa odgovorio, reče Švejk natporučniku: 
- Pokorno javljam, gospodine natporučniče, da sam jednom čitao u 
novinama da normalan čovjek ima na glavi prosječno šezdeset do 
sedamdeset tisuća vlasi i da je crna kosa obično rjeđa, kao što se vidi u 
mnogim slučajevima. 

I nastavi nemilosrdno dalje: 

- Pričao mi je jednom neki medicinar u Špirkovoj kavani da je ispadanje 
kose posljedica duševnog uzbuđenja u razdoblju od šest nedjelja nakon 
poroda. 


No sad se dogodilo nešto strašno. Ćelavi gospodin skoči i dreknu na 
Švejka: »Marsch heraus, Sie Schweinkerl!“, izgura ga na hodnik i vrati 


se u kupe, gdje priredi natporučniku malo iznenađenje time što mu se 
predstavio. 

Bila je to mala zabuna. Ćelavi individuum nije bio gospodin Purkr&bek, 
zastupnik banke ,Slavija“, nego samo general-major von Schwarzburg. 
General-major se upravo nalazio, preobučen u civilno odijelo, na 
inspekcionom putu po garnizonima, pa je baš putovao da iznenadi 
Budjejovice. 


Bio je to najstrašniji inspekcioni general koji se ikada rodio. Kad bi on 
našao nešto u neredu, ovako bi razgovarao sa zapovjednicima garnizona: 

- Imate li revolver? 

- Imam. 

- Dobro! Da sam na vašem mjestu, ja bih znao što da uradim s njim, jer 
ovo što ovdje vidim, nije garnizon, nego stado svinja. 

I zaista nakon njegova inspekcionog puta uvijek bi se poneki oficir 
ustrijelio, a general-major von Schwarzburg konstatirao bi tada sa 
zadovoljstvom: 

- Tako i treba! To je vojnik! 

Činilo se da ne voli ako uopće itko ostane živ poslije njegove inspekcije. 
Patio je od manije da oficira premjesti uvijek na najneugodnije mjesto. 
Dovoljna je bila i najmanja sitnica, pa da se oficir oprosti sa svojim 
garnizonom i otputuje na crnogorsku granicu ili u kakav pijani, očajni 
garnizon u prljavu Galicijskom gradiću. 

- Gospodine natporučniče - zapita general-major - gdje ste vi polazili 
kadetsku školu? 

- U Pragu. 

- Vi ste dakle svršili kadetsku školu, a ne znate ni to da oficir odgovara za 
svoje podređene. Lijepa stvar! Drugo, zabavljate se sa svojim slugom kao 
s kakvim intimnim prijateljem. Dopuštate mu da govori bez pitanja. To je 
još ljepše! I treće, dopuštate mu da vrijeđa svoje pretpostavljene. A to je 
najljepše od svega! Iz svega toga ja izvodim zaključke. Kako se zovete, 
gospodine natporučniče? 

- Lukaš. 

- Au kojoj pukovniji služite? 

- Bio sam... 

- Hvala, nije riječ o tome gdje ste bili; hoću da znam gdje ste sada. 

- U devedeset prvoj pješačkoj pukovniji, gospodine generale. Premjestili 
su me... 

- Premjestili su vas? E, to su dobro uradili! Neće vam škoditi da sa 
devedeset prvom pješačkom pukovnijom pođete nekamo na ratište. 

- O tome je već donesena odluka, gospodine general -majore. 
Genaral-major mu sada održi predavanje o tome kako posljednjih godina 
opaža da oficiri razgovaraju sa svojim podređenima nekakvim 
familijarnim tonom, a on u tome vidi opasnost širenja nekih 


demokratskih načela. Vojnika valja držati u strahu, on se mora tresti pred 
svojim pretpostavljenim, mora ga se bojati. Oficiri moraju držati momčad 
deset koraka daleko od sebe i ne smiju im dopustiti da oni samostalno 
razmišljaju ili da čak nešto misle. U tom i jest tragična pogreška 
posljednjih godina. Prije su se vojnici bojali oficira, ali danas ... 

I general-major beznadno odmahnu rukom: 

- Danas se većina oficira mazi s vojnicima. To sam htio reći. 
General-major opet uze svoje novine i uroni u čitanje. A natporučnik 
Lukaš izađe blijed u hodnik da obračuna sa Švejkom. 

Našao ga je kako stoji kraj prozora, a lice mu je bilo tako blaženo i 
zadovoljno kakvo možemo vidjeti samo u jednomjesečnog dojenčeta koje 
se napilo, nasisalo, pa sada paji. 

Natporučnik stade, namignu Švejku i pokaza mu prazan kupe. Ušao je za 
Švejkom u kupe i zatvorio vrata. 

- Švejku - reče mu svečano - nastupio je konačno trenutak kad ćete dobiti 
nekoliko ćušaka, kakvih svijet još nije vidio. Zašto ste napali onog ćelavog 
gospodina? Znate li da je ono general-major von Schwarzburg? 

- Pokorno javljam, gospodine natporučniče - odgovori Švejk držeći se kao 
kakav mučenik - da ja nikada u životu nisam imao ni najmanje namjere 
da nekoga uvrijedim, a nisam uopće imao ni pojma o gospodinu general- 
majoru. On je zaista sasvim sličan gospodinu Purkrabeku, zastupniku 
banke ,Slavije“. On je dolazio u našu gostionicu, pa kad je jednom za 
stolom zaspao, neki mu je dobričina napisao na ćeli tintenom olovkom: 
»slobodni smo vam ovime prema priloženoj tarifi III c) uljudno 
preporučiti štednju miraza i opskrbu vaše djece s pomoću životnog 
osiguranja!“ Onda su svi, razumije se, otišli, a ja sam s njim ostao sam, a 
budući da mene uvijek prati nesreća, on se, pošto se probudio i pogledao 
u ogledalo, razljutio i pomislio da sam to uradio ja, pa mi je također htio 
opaliti nekoliko ćušaka. 

Švejk je izgovorio riječ ,također“ tako dirljivo, blago i prijekorno da je 
natporučniku klonula ruka. 

Ali Švejk nastavi dalje: 

- Zbog takve male zabune gospodin se nije morao uzrujavati. On bi zaista 
morao imati šezdeset do sedamdeset tisuća vlasi, kao što je i pisalo u 
onom članku, što sve mora da ima normalni čovjek. Ja nisam nikada ni 
pomislio da postoji kakav ćelavi gospodin general-major. To je, kao što se 


veli, tragična zabuna, koja se može svakomu dogoditi kad netko nešto 
rekne, a drugi se odmah uhvati za to. Pričao nam je jednom prije 
nekoliko godina neki krojač Hyvl kako je putovao iz nekog mjesta u 
Štajerskoj, gdje je radio kao krojač, u Prag preko Leobena i kako je nosio 
sa sobom šunku koju je kupio u Mariboru. Kad je tako putovao u vlaku, 
mislio je da je uopće jedini Čeh među putnicima, pa kad je kod St. 
Moritza počeo rezati šunku, tada je gospodin koji je sjedio na suprotnoj 
strani, pogledao šunku zaljubljenim očima i sline su mu počele curiti iz 
usta. Kad je to spazio krojač Hyvl, rekao je glasno sam za se: ,Žderao bi 
šunke, klipane jedan!“ A gospodin mu odgovori češki: ,Dakako da bih 
žderao kad bi mi ti dao!“ I tako su zajedno pojeli šunku prije nego su 
stigli u Budjejovice. Taj se gospodin zvao Vojtjeh Rous. 

Natporučnik Lukaš pogleda Švejka i izađe iz kupea. Kad je opet sjeo na 
svoje mjesto, na vratima se začas ukaza iskreno Švejkovo lice: 

- Pokorno javljam, gospodine natporučniče, da za pet minuta stižemo u 
Tabor. Vlak ovdje stoji pet minuta. Zapovijedate li da vam donesem kakvo 
jelo? Prije nekoliko godina imali su ovdje vrlo dobru ... 

Natporučnik bijesno skoči i na hodniku reče Švejku: 

- Još jedanput vas upozoravam da sam to sretniji, što se rjeđe 
pojavljujete. Najmilije bi mi bilo kad vas uopće ne bih vidio, i budite 
sigurni da ću se za to pobrinuti. Ne pojavljujte mi se uopće pred očima! 
Gubite mi se s očiju, životinjo, glupane! 

- Razumijem, gospodine natporučniče! 

Švejk odsalutira, okrene se i ode vojničkim korakom na kraj hodnika, 
gdje sjede u kutu na kondukterovo sjedalo i započe razgovor s nekim 
željezničkim namještenikom: 

- Smijem li vas, molim, nešto pitati? 

Željeznički namještenik, kojemu očito nije bilo do razgovora, slabo i 
apatično kimnu glavom. 

- K meni je dolazio - poče Švejk - neki dobri čovjek, zvao se Hofmann, i 
on je uvijek tvrdio da ove kočnice za uzbunu nikad ne funkcioniraju i da, 
kratko rečeno, ne djeluju kad čovjek povuče za ovu ručicu. Pravo da 
kažem, ja se za to nisam nikada zanimao, ali kad sam već ovdje vidio tu 
kočnicu za uzbunu, tada bih volio znati na čemu sam, ako bih je kada 
slučajno trebao. 

Švejk ustade i pođe zajedno sa željezničkim namještenikom do alarmne 


kočnice za slučaj opasnosti. 

Željezničar je smatrao svojom dužnošću da objasni Švejku u čemu se 
sastoji mehanizam aparata za uzbunu: 

- Vaš vam je prijatelj tačno rekao da valja povući za ovu ručicu, ali je 
lagao kad je rekao da kočnica ne funkcionira. Ako se kočnica povuče, vlak 
uvijek stane, jer je ona povezana sa svim vagonima i s lokomotivom. 
Alarmna kočnica mora djelovati. 

Obojica su pri tom držali ruke na ručki kočnice, i svakako je zagonetno 
kako se dogodilo da su je povukli i da je vlak stao. 

Nisu se nikako mogli sporazumjeti tko je to zapravo uradio i dao znak za 
uzbunu. 

Švejk je tvrdio da on to nije mogao biti, da on to nije uradio jer nije 
nikakav uličnjak. 

- Ja se sam tome čudim - rekao je dobroćudno kondukteru - zašto se vlak 
odjednom zaustavio. Išao, išao i odjednom stao. Mene to više ljuti nego 
vas. 

Neki je ozbiljni gospodin svjedočio u obranu željezničkog namještenika i 
tvrdio da je čuo kako je vojnik započeo razgovor o alarmnoj kočnici. 
Nasuprot tome Švejk je neprestano govorio o svojem poštenju, navodeći 
da mu nije u interesu da zakasni vlak jer ide u rat. 

- Šef stanice će vam to objasniti - odluči kondukter. - To će vas stajati 
dvadeset kruna. 

Međutim, moglo se vidjeti kako putnici izlaze iz vagona, kako pratilac 
vlaka zviždi i kako neka gospođa preplašeno trči s putničkim kovčegom 
preko pruge u polje. 

- To zaista vrijedi dvadeset kruna - reče Švejk razborito i posve mimo. - 
To je čak vrlo jeftino. Kad je jednom car posjetio Žižkov tada je neki 
Franta Šnor zaustavio njegovu kočiju tako da je kleknuo pred carem, na 
samoj cesti. Tada je policijski komesar toga rajona rekao plačući 
gospodinu Šnoru da to nije trebao uraditi u njegovu rajonu, nego za ulicu 
niže u rajonu policijskog savjetnika Krausa, ondje da je mogao odati caru 
počast. Poslije su toga gospodina Šnora zatvorili. 

Švejk se obazre naokolo baš kad se oko pratioca vlaka okupila skupina 
slušalaca. 

- Trebalo bi da pođemo - reče Švejk - jer nije lijepo kad vlak zakasni. Da je 
to u mimo doba, nikomu ništa, ali kad je rat, tada treba znati da se u 


svakom vlaku voze vojna lica, general-majori, natporučnici, oficirski 
momci. Svako takvo zakašnjenje može biti vrlo opasno. Napoleon je kod 
Waterlooa zakasnio samo pet minuta, pa mu je sva slava propala ... 

Uto se probio kroz gomilu slušalaca natporučnik Lukaš. Bio je strahovito 
blijed i nije mogao ništa drugo reći nego: 

- Švejku! 

Švejk ga pozdravi i reče mu: 

- Pokorno javljam, gospodine natporučniče, da su mene okrivili da sam 
zaustavio vlak. A međutim željeznička direkcija stavlja neobično čudne 
plombe na alarmne kočnice. Ne smije čovjek ni da im se približi, inače ga 
može zadesiti nesreća pa će i od njega tražiti dvadeset kruna kao sada od 
mene. 

Pratilac vlaka je već bio vani, dao je signal i vlak je pošao. 

Slušaoci se razišli na svoja mjesta u vagonima, a natporučnik Lukaš nije 
rekao ni riječi, nego je i on pošao da sjedne. 

U hodniku su ostali još samo Švejk, pratilac vlaka i željeznički 
namještenik. Pratilac vlaka izvuče iz džepa zapisnik i poče pisati izvještaj 
o čitavom slučaju. Željeznički je namještenik upro neprijateljski pogled u 
Švejka koji mimo zapita: 

- Jeste li već dugo kod željeznice? 

Budući da željezničar nije ništa odgovorio, poče Švejk pripovijedati kako 
je poznavao nekog Františeka Mličeka iz Uhfinčvesi kod Praga, koji je 
također jednom povukao alarmnu kočnicu, pa se tako preplašio da je na 
četrnaest dana izgubio dar govora, koji mu se povratio tek onda kad je 
došao u posjet vrtlaru Vanjeku u Hostivafu, pa se ondje potukao tako da 
su mu na leđima prebili volovsku žilu. To se dogodilo - doda Švejk - 
godine 1912. u svibnju. 

Željeznički namještenik otvori vrata klozeta i zaključa se u njemu. 
Pratilac vlaka je ostao sam sa Švejkom i tražio od njega dvadeset kruna 
globe naglašujući da ga u protivnom slučaju mora predvesti šefu stanice 
u Taboru. 

- Dobro - reče Švejk - ja rado razgovaram s obrazovanim ljudima i vrlo ću 
se radovati kad vidim taborskog šefa stanice. 

I Švejk izvuče iz bluze lulu, pripali je i, odbijajući oštar dim vojničkog 
duhana, nastavi: 

- Prije nekoliko godina bio je u Svitavi šef stanice gospodin Wagner. On je 


bio neobično strog prema podređenima i mučio ih je gdje je mogao, a 
najviše se okomio na nekog skretničara Jungwirta, dok taj jadnik nije 
pošao da se utopi u rijeci od očaja. Ali prije nego je to učinio, napisao je 
šefu stanice pismo da će ga noću plašiti kao sablast. I uradio je to. 
Govorim vam pravu istinu. Sjedio vam tako noću dragi gospodin šef 
stanice kraj telefonskog aparata, a najednom se začu zvonce i šef primi 
brzojav: ,Kako si, nitkove? Jungwirt.“ Trajalo je to čitavu sedmicu, i šef 
stanice razašalje na sve strane ovakve službene brzojave kao odgovor 
tome strašilu: ,Oprosti mi to, Jungwirte!* A noću mu otkuca aparat ovaj 
odgovor: ,Objesi se na semaforu kraj mosta! Jungwirt.“ I šef stanice ga 
poslušao. Kasnije su zbog toga zatvorili nekog telegrafista s jedne stanice 
pred Svitavom. Vidite da između neba i zemlje ima stvari o kojima mi 
nemamo ni pojma. 
Vlak je ušao na taborski kolodvor, i Švejk se, prije nego je izašao iz vlaka 
u pratnji pratioca vlaka, javio natporučniku Lukašu kao što i dolikuje: 
- Pokorno javljam, gospodine natporučniče, da me vode gospodinu šefu 
stanice. 
Natporučnik Luka4š nije ništa odgovorio. Obuzela ga je potpuna apatija 
prema svemu. Projurila mu je glavom misao da je najbolje na sve 
odmahnuti rukom. Jednako na Švejka kao i na ćelava general-majora. 
Najbolje je mirno sjediti, u Budjejovicama izaći iz vlaka, javiti se u vojarni 
i otputovati na frontu s kakvom marškompanijom. I na fronti se dati 
eventualno ubiti i osloboditi se toga jadnog svijeta po kojem se klatari 
takav gad kao što je Švejk. 
Kad je vlak pošao, natporučnik Lukaš pogleda kroz prozor i na peronu 
opazi Švejka kako se upustio u ozbiljan razgovor sa šefom stanice. Švejk 
je bio okružen gomilom ljudi, među kojima se vidjelo i nekoliko 
željezničara. 
Natporučnik Lukaš uzdahne. Nije to bio uzdah žalosti. Laknulo mu je 
kraj srca zbog toga što je Švejk ostao na peronu. Sad mu se više nije ni taj 
ćelavi general-major činio tako odurnom nemani. 

*** 
Vlak je već dugo jurio prema češkim Budjejovicama, ali na kolodvorskom 
peronu oko Švejka stalno se nalazila gomila ljudi. 
Švejk je govorio o svojoj nedužnosti, pa je tako o tom uvjerio gomilu da je 
jedna gospođa rekla: 


- Eto i opet gnjave jednoga vojnika! 

Gomila je prihvatila ovo mišljenje, pa se jedan gospodin obratio šefu 
stanice s izjavom da će on platiti dvadeset kruna globe umjesto Švejka. 
On je uvjeren da to taj vojnik nije uradio. 

- Pogledajte ga - zaključivao je on po najnevinijem izražaju Švejkova lica 
dok je Švejk govorio gomili: 

- Ja sam, ljudi moji, nevin. 

Zatim se pojavio žandarmerijski narednik, pograbio je iz gomile nekog 
građanina, uhapsio ga i odveo govoreći: 

- Vi ćete za to odgovarati! Pokazat ću ja vama šta to znači buniti narod i 
govoriti da se pri takvom postupanju s vojnicima ne može od njih ni 
tražiti da Austrija pobijedi! 

Nesretni građanin se počeo ispričavati da je on mesarski majstor kod 
Starih vrata i da nije tako mislio. 

Dotle je dobri čovjek koji je vjerovao u Švejkovu nevinost platio za njega 
u kancelariji globu i odveo Švejka u restauraciju trećeg razreda, gdje ga je 
počastio pivom, pa kad je doznao da su svi dokumenti i vojna željeznička 
karta ostali kod natporučnika Luk4ša, velikodušno je dao Švejku pet 
kruna za kartu i dalje troškove. 

Kad je odlazio, rekao je Švejku povjerljivo: 

- Tako dakle, vojniče, kao što vam rekoh, ako padnete u rusko 
zarobljeništvo, pozdravite mi pivara Zemana u Zdolbunovu. Napisao sam 
vam kako se zovem. Samo budite lukavi da ne ostanete dugo na fronti. 

- Nemajte brige - odgovori Švejk. - Uvijek je zanimljivo ako čovjek može 
badava vidjeti strane zemlje. 

Švejk ostade sam za stolom i dok je tiho zapijao peticu od plemenita 
dobročinitelja, pričali su na peronu ljudi, koji nisu bili nazočni pri 
Švejkovu razgovoru sa šefom stanice te su samo iz daljine vidjeli gomilu 
naroda, da su ondje uhvatili nekakva špijuna koji je fotografirao 
kolodvor, ali je to pobijala neka gospođa tvrdeći da se ne radi o špijunu, 
nego da je čula kako je jedan dragun posjekao nekog oficira kraj zahoda 
za dame, jer je taj oficir htio poći unutra za njegovom dragom koja je 
pratila toga draguna. 

Kraj ovim pustolovnim kombinacijama, koje karakteriziraju nervozu 
ratnog vremena, učinili su žandari očistivši peron od publike. A Švejk je 
tiho dalje pio, sjećajući se nježno svoga natporučnika. Šta li će on uraditi 


kad stigne u češke Budjejovice i u čitavu vlaku ne nađe svoga momka? 
Prije dolaska putničkog vlaka napunila se restauracija trećeg razreda 
brojnim vojnicima i civilima. Vojnika je bilo više, i to od različitih 
regimenata i najrazličnijih narodnosti, koje je ratni vihor nanio u 
taborske bolnice i koji su sada ponovo odlazili na ratišta po nove rane, 
sakaćenja i bolove, da zasluže nad svojim grobovima jednostavni drveni 
križ na kojem će još nakon više godina na tužnim planinama istočne 
Galicije na vjetru i kiši lepršati izblijedjela austrijska vojnička kapa sa 
zarđalom značkom Franje Josipa, na koju će kadikad sjesti tužni i 
ostarjeli gavran, sjećajući se bogatih gozbi prije nekoliko godina, kad je tu 
za njega bio prostrt beskrajan stol ljudskih leševa i konjskih strvina, kad 
je baš pod takvom kapom na kojoj sada sjedi bio najslađi zalogaj - ljudske 
oči. 

Jedan od tih kandidata patnji, koji je poslije operacije otpušten iz vojne 
bolnice, sa tragovima krvi i blata na uprljanoj uniformi, sjede za Švejkov 
stol. Bio je nekako kržljav, mršav, tužan. Stavio je na stol mali zavežljaj, 
izvukao poderanu novčarku i prebrojavao novac. 

Zatim pogleda Švejka i zapita ga: 

- Magyarul?“ 

- Ja sam, druže, Čeh - odgovori Švejk - hoćeš li popiti malo? 

- Nem tudom, bar&tom. 7 

- Ne smeta to ništa, druže - nuđao je Švejk svoju punu čašu i stavio je 
pred tužna vojnika - samo dobro potegni! 

Shvatio je, napio se i zahvalio: ,K6szenem sz6pen““* i dalje pregledavao 
sadržaj svoje novčarke te napokon uzdahnuo. Švejk je shvatio da bi 
Madžar htio naručiti pivo, ali nema dosta novaca, pa je stoga naručio čašu 
i za njega, na što je Madžar opet zahvalio i stao tumačiti nešto Švejku s 
pomoću gesta, pokazujući mu svoju prostrijeljenu ruku i govoreći pri tom 
međunarodnim jezikom: ,Pif, paf, puc!“ 

Švejk samilosno kimnu glavom, i kržljavi rekonvalescent saopći još 
Švejku, pokazujući rukom pola metra od zemlje i podigavši uz to tri prsta, 
da ima troje male djece. 

- Ninč ham, ninč ham - nastavljaše on, hoteći da kaže kako mu djeca 
nemaju šta jesti, i obrisa oči, iz kojih su briznule suze, prljavim rukavom 
svoje vojničke kabanice na kojoj se vidjela rupa od metka koji je uletio u 
njegovo tijelo za madžarskog kralja. 

Nije bilo ništa čudno, što u takvu razgovoru Švejku nije preostalo ništa od 
one petokrunke i što se on polagano, ali sigurno udaljavao od Čeških 
Budjejovica, gubeći svakom čašom piva, kojom je častio sebe i 
madžarskog rekonvalescenta, mogućnost da kupi vojnu kartu. 

Još je jedan vlak pošao prema Budjejovicama, no Švejk je stalno sjedio za 
stolom i slušao, kako Madžar ponavlja svoje: ,Pif, paf, puc! Harom 

gyermek, ninč ham, eljen!“ 


Posljednju je riječ govorio onda, kad se sa Švejkom kucao. 

— Samo ti pij, Madžarino! — govorio mu Švejk. Pij! Vi ne biste nas ovako 
častili!... 

Od susjednog stola rekao je neki vojnik, kako su im se Madžari, kada je 
28. pukovnija stigla u Szegedin, rugali dižući ruke uvis. 

Bila je to prava istina, ali ovoga je to vojnika očito, vrijeđalo, premda je to 
bila obična pojava kod svih čeških vojnika, a na kraju su to radili i sami 
Madžari, kad im se više nije sviđala borba za interese madžarskog kralja. 


A onda je i taj vojnik sjeo za Švejkov stol i ispripovjedio kako su u 
Szegedinu propustili Madžare kroz šake i istjerali ih iz nekoliko 


gostionica. Pri tom je s priznanjem istakao da se i Madžari umiju tući, 
tako da je i on dobio nožem u leđa, pa su ga morali poslati u pozadinu da 
se liječi. 

Ali sada, kad se vrati kapetan njegova bataljona, jamačno će ga zatvoriti 
jer nije stigao uzvratiti Madžaru isto takvim udarcem, kao što treba i 
dolikuje da i on nešto ponese, pa da tako bude spašena čast čitave 
pukovnije. 

- Ihre Dokumenten, vaši tokument? - zapita Švejka tako lijepo 
zapovjednik vojne patrole, narednik koga su pratila četiri vojnika s 
bajonetom na pušci. - Ja fidjet, sjedit, nicht fahren, sjedit, pit, furt pit, 
burš!“““ 

- Nemam dokumenata, dragoviću - odgovori Švejk - odnio ih je sa sobom 
gospodin natporučnik Lukaš od 91. regimente, a ja sam ostao ovdje na 
kolodvoru. 


- Was ist das Wort dragovitschu?“' - obrati se narednik jednomu od 
svojih vojnika, starom domobranu, koji je po svemu sudeći prkosio 
svojem naredniku jer je mimo rekao: 


- Dragović, das ist wie: Herr Feldwebeln.'“ 
I narednik nastavi razgovor sa Svejkom: 
- Tokumenti sfaki fojak, pes tokumenti zatvorit aut Bahnhofs- 


Milit4rkommando, den lausigen Bursch, wie einen tollen Hund./* 

I Švejka su odveli na vojno kolodvorsko zapovjedništvo, gdje su u 
stražarnici sjedili vojnici koji su jednako izgledali kao i onaj stari 
domobran što je tako lijepo preveo riječ ,dragovič“ na njemački svojem 
prirodnom neprijatelju, gospodinu naredniku. 

Stražarnica je bila ukrašena litografijama koje je u to doba ministarstvo 
vojske razaslalo svima kancelarijama kroz koje su prolazili vojnici, kao i 
školama i vojarnama. 

Dobrog vojnika Švejka srdačno je pozdravila slika koja je prema tekstu 
prikazivala kako vodnik František Hammel i desetnici Paulhart i 
Bachmayer od c. i kr. 21. streljačke pukovnije hrabre svoju momčad da 
izdrži. Na drugoj je strani visjela slika s natpisom: ,Vodnik Jan Danko od 
5. honvedske husarske pukovnije izviđa položaj neprijateljske baterije.“ 
Na desnoj strani, nešto niže, visio je plakat: ,Rijetki primjeri junaštva.“ 
Takvim plakatima, kojima su tekstove s izmišljenim rijetkim primjerima 


junaštva sastavljali u kancelarijama ministarstva vojske razni njemački 
novinari pozvani u vojsku, mislila je stara, glupa Austrija oduševiti 
vojnike koji to nisu nikad ni čitali, a kad su im takve primjere junaštva 
slali na frontu u obliku broširanih knjižica, vojnici su u njihov papir 
motali duhan za lule i pravili tako cigarete ili su ih upotrijebili još 
zgodnije, kako je i odgovaralo vrijednosti i duhu opisanih rijetkih 
primjera odvažnosti. 

Dok je narednik otišao, da potraži kakvog oficira, Švejk je pročitao tekst 
ovoga plakata: 

» Vozar Josef Bong 

Vojnici sanitetske službe prenosili su teške ranjenike u kola koja su bila 
pripremljena u prikrivenom klancu. Čim su koja kola bila puna, odlazila 
su na previjalište. Rusi su pronašli ta kola i počeli ih gađati granatama. 
Komad granate ubio je i konja Josefa Bonga, vozara 3. c.1 kr. vozarskog 
eskadrona. Bong je zakukao: ,Jadni moj bijelče, i tebi je došao kraj!“ Uto 
i njega pogodi granata. Unatoč tome on je ispregao konja i odvukao kola 
u sigurno skrovište. Zatim se vratio po ormu svoga ubijenog konja. Rusi 
su neprestano pucali. ,,Samo pucajte, prokletnici, ali ja ipak neću ostaviti 
orme!“ I skidao je dalje ormu gunđajući te riječi. Kad je bio gotov, 
dovukao se s ormom do svojih kola. Ondje su ga sanitetski vojnici 
pošteno izgrdili zbog njegove duge odsutnosti. ,Nisam htio ostaviti 
ormu, gotovo je nova. Bilo bi šteta, pomislio sam. Nemamo previše 
takvih stvari“, ispričavao se junački vojnik, odvezao se na previjalište 1 
ondje se istom javio kao ranjenik. Njegov mu je kapetan kasnije ukrasio 
grudi srebrnom kolajnom za hrabrost.“ 

Kad je to Švejk pročitao, a narednik se još nije vratio, reče on 
domobranima u stražarnici: 

- Ovo je vrlo lijep primjer junaštva. Na taj će način naša vojska imati 
uvijek nove orme. Ah kad sam bio u Pragu, tada sam u Praškim 
službenim novinama čitao o još ljepšem primjeru nekog jednogodišnjeg 
dobrovoljca, doktora Josefa Vojna. On je bio u Galiciji sa sedmom četom 
poljskih lovaca, a kad je jednom došlo do napadaja s bajonetama, tada ga 
je pogodila kugla u glavu, no kad su ga nosili na previjalište, izderao se na 
njih da se on zbog takve sitnice ne da previjati. I opet je htio poći u 
napadaj sa svojim lovcima, ali mu je granata odsjekla gležanj. Opet su ga 
htjeli odnijeti na previjalište, ah on je štapom othramao u borbu i štapom 


se branio od neprijatelja, no doletjela je nova granata i otkinuta mu ruku 
u kojoj je držao štap. On je taj štap prenio u drugu ruku, i viknuo da im to 
neće oprostiti, i bogzna šta bi bilo da ga nije začas šrapnela definitivno 
usmrtila. Možda bi i on dobio srebrnu medalju za hrabrost da ga šrapnela 
nije raznijela. Ali kad mu je otkinula glavu i ona se još po zemlji koturala, 
dospio je još da vikne: ,Dužnost vjerno vrši svoju makar našao smrt u 
boju!“ 

- Što sve ne napišu u tim novinama! - reče jedan vojnik. - Ali urednik bi 
takvih novina za jedan sat pobenavio od svega toga kad bi se našao u 
borbi. 

Domobran pljunu i reče: 

- Kod nas je u Časlavi bio jedan novinar iz Beča, Nijemac. Služio je kao 
zastavnik. S nama nije htio ni govoriti češki, ali kad su ga dodijelili 
marškompaniji u kojoj su bili sami Česi, odmah je progovorio češki. 

Na vratima se pojavi narednik ljutita lica i izdera se: 

- Wenn man biti drei Minuten weg, da ho6rt man nichts anderes als: 


cesky, Cesi!““ 

Kad je odlazio napolje, jamačno u restauraciju, rekao je domobranskom 
kaplaru, pokazujući na Švejka, da tog ušljivog nitkova odmah odvedu 
poručniku čim dođe. 

- Opet se gospodin lajtnant zabavlja s telegrafisticom na kolodvoru - reče 
nakon njegova odlaska desetnik. - Udvara joj već preko četrnaest dana i 


uvijek je strašno bijesan kad se vrati iz telegrafskog ureda, pa veli za nju: 

»Das ist aber eine Hure, sie will nicht mit mir schlafen.“ 


I sada je bio tako bijesan, jer se čulo, čim se vratio, da lupa nekakvim 
knjigama po stolu. 

- Nema druge, momče, moraš ići k njemu - samilosno reče desetnik 
Švejku. - Prošlo je kroz njegove ruke već mnogo vojnika, i starih i mladih. 
I povede Švejka u kancelariju, gdje je za stolom s razbacanim papirima 
sjedio mladi poručnik vrlo bijesna izgleda. 

Kad je vidio Švejka u pratnji kaprala, rekao je vrlo značajno: ,Aha!“ Nato 
je kapral raportirao: 

- Pokorno javljam, gospodine poručnice, da su ovog vojnika našli na 
kolodvoru bez dokumenata. 


Poručnik kimnu glavom kao da je htio reći da je on već prije nekoliko 
godina pretpostavljao da će toga dana i toga sata naći na kolodvoru Švejka 
bez dokumenata, jer tko je u taj čas vidio Švejka, taj je morao pomisliti da 
uopće nije moguće da čovjek takva izgleda i lika može imati kakve 
dokumente kod sebe. Švejk je u tom trenutku izgledao kao da je pao s 
neba, s kakve planete, pa sad s naivnim čuđenjem gleda ovaj novi svijet 
gdje od njega traže dosad nepoznate mu gluposti, kao što su na primjer 
dokumenti. 

Poručnik je časak razmišljao gledajući Švejka što mu mora reći i što ga 
mora pitati. 

Napokon upita: 

- Što ste radili na kolodvoru? 

- Pokorno javljam, gospodine poručnice, ja sam čekao vlak za Češke 
Budjejovice da bih otputovao svojoj 91. regimenti, gdje sam oficirski 
momak kod gospodina natporučnika Lukaša, kojega sam morao napustiti 
kad su me radi globe odveli do šefa stanice, jer sam bio sumnjiv da sam s 
pomoću zaštitne i alarmne kočnice zaustavio brzi vlak u kojem smo se 
vozili. 

- To je da čovjek poludi! - viknu poručnik. - Ispripovjedite to nekako 
suvislo i kratko i ne brbljajte kojekakve gluposti! 

- Pokorno javljam, gospodine poručniče, da nas je od onog časa kako smo 
gospodin natporučnik Lukaš i ja sjeli u taj brzi vlak, koji nas je trebao 
odvesti i otpremiti što brže do naše 91. carske i kraljevske pješačke 


pukovnije, da nas je dakle pratila nesreća. Najprije nam se izgubio 
kovčeg, a zatim, da sve ne pobrkam, umiješao se neki gospodin general- 
major, potpuno ćelav ... 

- Sto mu gromova! - uzviknu poručnik. 

- Pokorno javljam, gospodine poručniče, da je potrebno da to izlazi iz 
mene kao iz kakve čupave deke, da biste imali pregled čitava događaja, 
kako je uvijek govorio pokojni postolar Petrlik kad bi naložio svome sinu, 
prije nego bi ga počeo mlatiti remenom, da skine hlače. 

I dok je poručnik dahtao, Švejk nastavi: 

- Nekako se nisam svidio tomu ćelavom gospodinu general-majoru, pa 
me je gospodin natporučnik Lukaš, kod koga služim, poslao van na 
hodnik. Na hodniku su me onda optužili da sam uradio ono o čemu sam 
vam već pričao. I prije nego se stvar uredila, ja sam ostao sam na peronu. 
Vlak je otišao, a s njim i gospodin natporučnik zajedno s kovčezima i sa 
svima svojim i mojim dokumentima, pa sam ja tu ostao kao kakvo siroče 
bez dokumenata. 

I Švejk je tako dirljivo i umiljato pogledao poručnika da je ovom sada bilo 
potpuno jasno, da je prava istina sve ovo što mu priča ovaj momak koji 
daje utisak glupana od rođenja. 

Poručnik tada spomene Švejku sve vlakove koji su poslije brzog vlaka 
pošli u Budjejovice, i postavi mu pitanje zašto je propustio sve te vlakove. 
- Pokorno javljam, gospodine poručniče - odgovori Švejk smješkajući se 
dobroćudno - zadesila me je ta nesreća da sam, čekajući prvi vlak, pio za 
stolom jedno pivo za drugim. 

- Takvog vola još nisam vidio - pomisli poručnik - pa taj sve priznaje! 
Koliko sam ih već preslušavao, pa je svaki poricao, a ovaj lijepo kaže: 
»Propustio sam sve vlakove jer sam pio jedno pivo za drugim.“ 


Ovo razmatranje poručnik sažme u jednu rečenicu, s kojom se obrati 
Švejku: 

- Vi ste, momče, degenerik. Znate li šta je to, kad se za nekoga kaže da je 
degenerik? 

- Kod nas je na uglu Bojišta i Katarinine ulice, pokorno javljam, 
gospodine poručnice, živio također jedan degenerik. Otac mu je bio 
poljski grof, a majka primalja. Meo je ulice, a u rakijašnicama je tražio da 
ga svi zovu ,gospodine grofe“. 

Poručnik je uvidio da bi bilo dobro da sve to nekako završi, pa stoga rekne 
ozbiljno: 

- Čujte dakle, vi glupane i bolvane, sad čete otići na blagajnu, pa ćete 
kupiti kartu i otputovati u Budjejovice. Ako vas još ovdje vidim, postupit 
ću s vama kao s dezerterom. Abtreten! 

Budući da se Švejk nije micao, nego je stalno držao ruku na štitniku kape, 
izderao se na njega poručnik ovim riječima: 

- Marsch hinaus, zar niste čuli, abtreten! Kaprale Palaneku, odvedite ovog 
blesana na blagajnu i kupite mu kartu za Budjejovice. 

No začas se opet pojavio u kancelariji kapral Palanek. Kroz pritvorena 
vrata provirivalo je za njim dobrodušno Švejkovo lice. 

- Što je opet? 

- Pokorno javljam, gospodine poručnice - prošapta tajanstveno kapral 
Palanek - on nema novaca za željezničku kartu, a ni ja nemam. Badava ga 
neće da voze, jer nema vojnih dokumenata da putuje pukovniji. 


Poručnik nije oklijevao sa salamonskim rješenjem ovoga mučnog pitanja. 
- Onda neka ide pješice! - odluči on. - Neka ga u pukovniji zatvore zato 
što je zakasnio. Tko će se s njim toliko natezati? 
- Nema druge, druže - reče Švejku kapral Pal4nek, izišavši iz kancelarije. - 
Moraš, brajane, pješice u Budjejovice. Imamo u stražarnici komad kruha, 
pa ćemo ti ga dati za put. 
I za pola sata, pošto su još Švejka počastili crnom kavom i osim komisnog 
kruha dali mu i paketić vojničkog duhana za put do regimente, Švejk je 
izašao iz Tabora u mrklu noć kroz koju je odjekivala njegova pjesma. 
Pjevao je staru vojničku pjesmu: 
Kad smo išli na Jaromčr, 
vjerovao nam tko ili ne... 
I đavo bi ga znao kako se dogodilo da je dobri vojak Švejk, mjesto na jug u 
Budjejovice, pošao pravo na zapad. 
Hodao je po snježnoj cesti, po cičoj zimi, zagrnut u vojničku kabanicu, 
kao posljednji Napoleonov gardist koji se vraća s pohoda na Moskvu, 
samo s tom razlikom što je Švejk pjevao veselo: 
Izašao sam na špancir, 
u zeleni gaj... 
A pjesma je u noćnoj tišini odjekivala kroz snježne šume tako da su po 
selima zalajali psi. 
A kad mu je dosadilo pjevanje, Švejk je sjeo na gomilu kamenja, pripalio 
lulu i odmorivši se pošao dalje, u susret novim pustolovinama 
budjejovičke anabaze. 


II. ŠVEJKOVA BUDJEJOVIČKA ANABAZA 


U Starom vijeku prošao je ratnik Ksenofont čitavu Malu Aziju i bio je 
bogzna gdje, sve bez geografske karte. I stari su Goti polazili na svoja 
putovanja također bez ikakva topografskog znanja. Marširati stalno 
naprijed - to se zove anabaza. Probijati se kroz nepoznate krajeve. Biti 
opkoljen od neprijatelja koji vrebaju najzgodniju priliku da ti zavrnu 
vratom. Ali ako čovjek ima dobru glavu, kao što ju je imao Ksenofont ili 
sva pljačkaška plemena koja su došla u Evropu odnekud od Kaspijskog ili 
Azovskog mora, tada na pohodu čini prava čudesa. 

Tamo negdje na sjeveru kod Galskog mora, do kojega su bez geografske 
karte doprle i Cezarove rimske legije, dogovorile su se one jednom da će 
se vratiti i uputiti se drugim putem u Rim, ne bi li se što više nauživale. A 
to im je i pošlo za rukom. I jamačno se od toga vremena govori da svi 
putovi vode u Rim. 

Isto tako vode i svi putovi u Češke Budjejovice. O tome je bio potpuno 
uvjeren i dobri vojak Švejk kad je mjesto budjejovičkog kraja ugledao sela 
milevskoga kraja. 

No išao je neprestano dalje, jer nijednom dobrom vojniku ne može 
smetati Milevsko da ipak jednom ne stigne u češke Budjejovice. 

I tako se Švejk pojavio u Kvčtovu, zapadno od Milevska, pa kako je već 
izredao sve vojničke pjesme o marširanju vojnika koje je znao, bio je 
prisiljen da pred Kvčtovom opet započne s pjesmom: 


A kada smo marširali, 
sve su cure plakale ... 

Neka stara bakica koja se vraćala iz crkve započela je razgovor sa Švejkom 
na putu od Kvčtova do Vraža, što je sve u zapadnom smjeru, ovim 
kršćanskim pozdravom: 
- Dobar dan, vojniče, a kamo putujete? 
- Idem, majčice, u Budjejovice k pukovniji - odgovori Švejk - u rat. 
- Onda idete krivim putem, vojniče - preplašeno reče bakica - tim 
pravcem preko Vraža nećete nikada doći u Budjejovice. Ako budete išli 
stalno tim putem, doći ćete u Klatove. 
- Ja mislim - reče Švejk privrženo - da čovjek može i iz Klatova doći u 
Budjejovice. To je, istina, lijepa šetnja kad se čovjek žuri u svoju 
pukovniju, da ne bi imao i kakve neugodnosti zbog te svoje dobre volje da 
stigne na vrijeme. 
- I kod nas je bio jedan takav nestaško koji je trebao poći u Plzenj 
domobrancima, neki Toniček Mašek - uzdahnula je bakica - a bio je 
nekakva svojta mojoj nećakinji. On je otišao, no već za tjedan dana tražili 
ga žandari jer nije došao u svoju pukovniju. A nakon drugog tjedna eto ga 
kod nas u civilu, da je, veli, pušten kući na dopust. Tada je načelnik otišao 
do žandara, i oni su ga digli s dopusta. Već je pisao s fronte da je ranjen, 
da je ostao bez noge. 
I bakica pogleda Švejka sažalno pa mu reče: 
- Eno ondje, vojniče, u onoj me šumici pričekajte, a ja ću vam donijeti 
krumpirove juhe da vas malo ugrije. 


Naša se kućica vidi odande, nalazi se malo nadesno iza šumice. Preko 
našeg sela Vraža ne možete ići, jer su naši žandari kao sokolovi. Poći ćete 
zatim iz šumice na Malčin. Ali, vojniče, obiđite Čižovu. Ondje su žandari 
kao živoderi i hvataju dezertere. Idite pravo kroz šumu na Sedlec kod 
Horažd'ovica. Ondje je vrlo dobar žandar i pušta svakoga kroz selo. Imate 
li uz sebe kakve dokumente? 

- Nemam, majčice. 

- Onda i ne idite onamo, idite radije na Radomyšl, ali nastojte onamo doći 
podveče kad su svi žandari u gostionici. Ondje ćete naći u Donjoj ulici iza 
sv. Florijana kućicu koja je dolje plavo oličena, pa pitajte ondje za taticu 
Melichareka. To je moj brat. Recite da ga pozdravljam, a on će vam 
pokazati kojim se putem ide u Budjejovice. 

U šumici je Švejk čekao bakicu preko pola sata, a kad se ogrijao 
krumpirovom juhom koju mu je jadna starica donijela u loncu, omotanu 
jastukom da se ne ohladi, izvadila je iz rupca komad kruha i slanine, 
gurnula sve to Švejku u džepove, prekrižila ga i rekla mu da su ondje i 
njezina dva unuka. 

Zatim mu je još jednom potanko ponovila kroz koja sela da ide, a koja da 
obiđe. Na kraju je izvukla iz džepa na haljetku krunu i dala mu je da kupi 
u Malčinu rakije za put, jer do Radomyšla ima dobra milja. 

Od Čižove je Švejk po staričinu savjetu pošao na istok prema Radomyšlu 
misleći pri tom da u Budjejovice mora stići sa svake strane svijeta, pošao 
on bilo kojim putem. 


U Malčinu mu se pridružio neki stari harmonikaš, koga je Švejk našao u 
gostionici kad je kupovao rakiju jer ima dobra milja do Radomyšla. 
Harmonikaš je smatrao Švejka vojnim bjeguncem i savjetovao mu da 
pođe s njim u Horažd'ovice, gdje on ima udatu kćerku kojoj je muž 
također bjegunac. Harmonikaš se u Malčinu očito opio. 

- Njezin muž je već dva mjeseca skriven u staji - nagovarao je Švejka - pa 
će i tebe ondje sakriti, tako da ćete ondje ostati sve do kraja rata. A kad 
budete dvojica, neće vam biti tužno. 

Kad je to Švejk uljudno odbio, on se vrlo razljutio i otišao nalijevo u polje, 
prijeteći Švejku da ide k žandarima u Čižovu da ga prijavi. 

Naveče je Švejk stigao u Radomyšl i u Donjoj ulici iza sv. Florijana našao 
gazdu Melichareka. Kad mu je izručio pozdrav od njegove sestre iz Vraža, 
nije to na gazdu nikako djelovalo. 

Stalno je od Švejka tražio dokumente. Bio je to čovjek staroga kova, koji 
je stalno govorio o razbojnicima, skitnicama i tatima kojih se sva sila 
skita po čitavom pisečkom kraju. 

- Pobjegnu iz vojske, ne da im se služiti, pa lutaju po okolici i kradu gdje 
stignu - reče značajno gledajući Švejku u oči - svaki od njih izgleda kao da 
ne zna ni do pet nabrojiti. 

- Da, da, ljudi se najviše ljute zbog istine - dodade, kad je vidio da Švejk 
ustaje s klupe. - Kad bi takav čovjek imao čistu savjest, tada bi sjedio i 
dao pregledati dokumente. Ali kad ih nema... 

- E onda zbogom, čiko! 

- Zbogom dakle, a drugi put se obratite na glupljeg od mene! 

Kad se Švejk uputio u tamu, starac je još dugo za njim gunđao: 

- Ide u Budjejovice k svojoj pukovniji! Iz Tabora. A ništarija ide najprije u 
Horažd'ovice, a tek onda u Pisek! Ta on tako putuje oko svijeta! 

Švejk je opet putovao gotovo čitavu noć, sve dok nije negdje kod Putima 
naišao na stog slame u polju. Odgrnuo je malo slame i čuo sasvim blizu 
glas: 

- Od koje si regimente? Kamo ideš? 

- Od devedeset prve, u Budjejovice. 

- A što ćeš tamo? 

- Ondje je moj natporučnik. 

Čuo je kako se kraj njega ne smije samo jedan čovjek, nego trojica. Kad se 
smijeh utišao, zapita ih Švejk od koje su oni regimente. Čuo je da su 


dvojica od trideset pete pukovnije, a jedan od topništva, također iz 
Budjejovica. 

Iz trideset pete pukovnije ti su vojnici pobjegli prije mjesec dana kad su 
ih odredili u marškompaniju, a artiljerist je bjegunac još od same 
mobilizacije. On je odavde iz Putima, pa stog pripada njemu. Noću uvijek 
spava u stogu. Jučer ih je našao u šumi, pa ih je pozvao k sebi u svoj stog. 
Svi su se nadali da će se rat završiti za mjesec-dva. Držali su da su Rusi 
već iza Budimpešte i u Moravskoj. Tako se pripovijeda po cijelom 
Putimu. Ujutro, prije zore, donijet će im dragunova majka doručak. 
Vojnici trideset pete pukovnije poći će zatim u Strakonjice, jer jedan od 
njih ima ondje tetu, a ona opet ima u brdima iza Sušice nekakva znanca 
koji ima pilanu, pa će ondje biti dobro skriveni. 

- Ati od devedeset prve možeš također s nama ako hoćeš - nagovarali su 
Švejka. - Poseri se ti na svoga natporučnika! 

- Ne ide to tako Iako - odgovori Švejk i zarije se, uvuče duboko u stog. 
Kad se ujutro probudio, oni su već svi otišli, a netko mu je, vjerojatno 
dragun, stavio uz noge komad kruha za put. 

Švejk je išao kroz šume i kod Štčkna se susreo s nekom skitnicom, starim 
čovjekom, koji ga je pozdravio kao starog druga gutljajem rakije. 

- U ovom odijelu nemoj putovati - poučavao je Švejka. - Vojnička 
uniforma mogla bi ti se vraški osvetiti. Sad ima svagdje mnogo žandara, a 
prosjačiti ne možeš u tom odijelu. Dakako, žandari nas sada ne gone 
toliko kao prije, sada traže samo vas. 

- Samo vas traže - ponovio je tako uvjerljivo da je Švejk odlučio da mu 
radije neće ništa govoriti o devedeset prvoj regimenti. Neka ga slobodno 
smatra za bjegunca. Zašto da kvari iluzije dobrom starom čovjeku? 

- A kamo si se uputio? - upita ga skitnica začas, pošto su pripalili lule i 
polako obilazili selo. 

- U Budjejovice. 

- Isuse Kriste! - preplaši se skitnica. - Ondje će te začas spakovati i poslati 
na frontu. Nećeš se ni zgrijati. Moraš imati civilno odijelo, moraš hodati 
sav poderan i izigravati hroma čovjeka... Ali ne boj se ništa, sada idemo u 
Strakonjice, Volynj i Dub, a neće nas valjda đavo spriječiti da ne 
pribavimo kakvo civilno odijelo. U Strakonjicama ima još mnogo 
budalastih i poštenih ljudi koji još ostavljaju preko noći sve otvoreno, a 
danju uopće ništa ne zaključavaju. Sada u zimsko doba polaze susjedima 


na razgovor, pa je lako doći do civilnog odijela. A što je tebi potrebno? 
Čizme imaš, dakle samo nešto odjeće. Je li ti vojnička kabanica stara? 

- Stara je. 

- Tada je možeš zadržati. Po selima već nose stare vojničke kabanice. 
Trebaju ti samo hlače i kaput. Kad pribavimo civilno odijelo, prodat ćemo 
vojničke hlače i kaput Židovu Herrmanu u Vodnjanima. On kupuje sve 
vojničko i preprodaje zatim po selima. 

- Danas polazimo prema Strakonjicama - razvijao je dalje svoj plan. - 
Četiri sata hoda odavde nalazi se stara Schwarzenbergova ovčarnica. 
Imam ondje znanca ovčara, staroga, čiču, pa ćemo kod njega prenoćiti, a 
ujutro ćemo u Strakonjice, da negdje u okolici dignemo to civilno odijelo. 
U ovčarnici je Švejk naišao na ugodnog starčića koji se sjećao kako je 
njegov djed pripovijedao o francuskim ratovima. Bio je kakvih dvadeset 
godina stariji od skitnice, pa je i njega kao i Švejka nazivao momkom. 


- Eto vidite, momci - pričao im je kad su posjedali oko peći u kojoj su se 
kuhali krumpiri s ljuskom - tada je i moj djed dezertirao iz vojske, 
jednako kao taj tvoj vojnik. No uhvatili su ga u Vodnjanima i tako mu 
isprašili tur, da je koža s mesom otpala s njega. No može se reći da je još 
sretno prošao. Sin Jarešov iz Ražica kod Protivina, djed staroga Jareša, 
nadglednika ribnjaka, dobio je kao bjegunac u Piseku barut i olovo. Prije 
nego su pucali u njega u pisečkim šančevima, trčao je kroz špalir vojnika i 
primio šest stotina udaraca štapovima, tako da je smrt bila za njega i 
olakšanje i otkupljenje. - A kad si ti pobjegao? - zapita uplakanih očiju 
Švejka. 

- Poslije mobilizacije, kad su nas odveli u kasarne - odgovori Švejk 
shvaćajući da uniforma ne može pokolebati povjerenje starog ovčara. 


- Jesi li šmugnuo preko zida? - upita radoznalo ovčar sjećajući se jamačno 
kako je pripovijedao njegov djed da je i on bježao preko vojarnskog zida. 

- Druguda se nije moglo, djedo. 

- Ajeli bilo mnogo stražara i jesu li pucali? 

- Jest, djedo! 

- A kamo si se sada uputio? 

- Izgleda da je pobudalio - odgovori umjesto Švejka skitnica - hoće silom 
u Budjejovice. Znaš kako je, mlado - ludo, pa će sam jurnuti u svoju 
propast. Moram ga ja malo odškolovati. Pribavit ćemo nekako civilno 
odijelo, pa će biti sve u redu. Do proljeća ćemo nekako izdržati, a onda 
ćemo na rad kakvome seljaku. Ove će godine biti velika nestašica radnika, 
bit će gladi, pa se priča da će ove godine poslati sve skitnice na poljske 
radove. Stoga mislim da je bolje poći dobrovoljno. Bit će malo ljudi. Pobit 
će ih u ratu. 

- Zar misliš - zapita ovčar - da se rat neće svršiti ove godine? A imaš i 
pravo, momče! Bilo je već dugih ratova. Dugi su bili napoleonski ratovi, 
pa po pričanju i švedski ratovi, sedmogodišnji ratovi. No ljudi su i 
zaslužili te ratove. Bog već nije mogao gledati kako se sve uzobijestilo. 
Već im ni ovčetina nije prijala, nisu je više htjeli jesti, dragi moji! Nekoć 
su dolazili ovamo kao na proštenje, da im prodam potajno kakvoga ovna, 
ali posljednjih su godina žderali samo svinjetinu i piletinu, pečenu na 
maslacu ili masti. Stoga se bog na njih razljutio zbog njihove obijesti, pa 
će se oni opet pribrati kad budu kuhali lobodu kao i za napoleonskih 
ratova. Ta već i naši vlastelini ne znaju šta bi od obijesti radili. Stari knez 
Schwarzenberg vozio se u običnoj kočiji, ali njegov balavi sin zaudara već 
automobilskim smradom. Bog će mu i gubicu namazati tim benzinom. 
Voda u kojoj su se na peči kuhali krumpiri počela je već vreti, i tada stari 
ovčar nakon kratke stanke progovori proročki: 

- Ali naš car neće pobijediti u ovom ratu. Nema u narodu nikakva 
oduševljenja za rat jer se nije htio okruniti češkom krunom, kao što kaže 
gospodin učitelj iz Strakonjica. Može on sada, kao što se kaže, obećavati 
med i mlijeko. Kad si, stari nitkove, obećao da ćeš se okruniti, tada si 
morao održati riječ. 

- Možda će on to sada uraditi - primijeti skitnica. 

- Fućkaju na to sada ljudi, momče - reče razdraženo ovčar. - Trebao bi čuti 
šta pričaju ljudi dolje u Skočicama kad se sastanu. Svaki ima po nekoga u 


ratu, pa da čuješ šta govore. Poslije ovog rata doći će, vele, sloboda, neće 
više biti ni plemićkih dvorova ni careva, a kneževska će se imanja 
razdijeliti narodu. Već su zbog takvog govora žandari uhapsili nekog 
Kofineka, jer buni narod. Da, žandari imaju danas veliku moć. 

- Imali su je i prije - javi se skitnica. - Ja se sjećam da je u Kladnu bio neki 
žandarmerijski kapetan, gospodin Rotter. On vam je odjednom počeo 
dresirati takozvane policijske pse, vučjake, koji mogu sve nanjušiti ako se 
izvježbaju. Tih svojih pasjih učenika imao je gospodin kapetan u Kladnu 
svu silu. Za njih je on imao posebnu kućicu u kojoj su ti psi živjeli kao 
grofovi. I tada se on odjednom sjetio da isproba svoje pse na nama, 
jadnim skitnicama. Izdao je dakle nalog da žandari u čitavom 
kladnjanskom kraju marljivo hvataju skitnice i predaju ih izravno njemu. 
Ja sam jednom tako išao od Lana i povukao se dosta duboko u šumu, ali 
uzalud, nisam stigao do lugarnice kamo sam namjeravao, jer su me 
uhvatili i odveli gospodinu kapetanu. Vi ne možete, ljudi, ni zamisliti, šta 
sam ja sve podnio od tih kapetanovih pasa. Kapetan je najprije dao da me 
dobro onjuše, a onda sam se morao penjati po ljestvama, pa kad sam bio 
na vrhu, pustili su za mnom na ljestve takva psa, i on me, životinja, 
skinuo s ljestava na zemlju, kleknuo na mene, režao i iskesio mi zube u 
lice. Zatim su toga gada odvukli, a meni su rekli da se sakrijem i da mogu 
ići kamo hoću. Uputio sam se u šumu, u dolinu Kačak, u jednu guduru, 
ali su već za pola sata stigla do mene dva vučjaka, oborila me na zemlju, i 
dok me je jedan držao za vrat, drugi je odjurio u Kladno, pa je za sat 
došao sam gospodin kapetan Rotter do mene sa žandarima, dozvao k sebi 
psa i dao mi petokrunku i dozvolu da mogu dva dana prosjačiti po 
kladnjanskom kraju. Ali tek štogod, otrčao sam u berounski kraj kao da 
mi gori pod petama, i više se nikada nisam pojavio u kladnjanskom 
kotaru. Klone ga se sve skitnice jer je gospodin kapetan na svima pravio 
pokuse. On je strahovito volio te pse. Pripovijedali su na 
žandarmerijskim stanicama, kad bi on došao na inspekciju pa bi gdje 
vidio vučjaka, da uopće nije inspicirao, nego je čitav dan s narednikom 
samo pio od radosti. 

I dok je ovčar odlijevao vodu s krumpira i u zdjelu nalio kisela ovčjeg 
mlijeka, skitnica je i dalje pripovijedao svoje uspomene na žandarsku 
moć: 

- U Lipnici je jedan žandarmerijski stražmeštar stanovao pod starim 


gradom. Stanovao je u žandarmerijskoj stanici a ja sam, stara budala, 
uvijek mislio da žandarmerijska stanica mora biti negdje na istaknutom 
mjestu, na primjer na trgu ili gdje drugdje, a ne u kakvoj zabačenoj ulici. 
Prolazio sam dakle periferijom gradića i nisam gledao natpise. Išao sam 
od kuće do kuće, pa sam tako ušao u prvi kat neke kućice, otvorio vrata i 
zabugario: “Ponizno molim, udijelite jadnom siromahu!“ Ali, moj 
gospodine, noge mi se ukočile od iznenađenja! Bila je to žandarmerijska 
stanica: puške uza zid, raspelo na stolu, spisi na policama, a car me 
upravo gleda sa slike nad stolom. I prije nego sam mogao što reći, 
priskoči k meni stražmeštar i opali mi na vratima takvu pljusku da sam 
sletio niz te drvene stepenice i nisam se zaustavio sve do Kejžlica. To vam 
je žandarska pravda. 

I dadoše se na jelo, a onda odoše spavati u toplu sobu smjestivši se po 
klupama. 

Noću se Švejk tiho obukao i izašao napolje. Na istoku je upravo izlazio 
mjesec, i Švejk je u njegovoj mladoj svjetlosti pošao na istok ponavljajući 
sam sebi: ,Ta nije moguće da se neću dočepati tih Budjejovica!“ 

Kad je Švejk izašao iz šume, na desnoj je strani ugledao nekakav grad, pa 
je stoga zakrenuo na sjever, a onda opet na jug, gdje je ponovo ugledao 
nekakav grad. Bili su to Vodnjani. Obišao ga je spretno putem preko 
njiva, pa ga je jutarnje sunce pozdravilo na snježnim obroncima iznad 
Protivina. 

- Samo naprijed! - govorio je sebi dobri vojak Švejk. - Dužnost zove! U 
Budjejovice moram stići! 

Ali nesretnim slučajem, mjesto da pođe od Protivina na jug prema 
Budjejovicama, Švejk je pošao na sjever prema Piseku. 

Oko podne ugleda Švejk pred sobom nekakvo selo. Spuštajući se s 
malenog brežuljka, Švejk pomisli: ,Ovako se dalje ne može. Moram pitati 
kuda se ide u Budjejovice.“ 

I ulazeći u selo, vrlo se iznenadio kad je na stupu kraj prve kuće pročitao 
ime sela: ,Općina Putim.“ 

- Isuse Kriste! - uzdahnu Švejk. - Ta ja sam opet u Putimu, gdje sam 
prespavao u stogu slame! 

Ali poslije toga nije se više ništa iznenadio kad je iza ribnjaka iz bijelo 
okrečene kućice, na kojoj je visjela kokoš (kako su negdje nazivali 
carskoga orla), izašao žandar, kao pauk koji vreba žrtvu. 


Žandar pođe pravo prema Švejku i ne reče ništa, nego samo upita: 

- Kamo? 

- U Budjejovice, svojoj regimenti. 

Žandar se sarkastično nasmija: 

- Ta vi dolazite iz Budjejovica! Budjejovice su vam ostale iza leđa! 

I odvede Švejka na žandarmerijsku stanicu. 

Putimski žandarmerijski stražmeštar bio je poznat po čitavoj okolici po 
svojem vrlo taktičnom i lukavom postupku. Nikada nije grdio ni 
pritvorene ni uhapšene ljude, nego ih je podvrgavao takvom unakrsnom 
ispitivanju da je i nevin čovjek morao priznati krivnju. 

Dva njegova žandara sasvim su mu se prilagodila, pa se unakrsno 
preslušavanje uvijek vršilo uz smješkanje čitavog žandarmerijskog 
personala. 

- Kriminalistika počiva na lukavosti i prijaznosti - običavao je govoriti 
žandarmerijski stražmeštar svojim potčinjenima. - Derati se na ljude, to 
nema nikakva smisla. S delinkventima i sumnjivim ljudima valja 
postupati fino, ali pri tom se mora paziti da se utope u obilju pitanja. 

- Dobro nam došli, vojnice - pozdravi ga žandarmerijski stražmeštar - 
izvolite sjesti, sigurno ste umorni od puta. Pričajte nam kamo idete! 

Švejk ponovi da ide u Češke Budjejovice, svojoj pukovniji. 

- To znači da ste zalutali - nasmijano reče stražmeštar - jer vi dolazite od 
Čeških Budjejovica, kao što vas mogu uvjeriti. Nad nama visi geografska 
karta Češke. Pogledajte je, vojnice! Na jugu od nas nalazi se Protivin. Od 
Protivina na jug nalazi se Hlubokđ, a južno od nje leže Češke Budjejovice. 
Dakle vidite da ne idete u Budjejovice, nego iz Budjejovica. 

Stražmeštar pogleda ljubazno Švejka, koji mirno i dostojanstveno reče: 

- A ipak idem u Budjejovice! 

Bila je to jača tvrdnja od Galilejeve: ,A ipak se kreće!“, jer je Galilej 
jamačno izrekao ove riječi vrlo ljutito. 

- Znate, vojniče - nastavljaše jednako prijazno stražmeštar - ja ću vas o 
tom razuvjeriti i vi ćete na kraju i sami doći do spoznaje da svako 
poricanje samo otežava priznanje. 

- Imate potpuno pravo - reče Švejk - svako poricanje otežava priznanje i 
obratno. 

- Eto vidite, vojniče, vi to i sami uviđate. Odgovorite mi iskreno: odakle 
ste pošli kad ste se uputili u te vaše Budjejovice. Namjerno kažem “vaše“, 


jer jamačno postoje i druge neke Budjejovice koje leže negdje sjeverno od 
Putima i još nisu zabilježene ni na kakvoj karti. 

- Pošao sam iz Tabora. 

- Ašto ste radili u Taboru? 

- Čekao sam vlak za Budjejovice. 

- A zašto niste otputovali vlakom u Budjejovice? 

- Jer nisam imao karte za vlak. 

- A zašto vam kao vojniku nisu dali besplatnu vojničku kartu? 

- Jer nisam imao uza se nikakvih dokumenata. 

- E, tu smo! - reče pobjedonosno žandarmerijski stražmeštar jednom 
žandaru. - Nije on tako glup kao što se pravi, već počinje lijepo zapletati 
stvar. 

I stražmeštar poče iznova, kao da nije čuo posljednji odgovor o 
dokumentima: 

- Vi ste dakle pošli iz Tabora. A kamo ste išli? 

- U Češke Budjejovice. 

Izraz stražmeštrova lica postade nešto stroži, a pogled mu opet pade na 
kartu. 

- Možete li nam pokazati na karti kojim ste putem išli u te Budjejovice? 

- Ja se ne sjećam svih tih mjesta. Sjećam se samo da sam već jednom bio 
u Putimu. 

Svi se od osoblja žandarmerijske stanice pogledaše ispitljivo, a 
stražmeštar nastavi ispitivanje: 

- Vi ste dakle bili u Taboru na kolodvoru? Imate li što uza se? Dajte 
ovamo! 

Kad su Švejka temeljito pretražili i našli samo lulu i šibice, zapita 
stražmeštar Švejka: 

- Recite mi zašto nemate ništa, ama baš ništa kod sebe? 

- Jer ništa ne trebam. 

- Ah, moj bože - uzdahnu stražmeštar. - Teško je to s vama! Vi ste rekli da 
ste već jednom bili u Putimu. Šta ste tada ovdje radili? 

- Išao sam preko Putima u Budjejovice. 

- Eto vidite kako se pletete. Vi govorite da ste išli u Budjejovice, a sada 
smo vas maločas uvjerili da dolazite od Budjejovica. 

- Jamačno sam išao u krugu. 

Stražmeštar i opet izmijeni s čitavim osobljem stanice značajan pogled. 


- Taj vaš krug liči mi na skitanje po okolici. Jeste li se dugo zadržali na 
taborskom kolodvoru? 

- Do odlaska posljednjeg vlaka u Budjejovice. 

- Ašto ste ondje radili? 

- Razgovarao sam s vojnicima. 


I opet žandarmerijski stražmeštar izmijeni vrlo značajan pogled sa svojim 
osobljem. 

- Ao čemu ste na primjer razgovarali i šta ste ih pitali? 

- Pitao sam ih iz koje su pukovnije i kamo idu. 

- Izvrsno! A niste li ih pitali koliko vojnika ima na primjer pukovnija i 
kako se ona dijeli? 

- Nisam ih to pitao jer to već odavno znam napamet. 

- Vi ste dakle savršeno upućeni u sastav naše vojske? 

- Dakako, gospodine stražmeštre! 

Nato stražmeštar baci svoj posljednji adut i pobjedonosno pogleda svoje 
žandare: 

- Znate li ruski? 

- Ne znam. 

Stražmeštar namigne vodniku, pa kad su obojica izašla u susjednu sobu, 
stražmeštar, sav oduševljen i siguran u potpunu pobjedu, protare ruke i 
reče: 

- Jeste li čuli? Ne zna ruski! Namazan je svima mastima! Sve je priznao, 


samo ovo najvažnije nije. Sutra ćemo ga poslati u Pisek gospodinu 
kotarskom. Kriminalistika počiva na lukavosti i prijaznosti. Vidjeli ste 
kako sam ga utopio obiljem pitanja. Tko bi to očekivao od njega? Izgleda 
tako blesavo i glupo, ali baš s takvima valja postupati lukavo. Sad ga 
nekamo smjestite, a ja idem napisati zapisnik. 

I od podneva do večera žandarmerijski je stražmeštar nasmijana lica 
pisao zapisnik, u kojem se u svakoj rečenici ponavljala riječ: 
,Spionageverd&chtig“.* 
Dok je časak pisao čudnovatim službenim njemačkim jezikom, 
žandarmerijskom je stražmeštru Flanderki situacija postajala sve jasnija, 
pa je završio riječima: ,So melde ich gehorsam, wird der feindliche 
Offizier heutigen Tages, nach Bezirksgendarmeriekomando Pisek, 


iiberliefert“'“ nasmijao se uspjehu svojeg djela, dozvao žandarmerijskog 
vodnika i zapitao ga: 

- Jeste li dali što jesti onom neprijateljskom oficiru? 

- Prema vašoj zapovijedi, gospodine stražmeštre, hranu dobivaju samo 
oni koji su predvedeni i saslušani do dvanaest sati. 

- Ovo je velik izuzetak - dostojanstveno reče stražmeštar - to je neki viši 
oficir, generalštabni oficir. Znate i sami da Rusi neće poslati u špijunažu 
kakvog kaprala. Pošaljite u gostionicu na Mačkovcu po kakav ručak. Ako 
više nemaju ništa, neka što skuhaju. Zatim neka skuhaju čaj s rumom i 
to pošalju amo. I nemojte ništa govoriti za koga je to. Ne pričajte uopće 
nikomu koga smo uhvatili. To je vojna tajna. A što on sad radi? 

- Zamolio je malo duhana, pa sjedi u stražarnici i gleda tako zadovoljno 
kao da sjedi kod kuće. ,Ovdje kod vas je lijepo toplo“, rekao je, ,a peć vam 
ništa ne dimi? Meni se ovdje kod vas vrlo sviđa. A ako bi vam peć dimila, 
tada dajte očistiti dimnjak. Ali tek po podne, a nikada nemojte kad sunce 
stoji nad dimnjakom.“ 


ZAIANI = 


- Baš je rafiniran! - reče oduševljeno stražmeštar. - Drži se kao da ga se 
čitava stvar ništa ne tiče. A ipak zna da će biti strijeljan. Takva čovjeka 
moramo poštovati premda nam je neprijatelj. Takav čovjek ide u sigurnu 
smrt. Ne znam da li bismo mi mogli to učiniti. Možda bismo se 
pokolebali, klonuli duhom. Ali on mimo sjedi i govori: ,Ovdje kod vas je 
lijepo toplo, a peć vam ništa ne dimi.“ To je, gospodine vodniče, karakter! 
Za to treba čeličnih živaca, samozataje, čvrstine i oduševljenja... Kad bi u 
Austriji bilo takvog oduševljenja... ali ostavimo to radije! No i kod nas 
ima entuzijasta. Jeste li čitali u ,Narodnoj politici“ o onom natporučniku 
Bergeru, artiljercu, koji se popeo na visoku jelu i ondje na grani uredio 
Beobachtungspunkt?"* Kad su naši uzmakli, on nije mogao sići jer bi 
inače pao u zarobljeništvo. Tako je čekao dok naši opet protjeraju 
neprijatelja, a potrajalo je čitavih četrnaest dana dok se to dogodilo. 
Četrnaest dana proveo je gore na drvetu, a da ne umre od gladi, oglodao 
je čitav vrh i hranio se grančicama i četinama. A kad su naši došli, bio je 
tako iscrpen da se više nije mogao držati za drvo, pa je pao dolje i ubio se. 
Poslije smrti je odlikovan zlatnim križem za zasluge i hrabrost. 

I stražmeštar ozbiljno nastavi: 

- To je požrtvovnost, gospodine vodniče, to je junaštvo! ... Gle, kako smo 
se opet raspričali, požurite se naručiti objed i pošaljite ga dotle k meni! 
Vodnik dovede Švejka, a stražmeštar mu prijateljski kimne da sjedne, pa 
mu najprije postavi pitanje ima li roditelje. 

- Nemam. 


Stražmeštru odmah padne na um da je bolje da nema, jer ga bar, jadnika, 
neće nitko oplakivati. I zagleda se pri tom u Švejkovo dobroćudno lice i 
potapša ga iznenada u nastupu dobroćudnosti po ramenu, nagne se k 
njemu i upita ga očinskim tonom: 

- No, a kako vam se sviđa u Češkoj? 

- Meni se svagdje u Češkoj sviđa - odgovori Švejk - na svome sam putu 
svagdje nailazio na vrlo dobre ljude. 

Stražmeštar potvrdi kimanjem glave: 

- Kod nas je narod vrlo dobar i drag. Desi se kadgod kakva krađa ili 
tučnjava, ali toga ima malo. Ja sam ovdje već petnaest godina, a kad sve 
saberem, na godinu ne dolazi više nego otprilike tri četvrtine ubistva. 

- Pod tim mislite nedovršeno ubistvo? - zapita Švejk. 

- Ne, ne mislim to. U petnaest godina desilo se samo jedanaest ubistava. 
Grabežnih je bilo pet, a ostalih šest je bilo sasvim običnih, koja ne vrijede 
bogzna što. 

Stražmeštar umukne i prijeđe opet na svoju istražnu metodu: 

- Ašto ste htjeli u Budjejovicama? 

- Nastupiti službu u devedeset prvoj regimenti. 

Stražmeštar zamoli Švejka da se vrati u stražarnicu, i to brzo, da ne bi 
zaboravio pripisati u svoj izvještaj kotarskom  žandarmerijskom 
zapovjedništvu u Piseku ovo: ,Budući da savršeno vlada češkim jezikom, 
htio je pokušati da stupi u Budjejovičku 91. pješačku pukovniju.“ 
Stražmeštar veselo protrlja ruke radujući se bogato sakupljenom 
materijalu i tačnim rezultatima svoje istražne metode. Sjetio se pri tom 
svoga prethodnika stražmeštra Burgera koji s predvedenim licima nije 
uopće razgovarao, ništa ih nije pitao, nego ih je odmah slao kotarskom 
sudu s kratkim izvještajem: ,Prema vodnikovoj prijavi uhapšen zbog 
skitnje i prosjačenja.“ Zar je to kakvo preslušavanje? 

I stražmeštar, gledajući ispisane strane svoga izvještaja, nasmijao se 
zadovoljno i izvukao iz svoga pisaćeg stola tajnu zapovijed zemaljskog 
žandarmerijskog zapovjedništva u Pragu s običnom oznakom ,,Strogo 
povjerljivo!“ i pročitao je još jedanput. 

»svima žandarmerijskim stanicama strogo se naređuje da s izvanredno 
pojačanom pažnjom prate sva lica koja prolaze njihovim rajonima. 
Pregrupiranje naše vojske u istočnoj Galiciji prouzrokovalo je da su neke 
ruske vojne jedinice, prešavši Karpate, zauzele položaje u unutrašnjosti 


naše carevine, poradi čega je fronta pomaknuta dublje na zapad 
monarhije. Ova nova situacija omogućila je ruskim špijunima, s obzirom 
na pokretljivost fronte, da prodru dublje na teritorij naše monarhije, 
osobito u Šlesku i Moravsku, odakle je prema povjerljivim izvještajima 
vrlo mnogo ruskih špijuna doprlo i u Češku. Utvrđeno je da među njima 
ima mnogo ruskih Čeha, odškolovanih u visokim generalštabnim vojnim 
školama Rusije, koji savršeno vladaju češkim jezikom pa su naročito 
opasni kao špijuni, jer mogu, a sigurno će to i učiniti, širiti među češkim 
stanovništvom  veleizdajničku propagandu. Zemaljsko zapovjedništvo 
naređuje stoga da se zadrže sva sumnjiva lica i da se poveća budnost, 
osobito na onim mjestima gdje se u blizini nalaze garnizoni, vojna 
središta i kolodvori kojima prolaze vojnički vlakovi. Zadržane valja 
odmah pretresti i otpraviti višoj instanciji.“ 

Žandarmerijski stražmeštar Flanderka ponovo se zadovoljno osmjehnu i 
odloži tajnu zapovijed, ,Sekretreservat“, među ostale naredbe u koricama 
s natpisom ,Povjerljive naredbe“. 

A bilo ih je mnogo, i sve ih je izradilo ministarstvo unutrašnjih poslova u 
suradnji s ministarstvom zemaljske obrane, pod koje je potpadala 
žandarmerija. 

Na zemaljskom žandarmerijskom zapovjedništvu u Pragu jedva su stizali 
da ih umnože i razašalju svim stanicama. 

Bila je tu: 

Naredba o kontroli mišljenja stanovništva. 

Uputa kako valja paziti u razgovoru s mještanima na to kako na njihovo 
mišljenje djeluju vijesti s ratišta. 

Upit o tome kako se mjesno stanovništvo odnosi prema raspisanim 
ratnim zajmovima i sabiranjima. 

Upit o raspoloženju unovačenih i onih koji su pred novačenjem. 

Upit o raspoloženju članova mjesne samouprave i inteligencije. 

Naredba da se odmah ustanovi kojim političkim strankama pripada 
mjesno stanovništvo i kako su jake pojedine političke stranke. 

Naredba o kontroli djelatnosti vođa mjesnih političkih stranaka koje 
imaju pristalica u stanovništvu. 

Upit o tome kakve novine, časopise i brošure dolaze u rajon 
žandarmerijske stanice. 

Instrukcija o utvrđivanju s kim se druže lica sumnjiva zbog nelojalnosti, i 


u čemu se očituje njihova nelojalnost. 

Instrukcija o pronalaženju plaćenih doušnika i informatora iz redova 
mjesnog stanovništva. 

Instrukcija za plaćene informatore iz redova mjesnog stanovništva, 
zapisane sa službom pri žandarmerijskoj stanici. 

Svaki dan su dolazile nove instrukcije, upute i naredbe. Preplavljen 
obiljem tih izuma austrijskog ministarstva unutrašnjih poslova, 
stražmeštar Flanderka je imao čitavu gomilu zaostataka, a na upite je 
stereotipno odgovarao da je kod njega sve u redu i da se lojalnost 
mjesnog stanovništva može obilježiti oznakom I. a. 

Austrijsko ministarstvo unutrašnjih poslova pronašlo je naime za 
lojalnost i privrženost monarhiji ove ljestvice: 1.a,1.b,1.c,-ILa,IIL.b,II. 
c, - III. a, III. b, III. c, -IV. a, IV. b, IV. c. Ova posljednja rimska četvorka 
spojena sa slovom ,,a“ znači veleizdaju i vješala, spojena sa slovom ,b“ 
internaciju, a sa slovom ,,c* nadzor i zatvor. 

U kancelarijskom stolu žandarmerijskog stražmeštra nalazile su se 
svakojake tiskanice i kazala. Vlada je htjela znati o svakom građaninu šta 
on o njoj misli. 

Stražmeštar Flanderka je lomio ruke od očaja nad tiskanicama koje su 
neumoljivo stizale svakom poštom. Čim bi ugledao poznate listovne 


omote sa žigom »Portofreidienstlich“"*, srce bi mu uvijek zakucalo, a 
noću, kad je o svemu tome razmišljao, dolazio je do uvjerenja da neće 
dočekati svršetak rata i da će ga zemaljsko žandarmerijsko 
zapovjedništvo lišiti i posljednjeg zrnca pameti, pa da neće moći uživati u 
pobjedi austrijskog oružja jer će tada imati u glavi ili jednu dasku više ili 
jednu manje. A kotarsko žandarmerijsko zapovjedništvo bombardira ga 
svaki dan pitanjima, zašto nije odgovorio na upit pod brojem: 


822gfeh 


kakve su praktične posljedice upute pod brojem: 


1292bir 
itd. 


Najviše mu je muke zadala instrukcija kako da nađe plaćene doušnike i 
informatore iz redova mjesnog stanovništva. I na kraju, budući da mu se 
učinilo nemogućim da bi mogao naći nekoga iz mjesta gdje počinju Blata 
i gdje je narod tako tvrde glave, palo mu na um da uzme u službu 
općinskog pastira koga su zvali: ,Pepek, hop!“ Bio je to kreten koji je na 
taj poziv uvijek skočio. Jadnik, zanemaren i od prirode i od ljudi, bogalj 
koji je za nekoliko forinti godišnje i za mršavu hranu čuvao općinsku 
stoku. 

Njega je dakle pozvao i rekao mu: 

- Znaš li ti, Pepek, tko je stari Prochazka? 

- Me-e-e-e! 

- Nemoj meketati, nego radije zapamti da tako zovu našeg cara. Znaš li 
tko je to car? 

- To je Njegovo Veličanstvo! 

- Dobro, Pepek! Onda zapamti ako gdje čuješ, kad ideš poslije ručka od 
kuće do kuće, da je naš car vol ili nešto slično, tada odmah dođi do mene i 
javi mi to. Dobit ćeš dvadeset filira, a ako čuješ kako netko govori da ne 
možemo pobijediti, ti opet dođi, razumiješ li, do mene i reci tko je to 
kazao, pa ćeš opet dobiti dvadeset filira. Ali ako čujem da si što sakrio 
preda mnom, zlo ćeš proći. Uhapsit ću te i sprovesti u Pisek. A sada, hop! 


NNARANANNAANA 


Kad je Pepek skočio, dao mu je stražmeštar dva seksera i zadovoljno 
napisao izvještaj kotarskom žandarmerijskom zapovjedništvu da je već 
našao doušnika. 

Sutradan dođe stražmeštru gospodin župnik i tajanstveno mu saopći da je 
jutros iza sela susreo općinskog pastira Pepeka Hop i da mu je taj pričao, 
kako je jučer stražmeštar rekao da je naš car vol i da mi nećemo 
pobijediti. Meee! Hop! 

Poslije duljeg objašnjavanja i razgovora s gospodinom župnikom 
stražmeštar Flanderka dade uhapsiti općinskog pastira, i taj je kasnije na 
Hradčanima osuđen na 12 godina robije zbog veleizdaje, pobune, uvrede 
Veličanstva i drugih zločina i prestupaka. 

Pepek Hop vladao se na sudu kao na paši ili među svojim susjedima. Na 
sva pitanja odgovarao je kozjim meketanjem, a nakon osude viknuo je u 
Meee, hop!“ i zaista skočio. Bio je zbog toga disciplinski kažnjen tvrdim 
ležajem u samici sa tri posta. 

Ali otada je žandarmerijski stražmeštar bio bez doušnika, pa se morao 
zadovoljiti time da jednoga izmisli s fingiranim imenom, pa je tako 
stražmeštar povisio svoj dohodak za pedeset kruna mjesečno koje bi 
zapio u gostionici na Mačkovcu. Pri desetoj čaši spopala bi ga obično 
grižnja savjesti, pa mu je pivo bilo nekako gorko u ustima, te su susjedi 
uvijek govorili: ,Danas nam je gospodin stražmeštar nekako tužan, kao 
da nije pri svojem raspoloženju.“ Tada bi on odlazio kući, a poslije 
njegova odlaska uvijek bi netko rekao: ,Naši opet imaju u Srbiji pun tur, 


pa nam je stražmeštar nekako zanijemio!“ 

A stražmeštar je bar kod kuće opet ispunio upitni arak: ,Raspoloženje 
stanovništva: I. a.“ 

Gospodina su stražmeštra često mučile duge i besane noći. Neprestano je 
očekivao inspekciju, istragu. Noću je sanjao o vješanju, kako ga vode pod 
vješala i kako ga je napokon i sam ministar zemaljske obrane pod 
vješalima zapitao: ,Wachtmeister, wo ist die Antwort des Cirkulars 

Ali gle sada! Kroz čitavu žandarmerijsku stanicu kao da iz svih kutova 
odjekuje stara lovačka lozinka: ,Sretan lov!“ Zandarmerijski stražmeštar 
Flanderka nije nimalo sumnjao da će ga kotarski zapovjednik potapšati 


po ramenu i reći mu: ,Ich gratuliere Ihnen, Herr Wachtmeister.“ 
Žandarmerijski stražmeštar viđao je u duhu i druge zamamljive slike koje 
su se rodile u nekom naboru njegova činovničkog mozga: odlikovanje, 
brzo napredovanje u viši činovni razred i priznanje kriminalističkih 
sposobnosti koje mu otvaraju put u sjajnu karijeru. 

Stražmeštar dozva vodnika i zapita ga: 

- Jeste li dobili ručak? 

- Da, donijeli su suho meso s kupusom i valjušcima, ali juhe više nije 
bilo. Popio je čaj 1 tražio još jedan. 

- Dajte mu ga! - velikodušno pristane stražmeštar. - Kad popije čaj, 
dovedite ga k meni! 

- Kako ste? Je li vam prljalo? - upita stražmeštar Švejka kad ga je vojnik 
za pola sata doveo sita i zadovoljna kao uvijek. 

- Bilo je sasvim pristojno, gospodine stražmeštre, samo je moglo biti 
nešto više kupusa. Ali što da se radi, ja znam da je narudžba kasno stigla. 
Suho meso je bilo dobro sušeno, izgleda da je kod kuće sušeno od 
domaće svinje. I čaj s rumom izvrsno mi je prijao! 

Stražmeštar se zagleda u Švejka i upita: 

- Je li istina da se u Rusiji pije mnogo čaja? A imaju li ondje i ruma? 

- Ruma ima po čitavom svijetu, gospodine stražmeštre! 

»samo se sad ne izmotavaj!“ pomisli u sebi stražmeštar. 


»Trebao si prije paziti što govoriš!“ - I naginjući se Švejku, zapita ga 
povjerljivo: 

- Lijepih djevojaka ima po čitavom svijetu, gospodine stražmeštre! 

»Gle ti njega!“ pomisli ponovo stražmeštar. ,Htio bi se sad nekako 
izvući!“ I stražmeštar izbaci glavni adut: 

- Ašto ste htjeli raditi u 91. regimenti? 

- Htio sam s njom na frontu. 

Stražmeštar zadovoljno pogleda Švejka i primijeti: 

- Sasvim ispravno! To je najbolji način kako da čovjek dospije u Rusiju! 

- To je zaista vrlo dobro smišljeno! - nastavi pobjedonosno stražmeštar 
promatrajući pri tom kako njegove riječi djeluju na Švejka. 

No iz njegovih očiju nije mogao pročitati ništa drugo nego potpuni mir. 
»Laj čovjek ni trepavicom da trepne“, divio se u sebi stražmeštar, ,to je 
sjajan vojnički odgoj! Da sam ja u njegovu položaju pa da to meni netko 
rekne, koljena bi mi se počela tresti...“ 

- Ujutro ćemo vas odvesti u Pisek - reče tobože nehajno. - Jeste li već bili 
u Piseku? 

- Jesam, godine tisuću devetsto i desete, na carskim manevrima. 

Nakon ovog odgovora stražmeštrov je smiješak bio još ugodniji i 
pobjedonosniji. Osjećao je u duši da je svojim sistemom pitanja 
nadmašio sama sebe. 

- A jeste li učestvovali na čitavim manevrima? 

- Jesam, gospodine stražmeštre, kao infanterist. 

I sada je Švejk, kao i prije, gledao mirno u stražmeštra, a ovaj se vrtio od 
radosti i nije mogao izdržati a da to odmah ne zapiše u izvještaj. Pozvao je 
vodnika da odvede Švejka, i dopunio je izvještaj ovim riječima: 

»Njegov je plan bio ovakav: Uvući se u redove 91. pješačke pukovnije, 
prijaviti se odmah za frontu i prvom prilikom priječi u Rusiju, jer je 
primijetio da mu je povratak zbog budnosti organa inače nemoguć. 
Potpuno je shvatljivo da bi u devedeset prvoj pukovniji mogao izvrsno 
prosperirati, jer je prema njegovu priznanju, do kojega je došlo nakon 
dugog unakrsnog ispitivanja, učestvovao već godine devetsto i desete na 
čitavim carskim manevrima u okolici Piseka kao infanterist. Odatle se 
vidi da se u svoj posao vrlo dobro razumije. Napominjem još da su 
navedene optužbe rezultat moga sistema unakrsnog ispitivanja.“ 


Na vratima se odjednom pojavi vodnik: 
- Gospodine stražmeštre, on bi htio na zahod. 


- Bajonet auf!“ - viknu stražmeštar. - Ali ne, dovedite ga amo! 

- Vi hoćete na zahod? - upita ljubazno Švejka. - A nemate li pri tom kakve 
druge namjere? 

I zagleda se u Švejkovo lice. 

- Radi se zaista samo o velikoj nuždi, gospodine stražmeštre - odgovori 
Švejk. 

- Samo da nije što drugo posrijedi - ponovi značajno stražmeštar 
uzimajući službeni revolver. - Ići ću ija s vama! 

- To je vrlo dobar revolver - reče putem Švejku. - Ima sedam metaka, a 
gađa precizno. 

No prije nego su izašli u dvorište, dozva vodnika i potajno mu rekne: 

- Vi nataknite bodež na pušku, pa kad on bude u zahodu, vi stanite iza 
zahoda, da nam se ne provuče kroz zahodsku jamu! 

Zahod je bila mala obična drvena kućica, koja je stajala osamljena nasred 
dvorišta nad jamom s gnojnicom što je curila s nedaleke hrpe gnoja. 


Bio je to već stari veteran, na kojem su vršile tjelesnu nuždu brojne 
generacije. Sada je na njemu sjedio Švejk koji se jednom rukom držao za 
konopac na vratima, dok je odostrag kroz prozorčić gledao vodnik u 
njegovu stražnjicu da se ne bi provukao kroz zahodsku jamu. 

Sokolove oči žandarmerijskog stražmeštra bile su uperene na vrata, i 


stražmeštar je razmišljao u koju nogu da puca ako pokuša bježati. 

Ali vrata su se mirno otvorila i na njima se pojavio zadovoljni Švejk, koji 
se obrati stražmeštru: 

- Nisam bio predugo unutra? Da vas nisam možda zadržao? 

- O ne, nipošto - odgovori stražmeštar pomislivši u sebi: ,Kakvi su to fini 
i pristojni ljudi! Zna što ga čeka, ali svaka čast. Do posljednjeg časa je 
pristojan. Da li bi naš čovjek bio takav, na njegovu mjestu?“ 

Stražmeštar sjede u stražarnicu kraj Švejka na prazan vojnički krevet 
žandara Rampe koji je do jutra bio u službi radi obilaska sela, ali je u to 
doba mirno sjedio u ,Gostionici kod crnoga konja“ u Protivinu i igrao s 
postolarima marijaš, objašnjavajući u pauzama kako Austrija mora 
pobijediti. 

Stražmeštar pripali lulu, napuniše lulu i Švejku, vodnik natrpa peć i 
žandarmerijska se stanica pretvorila u najugodnije mjesto na kugli 
zemaljskoj, u tihi kut i toplo gnijezdo u rani zimski sumrak kad se vode 
ugodni razgovori. 

No svi su šutjeli. Stražmeštar je raspredao neku misao, koju je napokon i 
izrazio obraćajući se vodniku: 

- Po mojem mišljenju špijune ne bi trebalo vješati. Čovjek koji se žrtvuje 
za svoju dužnost, za svoju, da tako kažemo, domovinu, treba da bude 
likvidiran na častan način, barutom i olovom, zar ne, gospodine vodniče? 
- Svakako, valjalo bi ga samo strijeljati, a ne vješati - složio se s njim 
vodnik. - Recimo da i nas pošalju i reknu nam: ,Morate doznati koliko 
Rusi imaju strojnih pušaka u svojem Maschinengewehrabteilungu!“'? Mi 
bismo se na tu zapovijed prerušili i pošli bismo da izvidimo. Pa zar da me 
za to objese kao kakva grabežnog ubojicu? 

Vodnik se tako uzrujao da je ustao i viknuo: 

- Ja zahtijevam da me strijeljaju i pokopaju s vojnim počastima! 

- Ali u tom grmu leži zec - javi se Švejk - ako je čovjek lukav, tada mu ne 
mogu nikada ništa dokazati. 

- O mogu! - značajno reče stražmeštar - jer su i oni isto tako lukavi i 
imaju svoju metodu. Vi ćete se sami o tom uvjeriti! 

- Vi ćete se, uvjeriti o tom - ponovi blagim tonom i prijazno se uz to 
nasmiješi. - Kod nas nikomu ne pomažu izmotavanja, zar ne, gospodine 
vodniče? 

Vodnik potvrdno kimnu glavom i primijeti da je kod nekih ljudi stvar već 


unaprijed izgubljena, tako da im ne pomaže ni maska potpunog mira, jer 
što čovjek izgleda mirniji, to je u tome jači dokaz njegove krivnje. 

- Vi ste svršili moju školu, gospodine vodniče! - izjavi ponosno 
stražmeštar. - Mir je mjehur od sapunice, umjetni mir je corpus delicti.* 
I prekidajući izlaganje o svojoj teoriji, obrati se na vodnika pitanjem: 

- A što ćemo naručiti za večeru? 

- Zar vi nećete večeras u gostionicu, gospodine stražmeštre? 

S ovim pitanjem pojavio se pred stražmeštrom nov i težak problem koji je 
trebalo odmah riješiti. 

A što bi bilo kad bi im taj špijun, iskoristivši njegovu noćnu odsutnost, 
umakao? Vodnik je doduše pouzdan i oprezan čovjek, ali ipak su mu već 
pobjegle dvije skitnice. Stvarno je to bilo tako da se jedne zime nije htio s 
njima natezati po snijegu sve do Piseka, tako da ih je u polju kod Ražica 
pustio i samo pro forma opalio hitac u zrak. 

- Poslat ćemo našu baku po večeru, a ići će s vrčem po pivo - riješio je 
stražmeštar ovo teško pitanje. - Neka se baka malo prošeće! 

I baka Pejzlerka, koja je kod njih služila, zaista se našetala. 

Poslije večere stalno je hodala između žandarmerijske stanice i 
gostionice na Mačkovcu. Neobično brojni tragovi teških čizama bake 
Pejzlerke na toj spojnoj liniji govorili su jasno da stražmeštar potpuno 
nadoknađuje svoju nenazočnosti na Mačkovcu. 

A kad se napokon baka Pejzlerka pojavila u gostionici sa porukom da se 
gospodin stražmeštar lijepo preporučuje i da moli da mu pošalju bocu 
rakije kontušovke, gostioničar nije više mogao izdržati od radoznalosti, 
pa zapita kakva to gosta imaju. 

- Kakva gosta? - odgovori Pejzlerka. - Nekakva sumnjiva čovjeka! Prije 
nego sam otišla, obojica su ga držala oko vrata, a gospodin stražmeštar ga 
je gladio po glavi i govori mu: ,Ah ti moj zlatni slavenski mladiću, moj 
mali špijunčiću!“ 

A kasnije, kad je već odavno prošla ponoć, vodnik je spavao i tvrdo hrkao, 
ispružen preko svoga kreveta i potpuno obučen. 

Nasuprot njemu sjedio je stražmeštar s ostatkom kontušovke na dnu 
boce, držao je Švejka oko vrata, suze su mu tekle niz preplanulo lice, brci 
su mu bili slijepljeni od kontušovke i samo je brbljao: 

- Priznaj da u Rusiji nemaju tako dobre kontušovke, priznaj da mogu 
mirno na spavanje! Priznaj to kao čovjek! 


- Nemaju! 

Stražmeštar se svali na Švejka. 

- Obradovao si me, priznao si! Tako i treba da bude na preslušavanju. Ako 
si kriv, zašto da poričeš? 

Ustao je i oteturao s praznom bocom u svoju sobu gunđajući: 

- Da nisam pošao neizravnim p-p-putem, moglo je sve drugačije is- 
ispasti. 

No prije nego se u uniformi svalio na svoj krevet, izvukao je iz pisaćeg 
stola svoj izvještaj i pokušao ga dopuniti ovim materijalom: 

»Ich muss noch dazu beizufugen, dass die russische Kontuszowka > na 
osnovu $ 56...“ I tu je napravio mrlju, polizao je i smješkajući se glupavo 
izvalio se na krevet i zaspao kao klada. 

Pred jutro je žandarmerijski vodnik, koji je ležao na krevetu kraj 
suprotnog zida, počeo tako hrkati i fićukati kroz nos da je probudio 
Švejka. Švejk je ustao, prodrmao vodnika i legao opet da spava. Već su 
pijetli propjevali, a kad je i sunce izašlo, došla je baka Pejzlerka, koja se 
snom okrijepila od noćnog šetanja, da naloži vatru, ali je našla vrata 
otvorena i sve u dubokom snu. Petrolejka se na stražarnici još dimila. 
Baka Pejzlerka poče vikati i vući vodnika i Švejka s kreveta. Vodniku je 
rekla: ,Kako se ne stidite spavati ovako obučeni kao stoka!“, a Švejka je 
opomenula da bar zakopča hlače kad vidi ženu. 

Napokon je energično navalila na pospanog vodnika da ode probuditi 
gospodina stražmeštra, jer nije red da se tako dugo crkava. 

- U dobre ste ruke pali - gunđala je baka Švejku, dok je vodnik budio 
stražmeštra - jedna veća pijanica od druge. Zapili bi i nos među očima. 
Meni su dužni plaću već treću godinu, a kad ih podsjetim da mi plate, 
stražmeštar mi uvijek rekne: »šutite, bako, ili ću vas dati zatvoriti; mi 
dobro znamo da je vaš sin zvjerokradica i da krade i drva u vlastelinskoj 
šumi.“ I tako se s njima mučim već četvrtu godinu. 

Baka duboko uzdahnu i nastavi s gunđanjem: 

- Osobito se čuvajte pred stražmeštrom. On je umiljat čovjek, a zapravo je 
gad prvoga reda. On bi samo umakao i zatvarao ljude! 

Stražmeštra je bilo vrlo teško probuditi. Vodnik se prilično namučio dok 
ga je uvjerio da je već jutro. 

Konačno je progledao, protrljao oči i nejasno se prisjetio jučerašnjeg 
dana. Odjednom mu pade na um strašna misao koju je i izrekao, 


gledajući nesigurno u vodnika: 

- Zar nam je pobjegao? 

- Koješta, on je pošten čovjek! 

I vodnik poče hodati po sobi, zagleda se kroz prozor, a onda se opet vrati, 
otkinu komad novinskog papira na stolu i poče među prstima gužvati 
papirnu kuglicu. Vidjelo se na njemu da bi želio nešto reći. 

Stražmeštar ga nesigurno pogleda i napokon, želeći biti siguran u ono što 
je samo slutio, reče: 

- Ja ću vam, gospodine vodniče, pomoći. Vjerojatno sam opet jučer pravio 
kakve gluposti? 

Vodnik pogleda prijekorno svoga pretpostavljenog i reče: 

- Kad biste znali, gospodine stražmeštre, šta ste sve jučer napričali i o 
čemu ste sve govorili! 

I priklonivši se stražmeštrovu uhu reče mu šapćući: 

- Govorili ste da smo mi Česi i Rusi ista slavenska krv, da će Nikolaj 
Nikolajevič već iduće sedmice biti u Pferovu, da Austrija neće izdržati, pa 
neka on samo pri istrazi poriče i zapleće stvar ne bi li kako izdržao do 
vremena kad će ga kozaci osloboditi; da se sve to mora vrlo brzo slomiti i 
da će nastati vremena kao za husitskih ratova, pa će seljaci s mlatilima 
poći na Beč; da je naš car bolestan starčić i da će skoro otegnuti papke, da 
je car Vilim životinja, da ćete mu slati u zatvor novaca za poboljšanje 
hrane i još mnogo takvih stvari... 

Vodnik odstupi od stražmeštra i nastavi: 

- Svega se toga sjećam, jer sam na početku bio samo malo pripit. Ali 
kasnije sam se i ja naljoskao, pa se više ničega ne sjećam. 

Stražmeštar pogleda vodnika i reče: 


- A ja se opet sjećam kako ste vi govorili da smo mi prema Rusima 
patuljci, i kako ste pred našom bakom vikali: ,Živjela Rusija!“ 

Vodnik se nervozno prošeta po sobi. 

- Derali ste se kao bik - reče stražmeštar - i onda se svalili u krevet i 
počeli hrkati. 

Vodnik stade kraj prozora i bubnjajući po staklu reče: 

- Ni vi niste, gospodine stražmeštre, držali jezik za zubima pred tom 
našom bakom, i sjećam se da ste joj rekli: ,Zapamtite, bako, da svaki car i 
kralj misli samo na svoj džep, pa zato i ratuje, makar i bio tako star kao 
naš Prochazka, koga više ne mogu pustiti iz zahoda da im ne zagadi čitav 
Schonbrunn.“ 

- Zar sam to rekao? 

- Da, gospodine stražmeštre, to ste rekli prije nego ste pošli u dvorište da 
povraćate, pa ste još vikali: ,Bako, gurnite mi prst u usta!“ 

- Aivi ste lijepe stvari govorili! - prekine ga stražmeštar. - Odakle ste 
izvukli tu glupost da će Nikolaj Nikolajevič biti češki kralj? 

- Toga se ne sjećam - odgovori bojažljivo vodnik. 

- Ta kako bi se i sjećali! Bili ste pijani kao duga, oči su vam bile kao u 
praseta, a kad ste htjeli izaći napolje, mjesto na vrata pošli ste na peć. 
Obojica zamukoše, a onda dugu šutnju prekine stražmeštar ovim 
riječima: 

- Ja sam vam uvijek govorio da je alkohol propast. Vi ne možete mnogo 
podnijeti, a ipak pijete. A šta bi bilo da vam je naš uhapšenik pobjegao? 


Kako bismo to opravdali? Bože, glava hoće da mi pukne! 

- Kažem vam, gospodine vodniče - nastavljaše stražmeštar - da je baš zato 
što nije pobjegao stvar potpuno jasna, da je to opasan i rafiniran čovjek. 
Kad ga budu preslušavali, on će reći da je ovdje bilo otvoreno i da smo bili 
pijani, pa da je mogao hiljadu puta pobjeći da se osjećao kriv. Jedino je 
sreća što se takvom čovjeku ne vjeruje, pa kad mi službeno prisegnemo 
da je to izmišljotina i drska laž toga čovjeka, tada mu neće pomoći ni bog, 
pa će imati na vratu jedan paragraf više. U njegovoj stvari to dakako ne 
igra nikakvu ulogu... Samo da me glava ne boli tako jako! 

Šutnja. Začas opet reče stražmeštar: 

- Pozovi amo baku! 

- Čujte, bako - reče stražmeštar Pejzlerki kad ju je doveo vodnik, gledajući 
joj strogo u oči - pronađite negdje raspelo sa staklom pa ga donesite amo! 
I na Pejzlerkin radoznali pogled stražmeštar viknu: 

- Gledajte da ste što prije tu! 

Stražmeštar izvuče iz stola dvije svjećice na kojima su bili tragovi 
pečatnog voska od pečaćenja službenih spisa, pa kad je konačno dojurila i 
Pejzlerka s raspelom, stražmeštar stavi križ između obadvije svjećice na 
rub stola, zapali svjećice i ozbiljno rekne: 

- Sjedite, bako! 

Zapanjena Pejzlerka spusti se na divan i preneraženo pogleda 
stražmeštra, svjećice i raspelo. Spopao ju je strah, pa kako je držala ruke 
na pregači, vidjelo se da joj se tresu i koljena. 

Stražmeštar se ozbiljno prošeta oko nje i zaustavivši se drugi put pred 
njom progovori svečano: 

- Sinoć ste bili svjedokinja velikog događaja, bako! To vaša glupa pamet 
možda i ne shvaća. Onaj vojnik je uhoda, špijun, bako. 

- Isuse i Marijo! - viknu Pejzlerka. - Djevice Marijo Skočička! 

- Tiše, bako! Da bismo što od njega ispipali, morali smo govoriti koješta. 
Čuli ste valjda kako smo čudne stvari pričali? 

- Čula sam, molim - reče drhtavim glasom Pejzlerka. 

- Ali sve smo to, bako, govorili samo zato da on prizna, da steknemo 
njegovo povjerenje. I to nam je pošlo za rukom. Izvukli smo iz njega sve. 
Uhvatili smo ga. 

Tu stražmeštar načas prestade govoriti da popravi stijenj na svijećama, a 
zatim nastavi ozbiljno, gledajući strogo u Pejzlerku: 


- Vi ste, bako, prisustvovali tom razgovoru pa ste upućeni u čitavu tajnu. 
To je službena tajna. Vi je ne smijete nigdje odati. Ni na smrtnoj postelji 
ne, jer vas inače neće smjeti ni pokopati na groblju. 

- Isuse, Marijo i Josipe - zakuka Pejzlerku - kako sam ja nesretna što sam 
prekoračila prag ove kuće! 

- Ne vičite, bako, ustanite, priđite k raspelu, dignite uvis dva prsta desne 
ruke! Položit ćete zakletvu. Ponavljajte riječi za mnom! 

Pejzlerku otetura do stola stalno kukajući: 

- Djevice Marijo Skočička, zašto sam prekoračila prag ove kuće?! 

A s križa ju je gledalo izmučeno Kristovo lice, svjećice su se dimile i sve je 
to Pejzlerki izgledalo kao nešto strašno i nadzemaljsko. Sva se gubila u 
tome, koljena su joj se tresla, a ruke su joj drhtale. 

Podigla je uvis dva prsta, a žandarmerijski stražmeštar poče važno i 
svečano govoriti: 

- Zaklinjem se bogu svemogućem i vama, gospodine stražmeštre, da o 
onom što sam ovdje čula i vidjela, do svoje smrti neću nikome reći ni 
riječi, makar me ne znam tko pitao. Tako mi bog pomogao! 

- Poljubite još, bako, raspelo - naloži joj stražmeštar pošto je Pejzlerka uz 
strahovito jecanje izrekla zakletvu i pobožno se prekrižila. 

- Tako, a sad opet odnosite raspelo onamo gdje ste ga i dobili, pa recite da 
sam ga trebao za preslušavanje! 

Satrvena Pejzlerka na prstima izađe iz sobe noseći raspelo, i kroz prozor 
se moglo vidjeti kako se neprestano obazire na žandarmerijsku stanicu, 
kao da bi se htjela uvjeriti da to nije bio samo san, nego da je zaista 
maločas doživjela nešto strašno u svojem životu. 

Stražmeštar je dotle prepisivao svoj izvještaj što ga je noću nadopunio 
packama koje je polizao zajedno s rukopisom, kao da je na papiru bila 
marmelada. 

Sada je izvještaj potpuno preradio i sjetio se da ipak nije postavio jedno 
pitanje. Naložio je dakle da mu dovedu Švejka i upitao ga: 

- Znate li fotografirati? 

- Znam. 

- A zašto ne nosite sa sobom fotografski aparat? 

- Jer ga nemam - glasio je iskren i jasan odgovor. 

- A kad biste ga imali, da li biste fotografirali? - zapita stražmeštar. 

- Kad bi imala baba s čim, otišla bi u Rim - odgovori prostodušno Švejk, 


mimo podnesavši ispitljiv pogled gospodina stražmeštra kojega je opet, 
baš sada, tako zaboljela glava da nije mogao izmisliti nikakvo drugo 
pitanje, nego ovo: 

- Aje li teško fotografirati kolodvor? 

- Lakše nego što drugo - odgovori Švejk - jer se ne miče i jer kolodvor 
stalno stoji na jednom mjestu, a čovjek mu ne mora ni govoriti da 
napravi ljubazno lice. 

Stražmeštar je dakle mogao dopuniti svoj izvještaj: ,Zu dem Bericht No 


2172, melde ich... 

I stražmeštar se raspisao: ,Između ostalog, kad sam ga unakrsno 
ispitivao, priznao je da zna fotografirati i da najradije fotografira 
kolodvor. Fotografski aparat nije doduše kod njega nađen, ali misli se da 
ga negdje skriva i da ga ne nosi sa sobom zato da odvrati od sebe pažnju, 
što potvrđuje i njegovo vlastito priznanje da bi fotografirao kad bi imao 
aparat uza se.“ 

Stražmeštar, kome je glava bila teška od sinoćnog bančenja, sve se više 
zapletao u izvještaj o fotografiranju pa je pisao dalje: 

»sigurno je da je prema njegovu vlastitom priznanju jedino činjenica što 
nije imao uza se fotografskog aparata, spriječila da ne fotografira 
kolodvorske zgrade i uopće mjesta koja su strateški važna, i neosporno je 
da bi to učinio da je imao uza se fotografski aparat, koji je sakrio. Može se 
zahvaliti samo činjenici što nije imao uza se fotografskog aparata da kod 
njega nisu nađene nikakve fotografije.“ 

- To je dovoljno! - reče stražmeštar i potpisa se. 

Stražmeštar je bio potpuno zadovoljan svojim djelom, pa ga pročita 
vodniku s velikim ponosom. 

- Ovo mi je dobro pošlo za rukom! - reče vodniku. - Eto vidite, tako se 
pišu izvještaji. U izvještaju mora biti sve. Preslušavanje, moj gospodine, 
nije tako jednostavna stvar, no glavno je da se sve lijepo unese u izvještaj, 
da oni gore blenu kao telad. Dovedite ga dakle još jednom, da završimo s 
njim! 

Kad je Švejk doveden, ozbiljno mu progovori stražmeštar: 

- Sad. će vas gospodin vodnik odvesti u Pisek na 
Bezirksgendarmeriekommando. Prema propisu morao bih vam staviti na 
ruke lance. Ali jer mislim da ste vi pristojan čovjek, ne ćemo vam stavljati 
lance na ruke. Ja sam uvjeren da ni putem nećete pokušavati da 


pobjegnete. 

I stražmeštar, očito dirnut pogledom na dobrodušno Švejkovo lice, doda 
još ovo: 

- I nemojte me zadržati u lošoj uspomeni. Povedite ga, gospodine 
vodniče, evo vam izvještaja. 

- Zbogom ostajte! - reče Švejk meko. - Hvala vam, gospodine stražmeštre, 
za sve što ste za mene uradili, pa kad budem imao prilike, ja ću vam 
pisati, a ako budem još kada prolazio ovuda, svakako ću vas posjetiti. 

I Švejk izađe s vodnikom na ulicu, pa tko god bi ih sreo zadubene u 
prijateljski razgovor, svatko bi ih smatrao za stare znance koji slučajno 
idu istim putem u grad, recimo u crkvu. 

- Nikada ne bih pomislio - pričao je Švejk - da je put u Budjejovice spojen 
s takvim poteškoćama. To me podsjeća na onaj slučaj s mesarom 
Chaurom iz Kobylisa. On je jedne noći došao na Moranj do spomenika 
Palackome, pa je obilazio oko njega sve do jutra, jer mu se činilo da je 
onaj zid bez kraja i konca. Bio je zbog toga sav očajan, a ujutru je bio tako 
iznemogao da je počeo dozivati patrolu, pa kad su policajci došli, zapitao 
ih je kuda se ide u Kobylise, jer on već hoda oko zida pet sati, a stalno mu 
nema ni kraja ni konca. Policajci su ga poveli sa sobom, a on im je u 
samici sve porazbijao. 

Vodnik nije na to rekao ni riječi, samo je u sebi mislio: ,šta mi to pričaš? 
Opet počinješ pričati bajke o Budjejovicama.“ 

Prolazili su mimo ribnjaka, pa Švejk radoznalo upita vodnika ima li u 
okolici mnogo ribokradica. 

- Ima ih sva sila - odgovori vodnik. - Prijašnjeg su stražmeštra htjeli baciti 
u vodu. Ribnjački stražar opalio im u zadnjicu sačmu, ali to ništa ne 
smeta. U hlačama nose komad lima. 

I vodnik se raspriča o napretku, kako ljudi sve pronađu i kako jedan 
čovjek vara drugoga, pa razvije novu teoriju da je ovaj rat velika sreća za 
čovječanstvo, jer će u tim borbama uz vrijedne ljude poginuti i bitange i 
nitkovi. 

- Ima ionako previše ljudi na svijetu - reče promišljeno - jedan već 
potiskuje drugoga i ljudi su se razmnožili da je strahota. 

Stigli su do nekog svratišta. 

- Danas vraški duva - reče vodnik - pa mislim da nam štamprl rakije neće 
škoditi. Ne govorite nikomu ništa da vas vodim u Pisek! To je državna 


tajna. 

Vodniku je projurila kroz mozak instrukcija zemaljskih vlasti o 
sumnjivim i uočljivim ljudima i o dužnosti svake žandarmerijske stanice: 
»NJih valja isključiti iz dodira s mjesnim stanovništvom, pa valja strogo 
paziti da prilikom sprovođenja višim instancijama ne dolazi do suvišnih 
razgovora s prolaznicima.“ 

- Ne smijemo odati tko ste vi - poče iznova vodnik. - Nikoga se ne tiče što 
ste uradili. Ne smije se širiti panika. 

- Panika je u ovim ratnim vremenima opasna stvar - nastavi on. - Ako 
netko nešto rekne, već se to raširi kao lavina po cijelom kraju. 
Razumijete li? 


- Ja neću širiti paniku - reče Švejk i održa riječ. Kad se gostioničar upustio 
s njima u razgovor, Švejk mu je sasvim ozbiljno rekao: 

- Brat mi veli da ćemo u jedan sat biti u Piseku. 

- A vaš je brat na dopustu? - upita radoznali gostioničar vodnika koji je, 
ne trepnuvši očima, drsko odgovorio: 

- Danas mu već dopust završava! 

- Nadmudrili smo ga! - reče vodnik, smješkajući se Švejku, kad je 
gostioničar nekamo otrčao. - Samo da ne bude panike! Ratno je doba. 
Kad je vodnik prije, ulaska u svratiste rekao da misli da štamprl rakije ne 
može škoditi, bio je optimist, jer je zaboravio na to što može biti od 
mnogo štamprla, ali kad ih je ispio dvanaest, sasvim je odlučno izjavio da 
se zapovjednik kotarske žandarmerijske stanice do tri sata nalazi na 
ručku, pa je uzaludno dolaziti onamo prije, a osim toga upravo počinje 
snježna vijavica. Ako stignu do četiri sata po podne u Pisak, imat će još 
vremena napretek. Do šest sati ima dosta vremena. Hodat će po tami, kao 
što pokazuje današnje vrijeme. A sasvim je svejedno da li idu već sada ili 
tek kasnije. Pisek im ne može uteći. 

- Budimo sretni što sjedimo u toplom - odluči on. - Za takva nevremena 
mnogo je gore onima u rovovima nego nama kraj peći. 

Velika i stara kaljeva peć usijala se od vrućine i vodnik je ustanovio da se 
vanjska toplina može vrlo zgodno dopuniti unutrašnjom toplinom s 
pomoću slatkih i žestokih rakija, kako kažu u Galiciji. 

Gostioničar, iako na osami, imao je osam vrsta takvih rakija. Dosađivao 
se i pio ih uz zvukove snježnog vihora koji je zavijao iza svakog ugla kuće. 
Vodnik je stalno nudio gostioničara da ne zaostaje za njim, i prigovarao 
mu da malo pije, što je bila očigledna nepravda, jer se gostioničar jedva 
držao na nogama i neprestano je htio igrati ferbl, te je tvrdio da je noćas 
čuo s istoka gruvanje topova, na što mu je vodnik štucajući prigovarao: 

- Samo ne širite paniku! Protiv toga imamo in-in-strukcije. 

I počeo je tumačiti da su instrukcije skup najnovijih naredaba. Pri tom je 
odao nekoliko tajnih zapovijedi. No gostioničar nije više ništa shvaćao, 
samo je još mogao izjaviti da se instrukcijama ne može dobiti rat. 

Bio je već mrak kad je vodnik odlučio da pođu u Pisek. U vijavici nije se 
vidjelo dalje od nosa, pa je vodnik stalno govorio: 

- Samo naprijed za nosom sve do Piseka! 

Kad je to rekao treći put, njegov se glas nije čuo sa ceste, nego odnekud 


odozdo, kamo se vodnik skotrljao niz snježni obronak. Opirući se 0 pušku 
jedva se opet uzverao na cestu. Švejk je čuo kako se prigušeno smije i 
govori: ,Sklizavica.“ No začas ga opet nije čuo, jer se ponovo poskliznuo 
niz strminu, ali je pri tom tako dreknuo da je nadvikao vjetar: 

- Past ću, panika! 

Vodnik se pretvorio u marljiva mrava koji se nakon pada uvijek grčevito 
vere uzbrdo. 

Vodnik je pet puta ponovio ovaj izlet niz strminu, a kad se opet našao uz 
Švejka, rekao mu je bespomoćno i očajnički: 

- Ja bih vas vrlo lako mogao izgubiti. 

- Ne bojte se, gospodine vodniče - reče Švejk. - Najbolje će biti da se 
svežemo. Onda se ne možemo jedan drugomu izgubiti. Imate li sa sobom 
lance? 

- Svaki žandar uvijek mora nositi sa sobom lance - reče važno vodnik 
teturajući oko Švejka. - To je naš svagdašnji kruh. 

- Hajde da se onda svežemo! - nagovarao ga Švejk. - Pokušajmo i to! 
Vodnik je majstorskim pokretom pričvrstio jedan kraj lanca na Švejkovu 
ruku, a drugi kraj na zapešće svoje desnice; sada su bili spojeni kao 
blizanci. Posrćući po cesti, nisu se mogli odijeliti, pa je vodnik vukao 
Švejka preko gomila kamenja, a kad je pao, povukao je i Švejka sa sobom. 
Pri tom im se lanac tako urezivao u ruku da je vodnik konačno rekao da 
se ovako dalje ne može i da se lanac mora skinuti s ruku. Poslije dugog i 
uzaludnog nastojanja da skine lanac sa svoje i Švejkove ruke, vodnik 
uzdahnu: 

- Mi smo sjedinjeni za sve vijeke vjekova. 

- Amen! - doda Švejk i oni nastaviše mučan put. 


Vodnika je zahvatila duševna depresija, pa kad su nakon strašnih muka 
kasno uveče stigli u Pisek na žandarmerijsko zapovjedništvo, on je na 
stepenicama sasvim satrveno rekao: 

- Sad će biti strašno. Mi se ne možemo razdvojiti. 

I zaista je bilo strašno kad je stražmeštar poslao po zapovjednika stanice, 
kapetana Koniga. 

Prve su kapetanove riječi bile: 

- No, duhnite mi u usta! 

- Sada razumijem - reče kapetan koji je neprijeporno procijenio situaciju 
svojim finim, prokušanim njuhom - rum, kontušovka, ljuta, 
oskorušovača, orahovača, višnjevača i vanilinka. 

- Gospodine stražmeštre - obrati se on svome podređenom - evo vidite 
kako ne smije izgledati žandar. Ovakvo vladanje predstavlja prijestup o 
kojem će raspravljati vojni sud. Svezao se s delikventom lancem. Došao je 


nalokan, total besoffen. 7 Dopuzao je kao životinja! Skinite im lanac! 

- Šta je? - obrati se vodniku koji mu je slobodnom rukom naopako 
salutirao. 

- Pokorno javljam, gospodine kapetane, donio sam izvještaj. 

- Io vama će otići izvještaj sudu - reče kratko kapetan. - Gospodine 
stražmeštre, zatvorite obojicu, a ujutro ih dovedite na preslušavanje. 
Izvještaj iz Putima prostudirajte i pošaljite mi ga u stan. 

Kapetan žandarmerijskog zapovjedništva u Piseku bio je vrlo služben 
čovjek, dosljedan u proganjanju podređenih i izvrstan administrativac. 


U žandarmerijskim stanicama njegova kotara nije nikad vladalo zatišje. 
Oluja se pojavljivala sa svakim dopisom potpisanim od kapetana, koji je 
čitav dan dijelio ukore, opomene i prijetnje za čitav kotar. 

Otkada je započeo rat, nad žandarmerijskim stanicama pisečkog kotara 
lebdjeli su teški oblaci. 

Bilo je to pravo sablasno raspoloženje. Gromovi su birokratizma grmjeli i 
udarali u žandarmerijske stražmeštre, vodnike, momčad i namještenike. 
Za svaku glupost kapetan je stavljao ljude pod disciplinsku istragu. 

- Ako hoćete da pobijedimo u ratu - govorio je na svojim inspekcijama 
žandarmerijskih stanica - tada ,a“ mora biti ,a“, a svako ,b“ mora biti ,,b“. 
Svagdje mora biti tačka na ,i“. 

Uvijek je oko sebe njušio izdaju i bio uvjeren da svaki žandar u njegovu 
kotaru ima nekakve grijehe u vezi s ratom i da svaki od njih u to ozbiljno 
doba ima po kakav propust u službi. 

A odozgo su ga bombardirali dopisima, u kojima je ministarstvo 
zemaljske obrane upozoravalo da prema izvještajima ministarstva vojske 
mnogi vojnici iz pisečkog kotara prelaze na stranu neprijatelja. 

I gonili su ga da izviđa lojalnost građana u svojem kotaru. Bilo je to 
strašno. Žene iz okolice pratile su svoje muževe u vojsku, a on je znao da 
ti muževi sasvim sigurno obećavaju svojim ženama da se neće dati ubiti 
za svoga cara. 

Crno-žute horizonte počeli su zastirati oblaci revolucije. U Srbiji i u 
Karpatima prelazili su neprijatelju čitavi bataljuni. Prešla je i dvadeset 
osma pukovnija i jedanaesta pukovnija. U posljednjoj su bili vojnici iz 
pisečkog kraja i kotara. U to predrevolucionarno, zagušljivo doba stigli su 
regruti iz Vodnjana s karanfilima od crnog organtina. Kroz pisečki 
kolodvor prolazili su vojnici iz Praga i bacali cigarete i čokoladu, koje su 
im dodavale u marvene vagone gospođe iz višeg pisečkog društva. 

A kad je prošao jedan maršbataljon i nekoliko pisečkih Židova viknulo: 


»Heil, nieder mit den Serben!“*“, dobili su nekoliko tako snažnih pljusaka 
da se nedjelju dana nisu mogli ni pokazati na ulici. 

I dok su se odigravale ove epizode koje su jasno dokazivale da je himna 
»Bože živi, Bože štiti!“, koja se svirala na crkvenim orguljama, samo tanka 
pozlata i opće licemjerje - dotle su iz žandarmerijskih stanica stizali 
poznati odgovori na upite a la Putim da je sve u najboljem redu, da nema 
nikakve agitacije protiv rata i da se raspoloženje stanovništva može 


označiti rimskom jedinicom A, a oduševljenje rimskom jedinicom a - b. 

- Vi niste žandari, nego općinski policajci - govorio je na svojim 
inspekcijama. - Mjesto da izoštrite svoju pažnju za hiljadu procenata, vi 
se polagano pretvarate u stoku. 

Učinivši ovakvo zoološko otkriće, on bi još dodao: 

- Valjate se lijepo kod kuće i mislite u sebi: Mit ganzem Krieg kann man 


uns am Arsch lecken. 
Zatim je uvijek slijedilo nabrajanje svih dužnosti nesretnih žandara, 
predavanje o tome kakva je čitava situacija i kako sve to treba uzeti 
ozbiljno u ruke, da bi uistinu bilo onako kako treba da bude. Nakon ovog 
prikaza sjajne slike žandarmerijskog savršenstva, koje jača austrijsku 
monarhiju, slijedile su prijetnje, disciplinske istrage, premještaji i 
psovke. 
Kapetan je bio čvrsto uvjeren da on stoji ovdje na straži, da on nešto 
spasava i da su svi ti žandari iz potčinjenih mu žandarmerijskih stanica 
lijena fukara, egoisti, podlaci i varalice koji se uopće ni u šta drugo ne 
razumiju, nego u rakiju, pivo i vino. A budući da imaju neznatne prihode, 
primaju mito da bi mogli lokati, i uništavaju Austriju polako, ali sigurno. 
Jedini čovjek u koga je imao povjerenja, bio je njegov stražmeštar na 
kotarskom zapovjedništvu koji je uvijek u gostionici govorio: ,Opet je 
danas bilo lakrdije s našim starim blezganom ...“ 

x ** 
Kapetan je proučavao izvještaj žandarmerijskog stražmeštra iz Putima o 
Švejku. Pred njim je stajao njegov žandarmerijski stražmeštar Matejka i 
mislio u sebi neka kapetan i njegovi izvještaji idu do sto đavola jer ga 
dolje kod Otave čekaju na partiju ,šnapsla“. 
- Posljednji put sam vam rekao, Matejka - poče kapetan - da je najveći 
blesan kojega sam ikad upoznao žandarmerijski stražmeštar iz Protivina, 
ali ovim ga je izvještajem nadmašio stražmeštar iz Putima. Taj vojnik 
kojega je doveo onaj lopov, pijani vodnik, s kojim je bio svezan kao pas, 
uopće nije špijun. To je svakako najobičniji dezerter. U izvještaju piše 
takve gluposti da će i malo dijete na prvi pogled razabrati da je taj klipan 
bio pijan kao kakav papin prelat. 
- Dovedite mi odmah toga vojnika - naloži, pošto je još časak studirao 
izvještaj iz Putima. - Nikada u životu nisam vidio takvu gomilu gluposti, a 
osim toga on nam s tim sumnjivim klipanom šalje takva vola kao što je 


taj njegov vodnik. Ovi me ljudi još premalo poznaju, ne znaju kako mogu 
biti opasan. Sve dok im se od straha triput na dan ne napune gaće, oni 
misle da mogu na meni i drva cijepati. 

I kapetan se raspričao kako se sada žandarmerija negativno odnosi prema 
svim naredbama i kako sastavlja izvještaje iz kojih se odmah vidi da svaki 
takav stražmeštar pravi iz svega toga šalu, samo da stvar još više zamrsi. 
Kad ih odozgo obavijeste da nije isključena mogućnost da se po zemlji 
skitaju špijuni, takvi žandarmerijski stražmeštri odmah počnu fabricirati 
špijune naveliko, pa ako rat potraje još neko vrijeme, sve će se pretvoriti 
u veliku ludnicu. Neka u kancelariji pošalju brzojav u Putim da 
stražmeštar dođe sutra u Pisek. On će mu već taj ,golemi događaj“, o 
kojem piše u početku svojeg izvještaja, izbiti iz glave. 

- Iz koje ste pukovnije pobjegli? - dočeka kapetan Švejka. 

- Niizjedne. 

Kapetan pogleda Švejka i ugleda na njegovu mirnom licu toliko 
bezbrižnosti da upita: 

- Kako ste došli do uniforme? 

- Svaki vojnik dobiva uniformu kad stupi u vojsku - odgovori Švejk s 
blagim smiješkom. - Ja služim u 91. pukovniji i ne samo da nisam iz nje 
pobjegao, nego naprotiv. 

Riječ ,naprotiv“ Švejk je izrekao s takvim naglaskom da ga je kapetan 
žalosno pogledao i zapitao: 

- Kako to naprotiv? 

- To je vrlo jednostavna stvar - odgovori Švejk - ja idem u svoju 
pukovniju, ja je tražim i ne bježim od nje. Ja ništa drugo ne želim, nego 
da što prije dođem u svoju pukovniju. Ja sam od toga već sasvim 
nervozan što se vjerojatno udaljujem od Čeških Budjejovica, kad 
pomislim da me ondje čeka čitava regimenta. Gospodin stražmeštar u 
Putimu pokazao mi je na karti da su Budjejovice na jugu, a on me mjesto 
onamo uputio na sjever. 

Kapetan odmahnu rukom kao da bi htio reći: ,Pravi on i gore stvari, a ne 
samo da upućuje ljude na sjever.“ 

- Vi dakle ne možete naći svoju pukovniju - zapita kapetan - vi ste pošli da 
je potražite? 

Švejk mu objasni čitavu situaciju. Spomenuo je Tabor i sva mjesta kroz 
koja je išao u Budjejovice: Milevsko - Kvčtov - Vr&ž - Malčin - Čižova - 


Sedlec - Horažd'ovice - Radomyšl - Putim - Štčkno - Strakonjice - Volynj - 
Dub - Vodnjany - Protivin i opet Putim. 
Švejk je s golemim oduševljenjem prikazao svoju borbu sa sudbinom, 
kako je svom silom, ne mareći za zapreke, nastojao da dođe svojoj 
devedeset prvoj pukovniji u Budjejovice i kako je sav njegov napor ostao 
uzaludan. 
Govorio je vatreno, a kapetan je mehanički crtao olovkom na komadiću 
papira zatvoreni krug iz kojega Švejk nije mogao nikako izaći kad se 
uputio svojoj pukovniji. 
- To je bio herkulski napor - rekao je kapetan konačno, pošto je sa 
zadovoljstvom saslušao Švejkovo pričanje kako mu je mrsko što tako 
dugo nije mogao stići do svoje pukovnije - morao je to biti divan prizor 
kad ste se vrtjeli oko Putima. 
- Moglo se to već tada urediti - reče Švejk - da nije bilo gospodina 
stražmeštra u tom nesretnom gnijezdu. On me uopće nije pitao ni za ime 
ni za pukovniju, i bilo mu je sve to nekako vrlo čudnovato. On me je 
trebao otputiti u Budjejovice, i u kasarni bi mu već rekli jesam li ja onaj 
Švejk koji traži svoju regimentu, ili kakav sumnjiv čovjek. Danas sam već 
mogao biti drugi dan u svojoj pukovniji i izvršavati svoje vojne dužnosti. 
- A zašto ih niste u Putimu upozorili da se radi o nesporazumu? 
- Jer sam vidio da je uzaludno s njim razgovarati. To mi je već govorio 
stari gostioničar Rampa na Vinohradima kad mu je netko htio ostati 
dužan, da čovjek ima kadšto takvih momenata da je na sve gluh kao top. 
Kapetan nije dugo razmišljao, nego je samo pomislio da je takvo kružno 
putovanje čovjeka koji želi da stigne do svoje pukovnije, znak potpune 
ljudske degeneracije, pa je dao u kancelariji otipkati na stroju ovaj dopis, 
držeći se svih pravila i ljepota službenog stila: 
»slavnom zapovjedništvu c. i kr. 91. pješačke pukovnije ... 

u Češkim Budjejovicama 
U prilogu predvodi se Josef Švejk, po izjavi dotičnoga infanterist iste 
pukovnije, zadržan na osnovu svoje izjave u Putimu, kotar Pisek, od 
žandarmerijske stanice, sumnjiv zbog dezerterstva. Isti navodi da ide u 
svoju gore označenu pukovniju. Predvedeni je omanjeg, čvrstog stasa, lica 
i nosa pravilna, plavih očiju, bez naročitog znaka. U prilogu pod br. 1. 
šalje se račun za prehranu istoga s molbom da se prenese na račun 
ministarstva zemaljske obrane i da se potvrdi primitak predvedenoga. U 


prilogu pod C-l šalje se na potvrdu popis vojnih predmeta koje je 
uhapšeni imao na sebi na dan svoga uhapšenja.“ 

Putovanje vlakom od Piseka do Budjejovica prošlo je Švejku brzo i 
ugodno. Pratio ga je mladi žandar, novajlija, koji nije skidao očiju sa 
Švejka i i strahovito se bojao da mu Švejk ne pobjegne. Čitavim je putem 
rješavao tešku zagonetku: ,Ako bih sada morao ići na malu ili veliku 
nuždu, kako da to uradim?“ 

Riješio ju je tako da mu je Švejk morao kumovati. 

Čitavim putem od kolodvora do Marijinih vojarni u Budjejovicama 
grčevito je upirao oči u Švejka, i kad god bi došli do kakvog ugla ili 
raskršća ulica, uvijek bi kao uz put pričao Švejku koliko dobivaju oštrih 
naboja za svaku pratnju, na što bi mu Švejk odgovorio kako je uvjeren da 
nijedan žandar neće pucati na ulici, da koga ne unesreći. 

Žandar je tvrdio protivno i tako su došli u vojarnu. 

Službu u vojarni vršio je već drugi dan natporučnik Lukaš . Sjedio je za 
stolom u kancelariji, ništa ne sluteći, kadli mu dovedoše Švejka s 
izvještajem. 

- Pokorno javljam, gospodine natporučniče, da sam opet ovdje! - pozdravi 
Švejk vojnički, držeći se svečano. 

Čitavoj toj sceni prisustvovao je i zastavnik Kot'atko, koji je kasnije 
pričao da je poslije ovog Švejkova raporta natporučnik Lukaš skočio na 
noge, uhvatio se za glavu i pao nauznak na Kot'&tka i da je Švejk, kad su 
natporučnika povratili k svijesti, čitavo to vrijeme pozdravljao i 
ponavljao: ,Pokorno javljam, gospodine natporučniče, da sam opet 
ovdje!“ I tada natporučnik Lukaš, blijed kao krpa, drhtavom rukom uzme 
spise koji su se ticali Švejka, potpiše primitak i zamoli sve da izađu, a 
žandaru je rekao da je sve u redu, i onda se sa Švejkom zaključao u 
kancelariju. 

Tako se završila Švejkova budjejovička anabaza. Sigurno je da bi Švejk i 
sam došao u Budjejovice da mu je bila ostavljena sloboda kretanja. Pa 
ako su se vlasti mogle pohvaliti da su one dopremile Švejka u mjesto 
njegova službovanja, valja reći da je to jednostavno nesporazumak. Kraj 
njegove energije i neuništive želje za borbom posredovanje vlasti nije bilo 


ništa drugo nego bacanje klipova pod Švejkove noge. 


== 


2 s x 


Švejk i natporučnik Lukaš gledali su jedan drugome u oči. 

U natporučnikovim očima blistalo je nešto strašno, grozno i očajno, a 
Švejk je gledao natporučnika nježno i s mnogo ljubavi kao kakvu 
izgubljenu i opet pronađenu dragu. 

U kancelariji je bila tišina kao u crkvi. S hodnika se čulo kako netko 
korača. Nekakav savjesni jednogodišnji dobrovoljac, koji nije otišao na 
vježbu zbog hunjavice koja se razabirala na njegovu glasu, govorio je kroz 
nos lekciju što ju je učio napamet: ,Kako se primaju u tvrđavi članovi 
carskoga doma.“ Jasno se čulo: ,Sobald die hochste Herrschaft in der 
Nahe der Festung anlangt, ist das Geschitz auf allen Bastionen und 
Werken abzufeuern, der Platzmajor empfangt dieselbe mit dem Degen in 


der Hand zu Pferde und reitet sodann vor.“ 

- Jezik za zube! - viknu natporučnik na hodnik. - Idite do sto đavola! Ako 
imate groznicu, legnite u krevet! 

Čulo se kako marljivi jednogodišnji dobrovoljac odlazi, a s kraja hodnika 
tiho je odjekivao njegov nosni glas: ,In dem Augenblicke, als der 
Kommandant salutiert, ist das Abfeuem des Geschiitzes zu wiederholen, 


welches bei dem Absteigen der hochsten Herrschaft zum drittenmale zu 

geschehen hat. 
I opet su se natporučnik i Švejk šutke gledali, sve dok nije konačno 
progovorio natporučnik Lukaš grubo i ironično: 

- Dobro nam došli, Švejku, u Češke Budjejovice. Tko treba da bude 
obješen, taj se neće utopiti. Za vama je već izdana potjernica, pa sutra 


idete na pukovnijski raport. Ja se neću s vama ljutiti. Namučio sam se s 
vama i previše, i mojoj je strpljivosti kraj. Kad se sjetim da sam tako dugo 
mogao živjeti s takvim blesanom, kao što ste vi... 

I počeše se šetati po kancelariji. 

- Ne, to je strašno. Čudim se što vas nisam ustrijelio. Što bi mi se 
dogodilo? Ništa. Bio bih oslobođen. Shvaćate li to? 

- Pokorno javljam, gospodine natporučniče, da to potpuno shvaćam. 

- Ne počinjite opet, Švejku, sa svojim budalaštinama jer će se zaista što 
dogoditi. Konačno ćemo vam stati na prste. Vi ste potencirali svoju 
glupost do beskonačnosti, pa je sve katastrofalno popucalo. 

I natporučnik Lukaš protrlja ruke: 

- Sada je s vama, Švejku, amen! 

Natporučnik se vratio k svojem stolu i napisao na komadić papira 
nekoliko redaka, dozvao je stražara ispred kancelarije i naložio mu da 
odvede Švejka k profozu i da mu preda taj papirić. 

Švejka su odveli preko dvorišta i natporučnik je s nepritajenom radošu 
promatrao kako profoz otključava vrata s crno-žutom pločicom na kojoj 

je pisalo: ,Regimentsarrest““ kako Švejk nestaje iza tih vrata i kako se 
naskoro vraća sam profoz. 

- Hvala bogu - pomisli glasno natporučnik. - Konačno je u zatvoru! 

U tamnom prostoru zatvora Marijinih kasarna pozdravio je Švejka 
srdačno neki debeli jednogodišnji dobrovoljac koji se izvalio na 
slamnjači. Bio je sam u zatvoru i dosađivao se ovdje već drugi dan. Na 
Švejkovo pitanje zašto je u zatvoru, odgovorio je da je zbog neke sitnice. 
Nesporazumkom je u pijanstvu, išćuškao nekog artiljerijskog poručnika 
noću na trgu, ispred kućnih trijemova. Nije ga zapravo ni išćuškao, nego 
mu je samo bacio kapu s glave. Desilo se to tako da je taj artiljerijski 
poručnik stajao noću pod svodovljem i jamačno očekivao neku 
prostitutku. Bio mu je okrenut leđima, pa je jednogodišnji dobrovoljac 
pomislio da je to neki njegov znanac, František Materna, također 
dobrovoljac. 

- On je isto takvo derle - pričao je Švejku - pa sam mu se ja lijepo 
odostrag približio, zbacio mu kapu s glave i rekao mu: ,,Servus, Franci!“ 
Taj glupan odmah je za- zviždao i dozvao patrolu, a ona me je odvela. 

- Može biti - priznavao je jednogodišnji dobrovoljac - da je u toj gužvi palo 
nekoliko ćušaka, ali mislim da to na stvari ništa ne mijenja, jer je to jasan 


nesporazumak. On sam priznaje da sam rekao: ,Servus, Franci“, a 
njegovo je krsno ime Anton. To je potpuno jasno. Meni valjda može 
škoditi samo to što sam umakao iz bolnice i ako se otkrije stvar s 
bolesničkom knjigom ... 

- Kad sam naime odlazio u vojsku - pričao je dalje - najprije sam iznajmio 
sobu u gradu i potrudio se da pribavim reumatizam. Triput sam se za 
redom dobro napio i legao u jarak iza grada kad je kišilo, i izuo cipele. 
Nije mi koristilo. Zatim sam se za zimskih noći kupao u Malši čitavu 
sedmicu i postigao sam upravo suprotno. Druže moj, ja sam tako 
očvrsnuo da sam mogao ležati na snijegu u dvorištu kuće, u kojoj sam 
stanovao, čitavu noć, a ujutro kad su me ukućani probudili, noge su mi 
bile tako tople kao da sam imao papuče. Da sam bar dobio anginu, ali baš 
ništa nije htjelo na mene. Pa ni taj glupi kapavac nisam nikako mogao 
dobiti. Svaki dan sam polazio u ,Port Artur“, neki kolege su već dobili 
upalu jaja, pa su ih i operirali, a ja sam stalno bio imun. Nesreća, druže, i 
to prokleta! Ali onda sam vam se jednom ,Kod ruže“ upoznao s nekim 
invalidom iz Hluboke. On mi je rekao da ga posjetim jedne nedjelje kod 
kuće pa da ću sutradan imati noge kao kakve kante. Imao je kod kuće iglu 
i štrcaljku, i ja sam zaista jedva stigao kući od njega iz Hluboke. Taj me 
zlatni čovjek nije prevario. Tako sam konačno ipak došao do mišićnog 
reumatizma. Sa mnom odmah u bolnicu - a to je već bilo fino! No 
nasmijala mi se sreća i po drugi put. U Budjejovice je bio premješten moj 
šurjak, doktor Mas&4k sa Žižkova, pa njemu mogu zahvaliti što sam se 
tako dugo zadržao u bolnici. On bi me doveo i do superarbitracije, ali ja 
sam sve pokvario s onom bolesničkom knjigom! Bila je to dobra, izvrsna 
misao. Nabavio sam veliku knjigu, nalijepio na nju etiketu i nacrtao 


napis: ,Krankenbuch des 91. Reg.“* Rubrike i sve ostalo bilo je u 
potpunom redu. Upisivao sam unutra izmišljena imena, stupnjeve 
temperature, bolesti, pa sam svaki dan popodne poslije liječničke vizite 
drsko izlazio, s knjigom pod pazuhom, u grad. Na vratima su stražarili 
domobrani, pa sam i s te strane bio potpuno siguran. Pokazao sam im 
knjigu, a oni su mi još i salutirali. A ja sam otišao jednomu znancu, 
poreskom činovniku, kod njega se presvukao u civil i otišao u gostionicu, 
gdje smo u poznatom društvu vodili veleizdajničke razgovore. Kasnije 
sam bio već tako drzak da se nisam ni presvlačio u civil, nego sam u 
uniformi zalazio u gostionice i šetao po gradu. Vraćao sam se u svoj 


krevet u bolnicu tek pred jutro, a kad bi me noću zaustavila patrola, ja bih 
im samo pokazao svoju bolesničku knjigu 91. regimente, pa me više nitko 
nije ništa ni pitao. I na vratima bolnice šutke bih pokazao knjigu, pa sam 
uvijek na vrijeme dospio u svoj krevet. Ali moja je drskost tako rasla da 
sam mislio da mi nitko ne može ništa, sve dok nije one noći došlo do 
onog sudbonosnog nesporazuma na trgu pod svodovljem kuća, do 
nesporazumka koji je jasno dokazao da nijedno drvo ne raste do neba, 
druže. Nakon obijesti dolazi pad. Svjetska slava voda je vrh" pijeska! I 
Ikar je spalio krila. Čovjek bi htio da bude gigant - a zapravo je govno, 
druže. Ne treba nikad vjerovati slučaju, nego je potrebno svakog jutra i 
večera opaliti sam sebi zaušnicu i podsjetiti se tako da je oprez uvijek 
koristan i što je odviše, da nije ni s kruhom dobro. 

Poslije bakanalija i orgija uvijek nastupa moralni mamurluk. To je zakon 
prirode, dragi prijatelju. Kad pomislim da sam upropastio mogućnost za 


superarbitraciju i da sam mogao postati felddienstunfihig “... Takva 
sjajna protekcija! Mogao sam ljenčariti u kakvoj kancelariji na 
popunidbenom zapovjedništvu, a moja neopreznost sve mi je pokvarila. 

I jednogodišnji dobrovoljac završi svoju ispovijed ovim svečanim 
riječima: 

- Razorena je i Kartaga. Niniva je pretvorena u ruševine, dragi prijatelju, 
ali dignimo glavu! Neka ne misle da ću na fronti, kad me onamo pošalju, 
ispaliti ijedan metak! Regimentsraport! Isključenje iz škole. Neka živi c.i 


kr. kretenizam! Ja da im sjedim u školi i polažem ispite? Kadet, 
zastavnik, poručnik, natporučnik. Poserem im se ja na to! 
Offiziersschule. Behandlung jener Schiler derselben, welche einen 


Jahrgang repetieren miissen./* Vojna paraliza. Nosi li se puška na lijevom 
ili na desnom ramenu? Koliko ima kapral zvjezdica? Evidenzhaltung der 


Militirreservemiinner!** - Himmelherrgot, nemamo cigareta, druže! Ako 
hoćete, mogu vas naučiti kako se pljuje na strop? Pogledajte, ovako! 
Zamislite uz to nešto, i želja će vam se ispuniti. Ako volite piti pivo, mogu 
vam preporučiti izvrsnu vodu u onom vrču. Ako ste gladni i želite li što 
slasno pojesti, preporučujem vam časopis Me&št'ansku besedu. Mogu vam 
preporučiti da od dosade pišete i pjesme. Ja sam ovdje već sastavio čitavu 
epopeju: 


Je U kod kuće profoz? 
On spava, momče, mirno. 
Tu vojske nam je težište, 
dok vijest iz Beča ne dođe, 
da propalo nam ratište. 
Od prični će se tada 
protiv dušmanskog napada 
podići barikada. 

Ako mu za rukom pođe, 
on će pri tom radu reći: 
»Živio car, domovina, 
Austrija nam neće leći!“ 


- Vidite, druže - nastavi debeli jednogodišnji dobrovoljac - pa neka onda 
netko rekne da u narodu nestaje ljubavi prema našoj dragoj monarhiji! 
Zatvorenik koji nema što da puši i koga čeka pukovnijski raport, pokazuje 
najljepši primjer odanosti prema prijestolju. U svojim pjesmama veliča 
on svoju širu domovinu, ugroženu udarcima sa svih strana. On je lišen 
slobode, ali iz usta mu izviru stihovi nepokolebljive odanosti. Morituri te 
salutant, caesar! Mrtvi te pozdravljaju, care! No profoz je ništarija. Imaš 
krasnu čeljad u svojim službama! Prekjučer sam mu dao pet kruna da mi 
kupi cigareta, a taj mi je bijedni klipan jutros rekao da se ovdje ne smije 
pušiti, da bi zbog toga mogao imati neprilike, pa će mi pet kruna vratiti 


kad dobije plaću. Da, druže, ja više ničemu ne vjerujem. Najbolje lozinke 
su izigrane. Potkrada zatvorenike! A onda još uza sve to čitav dan pjeva: 
»Wo man singt, da leg dich sicher nieder, bose Leute haben keine 
Lieder.“'“ Ništarija, fakin, nitkov, izdajica! 

No sada jednogodišnji dobrovoljac zapita Švejka šta je on skrivio. 

- Tražio si regimentu? - reče. - To je lijepa šetnja. Tabor, Milevsko, 
Kvčtov, Vr4ž, Malčin, Čižov4, Sedlec, Horažd'ovice, Radomyšl, Putim, 
Štčkno, Strakonjice, Volynj, Dub, Vodnjany, Protivin, Putim, Pisek, 
Budjejovice. Trnovit put. I vi ćete sutra na pukovnijski raport? Brate, 
sastat ćemo se dakle na stratištu. Opet će naš pukovnik Schroder uživati. 
Ne možete ni zamisliti kako na njega djeluju pukovnijske afere. Juri po 
dvorištu kao bijesni pas, a jezik mu je ispao kao crknutoj kobili. 

Pa onda njegov govor i opomene, a uz to pljuje oko sebe kao slinava deva. 
A govor mu nema ni kraja ni konca, dok vi očekujete da će se uskoro 
srušiti Marijine kasarne. Ja ga dobro poznajem jer sam već jednom bio na 
takvom pukovnijskom raportu. Stupio sam u vojsku s čizmama i 
cilinderom na glavi, pa jer mi krojač nije na vrijeme dostavio uniformu, 
došao sam na vježbalište sa školom jednogodišnjih dobrovoljaca u 
visokim čizmama i s cilinderom na glavi i svrstao se u red i marširao s 
njima na lijevom krilu. Pukovnik Schroder dojaha do mene i gotovo me 
obori na zemlju. ,Donnerwetter,* viknu da su ga sigurno čuli na Šumavi, 


»was machen sie hier, ein Zivilist?““ Odgovorih mu pristojno da sam 
jednogodišnji dobrovoljac i da učestvujem u vježbanju. Tada ste ga trebali 
vidjeti! Govorio je pola sata i tek onda je primijetio da salutiram s rukom 
na cilinderu. Tada je samo viknuo da se sutra javim na pukovnijski raport 
i odjahao je od bjesnila tko zna kamo, kao divlji jahač, no ponovo je 
dogalopirao, počeo vikati, bjesnjeti, udarati se u prsa, a zatim je naložio 
da me odmah uklone s vježbališta i predadu glavnoj straži. Na 
pukovnijskom raportu odrapio mi je četrnaest dana zatvora, dao mi 
nemoguće odijelo iz skladišta i zaprijetio mi da će mi skinuti značke 
jednogodišnjeg dobrovoljca. 


»Jednogodišnji dobrovoljac“, blebetao je glupi pukovnik, ,jest nešto 
uzvišeno, to su embrioni slave, vojni činovi, junaci. Jednogodišnji 
dobrovoljac Wohltat, pošto je poslije ispita promaknut za kaprala, 
dobrovoljno se javio na frontu i ondje zarobio 15 neprijatelja, ali kad ih je 
predavao, raznijela ga je granata. No za pet minuta stigla je naredba da se 
jednogodišnji dobrovoljac Wohltat proizvodi u čin kadeta. I vas bi čekala 
takva sjajna budućnost, promaknuće, odlikovanje, i vaše bi ime bilo 
uneseno u zlatnu pukovnijsku knjigu!“ 

Jednogodišnji dobrovoljac pijunu i nastavi: 

- Vidite, druže, kakvi se volovi rađaju pod našim suncem. Fućkam ja na 
njihove jednogodišnje značke i na sve privilegije: ,Jednogodišnji 
dobrovoljče, vi ste stoka!“ Kako lijepo zvuči: ,Vi ste stoka“, a ne onako 
prosto: ,Ti si stoka!“ A poslije smrti dobit ćete signum laudis ili veliku 
srebrnu medalju. C. i kr. dobavljači leševa sa zvjezdicama i bez zvjezdica. 
Koliko je sretniji svaki vol! Njega jednostavno ubiju u klaonici i ne vuku 


ga prije toga na vježbanje i gađanje. 

I debeli jednogodišnji dobrovoljac prevrne se na drugu slamnjaču i 
nastavi: 

- Sasvim je sigurno da to jednom mora puknuti i da ne može vječno 
trajati. Pokušajte pumpati slavu u svinju, pa će vam i ona napokon 
puknuti. Kad bih ja išao na bojište, napisao bih na vagon: 


Ljudskim ćemo kostima nagnojiti njivu. 
Acht Pferde oder achtundvierzig Mann.'* 


Uto se otvoriše vrata, i na njima se ukaza profoz noseći četvrt porcije 
kruha za obojicu i vrč svježe vode. 

I ne ustajući sa slamnjače, jednogodišnji se dobrovoljac obrati profozu 
ovim riječima: 

- Kako je to uzvišeno i krasno posjećivati zatvorenike, o sveta Agnezo 
devedeset prve pukovnije! Budi pozdravljen, dobrotvorni anđele, čije je 
srce ispunjeno samilošću! Opterećen si koševima jela i pila ne bi li 
ublažio naš jad. 

Nikada ti nećemo zaboraviti učinjena dobročinstva. Ti si svijetla pojava u 
našem mračnom zatvoru. 

- Proći će vas već šala na pukovnijskom raportu! - progunđa profoz. 

- Samo se ne ljuti, hrčku - odgovori mu s ležaja jednogodišnji dobrovoljac 
- reci nam radije što bi uradio kad bi morao zatvoriti deset jednogodišnjih 
dobrovoljaca? Ne gledaj tako glupo, ključaru Marijinih kasarni! Zatvorio 
bi ih dvadeset, a deset bi ih pustio, puhu jedan! Isuse i Marijo, kad bih ja 
bio ministar vojske, ja bih ti pokazao što je vojnička služba! Znaš li 
poučak da je kut upada jednak kutu odraza? Samo te jedno molim: pokaži 
mi i daj mi čvrstu tačku u svemiru, pa ću podići čitavu zemlju zajedno s 
tobom, prostodušni čovječe! 

Profoz iskolači oči, strese se i zalupi vratima. 

- Uzajamno potporno društvo za uklanjanje profoza - reče jednogodišnji 
dobrovoljac dijeleći pravedno kruh na dva dijela. - Prema šesnaestom 
paragrafu zatvoreničkog reda zatvorenike u kasarnama treba sve do 
osude hraniti vojničkom hranom, no ovdje vlada zakon prerije: Tko 
zatvoreničko prije poždere, njegovo je. 

Dobrovoljac i Švejk sjedili su na dasci i grizli kruh. 


- Na profozu se najbolje vidi - nastavljao je svoja razmatranja 
jednogodišnji dobrovoljac - kako vojska čini čovjeka surovim. Sigurno je i 
naš profoz, prije nego je stupio u vojsku, bio mladić pun ideala, plavokosi 
kerubin, nježan i osjećajan prema svakome, branilac nesretnih momaka 
za koje se uvijek zauzimao pri tučnjavama za cure na proštenju u rodnom 
kraju. Nema sumnje da su ga svi poštovali, ali danas... Bože moj, kako bih 
mu volio opaliti jednu preko gubice, izudarati mu glavu o ove daske, 
baciti ga naglavce u zahod! I to je, prijatelju moj, dokaz o tome kako 
ljudska misao u vojnoj službi posve osurovi. 

I poče pjevati: 


Nije se bojala ni vraga, 
kad se srela s kanonirom ... 


- Dragi prijatelju - tumačio je on dalje - ako sve to gledamo u mjerilu naše 
drage monarhije, tada neopozivo dolazimo do zaključka da ona stoji 
upravo onako kao i Puškinov stric, za kojega je Puškin napisao, jer mu je 
stric već bio crkotina, da ne preostaje drugo nego: 
da uzdiše i misli za sebe, 
kad će đavo da odnese tebe! 


Opet je zaškrinuo ključ u vratima i profoz je na hodniku upalio 
petrolejsku svjetiljku. 

- Tračak svjetla u mraku! - viknuo je jednogodišnji dobrovoljac. - 
Prosvjeta prodire u vojsku! Laku noć, gospodine profoze, pozdravite sve 
podoficire i sanjajte štogod lijepo. Recimo o tome da ste mi već vratili 
mojih pet kruna koje sam vam dao da mi kupite cigarete, a vi ste ih zapili 
u moje zdravlje. Spavajte slatko, nemani! 

Čulo se kako profoz nešto gunđa o sutrašnjem pukovnijskom raportu. 

- I opet smo sami! - reče jednogodišnji dobrovoljac. - Posvetit ću ovo 
vrijeme prije spavanja tumačenju i predavanju o tome kako se svaki dan 
proširuje zoološko znanje podoficira i oficira. Da bi se dobio nov ratni živi 
materijal i vojnički svjesni zalogaji za topovska ždrijela, za to su potrebna 
temeljita proučavanja prirodopisa ili knjige ,Izvori gospodarskog 
blagostanja“ koju je izdao knjižar Koči, a u kojoj se na svakoj strani 
sretaju riječi: stoka, prase, svinja. No u posljednje doba vidimo da naši 


napredni vojni krugovi uvode nove nazive za regrute. U jedanaestoj četi 
kapral Althof upotrebljava riječi: engandinska koza; razvodnik Muller, 
njemački učitelj iz Kašperskih gora, naziva regrute češkim smrdljivcima, 
narednik Sondernummer volovskom žabom i jorkširskim veprom i 
obećaje uz to da će svakog regruta uškopiti. A radi to s takvim stručnim 
znanjem kao da potječe iz obitelji preparatora životinja. Sve vojne 
pretpostavljene starješine nastoje tako ucijepiti ljubav prema domovini 
naročitim pomoćnim sredstvima, kao što je vikanje i plesanje oko 
regruta, ratna rika koja podsjeća na divljake u Africi koji se spremaju da 
skinu kožu s nedužne antilope ili da ispeku butinu misionara, 
spremljenog za jelo. Ali to se ne tiče Nijemaca. Kad narednik 

Sondernummer govori nešto o Saubande tada on uvijek brzo doda ,die 


tschechische“, ' da se Nijemci ne uvrijede i ne povuku na sebe. Pri tom 
svi podoficiri jedanaeste čete vrte očima kao jadan pas koji u 
proždrljivosti proguta spužvu, namočenu u ulje, pa je ne može izbaciti 
napolje. Jednom sam čuo razgovor razvodnika Mullera i kaprala Althofa 
o daljem postupanju pri vježbanju domobranaca. U tom su se razgovoru 


isticale riječi: Paar Ohrfeigen “i sl. Mislio sam u prvi mah da je među 
njima došlo do svađe i da se raskinulo njemačko vojničko jedinstvo, no 
potpuno sam se prevario. Razgovarali su zaista samo o vojnicima. 

- Kad se takva češka svinja - poučavao je razborito kapral Althof - ni 
poslije trideset ,lezi - ustani“ ne nauči stajati uspravno kao svijeća, tada 
nije dovoljno dati mu samo nekoliko udaraca po gubici. Udari ga snažno 
pesnicom u trbuh, a drugom rukom natuci mu kapu preko ušiju, reci mu: 
»Kehrt euch!“, 1 kad se okrene, udari ga nogom u stražnjicu pa ćeš vidjeti 
kako će tresnuti o zemlju i kako će se zastavnik Dauerling smijati. 

- Sada vam, druže, moram nešto reći o tom Dauerlingu - nastavljaše 
jednogodišnji dobrovoljac - o njemu pričaju regruti jedanaeste čete na 
sličan način kao što priča, kakva osamljena baka na farmi u blizini 
meksičke granice 

O kakvom slavnom meksičkom banditu. Dauerling uživa glas ljudoždera, 
antropofaga iz australskih plemena, koji pojedu pripadnike drugih 
plemena ako im padnu u ruke. Njegova životna karijera je sjajna. Nekako 
čim se rodio, još prvih dana, njegova je dadilja pala zajedno s njim, i mali 
je Konrad Dauerling tako povrijedio glavicu da mu se i danas vidi na glavi 
neka spljoštenost, kao kad bi kometa tresnula o sjeverni pol. Svi su 


sumnjali da od njega može šta biti, ako i preživi potres mozga; samo 
njegov otac, pukovnik, nije gubio nadu i tvrdio je da mu to ne može ništa 
smetati, jer će se mladi Dauerling kad odraste, kao što se samo po sebi 
razumije, posvetiti vojnom zanimanju. Mladi je Dauerling poslije 
strahovite borbe za četvrti razred niže realke, koju je privatno učio, stupio 
u hainburšku kadetsku školu. Njegov prvi kućni učitelj, dok je još 
Dauerling bio gimnazijalac, osijedio je prije vremena i oblesavio, a drugi 
je iz očajanja htio da skoči s tornja crkve sv. Stjepana. U kadetskoj školi 
nikada se nisu obazirali na prethodnu naobrazbu jer ona većinom nije ni 
potrebna za austrijske aktivne oficire. Vojnički ideal gledao se samo u 
vojničkom vladanju. Obrazovanost oplemenjuje dušu, a to u vojsci nije 
potrebno. Što su oficiri grublji, to su bolji. 

Kao učenik kadetske škole Dauerling se nije isticao ni u onim 
predmetima koje svaki učenik koliko toliko savladava. I u kadetskoj školi 
primjećivali su se na Dauerlingu tragovi povrede glave u djetinjstvu. 
Njegovi odgovori na ispitima jasno su svjedočili o toj nesreći i odlikovali 
su se takvom glupošću i smatrani su upravo za klasične i po svojoj 
dubokoj blesavosti i po smušenosti, da ga profesori kadetske škole nisu 


zvali drugačije nego ,unser braver Trottel“. “* Njegova je glupost bila tako 
blistava da je postojala najveća nada da će on nakon nekoliko decenija 
dospjeti valjda u Terezijansku vojnu akademiju ili u ministarstvo vojske. 
Kad je buknuo rat pa su sve mlade kadete promaknuti u zastavnike, na 
listi hainburških promaknutih kadeta našlo se i ime Konrada Dauerlinga, 
koji je tako dospio u 91. pukovniju. 

Jednogodišnji dobrovoljac odahne i nastavi pričanje: 


- U izdanju ministarstva vojske izašla je knjiga ,Drill oder Erziehung“, “ 


u kojoj je Dauerling pročitao da vojnik mora živjeti u strahu. O stupnju 
zastrašivanja ovisi uspjeh obuke. A u tom svom poslu on je uvijek imao 
uspjeha. Da ne moraju slušati njegovo urlanje, vojnici su se u čitavim 
vodovima javljali za liječnički pregled, ali to im nije bilo krunisano 
uspjehom. Tko se javio bolestan, dobio je tri dana ,versch&rft“. > 
Uostalom, znate li vi šta je to ,verscharft“? Natjeravaju vas na vježbalištu 
čitav dan, a noću vas još i zatvore. Tako se dogodilo da u Dauerlingovoj 
četi uopće nije bilo bolesnika, četni bolesnici ležali su u zatvoru. 
Dauerling je na vježbalištu stalno održavao onaj neusiljeni kasarnski ton 
koji počinje riječju ,svinja“, a završava se čudnom zoološkom 


zagonetkom: svinjskim psom. Uz to je bio vrlo liberalan. Ostavljao je 
vojnicima slobodu izbora. Pitao bi ih: što želiš, slone, nekoliko udaraca 
po nosu ili tri dana verscharft?“ A kad bi tko izabrao ,verscharft“, dobio bi 
uz to ipak i dva udarca po nosu, a Dauerling bi mu to ovako objasnio: 
»Kukavico, bojiš se za svoju njušku, a što ćeš raditi kad počne grmjeti 
teška artiljerija?“ 

Kad je jednom razbio nekom regrutu oko, rekao je ovo: ,Pah, was fur 
Geschichte mit einem Kerl, er muss so wie so krepieren.“ “* To je rekao i 


feldmaršal Konrad von Hotzendorf: ,Die Soldaten miissen so wie so 

krepieren.“ 


Omiljeno i uspjelo Dauerlingovo sredstvo bilo je i pozivanje čeških 
vojnika na predavanje u kojem bi on govorio 

O vojnim zadacima Austrije, pri čemu bi tumačio opće principe vojnog 
odgoja počevši od španga pa do vješanja i strijeljanja. Na početku zime, 
prije nego sam otišao u bolnicu, vježbali smo na vježbalištu uz jedanaestu 
četu, pa kad je bio odmor, Dauerling je održao ovaj govor češkim 
regrutima: 

- Ja znam - poče on - da ste vi ništarije i da vam treba izbiti iz glave sve 
budalaštine. S češkim jezikom ne možete doći ni pod vješala. Naš vrhovni 


komandant također je Nijemac. Slušate li? Himmellaudon, nieder!'“* 

Svi legoše ,nieder“, i dok oni tako leže na zemlji, pred njima se ušetao 
Dauerling i govori: 

- Nieder će ostati nieder pa makar se vi, banditi, i raspali u tom blatu. 
Nieder je postojao u starom Rimu; tada su morali u vojsku svi od 
sedamnaeste do šezdesete godine 

I služili su trideset godina u bojnim linijama, a nisu se valjali kao svinje u 
vojarnama. I tada je već postojao u vojsci jedan jedinstveni jezik i jedna 
komanda. Rimska gospoda oficiri lijepo bi pogledali vojnike koji bi 
govorili etrurski. I ja hoću da vi svi odgovarate njemački, a ne tim vašim 
zbrkanim jezikom. Vidite kako je ugodno ležati u blatu, a sad zamislite da 
netko od vas ne bi htio više ležati, nego bi ustao. Šta bih ja uradio? 
Razderao bih mu gubicu sve do ušiju, jer je to narušavanje subordinacije, 
pobuna, opiranje, neizvršavanje dužnosti valjanog vojnika, povreda reda i 
discipline, preziranje službenih propisa uopće, odakle slijedi da takva 
vojnika čeka konopac i Verwirkung des Anspruches auf die Achtung der 


Standesgenossen. “* 

Jednogodišnji dobrovoljac zamuknu pa zatim nastavi, pošto je očito u 
pauzi razradio temu o prikazu prilika u vojarnama: 

- Bilo je to u vrijeme kapetana Adamičke koji je bio potpuno apatičan 
čovjek. Kad bi on sjedio u kancelariji, obično bi se zagledao u prazan 
prozor kao kakva tiha budala, a izraz lica bi mu bio kao da hoće reći: 
»Hajde, muhe, požderite me!“ Pri bataljonskom raportu bogzna o čemu je 
mislio. Jednom se javio na bataljonski raport jedan vojnik iz jedanaeste 
čete s pritužbom da ga je jedno veče zastavnik Dauerling na ulici nazvao 
češkom svinjom. On je bio u civilu knjižar i svjestan nacionalni radnik. 

- Dakle tako stoje stvari - reče kapetan Adamička tiho, jer on je uvijek 
govorio veoma tiho - rekao vam je to uveče, na ulici. Treba utvrditi da li 
ste imali dozvolu za izlazak iz vojarne. Abtreten! 

Poslije nekog vremena naredio je kapetan Adamička da mu se javi vojnik 
koji se potužio na Dauerlinga. 

- Utvrđeno je - reče on opet onako tiho - da ste toga dana imali dozvolu za 
izlazak iz vojarne do deset sati naveče. I zato nećete biti kažnjeni. 
Abtreten! 

Ali o tom se kapetanu Adamički priča da ima smisla za pravednost, dragi 
druže, pa su ga poslali na frontu, a mjesto njega dođe ovamo kapetan 
Wenzl. On vam je bio đavolji sin što se tiče nacionalnih trzavica, i on je 
ukrotio zastavnika Dauerlinga. Kapetan Wenzl je bio oženjen Čehinjom i 
plašio se nacionalnih prepirki kao žive vatre. Kad je prije nekoliko godina 
služio kao kapetan u Kutnoj Hori, opsovao je jednom u pijanstvu nekog 
natkonobara u hotelu da je češka bagaža. Napominjem uz to da je 
kapetan Wenzl i u društvu i u porodici govorio isključivo češki i da su mu 
sinovi polazili češke škole. Riječ je bila izrečena, i o tom su pisale mjesne 
novine, a jedan je zastupnik podnio u bečkom parlamentu interpelaciju o 
vladanju kapetana Wenzla u hotelu. Wenzl je zbog toga imao velike 
neugodnosti jer je to bilo upravo u doba odobravanja vojnih kredita, i baš 
im se sad u to upleo taj pijani Wenzl iz Kutne Hore. 

Kasnije je kapetan Wenzl saznao da mu je sve to nadrobio neki kadetski 
zamjenik, jednogodišnji dobrovoljac Žitko. On je to dao u novine, jer je 
između njega i kapetana Wenzla postojalo neprijateljstvo od onog dana 
kad se Žitko u nekom društvu, a u prisutnosti kapetana Wenzla, dao u 
razmatranje o tome da je dovoljno obazreti se po božjoj prirodi i vidjeti 


kako oblaci zastiru horizont i kako se visoko na obzorju uzdižu planine, 
kako u šumama tutnji vodopad i kako ptice pjevaju. 

»Dovoljno je“, rekao je kadetski zamjenik Žitko, ,zamisliti se nad tim šta 
je kapetan prema veličanstvu prirode. Isto takva ništica kao i svaki 
kadetski zamjenik.“ 

Budući da su tada sva gospoda oficiri bili pijani, kapetan Wenzl je htio 
izudarati nesretnog filozofa Žitka kao konja, a to je neprijateljstvo raslo i 
kapetan je gnjavio Žitka gdje god je mogao, pogotovu zato što je izreka 
kadetskog zamjenika Žitka postala uzrečicom. 

_ Šta je kapetan Wenzl prema veličanstvu prirode? - govorilo se po cijeloj 
Kutnoj Hori. 

- Ja ću toga nitkova natjerati na samoubojstvo - govorio je kapetan 
Wenzl, ali Žitko je otišao u civil i nastavio studij filozofije. Od toga 
vremena traje bijes kapetana Wenzla protiv mladih oficira. Ni poručnik 
nije siguran od njegova bjesnila i divljanja, a da o kadetima i 
zastavnicima i ne govorimo. 

- Zgnječit ću ih kao stjenice! - govorio je kapetan Wenzl, i jao zastavniku 
koji potjera kakva vojnika zbog kakve sitnice na bataljonski raport. 
Kapetan Wenzl je kažnjavao samo velike i strašne krivice, kao npr. kad 
stražar zaspi na straži kod barutane, ili kad vojnik učini još goru stvar, 
kad na primjer noću prelazi preko zida Marijinih vojarni pa zaspi gore na 
zidu, kad se dade uhvatiti noću od domobranske ili artiljerijske patrole, 
ukratko kad učini tako strašne stvari da nanosi sramotu čitavoj pukovniji. 
- Isuse Kriste! - čuo sam ga jednom kako galami na hodniku - ta njega je 
već treći put uhvatila domobranska patrola! Odmah strpajte tu životinju 
u zatvor, a poslije valja toga klipana premjestiti nekamo u komoru, da 
vozi gnoj. A nije se s njima ni potukao! To nisu vojnici, nego pometači! 
Ne dajte mu žderati do preksutra, oduzmite mu slamnjaču i strpajte ga u 
samicu, magarca jednog, bez pokrivača! 

A sad zamislite, prijatelju, da je neposredno nakon njegova dolaska u 
Budjejovice onaj glupi zastavnik Dauerling poslao na bataljonski raport 
nekog vojnika, koji ga tobože namjerice nije pozdravio kad se Dauerling 
provezao preko trga u kočiji neke nedjelje po podne s nekom 
gospođicom! Kao što su pričali podoficiri, to nije bio bataljonski raport, 
nego prava grmljavina. Bataljonski kancelarijski narednik pobjegao je sa 
spisima čak u hodnik, a kapetan Wenzl se derao na Dauerlinga: 


»Ja to ne dopuštam, himmeldonnerwetter, ja to zabranjujem! Znate li, 
gospodine zastavnice, šta je to bataljonski raport? Bataljonski raport nije 
svinjsko kolinje! Kako vas je mogao vidjeti kad ste se provezli trgom? Zar 
ne znate da ste sami učili da se pozdravljaju oni pretpostavljeni koje 
susretnemo, ali to ne znači da se vojnik mora okretati kao svraka da bi 
ugledao gospodina zastavnika koji se vozi preko trga? Šutite, molim vas. 
Ako vam je vojnik već kazao da vas nije vidio, jer je tada na korzu 
pozdravljao mene i bio okrenut prema meni, razumijete li prema 
kapetanu Wenzlu, pa nije mogao gledati odostrag na kočiju u kojoj ste se 
vi vozili, mislim da to moramo vjerovati. Ubuduće, molim vas da mi ne 
dosađujete takvim sitnicama.“ 

Od toga vremena Dauerling se promijenio. 

Jednogodišnji dobrovoljac zijevnu: 

- Moramo se naspavati za pukovnijski raport. Htio sam vam samo 
djelomično reći kakve su prilike u našoj regimenti. Pukovnik Schroder ne 
voli kapetana Wenzla, on je uopće čudak. Kapetan Sagner, koji upravlja 
školom jednogodišnjih dobrovoljaca, vidi u Schroderu pravi tip vojnika, 
premda se pukovnik Schroder ničega tako ne boji kao odlaska na frontu. 
Sagner je čovjek namazan svima mastima i kao i Schroder ne voli 
rezervne oficire. Naziva ih civilnim smrdljivcima. Jednogodišnje 
dobrovoljce smatra divljim životinjama koje valja pretvoriti u vojne 
strojeve, prišiti im zvjezdice i poslati ih na frontu, da ih neprijatelj pobije 
umjesto plemenitih aktivnih oficira koje treba sačuvati za sjeme. 

- Uopće - reče jednogodišnji dobrovoljac pokrivajući se dekom - sve u 
vojsci smrdi na gnjilež. Zbunjene mase još se uvijek nisu pribrale. 
Izbuljenih očiju srljaju u borbu u kojoj će ih isjeckati na rezance, a kad 
koga pogodi tane, taj samo prošapće: ,Majko moja...“ Nema junaka, nego 
je sve to samo stoka za klaonicu i mesari u generalštabu. Ali na kraju 
krajeva sve će se to pobuniti, pa će biti gužve! Živjela vojska! Laku noć! 
Jednogodišnji dobrovoljac zamuknu, ali se opet poče vrtjeti pod dekom i 
zapita: 

- Spavate li, druže? 

- Ne spavam - odgovori Švejk s drugog kreveta - razmišljam. 

- O čemu razmišljate, druže? 

- O velikoj srebrnoj kolajni za hrabrost koju je dobio jedan stolar iz 
Vavrove ulice na Kraljevim Vinohradima, neki Mličko, jer je on bio prvi u 


svojoj regimenti kojemu je granata na početku rata odnijela nogu. Dobio 
je umjetnu nogu i počeo se svagdje hvaliti svojom kolajnom i time da je 
on uopće prvi i najprviji bogalj u pukovniji za vrijeme rata. Jednom je 
došao u ,Apolo“ na Vinohradima i ondje došao u sukob s mesarima iz 
klaonice, koji su mu na kraju otkinuli umjetnu nogu i maznuli ga njome 
po glavi. Onaj koji mu je otkinuo nogu nije znao da je to umjetna noga, 
pa je od straha pao u nesvijest. Na policiji su mu namjestili nogu, ali od 
toga je vremena Mličko omrznuo svoju veliku srebrnu kolajnu za 
hrabrost pa ju je založio u zalagaonicu, ali ondje su ga zadržali zajedno s 
kolajnom. Imao je zbog toga neprilike, pa ga je neki naročiti časni sud za 
ratne invalide osudio na oduzimanje kolajne i na gubitak noge ... 

- Kako to? 

- Vrlo jednostavno. Došla mu jednog dana komisija i objavila mu da nije 
dostojan nositi umjetnu nogu, pa su mu je skinuli i odnijeli. 

- Ili opet - nastavljaše Švejk - prava je lakrdija kad preostala obitelj 
vojnika, koji je pao u ratu, dobije odjednom takvu kolajnu s dopisom da 
im se podjeljuje kolajna da je objese na kakvom vidljivom mjestu. U 
Božetčchovoj ulici na Vyšehradu neki razjareni otac, koji je mislio da 
vlasti zbijaju s njim šalu, objesio je takvu kolajnu na zahod, a neki 
policajac koji se također služio tim zahodom na drvenom balkonu, 
prijavio ga je zbog veleizdaje, pa je jadnik loše prošao. 


- Odatle slijedi - reče jednogodišnji dobrovoljac - da je svaka slava dim na 


vjetru. Ovih dana je u Beču izašao ,Dnevnik jednogodišnjeg dobrovoljca“ 
iu njemu se nalaze ovi ganutljivi stihovi koji u prijevodu glase ovako: 


Bio jednom dobrovoljac kršan, 

Za domovinu i kralja u ratu je pao, 
drugovima je tako valjan primjer dao, 
kako za domovinu boriti se valja. 
Gle, na lafetu mrtvo tijelo voze, 
na grudi kapetan orden mu je dao, 
molitve tihe do neba se dižu, 
za junaka što za dom svoj je pao. 


- Nekako mi se čini - reče jednogodišnji dobrovoljac nakon kratke stanke 
- da kod nas vojnički duh pada, pa predlažem, dragi prijatelju, da u noćnoj 
tami i tišini naše tamnice zapjevamo pjesmu o topniku Jabureku. To će 
nam podići vojnički duh. Ali moramo se derati da se čuje po čitavoj 
Marijinoj vojarni. Zato predlažem da stanemo uz vrata. 

I začas odjeknu iz zatvora dernjava od koje su se na hodniku prozori 
tresli: 


... Kraj topa je stajao 
itopje punio, 
kraj topa je stajao 
i stalno ga punio. 
Doletjela bomba, eto muke, 
otrgla mu obje ruke, 
a on je mirno stajao 
itopje punio, 
kraj topa je stajao 
i stalno ga punio... 


U dvorištu se začuše koraci i nečiji glasovi. 

- To je profoz - reče jednogodišnji dobrovoljac - a s njim ide i poručnik 
Pelikan, koji je danas u službi. To je rezervni oficir i moj znanac iz ,Češke 
besede“. U civilu je matematičar u jednom osiguravajućem društvu. Od 
njega ćemo dobiti cigarete. Derimo se samo dalje! 


I opet zaori: ,Kraj topa je stajao...“ 

Kad su se otvorila vrata, profoz, očigledno uzbuđen nazočnošću dežurnog 
oficira, okosi se oštro: 

- Ovo nije menažerija! 

- Pardon - odgovori jednogodišnji dobrovoljac - ovo je podružnica 
Rudolfinuma, koncert u korist zatvorenika. Upravo je završena prva tačka 
programa: ,Ratna simfonija“. 

- Manite šalu - reče poručnik Pelikan naoko strogo - mislim da vam je 
poznato da u devet sati morate leći i ne smijete galamiti. Vaša koncertna 
tačka čuje se čak na trgu. 

- Pokorno javljam, gospodine poručnice - reče jednogodišnji dobrovoljac - 
da se još nismo dovoljno uvježbali, pa ako kakav nesklad... 

- To on radi svako veče - pokušao je profoz podbosti poručnika protiv 
svoga neprijatelja. - I uopće vlada se vrlo neinteligentno. 

- Molim vas, gospodine poručniče - reče jednogodišnji dobrovoljac - želio 
bih s vama govoriti u četiri oka. Neka profoz pričeka časak napolju. 

Kad mu je želja bila ispunjena, jednogodišnji se dobrovoljac obrati 
povjerljivo poručniku: 

- Franta, daj cigarete! 

- Cigarete ,,sport“? Zar ti kao poručnik nemaš boljih cigareta? Zasada 
zahvaljujem. Molim te i šibice. 

- Cigarete ,sport“ - reče prezirno jednogodišnji dobrovoljac pošto je 
poručnik otišao. - čovjek mora biti otmjen i u nevolji. Pušite, druže, bolje 
ćete spavati. Sutra nas čeka strašni sud. 

Prije nego je zaspao, jednogodišnji dobrovoljac nije propustio zapjevati 
pjesmu: ,Brda i doline i visoke pećine drugovi su moji. No vratiti mi ne 
mogu što ljubljah, djevojčicu dragu...“ 

Kad je jednogodišnji dobrovoljac prikazivao pukovnika Schrodera kao 
neman, nije bio u pravu jer je pukovnik Schroder imao nešto smisla za 
pravednost, koji se jasno očitovao onih noći kada je pukovnik Schroder 
bio zadovoljan s društvom s kojim je provodio večeri u hotelu. Ali ako 
nije bio zadovoljan? 

Dok je jednogodišnji dobrovoljac ovako porazno ocjenjivao prilike u 
vojarni, pukovnik je Schroder sjedio u hotelu u društvu oficira i slušao 
pričanje natporučnika Kretschmanna koji se vratio iz Srbije s bolesnom 
nogom (ubola ga krava), kako je iz štaba, kojemu je bio pridijeljen, 


promatrao napadaj na srpske položaje: 

- Da, tada naši poletješe iz rovova. Na čitavom odsjeku od dva kilometra 
provlače se sada kroz bodljikave žice i bacaju se na neprijatelja. Za 
pojasom im ručne granate, preko ramena maske i puške, spremni su za 
paljbu, spremni su za napadaj. Taneta zuje. Pade jedan vojnik koji je 
iskočio iz rova, drugi pade na nabacanom nasipu, treći pade nakon 
nekoliko koračaja, ali vojnici jurišaju naprijed uz poklike ,hura!“, 
naprijed u dim i barut. A neprijatelj puca sa svih strana, iz rovova, iz 
dubina što su ih iskopale granate, i gađa nas strojnim puškama. I opet 
padaju vojnici. 

Jurišni odred hoće da osvoji neprijateljsku strojnu pušku. Vojnici padaju. 
No njihovi su drugovi već naprijed. Hura! Pada jedan oficir. Više se ne 
čuju pješadijske puške, sprema se nešto strašno. I opet pada čitav jurišni 
odred, čuju se neprijateljske strojne puške: ratatatata ... Pada ... Ja, 
oprostite, ne mogu dalje, pijan sam... 

I oficir s bolesnom nogom zamuknu i ostade tupo i nepomično na stolici. 
Pukovnik Schrader se milostivo smješka i sluša kako sučelice kapetan 
Spiro, kao da bi se htio svađati, lupa šakom po stolu i ponavlja nešto što 
nema nikakva značenja i što se nikako ne može razumjeti šta bi to 
zapravo trebalo značiti i šta se time hoće reći: 

- Razmislite, molim vas, dobro. Mi imamo pod oružjem austrijske 
domobranske ulane, austrijske domobrance, bosanske lovce, austrijske 
lovce, austrijske pješake, madžarske pješake, tirolske carske strijelce, 
bosanske pješake, madžarske pješadijske honvede, madžarske husare, 
domobranske husare, konjanike, lovce, dragune, ulane, topnike, vozare, 
lagumare, bolničare, mornare. Razumijete li? A Belgija? Prvi i drugi poziv 
vojske sačinjavaju operativnu vojsku, a treći poziv vrši pozadinsku službu 


Kapetan Spiro udari šakom po stolu. 

- Domobranstvo vrši službu u zemlji za vrijeme mira. 

Neki mladi oficir kraj njega revno se trudio da uvjeri pukovnika o svojoj 
vojničkoj čvrstini, pa je vrlo glasno pripovijedao svojem susjedu: 

- Tuberkulozne ljude treba poslati na frontu, to će im prijati, a osim toga 
bolje je da poginu bolesni nego zdravi. 

Pukovnik se smješkao, ali se odjednom namrgodi i zapita kapetana 
Wenzla: 


- čudim se što nas natporučnik Lukaš izbjegava. Otkad je doputovao, nije 
još ni jednom došao u naše društvo. 

- On sad pjeva pjesmice - podrugljivo reče kapetan Sagner. - Tek što je 
stigao, odmah se zaljubio u gospođu inženjera Schreitera s kojom se 
upoznao u kazalištu. 

Pukovnik namrgođeno pogleda preda se i reče: 

- Kažu da zna pjevati i kuplete? 

- Već nas je i u kadetskoj školi zabavljao kupletima - odgovori kapetan 
Sagner - a i anegdote priča da je milina. A zašto ne dolazi amo, to zaista 
ne znam. 

Pukovnik tužno potrese glavom i nastavi: 

- Danas nema više među nama onog pravog drugarstva. Sjećam se, prije 
se svaki od nas oficira trudio da u kasinu zabavi nečim društvo. Jednom 
se, sjećam se, neki natporučnik Dankl svukao gol golcat, legao je na pod i 
zatakao u stražnjicu rep usoljene haringe te nam tako izigravao morsku 
djevicu. A drugi je opet, poručnik Schleisner, umio strizati ušima i njištati 
kao pastuh, oponašati mijaukanje mačke i zujanje bumbara. A sjećam se i 
kapetana Skodaya. On bi uvijek, kad god bismo zaželjeli, doveo u kasino 
djevojke, bile su to tri sestre koje je on izdresirao kao pse. On bi ih stavio 
na stol, a one bi se pred nama po taktu svlačile. Imao je malu dirigentsku 
palicu, i svaka čast, bio je izvrstan dirigent. A što je tek s njima izvodio na 
divanu! Jednom je dao donijeti kadu s toplom vodom nasred dvorane, pa 
smo se mi morali kupati s tim djevojkama, jedan za drugim, a on nas je 
fotografirao. 

Pri toj se uspomeni pukovnik Schroder blaženo smješkao. 

- Pa kakve smo sve oklade pravili u kadi - nastavi on mljackajući gnusno i 
vrteći se na stolici. - A danas? Zar je to možda zabava? Pa ni kupletist 
neće da se pojavi. A mlađi oficiri ne znaju danas ni piti kako treba. Još 
nije ponoć, a već ih je za stolom, kao što vidite, pet pijanih. Bila su 
vremena kad smo sjedili za stolom dva dana, pa što smo više pili, bili smo 
sve trezniji, a neprestano smo lijevali u sebe pivo, vino i likere. Danas 
više nema onog pravog vojničkog duha. Đavo bi ga znao koji je tome 
uzrok. Nema više duhovitosti, nego samo pričanja bez kraja i konca. 
Slušajte samo kako se na donjem dijelu stola govori o Americi. 

Sa drugog kraja stola čuo se nečiji ozbiljan glas: 

- Amerika ne može ulaziti u rat. Amerikanci i Englezi odnose se kao pas i 


mačka. Amerika nije spremna za rat. 

Pukovnik Schrader uzdahnu: 

- To su brbljarije rezervnih oficira. Još su nam samo oni falili. Taj vam je 
čovjek još jučer piskarao u kakvoj banci ili pravio papirne vrećice i 
zamatao u njih mirodije, cimet i laštilo za cipele, ili je možda pričao djeci 
u školi kako glad goni vukove iz šuma, a danas bi se htio izjednačiti s 
aktivnim oficirima, htio bi da sve razumije i svuda da tura svoj nos. A kad 
se već nađe i kakav aktivni oficir, kao što je natporučnik Lukaš, onda 
takav natporučnik i ne dolazi u naše društvo. 

I pukovnik Schroder ode kući mrzovoljna raspoloženja, a kad se ujutro 
probudio, bio je još gore raspoložen jer je u novinama, koje je čitao u 
krevetu, našao u vijestima s ratišta na nekoliko mjesta rečenicu da je 
naša vojska povučena na unaprijed pripremljene položaje. Bili su to 
slavni dani austrijske vojske koji su sličili kao jaje jajetu slavnim danima 
šabačkim. 

I pod tim utiskom pukovnik Schroder pođe u deset sati ujutro obaviti 
službenu dužnost, koju je jednogodišnji dobrovoljac, valjda ispravno, 
nazvao strašnim sudom. 

Švejk i jednogodišnji dobrovoljac stajahu u dvorištu i očekivahu 
pukovnika. Bili su nazočni i pretpostavljeni starješine, dežurni oficir, 
pukovnikov ađutant i narednik pukovnijske kancelarije sa spisima o 
krivcima koje čeka sjekira pravednosti - pukovnijski raport. 

Napokon se pojavio i namrgođeni pukovnik u pratnji kapetana Sagnera iz 
škole jednogodišnjih dobrovoljaca, lupkajući nervozno bičem po sarama 
svojih čizama. 

Pošto je primio raport, pukovnik prođe nekoliko puta u grobnoj tišini 
mimo Švejka i jednogodišnjeg dobrovoljca, koji su okretali glave na 
pozdrav nadesno i nalijevo prema tome na kojoj se strani nalazio 
pukovnik. To su činili neobično savjesno, a jer je potrajalo dulje vremena, 
gotovo su izvrnuli vratove. 

Pukovnik se napokon zaustavi pred jednogodišnjim dobrovoljcem koji 
mu odraportira: 

- Jednogodišnji dobrovoljac ... 

- Znam - reče kratko pukovnik - izrod jednogodišnjih dobrovoljaca. A što 
ste vi u civilu? Student klasične filologije? Dakle pijani intelektualac ... 

- Gospodine kapetane - viknu kapetanu Sagneru - dovedite ovamo cijelu 


školu jednogodišnjih dobrovoljaca. 

- Razumije se - govorio je dalje jednogodišnjem dobrovoljcu - milostivi 
gospodin student klasične filologije s kojim se mi moramo natezati. 
Kehrt euch! Znao sam to unaprijed. Nabori na kabanici neuredni! Kao da 
dolazite od djevojčure ili kao da ste se valjali u bordelu. Ej, momčiću, 
raznijet ću vas! 

Škola jednogodišnjih dobrovoljaca stiže u dvorište. 

- U kvadrat! - naloži pukovnik. I dobrovoljci opkoliše okrivljene i 
pukovnika uskim kvadratom. 

- Pogledajte ovog čovjeka - derao se pukovnik pokazujući bičem 
jednogodišnjeg dobrovoljca - on je propio vašu čast jednogodišnjih 
dobrovoljaca, od kojih treba odgojiti kadar valjanih oficira koji će povesti 
svoje vojnike u slavu na bojnom polju. Ali kamo bi on poveo svoje 
vojnike, ova pijanica? Iz krčme u krčmu. On bi popio sav rum koji fasuju. 
Možete li što reći u svoju obranu? Ne možete. Pogledajte ga! Ne može 
ništa reći u svoju obranu, a u civilu studira klasičnu filologiju. Zaista 
klasičan slučaj! 

Pukovnik je ove posljednje riječi izgovorio značajno i polako, a zatim 
pljunu i nastavi: 

- Klasični filolog koji noću pijan baca oficirima kape s glave! Mensch!" 
Još je sreća što je to bio neki artiljerijski oficir. 

U tim posljednjim riječima bila je usredotočena sva mržnja devedeset 
prve pukovnije na artiljeriju u Budjejovicama. Jao artiljercu koji bi noću 
pao u ruke pukovnijske patrole i obratno. Mržnja je bila strašna, 
nepomirljiva, vendetta, krvna osveta, koja se prenosi s godišta na 
godište, a bila je praćena s obadvije strane tradicionalnim pričama kako 
su infanteristi pobacali artiljerce u Vltavu ili obratno. Kako su se potukli 
u ,Port-Arturu“, ,Kod ruže“ i u drugim brojnim zabavnim lokalima 
južnočeške metropole. 

- Ipak - nastavi pukovnik - takva se stvar mora nečuveno kazniti, ovaj 
klipan mora biti isključen iz škole jednogodišnjih dobrovoljaca, mora biti 
moralno uništen. Imamo već dosta takvih inteligenata u vojsci. 
Regimentskanzlei!''“ 

Pukovnijski kancelarijski narednik priđe ozbiljno sa spisima i olovkom. 
Zavlada tišina kao u sudnici kad sude ubojici, pa predsjednik suda rekne: 
»saslušajte presudu!“ 


I upravo takvim glasom reče pukovnik: 

- Jednogodišnji dobrovoljac Marek osuđuje se na dvadeset i jedan dan 
pooštrenog zatvora, a poslije odslužene kazne dodjeljuje se u kuhinju da 
ljušti krumpir. 

I okrenuvši se školi jednogodišnjih dobrovoljaca, pukovnik naredi da se 
postroje. Čulo se kako se brzo postrojavaju u četveroredove i kako odlaze, 
pri čemu je pukovnik rekao kapetanu Sagneru da je to slabo, pa neka po 
podne u dvorištu uvježbavaju korak. 

- To treba da grmi, gospodine kapetane! I još nešto. Gotovo sam 
zaboravio. Recite im da čitava škola jednogodišnjih dobrovoljaca ima pet 
dana pritvora, da nikad ne zaborave svog bivšeg kolegu, ništariju Mareka. 

A ništarija Marek stajao je kraj Švejka i izgledao sasvim zadovoljan. Bolje 
se to nije moglo svršiti. Svakako je bolje ljuštiti u kuhinji krumpire, 
valjati knedle i čistiti kosti od mesa, nego s punim gaćama urlati pod 
neprijateljskom uraganskom vatrom: ,Einzelnabfallen! Bajonett auf !“''? 

Vrativši se od kapetana S4gnera pukovnik Schroder stade pred Švejkom i 
pažljivo ga pogleda. Švejkovu je figuru u tom trenu predstavljalo njegovo 
puno, nasmijano lice, zarezano velikim ušima koje su stršile ispod 
nabijene vojničke kape. Njegov je cjelovit izraz odavao potpunu sigurnost 
koja nije svjesna nikakve krivice. Njegove su oči pitale: ,Zar sam ja što 
učinio, molim lijepo?“ Njegove su oči govorile: ,Zar sam ja što kriv, 
molim lijepo?“ 

A pukovnik prikupi sva svoja opažanja u pitanje koje je uputio 
pukovnijskom kancelarijskom naredniku: 

- Blesan? 

I tada primijeti pukovnik kako se otvaraju usta toga dobroćudnog lica. 

- Pokorno javljam, gospodine pukovniče, blesan - odgovori umjesto 
narednika Švejk. 

Pukovnik Schroder kimnu glavom ađutantu i ode s njim u stranu. Onda 
dozvaše narednika i pregledavahu materijal o Švejku. 

- Aha - reče pukovnik Schroder - to je dakle onaj momak natporučnika 
Lukaša koji mu se prema raportu izgubio u Taboru. Mislim da gospoda 
oficiri treba da sami odgajaju svoje momke. Pa kad je već gospodin 
natporučnik Lukaš izabrao takva notornog blesana za svoga slugu, neka 
se sam muči s njim. Ima za to dosta slobodnog vremena, jer ionako 
nikamo ne izlazi. 


Ni vi ga niste nikada vidjeli u našem društvu? No eto vidite! Ima dakle 
dosta vremena da dotjeruje svoga slugu. 
Pukovnik Schroder priđe k Švejku i zagledavši se u njegovo dobroćudno 
lice reče: 
- Glupi vole, kažnjavam vas sa tri dana pooštrenog zatvora, pa kad to 
odsjedite, javite se natporučniku Lukašu! 
I tako se Švejk opet našao u pukovnijskom zatvoru s jednogodišnjim 
dobrovoljcem, a natporučnik Lukaš se vrlo obradovao kada ga je pozvao k 
sebi pukovnik Schrader i rekao mu: 
- Gospodine natporučniče, otprilike nedjelju dana poslije svoga dolaska u 
našu pukovniju podnijeli ste mi molbu da vam dodijelim momka, jer vam 
se vaš momak izgubio na kolodvoru u Taboru. Budući da se vratio... 
- Gospodine pukovniče... - molećivo progovori natporučnik Lukaš. 
- Odlučio sam - nastavi pukovnik s naročitim naglaskom - da ga strpam 
na tri dana u zatvor, a poslije toga da ga pošaljem k vama ... 
I natporučnik Lukaš sav smrvljen otetura iz pukovnikove kancelarije. 

x ** 
Ta tri dana koja je Švejk proveo u društvu jednogodišnjeg dobrovoljca 
Mareka, on se vrlo dobro zabavljao. Svako veče oni su na ležaju 
priređivali rodoljubne manifestacije. 
Naveče bi se iz zatvora uvijek čule pjesme: ,,Bože, živi, Bože, štiti“ i ,,Prinz 
Eugen, der edle Ritter“. “ Osim toga otpjevali bi i čitav niz vojničkih 


pjesama, a kad bi naišao profoz, pozdravili bi ga pjesmom: 


Taj naš stari profoz 
umrijeti nam ne smije, 
sam će đavo po njeg 
iz pakla da prispije. 
Odvest će ga kolima, 
njim o zemlju lupiti, 
đavoli će njim u paklu 
vatru svoju ložiti... 


A nad ležajem jednogodišnji je dobrovoljac nacrtao profoza i ispod slike 
napisao tekst stare pjesmice: 


Kad sam iš6 u Prag po kobase, 
putem sretoh harlekina, znate, 
harlekin to ne bješe, već profoz, 
da ne klisnuh, ujede me, brate! 


I dok su oni tako dražili profoza, kao što u Sevilli draže andaluzijskog 


bika crvenom maramicom, natporučnik je Lukaš sa strahom očekivao čas 
kad će se pojaviti Svejk da mu javi da ponovo nastupa službu. 


III. ŠVEJKOVI DOŽIVLJAJI U KIRALY HIDI 


Devedeset prva pukovnija premještena je u Bruck na Leithi, u Kiraly 
Hidu. 

Baš kad je Švejk nakon trodnevnog zatvora trebao da bude pušten na 
slobodu, odvedoše njega i jednogodišnjeg dobrovoljca do glavne 
stražarnice i sprovedoše ih pod vojničkom pratnjom na kolodvor. 

- To se već odavna znalo - reče mu putem jednogodišnji dobrovoljac - da 
će nas premjestiti u Madžarsku. Ondje će se formirati maršbataljoni, 
vojnici će se izvježbati u ratnom gađanju, pobit će se kadgod s Madžarima 
pa ćemo onda veselo krenuti u Karpate. A amo u Budjejovice doći će 
madžarski garnizon, pa će se tako miješati plemena. Postoji već teorija da 
je silovanje djevojaka druge narodnosti najbolje sredstvo protiv 
degeneracije. To su radili Švedi i Španjolci za tridesetgodišnjeg rata, a 
Francuzi za Napoleona, pa će to sada opet u budjejovičkom kraju činiti 
Madžari, a to i neće biti neko grubo silovanje. Sve se u toku vremena 
udesi. Bit će to obična zamjena. Češki će vojnik odspavati s madžarskom 
djevojkom, a jadna češka djevojka primit će k sebi madžarskog honveda, 
pa će se nakon nekoliko stoljeća antropolozi iznenaditi i zanimati odakle 
izbočene lične kosti u ljudi na obalama rijeke Malše. 

- Ovo je uzajamno ukrštavanje - primijeti Švejk - zaista je vrlo zanimljivo. 
Ima u Pragu neki crnac, konobar Kristijan, kojemu je otac bio abesinski 
kralj. Pokazivali su ga u Pragu na Štvanici u jednom cirkusu. U njega se 


zaljubila neka učiteljica koja je štampala pjesmice u ,Lađi“ o pastirima i o 
potočiću u šumi, pa je pošla s njim u hotel i zgriješila bludno, kao što veli 
Sveto pismo, te se vrlo začudila kad je rodila potpuno bijela sinčića. Da, 
ali nakon četrnaest dana dječačić je počeo tamnjeti. Sve tamniji i tamniji, 
a nakon mjesec dana počeo je i da crni. Za pola godine bio je cm kao 
njegov djed, abesinski kralj. Pošla je s njim na kliniku za kožne bolesti da 
mu nekako skinu tu tamnu boju, no ondje su joj rekli da je to prava 
pravcata crnačka koža i da se tu ne može ništa učiniti. Ona je od toga 
šenula pameću, pa je po novinama pitala za savjet ima li kakva lijeka 
protiv crnačke boje, tako da su je odvezli u zavod sv. Katarine za 
umobolne, a sinčića predadoše u sirotište, gdje su se s njim izvrsno 
zabavljali. On je izučio za konobara i plesao po noćnim kavanama. Sad je 
on već otac mnogih čeških mulata koji nisu više tako crni kao on. Neki 
medicinar koji je zalazio u ,Gostionicu kod kaleža“ tumačio nam je 
jednom da to ipak nije tako jednostavno. Ovakav mješanac rađa dalje 
mješance, i oni se više ne mogu razlikovati od bijelih ljudi. Ali odjednom, 
u bogzna kojem koljenu, opet se pojavi crnac. Zamislite takvu nepriliku! 
Oženite se, recimo, nekom gospođicom. Ta je mrcina potpuno bijela, a 
odjednom vam rodi crnca! No ako je ona prije devet mjeseci sama otišla u 
varijete na atletske utakmice u kojima je nastupao i kakav crnac, mislim 
da će vam to ipak biti malo sumnjivo. 

- O slučaju vašeg crnca Kristijana - reče jednogodišnji dobrovoljac - valja 
razmisliti i s ratnog stanovišta. Recimo da su tog crnca uzeli u vojsku. 
Pražanin je, pa dakle pripada dvadeset osmoj pukovniji. A čuli ste valjda 
da je dvadeset osma pukovnija pobjegla Rusima. Kako bi se Rusi začudili 
kad bi zarobili i crnca Kristijana. Ruske bi novine sigurno pisale da 
Austrija tjera u rat i svoju kolonijalnu vojsku, koje i nema, i da je Austrija 
već pribjegla crnačkim rezervama. 

- Pričalo se - upade Švejk - da Austrija ipak ima kolonije, i to negdje na 
sjeveru. Nekakvu Zemlju cara Franje Josipa... 

- Pustite to, momci - reče jedan vojnik iz pratnje. - Vrlo je neoprezno 
pričati danas o nekoj Zemlji cara Franje Josipa. Ne spominjite nikoga po 
imenu pa će biti bolje... 

- Ta pogledajte na geografsku kartu - prekide ga jednogodišnji 
dobrovoljac - pa ćete vidjeti da zaista postoji Zemlja našeg najmilostivijeg 
vladara, cara Franje Josipa. Prema statistici ondje je sve puno leda, pa 


odande izvoze led na ledolomcima koji pripadaju praškim ledanama. Tu 
industriju leda neobično cijene i uvažavaju i stranci, jer je to vrlo unosan, 
ali i opasan posao. Najveća je opasnost kad se led iz Zemlje cara Franje 
Josipa otprema preko polarnog kruga. Možete li to zamisliti? 

Vojnik iz pratnje progunđa nešto, a kapral, koji je vodio pratnju, priđe 
bliže s namjerom da čuje dalje tumačenje jednogodišnjeg dobrovoljca 
koji je ozbiljno nastavio: 

- Ova jedina austrijska kolonija može ledom snabdjeti čitavu Evropu, pa 
je tako odličan privredni faktor. Dakako, kolonizacija napreduje polagano 
jer se kolonisti ili ne javljaju ili se smrznu. Ipak čim se urede klimatske 
prilike, u čemu je vrlo zainteresirano ministarstvo trgovine i ministarstvo 
vanjskih poslova, može se očekivati da će velike količine ledenjaka biti 
valjano iskorištene. Izgradnjom nekoliko hotela namamit će se gomile 
turista. Dakako, morat će se urediti turističke staze i putovi između 
ledenih santa, a na ledenim bregovima morat će se naslikati turističke 
značke. Jedinu teškoću predstavljaju Eskimi, koji onemogućuju svaki rad 
našim mjesnim organima... 

- Neće ti klipani da uče njemački - nastavi jednogodišnji dobrovoljac, dok 
ga je kapral slušao sa zanimanjem. On je bio aktivist, a u civilu je bio 
sluga na imanju, glup i surov čovjek, koji je gutao sve o čemu nije imao ni 
pojma, a ideal mu je bio da postane ,župar“. 

- Ministarstvo prosvjete, gospodine kaprale, sagradilo je za njih, s mnogo 
troškova i žrtava, jer se smrzlo pet graditelja... 

- Zidari su se spasili - prekide ga Švejk - jer su se ugrijali zapaljenim 
lulama. 

- Ali ne svi - reče jednogodišnji dobrovoljac - dvojici se desila nevolja da 
su zaboravili vući, pa su im se lule ugasile, te su ih morali sahraniti u 
ledu... Ali na kraju su ipak podigli školu od ledenih cigala i željeznog 
betona, što vrlo dobro drži, no Eskimi su naokolo naložili vatru od 
razgrabljena drvlja trgovačkih zaleđenih lađa, pa su postigli što su htjeli. 
Led na kojem je škola bila podignuta rastopio se i tako je čitava škola 
zajedno s ravnateljem i predstavnikom vlade koji je sutradan trebao da 
prisustvuje svečanom posvećenju škole, propala u more. Samo se čulo 
kako je predstavnik vlade kad mu je već voda došla do grla, viknuo: ,,Gott 
strafe England!“ '* Sad će valjda poslati onamo vojsku da učini red kod 
tih Eskima. Zna se da će to biti težak rat. A najviše će štete nanijeti našoj 


vojsci pripitomljeni bijeli medvjedi. 

- Još nam samo to fali - primijeti mudro kapral - ionako već ima sva sila 
raznih ratnih izuma. Uzmite na primjer plinske maske za otrovanje 
plinom. Navučeš masku na glavu pa si otrovan, kao što su nam tumačili u 
podoficirskoj školi. 

- Oni vas samo tako plaše - reče Švejk - vojnik se ne smije ničega bojati. 
Pa ako bi u borbi pao i u zahodsku jamu, treba da se samo obliže i ode 
dalje u bitku, a na otrovne plinove navikao je svaki vojnik u kasarni kada 
dobije svježi kruh i grah sa krupicom. Ali sad su, priča se. Rusi pronašli 
nešto protiv podoficira ... 

- To je valjda neka naročita električna struja - dopuni Švejka 
jednogodišnji dobrovoljac. - Ta se struja spoji sa zvjezdicama na 
ovratniku, i one eksplodiraju, jer su od celuloida. To će opet biti nova 
pokora! 

Iako je kapral u civilu timario volove, ipak je konačno shvatio da ga 
zafrkavaju, pa je prešao na čelo patrole. 

Uostalom, približavali su se kolodvoru gdje su se Budjejovičani opraštali 
sa svojom pukovnijom. Oproštaj nije bio službene prirode, ali je ipak 
čitav trg pred kolodvorom bio pun naroda koji je očekivao vojsku. 

Švejka je najviše zanimao špalir građana. I kako to već uvijek biva, i sada 
se dogodilo da su valjani vojnici išli straga, a ovi pod bajonetom naprijed. 
Valjane će vojnike kasnije natrpati u marvene vagone, a Švejk i 
jednogodišnji dobrovoljac bit će smješteni u poseban vagon za 
zatvorenike, koji je u vojničkom vlaku uvijek prikopčan odmah iza 
štabnih vagona. U takvom vagonu za zatvorenike uvijek ima mjesta 
napretek. 

Švejk se nije mogao svladati da ne vikne u špalir: ,Živjeli!“ i da ne 
zamahne kapom. To je djelovalo tako sugestivno da je gomila bučno 
ponovila: ,živjeli!“ i taj se pozdrav širio dalje i gromko odjeknuo i pred 
kolodvorom, gdje se već izdaleka počelo govoriti: ,Evo ih, idu!“ 

Kapral iz pratnje bio je sav nesretan pa se izderao na Švejka da drži jezik 
za zubima. Ali klicanje se širilo kao lavina. Žandari su potiskivali špalir i 
probijali put patroli, a gomila je i dalje vikala ,Živjeli!“ i mahala kapama i 
šeširima. 

Bila je to prava pravcata manifestacija. Iz hotela koji je bio nasuprot 
kolodvoru mahale su s prozora neke dame maramicom i vikale: ,Heil!“ 


Češko se ,nazdar“ pomiješalo s njemačkim ,heil“ i iz špalira, a nekom 
zanesenjaku koji je iskoristio priliku da vikne: ,Nieder mit den Serben“''* 
podmetnuše nogu i malo ga izgaziše u tobožnjoj stisci. 

A kao električna iskra širilo se dalje: ,Evo ih, idu!“ 

I zaista su išli, a pri tom je Švejk pod bajonetama pozdravljao gomilu 
mahanjem ruke, a jednogodišnji je dobrovoljac ozbiljno salutirao. 

Tako su išli na kolodvor i pošli prema određenom vojničkom vlaku, pa je 
zamalo vojna muzika oštrih strijelaca intonirala himnu ,,Bože, živi, Bože, 
štiti“, jer je njezina kapelnika zbunila neočekivana manifestacija. Na 
sreću, u pravi se čas pojavio sa crnim polucilinderom na glavi viši 
feldkurat, svećenik Lacina iz sedme konjaničke divizije, i počeo praviti 
red. 

Priča o njegovu dolasku vrlo je jednostavna. On je jučer stigao u 
Budjejovice, on, strah i trepet svih oficirskih menaža, čovjek koga nije 
moguće ni nahraniti ni napiti, pa je tobože slučajno prisustvovao malom 
oproštajnom banketu pukovnijskih oficira. Jeo je i pio za desetoricu i u 
više ili manje pijanom stanju odlazio u oficirsku menažu da od kuhara 
izmami kakve ostatke jela. Gutao je zdjele sa sosom i knedlima, čupao 
meso s kostiju kao divlja mačka i naišao napokon u kuhinji na rum, pa 
kad ga se napio da mu se podrigivalo, vratio se na oproštajni banket gdje 
se proslavio novim lokanjem. U tom je imao bogato iskustvo, pa su oficiri 
sedme konjaničke divizije uvijek morali za njega nadoplatiti. Ujutro je 
došao na ideju da mora praviti red pri odlasku pukovnijskih vagona, pa je 
stoga teturao duž čitava špalira i djelovao na kolodvoru tako da su se 
oficiri koji su upravljali ukrcavanjem pukovnije, zaključali pred njim u 
kancelariju šefa stanice. 

I tako se opet pojavio na kolodvoru u pravi čas da spusti štapić dirigenta 
vojne muzike, koji je već htio dirigirati: ,,Bože, živi, Bože, štiti!“ 

- Stoj! - reče on - još ne, dok vam ne dam znak! Sada je voljno dok se ja ne 
vratim! 

I otišao je na kolodvor i pošao za patrolom koju je također zaustavio 
uzvikom: ,Halt!“ 

- Kamo ćete - upita strogo kaprala koji se nije znao snaći u novoj situaciji. 
Umjesto njega odgovori dobroćudni Švejk: 

- Voze nas u Bruck. Ako hoćete, gospodine feldkurate, možete poći s 
nama. 


- Pai poći ću - reče svećenik Lacina i obrativši se pratnji doda: 

- A tko kaže da ne mogu ići? Vorwirts! Marsch!''“ 

Kad se viši feldkurat našao u vagonu za zatvorenike, legao je na klupu, a 
dobroćudni Švejk skide kabanicu i podmetne je svećeniku pod glavu, na 
što jednogodišnji dobrovoljac reče tiho preplašenom kapralu: 

- Feldkurata treba čuvati! 

A svećenik Lacina, udobno ispružen na klupi, poče tumačiti kuharsku 
vještinu: 


- Ragolit s gljivama, gospodo, utoliko je bolji, koliko ima više gljiva, ali 
gljive se moraju prije toga prepržiti s lukom, a tek onda valja dodati 
lovorov list i luka... 

- Luk ste već prije izvoljeli dodati - javi se jednogodišnji dobrovoljac 
praćen očajničkim pogledom kaprala koji je u svećeniku Lacini gledao 


doduše pijana, ali ipak pretpostavljena starješinu. 

Kapralov je položaj zaista bio očajan. 

- Da - primijeti Švejk - gospodin oberfeldkurat ima potpuno pravo. Što 
ima više luka, to je bolje. U Pakomčricama bio je jedan pivar kojije iu 
pivo stavljao luk, jer luk, veli, izaziva žeđu. Luk je uopće vrlo koristan. 
Pečeni luk se stavlja i na čirove... 

Svećenik Lacina govorio je dotle na klupi u pola glasa, kao iza sna: 

- Sve ovisi o začinu, kakav se začin stavi unutra i u kakvoj količini. Ništa 
ne smije da se suviše zapapri, papricira... 

Govorio je sve sporije i sve tiše: 

- Ne smije biti previše klin-čaca, li-muna, mi-rodija, mu-škata... 

Nije dovršio jer je zaspao, a u snu bi od vremena do vremena fićuknuo 
kroz nos kad bi prestao hrkati. 

Kapral ga je gledao ukočenim pogledom, dok su se vojnici iz pratnje 
smješkali na svojim klupama. 

- Taj se neće tako skoro probuditi - reče Švejk nakon kratke stanke. - 
Pijan je kao duga. 

Premda mu je bojažljivi kapral davao znakove da šuti, Švejk ipak nastavi: 
- Ne smeta ništa. To se sada ne da popraviti, pijan je kao majka zemlja. 
On je u činu kapetana. Svaki od tih vojnih svećenika, bio niži ili viši, ima 
već takav dar od boga da se u svakoj prilici napije kao svinja. Ja sam 
služio kod feldkurata Katza, on bi propio i svoj vlastiti nos. To što ovaj 
radi, nije ništa prema onome što je Katz radio. Mi smo zajedno propili i 
monstrancu, a propili bismo valjda i samoga dragog boga da nam je tko 
dao štogod za njega. 

Švejk priđe svećeniku Lacini, okrene ga prema naslonu i znalački reče: 

- Taj će hrkati sve do Brucka. 

Zatim se vrati na svoje mjesto, praćen očajnim pogledom nesretnog 
kaprala koji primijeti: 

- Možda bi trebalo da to prijavim kome. 

- No samo otiđite odavde - reče jednogodišnji dobrovoljac - ta vi ste 
zapovjednik pratnje! Vi se ne smijete od nas udaljiti. A i prema propisima 
ne smijete poslati napolje nikoga od straže da to javi, dok god ne 
dobijemo zamjenu. Kao što vidite, to je teška stvar. A da date znak hicem 
iz puške da dođe tko ovamo, to također ne smijete. Ovdje se ništa opasna 
ne događa. No s druge strane postoji propis da osim pritvorenika i pratnje 


u zatvoreničkom vagonu ne smije biti nikakva strana osoba. 
Nezaposlenima ulaz strogo zabranjen. A da pokušate izbrisati tragove 
svoga prijestupa i da na neprimjetan način za vrijeme vožnje izbacite 
višeg feldkurata iz vlaka, to također ne ide, jer ovdje ima svjedoka koji su 
vidjeli da ste ga pustili u vagon, kamo ne spada. Zbog toga ćete biti, 
gospodine kaprale, sasvim sigurno degradirani. 

Kapral zbunjeno odgovori da on nije pustio višeg svećenika u vagon, nego 
da se on sam priključio k njima i da je on ipak njegov pretpostavljeni 
starješina. 

- Ovdje ste starješina jedino vi - izričito je tvrdio jednogodišnji 
dobrovoljac, a Švejk je dopunio njegove riječi: 

- Pa da je htio amo ući i sam car, ne biste mu to smjeli dopustiti. To je 
kao na straži kada regrutu priđe dežurni oficir, pa ga zamoli da mu ode po 
cigarete, a regrut ga još zapita kakvu vrstu da mu donese. Za takve stvari 
ide se u zatvor. 

Kapral bojažljivo primijeti da je ipak Švejk prvi rekao oberfeldkuratu da 
može poći s njima. 

- To ja sebi mogu dozvoliti, gospodine kaprale - odgovori Švejk - jer ja 
sam slabouman, ali od vas to ne bi nitko očekivao. 

- Jeste li već dugo u aktivnoj službi? - upita kaplara, onako uz put, 
jednogodišnji dobrovoljac. 

- Već treću godinu. Sada upravo očekujem promaknuće za vodnika. 

- Sad vi to lijepo prekrižite! - reče cinično jednogodišnji dobrovoljac. - 
Kao što vam velim, sve to miriše na degradaciju. 

- To vam je svejedno - javi se Švejk - padnete li kao podoficir ili kao 
običan vojnik. Doduše, kažu da degradirane guraju u prvi red. 

Viši vojni svećenik se trže. 

- Hrče - reče Švejk pošto je ustanovio da je sa svećenikom sve u redu. - 
Sada valjda sanja o kakvom žderanju. Jedino se bojim da nam se ovdje ne 
zagadi. Kad se moj feldkurat dobro nalokao, uvijek se u snu zagadio. 
Jednom vam je ... 

I Švejk poče pričati svoja iskustva s feldkuratom Katzom tako potanko i 
zanimljivo da nisu ni opazili da je vlak krenuo. 

I tek urlanje iz stražnjih vagona prekide Švejkovo pričanje. To je pjevala 
dvanaesta četa u kojoj su bili sami Nijemci iz krumlovskog kraja i 
Kašperskih brda: 


Wann ich kumm, wann ich kumm, 
. . . 118 
wann ich wieda, wieda kumm. 


A iz drugog vagona nekakav je očajnik urlao spram Budjejovica koje su se 
sve više udaljavale: 


Und da, mein Schatz, 
bleibst hier. 


Holarjo, holarjo, holo!''? 


Bilo je to tako strašno jodlovanje i drečanje da su ga drugovi morali 
odvući od otvorenih vrata marvenog vagona. 

- Čudim se - reče jednogodišnji dobrovoljac kapralu - što se još nije 
pojavila inspekcija. Prema propisu morali ste nas prijaviti komandantu 
vlaka odmah na kolodvoru, a ne da se bavite nekakvim pijanim vojnim 
svećenikom. 

Nesretni je kapral tvrdoglavo šutio i uporno gledao u telegrafske stupove 
koji su jurili unatrag. 

- Kad pomislim da nismo nikome prijavljeni - nastavi pakosno 
jednogodišnji dobrovoljac - i da će nam na prvoj stanici sigurno ući u 
vagon komandant vlaka, tada se u meni uzbuni moja vojnička krv. Ta mi 
smo kao ... 


- Cigani - upade mu u riječ Švejk - ili skitnice. Meni se čini kao da se 
bojimo božjeg svjetla i kao da se ne smijemo nigdje prijaviti, da nas ne 
zatvore. 

- Osim toga - reče jednogodišnji dobrovoljac - na temelju naredbe od 21. 
studenoga 1879. pri prijevozu vojnih zatvorenika vlakom valja se držati 
ovih propisa: prvo, zatvorenički vagon mora biti proviđen rešetkama. To 
je jasno kao dan, a ovdje je to i učinjeno prema propisu. Nalazimo se iza 
savršenih rešetaka. To bi dakle bilo u redu. Drugo, u dodatku c. i kr. 
naredbe od 21. studenoga 1879. stoji da u svakom zatvoreničkom vagonu 
mora biti nužnik. Ako ga nema, vagon mora imati prikrivenu posudu za 
izvršavanje velike i male nužde zatvorenika i vojnih stražara. Ovdje kod 
nas ne može se zapravo ni govoriti o vagonu za zatvorenike u kojem bi 
mogao biti nužnik. Mi se zapravo nalazimo u pregrađenom kupeu i 
odijeljeni smo od čitavog svijeta. No ovdje nema ni posude ... 

- Možete kroz prozor - primijeti kapral sav očajan. 

- Zaboravljate - reče Švejk - da se nijedan zatvorenik ne smije približiti 
prozoru. 

- A zatim treće - nastavi jednogodišnji dobrovoljac - vagon mora imati i 
posudu s pitkom vodom. Za to se niste pobrinuli. Zbilja, znate li na kojoj 
će se stanici dijeliti hrana? Ne znate? Znao sam ja da se vi niste 
informirali... 

- Eto vidite, gospodine kaprale - primijeti Švejk - nije baš šala voziti 
zatvorenike. Za nas se valja brinuti. Mi nismo obični vojnici koji se 
moraju brinuti sami za sebe. Nama se sve mora donijeti pod nos, jer o 
tome postoje naredbe i paragrafi kojih se mora svatko držati, jer to ne bi 
bio nikakav red. ,Zatvoren čovjek je kao dijete u pelenama“, govorio je 
jedan poznati skitnica, ,njega treba njegovati da se ne prehladi, da se ne 
uzruja, da bude zadovoljan svojom sudbinom i da mu se jadniku ne čini 
ništa nažao.“ 

- Uostalom - reče začas Švejk, gledajući prijateljski u kaprala - kad bude 
jedanaest sati, molim vas da mi to reknete. 

Kapral pogleda Švejka upitnim pogledom. 

- Vi ste me, gospodine kaprale, očito htjeli pitati zašto da mi kažete kad 
bude jedanaest sati. Od jedanaest sati dalje pripadam u marvinski vagon, 
gospodine kaprale - reče Švejk s osobitim naglaskom i nastavi svečanim 


glasom: - Ja sam bio osuđen na pukovnijskom raportu na tri dana 
zatvora. Kaznu sam počeo izdržavati u jedanaest sati, pa danas u 
jedanaest sati nemam ovdje nikakva posla. Nijedan vojnik ne smije biti 
dulje zatvoren nego što mu pripada, jer u vojsci mora biti discipline i 
reda, gospodine kaprale. 

Očajni desetnik dugo se nije mogao pribrati poslije toga udarca, ali je 
konačno ipak primijetio da nije dobio nikakvih isprava. 

- Dragi gospodine kaprale - javi se jednogodišnji dobrovoljac - isprave ne 
dolaze same komandiru pratnje. Ako brdo neće k Muhamedu, mora 
komandir pratnje k ispravama. Vi ste se sada našli pred novom 
situacijom. Svakako ne smijete zadržavati nikoga koji treba da bude 
pušten na slobodu. S druge strane, na osnovu postojećih propisa, nitko ne 
smije napustiti zatvorenički vagon. Zaista, ne znam kako ćete se izvući iz 
toga škripca, što dalje, to gore. Sad je deset i po. 

I jednogodišnji dobrovoljac stavi sat u džep rekavši: 

- Baš me zanima, gospodine kaprale, što ćete uraditi za pola sata. 

- Za pola sata ja pripadam u marveni vagon - ponovi sanjarski Švejk. Na 
to mu desetar, potpuno zbunjen i utučen, odgovori: 

- Ako vam ne bude nezgodno, ja mislim da je ovdje mnogo udobnije nego 
u marvenim vagonima. Ja mislim... 

Prekide ga krik višeg vojnog svećenika koji je viknuo iza sna: 

- Više sosa! 

- Spavaj, spavaj - reče dobroćudno Švejk podmećući mu pod glavu skut 
kabanice koji je padao s klupe - samo lijepo i dalje sanjaj o žderanju! 
Ajednogodišnji dobrovoljac poče pjevati: 


Spi, djetešce, spi, 
sklopi očice svoje, 
Gospod Bog će s tobom spati, 
anđeo te ljuljuškati, 
spi, djetešce, spi. 


Očajni kapral nije više ni na što reagirao. 

Gledao je tupo u krajinu i dao je tako prilike za potpunu dezorganizaciju 
u zatvoreničkom kupeu. 

Kraj ograde igrali su se vojnici iz pratnje mesarenja, pa su po 


stražnjicama padali brzi i snažni udarci. Kad je kapral pogledao u tom 
pravcu, prema njemu je bila okrenuta upravo izazovno stražnjica jednog 
pješaka. Kapral uzdahnu i okrenu se opet k prozoru. 

Jednogodišnji je dobrovoljac časak nešto razmišljao, a onda se obrati 
satrvenom kapralu s pitanjem: 

- Jeli vam poznat časopis ,Životinjski svijet“? 

- Na taj je časopis - odgovori kaplar s jasnim izražajem radosti što se 
razgovor prenosi na drugo polje - bio pretplaćen gostioničar u našem 
selu, jer je neobično volio sanske koze, a one su mu redom pocrkale. 
Stoga se obratio na časopis s molbom za savjet. 

- Dragi druže - reče jednogodišnji dobrovoljac - ovo što ću vam sada reći, 
pokazat će vam potpuno jasno da nitko nije nepogrešiv! Uvjeren sam, 
gospodo, da ćete i vi straga prestati s tim vašim mesarenjem, jer ovo što 
ću vam sada reći, bit će vrlo zanimljivo već po tome što mnoge stručne 
izraze nećete razumjeti. Pričat ću vam priču o ,Životinjskom svijetu“, da 
zaboravimo naše današnje ratne muke. 

Kako sam ja zapravo postao nekoć urednik ,Životinjskog svijeta“, toga 
vrlo zanimljivog časopisa, bilo je to i meni samome neko vrijeme dosta 
zamršena zagonetka, sve dok nisam smislio da sam to mogao prihvatiti 
samo u potpuno neuračunljivom stanju. U takvom stanju navela me na 
to prijateljska ljubav prema starom drugu Hajeku koji je dotada časno 
uređivao taj časopis, ali se pri tom zaljubio u kćerku vlasnika časopisa, 
gospodina Fuchsa, koji mu je smjesta otkazao pod uvjetom da mu nađe 
valjanog urednika. 

Kao što vidite, tada su vladali čudni najamni odnosi. 

Kad mi je drug Hajek predstavio vlasnika lista, on me je primio vrlo 
uljudno i zapitao me imam li uopće kakva pojma o životinjama, i bio je 
vrlo zadovoljan mojim odgovorom da sam uvijek životinje veoma cijenio i 
gledao u njima prijelaz prema čovjeku i da sam uvijek, osobito sa 
stanovišta zaštite životinja, respektirao njihove čežnje i želje. Nijedna 
životinja ne želi ništa drugo nego da je ljudi, prije nego je pojedu, usmrte 
sa što manje bola. 

Šaran ima već od rođenja fiksnu ideju da nije lijepo od kuharice što mu 
živome para trbuh. Običaj da se pijetlu odsiječe glava, opravdava 
nastojanja društva za zaštitu životinja da klanje živadi ne smije da vrši 
nevješta ruka. 


Savijeni likovi prženih malih krkuša svjedoče o tome da te ribice umirući 
protestiraju protiv toga što ih u Podolu prže žive na margarinu. Puranov 
batak ... 

Uto me on prekinuo i upitao da li se razumijem u peradarstvo, u pse, 
kuniće, pčelarstvo i u zanimljivosti iz životinjskog svijeta, da li znadem 
izrezivati iz stranih žurnala sličice za reprodukciju, prevoditi iz 
inozemnih žurnala stručne članke o životinjama, da li znam listati po 
Brehmu i da li bih mogao s pomoću Brehma pisati uvodnike iz 
životinjskog života s obzirom na katoličke blagdane, promjenu godišnjih 
doba, s obzirom na utrke, lovove, odgajanje policijskih pasa, narodne i 
crkvene praznike, ukratko, da ti imam novinarski pregled cjelokupne 
situacije, pa da ga iskoristim u kratkom i sadržajnom uvodnom članku. 
Izjavio sam da sam već vrlo mnogo razmišljao o valjanom uređivanju 
takvog časopisa, kao što je ,Životinjski svijet“, i da sam kadar potpuno 
voditi sve te rubrike i tačke jer sam upućen u sve spomenute teme. Ali ja 
ću nastojati da časopis podignem na neobičnu visinu. Reorganizirat ću ga 
sadržajno i stvarno. 

Uvest ću nove rubrike, na primjer: Životinjski veseli kutić“, ,životinje o 
životinjama“, ali ću se pri tom pažljivo obazirati i na političku situaciju. 
Čitaocima, ću pružati iznenađenje za iznenađenjem, da se idući od 
životinje do životinje neće moći ni pribrati. Rubrika ,Iz životinjskog 
dana“ mora se izmjenjivati s ,Novim programom rješavanja pitanja 
domaće stoke“ i s rubrikom ,,Pokret u goveđem svijetu“. 

Opet me je prekinuo i rekao mi da mu je to sasvim dosta i da će mi, ako 
izvršim samo polovinu od svega toga, darovati par patuljastih 
wyandotskih kokoši s posljednje berlinske, izložbe peradi, koje su dobile 
prvu nagradu, a njihov vlasnik zlatnu medalju za izvrsno ukrštavanje. 
Mogu reći da sam se zaista trudio i da sam svoj redaktorski plan 
ostvarivao u časopisu koliko god su mi dopuštale moje sposobnosti, pa 
sam čak došao i do otkrića da moji članci nadmašuju moje sposobnosti. 
Želio sam čitaocima pružiti, nešto potpuno novo, pa sam stoga izmišljao 
životinje. 

Polazio sam naime od principa da su npr. slon, tigar, lav, majmun, krtica, 
konj, prase itd. već odavna potpuno poznate životinje svakom čitaocu 
»Životinjskog svijeta“, pa je stoga potrebno uzbuditi čitaoca nečim novim, 
kakvim novim pronalaskom, te sam stoga započeo s kitom 


sumpornjakom. Ta moja nova vrsta kita velika je poput bakalara, a ima 
mjehur pun mravlje kiseline, i posebni kanalić kroz koji moj kit 
sumpornjak pušta s eksplozijama na male ribice, koje hoće da poždere, 
omamljivu otrovnu kiselinu koju je kasnije neki engleski učenjak - sad se 
već ne sjećam kako sam ga krstio - prozvao kitovom kiselinom. 

Kitova mast je bila već svima poznata, ali nova je kiselina pobudila 
pažnju nekoliko čitalaca koji su nas pitali za firmu, koja proizvodi tu 
kiselinu. 

Mogu vas uvjeriti da su čitaoci ,Životinjskog svijeta“ uopće vrlo 
radoznali. 

Ubrzo nakon kita sumpornjaka ja sam redom otkrio čitav niz životinja. 
Spominjem između njih samo ove: prepredenog tobolčara sisavca iz 
porodice klokana; vola jestivog, koji je pratip krave; naljevnjaka sipina, 
kojega sam proglasio za vrstu štakora. 

Svaki dan su se pojavljivale nove životinje. I sam sam bio vrlo iznenađen 
svojim uspjesima u toj struci. Nikada nisam ni pomislio da je potrebno u 
tolikoj mjeri popunjavati životinjsko carstvo i da je Brehm izostavio 
toliko životinja u svojem djelu ,Život životinja“. Da li je znao Brehm i svi 
njegovi sljedbenici za moga šišmiša s otoka Islanda, za šišmiša, 
dalekog“, za moju domaću mačku s vrha planine Kilimandžaro koju sam 
nazvao ,maca jelenja, razdražljiva“? 

Jesu li prirodoslovci dotada imali pojma o nekoj busi inženjera Khuna 
koju sam našao u jantaru i koja je bila potpuo slijepa, jer je živjela na 
podzemnoj pretpovijesnoj krtici koja je također bila slijepa, jer se njezina 
prabaka sparila, kao što sam pisao, s podzemnim slijepim vodozemcem 
špiljskim iz Postojnske špilje, koja je u ono doba dopirala sve do 
sadašnjeg Baltičkog mora. 

Zbog toga neznatnog događaja nastala je velika polemika između časopisa 
»Časa“i ,Čecha“, jerje časopis »Čech“ u svašticama svoga podliska citirao 
članak o busi koju sam ja pronašao, i napisao: ,Sve je dobro što bog čini.“ 
Naravno, ,Čas“ je sasvim realistički razgolitio i moju buhu i velečasnog 
»Čecha“, i od tog je doba izgledalo da me napušta sretna pronalazačka 
zvijezda otkrivača novih životinja. Pretplatnici ,Životinjskog svijeta“ 
počeše se uznemiravati. 

Povod za to dale su im i moje sitne vijesti o pčelarstvu i o peradarstvu, u 
kojima sam izložio svoje nove teorije koje su izazivale pravo 


zaprepaštenje, jer je nakon mojih jednostavnih savjeta udarila kap 
poznatog pčelara gospodina Pazoureka, pa je pčelarstvo na Šumavi i u 
Potkrkonošju sasvim izumrlo. Na perad je udarila kuga, pa je, kratko 
govore i, sva pocrkala. Pretplatnici su pisali prijeteća pisma i otkazivali 
list. 

Zatim sam se bacio na ptice koje žive u slobodi, i još danas se sjećam 
svoje afere s urednikom ,Seoskog obzora“, klerikalnim zastupnikom, 
direktorom Josefom M. Kadičakom! 

Izrezao sam iz engleskog časopisa ,Country Life“ sličicu neke ptice koja 
je sjedila na orahu. Nazvao sam je orašar, po istoj logici po kojoj bih pticu 
što sjedi na klekovini, nazvao klekuša ili recimo klekinja. 

Pa što se sve dogodilo! Na običnoj dopisnici napao me gospodin Kadlčak 
da je to, veli, šojka, a ne orašar, i da je to prijevod njemačkog naziva 
Eichelhaher. 

Poslao sam mu pismo u kojem sam mu izložio čitavu svoju teoriju o 
orašaru, a pismo sam propleo brojnim psovkama i izmišljenim citatima iz 
Brehma. 

Narodni zastupnik Kadilčak odgovorio mi je na to pismo u ,Seoskom 
obzoru“ uvodnim člankom. 

Moj šef, gospodin Fuchs, sjedio je kao obično u kavani i čitao pokrajinske 
novine, jer je u posljednje vrijeme veoma često tražio u njima ocjene o 
mojim privlačivim člancima u ,Životinjskom svijetu“, pa čim sam došao, 
pokazao mi je sasvim tiho novi broj ,Seoskog obzora“ koji je ležao na 
stolu, i pogledao me svojim tužnim očima. Njegove su oči u posljednje 
vrijeme uvijek imale tužni izražaj. 

Čitao sam glasno pred čitavom kavanskom publikom: 


Poštovana redakcijo! 

Upozorio sam vas već da vaš časopis uvodi neobične i neobrazložene 
nazive, da se premalo brine za čistoću češkoga jezika i da izmišlja 
različne životinje. Naveo sam kao dokaz da vaš urednik mjesto općenito 
usvojenog starodrevnog naziva ,šojka“ uvodi naziv ,orašar“, što 
odgovara prijevodu njemačkog naziva ,Eichelhaher*“ - šojka. 


- Šojka - ponovi za mnom očajno vlasnik časopisa. 


Ja sam mirno čitao dalje: 


Na to sam od vašeg urednika ,Životinjskog svijeta“ dobio pismo 
neobično grubog, ličnog i bezobraznog obilježja, u kojem me urednik 
naziva kažnjivo ignorantskim govečetom, što zaslužuje osobit ukor. 
Tako se među pristojnim ljudima ne odgovara na stvarne naučne 
prigovore. Volio bih znati tko je od nas dvojice veće goveče. Možda 
zaista nisam smio priopćavati prigovore dopisnicom, nego pismom, ali 
zbog preobilja posla nisam obratio pažnja na tu sitnicu. No sada poslije 
prostačkog ispada vašeg urednika ,Životinjskog svijeta“ iznosim čitavu 
stvar na javni stup sramote. 

Vaš se gospodin urednik jako vara ako misli da sam ja nedoučeno 
goveče koje nema ni pojma kako se koja ptica zove. Ja se bavim 
ornitologijom već mnogo godina, i to ne iz knjiga, nego proučavanjem u 
prirodi, pa imam u krletkama više ptica nego što ih je u svom životu 
vidio vaš urednik, čovjek koji se kreće po praškim rakijašnicama i 
birtijama. 

Ali to su sporedne stvari, premda svakako ne bi škodilo da se vaš 
urednik ,Životinjskog svijeta“ malo propita koga će nazvati govečetom, 
prije nego to izađe iz njegova pera, pa makar bilo namijenjeno i 
moravskom Frydlandu kraj Mistka, gdje je također bilo pretplatnika na 
vaš časopis prije toga članka. 

Uostalom ne radi se o ličnoj polemici kakvoga luckastog klipana, nego o 
samoj stvari, pa stoga i opet ponavljam da se ne može dopustiti da netko 
DO prijevodu izmišlja nazive, kad već imamo svima poznati domaći 
naziv ,šojka“. 


- Da, šojka - reče još očajnijim glasom moj šef. 
Citam mirno dalje i ništa me ne može smesti: 


A to je nitkovluk ako to rade nestručnjaci i surovi ljudi. Tko je ikada 
nazvao šojku orašarom? U djelu ,Naše ptice“ na strani 148. nalazi se 
latinski naziv: Ganalus glandarius B. A., a to je ta moja ptica - šojka. 

Urednik vašeg časopisa svakako će priznati da ja bolje poznajem svoju 
pticu nego što je može poznavati nestručnjak. Orašarom se prema dru 
Bayern zove mucifraga carycatectes B., a to ,b* ne znači, kao što mi je 


pisao vaš urednik, početno slovo riječi blesan. Češki ornitolozi poznaju 
uopće samo šojku običnu, a nikako vašeg ,orašara“, koga je pronašao 
baš onaj gospodin na kojega se odnosi početno slovo B prema njegovoj 
teoriji. To je s njegove strane drzovit lični napadaj koji ne može ništa 
promijeniti na samoj stvari. 

Šojka će ostati šojkom pa makar se urednik ,Životinjskog svijeta“ zbog 
toga i us..o, a sve će to ostati kao dokaz kako se kadikad piše i lakoumno 
i nestvarno, premda se pisac upravo drzovito poziva na Brehma. Taj 
prostak piše da se prema Brehmu šojka ubraja u porodicu krokodilaša, 
na str. 452. gdje se govori o svrakoperu ili malom svračku (Lanius 
minor L.). Zatim se taj ignorant, ako se smijem tako blago izraziti, i opet 
poziva na Brehma, da šojka ide u petnaestu porodicu, a međutim Brehm 
stavlja vrane u sedamnaestu porodicu u koju idu i gavrani i čavke, pa je 
tako prost da je i mene nazvao čavkom (colaeus) iz roda svraka i vrana 
modrih, nezgrapnih brbljavaca, premda se na istoj strani govori o 
ševama šumskim i svrakama šarenim... 


- Šojke šumske - uzdahnu izdavač moga časopisa hvatajući se za glavu - 
dajte mi amo da pročitam sam do kraja. 

Uplašio sam se kako mu je promukao glas dok je čitao: 

Kos grivnjaš ili turski kos ostat će u češkom prijevoda kos grivnjaš isto 
tako kao što će drozd borovnjak ostati drozd borovnjak. 

- Borovnjak treba da se zove klekinja ili klekuša, gospodine šefe - 
primijetih ja - jer se hrani klekovinom. 

Gospodin Fuchs udari novinama o stol i uvuče se pod biljar, promuklo 
izgovarajući posljednje riječi koje je pročitao: 

- Turdus, grivnjaš. 

- Kakva šojka - derao se ispod biljara - orašar, ja grizem, gospodo! 
Napokon ga izvukoše ispod biljara i treći je dan umro u obiteljskom 
krugu, od upale mozga. 

Posljednje su mu riječi bile u njegovu posljednjem času: ,Nije meni stalo 
do ličnog interesa, nego do dobra cjeline. A s toga gledišta izvolite 
saslušati i moje mišljenje, onako stvarno kao...“ I tu je štucnuo. 
Jednogodišnji dobrovoljac zamuknu i reče zajedljivo kapralu: 

- Time sam htio reći samo to da se svaki čovjek može naći u škakljivoj 
situaciji i pogriješiti! 


Iz svega toga kapral je shvatio samo to da je on sada čovjek koji griješi, pa 
se opet okrenuo k prozoru i namrgođeno promatrao kako vlak odmiče. 
Na Švejka je dobrovoljčeva priča nešto jače djelovala. A vojnici iz pratnje 
glupo se pogledavahu. 

I Švejk poče ovako: 

- Na svijetu se ne može ništa sakriti. Sve izađe na vidjelo kao što ste čuli, 
pa i takva glupa šojka nije nikakav orašar. Zaista je vrlo zanimljivo da se 
netko može uhvatiti na takvu stvar. Izmišljati životinje je zaista teško, ali 
pokazivati takve izmišljene životinje uistinu je još teže. Pred nekoliko 
godina bio je u Pragu neki Mestek, i on je pronašao morsku djevicu i 
pokazivao je na Vinohradima u Havličekovoj ulici iza zavjese. Na zavjesi 
je bio otvor, pa je svatko mogao kroza nj vidjeti, u polutami, nekakav 
sasvim običan divan i na njemu neku ženu sa Žižkova kako se valja 
ovamo-onamo. Noge su joj bile umotane u zelenu gazu, pa su 
predstavljale rep, kosa joj je bila obojadisana zeleno, a na rukama je 
imala rukavice i na njih pričvršćene peraje od ljepenke, također zelene, a 
na leđima joj je bilo konopcem pričvršćeno nekakvo kormilo. Mladeži 
ispod šesnaest godina bio je zabranjen ulaz, a svi koji su navršili šesnaest 
godina i platili ulazninu, uživali su u tome kako ta morska djevica ima 
veliku stražnjicu na kojoj je bio natpis: ,Do viđenja!“ Što se tiče grudi, 
nije se imalo šta vidjeti. Spustile su joj se čak do pupka kao kakvoj 
izmučenoj flundri. A naveče u sedam sati Mestek bi zatvorio panoramu 
pa bi rekao: ,Morska djevice, sada možete ići kući!“ Ona bi se presvukla i 
u deset sati naveče već ste je mogli vidjeti kako se šeće po Taborskoj ulici 
i potpuno neprimjetljivo govori svakom gospodinu koga bi srela: 
»Ljepotane, bi li pošao sa mnom?“ No jer nije imala knjižice, uhvatio ju je 
prilikom racije gospodin Drašner i sa sličnim ptičicama strpao u zatvor, 
pa je tako Mestek izgubio zaradu. 

Uto viši vojni svećenik pade s klupe i nastavi spavanje na podu. Kapral ga 
je neko vrijeme glupo gledao, a onda ga u općoj tišini, bez ičije pomoći, 
poče sam dizati na klupu. Vidjelo se da je izgubio sav autoritet, pa kad je 
rekao slabim, beznadnim glasom: “Mogli biste mi pomoći“, tada su ga svi 
članovi patrole ukočeno pogledali, pa se nije pomakla ni jedna noga. 

- Mogli ste ga pustiti da hrče gdje je i bio - reče Švejk. - Ni ja nisam 
drugačije postupao sa svojim feldkuratom. Jednom sam ga pustio da 
spava u zahodu, jednom je odspavao gore na ormaru, jednom u naćvama 


u tuđoj kući i bogzna gdje sve nije spavao. 

Kapral odjednom postade odlučan; htio je pokazati da je on ovdje 
gospodar, pa stoga reče grubo: 

- Držite jezik za zubima i ne brbljajte koješta! Svaki oficirski sluga 
trabunja i previše. Dosadni ste kao stjenica. 

- Da, svakako, a vi ste bog, gospodine kaprale - odgovori Švejk s 
razboritošću filozofa koji želi na čitavom svijetu uspostaviti zemaljski mir 
i upušta se pri tom u oštru polemiku - vi ste majka sa sedam bolova. 

- Gospode bože - uzviknu jednogodišnji dobrovoljac i sklopi ruke - ispuni 
nam srce ljubavlju prema svim podoficirima da ih ne gledamo s 
odvratnošću! Blagoslovi naš skup u ovom zatvoru na tračnicama! 

Kaplar pocrvenje i skoči: 

- Ja vam zabranjujem svaku primjedbu, vi dobrovoljče! 

- Vi niste ništa krivi - nastavi umirujućim glasom jednogodišnji 
dobrovoljac - priroda je mnogim rodovima i vrstama živih bića uskratila 
svaku inteligenciju. Zar niste nikada čuli priču o ljudskoj gluposti? Zar ne 
bi svakako bilo bolje da ste se rodili u kojoj drugoj vrsti sisavaca, pa da ne 
nosite to glupo ime čovjeka i kaprala? Velika je pogreška što mislite o 
sebi da ste najsavršenije 1 najrazvijenije biće. Kad vam skinu te zvjezdice, 
tada ćete biti ništica na koju bez osobitog interesa pucaju po svim 
rovovima i na svim frontama. A kad vam prišiju još jednu zvjezdicu pa 
naprave od vas stvorenje koje se zove župar, još uvijek neće biti s vama 
sve u redu. Vaš će se duševni horizont još više suziti, pa kad negdje na 
bojištu ostavite svoje kulturno zaostale kosti, nitko neće za vama 
zaplakati u čitavoj Evropi. 

- Ja ću vas dati zatvoriti - viknu očajno kapral. 

Jednogodišnji dobrovoljac se nasmije i reče: 

- Vi biste me jamačno dali zatvoriti zbog toga što sam vas grdio. Ali vi 
biste lagali jer vaš duševni horizont uopće ne može shvatiti uvrede, a 
osim toga, mogao bih se kladiti s vama, u što god hoćete, da se vi uopće 
ničega ne sjećate iz čitavog našeg razgovora. Kad bih vam rekao da ste 
embrio, vi biste to zaboravili ne samo prije nego što stignemo do najbliže 
stanice, nego i prije nego mimo nas projuri telegrafski stup. Vi ste 
obamrla moždana vijuga. Ne mogu uopće zamisliti da biste vi mogli gdje 
suvislo izložiti sve ono što ste od mene čuli. Osim toga možete bilo koga 
ovdje zapitati da li je u mojim riječima bila i najmanja aluzija na vaš 


duševni horizont i da li sam vas ja ičim uvrijedio. 

- Zaista - potvrdi Švejk - nitko vam ovdje nije rekao ni riječi koju biste 
mogli krivo tumačiti. Uvijek vam loše ispadne kad se tko osjeti uvrijeđen. 
Jednom sam sjedio u noćnoj kavani, u ,Tunelu“, pa smo razgovarali o 
orangutanima. S nama je sjedio jedan mornar i pričao da orangutana 
često ne mogu razlikovati od kakvog bradatog građanina i da je takav 
orangutan sav zarastao bradom kao ... ,No“, reče on, ,kao recimo onaj 
gospodin za susjednim stolom.“ Svi smo pogledali na onu stranu, kadli 
onaj bradati gospodin priđe mornaru i opali mu čušku, a mornar mu 
razbi glavu pivskom bocom, tako da se bradati gospodin srušio i ostao 
ležati na podu bez svijesti, dok se mornar oprostio s nama i odmah otišao 
kad je vidio da ga je pritukao. Mi smo zatim dozvali gospodina k svijesti 
premda to nikako nismo smjeli učiniti, jer je on odmah, čim se pribrao, 
pozvao patrolu da nas, koji uopće nismo učestvovali u tučnjavi, odvede na 
policijsko povjereništvo. Tamo je neprestano ponavljao svoje da smo ga 
držali za orangutana i da nismo ni o čemu drugomu govorili nego o 
njemu. Stalno je derao svoju kozu. A mi smo tvrdili da nije tako i da on 
nije nikakav orangutan. A on opet da je sve dobro čuo. Molio sam 
gospodina komesara da mu to objasni. I komesar mu je to sasvim 
dobroćudno objašnjavao, ali on nije htio ni da čuje, nego je rekao 
gospodinu komesaru da on to ne razumije i da je s nama u dogovoru. 
Tada ga je gospodin komesar dao zatvoriti da se otrijezni, a mi smo se 
opet htjeli vratiti u ,Tunel“, ali nismo mogli jer su i nas smjestili onkraj 
brave. Eto vidite, gospodine kaprale, što može nastati od malog i 
neznatnog nesporazumka o kome ne bi vrijedilo ni riječi trošiti. U 
Okrouhlicama opet bio je jedan građanin koji se uvrijedio kad su mu rekli 
u Njemačkom Brodu da je udav prugasti. Ima više takvih riječi koje uopće 
nisu kažnjive. Na primjer, kad bismo sad vama rekli da ste bizamski 
štakor. Zar biste se vi mogli zbog toga na nas ljutiti? 

Kapral zaurla. Ne bi se moglo reći da je samo zaurlao. Srdžba, bijes, očaj, 
sve se to slilo u niz snažnih zvukova, a čitavu je tu koncertnu tačku 
dopunjavalo fićukanje koje je hrčući izvodio kroz nos viši vojni svećenik. 
Nakon toga urlanja pojavi se opet potištenost. Kapral sjede na klupu i 
njegove vodene, neizražajne oči ukočeno gledahu u daleke šume i 
planine. 

- Gospodine kaprale - reče jednogodišnji dobrovoljac - vi me sad 


podsjećate, gledajući ovako u bučne planine i mirisave šume, na Dantea. 
Isto plemenito lice kao u tog pjesnika, čovjeka nježnog srca i profinjenog 
duha, pristupačnog svakom plemenitom pokretu. Ostanite, molim vas, 
tako, zaista vam lijepo pristaje. S kakvom samo duhovnošću, bez ikakve 
usiljenosti i ukočenosti gledate ove lijepe krajeve! Sigurno mislite kako li 
će biti krasno kad se na proljeće umjesto ovih pustih predjela pojavi 
ovdje sag šarenog livadnog cvijeća ... 

- Pa tim sagom poteče potočić - primijeti Švejk - a gospodin kapral naslini 
olovku, sjedne na kakav panj i napiše pjesmicu za ,Malog čitaoca“. 

Kapral je bio potpuno apatičan, dok je jednogodišnji dobrovoljac tvrdio da 
je svakako već vidio kapralovu glavu modeliranu na nekoj kiparskoj 
izložbi. 

- Dopustite da vas zapitam, gospodine kaprale, niste li vi možda bili 
model kiparu Štursi? 

Kapral pogleda jednogodišnjeg dobrovoljca i reče tužno: 

- Nisam. 

Jednogodišnji dobrovoljac zamuknu i ispruži se na klupi. 

Vojnici iz pratnje kartali su sa Švejkom, kapral od očaja poče kibicirati pa 
čak reče da je Švejk izbacio zelenog asa, a da je to pogrešno. ,Nisi smio 
igrati adutom, pa bi imao sedmicu za posljednji štih!“ 

- U gostionicama su obično bili lijepi natpisi - primijeti Švejk - protiv 
kibica. Sjećam se jednoga: ,Kibice, drži jezik za zubima, da ne bude zla, 
moj golube!“ 

Uto je vojni vlak ulazio u stanicu gdje je inspekcija trebala da pregleda 
vagone. Vlak stade. 

- Razumije se - reče neumoljivo jednogodišnji dobrovoljac, gledajući 
značajno kaprala - inspekcija je već ovdje... 

I u vagon uđe inspekcija. 

Za komandanta vojnog vlaka štab je odredio rezervnog oficira, doktora 
Mraza. 

Na takve glupe službe uvijek su određivali rezervne oficire. Doktor Mraz 
je već bio lud od svega toga. Nikako mu se nije slagao broj vojnika 
jednoga vagona, premda je u civilu bio profesor matematike na realnoj 
gimnaziji. Osim toga brojno stanje po pojedinim vagonima što ga je dobio 
na posljednjoj stanici, nije se slagalo s brojnim stanjem koje mu je 
javljeno nakon ukrcavanja u vagone na budjejovičkom kolodvoru. Kad je 
gledao u papire, činilo mu se da sad ima, bogzna odakle, dvije poljske 
kuhinje više. Kada je još utvrdio da mu se, nekim nepoznatim načinom, 
povećao broj konja, osjetio je na leđima neobično neugodan svrbež. U 
popisu oficira nije mogao pronaći dva kadeta koji su mu falili. U 
pukovnijskoj kancelariji u prednjem vagonu neprestano su tražili jedan 
pisaći stroj. Od toga kaosa zaboljela ga glava, pa je već uzeo tri aspirinska 
praška i sada je pregledavao vlak s bolnim izražajem lica. 

Kad je ušao u zatvorenički odio sa svojim pratiocem, pogledao je u papire 
pa primivši raport utučenog kaprala da vozi dva zatvorenika i da ima 
toliko i toliko vojnika, sravnio je još jednom u spisima tačnost podataka i 
obazreo se po vagonu. 

- A koga to vozite sa sobom? - upita strogo, pokazujući vojnog svećenika 
koji je spavao na trbuhu i čija je stražnjica izazovno gledala inspekciju. 

- Pokorno javljam, gospodine poručnice - promuca kapral - da mi, ovaj ... 

- Ostavite vi ovaj - progunđa doktor Mraz - i recite jasno! 

- Pokorno javljam, gospodine poručnice - javi se umjesto kaprala Švejk - 
ovaj gospodin što spava na trbuhu, to je neki pijani gospodin 
oberfeldkurat. On se k nama priključio i ušao u naš vagon, pa jer je on 
naš pretpostavljeni, nismo ga mogli izbaciti napolje da ne dođe do 
povrede superordinacije. On je jamačno pomiješao oficirski i zatvorenički 
vagon. 

Doktor Mraz uzdahnu i pogleda svoje papire. U njegovu popisu nije bilo 
ni spomena o nekom višem vojnom svećeniku koji bi trebao da putuje 
vlakom u Bruck. On nervozno trgnu okom. Na posljednjoj mu se stanici 
povećao broj konja, a sada mu se čak, s neba pa u rebra, rađaju viši vojni 
svećenici u kupeu za zatvorenike! 

Nije se dosjetio ništa drugo, nego je naredio kapralu da preokrene ovoga 


što spava na trbuhu, jer u ovom položaju ne može utvrditi identitet. 
Poslije duljeg naprezanja kapral preokrene višeg vojnog svećenika na 
leđa, ali se ovaj pri tome probudio, pa videći pred sobom oficira, reče: 

»Eh, servus, Fredy, was gibt's neues? Abendessen schon fertig?“ 
sklopio opet oči i okrenuo se prema naslonu. 

Doktor Mraz je odmah prepoznao da je to onaj žderonja od sinoć iz 
oficirskog kasina, glasovita izjelica svih oficirskih menaža, pa tiho 
uzdahnu. 

- Zbog toga ćete na raport - reče kapralu. I pođe, ali ga zadrža Švejk: 

- Pokorno javljam, gospodine poručnice, da ja ne spadam ovamo. Treba 
da budem u zatvoru samo do deset i po, jer mi upravo danas ističe kazna. 
Osuđen sam na tri dana zatvora, pa sada već treba da se vozim s ostalima 
u marvenom vagonu. A jer je već davno prošlo jedanaest sati, molim vas, 
gospodine poručnice, da me iskrcate na prugu ili da me predvedete u 
marveni vagon kamo i spadam, ili gospodinu natporučniku LukaAšu. 

- Kako se zovete? - upita doktor Mraz pogledavši opet u svoje papire. 

- Švejk Josef, pokorno javljam, gospodine poručnice. 

- Hm, vi ste dakle taj glasoviti Švejk - reče doktor Mraz. - Vi zbilja treba 
da izađete iz zatvora u deset i po. Ali gospodin natporučnik Lukaš me 
zamolio da vas ne puštam sve do Brucka. Veli da je tako sigurnije, da bar 
nećete putem praviti nikakve psine. 

Kad je otišla inspekcija, kapral se nije mogao uzdržati od zajedljive 
primjedbe: 

- Eto vidite, Švejku, govno vam je pomoglo što ste se obraćali višoj 
instituciji. Da sam htio, mogao sam vam obojici zapapriti. 

- Gospodine kaprale - javi se jednogodišnji dobrovoljac - razbacivati se 
govnima, to je više ili manje uvjerljiva argumentacija, ali inteligentan se 
čovjek ne smije služiti takvim riječima ako je uzbuđen ili ako hoće koga 
da napadne. A zatim ova vaša smiješna prijetnja da ste nam mogli obojici 
zapapriti. Zašto to, do đavola, niste uradili kad ste već imali takvu priliku? 
U tom se sigurno očituje vaša velika duševna zrelost i neobična 
delikatnost. 

- Već mi je toga dosta! - skoči kapral. - Mogu vas obojicu strpati u zatvor! 
- A zbog čega, golubane? - upita nedužno jednogodišnji dobrovoljac. 

- To je moja stvar! - sokolio se kapral. 

- Vaša stvar - reče sa smiješkom jednogodišnji dobrovoljac - vaša i naša. 


Kao u kartama: moja teta, vaša teta. Ali rekao bih da je na vas djelovala 
primjedba o tome da ćete na raport, pa se stoga izdirete na nas, dakako na 
neslužben način. 

- Vi ste prostaci! - viknu kapral, prikupivši i posljednju odvažnost da se 
drži strašno. 

- Ja ću vam nešto reći, gospodine kaprale - primijeti Švejk. - Ja sam već 
stari vojnik, služio sam vojsku i prije rata, pa znam da se te psovke uvijek 
i ne isplate. Kad sam ja služio vojsku pred više godina, sjećam se da je u 
našoj četi bio neki župar Schreiter. On je služio dalje, da postane aktivni 
narednik, za župu, kao što se govorilo, za juhu. 

Mogao je već davno otići kao kapral kući, ali je bio, kao što se kaže, malo 
ćaknut. I taj vam je čovjek gnjavio nas vojnike, lijepio se uz nas kao 
govno za košulju, te mu ovo nije bilo pravo, te je ono bilo protiv svih 
propisa, sekirao nas je što je jače mogao, i govorio nam: ,Vi niste vojnici, 
nego čuvari.“ Meni je to jednog dana dozlogrdilo, pa sam se javio na četni 
raport. ,Šta hoćeš?“ upita me kapetan. ,Pokorno javljam, gospodine 
kapetane, podnosim tužbu protiv našeg gospodina narednika Schreitera. 
Mislim da smo mi ipak carski vojnici, a nikako ne čuvari. Mi služimo 
našem caru, a nismo nikakvi čuvari voća.“ 

»Iornjaj se, gade,“ odgovori mi kapetan, ,da mi više ne dolaziš pred oči!“ 
Aja na to zamolih pokorno da me predvedu na bataljonski raport. 

Na bataljonskom raportu, kad sam objasnio natporučniku da mi nismo 
nikakvi čuvari, nego carski vojnici, on me je dao zatvoriti na dva dana, no 
ja sam tražio da me predvedu na pukovnijski raport. Kad sam na 
pukovnijskom raportu objasnio o čemu se radi, gospodin se pukovnik 
izderao na mene da sam glupan i neka idem do sto đavola. A ja zamolih: 
»Pokorno javljam, gospodine pukovniče, da budem predveden na brigadni 
raport.“ Toga se pukovnik preplašio, pa je odmah dozvao u kancelariju 
našega župara Schreitera, i on me je morao pred svim oficirima moliti za 
oproštenje zbog riječi ,čuvar“. No župar me stigao u dvorištu i rekao mi 
da me ubuduće neće grditi, ali da će me strpati u garnizonski zatvor. Ja 
sam se od tog vremena čuvao najopreznije, ali nisam se mogao očuvati. 
Stajao sam jednom na straži kraj magazina, a na zidu je svaki stražar 
uvijek nešto napisao. Ili je nacrtao ženske genitalije, ili je napisao kakav 
stih. Meni nije baš ništa zgodno na pamet palo, pa sam se tako iz 
dugočasnosti potpisao na zidu pod natpis: ,Župar Schreiter je vol.“ A ta 


župarska hulja odmah me prijavio, jer me je slijedio kao policijski pas. Na 
nesreću nad tim je natpisom bio još jedan: ,Mi u rat ne idemo, mi se na 
rat poseremo“, a to je bilo godine 1912. kad smo trebali ići u Srbiju radi 
onog konzula Prochazke. Stoga su me odmah poslali u Terezin pred 
oblasni sud. Gospoda od vojnog suda fotografirali su onaj magazinski zid 
s onim natpisima i s mojim potpisom valjda petnaest puta, a deset puta 
su mi naložili, da bi ispitali moj rukopis, da napišem rečenicu: ,Mi u rat 
ne idemo, mi se na rat poseremo“, a petnaest puta sam morao pred njima 
napisati: ,župar Schreiter je vol.“ A napokon je došao neki poznavalac 
pisma pa mi je dao da napišem: ,Bilo je to 29. srpnja 1897. kad je 
Kraljičin Dvor na Labi upoznao strahote snažne i nabujale Labe.“ - ,To 
još nije dosta,“ reče istražni sudac, ,nama je najviše stalo do onog sranja. 
Diktirajte mu štogod gdje ima mnogo slova s i r!* I tako su mi diktirali 
riječi: Srbin, srdit, svrab, sramota, Kerubin, rubin, krdo. Sudski 
poznavalac pisma sav se već od toga zbrkao pa se stalno okretao unazad 
gdje je stajao vojnik s bajonetom, i na kraju je rekao da sve to mora u Beč 
i neka još napišem triput za redom: ,Već počinje i sunce da žeže, velika je 
vrućina.“ I otpremili oni čitav materijal u Beč, pa se na kraju utvrdilo, što 
se tiče onih natpisa, da nisu pisani mojom rukom, a potpis da je moj, što 
sam i ja priznao, pa sam osuđen na šest nedjelja zbog toga što sam 
potpisao dok sam stajao na straži, pa nisam, vele, mogao stražariti dok 
sam se potpisivao na zidu. 

- Vidi se - reče zadovoljno kapral - da ipak niste ostali bez kazne i da ste 
pravi kriminalni tip. Da sam ja bio na mjestu toga oblasnog suda, ja bih 
vam odrapio ne šest nedjelja, nego šest godina. 

- Nemojte biti tako okrutni - uze riječ jednogodišnji dobrovoljac - i radije 
mislite na svoj kraj. Maločas ste čuli od inspekcije da ćete na raport. Na 
to biste se morali spremati vrlo ozbiljno i razmisliti malo o posljednjim 
kapralskim danima. Šta ste vi zapravo prema svemiru, ako zamislite da je 
najbliža zvijezda stajaćica udaljena od ovog vojničkog vlaka 275.000 puta 
više nego Sunce, tako da njezina paralaksa iznosi svega jednu lučnu 
sekundu? Kad biste se vi lično nalazili u svemiru kao stajaćica, bili biste 
svakako suviše neznatni, tako da vas ne bi mogli zapaziti ni najbolji 
astronomski aparati. Nema pojma kojim bi se mogla izraziti vaša 
beznačajnost u svemiru. Za pola godine vi biste na nebeskom svodu 
opisali tako malen luk, a za godinu dana tako malenu elipsu da nema 


pojma kojim bi se ona brojčano mogla izraziti, kako je neznatna. A vaša 
paralaksa uopće se ne bi mogla izmjeriti. 

- U takvom slučaju - primijeti Švejk - mogao bi gospodin kapral biti 
ponosan na to što ga nitko ne može izmjeriti, pa bez obzira na to kako će 
proći na raportu, mora biti miran i ne smije se uzrujavati, jer svako 
uzrujavanje škodi zdravlju, a sada u ratno doba svatko mora čuvati 
zdravlje, jer ovi ratni troškovi zahtijevaju od svakog pojedinca da nipošto 
ne bude crkotina. 

- A ako vas, gospodine kaprale, zatvore - nastavi Švejk ljubazno se 
smješkajući - i ako vam se desi kakva krivica, vi ne smijete klonuti 
duhom, pa ako budu oni imali svoje mišljenje, imajte 1 vi svoje. Ja sam 
poznavao nekog ugljara koji je bio sa mnom u zatvoru na početku rata na 
redarstvenom ravnateljstvu u Pragu, zvao se František Škvor, bio je 
zatvoren zbog veleizdaje, a kasnije je valjda i pogubljen zbog neke 
pragmatičke sankcije. Taj je čovjek, kad su ga na preslušavanju pitali da li 
ima kakvu primjedbu na zapisnik, odgovorio: 


Premda je bilo kako je bilo, ipak je nekako bilo, 
jer još nikada nije bilo da nije nekako bilo. 


Poslije su ga strpali u mračnu ćeliju i nisu mu dali dva dana nikakva jela 
ni pića, a onda su ga opet odveli na preslušavanje, a on je ostao pri svom 
da premda je bilo kako je bilo, da je ipak nekako bilo, i da još nikada nije 
bilo da nije nekako bilo. Možda je s tim otišao i na vješala, jer su ga 
kasnije predali vojnom sudu. 

- Sada navodno mnogo vješaju i strijeljaju - reče jedan vojnik iz pratnje - 
nedavno su nam na egzercirištu čitali zapovijed da su u Motolu strijeljali 
rezervista Kudrnu, jer je kapetan posjekao sabljom njegova sinčića, koji 
je bio na ruci svoje majke kad se s mužem opraštala na kolodvoru u 
Benešovu, pa se on razbjesnio. A političke ljude uopće zatvaraju. Već su 
strijeljali i jednog urednika u Moravskoj. A naš kapetan veli da to čeka i 
ostale. 

- Sve ima svoje granice - reče jednogodišnji dobrovoljac dvosmisleno. 

- Imate pravo - javi se kapral - urednici to i zaslužuju. Oni samo bune 


narod. Tako na primjer preklani, kad sam još bio frajt , služio je kod 
mene jedan urednik koji me nije zvao drugačije nego upropastiteljem 


vojske, ali kad sam ga učio čučnjeve da se sve znojio, on je tada uvijek 
govorio: ,Molim da poštujete u meni čovjeka.“ A ja sam mu pokazao toga 
čovjeka kad je vježbao ,nieder“ i kad je bilo mnogo kaljuža u kasarnskom 
dvorištu. Doveo bih ga pred takvu kaljužu, a on se morao u nju spuštati 
»nieder“, tako da je voda prskala kao u kupalištu. A već po podne sve se 
na njemu moralo sjati, uniforma je morala biti čista kao staklo, pa je on 
čistio, stenjao i pravio primjedbe, no sutradan je opet ležao u blatu kao 
svinja, a ja sam stajao nad njim i rekao mu: ,No, gospodine uredniče, šta 
više vrijedi, upropastitelj vojske ili onaj vaš čovjek?“ Bio je on pravi 
intelektualac. 

Kapral pogleda pobjedonosno jednogodišnjeg dobrovoljca i nastavi: 

- On je baš zbog te svoje inteligencije izgubio pravo da bude dobrovoljac, 
jer je pisao u novine o mučenju vojnika. Ali kako da ga ne mučim kad 
tako učen čovjek ne zna rastaviti zatvarač na pušci, pa makar mu to i 

deset puta pokazivao, ili kako se kaže ,linksšaut a on kao navlas 
okreće svoju bundevu nadesno, pa gleda uz to kao vrana, a pri puščanim 
vježbama ne zna šta bi prije pograbio, da li remen ili fišeklije, 1 bleji u vas 
kao tele u nova vrata kad mu pokazujete kako se ruka mora spustiti niz 
remen. On nije znao ni to na kojem se ramenu nosi puška, a salutirao je 
kao majmun i okretao se da bog sačuva kad se marširalo i učio se korak. 
Kad je trebalo da se okrene, njemu je bilo sasvim svejedno kojom će to 
nogom uraditi, trapa, trapa, trap, on bi otišao naprijed još kakvih šest 
koraka, pa bi se tek onda okrenuo kao pijevac na okretaljki, a pri maršu je 
držao korak kao da ima kostobolju ili da pleše kao stara djevojčura na 
proštenju. 

Kapral sad pljunu i nastavi: 

- Namjerice je fasovao vrlo zarđalu pušku, samo da nauči kako se ona 
čisti, pa je tu istu pušku trljao kao pas kuju, ali da je kupio i još dvije kile 
kudjelje, ipak je ne bi izglancao. Što ju je više čistio, ona je bila to gora i 
zarđalija, pa je na raportu išla od ruke do ruke, i svatko se čudio kako je 
moguće da je sva rđava. Naš mu je kapetan govorio da on neće biti 
nikakav vojnik, pa bi bolje bilo da se objesi nego da uzalud jede vojnički 
kruh. A on je samo žmirkao pod svojim naočalima. Za njega je bio veliki 
blagdan kad nije bio u pooštrenom zatvoru ili pritvoru. Tada bi obično 
pisao te svoje članke za novine o mučenju vojnika, sve dok mu jednom ne 
izvršiše pregled kovčega. Koliko je on imao knjiga, moj gospodine! I to 


sve samo knjige o razoružanju, o miru među narodima. Zbog toga su ga 
strpali u garnizonski zatvor, pa se otada više nismo s njime mučili, ali se 
on opet odjednom pojavio u kancelariji i ispisivao trebovanja, da ne 
dolazi u dodir s momčadi. To je bio žalostan kraj toga intelektualca. 
Mogao je biti drugačiji gospodin da nije zbog svoje gluposti izgubio pravo 
na jednogodišnji dobrovoljački rok. Mogao je postati lajtnant. 

I kapral uzdahnu: 

- Ni nabore na kabanici nije znao udesiti, a čak iz Praga je nabavljao neke 
vodice i razne masti za čišćenje dugmadi, pa ipak su mu dugmeta bila riđa 
kao Ezav. Ali pričati je znao, pa kad je bio u kancelariji, ništa drugo nije 
radio, nego je samo filozofirao. On je to volio još otprije. Uvijek je bio, 
kao što sam već rekao, samo ,čovjek“. Kad je jednom tako razmišljao nad 
kaljužom u koju je morao leći ,nieder“, tada sam mu ja rekao: ,Kad vi 
stalno govorite o čovjeku i o blatu, tada mi dolazi na pamet da je čovjek 
stvoren od blata“, pa mu je to moralo biti pravo. 

Pošto se napričao, kapral je sad bio zadovoljan sam sa sobom i čekao je 
što će na to jednogodišnji dobrovoljac. No upleo se Švejk: 

- Zbog takvih stvari, zbog mučenja vojnika, pred nekoliko je godina neki 
Koniček od trideset i pete regimente probo sebe i kaprala. O tome je pisao 
i »Kurir“. Kapral je imao na tijelu oko trideset uboda, od kojih je više od 
dvanaest bilo smrtonosno. Poslije toga je vojnik sjeo na mrtvog kaprala i 
na njemu se sjedećke probo nožem. Drugi se opet slučaj desio prije 
nekoliko godina u Dalmaciji, gdje su zaklali kaprala, a još se ni danas ne 
zna tko je to uradio. Ostalo je to do danas u tajnosti, i zna se samo toliko 
da se taj zaklani kapral zvao Fiala i da je bio iz Drabovne kod Turnova. 
Znam i za jednog kaprala od sedamdeset pete regimente, nekog 
RejmaAneka... 

Ugodno pripovijedanje prekide sada glasno stenjanje sa klupe na kojoj je 
spavao viši vojni svećenik Lacina. 

Svećenik se budio u svoj svojoj ljepoti 1 dostojanstvenosti. Njegovo je 
buđenje bilo popraćeno istim pojavama kao i jutarnje buđenje mladoga 
diva Gargantue, kao što je to opisao stari i veseli Rabelais. 

Viši je vojni svećenik prdio i podrigivao na klupi i glasno zijevao zinuvši 
svom silom. Napokon sjede i začuđeno upita: 

- Do sto đavola, gdje se ja to nalazim? 

Vidjevši da se probudio gospodin oficir, kapral odgovori vrlo ponizno: 


- Pokorno javljam, gospodine viši svećenice, vi se izvolite nalaziti u 
zatvoreničkom vagonu. 

Blijesak začuđenja preleti preko svećenikova lica. Sjedio je časak šutke i 
naprezao se da razmišlja. Uzalud. Između onoga što je proživio noću i 
ujutro, i između ovoga buđenja u vagonu kojemu su prozori bili proviđeni 
rešetkama, ležalo je more nejasnosti. 

Napokon upita kaprala koji je još uvijek stajao ponizno pred njim: 

- A po čijoj zapovijedi ja, kao ... 

- Pokorno javljam, bez zapovijedi, gospodine viši vojni svećeniće. 
Svećenik ustade i poče se šetati među klupama gunđajući da mu je sve to 
nejasno. 

Sjede opet i zapita: 

- A kamo to zapravo putujemo? 

- U Bruck, pokorno javljam. 

- A zašto idemo u Bruck? 

- Pokorno javljam, da je onamo premještena čitava naša 91. pukovnija. 
Svećenik opet poče naporno razmišljati što se to zapravo s njim dogodilo, 
kako je on dospio u vagon i zašto zapravo putuje u Bruck, i to baš s 91. 
pukovnijom u pratnji nekakve patrole. 

Ali već se tako razbistrio iz svoga mamurluka da je prepoznao i 
jednogodišnjeg dobrovoljca, pa se obratio na njega s pitanjem: 

- Vi ste inteligentan čovjek, možete li mi objasniti bez ikakva 
prešućivanja kako sam ja dospio među vas? 

- Vrlo rado - odgovori drugarskim tonom jednogodišnji dobrovoljac - vi 
ste se jednostavno ujutro na kolodvoru, kad smo se ukrcati u vlak, 
priključili k nama jer ste malo popili. 

Kapral ga strogo pogleda. 

- Ušli ste u naš vagon - nastavi jednogodišnji dobrovoljac - i stvar je bila 
gotova. Legli ste na klupu, a Švejk vam je stavio pod glavu svoju 
kabanicu. Pri kontroli vlaka na prošloj stanici zapisali su vas u popis 
oficira koji se nalaze u vlaku. Bili ste, da tako kažem, službeno otkriveni, i 
naš će kapral zbog toga na raport. 

- Tako dakle - uzdahnu svećenik. - To znači da na slijedećoj stanici treba 
da prijeđem u oficirski vagon. Ne znate li da li se već dijelio ručak? 

- Ručat ćemo tek u Beču, gospodine vojni svećenice - javi se kapral. 

- Vi ste mi dakle stavili kabanicu pod glavu? - obrati se svećenik Švejku. - 


Zahvaljujem vam srdačno. 

- Ja ne zaslužujem nikakve hvale - odgovori Švejk. - Ja sam uradio onako 
kao što treba da uradi svaki vojnik kad vidi svoga pretpostavljenog 
starješinu da nema ništa pod glavom i da je van sebe. Svaki vojnik treba 
da poštuje svoga starješinu, makar on bio i u drugom stanju. Ja imam 
velika iskustva s vojnim svećenicima jer sam bio sluga kod gospodina 
feldkurata Otta Katza. To je veseo i dobroćudan svijet. 

Višeg vojnog svećenika obuze osjećaj demokratičnosti pod utjecajem 
sinoćnog mamurluka, pa on izvuče cigaretu i pruži je Švejku: 

- Eto ti pa puši! 

- A ti ćeš zbog mene na raport - obrati se kapralu. - Ništa se ne boj, ja ću 
te već izvući iz neprilike, ništa ti se neće dogoditi. 

_ A tebe ću - reče Švejku - uzeti sa sobom. Živjet ćeš kod mene kao bubreg 
u loju. 

Obuze ga sada osjećaj velikodušnosti pa poče pričati kako će svakome 
učiniti neko dobro, jednogodišnjem dobrovoljcu kupit će čokoladu, 
vojnicima iz pratnje rum, kaprala će premjestiti u fotografski odio pri 
štabu sedme konjičke divizije i sve će ih, veli, osloboditi i nikada ih neće 
zaboraviti. 

I poče svima dijeliti cigarete iz svoje torbe, a ne samo Švejku, pa izjavi da 
dopušta pušenje svima zatvorenicima i da će se pobrinuti da svima bude 
snižena kazna i da svi opet budu vraćeni u redovan vojnički život. 

- Neću - reče - da me se sjećate po zlu. Imam veliko poznanstvo, i sa 
mnom se nećete izgubiti. Uopće, djelujete na mene kao pristojni ljudi, 
koje bog voli. Ako ste zgriješili, vi sad ispaštate kaznu, i vidim da rado i 
voljko podnosite sve što je na vas bog poslao. 

- A zbog čega ste vi bili kažnjeni? - obrati se Švejku. 

- Bog je poslao na mene kaznu - odgovori pobožno Švejk - preko 
pukovnijskog raporta, gospodine viši vojni svećenice, jer sam bez svoje 
krivnje zakasnio u pukovniju. 

- Bog je premilostiv i pravedan - reče svečano viši vojni svećenik. - On zna 
koga treba da kažnjava, jer time samo pokazuje svoju oštroumnost i 
svemogućnost. A zašto ste vi u zatvoru, jednogodišnji dobrovoljče? 

- Zato - odgovori jednogodišnji dobrovoljac - jer je milosrdni bog 
blagoizvolio poslati na mene reumatizam, a ja sam se uzoholio. Nakon 
izdržane kazne prebacit će me u kuhinju. 


- Bog zna što radi - odgovori svećenik oduševljeno jer je čuo da se govori 
o kuhinji. - I ondje može valjan čovjek napraviti karijeru. Baš u kuhinju 
bi trebalo slati inteligentne ljude radi različitih kombinacija, jer nije 
važno kako se kuha, nego s kakvom se ljubavlju sve to miješa, priređuje i 
slično. Uzmite na primjer sosove. Kad inteligentan čovjek pravi sos od 
luka, tada on uzme svakovrsno zelenje i prži ga na maslacu, zatim doda 
začina, papra, engleskih mirodija, malo muškata, đumbira, a običan 
prosti kuhar dade skuhati luk pa baci u nj crnu zapršku od loja. Vas bih 
zaista najradije vidio u oficirskoj menaži. Čovjek može živjeti bez 
inteligencije u kakvom običnom zanimanju i životu, ali u kuhinji se to 
odmah osjeti. Sinoć su nam u Budjejovicama u oficirskom kasinu 
servirali među ostalim bubreg a la madeira. Tko ga je pripremio, neka mu 
bog oprosti sve grijehe; bio je to pravi intelektualac, a zaista u kuhinji 
tamošnje oficirske menaže radi neki učitelj iz Skuteča. A isti takav 
bubreg, a la madeira, jeo sam i u oficirskoj menaži šezdeset četvrte 
domobranske pukovnije. 


Stavili su u nj kima, kao što u običnoj gostionici stavljaju papra. A tko ga 
je pripremio, šta je taj kuhar bio u civilu? Krmilac stoke na jednom 
veleposjedu. 

Viši vojni svećenik zamuknu, a zatim prebaci razgovor na kuharski 
problem u Starom i Novom zavjetu, jer su se upravo tada mnogo brinuli 
za pripremanje ukusnih jela poslije bogoslužja i drugih crkvenih 


svečanosti. Zatim pozva sve da nešto zapjevaju, pa Švejk kao uvijek 
zapjeva nesretno: 


Ide Marina od Hodonina, 
a za njom gospodin župnik s burencetom vina! 


No viši se vojni svećenik nije razljutio. 

- Kad bismo imali bar malo ruma, ne bi to moralo biti burence vina - reče 
svećenik smješkajući se prijateljski. - A i Marinu bismo također ostavili 
na miru, jer ona samo navodi na grijeh. 

Kapral oprezno posegne u kabanicu i izvuče odande plosnatu bocu ruma. 
- Pokorno javljam, gospodine viši vojni svećeniče - javi se tihim glasom, 
tako da se moglo razabrati kakvu žrtvu prinosi - ako se ne biste 
uvrijedili... 

- Neću se uvrijediti, momče - odgovori veselim glasom i radosno vojni 
svećenik - popit ću malo za sretan put. 

- Isuse i Marijo - uzdahnu kapral u sebi, pošto je vidio da se poslije 
temeljitog gutljaja ispraznilo pola boce. 

- Ej momče, momče - reče vojni svećenik smješkajući se i namigujući 
značajno na jednogodišnjeg dobrovoljca - vi još k tomu psujete. Onda vas 
Gospod mora kazniti. 

Svećenik ponovo otpi iz plosnate boce, pa je onda pruži Švejku i naloži 
mu: 

- Ispij do dna! 

- Rat je rat - dobroćudno reče Švejk kapralu, vraćajući mu praznu bocu, a 
to je ovaj potvrdio tako čudnovatim blijeskom u očima kakav se može 
vidjeti samo u umobolna čovjeka. 

- A sad ću do Beča još malo drijemnuti - reče viši vojni svećenik - i želim 
da me probudite čim stignemo u Beč. 

- Avi - obrati se on Švejku - vi čete otići u kuhinju naše menaže, uzet ćete 
pribor i donijet ćete mi ručak. Reći ćete da je to za gospodina višeg 
svećenika Lacinu. Gledajte da dobijete dvostruku porciju. Ako budu 
valjušci, ne uzimljite s kraja, jer tako čovjek dobije manju porciju. A 
zatim mi donesite iz kuhinje bocu vina i uzmite sa sobom šolju za jelo, da 
vam naliju u nju ruma. 

Svećenik Lacina poče nešto prevrtati po džepovima. 


- Čujte - reče kapralu - nemam sitnih novaca, pozajmite mi forintu... 
Tako, evo vam! Kako se vi zovete? 

- Švejk. 

- Evo vam, Švejku, forinta za trud! Gospodine kaprale, pozajmite mi još 
forintu! ... Vidite, Švejku, ovu ćete drugu forintu dobiti kad sve obavite u 
redu... A zatim, neka vam još dadu cigarete i cigare za mene. Ako se bude 
dijelila čokolada, tada zamotajte i donesite dvostruku porciju, a ako budu 
dijelili konzerve, tada gledajte da dobijete sušeni jezik ili guščja jetra. Ako 
se bude izdavao ementalski sir, tada se pobrinite da vam ne dadu s kraja, 
a tako isto i s madžarskom salamom, ne uzimajte okrajak, nego lijepo iz 
sredine, da bude sočna. 

I viši vojni svećenik leže na klupu i začas zaspi. 

- Mislim - reče jednogodišnji dobrovoljac kapralu uz svećenikovo hrkanje 
- da ste potpuno zadovoljni s našim nahodom. On zaista voli život. 

- Ali već je odbijen od sise - javi se Švejk. - Već duda iz boce, gospodine 
kaprale. 

Kapral se časak borio sam sa sobom i onda je odjednom izgubio svu 
poniznost i rekao kruto: 

- Vrlo je pitom. 

- On me podsjeća s tim sitnim novcem kojega nema - primijeti Švejk - na 
nekog Mlička, zidara iz Dejvica, koji također nije imao sitniša sve dok se 
nije zadužio preko vrata, te su ga zatvorili zbog prevare. Krupno je 
požderao, a sitniša nije imao. 

- U sedamdeset petoj pukovniji - javi se vojnik iz pratnje - propio je neki 
kapetan prije rata čitavu pukovnijsku kasu pa je morao otići iz vojske, a 
sad je opet kapetan. A jedan narednik koji je ukrao preko dvadeset omota 
vojničkog sukna za oznake, danas je štabni narednik, dok su nedavno u 
Srbiji strijeljali jednog pješaka zato što je odjednom pojeo svoju konzervu 
koja je bila određena za tri dana. 

- To ne ide amo - izjavi kapral - ali istina je, posuditi od siromašnog 
kaprala dvije forinte na veresiju... 

- Evo vam te forinte - reče Švejk - ja se ne želim obogatiti na vaš račun. A 
kad mi da i onu drugu forintu, ja ću vam i nju vratiti, da ne plačete. Vas bi 
to trebalo veseliti kad od vas vaš vojni pretpostavljeni oficir pozajmi 
novce za potrošak. Vi ste vrlo sebičan čovjek. Ovdje se radi o dvije bijedne 
forinte, a ja bih želio vidjeti kako biste vi žrtvovali život za svojega vojnog 


starješinu kad bi on ležao ranjen negdje na neprijateljskoj liniji, a vi biste 
ga trebali spasiti i odnijeti na rukama dok bi neprijatelj gađao šrapnelama 
i svim mogućim ubojitim oružjem. 

- Vi biste se usrali - branio se kapral - mizerijo jedna. 

- U svakoj bitki ima ih mnogo koji se useru - javi se opet jedan vojnik iz 
pratnje - nedavno nam je pričao neki ranjeni drug u Budjejovicama da je 
pri jurišu triput napunio gaće. Prvi put pri izlasku iz zaklona na prostor 
ispred bodljikavih žica, zatim pri rezanju žica i treći put onda kad su na 
njih pojurili Rusi s bajonetama vičući ,hura“. Tada su počeli bježati 
natrag u zaklon, i od njihova roja nije bilo ni jednoga komu nisu bile 
pune gaće. A neki mrtvi vojnik koji je ležao gore na zaklonu, a noge su 
mu visjele dolje, i kojemu je pri jurišu šrapnela odnijela pola glave kao da 
ju je odrezala, on se u tom posljednjem trenutku tako istovario da je sve 
to pomiješano s krvlju teklo iz njegovih hlača preko bakandža dolje u 
sklonište. A ona polovica njegove lubanje zajedno s mozgom ležala je 
upravo ispod toga. Čovjek i ne zna kako mu se to dogodi. 

- A kadšto opet - reče Švejk - čovjeku usred borbe pozli; ili mu se nešto 
zgadi. Pričao nam je u Pragu na Pohorelcu u ,Gostionici kod lijepog 
vidika“ neki bolesni rekonvalenscent od Przemyšla da je ondje negdje pod 
tvrđavom došlo do bajonetnog juriša, pa da se pred njim pojavio neki 
Rus, visok kao gora, i počeo ga udarati bajunetom, a ispod nosa mu je 
visjela poprilična kaplja. Kad je on opazio tu kaplju, taj šmrkalj, odmah 
mu je pozlilo pa je morao na liječničku pomoć, gdje su utvrdili da je 
zaražen kolerom, pa su ga otpremili u Peštu u baraku za vojnike koji 
boluju od kolere, gdje je zaista i dobio koleru. 

- Jeli to bio običan pješak ili kapral? - zapita jednogodišnji dobrovoljac. 

- Kapral - odgovori Švejk mimo. 

- To bi se moglo dogoditi i svakom jednogodišnjem dobrovoljcu - reče 
glupo kapral, ali pri tom pogleda pobjedonosno jednogodišnjeg 
dobrovoljca kao da bi htio reći: ,Dobro sam ti odgovorio, šta ćeš na to?“ 
No onje šutio i legao na klupu. 

Približavali su se Beču. Oni koji nisu spavali, gledali su kroz prozor žičane 
zapreke i utvrđenja oko Beča, što je očito u čitavom vlaku izazvalo osjećaj 
neke potištenosti. 

Ako se još uvijek čula iz vagona dreka pastira sa Kašperskih brda: ,Wann 
ich kum', wann ich kum', wann ich wieda', wieda' kum" sada oni 


zamukoše pod neugodnim utiskom bodljikavih žica kojima je Beč bio 
opasan. 

- Sve je u redu - reče Švejk gledajući rovove - sve je u potpunom redu, 
samo što će sada Bečani, kad pođu na izlete, poderati hlače. Tu čovjek 
mora biti oprezan. 

- Beč je uopće važan grad - nastavi on - koliko samo imaju zvjeradi u 
schonbrunskom zoološkom vrtu. Kad sam prije nekoliko godina bio u 
Beču, najradije sam išao gledati majmune, ali ako onuda prolazi kakva 
ličnost iz carskoga dvora, tada nikoga ne puštaju kroz kordon. Bio je sa 
mnom jedan krojač iz desetog kotara, pa su ga zatvorili, jer je silom htio 
da vidi majmune. 

- Ajeste li bili i u dvoru? - upita kapral. 

- Ondje je vrlo lijepo - odgovori Švejk - ja doduše ondje nisam bio, no 
pričao mi je jedan koji je bio. Najljepša je od svega dvorska straža. Svaki 
od njih, vele, mora biti visok oko dva metra, a kasnije dobije trafiku. A 
princeza ima kao šipak koštica. 

Provezli su se kroz neki kolodvor, odakle su za njima dopirali zvuci 
austrijske himne koju je svirala muzika što je amo došla valjda zabunom, 
jer su tek nakon priličnog putovanja stali na jednom kolodvoru gdje se 
izdavala hrana i bio priređen svečan doček. 

Ali nije to više bilo kao u početku rata, kad su se vojnici putujući na 
frontu dosita najeli na svakom kolodvoru i kad su ih pozdravljale družice 
u glupim bijelim haljinama sa još blesavijim licima i savršeno glupim 
kitama cvijeća i još glupljim govorom kakve gospođe kojoj suprug danas 
izigrava odličnog rodoljuba i republikanca. 

Vojsku su u Beču pozdravile tri članice društva austrijskog Crvenog križa 
i dvije članice nekog ratnog društva bečkih gospođa i gospođica, zatim po 
jedan službeni predstavnik bečke općine i vojske. 

Na svima tim licima primjećivao se umor. Vlakovi s vojskom prolazili su 
danju i noću, a sanitetski vlakovi s ranjenicima svakog sata, na 
kolodvorima su svaki čas prebacivali vlakove sa zarobljenicima s jednog 
kolosijeka na drugi, a svemu tome morali su prisustvovati članovi svih 
tih različitih korporacija i društava. Tako je to išlo iz dana u dan, pa se 
prvobitno oduševljenje pretvorilo u zijevanje. Izmjenjivali su se u službi, 
pa je svaki od tih ljudi koji su se pojavljivali na kojem bečkom kolodvoru, 
imao isto takav umorni izgled kao i ovi koji su danas dočekivali vlak sa 


budjejovičkom pukovnijom. 

Iz marvenih vagona izvirali su vojnici s izrazom takva očajanja kakvo 
vidimo na onima koji idu na vješala. 

Vojnicima su prilazile dame i dijelile im medenjake sa šećernim 
natpisima: ,,Sieg und Rache“, ,Gott strafe England“, ,Der Oesterreicher 
hat ein Vaterland. Er liebt's und hat auch Ursache fiir's Vaterland zu 

kampfen“. 
Vidjelo se kako gorštaci sa Kašperskih brda gutaju medenjake, ali ih izraz 
očajanja nije nikako napuštao. 

Zatim je pala zapovijed da vojnici pođu po četama po hranu do poljskih 
kuhinja, koje su bile iza kolodvora. 

Ondje je bila i oficirska kuhinja, pa je Švejk pošao onamo da izvrši nalog 
višeg vojnog svećenika, dok je jednogodišnji dobrovoljac čekao da ga 
nahrane, jer su dvojica iz pratnje pošla po hranu za čitav zatvorenički 
vagon. 

Švejk je tačno izvršio nalog, pa kad je prelazio preko tračnica, opazi 
natporučnika Lukaša koji se šetao između kolosijeka i čekao da li će i za 
njega što preostati u oficirskoj menaži. 

Njegova je situacija bila vrlo neugodna, jer je privremeno imao istoga 
momka kao i natporučnik Kirschner. Taj se momak zapravo brinuo samo 
za svoga gospodara, a potrebe natporučnika Luk4ša sasvim je sabotirao. 

- Komu to nosite, Švejku? - upita nesretni natporučnik kad je Švejk 
odložio na zemlju čitavu hrpu stvari, koje je izmamio u oficirskoj menaži 
i koje je zamotao u kabanicu. 

Švejk se načas zbunio, ali se brzo pribrao. Lice mu je bilo vedro i mimo 
kad je odgovorio: 

- To je za vas, pokorno javljam, gospodine natporučniče. Samo ne znam 
gdje je vaš kupe, a ne znam ni to da li će biti po volji gospodinu 
komandantu vlaka da pođem s vama. On je neka svinja. 

Natporučnik Luk4š pogleda ispitljivo Švejka, no on dobroćudno i 
povjerljivo nastavi: 

- On je zaista svinja, gospodine natporučniče. Kad je bio na inspekciji 
vlaka, ja sam mu odmah raportirao da je već jedanaest sati i da sam već 
izdržao čitavu kaznu pa spadam ili u marveni vagon ili k vama, a on me 
vrlo surovo odbio, neka samo ostanem gdje jesam, da ne bih vama, 
gospodine natporučniče, nanio putem opet kakvu sramotu. 


I Švejk ga pogleda mučeničkim pogledom i reče: 

- Kao da sam ja vama, gospodine natporučniče, ikada nanio kakvu 
sramotu! 

Natporučnik Luk4š uzdahnu. 

- Sramotu vam - nastavi Švejk - zaista nisam nikada nanio, a ako se kad 
što dogodilo, bio je to slučaj, božja volja, kako je govorio stari Vaniček iz 
Pelhfimova kad je izdržavao trideset i šestu kaznu. Nikada nisam ništa 
učinio namjerice, gospodine natporučniče, uvijek sam htio uraditi 
obratno nego što se dogodilo, nešto dobro, i ja nisam kriv ako obojica 
nismo od toga imali nikakve koristi, nego samo patnje i muke. 

- Samo ne plačite toliko, Švejku - reče natporučnik Luk4š mekim glasom 
kad su se već približavali štabnom vagonu - ja ću sve urediti da vi opet 
dođete k meni. 

- Pokorno javljam, gospodine oberlajtnante, da ne plačem. Ja sam se 
samo sažalio nad tim što smo nas dvojica najnesretniji ljudi u ovom ratu 
i pod ovim suncem nebeskim, a obadva nismo ništa krivi. To je strašna 
sudbina kad pomislim da sam odvajkada tako pun briga. 

- Umirite se, Švejku! 

- Pokorno javljam, gospodine oberlajtnante, kad to ne bi bila povreda 
subordinacije, ja bih rekao da se uopće ne mogu umiriti, ali ovako moram 
reći da sam po vašoj zapovijedi već potpuno miran. 

- Samo uđite već u vagon, Švejku! 


- Pokorno javljam, ja već ulazim, gospodine natporučniče. 

Nad vojnim logorom u Brucku vladala je noćna tišina. U vojničkim 
barakama drhtali su vojnici od studeni, a u oficirskim su barakama 
otvarali prozore jer je bilo previše ugrijano. 

Pred pojedinim objektima postavljene su straže, i odatle su od vremena 
do vremena odjekivali koraci stražara koji su marširanjem rastjerivali 
san. 

Dolje u Brucku na Leithi blistala su svjetla c. i kr. tvornice mesnih 
konzervi, gdje se radilo danju i noću i prerađivali se razni mesni otpaci. A 
budući da je odande duvao vjetar u aleje vojnoga logora, to se u logoru 
osjećao smrad od gnjilih žila, kopita, papaka i kostiju koje su kuhali za 
jušne konzerve. 

Iz napuštenog malog paviljona, gdje je nekada u mirno doba nekakav 
fotograf fotografirao vojnike koji su provodili mladost ovdje na vojnom 
strelištu, mogla se vidjeti dolje u dolini Litave (Leithe) crvena električna 
svjetlost bordela ,Kod kukuruznog klipa“, koji je počastio svojom 
posjetom i nadvojvoda Stjepan pri velikim manevrima kraj Šopronja 
godine 1908. i gdje se svaki dan skupljalo oficirsko društvo. 

To je bio najbolji od svih zloglasnih lokala, u koji nisu smjeli dolaziti 
obični vojnici i jednogodišnji dobrovoljci. 

Oni su zalazili u ,Ružin dom“, čija su se zelena svjetla također mogla 
vidjeti iz napuštenog fotografskog atelijera. 

Bilo je to podijeljeno kao i kasnije na fronti, kad monarhija više nije 
mogla ničim drugim pomoći svojim vojnicima nego prenosnim bordelima 
pri štabu brigada, takozvanim pufovima. 

Postojali su dakle: k. u. k. Offizierspuff, k. u. k. Unteroffizierspuff i k. u. 


k. Manschaftspuff. “* 

Bruck na Leithi je blistao u svjetlosti, a isto tako je na drugoj strani iza 
mosta blistala Kiraly Hida, Cislajtanija i Translajtanija. U oba grada, i u 
madžarskom i u austrijskom svirale su ciganske kapele, blještali su 
prozori kavana i restauracija, pjevalo se i pilo. Građani i činovnici vodili 
su u kavane i restauracije svoje gospođe i odrasle kćeri, pa Bruck na 
Leithi, Bruck an der Leitha i Kiraly Hida nisu bili ništa drugo nego jedan 
veliki bordel. 

U jednoj oficirskoj baraci u logoru čekao je Švejk te noći svoga 


natporučnika Lukaša, koji je otišao naveče u grad u kazalište pa se još 
nije vratio. Švejk je sjedio na raspremljenom natporučnikovom krevetu, a 
nasuprot njemu sjedio je na stolu sluga majora Wenzla. 

Major se opet vratio u pukovniju, pošto je u Srbiji bila konstatirana 
njegova potpuna nesposobnost u operacijama na Drini. Pričalo se da je 
dao rastaviti i uništiti pontonski most dok je polovica njegova bataljona 
bila na drugoj strani. Sada je bio dodijeljen vojnom strelištu u Kiraly Hidi 
kao zapovjednik, a bila mu je na brizi i logorska intendantura. Među 
oficirima se pričalo da će se major Wenzl sada dobro potkožiti. Lukaševa i 
Wenzlova soba bile su u istom hodniku. 

Sluga majora Wenzla, Mikulašek, malešan kozičav momak, mahao je 
nogama i grdio: 

- Ja se čudim mome starom klipanu što ga još nema. Baš bih volio znati 
kud se taj čiko noću klatari! Da mi je bar ostavio ključ od sobe, legao bih i 
dobro se zabavio. Ima unutra more vina. 


- Kažu za njega da krade - primijeti Švejk, pušeći udobno cigarete svoga 
natporučnika, jer mu je on zabranio da puši u sobi lulu - pa ti bi ipak 
morao znati odakle vam to vino! 

- Ja idem onamo kamo mi on naloži - reče tankim glasom Mikulašek - 
dobijem od njega ceduljicu, pa odem dignuti za bolnicu, a odnesem kući. 

- A kad bi ti on naredio - upita ga Švejk - da ukradeš pukovnijsku 
blagajnu, zar bi i to učinio? Ti iza zida psuješ, a pred njim drhtiš kao 
jasika. 

Mikulašek zažmiri malim očicama: 

- E, o tom bih razmislio. 

- Ništa ti ne smiješ razmišljati, uznojeni ždrijepče! - viknu na njega Švejk, 
ali zamuknu jer su se otvorila vrata i u sobu uđe natporučnik Luka4š. Kao 
što se na prvi pogled moglo vidjeti, bio je vrlo dobro raspoložen, jer mu je 


i kapa stajala na glavi natraške. 

Mikulašek se tako uplašio da je zaboravio skočiti sa stola, pa je salutirao 
sjedeći, uz to je još i zaboravio da nema kape na glavi. 

- Pokorno javljam, gospodine natporučniče, da je sve u redu - raportirao 
je Švejk, zauzevši strogo vojničko držanje po svim propisima, samo što 
mu je cigareta ostala u ustima. 

No natporučnik Luk4š nije to ni primijetio, nego se uputi pravo na 
Mikulašeka koji je iskolačenih očiju promatrao svaki natporučnikov 
pokret i uz to i dalje salutirao i sjedio neprestano na stolu. 

- Natporučnik Luka4š - predstavi se on idući prema Mikulašeku 
nesigurnim korakom - a kako se vi zovete? 

Mikulašek je šutio. Lukaš privuče stolicu pred Mikulašeka, sjede i 
gledajući ga odozdo gore reče Švejku: 

- Švejku, donesite mi iz kovčega moj službeni revolver! 

Mikulašek je čitavo vrijeme, dok je Švejk tražio revolver u kovčegu, šutio 
i samo preplašeno gledao u natporučnika. Ako je tada i shvatio da sjedi na 
stolu, bio je sigurno još očajniji, jer su mu se noge dodirivale s koljenima 
natporučnika koji je sjedio. 

- Pitam vas kako se zovete, čovječe! - viknu natporučnik na Mikulašeka. 
Ali ovaj je i dalje šutio. Kako je kasnije protumačio, on se u neku ruku 
ukočio pri iznenadnom natporučnikovom dolasku. Htio je skočiti, ali nije 
mogao, htio je odgovoriti, ali nije mogao, htio je da prestane salutirati, ali 
ni to nije išlo. 

- Pokorno javljam, gospodine natporučniče - javi se Švejk - da revolver 
nije nabijen. 

- Onda ga nabijte, Švejku! 

- Pokorno javljam, gospodine natporučniče, da nemam patrona, a i da ga 
je teško skinuti metkom sa stola. Dopustite mi da primijetim, gospodine 
natporučniče, da je to Mikulašek, momak gospodina majora Wenzla. On 
uvijek izgubi dar govora kad vidi nekoga od gospode oficira. On se uopće 
stidi govoriti. On je uopće takav, kao što ja kažem, uznojeno, izmoreno 
ždrijebe. Gospodin major Wenzl uvijek ga ostavi na hodniku kad ode 
nekamo u grad, pa se ždrijebe turobno vucara po baraci od jednog 
oficirskog momka do drugog. Da bar ima razloga da se plaši, eto nije 
zapravo ništa učinio. 

Švejk pljunu i u njegovu glasu i u tome što je o Mikul&šeku govorio kao o 


ždrebetu, mogao se razabrati potpuni prezir nad kukavičlukom momka 
majora Wenzla i nad njegovim nevojničkim držanjem. 

- Dopustite mi - nastavi Švejk - da ga omirišem. 

Švejk povuče Mikul4šeka sa stola, dok je ovaj neprestano glupo gledao u 
natporučnika, stavi ga na pod i onjuši mu hlače. 

- Još nije - reče - ali već počinje. Da li da ga izbacim napolje? 

- Izbacite ga, Švejku! 

I Švejk izvede u hodnik Mikula4šeka, koji se sav tresao, zatvori za sobom 
vrata i reče mu na hodniku: 

- Eto, glupi klipane, spasio sam ti život. Kad se vrati gospodin major 
Wenzl, treba da mi potiho doneseš bocu vina. Bez svake šale! Zaista sam 
ti spasio život. Kad je moj natporučnik pijan, tada je zlo. S njim mogu 
samo ja izaći na kraj i drugi nitko. 

-Jasam... 

- Ništa ti nisi - prezirno mu reče Švejk. - Sjedi na pragu i čekaj dok dođe 
tvoj major Wenzl. 


- Dobro je što ste došli - pozdravi Švejka natporučnik Lukaš - želio bih s 
vama govoriti. Ali nemojte tako glupo stajati u stavu mirno! Sjednite, 
Švejku, i nemojte stalno vikati: ,Na zapovijed!“ Držite jezik za zubima i 
dobro pazite! Znate li gdje je u Kiraly Hidi Sopronyi utcza? Manite se tog 
stalnog ,pokorno javljam, gospodine natporučniče, ne znam“. Ako ne 
znate, recite: ,Ne znam“ i gotovo. Napišite na komadić papira: Sopronyi 


utcza, broj 16. U toj kući nalazi se željeznarija. Znate li šta je to 
željeznarija? Herrgott, ne govorite ,pokorno javljam“! Recite ,znam“ ili 
»ne znam“. Dakle znate šta je željeznarija? Znate, dobro. Taj dućan 
pripada nekakvom Madžaru Kakonyiu. Znate li šta je to Madžar? Dakle 
Himmelherrgott, znate li ili ne znate? Znate, dakle dobro! Gore nad 
dućanom nalazi se prvi kat, i on u njemu stanuje. Znate li? Kako ne 
znate, do đavola, ta ja vam velim da on ondje stanuje. Je li vam to dosta? 
Dosta, dakle. Ako vam to ne bi bilo dosta, dat ću vas zatvoriti. Jeste li 
pribilježili da se taj klipan zove Kakonyi? Dobro, vi ćete dakle sutra 
ujutro oko deset sati otići dolje u grad, naći ćete tu kuću i otići ćete gore u 
prvi kat i predati gospođi Kakonyi ovo pismo. 

Natporučnik Luk&š otkopča unutrašnji džep i dade Švejku, zijevajući, 
bijeli omot s pismom, ali bez adrese. 

- To je vrlo važna stvar, Švejku - poučavao ga je dalje - opreznost nikada 
ne škodi, pa na omotu, kao što vidite, nema adrese. Ja se potpuno 
pouzdajem u vas da ćete ovo pismo predati u redu. Pribilježite još da se ta 
dama zove Etelka, zapišite dakle ,gospođa Etelka K&4konyi“. A još treba da 
vam kažem da to pismo morate na svaki način uručiti diskretno i 
pričekati na odgovor, to već piše u pismu. Što još želite znati? 

- Aako mi, gospodine natporučniče, ne dadu odgovor, što da onda radim? 
- Tada spomenite da morate pošto poto dobiti odgovor - odgovori 
natporučnik zijevajući ponovo širom otvorenim ustima. - No sad ja idem 
spavati, danas sam zaista umoran. Koliko smo danas popili! Mislim da bi 
svaki čovjek bio isto tako umoran poslije takve večeri i noći. 

Natporučnik Luka4š nije u prvi mah ni mislio da se gdje zadrži. Pošao je 
predveče iz logora u grad, i to samo u madžarsko kazalište u Kiraly Hidi, 
gdje su davali neku madžarsku operetu u kojoj su glavne uloge igrale 
neke bucmaste glumice Židovke. Njihova je izvanredna prednost bila u 
tome što su pri plesu dizale noge visoko uvis, a nisu imale na sebi ni 
trikoa ni gaćica, i da bi bile privlačnije za gospodu oficire, brijale su se 
dolje kao Tatarkinje, no u tome dakako nije mogla uživati galerija, nego u 
prvom redu topnički oficiri koji su sjedili dolje u parteru, pa su zbog te 
divote nosili sa sobom u kazalište artiljerijske trijedre. 

Ali natporučnika Lukaša nije zanimala ta zanimljiva svinjarija, jer 
pozajmljeni kazališni dalekozor nije bio akromatičan, pa je umjesto 
bedara vidio samo neke ljubičaste plohe u pokretu. 


U pauzi poslije prvog čina jače ga je zainteresirala neka gospođa koja je 
vukla svoga muža osrednjih godina prema garderobi i govorila mu da 
odmah idu kući, jer ona neće da gleda takve stvari. Govorila je sve to 
dosta glasno njemačkim jezikom, a pratilac joj je odgovarao madžarski: 
»Dobro, anđele, idemo, pristajem. To je zaista neukusno!“ 

»Es ist ekelhaft“, * odgovorila je ogorčena dama dok joj je gospodin 
oblačio kazališni ogrtač. Oči su joj sijevale od ljutine nad tim 
bezobrazlukom, velike crne oči koje su tako dobro pristajale uz njezin 
lijepi stas. Pogledala je pri tom natporučnika Lukaša i rekla još jednom 


ogorčeno: ,Ekelhaft, wirklich ekelhaft!“ “> 
kratak roman. 

Saznao je od garderobijerke da je to bračni par Kakonyi i da gospodin ima 
u Šopronjskoj ulici broj 16 željeznariju. 

- A stanuje s gospođom Etelkom u prvom katu - reče garderobijerka s 
potankošću stare podvodačice. - Ona je Njemica iz Šopronja, a on je 
Madžar. Ovdje je sve izmiješano. 

Natporučnik Lukaš također uze iz garderobe svoju kabanicu i ode u grad, 
gdje se u velikoj vinari i kavani ,Nadvojvoda Albrecht“ sreo s nekoliko 
oficira iz devedeset prve pukovnije. 

Nije mogao govoriti, ali je zato više pio smišljajući što da zapravo napiše 
toj strogoj, moralnoj i lijepoj gospođi koja ga je svakako više privlačila 
nego sve one majmunice na pozornici, kako su ih nazivali drugi oficiri. 

U vrlo dobrom raspoloženju uputio se u malu kavanu ,Kod križa sv. 


I to je bilo dosta da započne 


Stjepana“, gdje je ušao u mali chambre separee “i istjerao odande neku 
Rumunjku koja mu je ponudila da će se svući do gola i da može raditi s 
njom što hoće, pa je naručio tintu, pero, papir i bocu konjaka, te je nakon 
zrelog razmišljanja napisao ovo pismo, koje mu se činilo najljepšim od 
svih pisama što ih je ikad napisao: 

»Milostiva gospođo! 

Sinoć sam u gradskom kazalištu prisustvovao predstavi koja Vas je 
ogorčila. Promatrao sam Vas već u toku prvog čina, Vas i Vašeg 
gospođina supruga. Kao što sam primijetio...“ 

- Udri samo po njemu! - reče u sebi natporučnik Lukaš. - Po kakvom 
pravu ima taj klipan tako dražesnu ženu? Ta izgleda kao obrijani pavijan! 
I pisao je dalje: 

» Vaš je gospodin suprug s najvećim razumijevanjem pratio razvratnosti 


koje su se izvodile na pozornici u toku predstave, koja je u Vama, 
milostiva gospodo, pobudila odvratnost, jer to nije bila umjetnost, nego 
gnusno djelovanje na čovječje intimnije osjećaje.“ 
- Kako ima divne grudi ta žena! - pomislio je pri tom natporučnik Lukaš. - 
Samo hrabro naprijed! 
» Oprostite, milostiva gospodo, što sam tako iskren prema Vama, a Vi me 
uopće ne poznajete. Vidio sam u životu mnogo žena, ali nijedna nije na 
mene tako djelovala kao Vi, jer se Vaš sud i životni nazor potpuno 
podudaraju s mojim životnim nazorom. Uvjeren sam da je Vaš gospodin 
suprug pravi sebičnjak, koji Vas vuče sa sobom...“ 
- To ipak ne ide - reče u sebi natporučnik Lukaš i precrta riječi ,,schleppt 
mit“ te umjesto toga napiše: 
»..KOJi Vas radi svog interesa, milostiva gospodo, vodi sa sobom na 
kazališne predstave koje odgovaraju samo njegovu ukusu. Volim 
iskrenost, nipošto se ne namećem u Vaš privatni život, ali želio bih se s 
Vama porazgovarati privatno o čistoj umjetnosti...“ 
- Ovdje u hotelima neće biti moguće, morat ću je povući u Beč - pomislio 
je natporučnik. - Poći ću na službeno putovanje. 
»stoga se usuđujem, milostiva gospodo, zamoliti Vas za sastanak da se 
pobliže i časno upoznamo, što vi svakako nećete odbiti onomu koga u 
najskorije vrijeme očekuju naporni ratni marševi i koji će, u slučaju 
Vašeg ljubaznog pristanka, i usred bojne vreve sačuvati najljepšu 
uspomenu na dušu koja ga je tako shvatila kao što je on nju shvatio. 
Vaša odluka bit će mi znak, a Vaš odgovor odlučan trenutak u životu.“ 
Potpisao se, ispio konjak i naručio još jednu bocu, pa pijući čašicu za 
čašicom, tako reći iza svake rečenice, zaista je prosuzio pročitavši svoje 
posljednje retke. 

x ** 
Bilo je devet sati ujutro kada je Švejk probudio natporučnika Lukaša: 
- Pokorno javljam, gospodine natporučniče, da ste prespavali vrijeme 
odlaska u službu, a ja sad moram ići s vašim pismom u Kiraly Hidu. Ja 
sam vas već budio u sedam sati, a zatim u sedam i po, pa u osam kad su 
vojnici prolazili na vježbu, a vi ste se samo okrenuli na drugu stranu. 
Gospodine natporučniče... Velim, gospodine natporučniče ... 
Natporučnik Lukaš htio se naime, progunđavši nešto, opet okrenuti na 
bok, ali mu to nije pošlo za rukom jer ga je Švejk nemilosrdno drmao i 


derao se: 

- Gospodine natporučniče, ja sad idem s onim pismom u Kiraly Hidu! 
Natporučnik zijevnu: 

- S pismom? Ah da, s mojim pismom, to je diskretna stvar, razumijete li, 
to je naša tajna. Abtreten!... 

Natporučnik se opet umota u pokrivač, iz kojega ga je Švejk izvukao, i 
nastavi sa spavanjem, dok je Švejk otišao u Kir4ly Hidu. 

Pronaći Šopronjsku ulicu br. 16 ne bi Švejku bilo tako teško da se 
slučajno nije sreo sa starim saperom (pionirom) Vodičkom, koji je bio 
dodijeljen ,štajercima“ čija je vojarna bila dolje u logoru. Vodička je prije 
nekoliko godina stanovao u Pragu u ulici Na bojištu, pa stoga pri takvom 
susretu nije preostalo drugo nego da obojica svrnu u ,Gostionicu kod 
crnog janjeta“ u Brucku, gdje je bila poznata konobarica Ruženka, 
Čehinja, kojoj su svi češki jednogodišnjaci, koji su bili u logoru, ponešto 
dugovali. 

U posljednje vrijeme udvarao joj je saper Vodička, stari spletkar, i on je 
vodio brigu o svakoj marškompaniji koja je odlazila iz logora, pa je 
pravovremeno obilazio sve češke jednogodišnje dobrovoljce i podsjećao 
ih da ne nestanu u ratnom metežu prije nego plate dug. 


- Kamo si se zapravo uputio? - zapita Vodička Švejka pošto su najprije 
gucnuli dobro vino. 
- To je tajna - odgovori Švejk - ali tebi ću je, kao starom drugu, ipak 


povjeriti. 

Objasnio mu je sve potanko, a Vodička je na to rekao da je on stari saper i 
da ga ne može pustiti sama, nego da će pismo zajedno predati. 

Raspričali su se divno o prošlim vremenima, pa kad su poslije dvanaest 
sati izašli iz ,Gostionice kod crnog janjeta“, sve im se činilo prirodno i 
lako. 

Osim toga biti su čvrsto uvjereni da se nikoga ne boje. Vodička je čitavim 
putem do Šopronjske utiče broj 16 očitovao golemu mržnju prema 
Madžarima i stalno pričao kako se svagdje s njima tuče, gdje se je sve i 
kada se je s njima potukao, i što mu je kada i gdje mu je što spriječilo da 
se s njima ne pobije. 

- Jednom smo ti već ščepali za gušu takvog madžarskog klipana u 
Pausdorfu, kamo smo mi saperi zalazili na vino, i ja ga baš htjedoh 
odalamiti opasačem po glavurdi u onoj tami, jer smo mi odmah na 
početku razbili bocom viseću svjetiljku, kadli on odjednom poče vikati: 
»Ionda, pa to sam ja, Purkrabek, od šesnaeste domobranske“ 

I tako je zamalo došlo da zabune. Ali zato smo se tim madžarskim 
komedijašima pošteno odužili kod Nežiderskog jezera, kamo smo pošli 
na izlet pred tri nedjelje. Ondje se u obližnjem selu smjestio neki 
mitraljeski odred nekakvih honveda, i mi smo svi slučajno zašli u neku 
gostionicu gdje su oni plesali onaj čardaš kao ludi i derali se iz svega grla: 
»Uram, uram, bird uram“ ili »LAnyok, lanyok, a faluba“. "Mi sjedosmo 
nasuprot njima, i tek što smo stavili opasače pred sebe na stol i rekli: 
»Klipani jedni, dat ćemo vam mi lanyok“, već se javio neki Mejstfik, koji 
je imao ručetine kao Bijela gora, i ponudio se da će on malo zaplesati i 
oduzeti kakvom fakinu djevojku iz kola. Djevojke su bile vraški zgodne, 
debelih listova i guzova, čvrstih bedara i velikih očiju, pa kad bi ih oni 
madžarski klipani malo prignječili, vidjelo bi se da te djevojke imaju 
snažne i tvrde grudi kao kakve polulopte te da im vrlo dobro prija to 
pritiskivanje i da se dobro snalaze u toj stisci. I taj naš Mejstfik uskoči u 
kolo i htjede da ugrabi najpristaliju djevojku jednom honvedu, koji poče 
nešto brbljati, a Mejstifik ga odmah raspali da se srušio na pod, a mi 
odmah dohvatismo opasače, omotasmo ih oko ruke da nam bajoneti ne 
odlete, i skočismo među njih pa ja viknuh: ,Kriv, ili nekriv, udri po 
redu!“, te je sve dalje teklo kao po loju. Madžari počeše skakati kroz 
prozore, a mi smo ih na prozorima hvatali za noge i opet vukli u dvoranu. 


Tko nije bio naš, toga smo pošteno premlatili. Umiješao se u tu tučnjavu i 
njihov načelnik zajedno sa žandarom, ali su i oni dobili po leđima. 
Gostioničar je također dobio batina, jer je počeo njemački psovati da 
kvarimo tobože zabavu. A kasnije smo još pohvatali po selu one koji su se 
htjeli pred nama sakriti. Tako smo našli jednog vodnika kako se uvukao u 
sijeno na tavanu na jednom imanju čak dolje ispod sela. Izdala ga je 
njegova djevojka jer je u gostionici plesao s drugom. Dopao joj se naš 
Mejstfik, te je kasnije pošla s njim prema Kiraly Hidi, gdje se uz put pod 
šumom nalaze sušnice za sijeno. 

Odvukla ga je u takvu sušnicu pa poslije zatražila od njega pet kruna, a on 
joj je opalio ćušku. Zatim nas je stigao čak gore kraj logora pa nam je 
pričao da je uvijek mislio da su Madžarice vatrenije, ali ta je svinja, veli, 
ležala kao klada i stalno samo nešto brbljala. 

- Madžari su, kratko rečeno, bagra - završi stari saper Vodička, a Švejk na 
to primijeti: - Poneki Madžar nije ni kriv zato što je Madžar. 

- Kako nije kriv - uzrujavao se Vodička - svaki je od njih kriv, to je glupost 
što govoriš. Baš bih želio da tebe jednom tako udese kao što su mene već 
prvi dan kad sam stigao amo na kurs. Već to isto popodne stjerali nas kao 
stoku u školu, pa nam je neki glupan počeo crtati po ploči i tumačiti šta 
su to blindaže, kako se udaraju temelji, kako se mjeri, a ujutro, veli, tko 
to sve ne bude imao nacrtano kako on tumači, toga će strpati u zatvor i 
svezati. ,Do sto đavola,“ pomislih, ,zar si se za to javio za te kursove na 
fronti da izbjegneš fronti, ili da naveče crtaš u nekakve bilježnice kao 
đače?“ Spopalo me takvo bjesnilo da nisam imao mira, te nisam mogao ni 
pogledati toga blesana koji nam je to predavao. Najradije bih sve 
porazbijao, tako sam bio bijesan. Nisam ni čekao kavu, nego sam odmah 
otišao iz barake u Kiraly Hidu i u toj srdžbi nisam ni na što drugo mislio 
nego da nađem u gradu kakvu mirnu krčmu, pa da se u njoj opijem i 
napravim skandal, te da raspalim koga preko gubice i odem primiren 
kući. Ali čovjek snuje, a bog određuje. Ondje kraj rijeke, već među 
vrtovima, odista nađoh takav lokal, miran kao kapelica, upravo kao 
stvoren za krava!. Sjedila su ondje samo dva gosta i razgovarala 
madžarski, što me je još više razbjesnilo, pa sam se još prije i još jače 
napio nego što sam mislio, tako da u tom mamurluku nisam ni primijetio 
da u susjedstvu ima još jedan lokal, u koji je, dok sam se ja opijao, ušlo 
nekih osam husara, koji su odmah navalili na mene čim sam ja onoj 


dvojici gostiju opalio pljusku. Ti gadovi husarski tako su me premlatili i 
naganjali među vrtovima da uopće nisam pogodio kući, nego tek pred 
jutro, te sam odmah morao na liječnički pregled, gdje sam se ispričao da 
sam pao u ciglanu, pa su me čitav tjedan zamatali u mokre plahte da mi 
se leđa ne ognoje. Nemoj željeti, prijatelju, da dospiješ među takve 
lopove. To nisu ljudi, to je stoka. 

- Tko se mača laća, taj od njega i pogiba - reče Švejk - pa se ni ti ne smiješ 
čuditi što su se razljutili kad su morali ostaviti sve vino na stolu i 
natjerivati te po vrtovima u mraku. Oni su trebali s tobom obračunati u 
samom lokalu, pa te onda izbaciti napolje. Za njih bi to bilo bolje, a i za 
tebe također, da su svršili s tobom odmah za stolom. Ja sam poznavao 
nekog vlasnika rakijašnice, Paroubeka u Libnju. Jednom se kod njega 
opio klekovačom nekakav drotar, pa je počeo grditi da je rakija slaba jer 
gostioničar lijeva u nju vodu, i da bi on, kad bi drotario stotinu godina i za 
čitavu svoju zaradu kupio sve samu klekovaču i ispio je odjednom, da bi 
on još uvijek mogao hodati po užetu i nositi Paroubeka u naručju. Zatim 
je još rekao Paroubeku da je ništarija i beštija, tako da gaje moj Paroubek 
ščepao, nabio mu na glavu njegove mišolovke i drotove te ga izbacio 
napolje i mlatio na ulici motkom za spuštanje roletna sve dolje do 
Invalidskog doma i tjerao ga, kako se razbjesnio, preko Invalidskog doma 
u Karlinu sve gore do Žižkova, a odande preko Židovskih peći u Mašice, 
gdje je konačno prebio o njemu motku tako da se mogao vratiti natrag u 
Libenj. Da, ali on je u toj ljutnji zaboravio da su u njegovoj rakijašnici 
ostali svi gosti i da će valjda te skitnice same gospodariti po krčmi. Ai 
uvjerio se da je tako, čim se konačno vratio u rakijašnicu. Na rakijašnici 
su roletne bile napola spuštene, a kraj njih su stajala dva policajca, 
također dobro nakresana, koji su se napili praveći u krčmi red. Sve je bilo 
napola popito, na ulici je bilo prazno burence u kojemu je prije bio rum, a 
pod tezgom je Paroubek našao dva pijana klipana koji su se sakrili pred 
policajcima i koji su mu, kad ih je izvukao, htjeli platiti svaki po dva 
novčića, jer nisu više rakije ni popili. Tako se kažnjava prenagljenost. To 
je kao u ratu. Najprije neprijatelja potučemo, a zatim ga stalno gonimo, a 
napokon sami bježimo glavom bez obzira. 

- Ja sam dobro zapamtio te klipane - nastavi Vodička - pa kad bi mi koji 
od tih husara dopao šaka, ja bih s njim temeljito obračunao. Kad u nas 
tkogod dirne, mi smo saperi gadovi. Mi nismo kao oni domobranci. Kad 


smo bili na fronti kod Przemyšla, tada je bio s nama neki kapetan 
Jetzbacher, svinja kojoj nije bilo ravne pod suncem. Taj nas je znao tako 
gnjaviti da se neki Bitterlich od naše kompanije, Nijemac, ali vrlo dobar 
čovjek, zbog njega ustrijelio. Tada smo se dogovorili, čim počnu s ruske 
strane pucati, da će i našem kapetanu Jetzbacheru kucnuti posljednji čas. 
I zaista, čim su Rusi počeli po nama pucati, mi sasusmo u njega za 
puškaranja pet metaka. A taj je gad bio još živ, kao mačka, tako da smo ga 
morali dotući sa još dva metka, da se ne bi šta rodilo od toga. Samo je 
nešto promrmljao, ali tako nekako smiješno, vrlo šaljivo. 

Vodička se nasmijao i produžio: 

- To su ti na fronti svakidašnje pojave. Pričao mi je jedan moj drug koji je 
također ovdje s nama, da je njihova kompanija, kad je on bio kao 
infanterist pod Beogradom, za vrijeme bitke ubila svoga natporučnika, 
također takvog psa, koji je sam ubio dva vojnika na maršu jer nisu mogli 
dalje. Kad je on umirao - odjednom je počeo zviždati signal za uzmicanje. 
Svi su oko njega crkavali od smijeha. 

U tom zanimljivom i poučnom razgovoru nađoše se konačno Švejk i 
Vodička pred željeznarijom gospodina K4konyia u Šopronjskoj ulici broj 
16. 

- Ti me radije ovdje dolje pričekaj - reče Švejk Vodički pred kućnim 
vratima - a ja ću skoknuti u prvi kat da predam pismo, te ću pričekati na 
odgovor i eto me odmah dolje. 

- Zar da te ja pustim sama? - začudi se Vodička. - Ti ne poznaješ Madžare, 
stalno tija to govorim. Ovdje moramo biti vrlo oprezni. 

- Čuj, Vodička - reče Švejk ozbiljno - ovdje se ne radi o Madžaru, nego o 
njegovoj gospođi. Ta ja sam ti sve to objasnio kad smo sjedili s onom 
češkom konobaricom, da nosim pismo koje šalje moj natporučnik, i da je 
sve to najveća tajna. Moj mi je naime natporučnik stavio na srce da o 
tome ne smije znati ni živa duša, a i ta je tvoja konobarica rekla da je to 
potpuno ispravno, jer je to diskretna stvar. I nitko da ne smije doznati da 
se gospodin natporučnik dopisuje s udatom ženom. Ai ti si to sam hvalio 
i odobravao kimanjem glave. Ta objasnio sam ti sve to kako valja i priliči, 
da ću tačno izvršiti zapovijed svoga natporučnika, a ti sad na silu hoćeš da 
ideš sa mnom gore. 

- Ti me još ne poznaješ, Švejku - odgovori također vrlo ozbiljno stari 
saper Vodička. - Kad sam ti ja jednom kazao da ću te otpratiti, tada 


zapamti da moja riječ vrijedi kao stotinu drugih. Kad smo dvojica, uvijek 
je sigurnije. 

- Ali vidjet ćeš, Vodička, da nije uvijek tako. Znaš li gdje je na Vyšehradu 
Neklanova ulica? Ondje je imao svoju radionicu bravar Vobornik. Bio je 
to pravedan čovjek, ali jednog je dana, kad se vratio kući s bančenja, 
doveo sa sobom na spavanje još jednog bekriju. Poslije toga je dugo 
odležao, pa bi mu žena svaki dan, previjajući mu ranu na glavi, govorila: 
»Vidiš li, Tonjiček, da niste došli udvoje, ja bih te samo izgrdila, a ne bih ti 
bacila u glavu decimalnu vagu.“ A kasnije, kad je već mogao govoriti, i 
sam bi rekao: ,Imaš pravo, majčice, kad budem opet kamo išao, tada neću 
više nikoga dovući sa sobom.“ 

- To bi nam još trebalo - razljuti se Vodička - da još taj Madžar pokuša da 
nam nešto baci u glavu. Ja ću ga ščepati za gušu i baciti ga s prvog kata 
niz stepenice, da će odletjeti kao šrapnela. Protiv Madžara valja postupati 
oštro. S njima nema mile-lale! 

- Vodička, pa ti nisi toliko popio! Ja sam popio pola litre više nego ti. 
Zapamti samo da ne smijemo napraviti nikakva skandala! Ja sam za to 
odgovoran. Ta ipak se radi o ženi! 

- Lupit ću ja i ženu, moj Švejku, meni je svejedno, ti još ne poznaješ 
starog Vodičku. Jednom u Zabčhlicama u “Gostionici kod Ružina otoka“ 
neka maškara nije htjela sa mnom da pleše, jer mi je, veli, natečena 
njuška. Istina, usta su mi bila podbuhla jer sam došao s neke plesne 
zabave u Hostivafi, ali zamisli ti takve uvrede od te drolje. ,Evo vam 
dakle jedne po gubici, poštovana gospođice,“ rekoh, ,da vam ne bude 
žao.“ Tako sam je opalio da je prevrnula čitav stol u vrtu zajedno s 
čašama, a sjedila je za njim zajedno s taticom i s mamicom i sa dva brata. 
Ali ja se nisam bojao čitava ,Ružina otoka“ Bili su ondje i moji znanci s 
Vršovica, pa su mi i oni pomogli. Premlatili smo nekih pet porodica 
zajedno s djecom. Moralo se to čuti sve do Michla, a pisali su kasnije i u 
novinama o toj vrtnoj zabavi dobrotvornog društva nekakvih zemljaka 
nekoga grada. 

I zato velim, kao što su meni pomogli, tako ću ija uvijek pomoći svakom 
drugu kad treba što da se dogodi. Neću te napustiti ni za živu glavu. Ti ne 
poznaješ Madžare... 

Valjda nećeš to uraditi, da me odgurneš od sebe kad se nađosmo poslije 
toliko godina i u takvim okolnostima. 


- Dobro, onda idi sa mnom - odluči Švejk - ali moramo postupati oprezno 
da ne doživimo kakve neugodnosti. 
- Ne brini se, druže - reče tiho Vodička kad su išli prema stepenicama - ja 
ću ga opaliti... 
I još tiho doda: 
- Vidjet ćeš da nećemo imati puno posla s tim madžarskim klipanom. 
A da je tko bio u veži pa da je razumio češki, čuo bi već sa stepenica 
glasno Vodičkinu lozinku: ,Ti ne poznaješ Madžare...“, lozinku do koje je 
Vodička došao u mirnom lokalu nad rijekom Leithom, među vrtovima 
slavne Kiraly Hide, okružene brežuljcima, kojih će se vojnici sjećati s 
proklinjanjem kad budu spominjali sve one vježbe prije svjetskog rata i 
za njegova trajanja, na kojima su se teoretski vježbali za praktična 
ubijanja i klanja. 

x ** 
Švejk i Vodička stajahu pred vratima stana gospodina K4konyia. Prije 
nego je pritisnuo na dugme zvonca, Švejk primijeti: 
- Jesi li kad čuo, Vodička, da je opreznost majka mudrosti? 
- Ne marim ja za to - odgovori Vodička - on ne smije stići ni da otvori usta 


- Paja neću ovdje ni s kim voditi nikakve pregovore, Vodička! 
Švejk pozvoni, a Vodička reče glasno: 

- Jedan, dva, i već leti niz stepenice! 

Otvoriše se vrata, pojavi se služavka i upita madžarski što žele. 


- Nem tudom '*“ - reče prezirno Vodička - uči, djevojko, češki. 
- Verstehen si deutsch?'*' - zapita Švejk. 
- A pischen. *“ 


- Also, sagen sie der Frau, ich will die Frau sprechen, sagen sie, dass ein 

Brief ist von einem Herr, drausen in Kong. 


- Ja ti se čudim - reče Vodička ulazeći sa Švejkom u predsoblje - kako ti se 
hoće razgovarati s takvim smradom. 

Stajati su u predsoblju, zatvorili za sobom vrata i Švejk primijeti: 

- Lijepo su sve to uredili, imaju čak i dva kišobrana na vješalici, pa ni ova 
slika Isusa Krista također nije loša. 

Iz jedne sobe, odakle je dopirala zveka žlica i odzvanjanje tanjira, opet 
izađe služavka i reče Švejku: 

- Frau ist gesagt, dass sie hat ka zeit, wenn was ist, dass mir geben und 

sagend. 

- Also - reče svečano Svejk - der Frau ein Brief, aber halten Kiisschen. 


I izvadi pismo natporučnika LukaAša. 
- Ich - reče pokazujući prstom na sebe - Antwort warten hier in die 


Vorzimr. ** 

- Šta ne sjedneš - upita ga Vodička koji je već sjeo na stolicu kraj zida - 
evo ti stolice! Valjda nećeš stajati tu kao kakav prosjak! Ne ponižavaj se 
pred tim Madžarom. Vidjet ćeš da će biti s njim natezanja, ali ja ću ga 
odmah klopiti. 

- Slušaj - zapita začas - a gdje si ti naučio njemački? 

- Sam od sebe - odgovori Švejk. 

Časak je opet zavladala tišina. Ali tada se začu iz sobe u koju je služavka 


odnijela pismo velika vika i galama. Netko je tresnuo nešto teško o pod, a 
zatim se jasno razabralo da ondje lete čaše i da se razbijaju tanjuri i da 
netko urla: ,Baszom az anyad, baszom az istenit, baszom a Kristus 
Mđri4t, baszom az aty4dat, baszom a vil4got!“ *“ 

Vrata se rastvoriše, i u predsoblje doleti gospodin najboljih godina s 
ubrusom oko vrata, mašući pismom koje je predato maločas. 

Najbliže do vrata sjedio je stari saper Vodička, pa se ljutiti gospodin 
najprije obratio na njega. 

- Was soll dass heissen, wo ist der verfluchter Kerl, welcher dieses Brief 
gebracht hat? ** 

- Polagano - reče Vodička ustajući - ne deri se toliko, da ne izletiš kroz 
vrata, a ako hoćeš da znaš tko je donio to pismo, tada se propitaj kod ovog 
druga. Samo govori s njim pristojno, da ne bi izletio kroz vrata! 

Sad je došao red na Švejka da se i on uvjeri o bogatoj rječitosti gospodina 
s ubrusom oko vrata, koji je pleo koješta i na kraju rekao da su upravo pri 
ručku. 

- Mi smo čuli da ručate - odgovori mu Švejk slabim njemačkim jezikom i 
doda češki: 


- Baš smo se mogli sjetiti da vas nismo trebali suvišno uznemiravati za 
vrijeme ručka. 

- Ne ponižavaj se! - javi se Vodička. 

Ljutiti gospodin, kome se zbog njegove žive gestikulacije ubrus držao o 
vratu samo jednim krajem, nastavi vikati da je on mislio da se u pismu 
govori o ustupanju nekih prostorija u ovoj kući za potrebe vojske, jer 
kuća pripada njegovoj gospođi. 

- Ovamo bi se moglo smjestiti još mnogo vojske - reče Švejk - ali o tome 
nije bilo ni govora u pismu, kao što ste se valjda i sami uvjerili. 

Gospodin se uhvatio za glavu i počeo redom prigovarati da je i on 
rezervni poručnik i da bi i sada rado služio, ali je bolestan od bubrega. U 


njegovo doba oficiri nisu bili tako raspušteni da narušavaju kućni mir. 
Pismo će, veli, poslati zapovjedništvu pukovnije, ministarstvu vojske, 
objavit će ga u novinama. 

- Gospodine - reče dostojanstveno Švejk - ovo sam pismo ja pisao. Ich 
geschrieben, kein Oberleitnant. Potpis je lažan, Unterschrift, Name, 


falsch. Meni se vaša gospođa vrlo sviđa. Ja sam u vašu gospođu zaljubljen 

preko ušiju, kako je rekao Vrchlicky. Kapitales Frau. 
Ljutiti se gospodin htio baciti na Švejka koji je pred njim stajao mirno i 
zadovoljno, ali mu je stari saper Vodička, koji je pratio svaki njegov 
pokret, podmetnuo nogu, istrgnuo mu iz ruke pismo kojim je Madžar 
stalno mahao, turio ga u džep, pa kad se gospodin Kakonyi pridigao, 
zgrabio ga je Vodička i ponio prema vratima koja je otvorio jednom 
rukom, i začas se čulo kako se nešto valja niz stepenice. 

Desilo se to tako brzo kao u kakvoj bajki u kojoj se priča kako đavo dolazi 
po čovjeka. 

Od ljutitog gospodina ostade u predsoblju samo njegov ubrus. Švejk ga 
dignu, pokuca pristojno na sobnim vratima kroz koja je prije pet minuta 
izašao gospodin Kakony1 i odakle se čuo ženski plač. 

- Donosim vam ubrus - reče Švejk blago gospođi koja je plakala na divanu 
- da se ne izgazi. Moje poštovanje. 

I lupi petama, pozdravi vojnički i izađe na hodnik. Na stepenicama nisu 
se vidjeti nikakvi tragovi borbe jer se ovdje prema Vodičkinom 
predviđanju odigralo sve potpuno glatko. Tek na kućnim vratima nađe 
Švejk otkinuti ovratnik. Tu se očito odigravao posljednji čin te tragedije, 
kada se gospodin Kakonyi očajnički uhvatio za kućna vrata da ne bude 
odvučen na ulicu. 

Ali je zato na ulici bilo živahno. Gospodina su Kakonyia odvukli u vežu 
kuće preko puta, gdje su ga polijevali vodom, a nasred ulice tukao se stari 
saper Vodička kao lav protiv nekoliko honveda i honvedskih husara koji 
su se zauzeli za svoga zemljaka. Razmahivao je majstorski bajonetom na 
opasaču kao kakvim mlatilom. A nije bio sam. Uz njega se borilo nekoliko 
čeških vojnika iz raznih pukovnija koji su upravo prolazili ulicom. 

Švejk, kako je kasnije tvrdio, nije ni sam znao kako je u to upao, a jer nije 
imao bajoneta, borio se palicom nekog preplašenog gledaoca, za koju ni 
sam nije znao kako se našla u njegovim rukama. 

Trajalo je to prilično dugo, ali sve što je lijepo ima i svoj kraj. Došao je 

»Bereitschaft“ ' isve ih odveo. 


Švejk je išao uz Vodičku s palicom koju je zapovjednik vojne straže 
proglasio za corpus delicti. “ 

Švejk je zadovoljno koračao noseći palicu na ramenu, kao što se nosi 
puška. 

Stari saper Vodička cijelim je putem tvrdoglavo šutio. Tek kad su ulazili u 
glavnu stražarnicu, reče namrgođeno Švejku: 

- Zar ti nisam rekao da ne poznaješ Madžare? 


IV. NOVA STRADANJA 


Pukovnik Schroder je s uživanjem promatrao blijedo lice natporučnika 
Lukaša s velikim kolutima ispod očiju. Zbunjeni natporučnik nije gledao 
u pukovnika, nego je kradom, kao da nešto studira, promatrao plan 
rasporeda vojske u vojnom logoru, a taj je plan ujedno bio jedini ukras u 
pukovnikovoj kancelariji. 

Pred pukovnikom Schroderom ležalo je na stolu nekoliko novina s 
člancima koji su bili označeni plavom olovkom i koje je pukovnik još 
jednom letimično pregledao, pa onda rekao pogledavši u natporučnika 
Lukaša: 

- Vi ste dakle već čuli da se vaš sluga Švejk nalazi u zatvoru i da će 
vjerojatno biti predan divizijskom sudu? 

- Jesam, gospodine pukovniče! 

- Time dakako - reče značajno pukovnik, gledajući s uživanjem blijedo 
lice natporučnika LukaAša - čitava stvar nije završena. Sigurno je da je 
ovdašnje građanstvo uzbuđeno zbog ovog ispada vašeg momka Švejka, a 
čitava se ta afera dovodi u vezu i s vašim imenom, gospodine 
natporučniče. Zapovjedništvo divizije dostavilo nam je već nešto 
materijala. A evo i nekoliko novina koje se bave tim slučajem. Pročitajte 
mi to naglas i pruži natporučniku Lukašu novine s podvučenim člancima 
i natporučnik poče čitati monotonim glasom, kao da čita iz čitanke za 


I natporučnik pročita naslov članka: 


»Gdje je jamstvo naše budućnosti?“ 

- To je iz ,Pester Lloyda“? - upita pukovnik. 

- Da, gospodine pukovniče - odgovori natporučnik Lukaš i nastavi čitanje: 
- Vođenje rata zahtijeva suradnju svih slojeva stanovništva Austro- 
Ugarske monarhije. Ako želimo da osiguramo državu, svi se narodi 
moraju uzajamno potpomagati, i jamstvo naše budućnosti leži upravo u 
tom spontanom poštovanju koje osjeća jedan narod prema drugome. 
Najveće žrtve naših junačkih vojnika na frontama, gdje oni stalno 
napreduju, ne bi bile moguće kad pozadina, ta opskrbna i politička žila 
kucavica naših slavnih vojski, ne bi bila jedinstvena i kad bi se u 
pozadini naše vojske pojavili elementi koji razbijaju jedinstvo države te 
svojom agitacijom i pakošću potkopavaju autoritet državne cjeline i 
unose metež u zajednicu naroda našeg carstva. Ne možemo u ovom 
historijskom času šutke promatrati šačicu ljudi koji bi htjeli zbog 
nacionalnih i lokalnih razloga ometati jedinstven rad i borbu svih 
naroda ove države za pravedno kažnjavanje onih bijednika koji su 
napali našu državu bez ikakva razloga, samo da je liše svih blaga 
kulture i civilizacije. Ne možemo šutke prijeći preko ovih odurnih pojava 
eksplozije bolesne duše koja teži samo za razbijanjem jednodušnosti u 
srcima naroda. 

Imali smo već nekoliko puta priliku da upozorimo u našem listu na 
pojavu da su vojne vlasti prisiljene da nastupe sa svom strogošću protiv 
onih pojedinaca iz čeških pukovnija koji, zanemarujući slavne 
pukovnijske tradicije, siju svojim besmislenim divljanjima u našim 
madžarskim gradovima neraspoloženje protiv čitavog češkog naroda, 
koji kao cjelina nije ništa kriv i koji je uvijek čvrsto stajao na braniku 
ove države, kao što svjedoči čitav niz istaknutih čeških vojskovođa od 
kojih spominjemo slavne likove maršala Radetzkog i drugih branilaca 
Austro-Ugarske monarhije. Nasuprot tim svijetlim likovima stoji 
nekoliko ništarija raspuštenog češkog ološa, koji su iskoristili svjetski 
rat da se dobrovoljno jave u vojsku, kako bi mogli unijeti metež u 
jednodušnost naroda monarhije, ne zaboravljajući pri tom ni svoje 
najniže nagone. 

Upozorili smo već jednom na mahnitanja... pukovnije u Debrecinu, o 
čijim se ispadima raspravljalo i u parlamentu, pa ih je osudio i peštanski 
parlament, a njihova je pukovnijska zastava kasnije na fronti... 


(Cenzurirano)... Tko nosi na svojoj savjesti taj ogavni grijeh? ... 
(Cenzurirano)... Tko je tjerao češke vojnike... (Cenzurirano)... što sve 
dozvoljavaju sebi tuđinci u našoj madžarskoj domovini, o tome najbolje 
svjedoči slučaj u Kirdly Hidi, madžarskom izloženom položaju nad 
Leithom. Kojoj su narodnosti pripadali vojnici iz obližnjeg vojnog 
logora u Brucku na Leithi koji su napali i mučili tamošnjeg trgovca 
gospodina Gyulu K4konyia? Svakako je dužnost vlasti da ispitaju taj 
zločin i da se propitaju kod vojnog zapovjedništva, koje sigurno već 
proučava ovu aferu, kakvu ulogu igra u tom besprimjernom huškanju 
protiv državljana madžarske kraljevine natporučnik Lukasch, čije se 
ime spominje u gradu u vezi s događajima posljednjih dana, kao što 
nam je javio naš tamošnji dopisnik koji je već pribrao bogat materijal o 
čitavoj toj aferi koja u današnje ozbiljno vrijeme viče do neba. 

Čitaoci ,Pester Lloyda“ sigurno će sa zanimanjem pratiti tok istrage, a 
mi ih uvjeravamo da ćemo ih pobliže upoznati s tim događajem 
eminentne važnosti. No u isto vrijeme mi očekujemo službeni izvještaj o 
Kirdlyhidskom zločinu koji je izvršen nad madžarskim stanovništvom. 
Sasvim je jasno da će se tom stvari pozabaviti i peštanski parlament, ne 
bi li se na kraju jasno pokazalo da češki vojnici, koji prolaze preko 
ugarske kraljevine na frontu, ne smiju misliti da su zemlju krune sv. 
Stjepana uzeli u najam. A ako neki pripadnici toga naroda koji su u 
Kirdly Hidi tako lijepo reprezentirali jedinstvenost svih naroda ove 
monarhije, još ni danas ne shvaćaju situaciju, neka samo ostanu posve 
mirni, jer će u ratu takve ljude metak, uže, zatvor i bajonet već naučiti 
da slušaju i da se pokoravaju najvišim interesima naše zajedničke 
domovine. 

- Tko je potpisan pod člankom, gospodine natporučniče? 

- Bela Barabaš, urednik i narodni zastupnik, gospodine pukovniče. 

- To je poznata zvjerka, gospodine natporučniče. No prije nego je izašao u 
»Pester Loydu“, taj je članak bio već objavljen u ,,Pesti Hirlapu“. A sada 
mi pročitajte službeni prijevod madžarskog članka u Šopronjskim 
novinama ,,Sopronyi Napio“! 

I natporučnik Lukaš poče čitati naglas članak, u kojem se pisac neobično 
trudio da upotrijebi mješavinu fraza: ,zahtjev državne mudrosti“, 
»državni poredak“, ,ljudska izopačenost“, ,pogaženo ljudsko dostojanstvo 
i osjećanje“, ,kanibalska uživanja“, ,izmasakrirano ljudsko društvo“, 


»čopor mameluka“, ,iza kulisa je poznato“. I dalje se tako nastavljalo kao 
da su Madžari u vlastitoj zemlji najprogonjeniji živalj. Kao da su došli 
češki vojnici, srušili urednika na pod i plesali mu bakandžama po trbuhu, 
a on je samo urlao od bola, a netko je to stenografirao. 


»O nekim najvažnijim stvarima“, plače ,Sopronyi Napl6“, Šopronjski 
dnevnik, ,opasno se šuti i ništa se ne piše. Svatko od nas zna kakav je 
češki vojnik u Madžarskoj i na fronti. Mi svi znamo što sve Česi rade, 
tko tu sve djeluje, kako to kod Čeha izgleda i tko to pokreće. No, dakako, 
budnost vlasti upravljena je na druge važne stvari, koje ipak moraju biti 
u primjerenoj vezi s nadzorom nad cjelinom da se ne bi moglo dogoditi 
ono što se ovih dana dogodilo u Kirdly Hidi. Jučerašnji naš članak bio je 
na petnaest mjesta zaplijenjen. Stoga nam ne preostaje ništa drugo, nego 
da izjavimo da ni danas nemamo iz tehničkih razloga suviše povoda da 
se naširoko pozabavimo događajima u Kirdly Hidi. Naš naročito 
izaslani dopisnik utvrdio je na licu mjesta da vlasti u čitavoj toj aferi 
postupaju zaista revno i vode istragu punom parom. Samo nam se čini 
čudno što se neki učesnici ovoga masakra još uvijek nalaze na slobodi. 
To se naročito tiče nekoga gospodina koji se, kako čujemo, još uvijek 
nekažnjeno kreće u vojnom logoru i još uvijek nosi oznake svoje 
»papagajske regimente“, a čije su ime prekjučer objavili ,Pester Lloyd*i 
»Pesti Naplo6“. To je poznati češki šovinist Luk4š, o čijem će mahnitanju 
podnijeti interpelaciju naš narodni zastupnik Geza Savany, koji zastupa 
Kirdlyhidski kotar. 


- Isto tako ljubazno, gospodine natporučniče - javi se pukovnik Schroder - 
piše o vama i kir4lyhidski tjednik, a i bratislavske novine. Ali to vas više 
ne može zanimati, jer je sve to pisano na jedan kalup. Politički se to da 
obrazložiti, jer smo mi Austrijanci, bez obzira na to da li smo Nijemci ili 
Česi, još uvijek prema Madžarima prilično... Razumijete me već, 
gospodine natporučniče. Ima u tome i neka tendencija. Možda bi vas 
zanimao članak u ,Komarnskom večernjem listu“, gdje se za vas tvrdi da 
ste pokušali silovati gospođu Kakonyi u samoj blagovaonici za vrijeme 
ručka u nazočnosti njezina muža, koga ste sabljom natjerali i prisilili da 
ručnikom začepi usta svoje supruge kako ne bi vikala. To je posljednja 
vijest o vama, gospodine natporučniče. 


Pukovnik se pri tom nasmija i nastavi: 

- Vlasti nisu izvršile svoju dužnost. Preventivna cenzura ovdašnjih listova 
također je u madžarskim rukama. Rade s nama što ih je volja. Naš oficir 
nije zaštićen od uvreda takve neke civilne madžarske novinarske svinje, 
pa je tek na temelju našeg oštrog nastupa, odnosno brzojava našeg 
divizijskog suda, državno odvjetništvo u Pešti poduzelo korake da se u 
svim spomenutim redakcijama izvrše neka hapšenja. Najgore će proći 
urednik ,Komarnskog večernjeg lista“, on neće zaboraviti svoje večernje 
novine do smrti. Meni je povjerio divizijski sud, kao vašem 
pretpostavljenom, da vas saslušam, i poslao mi je u prilogu čitav istražni 
spis. Sve bi bilo dobro da nema tog vašeg nesretnog Švejka. S njim je neki 
saper Vodička kod kojega su nakon tučnjave, pri premetačini u glavnoj 
stražarnici, našli vaše pismo koje ste poslali gospođi Kakonyi. Taj je vaš 
Švejk tvrdio u istrazi da to nije vaše pismo, nego da ga je on pisao, a kad 
su stavili pismo pred njega i pozvali ga da ga prepiše, kako bi usporedili 
njegov rukopis, on je pismo progutao. Kasnije su iz pukovnijske 
kancelarije poslali divizijskom sudu vaše raporte, da ih usporede sa 
Švejkovim rukopisom, i evo vam rezultata. 

I pukovnik poče listati po spisima i pokaza natporučniku Lukašu ovaj 
odlomak: 

- Optuženi Švejk je odbio da napiše nekoliko diktiranih rečenica, tvrdeći 
da je preko noći zaboravio pisati.“ 

- Ja tome, gospodine natporučniče, što pred divizijskim sudom priča vaš 
Švejk ili onaj saper, uopće ne pridajem nikakve važnosti, Švejk i saper 
tvrde da je posrijedi samo neka mala šala koja nije pravilno shvaćena, i da 
su ih napali civili, pa su se oni branili da spase vojničku čast. U toku 
istrage se utvrdilo da je taj vaš Švejk uopće divna ptičica. Tako je na 
primjer na pitanje zašto neće da prizna, prema zapisniku, odgovarao 
ovako: ,Ja sam upravo u takvoj situaciji u kakvoj se jednom našao zbog 
nekih slika Djevice Marije sluga akademskog slikara Panuške. I on, kad 
se radilo o nekim slikama koje je on navodno pronevjerio, nije mogao 
ništa drugo odgovoriti nego: Treba li da bljujem krv?“ Naravno da sam se 
u ime pukovnijskog zapovjedništva pobrinuo da se dade u sve novine u 
ime divizijskog suda ispravak na sve te gnusne članke ovdašnjih novina. 
Danas će to razaslati, i ja se nadam da sam učinio sve što je potrebno, da 
popravim ono što se dogodilo zbog lopovskog vladanja tih novinarskih 


madžarskih civilnih nemani. 

Mislim da sam dobro stilizirao: 

»Divizijski sud br. N i zapovjedništvo pukovnije br. N izjavljuju da članak 
koji je objavljen u ovdašnjim novinama o tobožnjim ispadima vojnika 
pukovnije br. N ne odgovara istini i da je izmišljen od prvog do 
posljednjeg retka, te da će istraga koja je provedena protiv tih novina 
dovesti do strogog kažnjavanja krivaca.“ 

- Divizijski sud u svome dopisu zapovjedništvu naše pukovnije - nastavio 
je pukovnik - dolazi do uvjerenja da se ovdje zapravo ne radi ni o čemu 
drugome, nego o sistematskom huškanju protiv vojnih jedinica koje 


dolaze iz Cislajtanije u Translajtaniju. “ A usporedite pri tome koliko je 
naših vojnika otišlo na frontu, a koliko njihovih. Kažem vam da mi je 
češki vojnik draži nego ta madžarska fukara. Kad se samo sjetim kako su 
Madžari pod Beogradom otvorili paljbu na naš drugi maršbataljon, koji 
nije znao da to Madžari po njima pucaju, pa je otvorio paljbu na 
njemačke majstore na desnom krilu, a njemački su se majstori također 
zbunili pa su otvorili vatru na bosansku pukovniju u susjedstvu. To je 
bila divna situacija! Ja sam baš bio na ručku u štabu brigade, dan prije 
toga morali smo se zadovoljiti šunkom i juhom iz konzervi, a taj smo dan 
imali finu kokošju juhu, filet s rižom i buhtle sa chaudeauom. Uoči toga 
dana objesiti smo jednog srpskog vinarskog trgovca u gradiću, a naši su 
kuhari našli u njegovu podrumu vino staro trideset godina. Možete 
zamisliti kako smo se svi veselili tome ručku! Pojeli smo juhu i upravo se 
bacili na kokoš, kad se odjednom začu puškaranje pa paljba, a naša 
artiljerija koja nije imala ni pojma da to naše jedinice pucaju jedne na 
druge, otvori vatru na našu liniju, pa jedna granata pade tik uz naš štab 
brigade. Srbi su valjda mislili da je kod nas izbila buna, pa počeše udarati 
sa svih strana i prelaziti rijeku napadajući nas. Brigadnog su generala 
pozvali na telefon, pa se divizijski general izderao na njega kakva je to 
magareština na brigadnom odsjeku, jer je upravo dobio zapovijed od 
armijskog štaba da započne napadaj na srpske pozicije u dva sata i 
trideset i pet minuta noću na lijevom krilu. Mi smo, veli, rezerva, pa 
odmah valja obustaviti paljbu. Ali tko bi u takvoj situaciji mogao ,,Feuer 


einstellen“. “* Brigadna telefonska centrala javlja da nitko ne može dobiti 

veze, samo da štab sedamdeset pete pukovnije javlja ,ausharren“ ,a da 
ne može razgovarati ni s divizijom, i da su Srbi zaposjeli kotu br. 212, 226 


i 327, pa moli da se pošalje jedan bataljon kao veza i telefonski spoj s 
našom divizijom. Prebacili smo liniju na diviziju, ali je spoj već bio 
prekinut jer su nam Srbi međutim na obadva krila prodrli u pozadinu i 
presjekli naš centar u trokut, u kojem se sve sleglo, pješaštvo, topništvo i 
komora s čitavom auto-kolonom, magazini i poljske bolnice. Dva dana 
sam bio na konju, a divizijski i brigadni general padoše u ropstvo. A sve 
su to skrivili Madžari time što su otvorili paljbu na naš drugi 
maršbataljon. Razumije se samo po sebi, da su oni prebacivali krivnju na 
našu pukovniju 

Pukovnik pri tom pijunu: 

- Sami ste se sada, gospodine natporučniče, osvjedočili kako su odlično 
iskoristili vaš slučaj u Kiraly Hidi. 

Natporučnik Lukaš zbunjeno zakašlja. 

- Gospodine natporučniče - obrati mu se pukovnik povjerljivo - ruku na 
srce. Koliko ste puta spavali s gospođom Kakonyi? 

Pukovnik je Schroder danas bio vrlo dobro raspoložen. 

- Nemojte mi, gospodine natporučniče, pričati da ste se tek početi 
dopisivati. Kad sam ja bio u vašim godinama, bio sam tri nedjelje u Egeru 
na geometrijskom kursu, pa ste trebati vidjeti kako te tri nedjelje nisam 
ništa drugo radio, nego samo spavao s Madžaricama. Svaki dan s drugom. 
Mlade, neudate, starije, udate, kako su došle pod ruku, sve sam ih tiskao 
tako temeljito da sam jedva hodao kad sam se vratio u pukovniju. Najviše 
me iscrpla žena jednog advokata. Ta mi je pokazala što umiju Madžarice. 
Ugrizla me pri tom za nos i čitavu mi noć nije dala oka zatvoriti. 

- Početi ste se dopisivati... - reče pukovnik i povjerljivo potapša 
natporučnika po ramenu - znamo mi to! Ne govorite ništa, ja imam svoj 
sud o toj čitavoj stvari. Upustili ste se s njom u ljubav, naišao je njezin 
suprug, a onaj vaš glupi Švejk ... 

- Ali znate, gospodine natporučniče, taj vaš Švejk zaista je karakteran 
čovjek dok je sve to onako izveo s onim vašim pismom. Takvoga je 
čovjeka zaista šteta. Ja vam velim da je sve to odgoj. Meni se to vrlo sviđa 
od tog momka. Svakako, istraga mora u tom pravcu biti obustavljena. Ali 
vas su, gospodine natporučniče, osramotili u novinama. Vaša je 
prisutnost ovdje potpuno izlišna. U toku sedmice polazi na rusku frontu 
nova marškompanija. Vi ste najstariji oficir jedanaeste čete, pa ćete na 
frontu kao zapovjednik kompanije. Već je sve uređeno kod brigade. 


Recite računarskom naredniku da vam nađe drugog momka umjesto 
Švejka. 
Natporučnik Lukaš zahvalno pogleda u pukovnika, koji nastavi: 
- A Švejka vam dodjeljujem kao četnog ordonansa. 
Pukovnik ustade i pružajući poblijedjelom natporučniku ruku reče: 
- Time je dakle sve uređeno. Želim vam mnogo sreće i da se odlikujete na 
istočnom bojištu. A ako se još kada susretnemo, dođite u naše društvo! 
Nemojte nas izbjegavati kao u Budjejovicama ... 
I natporučnik Lukaš čitavim putem kući ponavljaše samo jedno: 
- Kompanie-komandant, Kompanie-ordonanz! 
I jasno je pred njim lebdio Švejkov lik. 
Računarski narednik Vančk, kad mu je natporučnik naredio da mu nađe 
novog momka umjesto Švejka, reče natporučniku: 
- Ta ja sam mislio, gospodine natporučniče, da ste vi zadovoljni s tim 
Švejkom. 
Čuvši da je pukovnik imenovao Švejka ordonansom jedanaeste čete, 
Vančk uzviknu: 
- Neka vam sam bog pomogne! 

Kk ** 
Kraj divizijskog suda, u baraci sa rešetkama na prozorima ustajalo se 
prema propisu u sedam sati ujutro, pa su se sređivali vojnički kreveti koji 
su se valjali u prašini po podu. Drvenih ležaja nije bilo. U jednom 
pregratku duge prostorije slagali su se po propisu pokrivači na slamnjaču, 
pa tko je obavio taj posao, sjeo bi uz ostale na koju klupu kraj zida pa su 
zatvorenici ondje ili trijebili uši (oni koji su došli s fronte) ili su se 
zabavljali pričanjem raznih zgoda. 
Švejk i stari saper Vodička sjedili su na klupi kraj vrata sa još nekoliko 
vojnika iz raznih pukovnija i vojnih formacija. 
- Pogledajte, momci - javi se Vodička - onog madžarskog klipana kraj 
prozora, kako se moli bogu da se sretno provuče. Pa zar mu ne biste 
rastrgali njušku od jednog uha do drugoga? 
_ Ali to je dobar čovjek - reče Švejk - on je tu zato što nije htio u vojsku. 
On je protiv rata, pripada nekoj sekti, pa je zatvoren zbog toga što neće da 
ubija ljude; on se drži božje zapovijedi, ali oni će mu zapapriti tu božju 
zapovijed. Prije rata je živio u Moravskoj neki Nemrava koji čak nije htio 
staviti na rame ni pušku kad su ga uzeli u vojsku, jer je, veli, nošenje 


puške u suprotnosti s njegovim principom. Zbog toga su ga dugo držali u 
zatvoru, a onda su ga ponovo odveli na prisegu. No on je odbio da 
prisegne, to se, veli, protivi njegovu principu, i izdržao je. 

- Bio je to glupan - reče stari saper Vodička - mogao je prisegnuti, a 
kasnije im se posrati na sve, pa i na čitavu prisegu. 

- Ja sam se već triput zaklinjao - reče jedan pješak - i treći put sam već 
ovdje zbog dezerterstva, pa da nemam liječničke svjedodžbe da sam prije 
petnaest godina kao duševni bolesnik ubio svoju tetu, bio bih valjda već 
treći put na fronti strijeljan. Ali ovako me uvijek spasava moja pokojna 
teta, te ću ipak valjda na kraju krajeva iznijeti čitavu glavu iz tog rata. 

- A zašto si, druže - zapita Švejk - ubio svoju tetu? 

- Pa zbog čega se već ljudi ubijaju - odgovori taj ugodni čovjek - svatko se 
može dosjetiti da je to bilo radi para. Ta je baba imala pet štednih knjižica 
i upravo su joj poslali kamate kad sam je ja jednom posjetio sav rastrgan i 
utučen. Osim nje ja nisam imao nikoga na tom božjem svijetu. Pošao 
sam stoga da je zamolim da me posvoji, a ona mi je, mrcina, rekla neka 
idem raditi, jer sam, veli, tako mlad, jak i zdrav čovjek. Riječ po riječ, i ja 
je odalamih nekoliko puta žaračem po glavi, i tako sam joj iznakazio 
čitavo lice da nisam znao je li to moja tetica - ili nije. I tako sam ja kraj 
nje sjedio na podu i stalno se pitao: ,Je li to moja tetica, ili to nije moja 
tetica?“ I tako su me našli sutradan susjedi kako sjedim kraj nje. Poslije 
sam bio u ludnici na Slupama, a kad su nas zatim prije rata izveli pred 
komisiju u Bohnjicama, proglasili su me izliječenim, pa sam odmah 
morao u vojsku da odslužim one godine koje sam propustio. 

Mimo njih prođe neki mršavi, dugački vojnik, izmučena izgleda, s 
metlom u ruci. 

- To je neki učitelj iz posljednje marškompanije - predstavi ga lovac koji 
je sjedio kraj Švejka. - Sad ide da pomete ispred sebe. Vrlo je uredan 
čovjek. Sjedi ovdje zbog neke pjesmice koju je ispjevao. 

- Dođite amo, učitelju! - viknu on čovjeku s metlom, i taj ozbiljno priđe 
njihovoj klupi. 

- Ispričaj nam ono o ušima! 

Vojnik s metlom se nakašlja i odeklamira: 


Sve je ušljivo, fronta se češe cijela, 
velika uš gmiže po nama isto. 


General već se češe po krevetu, 
svaki dan presvlači rublje čisto. 
Ušima je u vojsci zbilja vrlo dobro, 
privikle se već i na šarže, pobro, 

i sa praskom uši već se spretno pari 
austrijski onaj ušljivac prastari. 


Izmučeni vojnik učitelj sjede na klupu i uzdahnu: 

- To je sve, i zbog toga me je već četiri puta preslušavao gospodin istražni 
sudac. 

- Na to zaista nije vrijedno trošiti riječi - reče Švejk razborito. - Radi se 
samo o tome koga će oni na sudu smatrati ,prastarim austrijskim 
ušljivcem“. Dobro je još što ste upleli unutra ono parenje, time ćete ih 
zbuniti da će biti kao budalasti. Samo im lijepo objasnite da je ušljivac 
mužjak uši i da se ženka uš može pariti samo s mužjakom ušljivcem. 
Inače se nećete iskoprcati. Sigurno niste to napisali zato što biste htjeli 
nekoga uvrijediti, to je jasno. Recite samo gospodinu istražitelju da ste to 
pisali radi svoje zabave, i kao što se mužjak svinje zove krmak, tako se i 
mužjaku uši može reći - ušljivac. 

Učitelj uzdahnu: 

- Teškoća je u tome što sudac istražitelj ne zna dobro češki. I ja sam mu 
već to na sličan način objašnjavao, ali on mi je oštro odgovorio da se 
mužjak uši zove češki ,ušac“. ,Ne ušljivac“, rekao je gospodin istražitelj, 

»nego ušac. Femininum, sie gebildeter Kerl, ist ,ovaj uš“, also 

masculinum ist ,ova ušac“. Wir kennen uns're Pappenheimer.“ 


- Ukratko - reče Švejk - vi stojite loše, ali ne smijete gubiti nade, kao što 
je govorio ciganin Janeček u Plznju, da se još sve može okrenuti nabolje, 
kad su mu godine 1879. stavljali omču na vrat zbog dvostrukog grabežnog 
umorstva. I pogodio je, jer su ga u posljednjem trenutku odveli ispod 
vješala jer ga nisu smjeli objesiti zbog careva rođendana, koji je baš pao 
na taj dan kad je on trebao biti obješen. Tako su ga onda objesili 
sutradan, poslije rođendana, i momak je još bio tako sretan da su ga treći 
dan pomilovali, pa je valjalo obnoviti proces, jer je sve govorilo u prilog 
tome da je ubistvo izvršio zapravo neki drugi Janeček. I tako su ga morali 
iskopati iz kažnjeničkog groblja i rehabilitirati ga prenošenjem na 
plzenjsko katoličko groblje, a tek se tada utvrdilo da je evangelik, pa su ga 


onda prevezli na evangeličko groblje i zatim ... 

- I zatim ćeš dobiti nekoliko ćušaka - javi se stari saper Vodička. - E ljudi, 
što sve taj čovjek ne izmisli! Imam dosta briga s tim divizijskim sudom, a 
ovaj mi klipan jučer, kad su nas vodili na preslušavanje, tumači što je to 
jerihonska ruža. 

- Ali to nisu bile moje riječi, to je tako objašnjavao sluga slikara Panuške, 
Matej, nekoj staroj babi, kad ga je ona pitala kako izgleda jerihonska ruža. 
On joj je ovako rekao: ,Uzmite suho kravlje govno, metnite ga na tanjuri 
polijte ga vodom, pa će vam se krasno zazelenjeti, i to vam je eto 
jerihonska ruža“ - branio se Švejk. - Nisam ja izmislio tu bedastoću, no 
ipak morali smo nešto razgovarati kad su nas vodili na preslušavanje. Ja 
sam te, Vodička, samo htio malo obradovati... 

- Ti ćeš nekoga obradovati - pljunu prezirno Vodička. - Čovjek ima punu 
glavu briga kako da se izvuče iz te petljancije i kako da izađe napolje da 
vrati milo za drago tim madžarskim klipanima, a ti hoćeš da obrađuješ 
čovjeka nekakvim kravljim govnom. 

A kako se ja mogu osvetiti tim madžarskim klipanima ako sjedim u 
zatvoru i još se uza sve to moram pretvarati i dokazivati sucu istražitelju 
da ne osjećam prema Madžarima baš nikakve mržnje? To je, moj 
gospodine, pasji život. Ali kad mi jednom takav klipan dopadne šaka, tada 


ću ga zadaviti kao psa, ja ću im dati ,isten almeg a magyar“ “*, obračunat 
ću ja s njima, govorit će se još o meni. 

- Ne treba da se brinemo ni za što - reče Švejk. - Sve će biti u redu, a 
glavna je stvar da se na sudu nikada ne govori istina. Tko se dade 
namamiti da prizna, taj je uvijek izgubljen. Odatle nikad ne dolazi 
nikakvo dobro. Kad sam ja jednom radio u Moravskoj Ostravi, tamo se 
dogodio ovakav slučaj: jedan je rudar izmlatio nekog inženjera na osami, 
tako da to nije nitko vidio. A advokat koji ga je branio neprestano mu je 
govorio neka poriče, pa mu se ništa ne može dogoditi, ali mu je 
predsjednik senata neprestano stavljao na srce da se priznanje računa 
kao olakotna okolnost. On je ipak ostao pri svom da ne može priznati, pa 
su ga oslobodili jer je dokazao svoj alibi. Toga je dana bio u Brnu ... 

- Isuse i Marijo - uzrujao se Vodička - ja to više ne mogu da izdržim. 
Zašto on to sve pripovijeda, ja to ne shvaćam. Jučer je bio s nama na 
preslušavanju isto takav čovjek. Kad ga je istražitelj pitao što je u civilu, 
on je odgovorio: ,Duvam kod Križa“ I trajalo je preko pola sata dok je 


istražitelju objasnio da duva u mijeh kod kovača Križa, a kad su ga zatim 
pitali: ,Dakle vi ste u civilu pomoćni radnik?“ - on je odgovorio: ,Ta 


kakav ponoćni (noćobdija), to je Franta Hybš!“ 

Na hodniku se začuše koraci i vika straže: ,Zuwachs“. 


- Opet će nas biti više - reče radosno Švejk - možda će donijeti i kakav čik. 
Vrata se otvoriše i stražari uguraše u zatvor jednogodišnjeg dobrovoljca 
koji je sjedio sa Švejkom u budjejovičkom zatvoru i bio određen u 
kuhinju neke marškompanije. 

- Hvaljen Isus! - reče ulazeći, na što mu Švejk u ime sviju odgovori: 

- Na vijeke vjekova, amen! 

Jednogodišnji dobrovoljac zadovoljno pogleda Švejka, metnu na pod 
pokrivač koji je donio sa sobom, i sjede na klupu uz češku koloniju, 
razmota uvijače i izvadi spretno u naborima smotane cigarete koje 
razdijeli prisutnima, a zatim izvuče iz cipele komadić kutije za šibice i 
nekoliko šibica koje su bile umješno razrezane po polovici glavice. 
Kresnu šibicu o komadić kutije, oprezno pripali cigaretu, dade i ostalima 
da pripale i reče ravnodušno: 

- Optužen sam zbog pobune. 

- Nije to ništa - ublažujući reče Švejk - sve je to lakrdija. 


- Razumije se da jest - reče jednogodišnji dobrovoljac - ako želimo da 
pobijedimo na takav način, s pomoću različnih sudova. Pa ako hoće da se 
na silu sa mnom parniče, neka se parniče. Ako uzmemo u cjelini, jedan 


proces ništa ne mijenja čitavu situaciju. 

- A kako si se to pobunio? - upita saper Vodička gledajući sa simpatijom u 
jednogodišnjeg dobrovoljca. 

- Nisam htio da čistim nužnike u glavnoj stražarnici - odgovori 
dobrovoljac - pa su me odveli samom pukovniku. A to je prava svinja. 
Počeo je na mene vikati da sam zatvoren na osnovu pukovnijskog raporta 
i da sam običan zatvorenik, pa veli da se uopće čudi što me zemlja drži i 
što ne prestane da se okreće zbog sramote, što se u vojsci našao čovjek s 
pravom jednogodišnjeg dobrovoljca koji ima pravo na oficirski čin, no 
koji može svojim vladanjem pobuditi samo gnušanje i prezir kod svojih 
starješina. Odgovorio sam mu da se okretanje Zemljino ne može nikako 
obustaviti pojavom takvog jednogodišnjeg dobrovoljca kao što sam ja, da 
su prirodni zakoni jači nego kazne jednogodišnjih dobrovoljaca i da bih 
želio znati tko me može prisiliti da čistim nužnik koji nisam onečistio, 
premda bih i na to imao pravo poslije one svinjske pukovnijske kuhinje, 
nakon onog gnjilog kupusa i namočene bravetine. Zatim sam još rekao 
pukovniku da je i njegovo mišljenje, zašto me zemlja još drži, malo 
čudnovato, jer zbog mene ipak neće buknuti potres. Dok sam to govorio, 
gospodin je pukovnik samo cvokotao zubima kao kakva kobila kad je 
hladi po jeziku smrznuta repa, pa se onda izderao na mene: 

- Hoćete li dakle čistiti nužnik ili nećete? 

- Pokorno javljam da neću čistiti nužnik. 

- Čistit ćete ga, sie Einjšhriger! ““ 

- Pokorno javljam da neću. 

- Sto mu gromova, vi ćete čistiti ne jedan, nego stotinu nužnika! 

- Pokorno javljam da neću čistiti ni stotinu, a nijedan nužnik! 

I tako se to ponavljalo redom: ,Hoćete li čistiti?“ - ,Neću čistiti!“ Nužnici 
su letjeli amo tamo kao da su to kakve dječje uzrečice od Paule Moudre. 
Pukovnik je jurio po kancelariji kao lud, no napokon sjede i reče: 

- Razmislite dobro o toj stvari, ja ću vas predati divizijskom sudu zbog 
pobune. Nemojte misliti da ćete biti prvi jednogodišnji dobrovoljac koji je 
strijeljan za ovog rata. U Srbiji smo objesili dva jednogodišnja 
dobrovoljca iz desete čete, a jednog smo iz devete strijeljali kao janjca. A 
zašto? Zbog njihove tvrdoglavosti. Ona dvojica koji su bili obješeni, 
ustručavali su se da probodu neku ženu i sinčića nekog trećopozivca kod 
Šapca, a jednogodišnjak iz devete čete strijeljan je zato što nije htio da ide 


dalje i ispričavao se da su mu natekle noge i da je ravnih stopala. Dakle, 
hoćete li čistiti nužnik ili nećete? 

- Pokorno javljam da neću. 

Pukovnik me pogleda i reče: 

- Čujte, da vi niste možda slavjanofil? 

- Pokorno javljam da nisam. 

Zatim su me odveli i rekli mi da sam optužen zbog pobune. 

- Najbolje ti je sada - reče Švejk - da se praviš blesav. Kad sam ja bio u 
garnizonskom zatvoru, tada je s nama bio neki pametan čovjek, 
obrazovan, profesor trgovačke akademije. On je umakao s ratišta, pa se 
spremao neobično svečan proces, na kojem je trebao biti egzemplarno 
osuđen i obješen, no on se iz toga vrlo jednostavno izvukao. Počeo je 
hiniti da je nasljedno opterećen, pa kad ga je pregledavao štabni liječnik, 
tada je izjavio da on nije umakao s ratišta i da on od mladih dana rado 
putuje pa uvijek osjeća čežnju da ode nekamo daleko. Jednom se, veli, 
probudio u Hamburgu, drugi put opet u Londonu, a nije uopće znao kako 
je onamo dospio. Otac mu je, veli, bio alkoholičar i izvršio je 
samoubojstvo još prije njegova rođenja, a majka mu je bila prostitutka 
koja se opijala i umrla u delirijumu. Mlađa mu se sestra utopila, a starija 
se bacila pod vlak, brat mu je skočio sa željezničkog mosta na Vyšehradu, 
a djed je ubio svoju ženu, polio se petrolejem i zapalio se; druga baka 
skitala se s Ciganima i otrovala se u zatvoru šibicama; bratučeda su mu 
nekoliko puta sudili zbog paleža, pa je u tamnici u Kartouzima prerezao 
vratne žile komadićem stakla; sestrična s očeve strane bacila se u Beču sa 
šestog kata, a i on sam je vrlo loše odgojen, tako da do desete godine nije 
umio ni govoriti jer ga je, kad je još bio šestomjesečno dijete, te su ga na 
stolu previjali i nekamo skoknuli, povukla mačka sa stola pa je pao na 
pod i udario se u glavu. Od vremena do vremena muči ga jaka glavobolja, 
pa u takvim momentima ne zna što radi, te je u takvom stanju umakao s 
fronte u Prag, a pribrao se tek kad ga je uhapsila vojna policija u pivari 
»Kod_Fleka“. Moj gospodine, trebali ste vidjeti s kakvim su ga 
zadovoljstvom otpustili iz vojske, a nekih pet bakezera, koji su sjedili s 
njim u istoj sobi, zapisali su za svaki slučaj na komadić papira otprilike 
ovo: 

Otac alkoholičar. Mati prostitutka. 

1. sestra (se utopila). 


2, sestra (pod vlak). 

Brat (s mosta). 

Djed je ubio ženu, petrolej, zapalio se. 

2. baka (cigani, šibice) otrovala se itd. 

I jedan od njih, kad je to počeo nabrajati štabnom liječniku, nije još 
stigao dalje od bratučeda, kadli mu liječnik, jer je to bio već treći slučaj, 
reče: ,Znam, klipane, tvoja sestrična s očeve strane bacila se u Beču sa 
šestog kata, a ti si vrlo loše odgojen, tako da će te zatvor popraviti.“ I 
zatim ga odveli u zatvor, svezali mu ruke i noge unakrst, pa je odmah 
zaboravio i vrlo loš odgoj i oca alkoholičara i majku prostitutku, te se 
radije javio dobrovoljno na frontu. 

- Danas - reče jednogodišnji dobrovoljac - više nitko u vojsci ne vjeruje u 
nasljedno opterećenje, jer bi inače stvar ispala tako da bi morali sve 
generalne štabove zatvoriti u ludnicu. 

U okovanim vratima zaškrinu ključ i u zatvor stupi profoz: 

- Infanterist Švejk i saper Vodička treba da odu do gospodina istražitelja! 
Ustadoše, i Vodička reče Švejku: 

- Vidiš ih, lopove, svaki dan preslušavanje, a neprestano bez rezultata. Da 
nas već jednom, do bijesa, osude i ne natežu se toliko s nama! Ovako 
samo čitav božji dan ljenčarimo, a oni madžarski klipani trčkaju 
naokolo... 

A dok su polazili na preslušavanje u kancelariju divizijskog suda koja je 
bila smještena na drugoj strani u drugoj baraci, saper Vodička i Švejk 
razgovarahu o tome kad će ih zapravo izvesti pred redovni sud. 

- Neprestano samo pusta preslušavanja - ljutio se Vodička - a kad bi se od 
toga bar nešto rodilo! Potroše brda papira, a čovjek i ne vidi suda. Sagnjije 
lijepo iza rešetaka. Reci mi iskreno da li se ta juha uopće može jesti! Pa 
onaj kupus sa smrznutim krumpirima! Sto mu gromova, tako glupog 
svjetskog rata nisam još nikada proživio. Ja sam to zamišljao sasvim 
drukčije. 

- Aja sam eto sasvim zadovoljan - reče Švejk. - Još prije nekoliko godina, 
kad sam služio aktivno, govorio je naš župar Solpera da u vojsci mora da 
bude svatko svjestan svojih dužnosti, pa ti je uz to još opalio takvu 
zaušnicu da nikada nisi to zaboravio. Ili pokojni natporučnik Kvajser, kad 
nam je dolazio pregledavati puške, uvijek nam je tumačio da svaki vojnik 
treba da pokaže najveću duševnu očeličenost, jer su vojnici samo stoka 


koju država hrani, daje im jesti, piti kave, daje im duhan za lulu, pa zato 
oni moraju tegliti kao volovi. 


Saper Vodička se zamislio i nakon kratkog časa rekao: 

- Kada dođeš, Švejku, pred istražitelja, nemoj se zbuniti, nego samo 
ponovi što si rekao na prošlom preslušavanju, da ne padnem u kakvu 
nepriliku. Glavno je, dakle, da si vidio da su me napali oni madžarski 
klipani. Ta sve smo mi to radili zajednički! 

- Ništa se ne boj, Vodička - tješio ga Švejk. - Samo budi miran i ništa se 
nemoj uzrujavati. Nije to ništa strašno ako čovjek dođe pred divizijski 
sud. Trebao si vidjeti kako je u stara vremena takav vojni sud brzo sudio. 
Služio je kod nas u kadru neki učitelj Heral, pa nam je on jednom na 
krevetu pričao, kad smo svi u sobi dobili pritvor, da se u praškom muzeju 
nalazi zapisnik takvog vojnog ,,Suda iz vremena Marije Terezije. Svaka je 
pukovnija imala svoga krvnika koji je pogubljivao vojnike svoje 
pukovnije, jednoga po jednoga, a za svakoga je dobivao terezijanski talir, i 
taj je krvnik prema tom zapisniku zaradio koji dan čitavih pet talira. 

- To je razumljivo - pridoda Švejk promišljeno - tada su pukovnije bile 
jake po broju momaka i stalno su ih po selima popunjavali. 

- Kad sam bio u Srbiji - reče Vodička - tada su u našoj pukovniji vješali 
trećopozivce za cigarete. Uvijek se našao takav među vojnicima. Kada bi 
takav vojnik objesio odraslog muškarca, dobio bi deset cigareta ,sport“, a 
za ženu i dijete dobio bi pet cigareta. Kasnije je intendantura počela 


štedjeti, pa su ljude strijeljali u skupinama. Sa mnom je služio neki 
ciganin, pa mi dugo nismo znali da on radi takve stvari. Bilo nam je samo 
čudno što su ga uvijek noću zvali nekamo u kancelariju. Tada smo bili na 
Drini. A jedne noći, kad je on ovako otišao, nekomu padne na um da 
pročeprka njegove stvari, a taj vam je krvnik imao u svom ruksaku tri 
kutije sportskih cigareta, dakle trista cigareta. Kad se ujutro vratio u naš 
štagalj, mi smo mu sudili po kratkom postupku. Oborili smo ga na 
zemlju, a neki Beloun zadavio ga je remenom. A bio je taj krvnik žilav kao 
mačka. 

Stari saper Vodička pijunu i nastavi: 

- Nikako ga nije mogao zadaviti, već se ciganin i usrao i oči su mu 
iskočile, a još je bio živ kao nedoklan pijetao. Tada smo ga pograbili kao 
mačku: dvojica za glavu, dvojica za noge i zavrnuli mu vratom. Zatim smo 
navukli na njega njegov ruksak zajedno s cigaretama i bacili ga lijepo u 
Drinu. Ta tko bi pušio takve cigarete! Ujutro su ga svuda tražili. 

- Trebali ste javiti da je dezertirao - mudro primijeti Švejk - i da se već 
spremao na to i da je svaki dan govorio kako će klisnuti. 

- Ali tko bi mislio na takve stvari - odgovori Vodička - mi smo svoje 
uradili i za drugo se nismo brinuli. Tamo je to išlo sasvim lako. Svaki dan 
je netko nestao, a nisu ih ni vadili iz Drine. Plovio je tako naduti 
trećopozivac kraj našeg ubijenog domobranca lijepo niz Drinu i Savu u 
Dunav. A kad su to neki nenaviknuti vidjeli prvi put, spopala ih je mala 
groznica. 

- Trebali ste im dati kinin - reče Švejk. 

Uto uđoše u baraku u kojoj su bile kancelarije divizijskog suda, i stražar 
ih odmah odvede u kancelariju broj osam, gdje je za stolom s hrpama 
spisa sjedio istražitelj Ruller. 

Pred njim je stajao nekakav zakonik i na njemu čaša neispijenog čaja. Na 
desnoj strani stola stajalo je raspelo od imitirane slonove kosti, sa 
zaprašenim Isusom koji je očajnički gledao podnožje svoga križa, na 
kojem se nalazio pepeo i čikovi cigareta. 

Istražitelj Ruller upravo je, na žalost raspetog boga, stresao pepeo s nove 
cigarete o podnožje raspela i drugom rukom pridigao čašu s čajem koja se 
prilijepila o zakonik. 

Oslobodivši čašu toga zagrljaja, listao je dalje u knjizi koju je pozajmio iz 
oficirskog kasina. 


Bila je to knjiga Fr. S. Krausea s naslovom koji je mnogo obećavao: 


»Forschungen zur — Entwicklungsgeschichte der — geschlechtlichen 


Moral.“ *? 


Zagledao se u reprodukcije naivnih crteža muškog i ženskog spolnog 
organa s prikladnim stihovima koje je otkrio učenjak F. S. Krause na 
nužnicima berlinskog zapadnog kolodvora, tako da se nije ni osvrnuo na 
vojnike koji su ušli. 

Trgao se iz promatranja reprodukcija tek onda kad je Vodička zakašljao. 

- Was geht los? *“ - upita listajući dalje i tražeći nastavak naivnih crteža, 
skica i nacrta. 

- Pokorno javljam, gospodine istražitelju - odgovori Švejk - drug Vodička 
se prehladio pa sad kašlje. 

Istražitelj Ruller tek sada pogleda Švejka i Vodičku. 

Trudio se da mu lice poprimi što stroži izgled. 

- Konačno ste stigli, klipani - reče prevrćući po hrpi spisa na stolu - 
pozvao sam vas za devet sati, a sad će skoro jedanaest. 

- Kako to stojiš, ti vole? - zapita Vodičku koji se usudio stati voljno. - Kad 
reknem voljno, tada možeš raditi s nožurdama što hoćeš. 

- Pokorno javljam, gospodine istražitelju - javi se Švejk - on ima reumu. 

- Ti radije drži jezik za zubima - reče mu istražitelj Ruller. - Kad te što 
zapitam, tek tada odgovaraj! Triput si bio kod mene na preslušavanju i 
samo si sipao riječi kao vodopad. Hoću li već jednom naći taj spis ili ne? 
Ala imam s vama posla, klipani jedni! No neće vam se isplatiti što izlišno 
opterećujete sud! 

- Eto pogledajte, ništarije - reče pošto je izvukao iz hrpe akata opsežan 
spis s natpisom: 


»Sch wejk & Vodička.“ 


- Nemojte misliti da ćete i dalje ljenčariti u divizijskom sudu zbog neke 
glupe tučnjave i izmaći neko vrijeme ratištu. Zbog vas sam morao 
razgovarati telefonski čak s armijskim sudom, vi glupani! 

I uzdahnu. 

- Ne drži se tako ozbiljno, Švejku, mislim da će te na fronti proći želja da 
se tučeš s nekim honvedima - nastavi istražitelj. - Istraga se protiv vas 
obojice obustavlja i svaki od vas treba da se javi u svoju jedinicu, gdje 


ćete biti kažnjeni na raportu, i ondje ćete s marškompanijom na frontu. 
Ako mi još jednom dopadnete šaka, ništarije jedne, ja ću vam zapapriti, 
da ćete samo gledati. Evo vam otpusni list i vladajte se pristojnije! 
Odvedite ih na broj dva! 

- Pokorno javljam, gospodine istražitelju - reče Švejk - mi ćemo vaše riječi 
primiti k srcu i mnogo vam zahvaljujemo na vašoj dobroti. Da je to u 
civilu, ja bih se usudio reći da ste zlatan čovjek. I ujedno vas moramo 
obojica zamoliti najljepše za oproštenje što ste se morali s nama toliko 
mučiti. Mi to zaista ne zaslužujemo. 

- Tornjajte se već jednom do sto đavola! - viknu istražitelj na Švejka. - Da 
se za vas obojicu nije zauzeo gospodin pukovnik Schroder, ne znam kako 
biste prošli. 

Vodička se tek na hodniku osjetio starim Vodičkom kad ga je stražar 
pratio u kancelariju broj dva. 

Vojnik koji ih je vodio bojao se da će zakasniti na ručak, pa stoga reče: 

- Požurite malo, momci, vučete se kao puževi! 

Tada mu Vodička reče neka ne laje mnogo, i neka bude sretan što je Čeh. 
Da je Madžar, već bi ga rastrgao kao haringu. 

Budući da su vojni pisari iz kancelarije pošli po ručak, vojnik koji ih je 
vodio bio je prisiljen da ih privremeno vrati u zatvor divizijskog suda, što 
nije prošlo bez psovki s njegove strane koje je uputio na adresu omražene 
sorte vojnih pisara. 

- Drugovi će mi opet pobrati sve masno s juhe - zakuka on tragično - i 
mjesto mesa ostavit će mi same žile. Jučer sam također pratio dvojicu u 
logor, pa mi je netko požderao pola kruha koji su za mene fasovali. 

- Izgleda da vi ovdje kod divizijskog suda ne mislite ni na što drugo nego 
na žderanje - reče Vodička koji se već potpuno pribrao. 

Kad su ispričali jednogodišnjem dobrovoljcu kako se stvar svršila, on 
uzviknu: 

- Dakle marškompanija, prijatelji! To vam je kao ono u časopisu čeških 
turista: ,Sretno putujte!“ Pripremni radovi za put već su obavljeni, slavna 
vojna uprava pobrinula se za sve i sve uredila. I vi ste pozvani da se 
priključite izletu u Galiciju. Pođite na put vedro raspoloženi i laka i 
radosna srca. Pokažite neobičnu ljubav prema krajevima gdje će vam 
predstaviti rovove! Ondje je krasno i zanimljivo. Osjetit ćete se u dalekoj 
tuđini kao kod kuće, kao u rodnom kraju, gotovo čak kao u dragoj 


domovini. S uzvišenim osjećajima poći ćete prema krajevima za koje je 
već stari Humboldt rekao: ,U čitavom svijetu nisam vidio ništa 
veličanstvenije od te blesave Galicije“. Brojna i rijetka iskustva, koja je u 
prvom pohodu stekla naša slavna vojska na povlačenju iz Galicije, bit će 
svakako dobrodošli vodič našim novim ratnim ekspedicijama pri 
sastavljanju programa drugog pohoda. Samo stalno naprijed za nosom u 
Rusiju, i od radosti ispalite u zrak sve svoje naboje! 

Prije nego su Švejk i Vodička poslije ručka otišli u kancelariju, priđe im 
onaj nesretni učitelj koji je ispjevao pjesmu o ušima, pa im reče 
tajanstveno odvedavši ih u stranu: 

- Kad već budete na ruskoj strani, ne zaboravite odmah reći Rusima: 
»Zdravstvujte, ruskije bratja, my bratja Čehi, mi njet Avstrijci!“ *' 

Kad su izlazili iz barake, Vodička, želeći jasno pokazat: svoju mržnju 
prema Madžarima, kao i to da ga zatvor nije svladao ni pokolebao u 
njegovu uvjerenju, stade na nogu nekom Madžaru koji nije htio služiti 
vojsku, i viknu uz to na njega: ,Obuj se, kljakavče!“ 


- Samo da je nešto rekao - s nevoljkošću reče saper Vodička Švejku - 
samo da je pisnuo, razderao bih mu tu njegovu madžarsku njušku od 
jednog uha do drugoga. A on blesavi klipan šuti i pušta da mu gazim po 
cipelama. Sto mu gromova, Švejku, ja sam tako bijesan što me nisu 
osudili. Ta to izgleda kao da nam se rugaju, kao da je ona naša tučnjava s 
Madžarima bila kakva šala. A ipak tukli smo se kao lavovi. Ti si kriv što 


nas nisu osudili i što su nam dali takvu svjedodžbu kao da se ne znamo ni 
tući pošteno, što zapravo misle o nama? A bila je to zaista poštena bitka. 
- Dragi momče - reče Švejk dobroćudno - ja jednostavno ne shvaćam, 
kako to da te ne veseli što nas je divizijski sud službeno priznao kao 
potpuno pristojne ljude, protiv kojih on ništa nema. Ja sam se, istina, na 
preslušavanju svakojako izgovarao, ali tako se mora raditi, ondje nam je 
dužnost da lažemo, kao što je govorio odvjetnik Bass svojim klijentima. 
Kad me je gospodin istražitelj zapitao zašto smo prodrli u stan onoga 
gospodina Kakonyia, ja sam mu jednostavno rekao: ,Ja sam mislio da 
ćemo se najbolje upoznati s gospodinom Kakonyiem ako ga posjetimo“ 
Više me ništa nije pitao gospodin istražitelj, to mu je bilo sasvim dosta. 
- Zapamti dobro - nastavljaše Švejk svoje razmatranje - da pred vojnim 
sudovima ne smije nitko ništa priznati. Kad sam sjedio u garnizonskom 
zatvoru, tada je jedan vojnik u susjednoj sobi priznao svoju krivnju, no 
kad su to drugi saznali, nabili su mu deku na glavu i prisilili ga da je 
morao opozvati priznanje. 
- Da sam uradio što nečasno, tada ne bih priznao - reče saper Vodička - no 
kad me taj istražni klipan izravno zapitao: ,Jeste li se tukli?“ - ja sam mu 
odgovorio: ,Da, tukao sam se.“ - ,A jeste li koga ispremlatili?“ - ,Jesam, 
gospodine istražitelju.“ - ,A jeste li pri tom koga ranili?“ - ,Naravno da 
jesam, gospodine istražitelju!“ Neka zna s kim govori. I u tom je baš ta 
sramota što su nas oslobodili. To je kao da ne vjeruje da sam rastrgao 
opasač o te madžarske klipane i da sam napravio od njih rezance, kvrge i 
modrice. Ta ti si bio prisutan kad sam u jednom času imao na sebi tri 
madžarska klipana, a začas su se svi oni valjali na zemlji i ja sam po 
njima gazio. A nakon svega toga takav balavi istražni klipan obustavlja 
protiv nas istragu! To je kao da mi je rekao: ,Kud se guraš, ti si mi baš 
sposoban za tučnjavu!“ Kad se rat završi pa prijeđem opet u civil, ja ću ga, 
ljenčuru, već negdje pronaći i onda ću mu pokazati da li se znam tući. A 
onda ću doći amo u Kiraly Hidu i izazvat ću takvu tučnjavu kakve svijet 
nije vidio, pa će se ljudi skrivati u podrume kad saznaju da sam došao 
ovamo, da naučim pameti te kir4lyhidske vucibatine, te ništarije, te 
klipane. 

*** 
U kancelariji su sve obavili vrlo brzo. Neki narednik kojemu su usta bila 
još masna od ručka, predao je Švejku i Vodički njihove isprave držeći se 


vrlo ozbiljno, ali nije propustio priliku da im ne održi govor u kojem je 
apelirao na njihov vojnički duh, a jer je bio Poljak iz Gornje Šleske, 
začinjao je govor raznim lijepim izrazima iz svoga narječja, kao 
»marekvium“, ,glupi rolmopsie“, ,krajcova sedmina“, ,svinja porypana“ i 
»dum vam banje na mjesjnuckovy vaši gzichty“. * 

Kad se Švejk opraštao s Vodičkom, jer su svakoga pratili u njegovu 
jedinicu, reče Švejk Vodički: 

- Kad se završi rat, tada mi dođi u pohode. Naći ćeš me svako veče poslije 
šest sati u ,Gostionici kod kaleža“, na Bojištu. 

- Razumije se da ću doći - odgovori Vodička. - A hoće li biti kakve 
gungule? 

- Svako se veče ondje nešto dogodi - obećavao mu Švejk - a ako bi bilo 
suviše mirno, već ćemo mi to nekako urediti. 

Rastadoše se a kad su se udaljili već prilično koračaja, stari saper Vodička 
viknu za Švejkom: 

- No svakako se pobrini za kakvu zabavu kad onamo dođem! 

A na to mu uzvrati Švejk: 

- Ali sigurno dođi, čim se svrši rat! 

Poslije toga se udaljiše, no opet se nakon prilično vremena začu iza ugla u 
drugom redu baraka Vodičkin glas: 

- Švejku, kakvo pivo toče ,Kod kaleža“? 

I kao jeka začu se Švejkov odgovor: 

- Velikopopovičko. 

- Aja sam mislio da smichovsko - viknuo je izdaleka saper Vodička. 

- Ima ondje i cura! derao se Švejk. 

- Dakle poslije rata, u šest sati naveče! - vikao je odozdo Vodička. 

- Dođi radije u šest i po, ako bih se gdje zadržao - odgovarao mu Švejk. 
Zatim se još začu, iz velike daljine, Vodičkin glas: 

- Zar ne možeš doći u šest sati? 

- Dobro, doći ću dakle u šest - začu Vodička odgovor druga koji se 
udaljivao. 


sa 

H HRL 
I tako se rastadoše dobri vojak Švejk i stari saper Vodička. ,Wenn die 

Leute auseinander gehen, da sagen sie auf Wiedersehn. 


V. IZ BRUCKA NA LEITHI DO SOKALA 


Natporučnik Lukaš šetao se uzbuđeno po kancelariji jedanaeste 
marškompanije. Bila je to mračna rupa u četnoj baraci, pregrađena iz 
hodnika daskama. Stol, dvije stolice, petrolejska svjetiljka i vojnički 
krevet. 

Pred njim je stajao računarski narednik Vančk, koji je ovdje sastavljao 
platne spiskove, vodio kuhinjske račune za momčad, bio ministar 
financija čitave čete i tu provodio cio bogovetni dan. Ovdje je i spavao. 
Kraj vrata je stajao debeli pješak duge brade kao Krakonoš. To je bio 
Baloun, novi potporučnikov momak, u civilu mlinar negdje od Češkoga 
Krumlova. 

- Zaista ste mi odabrali sjajnog momka - govorio je natporučnik Lukaš 
računarskom naredniku. - Zahvaljujem vam srdačno na ovom dragom 
iznenađenju. Prvi dan sam ga poslao po ručak u oficirsku menažu, a on 
mi je pola ručka požderao! 

- Prolio sam, molim - reče debeli div. 

- Dobro, prolio si. Ali proliti si mogao samo juhu ili umak, a ne 
frankfurtsku pečenku. Ta donio si mi takav komadić mesa koji bi pod 
nokat stao! A gdje ti je savijača? 

-Jasam... 

- Ne poriči, pojeo si je! 

Natporučnik je Lukaš izgovorio posljednje riječi tako ozbiljno i tako 


strogo da je Baloun i nehotice ustuknuo za dva koraka. 

- Ja sam se informirao u kuhinji što smo danas imali za ručak. Bila je 
juha s valjušcima od jetara. A gdje su ti valjušci? Vadio si ih uz put iz 
juhe, to je sigurno. Zatim je bila govedina s krastavcem. A što si s njom 
uradio? I nju si požderao. Bila su i dva komada frankfurtske pečenke. A 
donio si samo pola komada, ha? Pa dva komada savijače! Kamo si s 
njom? Smazao si je, svinjo bezobrazna i odurna! Govori, gdje je savijača! 
Da je pala u blato? Magarče jedan! Možeš li mi pokazati mjesto gdje leži 
u blatu? Da je odmah dotrčao neki pas, ko naručen, da je zgrabio savijaču 
i odnio je? Isuse Kriste, opalit ću te po gubici da će ti glava biti kao kabao. 
I još ta svinja poriče! A znaš li tko te je vidio? Računarski narednik 
Vančk. Došao je k meni i rekao mi: ,Pokorno javljam, gospodine 
natporučniče, ona vaša svinja, Baloun, jede vaš ručak. Gledam kroz 
prozor i vidim ga kako maže, kao da nije jeo čitave nedjelje.“ Čujte vi, 
računarski naredniče, zar zbilja niste mogli naći za mene nikakvo drugo 
marvinče nego baš ovog klipana? 

- Pokorno javljam, gospodine natporučniče, da mi se Baloun učinio 
najzgodnijim čovjekom za to u čitavoj našoj marškompaniji. On je tako 
nespretan da ne zapamti nijednu puščanu radnju, a ako mu čovjek dade 
pušku u ruke, još će napraviti i kakvu nesreću. Pri posljednjoj vježbi 
slijepim mecima gotovo je izbio oko svojem susjedu. Mislio sam da će 
biti dobar za takvu službu. 

- Pa da uvijek pojede čitav ručak svome gospodaru - reče Lukaš - kao da 
mu nije dovoljna njegova porcija. Nisi valjda gladan? 

- Pokorno javljam, gospodine natporučniče, ja sam uvijek gladan. Kad 
nekomu preostane kruha, ja ga otkupim od njega za cigarete, pa mi je i 
sve to malo. Ja sam već takav po prirodi. Mislim uvijek da sam već sit, ali 
ni govora. 


Nakon kratkog vremena, kao prije jela, opet mi počne kruljiti u želucu, i 
eto ti na, želudac mi se već, mrcina, javlja za jelo. Kadikad mislim da mi 
je zaista dosta, da više ništa ne može stati u mene, ali tek štogod. Čim 
spazim nekoga da jede, ili osjetim miris jela, već osjećam kao da mi je 
želudac posve prazan. On se odmah počne javljati za svoje pravo, i ja bih 
tada mogao gutati čavle. Pokorno javljam, gospodine natporučniče, ja 
sam već molio da mi daju dvostruku porciju. Bio sam radi toga u 
Budjejovicama kod pukovnijskog liječnika, a on mi je mjesto toga 
odobrio tri dana bolovanja i propisao mi samo lončić čiste juhe na dan. 
»Ja ću te već, mrcino jedna, naučiti što je glad. Dođi amo još jednom, pa 
ćeš vidjeti kako ćeš odavde izaći tanak kao kolac za hmelj!“ Ne djeluju 
tako na mene samo fine stvari, gospodine natporučniče, nego me i obične 
podražuju i izazivaju odmah slinu. Pokorno javljam, gospodine 
natporučniče, ja vas uljudno molim da mi odobrite dvostruku porciju. Pa 
ako i ne bude mesa, da mi se dade bar prilog, krumpir, valjušci, malo 
umaka, jer toga uvijek ostane... 

- Dobro, ja sam saslušao te tvoje drskosti, Baloune - odgovori 
natporučnik Lukaš. - Jeste li vi kada čuli, računarski naredniče, da je prije 
vojnik bio tako drzak kao ovaj klipan? Pojeo mi ručak i još traži da mu se 
odobri dvostruka porcija. Ali ja ću ti pokazati, Baloune, da ćeš izgladnjeti! 
- Vi ga, računarski naredniče - obrati se Vančku - odvedite do kaprala 
Weidenhofera, neka ga lijepo sveže na dvorištu kraj kuhinje, pa neka ga 
tako drži dva sata dok ne budu naveče dijelili gulaš. Ali neka sveže 


povisoko, da stoji samo na vršcima prstiju pa da vidi kako se u kotlu kuha 
gulaš. A uredite to tako da taj gad bude svezan i onda kad budu kraj 
kuhinje dijelili gulaš, da mu cure sline kao gladnoj kuji kad njuška oko 
prodavaonice suhomesnate robe. Recite kuharu da njegovu porciju 
razdijeli! 

- Na službu, gospodine natporučniče! Pođite sa mnom, Baloune! 

Kad su odlazili, natporučnik ih zaustavi na vratima, pa zagledavši se u 
zaplašeno Balounovo lice, viknu pobjednički: 

- Baš ti je to koristilo, Baloune! Želim ti dobar tek! A ako mi to još 
jednom učiniš, poslat ću te bez smilovanja pred ratni sud. 

Kad se Vančk vratio i priopćio da je Baloun već svezan, reče mu 
natporučnik Lukaš: 

- Vi znate, Vančk, da ja to nerado činim, ali nema drugog izlaza. Prvo, 
priznat ćete da pas reži kad mu oduzmete kost. Neću da imam uza se 
takva podlaca. A drugo, već sama okolnost što je Baloun svezan, ima 
veliko moralno i psihološko značenje za čitavu momčad. Ovi klipani u 
posljednje vrijeme, otkako su u marškompaniji pa znaju da će sutra ili 
prekosutra na frontu, rade što hoće. 

Natporučnik Lukaš je izgledao vrlo ožalošćeno i nastavio je tihim glasom: 
- Preksinoć smo pri noćnoj vježbi, kao što znate, trebali manevrirati 
protiv škole jednogodišnjih dobrovoljaca iza tvornice šećera. Prvi vod, 
prethodnica, prolazio je tiho ulicom, jer sam ga ja vodio, ali drugi, koji je 
trebao ići na lijevo i razaslati predstraže do same šećerane, taj se ponašao 
kao da ide s izleta. Pjevali su i udarali nogama da se moralo čuti čak u 
logoru. 


A na desnom krilu treći je vod pošao na izviđanje terena ispod šume, te je 
bio udaljen od nas dobrih deset minuta, pa se čak s te daljine moglo 
vidjeti kako klipani puše, vidjele su se vatrene tačkice u mraku. Četvrti je 
vod trebao da bude zaštitnica, pa sam đavo zna kako se dogodilo da se 
odjednom pojavio pred našom prethodnicom, tako da smo ga smatrali za 
neprijatelja, te sam se ja morao povlačiti pred vlastitom zaštitnicom koja 
je napredovala protiv mene. To je ta jedanaesta marškompanija koja mi 
je povjerena, što mogu s takvim vojnicima? A kako će tek biti u pravoj 
bitki? 

Natporučnik Lukaš je sklopio ruke i držao se mučenički, dok se šiljak 
njegova nosa produžio. 

- Ništa se zbog toga ne uzrujavajte, gospodine natporučniče - nastojao ga 
je primiriti računarski narednik Vančk - ne razbijajte time glavu! Ja sam 
već bio u tri marškompanije, ali su nam svaku razjurili, zajedno s čitavim 
bataljonom, pa smo se morali iznova formirati, a sve su te 
marškompanije bile jednake, nijedna nije bila ni za dlaku bolja od vaše, 
gospodine natporučniče. Najgora je bila deveta. Ona je odvukla sa sobom 
u ropstvo sve starješine zajedno s četnim komandantom. Mene je samo 
to spasilo što sam ja baš tada pošao u pukovnijsku komoru da podignem 
za četu rum i vino, tako da su oni to uradili bez mene. 

- A možda i ne znate, gospodine natporučniče, da je pri toj posljednjoj 
noćnoj vježbi o kojoj ste pričali, Einjahrigfreiwilligenschule, ** koja je 
trebala zaobići našu četu, stigla čak do Nežiderskog jezera? Marširala je 
stalno naprijed, sve do jutra, a predstraže su dopirale do same močvare. A 
vodio ih je gospodin kapetan Sagner. Da se nije razdanilo, možda bi 
dospjeli sve do Šopronja - nastavi tajanstvenim glasom računarski 
narednik koji je uživao u takvim zgodama i vodio u evidenciji sve slične 
događaje. 

- Znate li, gospodine natporučniče - nastavi narednik namignuvši 
povjerljivo - da će gospodin kapetan SAgner postati zapovjednik našeg 
maršbataljona? Ispočetka se mislilo, kako je pričao štabni narednik 
Hegner, da ćete vi postati zapovjednik bataljona jer ste vi naš najstariji 
oficir, ali kasnije je, vele došlo iz divizije na brigadu da je na to mjesto 
imenovan gospodin kapetan Sagner. 

Natporučnik Lukaš ujede se za usnicu i pripali cigaretu. Znao je on to i 
bio je uvjeren da mu se čini nepravda. Kapetan SAgner već ga je dvaput 


preskočio prilikom promaknuća, ali Lukaš ne reče ništa nego samo: 

- Zar kapetan Sagner... 

- Ja se tome mnogo ne veselim - nastavi povjerljivo računarski narednik. 
- Pričao je štabni narednik Hegner da se gospodin kapetan Sagner na 
početku rata u Srbiji htio istaći negdje u planinama kraj Crne Gore, pa je 
tjerao jednu četu svoga bataljona za drugom na mašinske puške u 
srpskim položajima premda je to bila sasvim zališna stvar, te infanterija 
nije ondje ništa vrijedila, jer je Srbe iz njihovih pećina mogla istjerati 
samo artiljerija. Od čitavog bataljona ostalo je samo osamnaest ljudi. 
Gospodin kapetan Sagner dobio je metak u ruku, a u bolnici još i 
dizenteriju, te se opet pojavio u Budjejovicama, u pukovniji, pa je sinoć, 
kažu, pričao u kasinu kako se veseli što će na frontu, i da će ondje ostati 
čitav maršbataljon, ali će on osvjetlati obraz i dobiti signum laudis. Istina, 
u Srbiji nije dobio ništa, ali sada će ili poginuti s čitavim maršbataljonom, 
ili će ga imenovati potpukovnikom, ali maršbataljon mora zagristi. Ja 
mislim, gospodine natporučniče, da se taj rizik tiče i nas. Pričao je 
nedavno štabni narednik Hegner da baš niste u najboljim odnosima s 
kapetanom SaAgnerom, pa da će on baš našu jedanaestu kompaniju 
postati prvu u borbu, i to na najstrašnija mjesta. 

Računarski narednik uzdahnu i nastavi: 

- Ja nekako mislim da bi se u takvom ratu kao što je ovaj, u kojem ima 
toliko vojske i fronta je tako duga, da bi se možda mnogo više postiglo 
manevriranjem nego kakvim očajničkim napadajima. Ja sam to vidio pod 


Duklom u desetoj marškompaniji. Tamo je sve prošlo sasvim glatko, 


*1. . . 155 . .. v 
dobili smo nalog ,nicht schiessen“, “pa nitko nije pucao, nego se čekalo 


da nam se Rusi približe. I mi bismo ih zarobili bez ijednog pucnja, no 
imali smo na našem lijevom krilu pučke ustaše, pa su se ti blesavi 
domobranci tako uplašili što nam se Rusi približuju, da su počeli silaziti 
niz snježni obronak kao da su na sklizalištu, pa smo dobili zapovijed da 
su nam Rusi probili lijevo krilo, pa da nastojimo stići do brigade. Ja sam 


baš tada bio u brigadi da mi potvrde »kompanieverpflegungsbuch“, ** jer 


nisam mogao naći naš ,regimentstrain“, ““ kadno pristigoše u brigadu 
prvi vojnici iz desete marškompanije. Doveče ih je stiglo sto dvadeset, a 
ostali se po snijegu odsanjkali, zalutavši na povlačenju, pravo u ruske 
položaje kao toboganom. Bilo je ondje strašno, gospodine natporučniče; 
Rusi su u Karpatima imali položaje gore i dolje. A zatim, gospodine 


natporučniče, gospodin kapetan Sagner... 

- Ostavite me već jednom na miru s tim gospodinom kapetanom 
Sagnerom - reče natporučnik Lukaš - sve ja to znam, i nemojte misliti, 
kad dođe do juriša i borbe, da ćete vi opet slučajno negdje u pukovnijskoj 
komori fasovati rum i vino. Bio sam upozoren da vi strašno ločete, pa tko 
pogleda taj vaš crveni nos, odmah vidi koga ima pred sobom. 

- To mi je ostalo iz Karpata, gospodine natporučniče. Ondje smo morali 
piti, hrana nam je stizala gore sasvim hladna, rovovi su nam bili u 
snijegu, vatru nismo smjeli ložiti, tako da nas je održavao samo rum. A da 
nije bilo mene, desilo bi se kao i drugim kompanijama gdje nije bilo 
ruma, pa su se ljudi smrzavali. Stoga smo svi mi imali crvene nosove od 
ruma, ali to je opet bilo nezgodno zbog toga što je iz bataljona stigao 
nalog da u patrolu šaljemo samo one ljude koji imaju crvene nosove. 

- Ali sad je već prošla zima - primijeti značajno natporučnik. 

- Rum je, gospodine natporučniče, u ratu neophodno potreban u svako 
godišnje doba, isto kao i vino. Stvara, da tako kažem, dobro raspoloženje. 
Za pola šolje vina i četvrt litre ruma vojnik je voljan da se sa svakim 
tuče... Koji to vol opet kuca na vratima? Zašto ne pročita natpis: ,Nicht 


klopfen!“ Herein!'* 

Natporučnik se Lukaš okrenu na stolici prema vratima i opazi kako se 
vrata polagano i tiho otvaraju. A isto tako tiho uniđe u kancelariju 
jedanaeste marškompanije dobri vojak Švejk, koji je salutirao već na 
pragu i jamačno već tada kad je kucao na vrata, gledajući u natpis: ,Nicht 
klopfen!“ 

Njegovo je salutiranje bilo u potpunom skladu s njegovim beskrajno 
zadovoljnim i bezbrižnim licem. Izgledao je kao grčki bog krađe u 
skromnoj uniformi austrijskog pješaka. 

Natporučnik Lukaš zatvori načas oči pred pogledom dobrog vojnika 
Švejka, koji ga je svojim pogledom i grlio i ljubio. 

S takvim je valjda uživanjem gledao svoga oca rasipni, izgubljeni i ponovo 
nađeni sin kad je otac u njegovu čast vrtio ovna na ražnju. 

- Pokorno javljam, gospodine natporučniče, da sam opet ovdje - reče 
Švejk još sa praga s takvom iskrenom neusiljenošću da se natporučnik 
Luka4š odmah pribrao. Od onog časa kad mu je pukovnik Schroder 
priopćio da će mu opet poslati Švejka na vrat, natporučnik je Luk4š svaki 
dan u sebi odgađao taj susret. Svakog je jutra govorio u sebi: ,Danas još 


neće doći, napravio je valjda opet kakvu psinu, pa ga još ne puštaju!“ 

A sve te kombinacije sveo je Švejk na pravu mjeru svojim ulaskom koji je 
izveo tako milo i jednostavno. 

Švejk pogleda sada računarskog narednika Vančka i obrativši se k njemu 
preda mu s ljubaznim smiješkom spise koje je izvukao iz džepa svoje 
kabanice: 

- Pokorno javljam, gospodine računarski naredniče, ove spise koje su mi 
dali u pukovnijskoj kancelariji treba da predam vama. To je radi plaće i 
stavljanja na hranu. 

Švejk se kretao tako slobodno i društveno u kancelariji jedanaeste 
marškompanije kao da je s Vančkom najbolji drug. Na to je računarski 
narednik reagirao samo riječima: 

- Stavite to na stol! 

- Vrlo biste dobro uradili, računarski naredniče, kad biste me ostavili 
sama sa Švejkom - reče natporučnik Lukaš uzdahnuvši. 

I Vančk ode, ali stade iza vrata da čuje što će ova dvojica razgovarati. 
Ispočetka nije ništa čuo, jer su Švejk i natporučnik Lukaš šutjeli. Gledali 
su se dugo i promatrali jedan drugoga. Luk4š je gledao Švejka kao da ga 
hoće hipnotizirati, kao pjetlić koji stoji pred piletom i sprema se da skoči 
na nj. 

Švejk je kao uvijek gledao u natporučnika Luk4ša svojim toplim, nježnim 
pogledom, kao da bi mu htio reći: ,Opet smo zajedno, slatka moja dušo. 
Sad nas neće više ništa rastaviti, golubiću moj!“ 

A kada natporučnik dugo vremena nije ništa rekao, progovorio je sažalno 
nježni izraz Švejkovih očiju: ,Reci štogod, zlato moje, progovori!“ 
Natporučnik Lukaš prekinu ovu mučnu tišinu riječima u koje je nastojao 
unijeti dobru porciju ironije: 

- Dobro došli, Švejku! Zahvaljujem vam na posjeti. Eto, dođoše nam 
gosti! 

No nije mogao izdržati, pa je srdžba prošlih dana našla oduška u 
strašnom udarcu šake po stolu na kojem je odskočila tintarnica i izlila 
malo tinte na platni spisak. 


U isto vrijeme skoči i natporučnik Luka4š, stade tik uz Švejka i izdere se 
na njega: ,Stoko jedna!“ te se ušeta po uskom prostoru kancelarije i svaki 
put pljune prolazeći mimo Švejka. 

- Pokorno javljam, gospodine natporučniče - reče Švejk, pošto je vidio da 
se natporučnik Lukaš ne prestaje šetati i ljutito bacati u kut zgužvane 
komadiće papira, po koje je dolazio do stola - ja sam pismo predao u redu. 
Našao sam sretno gospođu Kakonyi i mogu reći da je to vrlo lijepa žena. 
Ja sam je doduše vidio samo kad je plakala... 

Natporučnik Lukaš sjede na krevet računarskog podoficira i promuklim 
glasom viknu: 

- Kada će tome doći kraj, Švejku? 

Švejk odgovori kao da nije čuo: 

- Poslije sam doživio malu neugodnost, ali ja sam sve preuzeo na sebe. 
Oni mi doduše nisu vjerovali da se ja dopisujem s onom gospođom, tako 
da sam radije na preslušavanju progutao pismo da im zametnem svaki 
trag. Zatim sam se nekim pukim slučajem, drugačije to ne mogu 
objasniti, upleo u neku malu i vrlo neznatnu tučnjavu. I iz toga sam se 
izvukao te su priznali moju nedužnost i poslali me na pukovnijski raport i 
obustavili dalju istragu kod divizijskog suda. U pukovnijskoj sam 
kancelariji bio par minuta dok nije došao gospodin pukovnik, malo me 
izgrdio i rekao mi da se odmah kod vas javim kao ordonans gospodine 
natporučniče, i naložio mi je neka vam javim da vas moli da odmah 
dođete k njemu radi marškompanije. Prošlo je otada već više od pola sata, 


ali gospodin pukovnik nije znao da će me još odvući u pukovnijsku 
kancelariju i da ću ondje sjediti još preko četvrt sata, jer su mi za cijelo to 
vrijeme zadržali plaću, a trebala mi je biti isplaćena od regimente, a ne od 
kompanije, jer su me vodili kao pukovnijskog zatvorenika. Kod njih je 
uopće sve tako ispremiješano i isprepleteno da bi čovjek od toga 
pobudalio... 

Kad je natporučnik Lukaš čuo da je već pred pola sata trebao biti kod 
pukovnika Schrodera, počeo se brzo oblačiti pa reče: 

- Vi ste mi, Švejku, opet skuhali poparu! 

Rekao je to tako očajnim glasom, punim beznađa, da ga je Švejk nastojao 
utješiti prijateljskom riječju koju je doviknuo kad je već natporučnik 
Lukaš projurio kroz vratar 

- Pričekat će vas gospodin pukovnik, ta on ionako nema što da radi. 

Čim je natporučnik otišao, u kancelariju uđe računarski narednik Vančk. 
Švejk je sjedio na stolici i ložio malu željeznu pećicu tako da je bacao 
komadiće ugljena kroz otvorena vratašca peći. Pećica se dimila i smrdjela, 
a Švejk je nastavljao svojom zabavom i ne obazirući se na Vančka, koji je 
časak promatrao Švejka. No odjednom Vančk udari nogom u vratašca i 
reče Švejku neka se udalji odatle. 

- Gospodine računarski naredniče - reče dostojanstveno Švejk - dopustite 
mi da izjavim kako uz najbolju volju ne mogu izvršiti vašu zapovijed da 
se udaljim makar i iz čitava logora, jer se ja pokoravam višoj naredbi. 

- Ja sam naime ovdje ordonans - reče ponosno i doda: - Mene je amo u 
jedanaestu  marškompaniju dodijelio gospodin pukovnik  Schroder 
gospodinu natporučniku Lukašu kod kojega sam bio vojnički sluga, ali 
sam zbog svoje prirođene inteligencije promaknut na ordonansa. 
Gospodin natporučnik i ja stari smo znanci. A što ste vi u civilu, 
gospodine računarski naredniče? 

Računarski narednik Vančk bio je tako iznenađen tim familijarnim 
susjedskim tonom dobroga vojaka Švejka da je zanemarivši svoje 
dostojanstvo, koje je vrlo rado isticao pred vojnicima svoje čete, 
odgovorio kao da je Švejkov potčinjeni: 

- U civilu sam drogerist Vančk iz Kralupa. 

- I ja sam učio za drogerista - reče Švejk - kod nekog gospodina Kokoške 
na Perštynu u Pragu. To je bio čudak, pa kad sam mu jednom u podrumu 
zabunom zapalio bure benzina te je bure izgorjelo zajedno s benzinom, 


on me je tada otjerao, pa me drogerijski gremij nije htio više nigdje 
primiti, tako da zbog toga glupog bureta nisam izučio za drogerista. 
Pravite li i vi lijek za krave? 

Vančk odmahne glavom. 

- Ami smo pravili lijek za krave sa posvećenim sličicama. Naš gospodin 
šef Kokoška bijaše vrlo pobožan čovjek, pa je tako jednom pročitao da je 
sveti Pelegrin pomagao pri liječenju nadute stoke. Dao je stoga 
naštampati negdje na Smichovu sličice svetog Pelegrina i posvetiti ih u 
Emauskom samostanu za dvjesta forinti. A mi smo ih zatim stavljali u 
zamotke našeg kravljeg lijeka. Taj se lijek pomiješao s toplom vodom, pa 
bi se dao kravi da ga popije iz kabla a uz to bi se govečetu izgovarala 
molitva svetom Pelegrinu, koju je sastavio gospodin Tauchen, naš 
pomoćnik. Kad su naime sličice svetog Pelegrina bile već odštampane, 
bilo je potrebno da se i na drugoj strani sličice odštampa kakva molitva. 
Stoga je naš stari Kokoška pozvao naveče gospodina Tauchena i rekao mu 
da do jutra sastavi kakvu malu molitvu za te sličice i za taj lijek, pa kad 
šef dođe u deset sati u dućan, da to već mora biti gotovo da se pošalje u 
tiskaru, jer krave već čekaju tu molitvicu. Ili - ili. Ili će je lijepo sastaviti i 
dobiti forintu nagrade, ili može za četrnaest dana otići. Gospodin 
Tauchen se čitavu noć znojio i ujutro je došao sav pospan da otvori 
dućan, no nije imao ništa napisano. Čak je zaboravio i to kako se zove taj 
svetac čiju će sličicu staviti u lijek. Iz te ga je nevolje spasio naš sluga 
Ferdinand. Taj je svašta znao. Kad smo sušili na tavanu kamilicu za čaj, 
on bi se uvijek onamo uvukao, izuo bi cipele i rekao nam da mu se tako 
prestanu znojiti noge. Na tavanu je hvatao golubove, znao je otvarati 
tezgu s novcima i naučio nas kojekakve druge majstorije s robom. Ja sam 
kao dječak imao kod kuće takvu ljekarnu, koju sam postepeno donosio iz 
dućana kući, da je takve nisu imali ni ,Kod milosrdne braće“. Taj je dakle 
sluga pomogao gospodinu Tauchenu. Rekao je samo ovo: ,Dajte mi to 
amo, gospodine Tauchene, da malo pogledam“, a gospodin Tauchen posla 
odmah po pivo. I prije nego sam donio pivo, naš je sluga Ferdinand 
ispjevao već polovicu pjesme i recitirao naglas: 


S neba ja vam silazim, 
dobre glase donosim. 
Krava, tele, svaki vol 


treba me baš kao sol. 
Kokoškin je lijek za vas, 
donijet će vam pravi spas. 


A zatim, kad je popio pivo i dobro potegao tinkture amary, pošlo mu je još 
brže i on je u tren oka završio pjesmicu vrlo lijepo: 


Pronašo me Pelgrin je sveti, 
dva forinta kutija vam vrijedi. 
Sveti Pelegrine, čuvaj naše stado, 
koje lijek tvoj uvijek pije rado. 
Gazde tebe zahvalno sad slave, 
sveti Pelegrine, čuvaj naše krave ... 


Zatim, kad je došao gospodin Kokoška, gospodin je Tauchen pošao s njim 
u kancelariju, a kad je izašao napolje, pokazao nam je dva forinta, a ne 
jedan, kako mu je bilo obećano, pa ih je htio podijeliti popola s 
gospodinom Ferdinandom. Ali kad je sluga Ferdinand vidio ta dva forinta, 
spopala ga je odjednom čežnja za novcem. Neće, veli, da dijeli, ili sve ili 
ništa. Tako mu dakle gospodin Tauchen nije dao ništa, nego je obadva 
forinta zadržao za sebe, a mene je pozvao u susjedno skladište, opalio mi 
ćušku i rekao mi da ću dobiti sto takvih ćušaka ako se gdje usudim reći da 
to nije on sastavio i ispjevao, a ako bi se Ferdinand potužio kod našeg 
staroga, tada moram reći da sluga Ferdinand laže. Morao sam se na to 
zakleti pred nekakvim vrčem estragonskog octa. A naš se sluga počeo 
osvećivati na tom kravljem lijeku. Miješali smo ga u velikim sanducima 
na tavanu, a on bi skupljao mišja govanca, donosio ih onamo i miješao u 
taj lijek. Zatim bi sakupljao po ulici konjsku balegu, sušio bi je kod kuće, 
istuckao u mužaru za lijekove i bacao također u taj lijek za krave sa 
slikom svetog Pelegrina. Ali ni to mu još nije bilo dosta. Mokrio je u one 
sanduke, pa se i istovario u njih, pa sve to smiješao da je ličilo na kašu od 
mekinja ... 

Uto zazvoni telefon. Računarski narednik priskoči k slušalici pa je 
mrzovoljno odbaci i reče: 

- Moram ići u pukovnijsku kancelariju. Ne sviđa mi se što je to tako 
iznebuha. 


Švejk opet ostade sam. 

Začas opet zazvoni telefon. 

I Švejk stade razgovarati: 

- Vančk? On je otišao u pukovnijsku kancelariju. Tko je na telefonu? 
Ordonans jedanaeste marškompanije. Tko je tamo? Ordonans dvanaeste 
marškompanije? Servus, kolega! Kako se zovem? Švejk. A ti? Braun. Je li 
ti rođak neki Braun iz Obalne ulice na Karlinu, šeširdžija? Nije, ne 
poznaješ ga?... Ni ja ga ne poznajem, ja sam se samo jednom vozio 
tramvajem mimo njegova dućana?... Ja ne znam ništa ... Kad ćemo na 
put? 

- Ja još nisam ni s kim razgovarao o kakvom putu. A kamo treba da 
idemo? 

- Glupane jedan, s marškompanijom na frontu. 

- O tom nisam još ništa čuo. 

- Ti si krasan ordonans. Ne znaš li da lije tvoj poručnik... 

- Moj je natporučnik ... 

- To je svejedno, je li dakle tvoj natporučnik pošao na razgovor k 
pukovniku... 

- On gaje pozvao k sebi. 

- Eto vidiš, i naš je otišao k njemu, a i zapovjednik trinaeste 
marškompanije također. Baš sam razgovarao telefonski s njegovim 
ordonansom. Meni se ne sviđa takva žurba. A ne znaš li da li i muzika 
pakuje? 

- Ja ništa ne znam. 


- Ne pravi se lud! Zar nije vaš računarski narednik dobio već avizu za 
vagone? Koliko imate ljudi? 

- Jane znam. 

- Glupane jedan, neću te valjda pojesti? (Čuje se kako čovjek koji 
telefonira, govori nekomu kraj sebe: ,Uzmi, Franta, drugu slušalicu, da 
vidiš kako jedanaesta četa ima blesavog ordonansa!“)... Halo, zar spavaš 
ili šta ti je? Odgovaraj dakle kad te kolega pita! Ti dakle još ništa ne znaš? 
Ne taji! Zar vam nije ništa rekao vaš računarski narednik, da ćete fasovati 
konzerve? Veliš da nisi s njime o tom govorio? Blesane jedan! Kažeš da te 
se to ništa ne tiče? (Čuje se smijeh.) Dobio si valjda vrećom po glavi. Kad 
budeš dakle nešto znao, tada nam  telefoniraj u dvanaestu 
marškompaniju, zlatni moj blesane! Odakle si ti? 

- Iz Praga. 

- Pa onda bi trebao biti bistriji... I još nešto: Kad je vaš računarski 
narednik otišao u kancelariju? 

- Zvali su ga maločas. 

- Vidi ti njega, a prije nam to nisi mogao reći? I naš je maločas otišao, tu 
se nešto kuha. Jesi li razgovarao s komorom? 

- Nisam. 

- Isuse Kriste, a veliš da si iz Praga? Ti se ne brineš ni za što. Kud se 
skitaš čitave dane? 

- Ja sam tek pred jedan sat stigao od divizijskog suda. 

- To je druga stvar, druže, doći ću još danas do tebe. Pozvoni dvaput! 


Švejk je upravo htio pripaliti lulu, kadli opet zazvoni telefon. 

- Pišite vi mene lijepo s tim vašim telefonom - pomisli Švejk - sad ću se ja 
ovdje s vama zabavljati! 

No telefon je neumoljivo zvrjao, tako da je Švejk izgubio strpljivost: uze u 
ruke slušalicu i dreknu u telefon: 

- Halo, tko je tamo? Ovdje ordonans Švejk iz jedanaeste marškompanije. 
Po glasu je Švejk prepoznao da govori natporučnik Lukaš. 

- Što radite svi vi ondje? Gdje je Vančk, pozovite ga odmah k telefonu! 

- Pokorno javljam, gospodine natporučniče, telefon je maločas pozvonio. 
- Čujte, Švejku, ja nemam vremena da se tu s vama zabavljam. Telefonski 
razgovori u vojsci nisu nikakvo telefonsko brbljanje kao kad koga zovemo 
na ručak. Telefonski razgovori moraju biti jasni i kratki. Pri telefonskim 
razgovorima otpada i ,pokorno javljam, gospodine natporučniče“. Pitam 
vas dakle, Švejku, je li vam pri ruci Vančk! Neka odmah dođe k telefonu! 

- Nije mi pri ruci, pokorno javljam, gospodine natporučniče. Maločas su 
ga pozvali odande iz kancelarije, nije tome ni četvrt sata, da dođe u 
pukovnijsku kancelariju. 

- Čim dođem, Švejku, odmah ću s vama obračunati. Zar se ne možete 
izražavati kratko? Dobro sad pripazite na ono što ću vam reći! I gledajte 
da dobro razumijete, kako se ne bi kasnije ispričavali da je telefon krčao. 
Odmah, čim objesite slušalicu .. 

Stanka. Ponovo zvonjenje, Švejk uzima slušalicu, a na njega se osu sva 
sila grdnji: 


- Vole, ništarijo, lopove jedan. Pa što radite, zašto prekidate razgovor? 

- Vi ste, molim, rekli da objesim slušalicu. 

- Bit ću kod kuće, Švejku, za jedan sat, pa se možete unaprijed veseliti... 
Smjesta se dakle pokupite, otiđite u baraku i nađite kakvog vodnika, 
recimo Fuchsa, pa mu kažite da odmah uzme deset vojnika i pođe s njima 
u magazin da primi konzerve. Ponovite što treba da uradi! 

- Treba da ode s deset vojnika u magazin da primi konzerve za 
marškompaniju. 

- Ipak jednom shvaćate. Ja ću dotle telefonirati Vančku u pukovnijsku 
kancelariju da i on pođe u magazin i preuzme konzerve. Ako međutim 
dođe u baraku, neka ostavi sve pa trčečim korakom u magazin! A sada 
objesite slušalicu. 

Švejk je dosta dugo i uzaludno tražio ne samo vodnika Fuchsa nego i 
ostale podoficire. Bili su oko kuhinje, glodali su meso s kostiju i uživali 
gledajući svezanog Balouna, koji je doduše stajao na zemlji, čvrsto stojeći 
na stopa tima, jer su mu se smilovati, ali je ipak pružao zanimljiv pogled. 
Jedan mu je kuhar donio nešto mesa na kosti i turio mu ga u usta, pa je 
svezani i bradati gorostas Baloun, ne mogući baratati rukama, oprezno 
pomicao kost u ustima, prevrćući je s pomoću zuba i desni, pa tako 
glodao meso s izražajem kakva šumskog čovjeka. 

- Tko je od vas ovdje cuksfirer Fuchs? - upita Švejk kad ih je konačno 
pronašao. 

Vodnik Fuchs nije smatrao vrijednim da se odazove, kad je vidio da ga 
traži obični pješak. 

_ Ej - viknu Švejk - dokle ću ja da pitam? Gdje je dakle cuksfirer Fuchs? 
Vodnik Fuchs izađe naprijed i s mnogo dostojanstva poče grditi na sve 
moguće načine, da on nije nikakav cuksfirer i da se ne smije pitati: ,Gdje 
je cuksfirer?“, nego: ,Pokorno javljam, gdje je gospodin cuksfirer?“ Kad u 
njegovu vodu netko ne rekne: ,Ich melde gehorsam“, * tada on odmah 
dobije po gubici. 

- Samo polako - reče promišljeno Švejk - pođite lijepo odmah u baraku, 
uzmite sa sobom deset vojnika pa trčećim korakom pođite zajedno s 
njima u magazin, gdje ćete preuzeti konzerve. 

Vodnik Fuchs je bio tako iznenađen da je samo zapitao: ,Šta?“ 

- Nikakav ,šta“ - odgovori Švejk - ja sam ordonans jedanaeste 


marškompanije i malo prije sam telefonski razgovarao s gospodinom 
natporučnikom Lukašem. A on mi je rekao: ,Trčećim korakom s deset 
vojnika u magazin.“ A ako ne idete, gospodine cuksfireru Fuchse, ja idem 
odmah natrag na telefon. Gospodin natporučnik izričito želi da pođete 
baš vi. Suvišno je uopće o tom i govoriti. ,Telefonski razgovor“, veli 
gospodin natporučnik Lukaš, ,mora biti kratak i jasan. Kad se rekne da 
ide cuksfirer Fuchs, tada on treba da ide. Takva zapovijed nije nikakvo 
telefonsko brbljanje kao kad nekoga zovemo na ručak. U vojsci, a osobito 
u ratu, svako zakašnjenje predstavlja zločin. Ako cuksfirer Fuchs ne pođe 
odmah kad mu to javite, odmah mi telefonirajte, pa ću ja sve to urediti s 
njim. Od cuksfirera Fuchsa neće tada ostati ni traga.“ Moj gospodine, vi 
ne poznajete gospodina natporučnika. 
Švejk pobjedonosno pogleda grupu podoficira, koju je njegov nastup 
zaista iznenadio i deprimirao. 
Vodnik Fuchs progunđa nešto nerazumljivo i ode brzim korakom, a Švejk 
viknu za njim: 
- Mogu li dakle telefonirati gospodinu natporučniku da je sve u redu? 
- Odmah ću doći s deset vojnika pred magazin - odgovori od barake 
vodnik Fuchs, te Švejk, ne progovorivši više ni riječi, otide iz skupine 
podoficira koji su bili isto tako iznenađeni kao i vodnik Fuchs. 
- Već počinje - reče mali kapral Blažek - morat ćemo se spremiti. 

*** 
Kad se Švejk vratio u kancelariju jedanaeste marškompanije, nije dospio 
ni lulu pripaliti jer se opet javio telefon. Sa Švejkom je ponovo razgovarao 
natporučnik Lukaš. 
- Kuda lunjate, Švejku? Zvonim već treći put, a nitko se ne odaziva. 
- Tražio sam ljude, gospodine natporučniče. 
- Jesu li već otišli? 
- Naravno da su otišli, samo još ne znam da li su stigli. Treba li da još 
jednom skoknem pogledati? 
- Našli ste dakle cuksfirera Fuchsa? 
- Našao sam ga, gospodine natporučniče. Najprije mi je rekao: ,Šta?“ pa 
tek onda kad sam mu objasnio, da telefonski razgovori moraju biti kratki 
ijasni... 
- Nemojte se šaliti, Švejku... A zar se Vančk još nije vratio? 
- Nije se vratio, gospodine natporučniče. 


- Ne vičite tako u telefon! A ne znate gdje bi mogao biti taj prokleti 
Vančk? 

- Ne znam, gospodine natporučniče, gdje bi mogao biti taj prokleti Vančk. 
- Bio je u pukovnijskoj kancelariji pa je nekamo otišao. Mislim da će 
valjda biti u kantini. Potražite ga dakle, Švejku, i recite mu da odmah 
dođe u magazin. I još nešto! 

Nađite odmah kaprala Blažeka i recite mu da odmah odveže Balouna, pa 
Balouna pošaljite k meni! Objesite slušalicu! 

Švejk ode da izvrši natporučnikovu zapovijed, pronađe kaprala Blažeka i 
priopći mu natporučnikov nalog o odvezivanju Balouna, a kapral Blažek 
samo progunđa: 

- Boje se čim im voda navire u cipele. 

Švejk pođe da vidi kako će odvezati Balouna, pa ga poslije toga otprati dio 
puta, jer se istim pravcem išlo i u kantinu gdje je trebao naći računarskog 
narednika Vančka. 

Baloun je gledao u Švejka kao u svoga spasitelja i obećao mu da će s 
njime podijeliti svaki paket koji dobije od kuće. 

- Kod nas će sada klati svinje - govorio je Baloun melankolično. - Voliš li 
ti špekvuršt s krvlju ili bez krvi? Samo mi kaži, ja večeras pišem kući. 
Moje će prase imati oko sto pedeset kila. Glavu ima kao buldog, to su 
najbolje svinje. Ovakve svinje ne mogu podbaciti. To je vrlo dobra 
pasmina, koja sve podnese. Bit će na njoj slanine debele osam prstiju. 


Kad sam bio kod kuće, obično sam sam pravio jetrenice i uvijek sam se 
tako nažderao da sam gotovo pukao. Lanjska je svinja težila sto šezdeset 
kila. 

_ Ali to ti je bila svinja - reče oduševljeno i stisnu snažno Švejkovu ruku 
kad su se rastajali. - Othranio sam je samim krumpirom i upravo sam se 
čudio kako napreduje. Šunke sam stavio u slanu salamuru, a takav lijepi 
pečeni komadić mesa iz salamure zajedno s valjušcima od krumpira, 
posutim čvarcima, i sa kupusom, to ti je delikatesa. Poslije toga se pije 
pivo, i čovjek je tako zadovoljan. A sve nam je to odnio rat! 

I bradati Baloun teško uzdahnu i otide u pukovnijsku kancelariju, dok 
Švejk pode prema kantini po starom drvoredu visokih lipa. 

U to je vrijeme računarski narednik Vančk sjedio zadovoljno u kantini i 
pričao nekom poznatom štabnom naredniku koliko se moglo prije rata 
zaraditi na emajlnim bojama i cementnom ličilu. 

Štabni je narednik već bio pijan. Prije podne je stigao neki posjednik iz 
Pardubica čiji je sin bio u logoru, pa mu je dao pristojno mito i čitavo ga 
prijepodne častio dolje u gradu. 

Sada je sjedio sav očajan što mu više ništa ne prija. Nije ni znao što 
govori, a na pričanje o emajlnim bojama uopće nije reagirao. 

Bio je zauzet svojim vlastitim mislima i trabunjao je nešto, da bi lokalni 
vlak trebao da vozi iz Tfebonje u Pelhfimov i natrag. 

Kad je Švejk ušao u kantinu, Vančk je još jednom pokušavao objasniti 
štabnom naredniku u brojevima što se moglo zaraditi na jednom 
kilogramu cementnog ličila za građevine, na što mu je štabni narednik 
odgovorio potpuno bez veze: 

- Umro je pri povratku i ostavio za sobom samo pisma. 

Opazivši Švejka, pobrkao ga je jamačno s nekim čovjekom koji mu nije 
bio drag, te stade grditi Švejka da je trbuhozborac. 

Švejk priđe k Vančku koji je također bio nakićen, ali je uz to bio vrlo 
ugodan i mio. 

- Gospodine računarski naredniče - raportirao mu Švejk - treba da odmah 
odete u magazin, ondje vas već čeka cuksfirer Fuchs sa deset vojnika, 
dijelit će se konzerve. Treba da odete trčećim korakom. Gospodin 
natporučnik je već dvaput telefonirao. 

Vančk prasnu u smijeh: 

- Baš bih bio budala, moj dragi! Morao bih sam sebe grditi, anđele moj. 


Za sve ima dosta vremena, ne gori kuća, dijete zlatno. Kad bude gospodin 
natporučnik Lukaš toliko puta opremao marškompanije kao ja, tada će 
tek moći nešto govoriti i neće nikoga suvišno opterećivati svojim trčećim 
korakom. Ja sam već dobio u pukovnijskoj kancelariji zapovijed da sutra 
polazimo, pa se valja spremiti i odmah fasovati hranu za put. Pa što sam 
uradio: došao sam lijepo ovamo da popijem četvrt litre vina, a ovdje se 
lijepo sjedi pa me za drugo i nije briga. Konzerve će ostati konzerve, a 
fasovanje - fasovanje. Ja poznajem magazin bolje nego gospodin 
natporučnik, a znam i to što se govori na takvom dogovoru gospode 
oficira kod gospodina pukovnika. Gospodin pukovnik samo zamišlja u 
svojoj fantaziji da u magazinu ima konzervi. Naš pukovnijski magazin 
nije nikad ni imao zalihe konzervi, nego ih je dobivao od brigade od 
slučaja do slučaja ili ih je pozajmljivao od drugih pukovnija s kojima je 
došao u dodir. Samo benešovskoj pukovniji dugujemo preko trista 
konzervi. Hehe! Neka pričaju na dogovoru što hoće, ali žurbe nema! Ta 
reći će im i sam magaziner kad onamo dođu, da su pobenavili. Još ni 
jedna marškompanija nije dobila konzerve za put. 

- Zar ne, stari krumpirašu? - obrati se on na štabnog narednika, ali taj je 
već tonuo u san ili ga je spopadao mali delirij, jer je na to pitanje 
odgovorio ovo: 

- Dok je koračala, držala je nad sobom otvoren kišobran. 

- Najbolje ćete uraditi - nastavljaše računarski narednik Vančk - ako sve 
pustite niz vodu. Ako su danas u pukovnijskoj kancelariji rekli, da sutra 
putujemo, tada to ne smije vjerovati ni malo dijete. Možemo li putovati 
bez vagona? Dok sam još bio ondje, telefonirali su na kolodvor. 
Odgovorili su im da nemaju ni jedan slobodni vagon. Isto je tako bilo i s 
posljednjom marškompanijom. Stajali smo tada dva dana na kolodvoru i 
čekali dok nam se tko smiluje i pošalje po nas vlak. A poslije nismo znali 
ni kamo putujemo. Ni pukovnik nije znao, već smo bili proputovali čitavu 
Madžarsku, a još uvijek nitko nije znao hoćemo li u Srbiju ili na Rusiju. 
Na svakoj smo stanici govorili direktno sa štabom divizije. Bili smo samo 
neka zakrpa. Konačno su nas prikrpali pod Duklu, ondje su nas Rusi 
raspršili pa smo se ponovo pošli formirati. Samo bez žurbe! Sve će se u 


toku vremena razjasniti, i ni u čemu se ne valja žuriti. Jawohl, 

nochamol. 


- Vino im je ovdje danas neobično dobro - govorio je dalje Vančk, i ne 


slušajući kako ćereta za se štabni narednik: 


- Glauben sie mir, ich habe bisher wenig von meinem Leben gehabt. Ich 

wundere mich iber diese Frage. 


- Što da se suviše brinem o odlasku maršbataljona? Kad sam polazio s 
prvom marškompanijom, bilo je sve u najboljem redu za dva sata. A 
druge marškompanije našeg tadašnjeg maršbataljona spremale su se na 
put već čitava dva dana. No kod nas je bio zapovjednik kompanije 
poručnik Prenosil, silan čovjek, i on nam je rekao: ,Nemojte se, momci, 
žuriti“ pa je sve išlo kao podmazano. Počeli smo se spremati tek dva sata 
prije odlaska vlaka. Dobro biste uradili da i vi malo sjednete... 

- Ne mogu - reče sa strahovitim samoprijegorom dobri vojak Švejk - 
moram u kancelariju. Što bi bilo da tko telefonira? 

- Idite onda, zlato moje, ali zapamtite za čitav život da to nije lijepo od vas 
i da pravi ordonans ne smije nikada biti ondje gdje je potreban. Ne 
smijete biti tako revni u službi! Nije zaista ništa ružnije nego uplašeni 
ordonans koji bi htio požderati čitav rat, dušice draga. 

Ali Švejk je već bio napolju i žurio se u kancelariju svoje marškompanije. 
Vančk ostade sam, jer se svakako nije moglo reći da mu štabni narednik 
čini društvo. 

Taj se potpuno osamostalio i trabunjao je, gledajući četvrtinu litre vina, 
čudnovate stvari bez ikakve veze češki i njemački: 

- Mnogo sam puta prošao ovim setom, a nisam imao ni pojma da ono 
postoji na svijetu. In einem halben Jahre habe ich meine Staatspriifung 


hinter mir und meinen Doktor gemacht.'“* Ja sam dakle postao stari 
bogalj, hvala vam, Lucija. Erscheinen sie in schon ausgestatteten 


Binden'“*...možda je tu netko među vama, koji se toga sjeća. 

Računarski narednik od dosade poče bubnjati prstima nekakav marš, ali 
nije se morao dugo dosađivati, jer su se otvorila vrata i u kantinu uđe 
kuhar oficirske menaže, Jurajda, i prilijepi se uz jednu stolicu. 

- Mi smo danas - probunca on - dobili zapovijed da pođemo dignuti 
konjak za put. - Budući da nismo imali prazne opletene boce za rum, 
morali smo je isprazniti. Dobro nam je udarilo u glavu! Kuhinjsko 
osoblje je sasvim pošašavilo. Ja sam se zabrojio za nekoliko porcija, pa 
kako je gospodin pukovnik došao kasno, nije ostalo za njega ništa. Sad 
mu tamo prave omlet. To vam je lakrdija. 

- To je krasna pustolovina - primijeti Vančk koji je uvijek pri vinu vrlo 


volio lijepe riječi. 

Kuhar Jurajda poče tada filozofirati, što je stvarno odgovaralo njegovom 
bivšem zanimanju. On je naime prije rata izdavao okultistički časopis i 
knjižnicu ,Zagonetke života i smrti“. 

U vojsci se uvukao u pukovnijsku kuhinju pa je vrlo često pustio da 
prigori kakva pečenka, dok se on zadubao u čitanje prijevoda 


staroindijskih sutara < Pragna-Paramita (Otkrivena mudrost). 

Pukovnik Schroder volio ga je kao naročitost pukovnije, jer koja bi se 
oficirska kuhinja mogla pohvaliti kuharom okultistom koji bi, zagledajući 
u zagonetke života i smrti, umio iznenaditi tako dobrom pisanom 
pečenkom ili takvim raguom da je pod Komarovom smrtno ranjeni 
poručnik Dufek stalno dozivao Jurajdu. 

- Da - reče iznenada Jurajda koji se jedva držao na stolici i nadaleko 
zaudarao rumom - kad danas više nije bilo ni jedne porcije za gospodina 
pukovnika, pa kad je on vidio samo restani krumpir, tada je zapao u 
stanje ,gaki“. 

A znate ti što je to gaki? To je stanje gladnih duhova. I ja mu rekoh: 
»Osjećate li u sebi, gospodine pukovniče, dovoljno snage da svladate 
sudbinsko određenje po kojem za vas nije preostalo telećeg bubrežnjaka? 
U karmi vam je određeno da dobijete, gospodine pukovniče, danas za 
večeru bajoslovni omlet s kosanom i dinstanom telećom jetrom.“ 

- Dragi prijatelju - reče začas tiho računarskom naredniku, ali je pri tom i 
nehotice mahnuo rukom tako da su se prevrnute sve čaše koje su stajale 
pred njim na stolu. 

- Postoji nestalnost svih pojava, oblika i stvari - reče nakon toga 
namrgođeni kuhar okultist. - Oblik je nestalnost, a nestalnost je oblik. 
Nestalnost nije različita od oblika, a oblik nije različit od nestalnosti. Što 
je nestalnost to je oblik, a što je oblik, to je nestalnost. 

Kuhar okultist zaogrnu se u ruho šutnje, nalakti se o ruku i zagleda se u 
mokri, poliveni stol. 

Štabni narednik je i dalje nešto trabunjao, što nije imalo ni glave ni repa: 
- Žito je nestalo s njiva, nestalo... in dieser Stimmung erhielt er 

Einladung und ging zu ihr_'... Duhovi su u proljeću. 
Računarski narednik Vančk poče opet bubnjati po stolu, pio je i kadšto se 
sjetio da ga čeka deset vojnika s vodnikom kraj magazina. 
A kad bi mu to palo na um, on bi se uvijek nasmijao i odmahnuo rukom. 


Kad se poslije vratio u kancelariju jedanaeste marškompanije, našao je 
Švejka kraj telefona. 

- Oblik je nestalnost, a nestalnost je oblik - reče on, uvuče se obučen u 
krevet i odmah zaspi. 

A Švejk je neprestano sjedio kraj telefona, jer je pred dva sata razgovarao 
s njim natporučnik Lukaš i rekao mu da je još uvijek na dogovoru kod 
gospodina pukovnika, a zaboravio mu je reći da može otići od telefona. 
Zatim ga je nazvao telefonski vodnik Fuchs, koji je čitavo to vrijeme sa 
deset vojnika uzaludno očekivao računarskog narednika i čak utvrdio da 
je magazin zatvoren. 

Konačno je nekamo otišao, a deset se vojnika, sve jedan po jedan, vratilo 
u svoju baraku. 

Katkada se Švejk zabavljao time da je uzimao u ruku slušalicu i 
osluškivao. Bio je to telefon novog sistema koji se upravo uvodio u 
vojsku, a imao je tu prednost da su se čuli dosta jasno i razgovijetno tuđi 
telefonski razgovori po čitavoj liniji. 

Komora je grdila topničke vojarne, pioniri su se prijetili vojnoj pošti, 
vojno strelište je režalo na odio strojnih pušaka. 

A Švejk je neprestano sjedio kraj telefona. 

Vijećanje se kod pukovnika produživalo. 

Pukovnik Schrader je razvijao najnovije teorije ratne službe i osobito je 
isticao značenje bacača mina. 

Govorio je o svemu i svačemu, o tome kakva je bila situacija na fronti 
prije dva mjeseca dolje i na istoku, o važnosti tačne veze među pojedinim 
jedinicama, o otrovnim plinovima, o pucanju na neprijateljske aeroplane, 
o opskrbi vojske na bojnom polju, a zatim je prešao na unutrašnje prilike 
u vojsci. 

Raspričao se o odnosu oficira prema vojnicima, vojnika prema 


podoficirima, o prebjegavanju neprijatelju na fronti, o tome kako je 
pedeset postotaka čeških vojnika apolitisch verdichtig“. “* 


- Jawol, meine Herren, der Kramarsch, Schreiner und Klofatsch. “7 
Većina je oficira pri tom mislila kad će već jednom čiča prestati da brblja, 
ali je pukovnik Schroder i dalje trabunjao o novim zadacima novih 
maršbataljona, o poginulim pukovnijskim oficirima, o zeppelinima, 
španjolskim jahačima, o zakletvi. 

Pri spominjanju zakletve natporučnik se Lukaš sjetio da dobri vojak 


Švejk nije položio zakletve kad ju je polagao čitav maršbataljon, jer je 
tada sjedio u zatvoru divizijskog suda. 

I odjednom ga spopade smijeh. Bio je to nekakav histeričan smijeh kojim 
je zarazio nekoliko oficira među kojima je sjedio, čime je skrenuo na sebe 
pukovnikovu pažnju, koji je upravo prešao na iskustva stečena pri 
povlačenju njemačke vojske u Ardenima. Sve je to sad pobrkao i završio 
riječima: ,Gospodo, to nije smiješno!“ 

Zatim se svi uputiše u oficirski kasino jer je pukovnika Schrodera pozvao 
na telefon štab brigade. 

Švejk je i dalje dremuckao kraj telefona, kadli ga odjednom probudi 
zvonjenje. 

- Halo - čuo je on - ovdje pukovnijska kancelarija. 

- Halo - odgovori Švejk - ovdje kancelarija jedanaeste marškompanije. 

- Ne odugovlači - čuo je glas - uzmi olovku i piši: Primi telefonogram! 

- Jedanaesta marškompanija ... 

I sad su slijedite jedna za drugom neke rečenice u čudnom neredu, jer su 
u isto vrijeme govorile dvanaesta i trinaesta marškompanija pa se 
telefonogram potpuno izgubio u toj panici glasova. Švejk nije razumio ni 
riječi. Na kraju se sve umirilo i Švejk razabra: 

- Halo, halo, sada to pročitaj i ne odugovlači! 

- Što da pročitam? 

- Što da pročitaš, vole? Telefonogram! 

- Kakav telefonogram? 

- Sto mu gromova, zar si ti gluh? Telefonogram koji sam ti diktirao, 
blesane! 

- Ništa nisam čuo, netko je upadao u govor. 

- Majmune jedan, zar misliš da ću ja s tobom gubiti vrijeme? Hoćeš li 
primiti telefonogram ili nećeš? Imaš li olovku i papir? Nemaš, vole jedan, 
pa da ja pričekam dok ih nađeš? To su mi krasni vojnici! Dakle, jesi li 
našao? Već si dakle spreman? Napokon si se iščeprkao! Da se nisi možda 
presvlačio, čovječe? Slušaj dakle: Jedanaesta marškompanija. Ponovi! 

- Jedanaesta marškompanija ... 

- Zapovjednik kompanije, jesi li zapisao? Ponovi i to! 

- Zapovjednik kompanije!... 

- Zur Besprechung morgen “'... Jesi li gotov? Ponovi! 

- Zur Besprechung morgen ... 


- Um neun Uhr. Unterschrift. “* Znaš li što je to Unterschrift, majmune? 
To je potpis. Ponovi! 

- Um neun Uhr... Unterschrift. Znaš li što je to... Unterschrift, majmune... 
to... je... potpis. 

- Glupane jedan. Dakle potpis: Oberst Schroder, govedo! Jesi li zapisao? 
Ponovi! 

- Oberst Schroder, govedo! 

- Dobro, vole. Tko je primio telefonogram? 

- Ja. 

- Sto mu đavola, tko je to, ja? 

- Švejk. Treba li još što? 

- Hvala bogu, više ništa. Ali ti bi se morao zvati Krava... što ima novo kod 
vas? 

- Ništa, sve po starom. 

- To ti je drago, zar ne? Kod vas su, kažu, danas nekoga svezali? 

- Samo natporučnikova momka, pojeo mu menažu. A ne znaš li kad se 
putuje? 

- Čovječe, čudna li pitanja, to ne zna ni stari. Laku noć! Ima li kod vas 
buha? 

Švejk odloži slušalicu i pođe da probudi računarskog narednika Vančka 
koji se divlje branio, a kad ga je Švejk počeo drmati, udario ga po nosu. 
Zatim je legao na trbuh i udarao nogama po krevetu. 

No Švejku je ipak pošlo za rukom da probudi Vančka utoliko da je on ipak 
protrljao oči, okrenuo se na leđa i preplašeno zapitao što se dogodilo. 

- Zasada ništa - odgovori Švejk - no ja bih se želio s vama posavjetovati. 
Sad smo upravo primili telefonogram da gospodin natporučnik Lukaš 
mora ponovo doći sutra u devet sati na dogovor gospodinu pukovniku. Ja 
sad ne znam što da radim. Treba li to da mu javim odmah ili sutra ujutro? 
Dugo sam se kolebao da li da vas probudim kad ste tako lijepo hrkali, ali 
sam onda pomislio, vrlo važno, radije ću se posavjetovati... 

- Zaklinjem vas bogom, pustite me da spavam - za vapi Vančk, zijevajući 
na sva usta. - Otiđite do njega ujutro i ne budite me više! 

I Vančk se prebaci na bok i odmah zaspa. 

Švejk opet ode k telefonu, sjede na stolicu i poče dremuckati na stolu. 
Probudilo ga zvonjenje. 

- Halo, jedanaesta marškompanija? 


- Da, jedanaesta marškompanija! Tko je tamo? 

- Trinaesta marškompanija. Halo! Koliko je sati? Ne mogu nikako dozvati 
centralu. Nekako mi dugo ne dolazi zamjena. 

- Naša ura ne ide. 

- Jednako kao i kod nas. Ne znaš li kad ćemo na put? Nisi li razgovarao s 
pukovnijskom kancelarijom? 

- Drek oni znaju kao i mi! 

- Ne budite prosti, gospođice! Jeste li već fasovali konzerve? Naši su pošli 
onamo, ali nisu donijeli ništa. Magazin je bio zatvoren. 

- I naši su došli praznih ruku. 

- To je uopće nepotrebna panika. Kamo misliš da putujemo? 

- U Rusiju! 

- Meni se čini vjerojatnije da ćemo u Srbiju. To ćemo vidjeti kad stignemo 
u Peštu. Ako nas odvezu nadesno, tada je to Srbija, a nalijevo Rusija. 


Imate li već torbe za kruh? Kažu da će sada povisiti Lehnung? “" Igraš li 
Frische-viere? Igraš? E, onda dođi sutra! Mi udaramo po kartama svako 
veće. Koliko vas ima za telefonom? Sam si? Mani se ti toga, pa hajde 
spavati. Čudan je to red kod vas! Veliš da si upao u to kao ćorava koka na 
zrno? No eto, napokon mi je došla zamjena. Spavaj slatko! 

A Švejk je zaista i zaspao slatko kraj telefona, a zaboravio je objesiti 
slušalicu, tako da ga nije nitko smetao u spavanju na stolu, ali je zato 
psovao telefonist u pukovnijskoj kancelariji da ne može dobiti vezu s 
jedanaestom marškompanijom, kako bi joj isporučio nov telefonogram 
da sutra do dvanaest sati javi u pukovnijsku kancelariju broj vojnika koji 
nisu cijepljeni protiv tifusa. 

A u to je doba natporučnik Lukaš još uvijek sjedio u oficirskom kasinu s 
vojnim liječnikom Šanclerom, koji je zajahao na stolicu i u jednakim 
vremenskim razmacima udarao biljarskim štapom o pod i pri tom 
govorio ove rečenice, jednu za drugom: 

- Saracenski sultan Salah-Edin prvi je priznao neutralnost sanitetskog 
osoblja. 

- Treba se brinuti za ranjenike obadviju strana. 


- Valja im platiti lijekove i bolničku njegu za naknadu troškova s druge 
strane. 

- Mora biti dopušteno da im se pošalju liječnici i njihovi pomoćnici s 
generalovim propusnicama. 

- Zarobljeni ranjenici moraju se također vratiti pod okriljem i jamstvom 
generala, ili moraju bit zamijenjeni. A poslije toga mogu i dalje služiti. 

- Bolesnici s obadviju strana ne smiju se ni zarobljivati ni pogubljivati, 
nego ih valja otpremiti u sigurne bolnice i dopustiti im da zadrže stražu, 
koja se, kao i bolesnici, mora vratiti s generalskim propusnicama. To 
vrijedi i za vojne svećenike, liječnike, kirurge, apotekare, bolničare, 
pomoćnike i druge osobe koje su određene za njegovanje bolesnika, koje 
ne smiju biti zarobljene, nego na isti način vraćene natrag. 

Doktor Šancler je pri tom slomio već dva biljarska štapa, ali još nije 
završio svoje čudno izlaganje o brizi oko ranjenika u ratu uplećući 
neprestano u svoja izlaganja nekakve generalske propusnice. 
Natporučnik LukaAš popi crnu kavu pa ode kući, gdje je zatekao bradatog 
gorostasa Balouna kako u čaši prži neku salamu na špiritusnom rešou 
natporučnika Lukaša. 

- Usudio sam se - promuca Baloun - bio sam tako slobodan, pokorno 
javljam... 

Lukaš ga pogleda. U tom času Baloun mu se učinio veliko dijete, naivno 
stvorenje, i natporučnik Lukaš odjednom požali što ga je dao svezati zbog 
njegova velikog glada. 


- Samo ti prži, Baloune - reče natporučnik skidajući sablju - sutra ću ti 
donijeti još jednu porciju kruha. 
Natporučnik Lukaš sjede za stol, a bio je u takvu raspoloženju da je počeo 
pisati sentimentalno pismo svojoj tetki: 
»Draga tetice! 
Upravo sam primio zapovijed da budem spreman da otputujem sa 
svojom marškompanijom na frontu. Možda je ovo pismo posljednje koje 
ćeš od mene dobiti, jer su svagdje žestoke borbe, a naši su gubici veliki. 
Stoga mi je teško završiti ovo pismo riječima: ,,Do viđenja!“ Mnogo bolje 
pristaje da Ti pošaljem svoje posljednje zbogom!“ 
- Ostalo ću napisati sutra ujutro - pomisli natporučnik Lukaš i ode na 
spavanje. 
Kad je Baloun vidio da je natporučnik tvrdo zaspao, poče se opet šuljati i 
pretraživati po stanu kao žohari noću. Otvori natporučnikov kovčežić i 
zagrize pločicu čokolade, no prepade se kad se natporučnik trgao u snu. 
Brzo odloži nagrizenu čokoladu u kovčežić i primiri se. 
Zatim pogleda tiho što li je to natporučnik pisao. 
Tada leže na svoju slamnjaču kraj vrata i predade se uspomenama na 
dom i kolinje. 
Nije se mogao osloboditi žive slike kako probada tlačenicu da iz nje izađe 
zrak, kako ne bi prsnula pri kuhanju. 
I sjetivši se kako je jednom kod susjeda prsnuo čitav ,špekvuršt“ i 
raskuhao se, utonu u nemiran san. 
Sanjao je da je najmio nekog nespretnog mesara, kojemu su prilikom 
nabijanja jetrenica pucala crijeva za jetrenice. A zatim, kako je mesar 
zaboravio napraviti krvavice, kako je nestala svinjska kuhana glava i kako 
fale zaponci za jetrenice. Poslije je opet sanjao nešto o ratnom sudu, jer 
su ga uhvatili kako vuče iz poljske kuhinje komad mesa. Napokon je vidio 
sama sebe kako visi na jednoj lipi u drvoredu vojnog logora u Brucku na 
Leithi. 

x ** 
Kad se Švejk probudio u rano jutro koje se javilo s mirisom kuhanih 
kavenih konzervi iz svih kuhinja, mehanički je objesio slušalicu kao da je 
upravo završio telefonski razgovor, i prošetao se po kancelariji malom 
jutarnjom šetnjom i uz to zapjevao. 
Počeo je pjesmu odmah iz sredine: kako se vojnik preobukao u žensko 


odijelo i pošao svojoj dragani u mlin, gdje je mlinar odredio da prespava s 
njegovom kćeri, ali je prije toga pozvao mlinaricu: 
Draga mama, daj večeru, 

nek se cura navečera! 
I mlinarica je nahranila toga podlog klipana. A poslije toga dolazi 
obiteljska tragedija: 

Ustadoše oni rano, 
na vratima j' napisano: 
Vaša kćerka Ana Nana 
nije djeva sačuvana. 

Švejk je završetak pjesme otpjevao tako glasno da je kancelarija oživjela, 
jer se probudio računarski narednik Vančk i upitao koliko je sati. 
- Upravo su malo prije odsvirali ustajanje. 
- Onda ću ustati tek poslije kave - odluči Vančk koji je uvijek imao dosta 
vremena za sve - ionako će nas bez ikakve potrebe natjeravati kao ono 
jučer s onim konzervama. 
I Vančk zijevnu i upita da li je sinoć, kad je došao kući, mnogo govorio. 
- Samo tako malo uz put - reče Švejk - neprestano ste nešto govorili o 
nekakvim oblicima, da oblik nije oblik i ono što nije oblik, da jest oblik, i 
da taj oblik opet nije oblik, ali svladalo vas je brzo pa ste začas zahrkali, 
kao kad pila pili. 
Švejk zamuknu, prošeta se do vrata, pa onda opet do narednikova 
kreveta, stade pred njim i reče: 
- Što se mene tiče, gospodine računarski naredniče, kad sam čuo što ste vi 
pričati o tim oblacima, ja sam se odmah sjetio nekog Zatke, plinara. On je 
bio na plinskoj stanici na Letni u Pragu i ondje palio i gasio plinske 
svjetiljke. Bio je to prosvijećen čovjek, a obilazio je sve moguće krčme po 
Letni, jer je između paljenja i gašenja svjetiljaka imao mnogo vremena, 
pa je prema jutru na plinskoj stanici govorio upravo tako kao i vi, samo 
što je on govorio: ,Kocka je brid, zato je kocka bridovita.“ Ja sam to čuo 
vlastitim ušima kad me je jednom neki pijani policajac zbog onečišćenja 
ulice zabunom predveo na plinarsku stanicu umjesto na policijsku 
stražarnicu. 
- A kasnije je taj Z4tka - reče Švejk tiho - svršio vrlo loše. Ušao je u 
Marijinu kongregaciju, pa je s nebeskim kozama polazio na propovijedi 
svećenika Jemelke u crkvi sv. Ignacija na Karlovu trgu te je jednom, kad 


su na Karlovu trgu kod sv. Ignacija bili misionari, zaboravio u svom 
rejonu ugasiti svjetiljke, tako da je ondje plin gorio po ulicama bez 
prekida tri dana i noći. 

- To je vrlo loše - nastavi Švejk. - Kad čovjek odjednom počne filozofirati, 
to uvijek smrdi na delirijum tremens. Prije nekoliko godina premjestili 
su u našu pukovniju nekog majora Bluchera iz sedamdeset pete 
pukovnije. On bi nas svakog mjeseca jedanput sazvao i postrojio u 
kvadrat, pa bi s nama raspravljao šta je to vojnički starješina. On nije pio 
ništa drugo nego samo šljivovicu. ,Svaki oficir, vojnici,“ tumačio bi nam 
on u dvorištu vojarne, ,sam po sebi predstavlja najsavršenije biće, koje 
ima sto puta toliko pameti koliko imate vi svi skupa. Uopće, vojnici, vi ne 
možete ni zamisliti ništa savršenije od oficira, pa makar mislili na to čitav 
svoj život. Svaki oficir je prijeko potrebno biće, dok ste vi, vojnici, samo 
slučajna bića, vi možete postojati, ali ne morate. Kad bi, vojnici, došlo do 
rata, pa biste vi pali na bojnom polju za našeg cara, dobro, time se ne bi 
mnogo promijenilo, ali kad bi prije toga pao vaš oficir, vi biste tek tada 
vidjeli kako vi ovisite o njemu i kakav je to gubitak. Oficir mora 
egzistirati, a vaša egzistencija potječe zapravo samo od gospode oficira; vi 
od njih potječete, vi bez oficira ne možete postojati, vi ne možete bez 
svojih vojničkih starješina ni prdnuti. Za vas je, vojnici, oficir moralni 
zakon, razumjeti vi to ili ne, a jer je svaki zakon morao imati svog 
zakonodavca, vojnici, to je samo oficir biće prema kojemu se osjećate i 
morate se u svemu osjećati obavezni, pa bez ikakva izuzetka izvršiti svaki 
njegov nalog makar vam se on i ne sviđa.“ 

A tada je jednom, kada je završio, obišao kvadrat i zapitao svakog 
pojedinog: 

- Što osjećaš kad prekoračiš vrijeme izlaska? 

Vojnici su zbunjeno odgovarali: da još nisu prekoračili vrijeme, ili da im 
je nakon svakog prekoračenja slabo u želucu, jedan da je predosjećao 
pritvor itd. Major Bliicher je odmah naredio da se svi ti izdvoje, pa će po 
podne vježbati čučnjeve u dvorištu za kaznu što se ne znaju izraziti što 
osjećaju. Prije nego je došao red na mene, ja sam se sjetio o čemu je on 
posljednji put s nama raspravljao, pa kad je pristupio k meni, rekoh mu 
sasvim mimo: 

- Pokorno javljam, gospodine majore, kad god prekoračim vrijeme 
izlaska, ja uvijek osjećam u sebi neki nemir, strah i grižnju savjesti. Ali 


ako dobijem izlazak preko vremena pa se vratim u kasarnu na vrijeme 
tada me obuzme neki blaženi mir i po meni gmiže neko unutrašnje 
zadovoljstvo. 

Svi su se naokolo smijali, a major Bluicher dreknu na mene: 

- Po tebi, klipane, gmižu stjenice kad spavaš na krevetu. Ta mizerija pravi 
još i sprdnju od toga! 

I dobio sam za to takve špange da je bila milina. 

- U vojsci i ne može biti drukčije - reče računarski narednik protežući se 
lijeno na krevetu - to je već tako uobičajeno, odgovorio ti kako mu drago, 
uradio ti što mu drago, uvijek moraju nad tobom visjeti oblaci i grmjeti 
gromovi. Bez toga nema discipline. 

- Sasvim ste dobro rekli - reče Švejk. Nikad neću zaboraviti kako su 
zatvorili regruta Pecha. Zapovjednik čete bio je neki Moc, pa je on skupio 
regrute i pitao svakog od njih odakle je. 


- Ej vi regruti zeleni, prokleti - govorio im je on - vi se morate naučiti da 
odgovarate jasno, tačno i kao kad se bičem udari. Dakle da počnemo! 
Odakle ste vi, Pechu? 

Pech je bio inteligentan čovjek pa je odgovorio: 

- Iz Donjeg Bousova, Unter Bautzen, dvjesta šezdeset i sedam kuća, 
tisuću devet stotina trideset i šest čeških stanovnika, oblast Jičin, kotar 
Sobotka, bivše vlastelinstvo Kost', župna crkva svete Katarine iz 
četrnaestog stoljeća koju je obnovio grof Vaclav Vratislav Netolicky, 
škola, pošta, telegraf, stanica češke trgovačke pruge, šećerana, mlin i 
pilana, osamljena valjara, šest godišnjih sajmova. 

No tu već skoči na njega poručnik Moc i opali mu jednu ćušku za drugom 


vičući: 

- To ti je jedan godišnji sajam, to ti je drugi, treći, četvrti, peti i šesti! 

A Pech, premda je bio regrut, javio se na bataljonski raport. U 
kancelarijama su tada sjedili lakrdijaši i vucibatine, pa su napisali da 
Pech ide na bataljonski raport zbog godišnjih sajmova u Donjem 
Bousovu. Komandant bataljona bio je major Rohell. 

- Also, was gibt's? ““- upita on Pecha, a Pech odgovori: 

- Pokorno javljam, gospodine majore, da u Donjem Bousovu ima šest 
godišnjih sajmova. 

Major Rohell odmah dreknu, udari nogom o zemlju i odmah ga dade 
odvesti u bolnicu, u odio za umobolne. Od tada je Pech bio najgori vojnik, 
koga su stalno kažnjavali. 

- Vojnike je teško odgajati - reče računarski narednik Vančk zijevajući. - 
Vojnik koji nije bio u vojsci kažnjavan, to i nije pravi vojnik. Možda je još 
i vrijedilo u mirno doba da je vojnik, koji je bez kazne odslužio vojni rok, 
imao kasnije prednost u civilnoj službi. Danas baš oni najgori vojnici, koji 
u mirno doba nisu izašli iz zatvora, sad su u ratno doba najbolji vojnici. 
Sjećam se infanterista Sylvanusa iz osme marškompanije. On je prije bio 
kažnjavan jednom kaznom za drugom, i to kakvim kaznama! Nije ga bilo 
sram da ukrade drugu posljednji novčić, a kad je ušao u borbu, on je prvi 
presjekao zapreke od žica, zarobio tri momka i jednoga odmah na putu 
ustrijelio jer nije imao u njega povjerenja. Dobio je veliku srebrnu 
kolajnu, prišili su mu dvije zvjezdice, pa da ga kasnije nisu objesili pod 
Duklom, bio bi već odavno vodnik. Ali morali su ga objesiti, jer se nakon 
jedne bitke prijavio u izviđanje, te ga je neka druga patrola iz druge 
pukovnije našla, kako pretražuje džepove mrtvaca. Našli su kod njega oko 
osam džepnih satova i mnogo prstenja. Tako su ga onda objesili kraj 
štaba brigade. 

- Odatle se vidi - primijeti mudro Švejk - da svaki vojnik mora izvojštiti 
svoj položaj. 

Uto zazvoni telefon. Računarski narednik pođe k telefonu i mogao se 
razabrati glas natporučnika Lukaša koji je pitao što je s konzervama. 
Zatim su se čuli neki prigovori. 

- Zbilja ih nema, gospodine natporučniče! - vikao je u telefon Vančk. - Ta 
odakle bi bilo, to je samo fantazija onih gore iz intendanture. Bilo je 
sasvim nepotrebno što smo slali onamo vojnike. Ja sam vam htio 


telefonirati... Da sam bio u kantini? A tko je to rekao? Onaj okultist 
kuhar iz oficirske menaže? Skoknuo sam onamo na časak. Znate li, 
gospodine natporučniče, kako je taj okultist nazvao onu paniku s tim 
konzervama?  ,Strahota nerođenog.“ Ne, gospodine  natporučniče, 
potpuno sam trijezan, što radi Švejk? Ovdje je! Da ga zovnem? 

- Švejku, na telefon! - reče računarski narednik i dodade tiho: 

- A ako vas upita kakav sam se vratio, tada recite da je sve bilo u redu. 
Švejk se javi na telefonu: 

- Švejk, pokorno javljam, gospodine natporučniče. 

- Čujte, Švejku, kako je to s tim konzervama? Je li sve u redu? 

- Nema ih, gospodine natporučniče, nema im ni traga. 

- Želio bih, Švejku, da mi se uvijek ujutro javite dok smo u logoru. A kad 
pođemo, bit ćete stalno kraj mene. Što ste radili noćas? 

- Cijelu sam noć proveo za telefonom. 

- Jeli bilo što novo? 

- Bilo je, gospodine natporučniče. 

- Švejku, nemojte opet ludovati! Je li tko javio odakle što važno? 

- Javili su, gospodine natporučniče, ali tek za devet sati. 

- Zašto mi to niste odmah javili? 

- Nisam vas htio uznemirivati, gospodine natporučniče, nisam to želio 
učiniti. 

- Tada mi, do bijesa, kažite već jednom šta je to tako važno u devet sati! 

- Telefonogram, gospodine natporučniče. 

- Ne razumijem vas, Švejku. 

- Imam to zapisano, gospodine natporučniče: ,Primite telefonogram. Tko 
je na telefonu? Jesi li zapisao? Čitaj, ili nešto slično.“ 

- Do sto đavola, Švejku, s vama je teško izaći na kraj. Recite mi sadržaj, ili 
ću skočiti na vas i opaliti vam jednu žestoku! Dakle, što je? 

- Opet nekakav dogovor, gospodine natporučniče, danas ujutro u devet 
sati kod gospodina pukovnika. Htio sam vas zbog toga probuditi noću, ali 
sam se predomislio. 

- Ivi biste se drznuli da me budite zbog takve gluposti, kad ima za to 
dosta vremena i ujutro! Wieder eine Besprechung, der Teufel soll das 
alles buserieren! ““ Objesite slušalicu, pa pozovite na telefon Vančka! 
Računarski narednik Vančk javi se na telefon: 

- Rechnungsfeldwebel Vančk, Herr Oberleutnant. 


- Vančk, nađite mi odmah drugog momka! Taj lopov Baloun požderao mi 
je do jutra svu čokoladu. Da ga svežemo? Ne, dat ćemo ga među 
sanitetlije. Ljudeskara je kao gora, pa može vući ranjenike iz borbe. 
Poslat ću ga odmah k vama. Uredite to u pukovnijskoj kancelariji i vratite 
se odmah u četu. Mislite li da ćemo brzo na put? 

- Nema žurbe, gospodine natporučniče. Kad smo trebali poći s devetom 
marškompanijom, tada su nas vukli za nos čitava četiri dana. S osmom 
isto tako. Samo je s desetom bilo bolje. Najprije smo bili u pripravnosti, u 
podne smo dobili zapovijed, a naveče smo otputovali, ali zato su nas 
kasnije vucarali po čitavoj Madžarskoj, jer nisu znali kakvu bi rupu i na 
kojem bojištu s nama zatrpali. 

U toku čitavog tog vremena, otkako je natporučnik Lukaš postao 
zapovjednik jedanaeste marškompanije, on se nalazio u stanju koje se 
zove sinkretizam; trudio se da pojmovne sporove ublažuje s pomoću 
popuštanja u tolikoj mjeri da je dolazilo do zbrke pojmova. 

Stoga je on i sada ovako odgovorio: 

- Da, može biti, to je već tako. Ne mislite dakle da ćemo danas otputovati? 
U devet sati imamo dogovor s gospodinom pukovnikom ... A propos, 
znate li vi da ste dienstfiihrender? '* Ja samo tako. Sastavite mi... 
Pričekajte, što biste trebali sastaviti?... Aha, spisak podoficira, otkad služe 
... Zatim zalihe kompanije. Nacionalnost? Da, da, i to ... Ali glavno je da 
pošaljete toga novog momka... Kakve vježbe izvodi danas fahnrich 


Pleschner sa svojim vojnicima? Vorbereitung zum Abmarsch. “* Računi? 
Doći ću potpisati poslije ručka. Nikoga ne puštajte u grad! A u kantinu u 
logoru? Poslije ručka, ali samo na jedan sat... Dozovite amo Švejka... 

- Švejku, vi ostanite zasada kod telefona! 

- Pokorno javljam, gospodine natporučniče, ja još nisam popio kavu. 

- Tada donesite kavu, pa ostanite u kancelariji kod telefona dok vas ne 
pozovem! Znate li što je to ordonans? 

- Trčkaralo, gospodine natporučniče. 

- Da budete dakle na mjestu kad vas pozovem! Recite još jednom Vančku 
da mi potraži kakvog momka! Švejku, halo, gdje ste? 

- Ovdje gospodine natporučniče, upravo su mi donijeli kavu. 

- Švejku, halo! 

- Čujem, gospodine natporučniče. Kava mi je sasvim hladna. 

- Vi već znate dobro što je oficirski momak, Švejku. Pogledajte ga, pa mi 


javite kakav je. Objesite slušalicu! 
Srčući crnu kavu u koju je prilio ruma iz boce s natpisom ,Tinta“ (iz 
opreza) Vančk pogleda Švejka i reče: 
- Ovaj naš gospodin natporučnik jako viče u taj telefon; razumio sam 
svaku riječ. Vi, Švejku, mora da ste vrlo dobro poznati s gospodinom 
natporučnikom. 
- Mi smo kao prst i nokat - odgovori Švejk. - Ruka ruku mije. Mi smo već 
mnogo toga zajedno iskusili. Koliko su nas puta htjeli rastaviti, ali mi 
smo se opet sastali. Uvijek se on u svemu oslonio na mene, tako da se 
tomu često i čudim. Pa i sada ste sigurno čuli, neka vas još jednom 
podsjetim da mu nađete kakvog novog momka, a ja neka ga pogledam i 
dadem o njemu mišljenje. Gospodin natporučnik nije zadovoljan sa 
svakim momkom. 

x ** 
Kad je pukovnik Schroder pozvao na konferenciju sve oficire pohodnog 
bataljona, učinio je to opet s velikim zadovoljstvom da bi se mogao dosita 
nagovoriti. Osim toga bilo je potrebno da se donese neka odluka u vezi s 
aferom jednogodišnjeg dobrovoljca Mareka koji nije htio čistiti zahode, 
pa ga je pukovnik Schrader zbog pobune uputio divizijskom sudu. 
Marek je upravo sinoć stigao sa divizijskog suda u glavnu stražarnicu, 
gdje su ga čuvali pod stražom. U isto vrijeme predan je pukovnijskoj 
kancelariji dopis divizijskog suda, strahovito smušen, u kojem se ističe da 
se u ovom slučaju ne radi o pobuni, jer jednogodišnji dobrovoljci nisu 
dužni da _ čiste zahode, ali ipak. se _ ovdje radio o 


»Subordinationsverletzungu“ “*, a taj se delikt može oprostiti dobrim 
vladanjem na ratištu. Zbog tih razloga optuženi se jednogodišnji 
dobrovoljac Marek vraća u svoju pukovniju, a istraga o povredi discipline 
obustavlja se do kraja rata i obnovit će se pri prvom izgredu koji učini 
jednogodišnji dobrovoljac Marek. 


A zatim bio je tu još jedan slučaj. Zajedno s jednogodišnjim dobrovoljcem 
Marekom dopremljen je od divizijskog suda i predan glavnoj stražarnici 
neki lažni vodnik Teveles, koji se nedavno pojavio u pukovniji, kamo je 
bio poslan iz bolnice u Zagrebu. Imao je veliku srebrnu kolajnu, oznake 
jednogodišnjeg dobrovoljca i tri zvjezdice. Pričao je o junačkim djelima 
šeste pohodne satnije u Srbiji od koje je preostao jedino on. Istragom se 
utvrdilo da je u početku rata sa šestom marškompanijom zaista pošao i 
neki Teveles, ali taj nije imao prava jednogodišnjeg dobrovoljca. 
Zatražena je i obavijest od brigade kojoj je šesta maršompanija 
pridijeljena, kad se drugog prosinca tisuću devetsto četrnaeste bježalo iz 
Beograda, pa je ustanovljeno da se u popisu predloženih ili odlikovanih 
srebrnom kolajnom ne nalazi nikakav Teveles. No da li je pješak Teveles 
u beogradskoj ratnoj operaciji promaknut na vodnika, nije se dalo nikako 
ustanoviti, jer se cijela šesta marškompanija izgubila kraj crkve sv. Save u 
Beogradu zajedno sa svojim oficirima. Na divizijskom sudu branio se 
Teveles time da mu je zaista bila obećana velika srebrna kolajna, pa ju je 
stoga kupio od jednog Bosanca. Što se tiče oznaka jednogodišnjeg 
dobrovoljca, prišio ih je u pijanstvu, a nosio ih je i dalje zato što je stalno 
bio pijan, jer mu je dizenterija oslabila organizam. 

Kad je dakle započelo vijećanje, prije nego su prešli na rapravljanje o ta 
dva slučaja, pukovnik Schroder objavi da je potrebno da se češće sastaju 
prije odlaska koji neće više dugo čekati. Javili su mu iz brigade da se 
očekuju nalozi iz divizije. Momčad neka bude spremna, zapovjednici 


kompanija neka budno paze da nitko ne manjka. Ponovio je zatim još 
jednom sve ono što je jučer izložio. Dao je opet pregled ratnih događaja i 
rekao da ništa ne smije u vojsci potisnuti borbeno raspoloženje i ratnu 
poduzetnost. 

Pred njim je na stolu bila pričvršćena karta ratišta sa zastavicama na 
pribadačama, ali zastavice su bile porušene i fronte pomaknute. Izvučene 
pribadače zajedno sa zastavicama ležahu pod stolom. 

Čitavo je ratište tako strašno ispreturao mačak kojega su pisari držali u 
pukovnijskoj kancelariji. Kad se on noću istovario na austro-ugarsko 
ratište, htio je izmetine nekako zakopati, pa je izvlačio zastavice i 
razmazao izmetine po svim položajima, nanio ih na fronte i mostobrane i 
onečistio sve armijske zborove. 

Pukovnik Schroder bijaše vrlo kratkovidan. 

Oficiri pohodnog bataljona promatrahu sa zanimanjem kako se prst 
pukovnika Schrodera približava tim hrpama. 

- Odavde, gospodo, prema Sokalu na Bug - reče pukovnik Schroder 
proročki i pomicaše kažiprst po sjećanju prema Karpatima, pri čemu ga 
zatače u jednu od onih hrpa s pomoću kojih je mačak nastojao da učini 
kartu ratišta plastičnom. 

- Što je to? - upita iznenađeno pukovnik kad mu se nešto prilijepilo na 
prst. 

- Wahrscheinlich Katzendreck, Herr Oberst'"* - odgovori u ime sviju vrlo 
pristojno kapetan Sagner. 

Pukovnik Schroder odjuri u susjednu kancelariju, odakle se čula strašna 
grmljavina i psovanje sa strahovitom prijetnjom da će ih natjerati da 
poližu mačkove izmetine. 

Istraga je bila kratka. Utvrdilo se da je mačka prije četrnaest dana donio u 
kancelariju najmlađi pisar Zwiebelfisch. Čim se to utvrdilo, Zwiebelfisch 
je pokupio svoje stvari i stariji ga je pisar odveo u glavnu stražarnicu, gdje 
će sjediti do daljeg naloga gospodina pukovnika. 

Time je zapravo bilo završeno čitavo vijećanje. Kad se pukovnik Schroder, 
sav crven u licu, vratio u oficirski zbor, zaboravio je da se valja još 
posavjetovati o sudbini jednogodišnjeg dobrovoljca Mareka i lažnog 
vodnika Tevelesa. 

Rekao je sasvim kratko: 

- Molim gospodu oficire da budu spremni i da očekuju moje dalje naloge i 


instrukcije. 
I tako jednogodišnji dobrovoljac i Teveles ostadoše i dalje pod stražom u 
glavnoj stražarnici, a kad im se kasnije pridružio i Zwiebelfisch, mogli su 
skupa zaigrati marijaš i poslije marijaša dosađivati svojim stražarima 
molbom da im pohvataju buhe na slamnjači. 
A poslije su im još gurnuli unutra i frajta Peroutku od trinaeste 
marškompanije, koji se jučer izgubio kad se po logoru proširio glas da se 
ide na položaj, ali ga je ujutro našla patrola kod ,Bijele ruže“ u Brucku. 
Ispričavao se da je još prije odlaska htio da pogleda staklenik grofa 
Harracha kraj Brucka, pa je na povratku zalutao, te je tek ujutro sav 
umoran stigao do ,Bijele ruže. (A međutim spavao je s Ruženkom iz 
»Bijele ruže“.) 

x ** 
Situacija je bila neprestano nejasna. Hoće li se poći ili se neće poći? Švejk 
je za telefonom u kancelariji jedanaeste marškompanije saslušao 
najrazličnija pesimistička i optimistička mišljenja. Dvanaesta je 
marškompanija telefonirala da je netko iz kancelarije čuo da će se čekati 


sve do streljačke obuke s pokretnim figurama i da će se poći na put tek 


poslije ,feldmassigschiesiibunga“. ““ S ovim se optimističkim gledištem 


nije slagala trinaesta marškompanija, koja je telefonirala da se upravo 
vratio iz grada kapral Havlik i da je čuo od nekog željezničkog službenika 
da su vagoni već na kolodvoru. 

Vančk istrgne Švejku slušalicu iz ruke i počne uzrujano vikati da 
željezničari ne znaju ništa i da je on maločas bio u pukovnijskoj 
kancelariji. 

Švejk je ostao kraj telefona s istinskim uživanjem i na sva pitanja što ima 
novo, odgovarao je, da se još ništa sigurno ne zna. 


Tako je odgovorio i na pitanje natporučnika Lukaša: 

- Što ima kod vas novo? 

- Još se ništa sigurno ne zna, gospodine natporučniče, - stereotipno 
odgovori Švejk. 

- Vole jedan, objesite slušalicu. 

Zatim stiže niz telefonograma, koje je Švejk primio nakon duljeg 
nesporazumka. I to najprije onaj koji mu nisu mogli izdiktirati noćas kad 
nije objesio slušalicu te je spavao, a u kojem su se tražili podaci o 
cijepljenim i necijepljenim vojnicima. 

Zatim opet zakašnjeli telefonogram o konzervama, što je bilo već jučer 
objašnjeno. 

Pa onda telefonogram svim bataljonima, kompanijama i pukovnijskim 
jedinicama: 

»Kopija telefonograma brigade No. 75692. Naredba brigade broj 172. - U 
izvještajima o ekonomiji poljskih kuhinja obavezan je ovaj poredak pri 
navođenju upotrijebljenih namirnica: 1. meso, 2. konzerve, 3. svježe 
povrće, 4. sušeno povrće, 5. riža, 6. makaroni, 7. tarana i krupica, 8. 
krumpir, umjesto navedenog pod 4. sušeno povrće, 5. svježe povrće“ 

Kad je to Švejk pročitao računarskom naredniku, Vančk je svečano izjavio 
da se takvi telefonogrami bacaju u nužnik: 

- To je izmislio neki blesan u štabu armije pa odmah raspisao na sve 
divizije, brigade i pukovnije. 

Zatim je Švejk primio još jedan telefonogram, koji su mu tako brzo 


diktirali da je Švejk od svega uhvatio u svoj blok samo nekoliko riječi koje 
su izgledale kao šifra: 

»In der Folge genauer erlaubt gewesen oder das selbst einem hingegen 
immerhin eingeholt werden.“ 

- Sve su to suvišne stvari - reče Vančk kad se Švejk jako čudio šta je to 
napisao, pa to triput zaredom naglas pročitao - same budalaštine, 
premda, đavo bi ga znao, možda je to i šifrirano, ali mi u kompaniji nismo 
u tom izvježbani. I to se može baciti. 

- Ija tako mislim - reče Švejk. - Kad bih javio gospodinu natporučniku da 
treba in der Folge genauer erlaubt gewesen oder das selbst einem 
hingegen immerhin eingeholt werden, on bi se i uvrijedio. 

- Ima vam strašno osjetljivih ljudi - nastavi Švejk zanijevši se opet u 
uspomene. - Jednom sam se iz Vysočana vozio tramvajem u Prag, a u 
Libnju uđe unutra neki gospodin Novotny. Čim sam ga prepoznao, pođoh 
k njemu na platformu i upustih se u razgovor kako smo obojica iz 
Dražova. No on se izderao na mene, neka mu ne dodijavam, jer me on, 
veli, ne poznaje. Ja mu počeh objašnjavati neka se samo podsjeti da sam 
ja kao mali dječak dolazio k njemu s majkom koja se zvala Antonija, a 
otac da se zvao Prokop i da je bio nadglednik ekonomije. Ali ni poslije 
toga nije htio priznati da se poznajemo. Tada mu rekoh i neke bliže 
pojedinosti, da su u Dražovu bila dva Novotnyja, Tonda i Josef. I on da je 
baš taj Josef, i da su mi pisali o njemu iz Dražova da je nastrijelio svoju 
ženu kad ga je korila što pije. A tada on razmahnu rukom, ja se 
izmaknem, te on razbi staklo na prednjoj platformi, ono veliko ispred 
vozara. I tako nas obojicu skinuli s tramvaja, odveli na policijski 
komesarijat i ondje se pokazalo da je zato bio tako osjetljiv jer se uopće 
nije zvao Josef Novotny, nego Eduard Doubrava, a bio je iz 
Montgomeryja u Americi pa je došao posjetiti rođake, od kojih potječe i 
njegova obitelj. 


Telefon prekide Švejkovo pričanje i neki hrapavi glas iz mitraljeskog 
odjela opet upita da li se polazi. Ujutro je, veli, dogovor kod gospodina 
pukovnika. 

Na vratima se pojavi, blijed kao krpa, kadet Biegler, najveći blesan u 
čitavoj kompaniji, jer se trudio da se u jednogodišnjoj školi istakne 
svojim znanjem. Kimnuo je Vančku da izađe s njim u hodnik, gdje su 
dugo razgovarali. 

Kad se Vančk vratio, smješkao se prezirno. 

- To je pravi vol - reče Švejku. - Zaista u našoj marškompaniji imamo 
krasne primjerke! I on je bio na dogovoru kod pukovnika, pa kad su se 
rastajali, naredio je gospodin natporučnik da svi vodnici izvrše pregled 
pušaka i da budu pri tome strogi. I sad me došao pitati da li da dade 
svezati Žlabeka zato što je pušku očistio petrolejem. 

Vančk se uzrujao. 

- Dolazi me pitati ovakve gluposti, a zna da idemo na frontu. Pa i 
gospodin natporučnik se jučer predomislio o vezanju svoga momka. A i 
ovom sam mladiću rekao neka dobro promisli o tome što s vojnicima 
postupa kao sa životinjama. 

- Kad već spominjete momka - reče Švejk - ne znate li možda da li ste već 
kakva našli za gospodina natporučnika? 

- Budite pametni! - odgovori Vančk. - Za sve ima dosta vremena. 
Uostalom ja mislim da će se gospodin natporučnik priviknuti na Balouna. 


On će mu kadikad štogod i pojesti, ali kad dođemo na frontu, proći će ga i 
to. Ondje često obojica neće imati što da jedu. Kad ja kažem da će Baloun 
ostati, tu se onda ne da ništa uraditi. To je moja briga i tu gospodin 
natporučnik nema šta da govori. Samo bez žurbe! 

Vančk opet leže na svoj krevet i reče: 

- Švejku, pričajte mi kakvu anegdotu iz vojničkog života! 

- Mogu ja to - odgovori Švejk - samo se bojim da ne bi opet tko pozvonio. 
-Avi iskopčajte, Švejku, odšarafite vezu ili skinite slušalicu! 

- Dobro dakle - reče Švejk skidajući slušalicu. - Ja ću vam ispričati nešto 
što pristaje u ovu situaciju, samo što su tada mjesto pravog rata bili samo 
manevri, ali je bila isto takva panika kao i danas, jer se nije znalo kad 
ćemo poći iz kasarne. Sa mnom je služio neki Pofičanin Šic, valjan čovjek, 
ali pobožan i bojažljiv. On je zamišljao da su manevri nešto strašno, da 
ljudi ondje padaju od žeđi, a bolničari ih na maršu samo kupe kao pale 
kruške. Zato je unaprijed pio, da ima rezervu, pa kad smo izašli iz kasarne 
na manevre i stigli do Mnišeka, tada je on rekao: ,Dečki, ja to neću moći 
izdržati: mene može spasiti samo dragi bog.“ Zatim smo došli do 
Hofovica i ondje smo imali dva dana odmora jer je posrijedi bila zabuna, i 
mi smo tako brzo napredovali da bismo s ostalim pukovnijama, koje su 
nam bile na krilima, zarobili čitav neprijateljski štab, što bi bila sramota 
jer je naš armijski zbor trebao stvar zabrljati, a neprijatelj pobijediti, jer je 
na neprijateljskoj strani bio neki olinjali nadvojvoda. Taj je Šic učinio 
ovo: dok smo mi logorovali, on se pokupio i otišao da kupi nešto u nekom 
selu iza Hofovica, pa se poslije podne vraćao u logor. Bilo je vruće, a on 
propisno nakresan, te on odjednom spazi na cesti stup, a na stupu 
škrinjicu i u njoj pod staklom sasvim malen kip svetog Ivana iz 
Nepomuka. Pomolio se on pred svetim Ivanom pa mu reče: ,Tebi je 
vruće, trebalo bi da se bar malo napiješ. Tu si na suncu, te se stalno 
znojiš.“ Pa potrese čuturicom, otpi i reče: ,Ostavio sam i tebi gutljaj, sveti 
Ivane iz Nepomuka“ No preplašio se, iskapio je sve, te za svetog Ivana 
nije ostalo ništa. ,Isuse i Marijo,“ reče, “sveti Ivane iz Nepomuka, to mi 
moraš oprostiti, ja ću ti to nadoknaditi. Ja ću te uzeti sa sobom u logor i 
napojit ću te tako slavno da nećeš moći stajati na nogama." I dragi Šic iz 
sažaljenja prema svetom Ivanu iz Nepomuka razbi staklo, izvuče svečev 
kip, strpa ga pod bluzu i odnese u logor. Poslije je sveti Ivan Nepomučki 
spavao s njim na slami, nosio ga je sa sobom na marševima u telećaku i 


imao je veliku sreću u kartama. Gdje smo god logorovali, on je svagdje 
dobivao, sve dok nismo došli u prachenjski kraj, gdje smo logorovali u 
Drahenicama i gdje je on izgubio sve što je imao. Kad smo ujutro krenuli 
dalje, vidjeli smo kako na kruški kraj ceste visi sveti Ivan iz Nepomuka, 
obješen o grani. Eto to je ta anegdota, a sada da opet objesimo slušalicu. 

I telefon je opet odnosio drhtaje novog nervnog života kad je stari sklad i 
mir u logoru bio poremećen. 

U to je vrijeme natporučnik Lukaš u svojoj sobi proučavao šifre koje je 
upravo dobio iz štaba pukovnije zajedno s uputom kako ih valja 
odgonetnuti, i ujedno tajnu šifriranu zapovijed o pravcu kojim će 
maršbataljon poći prema galicijskoj granici (prva etapa): 

7217 - 1238 - 475 - 2121 - 35 = Mošon 

8922 - 375 - 7282 = Rab 

4432 - 1238 - 7217 - 375 - 8922 - 35 = Komarn (0) 

7282 - 9299 - 310 - 375 - 7881 - 298 - 475 - 7979 = Budapešt 
(Budimpešta). 

Odgonetavajući ove brojeve, natporučnik Lukaš uzdahnu: 

- Der Teufel soll das buserieren. 7? 


TREĆI DIO 
SLAVNE BATINE 


I. KROZ MADŽARSKU 


Konačno dočekaše svi i taj trenutak da su ih ukrcali u vagone u odnosu 
42 čovjeka prema 8 konja. Dakako, konji su udobnije putovali nego 
vojnici, jer oni mogu spavati i stojećke, ali to nije ništa smetalo. Vojnički 
je vagon i opet vozio u Galiciju novu skupinu ljudi koje gone na klaonicu. 
No dakako, tim je ljudima ipak uglavnom laknulo; to je sad već bilo nešto 
određeno čim je vlak krenuo, no prije toga vladala je samo mučna 
neizvjesnost i panika: hoće li se poći već danas, ili sutra, ili prekosutra. 
Neki su se osjećali kao osuđenici na smrt koji sa strahom očekuju kad će 
doći po njih krvnik. A poslije toga nastaje smirenje, jer će se sve to ipak 
svršiti. 

Stoga je jedan vojnik urlao iz vagona kao da je pomjerio pameću: 

- Putujemo, putujemo! 

Računarski narednik Vančk s pravom je rekao Švejku da se ne treba 
žuriti. 

Prošlo je nekoliko dana dok je nastupio i taj čas da su se počeli ukrcavati 
u vagone, a uz to se neprestano govorilo o konzervama, tako da je iskusni 
Vančk rekao da je to samo fantazija. Ta kakve konzerve! Bit će još 
odslužena poljska misa, jer je tako bilo i s prošlom marškompanijom. 
Kad ima konzervi, tada poljska misa otpada. U protivnom slučaju poljska 
misa zamjenjuje konzerve. 

I tako se mjesto konzerviranih gulaša pojavio viši vojni svećenik Ibl koji 
je jednim udarcem ubio tri muhe. On je odjednom odslužio poljsku misu 


za tri pohodna bataljona, od kojih je dva blagoslovio za Srbiju, a jedan za 
Rusiju. 

Tom prilikom on je održao vrlo zanosan govor, pa se vidjelo da je građu 
crpao iz vojničkih kalendara. Bio je to tako dirljiv govor da ga se sjetio 
Švejk kad su već polazili prema Mošonu i kad je on sjedio u vagonu u 
improviziranoj kancelariji zajedno s Vančkom. Sjetivši se Švejk toga 
govora, reče računarskom naredniku: 

- Bit će to divno, kao što je pričao feldkurat, kada se dan nagne k zapadu i 
sunce sa svojim zlatnim zrakama padne za planine, pa se na bojnom 
polju začuje, kao što je on rekao, posljednji dah onih što umiru, rzanje 
klonulih konja i jecanje ranjenika i lelek stanovnika kojima će gorjeti 
kolibe nad glavom. Ja vrlo volim kad ljudi govore ovakve blezgarije na 
kvadrat! 

Vančk klimnu glavom u znak suglasnosti: 

- Bilo je to vraški dirljivo! 

- Bilo je to lijepo i poučno - reče Švejk. - Ja ću to vrlo dobro zapamtiti, pa 
kad se vratim iz rata, pričat ću o tome u ,Gostionici kod kaleža“. Dok nam 
je to gospodin feldkurat tumačio, on se tako lijepo raskoračio da sam se 
bojao da mu se koja nožurda ne osklizne, pa da ne padne na poljski oltari 
ne razbije glavurdu o monstrancu. Pričao nam je tako lijep primjer iz 
povijesti naše vojske iz vremena kad je još Radetzky služio, pa se, veli, s 
večernjim rumenilom spajao plamen od požara kako su gorjeli štagljevi 
na ratištu, kao da je sve to vidio. 

A istoga dana bio je već viši poljski svećenik Ibl u Beču pa je opet i ondje 
nekom drugom maršbataljonu pričao dirljivu zgodu, koju je Švejk 
spomenuo i koja mu se tako svidjela da ju je nazvao blezgarijom na 
kvadrat. 

- Dragi vojnici - govorio je viši vojni svećenik Ibl - sad vi dakle zamislite 
da ste u godini četrdeset osmoj i da se pobjedonosno završila bitka kod 
Custozze, gdje je poslije desetsatnog upornog boja morao talijanski kralj 
Albert prepustiti krvavo bojno polje našem ocu vojničkome, maršalu 
Radetzkomu, koji je u svojoj osamdeset četvrtoj godini života izvojevao 
tako sjajnu pobjedu. 

I gle, dragi vojnici! Na uzvisini pred osvojenom Custozzom stoji stari 
vojskovođa. Oko njega stoje njegove vjerne vojvode. Ozbiljnost trenutka 
djelovala je na sve njih jer se, vojnici, nedaleko od maršala mogao vidjeti 


vojnik koji se borio sa smrću. S razmrskanim udovima na polju časti 
osjećao je ranjeni zastavnik Hrt kako ga gleda maršal Radetzky. Vrli 
ranjeni zastavnik stezao je još u grčevitom zanosu desnicom, koja se 
kočila, svoju zlatnu kolajnu. Kad je ugledao uzvišenog maršala, njegovo 
je srce još jednom živo zakucalo i kroz uzeto tijelo projuri mu posljednji 
ostatak snage, te umirući vojnik pokuša uz natčovječanski napor dopuzati 
do svoga maršala. 

- Ne napreži se, moj dobri vojniče! - doviknu mu maršal, siđe s konja i 
htjede mu pružiti ruku. 

- Nije moguće, gospodine maršale - reče umirući vojnik - otkinute su mi 
obje ruke. Ali jedno vas molim: recite mi po istini da li smo u bitki 
potpuno pobijedili. 

- Potpuno, dragi moj - reče ljubazno feldmaršal. - Šteta što ti je radost 
pomućena time što si ranjen. 

- Dakako, uzvišeni gospodine, meni je odzvonilo - reče muklim glasom 
vojnik smješkajući se ugodno. 

- Jesi li žedan? - upita ga Radetzky. 

- Dan je bio vruć, gospodine maršale. Bilo je preko 30 stupnjeva vrućine. 
Nato Radetzky, dohvativši čuturicu svoga ađutanta, pruži je umirućem 
vojniku. Ovaj potegnu jaki gutljaj. 

- Neka vam to bog hiljadu puta plati! - viknu vojnik nastojeći da poljubi 
ruku svoga zapovjednika. 

- Otkad si u vojsci? - upita ga maršal. 

- Preko četrdeset godina, gospodine maršale! Kod Asperna sam dobio 
zlatnu kolajnu. Bio sam i u bitki kod Leipziga, imam i topnički križ, bio 
sam pet puta smrtno ranjen, ali sad mi je zaista odzvonilo! Ali kako sam 
sretan i blažen što sam doživio današnji dan! Ne žalim umrijeti kad smo 
izvojevali slavnu pobjedu i vratili caru njegovu zemlju! 

U tom trenutku, dragi vojnici, odjeknuše iz logora veličanstveni zvuci 
naše himne ,,Bože, živi, Bože štiti“ šireći se snažno i uzvišeno po bojnom 
polju. Pali vojnik, rastajući se sa životom, pokuša se još jedanput pridići. 

- Živjela Austrija! - viknu oduševljeno. - Živjela Austrija! Neka se nastavi 
ta divna pjesma! Živio naš vojskovođa! Živjela vojska! 

I umirući vojnik prikloni se još jednom maršalovoj desnici koju i poljubi, 
a zatim klonu i iz njegove plemenite duše vinu se tihi i posljednji uzdah. 
Vojskovođa stajaše otkrivene glave pred mrtvim tijelom jednoga od 


najvrednijih vojnika. 

- Valja mu zaista zavidjeti na ovako krasnoj smrti - reče ganuto maršal i 
sakri lice u sklopljene dlanove. 

- Dragi vojnici - završi vojni svećenik - i ja vama želim da svi dočekate 
ovako krasnu smrt. 

Sjećajući se toga govora višeg vojnog svećenika Ibla. Švejk ga je mogao s 
punim pravom nazvati, a da mu ni najmanje ne učini krivo, blesanom na 
kvadrat. 

Poslije toga poče Švejk govoriti o poznatim zapovijedima koje su im 
pročitali prije ulaska u vlak. Prva je bila zapovijed cjelokupnoj vojsci, 
potpisana od Franje Josipa, a druga zapovijed nadvojvode Josipa 
Ferdinanda, vrhovnog zapovjednika istočne vojne skupine. Obje su se 
zapovijedi odnosile na događaje u Duklanskom klancu dne 3. travnja 
1915. kad su dva bataljona 28. pukovnije prešle k Rusima zajedno s 
oficirima i uz zvukove pukovnijske glazbe. 

Obje su im zapovijedi pročitane drhtavim glasom i u prijevodu su glasile 
ovako: 


Vojna zapovijed za dan 17. travnja 1915. 
Pun bola naređujem da se 28. c. i kr. pješ. pukovnija zbog kukavičluka i 
veleizdaje izbriše iz sastava moje vojske. Pukovnijska zastava neka se 
oduzme toj obeščašćenoj pukovniji i neka se preda u vojni muzej. 
Današnjim danom prestaje da postoji pukovnija koja je, moralno 
otrovana već kod kuće, krenula na bojište da počini veleizdaju. 

Franjo Josip I 
Zapovijed nadvojvode Josipa Ferdinanda 
Češke su trupe u toku bojnih operacija razočarale, osobito u posljednjim 
borbama. Naročito su razočarale prilikom obrane rovovskih položaja u 
kojima su se nalazile dulje vremena, što je često iskoristio neprijatelj da 
uspostavi dodir i vezu s podlim elementima ovih trupa. 
Napadaji neprijatelja, potpomognutog od ovih izdajica, obično su uvijek 
bili usmjereni protiv onih odsjeka fronte koji su bili zaposjednuti od 
takvih trupa. 
Često je neprijatelju polazilo za rukom da iznenadi naše jedinice i da, 
tako reći bez ikakva otpora, prodre u naše položaje i zarobi prilično velik 
broj branilaca. 


Neka se tisuću puta stide i srame, neka padne prezir na ove nečasne 
bijednike koji su izdali cara i državu 1 koji kaljaju ne samo čast slavnih 
zastava naše slavne i hrabre vojske, nego i čast one narodnosti kojoj 
pripadaju. 
Prije ili poslije stići će ih tane ili krvnički konopac. 
Dužnost je svakog pojedinog češkog vojnika koji osjeća u sebi čast, da 
svojem zapovjedniku prijavi takva ništariju, huškača i izdajicu. 
Tko to ne uradi, i sam je izdajica i ništarija. 
Ova zapovijed neka se pročita svima vojnicima čeških pukovnija. 
C. i kr. 28. pukovnija, po zapovijedi našega vladara, već je izbrisana iz 
sastava naše vojske i svi će zarobljeni prebjezi iz te pukovnije krvlju 
platiti svoju tešku krivicu. 

Nadvojvoda Josip Ferdinand 
- Sad su nam to pročitali malo prekasno - reče Švejk Vančku. - Veoma se 
čudim što su nam to pročitali tek sada, a car je izdao tu zapovijed već 17. 
travnja. Moglo bi se činiti kao da nam to prije nisu htjeli pročitati zbog 
nekih posebnih razloga. Da sam ja car, ja ne bih dopustio da se moja 
zapovijed tako odgađa. Ako ja izdam zapovijed 17. travnja, tada se ona 
mora i pročitati sedamnaestog travnja u svim pukovnijama, makar i 
sjekire padale s neba. 
Na drugom kraju vagona, nasuprot Vančku, sjedio je kuhar okultist iz 
oficirske menaže i nešto pisao. Iza njega su sjedili momak natporučnika 
Lukaša, bradati gorostas Baloun i telefonist Chodounsky, koji je 
dodijeljen 11. marškompaniji. Baloun je žvakao komad komisnoga kruha 
i preplašeno tumačio telefonistu Chodounskom da nije kriv što u onoj 
gužvi pri ulaženju u vlak nije mogao ući u štabni vagon gdje je njegov 
natporučnik. 
Chodounsky ga je plašio da sad više nema šale i da će za to dobiti metak. 
- Kad bi već jednom bio kraj tome mrcvarenju! - jadao se Baloun. - 
Jednom sam već gotovo nastradao na manevrima kod Votica. Marširali 
smo gladni i žedni, pa kad je do nas dojahao bataljonski ađutant, ja 
viknuh: ,Dajte nam vode i kruha!“ On okrenu konja prema meni i reče 
mi, kad bi bio rat, da bih morao izaći iz reda i da bi me on dao strijeljati, a 
sada će me zatvoriti u garnizonski zatvor. Ali tada sam imao veliku sreću 
jer mu se putem, kad je pošao da to javi štabu, poplašio konj, pa je pao s 
konja i, hvala bogu, skrhao vrat. 


Baloun teško uzdahnu i zagrcnu se zalogajem kruha, a kad se pribrao, 
požudno pogleda dvije uprtnjače natporučnika Lukaša koje je imao na 
brizi. 

- Fasovala su gospoda oficiri - reče turobno - jetrene konzerve i 
madžarsku salamu. Tako komadić. 

I gledao je pri tom tako čeznutljivo one dvije uprtnjače svoga 
natporučnika kao kakvo napušteno pašče, koje je gladno kao vuk pa sjedi 
kraj vrata trgovine suhomesnatom robom i udiše paru od suhog mesa 
koje se unutra kuha. 

- Ne bi nam škodilo - reče Chodounsky - kad bi nas gdje dočekali s 
kakvim dobrim ručkom. Kad smo na početku rata putovali u Srbiju, tada 
smo se prežderali na svakoj stanici jer su nas svagdje častili. Od guščjih 
bataka izrezivali smo komade najboljeg mesa pa smo se njima igrali 
»ovčinjaka« na pločama čokolade. U Osijeku u Hrvatskoj donijeli su nam 
u vagon dva gospodina u ime veterana velik kotao pečenih zečeva, ali više 
nismo mogli izdržati, pa smo im sve to izlili na glavu. Po svim prugama 
nismo ništa drugo radili, nego samo bljuvali iz vagona. Kapral Matčjka u 
našem vagonu tako se nažderao da smo mu morali staviti dasku preko 
trbuha i skakati po njoj kao kad se kupus gazi, pa mu je tek tada laknulo i 
curilo iz njega i odozgo i odozdo. 


Kad smo putovali kroz Madžarsku, tada su nam na svakoj stanici 
ubacivali u vagon pečene kokoši. Od njih nismo jeli ništa drugo nego 


samo mozak. U Kapošfalvi bacali nam Madžari u vagone čitave komade 
pečenih svinja, pa je jedan drug dobio u glavu čitavu pečenu svinjsku 
glavu tako da je poslije toga natjeravao toga darivaoca s opasačem preko 
tri kolosijeka. 

Ali zato već u Bosni nismo dobili ni vode. No do Bosne smo imali, premda 
je to bilo zabranjeno, svakojakih rakija po miloj volji i potoke vina. 
Sjećam se da su nas na nekom kolodvoru neke gospođe i gospođice 
počastile pivom, no mi smo im se pomokrili u kantu s pivom, te su one 
pobjegle glavom bez obzira. 

Svi smo čitavim putem bili kao u nekom bunilu, pa ja nisam mogao ni 
razabrati žirovskog asa, kad odjednom, prije nego smo i očekivali, pade 
zapovijed da svi izađemo iz vagona, a nismo ni dovršili kartanje. Neki 
kapral, ne znam više ni kako se zvao, vikao je na svoje ljude da pjevaju: 
»uUnd die Serben mussen sehen, dass wir Oesterreicher Sieger, Sieger 


sind. ““* No netko ga je odostrag udario nogom pa se srušio preko 
tračnica. A zatim vika da se puške slože u piramide, i vlak se odmah 
okrenuo i vratio se natrag prazan, samo zna se, kao što se obično dešava 
za panike, odvezao je sa sobom našu hranu za dva dana. A odande, kao od 
onog drveća ondje, počeše već praskati šrapnele. Stigao je uto s drugog 
kraja zapovjednik bataljona i zvao sve na vijećanje, a zatim je došao i naš 
natporučnik Macek, Čeh kao panj, ali je govorio samo njemački, pa nam 
je rekao, blijed kao krpa, da se ne može dalje putovati, da je pruga bačena 
noću u zrak na lijevom krilu. Ali to je još daleko od nas. Mi ćemo, veli, 
dobiti pojačanje pa ćemo ih sve pobiti. Nitko neka se ne preda ako bi do 
čega došlo, jer Srbi, kažu, odrežu zarobljenicima uši i nosove i izvade im 
oči. Što nedaleko od nas praskaju šrapnele, to neka nas ništa ne 
uznemiruje. To se, veli, vježba u gađanju naše topništvo. Odjednom se 
negdje iz brda začu tatatatatatata. To se, veli, vježbaju naši mitraljesci. 
Zatim se s lijeve strane začu topovska paljba, a mi je sad čusmo prvi put 
pa legosmo na trbuh tako da je preko nas preletjelo nekoliko granata i 
zapalilo kolodvor, a s desne strane nad nama zazvižda tanad i u daljini se 
začuše puščane salve i tutnjava. Natporučnik Macek zapovjedi da 
uzmemo puške i da ih nabijemo. Dežurni tada priđe k njemu i reče mu da 
to uopće nije moguće jer nemamo sa sobom nikakve municije, i da valjda 
dobro zna da smo municiju morali fasovati tek na daljoj etapi prije samog 
položaja. Pred nama da je otišao vlak s municijom i da je on već jamačno 


pao Srbima u ruke. Natporučnik Macek stajaše časak nepomično kao kip, 
a onda zapovjedi da stavimo bajonete na puške, i ne znajući zašto, samo 
tako od očaja, da se nešto radi. 

Poslije toga smo opet stajali u pripravnosti prilično dugo, a zatim se opet 
ispružismo preko željezničkih pragova jer se pojavio nekakav aeroplan, 
pa su podoficiri viknuli: ,Alles decken, decken!“'““ A tada se ispostavilo 
da je to naš aeroplan i da je naša artiljerija zabunom na nj pucala i 
pogodila ga. Opet dakle ustadosmo, nitko ništa ne zapovijeda, voljno! Kad 
odjednom juri prema nama neki konjanik. 


Već izdaleka viče ,Wo _ ist Batallionskommando?“'“" Zapovjednik 


bataljona izjaha mu u susret, a on mu pruži nekakvo pismo i odjuri dalje 
nadesno. Zapovjednik bataljona čitaše pismo jašući, a odjednom kao da je 
poludio. Izvuče sablju i pojuri k nama“. Alles zurick, alles zuruck!“ viknu 

on oficirima, ,Direktion Mulde, einzeln abfallen!“ No tada je već 
započelo. Sa svih strana, kao da su čekali taj trenutak, osuše na nas 
paljbu. S lijeve je strane bilo kukuruzno polje, i to vam je bilo kao sam 
đavo. Mi smo puzali četvoronoške prema onoj uvali, a telećake smo 
ostavili na onim prokletim pragovima. Natporučnika Maceka pogodilo 
tane sa strane u glavu, pa nije ni pisnuo. Prije nego smo se sklonili u 
uvalu, bilo je mnogo mrtvih i ranjenih. Ostavili smo ih ondje i bježali sve 
do večera, a čitav su taj kraj naši napustili već prije nas. Vidjeli smo samo 
opljačkanu komoru. Napokon stigosmo na kolodvor, gdje su nam već 
izdane nove zapovijedi da se ukrcamo u vlak i da pođemo natrag prema 
štabu, ali to nismo mogli izvršiti jer je čitav štab dan prije pao u 
zarobljeništvo, što smo saznali tek ujutro. Tako ostadosmo kao siročad, 
nitko nije htio ni da zna za nas pa su nas dodijelili 73. regimenti, da se s 
njom povlačimo, što smo uradili s najvećim veseljem, samo što smo prije 
toga morali marširati čitav dan dok smo konačno stigli do 73. regimente. 
Zatim smo... 

Nitko ga više nije slušao jer su Švejk i Vančk igrali marijaš s izvlačenjem, 
a kuhar okultist iz oficirske menaže nastavljao je s pisanjem opširnog 
pisma ženi, koja je za njegove odsutnosti počela izdavati nov teozofski 
časopis, dok je Baloun drijemao na klupi, tako da telefonistu 
Chodounskom nije preostalo drugo nego da ponavlja: ,Da, nikad to neću 
zaboraviti. . “. 

Ustade dakle i pođe da kibicira pri igranju marijaša. 

- Da mi bar pripališ lulu - reče Švejk Chodounskomu prijateljski - kad si 
već došao da kibiciraš. Marijaš je važniji nego čitav rat i te vaše proklete 
pustolovine na srpskoj granici... Baš sam glupo odigrao, zaslužujem 
ćušku! Šta nisam još časak pričekao s tim kraljem, upravo sam sada 
dobio dečka. Baš sam vol! 

Uto je kuhar okultist dovršio svoje pismo i čitao ga sam sebi očito 
zadovoljan kako ga je lijepo sastavio s obzirom na vojnu cenzuru. 


»Draga ženo! 


Kad primiš ove retke, ja ću već biti nekoliko dana u vlaku, jer putujemo 
na frontu. To me baš previše ne veseli, jer u vlaku ljenčarim i ne mogu 
biti koristan jer se u našoj oficirskoj kuhinji ne kuha, nego jelo 
dobivamo na željezničkim stanicama. Rado bih našoj gospodi oficirima 
na putu kroz Madžarsku skuhao segedinski gulaš, ali želja mi se nije 
ispunila. Možda ću imati prilike, kad stignemo u Galiciju, da im skuham 
šoule, pravi galicijski, gusku dinstanu u krupici ili riži. Vjeruj mi, draga 
Helena, da se zaista trudim kako bih našoj gospodi oficirima što više 
zasladio njihove brige i trud. Premješen sam iz pukovnije u 
maršbataljon, što mi je bila najvruća želja ne bih li kako, i skromnim 
sredstvima, uputio oficirsku poljsku kuhinju na fronti na najbolji 
kolosijek. Sjećaš se, draga Helena, kako si mi poželjela kad sam 
nastupao dužnost u pukovniji, da dobijem dobre starješine. Tvoja se 
želja ispunila, pa ne samo da se ne mogu ni najmanje potužiti, nego 
naprotiv, sva su gospoda oficiri naši pravi prijatelji i osobito se prema 
meni vladaju kao rođeni otac. Javit ću ti što prije broj naše ratne 
pošte...“ 


Ovo je pismo napisano ovako uslijed prilika koje su nastale kad je kuhar 
okultist izazvao gnjev pukovnika Schrodera, koji ga je dotad štitio, ali za 
kojega je opet na oproštajnoj večeri s oficirima maršbataljona, nesretnim 
slučajem, ponestalo rolanog telećeg bubrežnjaka, pa ga je pukovnik 
Schroder poslao u marškompaniju na frontu, a oficirska pukovnijska 
kuhinja povjerena nekom nesretnom učitelju iz Zavoda za slijepe na 
Klarovu. 

Kuhar okultist preleti očima još jednom preko svoga pisma koje mu se 
činilo vrlo diplomatskim i koje ga treba zadržati bar malo dalje od ratišta, 
jer govorio tko što mu drago, ipak se i na fronti može zabušavati ako je 
čovjek u kuhinji. 

On je doduše, dok je još bio u civilu urednik i vlasnik okulističkog 
časopisa za zagrobne nauke, napisao veliku raspravu o tome da se nitko 
ne treba bojati smrti, a i raspravu o seobi duša. 

I on je dakle prišao k Švejku i Vančku da im kibicira. Između obojice 
igrača nije u tom trenu bilo nikakve razlike u vojnom činu. Sad više nisu 
igrali udvoje, nego marijaš utroje s Chodounskym. 

Ordonans Švejk prostački je grdio računarskog narednika Vančka: 


- Ja vam se čudim da možete igrati tako blesavo. Ta vidite da on igra 
betel. Ja nemam bundeve, a vi ne okrećete osmicu i bacate kao najgluplje 
govedo žirovskog donjaka, pa će ta budala još i dobiti. 

- Čudne mi galame zbog jednog izgubljenog betela - glasio je pristojni 
odgovor računarskog narednika - a vi sami igrate kao idiot. Ja treba da 
isišem iz prsta bundevsku osmicu, a uopće nemam nikakve bundeve, 
nego sam imao samo velike zelene i žirove, bitango jedna. 

- Tada ste trebali sve nositi, pametnjakoviću - reče smiješeći se Švejk. - To 
vam je baš tako kao jednom kod Valša, dolje u restauraciji, kad je bio 
ondje neki nespretnjaković koji je mogao odnijeti sve redom, ali nije tako 
igrao, nego je uvijek najmanje karte odlagao u talon i svakoga pustio u 
betel. Ali kakve je imao karte! Od svih boja najviše. Kao što sada ne bi 
imao ništa od toga ako biste vi nosili sve redom, tako ni tada od njega, ni 
ja ni itko drugi koji smo bili ondje, nego bismo samo plaćali. I ja mu 
konačno rekoh: ,Gospodine Herolde, budite tako ljubazni, igrajte skroz i 
ne pravite budalaštine!“ Ali on se na mene izderao, da može igrati što 
hoće, i neka držimo jezik za zubima, jer je on svršio sveučilište. Ali to ga 
je skupo stajalo. Gostioničar je bio naš znanac, konobarica je bila naša 
dobra prijateljica, pa smo policijskoj patroli objasnili da je sve u 
najboljem redu. Prvo, da je on postupao prostački kad je narušavao noćni 
mir dozivanjem patrole, pošto se negdje pred gostionicom poskliznuo na 
poledici i povezao se malo po nosu tako da mu je nos razbijen. Mi ga, 
rekosmo, nismo ni dirnuli kad je varao na marijašu, no kad smo ga 
raskrinkali, tada je on brzo istrčao da je pao na zemlju. Gostioničar i 
konobarica potvrdiše da smo se prema njemu zaista gentlemenski vladali. 
A nije on ništa drugo ni zaslužio. Sjedio je od sedam sati naveče do pola 
noći uz jedno pivo i čašu sode, a izigravao je bogzna kakvog gospodina, jer 
je bio sveučilišni profesor i u marijaš se razumio kao magare u kantar. A 
tko sada dijeli? 

- Zaigrajmo kaufcvika - predloži kuhar okultist - dvadeset i dva! 

- Radije nam pričajte - reče računarski narednik - o seljenju duša, kao što 
ste to objašnjavali gospođici u kantini kad ste ono razbili nos. 

- Ija sam već slušao o toj seobi duša - javi se Švejk. - Ja sam također 
jednom prije više godina odlučio da ću se, kao što se kaže, sam 
izobražavati da ne zaostanem, pa sam otišao u čitaonicu Obrtničke 
zajednice u Pragu, ali jer sam imao poderano odijelo, pa su mi svijetlile 


rupe na turu, nisam se mogao izobražavati jer me nisu pustili unutra, 
nego su me izveli napolje, jer su mislili da sam došao krasti kabanice. 
Tada sam obukao svečano odijelo i otišao sam jednom u muzejsku 
knjižnicu i posudio ondje sa svojim drugom neku knjigu o seobi duša, pa 
sam u njoj pročitao da se jedan indijski car poslije smrti pretvorio u 
svinju, a kad su tu svinju zaklali, da se pretvorio u majmuna, a od 
majmuna je postao jazavac i od jazavca ministar. Poslije sam se u vojsci 
uvjerio da ima u tome nešto istine, jer su svi oni koji su imali kakvu 
zvjezdicu, nazivali vojnike ili morskim svinjama ili uopće kakvim 
životinjskim imenom, pa se po tome moglo zaključiti da su pred tisuću 
godina ti prosti vojnici bili nekakvi slavni vojskovođe. Ali kad je rat, tada 
je to seljenje duša vrlo velika glupost. Đavo bi ga znao, koliko se puta 
mora čovjek pretvoriti da bi postao, recimo telefonist, kuhar ili 
infanterist, pa ga onda odjednom raznese granata, te njegova duša uđe u 
kakva konja kod artiljerije, pa opet udari granata u čitavu bateriju kad se 
ona penje na neku kotu, te opet ubije toga konja u kojega se onaj 
pokojnik utjelovio, pa se odmah njegova duša preseli u neku kravu u 
komori, a od te krave onda naprave gulaš za vojnike, te se iz krave odmah 
preseli recimo u telefonista, a iz telefonista... 

- Čudim se - reče telefonist Chodounsky, očito uvrijeđen - zašto baš ja 
moram biti nišan za glupe dosjetke. 


- Čujte, zar nije onaj Chodounsky koji ima privatni detektivski zavod s 


onim okom što naliči na sveto trojstvo, vaš rođak? - upita Švejk 
bezazleno. - Ja vrlo volim privatne detektive. I ja sam služio pred 
nekoliko godina u vojsci s jednim privatnim detektivom, nekim 
Stendlerom. On je imao tako uglatu glavu da mu je naš narednik uvijek 
govorio da je već u dvadesetoj godina službe vidio mnogo vojničkih 
uglatih glava, ali tako uglate glave nije mogao ni da zamisli“. Čujte, 
Stendlere“, govorio mu je uvijek, ,da ove godine nisu manevri, tada vaša 
uglata glava ne bi pristajala u vojsku, ali ovako će se bar prema vašoj 
glavurdi artiljerija vježbati u gađanju, kada dođemo u kraj u kojem neće 
biti nikakve bolje tačke za orijentaciju“. On mu se napio krvi. Kadšto bi ga 
na maršu poslao kakvih pet stotina koraka naprijed pa bi onda 
zapovjedio: ,Direktion, uglata glava!“ Uopće je gospodina Stendlera, i 
kao privatnog detektiva, pratila prilična nesreća. Često nam je u kantini 
pričao kako je doživljavao mnoge neprilike. On bi, na primjer, dobio 
zadatak da istraži da li se žena nekoga klijenta koji je došao k njima sav 
izvan sebe, da li se ona spanđala s kime, pa ako se već spanđala, s kim se 
je spanđala, gdje i kako se spanđala. I opet obratno. Neka bi ljubomorna 
žena htjela da istraži s kojom se to ženom njezin muž vucara, da bi mu 
mogla kod kuće praviti još veće scene. Stendler je bio obrazovan čovjek, 
govorio je samo odabranim riječima o povredi bračne vjernosti i uvijek je 
gotovo plakao kad nam je pričao kako bi svi htjeli da zateknu nju ili njega 
in flagranti. Drugi bi se možda radovao kad bi našao takav par in 
flagranti, pa bi izbuljio oči od radoznalosti, ali gospodin Stendler, kako 
nam je pričao, bio je od toga sav izvan sebe. Govorio nam je vrlo 
inteligentno, da nije više mogao ni gledati tu razvratnost i razuzdanost. 
Nama su toliko puta curile sline iz usta, baš kao i psu kad mimo njega 
nose kuhanu šunku, dok nam je on pričao o svim onim raznim 
pozicijama u kojima je nalazio takve parove. Kad smo bili u pritvoru, 
uvijek je pričanje popraćao crtanjem“. Ovako sam“, govorio je, ,vidio tu i 
tu gospođu s tim i tim gospodinom...“ I adrese nam je govorio. A bio je 
tako tužan! 

»A koliko sam ćušaka dobio“, govorio bi nam uvijek, ,i od jedne i od druge 
strane. Ali to me nije toliko ljutilo kao to da sam se davao podmićivati. A 
jedan takav slučaj podmićivanja neću nikada zaboraviti. Bili su goli, ion i 
ona. Zatekao sam ih u hotelu, nisu se ni zakračunali, budale! Nisu ni stali 
na divan jer su oboje bili debeli, pa su se mazili na ćilimu, kao mačići. A 


čilim je bio sav izgažen i zaprašen i pun čikova od cigareta. Kad sam dakle 
ušao u sobu, oboje skočiše na noge, on je stajao nasuprot mene držeći 
ruku kao smokvin list. No ona mi je okrenula leđa, pa sam vidio kako joj 
je na koži otisnut čitav uzorak čilima, a na hrptenjači prilijepljen opušak 
cigarete“. Oprostite“, rekoh, ,gospodine Zemek, ja sam privatni detektiv 
Stendler, iz zavoda Chodounskoga, pa mi je službena dužnost da vas 
nađem in flagranti, na osnovu zahtjeva vaše gospođe supruge. Ova dama, 
s kojom ovdje održavate nedozvoljene odnose, jest gospođa GrotovaA. “ 
Nikad u životu nisam vidio tako mirnog građanina“. Dopustite“ rekao je 
kao da se to samo po sebi razumije, ,ja ću se obući. Kriva je jedino moja 
supruga koja me neopravdanom ljubomorom nagoni na nedopuštene 
odnose i pod utjecajem puke sumnje vrijeđa svoga muža prijekorima i 
mrskom nepovjerljivošću. No ako nema nikakve sumnje da se sramota 
ne da više prikriti... Gdje su mi gaće?“ zapita pri tom mimo. “Na krevetu!“ 
I dok je navlačio na se gaće, pričao mi je dalje: ,Ako se sramota ne da 
prikriti, tada dolazi na red: razvod braka. Ali time se mrlja sramote neće 
zatajiti. Uopće, razvod braka je vrlo ozbiljna stvar“ govorio je on dalje i 
oblačio se, ,najbolje je kad se supruga naoruža strpljivošću i ne daje 
povoda za javnu sablazan. Uostalom radite što hoćete, ja ću vas ostaviti 
ovdje s milostivom gospođom nasamo.“ Gospođa se Grotov4 uvukla 
dakle u krevet, a gospodin Zemek pružio mi ruku i izišao. 

Ja se više dobro i ne sjećam kako nam je to dalje pričao gospodin 
Stendler i što je sve poslije toga govorio, jer on je vrlo inteligentno 
razgovarao s tom gospođom u krevetu, da naime brak nije ustanovljen 
zato da svakog zaista i usreći, nego da je svakome dužnost da obuzda 
svoju požudu i da svoju tjelesnost pročisti i oduhovi“. I pri tom sam se“, 
pričao je gospodin Stendler, ,počeo polagano svlačiti, pa kad sam se već 
svukao i sav pomamio i podivljao kao jelen u doba parenja, uniđe u sobu 
moj dobri znanac Stach, također privatni detektiv, iz zavoda našeg 
konkurenta gospodina Sterna, u kojem je zatražio pomoć gospodin Grot 
radi svoje žene koja navodno ima ljubavnika“, pa odmah reče: ,Aha, 
gospodin Stendler in flagranti s gospođom Grotovom, čestitam!“ I zatvori 
tiho vrata i otiđe“. Sad je već svejedno“ reče gospođa Grotova ,ne morate 
se tako brzo oblačiti, imate kraj mene dosta mjesta“ - ,Meni se, milostiva 
gospodo, baš i radi o mjestu“, rekoh i više nisam ni znao što govorim, 
samo se sjećam da sam govorio nešto o tome da i odgoj djece stradava 


ako vladaju razmirice između muža i žene. 

Zatim nam je još pričao kako se brzo oblačio i kako je odjurio odatle i 
odlučio da će to odmah ispričati svome šefu gospodinu Chodounskom, ali 
jer je svratio u gostionicu da se za to okrijepi, stigao je prekasno, kao onaj 
koji dođe s križem poslije pogreba. Tamo je već prije njega stigao onaj 
Stach po nalogu šefa gospodina Sterna da zada udarac gospodinu 
Chodounskome, kakve li to ima namještenike u svojem privatnom 
detektivskom zavodu. A Chodounsky se nije sjetio ništa bolje nego da 
pošalje brzo po suprugu gospodina Stendlera, da to ona sama s njim 
uredi, kako to da ga detektivi konkurentskog zavoda mogu da zateknu in 
flagranti kad ga šef pošalje nekamo po službenoj dužnosti“. Od tog 
vremena“, govorio je uvijek gospodin Stendler kad se o tom povela riječ, 
»imam još uglatiju glavu“. 

- Hoćemo li dakle zaigrati: pet - deset? 

I zaigraše. 

Vlak je stao na mošonskom kolodvoru. Bilo je već veče, pa nisu nikoga 
puštali iz vagona. 

Kad krenuše, začu se iz jednog vagona neki jaki glas koji kao da je želio 
zaglušiti tutnjavu vlaka. To je neki vojnik iz Kašperskih brda, u 
pobožnjem večernjem raspoloženju, strašnom dernjavom opijevao tihu 
noć koja se spuštala nad madžarske ravnice: 


Gute nacht! Gute nacht! 
Allen Miiden sei's gebracht! 
Neig der Tag stille zur Ende, 
Ruhen alle fleiss'gen Hdande, 
Bis der Morgen ist erwacht. 


Gute nacht! Gute nacht!'* 


- Halt Maul, du Elender!'* - prekide netko sentimentalnog pjevača, koji 
umuknu. 

Odvukli su ga s prozora. 

Ali marljive ruke nisu počivale sve do jutra. Kao i svagdje u vlaku pri 
svjetlosti svijeća, tako su i ovdje pri svjetlosti male, petrolejske svjetiljke, 
obješene na zidu, igrali i dalje karte, a Švejk bi uvijek govorio kad god bi 
tko propao pri uzimanju, da je kartanje s izmjenjivanjem karata 


najpravednije, jer svatko može izmijeniti toliko karata koliko hoće. 
- Pri kaufcviku - tvrdio je Švejk - mora se zamjenjivati samo as i sedmica, 
no onda se možeš predati. Ostale karte ne moraš zamjenjivati. Ako ih 
ipak mijenjaš, to je na tvoj rizik. 
- Da igramo za piće! - predloži uz opće odobravanje Vančk. 
- Crvena sedmica - najavi Švejk uzimajući karte. - Svaki neka uloži po pet 
novčića, a daje se po četiri. Nastojte da nešto priberemo! 
I na svima licima vidjelo se takvo zadovoljstvo kao da rata uopće i nema i 
kao da se oni i ne nalaze u vlaku koji ih vozi na položaje u velike krvave 
bitke i klanja, nego u kakvoj praškoj kavani za kartaškim stolom. 
- Nisam se nadao - reče Švejk poslije jedne partije - da sam pošao na ništa 
i promijenio sve četiri karte, da ću izvući macana (asa). Što vi navaljujete 
na mene s kraljem? Tući ću vam kralja smjesta! 
I dok su ovdje tukli kralja macanom, daleko na fronti kraljevi su se 
međusobno tukli s pomoću svojih podanika. 

x ** 
U štabnom vagonu, gdje su sjedili oficiri pohodnog bataljona, vladala je u 
početku vožnje čudna tišina. Većina se oficira zadubila u malu knjižicu u 
platnenom uvezu s naslovom: ,Die Sunden der Vater. Novelle von 


Ludwig Ganghofer“'**, i svi su čitali tekst na 161. strani. Kapetan Sagner, 
zapovjednik bataljona, stajao je kraj prozora i držao u ruci isto takvu 
knjigu, koja je isto tako bila otvorena na 161. strani. 

Gledao je kraj kojim su se vozili, i razmišljao kako bi im zapravo što 
shvatljivije objasnio što da rade s tom knjigom. Bilo je to zapravo strogo 
povjerljivo. 

Oficiri su međutim razmišljali o tome da je pukovnik Schroder potpuno 
poludio. On je doduše već odavno bio šašav, ali ipak se nije moglo 
očekivati da će ga ludilo spo- pasti tako naglo. Prije odlaska vlaka pozvao 
ih je na posljednje vijećanje, na kojem im je saopćio da svakom od njih 
pripada po jedan primjerak knjige ,Die Sunden der Vater“ od Ludwiga 
Ganghofera. Knjige je dao odnijeti u bataljonsku kancelariju. 

- Gospodo - rekao je sa strahovito tajanstvenim izražajem - ne zaboravite 
nikad 161. stranu! 

Premda su se zadubili u tu stranu, ipak nisu mogli ništa razabrati. Na toj 
se strani priča da je neka Marta prišla pisaćem stolu i izvukla odande 
nekakvu glumačku ulogu i glasno razmišljala, tako da publika mora 


suosjećati s junakom uloge. Zatim se još na toj strani pojavljuje i neki 
Albert koji se neprestano trudi da govori šaljivo, ali kad se to tako istrgne 
iz nepoznate radnje koja se prije toga dogodila, tada to izgleda takva 
blezgarija da je natporučnik Lukaš od bijesa pregrizao cigaretnik. 

- Stari je poludio - mislili su svi - on je svoje završio. Sad će ga premjestiti 
u ministarstvo vojske. 

Kapetan Sagner ode od prozora pošto je u glavi sve dobro iskombinirao. 
Nije baš imao osobitog pedagoškog talenta, pa je zato dosta dugo trajalo 
dok je u glavi sastavio čitav plan predavanja o značenju sto šezdeset prve 
strane. 

Prije predavanja oslovio ih je riječima ,Meine Herren“'“", kao što je činio 


i stari pukovnik, premda ih je prije ulaska u vlak oslovio riječju 
,Kamaraden“ *. 


- »Also, meine Herren''*... “ I poče im pričati kako je sinoć dobio od 
pukovnika instrukcije u vezi sa 161. stranom romana ,Die Sunden der 
Vater“ od Ludwiga Ganghofera. 

- Also, meine Herren - nastavljaše svečano - iznosim vam strogo 
povjerljive informacije u vezi s novim sistemom šifriranja brzojava na 
fronti. 

Kadet Biegler izvuče bilježnicu i olovku i reče neobično revnim tonom: 

- Spreman sam, gospodine kapetane! 

Svi pogledaše toga glupana čija je revnost u školi jednogodišnjih 
dobrovoljaca graničila s blesavošću. Prijavio se dobrovoljno u vojsku pa je 
odmah prvom prilikom tumačio zapovjedniku škole jednogodišnjih 
dobrovoljaca, kad se ovaj upoznavao s domaćim prilikama pojedinih 
učenika, da su se njegovi preci prvobitno potpisivali: Bugler von Leuthold 
i da su u grbu imali rodino krilo s ribljim repom. 

Od toga su ga vremena prozvali po grbu njegovih predaka, pa je ,Rodino 
krilo s ribljim repom“ bilo nemilosrdno progonjeno i postalo odjednom 
nesimpatično, jer nikako nije bilo u skladu s čestitom krznarijom njegova 
oca koji je prodavao zečja i kunićeva krzna, premda se taj romantični 
zanesenjak pošteno trudio da svlada čitavu vojničku nauku, pa se istakao 
marljivošću i znanjem ne samo svega onoga što im se u školi predavalo, 
nego je i sam sve više i više natrpavao glavu studijem spisa o vojnom 
umijeću i povijesti ratovanja. Uvijek je o tom započinjao razgovor, dok 
god ne bi bio odbijen i poklopljen. U oficirskim krugovima smatrao je 


sama sebe ravnim s višim oficirima. 


- Sie, Kadett *“ - reče kapetan SAgner - dok vam ne dopustim da govorite, 
šutite, jer vas nitko nije ništa pitao. Uostalom vi ste vraški dosjetljiv 
vojnik. Ja vam ovdje izlažem strogo povjerljive informacije, a vi ih 
zapisujete u svoj zapisnik. Ako izgubite taj notes, čeka vas ratni sud! 
Kadet Biegler je imao i tu lošu naviku da je uvijek nastojao svakoga 
uvjeriti nekakvim isprikama da je dobro mislio. 

- Pokorno javljam, gospodine kapetane - odgovorio je on na kapetanov 
prigovor - ako možda i izgubim zapisnik, nitko neće odgonetnuti što sam 
napisao, jer ja stenografiram, a moje kratice ne može nitko pročitati. 
Služim se engleskim stenografskim sistemom. 

Svi ga pogledaše prezirno, a kapetan Sagner odmahnu rukom i nastavi 
predavanje. 

- Spomenuo sam već novi način šifriranja telegrama na fronti, pa ako 
vam je možda nerazumljivo zašto vam je preporučena 161. strana u knjizi 
Ludwiga Ganghofera ,Die Sunden der Vater“, to je zbog toga, gospodo, 
što je u njoj ključ za novu metodu šifriranja, propisanu na osnovu nove 
naredbe armijskog štaba kojemu smo dodijeljeni. Kao što vam je poznato, 
ima mnogo metoda za šifriranje važnih ratnih izvještaja. Najnovija 
metoda, koju mi upotrebljavamo, jest dopunska metoda brojeva. A tako 
onda i otpadaju one šifre koje vam je prošli tjedan preporučio štab 
divizije, kao i upute za njihovo dešifriranje. 

- Erzherzogs Albrechtssystem - progunđa za sebe revni kadet Biegler - 
8992 = R, preuzet iz Gronfeldove metode. 

- Ovaj novi sistem je vrlo jednostavan - odjekivao je kroz vagon 
kapetanov glas. - Lično sam od gospodina pukovnika dobio drugu knjigu i 
informacije. Ako na primjer dobijemo zapovijed: ,Auf der Kote 228. 


Maschinengewehrfeuer linksrichten“ “', primit ćemo gospodo ovaj 
telegram: ,Sache - mit - uns - dass - wir - aufsehen - in - die - versprachen 
- die - Martha - dich - das - angstlich - dann - wir - Martha - wir - den - wir 
- Dank - wohl - Regiekollegium - Ende - wir - versprachen - wir - 
gebessert - versprachen - wirklich - denke - Idee - ganz - herrscht - 
Stimme - letzten. “ “ Dakle vrlo jednostavno bez svih suvišnih 
kombinacija. Od štaba telefonom na bataljon, bataljon telefonom na 
kompaniju. Kada dakle zapovjednik dobije ovaj šifrirani telegram, on će 
ga dešifrirati na slijedeći način. Uzet će lijepo ,Die Sunden der Vater“, 


otvorit će knjigu na str. 161. i počet će odozgo tražiti na suprotnoj 160. 
strani riječ ,Sache“. Molim, gospodo! Najprije se riječ ,Sache“* na 160. 
strani nalazi u rečeničnom redoslijedu kao 52. riječ, što znači da na 
suprotnoj 161. strani valja potražiti pedeset drugo slovo odozgo. 
Pogledajte, to je slovo ,A“! Dalja je riječ u telegramu ,mit“. To je sedma 
riječ na 160. strani u redoslijedu rečenica, što odgovora sedmom slovu na 
161. strani, dakle slovu ,,u“. Zatim dolazi riječ ,uns“, tj. , molim vas, 
pratite me pažljivo, 88. riječ, što odgovara 88. slovu na suprotnoj 161. 
strani, a to je slovo ,f“. Tako smo već dešifrirali ,Auf“. I tako nastavljamo 
dalje dok ne dešifriramo zapovijed: ,Na 228. koti neprijateljsku vatru 
valja usmjeriti nalijevo. “ Vrlo oštroumno, gospodo, jednostavno, a ipak 
nije to moguće dešifrirati bez ključa: ,,161. strana, Ludwig Ganghofer: Die 
Sunden der Vater. “ 

Svi su šutke promatrali te nesretne strane i nekako se duboko zamislili. 
Časak je vladala tišina, ali onda odjednom viknu zabrinuto kadet Biegler: 


- Herr Hauptmann, ich melde gehorsam: Jesus Maria, es stimmt nicht!'"* 
A zaista je to bilo vrlo zagonetno. 

Mogli su se oni naprezati koliko mu drago, ali nitko osim kapetana 
Sagnera nije mogao naći na 160. strani one riječi i na suprotnoj 161. 
strani ona slova koja su odgovarala tim riječima, u čemu je zapravo i bio 
ključ šifre. 

- Meine Herren - promuca kapetan Sagner kad se uvjerio da očajnički 
usklik kadeta Bieglera odgovara stvarnosti - Šta se to dogodilo? U mojem 
Ganghoferu ,Die Sunden der Vater“ sve se to nalazi, a u vašem ne? 

- Dopustite, gospodine kapetane - javi se opet kadet Biegler. - Dopustite 


da upozorim da roman Ludwiga Ganghofera ima dva dijela. Izvolite se, 

molim uvjeriti, na prvoj naslovnoj strani: ,Roman in zwei Banden. “ 


Mi imamo prvi dio, a vi imate drugi dio - nastavljao je temeljito kadet 
Biegler - pa je stoga bjelodano da naša 160. i 161. strana ne odgovora 
vašoj. Kod nas je sasvim nešto drugo. Prva riječ dešifriranog telegrama 
kod vas treba da glasi ,Auf“, a nama je izašlo ,Heu“!'*> 

Sada je bilo svima potpuno jasno da Biegler ipak nije potpuna budala. 

- Ja imam drugi dio iz štaba brigade - reče kapetan Sagner - i svakako je 
ovdje posrijedi zabuna. Gospodin pukovnik je za vas naručio prvi dio. A 
prema svemu sudeći - nastavi kapetan, kao da je to jasno i tačno i kao da 
je to znao već davno prije nego je započeo svoje predavanje o vrlo 


jednostavnom načinu šifriranja - sve su to pomiješali u štabu brigade. 
Nisu javili pukovniji da se radi o drugom dijelu, pa je to stoga tako ispalo. 
Kadet Biegler pogleda međutim pobjedonosno sve oficire, a poručnik Dub 
prišapnu natporučniku Lukašu da je ,Rodino krilo s ribljim repom“ 
propisno udesilo kapetana Sagnera. 

- Čudnovat slučaj, gospodo - javi se opet kapetan S4gner kao da bi htio 
zapodjeti razgovor, jer je ta tišina bila vrlo mučna. - U brigadnoj 
kancelariji sjede ograničeni ljudi. 

- Dopustite da istaknem - nastavi neumorni kadet Biegler koji se opet 
htio pohvaliti svojom pameti - da takve stvari povjerljive, čak strogo 
povjerljive prirode, nisu ni smjele ići od divizije preko brigadne 
zbora, mogao bi se dostaviti strogo povjerljivom okružnicom samo 
zapovjednicima divizijskih, brigadnih i pukovnijskih jedinica. Poznati su 
mi sistemi šifara koji su se upotrebljavali u sardinskom i sa vojskom 
ratu, u englesko-francuskim borbama za Sevastopolj, u bokserskom 
ustanku u Kini i u posljednjem rusko-japanskom ratu. Ti su se sistemi 
predavali... 

- Nas to baš ništa ne zanima, kadete Bieglere - reče kapetan Sagner s 
izrazom prezira i negodovanja - sigurno je da je sistem o kome je bila 
riječ i koji sam vam objašnjavao, ne samo jedan od najboljih, nego 
možemo reći i nedostiživ. Svi protivšpijunski odjeli neprijateljskih nam 
štabova sada su onemogućeni. Da se i rastrgnu od muke, neće moći 
pročitati naše šifre. To je nešto posve novo. Ove šifre nemaju uzora u 
prošlosti. 

Ali revni kadet Biegler značajno se nakašlja. 

- Dopustite mi, gospodine kapetane - reče on - da vas upozorim na 
Kerickhoffovu knjigu o vojnom šifriranju. Tu knjigu može svatko 
nabaviti u izdavačkom zavodu ,Vojnog naučnog leksikona“. U njoj je, 
gospodine kapetane, potanko opisana metoda o kojoj ste nam pričali. 
Pronašao ju je pukovnik Kircher koji je služio u saskoj vojsci za 
Napoleona 1. To je Kircherovo šifriranje riječima, gospodine kapetane. 
Svaku riječ telegrama dešifrira se s pomoću ključa na suprotnoj strani. Tu 
je metodu usavršio natporučnik Fleissner u knjizi: ,Handbuch der 
militarischen Kryptographie“ ** koju može svatko kupiti u izdanju ,Vojne 
akademije u Bečkom Novom Mjestu“. Molim, gospodine kapetane! - I 


kadet Biegler posegnu rukom u svoj kovčežić i izvuče knjigu o kojoj je 
govorio, pa nastavi: 

- Fleissner navodi isti primjer, molim, izvolite se svi uvjeriti. Isti primjer, 
koji smo maločas čuli: 

Telegram: Auf der Kote 228. Maschinengewehrfeuer linksrichten. 

Ključ Ludvig Ganghofer: Die Siinden der Vater. Zweiter Band. 


-I pogledajte, molim, dalje: ,Šifra: Sache mit uns das wir aufsehen in die 
versprachen die Martha... itd. “. Baš kao što smo malo prije čuli. 

Protiv toga nije se moglo ništa prigovoriti. To balavo ,Rodino krilo s 
ribljim repom“ imalo je pravo. 

U štabu armije očito je neki od gospode generala olakšao svoj posao. 
Otkrio je Fleissnerovu knjigu o vojnom šifriranju i stvar je bila svršena. 
Kroz čitavo to vrijeme moglo se vidjeti kako natporučnik Lukaš potiskuje 
neko čudno duševno uzbuđenje. Griskao je gornju usnu, htio je nešto 
reći, ali je na kraju počeo govoriti o nečem drugom, nego što je u prvi 
mah mislio. 

- Ne smije se to uzimati tako tragično - reče s nekim čudnovatim 
skanjivanjem. - Za našeg boravka u logoru u Brucku na Leithi 
promijenilo se već nekoliko sistema šifriranja brzojava. A dok stignemo 
na frontu, pojavit će se opet novi sistemi, no ja mislim da na fronti 
nećemo imati vremena za odgonetavanje takvih kriptograma. Dok bi tko 
od nas dešifrirao takav šifrirani tekst, stradala bi nam već i kompanija i 


bataljon i brigada. To nema praktičnog značenja. 

Kapetan Sagner vrlo nerado kimnu glavom. 

- U praksi - reče on - bar što se tiče mojih iskustava sa srpskog ratišta, 
nitko nije imao vremena za dešifriranje. Ne velim da šifra ne bi imala 
značenje pri duljem boravku u rovovima, kad se ukopamo i čekamo. Ali 
da se šifre mijenjaju, i to je istina. 

Kapetan Sagner je uzmicao na čitavoj liniji. 

- Velik dio krivnje za to što se danas naši štabovi na fronti sve manje 
služe šiframa, leži u tome što naši poljski telefoni nisu tačni i ne 
reproduciraju jasno pojedine slogove, naročito pri topovskoj paljbi. 
Naprosto se ništa ne čuje pa se stvara samo izlišni kaos. - I načas 
umuknu. 

- A zbrka je na fronti najgore što možete zamisliti, gospodo - doda još 
proročki i zamuknu. 

- Za koji čas - reče gledajući kroz prozor - eto nas u Rabu. Meine Herren, 
vojnici će ovdje dobiti po petnaest deka madžarske salame. Pola sata 
odmora! 

I pogleda maršrutu pa nastavi: 

- Polazimo u četiri sata i dvanaest minuta. U tri i pedeset osam svi 


moraju biti u vagonima. Izlazi se redom po četama. Najprije jedanaesta 

itd. Zugsweise Direktion Verpflegsmagazin No. 6. Nadzor pri 
izdavanju: kadet Biegler. 

Svi pogledaše kadeta Bieglera, a u očima im se čitalo: ,Bit će rata, 
golobradi momče!“ 

Ali revni kadet Biegler izvuče iz ručnog kovčežića arak papira i ravnalo, 
nacrta na arku linije, razdijeli ga na pohodne čete i upita zapovjednike 
pojedinih četa za brojno stanje momčadi, no nijedan to od njih nije znao 
napamet, nego su dali Biegleru podatke po nejasnim bilješkama u svojim 
notesima. 

A kapetan Sagner poče od očaja čitati nesretnu knjigu ,Grijesi otaca“, pa 
kad je vlak stao na kolodvoru u Rabu, zaklopi knjigu i primijeti: 

- Taj Ludwig Ganghofer i ne piše loše. 

Natporučnik Lukaš prvi skoči iz štabnog vagona i pođe prema vagonu u 
kojem se nalazio Švejk. 


x x+ 


Švejk i drugovi već se odavno prestadoše kartati, a momak natporučnika 


Lukaša, Baloun, osjećaše već takav glad da se počeo buniti protiv vojnih 
starješina i pričati da on vrlo dobro zna kako se gospoda oficiri časte. 
Gore je sada nego u doba kmetstva. Prije, veli on, nije bilo tako u vojsci. 
Kao što priča kod kuće njegov djed pravoužitnik, oficiri su u ratu šezdeset 
i šeste dijelili s vojnicima i kokoši i kruh. Njegovu kukanju nije bilo ni 
kraja ni konca, tako da je konačno Švejk odlučio da pohvali vojničke 
prilike u sadašnjem ratu. 

- Taj je tvoj djed prilično mlad - reče prijazno kad su stigli u Rab - kad se 
on sjeća samo rata šezdeset i šeste godine. Ja poznajem nekog 
Ronovskoga, a taj je imao djeda koji je bio u Italiji, još u vrijeme 
kmetstva, pa je ondje odslužio svojih dvanaest godina i vratio se kući kao 
kapral. A kako nije imao nikakva zaposlenja, tada je toga djeda uzeo k 
sebi u službu njegov otac. I pošli su oni jednom na tlaku da voze klade, a 
jedna takva klada, kao što nam je pričao taj djed koji je služio kod svoga 
oca, bila je kao deblo, pa je nisu mogli ni pomaknuti. I djedo reče: 
»Ostavimo mi tu kladetinu, tko će se s njom mučiti!“ A lugar, koji je to 
čuo, poče vikati i podiže palicu da mora natovariti na kola i tu kladu. A 
djedo toga našega Ronovskoga nije mu rekao ništa drugo nego samo to: 
»E moj mladiću, ja sam stari isluženi vojnik“ A za nedjelju dana dobi on 
poziv pa je i opet morao u vojsku u Italiju, gdje je ostao deset godina i 
pisao odande kući da će onog lugara, kad se vrati, mlatnuti sjekirom po 
glavi. I sreća njegova što je taj lugar prije toga umro. 

Uto se na vratima vagona pojavi natporučnik Lukaš. 

- Švejku, dođite, amo - reče on. - Ostavite ta vaša glupa tumačenja i radije 
dođite nešto objasniti! 

- Odmah, pokorno javljam, gospodine natporučniče! 

Natporučnik Luka4š odvede Švejka, a pogled kojim ga je pratio, bio je vrlo 
sumnjičav. 


Natporučnik Lukaš je za vrijeme čitavog predavanja kapetana SaAgnera, 
koje je svršilo onakvim fijaskom, razvio u sebi neku detektivsku 
sposobnost za koju nije trebalo mnogo naročitih kombinacija, jer je Švejk 
dan prije njihova odlaska raportirao natporučniku LukaAšu: 

- Gospodine natporučniče, u bataljonu se nalaze neke knjige za gospodu 
oficire. Donio sam ih iz pukovnijske kancelarije. 

Stoga, čim su prešli druge tračnice, natporučnik LukaAš izravno upita, 
pošto su zašli iza neke ugašene lokomotive koja je već nedjelju dana 
čekala nekakav vlak s municijom: 

- Švejku, što je ono bilo onda s onim knjigama? 

- Pokorno javljam, gospodine natporučniče, da je to vrlo duga priča, a vi 
se uvijek uzrujavate kad vam što potanko pričam. Tako je bilo i onda kad 
ste me htjeli ispljuskati što ste rastrgali onaj dopis o ratnom zajmu, a ja 
sam vam pričao da sam čitao nekoć u nekoj knjizi da su ljudi prije, kad je 
bio rat, morati plaćati porez po broju prozora, za svaki prozor 
dvadeseticu, a isto toliko i od svake guske... 

- Ovako ne bismo nikad svršili, Švejku - reče natporučnik Lukaš 
nastavljajući preslušavanje, pri čemu je odlučio da strogo povjerljive 
stvari ostanu naravno potpuno skrivene, da ih taj klipan Švejk i opet ne 
zloupotrijebi. 

- Poznajete li Ganghofera? 

- Ašto je on? - upita Švejk radoznalo. 

- Njemački književnik, klipane glupi - odgovori natporučnika Lukaš. 


- Časti mi moje, gospodine natporučniče - reče Švejk s mučeničkim 
izrazom na licu - ja lično ne poznajem nijednog njemačkog književnika. 
Ja sam lično poznavao samo jednog češkog književnika, nekog Ladislava 
Hajeka iz Domažlica. On je bio urednik ,Životinjskog svijeta“ i ja sam mu 
jednom prodao nekog šarova kao čistokrvnog špica. Bio je to vrlo veseo i 
dobar gospodin. Zalazio je u jednu krčmu i ondje uvijek čitao svoje 
pripovijetke, koje su bile tako tužne da su se svi cerekali, a on je poslije 
toga plakao i plaćao za sve goste u krčmi, pa smo mu morali pjevati: 


Domažlička vrata 
lijepo naslikana. 

Tko ih je slikao. 
Djevojke je milovao. 
Sad ga ovdje više nije, 
Crna zemlja već ga krije... 


- Ta niste, Švejku, u kazalištu; derete se kao operni pjevač - uplašeno reče 
natporučnik Luk4š kad je Švejk zapjevao posljednju rečenicu: ,Sad ga 
ovdje više nije, crna zemlja već ga krije“ - Nisam vas to pitao. Htio sam 
samo znati da li ste primijetili da su one knjige, koje ste sada sami 
spomenuli, bile od Ganghofera, što je dakle s tim knjigama? - planu 
ljutito. 

- S onima što sam ih odnio iz pukovnijske kancelarije na bataljon? - upita 
Švejk. - Zaista ih je napisao taj književnik, za koga ste me pitali da li ga 
poznajem, gospodine natporučniče. Ja sam dobio telefonogram iz same 
pukovnijske kancelarije. Oni su naime htjeli poslati te knjige u 
bataljonsku kancelariju, ali nikoga nije ondje bilo, pa ni dežurnoga, jer su 
morali biti u kantini kad se već putuje na frontu, jer nitko ne zna da li će 
još ikada sjediti u kantini. Oni su dakle bili u kantini, gospodine 
natporučniče, bili su i pili pa telefonom nisu mogli nikoga dozvati iz 
pukovnijske kancelarije, a isto je tako bilo i u drugim marškompanijama, 
ali jer ste vi meni naložili da budem kao ordonans uz telefon, sve dok 
nam ne dodijele telefonista Chodounskoga, ja sam sjedio za telefonom i 
čekao dok nije i na mene došao red. Iz pukovnijske su kancelarije grdili 
da nigdje ne mogu nikoga dozvati, a imaju telefonogram da kancelarija 
maršbataljona treba da podigne u pukovnijskoj kancelariji nekakve 


knjige za gospodu oficire čitavog maršbataljona. Budući da znam, 
gospodine natporučniče, da se u vojsci mora raditi brzo, telefonirao sam 
u pukovnijsku kancelariju da ću sam podignuti te knjige i odnijeti ih u 
bataljonsku kancelariju. Ondje su me tako natovarili tim knjigama da 
sam ih s mukom dovukao u kancelariju naše kompanije, gdje sam ih i 
sam malo pregledao. Pri tom sam odmah pomislio svoje. Pukovnijski 
računarski narednik u pukovnijskoj kancelariji rekao mi je naime da u 
bataljonu već znaju prema pukovnijskom telefonogramu što treba da 
izaberu od tih knjiga, koji dio. Te su naime knjige bile u dva dijela. Prvi 
dio u posebnoj knjizi, drugi u posebnoj. Nikada se u životu nisam tako 
nasmijao, jer sam u životu pročitao već mnogo knjiga, ali nikada nisam 
započinjao čitanje od drugog dijela. A on mi je ondje još jednom rekao: 
»Ovdje vam je prvi dio, a ovdje drugi dio. Koji će dio čitati gospoda oficiri, 
to oni već znaju.“ I tada sam pomislio da su svi oni pijani, jer kad se 
knjiga treba da čita od početka, pa i onaj roman koji sam donio, oni 
»sunden der Vater“, jer i ja znam njemački, da valja početi s prvim 
dijelom, jer mi nismo Židovi i ne čitamo odostrag. Stoga sam, gospodine 
natporučniče, pitao telefonom i vas kad ste se vratili iz kasina i kad sam 
vam raportirao o tim knjigama, da li nije možda u vojsci obrnuto i ne 
čitaju li se možda knjige obrnutim redom, to jest najprije drugi, a tek 
onda prvi dio. A vi ste mi rekli da sam pijano goveče kad ne znam i to da u 
očenašu najprije dolazi ,Oče naš“, a tek onda ,amen“. 

- Je li vam slabo, gospodine natporučniče? - upita brižljivo Švejk kad se 
blijedi natporučnik uhvatio za stepenice vodenog rezervoara ugašene 
lokomotive. 

Na njegovu blijedom licu nije se vidio nikakav izraz srdžbe. Lice mu je 
odavalo očajnički beznadan izražaj. 

- Dalje, samo dalje, Švejku, sad je već svejedno, sad je već dobro... 

-I kao što rekoh - zvučao je na napuštenom kolosijeku Švejkov meki glas 
- ija sam isto tako mislio. Jednom sam kupio neki krvavi roman o Boži 
Šavanju iz Bakonjske šume, pa kako mu je falio prvi dio, ja sam morao 
nagađati kakav li je bio početak, jer se ni u takvom hajdučkom romanu ne 
možete snaći bez prvog dijela. Stoga mi je bilo potpuno jasno da bi bilo 
zapravo uzaludno kad bi gospoda oficiri počeli čitati najprije drugi dio, a 
zatim prvi, i da bi izgledalo glupo kad bih bataljonskoj kancelariji poručio 
ono što su mi rekli u pukovnijskoj kancelariji, da gospoda već znaju koji 


dio treba da čitaju. Uopće sve s tim knjigama, gospodine natporučniče, 
učinilo mi se strahovito neobično i zagonetno. Ja sam znao da gospoda 
oficiri uopće malo čitaju, a kad je ratni metež... 

- Zadržite vi te budalaštine za sebe, Švejku! - zajeca natporučnik Lukaš. 

- Ta ja sam vas, gospodine natporučniče, odmah pitao telefonom i to 
želite li odjednom obadva dijela, a vi ste mi rekli, baš kao i sada, da 
zadržim te budalaštine za sebe, a ne da se još natežete s nekim knjigama. 
I tada pomislih, kad je to vaše mišljenje, da tako gledaju na to i ostala 
gospoda. Pitao sam to i našega Vančka, jer on već ima iskustva s fronte. 
On mi je rekao da je isprva svaki od gospode oficira mislio da je čitav rat 
samo neka sprdačina, pa su ponijeli na frontu čitavu biblioteku kao da 
idu na ljetovanje. Dobivali su čak od nadvojvotkinja kao ratni dar čitava 
sabrana djela raznih pjesnika, tako da su se oficirski momci grbili pod tim 
teretom i proklinjali dan svoga rođenja. Rekao mi je Vančk da te knjige 
nisu bile ni za kakvu upotrebu što se tiče pušenja, jer su bile na lijepom 
papiru, debelom, a na zahodu bi čovjek s takvim pjesmama oderao, s 
dopuštenjem, gospodine natporučniče, čitavu stražnjicu. Za čitanje nije 
bilo vremena jer se moralo stalno bježati, pa su se odbacivale knjige, a 
kasnije je već ušlo u običaj da je momak odmah, čim se čula prva 
topovska paljba, pobacao sve zabavne knjige. Poslije toga što sam čuo, 
htio sam još jednom čuti, gospodine natporučniče, vaše mišljenje, pa kad 
sam vas pitao telefonski, što da radim s tim knjigama, vi ste rekli, kad mi 
se nešto uvrti u tu moju blesavu glavurdu, da ne popuštam dok ne 
dobijem jednu po gubici. Tako sam dakle, gospodine natporučniče, odnio 
u bataljonsku kancelariju samo prve dijelove onog romana, a drugi dio 
sam ostavio privremeno u našoj kompanijskoj kancelariji. Namjera mi je 
bila dobra, kad gospoda oficiri pročitaju prvi dio, tada ću im izdati drugi 
dio, mislim iz knjižnice, ali odjednom je došlo da se putuje, a primili smo 
u čitavom bataljonu i telefonogram da se sve suvišno mora predati u 
pukovnijski magazin. Tada sam još upitao gospodina Vančka smatra li 
drugi dio onog romana suvišnim, a on mi je rekao da se od vremena onih 
žalosnih iskustava u Srbiji, Galiciji i Madžarskoj zabavne knjige uopće ne 
voze na frontu, a one škrabice u gradovima, u kojima se skupljaju stare 
novine za vojnike, zaista su korisne, jer se u novine dade dobro savijati 
duhan ili sijeno koje vojnici puše kad su u rovovima. U bataljonu su već 
razdijelili prve dijelove onog romana, a druge dijelove odnesosmo u 


magazin... 


Švejk malo zamuknu, pa odmah nastavi: 

- Ondje vam ima, u onom magazinu, raznih stvari, gospodine 
natporučniče, čak i cilinder budjejovičkog korovođe, koji je s njim stupio 
u pukovniju... 

- Reći ću vam nešto, Švejku - reče natporučnik Luka4š teško uzdahnuvši. - 
Vi uopće niste svjesni dosega svojeg čina. Meni je već samom odvratno da 
vas nazivam blesanom. Za vašu blesavost uopće ne nalazim prave riječi. 
Ako vam reknem ,blesane“, nazvao sam vas zapravo ljubaznim imenom. 
Vi ste uradili nešto tako strašno da su i vaša najstrašnija zlodjela koja ste 
izvršili, otkako vas ja poznajem, prema tome prava anđeoska muzika. Kad 
biste samo znali, Švejku, što ste uradili... Ali vi to nećete nikada saznati... 
A ako bi se možda kojom prilikom poveo razgovor o tim knjigama, tada 
ne smijete ni pisnuti da sam vam ja rekao telefonski da onaj drugi dio... 
Ako se kada zapodjene razgovor što je to bilo s tim prvim i drugim 
dijelom, vi se na to i ne obazirite! Vi niste ništa čuli, vi ništa ne znate, 
ničega se ne sjećate. Da se ne usudite uplesti me u to, vi, vi... 

Natporučnik Lukaš je govorio takvim glasom kao da ga groznica trese, a 
kako je sada ušutio, Švejk je taj trenutak iskoristio za nedužno pitanje: 

- Pokorno javljam, gospodine natporučniče, da mi oprostite što pitam, 
zašto da nikada ne doznam kakvu sam strahotu počinio. Ja sam se, 
gospodine natporučniče, odvažio da to pitam samo radi toga da bih se u 


budućnosti mogao čuvati takvih stvari, jer se općenito govori da se čovjek 
uči na pogreškama, kao npr. onaj ljevač Adamec iz Danjkovke koji je 
zabunom popio solnu kiselinu... 

No nije dovršio, jer je natporučnik Lukaš prekinuo taj njegov primjer iz 
života ovim riječima: 

- Glupane jedan! Ništa vam neću objašnjavati. Uđite odmah u vagon i 
recite Balounu kada stignemo u Budimpeštu, da mi donese u štabni 
vagon kakvu žemičku i onu jetrenu paštetu koja se nalazi dolje u kovčegu 
zavijena u staniol. A zatim kažite Vančku da je mazgov. Triput sam ga 
tražio da mi da tačno brojno stanje ljudstva. A kad sam danas trebao da 
saopćim brojno stanje, tada sam mogao dati samo stanje od prošle 
sedmice. 


- Zum Befehl, Herr Oberleutnant!'** - dreknu Švejk i pođe polagano 
prema svojem vagonu. 

Natporučnik Lukaš se prošetao po pruzi i pri tom pomislio: 

- Trebao sam mu opaliti nekoliko ćušaka, a ne razgovarati s njim kao s 
kakvim drugom. 

Švejk se ozbiljna lica popeo u vagon. Osjećao je poštovanje sam pred 
sobom. Ne dešava se ipak svaki dan da učini nešto tako strašno da se 
nikad ne smije saznati šta je to bilo. 

- Gospodine računarski naredniče - reče Švejk kada je već sjeo na svoje 
mjesto - Čini mi se da je gospodin natporučnik Luk4š danas vrlo dobro 
raspoložen. Poručuje vam po meni da ste mazgov zbog toga, što je već 
triput od vas tražio da mu javite tačno brojno stanje vojnika. 

- Sto mu gromova - planu Vančk - zapaprit ću ja tim vodnicima. Zar sam 
ja kriv što svaka takva vodnička vucibatina radi šta hoće, pa mi ne šalje 
brojno stanje voda? Zar da isišem brojno stanje iz maloga prsta? Divne su 
prilike u našoj kompaniji! To se može dogoditi samo u jedanaestoj 
marškompaniji. Ali ja sam to slutio, ja sam to znao. Ja nisam ni časka 
sumnjao da kod nas vlada nered. Jedan mi dan fale u kuhinji četiri 
porcije hrane, a sutradan iskrsnu tri više. Da mi bar ti lopovi jave da li je 
tko u bolnici. Još prošloga mjeseca vodio sam na spisku hrane nekog 
Nikodema, pa sam tek pri isplati plaće saznao da je taj Nikodem umro u 
budjejovičkoj bolnici od nagle sušice. A stalno smo za njega fasovali. I 
uniformu smo fasovali za njega, pa sam bog zna kud je ona nestala. I 
onda mi još gospodin natporučnik poručuje da sam mazgov, a on sam ne 


umije održavati red u svojoj četi. 

Računarski narednik Vančk hodao je uzrujano po vagonu i nastavio: 

- O kad bih ja bio zapovjednik kompanije! Tada bi sve moralo biti u redu. 
O svakom bih vojniku vodio evidenciju. 


= 
4 #78 


Podoficiri bi morali dvaput na dan javljati brojno stanje. Ali šta kad 
podoficiri nisu ni za što. A najgori je kod nas onaj vodnik Zika. Pun je šala 
i anegdota, ali kad mu saopćim da je Kolafik premješten iz njegova voda 
u komoru, tada mi on sutradan javi isto brojno stanje kao da se Kolafik i 
dalje nalazi u kompaniji i u njegovu vodu. A ako se to ponavlja svaki dan, 
pa mi se još poručuje da sam mazgov... Ovako neće gospodin natporučnik 
steći prijatelje. Računarski narednik u nekoj kompaniji nije kakav frajt s 


kojim svatko može obrisati... 

Baloun koji je sve to slušao otvorenih usta, izrekao je sada umjesto 
Vančka onu lijepu riječ koju Vančk nije dorekao, jer se i on možda htio 
umiješati u razgovor. 

- Kuš, vi tamo! - reče uzrujani računarski narednik. 

- Čuj, Baloune - javi se Švejk - tebi treba da poručim da odneseš 
gospodinu natporučniku u vagon, kada dođemo u Peštu, kakvu zemičku i 
onu jetrenu paštetu koja se nalazi u natporučnikovu kovčegu u staniolu. 
Gorostas Baloun spusti očajno svoje duge čimpanzinske ruke, savi 
hrptenjaču i ostade u tom položaju nekoliko trenutaka. 

- Nemam je više - reče tihim, očajnim glasom zagledavši se u prljav pod 
vagona. 

- Nemam je više - ponovi on isprekidano - ja sam mislio... Ja sam je prije 
odlaska razmotao... ja sam je primirisao... da nije možda pokvarena... 

- Kušao sam je - viknu Baloun tako očajno i iskreno da je svima bilo sve 
jasno. 

- Požderali ste je zajedno sa staniolom - stade pred Balouna računarski 
narednik Vančk, koji je bio radostan što ne mora dalje braniti svoje 
mišljenje da nije mazgov, kako mu je poručio natporučnik, nego da razlog 
što je brojno stanje nepoznata kolebljiva x-veličina, ima dublje korijenje 
u drugim mazgovima. Obradovao se što je sad razgovor skrenuo u 
drugom pravcu pa se vrti oko nezasitnog Balouna, oko novog tragičnog 
događaja. Vančk je žarko zaželio da rekne Balounu neku neugodnu 
moralnu pouku, ali ga je pretekao kuhar okultist Jurajda, koji je odložio 


svoju omiljenu knjigu, prijevod staroindijskih sutara '* Pragna-Paramita, 
i obratio se potištenom Balounu koji se još jače zgrbio pod težinom 
sudbine: 

- Vi, Baloune, treba da bdijete nad samim sobom da ne izgubite 
povjerenje u sebe sama i u sudbinu. Ne smijete pripisivati na svoj račun 
ono što je zasluga drugih. Kad god se nađete pred sličnim problemom 
kakav ste požderali, vi uvijek zapitajte sama sebe: U kakvom je odnosu 
prema meni jetrena pašteta? 

Švejk je smatrao za zgodno da ovo razmatranje nadopuni praktičnim 
primjerom: 

- Sam si mi, Baloune, prošli put pričao da će kod vas klati svinje i dati ih 
na sušenje, pa će ti odmah poslati komad šunke, čim saznaš broj ratne 


pošte kada stignemo na odredište. Sad zamisli da tu šunku pošalje ratna 
pošta k nama u kompaniju, pa da ja i gospodin računarski narednik 
odrežemo komadić šunke, a ona nam se svidi, pa odrežemo još komadić 
dokle god se ne bi šunki desilo isto što i mojem znancu, pismonoši Kozlu. 
Bolovao je od gnjileži kostiju, pa su mu najprije odrezali nogu do gležnja, 
zatim do koljena i napokon ispod kuka, pa da nije u pravi čas umro, 
izrezali bi ga čitava kao kakvu puknutu olovku. Zamisli dakle, Baloune, 
da mi tako pojedemo tu tvoju šunku kao što si ti gospodinu natporučniku 
smazao njegovu jetrenu paštetu. 

Gorostas Baloun pogleda sve prisutne tužnim očima. 

- Samo si po mojem zagovoru i zasluzi ostao oficirski momak kod 
gospodina natporučnika. Trebao si biti premješten u sanitetsku službu da 
nosiš ranjenike iz borbe. Pod Duklom su naši bolničari polazili triput za 
redom po jednog ranjenog zastavnika koji je bio ranjen u trbuh pred 
samim bodljikavim žicama, i svi su ondje ostali, pogođeni u glavu. Tek 
četvrta dvojica ga donesoše, ali prije nego su stigli na previjalište, 
zastavnik je već preminuo. 

Baloun više nije mogao izdržati, nego je glasno zajecao. 

- Kako te nije stid! - reče prezirno Švejk. -I ti si mi nekakav vojnik... 


- Kad ja nisam stvoren za rat - zakuka Baloun. - Ja sam zaista nezasitan 
čovjek, gladuš, jer su me istrgli iz urednog života. Kod nas je to u familiji. 
Moj se pokojni otac kladio u gostionici u Protivinu da će odjednom 


pojesti pedeset kobasa i dva kruha, pa je dobio okladu. Ja sam jednom za 
okladu pojeo četiri guske i dvije zdjele knedla sa kupusom. Kod kuće mi 
kadšto padne na um poslije ručka da bih mogao još štogod prigristi. 
Odem u smočnicu, odrežem komad mesa, pošaljem po vrč piva i smažem 
dva kilograma suhomesnate robe. Imao sam kod kuće starog slugu 
Vomela, i on me uvijek opominjao neka toliko ne jedem, neka se ne 
prenatrpavam, jer se on sjeća kako mu je njegov djedo već davno pričao o 
jednom takvom nezasitnom čovjeku. A poslije, kad se zametnuo nekakav 
rat, pa nije ništa rodilo punih osam godina te su pekli kruh od slame i od 
preostataka lanenog sjemena, bio je, veli, blagdan kada su mogli 
nadrobiti u mlijeko malo mladog sira, jer nije bilo kruha. I tada je taj 
seljak, čim je nastala takva oskudica, umro za nedjelju dana jer mu 
želudac nije bio navikao na takvu seosku bijedu... 

Baloun podigne svoje ožalošćeno lice pa reče: 

- No ja mislim da bog ljude kara, ali ih ne napušta. 

- Bog je nezasitne ljude stvorio, pa će se i pobrinuti za njih - primijeti 
Švejk. - Jednom si već bio svezan, a sada bi zaslužio da te pošalju u prvu 
liniju. Kad sam ja bio oficirski momak kod gospodina natporučnika, tada 
se on mogao u svemu osloniti na mene, pa mu nikad nije ni palo na um 
da bih mu ja štogod požderao. Kad se nešto izvanredno fasovalo, on bi mi 
uvijek rekao: ,Zadržite to, Švejku, za sebe!“ ili: ,A što, nije mi baš stalo do 
toga, dajte mi komadić, a s ostatkom radite što vas volja!“ A kad smo bili 
u Pragu, pa bi me on koji put poslao u restauraciju po ručak, te da ne bi 
možda pomislio da mu zato nosim malu porciju što sam polovicu putem 
pojeo, ja bih za svoje posljednje novce, kad mi se porcija činila malenom, 
kupio još jednu porciju, samo da se gospodin natporučnik najede i ništa 
zlo ne misli o meni. Ali jednom me je ipak uhvatio. Uvijek sam mu morao 
donositi iz restauracije jelovnik, pa bi on odabirao. Tako je toga dana 
odabrao punjenog goluba. Kad su mi dali pola goluba, ja sam pomislio da 
će možda gospodin natporučnik misliti da sam mu drugu polovinu pojeo, 
pa sam kupio za svoje novce još jednu porciju i donio mu tako divnu 
porciju da se gospodin natporučnik Šeba, koji je toga dana tražio gdje bi 
ručao, pa je došao u posjete mojem natporučniku baš prije podneva, da se 
dakle i on dobro najeo. Ali kad se najeo, reče on natporučniku: ,Samo mi 
ne pričaj da je to jedna porcija! Na čitavom svijetu nećeš dobiti za jedan 
obrok čitavog punjenog goluba. Kad pribavim danas novce, poslat ću 


sutra u tu tvoju restauraciju po ručak. Reci radije iskreno da je to 
dvostruka porcija!“ I gospodin me je natporučnik upitao pred njim da 
posvjedočim da mi je dao novce samo za jednu porciju, jer nije znao da će 
on doći. Odgovorio sam da mi je dao novce za običan ručak“. Eto vidiš“ 
reče moj natporučnik ,nije to još ništa. Posljednji put mi je Švejk donio 
za ručak govedinu s umakom od sardelica, dva guščja bataka, knedla i 
kupusa do stropa i još k tomu palačinke!“ 

- Cecece, uf, do đavola! - mljasnu Baloun. 


A Švejk nastavi: 

- To je bio kamen smutnje. Gospodin natporučnik Šeba zaista posla 
sutradan svoga momka po ručak u našu restauraciju, ali mu je on donio 
kao porciju malešnu hrpicu kokošjeg pilava, kao kad se dijete od šest 
nedjelja pokaki u pelene, otprilike oko dvije žličice. A gospodin se 
natporučnik izdere na njega da je polovicu požderao. No on veli da nije 
kriv. Tada mu gospodin natporučnik Šeba opali ćušku i dade mu mene za 
primjer. Ja, veli, nosim prave porcije gospodinu natporučniku Lukašu. I 
tako se taj nedužno išćuškani vojnik, došavši drugi dan u restauraciju po 
ručak, tačno propitao o svemu, pa je to sad ispričao svomu natporučniku, 
a ovaj opet mojemu. Sjedim ja tako naveče s novinama u ruci i čitam 
izvještaje neprijateljskih štabova s ratišta, kadli uđe u sobu moj gospodin 
natporučnik, sav blijed, i odmah se okosi na mene da mu reknem koliko 
sam platio dvostrukih porcija u toj restauraciji, da on zna sve, pa mi neće 


pomoći nikakvo poricanje, i da već odavno zna da sam blesan, ali da sam 
luđak, to mu još nije palo na um. Nanio sam mu, veli, takvu sramotu da 
bi najvolio najprije ustrijeliti mene, a zatim sebe“. Gospodine 
natporučniče“, rekoh mu ja, ,kad ste me uzimali u službu, već ste mi prvi 
dan rekli da je svaki oficirski momak kradljivac i podli klipan. A budući 
da su u onoj restauraciji zaista davali tako male porcije hrane, vi biste 
mogli pomisliti da sam zaista i ja jedan od takvih podlih klipana, te sam 
vam to požderao. . “. 
- O bože na nebesima! - prošapta Baloun i sagne se po kovćežić 
natporučnika Lukaša, i otide s njim u pozadinu vagona. 
- Zatim natporučnik Luk4š - nastavi Švejk - poče prevrtati po svim 
džepovima, pa kad nije nigdje ništa našao, posegnu u prsluk i dade mi 
svoj srebrni sat. Bio je jako dirnut. “Kad dobijem plaću, Švejku“, rekao mi 
je, »popišite mi koliko sam vam dužan... A ovaj sat zadržite pored toga! I 
drugi put ne pravite budalaštine!“ No poslije smo obojica zapali u takvu 
oskudicu da sam morao odnijeti sat u zalagaonicu... 
- Što radite ondje u pozadini, Baloune? - zapita uto računarski narednik 
Vančk. 
Umjesto odgovora nesretni Baloun se zagrcnu i zakašlja. On je naime 
otvorio kovčežić natporučnika Lukaša i kljukao se njegovom posljednjom 
žemičkom. 

x ** 
Kroz kolodvor je bez zaustavljanja projurio drugi neki vojnički vlak, krcat 
»njemačkim majstorima“ koje su slali na srpsku frontu. Oni se još nisu 
pribrali od svojeg oduševljenja pri rastanku s Bečom te su se derali bez 
prestanka od Beča pa sve dovde: 


Prinz Eugenuis, der edle Ritter, 
Wollt dem Kaiser wiedrum kriegen 
Stadt und Festung Belegrad. 

Er liess schlagen eine Brucken, 
Das man kunnt hiniuberrucken 


Mit der Armee wohl fitr die Stadt. “““ 


Neki kapral s bojovno zafitiljenim brkom, nagnuvši se napolje i opirući se 
laktovima o vojnike koji su isturili noge iz vagona, davao je takt i urlao 


širom otvorenim ustima: 


Als der Brucken war geschlagen, 
Das man kunnt' mit Stuck und Wagen 
Frei passieren den Donaufluss, 
Bet Semlin schlug man das Lager 

Alle Serben zu verjagen... 


No uto je izgubio ravnotežu i izletio iz vagona i svom snagom u letu 
udario trbuhom o polugu skretnice, na koju se nabo i ostao na njoj 
naboden, dok je vlak jurio dalje i u zadnjim su vagonima pjevali opet 
drugu pjesmu: 


Graf Radetzky, edler Degen, 
schwur's des Kaisers Feind zu fegen 
aus der falschen Lombardei. 

In Verona langes Hoffen, 
als mehr Truppen eingetroffen, 


fiihhlt und riihrt der Held sich frei... 


Naboden na onu glupu skretnicu, ratoborni je kapral bio već mrtav, pa 
nije dugo potrajalo, i već je kraj njega čuvao stražu, s bajonetom na pušci, 
mlađahni neki vojnik iz kolodvorske vojne posade. Svoju je ulogu 
shvaćao vrlo ozbiljno. Stajao je uspravno kraj skretnice i držao se tako 
slavodobitno kao da je nabadanje kaprala na polugu skretnice njegovo 
djelo. 

Kako je bio Madžar, vikao je madžarski, da se orilo po čitavoj pruzi kad su 
dolazili vojnici iz bataljonskog ešalona 91. pukovnije da vide mrtvaca: 


- Nem szabat! Nem szabat! Komission militar, nem szabat!“'* 

- Već je gotov - reče dobri vojak Švejk koji je također bio među 
radoznalim vojnicima. - Takva smrt ima tu prednost da bar svi znaju, kad 
je već dobio porciju željeza u trbuh, gdje će biti pokopan. Bit će to na 
samoj pruzi, pa neće morati da traže njegov grob po svim ratištima. 

- Propisno se nabo - reče Švejk znalački, obilazeći kaprala s druge strane - 
crijeva su mu u hlačama. 

- Nem szabat, nem szabat! - vikao je mladi madžarski vojnik. - Komission 


militar, nem szabat! 

Iza Švejka začu se strogi glas: 

- Što tu radite? 

Švejk pozdravi vojnički. Pred njim je stajao kadet Biegler. 

- Pokorno javljam, gledamo pokojnika, gospodine kadete! 

- Ašto ste ovdje agitirali? Kakva imate posla ovdje? 

- Pokorno javljam, gospodine kadete - odgovori Švejk dostojanstveno i 
mirno - ja nisam nikada ništa gitirao. 

Nekoliko vojnika iza kadeta prasnu u smijeh, a pred kadeta izađe 
računarski narednik Vančk. 

- Gospodine kadete - reče narednik - gospodin je natporučnik poslao amo 
ordonansa Švejka da ga obavijesti što se dogodilo. Bio sam sada kod 
štabnog vagona, pa vas po nalogu gospodina zapovjednika bataljona traži 
bataljonski ordonans Matušić. Treba da se odmah javite gospodinu 
kapetanu Sagneru. 

Svi su se razišli u svoje vagone jer se začas čuo signal za ukrcavanje. 

Idući za Švejkom, Vančk mu reče: 

- Kad ima gdje više ljudi, tada se, Švejku, manite svojih mudrovanja. 
Moglo bi vas to skupo stajati. Moglo bi se desiti s obzirom na to što je to 
kapral ,njemačkih majstora“, da bi se to moglo protumačiti kao da se 
tome radujete. Taj Biegler je strašan čehožder. 

- Ta ja nisam ništa rekao - odgovori Švejk tonom koji je isključivao svaku 
sumnju - nego samo to da se kapral propisno nabo i da su mu crijeva u 
hlačama... On je mogao... 

- Prestanimo već jednom o tom govoriti, Švejku! - I računarski narednik 
Vančk pljunu. 

- Zapravo je svejedno - primijeti još Švejk - hoće ii mu za cara ispasti 
crijeva iz trbuha na ovu ili onu stranu. On je svoju dužnost izvršio... On je 
mogao... 

- Pogledajte, Švejku - prekide ga Vančk - kako bataljonski ordonans 
Matušić opet juri prema štabnom vagonu, čudim se što se još nije 
spotakao o tračnice. 

Malo prije toga vodio se između kapetana Sagnera i revnog kadeta 
Bieglera vrlo oštar razgovor. 

- Čudim vam se, kadete Bieglere - rekao mu kapetan S4gner - zašto mi 
niste odmah došli javiti da se dijeli onih petnaest deka madžarske 


salame. Moram dakle ja sam izaći napolje i utvrditi zašto se vojnici 
vraćaju od magazina. A isto tako i gospoda oficiri, kao da zapovijed nije 
zapovijed. A ja sam ipak rekao: ,U magazin, po vodovima, kompanija za 
kompanijom!“ To je značilo, kad nismo dobili ništa u magazinu, da se i u 
vagone valja vraćati po vodovima, kompanija za kompanijom. Vama sam 
naložio, kadete Bieglere, da se brinete za red, ali ste sve pustili niz vodu. 
Veselili ste se što se ne morate brinuti o brojenju porcija salame, pa ste 
lijepo otišli, kao što sam vidio kroz prozor, pogledati nabodena kaprala 
»njemačkih majstora“. A kad sam vas zatim pozvao, tada ne znate ništa 
drugo, nego u svojoj kadetskoj fantaziji brbljate nešto da ste pošli da se 
uvjerite ne vodi li se ondje kraj nabodenog kaprala kakva agitacija. 

- Pokorno javljam da je ordonans 11. kompanije Švejk... 

- Ostavite me na miru sa Švejkom - viknu kapetan S4gner - nemojte 
misliti, kadete Biegleru, da ćete spletkariti protiv natporučnika Lukaša. 
Mi smo poslali Švejka onamo... Sada me tako gledate kao da mislite da 
sam se okomio na vas... Da okomio sam se na vas kadete Bieglere. ...Kad 
ne znate respektirati svoga pretpostavljenog, kad ga nastojite blamirati, 
tada ću vam prirediti takvo ratovanje da čete se, kadete Bieglere, sjećati 
stanice Rab... Hvališete se svojim teoretskim znanjem... Pričekajte samo 
dok dođemo na frontu... Kad vam naložim da pođete s oficirskom 
patrolom preko bodljikavih žica... Vaš raport? Niste mi ni raportirali kad 
ste došli... Ni teoretski, kadete Bieglere... 


- Pokorno javljam, gospodine kapetane “, da su vojnici mjesto 15 
dekagrama madžarske salame dobili svaki po dvije razglednice. Molim, 
gospodine kapetane... 

I kadet Biegler pruži zapovjedniku bataljona dvije razglednice što ih je 
izdavala uprava vojnog ratnog arhiva u Beču, gdje je bio načelnik general 
pješaštva Wojnowich. Na jednoj je bila naslikana karikatura ruskog 
vojnika, ruskog mužika obraslog bradom, u zagrljaju ljudskog kostura. 
Pod karikaturom je bio ovaj tekst: 


»Der Tag, an dem das perfide Russland krepieren wird, wird ein Tag der 

Erlosung fir ganz unsere Monarchie sein. “ 


Druga je razglednica potjecala iz njemačkog carstva. Bio je to poklon 
Nijemaca austro-ugarskim vojnicima. 

Gore je pisalo: ,Viribus unitis“““*, a ispod toga je bila sličica na kojoj se 
vidjelo kako na vješalima visi sir Edward Grey, a dolje ispod njega veselo 


salutiraju austrijski i njemački vojnik. 

Pri dnu je bila pjesmica koja je uzeta iz Greinzove knjige: ,Željezna 
pesnica“. Bile su to dosjetke na račun naših neprijatelja, za koje su 
njemački listovi pisali da su Greinzerovi stihovi udarci bičem po 
neprijatelju, a odlikuju se pravim  neukrotivim humorom i 
nenadmašivom dosjetljivošću. 

Tekst ispod vješala glasi u prijevodu: 


GREY 
Na vješalima, u ugodnoj visini, 
treba da se njiše Edward Grey; 
stigao je zato već posljednji čas, 
no pri tom treba upozoriti vas, 
da hrast neće da dade drvo 
za pogubljenje toga Jude. 
Obješen je o granu jasike 
iz francuske republike. 


Kapetan Sagner nije još stigao ni da pročita ove stihove ,neukrotiva 
humora i nenadmašive dosjetljivosti“, kadli utrča u štabni vagon 
bataljonski ordonans Matušić. 

Njega je bio poslao kapetan Sagner u telegrafsku centralu kolodvorskog 
zapovjedništva da pita nisu li možda stigle nove dispozicije, pa je sad 
donio brzojav od brigade. No nije bilo potrebno posezati za ključem 
šifara. Brzojav je bio jednostavan i nešifriran: ,Rasch abkochen, dann 

Vormarsch nach Sokal. 
Kapetan Sagner ozbiljno zavrtje glavom. 

- Pokorno javljam - reče - Matušić - zapovjednik kolodvora vas moli da 
dođete na razgovor. Ima ondje još jedan brzojav. 

Zatim se između zapovjednika kolodvora i kapetana SAgnera poveo 
razgovor vrlo povjerljive prirode. 

Prvi je brzojav morao biti predan, premda je njegov sadržaj pobuđivao 
iznenađenje s obzirom na to što je bataljon bio na kolodvoru u Rabu: 
»Brzo skuhati, pa onda krenuti na Sokal. “ Bio je adresiran nešifrirano na 
pohodni bataljon 91. pukovnije s kopijom za pohodni bataljon 75. 
pukovnije koji dolazi za njima. Potpis je bio ispravan: zapovjednik 


brigade, Ritter von Herbert. 

- Vrlo povjerljivo, gospodine kapetane - reče tajanstveno zapovjednik 
kolodvora. - Tajni brzojav od vaše divizije. Zapovjednik je vaše Brigade 
poludio. Odvezli su ga u Beč pošto je razaslao iz brigade nekoliko tuceta 
takvih brzojava na sve strane. U Budimpešti vas sigurno čeka novi 
brzojav. Sve njegove brzojave valja, naravno, anulirati, ali još nismo u 
tom pogledu dobili nikakve upute. Imam samo, kao što rekoh, nalog od 
divizije da se nešifrirani brzojavi ne uzimaju u obzir. Moram ih ipak 
dostavljati adresatu jer u tom pogledu nisam primio od svojih 
pretpostavljenih instancija nikakva odgovora. Posredništvom svojih 
instancija zatražio sam informacije od zapovjedništva armijskog zbora, pa 
je protiv mene povedena istraga... 

- Ja sam aktivni oficir stare inženjerske struke - reče zatim - učestvovao 
sam pri gradnji naše strateške željeznice u Galiciji... 

- Gospodine kapetane - nastavi začas - nas stare oficire, koji služimo od 
najnižeg čina, treba poslati samo na frontu! Danas ima tih civilista, 
željezničkih inženjera s jednogodišnjim dobrovoljačkim ispitom, u 
ministarstvu vojske kao kusih pasa... Uostalom, vi za četvrt sata krećete 
opet dalje... Sjećam se kako sam vam jednom u kadetskoj školi u Pragu 
pomogao da se popnete na vratilo, kao kolega iz starijeg godišta. Tada 


obojica nismo smjeli iz kasarne. Vi ste se tukli u razredu s Nijemcima.“ 
S vama je ondje bio i Lukaš. Vi ste bili najbolji drugovi. Kad smo primili 
brzojav s popisom oficira maršbataljona koji prolaze ovom stanicom, 
svega sam se jasno sjetio... Ima tome već prilično godina... Kadet Lukaš 
mi je tada bio vrlo simpatičan... 

Na kapetana Sagnera ovaj je razgovor vrlo mučno djelovao. Vrlo je dobro 
poznavao čovjeka s kojim je razgovarao i koji je u kadetskoj školi vodio 
opoziciju protiv austrijanštine, što im je kasnije izbila iz glave težnju za 
karijerom. Najneugodnija mu je bila napomena o natporučniku Lukašu, 
koga su iz bilo kakvih razloga svagdje zapostavljali za njim. 

- Natporučnik Lukaš - reče s osobitim naglaskom - vrlo je dobar oficir. 
Kada polazi vlak? 

Zapovjednik kolodvora pogleda na sat: 

- Za šest minuta. 

- E, onda idem - reče Sagner. 

- Mislio sam da ćete mi što reći, Sagnere. 


- Dakle, zdravo! - odgovori S4gner * i iziđe pred zgradu kolodvorskog 
zapovjedništva. 

x ** 
Kad se kapetan Sagner vratio prije polaska vlaka u štabni vagon, zatekao 
je sve oficire na svojim mjestima. Kartali su u skupinama igrajući 
»trische viere“, a samo se kadet Biegler nije kartao. 


Prelistavao je gomilu zapečaćenih rukopisa o ratnim prizorima, jer se 
htio istaći ne samo na bojnom polju nego i kao književni fenomen koji 
opisuje ratne događaje. Čovjek čudnovatih krila s “ribljim repom“ htio se 
proslaviti kao odličan ratni pisac. Njegovi su književni pokušaji počinjali 
nadobudnim naslovima u kojima se doduše ogledao militarizam toga 
vremena, ali oni još nisu bili obrađeni, tako da su na četvrtinkama arka 
ostali samo naslovi radova koji su tek trebali nastati. 

»Karakteri vojnika velikoga rata. - Tko je započeo rat? - Politika Austro- 
Ugarske i postanak svjetskog rata. - Ratne bilješke. - Austro-Ugarska i 
svjetski rat. - Ratne pouke. - Popularno predavanje o tome kako je 
buknuo rat. - Ratno-politička razmatranja. - Slavni dan Austro-Ugarske. - 
Slavenski imperijalizam i svjetski rat. - Ratni dokumenti. Dokumenti za 
povijest svjetskog rata. - Dnevnik o svjetskom ratu. - Dnevni pregled 
svjetskog rata. - Prvi svjetski rat. - Naša dinastija u svjetskom ratu. - 
Narodi Austro-Ugarske pod oružjem. - Borba za svjetsku prevlast. - Moja 


iskustva iz svjetskog rata. - Kronika mog ratnog pohoda. - Kako ratuju 
neprijatelji Austro-Ugarske? - Čija je pobjeda? - Naši oficiri i naši vojnici. 
- Znamenita djela mojih vojnika. - Iz vremena velikog rata. - O bojnom 
metežu. - Knjiga austro-ugarskih junaka. - Željezna brigada. - Zbirka 
mojih dopisa s fronte. - Junaci našeg maršbataljona. - Priručna knjiga za 
vojnike na fronti. - Dani borbe i dani pobjede. - Što sam vidio i doživio na 
fronti? - U rovovima. - Oficir priča. - Sa sinovima Austro-Ugarske 
naprijed! - Neprijateljski aeroplani i naše pješaštvo. - Nakon bitke. - Naši 
topnici - vjerni sinovi domovine. - Makar na nas navalili svi đavoli... - 
Obrambeni i navalni rat. - Krv i željezo. - Pobjeda ili smrt. - Naši junaci u 
zarobljeništvu. 

Kada je kapetan SAgner prišao kadetu Biegleru i pregledao sve to, upita 
zašto je to uradio i što s tim namjerava. 

Kadet Biegler mu odgovori s istinskim zanosom da svaki ovaj naslov 
znači knjigu koju misli napisati. Koliko naslova, toliko knjiga. 

- Želio bih da padnem u boju, da za mnom ostane uspomena, gospodine 
kapetane. Uzor mi je njemački profesor Udo Kraft. On se rodio godine 
1870. a sad se u svjetskom ratu javio kao dobrovoljac i pao 22. kolovoza 
1914. u Anloyu. Prije smrti izdao je knjigu: ,Odgajanje sama sebe za smrt 

za cara 

Kapetan Sagner odvede kadeta Bieglera k prozoru. 

- Pokažite mi što još imate, kadete Bieglere, veoma me zanima vaša 
djelatnost - reče ironično kapetan Sagner. - Kakvu ste to knjižicu turnuli 
u bluzu? 

- Nije to ništa, gospodine kapetane - odgovori kadet Biegler pocrvenjevši 
kao dijete - izvolite se, molim, uvjeriti. 

Na bilježnici je bio ovaj natpis: 


Sheme znamenitih i slavnih bitaka 
austro-ugarske vojske, 
koje je sastavio na osnovu historijskih studija 
€. i kr. oficir Adolf Biegler. 
Primjedbama i objašnjenjima popratio 
€. i kr. oficir Adolf Biegler. 


Sheme su bile vrlo jednostavne. 


Počeo je s bitkom kod Nordlingena 6. rujna 1634. pa prešao na bitku kod 
Sente 11. rujna 1697. kod Caldiera 31. listopada 1805. zatim na bitku kod 
Asperna 22. svibnja 1809. i bitku naroda kod Leipziga godine 1813. pa na 
bitku kod Sv. Lucije u svibnju 1848. i na bitku kod Trutnova 27. lipnja 
1866. sve do osvajanja Sarajeva 19. kolovoza 1878. U shemama i nacrtima 
planova tih bitaka nije se ništa mijenjalo. Kadet Biegler je svagdje nacrtao 
male pačetvorine, koje su na jednoj strani bile prazne, a na drugoj, 
neprijateljske, iscrtkane. Na obadvjema stranama označeno je lijevo krilo, 
centar i desno krilo. Zatim u pozadini rezerve i strelice na jednu i na 
drugu stranu. Bitka kod Nordlingena, kao i bitka kod Sarajeva, ličila je na 
položaj igrača na kakvoj nogometnoj utakmici na početku igre, a strelice 
kao da su označivale kamo treba koja strana da šutne loptu. 

To je odmah primijetio kapetan Sagner pa upita: 

- Kadete Biegler, igrate li vi nogomet? 

Biegler još jače pocrvenje i trepnu nervozno očima, tako da se činilo kao 
da će zaplakati. 

Kapetan Sagner je i dalje listao po bilježnici uz smiješak na licu i 
zaustavio se na primjedbi uz shemu bitke kod Trutnova za vrijeme 
prusko-austrijskog rata. 

Kadet Biegler je pribilježio ovo: 

»Bitka kod Trutnova nije se smjela održati jer je brdovit kraj 
onemogućavao razvitak divizije generala Mazzuchelija, koja je bila 
ugrožena snažnim pruskim kolonama što su se nalazile na uzvisinama i 
opkolile lijevo krilo naše divizije“. 

- Prema vašem mišljenju - reče sa smiješkom kapetan Sagner vraćajući 
bilježnicu kadetu Biegleru - bitka se kod Trutnova mogla zapodjeti samo 
u tom slučaju da je Trutnov ležao u ravnici, vi Benedeku iz Budjejovica. 

- Kadete Bieglere, od vas je to vrlo lijepo što ste u tako kratko vrijeme, 
otkako ste u redovima vojske, nastojali da proniknete u strategiju, samo 
što je to kod vas ispalo tako kao da se djeca igraju vojnika i dijele jedni 
drugima titule generala. Sami ste se tako brzo promaknuli da je milina! 
C. i kr. oficir Adolf Biegler! Prije nego stignemo u Peštu, vi ćete već biti 
feldmaršal. A još prekjučer vi ste negdje kod kuće kod svoga tate vagali 
kravlje kože. K. u. k. Leutnant Adolf Biegler! ...Čovječe, ta vi još niste 
oficir! Vi ste kadet. Visite negdje u zraku između zastavnika i podoficira. 
Vi ste još daleko od toga da se nazivate oficirom; to vam je kao kad se 


frajt dade u krčmi nazivati gospodinom štabnim narednikom. 

- Čuj, Lukašu - obrati se Sagner natporučniku - u tvojoj je četi kadet 
Biegler, koga treba malo da istešeš. Potpisuje se kao oficir, pa neka to 
zasluži u borbi. Kad uz bubnjarsku vatru pođemo na juriš, on neka reže 


sa svojim vodom bodljikave žice, der gute Junge. Zbilja, pozdravio te 
Zykan, on je zapovjednik kolodvora u Rabu. 

Kadet Biegler je shvatio da je razgovor s njime završen, pa pozdravi 
vojnički i sav crven u licu prođe kroz vagon sve do kraja, do poprečnog 
hodnika. 

Kao kakav mjesečar otvori vrata klozeta pa gledajući njemačko-madžarski 
natpis: ,Upotreba nužnika dopuštena samo za vožnje“, zajeca, zarida i 
tiho zaplače. Zatim spusti hlače... Poče se naprezati brišući suze. A onda 
upotrijebi bilježnicu s natpisom: ,Sheme znamenitih i slavnih bitaka 
austro-ugarske vojske, koje je sastavio c. i kr. oficir Adolf Biegler“, koja 
nestade, obešćašćena, u rupi, pade na prugu i poletje među tračnicama 
pod vojnim vlakom koji je jurio. 

Kadet Biegler opra u zahodskom umivaoniku pocrvenjele oči i izađe na 
hodnik odlučivši da mora biti jak, vraški jak. Boljela ga je glava i trbuh 
već od jutra. 

Prođe pored zadnjeg kupea u kojem je bataljonski ordonans Matušić 
igrao bečkog šnaps s Batzerom, momkom zapovjednika bataljona. 
Pogledavši kroz otvorena vrata kupea, Biegler se nakašlja. Igrači su se 
okrenuli i nastavili kartanje. 

- Zar ne znate što treba da uradite? - upita kadet Biegler. 

- Nisam mogao - odgovori sluga kapetana SAgnera, Batzer svojim 
strašnim njemačkim dijalektom s Kašperskih brda. - Mi" is d“ Trump 


ausganga. 

- Trebalo je, gospodine kadete, da igram s bubnjevima - nastavi momak - 
s visokim bubnjevima, pa da onda lupim zelenim kraljem. To je trebalo 
da uradim... 

Kadet Biegler ne reče više ni riječi, nego se zavuče u svoj kut. Kad je 
poslije prišao k njemu zastavnik Pleschner, da mu dade gucnuti iz boce 
konjaka koju je dobio na kartama, začudio se kako kadet Biegler marljivo 
čita knjigu profesora Uda Krafta: ,Odgajanje sama sebe za smrt za cara“. 

I prije nego su stigli do Pešte, kadet Biegler je bio tako pijan da se nagnuo 
kroz vagonski prozor i derao se u pusti predio: ,Frisch drauf! Im Gottes 


Zia 


Namen frisch drauf!“ 
A zatim ga je po nalogu kapetana Sagnera bataljonski ordonans Matušič 
odvukao u kupe, gdje gaje uz pomoć kapetanova sluge Batzera položio na 
klupu na kojoj je kadet Biegler usnio ovaj san: 

San kadeta Bieglera pred Budimpeštom. 

Imao je signum laudis, željezni križ i bio je major, pa je pošao da izvrši 
pregled brigade koja mu je bila povjerena. Nije doduše mogao shvatiti 
zašto je stalno major, a ima pod sobom čitavu brigadu. Sumnjao je da je 
trebao da bude imenovan general-majorom, pa se riječ general izgubila 
negdje u strci na vojnoj pošti. 

Morao se u sebi smijati kako mu je u vlaku, kad su putovali na frontu, 
kapetan Sagner prijetio da će morati rezati žičane zapreke. Uostalom 
kapetan Sagner i natporučnik Lukaš već su davno prema njegovu 
prijedlogu diviziji premješteni u neku drugu pukovniju. I u neku drugu 
diviziju, u drugi armijski zbor. 

Netko mu je čak pričao da su obojica jadno poginuli u nekoj močvari na 
bijegu. 

Kad se vozio automobilom na položaj da izvrši pregled dijela svoje 
brigade, bilo mu je sve jasno. Poslan je zapravo iz armijskog generalnog 
štaba. 

Mimo njega su prolazili vojnici i pjevali pjesmu koju je čitao u zbirci 

austrijskih vojničkih pjesama: ,Es gilt 


Halt euch brav, ihr tapfern Briuder, 
werft den Feind nur herzhaft nieder, 

lass des Kaisers Fahne weh'n... 


Kraj je bio upravo onakav kao na slikama iz Bečkih ilustriranih novina 
(Wiener Illustrierte Zeitung). 

Na desnoj strani kraj nekog štaglja vidjelo se topništvo kako pali na 
neprijateljske rovove kraj ceste kojom se vozio u svojem automobilu. 
Nalijevo je bila kuća iz koje se pucalo, dok je neprijatelj nastojao 
kundacima provaliti vrata. Pokraj ceste je gorio neprijateljski aeroplan. 
Na obzorju se vidjelo konjaništvo i selo u plamenu. A zatim rovovi 
pohodnog bataljona s malom uzvisinom, s koje je neprijatelja obasipala 
mitraljeska vatra. A još dalje uz cestu protezali se neprijateljski rovovi. 


No šofer ga vozi dalje cestom prema neprijatelju. 

I on viknu kroz slušalicu šoferu: 

- Zar ne znaš kamo voziš? Ondje je neprijatelj! 

Ali šofer mirno odgovara: 

- Gospodine generale, ovo je jedini ispravni put. Cesta je u dobrom 
stanju. Po onim sporednim putovima ne bi gume izdržale. 

Što se više približavaju neprijateljskim položajima, vatra je sve jača. 
Granate padaju naokolo s obje strane rovova na šljivovu aleju. 

No šofer mimo odgovara kroz slušalicu: 

- Ovo je izvrsna cesta, gospodine generale. Vozimo se po njoj kao po loju. 
Kad bismo skrenuli u polje, popucale bi nam gume. 

- Pogledajte, gospodine generale - viče šofer u slušalicu - ova je cesta tako 
dobro građena da nam ni mužari od trideset centimetara i po ništa ne 
mogu. Cesta je kao gumno, no na onim kamenitim putovima po polju 
popucate bi nam gume. A vratiti se ionako ne možemo, gospodine 
generale! 

- Bzzz-dzum! - začu Biegler, a automobil jako odskoči. 

- Nisam li vam rekao, gospodine generale - viče šofer u slušalicu - da je to 
vraški dobro građena cesta? Sad je baš neposredno pred nama 
eksplodirala granata od trideset osam centimetara. Ali rupi ni traga, cesta 
je kao gumno. Ati kad bismo zašli u polje, popucale bi nam gume. Sada 
pucaju na nas iz daljine od četiri kilometra. 

- Ali kamo mi to idemo? 

- Vidjet će se - odgovori šofer. - Dok bude ovakva cesta, ja jamčim za sve. 
Trzaj, jak trzaj i automobil stade. 

- Gospodine generale - viče šofer - imate li generalštabnu kartu? 

General _Biegler posvijetli električnom svjetiljkom. Vidi da mu je 
generalštabna karta na koljenima. Ali to je mornarička karta 
helgolandskog primorja iz godine 1864., iz austrijsko-pruskog rata protiv 
Danske za Schleswig. 

- Ovdje je raskrsnica - reče šofer. - Oba puta vode u neprijateljske 
pozicije. Meni je stalo do valjane ceste, da ne stradaju gume, gospodine 
generale... Ja sam odgovoran za štabni automobil... 

A tada trijesak, zaglušni trijesak, i zvijezde velike kao kotači. Mliječni put 
je gust kao skorup. 

Biegler leti kroz svemir na sjedalu kraj šofera. Automobil je neposredno 


ispred sjedala odrezan kao škarama. Od automobila je preostao samo 
osvajački i napadački prednji dio. 

- Vaša je sreća - priča mu šofer - Što ste mi preko leđa pokazivali kartu. 
Preletjeli ste k meni, a ostalo se rasprsnulo. Bila je to granata od 
četrdeset i dva centimetra... Ja sam to odmah slutio: čim dođe raskrsnica, 
tada cesta ne vrijedi ni lule duhana. Nakon granate od trideset i osam 
centimetara mogla je to biti samo granata od četrdeset i dva centimetra. 
Ništa se drugo dosad ne proizvodi, gospodine generale. 

- A kamo to vozite? 


- Letimo u nebo, gospodine generale, pa se moramo uklanjati repaticama. 
One su gore nego top od četrdeset i dva centimetra. 

- Sad je pod nama Mars - reče šofer nakon duge stanke. 

Biegler se opet osjećao miran. 

- Znate li povijest bitke naroda kod Leipziga - zapita on - kad je 
feldmaršal knez Schwarzenberg pošao na Liebertkovice 14. listopada 
1813. i kad se 16. listopada vodila borba u Lindenau, te bitke generala 
Merweldta, i kad je austrijska vojska bila u Wachavi te kad je 19. 
listopada pao Leipzig? 

- Gospodine generale - reče tada ozbiljno šofer - baš smo pred nebeskim 
vratima, izađite, gospodine generale! Ne možemo se provesti kroz 
nebeska vrata jer je velika stiska. Sama vojska! 

- Samo ti pregazi kojega - viknu on šoferu - pa će se oni već maknuti! 


I naginjući se iz automobila viče: 

- Achtung, sie Schweinbande!“'* To je stoka, vide generala, a ne 
pozdravljaju na desno! 

Šofer ga mirno stišava: 

- Teško je to, gospodine generale, većini je od njih otkinuta glava. 

General Biegler je tek sada opazio da se oko nebeskih vrata guraju 
najrazličitiji invalidi, koji su u ratu izgubili po koji dio svoga tijela što ga 
sad nose sa sobom u naprtnjači. Tko glavu, tko ruku, tko nogu. A neki 
pravednik tobdžija, koji se gurao oko nebeskih vrata u razderanoj 
kabanici, nosio je u naprtnjači čitav svoj trbuh i obje noge. Iz naprtnjače 
nekog pravednika domobranca gledala je generala Bieglera polovica 
stražnjice koju je izgubio kod Lavova. 

- To je radi reda - javi se opet šofer vozeći kroz gustu gomilu - to je očito 
radi nebeske supervizite. 

Na nebeskim vratima propuštali su samo one koji su izrekli lozinku. 


Generalu Biegleru odmah pade na um ta lozinka: ,Fur Gott und 

Kaiser.“ 


Automobil uđe u raj. 

- Gospodine generale - reče neki oficir, anđeo sa krilima, kada su prolazili 
mimo kasarni s regrutima anđelima - morate se javiti na glavnom 
zapovjedništvu! 

Vozili su se dalje mimo nekog vježbališta gdje je vrvjelo od regruta 
anđela, koji su učili kako valja vikati: ,Aleluja“. 

Prođoše mimo jedne skupine u kojoj je riđokosi kapral anđeo upravo 
vježbao nekog nespretnog regruta anđela, udarao ga šakom u trbuh i 
derao se na nj: 

- Jače otvori svoju gubicu, svinjo betlehemska! Zar se tako viče ,Aleluja?" 
Kao da imaš knedlu u gubici. Baš bih volio znati koji te je vol, stoko 
jedna, pustio u raj! Pokušaj još jednom!... Šta, hlahlehluhja? Životinjo 
jedna, zar ćeš nam još ovdje u raju govoriti kroz nos?... Pokušaj još 
jedanput, cedre libanonski! 

Provezoše se dalje, a za njima se još dugo čulo zaplašeno deranje anđela 
regruta koji viče kroz nos: ,Hla-hle-hlu-hja“ i dernjava kaprala anđela: 
»A-le-lu-jaa, a-le-lu-jaa, kravo jordanska!“ 


A zatim - golema svjetlost nad velikom zgradom, kao što je Marijina 
vojarna u Češkim Budjejovicama, i nad njom dva aeroplana, jedan s 
lijeve, a drugi s desne strane, a po sredini između njih protegnuto je 
gorostasno platno s ogromnim natpisom: 


K. u. k. Gottes Hauptquartier. ši 
Generala Bieglera izvukoše iz automobila dva anđela u uniformama 
vojne žandarmerije, ščepaše ga za ovratnik i odvedoše ga u tu zgradu, 
gore u prvi kat. 
- Vladajte se pristojno pred gospodinom bogom! - rekoše mu gore pred 
jednim vratima i uguraše ga unutra. 
Usred sobe u kojoj su po zidovima visjele slike Franje Josipa i Vilima, 
prijestolonasljednika Karla Franje Josipa, generala Viktora Dankla, 
nadvojvode Friedricha i šefa generalštaba Konrada von Hotzendorfa, 
stajao je gospodin bog. 
- Kadete Bieglere - reče gospodin bog značajno - zar me ne poznajete? Ja 
sam vaš bivši kapetan Sagner iz jedanaeste marškompanije. 
Biegler se skamenio od zaprepaštenja. 
- Kadete Bieglere - nastavi gospodin bog - s kojim ste pravom prisvojili 
titulu general-majora? S kojim ste se pravom, kadete Bieglere, vozili 
štabnim automobilom po cesti među neprijateljskim položajima? 
- Pokorno javljam... 
- Jezik za zube, kadete Bieglere, kad s vama razgovara gospodin bog! 
- Pokorno javljam - promuca Biegler još jednom. 


- Vi dakle nećete držati jezik za zubima? - izdere se na nj gospodin bog, 
otvori vrata i viknu: 
- Neka dođu dva anđela! 
I uđoše dva anđela s puškama prebačenim preko lijevog krila. Biegler 
prepozna u njima Matušića i Batzera. 
A iz usta gospodina boga začu se glas: 
- Bacite ga u nužnik! 
I kadet Biegler propade nekamo u užasni smrad... 
x ** 
Nasuprot kadetu Biegleru, koji je spavao, sjedili su Matušić i momak 
kapetana Sagnera Batzer i neprestano igrali šnapsl. 


- Stink awer d Kerl wie a' Stockfisch“'* - reče Batzer, koji je sa 
zanimanjem promatrao kako se usnuli kadet Biegler sumnjivo vrti u snu 

- muss' d' Hosen voll ha'n! 
- To se može dogoditi svakomu - primijeti filozofski Matušić - pusti ga na 
miru, ionako ga nećeš ti presvlačiti. Razdijeli radije karte! 

Nad Budimpeštom se već vidio sjaj svjetiljaka, a nad Dunavom je 
preskakivao reflektor. 

Kadet Biegler je već sanjao sasvim nešto drugo, jer je govorio iza sna: 

- Sagen sie meiner tapferen Armee, dass sie sich in meinem Herzen ein 

unvergangliches Denkamal der Liebe und Dankbarkeit errichtet hat. 
A kako se opet pri tim riječima počeo prevrtati, zasmrdjelo je Batzeru 
jako pod nosom, pa je pljunuvši primijetio: 

- Stinkt wie a' Haizlputza, wie a' bescheissen a' Haizlputza. 

A kadet Biegler sve se nemirnije vrtio, i njegov novi san bio je vrlo 
fantastičan. Branio je Linz u ratu za austrijsko nasljedstvo. 


Vidio je redute, retranchemente i palisade “ oko grada. Njegov glavni 
stan bio je pretvoren u golemu bolnicu. Svagdje naokolo ležahu bolesnici 
i držahu se za trbuh. Pod palisadama grada Linza jahali su francuski 
draguni Napoleona I. 

A on, zapovjednik grada, stajaše nad tom gomilom, držaše se također za 
trbuh i vikaše na nekog francuskog parlamentarca: 

- Poručite svojemu caru da se neću predati... 

A zatim ga odjednom prestade boljeti trbuh, i on pojuri s bataljonom 
preko palisade iz grada na put slave i pobjede i vidje kako natporučnik 


Lukaš dočekuje svojim prsima udarac sablje francuskog draguna, koji je 
bio namijenjen njemu, Biegleru, braniocu opsjednutog Linza. 
Natporučnik Lukaš umire kraj njegovih nogu s usklikom: 

- Ein Mann wie sie, Herr Oberst, ist nčotiger als ein nichts nutziger 
Oberleutnant!“““ 

Branilac Linza odvraća se s ganućem od natporučnika koji umire, kadli 
doletje karteča i pogodi Bieglera u stražnjicu. 

Biegler mehanički dohvati hlače na stražnjici i osjeti pod rukom nešto 
mokro, ljepljivo, što mu se maže po ruci. Viče: ,,Sanitat! Sanitat!“ i pade s 
konja... 

Batzer i Matušić podigoše kadeta Bieglera s poda na koji je pao s klupe, i 
položiše ga opet na njegovo mjesto. 

Zatim Matušić ode kapetanu Sagneru i javi mu da se s kadetom 
Bieglerom dešavaju čudnovate stvari. 

- Neće to biti od konjaka - reče on - mogla bi to prije biti kolera. Kadet 
Biegler pio je na svima stanicama vodu. U Mošonu sam vidio kako se... 

- Kolera se ne razvija tako brzo, Matušiću. Recite gospodinu doktoru u 
susjednom kupeu da ga dođe pregledati. 

Bataljonu je bio dodijeljen ,ratni doktor“, stari medicinar i član njemačke 
omladine Welfer. On je znao piti, tući se, a uz to je imao medicinu u 
malom prstu. Prošao je medicinske fakultete u različnim gradovima 
Austro-Ugarske i vršio praksu u najrazličnijim bolnicama, ali doktorata 
uopće nije polagao iz jednostavnog razloga što je u oporuci njegov stric 
odredio svojim baštinicima da isplaćuju studentu medicine, Friedrichu 
Welferu, godišnju stipendiju sve dotle dok Friedrich Welfer ne stekne 
liječničku diplomu. 

Ta je stipendija bila oko četiri puta veća od plaće bolničkog asistenta, pa 
se MUC. Friedrich Welfer pošteno trudio da odgodi promociju u doktora 
sveukupne medicine na što dalje vrijeme. 

Nasljednici da puknu od bijesa. Proglašavali su ga za idiota, pokušavali su 
da ga bogato ožene, samo da ga se riješe. A da ih još više razbjesni, MUC. 
Friedrich Welfer, član valjda 12 sveučilišnih njemačkih nacionalističkih 
društava, izdao je nekoliko zbirki vrlo pristojnih pjesama u Beču, u 
Leipzigu i u Berlinu. Surađivao je u ,Simplicissimusu“ i studirao je dalje 
kao da ga se to ništa ne tiče. 

Ali tada je došao rat i zadao MUC. Friedrichu Welferu sramotan udarac u 
leđa. 

Pjesnika koji je ispjevao knjige pjesama ,Lachende Lieder“, ,Krug und 


Wiessenschaft“ i ,Marchen und Parabeln“““*, sasvim prostački pozvaše u 
vojsku, a jedan baštinik u ministarstvu vojske pobrinuo se da je krepki 
Friedrich Welfer položio ,ratni doktorat“. Položio ga je pismeno. Dobio je 
čitav niz pitanja da na njih odgovori, a on je na sva ta pitanja odgovorio 
stereotipno: ,Lecken sie mir Arsch!“““ Za tri dana priopćio mu je 
pukovnik da je dobio diplomu doktora sveukupne medicine i da je već 
odavno bio zreo za doktorat, pa ga vrhovni štabni liječnik pridjeljuje na 
službu u dopunsku bolnicu, gdje će od njegova vladanja zavisiti njegovo 


brzo napredovanje. On se doduše u različitim sveučilišnim gradovima 
borio u dvobojima s nekim oficirima, sve je to, veli, poznato, ali sada se u 
ratu sve zaboravlja. 

Pisac zbirke pjesama ,Vrč i nauka“ ugrizao se za usne i pošao za vojnog 
liječnika. 

Pošto se nekoliko puta ustanovilo da je bio neobično obziran prema 
vojnim pacijentima, te im produživao boravak u bolnici koliko god je bilo 
moguće, onda kad je bila lozinka: ,Ako ovi treba da leškare u bolnici ili da 
pocrkaju radije u rovovima - tada je bolje da pocrkaju u bolnici ili u 
streljačkom stroju“, doktora su Welfera poslali s 11. pohodnim 
bataljonom na frontu. 

Aktivni bataljonski oficiri smatrali su ga za nešto niže od sebe. Ni 
rezervni oficiri nisu marili za njega pa nisu ni sklapali s njim prijateljstva, 
da se još više ne proširi jaz između njih 1 aktivnih oficira. 

Kapetan Sagner se naravno osjećao strahovito uzvišen nad tim bivšim 
kandidatom medicine koji je za vrijeme svoga dugogodišnjeg studija 
posjekao mnogo oficira. Kad je doktor Welfer, ,ratni doktor“, prošao 
mimo njega, on ga nije ni pogledao, nego je razgovarao dalje s 
natporučnikom Lukašem o nečem sasvim beznačajnom, kako se u 
Budimpešti gaje bundeve, našto je natporučnik Lukaš odgovorio da je kao 
učenik trećeg razreda kadetske škole boravio s nekoliko drugova ,u 
civilu“ u Slovačkoj pa su tako došli i k jednom evangeličkom župniku, 
Slovaku. Taj ih je, veli, počastio svinjskom pečenkom i bundevom, 
natočio im vina i rekao: 


Bundeva i svinja, 
obje žele vina, 

na što se on strašno uvrijedio. “““ 
- Budimpešte baš nećemo vidjeti mnogo - reče kapetan Sagner - voze nas 
oko grada. Prema maršruti ovdje stojimo dva sata. 
- Mislim da prekopčavaju vagone - odgovori natporučnik Lukaš. - Stići 
ćemo na pretovarnu stanicu. Transport-Militar-Banhof. 
Kraj njih prođe ,ratni doktor“ Weifer. 
- Nije to ništa - reče smiješeći se - gospoda koja aspiriraju na to da u toku 
vremena postanu oficiri naše armije, i koja su se još u Brucku hvastala 


svojim  strategijsko-historijskim znanjem u kasinu, morala bi biti 
upozorena da je opasno odjednom pojesti čitavu pošiljku poslastica koje 
im mamica pošalje na frontu. Kadet Biegler koji je, otkako smo pošli iz 
Brucka, pojeo trideset kremrolna kako mi je sam priznao, i koji je na 
svim kolodvorima pio samo prokuhanu vodu, podsjeća me, gospodine 
kapetane, na Schillerov stih: ,Wer sagt von. i 

- Čujte, doktore - prekide ga kapetan S4gner - ovdje se ne radi o Schilleru. 
Što je zapravo kadetu Biegleru? 

- ,Ratni doktor“ se nasmijao. 

- Oficirski aspirant, vaš kadet Biegler usrao se... Nije to kolera, nije ni 
dizenterija, nego sasvim obična sraćka. Popio je malo više konjaka, taj 
vaš gospodin oficirski aspirant, i pokakio se... A pokakio bi se jamačno i 
bez vašeg konjaka. Smazao je toliko kremrolna, koje su mu poslali od 
kuće... On je pravo dijete... U kasinu je, kao što znam, pio uvijek četvrtinu 
litre. Apstinent! 

I doktor Welfer pijunu. 

- Kupovao je linačku tortu! 

- Nije dakle ništa ozbiljno? - upita kapetan Sagner. - Ali ipak takva stvar... 
da se možda ne proširi. 

Natporučnik Luka4š ustade i reče Sagneru: 

- Najljepša hvala na takvom vodnom oficiru... 

- Pomogao sam mu malo da stane na noge - reče Welfer stalno se 
smiješeći - a gospodin komandant bataljona uredit će ostalo... To jest, 
predat ću ovdje kadeta Bieglera u bolnicu... Izdat ću mu svjedodžbu da 
boluje od dizenterije. Težak slučaj dizenterije. Izolacija... Kadet Biegler 
bit će smješten u dezinfekcionu baraku... 

- To je svakako bolje - nastavljaše Welfer s istim odvratnim smiješkom - 
ili usrani kadet ili kadet s dizenterijom... 

Kapetan Sagner obrati se svome Lukašu sasvim službenim tonom: 

- Gospodine natporučniče, kadet Biegler iz vaše kompanije obolio je od 
dizenterije pa će ostati na bolničkoj njezi u Budimpešti... 

Kapetanu Sagneru se učinilo da se Welfer smije strahovito izazivački, ali 
kad je pogledao ,ratnog doktora“ u lice vidio je da se on pravi strahovito 
ravnodušan. 

- Sve je dakle u redu, gospodine kapetane - odgovori Welfer mirno - 
oficirski aspiranti... 


I odmahnu rukom: 

- Kad ima dizenteriju svatko se pokaki u hlače. 

I tako se dogodilo da su hrabrog kadeta Bieglera odvezli u vojnu 
izolacionu bolnicu u Uj Budi. 

Njegove usrane gaće izgubile se u vrtlogu svjetskog rata. 

Snovi o velikim pobjedama kadeta Bieglera bili su tako zatvoreni u 
bolničku sobu izolacione barake. 

Kad je doznao da je obolio od dizenterije, kadet Biegler je zaista bio 
oduševljen. 

Da li da bude ranjen ili da oboli za cara, vršeći svoju dužnost? 

A onda mu se desila mala nezgoda. Budući da su sva mjesta za 
dizenterične bolesnike bila prepuna, kadeta Bieglera prenesoše u 
koleričnu baraku. 

Kad su kadeta Bieglera okupali i stavili mu toplomjer pod pazuho, neki 
madžarski štabni liječnik zavrtio je glavom: 

- Trideset i sedam stupnjeva! 

Najgori je simptom za koleričnog bolesnika ozbiljan pad temperature. 
Bolesnik postaje apatičan. 

Kadet Biegler se zaista nije ništa uzrujavao. Bio je neobično miran i 
ponavljao neprestano u sebi da ionako pati za cara gospodara. 

Štabni liječnik naloži da kadetu Biegleru gurnu toplomjer u debelo 
crijevo. 

- Posljednji stadij kolere - pomisli štabni liječnik - simptom svršetka, 
krajnja slabost, kada bolesnik gubi smisao za okolinu, a svijest mu je 
pomračena. On se smješka u predsmrtnim grčevima. 

Kadet Biegler se prilikom te manipulacije smješkao zaista mučenički, 
držeći se kao junak kad su mu gurali toplomjer u debelo crijevo. Nije se 
ni pomakao. 

- Simptomi - pomisli štabni liječnik - koji kod kolere polagano vode k 
smrti, pasivno držanje... 

I zapita još madžarskog sanitetskog podoficira da li je kadet Biegler 
povraćao i imao proljev u kadi. 

Kad mu je taj niječno odgovorio, zagleda se on u Bieglera. Kad bolesnik 
kod kolere prestane povraćati i liti pod sebe, tada je to opet, kao i prijašnji 
simptomi, slika onoga što se pri koleri dešava u nekoliko posljednjih sati 
prije smrti. 


Kadet Biegler, potpuno gol, iznesen iz tople kade i stavljen na krevet, 
osjeti hladnoću i zacvokota zubima. I naježila mu se koža po čitavom 
tijelu. 

- Vidite - reče štabni liječnik madžarski - jako cvokotanje, a udovi ledeni. 
To je već kraj. 

I naginjući se kadetu Biegleru, upita ga njemački: 

- Also, wie geht's?“*" 

- S-s-se-hr-gu-gu-tt - zacvokota zubima kadet Biegler - ei-ne De-deck- 
ke! “*' 

- Svijest djelomično pomračena, djelomično prisebna - reče madžarski 
štabni liječnik. - Tijelo vrlo mršavo, usne i nokti treba da budu crni... To 
je treći slučaj što mi bolesnik umire od kolere bez crnih nokata i usana... 
Opet se nagnu nad kadeta Bieglera i nastavi madžarski: 

- Drugi srčani zvuk više se ne čuje... 

- Ei-ei-ne-ne De-de-de-deck-ke-ke - zacvokota kadet Biegler. 

- Ovo što govori to su njegove posljednje riječi - reče štabni liječnik 
sanitetskom podoficiru madžarski - sutra ćemo ga pokopati zajedno s 
majorom Kochom. Sad će pasti u nesvijest. Jesu li njegove isprave u 
kancelariji? 

- Bit će - odgovori mimo sanitetski podoficir. 

- Ei-ei-ne-ne De-de-de-deck-ke-ke - cvokotao je za njima, kad su odlazili, 
kadet Biegler. 

U čitavoj sobi bilo je na šesnaest kreveta pet ljudi. Jedan je od njih bio 
pokojnik. Umro je prije dva sata, bio je pokriven plahtom, a zvao se kao i 
pronalazač bacila kolere. Bio je to major Koch, za koga je štabni liječnik 
spomenuo da će biti sutra pokopan zajedno s kadetom Bieglerom. 

Kadet Biegler se pridigne na krevetu i vidje prvi put kako se umire za cara 
od kolere, jer od preostale četvorice dvojica su umirala, gušila se i 
plavjela, dajući od sebe nekakve glasove, no nije se moglo prepoznati šta 
to govore i kojim jezikom govore, bilo je to više hrkljanje prigušenim 
glasom nego govorenje. 

Druga dvojica s upadljivo burnom reakcijom na ozdravljenje podsjećahu 
na ljude u tifusnom deliriju. Vikali su nerazumljive riječi i izbacivali 
ispod pokrivača mršave noge. Nad njima je stajao bradati bolničar koji je 
govorio štajerskim narječjem (kako je razabrao kadet Biegler) i umirivao 
ih: 


- Ija sam imao koleru, zlatna moja gospodo, ali nisam udarao nogama po 
pokrivaču. Sada vam je već dobro. Dobit ćete dopust čim... 

- Ne ritaj se toliko! - viknu na jednoga koji je tako jako udario nogom u 
pokrivač da mu se prebacio preko glave. - To se kod nas ne smije raditi. 
Budi sretan što imaš temperaturu pa te bar neće ispratiti odavde s 
muzikom. Već ste obojica isplivali. 

I obazre se naokolo. 

- Eno već su i ona dvojica umrla. To smo i čekali - reče dobroćudno. - 
Veselite se što ste već isplivali. Moram skoknuti po plahte. 

Vratio se začas. Pokrio je plahtama pokojnike kojima su usne potpuno 
pocrnjele, izvukao im ruke s crnim noktima koje su držali u posljednjoj 
agoniji gušenja na ukočenom stidnjaku, nastojao im ugurati jezik u usta 
pa onda klekao kraj kreveta i počeo moliti: 


- Heilige Marie, Mutter Gottes... *“ 

A pri tom je stari bolničar iz Štajerske gledao svoje pacijente koji su 
prizdravljali i čiji je delirij označavao reakciju prema novom životu. 

- Heilige Maria, Mutter Gottes - ponovio je on, kadli ga neki goli čovjek 
potapša po ramenu. 

Bio je to kadet Biegler. 

- Čujte - reče on - ja sam... se kupao... To jest, mene su okupali... Ja 
trebam pokrivač... Meni je zima. 

- To je osobit slučaj - reče nakon pola sata onaj isti štabni liječnik kadetu 
Biegleru koji je ležao pod pokrivačem - vi ste, gospodine kadete, 
rekonvalescent; sutra ćemo vas poslati u rezervnu bolnicu u Tarnov. Vi 
ste nosilac bacila kolere... Napredovali smo toliko da sve to znamo. Vi ste 
iz devedeset prve pukovnije... 

- Trinaesti pohodni bataljon - odgovori sanitetski podoficir umjesto 
kadeta Bieglera - jedanaesta satnija. 

- Pišite - reče štabni liječnik. - Kadet Biegler, trinaesti pohodni bataljon, 
jedanaesta pohodna satnija, devedeset prva pukovnija, upućuje se na 
promatranje u kolerične barake u Tarnov. Nosilac bacila kolere... 

I tako kadet Biegler, oduševljeni ratnik, postade nosilac koleričnih bacila. 


II. U BUDIMPEŠTI 


Matušić je na vojnom kolodvoru u Budimpešti donio kapetanu Sagneru iz 
kolodvorskog zapovjedništva brzojav koji je poslao nesretni komandant 
brigade koga su otpremili u sanatorij. Po sadržaju je bio isti kao i na 
posljednjoj stanici, također nešifriran: ,,Brzo skuhati menažu pa krenuti 
na Sokal!“ Uz to je bilo dodano i ovo: ,Vozni park pribrojte istočnoj 
skupini! Izvidnička služba se ukida. Trinaesti pohodni bataljon gradi 
most preko rijeke Bug. Pobliže u novinama“. 

Kapetan Sa4gner odmah pođe u vojno kolodvorsko zapovjedništvo. 
Dočekao ga je mali, debeli oficir s prijateljskim smiješkom. 

- Čuda je radio taj vaš brigadni general - reče smijući se otvorenih usta - 
no morali smo vam dostaviti ovaj blesavi telegram, jer još nije došao 
nalog od divizije da ne smijemo dostavljati telegrame naslovnicima. Jučer 
je ovuda proputovao 14. pohodni bataljon 75. pukovnije, pa je za 
komandanta bataljona stigao telegram da izda svakom vojniku po šest 
kruna kao naročitu nagradu za Przemyšl, i ujedno zapovijed da svaki 
vojnik od tih šest kruna položi ovdje u kancelariji dvije krune za ratni 
zajam... Prema pouzdanim vijestima vaš brigadni general ima paralizu. 

- Gospodine majore - upita kapetan SaAgner zapovjednika vojnog 
kolodvora - prema pukovnijskoj zapovijedi, prema maršruti mi putujemo 
u Godgolo. Vojnici treba da dobiju ovdje 15 dekagrama ementalskog sira. 
Na posljednjoj stanici trebali su dobiti 15 dekagrama madžarske salame. 


No nisu dobili ništa. 

- Jamačno neće ni ovdje ništa dobiti - odgovori major smješkajući se pri 
tom ljubazno. - Ne znam ništa o takvom nalogu za češke pukovnije. 
Uostalom, to nije moja stvar, obratite se na opskrbno zapovjedništvo. 

- Kada odlazimo, gospodine majore? 

- Pred vama stoji vlak sa teškim topništvom za Galiciju. On polazi za sat, 
gospodine kapetane. Na trećem kolosijeku stoji sanitetski vlak. Odlazi 25 
minuta nakon topničkog vlaka. Na dvanaestom kolosijeku nalazi se vlak s 
municijom. Polazi deset minuta nakon sanitetskog vlaka, a dvadeset 
minuta kasnije polazi vaš vlak. 

- Ako, dakako, ne bude nikakvih promjena - dodade opet nasmijano, tako 
da je potpuno omrznuo kapetanu Sagneru. 

- Dopustite, gospodine majore - upita Sagner - možete li mi dati 
objašnjenje o tome kako to da vi ne znate ništa o nalogu koji se tiče 
izdavanja 15 deka ementalskog sira za češke pukovnije? 

- To je povjerljiva stvar - odgovori kapetanu Sagneru, smješkajući se 
neprestano, zapovjednik vojnog kolodvora u Budimpešti. 

- Baš sam glupo uradio! - pomisli kapetan Sagner izlazeći iz kolodvorske 
zgrade - Zašto sam, do đavola, rekao natporučniku Lukašu da pokupi sve 
komandire i pođe s njima i s vojnicima u opskrbni odjel po 15 deka 
ementalskog sira po osobi? 

Prije nego je zapovjednik 11. kompanije natporučnik Luk4š po nalogu 
kapetana SAagnera izdao zapovijed o odlasku bataljona u magazin po 15 
deka ementalera po osobi, pojavio se pred njim Švejk sa nesretnim 
Balounom. 

Baloun se sav tresao. 

- Pokorno javljam, gospodine natporučniče - reče Švejk s poznatom 
spretnošću - stvar o kojoj se radi vrlo je važna. Molio bih, gospodine 
natporučniče, da tu stvar raspravimo negdje po strani, kao što je rekao 
jedan moj drug Špatina iz Zhofa kad je bio svjedok na vjenčanju, a došlo 
mu je odjednom u crkvi... 

- Što je dakle, Švejku? - prekide ga natporučnik Lukaš koji se već zaželio 
Švejka isto onako kao i Švejk natporučnika Luk4ša - pođimo dakle malo 
dalje! 

Baloun je išao za njima i neprestano podrhtavao čitavim tijelom. Taj 
gorostas je potpuno izgubio duševnu ravnotežu i mahao rukama od 


strašnog beznadnog očaja. 

- Što je dakle, Švejku? - upita natporučnik Lukaš kad su otišli u stranu. 

- Pokorno javljam, gospodine natporučniče - reče Švejk - da je uvijek 
bolje nešto priznati prije nego se stvar otkrije. Vi ste, gospodine 
natporučniče, izdali izričit nalog da vam Baloun, kad stignemo u 
Budimpeštu, donesete vašu jetrenu paštetu i žemičke. 

- Jesi li primio taj naiog ili nisi? - obrati se Švejk Balounu. 

Baloun se još jače razmaše rukama, kao da bi se htio obraniti od 
neprijatelja koji napada. 

- Ovaj nalog, gospodine natporučniče - reče Švejk - na žalost nije mogao 
biti izvršen. Ja sam vašu jetrenu paštetu pojeo... 

- Pojeo sam je - nastavi Švejk gurkajući preplašenog Balouna - jer sam 
mislio da se jetrena pašteta može pokvariti. Ja sam već nekoliko puta 
čitao u novinama da se čitava obitelj otrovala jetrenom paštetom. 
Jednom na Zderazu, jednom u Berounu, jednom u Taboru, jednom u 
Mladoj Boleslavi, jednom u Prfibramu. Svi su podlegli otrovanju. Jetrena 
pašteta je najgori gad... 

Sav drhteći. Baloun ode u stranu, turi prst u grlo i poče povraćati u 
kratkim razmacima. 

- Što je vama, Baloune? 

- Blju-blju-jem ah, gospodine nat-oh-oh ,nat-poručniče, ah, ah - vikaše 
nesretni Baloun iskorišćujući stanke - ja-ja sam je poje- ah, ah, poje- ah, 
pojeo, ah, ah, ja-ah, sam- ah, je-ah... 

Iz nesretnog Balouna izlažahu na usta i komadići staniola u koji je 
pašteta bila umotana. 

- Kao što vidite gospodine natporučniče - reče Švejk ne gubeći ništa od 
svoje duševne ravnoteže - svaka požderana pašteta izađe napolje, baš kao 
ulje povrh vode. Htio sam sve to preuzeti na sebe, ali se ovaj glupan 
ovako izdao. On vam je sasvim zgodan čovjek, ali poždere sve što mu se 
povjeri. Ja sam već poznavao jednog takvog čovjeka. Bio je podvornik u 
banci. Mogli ste mu povjeriti hiljade. Jednom je on dizao novce u nekoj 
drugoj banci, pa su mu izdali hiljadu kruna više, no on ih je smjesta 
vratio, ali ako biste ga poslali da donese za 15 novčića suhe vratine, tada 
bi on putem polovicu požderao. Bio je tako proždrljiv na jelo da je putem, 
kad su ga činovnici slali po jetrenjače, rezao kobase džepnim nožićem i 
lijepio rupe engleskim flasterom koji ga je za pet takvih jetrenjača stajao 


više nego jedna čitava jetrenjača. 

Natporučnik Luk4š uzdahnu i otide. 

- Ima li kakvih zapovijedi, gospodine natporučniče? - vikaše za njim 
Švejk, dok je nesretni Baloun neprestano gurao prst u grlo. 

Natporučnik Luk4š odmahnu rukom i uputi se prema opskrbnom 
magazinu, a uz put mu pade na um čudnovata misao da Austrija ne može 
pobijediti kad već vojnici žderu svojim oficirima jetrene paštete. 
Međutim Švejk je poveo Balouna na drugu stranu vojne pruge. Pri tom ga 
je tješio da će zajedno skoknuti u grad i donijeti odande gospodinu 
natporučniku debrecinke, jer se pojam ovoga kobasičarskog specijaliteta 
u Švejkovoj glavi naravno podudarao s pojmom glavnog grada ugarske 
kraljevine. 

- Mogao bi nam pobjeći vlak - zakuka Baloun koji je bio ne samo 
proždrljiv, nego i strahovito škrt. 

- Kad se ide na frontu - reče mu Švejk - tada se ne može nikada zakasniti, 
jer svaki vlak koji putuje na frontu, vrlo dobro pazi na to da ne doveze na 
posljednju stanicu samo pola ešalona. Uostalom, ja te dobro razumijem, 
Baloune. Džep ti je sašiven. 

No nisu pošti nikamo jer se začu signal za ulaženje u vlak. Momčad 
pojedinih četa vraćala se iz opskrbnog magazina u svoje vagone i opet 
praznih šaka. Umjesto petnaest dekagrama ementalera koji je trebao 
dobiti svaki vojnik, dobio je svatko kutiju šibica i jednu razglednicu koju 
je izdao Komitet za ratne grobove u Austriji (Beč XIX 4. Canisiusgasse). 
Mjesto petnaest dekagrama ementalera svaki je vojnik imao u ruci sliku 
zapadnogalicijskog groblja u Sedlisku, sa spomenikom nesretnom 
domobranu koji je izradio zabušant kipar, jednogodišnji dobrovoljac 
narednik Scholz. 

A i oko štabnog vagona vladalo je neobično uzbuđenje. Oficiri pohodnog 
bataljona okupili se oko kapetana Sagnera koji im je nešto uzbuđeno 
govorio. Vratio se upravo iz kolodvorskog zapovjedništva i držao u ruci 
vrlo povjerljiv brzojav iz štaba brigade, prav pravcat i vrlo dugačak brzojav 
s instrukcijama i uputama kako valja postupiti u ovoj novoj situaciji u 
kojoj se Austrija našla 23. svibnja 1915. 

Brigada je brzojavila da je Italija navijestila Austro-Ugarskoj rat. 

Još u Brucku na Leithi u oficirskom se kasinu često za ručkom i večerom 
s punim ustima govorilo o čudnovatom držanju i vladanju Italije, ali sve 


u svemu nitko nije očekivao da će se ispuniti proročanske riječi onog 
idiota kadeta Bieglera koji je jednom za večerom odgurnuo tanjur s 
makaronima i izjavio: ,Makarona ću se najesti tek pred vratima Verone!“ 
Pošto je proučio instrukcije koje je upravo dobio iz brigade, kapetan 
Sagner naredi da zatrube uzbunu. 

Kad su se okupili svi vojnici pohodnog bataljona i postrojili u četverokut, 
kapetan Sagner pročita vojnicima neobično uzvišenim glasom telegrafsku 
zapovijed koju je dostavila brigada: 


»Zbog besprimjerne izdaje i pohlepe talijanski je kralj zaboravio bratske 
obveze kojima je bio vezan kao saveznik naše monarhije. Otkako je 
buknuo rat, u koji je morao ući rame uz rame s našim junačkim 
vojskama, izdajnički je talijanski kralj igrao ulogu maskiranog 
razbojnika iz busije, vladajući se kao neutralac, ali potajno 
pregovarajući s našim neprijateljima. Ta je izdaja dostigla vrhunac noću 
između 22. i 23. svibnja objavom rata našoj monarhiji. Naš vrhovni 
zapovjednik je uvjeren da će naša uvijek hrabra i slavna vojska 
odgovoriti na podlu izdaju nevjernog neprijatelja takvim udarcem da će 
izdajica uvidjeti kako je, ušavši sramotno i izdajnički u rat, sam sebe 
uništio. Uvjereni smo čvrsto u to da će s božjom pomoću uskoro doći 
dan kad će talijanske ravnice opet ugledati pobjednike od Santa Lucije, 
Vicenze, Navare i Custozze. Hoćemo da pobijedimo, moramo pobijediti i 
sigurno ćemo pobijediti!“ 


Zatim je došlo uobičajeno: ,Dreimal hoch!“**i vojska uđe opet u vlak, 


nekako zbunjena. Mjesto 15 dkg ementalskog sira pade im na vrat rat s 
Italijom. 

x ** 
U vagonu u kojem su sjedili Švejk, računarski narednik Vančk, telefonist 
Chodounsky, Baloun i kuhar Jurajda, raspreo se zanimljiv razgovor o 
ulasku Italije u rat. 
- I u Taborskoj ulici u Pragu desio se isto takav slučaj - započe Švejk. - 
Ondje vam je bio neki trgovac Horčjši, malo dalje od njega na suprotnoj 
strani imao je svoj dućan trgovac Pošmoumy, a između obojice se nalazio 
sitničar Havlasa. I tako vam jednom tome trgovcu Horčjšiju pade na um 
da se udruži sa sitničarom Havlasom protiv trgovca Pošmournoga, pa 
stupi s njim u pregovore kako bi mogli spojiti ta dva dućana u jedu firmu: 
“Horčjši i Havlasa“. Ali taj sitničar Havlasa ode odmah k trgovcu 
Pošmournome i ispriča mu kako mu Horčjši daje za njegov sitničarski 
dućan hiljadu i dvjesta kruna i kako želi da se s njim udruži. Ali ako mu 
on, Pošmoumy, dade hiljadu i osam stotina kruna, tada će se on radije 
udružiti s njim protiv Horčjšija. I tako su se sporazumjeli, a Havlasa se 
neko vrijeme stalno vrtio oko Horčjšija, kojega je izdao, i pravio se kao da 
je njegov najbolji prijatelj, pa kad bi se poveo razgovor o tome kad će se 
udružiti, Havlasa bi govorio: “Da, bit će to brzo. Ja samo čekam da se 
stanari vrate s ljetovanja.“ A kad su se stanari vratili, tada je zaista sve već 
bilo gotovo, kao što je on neprekidno obećavao tomu Horčjšiju da će se 
udružiti. Pa kad je tako jednog jutra Horčjši došao da otvori dućan, vidio 
je velik natpis nad dućanom svoga konkurenta, golemu firmu: 
“Pošmoumy i Havlasa". 
- I kod nas se - primijeti glupi Baloun - desio jednom isto takav slučaj: 
htio sam kupiti u susjednom selu junicu, i već smo se za nju pogodili, ali 
mi ju je votički mesar oteo ispred nosa. 
- Kad već imamo nov rat - nastavi Švejk - kad već imamo jednog 
neprijatelja više i kad imamo još i novu frontu, tada će se morati štedjeti 
municija, “što ima više djece u obitelji, to se više trskovača potroši“, 
govorio je djedo Chovanec u Motolu, koji je roditeljima u susjedstvu 
šibao djecu za paušalnu nagradu. 
- Ja se samo bojim - reče Baloun drhteći čitavim tijelom - da će zbog te 


Italije biti manje porcije. 
Računarski narednik Vančk zamislio se i rekao ozbiljno: 
- Sve to može biti, jer će se sad naša pobjeda nekako otegnuti. 


- Sad bismo trebali novog Radetzkoga - progovori Švejk. - On je već dobro 
poznavao tamošnje krajeve, te je već znao gdje je Talijanima slaba strana, 
na što valja navaljivati i s koje strane. Nije baš tako lako prodrijeti 
nekamo, ali to umije svatko, no izvući se odande, to je pravo vojno 
umijeće. Kad već čovjek nekamo prodre, tada mora znati sve što se oko 
njega zbiva, da se ne bi odjednom našao pred kakvom neprilikom koja se 
zove katastrofa. Tako su jednom kod nas u kući, još u starom stanu, 


uhvatili na tavanu lopova, a taj je klipan, kad je onamo ulazio, primijetio 
da zidari baš popravljaju svjetlik, pa im se nekako istrgao iz ruku, oborio 
kućepaziteljicu i spustio se skelom dolje u svjetlik, no odande se uopće 
nije mogao izvući. Ali naš je tatica Radetzky poznavao svaki put, pa ga 
nisu mogli nigdje uhvatiti. U jednoj knjižici o tom generalu bilo je tačno 
opisano kako je uzmakao od Santa Lucije i kako su i Talijani uzmakli, pa 
je tek drugi dan ustanovio da je zapravo pobijedio, jer nije ondje našao ni 
vidio dalekozorom nikakve Talijane, pa se vratio i zaposjeo napuštenu 
Santa Luciju. Tada su ga imenovali maršalom. 

- OlItalija, to je lijepa zemlja - primijeti kuhar Jurajda. 

- Ja sam jednom bio u Mlecima pa znam da Talijan svakoga nazove 


svinjom. Kad se on razljuti, tada je njemu svatko porco maladetto *“. I 


papa mu je porco, i ,madonna mia € porco“, ,papa č porco“. 

Nasuprot tome računarski narednik Vančk vrlo se simpatično izrazio o 
Italiji. U Kralupima, u svojoj drogeriji proizvodi on limunov sok, koji 
pravi od gnjilih limuna, a najjeftinije i najtrulije limune uvijek je 
kupovao u Italiji. A sad će biti kraj i dobavi limuna iz Italije u Kralupe. 
Nema sumnje da će rat s Italijom donijeti različita iznenađenja, jer će 
Austrija htjeti da se osveti. 

- Lako im je to reći: osvetiti se - nasmije se Švejk. 

- Gdjetko misli da će se osvetiti, a na kraju to ispašta onaj koga je takav 
čovjek izabrao kao oruđe svoje osvete. Kad sam prije nekoliko godina 
stanovao na Vinohradima, tada je ondje u prizemlju stanovao pazikuća, a 
kod njega je bio podstanar neki mali činovničić iz neke banke, koji je 
zalazio u jednu krčmu u Krameriusovoj ulici, pa se ondje jednom 
posvađao s nekim gospodinom koji je imao na Vinohradima nekakav 
zavod za analizu mokraće. Taj gospodin nije uopće ni na što drugo mislio 
i nije ni o čemu drugom govorio, nego je samo nosio neke bočice s 
mokraćom, svakome ih gurao pod nos da se i taj dotični pomokri i dade 
pregledati mokraću, jer o takvom pregledu ovisi i sreća čovjeka i obitelji, 
a pregled je zaista jeftin, stoji u svemu šest kruna. Svi koji su dolazili u 
krčmu, pa i gostioničar i gostioničarka, dadoše analizirati svoju mokraću, 
samo onaj činovničić ne htjede, premda ga je onaj gospodin neprestano 
pratio u nužnik kad je morao onamo svratiti i uvijek mu zabrinuto 
govorio: ,Ja ne znam, gospodine Skorkovsky, meni se vaša mokraća 
nekako ne sviđa, pomokrite se u bočicu prije nego bude kasno!“ 


I konačno ga nagovorio. Činovničića je to stajalo šest kruna, a onaj mu je 
gospodin analizu propisno zasladio, kao što je uradio svima u krčmi, ne 
izuzimajući ni gostioničara kojemu je kvario posao, jer je analizu uvijek 
popratio pričanjem da je to vrlo ozbiljan slučaj, da nitko ne smije ništa 
piti osim vode, da ne smije pušiti, da se ne smije ženiti i da mora jesti 
samo povrće. Stoga se taj činovničić, kao i svi ostali, strahovito ljutio na 
njega pa je odabrao pazikuću kao oruđe svoje osvete, jer je poznavao 
pazikuću kao surova čovjeka. 

Tako je dakle jednom rekao tome gospodinu koji je analizirao mokraću, 
da se pazikuća već dulje vremena ne osjeća zdrav pa ga moli da sutra 
ujutro oko osam sati dođe k njemu po mokraću, jer je želi dati na analizu. 
I čovjek je došao. Pazikuća je još spavao kad ga je taj gospodin probudio i 
rekao mu prijateljski: ,Moje poštovanje, gospodine Malek, želim vam 
dobro jutro. Evo izvolite bočicu, pa se pomokrite, a meni pripada šest 
kruna. “ Ali tada nastade prava pokora božja kad je pazikuća skočio iz 
kreveta u gaćama, pa ščepao toga gospodina za vrat i tresnuo ga u ormar 
da ga je zabio u nj! Kad ga je izvukao iz ormara, dohvatio je volovsku žilu 
i potjerao ga, onako u gaćama, niz Čelakovskoga ulicu, a taj je gospodin 
drečao kao kad se psu stane na rep, i u Havličekovoj ulici skočio u 
tramvaj, dok je pazikuću uhvatio stražar, počupao se s njim, i jer je 
pazikuća bio u gaćama i sve mu se vidjelo, tada su ga zbog sablazni strpali 
u policijska kola i odvezli ga na policiju, a on je još iz kola rikao kao bik: 
»Gadovi jedni, ja ću vam pokazati kome vi hoćete analizirati mokraću!“ 
Sjedio je u zatvoru šest mjeseci zbog javnog nasilja i zbog uvrede stražara, 
a kad su mu proglasiti osudu, uvrijedio je i vladajući dom, tako da možda 
još i sada sjedi u zatvoru, pa zato velim da obično ispašta nevin čovjek 
kad se hoćemo nekome osvetiti. 

Baloun je dotle o nečemu naporno razmišljao, pa napokon sa strahom 
upita Vančka: 

- Molim, gospodine računarski naredniče, vi dakle mislite da ćemo zbog 
tog rata s Italijom dobivati slabiju menažu? 

- To je jasno kao dan - odgovori mu Vančk. 

- Isuse i Marijo! - viknu Baloun, obori glavu u dlanove i zašutje u svom 
kutu. 


Tako se u ovom vagonu definitivno završila rasprava o Italiji. 

U oficirskom vagonu bio bi razgovor o novostvorenim ratnim prilikama 
zbog ulaska Italije u rat svakako vrlo dosadan jer nije više bilo slavnog 
vojnog teoretičara, kadeta Bieglera, da ga nije u neku ruku zamijenio 
poručnik Dub iz treće kompanije. 

Poručnik Dub bio je u civilu profesor češkog jezika i već je u to vrijeme 
pokazivao neobičnu sklonost da svagdje, gdje god je bilo moguće, dade 
izraza svojoj lojalnosti. U pismenim zadaćama zadavao je svojim 
učenicima zadatke iz povijesti Habsburške kuće. U nižim razredima 
plašio je učenike car Maksimilijan koji se popeo na pećinu pa nije mogao 
Sići, zatim Josip II, kao orač i Ferdinand Dobroćudni. Dakako, u višim su 
razredima teme bile zamršenije, kao na primjer zadaća za sedmoškolce: 
»Car Franjo Josip I. kao pokrovitelj nauke i umjetnosti“, koja je pribavila 
jednom sedmoškolcu isključenje iz svih srednjih škola u Austro- 
Ugarskoj, jer je učenik napisao da je najljepše djelo toga vladara bilo 
podizanje mosta cara Franje Josipa I. u Pragu. 

Profesor Dub se uvijek mnogo brinuo oko toga da mu svi đaci prilikom 
carskog rođendana i drugih sličnih carskih svečanosti s oduševljenjem 
otpjevaju austrijsku himnu. U društvu nije bio omiljen, jer su svi bili 
sigurni da je on i denuncijant svojih kolega. U gradu u kojem je 
službovao, bio je jedan od članova trolista najvećih glupana i mazgova, 
koji se sastojao od njega, kotarskog predsjednika i direktora gimnazije. U 
tom uskom krugu naučio se politizirati, u okviru Austro-Ugarske 
monarhije. Tako je i sada počeo tumačiti svoje mudrolije glasom i tonom 
okorjelog profesora: 

- Sve u svemu, mene uopće nije iznenadio postupak Italije. Očekivao sam 
ja to već pred tri mjeseca. Sigurno je da se Italija u posljednje vrijeme 
znatno uzoholila nakon pobjedničkog rata s Turskom za Tripolis. Osim 
toga ona se i suviše pouzdaje u svoju mornaricu i u raspoloženje 
stanovništva u našem primorju i u južnom Tirolu. Još prije rata 
razgovarao sam o tome s našim kotarskim predstojnikom da naša vlada 
ne bi trebala potcjenjivati iredentistički pokret na jugu. I on se potpuno 
slagao sa mnom, jer je svaki dalekovidni čovjek kojemu je stalo do toga 
da se sačuva ova monarhija, morao već davno predvidjeti kamo bismo 
došli kad bismo previše popuštali takvim elementima. Sjećam se dobro 
da sam nekako prije dvije godine u razgovoru s gospodinom kotarskim 
predstojnikom rekao da Italija - a bilo je to za vrijeme Balkanskog rata 


prigodom afere našega konzula Prochazske - samo čeka prvu priliku da 
nas napadne iz zasjede. 

- A sad se to dogodilo! - viknu on takvim glasom kao da se svi s njim 
svađaju, premda su svi prisutni aktivni oficiri, dok je on govorio, mislili 
neka taj brbljavi civilist ode do vraga. 

- Istina je - nastavljao je mirnijim tonom - da su se kod nas u većini 
slučajeva, pa i u školskim zadaćama zaboravljali naši bivši odnosi s 
Italijom, oni veliki dani slavnih pobjedničkih vojski i iz godine hiljadu 
osam stotina četrdeset osme i iz godine hiljadu osam stotina šezdeset 
šeste, o kojima se govori u današnjim brigadnim zapovijedima. No ja sam 
uvijek vršio svoju dužnost, pa sam i prije svršetka školske godine, tako 
rekavši na samom početku rata, zadao svojim učenicima stilističku 


zadaću: ,Unsere Helden in Italien von Vicenza bis zur Custozza, 


oder...“ “> 


I blesavi poručnik Dub svečano doda: 

-... Blut und Leben fir Habsburg! Fur ein Oesterreich, ganz, einig, 
gross!“** 

Zašutio je i jamačno očekivao da će i ostali oficiri u štabnom vagonu 
progovoriti o novonastaloj situaciji, pa će im on još jednom dokazati da je 
on znao već prije pet godina kako će se jednom ponijeti Italija prema 
svojem savezniku. No potpuno se razočarao, jer je kapetan Sagner 
kojemu je bataljonski ordonans Matušič donio s kolodvora večernje 


izdanje ,Pester Lloyda“, rekao gledajući u novine: - Gle, gle, ona 
Wainerova koju smo vidjeli na gostovanju u Brucku, sinoć je igrala ovdje 
na pozornici Malog kazališta! 
I time je bila u štabnom vagonu završena rasprava o Italiji... 

x ** 
Osim onih koji su sjedili u pozadini, bataljonski ordonans Matušić i 
momak kapetana Sagnera Batzer promatrali su rat s Italijom sa sasvim 
praktičnog gledišta, jer su oni još davno prije više godina, dok su još 
aktivno služili, obojica učestvovali na nekim manevrima u južnom Tirolu. 
- Teško će nam biti da se penjemo po onim brdima - reče Batzer - kapetan 
Sagner ima svu silu kofera. Ja sam doduše brđanin, ali je sasvim nešto 
drugo kad čovjek uzme pušku pod kaput pa pođe da potraži kakvog zeca 
na vlastelinstvu kneza Schwarzenberga. 
- Ako nas naime bace dolje u Italiju. Ni ja ne bih volio da jurim po brdima 
i ledenjacima sa zapovijedima. Pa i ona hrana ondje dolje, sve sama 
palenta i ulje - reče tužno Matušić. 
- A zašto da baš nas pošalju u te planine - uzrujavao se Batzer - naša je 
regimenta bila već u Srbiji i na Karpatima, pa sam se dosta navukao po 
brdima kapetanovih kofera. Dvaput sam ih već i izgubio, jednom u Srbiji, 
a drugi put u Karpatima, u nekoj bitki, a možda me to čeka treći put i na 
talijanskoj granici - a što se tiče hrane ondje dolje... 
I pri tom pijunu. A onda sjede povjerljivo uz Matušića i nastavi: 
- Znaš, kod nas u Kašperskim brdima pravimo tako male valjuške od 
sirovih krumpira: najprije se skuhaju, a zatim se natope jajem, pa se 
lijepo pospu mrvicama od žemičaka i napokon preprže na slanini. 
Posljednju je riječ izrekao nekim tajanstveno svečanim glasom. 
- A najbolji su s kiselim kupusom - doda melankolično. - Makaroni mogu 
da se sakriju pred njima. 
Time je i ovdje završen razgovor o Italiji... 
U ostalim vagonima, budući da je vlak stajao već više od dva sata na 
kolodvoru, pronio se glas da će vlak valjda okrenuti i poslati ga na Italiju. 


U prilog tome je govorilo i to što su se s ešalonom dešavale čudnovate 
stvari. I opet su sve vojnike istjerali iz vagona, pa je došla sanitetska 
inspekcija s dezinfekcionim odredom i lijepo poškropila sve vagone 
lizolom, što je bilo primljeno s velikim neraspoloženjem, osobito u 
vagonima u kojima su se vozile zalihe kruha. 

Ali zapovijed je zapovijed. Sanitetska je komisija izdala nalog da se 
moraju dezinficirati svi vagoni ešalona br. 728. pa su stoga sasvim mirno 
poprskali lizolom gomile kruha i vreće s rižom. Već se po tome ipak 
vidjelo da se događa nešto naročito. 

Zatim su ih opet sve natjerali u vagone, a za pola sata opet su ih sve 
istjerali napolje, jer je došao izvršiti pregled ešalona neki tako stari 
general da je Švejku odmah pao na um sasvim naravni nadimak za ovog 
starog gospodina. Stojeći odostrag iza linije primijeti on računarskom 
naredniku Vančku: “Prava crkotina!“ 

A stari general i dalje se šetao ispred linije, praćen od kapetana Sagnera i 
zaustavio se pred nekim mladim vojnikom, da nekako oduševi sve 
vojnike, pa ga zapita odakle je, koliko mu je godina i ima li sat. Vojnik je 
sat, rekao je da nema, na što mu je stari general crkotina odgovorio s 
priglupim smiješkom s kakvim je car Franjo Josip oslovljavao u 
pojedinim gradovima načelnike općina: “Dobro je, dobro!“ - a zatim je 
počastio kaprala koji je stajao kraj toga vojnika, pitanjem da li mu je žena 
zdrava. 


- Pokorno javljam - dreknu desetar - ja nisam oženjen. 

Na to opet ponovi general sa svojim blagonaklonim smiješkom: 

- Dobro je, dobro! 

Zatim djetinjasti stari general zamoli kapetana Sagnera da mu pokaže 
kako se vojnici sami razbrojavaju u dvorede, pa je začas odjeknulo: 

- Prvi... drugi, prvi... drugi, prvi... drugi. 

U tome je general crkotina upravo uživao. Imao je čak kod kuće dva 
oficirska momka koje bi kod kuće postrojio, pa su se morali sami 
razbrojavati: 

- Prvi... drugi, prvi... drugi... 

Takvih je generala imala Austrija svu silu. 

Kad se dakle smotra sretno završila, pri čemu general nije škrtario 
pohvalama pred kapetanom Sagnerom, dopustili su vojnicima da se kreću 
u području kolodvora, jer je stigla vijest da će poći na put tek za tri sata. 
Vojnici se dakle šetahu tamo amo i ogledavahu naokolo jer na kolodvoru 
ima uvijek dosta svijeta, a gdjekoji je vojnik ipak uspio isprositi kakvu 
cigaretu. 

Vidjelo se da je ono prvobitno oduševljenje koje se očitovalo u svečanim 
dočecima ešalona po kolodvorima već nekako duboko palo i srozalo se 
čak na prosjačenje. 

Kapetanu Sagneru upravo je stigla deputacija “Društva za doček junaka“, 
koja se sastojala od dvije strahovito izmučene dame. One mu predadoše 
darak koji je bio namijenjem čitavom ešalonu, to jest dvadeset kutija 
mirisavih pastila za usta, što je bila reklama jedne peštanske tvornice 
bombona. A kutijice tih usnih mirisavih pastila bile su lijepo napravljene 
od lima, na poklopcu je bio naslikan madžarski honved koji se rukuje s 
austrijskim pučkim ustašom, a nad njima se blista kruna sv. Stjepana. 
Naokolo je bilo napisano njemački i madžarski: ,Fur Kaiser, Gott und 


Vaterland!““*“ Tvornica bombona je bila tako lojalna da je dala prednost 
caru pred samim gospodinom bogom. 

U svakoj je kutiji bilo osamdeset pastila, tako da je približno oko pet 
pastila dolazilo na tri čovjeka. Osim toga ove brižne, izmučene dame 
donesoše i velik zamotak štampanih molitava koje je napisao 
budimpeštanski nadbiskup Geza od Szatmar-Budafala. Bile su to dvije 
njemačko-madžarske molitve koje su sadržavale najstrašnija proklinjanja 
svih neprijatelja. Te su molitvice bile pisane tako strastveno da im je na 


kraju nedostajalo još samo odrešito madžarsko: ,Baszom a Kristus 
Mariat!“*?? 

Prema prečasnom nadbiskupu dobri bi bog trebao sve Ruse, Engleze, 
Srbe, Francuze i Japance rasjeći na rezance i na paprikaš. Dobri bi bog 
trebao da se okupa u krvi neprijatelja i da pobije sve od reda, kao što je i 
uradio okrutni Herod s nevinom dječicom. 

Časni budimpeštanski nadbiskup upotrijebio je na primjer u svojim 
molitvama i ove lijepe rečenice: 

- Neka bog blagoslovi vaše bajonete da duboko prodru u utrobu vaših 
neprijatelja! Neka najpravedniji Gospod uputi topničku vatru nad glave 
neprijateljskih štabova! Neka milosrdni Bog dade da se svi neprijatelji 
uguše u vlastitoj krvi iz rana koje ćete im vi zadati! 

Stoga je potrebno još jednom ponoviti da na kraju tih molitava nije 
nedostojalo ništa drugo nego: ,Baszom a Kristus Mariat!“ 

Kad su obje dame sve to predale, izjavile su kapetanu Sagneru svoju 
žarku želju da prisustvuju pri dijeljenju darova. Jedna je bila čak tako 
odvažna da je spomenula kako bi tom prilikom mogla progovoriti koju 


riječ vojnicima, koje nije drukčije zvala nego ,unsere braven Feldgrauen“. 

Obadvije su se držale strahovito uvrijeđeno kad je kapetan Sagner odbio 
njihovu molbu. A dotle su ovi darovi otpremljeni u vagon, a pri tom je 
jedna od njih potapšala po licu nekog bradatog vojnika. Bio je to neki 


Šimek iz Budjejovica koji nije ništa znao o uzvišenoj misiji tih dama, pa 
je poslije njihova odlaska rekao svojim drugovima: 

- Baš su ovdje ove kurve bezobrazne! Kad bi bar ta majmunica nekako 
izgledala, ali nalik je na rodu, pa čovjek ništa drugo i ne vidi nego te duge 
noge, te izgleda kao raspeti Krist, pa se onda još takva turpija vrti oko 
vojnika... 

Na kolodvoru je bilo vrlo živo. Događaj s Italijom izazvao je ovdje 
izvjesnu paniku jer su zadržana dva ešalona s topništvom i poslana u 
štajersku. Bio je ovdje i ešalon Bosanaca koji je čekao zbog nekih 
nepoznatih razloga već dva dana, pa je bio potpuno zaboravljen i 
izgubljen. Bosanci nisu već dva dana dobivali hranu pa su po Novoj Pešti 
prosjačili kruh. A nije se ni moglo čuti ništa drugo nego uzrujani razgovor 
izgubljenih Bosanaca koji su živo gestikulirali i neprestano ponavljali: 
»Jebem ti boga, jebem ti dušu, jebem ti majku!“ 

Zatim je pohodni bataljon 91. pukovnije i opet prikupljen i smješten u 
svoje vagone. No začas se bataljonski ordonans Matušić vratio s 
kolodvorskog zapovjedništva s viješću da polaze tek za tri sata. Stoga su 
opet prikupljeni vojnici pušteni iz vagona. Neposredno prije odlaska 
vlaka uniđe vrlo uzrujano u štabni vagon poručnik Dub i zatraži od 
kapetana SAgnera da odmah dade zatvoriti Švejka. 

Poručnik Dub, poznati stari denuncijant u svojoj službi gimnazijskog 
profesora, rado se upuštao u razgovor s vojnicima, pri čemu je ispitivao 
njihovo političko uvjerenje i ujedno nastojao da ih pouči i objasni im 
zašto ratuju i za koga ratuju. 

Pri obilasku opazio je straga, iza kolodvorske zgrade. Švejka kako stoji 
kraj laterne i sa zanimanjem promatra plakat neke dobrotvorne vojne 
lutrije. Plakat je prikazivao austrijskog vojnika kako bajonetom pribija 
uza zid zabezeknutog bradatog kozaka. 

Poručnik Dub potapša Švejka po ramenu pa ga upita kako mu se slika 
sviđa. 

- Pokorno javljam, gospodine lajtnante - odgovori Švejk - to je 
budalaština. Ja sam već vidio mnogo glupih plakata, ali takve bedastoće 
nisam još vidio. 

- Ašto vam se na slici ne sviđa? - upita Dub. 

- Meni se, gospodine lajtnante, na tom plakatu ne sviđa to kako taj vojnik 
barata s povjerenim mu oružjem. Ta on može slomiti bajonetu o zid, a 


zatim to je uopće suvišno i bio bi za to kažnjen jer je Rus digao ruke uvis i 
predaje se. On je sad zarobljenik, a sa zarobljenicima valja postupati 
pristojno, jer uzalud, i oni su ljudi. 

Poručnik Dub nastavi dakle ispitivanje Švejkovih nazora i upita ga: 

- Vama je dakle toga Rusa žao, zar ne? 


- Meni je, gospodine lajtnante, žao obojice, i toga Rusa jer je proboden, i 
toga vojnika jer bi ga za to zatvorili. Ta on je, gospodine lajtnante, 
svakako slomio svoju bajonetu, to je uzalud, jer ovaj zid u koji on udara, 
izgleda kao da je od kamena, a čelik je krhak. Tako smo vam jednom, 
gospodine lajtnante, dok sam ja služio vojni rok, imali u našoj četi jednog 
gospodina lajtnanta koji se umio tako izražavati da mu u tom nije bio 
ravan ni stari župar. Na vježbalištu nam je govorio: ,Kad je mirno, tada 
moraš izbečiti oči kao mačak kada sere sječku!“ Ali inače je bio vrlo dobar 
čovjek. Jednom je na Božić poludio te je kupio za četu čitava kola 
kokosovih oraha, pa otada znam kako su bajonete krhke. Pola čete je 
polomilo bajonete o te orahe pa je naš potpukovnik dao čitavu četu 
zatvoriti, tako da tri mjeseca nismo smjeli iz kasarne, a gospodin lajtnant 
je dobio kućni pritvor... 

Poručnik Dub se zagleda ljutito u bezbrižno lice dobrog vojnika Švejka pa 
ga upita zlobno: 

- Poznajete li vi mene? 

- Poznajem vas, gospodine poručniče. 


Poručnik Dub zakoluta očima i udari nogom o tle pa reče: 

- Ja vam velim da me još ne poznajete. 

Švejk ponovo odgovori bezbrižno i mirno, kao da raportira: 

- Poznajem vas, gospodine poručniče, vi ste, pokorno javljam, iz našeg 
maršbataljona. 

- Vi me još ne poznajete - viknu ponovno poručnik Dub - vi me poznajete 
možda s dobre strane, ali začudit čete se kad me upoznate i sa zle strane. 
Ja sam zao, nemojte misliti, ja svakoga mogu da natjeram u plač. Da li 
me dakle poznajete, ili me ne poznajete? 

- Poznajem, gospodine poručniče! 

- Ja vam posljednji put velim da me ne poznajete, vi magarče! Imate li 
braće? 

- Pokorno javljam, gospodine poručniče, imam jednog brata. 

Poručnika Duba spopade bjesnilo pri pogledu na Švejkovo mimo i 
bezbrižno lice, pa on viknu ne vladajući više sam sobom: 

- Sigurno je i taj vaš brat isto takvo goveče kao i vi! Što je po zanimanju? 

- Profesor, gospodine lajtnante! I on je služio vojsku i položio oficirski 
ispit. 

Poručnik Dub pogleda Švejka kao da ga hoće probosti, Švejk izdrža s 
dostojanstvenom razboritošću ljutit pogled poručnika Duba, tako da je 
zasada čitav razgovor između njega i poručnika završio riječju: 
»Abtreten!“ 

Svaki je dakle pošao svojim putem i svaki je mislio svoje. 

Poručnik Dub je mislio o Švejku da će reći gospodinu kapetanu neka ga 
dade zatvoriti, a Švejk je opet misijo da je vidio već mnogo glupih oficira, 
ali takav kao što je poručnik Dub, ipak predstavlja rijetkost u čitavoj 
regimenti. 

Poručnik Dub, koji je sebi baš danas uvrtio u glavu da mora odgajati 
vojnike, našao je iza kolodvora novu žrtvu. Bila su to dva vojnika iz iste 
pukovnije, ali iz druge čete, koji su se ondje u tami razgovarati slabim 
njemačkim jezikom sa dvije drolje kakvih je oko kolodvora bilo na tucete. 
Švejk je, odlazeći, čuo još sasvim jasno oštar glas poručnika Duba: 

- Poznajete li me?! 

- Ali ja vam velim da me ne poznajete! 

- Ali kad me upoznate... 

- Vi me poznajete valjda s one dobre strane!... 


- Ja vam velim kad me upoznate s one zle strane. 

- Ja ću vas natjerati u plač, vi magarci!... 

- Imate li braće?... 

- To su sigurno isto takva goveda kao što ste i vi!... Sto su po zanimanju? 
... Kod komore?... No, dobro... Zapamtite da ste vojnici... Jeste li Česi?... 
Znate da je Palacky rekao, kad ne bi bilo Austrije, da bi je valjalo stvoriti... 
Abtreten! 

No obilazak poručnika Duba uglavnom nije donio pozitivnog rezultata. 
On je zaustavio još tri skupine vojnika, ali je njegovo nastojanje da ih 
»natjera u plač“ doživjelo potpun neuspjeh. Bio je to takav materijal koji 
su vozili na frontu, da je poručnik Dub iz očiju svakog pojedinca čitao da 
svi oni misle o njemu svakako nešto vrlo neugodno. Bio je uvrijeđen u 
svojem ponosu, pa je posljedica toga bila ta da je prije odlaska vlaka 
zatražio u štabnom vagonu od kapetana SAgnera da se Švejk zatvori. 
Govorio je pri tom, obrazlažući potrebu izolacije dobrog vojnika Švejka, o 
njegovu neobično čudnom i drskom vladanju, pa je Švejkov iskreni 
odgovor na svoje posljednje pitanje nazvao pakosnim primjedbama. Kad 
bi to tako dalje išlo, oficirski bi kor izgubio u očima vojnika svako 
poštovanje, o čemu sigurno nitko od gospode oficira i ne sumnja. On je 
još prije rata razgovarao o tom s gospodinom kotarskim predstojnikom, 
da svaki pretpostavljeni mora nastojati da prema svojim potčinjenima 
sačuva izvjestan autoritet. Gospodin kotarski predstojnik u tome se s 
njim potpuno slagao. Osobito sada u ratu, što se većma približujemo 
neprijatelju, to više treba da držimo vojnike u strahu i trepetu. Stoga on 
dakle traži da Švejk bude disciplinski kažnjen. 

Kapetan Sagner, koji je kao aktivni oficir mrzio sve te rezervne oficire iz 
različitih građanskih zanimanja, upozorio je poručnika Duba da se slične 
prijave mogu podnositi jedino u obliku raporta, a ne na ovakav poseban 
sitničarski način kao kad se ljudi pogađaju za cijenu krumpira, što se tiče 
samoga Švejka, prva je instanca pod koju Švejk potpada, gospodin 
natporučnik Lukaš. Takva se stvar rješava samo preko raporta. Od čete ta 
stvar ide na bataljon, i to je valjda gospodinu poručniku poznato. Ako je 
Švejk što učinio, tada će doći na četni raport, a ako uloži priziv, tada će 
doći na bataljonski raport. No ako gospodin natporučnik Lukaš to želi i 
ako ovo pričanje gospodina poručnika Duba smatra kao službenu prijavu 
za kažnjavanje, tada on nema ništa protiv toga da se Švejk predvede i 


sasluša. 


Natporučnik Lukaš nije imao ništa protiv toga, samo je primijetio da mu 
je iz Švejkova pričanja vrlo dobro poznato da je Švejkov brat zaista bio 
profesor i rezervni oficir. 

Poručnik Dub se pokolebao i rekao da on traži kaznu samo u širem 
smislu, i da je moguće da se dotični Švejk ne umije izraziti tako da 
njegovi odgovori djeluju drsko, pakosno i bez poštovanja prema 
pretpostavljenima. Osim toga po čitavom izgledu dotičnog Švejka vidi se 
da je slabog uma. 

I tako je zapravo čitava ta bura prešla preko Švejkove glave bez ikakva 
groma. 

U vagonu u kojem je bila bataljonska kancelarija i magazin, računarski 
narednik pohodnog bataljona Bautanzel razdao je veoma milostivo 
dvojici bataljonskih pisara po pregršt slatkiša iz onih kutijica koje je 
trebalo podijeliti čitavom bataljonu. To je bila obična pojava da je sve što 
je bilo određeno za vojnike, moralo proći kroz isto takvu manipulaciju u 
bataljonskoj kancelariji kao i ovi nesretni slatkiši. 

To je svagdje u ratu bilo tako nešto obično da je ipak i onda kad je gdje 
inspekcija utvrdila da se ne krade, svaki od tih računarskih narednika u 
svim mogućim kancelarijama ipak bio sumnjiv da prekoračuje proračun i 
služi se drugim kakvim smicalicama, da mu računi budu u redu. 

I zato ovdje dok su se svi kljukali tim slatkišima da užiju bar tu svinjariju, 


kad već nema ništa drugo da se ukrade od vojnika, progovori im 
Bautanzel o tužnim prilikama na tom njihovu putovanju: 

- Ja sam već preturio preko glave dva maršbataljona, ali tako bijedno kao 
sada nismo nikad putovali. Moj gospodine, prije nego smo tada stigli do 
Prešova, imali smo već čitave hrpe svega što čovjek samo zamisliti može. 
Imao sam sakrivenih deset hiljada cigareta memfis, dva koluta 
ementalskog sira, trista konzervi, pa se poslije, kad smo već pošli na 
Bardjejov u rovove i kad su nam Rusi od Mušine presjekli vezu prema 
Prešovu, moglo lijepo trgovati. Od svega toga predao sam otprilike deseti 
dio za maršbataljon kao tobožnju uštedu, a sve ostalo sam predao 
komori. 

Imali smo u našem bataljonu majora Sojku, koji je bio prava svinja. On 
doduše nije bio junak te se najradije vucarao oko nas u komori, jer su 
gore zviždala tanad i praskale šrapnele. Tada bi on uvijek došao k nama 
pod izlikom da se mora uvjeriti da li se za vojnike našeg bataljona kuha 
dobra hrana. Obično bi došao k nama dolje kada bi došla vijest da Rusi 
opet nešto spremaju. Drhtao bi po čitavom tijelu, pa bi morao u kuhinji 
popiti nešto ruma i tek tada bi vršio preglede u svim poljskim kuhinjama 
koje su bile oko komore, jer se gore na položaje nije moglo, nego se hrana 
nosila onamo gore noću. 

Tada su kod nas bile takve prilike da se nije moglo ni govoriti o nekoj 
oficirskoj menaži. Jedini put koji je još bio slobodan i u vezi s pozadinom 
držali su Nijemci iz Reicha, koji su za sebe zadržavali sve što je bilo bolje, 
nama se slalo iz pozadine, ali su to oni sami pojeli, tako da do nas nije ni 
stiglo. Tako smo mi svi u komori ostali bez oficirske košte. I za čitavo to 
vrijeme nije mi pošlo za rukom da uštedim za nas u kancelariji ništa više 
nego jedno prasence, koje smo dati osušiti u dimu, a da nam ga major 
Sojka ne nađe, sakrili smo ga kod topnika, jedan sat hoda daleko, kod 
nekog mojeg znanca, palioca topova. 

Kada bi došao k nama, major bi uvijek u kuhinji najprije okušavao juhu. 
Istina, mesa se nije moglo mnogo kuhati, tek koliko smo mogli 
namaknuti svinja ili mršavih krava u okolici. A pri tom su nam još Prusi 
pravili veliku konkurenciju te su pri rekviziciji stoke plaćali dvaput više 
nego mi. I čitavo to vrijeme dok smo se zadržavali ispod Bardjejova, 
nisam pri otkupu stoke uštedio ništa više nego nešto preko hiljadu i 
dvjesta kruna, a još smo im većinom mjesto novaca davali doznačnice s 


bataljonskim štambiljem, naročito u posljednje vrijeme kad smo saznali 
da su Rusi istočno od nas u Radvanji i zapadno u Podolinu. Najteže se 
radi s takvim narodom kao što je onaj tamo, koji ne zna ni čitati ni pisati 
te se potpisuje samo sa tri križića, što je naša intendantura vrlo dobro 
znala, tako da nisam mogao, kad smo slali u intendanturu po novce, 
priložiti lažne priznanice da sam im isplatio novce; to se može raditi 
samo ondje gdje je narod obrazovaniji pa se znade potpisati. A zatim, kao 
što već rekoh, Prusi su plaćali više od nas i u gotovu novcu, pa kad smo 
mi kamo došli, uvijek su nas gledali kao kakve razbojnike, a intendantura 
je još k tome izdala nalog da se priznanice, potpisane križićima, moraju 
predati ratnoj računarskoj kontroli. A tih je klipana bila sva sila. Došao bi 
takav klipan na kontrolu, nažderao bi se kod nas i napio, a drugi dan bi 
podnio protiv nas tužbu. 

A taj major Sojka stalno je obilazio kuhinje i vjerujte mi, duše mi, jednom 
je izvukao iz kotla meso za čitavu četvrtu kompaniju. Počeo je sa 
svinjskom glavom i rekao da nije dovoljno kuhana, pa je naložio da se još 
časak kuha; istina, tada se nije kuhalo mnogo mesa, na čitavu je 
kompaniju dolazilo dvanaest starih, poštenih porcija mesa, ali on je sve 
to pojeo, a zatim je kušao juhu, pa je počeo galamiti da je kao voda, i 
kakav je to red da se kuha mesna juha bez mesa, pa je dao napraviti 
zapršku i bacio u nju moje posljednje makarone što sam ih uštedio kroz 
čitavo to vrijeme. 

Ali to me nije tako ljutilo kao to da su mi na tu juhu otišla dva kilograma 
čajnog maslaca, koje sam uštedio još u ono doba kad smo imah oficirsku 
menažu. Držao sam ih na jednoj polici nad krevetom, a on se izderao na 
mene i zapitao me komu to pripada. Ja mu dakle rekoh da prema 
proračunu za prehranu vojnika, a na osnovu posljednje divizijske 
naredbe, pripada na pojedinog vojnika, kao poboljšica, petnaest grama 
maslaca, odnosno dvadeset i jedan gram masti. A budući da to nije 
dovoljno, zalihe maslaca treba da se čuvaju sve dotle dok ne budemo 
mogli davati vojnicima poboljšicu maslaca u punoj težini. Major Sojka se 
jako razljutio, počeo je vikati na mene da jamačno čekam da dođu Rusi i 
da nam ugrabe posljednja dva kilograma maslaca; odmah to, veli, treba 
staviti u juhu, kad je juha bez mesa. Tako sam ostao bez čitave zalihe, i 
vjerujte mi da mi je taj major, kad god se pojavio, donosio samo nesreću. 
Njemu se postepeno njuh tako izoštrio da je odmah nanjušio sve moje 


zalihe. 
Jednom sam uštedio na vojnicima goveđa jetra, pa smo ih htjeli pržiti, ali 
on se zavukao pod krevet i izvukao ih odande. Kad je počeo galamiti, 
rekao sam mu da su ta jetra određena da ih zakopamo u zemlju, da je to 
prije podne utvrdio jedan potkivač iz artiljerije koji je svršio veterinarski 
kurs. Major tada povede sa sobom nekog bakezera iz komore, pa su njih 
dvojica zajedno kuhali jetra gore pod hridinama, u kotlićima, no to je bilo 
za njega sudbonosno jer su Rusi primijetili vatru i opalili u majora i u 
kotlić iz topa od osamdeset centimetara. Kasnije smo pošli onamo da 
vidimo što je, pa nismo mogli pravo razabrati da li su po onim hridinama 
razbacana goveđa jetra ili jetra gospodina majora. 

x ** 
Zatim je stigla vijest da se polazi tek za četiri sata. Pruga gore prema 
Hatvanu zakrčena je, vele, ranjeničkim vlakovima. Po kolodvoru se 
pričalo i to da se kod Egera jedan sanitetski vlak s bolesnicima i 
ranjenicima sudario s nekim vlakom koji je vozio artiljeriju. 
Iz Pešte su već poslali onamo pomoćne vlakove. 
Začas je već radila fantazija čitavog bataljona. Govorilo se o dvjesta 
mrtvih i ranjenih, o tome da je do sudara došlo namjerno da se ne bi 
otkrile prevare u opskrbi bolesnika. 
To je dalo poticaj za oštru kritiku nedovoljne opskrbe bataljona kao i za 
kritiku kradljivaca u kancelariji i magazinu. 
Većina je držala da bataljonski računarski narednik Bautanzei dijeli sve 
napola s oficirima. 
U štabnom vagonu saopćio je kapetan Sagner da bi prema maršruti 
zapravo morali biti već na galicijskoj granici. U Egeru bi već morali za 
vojnike preuzeti kruh i konzerve za tri dana. Do Egera imaju još deset sati 
vožnje. U Egeru, rekao je on, ima zaista toliko vlakova s ranjenicima iz 
ofenzive iza Lavova da prema telegramu nema u Egeru ni jednog kruha i 
ni jedne konzerve. Dobio je zapovijed da mjesto kruha i konzervi isplati 
vojnicima 6 kruna i 72 filira po osobi, što treba da bude isplaćeno 
prilikom izdavanja vojničke plaće za devet dana, ako naime dotada dobije 
novce od brigade. U blagajni ima samo nešto preko 12. 000 kruna. 
- Ali to je svinjarija od naše pukovnije - reče natporučnik Lukaš - da nas 
ovako bijedno šalju u svijet! 
Zastavnik Wolf i natporučnik Kolar počeše jedan drugome šaptati da je 


pukovnik Schroder u posljednje tri nedjelje poslao u Bečku banku 16. 
000 kruna na svoj račun. 

Zatim je natporučnik Kolar pripovijedao kako se štedi. Ukrade se u 
pukovniji 6000 kruna i strpa u svoj džep te se onda dosljedno logički izda 
nalog svim kuhinjama da svaki dan uštede po čovjeku 3 grama graška. 

Na mjesec to iznosi 90 grama graška po čovjeku pa se u kuhinji svake 
kompanije uštedi najmanje 16 kg graška, te se kuhar mora iskazati tom 
zalihom. 

Natporučnik Kolaf je samo općenito razgovarao s Wolfom o nekim 
slučajevima koje je zapazio. 

No bilo je sigurno da je čitava vojna uprava obilovala takvim slučajevima. 
Počinjalo je to s računarskim narednikom u kakve nesretne čete, a 
svršavalo se s hrčkom u generalskim epoletama koji je spremao zalihe za 
poratnu zimu. 

Rat je zahtijevao odvažnost i u krađi. 

Intendanti su s mnogo ljubavi gledali jedni u druge, kao da bi htjeli reći: 
»Jedno smo tijelo i jedna duša, krademo, brate, varamo, brate, ali nema 
nam pomoći, teško je plivati protiv struje. Ako ti ne uzmeš, uzet će drugi i 
još će reći za tebe da zato više ne kradeš jer si se već dosta nagrabio“. 


U vagon uđe gospodin s crvenim i zlatnim lampasima. Bio je to opet 
jedan od onih generala koji se voze po svim prugama i vrše inspekciju. 
- Sjedite, gospodo - kimnu on ljubazno, radostan što je opet iznenadio 


neki ešalon, za koji nije znao da će tu stajati. 
Kad mu je kapetan Sagner htio raportirati, odmahnu on rukom: 


- Vaš ešalon “nije u redu! Vaš ešalon ne spava. Vaš bi ešalon morao već 
spavati. U ešalonima treba spavati kada stoje na kolodvoru, kao u 
kasarnama - u devet sati. 

Govorio je odsječno: 

- Prije devet sati vojnike treba izvesti na nužnik iza kolodvora - a zatim se 
ide spavati. Inače će vojnici noću zagaditi prugu. Razumijete ii, gospodine 
kapetane? Ponovite mi to! Ili nemojte mi ponoviti, nego uradite kako 
želim. 

Treba zatrubiti uzbunu, potjerati sve u nužnik, odsvirati povečerje i poći 
na spavanje, te kontrolirati tko ne spava. I kazniti! Da! Je li to sve? A 
večeru podijeliti u šest sati! 

Govorio je sada o nečemu iz prošlosti, o nečemu što se nije dogodilo, što 
je bilo nekako iza nekog drugog ugla. Stajao je tu kao utvara iz carstva 
četvrte dimenzije. 

- Večeru treba podijeliti u šest sati - nastavljao je gledajući na sat koji je 
pokazivao jedanaest sati i deset minuta noću. - Um halb neune Alarm, 
Latrinenscheissen, dann schlafen gehen.““' A za večeru ovdje u šest sati 
gulaš s krumpirom mjesto 15 deka ementalera. 

Zatim je izdao naredbu da se izvede ,pripravnost“". I opet dakle naloži 
kapetan Sagner da se svira uzbuna, a nadzorni je general promatrao 
postrojavanje bataljona u borbeni red, šetao se s oficirima i stalno im 
govorio kao da su oni kakvi idioti pa ne mogu odmah da shvate, 
pokazujući im uz to kazaljke na svojem satu: 

- Also, sehen sie. Um halb neune scheissen, und nach einer halben 


Stunde schlafen. Das geniigt vollkommen.“““ U ovo prelazno doba vojnici 
ionako imaju meku stolicu. Težište uglavnom polažem na spavanje. To je 
okrepa za dalje marševe. Dok je momčad u vlaku, treba da se odmori. Ako 


u vagonima nema dosta mjesta, tada vojnici spavaju partienweise. “* 
Trećina vojnika legne udobno u vagonu i spava od devet sati do ponoći, a 
ostali stoje i gledaju ih. A zatim ovi prvi što su se naspavali, naprave 
mjesto drugoj trećini koja spava od ponoći do tri sata ujutro. Treća partija 
spava od 3 do 6, a onda se svira ustajanje i vojnici se peru. Za vrijeme 
vožnje ne smije se iz vagona ska-ka-ti! Pred ešalon treba da se postave 


patrole, da vojnici za vožnje ne is-ka-ču! Ako vojniku slomi nogu 
neprijatelju... 

I general pri tom potapša svoju nogu: 

- ..to je nešto pohvalno, ali je kažnjivo ako netko sama sebe osakati 
nepotrebnim skakanjem iz vagona kad vlak vozi punom parom. 

- To je dakle vaš bataljon? - zapita kapetana Sagnera promatrajući 
pospane likove vojnika, od kojih se mnogi nisu mogli uzdržati te su 
probuđeni iza sna zijevali na svježem noćnom zraku. - To je, gospodine 
kapetane, zijevalački bataljon. Vojnici moraju ići spavati u devet sati. 
General stade pred jedanaestu četu gdje je na lijevom krilu stajao Švejk i 
zijevao punim ustima, ali je iz pristojnosti zaklanjao usta rukom. No 
ispod te ruke čulo se takvo brujanje da je natporučnik Lukaš drhtao od 
straha da se general pobliže ne obazre na to. Sijevnulo mu kroz glavu da 
Švejk zijeva namjerno. 

A general, kao da je to znao, okrenu se k Švejku i priđe k njemu: 

- Bč&hm oder _ Deutscher? - Bć6hm, melde  gehorsam, Herr 


(dd 
Generalmajor! 


- Dobže “> - reče general, koji je bio Poljak pa je znao nešto češki - ti se 
dereš kao krava na sijeno. Stul pysk, drž gubu “', ne galami! Jesi li već 


bio na zahodu? 


- Nisam, pokorno javljam, gospodine general-majore. 


v . ..v v Ž a 247 
- A zašto nisi išao ,šrat“ s ostalim ,menžima“? 


- Pokorno javljam, gospodine general-majore, na manevrima u Piseku 
govorio nam je gospodin pukovnik Wachtl, kad su se vojnici za odmora 
razišli po žitu, da vojnik ne smije stalno misliti samo na šajseraj, nego da 
vojnik mora da misli na borbu. Uostalom, pokorno javljam, što bismo i 
radili na tom nužniku. Nema što da istisnemo iz sebe. Prema maršruti 
morali smo već na nekoliko stanica dobiti večeru, pa nismo dobili ništa. S 
praznim želucem se ne ide na nužnik! 

Objasnivši jednostavnim riječima gospodinu generalu opću situaciju, 
Švejk ga pogleda tako nekako prisno da je general osjetio molbu da im 
svima pomogne. Kad već postoji naredba da se ide na nužnik 
organiziranim maršem, tada ta naredba mora biti i iznutra nečim 
potkrijepljena. 

- Pošaljite ih opet sve u vagone - reče general kapetanu Sagneru. - Kako je 


moguće da niste dobili večeru? 

Svi transporti koji prolaze kroz ovaj kolodvor moraju dobiti večeru. To je 
opskrbna stanica. Drugačije ne može biti. Postoji određeni plan. 

General je to rekao s takvom sigurnošću koja je značila da je doduše već 
jedanaest sati noću, a večera je trebala da bude u šest sati, kao što je 
maločas rekao, tako da ne preostaje ništa drugo nego da zadrže vlak 
preko noći i preko dana do šest sati naveče, kako bi dobili gulaš s 
krumpirom. 

- Nije ništa gore - reče vrlo ozbiljno - nego u ratu pri transportu vojske 
zaboravljati na njenu opskrbu. Moja je dužnost da saznam istinu kako 
zapravo izgleda u kancelariji kolodvorskog zapovjedništva. Jer, gospodo, 
kadikad su krivi i zapovjednici ešalona. Pri pregledu kolodvora u 
Szombatelyu na južnoj bosanskoj pruzi ustanovio sam da šest ešalona 
nije dobilo večeru jer su zapovjednici ešalona zaboravili tražiti večeru. 
Šest puta se na kolodvoru kuhao gulaš s krumpirom, a nitko ga nije 
tražio. Izlili su ga tada na gomilu. Bio je to, gospodo, pravi trap krumpira 
s gulašem, a tri stanice dalje prosjačili su na kolodvoru komadić kruha 
vojnici iz onih transporata koji su se provezli mimo gomila i hrpa gulaša 
u Szombatelyu. Tu, kao što vidite, nije bilo krivice na vojnoj upravi. 

I odmahnu žestoko rukom: 

- Zapovjednici ešalona nisu izvršili svoju dužnost. Hajdemo u 
kancelariju! 

Pošli su za njim razmišljajući o tome zašto su svi generali poludjeli. 

Na zapovjedništvu se utvrdilo da zaista ništa ne znaju o gulašu. Istina, 
danas su ga morali kuhati za sve ešalone koji će prolaziti, ali je tada došla 
zapovijed da se pri unutrašnjem obračunavanju opskrbe vojnika ima 
odbiti iznos od 72 filira po vojniku, tako da svaka jedinica, koja proputuje, 
ima pravo na 72 filira po momku, koje će dobiti od svoje intendanture za 
isplatu prilikom prvog izdavanja plaće. Što se tiče kruha, vojnici će dobiti 
na kolodvoru u Watianu po pola kruha. 

Zapovjednik opskrbne stanice nije se bojao. Rekao je generalu u oči da se 
zapovijedi mijenjaju svakog sata. Katkad on ima pripravljeno jelo za 
vojne transporte, ali naiđe sanitetski vlak te se legitimira naredbom s 
višeg mjesta, pa je stvar svršena, i ešalon stoji pred problemom praznih 
kotlova. 

General je odobravajući kimnuo glavom i primijetio da se prilike svakako 


poboljšavaju i da je u početku rata bilo mnogo gore. Ne može ići sve 
odjednom, za to je svakako potrebno iskustvo, praksa. Teorija zapravo 
koči praksu, što rat dulje potraje, to će se sve bolje dovesti u red. 

- Mogu vam navesti praktičan primjer - reče uživajući što mu je palo na 
pamet nešto izvanredno. - Prije dva dana transporti koji su prolazili kroz 
stanicu Hatvan nisu dobili kruha, a vi ćete ga ondje sutra dobiti. Pođimo 
sad u kolodvorsku restauraciju! 

U kolodvorskoj restauraciji gospodin je general i opet počeo govoriti o 
nužniku i o tome kako ružno izgleda kad se svagdje uz prugu nalaze 
govna. Jeo je pritom biftek i svima se činilo kao da mu se govno premeće 
u ustima. 

Na nužnike je postavio takvo težište kao da o njima ovisi pobjeda 
monarhije. 

S obzirom na novonastalu situaciju u vezi s Italijom general je izjavio da 
upravo u nužnicima naše vojske imamo neospornu prednost u talijanskoj 
kampanji. 

Pobjeda Austrije proizlazila je iz nužnika. 

Za gospodina generala sve je bilo tako jednostavno. Put do ratne slave 
zasnivao se na ovom receptu: u šest sati naveče vojnici dobivaju gulaš s 
krumpirima, u osam i po vojska se olakša na nužnicima, a u devet ide 
spavati. Pred takvom vojskom neprijatelj bježi sav preplašen. 
General-major se zamislio, pripalio cigaru operas i zagledao se u strop 
dugo, dugo. Prisjećao se što bi još rekao kad je već ovdje, čime bi još 
poučio oficire ovog ešalona. 

- Jezgra vašeg bataljona je zdrava - reče iznenada, jer su svi očekivali da 
će on još gledati u strop i šutjeti - stanje vaše momčadi je u potpunom 
redu. Onaj vojnik s kojim sam razgovarao daje svojom otvorenošću i 
vojničkim držanjem najbolje nade da će se čitav bataljon boriti do 
posljednje kapi krvi. 

Zamuknu i zagleda se opet u strop, naslonivši se o naslon stolice, pa onda 
nastavi u tom istom položaju, a pri tom je jedino poručnik Dub, vođen 
nagonom svoje ropske duše, gledao zajedno s njim u strop: 

- Ali vašem je bataljonu potrebno da njegova djela ne padnu u zaborav. 
Bataljoni vaše brigade imaju već svoju historiju, na koju mora nastaviti 
vaš bataljon. Ali vama upravo nedostaje čovjek koji bi sve tačno bilježio i 
pisao povijest vašeg bataljona. Tom čovjeku treba da vode sve niti o tome 


što je koja četa vašeg bataljona učinila. Mora to biti inteligentan čovjek, a 
ne kakav vol ili krava. Gospodine kapetane, vi morate u bataljonu 
imenovati nekoga koji će biti Batallionsgeschichtsschreiber.“** 
Zatim se zagledao u sat na zidu, čije su kazaljke podsjećale čitavo 
pospano društvo da je već vrijeme da se raziđu. 
General je imao na kolosijeku svoj inspekcioni vlak, pa je zamolio 
gospodu da ga doprate do njegova spavaćeg vagona. 
Zapovjednik kolodvora uzdahnu. General je zaboravio platiti biftek i bocu 
vina. Tako će to opet morati on da plati. Takvih posjeta ima svaki dan 
nekoliko. Već su za takve troškove žrtvovana dva vagona sijena koja je 
dao odvući na slijepi kolosijek i prodao firmi Lowenstein, vojnim 
dobavljačima sijena, onako kao što se prodaje nepožnjeveno žito. Vojska 
je ponovo kupila od firme ta dva vagona, no on ih je za svaku sigurnost i 
dalje ostavio na slijepom kolosijeku. Vjerojatno će ih opet morati da 
proda firmi Lowenstein. 
Ali zato su sve vojne inspekcije, koje su putovale kroz ovaj glavni 
kolodvor u Pešti, govorile da se kod tamošnjeg zapovjednika kolodvora 
dobro jede i pije. 

x ** 
Ujutro je ešalon još uvijek stajao na kolodvoru, odsvirali su ustajanje, pa 
su se vojnici umivali kraj pumpe iz svojih šolja. Ni general nije otputovao 
svojim vlakom, nego je lično pošao da pregleda nužnike kamo su vojnici 
polazili prema dnevnoj bataljonskoj zapovijedi kapetana Sagnera 


»schwarmweise unter Kommando der Schwarmkommandanten““*", da se 
gospodin general-major veseli. A da bi se veselio i poručnik Dub, saopćio 
je kapetan Sagner da on danas vrši inspekciju. 

Poručnik Dub je dakle vršio nadzor nad nužnicima. 

Rastegnuti, dugi dvoredni nužnik mogao je primiti dva roja jedne čete. 

I tako su vojnici lijepo jedan uz drugog čučali nad iskopanim jamama, 
kao lastavice na telegrafskim žicama kad se u jesen spremaju na put u 
Afriku. 

Svakomu su virila koljena iz spuštenih hlača, svaki je imao remen oko 
vrata kao da bi se htio svakoga časa objesiti pa samo čeka nekakvu 
zapovijed. 

U tome se dakako očitovala željezna vojna disciplina i organiziranost. 

Na lijevom je krilu čučao Švejk, koji je već stigao amo i sa zanimanjem 


čitao komadić papira, istrgnut iz bogzna kojeg romana Ružene Jesenske: 


... dašnjem internatu na žalost dame 
emo nesigurnom, zaista možda i više 
re većinom u sebe zatvorene gubit 
h ručak u svoje sobe, ili se 
osebujnoj zabavi. Pa ako su prosule 
išao je samo čovjek i samo čežnja na 
se popravila, jer nije htjela tako uspješno biti, kao što bi same željele, 
ništa nije bilo za mladoga Kfičku 


Kad je podigao oči s toga komadića papira, pogledao je i nehotice prema 
izlazu zahoda i začudio se. Tamo je stajao u punoj paradi sinoćni general- 
major sa svojim pobočnikom, a uz njih je bio poručnik Dub i revno im 
nešto tumačio. 

Švejk se obazre oko sebe. Svi su i dalje mimo čučali nad nužnikom, a 
samo su se podoficiri nekako ukočili i nisu se micali. 

Švejk je shvatio ozbiljnost situacije. 

Skočio je onakav kakav je bio, sa spuštenim hlačama i s remenom oko 
vrata, upotrijebivši još u posljednji čas onaj komadić papira, i proderao 
se: 

- Einstellen! Auf! Habtacht! Rechtsschaut!“?“ 


I salutira pri tom vojnički. Dva roja vojnika sa spuštenim hlačama i s 
remenima oko vrata digoše se nad jamama. 
General-major se ljubazno osmjehnu i reče: 


- Ruht! Weiter machen!“*' 

Desetnik Malek prvi dade primjer svojem roju da opet valja prijeći u 
prvobitni položaj. Samo je Svejk stajao i salutirao i dalje, jer mu se s 
jedne strane prijeteći približavao poručnik Dub, a s druge strane sa 
smiješkom general-major. 

- Vas sam ja vidio sinoć - reče general-major Svejku u ovom čudnom 
položaju, a nato se uzrujani poručnik Dub obrati general-majoru pa mu 
reče: 

- Ich melde gehorsam, Herr Generalmajor, der Mann ist blodsinnig und 
als Idiot bekannt, fabelhafter Dummkopf. 


- Was sagen sie, Herr Leutnant? ** - viknu odjednom general-major na 
poručnika Duba i sasu na njega da je baš suprotno istina. Čovjek koji zna 
što se pristoji kad vidi pretpostavljenog starješinu, a starješine ga i ne 
vide i ignoriraju! To je kao u ratu! Običan vojnik preuzima u doba 
opasnosti komandu! A upravo je gospodin poručnik Dub trebao da izda 
zapovijed koju je izdao ovaj vojnik: ,Finstellen. Auf! Habtacht! 
Rechtsschaut!“ 

- Jesi li obrisao arš? ** - upita general-major Švejka. 

- Pokorno javljam, gospodine general-majore, da je sve u redu. 

- Wjencej srać niebendzeš?“*? 

- Pokorno javljam, gospodine general-majore, da sam fertig.*“ 

- Pridigni dakle hlače i stani tada mimo! - Kako je riječ ,mirno“ general- 
major izrekao nešto glasnije, oni najbliži počeše ustajati nad jamama. 

No general-major im prijateljski mahnu rukom i nježnim očinskim 
tonom reče: 

- Aber nein, ruth, ruth, nur weiter machen!“*“ 

Švejk je već stajao pred general-majorom u potpunoj paradi, pa mu 
general-major održa kratak njemački govor: 

- Poštovanje prema pretpostavljenima, poznavanje pravila službe i 
prisutnost duha znače u ratu sve. A kad se k tome još doda hrabrost, tada 
nema neprijatelja kojega bismo se morali bojati. 

Obraćajući se poručniku Dubu, reče mu gurkajući Švejka prstom u trbuh: 


- Pribilježite: ovog momka valja odmah po dolasku na frontu promaknuti 
i prvom prilikom predložiti za brončanu kolajnu zbog revnog vršenja 
službe i poznavanja... Wissen sie doch, was ich schon meine... 


Abtreten!“?? 
I general-major ode od nužnika, gdje je međutim poručnik Dub izdavao 


glasno zapovijedi da bi ga čuo general- major: 


- Erster Schwarm auf! Doppelreihen... Zweiter... Schwarm... 


Švejk je međutim izašao napolje, pa kad je prolazio mimo poručnika 
Duba, pozdravio ga je doduše propisno, ali ga je poručnik Dub ipak 

zaustavio viknuvši ,Herstellt!“*“* te je Švejk morao ponovo salutirati, pri 
čemu je opet čuo: 

- Poznaješ li me? Ne poznaješ me! Ti me poznaješ s one dobre strane, ali 
kad me upoznaš i s loše strane, tada ću te natjerati na plač! 

Švejk je konačno pošao prema svojem vagonu i pri tom je razmišljao: 

- Bio je nekoć, dok smo još bili u kasarnama na Karlinu, neki lajtnant 
Chudavy koji je, kad se razljutio, ovako govorio: ,Momci, zapamtite kad 
me vidite, da sam svinja prema vama, da ću i ostati takva svinja dokle god 
vi budete u ovoj četi!“ 

Kad je Švejk prolazio mimo štabnog vagona, dozva ga natporučnik Lukaš 
neka poruči Balounu da se požuri s kavom, a mliječnu konzervu neka 
opet lijepo zatvori da se ne bi pokvarila. Baloun je naime u vagonu 
računarskog narednika Vančka kuhao na malom špiritusnom kuhalu 
kavu za natporučnika Lukaša. Kad je Švejk došao da mu rekne 
natporučnikovu poruku, vidio je da u njegovoj nenazočnosti čitav vagon 
pije tu kavu. 

Kavena i mliječna konzerva natporučnika Lukaša bile su već poluprazne, 
a Baloun je, srčući kavu iz svoje šalice, zahvaćao žlicom u mliječnu 
konzervu kako bi kavu učinio još boljom. 

Kuhar i okultist Jurajda i računarski narednik Vančk uvjeravali su jedan 
drugoga da će sve to nadoknaditi gospodinu natporučniku Lukašu čim 
stignu konzerve kave i mlijeka. 

I Švejku su ponudili kavu, ali ju je Švejk odbio i rekao Balounu: 

- Baš je stigla armijska zapovijed da će svaki oficirski momak, koji 
pronevjeri svome oficiru mliječnu i kavenu konzervu, biti bez oklijevanja 
obješen u roku od 24 sata. To ti je poručio gospodin natporučnik koji želi 
da te što prije vidi s kavom. 


La JELI ZA 


Preplašeni Baloun istrgne telefonisti Chodounskom iz ruke šolju koju 
mu je maločas nalio, prigrije još malo kavu, doda konzerviranog mlijeka i 
odjuri s tim u štabni vagon. 

Iskolačenih očiju predade kavu natporučniku Lukašu, a kroz glavu mu 
projuri misao da mu natporučnik Lukaš čita iz očiju kako je gospodario 
njegovim konzervama. 

- Zadržao sam se - promuca on -jerje nisam mogao otvoriti. 

- Valjda si prolio mliječnu konzervu, zar ne? - zapita ga natporučnik 
Lukaš pijući kavu -ili si je požderao žlicom kao juhu? Znaš li što te čeka? 
Baloun uzdahnu i zakuka: 

- Imam troje djece, pokorno javljam, gospodine natporučniče! 

- Pazi što radiš, Baloune, još te jednom opominjem da se kaniš svoje 
proždrljivosti. Zar ti Švejk nije ništa rekao? 

- Za 24 sata mogao bih biti obješen - tužno odgovori Baloun drhteći po 
čitavom tijelu. 

- Ne tresi se toliko glupane - reče mu smijući se natporučnik Lukaš - nego 
se popravi! Izbij sebi već jednom iz glave tu proždrljivost i reci Švejku da 
potraži negdje na kolodvoru ili u okolini kakvo dobro jelo. Evo daj mu 
deset forinti. Tebe ne šaljem. Tebe ću poslati tek onda kad budeš sit do 
grla. Da mi nisi možda pojeo onu kutiju sardina? Veliš da nisi. Donesi je 
da vidim! 

Baloun saopći Švejku da mu gospodin natporučnik šalje deset forinti da 


nabavi gdje na kolodvoru kakvo dobro jelo, pa s uzdahom izvuče iz 
natporučnikova kovčežića kutijicu sardina i odnese je tjeskobna srca 
natporučniku na pregled. 

Toliko se jadnik radovao da je natporučnik Lukaš možda već i zaboravio 
te sardine, a sad je svemu kraj. Natporučnik će ih valjda zadržati u svojem 
vagonu i lišiti ga tako sardina. Osjećao se tako okraden. 

- Evo vaših sardina, pokorno javljam, gospodine natporučniče - reče s 
gorčinom, predajući ih vlasniku. - Da li da ih otvorim? 

- Dobro, Baloune, ne otvaraj ništa i odnesi ih opet na njihovo mjesto! 
Htio sam se samo uvjeriti da nisi možda i u njih zavirio. Kad si donio 
kavu, učinilo mi se nekako kao da su ti usta masna od ulja. Je li Švejk već 
otišao? 

- Pokorno javljam, gospodine natporučniče, da je već pošao - veselo 
raportira Baloun. - Rekao je da će gospodin natporučnik biti zadovoljan i 
da će gospodinu natporučniku svi zavidjeti. Otišao je nekamo izvan 
kolodvora i rekao da mu je ovdje poznato sve do Rakošpalote. A ako bi 
možda vlak otišao bez njega, on će se, veli, priključiti automobilskoj 
koloni i stići nas na najbližoj stanici automobilom. Neka se, veli, ne 
brinemo za njega, on zna što je njegova dužnost, pa makar morao o svom 
trošku uzeti fijaker i voziti se njime za našim ešalonom sve do Galicije. 
Slobodno mu kasnije odbiju od plaće. Svakako, ne trebate se, veli, brinuti 
za njega, gospodine natporučniče. 

- Odlazi - reče tužno natporučnik Lukaš. 

Donesoše vijest iz kancelarije kolodvorskog zapovjedništva da se polazi 
tek u dva sata poslije podne preko Godgl6-Ašoda i da će se za oficire 
dijeliti na kolodvoru po dvije litre crvenog vina i boca konjaka. Govorilo 
se da je to neka zalutala pošiljka za Crveni križ. Bilo kako bilo, ta pošiljka 
kao da je pala upravo s neba, pa je u oficirskom vagonu zavladalo veselje. 
Konjak je imao tri zvjezdice, a vino je bilo marke Gumpoldskirchen. 


Samo je natporučnik Lukaš bio nekako zbunjen. Prošao je već čitav sat, a 
Švejk se još uvijek nije vratio. Prođe još pola sata, a tada se prema 
štabnom vagonu približavala čudna povorka koja je izašla iz kancelarije 
kolodvorskog zapovjedništva. 

Sprijeda je išao Švejk ozbiljno i uzvišeno, kao što su išli prvi kršćanski 
mučenici kad su ih vukli u arenu. 

Slijeva 1 zdesna stupao je madžarski honved s bajonetom na pušci. Na 
lijevom krilu vodnik iz kolodvorskog zapovjedništva, a za njim neka žena 
u crnoj naboranoj suknji i čovjek u čizmama s okruglim klobukom i 
natečena oka. On je nosio živu, preplašenu kokoš, koja je kriještala. 

Svi su se uputili u štabni vagon, ali vodnik dreknu madžarski na čovjeka s 
kokoši i sa ženom da ostanu dolje. 

Čim je vidio natporučnika Lukaša, Švejk poče vrlo značajno namigivati. 
Vodnik reče da bi želio razgovarati sa zapovjednikom 11. marškompanije. 
Natporučnik Lukaš preuze od njega dopis zapovjedništva kolodvora, pa 
pročita problijedivši: 


»Zapovjedniku 77. marškompanije N-og pohodnog bataljona 97. pješačke 
pukovnije na dalji postupak. 

Upućuje se pješak Švejk Josef, prema njegovoj izjavi ordonans dotične 
marškompanije N-og pohodnog bataljona 91. pješačke pukovnije, zbog 
zločina krađe izvršena nad bračnim parom Ištvanovima iz Išatarče u 
rajonu kolodvorskog zapovjedništva. 


Razlozi: Pješak Švejk Josef, pograbivši kokoš koja je trčkarala iza kućice 
bračnog para Ištvanovih u Išatarči u rajonu  kolodvorskog 
zapovjedništva, a koja je pripadala bračnom paru Ištvanovima (u 
originalu je slavno stvorena nova njemačka riječ: Istvangatten“'', 
zadržan od vlasnika koji mu je htio oduzeti kokoš, usprotivio se tome i 
udario vlasnika Ištvana kokošju po desnom oku, pa je, zadržan od 
dozvane patrole, upućen svojoj jedinici, a kokoš je vraćena vlasniku. 


Potpis dežurnog oficira“. 
Kad je natporučnik Luk4š potpisivao potvrdu o preuzimanju Švejka, 
zaklecala su mu koljena. 
Švejk je stajao tako blizu da je vidio kako je natporučnik Luka4š zaboravio 
pripisati datum. 
- Pokorno javljam, gospodine natporučniče - javi se Švejk - danas je 
dvadeset četvrti. Jučer je bio dvadeset treći svibnja, kad nam je Italija 
navijestila rat. Dok sam sad bio napolju, nije se govorilo ni o čemu 
drugom nego o tome. 
Honvedi s vodnikom odoše, a dolje ostade samo bračni par Ištvanovi, koji 
su neprestano pokušavali da uđu u vagon. 
- Kad biste, gospodine natporučniče, imali još pet forinti, tada bismo 
mogli kupiti tu kokoš. Taj nitkov traži za nju petnaest forinti, ali u to 
uračunava deset forinti za svoje pomodrjelo oko - reče Švejk 
pripovjedačkim tonom - ali ja mislim, gospodine natporučniče, da je 
deset forinti za takvo glupo oko i previše. 


Onom tokaru Matščju izbili su “Kod stare gospođe“ ciglom čitavu čeljust 
za dvadeset forinti, sa šest zuba, a tada su novci više vrijedili nego danas. 
Pa i sam Wolschlager vješa za četiri forinte. 

- Dođi amo - kliknu Švejk čovjeku otečena oka s kokošju u ruci - a ti, 
bako, ostani vani! 

Čovjek uđe u vagon. 

- On zna nešto njemački - primijeti Švejk - i razumije sve psovke, a i sam 
umije prilično psovati njemačkim jezikom. 

- Also zehn Gulden - obrati se Švejk čovjeku - fiinf Gulden Henne, fiinf 
Auge. Ot forint - vidiš kukurijeku, Gt forint - kukuk, igen?““* Ovo je 
oficirski vagon, lopove! Daj amo kokoš. 

I turi iznenađenom čovjeku u ruke deset forinti, uze mu kokoš, zavrnu joj 
vratom, pa ga izgura iz vagona pruživši mu prijateljski ruku i potresavši je 
snažno: 

- JO napot, baratom adieu“*, pa idi svojoj babi! Ili ću te baciti dolje! 

- Eto vidite, gospodine natporučniče, da se sve dade urediti - reče Švejk 
natporučniku Lukašu. - Najbolje je kad sve prođe bez skandala, bez 
velikih ceremonija. Sad ćemo vam Baloun i ja skuhati takvu kokošju juhu 
da će mirisati sve do Sedmogradske. 

No natporučnik Luka4š nije više mogao izdržati, nego je izbio Švejku 
nesretnu koku iz ruke i viknuo: 

- Znate li, Švejku, što zaslužuje vojnik koji u ratno doba pljačka mirno 
stanovništvo? 


- Časnu smrt barutom i olovom - svečano odgovori Švejk. 

- Vi dakako zaslužujete uže, Švejku, jer ste prvi počeli pljačkati. Vi ste, 
klipane, ne znam već zaista kako da vas nazovem, zaboravili svoju 
zakletvu. Puknut će mi glava od svega toga! 

Švejk pogleda natporučnika Luk&ša upitnim pogledom pa brzo reče: 

- Pokorno javljam da nisam zaboravio prisegu koju polaže naš ratnički 
narod. Pokorno javljam, gospodine natporučniče, da sam se svečano 
zakleo svome najjasnijem knezu i gospodaru Franji Josipu I, da ću biti 
vjeran i poslušan i generalima njegova veličanstva i da ću uopće slušati 
sve pretpostavljene i starješine, da ću ih poštovati i braniti, njihove 
zapovijedi i naloge u svim službama izvršavati, i protiv svakog 
neprijatelja, ma tko to bio i gdje god to zatraži volja njegova carskog i 
kraljevskog veličanstva, na vodi, pod vodom, na zemlji, u zraku, danju i 
noću, u bitkama, napadajima, borbama i bilo kojim drugim pothvatima, 
uopće na svakom mjestu... 

Švejk podiže kokoš s poda i nastavi u stavu mimo gledajući natporučniku 
Lukašu u oči: 

- ...borit ću se u svako doba i u svakoj prilici hrabro i muževno, da svoju 
vojsku, zastavu, stijeg i oružje neću nikada napustiti, da s neprijateljem 
neću nikada stupiti ni u kakav dogovor i da ću se uvijek vladati kako 
zahtijevaju vojnički zakoni i kako dolikuje valjanim vojnicima, i da tako 
hoću časno živjeti i umrijeti, tako mi bog pomogao! Amen! A tu kokoš, 
pokorno javljam, nisam ukrao, nisam opljačkao, nego sam se vladao 
čestito, svjestan svoje prisege. 

- Pusti tu kokoš, stoko jedna! - viknu natporučnik Luka4š i udari Švejka 
spisima po ruci u kojoj je držao pokojnu kokoš - pogledaj ovaj spis. Vidiš 
ovdje stoji crno na bijelom: ,Upućuje se pješak Švejk Josef, prema 
njegovoj izjavi ordonans dotične marškompanije... zbog zločina krađe... “ 
A sad mi kaži, zabušante jedan, hijeno jedna, ne, ja ću te ipak jednom 
ubiti, ubit ću te, razumiješ li, reci mi, glupane razbojnički, kako si mogao 
tako nisko pasti. 

- Pokorno javljam - reče prijazni Švejk - ovdje nije posrijedi ništa drugo 
nego zabuna. Kad sam dobio vaš nalog da vam negdje pribavim i kupim 
kakvo dobro jelo, tada sam počeo razmišljati što bi otprilike bilo najbolje. 
Iza kolodvora nije bilo uopće ničeg drugog nego samo konjske salame i 
nekakva sušenog magarećeg mesa. Ja sam, pokorno javljam, gospodine 


natporučniče, sve dobro promislio. Na fronti treba vrlo hranjivih 
namirnica, da se bolje mogu podnositi ratni napori. I stoga sam vas htio 
horizontalno obradovati. Htio sam vam, gospodine natporučniče, skuhati 
kokošju juhu. 

- Kokošju juhu - ponovi za njim natporučnik i uhvati se za glavu. 

- Da, pokorno javljam, gospodine natporučniče, kokošju juhu; kupio sam 
luka i pet deka rezanaca. Evo, sve je to, molim, ovdje. U ovom džepu je 
luk, a u ovom su rezanci. Soli imamo u kancelariji, a i papra također. Nije 
više preostalo ništa drugo nego da kupimo kokoš. Pošao sam dakle iza 
kolodvora u Išatarču. To je zapravo selo, kao da i nije grad, premda u 
prvoj ulici piše: varoš Išatarča. Prođoh ja jednom ulicom s vrtovima, pa 
drugom, trećom, četvrtom, petom, šestom, sedmom, osmom, devetom, 
desetom, jedanaestom, pa tek u trinaestoj ulici na samom kraju, gdje su 
već iza jedne kućice počinjale livade, pase i šetka nekoliko kokoši. Podoh 
k njima i odabrah najveću i najtežu, izvolite pogledati, gospodine 
natporučniče, sama mast, ne mora se mnogo ni ogledavati, nego se to vidi 
odmah na prvi pogled da su je hranili s mnogo zrnja. Uzeh je dakle u 
ruke, potpuno javno, u nazočnosti građana koji su mi nešto madžarski 
dovikivali, držim je za noge i pitam nekolicinu ljudi, i češki i njemački, 
komu pripada ta kokoš, da bih je od njega kupio, kadli uto istrča iz one 
kućice na kraju neki čovjek i neka žena, pa me poče psovati najprije 
madžarski, a onda njemački, da sam mu ukrao kokoš u po bijela dana. 
Rekoh mu neka ne viče na mene, da sam poslan da je kupim za vas, i 
ispričao sam mu kako stoje stvari. A ta kokoš, kako sam je držao za noge, 
odjednom zaleprša krilima i htjede da poleti, pa kako sam je sasvim olako 
držao u ruci, povukla mi ruku i htjela se smjestiti na nosu svoga 
gospodara. A on odmah poče vikati da sam ga, veli, maznuo tom kokoši 
preko usta. A žena je nešto drečala i neprekidno dovikivala kokoši: ,,Ko- 
ko, ko-ko, ko-ko, ko-ko!“ 

No uto su već neki blezgani, koji nisu znali o čemu se radi, doveli patrolu, 
honvede, no ja sam ih sam pozvao da pođu sa mnom na kolodvorsko 
vojno zapovjedništvo, da moja nekrivnja izađe na vidjelo, kao ulje nad 
vodu. Ali s onim gospodinom poručnikom koji je bio ondje u službi, nije 
se moglo ni govoriti, pa ni onda kad sam ga molio da upita vas, da li je 
istina da ste me vi poslali neka vam kupim nešto dobro za jelo. Još se 
izderao na mene, neka držim jezik za zubima, jer mi, veli, ionako viri iz 


očiju neka čvrsta grana s dobrim užetom. On je očito bio vrlo loše 
raspoložen dok mi je govorio da tako ugojen može biti samo onaj vojnik 
koji pljačka i krade. Veli da je na kolodvoru bilo već više tužbi i da se 
prekjučer izgubio nekomu u susjedstvu nekakav puran, pa kad sam mu 
rekao, da smo tada još bili u Rabu, tada mi je odgovorio da takav izgovor 
kod njega ne vrijedi. Tada su me poslali k vama, pa se još ondje izderao 
na mene nekakav frajt koga nisam ni primijetio, pitajući me da li znam 
koga imam pred sobom. Rekao sam mu da je on ,gefreiter“, a da je kod 
lovaca, da bi se zvao ,patrollfuhrer“, a kod topnika ,oberkanonier“. 
- Švejku - reče začas natporučnik Luk4š - vi ste već doživjeli toliko 
naročitih slučajeva i nezgoda, toliko, kao što vi kažete, nesporazuma i 
zabuna da će vam možda ipak jednom pomoći, da se izvučete iz tih vaših 
nesreća, kakvo jako uže oko vrata uz potpunu vojnu počast u 
četvorokutu. Razumijete li? 
- Razumijem, pokorno javljam, gospodine natporučniče, četverokut od 
takozvanog ,geschlossenes Bataliona““““ koji se sastoji od četiri, a 
izuzetno od tri ili pet satnija. Zapovijedate li, gospodine natporučniče, da 
u ovu kokošju juhu stavimo više rezanaca, da bude gušća? 
- Švejku, ja vam zapovijedam da nestanete već jednom zajedno s kokoši, 
inače ću vam je razbiti o glavu, blesane jedan... 
- Na zapovijed, gospodine natporučniče, ali celera, pokorno javljam, 
nisam mogao dobiti, a ni mrkve također! Stavit ću krum... 
No Švejk nije stigao da rekne ,pira“, nego je zajedno s kokoši izletio pred 
štabni vagon. Natporučnik Lukaš od jednom ispi vinsku čašu konjaka. 
Švejk je pred prozorima vagona vojnički pozdravio i otišao. 

x ** 
Baloun se baš spremao, nakon sretno završene duševne borbe, da ipak 
otvori kutiju sardina svoga natporučnika, kadno se pojavi Švejk s kokoši, 
što je izazvalo razumljivo uzbuđenje kod svih prisutnih u vagonu, pa su 
ga svi tako pogledali kao da su sa sigurnošću htjeli reći: A gdje si to 
ukrao? 
- Kupio sam je za gospodina natporučnika - odgovori Švejk vadeći iz 
džepova luk i rezance. - Htio sam mu skuhati od nje juhu, ali on je više 
neće, pa mi ju je darovao. 
- Da nije crknuta? - upita sumnjičavo računarski narednik Vančk. 
- Ja sam joj sam zavrnuo vratom - odgovori Švejk vadeći iz džepa nož. 


Baloun pogleda Švejka zahvalno i u isti mah s izražajem poštovanja i poče 
šutke pripremati natporučnikovo špiritusno kuhalo. Zatim pograbi vrčeve 
i otrči s njima po vodu. 

Švejku priđe telegrafist Chodounsky i ponudi mu se da će mu pomoći 
čupati kokoš, pa mu pri tom šapnu u uho intimno pitanje: 

- Je li to daleko odavde? Mora li se skakati u dvorište, ili se nalaze na 
slobodi? 


- Ja sam je kupio. 
- Ded šuti, ti si mi lijepi drug, a vidjeli smo kako su te vodili pod 
pratnjom! 


Ipak je revno učestvovao u čupanju kokoši. Ovim velikim i svečanim 
pripremama pridružio se i kuhar okultist Jurajda, koji je rezao krumpir i 
luk za juhu. 

Perje, bačeno iz vagona, izazvalo je pažnju poručnika Duba koji je 
obilazio vagone. 

Viknuo je u vagon neka se pokaže onaj koji čupa kokoš, i na vratima se 
pojavilo zadovoljno Švejkovo lice. 

- Šta je to? - dreknu poručnik Dub dižući s poda odrezanu kokošju glavu. 
- To je, pokorno javljam, glava kokoši crne talijanske vrste - odgovori 
Švejk. - Ove kokoši, gospodine poručniče, vrlo dobro nose. Snesu godišnje 
do 260 jaja. Izvolite, molim vas, pogledati kako joj je bogat jajnik! 


I Švejk pridrža poručniku Dubu pod nosom kokošja crijeva i ostalu 
ponutricu. 

Dub pljunu, ode i začas se vrati. 

- A za koga je ta kokoš? 

- Za nas, pokorno javljam, gospodine poručniče! Pogledajte kako je 
masna! 

I poručnik ode gunđajući: 

- Sastat ćemo se kod Filipa! 

- Što ti je rekao? - upita Švejka Jurajda. 

- Zakazali smo sastanak negdje kod Filipa. Ova uzvišena gospoda obično 
su buzoranti. 


Kuhar okultist reče da su jedino esteti homoseksualci, što proistječe već 
iz same biti estetizma. 

Računarski narednik Vančk ispriča zatim kako pedagozi u španjolskim 
samostanima zloupotrebljavaju dječicu. 

I dok je voda u kotliću počela da vri na špiritusu, Švejk ispripovjedi kako 
su jednom odgojitelju povjerili koloniju napuštene bečke djece i kako je 
taj odgojitelj zloupotrijebio čitavu koloniju. 

- To je doduše strast, ali je najgore kad to dođe na žene. U Pragu, u 
drugom rajonu, živjele su prije više godina dvije osamljene žene, 
razvedene, jer su bile drolje, neka Mourkova i Šouskov4, pa su tako 
jednom, kad su cvale trešnje u drvoredu kod Roztoka, uhvatile ondje 
naveče nekog starog impotentnog stogodišnjeg verglaša te su ga odvukle 
u roztočki gaj i ondje ga silovale, šta li su sve s njim radile! Na Žižkovu 
vam je živio gospodin profesor Aksamit, koji je ondje vršio iskopavanja, 
tražio grobove zgrčenih mrtvaca i nekoliko ih već pronašao, pa su one tog 
verglaša odvukle u jedan takav iskopani grob te su ga ondje mrcvarile i 
zloupotrijebile. A prof. Aksamit dođe onamo sutradan i opazio da nešto 
leži u grobu. Obradovao se, no to je bio onaj napaćeni, izmučeni verglaš 
od onih rastavljenih žena. Oko njega su bila sve neka drvca. Poslije je taj 
verglaš petoga dana umro, a one su mrcine bile još tako bezobrazne da su 
mu išle na sprovod. To je već perverzija. 

- Jesi li posolio? - obrati se Švejk Balounu koji je iskoristio opće 
zanimanje za Švejkovo pričanje i nešto spremao u svoju naprtnjaču - 
pokaži šta to radiš! 

- Baloune - reče Švejk ozbiljno - Što ćeš s tim kokošjim batakom? 
Pogledajte ga! Ukrao nam je kokošji batak da ga kasnije potajno skuha za 
sebe. Znadeš li, Baloune, što si to uradio? Znadeš li kako se u ratu 
kažnjava kad tko okrade druga u ratu? Privežu ga za topovsku cijev pa ga, 
klipana, raznesu kartečom. Ali sad je već kasno kukati. Kad sretnemo 
gdje na fronti topništvo, ti ćeš se javiti najbližem pirotehničkom vodniku. 
A zasada ćeš malo vježbati za kaznu. Izlazi iz vagona! 

Nesretni Baloun izađe, a Švejk sjede na vrata vagona i poče komandirati: 

- Habt Acht! Ruht! Habt Acht! Rechts schaut! Habt Acht! Gledaj opet 

ravno! Ruht! 


- A sad ćeš vršiti tjelesne vježbe na mjestu! Čovječe! Vi ste krava! Vaši 
rogovi treba da se nađu ondje gdje ste prije imali desno rame. Herstellt! 


Rechts um! Links um! Halbrechts!“** Ne tako, vole, Herstellt! 
Halbrechts..* No vidiš, mazgove, da ide! Halblinks! Links um! Links! 


Front!**, blesane! Zar ne znaš šta je to Front? Gradaus! Kehrt euch! 
Kniet! Nieder! Setzen! Auf! Setzen! Nieder! Auf! Nieder! Auf! Setzen! 


Auf! Ruht!**? 

- Eto vidiš, Baloune, to je zdravo, bar ćeš probaviti hranu! 

Oko njih se počeše skupljati vojnici u gomilama i klicati od veselja. 

- Dajte mu ljubazno mjesta - vikaše Švejk - on će marširati. Pripazi dakle, 


Baloune, da te ne moram vraćati. Ne volim uzaludno mučiti vojnike. 
Dakle: 


- Direktion Bahnhof!““" Gledaj kamo pokazujem. Marschieren marsch! 
Glied - halt!“ 


glupane, ipak stao. Kurzer Schritt!“'“ Zar ne znaš šta je to kurzer Schritt? 
Ja ću ti pokazati da ćeš pomodrjeti! Voller Schritt! Wechselt Schritt! 


Ohne Schritt!““* Bivole jedan! Kad ti kažem: Ohne Schritt, ti tada treba da 
tapkaš nogama na mjestu! 

Oko njih su se već okupile bar dvije kompanije. 

Baloun se znojio i nije znao za sebe, a Švejk je zapovijedao dalje: 

- Gleicher Schritt! Glied ruckwarts marsch! 

- Glied halt! 

- Laufschritt! 

- Glied marsch! 

- Schritt! 

- Glied halt! 

- Ruht! 

- Habt Acht! Direktion Bahnhof! Laufschritt marsch! Halt! Kehrt euch! 
Direktion Wagon! Laufschritt marsch! Kurzer Schritt! Glied halt! 


Ruht!“'* Sad ćeš se odmoriti! A onda ćemo započeti iznova. S dobrom 
voljom sve se može! 

- Šta se to ovdje događa? - začu se glas poručnika Duba koji je dotrčao sav 
uznemiren. 

- Pokorno javljam, gospodine poručniče - reče Švejk - mi malo vježbamo, 
da ne zaboravimo egzercir i da uludo ne tratimo dragocjeno vrijeme. 

- Izlazite iz vagona - naloži poručnik Dub - već mi je toga zaista dosta! 


Stoj, do bijesa, ili ću te zatvoriti! Glied - halt! Konačno si, 


Predvest ću vas gospodinu komandantu bataljona! 

Kad se Švejk pojavio u oficirskom vagonu, natporučnik je Lukaš izašao iz 
vagona na druga vrata i otišao na peron. 

Kad je poručnik Dub raportirao kapetanu Sagneru o čudnovatim 
razuzdanostima, kao što je on rekao, dobroga vojnika Švejka, kapetan je 
baš bio dobro raspoložen jer je vino marke Gumpoldskirchen bilo zaista 
izvrsno. 

- Vi dakle ne želite uludo tratiti dragocjeno vrijeme? - nasmijao se 
značajno. - Matušiću, dođite amo! Bataljonski ordonans dobi nalog da 
pozove narednika 12. čete Nasakla, koji je bio poznat kao najveći tiranin, i 
da odmah pribavi za Švejka pušku. 

- Evo ovaj čovjek - reče kapetan Sagner naredniku Nasaklu - ne želi uludo 
tratiti dragocjeno vrijeme. Odvedite ga iza vagona pa vježbajte s njim 
jedan sat puščane vježbe. Ali bez ikakva milosrđa, bez odmora! Glavno je 
da mu lijepo za redom zapovijedate: Setzt ab, an, setzt ab!““* 

- Vidjet ćete, Švejku, da vam neće biti dosadno - reče mu na odlasku. 

I začas se začu iza vagona osorno komandiranje koje se svečano orilo po 
kolosijecima. Narednik Nasaklo, koji je baš igrao ajnca i držao ulog, derao 
se u božji prostor: 


- Beim Fuss! - Schultert! Beim Fuss! - Schultert!“* 

Zatim časak zavlada tišina, a onda se opet začu Švejkov zadovoljan i 
razborit glas: 

- Sve sam je to učio prije više godina kad sam služio vojni rok. Kad je 
beim Fuss, tada je puška prislonjena uz desni bok. Vrh kundaka je u 
ravnoj liniji s vrhom noge. Desna ruka je prirodno napeta i drži pušku 
tako da palac obuhvaća cijev, a ostali prsti moraju stezati prednji dio 
kundaka. A kad je ,Schultert!“, tada je puška slobodna na remenu na 


desnom ramenu, i to laufmiindung “' gore, a lauf“ “i odostrag... 
- Dosta već toga brbljanja - začu se opet zapovijed narednika Nasakla. - 


Habt acht! Rechs schaut!““* Do đavola, kako to radite... 

- Uradio sam schultert, a pri rechts shaut desna mi se ruka spustila niz 
remen, primim vrh kundaka i bacim glavu nadesno, a na habt acht 
dohvatim opet remen desnom rukom i glava mi gleda ispred sebe, u vas. 

I opet odjeknu narednikov glas: 

- In die Balanz! Beim Fuss! In die Balanz! Schul... tert! Bajonett auf! 


Bajonett ab! Falit das Bajonett! Zum Gebet! Vom Gebet! Kniet nieder 
zum Gebet! Laden! Schiessen! Schiessen halbrechts! Ziel Stabswagon! 
Distanz 200 Schritt!... Fertig! An! Feuer! Setzt ab! An Feuer! An! Feuer! 


Setzt ab! Aufsatz normal! Patronen versorgen! Ruht!<** 

Narednik je savijao cigaretu. 

Švejk je dotle razgledavao broj puške i rekao: 

- 4268! Takav je broj imala i jedna lokomotiva u Pečkama na pruzi, na 16. 
kolosijeku. Trebali su je odvući u spremište u Lysy na Labi, na popravak, 
ali nije to išlo tako lako jer je, gospodine naredniče, onaj strojovođa koji 
ju je trebao odvući, vrlo slabo pamtio brojeve. Stoga ga je nadzornik 
pruge pozvao u kancelariju i rekao mu: ,Na 16. kolosijeku nalazi se 
lokomotiva broj 4268. Ja znam da vi vrlo slabo pamtite brojeve, a kad 
vam se koji broj napiše na papir, da vi taj papir izgubite. Ali pripazite sad 
dobro, kad ste već tako slabi na brojeve, ja ću vam sada pokazati da se 
vrlo lako može zapamtiti svaki broj. Pogledajte dakle: lokomotiva koju 
treba da odvučete u spremište u Lysy na Labi ima broj 4268. Pripazite 
dakle! Prvi broj je četvorka, drugi dvojka. Zapamtite dakle sad već 42, to 
jest dva puta dva, to vam je 4, počevši od naprijed, a razdijeljeno sa dva = 
2, Koliko je dva puta 4? Osam, zar ne? Sada zabijte sebi u glavu, da je 
broju 4268 osmica posljednja u redu; preostaje vam još, kad ste već 
upamtili da je prvi broj 4, drugi 2, četvrti 8, da još nekako brzo zapamtite 
i tu šesticu koja se nalazi ispred osmice. A to je strašno jednostavno. Prvi 
broj je četiri, drugi dva, četiri i dva jesu šest, pa nam taj red brojeva ne 
može više nikad umaći iz pamćenja. Utuvili ste u glavu broj 4268. A 
možete doći do istog rezultata i još jednostavnijim... 

Narednik prestade pušiti i iskolači oči u Švejka pa samo probunca: 

- Kappe ab!“ 

No Švejk ozbiljno nastavi: 

- Počeo mu je dakle tumačiti jednostavniji način kako da zapamti broj 
lokomotive 4268. Osam manje dva jesu šest. Sad već dakle zna 68. šest 
manje dva jesu četiri, sad već dakle zna 4, dakle 4-68 i između njih 
dvojku, pa je 4-2-6-8. A nije ni suviše naporno ako se to pokuša i na drugi 
način, s pomoću množenja i dijeljenja. Rezultat je potpuno jednak“. 
Zapamtite,“ pričao mu nadzornik pruge, ,da je 2 puta 42 osamdeset četiri. 
Godina ima 12 mjeseci. Oduzmite dakle 12 od 84 pa će vam preostati 72, a 
od toga opet oduzmite 12 mjeseci pa ćete imati 60. Eto nam dakle sigurne 


šestice, a nulu ćemo precrtati. Sada dakle znademo 42, 68, 4. Kad smo 
nulu precrtali, možemo precrtati i tu posljednju četvorku, pa opet imalo 
vrlo lako 4268, broj lokomotive koja pripada u spremište u Lysy na Labi. 
A kao što rekoh, i s dijeljenjem je lako. Izračunat ćemo koeficijent po 
carinskoj tarifi. Valjda vam nije slabo, gospodine naredniče? Ako hoćete, 
ja ću odmah početi general de charge! Fertig! Hoch an! Feuer! Sto mu 
gromova! Gospodin kapetan nas nije smio slati na sunce! Moram po 
nosila! 
Kada je došao liječnik, utvrdio je da je to ili sunčanica ili akutna upala 
moždane opne. 
A kad se narednik pribrao, stajao je kraj njega Švejk i rekao mu: 
- Da završim onu priču. Mislite li, gospodine naredniče, da je onaj 
vlakovođa zapamtio broj? On je sve to po pobrkao i još pomnožio sa tri 
jer se sjetio svete trojice, ali lokomotive još nije našao. Ona još stoji na 
onom 16. kolosijeku. 
Narednik opet zatvori oči. 
A kad se Švejk vratio u svoj vagon, odgovorio je na pitanje gdje je bio tako 
dugo, ovo: 
- Tko drugoga uči laufšrit, taj stoput radi schultert! 
A odostrag u vagonu stisnuo se Baloun i sav drhtao. Dok je Švejk bio 
odsutan, kad se dio kokoši već skuhao, pojeo je pola Švejkove porcije. 

x ** 
Prije odlaska vlaka stigao ih je mješoviti vojni vlak s različitim dijelovima 
vojske. Bili su to vojnici koji su zakasnili ili su otpušteni iz bolnice, pa su 
hvatali svoje jedinice, i drugi sumnjivi individui koji su se vračali sa 
službenih putovanja ili iz zatvora. 
Iz toga je vlaka izašao i jednogodišnji dobrovoljac Marek koji je prije bio 
optužen zbog pobune jer nije htio čistiti zahode, ali ga je divizijski sud 
oslobodio, pa je istraga protiv njega obustavljena, te se tako jednogodišnji 
dobrovoljac Marek pojavio sada u štabnom vagonu da se javi 
bataljonskom komandantu. Jednogodišnji dobrovoljac nije naime dosada 
nikamo pripadao jer su ga vodili iz zatvora u zatvor. 
Kad je kapetan Sagner ugledao jednogodišnjeg dobrovoljca i primio od 
njega isprave u vezi s njegovim dolaskom, a s veoma povjerljivom 
primjedbom: ,Politisch verdachtig! Vorsicht!“***, nije se baš suviše 
razveselio, no na sreću sjetio se Latrinengenerala,“* koji mu je tako 


zanimljivo predložio da popuni bataljon 
»Batalionsgeschihtsschreiberom“. 

- Vi ste se vrlo zanemarili, jednogodišnji dobrovoljče - reče mu kapetan 
Sagner. - U školi jednogodišnjih dobrovoljaca vi ste bili prava pokora; 
umjesto da ste nastojali da se istaknete i postignete čin koji vam pripada 
prema vašoj inteligenciji, vi ste se vucarali iz zatvora u zatvor. 

Pukovnija se mora sramiti zbog vas, vi jednogodišnji dobrovoljče. No 
možete popraviti svoju pogrešku ako se opet valjanim vršenjem svojih 
dužnosti uvrstite u red dobrih vojnika. Posvetite svoje sile bataljonu s 
ljubavlju! Iskušat ću vas. Vi ste inteligentan mladić, a sigurno imate i 
dara za pisanje, za stiliziranje. Reći ću vam nešto. Svaki bataljon na fronti 
treba čovjeka koji će voditi kronološki pregled svih ratnih događaja u 
kojima bataljon izravno učestvuje na bojnom polju. Potrebno je popisati 
sve pobjedničke pohode, sve značajne slavne časove u kojima sudjeluje 
bataljon i ističe se vodećom i istaknutom ulogom, potrebno je postepeno 
sastavljati priloge za povijest naše vojske. Jeste li razumjeli? 

- Jesam, pokorno javljam, gospodine kapetane, radi se o epizodama iz 
života jedinica. Bataljon ima svoju povijest. Pukovnija sastavlja 
pukovnijsku povijest na temelju povijesti svojih bataljona. Pukovnije 
stvaraju povijest brigade, povijest brigada povijest divizije itd. Trudit ću 
se svim svojim snagama, gospodine kapetane! 

I jednogodišnji dobrovoljac stavi ruku na srce: 

- Bilježit ću s istinskom ljubavlju slavne dane našeg bataljona, osobito 
danas kad je ofenziva u punom toku i kad dolazi do oštre borbe u kojoj će 
naš bataljon prekriti bojno polje tjelesima svojih junačkih sinova. 
Savjesno ću zabilježiti sve događaje koji moraju doći, da bi stranice 
povijesti našeg bataljona bile ovjenčane lovorom. 

- Bit ćete pridijeljeni bataljonskom štabu, jednogodišnji dobrovoljče. Vi 
ćete paziti tko je predložen za odlikovanje, bilježit ćete, dakako po našim 
podacima, sve pohode koji naročito mogu skrenuti pažnju na odličnu 
borbenost i čeličnu disciplinu našeg bataljona. Nije to tako lako, 
jednogodišnji dobrovoljče, ali nadam se da ćete imati toliko dara za 
zapažanje da ćete, primajući od mene određene direktive, uzdignuti naš 
bataljon nad ostale jedinice, šaljem brzojav pukovniji da sam vas 
imenovao za bataljonskog povjesničara. Javite se kod računarskog 
narednika Vančka u jedanaestoj četi neka vas smjesti u svojem vagonu. 


Ondje ima još najviše mjesta, i recite mu da mi se javi. Dakako, bit ćete 
na brojnom stanju štaba bataljona. To će se provesti bataljonskom 
zapovijedi. 

Kuhar okultist je spavao. Baloun je neprekidno drhtao jer je već otvorio i 
natporučnikove sardine, a računarski narednik Vančk uputio se kapetanu 
Sagneru. Telegrafist Chodounsky pribavio je negdje na kolodvoru, 
potajno, bočicu borovice, ispio je, pa je sada bio sentimentalno 
raspoložen i pjevao: 


Dok provodih slatke dane, 
vjerno mi se sve činilo, 
odisahu grudi vjerom, 

oko ljubav mije lilo. 

No kad vidjeh da sva zemlja 
izdajd je puna pustih, 
svenu vjera, svenu ljubav, 
prvi put ja suzu spustih. 


Zatim ustade, priđe k stolu računarskog narednika Vančka i napiše na 
komad papira velikim slovima: 


Molim ovim uljudno da budem imenovan i promaknut za bataljonskog 
trubača. 

Chodounsky, telegrafist. 

*** 

Kapetan Sagner nije baš dugo razgovarao s računarskim narednikom 
Vančkom. Upozorio ga je samo na to da će zasada pukovnijski ljetopisac, 
jednogodišnji dobrovoljac Marek, biti smješten u istom vagonu u kojem i 
Švejk. 
- Mogu vam reći samo toliko da je taj Marek, da tako kažem, sumnjiv. 
Politisch verdachtig. Bože moj! To danas nije ništa čudnovato. Za koga to 
danas ne kažu! Postoje različita mišljenja. Ta vi me razumijete! Ja vas 
dakle samo upozoravam da ga odmah prekinete ako bi možda štogod 
govorio, što bi, no razumijete već, da ne bih možda i ja imao kakve 
neprilike. Recite mu jednostavno neka ništa ne priča, pa će sve biti u 
redu. Ali ja pri tom ne mislim da za svaku stvar odmah k meni trčkarate. 


Uredite to s njim prijateljski, takav je dogovor uvijek bolji nego kakva 
glupa prijava. Ukratko, ja ne želim ništa čuti, jer... Razumijete li? Takva 
stvar baca uvijek ljagu i na čitav bataljon. 

Kad se dakle Vančk vratio, pozvao je jednogodišnjeg dobrovoljca Mareka 
na stranu i rekao mu: 

- Čovječe, vi ste sumnjivi, ali to ne smeta. Samo ne pričajte mnogo 
izlišnih stvari pred onim Chodounskym, telegrafistom. 

Tek što je rekao te riječi, dotetura do njega Chodounsky i pade 
računarskom naredniku u naručje, jecajući pijanim glasom nešto što je 
valjda trebalo biti pjesma: 


Ostavljen od sviju, glavu 
na grudi stavio sam 
na tvom žarkom, čistom srcu 
suze bolne ronio sam. 

A u tvojem oku plamen 
kao zvijezda bljesnu sjajna, 
koraljna ti usta šapću: 
»Moja tije ljubav trajna!“ 


- Mi se nećemo nikada rastaviti - vikao je Chodounsky. - Što god čujem 
na telefonu, odmah ću vam reći. Poserem se ja na prisegu! 

U kutu se Baloun od straha križao i počeo se naglas moliti: 

- Majko božja, ne otkloni molitvu moju, nego budi milostiva i usliši me, 
utješi me u ljubavi svojoj, pomozi meni jadnome koji vapim k tebi sa 
živom vjerom, čvrstom nadom i žarkom ljubavlju u ovoj dolini suza. O, 
kraljice nebeska, pomozi zagovorom svojim, da ostanem do kraja života 
svoga u milosti božjoj i pod okriljem tvojim... 

Blagoslovljena Djevica Marija zaista se za njega zauzela, jer je začas 
jednogodišnji dobrovoljac izvukao iz svoje siromašne naprtnjače nekoliko 
kutija sardina i razdijelio ih svakome po jednu. 

Baloun je neustrašivo otvorio kovčežić natporučnika Lukaša i vratio u nj 
sardine koje su mu tako s neba pale. 

No kad su svi otvorili kutije i tečno jeli ribice u ulju, Baloun pade u 
iskušenje, otvori kovčežić i sardine i halapljivo ih smaza. 

Ali sad se najblagoslovenija i najslađa Djevica Marija odvrnula od njega, 


jer baš kad je on popio i posljednju kap ulja iz limenke, pojavio se pred 
vagonom bataljonski ordonans Matušić vičući odozdo: 

- Baloune, donesite svome natporučniku sardine! 

- Ala će biti ćušaka! - reče narednik Vančk. 

- Ne idi onamo praznih ruku - savjetovao mu Švejk - uzmi sa sobom bar 
pet praznih limenki! 

- Što li ste vi uradili da vas bog tako kažnjava? - primijeti jednogodišnji 
dobrovoljac. - U vašoj prošlosti mora da postoji neki veliki grijeh. Da 
niste možda izvršili svetokrađu i pojeli svojem župniku šunku iz 
dimnjaka? Da mu niste možda popili misno vino u podrumu? Ili se 
možda kao dječak penjali na kruške u župnikovu vrtu? 

Baloun zatetura s očajničkim izrazom na licu, bez imalo nade. Njegov je 
paćenički izražaj govorio, da se srce paralo: 

- Kad će već jednom biti kraj ovim mukama? 

- To je zato - reče jednogodišnji dobrovoljac koji je čuo riječi nesretnog 
Balouna - jer ste vi, prijatelju, izgubili vezu s gospodinom bogom. Vi se ne 
znate dobro ni pomoliti da vas gospodin bog što prije ukloni sa svijeta. 
Švejk doda tome: 

- Baloun se nikako ne može odlučiti na to da svoj vojnički život, svoje 
vojničke nazore, riječi, djela i svoju vojničku smrt preporuči dobroti 
materinskog srca najvišeg gospodina boga, tako je običavao govoriti moj 
feldkurat Katz kad se već dobro napio i zabunom na ulici zaletio u kakva 
vojnika. 

Baloun zavapi da je već izgubio povjerenje u gospodina boga, jer se već 
mnogo puta molio da mu bog dade toliko snage i da mu nekako stegne taj 
njegov želudac. 

- To ne datira od ovoga rata - zakuka on - to je već stara bolest, ta moja 
proždrljivost. Zbog nje je hodočastila moja žena s djecom u Klokote. 

- Znam - primijeti Švejk - Klokoty su kod T4bora; ondje imaju bogatu 
Djevicu Mariju s lažnim briljantima, pa ju je htio okrasti neki crkvenjak, 
odnekud iz Slovačke. Bio je to vrlo pobožan čovjek. Stigao on dakle u 
Klokote, pa je smislio da će mu krađa valjda bolje uspjeti ako se 
unaprijed očisti od svih starih grijeha, pa je ispovjedio i to da sutra hoće 
da okrade Djevicu Mariju. No nije prošlo mnogo vremena, prije nego je 
izmolio onih trista Očenaša koje mu je svećenik zadao kao pokoru da mu 
ne umakne, - već su ga crkvenjaci ščepali i odveli ravno na 


žandarmerijsku stanicu. 

Kuhar okultist i telegrafist Chodounsky zapodješe prepirku, ne vapi li do 
neba izdaja ispovjedne tajne i ima li smisla o tome govoriti kad se radilo o 
lažnim briljantima. No na kraju je kuhar dokazao Chodounskome da je to 
bila karma, dakle unaprijed određena sudbina iz daleke nepoznate 
prošlosti kad je možda taj nesretni crkvenjak iz Slovačke bio još antipod 
na nekoj tuđoj planeti, a isto tako da je sudbina već davno unaprijed 
odredila, kad je možda taj svećenik iz Klokota bio još recimo kljunati 
ježak, nekakav tobolčar, danas već izumrli sisavac - da on mora 
povrijediti ispovjednu tajnu, premda se s pravničkog gledišta po 
kanonskom pravu daje odrešenje grijeha i onda kad se radi o 
samostanskom imutku. 

Švejk tome doda još i ovu jednostavnu primjedbu: 

- No da, nijedan čovjek ne zna šta će on sve raditi za nekoliko milijuna 
godina, pa se ne smije ničega odricati. Natporučnik Kvasnička, kad smo 
još služili na Karlinu kod dopunskog zapovjedništva, uvijek je govorio 
dok nas je učio: ,Nemojte misliti, vi govnari, vi lijene krave i krmci, da 
ćete se riješiti vojske na ovome svijetu. Vidjet ćemo se mi i poslije smrti, 
pa ću vam ja pripremiti takvo čistilište da će vam se vrtjeti u glavi, vi 
svinjska bando!“ 

Međutim Baloun, koji je u potpunom očaju neprekidno mislio da se sad 
samo o njemu govori i da se sve to tiče samo njega, nastavi svoju javnu 
ispovijed: 

- Ni Klokoty nisu ništa pomogli protiv moje proždrljivosti. Kad se vratila 
žena s djecom sa hodočašća, odmah je počela brojiti kokoši. Falila je 
jedna ili dvije. Ali ja nisam mogao drugo; ja sam znao da se kokoši drže u 
kućanstvu radi jaja, ali kad sam izašao i pogledao kokoši, odjednom sam 
osjetio u želucu pravu provaliju. No za sat mi je već bilo dobro jer je 
kokoš bila oglodana do kostiju. 

Kad su jednom bili u Klokotima da se mole za mene, da ne bi tatica dotle 
kod kuće ništa izjeo i nanio kakvu novu štetu, ja sam se šetao po dvorištu 
i odjednom mi zape za oko neki puran. Tada sam to gotovo glavom platio. 
Zapela mi u grlu kost od bataka, pa da nije bilo mog šegrta, malog dječaka 
koji mi je izvukao tu kost, ne bih sada tu s vama sjedio pa ne bih ni 
dočekao svjetski rat... Da, da, taj je moj šegrt bio spretan dječak. 
Maljušan, bucemast, čvrst, gojazan... 


Švejk priđe Balounu: 

- Pokaži jezik! 

Baloun isplazi prema Švejku svoj jezik, a Švejk se nato obrati svima koji 
su bili u vagonu: 

- Znao sam to, požderao je i toga svoga šegrta!... Priznaj, kad si ga pojeo! 
Kad su tvoji ponovo bili u Klokotima, zar ne? 

Baloun očajnički sklopi ruke i viknu: 

- Pustite me na miru! Zar sve to da dočekam od svojih drugova? 

- Mi vas ne osuđujemo zbog toga - reče jednogodišnji dobrovoljac. - 
Naprotiv vidi se da ćete biti dobar vojnik. Kad su Francuzi za 
napoleonskih ratova opsjedali Madrid, tada je španjolski zapovjednik 
madridske tvrđave, prije nego preda tvrđavu zbog gladi, pojeo svog 
ađutanta i ne posolivši ga. 

- Time je zaista podnio žrtvu jer bi osoljeni ađutant svakako bio ugodnije 
jelo... A kako se, gospodine računarski naredniče, zove onaj naš 
bataljonski ađutant?... Ziegler? To je takav mršavko da od njega ne bismo 
mogli napraviti dovoljno porcija ni za jednu marškompaniju. 

- Pogledajte! - reče računarski narednik Vančk. - Baloun drži u ruci 
krunicu! 

I zaista! Baloun je u svom prevelikom jadu tražio spas u sitnim zrncima 
od klokočevine, proizvodu firme Morica Lowensteina u Beču. 

- I ova je krunica iz Klokota - reče tužno Baloun. - Prije nego su mi je 
donijeli, stradala su dva guščeta, ali to nije nikakvo meso, suviše je 
mekano. 

Kratko vrijeme poslije toga priopćena je čitavom vlaku naredba da se za 
četvrt sata polazi. Budući da to nije htio nitko vjerovati, dogodilo se da je 
poneki, unatoč opreznosti, nekamo zalutao. Kad je vlak krenuo, falilo je 
osamnaest vojnika, a među njima i narednik Nasaklo iz 12. 
marškompanije. On se, kad je vlak već davno zamakao iza Išatarče, 
svađao u maloj bagremovoj šumici iza kolodvora, u nevelikoj uvali, s 
nekom droljom koja je tražila od njega pet kruna, dok joj je on za već 
izvršenu uslugu predlagao nagradu u iznosu od jedne krune ili par 
ćušaka, pa je do toga posljednjeg poravnanja konačno i došlo s takvom 
žestinom da su se na njezinu dernjavu strčali ljudi s kolodvora. 


III. OD HATVANA DO GALICIJSKE GRANICE 


Kroz čitavo vrijeme željezničkog prijevoza ovog bataljona koji je trebao 
požnjeti ratnu slavu čim prođe pješice od Laborca preko istočne Galicije 
na frontu, vodili su se u vagonu u kojem su bili jednogodišnji dobrovoljac 
i Švejk, opet čudnovati razgovori, više ili manje veleizdajničkog karaktera, 
u manjem opsegu, ali možemo reći općenito da je isto tako bilo i u 
drugim vagonima. Čak je i u štabnom vagonu vladalo neko 
nezadovoljstvo jer je u Fuzes Abonyu stigla od pukovnije armijska 
zapovijed po kojoj se oficirima obrok vina smanjuje za osminu litre. 
Dakako, pri tom nisu zaboravili ni vojnike: njima su smanjili obrok 
saga“ za dekagram po čovjeku, što je bilo toliko zagonetnije jer u vojsci 
nije nitko nikada saga ni vidio. 

Ipak trebalo je to javiti računarskom naredniku Baumtanzlu, koji se time 
osjetio strahovito uvrijeđen i okraden, a tome je on dao i izražaja rekavši 
da je sago danas vrlo vrijedna namirnica i da bi on za kilogram saga dobio 
bar osam kruna. 

U Fiizes Abonyu otkrilo se i to da je jedna kompanija izgubila poljsku 
kuhinju, jer se konačno na toj stanici trebao kuhati gulaš s krumpirom 
čije je veliko značenje istakao ,latrinengeneral“. Istragom se utvrdilo da 
nesretna poljska kuhinja uopće nije ni pošla iz Brucka i da valjda i sada 
stoji ondje iza barake br. 186, napuštena i hladna. 

Kuharsku osoblje koje je pripadalo toj poljskoj kuhinji bilo je naime uoči 


odlaska zatvoreno u glavnoj stražamici zbog obijesnog vladanja u gradu, 
pa je znalo stvar tako urediti da je ostalo u zatvoru i onda kad je već 
njihova marškompanija putovala po Madžarskoj. 

Četa bez kuhinje bila je pridijeljena drugoj poljskoj kuhinji, što dakako 
nije prošlo bez svađe jer je među vojnicima iz obiju četa, koji su bili 
dodijeljeni da ljušte krumpir, došlo do takvih sporova da su jedni 
drugima tvrdili kako oni nisu takvi volovi da bi se mučili za druge. Na 
kraju se zapravo pokazalo da je taj gulaš s krumpirom zapravo smicalica, 


da se vojnici naviknu na iznenadnu zapovijed: ,Alles zuriick!“““* kad 
budu na fronti pred neprijateljem kuhali gulaš, pa im se onda izlije gulaš 
iz kotlova te nitko ne dobije ni da ga lizne. 

I to je dakle bila neka priprava, ne tako potpuno tragična, ali ipak poučna. 
Kad je naime trebalo već dijeliti gulaš, stigla je zapovijed za ukrcavanje u 
vagone, pa se pošlo prema Miškolcu. Ali ni ondje nisu dijelili gulaš jer je 
na pruzi stajao vlak s ruskim vagonima, pa stoga nisu puštali vojnike iz 
vagona, nego ostaviše slobodno polje njihovoj fantaziji da će se gulaš 
dijeliti tek onda kad izađu u Galiciji iz vlaka, gdje će gulaš proglasiti 
skiseljenim i nevaljalim za jelo i onda izliti. 

Zatim su vozili gulaš dalje u Tiszalak i Zombor, pa kad već nitko nije 
očekivao da će se gulaš dijeliti, stade vlak u Novom gradu pod Šiatorom 
(Satoralja Ujhely), gdje se ponovo naložila vatra pod kotlovima, gulaš se 
podgrijao i konačno podijelio. 

Kolodvor je bio dupkom pun. Najprije je trebalo otpremiti dva vlaka s 
municijom, za njima dva transporta topništva i vlak s pontonskim 
odredima. Uopće može se reći da su se ovdje sakupili vlakovi s trupama 
svih mogućih vojnih rodova. 

Iza kolodvora su honvedski husari zafrkavali dva poljska Židova kojima 
su opljačkali koš rakije, i sada su ih umjesto plaće, dobro raspoloženi, 
udarali po ustima, što im je očito bilo dopušteno, jer je sasvim blizu 
stajao njihov kapetan i ugodno se smješkao ovom čitavom prizoru, dok je 
iza magazina nekoliko drugih honvedskih husara zahvaćalo crnooke kćeri 
zlostavljanih Židova ispod sukanja. 

Nalazio se tu i vlak s aeroplanskim odredom. Na drugim kolosijecima 
stajahu na vagonima isti predmeti, aeroplani i topovi, ali samo u 
razbitom stanju. Bili su to oboreni leteći aparati i polupane haubičke 
cijevi. Dok je sve svježe i novo putovalo na frontu, ti su se ostaci slave 


vraćali sada u unutrašnjost zemlje na popravak i rekonstrukciju. 

Dakako poručnik je Dub tumačio vojnicima koji su se okupili oko 
razbitih topova i aeroplana da je to ratni plijen, ali je primijetio i to da 
malo dalje od njega stoji opet u skupini vojnika Švejk pa im nešto tumači. 
Približivši se dakle tome mjestu, začu Švejkov razboriti glas: 

- Bilo kako mu drago, ipak je to ratni plijen. Doduše, na prvi pogled 
neugodno kad čovjek pročita na lafetu: K. u. K. Artilleriedivision“ “. Ali to 
će po svoj prilici biti tako da je taj top pao u ruke Rusa, pa smo ga mi 
morali ponovo osvojiti, a takav plijen je mnogo vredniji, jer... 

- Jer - reče svečano kad je opazio poručnika Duba - neprijatelju se ne 
smije ništa ostaviti u rukama. To vam je kao s Przemyšlom ili s onim 
vojnikom kome je neprijatelj u borbi oteo čuturicu. Bilo je to još u doba 
napoleonskih ratova, pa je taj vojnik otišao noću u neprijateljski tabor i 
donio čuturicu natrag, te uz to još bio i na dobitku jer je neprijatelj te 
noći fasovao rakiju. 

Poručnik Dub reče mu samo ovo: 

- Gledajte da se izgubite, Švejku, i da vas više ovdje ne vidim! 

- Na zapovijed, gospodine poručniče! 

I Švejk ode drugoj vagonskoj skupini, a da je poručnik Dub čuo što je 
Švejk još pridodao, sigurno bi skočio iz uniforme premda je to bila sasvim 
nedužna biblijska rečenica: ,Malo ćete me još vidjeti, i još malo, pa me 
nećete vidjeti“. 

Poslije odlaska Švejkova poručnik Dub je bio još tako glup da je vojnike 
upozoravao na jedan oboreni austrijski aeroplan, na čijem je metalnom 
obruču bilo jasno naznačeno: Wiener Neustadt. 

- Taj smo aeroplan oborili kod Lavova - rekao im je poručnik Dub. 

Te je riječi čuo i natporučnik Lukaš, koji se približio i glasno dodao: 

- Pri tom su oba ruska avijatičara izgorjela. 

Zatim ode dalje bez riječi pomislivši da je poručnik Dub pravi vol. 

Iza drugih vagona sreo se sa Švejkom pa je nastojao da mu izmakne, jer 
se na Švejkovom licu, čim je spazio natporučnika Lukaša, vidjelo da taj 
čovjek ima mnogo toga na srcu što bi mu htio reći. 

Švejk pođe prema natporučniku pa mu reče: 

- Ich melde gehorsam, kompanijski ordonans Švejk moli dalje zapovijedi. 
Pokorno javljam, gospodine natporučniče, ja sam vas već tražio u 
štabnom vagonu. 


- Čujte, Švejku - reče natporučnik Luk&4š potpuno odbojnim i 
neprijateljskim tonom. - Znate li vi kako se zovete? Zar ste već zaboravili 
kako sam vas nazvao? 

- Pokorno javljam, gospodine natporučniče, ja nisam zaboravio nešto 
takvo, jer ja nisam jednogodišnji dobrovoljac Železny. Bilo je to tada, još 
davno, prije rata, kada sam služio vojsku u kasarnama na Karlinu, pa je 
ondje bio i neki pukovnik Fliedler von Bumerang ili tako nekanko. 
Natporučnik Luka4š se i nehotice nasmijao, tome ,nekanko“, a Švejk je 
nastavio: 

- Pokorno javljam, gospodine natporučniče, da je taj naš pukovnik bio za 
polovinu manji nego vi, da je nosio bradu i brkove kao knez Lobkovic, 
tako da je izgledao kao majmun, a kad bi se razdražio, tada bi skakao 
dvaput tako visoko kao što je bio sam visok, tako da smo ga zvali djedo od 
kaučuka. Tada vam je bio neki prvi maj, pa smo bili u pripravnosti, a uoči 
toga dana držao nam on u dvorištu velik govor, da zato, veli, moramo 
sutra svi ostati u kasarni i nikuda ne izlazi da bismo mogli po najvišoj 
zapovijedi, u slučaju potrebe, postrijeljati svu tu socijalističku bandu. I 
zato vojnik, koji ima danas izlaz pa se ne vrati u kasarnu, nego produži 
izlazak do sutra, zato taj vojnik čini veleizdaju, jer takav pijani klipan 
neće moći pogoditi nikoga kad se bude pucalo plotunom, nego će još 
pucati u zrak. Kad se dakle jednogodišnjak Železny vratio u sobu, rekao 
nam je da nam je djedo od kaučuka ipak dao dobru ideju. Jer ipak je 
istina da sutra neće nikoga pustiti u kasarnu, pa je onda najbolje da se 
sutra uopće ne dolazi. I to je on, pokorno javljam, gospodine 
natporučniče, zaista i ostvario u potpunosti. Ali naš vam je pukovnik 
Fliedler bio takva bijedna mrcina, dao mu bog rajsko naselje, da je 
sutradan šetao po Pragu i tražio nije li se tko iz naše regimente drznuo da 


izađe iz kasarne, pa je negdje kod Prašne br4ne“'" srećom susreo 
Železnoga i odmah dreknuo na njega: ,Ja ću ti tati, ja ću te naučiti, ja ću 
ti dvaput zasladiti!“ 

Rekao mu je i više toga i protjerao ga u kasarnu te mu je čitavim putem 
govorio ružne riječi i različne prijetnje i neprestano ga pitao kako se 
zove“. Šelesni, Šelesni, ti ćeš se usrati, ja veseo što sam te ufatio, ja ti 
ukasat den ersten Mai. Šelesni, Šelesni, ti biti moj, ja tebe zatvoriti, fino 
zatvoriti!“ Železnomu je to već bilo svejedno. Ali kad su išli preko Pofiča 
mimo Rozvažila, Železny skoknu u kapiju i izgubi se kroz prolaz. Tako je 


djedi od kaučuka pokvario veliku radost da će ga strpati u zatvor. To što je 
on umakao, pukovnika je tako razjarilo da je u srdžbi zaboravio kako se 
taj njegov delikvent zove; sve je to nekako pobrkao u glavi, i kada je 
došao u kasarnu, počeo je skakati do stropa koji je bio nizak, a bataljonski 
se čudio zašto stari odjednom govori pokvarenim češkim jezikom i viče: 
»Pakrenog zatvoriti, Pakrenog ne zatvoriti, Olofnog zatvaraj, Kositrenog 
zatvoriti!“ 


I tako je djedo gnjavio iz dana u dan i neprekidno pitao jesu li već uhvatili 
Bakrenoga, Olovnoga i Kositrenog, pa je dao postrojiti čitavu kompaniju, 
ali oni su već Železnoga, o čijem se slučaju općenito znalo, prebacili u 
ambulantu jer je bio zubni tehničar. Tako je to trajalo sve dok nije 
jednom pošto za rukom nekom vojniku iz naše pukovnije da probode 
jednog draguna u Buckovoj gostionici koji je udvarao njegovoj djevojci, 
pa su nas tada poredali u četverokut, a morali su izaći svi, pa i ambulanta, 
a tko je bio vrlo bolestan, toga su pridržavala dvojica. Ništa dakle nije 
pomagalo, pa je Železny morao izaći na dvorište, gdje su nam pročitali 
pukovnijsku zapovijed otprilike u tom smislu da su i draguni vojnici i da 
je zabranjeno bosti ih bajonetom, je su oni naši Kriegskammaraden'“*. 
Neki je jednogodišnjak prevodio zapovijed s njemačkog na češki, a naš je 
pukovnik zvjerao kao tigar. Najprije je obišao red vojnika s prednje 
strane, a zatim sa stražnje, obilazio je tako četverokut i najednom 
pronašao Železnoga koji je bio visok kao gora, tako da je, gospodine 


natporučniče, bilo strašno komično kada ga je on dovukao u unutrašnjost 
četverokuta. Jednogodišnjak prestade prevoditi, a naš pukovnik poče 
poskakivati pred Železnym kao kad pas navaljuje na kobilu, a uz to se 
derao: ,Nećeš mi popjeći, ti mi nikamo nećeš popjeći, sad ti meni govoriti 
da si Šelesny, a ja furt govoriti Pakreni, Kositreni, Olofni. On je Šelesny, 
on je to kopile Šelesny, ja te naučiti Olofni, Kositreni, Pakreni, ti 


Mistvieh, du Schwein,* du Šelesny!“ 

I odrapio mu za to mjesec dana, ali ga poslije nekih četrnaest dana 
zaboljeli zubi, pa se sjetio da je Železny zubni tehničar, pa ga je dao 
dovesti iz zatvora u ambulantu da mu izvadi zub, a Železny mu ga vadio 
oko četvrt sata, tako da su djedu triput vodom polijevali, ali se djedo 
nekako smekšao pa je oprostio Železnomu preostalih četrnaest dana. 

To vam je dakle tako, gospodine natporučniče, kad pretpostavljeni 
zaborave ime svoga potčinjenog, ali potčinjeni ne smije nikad zaboraviti 
ime svoga pretpostavljenog, kao što nam je upravo rekao taj gospodin 
pukovnik, da nećemo ni nakon mnogo godina zaboraviti da nam je 
jednom bio zapovjednik pukovnik Fliedler. - Da nije možda bilo predugo, 
gospodine natporučniče? 

- Znate, Švejku - odgovori mu natporučnik Lukaš - Što vas više slušam, to 
više dolazim do uvjerenja da vi uopće ne poštujete svoje pretpostavljene. 
Vojnik mora i poslije mnogo godina govoriti samo dobro o svojim bivšim 
starješinama. 

Vidjelo se da se natporučnik Lukaš počinje zabavljati. 

- Pokorno javljam, gospodine natporučniče - upade mu u riječ Švejk 
tonom ispričavanja - ta gospodin pukovnik Fliedler je već davno mrtav, 
ali ako, gospodine natporučniče, želite, ja ću o njemu govoriti same 
pohvalne stvari. On vam je, gospodine natporučniče, bio pravi anđeo za 
vojnike. On vam je bio tako dobar kao sveti Martin, koji je siromašnima i 
gladnima dijelio svetomartinske guske. On je dijelio svoj ručak iz 
oficirske menaže s prvim vojnikom koga bi sreo u dvorištu, a kad smo se 
već zasitili knedla, tada je naložio da nam prave za ručak grenadir-marš 
sa svinjskim mesom. A kad su bili manevri, tek tada se u pravom svjetlu 
odlikovao svojom dobrotom. Kad smo došli u Donje Kralovice, tada je 
izdao nalog da na njegov trošak popijemo sve pivo donjokralovičke 
pivovare, a kad mu je bio imendan ili rođendan, tada je dao za čitavu 
regimentu skuhati zeca na vrhnju s valjušcima od žemičaka. On je bio 


tako dobar prema vojnicima da su vam jednom, gospodine 
natporučniče... 

Natporučnik Lukaš kvrcnu lako Švejka po uhu pa mu reče prijateljskim 
tonom: 

- Ta idi već jednom, gade, pusti ga na miru! 


- Zum Befehl, Herr Oberleutnant!“*“ 

I Švejk ode svome vagonu, dok se pred bataljonskim ešalonom, ondje 
gdje su u vagonu bili zatvoreni telefonski aparati i žice, odigrala ova 
scena: 

Ondje je stajala straža, jer je sve po zapovijedi kapetana Sagnera moralo 


biti feldmissig. Stražari su se dakle razmjestili prema vrijednosti 


v aii si 292 264 .. 
ešalona s obadviju strana te su dobili ,feldruf“ i ,losung“ iz 


bataljonske kancelarije. 


Odziv je toga dana bio »Kappe“ “ a lozinka: ,Hatvan“. Stražar koji je to 
kraj telefonskih aparata morao da upamti, bio je nekakav Poljak iz 
Kolomyje koji je po nekom čudnom slučaju dospio u 91. pukovniju. 

Ali kako bi on znao što je to Kappe, no jer je u njemu bila klica 
mnemotehnike, ipak je zapamtio da ta riječ počinje slovom ,k“. pa je 
poručniku Dubu koji je bio bataljonski dežurni oficir i pitao ga, 
približavajući se, odziv, ponosno odgovorio: ,Kaffe!" Bilo je to dakako 
vrlo prirodno jer se Poljak iz Kolomyje još uvijek sjećao jutarnje i 
večernje kave u logoru u Brucku. 

No kad je još jednom dreknuo ,Kaffee“, a poručnik se Dub stalno 


približavao, tada on, svjestan prisege i svoje stražarske službe, viknu 


prijeteći: ,Halt““*, a kada se poručnik Dub primakao još za dva koraka i 


stalno tražio odziv, uperio je on u njega pušku i, ne znajući savršeno 
njemački jezik, poslužio se čudnovatom mješavinom poljskog i 
njemačkog jezika viknuvši: 
- Benže šajsn, benže šajsn. ši 

Poručnik Dub je shvatio i počeo uzmicati vičući: 

- Wachkommandant! Wachkommandant!“““ 

Pojavio se vodnik Jelinek, koji je Poljaka i doveo na stražarsko mjesto, i 
upitao ga za odziv, a poslije njega pitao ga i poručnik Dub kome je očajni 
Poljak iz Kolomyje odgovorio vikom koja je odjekivala po čitavom 
kolodvoru: ,Kaffe, Kaffe!“ Koliko god je ondje bilo ešalona, poskakaše iz 


njih vojnici sa šoljama i nastade grozna panika, koja se svršila time da su 
razoružanog, čestitog vojnika odveli u zatvorenički vagon. 

Ali poručnik je Dub nekako posumnjao na Švejka jer ga je prvog vidio 
kako izlazi iz vagona sa šoljom u ruci, i dao bi glavu da ga je čuo kako 
viče: ,,Sa šoljama van, sa šoljama van!“ 

Nakon ponoći krenu vlak prema Ladovcu i Trebišovu, gdje ga je ujutro na 
kolodvoru pozdravilo Društvo veterana jer je pobrkalo ovaj maršbataljon 
s maršbataljonom 14. honvedske madžarske pukovnije, koji je 
proputovao ovuda još noću. Bilo je jasno da su veterani nakresani, pa su 


svojom dernjavom: ,Isten 4ld meg a kir4lyt!““?* probudili iza sna čitav 
transport. Nekoliko svjesnijih vojnika nagnuto se kroz prozor i doviknulo 
im: ,Poljubite nas u stražnjicu! Eljen!“ 

Nato veterani dreknuše da su se potresli prozori kolodvorske zgrade: 

- Eljen! Eljen a tizenćgyedik regiment!“ 

Nakon pet minuta krenuo je vlak prema Humennu. Ovdje su se već jasno 
i vidljivo razaznavati tragovi bojeva, kad su ono Rusi prodirali u dolinu 
Tise. Po obroncima su se protezali primitivni rovovi, ovdje ondje vidjelo 
se popaljeno naselje oko kojega je na brzinu podignuta koliba pokazivala 
da su se vlasnici opet vratili. 

Zatim, kad su oko podneva stigli na stanicu Humenno gdje je i 
kolodvorska zgrada pokazivala tragove bojeva, izvršene su pripreme za 
ručak, a momčad ešalona mogla je dotle zaviriti u javnu tajnu kako vlasti 
nakon odlaska Rusa postupaju s mjesnim stanovništvom koje je i po 
govoru i po vjeri srodno s ruskom vojskom. 

Na peronu se nalazila skupina uhapšenih madžarskih Rusa, opkoljena 
madžarskim žandarima. Bilo je tu nekoliko popova, učitelja i seljaka iz 
daleke okolice. Svima su odostrag ruke bile vezane užetom, a dva po dva 
bijahu zajedno vezani. Većinom su imali razbite nosove i kvrge na glavi, 
jer su ih odmah nakon hapšenja premlatili žandari. 

Malo podalje zabavljao se madžarski žandar s jednim popom. Svezao mu 
je uže oko lijeve noge, a uže je držao u ruci i natjeravao popa kundakom 
da pleše čardaš pri čemu je trzao užetom tako da je pop pao na nos te nije 
mogao ustati, jer su mu odostrag bile svezane ruke, pa je očajnički 
pokušavao da se okrene na leđa ne bi li se možda tako podigao sa zemlje. 
Žandar se tome tako iskreno smijao da su mu suze udarile na oči, pa kad 
se pop već pridizao, trgnuo je uže i pop opet udari nosom o zemlju. 


Napokon je tome učinio kraj žandarmerijski oficir, koji je naložio da 
uhapšene odvedu, dok ne dođe vlak, u praznu sušu iza kolodvora, pa neka 
ih ondje tuku i mlate da nitko ne vidi. 

O toj epizodi raspričali se oficiri u štabnom vagonu, pa se uglavnom može 
reći da je većina to osuđivala. 


Fihnrich“““ Krauss je mislio, kad su već veleizdajnici, da ih valja odmah 
na licu mjesta objesiti bez ikakva mučenja, ali poručnik se Dub potpuno 
složio s čitavim prizorom i povezao ga odmah sa sarajevskim atentatom i 
objasnio sve to tako da se ovi madžarski žandari na stanici Humenno 
osvećuju za smrt nadvojvode Franje Ferdinanda i njegove supruge. A da 
prida važnost svojim riječima, reče da je bio pretplaćen na jedan časopis, 
ŠimAčekov ,Četverolist“, i da je taj časopis još prije rata u srpanjskom 
broju pisao o tom atentatu da besprimjerni sarajevski zločin ostavlja u 
srcima ljudskim za dugo vremena neizlječivu ranu, to bolniju što tim 
zločinom nije oduzet samo život predstavnika državne izvršne vlasti, 
nego i život njegove vjerne i ljubljene supruge i da je uništenjem tih 
dvaju života razoren sretan i uzoran obiteljski život i da su njihova djeca, 
koju svi vole, postala siročad. 

Natporučnik Lukaš samo progunđa za se da su valjda žandari ovdje u 
Humennu bili pretplaćeni na Šim&čekov ,Četverolist“ i da su čitali taj 
dirljivi članak. Uopće, zgadilo mu se sve to odjednom, pa je samo osjećao 
potrebu da se opije i da tako zaboravi svoj pesimizam. Izašao je dakle iz 
vagona da potraži Švejka. 

- Čujte, Švejku - reče mu - ne znate li gdje bi se mogla nabaviti boca 
konjaka? Nekako mi nije dobro. 

- Sve to dolazi, pokorno javljam, gospodine natporučniče, od promjene 
zraka. Možda će vam, kad dođemo na ratište, biti još gore. Što se čovjek 
više udaljuje od svoje prvobitne vojne baze, sve se slabije osjeća. Neki 
Josef Kalenda, vrtlar iz Strašnica, također se jednom udaljio od kuće, 
pošao je naime iz Strašnica na Vinohrade pa se zaustavio u gostionici ,Na 
postaji“, ali tada mu još nije bilo ništa, no čim je došao do vodovoda u 
Krunskoj ulici, on je u Krunskoj ulici išao od gostionice do gostionice sve 
do crkve svete Ludmile pa se već osjećao malaksalim. No nije se dao time 
zaplašiti, jer se uveče uoči toga dana kladio u Strašnicama u gostionici 
»Kod remize“ s nekim tramvajskim vozarom da će pješke proputovati oko 
svijeta za tri nedjelje. Udaljivao se dakle sve više i više od svoje kuće dok 

nije stigao u ,Crnu pivovaru“ na Karlovu trgu, pa je odande otišao na 
Malu Stranu u pivovaru kod sv. Tome, a odande preko restauracije ,Kod 
Montaga“ i još više preko gostionice ,Kod brabantskog kralja“ na ,Krasan 
vidik“, a odatle u pivovaru kod samostana na Strahovu. Ali sad mu više 
nije prijala promjena zraka. Dospio je čak na Loretanski trg, pa se ondje 
odjednom tako zaželio kuće da se bacio na zemlju, počeo se valjati po 
pločniku i vikati: ,Ljudi božji, ja dalje ne idem! Ja fućkam“, da oprostite, 
gospodine natporučniče, ,na taj put oko svijeta.“ No ako želite, gospodine 
natporučniče, ja ću vam već negdje pribaviti bocu konjaka, samo se bojim 
da mi prije ne otputujete. 

Natporučnik Lukaš ga uvjeri da se odavde ne polazi još čitava dva sata i 
da konjak prodaju potajno u bocama odmah iza kolodvora. Kapetan 
Sagner je već poslao onamo Matušića, pa mu je on za 15 kruna donio 
bocu sasvim pristojnog konjaka. Neka dakle uzme 15 kruna i neka ode 
onamo, ali samo neka nikomu ne priča da je to za natporučnika Lukaša ili 
da ga on šalje, jerje to zapravo zabranjeno. 

- Budite sigurni, gospodine natporučniče - reče Švejk - da će sve biti u 
redu, jer ja vrlo volim zabranjene stvari i jer sam se uvijek našao u nečem 
zabranjenom, a nisam ni sam znao kako. Jednom su nam u karlinskim 
kasarnama zabranili... 


- Kehrt euch, marschieren ,marsch!“*" - prekide ga natporučnik Lukaš. 
Švejk dakle pođe iza kolodvora ponavljajući putem sve sastavne dijelove 
svoje ekspedicije: konjak mora biti dobar, pa ga zato mora unaprijed 
kušati; to je zabranjeno, pa zato mora biti oprezan. 

I baš kad je zamakao za peron, ponovo se sukobio s poručnikom Dubom. 
- Što se ovuda skitaš? - zapita Švejka. - Poznaješ li me? 

- Pokorno javljam - odgovori Švejk salutirajući - ja vas ne želim upoznati 
s vaše loše strane. 

Poručnik Dub se prenerazio od zaprepaštenja, ali Švejk je stajao mimo, 
držeći stalno ruku na štitu vojničke kape, i nastavio: 

- Pokorno javljam, gospodine poručniče, ja vas želim upoznati samo s one 
dobre strane, da me ne natjerate na plač kao što ste mi posljednji put 
rekli. 

Nad takvom drskošću poručniku se Dubu zavrtjelo u glavi, pa je jedva 
smogao toliko snage da ljutito vikne: 

- Tornjaj se, mizerijo! Mi ćemo se još porazgovoriti! 


Švejk ode preko perona, a poručnik Dub, pribravši se, pođe za njim. Iza 
kolodvora, odmah kraj ceste, stajao je niz košara, prevrnutih tako da im 
je dno bilo okrenuto prema gore, pa su na njima stajale košarice, a na 
košaricama razne poslastice koje su izgledale sasvim nedužno, kao da su 
svi ti slatkiši namijenjeni školskoj mladeži negdje na izletu. Ležali su 
ondje komadići rastezivih bombona, cjevčice od hostije, kupovi kiselih 
bombona, ponegdje na kojoj košarici i kriške crnoga kruha s komadićem 
salame, koja je sasvim sigurno bila konjskog podrijetla. No u nutrini 
košare nalazio se različit alkohol, boce konjaka, ruma, oskorušovače i 
drugih likera i rakije. 

Odmah iza uličnog jarka stajala je daščara, i u njoj se zapravo vršila sva ta 
trgovina zabranjenog pića. 

Vojnici bi se najprije pogodili kraj košare, a onda bi Židov s pejzovima 
izvukao ispod košare rakiju koja je tako nedužno izgledala, i odnio je pod 
kaftanom u drvenu kućicu gdje bi je već vojnik neprimjetno sakrio 
nekamo u hlače ili pod bluzu. 

Ovamo se dakle uputio i Švejk, dok ga je s kolodvora promatrao poručnik 
Dub sa svojim detektivskim talentom. 

Švejk je počeo odmah kod prve košare. Najprije je odabrao bombone, 
platio ih i turio u džep, a pri tom mu je gospodin s pejzovima šapnuo: 

- Schnaps hab' ich auch, gnidiger Herr Soldat. *“ 

Pogađanje je bilo brzo završeno. Švejk ode u daščaru, ali ne plati prije 
nego je gospodin s pejzovima otvorio bocu i Švejk okusio konjak. No bio 
je zadovoljan pa se vraćao na kolodvor turivši bocu pod bluzu. 

- Gdje si bio, mizerijo? - zakorači mu put na peron poručnik Dub. 

- Pokorno javljam, gospodine poručniče, išao sam kupiti bombone. - I 
Švejk posegnu u džep i izvadi šaku prljavih, zaprašenih bombona. - Ako 
se gospodinu poručniku ne gadi... Već sam ih probao, nisu loši. Imaju 
neki naročit, ugodan okus, kao po pekmezu, gospodine poručniče. 

Pod bluzom mu se ocrtavahu okrugle konture boce. 

Poručnik Dub potapša Švejka po bluzi: 

- Ašto tije to tu, mizerijo jedna? Izvuci napolje! 

Švejk izvuče bocu žućkasta sadržaja, s potpuno jasnom i razgovijetnom 
etiketom ,,Cognac“. 

- Pokorno javljam, gospodine poručniče - odgovori Švejk neustrašivo - 
napumpao sam u praznu bocu od konjaka nešto pitke vode. Još uvijek 


strahovito žeđam od onog gulaša koji smo jučer jeli. Samo što je voda s 
one pumpe, kao što vidite, gospodine poručniče, nekako žuta; bit će to 
valjda željezovita voda. Takve vode su vrlo zdrave i korisne. 


- Kad si tako žedan, Švejku - reče poručnik Dub, đavolski se smješkajući i 
nastojeći da što dulje otegne scenu u kojoj će Švejk izvući kraći kraj - tada 
se napij, ali pošteno. Ispij sve to odjednom! 

Poručnik Dub je već unaprijed iskombinirao kako će Švejk popiti par 
gutljaja pa neće moći dalje, a onda će ga on, poručnik Dub, slavno 
pobijediti i reći mu: ,Daj i meni bocu da se malo napijem, i ja sam 
žedan!“ I kako li će se u tom strašnom trenutku držati taj nitkov Švejk, pa 
će onda ići na raport i tako dalje. 


Švejk otčepi bocu, prinese je k ustima i gutljaj za gutljajajem nestajaše u 
njegovu grlu. Poručnik Dub se skamenio. Švejk je pred njegovim očima 
ispio čitavu bocu, i ne trepnuvši trepavicama, pa je praznu bocu bacio 
preko ceste u ribnjak, pljunuo zatim i rekao, kao da je popio čašu 
mineralne vode: 

- Pokorno javljam, gospodine poručniče, ta voda zaista ima okus po 
željezu. U Kamyku na Vltavi jedan je gostioničar pravio za svoje ljetne 
goste željezovitu vodu na taj način da je u bunar bacao stare potkove. 

- Dat ću ti ja stare potkove! Hajde pokaži mi taj bunar, odakle si uzeo 
vodu! 

- Nije daleko odavde, gospodine poručniče, odmah iza ove drvene kućice. 
- Pođi naprijed, mizerijo, da vidim kako držiš korak! 

»10 je zaista čudnovato“, pomisli poručnik Dub“. Na tom se mizernom 
klipanu zaista baš ništa ne primjećuje“. 

Švejk dakle pođe naprijed, potpuno predan u božju volju, ali stalno mu je 
nešto govorilo da ondje mora biti bunar, pa se zaista nije ništa ni 
iznenadio kad ga je ondje našao. Bio je to čak bunar s pumpom, pa kad su 
došli do njega, Švejk potegnu šmrk, pa iz bunara poteče žućkasta voda, 
tako da je Švejk mogao svečano reći: 

- Eto te željezovite vode, gospodine poručniče! 

K njima priđe preplašen čovjek s pejzovima, a Švejk mu reče njemački da 
donese kakvu čašu jer gospodin poručnik želi piti. 


Poručnik Dub je od svega toga potpuno poblesavio, te je popio čitavu čašu 
vode, nakon koje mu je u ustima preostao okus konjske mokraće i gnoja, 
pa potpuno zbunjen svime što je doživio, dade Židovu s pejzovima za tu 
čašu vode pet kruna, te obrativši se Švejku reče mu: 
- Što tu buljiš, tornjaj se kući! 
Za pet minuta Švejk se pojavio u štabnom vagonu kod natporučnika 
Lukaša i tajanstvenim pokretom izmamio ga iz vagona i vani mu rekao: 
- Pokorno javljam, gospodine natporučniče, ja ću za pet a najviše za deset 
minuta biti potpuno pijan, ali ću ležati u svojem vagonu i molio bih vas 
da me, gospodine natporučniče, bar tri sata ne zovete i ne izdajete mi 
nikakvih zapovijedi dokle god se dobro ne ispavam. Sve je u redu, ali me 
je uhvatio gospodin poručnik Dub, a ja sam mu rekao da je u boci voda, 
pa sam morao pred njim ispiti čitavu bocu konjaka, da mu dokažem da je 
voda. Sve je u redu, ništa nisam izdao kao što ste i željeli, a i oprezan sam 
bio, ali sad već, pokorno javljam, gospodine natporučniče, osjećam 
konjak i da mi već nekako trnu noge. Dakako, pokorno javljam, 
gospodine natporučniče, ja sam navikao lokati jer sam s gospodinom 
feldkuratom Katzom... 
- Odlazi, životinjo! - viknu natporučnik Lukaš, no bez ikakve srdžbe, ali 
mu je zato poručnik Dub postao za pedeset procenata mrži nego što je bio 
prije toga. 
Švejk se uvuče oprezno u svoj vagon, pa legavši na svoju kabanicu i 
telećak reče računarskom naredniku i ostalima: 
- Jednom vam se jedan čovjek nakresao, pa je zamolio da ga ne bude... 
Nakon tih riječi okrenu se na bok i poče hrkati. 
Plinovi koje je ispuštao hrkanjem brzo napuniše čitavu prostoriju, tako 
da je kuhar okultist Jurajda, udišući zrak nosnicama, izjavio: 
- Do bijesa, to miriše konjak! 

X ** 
Za rasklopnim stolom sjedio je jednogodišnji dobrovoljac Marek, koji je 
konačno nakon svih muka dogurao do bataljonskog ljetopisca. 
Sad je opisivao junačka djela svoga bataljona, da mu se nađu u zalihi, pa 
se vidjelo da ga taj pogled u budućnost veoma veseli. 
Računarski narednik je sa zanimanjem pratio kako jednogodišnji 
dobrovoljac marljivo piše i smije se pri tom čitavim licem. Stoga ustade i 
nagnu se nad jednogodišnjeg dobrovoljca koji mu poče objašnjavati: 


- To vam je strašno šaljivo kada čovjek piše povijest bataljona za zalihu. 
Glavna je stvar da se sistematski ide naprijed. U svemu mora biti sistema. 
- Sistematski sistem - primijeti računarski narednik Vančk s više manje 
prezimim smiješkom. 

- Da - reče nemamo jednogodišnji dobrovoljac - sistematizirani, 
sistematski sistem pri pisanju povijesti bataljona. Ne možemo najprije 
nastupiti s velikom pobjedom, sve to mora ići polagano, po izvjesnom 
planu. Naš bataljon ne može odjednom pobjednički završiti ovaj svjetski 


rat. Nihil nisi bene.“ * Glavna je stvar za temeljitog pisca povijesti kao što 
sam ja, da najprije napravi plan naših pobjeda. Na primjer, ovdje 
prikazujem kako će naš bataljon, a bit će to valjda za dva mjeseca, prijeći 
zamalo rusku granicu koja je vrlo snažno zaposjednuta, recimo od 
neprijateljskih danskih pukovnija, dok nekoliko neprijateljskih divizija 
obilazi naše pozicije. Na prvi se pogled čini da je naš bataljon izgubljen, 
da će nas isjeći na rezance, kadli uto kapetan Sagner izda ovaj nalog 
našem bataljonu: ,,Bog ne želi da ovdje izginemo, stoga bježimo!“ 

I tada naš bataljon poče bježati, ali neprijateljska divizija koja nas je već 
obišla, spazi da mi zapravo jurimo na nju, pa poče u strahu i ona bježati 
te pade bez ijednog hica u ruke rezerve naše vojske. Time zapravo i 
počinje čitava historija našeg bataljona. Iz neznatnog događaja, da 
govorim sada kao prorok, gospodine Vančku, razvit će se dalekosežni 
događaji. Naš bataljon ide iz pobjede u pobjedu. Bit će zanimljivo kako će 
naš bataljon napasti neprijatelja na spavanju, za što će dakako biti 
potreban stil ,Ilustriranog ratnog izvjestitelja“ koji je za rusko-japanskog 
rata izlazio kod Vilimeka. Naš će bataljon napasti logor neprijatelja koji je 
na spavanju. Svaki naš vojnik odabrat će jednog neprijateljskog vojnika, 
pa će mu svom snagom zabiti bajonet u grudi. Izvrsno nabrušeni bajonet 
ući će u tijelo kao u maslac, i samo će gdjegdje zapucketati koje rebro, a 
neprijatelji će se trzati u snu čitavim tijelom, za trenutak će izbuljiti oči 
koje više ne vide, zahroptat će i ispružiti se. Zaspalim neprijateljima 
pojavit će se na ustima krvave sline, i time je stvar završena i pobjeda je 
na strani našeg bataljona. 

Ili, još će biti bolje otprilike za tri mjeseca kada će naš bataljon zarobiti 
ruskog cara. Ali o tom ćemo, gospodine Vančku, razgovarati kasnije, 
zasada moram prikupiti zalihu malih epizoda koje svjedoče _ o 
besprimjernom junaštvu. Morat ću izmisliti potpuno nove ratne termine. 


Jedan sam već izmislio, pisat ću o požrtvovnoj odvažnosti naših vojnika 
koji su nadjeveni krhotinama granata. Prilikom eksplozije neprijateljske 
mine jedan naš vodnik, recimo dvanaeste ili trinaeste kompanije, ostat će 
bez glave. 

- A propos - reče jednogodišnji dobrovoljac udarivši se po glavi - gotovo 
sam zaboravio, gospodine računarski naredniče, ili građanski rečeno, 
gospodine Vančku, morate mi pribaviti popis svih podoficira. Recite mi 
po imenu kojeg narednika iz dvanaeste čete!... Houska? Dobro, taj 
Houska dakle ostat će bez glave zbog eksplozije one mine, glava će mu 
odletjeti, ali tijelo će učiniti još nekoliko koraka, nanišanit će i oboriti još 
neprijateljski aeroplan. Samo se po sebi razumije, da se odjeci ove 
pobjede moraju u budućnosti proslaviti u obiteljskom krugu u 
Sch6nbrunnu. Austrija ima vrlo mnogo bataljona, ali jedini bataljon koji 
se odlikovao, jest naš, pa će se jedino zbog njega prirediti mala obiteljska 
intimna svečanost u carskom domu. Zamišljam to tako, kao što vidite u 
mojim bilješkama, da će se obitelj nadvojvotkinje Marije Valerije preseliti 
zbog toga iz Wallseea u Sch6nbrunn. Svečanost je sasvim intimna i 
održava se u dvorani kraj careve spavaće sobe koja je osvijetljena bijelim 
voštanim svijećama, jer na dvoru, kao što je poznato, ne vole električne 
žarulje zbog kratkog spoja protiv kojega je stari monarh neraspoložen. 

U šest sati uveče počinje svečanost u čast i slavu našeg bataljona. U to 
doba uvode u dvoranu unuke njegova veličanstva, a dvorana zapravo 
pripada odajama blagopokojne carice. Sad nastaje pitanje tko će biti 
prisutan osim carske obitelji. Mora biti nazočan, a i bit će nazočan 
generalni ađutant monarha, grof Paar. Budući da pri takvim obiteljskim i 
intimnim gozbama kadikad kome i pozli, čime dakako ne mislim da će se 
grof Paar možda pobljuvati, poželjna je i prisutnost ličnog liječnika, 
dvorskog savjetnika dra Kerzla. Radi reda, da ne bi možda dvorski lakaji 
dopustili sebi kakve intimnosti prema dvorskim damama nazočnima na 
gozbi, prisustvovat će i vrhovni dvorski dvorjanik baron Lederer, 
komornik grof Bellegarde i vrhovna dvorska dama, grofica Bombelles, 
koja igra među dvorskim damama istu ulogu kao i madame u Šuhovu 
bordelu. Kad su se uzvišena gospoda sakupila, o tome je obaviješten car, 
koji se zatim pojavio u pratnji svojih unuka, sjeo za stol i održao zdravicu 
u čast našeg maršbataljona. Poslije njega uze riječ nadvojvotkinja Marija 
Valerija koja osobito pohvalno spominje vas, gospodine računarski 


naredniče. 

Dakako, prema mojim bilješkama naš će bataljon pretrpjeti teške i 
osjetljive gubitke, jer bataljon bez mrtvih nije nikakav bataljon. Bit će 
potrebno da se još pripremi novi članak o našim mrtvima. Povijest 
bataljona ne smije se sastojati samo od suhih činjenica o pobjedama, 
kojih sam već unaprijed pribilježio oko četrdeset i dvije. Vi ćete na 
primjer, gospodine Vančk, poginuti kraj male rječice, a ovaj Baloun, koji 
je u nas tako čudno izbuljio oči, poginut će sasvim drugačijom smrću 
nego što je smrt od taneta, šrapnela ili granate. Bit će zadavljen lasom, 
izbačenim iz neprijateljskog aeroplana baš u onom trenutku kad bude 
proždirao ručak svoga natporučnika Lukaša. 

Baloun uzmaknu, očajnički odmahnu rukom i izusti potišteno: 

- Pa nisam ja kriv za svoju prirodu! Još dok sam služio vojni rok, 
pojavljivao sam se u kuhinji po hranu bar triput, sve dok me nisu 
zatvorili. Jednom sam dobio za ručak triput za redom rebro, zbog kojega 
sam dobio mjesec dana zatvora. Neka se vrši volja božja! 

- Ne bojte se, Baloune - tješio ga je jednogodišnji dobrovoljac - u povijesti 
bataljona neće biti spomenuto da ste poginuli žderući na putu od 
oficirske menaže do rovova. Bit ćete spomenuti zajedno sa svim 
muževima našeg bataljona koji su pali za slavu našeg carstva, kao npr. 
računarski narednik Vančk. 

- Kakvu ste mi smrt odredili, Marek? 

- Samo se nemojte toliko žuriti, gospodine računarski naredniče, ne ide to 
tako brzo! 

Jednogodišnji dobrovoljac se zamislio: 

- Vi ste iz Kralupa, zar ne? Pišite dakle kući u Kralupe da ćete nestati bez 
traga, ali pišite nekako oprezno. Ili možda želite biti teško ranjeni, pa da 
ostanete ležeći iza žičanih zapreka? Ležite vi tako lijepo sa slomljenom 
nogom čitav dan. Neprijatelj noću osvjetljuje reflektorom naše položaje i 
spazi vas; misli da ste u izvidničkoj službi, pa počne na vas sipati granate i 
šrapnele. Vi ste našoj vojsci učinili ogromnu uslugu jer je neprijateljska 
vojska utrošila na vas toliko mnoštvo municije kao na čitav bataljon, a 
dijelovi vašeg tijela, nakon svih tih eksplozija nad vama, slobodno plove 
zrakom, probijaju ga svojom rotacijom, i pjevaju pjesmu velike pobjede. 
Ukratko i jezgrovito, na svakoga će doći red i svatko će se iz našeg 
bataljona odlikovati, tako da će slavne stranice naše povijesti biti prepune 


tih pobjeda, premda ih vrlo nerado navodim u prevelikom broju, ali što 
mogu da radim, sve valja uraditi temeljito, da iza nas ostane uspomena 
prije nego, recimo u mjesecu rujnu, ne preostane od našeg bataljona baš 
ništa osim tih slavnih stranica povijesti, koje će govoriti srcima svih 
Austrijanaca da je sigurno da su se svi oni koji više neće vidjeti svojeg 
doma, borili jednako snažno i junački. Svršetak sam tome već sastavio, 
znate, gospodine Vančku, svršetak tome nekrologu: “Čast uspomeni 
poginulih! Njihova ljubav prema monarhiji najsvetija je ljubav jer je 
postigla vrhunac u smrti. Njihova imena neka se izgovaraju s 
poštovanjem, kao npr. ime Vančk. A oni koji su najbolnije osjetili gubitak 
svojih hranitelja, neka ponosno obrišu suze, jer ovi što padoše - bijahu 
heroji našeg bataljona“. 

Telefonist Chodounsky i kuhar Jurajda s velikim zanimanjem slušahu 
izlaganje jednogodišnjeg  dobrovoljca o  pripremanoj  bataljonskoj 
povijesti. 

- Dođite bliže, gospodo - reče jednogodišnji dobrovoljac prelistavajući 
svoje bilješke - evo, strana 15: ,Telefonist Chodounsky pao 3. rujna 
zajedno s kuharom Jurajdom.? - Čujte dalje moje bilješke: ,Besprimjerno 
junaštvo. Prvi, stavljajući život na kocku, spasava telefonsku žicu u 
svojem blindiranom skloništu vršeći telefonsku službu tri dana bez 
zamjene. - Drugi, videći kako prijeti opasnost da će nas neprijatelj 
opkoliti s boka, baca se na neprijatelja s kotlom kipuće juhe sijući užas i 
opekline među neprijateljem. - Krasna smrt obojice! Prvi raznesen od 
mine, a drugi ugušen otrovnim plinovima koje su mu gurnuli pod nos 
kad se više nije imao čime braniti. - Obojica poginuše s usklikom: ,Es 
lebe unser Batalionskommandant!“*“* Vrhovno zapovjedništvo ne može 
drugo nego da nam svaki dan odaje pohvalu u obliku zapovijedi, da bi i 
druge jedinice naše vojske upoznale junaštvo našeg bataljona i ugledale 
se u nj. Mogu vam pročitati odlomak iz vojne zapovijedi koja će se čitati 
po svim jedinicama naše vojske, a koja je vrlo slična onoj zapovijedi 
nadvojvode Karla kad je on godine 1805. stajao sa svojom vojskom pred 
Padovom i sutradan poslije te zapovijedi dobio propisne batine. Slušajte, 
dakle, što će se čitati o našem bataljonu kao o uzornoj, junačkoj jedinici 
za sve vojske: ,,...Nadam se da će se čitava vojska ugledati u gore 
spomenuti bataljon, a naročito da će usvojiti onaj duh samopouzdanja i 
hrabrosti, duh čvrste nesavladljivosti u opasnostima, duh onog uzornog 


junaštva, ljubavi i povjerenja prema svojim  pretpostavljenim 
starješinama, jer ga sve te vrline kojima se bataljon ističe, vode do 
divljenja vrijednih čina, do sreće i pobjede našeg carstva. Ugledajmo se 
svi u njegov primjer!“ 

S onog mjesta na kojem je ležao Švejk začu se zijevanje i Švejkovo 
govorenje iza sna: 

- Imate pravo, gospođo Mullerova, da su svi ljudi slični. U Kralupima je 
gradio pumpe neki gospodin Jaroš, i on je bio sličan uraru Lejhanzu iz 
Pardubica kao da mu je iz oka ispao, a taj je opet bio neobično sličan 
nekom Piskoru iz Jičina, a sva trojica zajedno nekom nepoznatom 
samoubojici koga su našli obješena i potpuno sagnjila u jednom ribnjaku 
kraj Jindfichova Hradeca, ispod same pruge, gdje se valjda bacio pod vlak. 
Opet se začu zijevanje, pa onda i dodatak: 

- A poslije su sve ostale osudili na veliku globu, a sutra mi, gospođo 
Millerova, napravite procijeđene rezance... 

I Švejk se okrenu na drugu stranu i hrkaše dalje, dok se između kuhara 
okulista Jurajde i jednogodišnjeg dobrovoljca razvila debata o tome što će 
biti u budućnosti. 

Okulist Jurajda iznese svoje mišljenje da se možda na prvi pogled čini 
besmisleno kad čovjek piše u šali o nečem što će se zbiti u budućnosti, ali 
sigurno je da i takva šala vrlo često sadržava proročanske činjenice, kad 
čovjekov duševni pogled, pod utjecajem tajanstvenih sila, otkriva 
koprenu nepoznate budućnosti. Od toga časa u Jurajdinu se govoru 
neprestano ponavljala riječ koprena. U svakoj drugoj rečenici pojavljivala 
se njegova koprena budućnosti, dok konačno nije prešao čak na 
regeneraciju, tj. na obnavljanje ljudskog tijela. Ubacio je u to i sposobnost 
obnavljanja tijela kod naljevnjaka (infuzorija), pa je završio tvrdnjom da 
svaki čovjek može gušterici otkinuti rep, pa će joj on opet narasti. 
Telefonist Chodounsky primijeti na to da bi ljudi uživali kad bi i kod njih 
bilo moguće isto što i kod gušterice s njezinim repom. Kad bi recimo npr. 
u ratu tko ostao bez glave ili drugog dijela tijela, takva bi mogućnost za 
vojne vlasti bila upravo dobrodošla, jer ne bi uopće bilo invalida. Takav 
austrijski vojnik kojemu bi neprekidno rasle noge, ruke, glave, vrijedio bi 
sigurno više nego čitava brigada. 


Jednogodišnji dobrovoljac izjavi da se danas, zahvaljujući usavršenoj 
ratnoj tehnici, neprijatelji mogu s uspjehom raskomadati valjda i na tri 
poprečna dijela. Postoji zakon o obnavljanju tijela bičara iz porodice 
naljevnjaka; svaki se raspolovljeni dio obnavlja, dobiva nov organizam i 
raste samostalno kao bičar. Analogno tome, nakon svake bitke austrijska 
bi se vojska koja je učestvovala u borbi, potrostručila, podeseterostručila, 
ina svaku bi se nogu razvio nov svjež infanterist. 

- Kad bi vas čuo Švejk - primijeti računarski narednik Vančk - on bi nam 
naveo bar koji primjer. 

Švejk je odmah reagirao na spominjanje svoga imena i progunđao: 
»Hier“" te je i dalje hrkao pošto je na taj način očitovao svoju vojnu 
disciplinu. 

Na pritvorenim vagonskim vratima pojavi se glava poručnika Duba. 

- Je li tu Švejk? - upita on. 

- Spava, pokorno javljam, gospodine poručniče - odgovori jednogodišnji 
dobrovoljac. 

- Kad pitam za njega, vi, jednogodišnji dobrovoljče, treba da odmah 
skočite i pozovete ga! 

- To nije moguće, gospodine poručniče, on spava! 

- Onda ga probudite! Ja se čudim, jednogodišnji dobrovoljče kako vam to 
odmah nije palo na um! Ta vi morate biti uslužniji prema svojim 
pretpostavljenima! Vi me još ne poznajete... Ali kad me upoznate... 
Jednogodišnji dobrovoljac poče buditi Švejka. 


- Švejku, vatra, ustani! 

- Kad su tada gorjeli Odkolkovi mlinovi - progunđa Švejk okrećući se na 
drugu stranu - stigli su vatrogasci čak iz Vysočana. 

- Izvolite pogledati - reče uljudno jednogodišnji dobrovoljac poručniku 
Dubu - ja ga budim, ali ne ide. 

Poručnik Dub se razljuti. 

- Kako se zovete, jednogodišnji dobrovoljče?... Marek?... Aha, vi ste 
jednogodišnji dobrovoljac Marek koji je vječno sjedio u zatvoru, zar ne? 

- Da, gospodine poručniče! Završio sam jednogodišnji tečaj, tako rekavši, 
u zatvoru, pa sam bio redegradiran, to jest nakon toga kako sam 
oslobođen od divizijskog suda, gdje je moja nedužnost izašla na vidjelo, 
imenovan san bataljonskim povjesničarom s pravima jednogodišnjeg 
dobrovoljca. 

- Ali nećete to dugo ostati - viknu poručnik Dub, sav crven u licu, a ovaj 
prijelaz iz boje u boju pravio je utisak kao da mu nakon ćušaka natiče lice 
- ja ću se već za to pobrinuti. 

- Molim, gospodine poručniče, da budem predveden na raport - reče 
ozbiljno jednogodišnji dobrovoljac. 

- Ne igrajte se vi sa mnom - reče poručnik Dub. - Ja ću vam već dati 
raporta! Mi ćemo se još sresti, ali će vama to biti vraško žao, jer me ne 
poznajete ako me još niste upoznali. 

I poručnik Dub izađe ljutito iz vagona, zaboravivši u srdžbi Švejka, 
premda je maločas imao najbolju namjeru da pozove Švejka i da mu 
rekne: ,Dahni u mene!" To je trebalo da bude posljednje sredstvo kojim 
bi utvrdio Švejkov protuzakoniti alkoholizam. Ali sad je već bilo kasno, 
jer kad se opet za pola sata vratio do vagona, vojnicima je već bila 
podijeljena crna kava s rumom, Švejk je već bio na nogama pa je na poziv 
poručnika Duba iskočio iz vagona kao srna. 

- Dahni u mene! - viknu na nj poručnik Dub. 

Švejk dahnu u njega čitavu zračnu zalihu svojih pluća kao kad vrući vjetar 
zanese na polje miris iz tvornice alkohola. 

- Šta to miriše iz tebe, klipane? 

- Pokorno javljam, gospodine poručniče, iz mene miriše rum. 

- Eto vidiš, momče - pobjedonosno viknu poručnik Dub. - Napokon sam 
te uhvatio! 

- Jest, gospodine poručniče - reče Švejk bez ikakva znaka uznemirenosti. - 


Upravo smo fasovali rum za kavu, pa sam ja unaprijed popio rum. Ali ako 
postoji, gospodine poručniče, kakva naredba da se najprije mora popiti 
kava, a tek zatim rum, molim da mi oprostite, ubuduće se to više neće 
dogoditi. 

- A zašto si hrkao kad sam prije pola sata bio u vagonu? Ta nisu te mogli 
probuditi! 

- Pokorno javljam, gospodine poručniče, ja nisam cijele noći ni oka 
stisnuo, jer sam se sjećao onih vremena kad smo još imali manevre kod 
Veszprema. Tada je suponirani prvi i drugi armijski zbor polazio preko 
Štajerske i kroz zapadnu Madžarsku opkolio naš četvrti zbor, koji je 
logorovao u Beču i okolici, gdje smo imali na sve strane utvrde, ali oni su 
nas zaobišli i stigli čak na most što su ga podigli pioniri s desne obale 
Dunava. Mi smo trebali da pravimo ofenzivu, a u pomoć su nam trebale 
doći vojske sa sjevera, a poslije i sa juga, od Osijeka. To nam je čitano u 
zapovijedi, da nam dolazi u pomoć treći armijski zbor, kako nas ne bi 
razbili između Blatnog jezera i Bratislave kad budemo napredovali prema 
drugom armijskom zboru. Ali nije nam to ništa vrijedilo; baš kad smo 
trebali pobijediti, odsviran je kraj manevara, pa su pobijedili oni s bijelim 
vrpcama. 

Poručnik Dub ne reče ni riječi, nego zbunjeno ode, vrteći glavom, ali se 
odmah zatim vrati u Švejkov vagon i reče Švejku: 

- Zapamtite svi da će doći vrijeme kad ćete cviljeti preda mnom! 

Nije mogao ništa više da kaže, pa je opet otišao do štabnog vagona gdje je 
kapetan Sagner upravo preslušavao nekog nesretnika iz 12. kompanije, 
kojega je predveo narednik Strnad jer se taj vojnik već sada zabrinuo za 
svoju sigurnost u rovovima, pa je odnekud s kolodvora dovukao vratašca 
od svinjca, okovana limom. Stajao je tu sada preneražen izbuljenih očiju, 
ispričavajući se da je vratašca htio uzeti sa sobom u ,dekunge“ protiv 
šrapnela, da se htio osigurati. 

To je iskoristio poručnik Dub da održi propovijed o tome kako se vojnik 
treba da vlada, kakve su njegove dužnosti prema domovini i monarhu 
koji je najviši zapovjednik i vrhovni gospodar vojske. Ali ako u bataljonu 
ima takvih elemenata, tada ih treba istrijebiti, kazniti i zatvoriti. To je 
brbljanje bilo tako neukusno da je kapetan Sagner potapšao krivca po 
ramenu i rekao mu: 

- Samo kad je bila dobra namjera, ali ubuduće to nemojte raditi, to je bilo 


glupo od vas: odnesite dakle vratašca onamo gdje ste ih uzeli, pa odlazite 
do sto đavola! 

Poručnik Dub se ugrize za usne i bio je uvjeren da zapravo o njemu ovisi 
sva zaštita poljuljane bataljonske discipline. Zato je još jednom obišao 
čitav kolodvorski prostor, pa je kraj jednog skladišta na kojem se nalazio 
veliki madžarsko-njemački natpis da je ondje pušenje zabranjeno, našao 
nekog vojnika koji je ondje sjedio i čitao novine kojima je bio tako 
zaklonjen da se nisu vidjele njegove oznake. Viknu mu ,Habtacht!“?** jer 
je to bio vojnik iz madžarske pukovnije koja je u Humennu bila u rezervi. 
Poručnik Dub ga prodrma, madžarski vojnik ustade, ali ne htjede ni 
pozdraviti, nego samo turnu novine u džep i ode prema cesti. Poručnik 
Dub pođe za njim kao omamljen, ali madžarski vojnik ubrza korak pa 
onda, okrenuvši se, podiže podrugljivo ruke uvis, da poručnik Dub ne bi 
ni za trenutak posumnjao u to da ga je on odmah prepoznao kao 
pripadnika češke pukovnije. A zatim se Madžar trkom izgubio među 
obližnjim kolibama iza ulice. 

Da bi nekako pokazao kako nema ništa zajedničko s tim prizorom, 
poručnik Dub uđe veličanstveno u mali dućančić kraj ceste, smeteno 
pokaza rukom na veliko klupko crnog konca i, gurnuvši ga u džep, plati 
račun i vrati se u štabni vagon, gdje naredi bataljonskom ordonansu da 
mu dozove njegova momka Kunerta, kojemu preda konac i reče: 

- Moram se za sve brinuti! Znam da ste zaboraviti kupiti konac. 

- Pokorno javljam, gospodine poručniče, imamo konca čitavo tuce. 

- Onda mi ga odmah pokažite i donesite ga smjesta ovamo! Mislite li da 
vam vjerujem? 

Kad se Kunert vratio s kutijom punom konca, bijelog i crnog, reče mu 
poručnik Dub: 

- Vidiš klipane, pogledaj dobro taj konac koji si ti donio i ovo moje veliko 
klupko! Vidiš kako je tvoj konac tanak, kako se tako kida, pa pogledaj 
sada moj, kako se čovjek mora namučiti da ga prekine. Na fronti ne 
trebamo nikakvih dronjaka, na fronti mora sve biti temeljito. Uzmi sad 
sav taj konac sa sobom pa čekaj moje zapovijedi i upamti da drugi put 
ništa ne radiš samostalno po svojoj glavi, nego kad nešto kupuješ, dođi 
prije pa pitaj mene! Ne poželi da me upoznaš, ti me još ne poznaješ s one 
ružne strane... 

Kad je Kunert otišao, poručnik Dub se obrati natporučniku Lukašu pa mu 


reče: 
- Moj momak je vrlo inteligentan čovjek. Kadikad učini i kakvu pogrešku, 
ali inače vrlo dobro shvaća. Glavna mu je vrlina njegovo potpuno 
poštenje. Dobio sam u Brucku pošiljku sa sela od svoga šurjaka, nekoliko 
pečenih mladih gusaka, pa vjerujte da ih on nije ni dirnuo, a jer ih ja 
nisam mogao brzo pojesti, on je radije pustio da se usmrde. To je dakako 
posljedica discipline. Oficir mora vojnike odgajati. 
Da jasno pokaže, kako ne sluša brbljanje toga glupana, natporučnik 
Lukaš se okrene k prozoru pa reče: 
- Da, danas je srijeda! 
Poručnik Dub, osjećajući potrebu da govori bilo što, obrati se dakle 
kapetanu Sagneru te mu sasvim povjerljivim prijateljskim tonom reče: 
- Čujte, kapetane S4gnere, što vi mislite... 
- Pardon, samo časak - reče kapetan Sagner i izađe iz vagona. 

*** 
Uto je već Švejk razgovarao s Kunertom o njegovu gospodaru. 
- Gdje si bio čitavo vrijeme da te nismo mogli ni vidjeti? - zapita Švejk. 
- Znaš i sam - odgovori Kunert. - Sa svojim starim luđakom imam vječno 
nekakva posla. On me svaki čas zove k sebi i pita me takve pojedinosti za 
koje čovjek i ne mari. Pitao me i to da li se družim s tobom, a ja sam mu 
rekao da se vrlo rijetko viđamo. 
- Vrlo je lijepo od njega što pita za mene. Ja vrlo volim tvoga gospodina 
poručnika. On je tako dobar, dobroćudan prema vojnicima kao pravi otac 
- reče Švejk ozbiljno. 
- Da, ti to misliš - usprotivio se Kunert. - On ti je prava svinja, a blesav je 
kao govno. Meni je već navrh glave, neprestano me samo gnjavi. 
- Ta idi - začudio se Švejk - aja sam mislio da je to zaista dobar čovjek; ti 
nekako čudno govoriš o svojem poručniku, ali to je već prirođeno svim 
oficirskim momcima. Tako, na primjer, momak majora Wenzla nikada ne 
nazove svoga gospodara drugačije nego prokletim, idiotskim blesanom, a 
momak pukovnika Schrodera, kad govori o svom gospodaru zove ga samo 
popišanom mrcinom i smradom smrdljivim. To ti je odatle jer to svaki 
momak nauči od svoga gospodara. Kad ne bi sam oficir psovao, tada ne bi 
ni momak ponavljao te psovke. Dok sam služio vojni rok, u 
Budjejovicama je bio neki poručnik Prochazka, koji nije mnogo psovao 
nego je samo nazivao svoga momka dražesnom kravom. Nikakve druge 


grdnje nije od njega čuo njegov momak, neki Hibman. Taj se Hibman na 
to tako navikao da je, vrativši se u civil, govorio i svome tati i mami i 
sestrama: ,Ti dražesna kravo“, a rekao je to i svojoj zaručnici, koja se 
onda s njim razišla i tužila ga zbog uvrede časti jer je to rekao njoj, 
njezinom tatici i mamici, na nekoj plesnoj zabavi, potpuno javno. I nije 
mu to oprostila te je pred sudom izjavila da bi se možda i pomirila s njim 
da ju je nazvao kravom negdje po strani, ali ovako - to je prava evropska 
sramota. 

Govoreći među nama, Kunerte ja to za tvog gospodara ne bih nikad ni 
pomislio. On je ostavio kod mene simpatičan utisak već onda kad sam se 
s njim prvi puta upoznao. 

Kao svježa kobasica, upravo izvađena iz sušionice, a kad sam s njim po 
prvi put razgovarao, učinio mi se vrlo načitan i nekako oduhovljen. 

A otkud si ti zapravo? Baš iz Budjejovica? E, to je lijepo kad je netko baš 
odnekud!... A gdje stanuješ... Ispod svodova? To je dobro, imaš bar ljeti 
hladovine. Imaš li obitelj? ...Ženu i troje djece? ...E, to je sreća, druže, bar 
će imati tko da te oplakuje, kao što je uvijek govorio u svojim 
propovijedima moj feldkurat Katz, a to je i istina, jer sam jednom čuo 
sličan govor jednog pukovnika rezervistima u Brucku koji su odanle 
polazili u Srbiju. On im je govorio da vojnik koji ostavi kod kuće obitelj 1 
padne na bojištu, da on doduše prekine sve obiteljske veze - pukovnik im 
je to naime rekao ovako: ,Kad je mrtfac, od obitelji mrtfac, tada obiteljska 


veza prekinuta, ali on sada ein Held*““, jer hat geopfert““* svoja šivot za 


veća familija, za Vaterland““'“'. Stanuješ u četvrtom katu?... U prizemlju? 
... Imaš pravo, sad sam se sjetio da ondje na budjejovačkom trgu nema 
nijedne četverokatnice... Ti već odlaziš?... Aha, tvoj gospodin oficir stoji 
pred štabnim vagonom i gleda amo. Ako te možda zapita da li sam možda 
io njemu govorio, ti mu bez oklijevanja reci da sam govorio i o njemu, no 
ne zaboravi mu reći kako sam lijepo o njemu govorio, da sam rijetko kad 
susreo takva oficira koji bi se tako prijateljski i očinski vladao kao on. Ne 
zaboravi mu reći da mi se čini da je vrlo načitan, a reci mu i to da je vrlo 
inteligentan. Reci mu i to da sam te opominjao da budeš dobar i da uradiš 
sve što mu u očima pročitaš. Jesi li zapamtio? 

I Švejk uđe u vagon, a Kunert ode s koncem u svoj brlog. 

Za četvrt sata pošli su dalje prema Novoj Cabyni, preko popaljenih sela 
Brestovo i Veliki Radvanj. Vidjelo se da je ovdje bilo teških borbi. 


Karpatski obronci i strmine bili su razrovani od rovova koji su išli iz 
doline u dolinu uz prugu s novim pragovima, a s obje strane bile su velike 
jame od granata. Gdjegdje su se vidjeli novi mostovi preko potoka koji 
teku u Laborec, čijim je gornjim tokom prolazila pruga, a i ogorjele grede 
starih mostova. 

Čitava dolina prema Medzilaborcu bijaše razrivena i prekopana kao da su 
tu bile zaposlene vojske golemih krtova. Cesta iza rječice bila je 
razrovana, razbijena, a malo dalje vidjele su se izgažene površine po 
kojima se valjala vojska. 

Pljuskovi i kiše otkrivali su na prikrajcima jama iskopanih od granata 
rastrgane dronjke austrijskih uniformi. 

Iza Nove Cabyne, na starom, ogorjelom boru, u spletu grana, visjela je 
cipela nekog austrijskog pješaka s dijelom goljenice. 

Vidjele su se šume bez lišća, bez četina, kao posljedica bješnjenja 
topničke vatre, stabla bez krošanja i topovskom tanadi raznesene 
osamljene kuće. 

Vlak je vozio polagano po svježe podignutim nasipima, tako da je čitav 
bataljon mogao temeljito zapažati i okušavati ratne radosti i, gledajući 
vojničke grobove s bijelim križevima što su se bjelasali po proplancima i 
na padinama opustošenih obronaka, pripremati se polagano, ali sigurno, 
za polje slave koja će se završiti zablaćenom austrijskom vojnom kapom 
što treperi na bijelom križu. 

Nijemci s Kašperskih brda, koji su sjedili u zadnjim vagonima i koji su se 
još u Milovicama pri dolasku na stanicu derali: ,Wann ich kumm, wan 

ich wieda kumm“, od Humenna su jako zamuknuli, jer su spoznali da 
su mnogi od onih čije se kape nalaze na grobovima pjevali isto tako, kako 
će biti lijepo kad se opet vrate i ostanu zauvijek kod kuće sa svojom 
dragom. 

U Medzilaborcu bijaše postaja iza porušenog i popaljenog kolodvora 
kojemu su iz zadimljenih zidova izvirivale iskrivljene traverze. 

Nova dugačka drvena baraka, podignuta na brzinu umjesto popaljenog 
kolodvora, bila je oblijepljena plakatima na svim jezicima: ,Upisujte 
austrijski ratni zajam!“ 

U drugoj dugačkoj baraci bila je i stanica Crvenoga križa, odakle izađoše s 
debelim vojnim liječnikom dvije bolničarke koje su se grohotom smijale 
debelom vojnom liječniku jer je, da ih obraduje, oponašao različne 


životinjske glasove i neuspjelo groktao. 

Pod željezničkim nasipom, u dolini potoka, ležala je polupana poljska 
kuhinja. Pokazujući je, reče Švejk Balounu: 

- Pogledajte, Baloune, što nas čeka u bliskoj budućnosti. Baš se trebala 
dijeliti hrana, kadli je doletjela granata i tako je udesila. 

- To je strašno - uzdahnu Baloun - ja nisam nikada ni pomislio da me 
čeka nešto slično, ali tome je kriva moja bahatost. Ta ja sam sebi, gad 
jedan, kupio posljednje zime u Budjejovicama kožne rukavice! Već nisam 
bio zadovoljan time da na svojim seljačkim šapama nosim pletene 
rukavice, kakve je nosio moj pokojni otac, nego sam uvijek čeznuo za 
kožnim, gradskim rukavicama... Otac mi je jeo prženi grašak, a ja graška 
nisam htio ni vidjeti, nego samo perad. Ni obična mi svinjetina nije 
mirisala, pa mi ju je majka morala priređivati - smiluj mi se bože! - na 
pivu. 

I Baloun, u potpunom očajanju, poče se generalno ispovijedati: 

- Ja sam vam hulio svece i svetice božje, na Malši u gostionici i u Donjem 
Zahaju premlatio sam kapelana. U boga sam još vjerovao, to ne poričem, 
ali u svetog sam Josipa sumnjao. U kući sam držao slike svih svetaca, 
samo je sličica svetog Josipa morala napolje, pa me tako sada kaznio bog 
za sve te moje grijehe i za moju nemoralnost. Koliko sam se puta 
nemoralno vladao u svojem mlinu, kako sam često grdio svoga oca i 
ogorčavao mu pravoužitništvo, a svoju ženu gnjavio! 

Švejk se zamisli pa reče: 

- Vi ste mlinar, zar ne?... E, tada ste morali znati da božji mlinovi melju 
polagano, ali sigurno, jer je zbog vas i buknuo taj svjetski rat. 

U razgovor se umiješa jednogodišnji dobrovoljac: 

- S tim huljenjem, Baloune, i nepriznavanjem svih svetaca vi ste svakako 
sami sebi škodili, jer morate znati da je naša austrijska vojska već godine 
i godine sasvim katolička vojska, koja ima najsjajniji primjer u našem 
vrhovnom zapovjedniku. Kako se uopće možete usuditi da idete u rat s 
otrovom mržnje prema nekim svecima i sveticama božjim, kad je 
ministarstvo vojske uvelo po garnizonskim zapovjedništvima isusovačke 


ekshorte*'' za gospodu oficire i kad smo vidjeli svečanost vojničkog 
uskrsnuća. Razumijete li me dobro, Baloune? Shvaćate li da tako zapravo 
radite protiv slavnog duha naše slavne vojske? Na primjer s tim svetim 
Josipom, za kojega ste rekli da njegova slika nije smjela visjeti u vašoj 


sobi. Ta on je, Baloune zapravo patron svih onih koji se žele izvući iz 
vojske. On je bio tesar, a vi znate uzrečicu: “Pogledajmo gdje je tesar 
ostavio rupu!“ Koliko je već ljudi polazilo u zarobljeništvo s tom 
lozinkom našavši se u nuždi, kad su okruženi sa svih strana nastojali da 
spase ne možda sebe s egoističkog gledišta, nego sebe kao pripadnike 
vojske, da bi kasnije kad se vrate iz zarobljeništva, mogli reći caru 
gospodaru: “Mi smo ovdje i čekamo dalju zapovijed!“ Shvaćate li to dakle, 
Baloune? 

- Ne shvaćam - uzdahnu Baloun. - Imam uopće tvrdu glavudru. Meni je 
potrebno svaku stvar ponoviti deset puta. 

- Ti dakle ne popuštaš? - upita ga Švejk. - Onda ću ti ja još jedanput 
objasniti. Sad si tu čuo da se moraš vladati prema tome kakav duh vlada u 
vojsci, pa moraš vjerovati u svetoga Josipa, a kad budeš opkoljen od 
neprijatelja, tada moraš gledati gdje je tesar ostavio rupu u plotu, da bi 
mogao spasiti sebe za cara gospodara i za nove vojske. Sada valjda to 
shvaćaš, pa ćeš dobro uraditi ako nam se malo temeljitije ispovjediš 
kakve si to nemoralnosti izvodio u svojem mlinu, samo nemoj nam 
pričati nešto slično kao što su priče u onoj anegdoti o onoj djevojci koja je 
pošla na ispovijed gospodinu župniku, pa kad je već ispripovjedila 
različne grijehe, počela se stidjeti te je rekla da je svake noći počinjala 
nemoral. Razumije se, čim je to čuo gospodin župnik, odmah mu 
potekoše sline iz gubice pa reče: ,No, ne stidi se, draga kćeri, ja ipak ovdje 
zamjenjujem boga, pa mi ti lijepo potanko ispričaj sve o svojem 
nemoralu. “ A ona nato udari u plač da ju je stid, jer je to strašan 
nemoral, no on je ponovo upozori da je on duhovni otac. Napokon ona 
nakon dugog oklijevanja poče da priča kako se uvijek svlačila i lijegala u 
krevet. I opet župnik nije mogao izvući ni riječi više, nego je ona samo još 
jače plakala. No on joj reče neka se ništa ne stidi, jer je čovjek grešna 
posuda po svojoj prirodi, ali milost je božja beskrajna. A ona se onda 
odvažila i kroz plač ispričala: ,Kad sam god legla svučena u krevet, uvijek 
sam vadila prljavštinu između nožnih prstiju i pomirisala je uz to. “ U 
tom je dakle bila čitava njezina nemoralnost. Ali ja se nadam. Baloune, da 
ti to nisi radio u svojem mlinu i da ćeš nam ispričati nešto istinitije, 
kakvu pravu nemoralnost. 

Pokazalo se da je Baloun, kako je on rekao, počinjao nemoralnost u 
mlinu sa seljakinjama, a ta se nemoralnost sastojala u tome što im je 


zamjenjivao brašno, a to je on u svojoj duševnoj jednostavnosti nazivao 
nemoralnošću. Najviše je bio razočaran telegrafist Chodounsky, koji ga 
upita zar zaista nije bilo ništa sa seljankama u mlinu, na vrećama brašna, 
na što je Baloun odgovorio mlatarajući rukama: ,Za to sam bio i 
preglup!“ 

Vojnicima objaviše da će se ručak dijeliti iza Palote, u Lupkovskom 
klancu, te tako podđoše u selo Medzilaborec bataljonski računarski 
narednik, četni kuhari i poručnik Cajthaml koji je vodio bataljonsku 
ekonomiju. Njima dodijeliše četiri vojnika kao patrolu. 

Vratili su se za nepuno pola sata sa tri svinje, privezane za zadnju nogu, s 
obitelju madžarskog Rusa koja je vrištala i kojoj su rekvirirali svinje, i s 
debelim vojnim liječnikom iz barake Crvenog križa koji je nešto marljivo 
tumačio poručniku Cajthamlu, a ovaj je samo slijegao ramenima. 

Pred štabnim vagonom čitav je spor dosegao vrhunac kad je vojni liječnik 
počeo tvrditi kapetanu Sagneru u lice da su one svinje određene za 
bolnicu Crvenoga križa, o čemu seljak nije htio ni da čuje te je zahtijevao 
da mu se svinje vrate, jer je to njegov posljednji imutak pa ih nikako ne 
može dati za cijenu koju su mu isplatili. 

Seljak je pri tom gurao novce, koje je dobio za svinje i držao ih u ruci, 
kapetanu Sagneru koga je držala seljanka za drugu ruku i ljubila je s 
onom poniznošću kojom se taj kraj uvijek isticao. 

Kapetan Sagner je bio sav zaplašen pa je tek nakon nekog vremena uspio 
odgurnuti staru seljakinju. No nije to ništa koristilo, mjesto nje dođoše 
mlade snage, koje mu iznova počeše cmakati ruke. 

No poručnik Cajthaml izvijesti sasvim poslovnim tonom: 

- Taj čovjek ima još dvanaest svinja, a isplaćena mu je potpuno propisna 
cijena, prema posljednjoj divizijskoj zapovijedi ekonomskog odjela br. 
12420. Prema $ 16. spomenute zapovijedi ne smiju se plaćati svinje u 
mjestima koja nisu postradala od rata, skuplje od 2 K i 16 filira po 
kilogramu žive vage; u mjestima koja su stradala u ratu, valja dati na 
kilogram žive vage 36 filira i prema tome za jedan kilogram valja plaćati 2 
K i 52 filira. Uz to treba primijetiti: Ako se ustanovi da su u mjestima 
koja su postradala od rata, gospodarstva ostala čitava s potpunim brojem 
svinja koje se mogu odstupiti za opskrbne svrhe prolaznih jedinica, tada 
se za otkupljeno svinjsko meso isplaćuje kao i u mjestima koja nisu 
postradala od rata, uz naročiti doplatak od 12 filira po kilogramu žive 


vage. Ako situacija nije potpuno jasna, tada valja odmah na licu mjesta 
sastaviti komisiju od interesenta, zapovjednika prolaznog vojnog odreda i 
onog oficira ili računarskog narednika (ako se radi o manjim 
formacijama) kojima je povjerena opskrbna služba. 

Sve je to poručnik Cajthaml pročitao iz kopije divizijske zapovijedi koju je 
uvijek nosio sa sobom, i znao je već tako reći napamet da se na 
frontovskom području povisuju cijena mrkve na 15,30 filira po 


kilogramu, a za Offiziersmenagekiicheabteilung* “ plaća se za karfiol na 
području uz frontu 1 kruna i 75 filira po kilogramu. 

Oni koji su to razrađivali u Beču, zamišljali su da je frontovsko područje 
zemljište koje obiluje mrkvom i karfiolom. 

Poručnik Cajthaml pročita to dakako uzbuđenom seljaku na njemačkom 
jeziku, pa ga isto tako upita da li razumije. Kad je ovaj zavrtio glavom, 
izdere se na nj: 

- Hoćeš li dakle komisiju? 

Seljak je razumio riječ komisija, pa je zato kimnuo glavom, te dok su 
njegove svinje bile već maločas odvučene u poljske kuhinje na klanje, 
njega su okružili vojnici s bajonetama, dodijeljeni za rekviziciju, pa se 
komisija uputila na njegovo imanje da utvrdi treba li mu platiti 2 K i 52 
filira po kilogramu ili samo 2 Ki 28 filira. 

Nisu još ni izašli na put koji vodi u selo, kad se od poljskih kuhinja začu 
trostruko predsmrtno skičanje svinja. 

Seljak je shvatio da je svemu kraj, pa očajnički zavika: 

- Davajte mnje za každuju svinju dva rynskija!* * 

Ona četiri vojnika još ga tješnje okružiše, a čitava seljakova obitelj 
prepriječi put kapetanu Sagneru i poručniku Cajthamlu kleknuvši u 
prašinu na cesti. 

Majka i dvije kćeri grlile su im koljena, nazivajući ih dobrotvorima, sve 
dok ih nije seljak ušutkao i viknuo ukrajinskim narječjem madžarskih 
Rusa neka ustanu, a vojnici neka požderu svinje i crknu od njih. 

Tako se komisija razvrgla, a jer se seljak odjednom pobunio i počeo se 
groziti šakom, udario ga je jedan vojnik kundakom, tako da je udarac 
potmulo odjeknuo o kožuh i čitava se njegova obitelj prekrižila i zajedno 
s ocem udarila u bijeg. 

Nakon deset minuta već su se bataljonski računarski narednik i 
bataljonski ordonans Matušić naslađivali svinjskim mozgom u svojem 


vagonu, pa je narednik, kljukajući se propisno, od časa do časa govorio 
pakosno pisarima: 

- Ivi biste jeli, zar ne? E, momci, to je samo za podoficire. Kuharima 
bubrezi i jetra, gospodi računarskim narednicima mozak i kuhana glava, a 
pisarima samo dvostruka vojnička porcija mesa. 

Kapetan Sagner je također već izdao nalog oficirskoj kuhinji: ,Svinjetina 
na kimu, ali valja izabrati najbolje meso da ne bude premasno!“ 

I tako se dogodilo kad su u Lupkovskom klancu dijelili vojnicima hranu, 
da je svaki pojedinac našao u svakoj vojničkoj šoljici, u svojoj porciji 
juhe, dva mala komadića mesa, a onaj koji se rodio na još gorem planetu, 
našao je samo komadić kože. 

Oko kuhinja je vladao uobičajeni vojnički nepotizam, koji je dijelio svima 
onima što su bili blizu vladajuće klike. Oficirski momci pojavili se u 
Lupkovskom klancu zamašćenih gubica. Svakom je ordonansu trbuh bio 
tvrd kao kamen. Dešavale su se stvari koje do neba vape. 

Jednogodišnji dobrovoljac Marek izazvao je u kuhinji skandal, jer je htio 
biti pravedan, pa kad mu je kuhar s primjedbom: ,To je za našeg 
Geschichtsschreibera“ stavljao u šolju s juhom dobar odrezak kuhanog 
buta, tada je on izjavio da su u ratu svi vojnici jednaki, što je 
prouzrokovalo opće odobravanje i poslužilo kao povod za psovanje 
kuhara. 

Jednogodišnji dobrovoljac baci mu meso natrag tvrdeći da ne želi nikakve 
protekcije. No kuhari to nisu shvatili, nego su mislili da 
Batalionsgeschichtsschreiber nije zadovoljan, pa mu je kuhar rekao po 
strani da dođe kasnije, kad se razdijeli hrana, da će mu dati komad noge. 

I pisarima su se sjajile njuške, bolničari su otpuhivali od obilja, a oko 
toga božjeg blagoslova svagdje su naokolo ležale još neuklonjene 
uspomene na posljednje bojeve. Svagdje su se valjale čahure od metaka, 
limene, prazne kutije od konzervi, dronjci od ruskih, austrijskih i 
njemačkih uniformi, dijelovi razbitih kola, zakrvavljene dugačke pruge 
gaznih povoja i vate. 

U stari bor, kraj bivšeg kolodvora od kojega je ostala samo hrpa ruševina, 
zabola se granata koja nije eksplodirala. Svagdje su se vidjeli komadi 
granata, a negdje u neposrednoj blizini jamačno su pokopali leševe palih 
vojnika, jer je tu strašno zaudaralo na gnjilež. 

A kako je tuda prolazila vojska i logorovala naokolo, svagdje su se vidjele 


hrpice ljudskih izmetina međunarodnog podrijetla, preostale od svih 
naroda Austrije, Njemačke i Rusije. Izmetine vojnika svih narodnosti i 
svih vjeroispovijesti ležale su jedna kraj druge ili jedna na drugoj bez 
ikakve međusobne tučnjave. 

Polurazlupana cisterna, drvena kolibica željezničkog čuvara i uopće sve 
što je imalo kakav zid, bilo je izbušeno puščanim hicima kao rešeto. 

A da bi se upotpunio utisak o vojničkim radostima, iza nedalekog 
vrhunca uzdizala se brda dima, kao da ondje gori čitavo selo ili kao da se 
ondje nalazi središte velikih vojnih operacija. A to su spaljivali kolerične i 
dizenterične barake na veliku radost one gospode koja su bila uposlena 
osnivanjem one bolnice pod pokroviteljstvom nadvojvotkinje Marije, a 
koja su krala i punila džepove podnošenjem računa za kolerične i 
dizenterične barake što i ne postoje. 

Sad je tu gorjela jedna skupina baraka uime svih ostalih, pa se u smradu 
gorućih slamarica uzdizao prema nebeskom svodu sav taj lopovluk 
nadvojvotkinjina pokroviteljstva. 

Iza kolodvora požurili su se već Nijemci iz Rajha da postave na pećini 


spomenik poginulim Brandenburžanima s natpisom: ,Den Helden von 

Lupkapass“' ,s velikim njemačkim orlom urezanim u bronci, pri čemu 


je na podnožju bilo izričito istaknuto da je taj spomenik napravljen od 
ruskih topova što su ih zaplijenile njemačke pukovnije prilikom 
oslobođenja Karpata. 

U toj čudnovatoj i još neobičnoj atmosferi bataljon se poslije ručka 
odmarao u vagonima, a kapetan Sagner i bataljonski ađutant još se 
nikako nisu mogli sporazumjeti šifriranim telegramima sa brigadnom 
bazom o daljem napredovanju bataljona. Izvještaji su bili tako nejasni da 
se po njima činilo kako uopće nisu ni trebali dolaziti u Lupkovski klanac, 
nego je trebalo poći sasvim drugim pravcem od Novog grada pod 
Šiatorom, jer su se u telegramima spominjala mjesta: Csap-Ungvar, Kis- 
Berezna-Uzsok. 

Nakon deset minuta utvrdilo se da je štabni oficir, koji je službovao u 
brigadnoj bazi, bio pravi mamlaz, jer je došao šifrirani telegram da li 
govori 8. maršbataljon 75. pukovnije (vojna šifra G 3). Mamlaz u 
brigadnoj bazi začudio se odgovoru da se radi o 7. pohodnom bataljonu 
91. pukovnije, pa je zapitao tko je izdao nalog da se ide na Mukačevo 
vojničkom prugom preko Stryja, kad po maršruti treba ići preko 


Lupkovskog klanca na Sanok u Galiciju. Mamlaz se strahovito čudi što 
telegrafiraju iz Lupkovskog klanca pa šalje šifru:  ,Maršruta 
nepromijenjena, na Lupkovski klanac - Sanok, gdje čete dobiti dalje 
zapovijedi“. 

Poslije povratka kapetana Sagnera razvila se u štabnom vagonu debata o 
izvjesnoj bezglavosti, pa su se pravile jasne aluzije kako bi da nema 
Nijemaca iz Njemačke, istočna vojna skupina bila potpuno bezglava. 
Poručnik Dub pokušava braniti bezglavost austrijskog štaba, pa blebeće 
nešto o tome da je ovaj kraj bio dosta opustošen nedavnim bojevima, pa 
se pruga još nije mogla dovesti u ispravno stanje. 

Svi ga oficiri gledaju sažaljivo, kao da bi htjeli reći da taj gospodin nije 
kriv što je tako blesav. Ne nalazeći na protivljenje, poručnik Dub se 
razbrbljao o divnom utisku kojim na nj djeluje opustošeni kraj, koji 
svjedoči o tome kako znade udarati željezna pesnica naše vojske. Opet 
mu nije nitko odgovorio, pa on ponovi: 

- Da, zaista, dakako, Rusi su ovdje uzmicali u potpunoj panici! 

Kapetan Sagner odluči u sebi da će prvom prilikom, kad bude situacija u 
rovovima najopasnija, poslati poručnika Duba u oficirsku patrolu iza 
bodljikavih žica da izvidi neprijateljske pozicije, pa šapnu natporučniku 
Lukašu s kojim se nagnuo kroz vagonski prozor: 

- Sam nam je đavo poslao ove civiliste! Što veći inteligent, to veći vol! 
Čini se da poručnik Dub uopće neće prestati govoriti. Tumači i dalje svim 
oficirima što je čitao u novinama o tim karpatskim bojevima i o borbi za 
karpatske klance u doba austrijsko-njemačke ofenzive na Sanu. 
Pripovijeda to tako kao da je ne samo sudjelovao u tim bojevima, nego 
štaviše kao da je svima tim operacijama on upravljao. 

Naročito su bile neobično odvratne njegove rečenice ovakvoga smisla: 

- Zatim smo pošli na Bukovsko da osiguramo liniju Bukovsko - Dynov, 
održavajući vezu s bardjejovskom skupinom kod Velike Polanke, gdje 
smo razbili neprijateljsku samarsku diviziju. 

Natporučnik Lukaš nije više mogao izdržati pa primijeti poručniku Dubu: 
- O tom si jamačno već prije rata razgovarao sa svojim kotarskim 
predstojnikom. 

Poručnik Dub pogleda neprijateljski natporučnika Lukaša i izađe iz 
vagona. 

Vojni je vlak stajao na nasipu, a dalje, nekoliko metara ispred padine, 


ležali su različni predmeti što su ih prilikom uzmicanja pobacali ruski 
vojnici koji su se svakako povlačili kroz tu jarugu. Mogli su se vidjeti 
zarđali čajnici, kojekakvi lonci, nabojnjače. I tu su se uz najrazličitije 
predmete nalazili kolutovi bodljikavih žica, pa i one okrvavljene pruge 
povoja od gaze i vata. 

Na jednom mjestu nad tom jarugom stajala je skupina vojnika, te je 
poručnik Dub odmah ustanovio da se među njima nalazi i Švejk te im 
nešto tumači. 

Pođe dakle onamo. 

- Što se dogodilo? - začu se strogi glas poručnika Duba koji je stao upravo 
pred Švejka. 

- Pokorno javljam, gospodine poručniče - odgovori Švejk u ime sviju - 
gledamo. 

- Ašto gledate? - viknu poručnik Dub. 

- Pokorno javljam, gospodine poručniče, gledamo dolje u jarugu. 

- Atko vam je to odobrio? 

- Pokorno javljam, gospodine poručniče, to je bila želja našega gospodina 
pukovnika Schlagera u Brucku. Kad se opraštao s nama prilikom našeg 
odlaska na ratište, tada nam je u svojem govoru rekao neka svi pri 
prolazu kroz napušteno ratište dobro promatramo kako se ratovalo i što 
bi nam moglo biti korisno. A mi sad vidimo, gospodine poručniče, u toj 
jaruzi što sve vojnik mora da odbaci na bijegu. Mi tu vidimo, pokorno 
javljam, gospodine poručniče, kako je glupo kad vojnik vuče sa sobom 
svakakve suvišnosti. On je time samo izlišno opterećen. On se tako 
nepotrebno umori, pa kad vuče sa sobom takav teret, tada se i ne može 
lako boriti. 

Poručniku Dubu sinu odjednom nada da će napokon strpati Švejka pred 
ratni sud zbog veleizdajničke antimilitarističke propagande, pa ga stoga 
brzo zapita: 

- Vi dakle mislite da vojnik mora odbacivati metke koji se tu valjaju u 
jaruzi, ili bajonete kao što tamo vidim? 

- O ne, nipošto, pokorno javljam, gospodine poručniče - odgovori Švejk 
smijući se prijazno - izvolite pogledati dolje onu odbačenu noćnu posudu! 
I zaista, pod nasipom je izazovno ležala noćna posuda s olupanim 
emajlom, razjedena od rđe, među krhotinama lonaca, a sve je te 
predmete, koji više nisu bili ni za kakvu kućnu upotrebu, bacio ovamo šef 


stanice, očito kao građu za diskusiju arheologa budućih vjekova. Kad ti 
arheolozi otkriju to naselje, bit će od toga zbunjeni, a djeca će u školama 
učiti o vijeku emajliranih noćnih posuda. 

Poručnik Dub se zagleda u taj predmet, te nije mogao drugo nego da 
prosto ustanovi da je to zaista jedan od onih invalida koji su svoju čilu 
mladost proboravili pod krevetom. 


To je na sve prisutne djelovalo neobično snažno, pa budući da je poručnik 
Dub šutio, javi se Švejk: 

- Pokorno javljam, gospodine poručniče, u toplicama Podčbradima bilo je 
jednom grdne šale s takvom noćnom posudom. O tom se kod nas pričalo 
u gostionici na Vinohradima. Tada su naime u Podčbradima pokrenuli 
časopis ,Nezavisnost“, kojemu je bio glavnim šefom podčbradski 
apotekar, a za urednika su postavili nekog Ladislava Hajeka 
Domažličkoga. A taj apotekar bio vam je neki čudak koji je skupljao stare 
lonce i druge takve sitnice te je kod kuće imao pravi muzej. I tako je 
jednom taj Hajek Domažlički pozvao u goste nekoga druga koji je također 
pisao u novine, pa su se ondje zajedno opili jer se već više od nedjelju 
dana nisu vidjeli, a on mu obećao da će mu za to čašćenje napisati feljton 
za ,Nezavisnost“, za taj nezavisni časopis u kojemu je on bio zavisan. I taj 
mu je njegov drug napisao feljton o nekom sakupljaču koji je u pijesku 
na obali Labe našao staru noćnu posudu, te je mislio da je to šljem 
svetoga Vaclava, pa je time izazvao takvu uzbunu da ju je došao pogledati 


biskup Brynych iz Hradeca, sa procesijom i s crkvenim zastavama. 
Podčbradski apotekar je mislio da se to odnosi na njega, pa su se tako 
obojica, on i gospodin Hajek, posvađali. 

Poručnik Dub bi najradije gurnuo Švejka u jarugu, no svladao se i izderao 
se na sve vojnike: 

- Ta velim vam da ne buljite ovdje uzalud! Vi me svi još ne poznajete, ali 
kad me upoznate... ! 

- Vi Švejku, ostanite ovdje! - reče strašnim glasom kad se Švejk sa svima 
uputio prema vagonima. 

Ostadoše sami, jedan prema drugome, a poručnik Dub je razmišljao što 
da mu strašno kaže. 

No Švejk ga je pretekao: 

- Pokorno javljam, gospodine poručniče, bilo bi dobro kad bi nam 
potrajalo ovo lijepo vrijeme. Danju nije suviše vruće, a i noći su također 
sasvim ugodne, tako da je to najprikladnije vrijeme za ratovanje. 
Poručnik Dub izvuče revolver i upita ga: 

- Znaš li štaje to? 

- Pokorno javljam, gospodine poručniče znam. Gospodin natporučnik 
Lukaš ima naime isto takav revolver. 

- Onda to, dakle, klipane, dobro zapamti! - ozbiljno i dostojanstveno reče 
poručnik Dub spremajući revolver. - Znaj da bi ti se moglo dogoditi nešto 
vrlo neugodno ako nastaviš s tom svojom propagandom! 

Poručnik Dub nakon toga ode ponavljajući u sebi: ,,Sad sam mu najbolje 
rekao: svojom propagandom, da, svojom propagandom!...? 

Prije nego se opet vratio u svoj vagon, Švejk se još malo prošetao i 
progunđao u sebi: ,Kamo da ga smjestim?“ I što dalje, Švejku sve jasnije 
iskrsava naziv ove vrste: ,Poluprdonja!“ 

U vojničkom rječniku riječ prdonja odavna se upotrebljavala s velikim 
oduševljenjem, a taj je časni naziv uglavnom pripadao pukovnicima ili 
starijim kapetanima i majorima, te je predstavljao izvjesno stupnjevanje 
upotrebljavanog naziva ,gadni djedo“. Bez ovog pridjeva riječ je djedo bio 
ljubazan naziv za starog pukovnika ili majora koji se mnogo derao, a uz to 
volio svoje vojnike i branio ih od drugih pukovnija, osobito kad se radilo 
o tuđim patrolama koje su hapsile njegove vojnike u krčmama kad nisu 
imali dozvole za prekovremeni izlaz. Djedo se brinuo za svoje vojnike, 
hrana je morala biti valjana, ali uvijek je imao nekakvu mušicu; na nešto 


bi se zaintačio pa je stoga bio ,,djedo“. 

Ali kad bi pri tom djedo nepotrebno gnjavio i momčad i podoficire, 
izmišljao noćne vježbe i slična mrcvarenja, tada bi dobio nadimak ,gadni 
djedo“. 

Od gadnoga djede, kao viši razvojni stupanj gadosti, gnjavaže i blesavosti, 
nastajao je ,prdonja“. Ta je riječ označivala sve, i velika je razlika između 
prdonje u civilu i prdonje u vojsci. 

Prvi, civilni prdonja također je pretpostavljeni starješina, pa ga tako po 
uredima općenito i zovu podvornici i potčinjeni činovnici. To je filistar - 
birokrat, koji npr. prigovara da koncept nije dobro osušen bugačicom i 
slično. To je uopće blesava volovska pojava u ljudskom društvu, jer se 
takav mazgov pravi pri tom pametan, hoće sve da razumije, sve zna 
protumačiti i na sve se vrijeđa. 

Tko je služio vojsku, taj dakako poznaje razliku između ove pojave i 
prdonje u uniformi. U vojsci je ta riječ obilježavala djedu koji je bio ,gad“, 
pravi gad, koji je prema svemu bio oštar, ali se unatoč tome zaustavljao 
pred svakom zaprekom; vojnike nije volio, ali se borio s njima uzaludno, 
jer nije umio steći nikakva autoriteta kakav su uživali ,djedo“ ili ,gadni 
djedo“. 

Po nekim garnizonima, kao npr. u Tridentu, umjesto ,prdonja“ govorilo 
se: ,naš stari smrad“. U svim tim slučajevima uvijek se radilo o starijoj 
osobi, pa kad je Švejk nazvao u sebi poručnika Duba poluprdonjom, tada 
je sasvim logički shvatio da poručniku Dubu i po starosti i po činu i uopće 
po svemu nedostaje do prdonje još 50 postotaka. 

Vraćajući se u tim mislima k svojem vagonu, srete Švejk momka Kunerta, 
kome je lice bilo natečeno i koji je nešto nerazumljivo brbljao kako se baš 
sada susreo sa svojim gospodarom, poručnikom Dubom, koji ga je iz čista 
mira ispljuskao jer ima, veli, sigurne podatke da se druži sa Švejkom. 

- Kad je tako - reče mimo Švejk - hajdemo na raport! Austrijski vojnik 
mora dopustiti da ga ćuškaju samo u izvjesnim slučajevima. Ali tvoj je 
gospodin prevršio svaku mjeru, kao što je govorio stari Eugen Savojski: 
»Čak odavde, dovde!“ Sad ti moraš sam poći na raport a ako nećeš, tada ću 
te ja ispljuskati, da saznaš što znači disciplina u vojsci. U karlinskim 
kasarnama bio je također neki lajtnant, Hausner, koji je također imao 
momka pa ga je ćuškao i nogom udarao. Jednom je toga svog momka 
tako ispljuskao da je momak od toga poblesavio, pa se javio na raport i na 


raportu izjavio da ga je poručnik izudarao nogom. On je naime sve to 
pobrkao, pa je njegov oficir zaista i dokazao da on laže i da ga on toga 
dana nije ni udario nogom, nego samo malo ispljuskao, pa su ti moga 
dragog momka zbog lažne optužbe strpali u zatvor na tri nedjelje. 


- Ali to na čitavoj stvari ništa ne mijenja - nastavljao je Švejk. - To je baš 
ono o čemu nam je uvijek pričao medicinar Houbička, da je sasvim 
svejedno ako u patološkom institutu seciraju čovjeka koji se objesio ili 
čovjeka koji se otrovao. I ja idem s tobom. Nekoliko ćušaka u vojsci znači 
mnogo. 

Kunert je sasvim pobenavio i pustio je da ga Švejk odvede do štabnog 
vagona. 


Poručnik Dub viknu nagnuvši se kroz prozor: 

- Što čete ovdje, klipani? 

- Vladaj se pristojno! - opominjao je Švejk Kunerta i gurao ga ispred sebe 
u vagon. 

U hodniku se pojavi natporučnik Lukaš, a za njim i kapetan Sagner. 
Natporučnik Lukaš, koji je imao sa Švejkom već toliko neprilika, začudio 
se i preplašio jer se Švejk nije više držao onako dobroćudno ozbiljno, na 
njegovu licu nije bilo poznatog dobroćudnog izražaja, nego su se ocrtavali 
znakovi novih neugodnih događaja. 

- Pokorno javljam, gospodine natporučniče - reče Švejk - idemo na raport. 
- Samo ne budali, Švejku, meni je toga već dosta! 

- Molim vas, dopustite - reče Švejk - ja sam ordonans vaše kompanije, vi 
ste, molim, da dopustite, komandant jedanaeste čete. Ja znam da to 
izgleda strahovito čudno, ali ja znam i to da se gospodin poručnik Dub 
nalazi pod vašim zapovjedništvom. 

_Vi ste, Švejku, sasvim poludjeli - upadne mu u riječ natporučnik LukaAš - 
vi ste pijani, bit će najbolje, da odete! Razumiješ li, blesane, vole! 

- Pokorno javljam, gospodine natporučniče - reče Švejk gurajući pred 
sobom Kunerta - to vam je baš tako kao kad su jednom u Pragu pravili 
pokus sa zaštitnim okvirom koji štiti čovjeka da ga ne pregazi tramvaj. Za 
taj se pokus žrtvovao sam gospodin pronalazač, pa je poslije morao grad 
platiti odštetu njegovoj udovici. 

Kapetan Sagner, ne znajući šta da kaže, klimao je glavom u znak 
odobravanja, dok se natporučnik Lukaš držao očajnički. 

- Sve se mora izvršavati preko raporta, pokorno javljam, gospodine 
natporučniče - nastavi neumoljivo Švejk. - Još u Brucku ste mi govorili, 
gospodine natporučniče, da kao četni ordonans imam i druge dužnosti, a 
ne samo da primam zapovijedi. Rekli ste da moram biti informiran o 
svemu što se događa u kompaniji. Na osnovu toga naloga dopustite mi, 
gospodine natporučniče, da vam javim da je gospodin poručnik Dub iz 
čista mira ispljuskao svoga momka. Ja vam to, pokorno javljam, 
gospodine natporučniče, možda ne bih ni govorio, ali kad vidim da je 
gospodin poručnik Dub dodijeljen pod vašu komandu, tada sam odlučio 
da se mora iznijeti na raport. 

- To je čudna stvar - reče kapetan SAgner - zašto, Švejku, gurate amo toga 
Kunerta? 


- Pokorno javljam, gospodine bataljonski komandante, sve mora ići preko 
raporta. On je poblesavio, njega je išćuškao gospodin poručnik Dub, pa 
nije kadar da sam ode na raport. Pokorno javljam, gospodine kapetane, 
samo kad biste ga pogledali kako mu se tresu koljena, vidjeli biste da je 
sav izvan sebe što mora ići na raport. I da nije bilo mene, tada on valjda 
ne bi uopće ni došao na taj raport, kao onaj Kudela iz Bytouchova koji se, 
dok je služio vojni rok, tako dugo spremao na raport dok ga nisu 
premjestili u mornaricu, gdje je bio komet, te je kasnije na nekom otoku 
u Tihom oceanu proglašen za vojnog bjegunca. On se kasnije ondje 
oženio, pa je razgovarao i sa svjetskim putnikom Havlasom koji uopće 
nije ni prepoznao da on nije urođenik... Uopće je vrlo žalosno kad se 
mora ići na raport zbog nekoliko glupih ćušaka. No on uopće nije ni htio 
da ide, jer je govorio da ne ide amo. On je uopće primio toliko ćušaka da i 
ne zna o kojim se to ćuškama radi. On uopće ne bi ni došao amo, on 
uopće nije ni htio ići na raport, on bi se dao i jače premlatiti. Pokorno 
javljam, gospodine kapetane, pogledajte ga, on se od toga sav usrao. A s 
druge strane opet, on se morao odmah potužiti da je primio nekoliko 
ćušaka, ali se on nije usudio jer je znao da je bolje biti skromna ljubičica, 
kao što je napisao jedan pjesnik. On naime služi kod gospodina 
poručnika Duba. 


Gurkajući Kunerta pred sebe, Švejk mu reče: 
- Ne tresi se tako kao jasika! 


Kapetan Sagner upita Kunerta kako se to zapravo dogodilo. 

No Kunert izjavi, dršćući po čitavom tijelu, da mogu pitati gospodina 
poručnika Duba, da ga on uopće nije ispljuskao. 

I Juda Kunert, dršćući neprestano po čitavom tijelu, izjavi čak i to da je to 
Švejk uopće izmislio. 

Toj mučnoj situaciji učini kraj poručnik Dub koji se iznenada pojavio i 
izderao se na Kunerta: 

- Hoćeš li da ti opalim još nekoliko novih ćušaka? 

Sve se dakle potpuno objasnilo, te kapetan Sagner jednostavno saopći 
poručniku Dubu: 

- Kunerta od danas dodjeljujem bataljonskoj kuhinji, a ti se radi novog 
momka obrati računarskom naredniku Vančku! 

Poručnik Dub odsalutira i tek pri odlasku reče Švejku: 

- Kladim se da ćete jednom visjeti! 

Kad je otišao, obrati se Švejk natporučniku Lukašu finim, prijateljskim 
tonom: 

- U Mnichovu Hradištu bio je tako jedan gospodin koji je to isto rekao 
drugom gospodinu, no on mu je odgovorio: ,Naći ćemo se na stratištu!“ 

- Švejku - reče natporučnik LukaAš - vi ste zaista blesavi, ali nemojte se 
drznuti da mi odgovorite kao što je vaš običaj: ,Pokorno javljam da sam 
blesav“. 

- Čudnovato! - reče kapetan SAgner naginjući se kroz prozor, ali bi se vrlo 
rado povukao s prozora, no nije više stigao jer se pred njim pojavila 
nesreća: poručnik Dub pod prozorom. 

Poručnik Dub započe kako vrlo žali što je kapetan Sagner otišao i ne 
saslušavši njegovo obrazloženje ofenzive na istočnoj fronti. 

- Ako želimo shvatiti tu golemu ofenzivu - vikaše poručnik Dub odozdo 
prema prozoru - tada moramo znati kako se razvila ofenziva potkraj 
travnja. Morali smo slomiti rusku frontu pa smo našli da je najzgodnije 
mjesto za taj prolom baš fronta između Karpata i Visle. 

- Neću se ja s tobom prepirati o tome - odgovori suho kapetan Sagner i 
ode od prozora. 

Kad su nakon pola sata nastavili vožnju prema Sanoku, kapetan Sagner 
se izvalio na sjedalo i pravio se kao da spava, ne bi li poručnik Dub dotle 
zaboravio svoja otrcana izlaganja o ofenzivi. 

U Švejkovu vagonu nije bilo Balouna. Izmolio je naime dozvolu da može 


kruhom pomazati kotao od gulaša. Bio je sada u vagonu s poljskim 
kuhinjama u neugodnom položaju jer je tada, kad je vlak krenuo, uletio 
glavom u kotao, pa su mu noge virile iz kotla. No privikao se na taj 
položaj, te se iz kotla čulo mljaskanje kao da jež hvata Švabe, a kasnije se 
čuo Balounov molećivi glas: 

- Molim vas, drugovi, u ime božje, dobacite mi komadić kruha, ima tu još 
mnogo umaka. 

Ta je idila trajala sve do najbliže stanice, u koju su stigli s tako očišćenim 
kotlom 11. čete da se pokositrena unutrašnjost kotla upravo blistala. 

- Bog vam platio, drugovi - zahvaljivao je Baloun srdačno. - Otkako sam u 
vojsci, prvi put mi se sreća nasmijala. 

A zaista se i mogao pohvaliti. U Lupkovskom klancu Baloun je dobio 
dvije porcije gulaša, a i natporučnik Lukaš je pokazao svoje zadovoljstvo 
nad tim što mu je Baloun iz oficirske menaže donio nedirnut ručak, pa je 
ostavio za njega dobru polovinu. Baloun je bio sav sretan, mahao je 
nogama isturivši ih iz vagona i odjednom mu se čitav taj rat učinio 
nekako topao i familijski. 

Četni kuhar počeo ga zafrkavati da će se, čim dođu u Sanok, kuhati večera 
i još jedan ručak, jer im je ta večera i ručak kao naknada za čitav put kad 
nisu ništa dobivali. Baloun je odobravajući samo klimao glavom i šaptao: 
- Vidjet ćete, drugovi, da nas bog neće napustiti! 

Svi su se tome iskreno smijali, a kuhar, sjedeći na poljskoj kuhinji, 
zapjeva: 


Župajdija, župajda, 
bog nas nikad ne napušta. 
Gurne li nas u blato, 
on nas otud iščupa... 
Gurne li nas u guštik, 
on nas otud izvuče. 
Župajdija, župajda, 
bog nas nikad ne napušta. 


Poslije stanice Ščavne opet se u dolinama pomoliše nova vojnička groblja. 
Pod Ščavnom se mogao vidjeti iz vlaka kameni križ s bezglavim Isusom 
koji je izgubio glavu pri bombardiranju pruge. 


Vlak je povećavao brzinu, spuštajući se dolinom prema Sanoku, pa se i 
vidici proširivali, a time se sve češće pojavljivahu skupine porušenih sela 
s obiju strana pruge. 

Kraj Kulašne vidjeli su dolje u rječici razlupani vlak Crvenoga križa, koji 
se survao niz željeznički nasip. 

Baloun iskolači oči i naročito se začudi razbacanim dijelovima 
lokomotive. Dimnjak je bio zariven u željeznički nasip te je izvirivao iz 
njega kao top od dvadeset i osam centimetara. 

Taj je prizor pobudio pažnju i u vagonu u kojem je bio Švejk. Najviše se 
uzrujao kuhar Jurajda: 

- Zar se smije pucati i u vagone Crvenoga križa? 

- Ne smije, ali može - odgovori Švejk. - Bio je to dobar pogodak, a kasnije 
se svaki lako ispriča da je to bilo noću i da se nije vidio crveni križ. Uopće 
ima mnogo toga na svijetu što se ne smije činiti, ali ipak se može uraditi. 
Glavno je da svatko iskuša da li će mu poći za rukom da učini ono što se 
ne smije. Za vrijeme carskih manevara u pisečkom kraju izdan je nalog 
da se vojnici na maršu ne smiju vezati unakrštenih ruku i nogu. Ali naš je 
kapetan smislio da se to može, jer je takav nalog bio strahovito smiješan 
s obzirom na to što svatko može lako shvatiti da unakrst svezan vojnik ne 
može marširati. Tako on zapravo nije izigravao tu zapovijed, nego 
jednostavno i pametno izdao nalog da unakrst svezane vojnike bace u 
komordžijska kola, pa se onda s njima marširalo dalje. 

Ili, recimo, takav slučaj kakav se dogodio u našoj ulici prije pet, šest 
godina. Ondje je u prvom katu stanovao neki gospodin Karlik. A kat iznad 
njega neki vrlo dobar čovjek, konzervatorist Mikeš. On je jako volio žene, 
pa je među ostalima počeo oblijetati i kćerku toga gospodina Karlika koji 
je imao i špediteraj i poslastičarnicu, a negdje u Moravskoj i knjižaru, pod 
nekim sasvim drugim imenom. Kad je gospodin Karlik doznao da mu 
konzervatorist oblijeće kćerku, posjetio ga je u njegovu stanu i rekao mu: 
»Vi ne smijete uzeti moju kćerku, vi ništarijo! Ja vam je neću dati!“ - 
»Dobro“, odgovori mu gospodin Mikeš, ,šta mogu da radim kad je ne 
smijem uzeti, zar da se raskinem?" 

Nakon dva mjeseca eto ti ponovo gospodina Karlika, i to sa svojom 
ženom, pa oboje rekoše Mikešu u jedan glas: ,Klipane jedan, vi ste 
obeščastili našu kćerku!“ On im na to odgovori: ,Istina je, milostiva 
gospodo, bio sam tako slobodan da je obljubim.“ Tada se gospodin Karlik 


poče na nj bespotrebno derati, da mu je on ipak rekao kako je ne smije 
uzeti i da mu je on neće dati, ali mu je Mikeš sasvim ispravno odgovorio 
da je on i neće uzeti, ali da tada nije bilo ni govora o tome što sve može s 
njom raditi. O tom se, veli, nije raspravljalo, a on svoju riječ drži, pa 
mogu biti bez brige, jer je on neće i jer je on karakter, te ne okreće kaput 
prema vjetru, nego drži riječ, pa kad nešto rekne, to je onda kao sveto. A 
ako ga budu zbog toga progonili, njega zbog toga neće zaboljeti glava jer 
mu je savjest čista, a njegova ga je pokojna majka i na smrtnoj postelji 
zaklinjala neka nikad u životu ne laže, pa joj je on to i obećao rukovavši 
se s njome, a takva je prisega pravovaljana. U njegovoj obitelji, veli, nije 
nikada nitko lagao, a i on je u školi uvijek imao najbolju ocjenu iz 
moralnog vladanja. 

- Eto dakle vidite - završi Švejk - da se koješta ne smije, ali se ipak može, i 
da putovi mogu biti različni, samo volja treba da nam je svima jednaka. 

- Dragi prijatelji - reče jednogodišnji dobrovoljac koji je nešto revno 
bilježio - sve loše ima i svoju dobru stranu. Taj u zrak bačeni, napola 
spaljeni i s nasipa survani vlak Crvenog križa obogaćuje slavnu povijest 
našeg bataljona novim junačkim činom u budućnosti. Zamišljam da će se 
valjda 16. rujna, kao što sam već pribilježio, od svake čete našeg bataljona 
prijaviti nekoliko običnih vojnika pod vodstvom kaprala da bace u zrak 
neprijateljski oklopljeni vlak koji baca na nas vatru i sprečava nam 
prijelaz preko rijeke. Časno su izvršili svoj zadatak, preobučeni u 
seljake... 

- Šta to vidim - povika jednogodišnji dobrovoljac gledajući u svoje 
bilješke. - Kako je amo upao naš gospodin Vančk? 

- Čujte, gospodine računarski naredniče - obrati se on Vančku - kakav će 
krasan člančić biti o vama u našoj bataljonskoj povijesti! Čini mi se da ste 
već unutra, no to će svakako biti bolje i izdašnije. 

I jednogodišnji dobrovoljac pročita povišenim glasom: 


- Junačka smrt računskog narednika Vančka: 


Za junački pothvat da se digne u zrak neprijateljski oklopljeni vlak 
prijavio se i računarski narednik Vančk, preobučen kao i ostali u seosko 
odijelo. Od prouzrokovane eksplozije bio je onesviješten, pa kad se 
pribrao, vidio je da je opkoljen od neprijatelja, koji su ga odmah 


otpremili u štab neprijateljske divizije, gdje je, gledajući smrti u lice, 
odbio bilo kakvu izjavu o stanju i snazi naše vojske. Budući da je bio 
preobučen, osudili su ga kao špijuna na smrt vješanjem, ali mu je ta 
kazna, s obzirom na njegov visok čin, zamijenjena smrću strijeljanjem. 
Strijeljanje je smjesta izvršeno kraj grobljanskog zida, a hrabri je 
računarski narednik molio da mu ne vežu oči. Na pitanje ima li kakvu 
želju odgovorio je: ,Izručite preko parlamentaraca mojem bataljonu 
moj posljednji pozdrav i kažite da umirem s uvjerenjem da će naš 
bataljon i dalje produžiti na svojem pobjedničkom putu. Nadalje 
poručite gospodinu kapetanu S4gneru da se prema posljednjoj brigadnoj 
zapovijedi povećava porcija konzervi na dvije i po konzerve dnevno po 
čovjeku. “ Tako je umro naš računarski narednik Vančk, pobudivši 
svojom posljednjom rečenicom paničan strah u neprijatelja, koji je 
mislio da nam je sprečavanjem prijelaza preko rijeke presjekao vezu s 
opskrbnim jedinicama, čime će u našim redovima brzo izazvati glad, a 
time i demoralizaciju. - O njegovu miru s kojim je gledao smrti u oči 
svjedoči i ta okolnost što je prije strijeljanja odigrao s neprijateljskim 
štabnim oficirima partiju cvika. “Iznos koji sam dobio na kartama 
predajte ruskom Crvenom križu“, rekao je stojeći već pred puščanim 
cijevima. Ta plemenita velikodušnost ganula je prisutne vojne 
predstavnike do suza. 


- Oprostite, gospodine Vančk - nastavljaše jednogodišnji dobrovoljac - Što 
sam se usudio da raspolažem novcima koje ste vi dobili. Razmišljao sam 
o tome da li da to možda predamo austrijskom Crvenom križu, ali na 
kraju ja mislim da je to s gledišta čovječnosti sasvim svejedno, glavno da 
se to preda kakvoj humanoj instituciji. 

- Mogao je naš pokojnik - reče Švejk - predati te novce Kuhinji grada 
Praga, ali ovako je ipak bolje, jer bi inače gradski načelnik možda kupio 
sebi za te novce jetrenicu za doručak. 

- Da, svagdje se krade - reče telefonist Chodounsky. 

- A osobito se krade kod Crvenog križa - reče vrlo ljutito kuhar Jurajda. - 
Poznavao sam u Brucku kuhara koji je kuhao za sestre pomoćnice u 
baraci, pa mi je on pričao kako sestra predstojnica i sestre nadstojnice 
šalju kući čitave sanduke malage i čokolade. To donose same prilike, to je 
čovjekovo — samoodređenje. Svaki čovjek proživljava u svojem 


beskonačnom životu bezbrojne promjene, pa se jednom mora pojaviti na 
tom svijetu kao kradljivac, u određenim razdobljima svoje djelatnosti. Ija 
sam već prošao kroz jedno takvo razdoblje. 

I kuhar okultist Jurajda izvuče iz svoga telećaka bocu konjaka. 

- Ovdje vidite - reče otvarajući bocu - nepobitan dokaz za moju tvrdnju. 
Uzeo sam je prije odlaska iz oficirske menaže. Konjak je to najbolje 
marke i bio je namijenjen za šećerni preljev uz linačku tortu. No bio je 
predodređen da ga ukradem, kao što sam i ja bio predodređen da 
postanem kradljivac. 

-Anito ne bi bilo loše - javi se Švejk - kad bismo i mi bili predodređeni 
da postanemo vašim sukrivcima. Ja bar tako slutim. 

I predodređenje se zaista izvršilo. Boca je pošla naokolo unatoč protestu 
računarskog narednika Vančka, koji je tvrdio da se konjak mora piti iz 
šolje i pravedno podijeliti jer ih na bocu otpada petorica, tako da se pri 
neparnom broju može lako dogoditi da tko od njih potegne jedan gutljaj 
više nego ostali. Na to primijeti Švejk: 

- To je istina, ali ako gospodin Vančk hoće da bude paran broj, tada neka 
istupi iz društva, da ne bude nikakvih neugodnosti ni svađe. 

Vančk dakle povuče svoj prijedlog i podnese drugi, velikodušan, po kojem 
bi darovatelj Jurajda mogao piti preko reda, tako da dvaput otpije, ali to je 
izazvalo buru negodovanja jer je već i Vančk jednom otpio kušajući 
konjak prilikom otvaranja boce. 

Napokon primiše prijedlog jednogodišnjeg dobrovoljca da se pije po 
abecedi, što je on obrazložio time da je i to neko predodređenje kako se 
tko zove. 

Bocu je nagnuo Chodounsky, prvi po abecedi, prateći priječim pogledom 
Vančka koji je izračunavao da će na njega, jer je posljednji, doći gutljaj 
više, što je bila gruba matematička pogreška jer je boca sadržavala 
dvadeset i jedan gutljaj. 

Zatim su igrali običnog cvika sa tri karte. Pokazalo se da se jednogodišnji 
dobrovoljac pri svakom uzimanju služio pobožnim izrekama iz Svetoga 
pisma. Uzimajući dečka on uzviknu: 

- Gospode, ostavi mi ovog dečka i za ovu godinu, da mi donese ploda 
pošto ga okopam i ognojim! 

Kad su mu predbacili da se čak usudio uzeti osmicu, on je visokim 
glasom uzviknuo: 


- Ali žena neka, imajući deset groša, ako izgubi jedan groš, zar neće 
upaliti svijeće i marljivo tražiti dok ne nađe? A kad ga nađe, dozvat će 
susjede i prijateljice i reći im: ,Radujte se zajedno sa mnom, jer uzeh 
osmicu i prikupih na kartama adutova kralja i asa!“... Dajte amo te karte, 
izgorjeli ste svi! 

Jednogodišnji dobrovoljac Marek zaista je imao veliku sreću na kartama. 
Dok su ostali tukli adute jedan drugome, on je uvijek tukao njihove 
tučene adute najvišim adutom tako da su jedan za drugim propadali, a on 
je nosio ulog za ulogom i dovikivao pobijeđenima: 

- I veliki će potresi biti na zemlji, i bit će strahote glada i kuge i veliki 
znaci na nebu! 

Konačno su se zasitili, pa su se prestali kartati kad je telefonist 
Chodounsky izgubio na kartama svoju vojničku plaću za pola godine 
unaprijed. Bio je utučen zbog toga, a jednogodišnji je dobrovoljac tražio 
od njega obveznicu da računarski narednik pri isplati plaća treba da 
njemu isplati plaću Chodounskoga. 

- Ne boj se, Chodounsky - tješio ga Švejk. - Ako budeš imao sreće, past ćeš 
u prvom boju, pa će Marek ostati bez tvoje plaće. Samo ti potpiši! 
Napomena o padanju u prvom boju vrlo je neugodno dirnula 
Chodounskoga, tako da je on sa sigurnošću rekao: 

- Ja ne mogu poginuti jer sam telefonist, a telefonisti su uvijek u 
blindiranom zaklonu, jer se žice uvijek razapinju i pogreške istražuju tek 
poslije boja. 

Jednogodišnji dobrovoljac reče da su telefonisti, sasvim suprotno, 
izloženi velikoj opasnosti i da neprijateljsko topništvo uvijek vreba baš na 
telefoniste. Nijedan telefonist nije siguran u svojem zaklonu. Da se 
sakriju i deset metara pod zemlju, ipak će ih i ondje pronaći 
neprijateljsko topništvo. Da telefonisti padaju kao što ljeti pada tuča s 
kišom, za to je najbolji dokaz što su u Brucku, kad smo ga napustili, 
upravo otvarali 28. kurs za telefoniste. 

Chodounsky je ojađeno gledao pred sebe, a to je potaklo Švejka na dobre, 
prijateljske riječi: 

- Sve ti je to, ukratko, lijepi švindl. 

Choudounsky odgovori uljudno: 

- Kuš, tetice! 

- Da pogledam pod slovom Ch u svojim bilješkama o povijesti bataljona... 


Chodounsky... Chodounsky, hm, aha, evo ga: Telefonist Chodounsky, 
zatrpan minom. Telefonira štabu iz svoje grobnice: ,Umirem i čestitam 
pobjedu svojem bataljonu!“ 

- Moraš biti s tim zadovoljan - reče Švejk. -Ili želiš da se još štogod doda? 
Sjećaš li se onoga telefonista s ,Titanica“ koji je, kad je brod već tonuo, 
neprestano telefonirao u potopljenu kuhinju kad li će već biti ručak? 

- Ja se baš ne kapriciram na to - reče jednogodišnji dobrovoljac. - Ako 
treba, može se predsmrtna rečenica Chodounskoga dopuniti tako da je on 
na kraju vikao u telefon: “Pozdravite s moje strane našu željeznu 
brigadu!“ 


IV. MARSCHIEREN! MARSCH! 


Pokazalo se, kad su stigli u Sanok, da su zapravo oni u onom vagonu s 
poljskom kuhinjom jedanaeste čete, gdje je prdio od sreće zasićeni 
Baloun, bili uglavnom u pravu kad su govorili da će se dijeliti večera i da 
će se čak osim večere dijeliti vojnički kruh za sve one dane kada bataljon 
nije dobio ništa. Pokazalo se i to, kad su izašli iz vagona, da se zapravo u 
Sanoku nalazi štab ,željezne brigade" kojoj je prema svojem krsnom listu 
pripadao i bataljon 91. pukovnije. Premda željeznička veza do Lavova i 
sjeverno do Velikih Mostova nije bila prekinuta, ipak je zapravo bilo 
zagonetno zašto je štab istočnog sektora dao takve dispozicije da 
»željezna brigada“ su svojim štabom okuplja pohodne bataljone sto i 
pedeset kilometara u pozadini, kad se u to doba fronta protezala od Broda 
na Bug i uz rijeku sjeverno do Sokala. 

To vrlo zanimljivo strateško pitanje bilo je riješeno na strahovito 
jednostavan način kada je kapetan SAgner u Sanoku pošao u Štab brigade 
da prijavi dolazak maršbataljona. 

Ordonans-oficir bio je ađutant brigade, kapetan Tayrle. 

- Ja se veoma čudim - reče mu kapetan Tayrle - Što niste dobili izvjesne 
obavijesti. Maršruta je poznata. Pravac vašeg kretanja morali ste nam 
naravno unaprijed javiti. Prema dispozicijama glavnog štaba vi ste stigli 
dva dana ranije. 

Kapetan Sagner malo pocrvenje, ali nije mu ni palo na um da ponovi sve 


one šifrirane brzojave koje je čitavim putem dobivao. 

- Ja vam se čudim - reče ađutant Tayrle. 

- Mislim - odgovori kapetan SAgner - da mi svi oficiri govorimo jedan 
drugome ,ti“. 

- Dobro - reče kapetan Tayrle - reci mi jesi li aktivni oficir ili civil. 
Aktivni?... E, to je sasvim druga stvar... Čovjek se ne može odmah snaći. 
Ovuda je već proputovalo toliko blesana - rezervnih poručnika! Kad smo 
se povlačili od Limanova i od Krasnika, svi su ti nazovi-poručnici izgubili 
glavu čim su vidjeli kozačku patrolu. Mi u štabu ne volimo takve parazite. 
Kakav glupi inteligent dade se konačno aktivirati ili u civilu položi 
oficirski ispit pa i dalje pravi blezgarije u civilu, ali kada dođe rat, tada on 
nije poručnik, nego usranac! 

Kapetan Tayrle pijunu i povjerljivo potapša kapetana Sagnera: 

- Ostat ćete ovdje oko dva dana. Provest ću vas svuda, pa ćemo i zaplesati. 


Imamo ovdje lijepe kurvice, ,Engelhuren“*'*. Imamo ovdje i kćer jednog 


generala koja je prije bila lezbijka. Svi ćemo se presvući u žensku odjeću, 
pa da vidiš što ona umije! To ti je takva mršava svinja da ne bi valjalo 
ništa zlo ni pomisliti. Ali razumije se u posao, druže. To ti je takav gad - 
ali uostalom vidjet ćeš sam. 

- Pardon! - prekide sam sebe. - Moram se opet pobljuvati, to je danas već 
treći put. 

Kad se zatim vratio, priopći on kapetanu Sagneru, da bi mu dokazao kako 
je kod njih veselo, da su to posljedice sinoćne večere na kojoj je 
sudjelovao i građevinski odio. 

Sa zapovjednikom toga odjela, koji je također bio u činu kapetana, 
upoznao se kapetan Sagner vrlo brzo. U kancelariju je naime upao 
uniformirani dugonja sa tri zlatne zvijezdice i kao u bunilu, ne 
primjećujući kapetana Sagnera, sasvim je povjerljivo oslovio Tayrlea: 

- Što radiš, svinjo? Ti si nam sinoć lijepo udesio našu groficu. 

I sjede na stolicu, pa lupkajući se tankom trskovačom po listovima, 
nasmija se na sva usta: 

- Kad se samo sjetim kako si joj se pobljuvao u krilo... 

- Da - reče Tayrle - sinoć je bilo vrlo veselo. 

I tek tada upozna kapetana Sagnera s oficirom koji se lupkao trskovačom, 
pa svi zajedno izađoše kroz kancelariju administrativnog odjela brigade u 
kavanu koja se naglo razvila iz bivše točionice piva. 


Kad su prolazili kroz kancelariju, kapetan Tayrle uze od zapovjednika 
građevinskog odjela trskovaču i opali njom po dugom stolu oko kojega se 
na zapovijed poredalo u frontu dvanaest vojnih pisara. To su bili 
sljedbenici mirnog, sigurnog rada u pozadini vojske, ljudi velikih, 
zadovoljnih trbuha, u ekstra-uniformama. 

I toj dvanaestorici debelih apostola zabušanstva reče kapetan Tayrle, 
hoteći se pokazati pred Sagnerom i drugim kapetanom: 

- Nemojte misliti da vas ovdje držim kao u tovu! Svinje! Treba manje 
žderati i lokati, a više trčati! 

- Sad ću vam pokazati još jednu dresuru - najavi Tayrle svojim 
drugovima. 

Zatim ponovo udari trskovačom po stolu i upita onu dvanaestoricu: 

- Kad ćete prsnuti, prasci jedni? 

Sva dvanaestorica odgovoriše u jedan glas: 

- Prema vašoj zapovijedi, gospodine kapetane. 

Smijući se vlastitoj blesavosti i gluposti, kapetan Tayrle izađe iz 
kancelarije. 

Kad su već sva trojica sjedili u kavani, naredi Tayrle da im donesu bocu 
oskorušovače, te pozva neke gospođice koje su bile slobodne. Pokazalo se 
da ta kavana zapravo i nije ništa drugo nego izvikana kuća, pa budući da 
nijedna gospođica nije bila slobodna, razljutio se kapetan Tayrle vrlo 
žestoko i u predsoblju prostački izgrdio madame vičući tko li je to kod 
gospođice Elle. Kad su mu odgovorili da je kod nje neki poručnik, psovao 
je još jače. 

Kod gospođice Elle bio je gospodin poručnik Dub, koji je, kad je već 
maršbataljon bio smješten u gimnaziji, sazvao svoj vod i u dugom ga 
govoru upozorio da su Rusi na svojem uzmaku svagdje osnovali bordele 
sa spolno zaraženim osobljem, ne bi li tom svojom smicalicom zadali 
austrijskoj vojsci velike gubitke. Odvraća dakle vojnike od posjećivanja 
sličnih lokala. Sam će se lično osvjedočiti po tim kućama da li se vojnici 
drže njegovih naloga, jer se sada već nalaze u ratnoj zoni; svaki koji bude 
zatečen bit će izveden pred ratni sud. 

Poručnik Dub ode da se lično uvjeri da nije tko prestupio njegovu 
zapovijed, pa je jamačno zato kao polaznu tačku svoje kontrole odabrao 
divan u Ellinoj sobici, u prvom katu tzv. Gradske kavane, i na tom se 
divanu vrlo dobro zabavljao. 


Uto je već kapetan Sagner otišao u svoj bataljon. Tayrleovo se društvo 
naime razišlo. Kapetana Tayrlea pozvaše iz brigade, gdje je brigadir već 
preko pola sata nestrpljivo tražio svog ađutanta. 

Došle su nove zapovijedi iz divizije, pa je bilo potrebno da se definitivno 
odredi maršruta za pristiglu 91. pukovniju, jer njezinim prvobitnim 
pravcem treba da ide, po novim dispozicijama, pohodni bataljon 102. 
pukovnije. 

Bilo je sve to vrlo zamršeno. Rusi su na sjeveroistočnom dijelu Galicije 
uzmicali vrlo brzo, tako da su se ondje neke austrijske jedinice 
međusobno poizmiješale, a na pojedinim su mjestima poput klinova 
prodirale jedinice njemačke vojske, te je taj kaos povećavalo pridolaženje 
novih bataljona i drugih vojnih formacija. Isto se događalo i na odsjecima 
fronte koji su bili još dublje u pozadini, kao npr. ovdje u Sanoku, kamo su 
odjednom = stigle rezerve — njemačke — hanoverske = divizije pod 
zapovjedništvom pukovnika s tako odvratnim pogledom da se 
zapovjednik brigade sasvim zbunio. Pukovnik rezervne hanoverske 
divizije pokazao je naime dispozicije svojega štaba po kojima treba da 
smjesti vojnike u gimnaziju, gdje su upravo smješteni vojnici devedeset i 
prve pukovnije. A za smještaj svoga štaba tražio je da se isprazni zgrada 
Krakovske banke u kojoj je baš bio štab brigade. 

Brigadir se odmah spojio s divizijom, kojoj je tačno prikazao situaciju, a 
zatim je sa divizijom razgovarao urokljivi Hanoveranac, na osnovu čega 
stiže na brigadu zapovijed: ,Brigada napušta grad u šest sati uveče u 
pravcu Turovo - Voisk - Liskowiec - Starasoi - Sambor, gdje će primiti 
dalje zapovijedi. S njom polazi i pohodni bataljon 91. pukovnije kao 
njezina zaštitnica, za koju je u brigadi izrađen ovakav raspored: 
prethodnica polazi u pet i po prema Turovu; između južne i sjeverne 
pobočne zaštitnice razmak tri i po kilometra; krajnji zaštitni odredi 
polaze u šest i četvrt!“ 

Tako dakle nastade u gimnaziji veliko gibanje, a za konferenciju 
bataljonskih oficira nedostajao je samo poručnik Dub, te narediše Švejku 
da ga potraži. 

- Nadam se - reče mu natporučnik Lukaš - da ćete ga vi naći bez ikakvih 
teškoća jer vas dvojica uvijek imate nešto između sebe. 

- Pokorno javljam, gospodine natporučniče, molit ću da mi kompanija 
izda pismeni nalog. To je potrebno baš zato što se između nas dvojice 


stalno javlja ono nešto. 

Dok je natporučnik Lukaš pisao u svojem bloku, na papiru koji se može 
otkinuti, nalog da poručnik Dub odmah dođe u gimnaziju na vijećanje, 
Švejk mu je dalje pričao: 

- Da, gospodine natporučniče, vi možete biti bez brige, kao i uvijek. Ja ću 
ga naći, jer je vojnicima zabranjeno da idu u bordel, a on će svakako biti u 
jednom od njih kako bi se uvjerio da nitko iz njegova voda ne želi doći 
pred ratni sud, kojim se on obično prijeti. On je sam izjavio pred 
vojnicima svojega voda da će obići sve bordele, pa teško onima koje ondje 
nađe, jer će ga oni upoznati s njegove loše strane. Uostalom, ja znam gdje 
je. On je ondje preko puta u onoj kavani; svi su naime vojnici gledali za 
njim kamo će najprije skrenuti. 

»Združeni zabavni dom i Gradska kavana“, poduzeće koje je Švejk 
spomenuo, bilo je također podijeljeno na dva dijela. Tko nije htio ići kroz 
kavanu, ulazio je na stražnja vrata, gdje se grijala na suncu neka stara 
gospoda koja je govorila njemački, poljski i madžarski otprilike u ovom 
smislu: ,Uđite samo, vojniče, imamo ovdje lijepih frajlica!“ 


Kad bi vojnik ušao, povela bi ga hodnikom u neko predsoblje za primanje 
te bi dozvala koju od frajlica, koja bi odmah dotrčala u košulji. Tražila bi 
novce unaprijed, pa dok bi vojnik otpasivao remen s bajonetom, madame 
bi odmah ovdje, na licu mjesta, inkasirala određeni iznos. 

Oficiri su ulazili kroz kavanu. Put je gospode oficira bio tegobniji, jer je 
on vodio kroz stražnje sobe gdje je bio izbor gospođica druge partije, 
određene za gospodu oficire, i gdje su se nosile čipkaste košulje i pilo se 
vino ili likeri. Madame nije dopuštala da se išta ovdje obavlja, nego se sve 
vršilo gore u sobicama, gdje se u jednom takvom raju, punom stjenica, 
valjuškao na divanu poručnik Dub u gaćama, dok mu je gospođica Elly 
pričala izmišljenu tragediju svoga života, kao što to već biva u takvim 
slučajevima, da je njezin otac bio tvorničar, a ona profesorica liceja u 


Pešti te da je amo dospjela zbog nesretne ljubavi. 

Iza poručnika Duba, na dohvatu ruke, stajala je na malom stoliću boca 
oskorušovače s čašicama. Budući da je boca bila poluprazna, a već su i 
Ella i poručnik Dub govorili nesuvislo, bilo je očito da poručnik Dub ne 
može ništa podnijeti. Po njegovu se govoru vidjelo da je on već sve 
pobrkao i da on Ellu drži za svoga slugu Kunerta; tako ju je i zvao i stalno 
se prijetio tobožnjem Kunertu po svojem običaju: 

- Kunerte, Kunerte, životinjo jedna, kad me upoznaš s moje loše strane... 
I Švejka su htjeli podvrgnuti jednakoj proceduri kao i sve ostale vojnike 
koji su ulazili na stražnja vrata, no on se uljudno istrgnu iz ruke neke 
gospođice u košulji, ali na njezinu viku dotrča madame Poljakinja, koja 
Švejku drsko zaniječe u lice da bi možda ovdje bio kao gost neki gospodin 
poručnik. 

- Nemojte se mnogo na mene derati, milostiva gospođo - reče uljudno 
Švejk smješkajući se pri tom slatko - jer ću vam inače opaliti ćušku. Kod 
nas su jednom u Platnefskoj ulici premlatili neku madame tako da nije ni 
znala za sebe. Tada je ondje jedan sin tražio svoga oca, nekog VondraAčeka, 
trgovca gumenom robom. A madame se zvala Kfovanova, no kad su je 
dozvali k svijesti i pitali je na stanici za spašavanje kako se zove, rekla je 
da joj ime počinje slovom ,Ch“. A kako je vaše cijenjeno ime? 

Časna matrona poče strahovito vikati kad ju je Švejk nakon tih riječi 
odgurnuo i stao se ozbiljno penjati po drvenim stepenicama u prvi kat. 
Dolje se pojavio i sam vlasnik javne kuće, neki osiromašeni poljski 
plemić, koji potrča za Švejkom uz stepenice i poče ga vući za bluzu vičući 
na njega njemački da vojnici ne smiju gore, da je to za gospodu oficire, a 
za vojnike da je dolje. 

Švejk ga upozori da on amo dolazi u interesu čitave vojske, da traži 
jednog gospodina poručnika bez kojega vojska ne može krenuti na frontu, 
ali kako je vlasnik postajao sve ofenzivniji, Švejk ga strovali niz stepenice 
i poče gore pregledavati prostorije. Uvjerio se da su sve sobice prazne, te 
se tek na samom kraju balkona, pošto je pokucao, uhvatio bravu i 
odškrinuo vrata, začu kriještav glas gospođice Elle: ,Besetzt!“*'* i odmah 
dubok glas poručnika Duba, koji je valjda mislio da je još u svojoj sobi u 
logoru: ,Herein!“*'“ 

Švejk uđe u sobicu, priđe k divanu i predajući poručniku Dubu kopiju one 
ceduljice iz bloka odraportira gledajući iskosa dijelove uniforme, 


razbacane u uglu kreveta: 

- Pokorno javljam, gospodine poručniče, izvolite se obući i odmah se 
javiti prema ovoj zapovijedi, koju sam vam predao, u našu kasarnu u 
gimnaziji. Ondje se drži veliko vojno vijećanje. 

Poručnik Dub izbulji u njega oči s malim zjenicama, ali se brzo sjeti da 
ipak nije tako pijan da ne bi prepoznao Švejka. Palo mu je na um da mu 
Švejka šalju na raport, pa stoga reče: 

- Odmah ću svršiti s tobom, Švejku! Vidjet ćeš... kako... ćeš... proći... 

- Kunerte - viknu on Elli - natoči... mi... još... jednu! 

Ispi čašicu i derući pismeni nalog nasmija se: 

- To je... ispričnica? Kod... nas... ispričnice... ne vrijede. Mi smo... U... 
vojsci... a ne... u... školi. Uhvatili... su te... dakle... u bordelu? Dođi... 
bliže... Švejku... opalit ću ti... nekoliko... ćušaka... Koje je... godine... 
Filip... Makedonski... potukao... Rimljane? Zar ti... to... ne znaš... 
ždrijepče jedan? 

- Pokorno javljam, gospodine poručniče - nastavljaše Švejk neumoljivo - 
stigla je najviša zapovijed iz brigade da se gospoda oficiri obuku i dođu na 
bataljonsko vijeće, jer ćemo krenuti na put, pa će se tek sada odlučivati 
koja će četa biti prethodnica, koja pobočnica, a koja zaštitnica. O tom će 
se sad već odlučivati, pa ja mislim, gospodine poručniče, da i vi imate tu 
šta reći. 

Taj diplomatski govor osvijesti malo poručnika Duba, tako da je pomalo 
dolazio do spoznaje da ipak nije u kasarni, ali je još ipak iz opreza zapitao: 
- A gdje se to nalazim? 

- Vi izvolijevate biti u bordelu, gospodine poručniče. Različni su putovi 
gospodnji. 

Poručnik Dub teško uzdahnu, siđe s divana i poče tražiti svoju uniformu 
a pri tom mu je Švejk pomagao, pa kad se poručnik konačno obukao, 
izađoše obojica napolje, ali se Švejk za tren oka vrati i ne mareći za Ellu, 
koja je njegovu povratku pridavala sasvim drugo značenje i zbog nesretne 
ljubavi smjesta se uvukla u krevet, ispi on brzo ostatak oskorušovače u 
boci i pođe opet za poručnikom. 

Na ulici je poručniku Dubu piće i opet udarilo u glavu, jer je bila velika 
sparina. Pričao je Švejku najrazličnije besmislice bez ikakve veze. Govorio 
je o tom da kod kuće ima poštansku marku iz Helgolanda i da su odmah 
nakon mature išli igrati biljar pa nisu ni pozdravili razrednika. Uz svaku 


je rečenicu dodavao: 

- Mislim da me dobro razumijete. 

- Zaista, potpuno vas razumijem - odgovori Švejk. - Vi govorite slično kao 
limar Pokorny iz Budjejovica. Kad su ga ljudi pitali: ,Jeste li se već ove 
godine kupali u Malši?“, on je odgovarao: ,Nisam se kupao, ali zato će 
ove godine biti mnogo šljiva“. Ili kad bi ga pitali: ,Jeste li već ove godine 
jeli gljive?“, on bi odgovarao: ,Nisam, ali ovaj novi maročki sultan kažu 
da je vrlo dobar čovjek“. 

- Maročki sultan? To je propala veličina! 

I obrisa znoj sa čela i gledajući zamućenim očima u Švejka progunđa: 

- Tako se nisam znojio ni usred zime. Slažete li se sa mnom? Razumijete 
li me? 

- Razumijem, gospodine poručniče. U ,Gostionici kod kaleža“ dolazio je k 
nama neki stari gospodin, neki savjetnik zemaljskog odbora u mirovini, 
paje i on isto to tvrdio. On je uvijek govorio da se čudi kakva je to razlika 
u temperaturi između ljeta i zime. Govorio je da mu je vrlo čudno zašto 
to još ljudi nisu ispitali. 


Na vratima gimnazije Švejk napusti poručnika Duba, koji se s teškom 
mukom popeo po stepenicama i ušao u zbornicu gdje se držala vojna 
konferencija, te je odmah raportirao kapetanu SAgneru da je potpuno 
pijan. Za čitavog vijećanja sjedio je oborene glave te je prilikom debate 
kadgod ustao i viknuo: 


- Vaše je gledište ispravno, gospodo, ali ja sam potpuno pijan. 

Kad su izrađene sve dispozicije, pa je odlučeno da četa natporučnika 
Lukaša treba da pođe kao prethodnica, trgao se odjednom poručnik Dub, 
ustao i rekao: 

- Sjetih se, gospodo, našeg razrednika iz prvog razreda gimnazije. Slava 
mu! Slava mu! Slava mu! 

Natporučniku Lukašu padne na um da će biti najbolje ako poručnika 
Duba njegov momak Kunert privremeno smjesti u susjedni fizikalni 
kabinet, gdje je stavljena straža kraj vrata da ne bi tko do kraja okrao 
možda već napola pokradenu mineralošku zbirku. Na to su i iz brigade 
upozoravali sve odrede koji su ovuda prolazili na frontu. 

Ova opreznost potječe od onoga doba kad je jedan honvedski bataljon, 
nastanjen u gimnaziji, počeo pljačkati kabinet. Honvedima se naročito 
svidjela zbirka ruda, šareni kristali i pirit, pa su ih potrpali u svoje 
telećake. 

Na vojničkom groblju nalazi se na jednom od onih bijelih križeva natpis: 
»Laszlo Gargany“. Ovdje spava vječni san jedan honved koji je pri onom 
pljačkanju gimnazijske zbirke popio sav denaturirani špirit iz posude u 
kojoj su se nalazili različni gmazovi. 

Svjetski je rat uništavao ljudska pokoljenja čak i rakijom od zmija. 

Kad su se već svi razišli, natporučnik Lukaš dade dozvati momka 
poručnika Duba, Kunerta, i ovaj odvede i položi na divan svoga 
poručnika. 

Poručnik Dub odjednom se poče ponašati kao malo dijete: uze Kunertovu 
ruku i poče razgledavati dlan govoreći uz to da će po njegovu dlanu 
odgonetnuti ime njegove buduće žene. 

- Kako se vi zovete? Izvadite mi iz prsnog džepa na bluzi notes i olovku? 
Vi se dakle zovete Kunert; dođite amo za četvrt sata, pa ću vam ostaviti 
ovdje ceduljicu s imenom vaše gospođe supruge. 

Čim je to rekao, poče hrkati, ali se opet nekako probudio i stao črčkati po 
svome notesu. Zatim iščupa iz notesa što je napisao, baci na pod te 
tajanstveno stavi prst na usta i reče buncajući: 

- Ne, sada još ne, tek za četvrt sata. Najbolje će biti da potražite papirić 
povezanih očiju. 

Kunert je bio takav prostodušni vol da je zaista došao za četvrt sata, a kad 
je odmotao papirić, pročitao je iz krivudavih kvaka poručnika Duba ovo: 


- Ime vaše buduće žene glasi: gospođa Kunertova. 
Kad je to nešto kasnije pokazao Švejku, Švejk mu reče da taj papirić 
dobro sačuva, jer takve dokumente gospode oficira treba svakako da 
poštuje i da prije, kad se služio vojni rok, nije bilo moguće da bi se oficir 
dopisivao sa svojim momkom i govorio mu ,gospodine“. 

*** 
Kad su izvršene pripreme da se krene na put prema dobivenim 
dispozicijama, brigadni general, koga je tako divno izgurao hanoverski 
pukovnik, naredi da se sakupi čitav bataljon u običajeni četvorokut, te mu 
održi govor. Taj je naime čovjek vrlo rado govorio, mljeo je koješta, pa 
kad više nije imao što reći, sjetio se još i ratne pošte: 
- Vojnici! - grmjela su njegova usta u četverokut. - Sad se približavamo 
neprijateljskim položajima od kojih nas dijeli nekoliko dnevnih marševa. 
Dosada na čitavom ovom putu niste imali, vojnici, prilike da svojim 
milima, koje ste ostavili, javite svoje adrese kako bi znali vaši daleki dragi 
kamo da vam pišu, da bi vas obradovala pisma od vaših dragih koje ste 
ostavili kod kuće. 
Nikako se nije mogao izvući iz toga, nebrojeno je puta ponavljao za 
redom: daleki dragi, dragi rođaci, dragi koje ste ostavili kod kuće itd. , dok 
se konačno nije oslobodio iz toga kruga usklikom: 
- Zato imamo ratnu poštu na fronti! 
Njegov se dalji govor razvijao u tom pravcu, kao da bi svi ti ljudi u sivim 
uniformama trebali ginuti s najvećom radošću samo zato što na fronti 
postoji ratna pošta, pa kad kome granata otkine obje noge, njemu mora 
da je krasno umrijeti kad se sjeti da je broj njegove ratne pošte 72, gdje 
možda leži pismo od kuće, od dalekih dragih, s pošiljkom u kojoj se nalazi 
komad suhog mesa, slanine i domaćeg dvopeka. 
Poslije toga govora, kad je brigadna muzika odsvirala carsku himnu, 
klicalo se caru ,Živio!“ te su pojedine skupine toga ljudskog stada, 
određenog za klaonicu negdje iza Buga, postepeno polazile na pohod 
prema određenom rasporedu. 
Jedanaesta je četa krenula u pet i po prema Turovu - Volsku. Švejk je išao 
odostrag s kompanijskim štabom, sa sanitecima, a natporučnik je Lukaš 
obilazio na konju čitavu kolonu i pri tom bi svaki čas dojahao do kraja 
kolone, da pogleda poručnika Duba koga su vozili bolničari na kolima, 
pokrivena plahtama, u susret novim junačkim djelima u nepoznatoj 


budućnosti, a uz to je također kratio vrijeme razgovorom sa Švejkom koji 
je strpljivo nosio svoj telećak i pušku, razgovarajući s računarskim 
narednikom Vančkom o tome kako se prije nekoliko godina krasno 
marširalo na manevrima kraj Velikog Mezifičija. 

- Kraj je bio posve jednak kao i ovdje, samo što nismo bili u tako 
potpunoj ratnoj spremi, jer tada još nismo ni znali što su to rezervne 
konzerve, pa kad smo fasovali kakvu konzervu, mi smo je odmah u 
našem vodu na najbližem noćištu smazali, a mjesto nje smo stavljali u 
telećak ciglu. U jednom selu došla inspekcija pa nam pobacala sve cigle iz 
telećaka, a bilo ih je toliko da je jedan tamošnji čovjek sagradio poslije od 
njih obiteljsku kućicu. 

Malo kasnije Švejk je otresito koračao uz konja natporučnika Lukaša i 
pričao o ratnoj pošti: 

- Bio je to lijep govor i zaista je svakome vrlo milo kada dobije u vojsku 
kakvo lijepo pismo od kuće. Ali kad sam ja služio prije nekoliko godina u 
Budjejovicama, tada sam dobio u vojsku samo jedno pismo u kasarnu, pa 
ga sada još nosim sa sobom. 

Švejk izvuče iz prljave kožne taške zamašćeno pismo i pročita ga držeći 
korak s konjem natporučnika Lukaša, koji je polagano kaskao: 

- Gade jedan mizerni, ubojico i bijedniče! U Prag je stigao na dopust 
gospodin kapral Kfiž, pa sam s njim plesala u ,Gostionici kod Kocana“, te 
mi je on pričao da ti plešeš u Budjejovicama ,,Kod zelene žabe“ s nekom 
glupom flundrom i da si mene već sasvim napustio. Da znaš, pišem ti ovo 
pismo na zahodu, na samoj dasci kraj rupe, i među nama je svršeno. 
Tvoja bivša Božena. A da ne zaboravim, taj kapral razumije posao pa će te 
dobro prignječiti, jer sam ga to molila. I da još ne zaboravim, nećeš me 
više naći među živima kada dođeš na dopust. 

- Razumije se - nastavljao je Švejk uz mirni konjski kas - kada sam došao 
na dopust, našao sam je među živima, i to još kako živima. Našao sam je i 
»Kod Kocana“, oblačila su je dva vojnika iz neke druge regimente, a jedan 
je od njih bio tako jako živ da ju je uhvatio sasvim javno ispod trbuha kao 
da bi htio, pokorno javljam, gospodine natporučniče, izvući odanle cvijet 
njezine nevinosti, kao što veli Vjenceslava Lužicka, ili kao što je slično 
jednom rekla plačući jedna mlada djevojka od kojih šesnaest godina u 
plesnoj školi jednom gimnazijalcu koji ju je uštinuo za rame: ,Vi ste, 
gospodine, otrli pelud moga djevičanstva!“ 


Razumije se, da su se svi smijali, a njezina mamica koja ju je dopratila na 
ples odvela ju je na hodnik u ,Besedi“ i izudarala je tu svoju blesavu 
Nanu. 

Ja sam vam, gospodine natporučniče, došao do uvjerenja da su seoske 
djevojke ipak iskrenije od tih izmorenih gradskih gospođica koje polaze 
plesnu školu. Kad smo prije nekoliko godina logorovali u Mnišeku, tada 
sam polazio na ples kod starog Knina, pa sam ondje našao neku djevojku, 
Karlu Veklovu, ali joj se baš nisam sviđao. Jedne nedjelje otpratio sam je 
naveče do ribnjaka, te smo ondje sjeli na nasip i ja sam je upitao, kad je 
zalazilo sunce, da li me i ona voli. Pokorno javljam, gospodine 
natporučniče, zrak je bio tako topao, sve su ptice pjevale, a ona mi je 
odgovorila sa strašnim smijehom: ,Ja te tako volim kao kučine u guzici, 
jer si blesav!“ A ja sam zaista i bio blesav, tako strahovito blesav da sam 
prije toga šetao s njom, pokorno javljam, gospodine natporučniče, po 
poljima, među visokim žitom, gdje nije bilo ljudi, a mi nismo nijednom 
sjeli, nego sam joj ja pokazivao onaj božji blagoslov i tumačio, glupan, 
njoj, seoskoj djevojci da je ovo raž, a ono pšenica, a ono opet zob. 

I kao potvrda tim riječima o zobi začu se sprijeda pjesma vojnika iz 
njihove čete, koji su nastavljali onu istu pjesmu s kojom su češke 
regimente krvarile za Austriju i na Solferinu: 


A kad je bilo pola noći, 
ovas vam iz vreće skoči, 
župajdija, župajda, 
cura svaka uvijek da. 


U to opet upadoše drugi: 


I dat će, 1 dat će, 1 dat će, 
a zašto ne bi dala? 

I poljupca dat će dva 
u obraza obadva. 
Župajdija, župajda, 
Svaka cura uvijek da! 
I dat će, 1 dat će, 1 dat će, 
a zašto ne bi dala?... 


A zatim počeše Nijemci pjevati tu istu pjesmu njemački. 

Stara je to vojnička pjesma, koju je valjda već pjevala i soldateska za 
napoleonskih ratova na svim jezicima. Sada se ona orila veselo po 
prašnjavoj cesti prema Turovu - Volsku, u galicijskoj ravnici po kojoj su s 
obje strane ceste, sve tamo do zelenih brežuljaka na jugu, njive bile 
izgažene i uništene od konjskih kopita i od poplata hiljada vojničkih 
teških cipela. 

-Imi smo jednom slično udesili njive - javi se Švejk gledajući naokolo - 
na manevrima u Piseku. Bio je tada s nama neki gospodin nadvojvoda, 
vrlo pravedan gospodin, pa kad je gospodin nadvojvoda sa svojim štabom 
iz strateških razloga jahao kroz pšenicu, njegov je ađutant odmah za njim 
procjenjivao svu štetu. A neki seljak Picha nije se nimalo radovao tom 
posjetu, te nije primio od državnog erara osamnaest kruna odštete za pet 
jutara izgažene njive, nego je htio, gospodine natporučniče, na sud pa je 
dobio za to osamnaest mjeseci zatvora. 

Ja mislim, gospodine natporučniče, da je zapravo trebao biti radostan što 
ga je posjetio netko iz carske kuće na njegovu zemljištu. Drugi kakav 
seljak, koji bi bio svjestan, obukao bi sve svoje djevojke u bijele haljine 
kao djeveruše, pa bi im dao cvijeće u ruke i razmjestio ih po svojem 
zemljištu, te bi svaka od njih morala pozdraviti visokoga gosta, kao što 
sam čitao o Indiji da su se ondje podanici nekoga vladara dali zgaziti od 
njegova slona. 

- Šta to pričate, Švejku? - viknu s konja natporučnik Luka4š. 

- Pokorno javljam, gospodine natporučniče, govorim o slonu koji je na 
svojim leđima nosio onog vladara o kojem sam čitao. 

- Dobro je što umijete sve pravilno protumačiti - reče natporučnik Lukaš i 
odjaha naprijed. Ondje se već kolona kidala jer je marš, na koji nisu bili 
navikli, nakon odmora u vlaku, u punoj ratnoj spremi, djelovao tako da 
su sve vojnike počela boljeti ramena, pa je svatko sebi olakšavao koliko je 
mogao. Premještali su puške s jedne strane na drugu, većina ih više nije 
ni nosila na ramenu, nego prebačene na ramenu kao grablje ili vile. Neki 
su mislili da će im biti udobnije ako pođu po jarku ili po stazi, gdje im se 
zemlja pod nogama činila ipak mekša nego na prašnoj cesti. 

Većina je koračala oborene glave, i sve ih je mučila strašna žeđa, jer iako 
je sunce već zašlo, ipak je bila takva sparina i žega ko u podne, a nitko 


nije više imao ni kapi vode u svojoj čuturici. Bio je to prvi dan marša, i 
ova situacija, na koju nisu bili navikli i koja je bila kao neki uvod u sve 
veće i veće muke, sve ih je, što dalje, to jače, slabila i umarala. Prestali su 
i pjevati te su međusobno nagađali koliko još ima do Turova - Volska, 
gdje su mislili da će se spavati. Neki su na časak sjedali u jarak, pa da ne 
bi baš tako izgledalo, razvezivali su cipele i pravili se na prvi pogled kao 
da su loše složili obojke, pa se sada trude da ih slože tako da ih ne žuljaju 
na daljem maršu. Drugi su opet skraćivali ili produživali remen na pušci 
ili su otvarali telećak pa su premještali predmete, smještene u njemu, 
uvjeravajući sami sebe da to čine radi pravilnog opterećenja, da im 
remenje telećaka ne bi jače vuklo jedno ili drugo rame. Kad bi im se od 
vremena do vremena približavao natporučnik Lukaš, oni bi tada ustajali i 
raportirali da ih nešto tiska ili slično, ako ih ne bi prije toga potjerali 
naprijed kadeti ili vodnici kad bi iz daljine vidjeli kobilu natporučnika 
Lukaša. 

Jašući mimo njih, natporučnik Lukaš ih je veoma uljudno pozivao da 
ustanu, jer do Turova - Volska ima još samo tri kilometra, a tamo će biti 
odmor. 

Dotle se već poručnik Dub pribrao od stalne trešnje na sanitetskim 
dvokolicama. Nije se još doduše pribrao potpuno, ali već se mogao 
podignuti i nagnuti se iz dvokolica te dozivati četni štab koji se slobodno 
kretao, jer su svi, počevši od Balouna pa do Chodounskoga, strpali svoje 
telećake u dvokolice. Jedino je Švejk neustrašivo kretao naprijed zajedno 
s telećakom, noseći pušku na ramenu kao dragun preko prsiju, pušio lulu 
i pjevao marširajući: 


Kad smo išli na Jaromčer, 
vjerovo nam tko ili ne, 
na večeru baš stigosmo... 


Više od pet stotina koračaja ispred poručnika Duba dizali su se po cesti 
kolutovi prašine iz koje su se nazirali likovi vojnika. Poručnik Dub, kome 
se opet vratilo oduševljenje, nagnuo je glavu iz dvokolica i počeo se derati 
u prašinu na cesti: 

- Vojnici, vaš uzvišeni zadatak je težak, očekuju vas naporni marševi, 
najrazličnije oskudice u svemu i štrapaci svake vrste. Ali s potpunim 


povjerenjem gledam u vašu izdržljivost i vašu jakost volje. 

- Ti, vole! - reče u nepravilnom sroku Švejk. 

Poručnik Dub nastavi: 

- Za vas, vojnici, ne postoji tako moćna zapreka koju vi ne biste mogli 
savladati! Još jednom vam, vojnici, ponavljam da vas ne vodim lakoj 
pobjedi. Bit će to za vas tvrd orah, ali vi ćete uspjeti! Historija vjekova 
proslavit će vas vrlo! 

- Turi prst u grlo! - zapjeva opet Švejk. 

I kao da je to čuo, poručnik Dub poče odjednom oborene glave povraćati 
u prašinu ceste, a kad se pobljuvao, viknu još jednom: 

- Vojnici, naprijed! 

Zatim ponovo pade na telećak telefonista Chodounskoga i spavaše sve do 
Turova - Volska gdje su ga konačno postavili na noge i skinuli s kola po 
zapovijedi natporučnika Lukaša koji je s njim imao vrlo dug i veoma 
naporan razgovor, dok se poručnik Dub nije već toliko pribrao da je 
konačno mogao reći: 

- Rasuđujući logički, ja sam učinio takvu glupost da je mogu iskupiti 
samo pred licem neprijatelja! 

Nije još dakako bio potpuno priseban, jer je rekao natporučniku Lukašu 
odlazeći k svojem vodu: 

- Vi me još ne poznajete, ali kad me upoznate! 

- Možete se raspitati kod Švejka što ste sve radili! 

Prije nego k svojem vodu poručnik se Dub dakle uputio do Švejka, koga je 
našao u društvu Balouna i računarskog narednika Vančka. 

Baloun je baš pričao kako je u svom mlinu uvijek držao bocu piva u 
bunaru. Pivo je bilo tako hladno da su od njega zubi trnuli. Drugdje se u 
mlinovima pilo takvo pivo naveče poslije sira s vrhnjem i maslacem, ali 
on je u svojoj proždrljivosti, zbog koje ga je sada bog kaznio, i poslije sira 
s vrhnjem i maslacem još uvijek smazao dobar komad mesa. A sada ga je 
božja pravda kaznila toplom i smrdljivom vodom iz bunkera u Turovu - 
Volsku, u koju moraju svi zbog kolere stavljati citronsku kiselinu što su 
je upravo malo prije dijelili kad se po vodovima fasovala voda iz bunara. 
Baloun je izrekao mišljenje da je to citronska kiselina valjda radi 
izglađivanja ljudi. Istina je, doduše, da se u Sanoku nešto najeo, da mu je 
čak natporučnik Lukaš i opet prepustio polovinu porcije teletine koju mu 
je donio iz brigade, ali to je ipak strašno, veli on, da je ipak mislio da će se 


opet nešto kuhati kada dođu amo pa budu imali odmor i noćenje. Već je u 
to i povjerovao kad su kuhari lijevali vodu u kotlove. Otišao je odmah do 
kuhinje da pita što je i kako je, a oni mu odgovoriše da su primili samo 
zapovijed da naliju vode, ali začas, kažu, može doći i zapovijed da tu vodu 
izliju. 

Uto baš priđe k njima poručnik Dub, pa jer je i sam bio vrlo nesiguran 
prema sebi, upita ih: 

- Zabavljate li se? 

- Zabavljamo se, gospodine poručniče - odgovori u ime sviju Švejk. - Kod 
nas je zabava u punom toku. Uopće je najbolje da se čovjek uvijek dobro 
zabavlja. Sad se baš zabavljamo citronskom kiselinom. Nijedan vojnik ne 
može biti bez zabave, tako bar bolje zaboravlja sve napore. 

Poručnik Dub ga pozva da pođe malo s njime, da bi ga htio nešto pitati. 
Kad su dakle bih nasamu, zapita ga poručnik strahovito nesigurnim 
glasom: 

- Niste li se zabavljali na moj račun? 

- Nipošto i nikada, gospodine poručniče, samo smo govorili o toj 
citronskoj kiselini i o sušenom mesu. 

- Rekao mi je natporučnik Lukaš da sam ja koješta radio i da to vi vrlo 
dobro znate, Švejku. 

Švejk odgovori vrlo ozbiljno i značajno: 

- Ništa vi niste radili, gospodine poručniče, posjetili ste samo jednu 
izvikanu kuću. Ali to je valjda bilo zabunom. I limara Pimpera sa Kozjeg 
trga uvijek su išli tražiti kada je otišao u grad da kupi lim, pa su ga isto 
tako uvijek našli u sličnom lokalu, ili kod Šuha ili kod Dvof&ka kao što 
sam i ja vas našao. Dolje je bila kavana, a gore su u našem slučaju bile 
djevojke. Vi ste se, gospodine poručniče, valjda zabunili te niste znali gdje 
se zapravo nalazite, jer je bilo vruće, a kad čovjek nije navikao na piće, 
tada se u takvoj vrućini opije i od običnog ruma, a nekmoli od 
oskorušovače, gospodine poručniče. A ja sam dobio nalog da vam uručim 
poziv na konferenciju prije polaska, pa sam vas i našao gore kod one 
djevojke. Zbog one vrućine i oskorušovače niste me ni prepoznati, a ležali 
ste ondje na divanu neobučeni. Niste ništa mahnitali, a niste ni rekli: ,Vi 
me još ne poznajete“, no tako se nešto može dogoditi svakome kad je 
vrućina. Netko od toga strahovito pati, a drugi na to naleti kao ćorava 
kokoš na zrno. 


Da ste samo poznavali starog Vejvodu, palira iz Vršovica! On vam je, 
gospodine poručniče, odlučio da neće piti nikakva pića od kojih bi se 
mogao napiti. Stoga je dakle popio još štamprl za put i pošao od kuće da 
traži ta pića bez alkohola. Zaustavio se dakle najprije u ,Gostionici kod 
postaje“, naručio četvrtinku vermuta pa počeo neprimjetljivo ispitivati 
gostioničara što zapravo piju ti apstinenti. On je sasvim ispravno smatrao 
da je čista voda i za apstinente ipak mukotrpno piće. Gostioničar mu je 
dakle objasnio da apstinenti piju soda-vodu, limunadu, mlijeko, a zatim 
vina bez alkohola, hladnu vodenu čorbu i druga bezalkoholna pića. Od 
svega toga starome se Vejvodi najviše svidjela ta bezalkoholna vina. 
Upitao je još da li postoje rakije bez špirita, popio je još jednu četvrtinku, 
porazgovorio se s gostioničarom da je zaista grijeh kad se čovjek često 
opija, a na to mu je gostioničar rekao da može sve na svijetu podnijeti, 
samo ne pijana čovjeka koji se drugdje napije, a k njemu dođe da se 
otrijezni bocom sodine vode, pa još onda napravi kraval. “Napij se ti kod 
mene“ reče gostioničar, ,pa si moj čovjek, ali inače neću da znam za 
tebe!“ 

Stari Vejvoda ispi dakle svoj vermut i ode dalje dok nije došao, gospodine 
poručniče, na Karlov trg u neku vinaru, kamo je također kadikad zalazio, 
pa upita nemaju li možda bezalkoholnih vina. “Bezalkoholnih vina 
nemamo, gospodine Vejvoda,“ rekoše mu, ,ali imamo vermut ili sherry“ 
Starog Vejvodu je nekako bilo stid, pa je popio ondje četvrtinku vermuta i 
četvrtinku scherryja, a dok je ondje sjedio, upoznao vam se, gospodine 
poručniče, još s jednim apstinentom. Riječ po riječ, pa su popili još 
četvrtinku sherryja i konačno se dogovorili da taj gospodin zna mjesto 
gdje toče bezalkoholna vina“. To je u Bolzanovoj ulici, silazi se niz 
stepenice u podrum, a imaju i gramofon. 

Za tu dobru vijest stari Vejvoda naruči čitavu bocu vermuta, a onda se 
uputiše u Bolzanovu ulicu, onamo gdje se silazi niz stepenice u podrum i 
gdje imaju gramofon. I zaista, ondje su se točila sama voćna vina, ne 
samo bez špirita, nego i bez alkohola. Najprije svaki od njih naruči pola 
litre ogrozdova vina, a zatim pola litre ribizova vina, pa kad su popili još 
pola litre ogrozdova vina bez špirita, počele im trnuti noge nakon svih tih 
vermuta i sherryja prije toga, te počeše vikati da im donesu službenu 
potvrdu da je ono što piju vino bez špirita. Oni su, kažu, apstinenti, pa 
ako im se odmah ne donese takva potvrda, oni će ovdje sve razlupati, 


zajedno s gramofonom. Kasnije su ih obojicu morali policajci vući uz te 
stepenice, u Bolzanovu ulicu, pa su ih strpali u policijska kola i odvezli u 
zatvor - i obojica su kao apstinenti osuđeni zbog pijanstva. 

- Zašto vi to meni govorite? - viknu poručnik Dub koga je ovaj govor 
potpuno otrijeznio. 

- Pokorno javljam, gospodine poručniče, to zapravo ne ide jedno uz 
drugo, ali kad već razgovaramo... 

Poručniku Dubu sinu u tom trenutku da ga je Švejk opet uvrijedio, jer je 
već bio nekako potpuno priseban, te viknu na njega: 

- Ti ćeš me već jednom upoznati! Kako to stojiš? 

- Pokorno javljam, stojim loše, zaboravio sam, pokorno javljam, skupiti 
pete. Odmah ću to uraditi 

I Švejk je već stajao na najpropisniji način. 

Poručnik Dub je razmišljao što da još kaže, no na kraju reče samo ovo: 

- Pripazi dobro da te ne moram ponovo opominjati! 

A kao dodatak ispravio je svoju staru uzrečicu: 

- Ti me još ne poznaješ, ali ja tebe poznajem! 

Kad je poručnik Dub odlazio od Švejka, pomislio je u svojem mamurluku: 
- Možda bi na njega bolje djelovalo da sam mu rekao: ,Ja te, klipane, već 
odavno poznajem s tvoje loše strane“. 


NZ 


Zatim poručnik Dub pozva slugu Kunerta i naloži mu da donese vrč vode. 
S priznanjem za Kunerta valja reći da je on dugo tražio po Turovu -Volsku 


i vrč i vodu. 
Konačno mu je pošlo za rukom da ukrade vrč gospodinu župniku, a vrč je 
napunio vodom iz jednog bunara koji je bio potpuno pokriven daskama. 
Da bi to postigao, morao je dakako istrgati nekoliko dasaka, jer je bunar 
bio tako zagrađen zato što se sumnjalo da je njegova voda zaražena 
tifusom. 
No poručnik Dub ispi pun vrč vode bez ikakvih posljedica, čime je dakako 
potvrdio valjanost poslovice: Dobro prase sve podnese! 

x ** 
Svi su se jako varali koji su mislili da će se u Turovu - Volsku možda 
prenoćiti. 
Natporučnik Lukaš pozva  telefonista Chodounskog, računarskog 
narednika Vančka, četnog kurira Švejka i Balouna. Nalozi su bili 
jednostavni. Svi treba da ostave oružje i opremu kod bolničara i smjesta 
da krenu poljskim putem na Mali Polanec, a zatim niz potok 
jugozapadnim pravcem na Liskowiec. 
Švejk, Vančk i Chodounsky jesu kvartirmajstori. Svi oni treba da se 
pobrinu za noćište za kompaniju koja će stići za njima jedan sat kasnije, a 
najkasnije za sat i po. Baloun se mora pobrinuti da se dotle ispeče guska, 
i to ondje gdje će noćiti on, natporučnik Lukaš, a sva trojica moraju 
pripaziti na Balouna da ne pojede pola guske. Osim toga Vančk i Švejk 
moraju kupiti svinju za kompaniju, prema tome koliko mesa pripada 
čitavoj kompaniji. Noću će se kuhati gulaš. Noćište za vojnike mora biti 
uredno; valja izbjegavati kolibe u kojima ima uši, da bi se momčad 
valjano odmorila, jer kompanija polazi iz Liskowca već u šest i po ujutro 
preko Krosienke prema Starasolu. 
Jer bataljon nije više bio siromašan. Brigadna intendantura u Sanoku 
isplatila je bataljonu predujam za buduću klaonicu. U četnoj blagajni bilo 
je preko sto tisuća kruna, te je računarski narednik Vančk već dobio 
nalog, kada stigne na lice mjesta, to jest u rovove, pred kompanijsku 
smrt, da obračuna i isplati vojnicima u novcu potpuni iznos za 
neprimljeni kruh i hranu. 
Pošto su sva četvorica pošla na put, pojavi se u četi mjesni gospodin 
župnik koji poče dijeliti vojnicima, prema njihovoj narodnosti, štampani 
listić s ,Lurdskom pjesmom“ u svim jezicima. Imao je čitav svežanj tih 
pjesmica koje mu je ostavio da dijeli prolaznim vojnim jedinicama 


nekakav visoki crkveni dostojanstvenik što se provezao automobilom 
kroz opustošenu Galiciju u pratnji nekih djevojčura: 


Gdje dolina rijeke brdo u sebe prima, 

vijest anđeoska navješćuje zvono svima. 
Ave, ave, ave Maria! - Ave, ave, ave Maria! 
Bernardicu djeva nebeski dah vodi, 

u zeleni gaj ona sad dohodi. - Ave! 

I spazi na pećini zvjezdani sjaj, 

presveto lice, velebnog lika baj. - Ave! 
Resije ljiljanska odjeća laka, 

lebdi na pojasu blistavih oblaka. - Ave! 
Sklopljene ruke drže joj krunicu, 

gle Gospu našu i milostivu Kraljicu! - Ave! 
Gle, Bernardici se mijenja nevino lice, 
nadzemna svjetlost je resi i ona pada nice. - Ave! 
Već kleči i moli se, a Gospa gleda, 
Razgovor nebeski Kraljica raspreda. - Ave! 
»Znaj, dijete, ja sam bez grijeha začela, 
svima ću biti svesilna zaštita! - Ave! 

Nek" amo dolazi pobožni narod moj, 

nek" oda mi poštu i naći će mir svoj. - Ave! 
Mramorna crkva govorit će svima, 

da tu mije stanak gdje majka vas prima. - Ave! 
A izvor taj što tako živo žubori 

o žarkoj mi ljubavi za vas govori. “ - Ave! 

O slava ti, dolino premda, 

što stan si Majčici našoj pružila! - Ave! 

U pećini čudesna spilja je Tvoja, 

raj si nam stvorila, Kraljice moja! - Ave! 
Od toga preslavnog, radosnog dana 

od ljudi i žena Ti si tu čašćivana. - Ave! 

Ti htjela si vidjeti poklonika čete, 

svrni se ina nas, od kojih Ti molitve lete! - Ave! 
O zvijezdo spasa, Ti ispred nas bodi, 

k prijestolju Božijem vjerne nas vodi! - Ave! 


O presveta Djevo, ljubavi pruži nam sjaj 
i majčinsku milost Ti svojoj djeci daj! - Ave! 


U Turovu - Volsku bilo je mnogo poljskih nužnika i po svim nužnicima 
valjali se papirići s ,Lurdskom pjesmom“. 

Kapral Nachtigal, odnekud iz Kašperskih brda, pribavio je negdje bocu 
rakije od prestrašenog Židova, sakupio nekoliko drugova pa su sad svi 
počeli po njemačkom tekstu pjevati ,Lurdsku pjesmu“, bez refrena 
»Ave!“, a prema melodiji pjesme ,Princ Eugen“. 

Bio je to strahovito ružan put kada se smračilo i kad su ona četvorica, 
koja su se morala pobrinuti za prenoćište jedanaeste čete, stigla u šumicu 
nad potokom koji je tekao prema Liskowcu. 

Baloun koji se prvi put našao u situaciji da ide nekamo u prazno i kojemu 
se sve, i tama, i to što idu naprijed tražiti prenoćište, činilo neobično 
tajanstvenim, odjednom osjeti strahovitu sumnju da to ipak nije samo 
tako. 

- Drugovi - reče tiho spotičući se na putu iznad potoka - oni su nas 
žrtvovali. 

- Kako to? - izdera se lagano na njega Švejk. 

- Drugovi, ne galamimo toliko! - molio je Baloun tihim glasom - ja to već 
osjećam u kostima, oni će nas čuti i odmah pripucati. Znam ja to. Oni su 
nas poslali naprijed da izvidimo nije li ondje neprijatelj, a kad čuju 
pucnjavu, tada će odmah znati da se ne smije dalje. Mi smo, drugovi, 
izvidnička patrola, kako me je učio kapral Tema. 

- Onda idi ti sprijeda - reče mu Švejk. - Mi ćemo lijepo poći za tobom, da 
nas zakloniš svojim tijelom kad si već takav gorostas. A ako te pogode, ti 
nam odmah javi da bismo mogli na vrijeme leći. No ti si mi vojnik, bojiš 
se da će pucati u tebe! A baš to treba da neobično voli svaki vojnik jer 
svaki vojnik mora znati, što neprijatelj više po njemu puca, da se u 
neprijatelja sve jače smanjuju zalihe municije. Svaki hitac koji 
neprijateljski vojnik ispali protiv tebe smanjuje njegovu sposobnost za 
borbu. On se uz to raduje što može pucati na tebe, jer ne mora barem 
vući tolike naboje, a može i lakše trčati. 

Baloun teško uzdahnu: 

- Ali ja imam kod kuće gospodarstvo! 

- Mani ti gospodarstvo - savjetovao mu Švejk - radije ti pogini za cara 


gospodara. Zar te nisu to učili u vojsci? 

- Oni su to samo spomenuli - reče glupi Baloun. - Oni su me jednom 
vodili na vježbalište, a poslije nisam više nikada ništa slično čuo jer sam 
prešao u oficirske momke... Kad bi nas car barem bolje hranio... 

- Baš si ti prokleta nezasitna svinja. Vojnika uopće ne valja hraniti prije 
bitke, to nam je već prije više godina predavao kapetan Untergriez. On 
nam je uvijek govorio: ,Momci prokleti, ako bi kada došlo do rata, ako bi 
došlo do borbe, nipošto se ne smijete prije borbe prenajesti. Tko se 
preždere i dobije hitac u trbuh, taj je odmah gotov jer će mu kroz tu ranu 
iscuriti iz crijeva sva juha i vojnički kruh, pa će takav vojnik stradati od 
upale. Ali ako vojnik nema ništa u želucu, tada takav hitac u trbuh ne 
znači za nj ništa, kao da ga je pecnula osa, upravo milina“. 

- Ja brzo probavljam - reče Baloun - kod mene nikada ne ostane mnogo u 
želucu. Ja na primjer pojedem, druže, čitavu zdjelu valjušaka sa 
svinjetinom i kupusom, a nakon pola sata ne poserem više nego koliko 
stane na tri jušne žlice, sve se ostalo u meni izgubi. Netko na primjer veli, 
kad on pojede gljiva paprenjača, da one iz njega izađu čitave kao što su i 
bile, pa bi se mogle samo oprati i ponovo prirediti nakiselo, ali kod mene 
je sasvim obratno. Kad se ja najedem paprenjača toliko da bi drugi od 
toga pukao, pa poslije odem na zahod, ja ti isprdim samo nešto malo žute 
kaše kao dijete, a sve se ostalo izgubi u meni. 

- U meni ti se, druže - pričao je Baloun Švejku povjerljivo - rastvaraju i 
riblje kosti i šljivine koštice. Jednom sam namjerice brojio. Pojeo sam 
sedamdeset knedla od šljiva, zajedno s košticama, pa kad me spopala 
nužda, pošao sam iza gumna i ondje drvcetom pročeprkao, odvojio 
koštice i prebrojio. Od sedamdeset koštica rastvorilo se u meni više od 
polovine. 

Iz Balounovih usta ote se tihi i otegnuti uzdah: 

- Moja je žena pravila knedle sa šljivama od krumpirova tijesta u koje je 
dodavala malo mekanog sira, da bi bilo izdašnije. Ona ih je više voljela 
posuti makom nego sirom, a ja baš obratno, tako da sam je jednom zbog 
toga išćuškao... Ja nisam znao cijeniti svoju obiteljsku sreću. 

Baloun zastade, zamljaska, prijeđe jezikom preko nepca pa reče tužno i 
meko: 

- Znaš, druže, da se meni sada, kad svega toga nemam, čini kako je moja 
žena ipak imala pravo da su knedle s makom ipak bolje. Tada mi se uvijek 


činilo da mi taj mak zalazi u zube, ali sada mislim kamo sreće kad bi 
samo htio zalaziti! ...Iskusila je moja žena sa mnom česte i velike 
neugodnosti. Koliko puta se naplakala kad sam tražio da stavi više 
mažurana u jetrenice, a pri tom sam joj opalio koju za uši. Jednom sam je 
jadnicu tako namlatio da je ležala dva dana, jer mi nije htjela zaklati za 
večeru purana, nego je rekla da će mi biti dosta i pijevac. 

- E, moj druže - rasplakao se Baloun - da mi je sada ovdje i jetrenica bez 
mažurana i pijevac! ...Jedeš li rado koprov sos? Vidiš, zbog njega smo 
imali kraval, a sad bih ga pio kao kavu! 

Baloun je pomalo zaboravljao tobožnju opasnost, pa je u tihoj noći, još i 
onda kad su se spuštali prema Liskowcu, neprestano i dirljivo tumačio 
Švejku šta sve nije prije cijenio i što bi sve sada jeo da bi se sve prašilo. 
Iza njih su išli telefonist Chodounsky i računarski narednik Vančk. 
Choudounsky je tumačio Vančku da je svjetski rat, po njegovu mišljenju, 
glupost. A najgore je u tom ratu da moraš, kad se gdjegod prekine 
telefonska veza, ići i noću da popravljaš, a još je pri tom gore što prije, 
kad je bio kakav rat, uopće nisu poznavali reflektore. Ali sada, baš kada 
popravljaš te proklete žice, pronađe te neprijatelj svojim reflektorom pa 
čitava artiljerija puca u tebe. 

Dolje u selu, gdje su trebali naći prenoćište za svoju kompaniju, bila je 
tama pa su se uzlajali svi psi, što je prisililo ovu četvoricu da stanu i 
posavjetuju se kako da izađu na kraj s tim mrcinama. 

- Kako bi bilo da se vratimo? - prošaputa Baloun. 

- Baloune, Baloune, kad bismo to uradili, tada bi te strijeljali zbog 
kukavičluka - reče na to Švejk. 

Psi su lajali sve jače i jače, pa čak i na jugu iza rijeke Rope, a razlajali su 
se iu Krosienki i u nekoliko drugih sela jer je Švejk vikao u noćnu tišinu: 
- Lezi! Lezi! Lezi! - kao što je nekoć vikao na svoje pse kad je još trgovao 
psima. 

Psi su se razlajali još jače, tako da je računarski narednik Vančk rekao 
Švejku: 

- Ne derite se, Švejku, jer ćete nam razlajati čitavu Galiciju! 

- Nešto slično - odgovori Švejk - dogodilo nam se na manevrima u 
taborskom kraju. Stigli smo onamo noću u jedno selo, pa su psi počeli 
strahovito lajati. Kraj je to vrlo naseljen, tako da se pasji lavež širio od 
sela do sela, sve dalje i dalje, tako da su psi u našem selu gdje smo 


logorovali, pošto su već prestali lajati, ponovo čuli iz daljine lavež, možda 
čak i odnekud od Pelhfimova, te su se opet razlajali, tako da su za kratko 
vrijeme lajala sva sela u taborskom, pelhfimovskom, budjejovičkom, 
humpolečkom, tfebonjskom i jihlavskom kraju. Naš vam je kapetan bio 
nekakav nervozni starkelja koji nije mogao podnijeti pasji lavež, tako da 
nije spavao cijele noći, nego je neprestano samo šetao i pitao patrolu: 
»Iko to laje, što to laje? ,, 

Vojnici su pokorno javljali da to psi laju, ali to ga je tako rasrdilo, te su svi 
koji su tada bili u patroli dobili kasarnski pritvor kad smo se vratili s 
manevara. Poslije je uvijek odabirao ,pseću komandu“ i slao je naprijed. 
Njezin je zadatak bio da obavijesti stanovništvo u selu u kojem smo 
trebali prenoćiti, da nijedan pas ne smije te noći lajati jer će ga inače 
ubiti. Ja sam također bio u takvoj komandi, pa kad smo došli u jedno selo 
u milevskom kraju, tada sam to nekako pobrkao i saopćio načelniku 
općine da će svaki vlasnik psa koji noću zalaje biti smaknut iz 
strategijskih razloga. Načelnik se poplašio, smjesta upregao konje i 
odjurio u glavni štab da moli milost za čitavo selo. U štab ga uopće nisu 
pustili, stražari su ga malne ustrijelili, pa se tako vratio u selo, te su svi 
seljaci, prije nego smo i stigli u selo, po njegovom savjetu omotali psima 
gubice krpom tako da su tri psa i pobješnjela. 

Silazili su u selo, pošto su prihvatili općenitu Švejkovu pouku da se psi 
noću boje plamička upaljene cigarete. No na nesreću nitko od njih nije 
pušio cigarete, tako da taj Švejkov savjet nije imao pozitivnih posljedica. 
No pokazalo se da psi laju od radosti, jer su se s ljubavlju sjećali 
prolaznih vojski koje su im uvijek ostavljale nešto za jelo. 

Osjećali su već izdaleka da se približavaju ljudi koji ostavljaju za sobom 
kosti i konjske leševe. I tko zna odakle, pred Švejkom se pojaviše četiri 
psa koji počeše na njega prijateljski skakati uzdigavši repove uvis. 

Švejk ih je gladio, tapšao i razgovarao s njima u mraku kao s djecom: 

- Evo nas dakle, mi dođosmo da se kod vas napajkimo i napapamo, pa 
ćemo vam dati koščica i korica, a ujutro ćemo već poći dalje protiv 
neprijatelja. 


U selu po kolibama počeše paliti svijetla, a kad su na prvoj kolibi počeli 
lupati o vrata da saznaju gdje stanuje načelnik, javio se iznutra neki 
vrištavi i prodorni ženski glas koji im je saopćio, nekako ni poljski a ni 
ukrajinski, da joj je muž u ratu, da joj djeca boluju od boginja, da su im 
Moskovljani sve odnijeli i da joj je muž pri odlasku u rat naložio da noću 
nikome ne otvara. Tek kad su pojačali lupanje na vrata uvjeravajući da su 
kvartirmajstori, neka je nepoznata ruka otvorila vrata, a kad su ušli 
unutra, pokazalo se da tu zapravo stanuje načelnik, koji je uzalud 
pokušavao razuvjeriti Švejka da on nije oponašao onaj vrištavi ženski 
glas. Ispričavao se da je spavao na sijenu i da njegova žena, kad je netko 
naglo probudi iza sna, i ne zna što govori. A što se tiče prenoćišta za 
čitavu četu, selo je, veli, tako maleno da nema mjesta ni za jednog jedinog 
vojnika. Uopće nemaju gdje spavati. A ne može se ništa ni kupiti, sve su 
odnijeli Moskovljani. 

Ako gospoda dobrotvori ne bi prezreli, odveo bi ih on u Krosienku, ondje 
ima velikih posjeda, a udaljena je odavde samo tri četvrt sata, mjesta ima 
ondje dosta, a svaki će se vojnik moći pokriti ovčjim kožuhom, ima ondje 
toliko krava da će svaki vojnik dobiti šolju mlijeka, a i voda je ondje 
dobra; gospoda oficiri mogu spavati u dvorcu, a što bi ovdje u Liskowcu? 
Tu je sama bijeda, svrab i uši. On je sam imao nekoć pet krava, ali su mu 
Moskovljani sve odnijeli tako da on sam, kada treba mlijeko za svoju 
bolesnu djecu, mora ići čak u Krosienku. 

Za potvrdu tih riječi zamukaše krave u staji kraj njega te se začu i ženski 


vrištavi glas, koji je ušutkivao krave i poželio im da ih kolera uništi. 

No to nije smelo načelnika te on nastavi obuvajući čizme: 

- Jednu kravu ima ovdje moj susjed Vojciek, koju ste upravo, moja 
gospodo dobrotvori, izvoljeli čuti kako muče. A to vam je bolesna, žalosna 
krava. Moskovljani su joj oduzeli telešce. Od toga vremena ne daje 
mlijeka, ali je gazdi žao da je zakolje, a i nada se da će majka božja 
čenstohovska i opet sve popraviti. 

Dok je to govorio, obuče na sebe kontuš*'*: 

- Hajdemo, gospodo dobrotvori, u Krosienku, nema donde ni tri četvrt 
sata, ta šta je to, grešnik jedan, govorim, nema ni pola sata. Znam jedan 
put preko potoka, a zatim preko brezove šumice mimo hrasta... Selo je to 


veliko i bardzo dužo mocna wodka w propinacjach* '. Hajdemo, gospodo 
dobrotvori! Čemu da oklijevamo? Gospodi vojnicima iz naše slavne 
regimente potrebno je da imaju uredan, udoban ležaj. Gospodin carski i 
kraljevski vojnik koji se bori s Moskovljanima treba svakako čisto 
prenoćište, udobno prenoćište... A kod nas? Uši, svrab, boginje i kolera. 
Jučer su kod nas, u tom našem prokletom selu, tri seljaka sasvim 
pocrnjela od kolere... Premilostivi je bog prokleo Liskowiec. 

Uto Švejk veličanstveno odmahnu rukom. 

- Gospodo dobrotvori - reče Švejk oponašajući načelnikov glas. - Čitao 
sam jednom u jednoj knjizi da su za švedskih ratova, kad je izašao nalog 
da se vojska nastani u nekom selu i kad se načelnik nekako izmotavao i 
nije im htio izaći u susret, da su dakle objesili načelnika o prvo stablo. 
Zatim mi je danas u Sanoku pričao jedan poljski kapral, kada 
kvartirmajstori dođu u selo, da tada načelnik mora sazvati sve odbornike 
pa zajedno s njima ići od kolibe do kolibe te jednostavno govoriti: ,Ovdje 
će se smjestiti trojica, ovdje četvorica, u župnom će dvoru biti gospoda 
oficiri“, i sve to mora biti gotovo za pola sata. 

- Gospodine dobrotvore - obrati se Švejk ozbiljno načelniku - gdje ti je tu 
najbliže stablo? 

Načelnik nije razumio što znači stablo, pa mu je stoga Švejk objasnio da 
je to breza, hrast, kruška, jabuka ukratko sve što ima jake grane. Načelnik 
nije ni to razumio, a kad je čuo da spominju i neke voćke, preplašio se jer 
su trešnje već dozrijevale, pa je rekao, da o tom ništa ne zna, nego da ima 
pred kućom samo hrast. 

- Dobro - reče Švejk napravivši rukom međunarodni znak vješanja - mi 


ćemo te dakle objesiti pred tvojom kućom, jer ti moraš biti svjestan da je 
rat i da mi imamo nalog da spavamo ovdje, a ne u nekoj Krosienki. Ti 
nam, klipane, nećeš mijenjati naše strateške planove, ili ćeš lijepo visjeti, 
kao što piše u onoj knjižici o švedskim ratovima... Bio vam je gospodo, 
sličan slučaj na manevrima kod Velikog Mezifičija. 

Uto prekide Švejka računarski narednik Vančk: 

- To ćete nam, Švejku, ispričati kasnije - pa okrenuvši se načelniku, reče: 

- Sviraj dakle uzbunu i pronalazi smještaj! 

Načelnik poče drhtati, promuca nešto o tome da je mislio najbolje za 
gospodu dobrotvore, ali kad ne ide drugačije, on će ipak naći valjda nešto 
i u svom selu, samo da budu sva gospoda zadovoljna, pa ide odmah po 
svjetiljku. 

Kad je izašao iz sobe, koju je vrlo oskudno osvjetljavavala mala 
petrolejska svjetiljka ispod slike nekakva sveca koji se na slici previjao 
kao najveći bogalj, najednom viknu Chodounsky: 

- A kamo nam je nestao Baloun? 

Ali prije nego su mogli dobro i pogledati oko sebe, otvorila se tiho 
vratašca iza peći koja su vodila nekamo napolje, i kroz njih se provukao 
Baloun, obazreo se oko sebe da vidi nije li tu načelnik, pa zatim reče kroz 
nos kao da ima najveću hunjavicu: 


- Bhio sham u shmočnici, zhahvatio sham u nhešto, sthavio sham tho u 
ustha, pha mhi she shad shve Ihijepi zha nhepce. Nhije ni shiano ni 
shlatko, tho je thijesto zha kruh. 

Računarski narednik obasja ga električnom svjetiljkom, te su svi utvrdili 
da još nikad u životu nisu vidjeli tako uprljanog austrijskog vojnika. A 
zatim su se prestrašili jer su vidjeli da se Balounova bluza tako nadula 
kao daje on u najvećem stupnju trudnoće. 

- Što ti se dogodilo? - upita ga sažalno Švejk gurkajući ga u naduveni 
trbuh. 

- To su krastavci - prohrklja Baloun, gušeći se tijestom koje se nije 
pomicalo ni gore ni dolje - samo oprezno, to su slani krastavci. Pojeo sam 
na brzinu tri, a ostale sam vama donio. 


Baloun poče da vadi iz njedara krastavac za krastavcem dijeleći ih redom 
svima. 

Na pragu se pojavi načelnik sa svjetiljkom pa videći tu scenu prekriži se i 
zakuka: 

- Moskovljani uzeli, pa i naši uzimaju! 

Svi pođoše u selo. Pratio ih je čopor pasa koji se najgrčevitije držao 
Balouna, kojemu sada oni navaljivahu na džep od hlača gdje je Baloun 
imao komad slanine također stečen u smočnici, ali ga je izdajnički zatajio 
drugovima zbog svoje proždrljivosti. 

- Šta to toliko skaču psi na tebe? - zapita Švejk Balouna. 

Nakon dugog razmišljanja Baloun odgovori Švejku: 

- Osjećaju u meni dobra čovjeka. 

No nije rekao da drži ruku u džepu na slanini i da mu stalno jedan pas 
zahvaća zubima ruku. 

Pošto su obišli selo radi smještaja vojske, utvrdili su da je Liskowiec 
veliko selo, ali zaista već jako iskorišteno od ratnog meteža. Nije doduše 
stradalo od požara jer ga nekim čudom obadvije zaraćene strane nisu 
uvukle u sferu ratnih događaja, ali su zato u njemu bili smješteni 
stanovnici obližnjih uništenih sela: Chyrova, Grabova i Holuble. 

U ponekoj kolibi živjelo je i osam obitelji u najvećoj bijedi poslije svih 
onih gubitaka koje su pretrpjele u ovom razbojničkom ratu čija je jedna 
epoha preletjela preko njih kao bujica poplave. 

Četu su morati smjestiti u malu opustošenu tvornicu žeste na drugom 
kraju sela, tako da ih je u vrionicu stalo pola čete. Ostale su smjestiti po 
desetoricu u nekoliko vlastelinskih dvorova, jer bogati plemići nisu 
primiti pod svoj krov siromašnu klatež bezemljaša koji spadoše na 
prosjački štap. 

Četni štab sa svim oficirima, računarskim narednikom Vančkom, s 
vojničkim momcima, telefonistom, bolničarima, kuharima i sa Švejkom 
smjestio se kod gospodina župnika u župnom dvoru, koji također nije 
primio pod svoj krov nijednu upropaštenu obitelj iz okolice tako da je 
ondje bilo dosta mjesta. 

Župnik je bio visok, mršav stari gospodin, u izblijedjelom i zamašćenom 
talaru, koji od same škrtosti nije tako reći ništa jeo. Njegov ga je otac 
odgojio u velikoj mržnji prema Rusima, ali je on tu mržnju odjednom 
izgubio kad su se Rusi povukli te je došla austrijska vojska koja mu je 


požderala sve guske i kokoši što mu ih Rusi ostaviše na miru, premda je 
kod njega stanovalo nekoliko bradatih zabajkalskih Kozaka. 

A kasnije je još jače zamrzio austrijsku vojsku kad su u selo došli Madžari 
i odnijeti mu sav med iz košnica. Stoga je sada s velikom mržnjom gledao 
svoje iznenadne noćne goste i upravo je uživao kada je mogao ići oko 
njih, stegnuti ramenima i samo ponavljati: 

- Ništa nemam. Pravi sam prosjak, kod mene, gospodo, nećete naći ni 
komadića kruha. 

Dakako, pri tome se najtužnije držao Baloun koji se gotovo rasplakao nad 
takvom bijedom. U glavi mu se vječno priviđala nejasna slika nekakvog 
odojka, čija kožica, crvenkasta kao bakar, samo hrska i miriše. Baloun je 
pri tom dremuckao u kuhinji gospodina župnika, kamo bi svaki čas 
zavirio neki odulji momak koji je gospodinu župniku bio i sluga i 
kuharica u isti mah, te mu je bilo strogo naređeno da pazi da se nigdje ne 
krade. 

Baloun nije ni u kuhinji ništa našao, osim u papiriću na soljenki nešto 
malo kima. Odmah ga je strpao u usta, a njegov je miris izazvao u njemu 
halucinaciju okusa o odojku. 

Na dvorištu mate tvornice žeste iza župnog dvora planuše vatre pod 
kotlovima poljske kuhinje i već se kuhala voda, ali u toj se vodi nije 
kuhalo ništa. 

Računarski narednik i kuhari trčkarahu po čitavom selu tražeći svinju, ali 
uzalud. Svagdje dobivahu isti odgovor da su Moskovljani sve pojeli i 
oduzeli. 

Probudiše i Židova u krčmi koji poče čupati svoje pejzove i izražavati 
žaljenje nad tim što ne može poslužiti gospodu vojnike, a na kraju ih poče 
nagovarati da kupe od njega staru, stogodišnju kravu, mršavu crkotinu 
koja je bila sama kost i koža. Tražio je za nju golemu svotu, čupao bradu i 
zaklinjao se da takve krave neće naći u čitavoj Galiciji, u čitavoj Austriji i 
Njemačkoj, u čitavoj Evropi i na cijelom svijetu, a pri tom je zavijao, 
plakao i kleo se da je to najbolja krava što je ikada po Jehovinoj 
zapovijedi došla na svijet. Zaklinjao se svim praocima da tu kravu dolaze 
gledati čak od Woločiske, da se o toj kravi govori u čitavom kraju kao o 
nekom čudu, da to i nije krava, nego najjedriji bivol. I konačno klekne 
pred njih i grleći im koljena, svima od reda, poviče: 

- Ubijte radije starog, siromašnog Židova, samo bez krave ne odlazite! 


Sve ih je tako zbunio svojom dernjavom da su napokon odvukli tu 
mrcinu, koja bi se gadila svakom živoderu, u poljsku kuhinju. Zatim je 
još dugo, kad je već imao novce u džepu, plakao pred njom i naricao da su 
ga sasvim upropastili, uništili, da se sam bacio na prosjački štap time što 
im je tako divnu kravu prodao tako jeftino. Molio ih je da ga objese zbog 
toga što je pod stare dane učinio takvu glupost zbog koje će se njegovi 
preci preokrenuti u grobovima. 

I kad se još pred njima izvaljao u prašini, odjednom je stresao sa sebe svu 
tugu i otišao kući gdje je u sobici rekao svojoj ženi: 

- Elsalebn, vojnici glupi, a tvoj Natan vrlo lukav! 

S kravom je bilo mnogo posla. Na mahove se činilo da joj uopće neće 
moći oderati kožu. Pri skidanju koža je nekoliko puta pukla i pod njom se 
Zatim su odnekud dovukli vreću krumpira i počeli bez ikakve nade kuhati 
te žile i kosti, dok se u obližnjoj manjoj kuhinji očajni kuhar trudio da od 
komada toga kostura spremi nešto za oficirsku menažu. 


Ta nesretna krava - ako se uopće ta prirodna pojava može nazvati kravom 
- ostala je svima učesnicima u živom sjećanju, pa je gotovo sigurno, da su 
kojim slučajem komandanti kasnije, prije bitke kod Sokala, podsjetili 
vojnike na tu kravu iz Liskowca, da bi se jedanaesta kompanija sa 
strašnom rikom i bijesom bacila s bajonetama na pušci na neprijatelja. 

Krava je bila takva besramnica da se od nje uopće nije mogla skuhati 


goveđa juha. Što se meso dulje kuhalo, to se jače držalo uz kosti, čineći s 
njom jednu cjelinu, i okorjelo je kao birokrat koji pola stoljeća zuri samo 
u kancelarijske spise i ždere samo kancelarijske akte. 

Švejk koji je kao kurir održavao stalnu vezu između štaba i kuhinje da bi 
ustanovio kad će meso biti kuhano, napokon je ovako raportirao 
natporučniku Lukašu: 

- Gospodine natporučniče, meso je sad već kao porculan. Ta krava ima 
tako tvrdo meso da se njime može rezati staklo. Kuhar Pavliček koji je s 
Balounom kušao meso slomio je prednji zub, a Baloun zadnji kutnjak. 

I Baloun ozbiljno stupi pred natporučnika Lukaša pa mu pruži, mucajući, 
svoj slomljeni zub, zamotan u ,Lurdskoj pjesmi“: 

- Pokorno javljam, gospodine natporučniče, da sam uradio što sam 
mogao. Taj mi se zub slomio u oficirskoj kuhinji kad smo probali da li se 
ipak može od toga mesa prirediti biftek. 

Poslije tih riječi podiže se iz naslonjača kraj prozora neki tužni lik. Bio je 
to poručnik Dub, koga su dovezli na bolničkim dvokolicama kao potpuno 
uništena čovjeka: 

- Molim tišinu - reče očajničkim glasom - meni je zlo! 

I sjede opet u stari naslonjač koji je u svakoj pukotini imao hiljade 
jajašaca od stjenica. 

- Umoran sam - reče tragičnim glasom - bolestan sam i nemoćan, pa 
molim da se preda mnom ne govori o slomljenim zubima. Moja je adresa: 
Smichov, Kralovska 18. Ako ne dočekam jutro, molim da mi obitelj o 
svemu obzirno obavijestite i da ne zaboravite napisati na mojem grobu da 
sam prije rata bio c. i kr. gimnazijski profesor. 

Zatim lagano zahrka, pa nije više čuo kako je Švejk od recitirao stihove iz 
pjesme za pokojnike: 


Mariju si ti spasao, 
razbojniku raj si dao, 
spasi mene svojom brigom! 


Nato je računarski narednik Vančk ustanovio da se čuvena krava mora 
kuhati još čitava dva sata u oficirskoj kuhinji, da nema ni govora o nekom 
bifteku i da će se mjesto bifteka praviti gulaš. 

Bilo je zaključeno da vojnici prije nego se zatrubi za menažu, malo 


odspavaju, jer će večera ionako biti gotova tek pred jutro. 

Računarski narednik Vančk dovuče odnekud snop sijena, prostre ga pod 
sebe u župnikovoj blagovaonici, zasuče nervozno brk i reče tiho 
natporučniku Lukašu koji se odmarao na starom divanu nad njim: 

- Vjerujte mi, gospodine natporučniče, da takve krave nisam jeo za 
čitavog rata... 

U kuhinji je pred upaljenim ostatkom crkvene svijeće sjedio telefonist 
Chodounsky i pisao kući rezervna pisma, da se ne bi morao naprezati 
onda kada dobiju konačno određen broj ratne pošte. Pisao je: 


»Mila i draga ženo, predraga Boženka! 
Noć je, a ja neprestano mislim na Tebe, zlato moje, i vidim te kako i Ti na 
mene misliš kad pogledaš prazan krevet kraj sebe. Moraš mi oprostiti 
što mi pri tom koješta pada na um. Znaš dobro da sam već od samog 
početka rata na bojištu i da sam već koješta čuo od svojih drugova koji 
su bili ranjeni te su dobili dopust, pa kad su došli kući, tada bi im bilo 
draže da su pod zemljom, nego da budu svjedoci toga kako im se neka 
bitanga vucara sa ženom. Za mene je bolno, draga Boženka, što ti to 
moram pisati. Ja ti to ne bih ni pisao, ali Ti i sama dobro znaš da si mi 
priznala da ja nisam prvi s kojim si stupila u bliže odnose, i da Te je prije 
mene imao gospodin Kraus iz Mikuldške ulice. Kad se sada sjetim ove 
noći da bi Ti ta nakaza u mojoj odsutnosti mogla postavljati kojekakve 
zahtjeve, tada mislim, draga Boženka, da bih ga mogao na mjestu 
zadaviti. Dugo sam to skrivao u sebi, ali kada pomislim da bi Ti on opet 
mogao udvarati, tada mi se srce steže ija Te upozoravam samo na jedno 
da neću podnijeti kraj sebe svinju koja bi se kurvala sa svakim i 
sramotila moje ime. Oprosti mi, draga Boženka, ove oštre riječi, ali 
pripazi da ne saznam o Tebi ništa loše. Inače bih bio primoran da vas 
oboje zakoljem, jer sam već spreman na sve makar me to stajalo i života. 
Hiljadu puta Te ljubi, pozdravlja taticu i mamicu. 

Tvoj Tonouš. 
N. B. Ne zaboravi da sam Ti dao svoje ime“. 


I nastavio je pisati pisma za zalihu: 


»Moja najmilija Boženka! 


Kada dobiješ ove retke, znaj da je završena velika bitka u kojoj se ratna 
sreća naklonila na našu stranu. Između ostalog oborili smo oko deset 
neprijateljskih aeroplana i jednog generala s velikom bradavicom na 
nosu. U najžešćem boju, kad su nad nama eksplodirale šrapnele, mislio 
sam na Tebe, draga Boženka, što mi ti radiš, kako živiš i što je novo kod 
kuće. Uvijek se pri tom sjećam kako smo zajedno bili u pivovari kod 
» Tomaša“ i kako si me vodila kući, pa Te je sutradan boljela ruka od tog 
napora. Sad idemo opet naprijed, tako da mi ne preostaje više vremena 
za pisanje. Nadam se da si mi ostala vjerna, jer znaš dobro da sam ja u 
tom pogledu opasan. Ali već je vrijeme za polazak! Ljubim te tisuću puta, 
draga Boženka, i nadaj se da će se sve dobro svršiti. 

Tvoj iskreni Tonouš“. 


Telefonist Chodounsky zadrijema i zaspi za stolom. 

Župnik nije spavao, nego je neprestano obilazio kuću, pa je otvorio i 
kuhinjska vrata i u svojoj štedljivosti ugasio ostatak crkvene svijeće koja 
je dogorijevala kraj Chodounskoga. 

U blagovaonici, osim poručnika Duba, nije nitko spavao. Računarski 
narednik Vančk koji je u brigadnoj kancelariji u Sanoku dobio nov 
proračun o opskrbljivanju vojnika namirnicama, proučavao ga je marljivo 
i zapažao da se vojnički obroci zapravo sve više smanjuju što se vojska 
više približava fronti, čak se morao i nasmijati nad jednim paragrafom 
naredbe u kojem se zabranjuje upotreba šafrana i đumbira prilikom 
pripremanja juhe. U naredbi je bila i napomena da se pri poljskim 
kuhinjama moraju skupljati kosti i slati u pozadinu, u divizijska 
skladišta. Bilo je to malo nejasno, jer se nije znalo o kakvim se kostima 
radi, da li o ljudskima ili o kostima kakve druge stoke za klanje. 

- Slušajte, Švejku - reče natporučnik Lukaš zijevajući od dosade - dok ne 
dobijemo jelo, mogli biste mi ispričati kakav događaj. 

- Oho - odgovori Švejk - dok mi dobijemo jelo, mogao bih vam ispričati 
čitavu povijest češkog naroda. Ali ja zasada znam samo jednu vrlo kratku 
priču o nekoj gospođi poštarici iz Sedlčanska koja je poslije smrti svoga 
muža naslijedila njegovu poštu. Ja sam se nje sjetio odmah čim sam čuo 
kako se priča o ratnoj pošti, premda to nema baš ništa zajedničko s 
ratnom poštom. 

- Švejku - javi se s divana natporučnik Lukaš - vi opet započinjete svojim 


strašnim blesavostima. 

- Zaista, pokorno javljam, gospodine natporučniče, to je uistinu strašno 
blesava priča. Ja i sam ne znam kako mi je moglo pasti na um da pričam 
o nečem tako blesavom. To je ili zbog moje urođene blesavosti, ili su to 
uspomene iz mladosti. Ima vam, gospodine natporučniče, na zemaljskoj 
kugli različitih karaktera, te je ipak imao pravo kuhar Jurajda kad se 
jednom napio u Brucku i pao u jarak, pa se nije mogao iz njega nikako 
izvući, što je vikao odande: “Čovjek je određen i pozvan da upozna istinu, 
da vlada svojim duhom u nekoj harmoniji vječnoga svemira, da se 
neprestano razvija i usavršava, da postepeno ulazi u više sfere sve 
inteligentnijih i ljubaznijih svjetova“. Kad smo ga htjeli odande izvući, on 
nas je grebao i grizao. Mislio je da je kod kuće, pa tek onda kad smo ga 
ponovo bacili u jarak, tek onda je počeo moljakati da ga odande 
izvučemo. 

- Ali što je s onom poštaricom? - povika očajnički natporučnik Lukaš. 

- Bila je to vrlo dobra žena, ali je ipak bila mrcina, gospodine 
natporučniče. Ona je tačno vršila sve svoje dužnosti na pošti, ali je imala 
samo jednu manu da je mislila da je svi progone, da svi imaju pik na nju, 
pa je stoga poslije dnevnog rada podnosila prijave vlastima, prema tome 
kako se što odigralo. Jednog je jutra pošla u šumu da nabere gljiva, te je 
vrlo dobro zapazila, prolazeći mimo škole, da je gospodin učitelj već 
ustao, da ju je pozdravio i upitao kamo ide tako rano ujutro. Kad mu je 
rekla da ide u gljive, kazao je da će i on poći za njom. Odatle je zaključila 
da on ima s njom, starom ženom, neke nečiste namjere, pa se kasnije, 
kad ga je vidjela, kako zaista izlazi iz guštika, preplašila, pobjegla i odmah 
napisala prijavu mjesnom školskom odboru da ju je htio silovati. Učitelja 
staviše pod disciplinsku istragu, pa da se možda iz toga ne izrodi kakav 
javni skandal, došao je sam školski nadzornik da vodi istragu. On se 
obratio na žandarmerijskog stražmeštra da on dade mišljenje da li je 
učitelj možda sposoban da izvrši takav čin. Žandarmerijski stražmeštar 
pogleda u spise i reče da to nije moguće, jer je toga učitelja već jednom 
tužio župnik da udvara njegovoj sinovici s kojom je taj župnik spavao, ali 
je tada učitelj dobio od kotarskog liječnika svjedodžbu da je impotentan 
već od šeste godine otkako je raširenih nogu pao s tavana na rudu od 
kola. 

Tada je ta stara mrcina podnijeta tužbu protiv žandarmerijskog 


stražmeštra, protiv kotarskog liječnika i protiv školskog nadzornika, da su 
svi podmićeni od toga učitelja. Tada svi oni podniješe protiv nje tužbu, te 
je bila i osuđena, ali je uložila priziv da je neuračunljiva. Pregledali su je 
tada sudski liječnici i dati mišljenje da je doduše blesava, ali da je ipak 
sposobna za vršenje bilo kakve državne službe. 

Natporučnik Lukaš viknu: 

- Isuse i Marijo! - te nastavi: - Rekao bih vam nešto, Švejku, ali neću da 
pokvarim sebi večeru. 

Nato Švejk primijeti: 

- Pa rekao sam vam, gospodine natporučniče, da ću vam pričati nešto 
strahovito blesavo. 

Natporučnik Luk4š samo odmahnu rukom i reče: 

- Od vas sam se zaista naslušao tih mudrolija! 

- Ne može svaki biti pametan, gospodine natporučniče - reče uvjerljivo 
Švejk - glupani moraju biti izuzetak, jer kad bi svi bili pametni, tada bi na 
svijetu bilo toliko pameti da bi od toga svaki drugi čovjek sasvim 
poblesavio. Kad bi na primjer, pokorno javljam, gospodine natporučniče, 
svatko poznavao prirodne zakone i znao izračunavati nebeske 
udaljenosti, tada bi samo dodijavao svojoj okolini, kao što je radio neki 
gospodin Čapek koji je zalazio u ,Gostionicu kod kaleža“, te je noću 
uvijek izlazio iz krčme na ulicu, razgledao nebeski svod i vrativši se u 
gostionicu išao od jednog do drugog gosta i govorio: ,Danas Jupiter 
krasno svijetli, a ti, klipane, i ne znaš šta ti je nad glavom. To su ti 
udaljenosti! Kad bi te, nitkove, ispalili iz topa, ti bi brzinom topovskog 
taneta letio onamo milijune i milijune godina“. Pri tom je znao biti tako 
prost da je poslije toga obično i sam izletio iz gostionice prosječnom 
brzinom električnog tramvaja, otprilike deset kilometara na sat, 
gospodine  natporučniče... Ii uzmimo kao primjer, gospodine 
natporučniče, mrave... 

Natporučnik Lukaš se pridigne na divanu pa sklopi ruke: 

- Moram se sam sebi čuditi što se uvijek s vama, Švejku, upuštam u 
razgovor. Ta poznajem vas, Švejku, već tako dugo... 

Švejk je klimao glavom u znak odobravanja: 

- To je stvar navike, gospodine natporučniče, to je baš zbog toga što se već 
odavna poznajemo i što smo već mnogo toga zajednički proživjeli. Mi 
smo već mnogo toga zajedno pretrpjeti i uvijek smo u to naletjeli kao 


ćorava kokoš na zrno. Pokorno javljam, gospodine natporučniče, to je 
sudbina, što car radi, dobro radi, on nas je povezao, i ja ništa drugo ne 
želim, nego da vam mogu kadgod biti vrlo, vrlo koristan... Niste li gladni, 
gospodine natporučniče? 
Natporučnik Lukaš, koji se dotle opet ispružio na starom divanu, reče da 
je posljednje Švejkovo pitanje najbolji rasplet mukotrpnog razgovora, pa 
neka samo ide i raspita se što je s večerom. Bit će svakako bolje ako Švejk 
izađe malo napolje i ostavi ga sama, jer ga ove blezgarije koje čuje od 
njega, umaraju više nego čitav marš od Sanoka. Volio bi časak zaspati, ali 
ne može. 
- Tome su stjenice krive, gospodine natporučniče. Staro je vjerovanje da 
župnici rađaju stjenice. Nigdje nećete naći toliko stjenica kao u župnim 
dvorovima. U župnom dvoru u Gornjim Stodulkama župnik je Zamastil 
napisao čak čitavu knjigu o stjenicama, a one su puzale po njemu i za 
vrijeme propovijedi. 
- Što sam dakle rekao, Švejku, idete li u kuhinju ili ne? 
I Švejk ode, a za njim, digavši se iz svoga ugla kao sjena, izađe na prstima 
i Baloun. 

*** 
Kad su ujutro krenuli iz Liskowca prema Starasolu i Samboru, povezli su 
sa sobom u poljskoj kuhinji i nesretnu kravu koja se još nije skuhala. 
Bilo je odlučeno da će je kuhati putem i pojesti za vrijeme odmora na 
polovini puta između Liskowca i Starasola. 
A za put skuhaše vojnicima crnu kavu. 
Poručnika Duba i opet su vozili na bolničkim dvokolicama jer mu je od 
jučer bilo još gore. Najviše se s njim namučio njegov momak koji je 
morao bez prestanka trčati uz dvokolicu, a pri tom je poručnik Dub 
neprestano vikao na njega da se jučer uopće nije brinuo za njega, pa će on 
već obračunati s njime kad stignu na odredište. Svaki je čas tražio da mu 
dade vode, a kad bi je popio, odmah bi je povratio. 
- Komu... čemu se smijete? - vikao je iz dvokolica. - Ja ću vas naučiti 
pameti, ne igrajte se sa mnom, vi ćete me već upoznati! 
Natporučnik Lukaš je jahao na konju, a uz njega je išao Švejk, koji je brzo 
koračao naprijed kao da ne može da dočeka trenutak kad će se sukobiti s 
neprijateljem. Uz to mu je pričao: 
- Jeste li već opazili, gospodine natporučniče, da su neki naši ljudi zaista 


kao muhe? Ne nose ni trideset kilograma na leđima pa već ne mogu da 
izdrže. Njima bi trebalo držati predavanja, kao što ih je nama držao 
pokojni gospodin natporučnik Buchanek koji se ustrijelio zbog ženidbene 
kaucije koju je uzeo od svoga budućeg tasta pa ju je spiskao sa stranim 
djevojčurama. Poslije je uzeo i drugu kauciju od drugog budućeg tasta, ali 
s njom je već postupao štedljivije, polagano ju je gubio na kartama, a cure 
je ostavio na miru. Ali ni ona mu nije dugo potrajala, tako da je morao 
zatražiti kauciju i od trećeg budućeg tasta. A od te treće kaucije kupio je 
konja, arapskog pastuha, polukrvnog... 

Natporučnik Lukaš skoči s konja. 

- Švejku - reče prijetećim tonom - ako budete pričali i o četvrtoj kauciji, 
tada ću vas strovaliti u jarak! 

Skočio je opet na konja, a Švejk ozbiljno nastavi: 

- Pokorno javljam, gospodine natporučniče, da o četvrtoj kauciji ne može 
biti ni govora jer se on nakon treće kaucije ustrijelio. 

- Konačno - reče natporučnik Lukaš. 

- Ali da ne zaboravimo o čemu smo govorili - pričao je dalje Švejk - 
onakva predavanja kakva je nama uvijek držao gospodin natporučnik 
Buchanek, kad su vojnici već padali na maršu, valjalo bi po mojem 
skromnom mišljenju držati svim vojnicima, kao što je to i on radio. On bi 
nam dao odmor, okupio bi nas sve oko sebe kao kvočka piliće, pa bi nam 
počeo tumačiti: ,Vi ništarije, vi uopće ne cijenite dovoljno to što 
marširate po kugli zemaljskoj, jer vi ste takva neobrazovana banda da 
čovjeku dođe da se pobljuje kad vas vidi. Trebalo bi vas nagnati da 
marširate po 

Suncu, gdje čovjek koji na našem bijednom planetu ima šezdeset 
kilograma, teži preko hiljadu i sedam stotina kilograma. Vi biste crknuli, 
to bi vam bio marš kad biste u telećaku nosili preko dvjesta i osamdeset 
kilograma, gotovo tri metričke cente, a puška bi vam bila teška centu i 
pol! Ala biste stenjali i isplazili jezike kao izmoreni psi!“ 

No bio vam je među nama neki nesretni učitelj, pa se i on usudio javiti za 
riječ: ,S dopuštenjem, gospodine natporučniče, na Mjesecu je čovjek od 
šezdeset kila težak samo trinaest kilograma. Na Mjesecu bismo lakše 
marširali jer bi nam naš telećak težio samo četiri kilograma. Na Mjesecu 
bismo lebdjeli, a ne bismo marširali“. 

»10 je strašno,“ reče na to pokojni gospodin natporučnik Buchanek, ,ti, 


klipane mizerni čezneš za ćuškom, pa budi sretan što ću ti opaliti samo 
običnu zemaljsku dušku, ali kad bih ti opalio mjesečnu, tada bi ti, onako 
lak, odletio čak nekamo na Alpe pa bi se i razmrskao o njih. A kad bih ti 
raspalio tešku sunčanu ćušku, tada bi ti se uniforma pretvorila u kašu, a 
glava bi ti odletjela čak nekamo u Afriku“. 

I opalio mu dakle običnu zemaljsku dušku, a naš sveznadar udari u plač, 
a mi smo marširali dalje. Čitavim je putem na maršu plakao i govorio, 
gospodine natporučniče, o nekakvom ljudskom dostojanstvu i da se s 
njim postupa kao s kakvom životinjom. Zatim ga je gospodin natporučnik 
poslao na raport, pa su ga zatvorili na četrnaest dana a imao je da dosluži 
još šest nedjelja, ali ih nije odslužio jer je imao bruh, a oni su ga silili da 
se u kasarni vrti na vratilu, što nije izdržao, nego je umro kao simulant u 
bolnici. 

- Zaista je čudnovato, Švejku - reče natporučnik Lukaš - da vi, kao što 
sam već toliko puta rekao, običavate na naročit način ponižavati oficirski 
zbor. 

- Nije to moj običaj - odgovori iskreno Švejk. - Ja sam vam samo htio 
ispričati, gospodine natporučniče, kako su ljudi prije u vojsci sami sebe 
gurali u nesreću. Taj je čovjek mislio da je obrazovaniji od onog 
gospodina natporučnika pa ga je htio s onim Mjesecom poniziti u očima 
momčadi, a kad je dobio onu zemaljsku ćušku preko gubice, svi su vam 
odahnuli i nikome to nije bilo krivo, naprotiv, svi su se veselili što je 
gospodin natporučnik napravio onako dobar vic s onom zemaljskom 
duškom. To vam se zove ,spašena situacija“. Čovjek se mora odmah 
dosjetiti, pa je sve u redu! 

Nasuprot Karmelitanaca u Pragu imao vam je, gospodine natporučniče, 
prije nekoliko godina trgovinu kunića i različitih ptica neki gospodin 
Jenom. On se upoznao s kćerkom knjižara gospodina Bileka. Gospodinu 
Bileku se nije sviđalo to poznanstvo, pa je izjavio javno u gostionici da će 
gospodina Jenoma, ako dođe zamoliti ruku njegove kćeri, strovaliti niz 
stepenice kao što svijet još nije vidio. Gospodin Jenom se tada napio, ali 
je ipak pošao gospodinu Bileku, koji ga je dočekao u predsoblju s velikim 
nožem kojim se obrezuju uvezi knjiga i koji je nalik na nož za kuhanje 
žaba. Izderao se na njega što traži ovdje, a moj vam dragi gospodin Jenom 
odrapi tako snažno da su se klatna na zidnom satu zaustavila. Gospodin 
Bilek se nasmija, odmah mu pruži ruku i rastopi se od finoće: ,Izvolite 


naprijed, gospodine Jenome... izvolite sjesti... niste se valjda pokakili... ta 
nisam ja rđav čovjek, istina je htjedoh vas izbaciti, ali sada vidim da ste 
sasvim ugodan gospodin, vi ste originalan čovjek. Ja sam knjižar te sam 
pročitao mnogo romana i pripovijedaka, ali ni u jednoj knjizi nisam 
pročitao da bi se mladoženja na taj način predstavio“. 

Smijao se pri tom tako da se sve za trbuh držao, i pričao s velikom 
radošću da mu se čini kao da se poznaju od rođenja, kao da su rođena 
braća, i donio mu odmah cigaru, poslao po pivo, po talijanske kobase, 
dozvao ženu i predstavio ga sa svim pojedinostima ispuštanja vjetrova. 
Žena je pljunula i otišla. Zatim dozva kćerku i reče joj: ,Taj je gospodin 
došao da zamoli tvoju ruku pod takvim i takvim okolnostima“ Kći odmah 
briznu u plač i izjavi da ga ne poznaje, da ga neće ni vidjeti, pa tako nije 
preostalo nego da njih dvojica popiju pivo, pojedu talijanske kobase i 
raziđu se. Kasnije je gospodinu Jenomu pukla bruka i u onoj gostionici u 
koju je zalazio gospodin Bilek, pa su ga napokon svagdje po čitavoj četvrti 
nazvali ,posranac Jenom“, te su svagdje pripovijedali kako je htio spasiti 
situaciju. 

Život je ljudski, pokorno javljam, gospodine natporučniče, tako zamršen 
da je pojedini čovječji život prema tome ništa... U ,Gostionicu kod kaleža“ 
na Bojištu zalazio je k nama još prije rata jedan policijski nadstražar, neki 
gospodin Hubička, i jedan gospodin urednik koji je tražio slomljene noge, 
pregažene ljude, samoubojice i stavljao ih u novine. To vam je bio takav 
veseljak da je više boravio u policijskoj stražarnici nego u svojoj redakciji. 
On je jednom opio onog nadstražara Hubičku tako da su zamijenili 
odijela u kuhinji, te je nadstražar obukao civilno odijelo, a od gospodina 
urednika postade policijski nadstražar, samo što je još prekrio broj 
revolvera i pošao po Pragu u patrolu. U Resslovoj ulici, iza bivše 
svetovaclavske kaznionice, srete on u noćnoj tišini nekog starijeg 
gospodina s cilinderom na glavi, obučena u bundu, koji je išao sa starijom 
gospođom u krznenom kaputu, držeći je ispod ruke. Oboje su žurili kući i 
nisu progovorili ni riječi. On navali na njih i izdera se tom gospodinu u 
uho: ,Ne galamite toliko, inače ću vas predvesti na policiju!“ Zamislite, 
gospodine —natporučniče, njihovo zaprepaštenje! Uzalud su mu 
objašnjavali da je to valjda zabuna, jer se oboje vraćaju s gozbe kod 
gospodina zemaljskog namjesnika. Kočijom su se, kažu, dovezli do 
Narodnog kazališta, a sada se žele malo prošetati na zraku; stanuju blizu, 


na Morani, on je, veli, zemaljski nadsavjetnik, a to mu je supruga. 
“Varajte vi koga drugoga“, izdere se na njega preobučeni urednik, ,možete 
se stidjeti, velite da ste zemaljski nadsavjetnik, a vladate se pri tom kao 
kakav deran! Ja vas promatram već prilično dugo kako udarate štapom po 
roloima svih dućana kraj kojih prolazite, a pri tom vam pomaže vaša, kao 
što kažete, supruga“ - “Ta ja nemam štapa, kao što vidite. Možda je to bio 
netko prije nas“. - “Dakako da ga nemate", reče na to preobučeni urednik, 
“kad ste ga prebili, kao što sam vidio, ondje iza ugla na jednoj starici koja 
obilazi po gostionicama s pečenim krumpirima i kestenima!“ 

Ona gospođa nije više mogla ni plakati, a gospodin zemaljski 
nadsavjetnik tako se razljutio da je počeo govoriti nešto o prostaštvu, na 
što je bio uhapšen i predveden do najbliže patrole, u rajonu policijskog 
povjereništva u Salmovoj ulici. Preobučeni je urednik rekao patroli neka 
taj par odvede u povjereništvo, jer je on od sv. Jindficha pa je išao 
službeno na Vinohrade i zatekao ovo dvoje prilikom narušavanja noćnog 
mira, prilikom noćne tučnjave, a ujedno su izvršili i prekršaj uvrede 
straže. On će, veli, obaviti posao na povjereništvu kod sv. Jindficha i za 
sat će doći na povjereništvo u Salmovu ulicu. I tako ih je oboje odvukla 
patrola sa sobom, te su na povjereništvu sjedili sve do jutra čekajući onog 
nadstražara koji se dotle zaobilaznim putem vratio u ,Gostionicu kod 
kaleža“ na Bojištu, probudio ondje nadstražara Hubičku i oprezno mu 
priopćio što se dogodilo i kakva će tek biti istraga ako ne bude držao jezik 
za zubima... 


Činilo se da je natporučnik Luk4š već umoran od razgovora, ali prije nego 
je podbo konja za kas da prestigne kolonu, reče Švejku: 

- Kad biste govorili sve do večeri, bilo bi to sve blesavije i blesavije. 

- Gospodine natporučniče - vikao je Švejk za natporučnikom koji je 
odjurio - zar ne želite saznati kako se to svršilo? 

Natporučnik Lukaš potjera konja u galop. 

Stanje poručnika Duba tako se popravilo da je on izišao iz bolničkih 
dvokolica, sakupio oko sebe čitav četni štab i kao u bunilu počeo ih 
poučavati. Držao im je strahovito dugačak govor, koji im je svima bio teži 
nego municija i puška. 

Bila je to mješavina različitih poredaba. 


Počeo je ovako: 

- Ljubav vojnika prema gospodi oficirima čini mogućim i nevjerojatne 
žrtve, ali nije stvar u tome, nego naprotiv, ako ta ljubav nije vojniku 
prirođena, tada se mora iznuditi. U civilnom životu iznuđena ljubav 
jednoga čovjeka prema drugome, recimo — podvornika prema 
profesorskom zboru, izdrži tako dugo koliko i izvanjska sila koja je 
iznuđuje, no u vojsci vidimo baš obratno, jer oficir ne smije dopustiti 
vojniku ni najmanje slabljenje one ljubavi koja veže vojnika uz njegova 
starješinu. Ta ljubav nije samo obična ljubav, nego je to zapravo 
poštovanje, strah i disciplina. 

Švejk je čitavo to vrijeme išao uz njega s lijeve strane i dok je poručnik 
Dub govorio, bio je neprestano okrenut licem prema njemu u stavu 
pogleda nadesno. 

Poručnik Dub nije to isprva ni primijetio, nego je nastavio svoj govor: 

- Ta disciplina i dužnost pokoravanja, dužnost ljubavi vojnika prema 
oficiru mora biti jezgrovita, jer je odnos između vojnika i oficira vrlo 
jednostavan: jedan sluša, a drugi zapovijeda. Već davno smo čitali u 
knjigama o vojnom umijeću, da je vojnički lakonizam, vojnička 
jednostavnost baš ona vrlina koju treba da stekne svaki vojnik koji - 
hoćeš, nećeš - voli svoga starješinu, koji u njegovim očima mora biti za 
njega najveći, gotov, iskristaliziran ideal čvrste i savršene volje. 

Sad je tek poručnik Dub primijetio Švejkov ,pogled nadesno“ i kako ga 
prati pogledom, pa mu je to bilo strahovito neugodno, jer je odjednom 
nekako i sam osjetio da se u svojem govoru nekako zapleće i da ne može 
nikako izaći iz toga tjesnaca ljubavi vojnika prema pretpostavljenom, pa 
stoga viknu na Švejka: 

- Što buljiš tako u mene, kao tele u nova vrata! 

- Po zapovijedi, pokorno javljam, gospodine poručniče, vi ste me i sami 
jednom izvolijevali upozoriti da moram kad govorite, pogledom pratiti 
vaša usta. Budući da svaki vojnik mora izvršiti naloge svoga 
pretpostavljenog i zapamtiti ih i za sva buduća vremena, morao sam tako 
postupati. 

- Gledaj na drugu stranu - vikao je poručnik Dub - samo ne gledaj mene, 
glupi klipane, jer znaš da to ne volim, da to ne podnosim, kad te vidim, ja 
ću ti tako zapapriti... 

Švejk okrenu glavu nalijevo i koračaše dalje uz poručnika Duba tako 


ukočenim načinom da je poručnik Dub viknuo: 

- A kamo to gledaš kad govorim s tobom? 

- Pokorno javljam, gospodine poručniče, po vašoj zapovijedi gledam 
nalijevo. 

- Ah - uzdahnu poručnik Dub - muka je s tobom! Gledaj ravno pred sebe i 
misli o sebi: ,Ja sam takav glupan da neće biti štete ako poginem". Jesi li 
zapamtio? 

Švejk je gledao pred sebe pa reče: 

- Pokorno javljam, gospodine poručniče, treba li da odgovorim na to 
pitanje? 

- Kako se usuđuješ? - viknu na njega poručnik Dub. - Kako to sa mnom 
razgovaraš, što misliš pod tim? 

- Pokorno javljam, gospodine poručniče, ja pod tim mislim samo na vašu 
zapovijed na jednoj stanici, gdje ste me grdili i rekli mi neka uopće ne 
odgovaram kad vi završite govor. 

- Bojiš me se dakle? - reče sav obradovan poručnik Dub. - No još me nisi 
upoznao! Preda mnom su se tresti drugačiji ljudi nego što si ti, zapamti 
to! Znao sam ukrotiti i drugačije klipane, pa stoga drži jezik za zubima i 
ostani lijepo odostrag, da te ne vidim! 

I tako Švejk ostade na začelju bolničarske kolone pa se vozio udobno na 
dvokolicama sve dok nisu stigli do mjesta određenog za odmor, gdje su 
konačno svi dočekali juhu i meso od one nesretne krave. 

- Tu je kravu trebalo staviti bar na četrnaest dana u ocat, ali kad već nisu 
to uradili s tom kravom, trebalo je staviti u ocat bar onog čovjeka koji ju 
je kupio. 

Od brigade dokasa kurir s novom naredbom za 11. kompaniju, po kojoj se 
maršruta mijenja prema Felštynu i Woraliču, a Sambor valja ostaviti po 
strani zato što se ondje već nalaze dvije poznanjske pukovnije. 
Natporučnik Lukaš izda odmah potrebne dispozicije. Računarski 
narednik Vančk i Švejk potražit će za kompaniju prenoćište u Felštynu. 

- Pazite, Švejku, da ne zabrljate štogod na putu! - upozorio je Švejka 
natporučnik Lukaš. - I što je glavno, vladajte se pristojno prema 
stanovništvu! 

- Pokorno javljam, gospodine natporučniče, trudit ću se. Doduše, kad sam 
pred jutro malo drijemnuo, usnio sam ružan san. Sanjao sam o naćvama 
iz kojih je čitavu noć curila voda po hodniku kuće u kojoj sam stanovao, 


dok nije sva iscurila i promočila strop u stanu kućegazde, tako da mije on 
odmah ujutro otkazao. Ali takav se već slučaj, gospodine natporučniče, 
zaista i dogodilo; u Karlinu, iza vijadukta... 

- Ostavite nas, Švejku, na miru s vašim glupim pričanjem i gledajte radije 
s Vančkom na geografsku kartu, kuda treba da idete. Evo, ovdje vidite ova 
sela. Od ovog sela poći ćete nadesno prema rječici, pa ćete uz tok te 
rječice opet do najbližeg sela, a odande, gdje u nju utječe prvi potok koji 
će vam biti zdesna, krenut ćete poljskim putem gore, tačno na sjever, pa 
nikamo drugamo ne možete zalutati, nego stići ravno u Felštyn! Jeste li 
zapamtili? 

I Švejk dakle krene na put s računarskim narednikom Vančkom po 
određenoj maršruti. 

Prošlo je već podne; zemlja je teško disala pritisnuta vrućinom, a loše 
zatrpane jame s pokopanim vojnicima zaudarale su na trulež. Stigoše u 
kraj gdje su se vodile bitke prilikom napredovanja prema Przemyšlu i 
gdje su strojnim puškama bili pokošeni čitavi bataljoni. U malim 
šumicama kraj rječice vidjeli su se tragovi divljanja artiljerije. Na velikim 
površinama i na strminama provirivali su iz zemlje umjesto drveća 
okrnjci stabala i sva je ta pustoš bila izrovana rovovima. 

- Ovdje je sasvim drugačije nego u Pragu - reče Švejk da prekine šutnju. 

- Kod nas je žetva već završena - reče računarski narednik Vančk. - U 
kralupskom kraju uvijek počinjemo najprije. 

- Ovdje će poslije rata biti vrlo dobra ljetina - reče začas Švejk. - Neće 
morati kupovati koštano brašno, to je za ratare vrlo povoljno kad im na 
njivama istrune čitava pukovnija; jednom riječju: bit će kruha! Samo se 
jednoga bojim da se ti ratari ne bi dali od koga nasanjkati i prodati te 
kosti u bescjenje za koštani ugalj tvornici šećera. Bio vam je u karlinskim 
kasarnama neki natporučnik Holub, a bio je tako učen da su ga svi u četi 
smatrali za blesana, jer se on zbog svoje učenosti nije naučio da psuje i 
sve je promatrao samo sa naučnog stanovišta. Jednom su mu vojnici 
javili da se fasovani kruh ne može jesti. Drugi bi se oficir razljutio zbog 
takve drskosti, ali on ništa, ostao je miran i nije nikoga izgrdio da je prase 
ili svinja, a nije nikomu ni zaušnicu opalio. Samo je sazvao sve svoje 
vojnike i rekao im svojim ugodnim glasom: ,Ponajprije, vojnici, morate 
biti svjesni da kasarna nije delikatesna trgovina u kojoj biste mogli 
izabirati marinirane jegulje, sardine u ulju i sendviče. Svaki vojnik mora 


biti tako inteligentan da pojede bez gunđanja sve što fasuje, i mora imati 
u sebi toliko discipline da ne zastaje nad kvalitetom onoga što treba da 
pojede. Zamislite, vojnici, da nastane rat! Onoj zemlji u koju će vas 
poslije bitke pokopati, sasvim je svejedno kakav ste kruh pojeli prije 
svoje smrti. Majčica zemlja će vas rastvoriti na sastavne dijelove i pojesti 
vas zajedno s cipelama. U svijetu se ne može ništa izgubiti, te će iz vas, 
vojnici, opet izrasti nova pšenica za vojnički kruh za nove vojnike, koji će 
valjda opet kao i vi biti nezadovoljni, pa će se poći potužiti i naići će na 
nekoga koji će ih dati zatvoriti, da će im dozlogrditi jer ima na to pravo. 
Sad sam vam sve to, vojnici, lijepo objasnio i ne moram vas valjda više 
podsjećati da će onaj, koji se ubuduće bude tužio, znati vrlo dobro cijeniti 
kad se opet pojavi na svjetlosti božjoj“. 

»Da nas je bar grdio“, govorili su vojnici među sobom, te su im sve te 
finoće u predavanjima gospodina natporučnika bile strahovito mrske. 
Stoga su me jednom izabrali iz naše kompanije da mu to nekako reknem, 
da ga svi vole, ali da to nije nikakva vojska kada nas ne psuje. I tako ja 
odoh k njemu u stan i zamolih ga da se okani svake finoće, jer vojska 
zahtijeva oštrinu i vojnici su navikli na to da im se svaki dan napominje 
da su psi i svinje, jer inače gube poštovanje prema pretpostavljenima. On 
se najprije branio, govorio je nešto o inteligenciji, o tome da se danas više 
ne smije služiti vojska u strahu pred trskovačom, ali na kraju se ipak dao 
nagovoriti, pa me je išćuškao i izbacio kroz vrata, da poraste njegov ugled. 
Kad sam vojnicima saopćio rezultat svojih pregovora, svi su se tome 
veoma radovali, ali on mi je tu radost pokvario već sutradan. Došao je k 
meni i pred svima mi rekao: ,Švejku, ja sam se jučer prenaglio, evo vam 
forinte pa se napijte u moje zdravlje! S vojnicima treba znati postupati!“ 
Švejk se obazre po okolici. 

- Mislim - reče - da idemo pogrešnim putem. Gospodin natporučnik nam 
je ipak sve lijepo protumačio. Treba da idemo gore, dolje, zatim nalijevo 
pa nadesno, a zatim opet nadesno, pa onda nalijevo - a mi neprestano 
idemo ravno. Ili zar smo već sve to prošli i neopazice u razgovoru? Ja 
jasno vidim ovdje pred sobom dva puta koja vode u taj Felštyn. 
Predlažem da pođemo ovim putem nalijevo. 

Računarski narednik Vančk, kao što je već običaj, kad se dva čovjeka 
nađu na raskrsnici, tvrdio je da se mora ići nadesno. 

- Ovaj moj put - reče Švejk - udobniji je od vašega. Ja ću poći uz potočić 


gdje rastu potočnice, a vi ćete se vucarati negdje po suhom putu. Ja se 
držim onoga što nam je rekao gospodin natporučnik, da uopće ne 
možemo zalutati, akad ne možemo zalutati, zašto bih se onda penjao na 
brežuljak; poći ću lijepo po livadama, zataknuti cvijetak za kapu i nabrati 
čitavu kiticu za gospodina natporučnika. Uostalom možemo se 
osvjedočiti tko od nas ima pravo, a nadam se da ćemo se ovdje rastati kao 
dobri drugovi. Ovdje je takav kraj da svi putovi mora da vode u taj 
Felštyn. 


- Ne budalite, Švejku - reče Vančk - baš ovdje treba da idemo tačno po 
karti, i to, kao što velim, nadesno. 

- I karta se može prevariti - odgovori Švejk spuštajući se u dolinu potoka. 
- Jednom je pošao noću kobasičar Kfenek iz Vinohrada po planu grada 
Praga iz krčme ,Montag“ na Maloj strani, kući na Vinohrade, a pred jutro 
se našao u Rozdčlovu kod Kladna, gdje su ga ujutro našli ukočena od 
zime u žitu kamo je pao od umora. Kad vam se dakle ne može dokazati, 
gospodine računarski naredniče, i kad radite po svojoj glavi, onda se 
dakle moramo rastati pa ćemo se sastati tek na odredištu u Felštynu. 
Pogledajte samo na sat, da znamo tko će prije stići. A ako bi vam možda 
zaprijetila kakva opasnost, tada samo opalite hitac u zrak, da znam gdje 
ste. 

Po podne je Švejk došao do malog ribnjaka, gdje se sreo s jednim 
odbjeglim ruskim zarobljenikom koji se tu kupao pa čim je spazio Švejka, 


dade se u bijeg onako gol kakav je izašao iz vode. 

Švejk je bio radoznao da vidi kako bi mu pristajala ruska uniforma koja je 
ležala pod vrbama, pa je svukao svoju i obukao rusku uniformu 
nesretnog golog zarobljenika koji je pobjegao iz transporta što se 
smjestio u selu iza šume. Švejku se prohtjelo da se dobro ogleda u 
vodenom ogledalu, pa je stoga tako dugo hodao po nasipu ribnjaka, dok 
ga nije ondje pronašla patrola poljske žandarmerije koja je tražila ruskog 
zarobljenika. Bili su to Madžari, i oni lijepo odvedoše Švejka, unatoč 
njegovim protestima, u pozadinsku komandu u Chyruw, gdje su ga 
uvrstili u transport ruskih zarobljenika koji su bili određeni da 
popravljaju željezničku prugu u pravcu prema Przemyšlu. 

Sve se to odigralo tako brzo da je Švejk tek sutradan shvatio situaciju i 
komadićem drvenog uglja napisao na bijeli zid školske sobe, u koju su 
smjestili dio zarobljenika, ovu rečenicu: 

»Ovdje je spavao Josef Švejk iz Praga, četni ordonans 11. 
marškompanije 91. pukovnije, koji je kao kvartirmajstor pao 
zabunom u austrijsko zarobljeništvo pod Felštynom. “ 

RAVA sasa! 
Kad je dakle Švejk koga su zabunom, s obzirom na njegov ruski kaput i 
kapu, smatrali za ruskog zarobljenika koji je pobjegao iz sela pred 
Felštynom, pisao svoj očajni krik komadićem ugljena na zidu, nitko to 
nije primijetio, a kada je htio u Chyruwu na zapovjedništvu sve to 
potanko objasniti nekom oficiru koji je upravo prolazio mimo kad su im 
dijelili komadiće tvrdog kukuruznog kruha, udario ga je kundakom u 
rame neki madžarski vojnik koji je čuvao transport zarobljenika, 
poprativši to riječima: ,Baszom az €let, hajde u red, ruska svinjo!“ 
Sve je to bilo u skladu s time kako su Madžari postupali s ruskim 
zarobljenicima, čiji jezik nisu razumjeli. 
Švejk se dakle vratio u red i obratio se najbližem zarobljeniku: 
- Taj čovjek vrši svoju dužnost, ali izlaže opasnosti sama sebe. Što bi bilo 
kad bi slučajno puška bila nabita, a zatvarač otvoren? Tada bi mu se 
moglo lako dogoditi, kad udari čovjeka kundakom u rame, a cijev je 
okrenuta prema njemu, da bi mu puška mogla opaliti i čitav bi mu naboj 
uletio u usta te bi on umro pri vršenju svoje dužnosti. U jednom 
kamenolomu u Šumavi krali su radnici dinamitne patrone da bi imali 


rezerve za zimu kad razbijaju panjeve. Cuvar u kamenolomu dobio je 
nalog da svakog radnika, kad ide s posla, dobro pretraži, a on je to radio s 


takvom ljubavlju da je dohvatio odmah prvog radnika i počeo mu tako 
strastveno udarali po džepovima da su tome kamenolomnom radniku 
eksplodirale u džepu dinamitne patrone, pa su obojica odletjeli u zrak, a 
izgledalo je kao da su se još u posljednjem času držali oko vrata. 

Ruski zarobljenik, kome je Švejk to pričao, promatrao ga je s jasnim 
izražajem da od čitave te priče ne razumije ni riječi. 

- Ne ponymat, ja krymsky Tataryn, Allah ahper!““ 

I Tatarin sjede, skrsti pod sobom noge i složi ruke na grudima, pa poče 
moliti: 

- Allah ahper... Allah ahper... bezmila... arahman... arahim, malinkin 
mustafir. 

- Ti si dakle Tatarin - reče sažalno Švejk - dobar primjerak. Pa kad si 
Tatarin, morao bi me razumjeti kao i ja tebe. Hm... poznaješ li Jaroslava 
iz Šternberka? Nije ti poznato to ime, tatarski klipane? A on vam je 
isprašio tur pod Hostynom. Bježali ste od nas, vi klipani tatarski, iz 
Moravske kao svinje. Ne uče vas to jamačno u vašim čitankama, kao što 
su nas učili. A znaš li za Majku Božju Hostynsku? Razumije se da ne znaš 
- no i ona je pri tom pomogla. A vas će već, klipani tatarski, pokrstiti u 
tom zarobljeništvu. 

Švejk se obrati drugom zarobljeniku: 

-Itisi također Tatarin? 

Oslovljeni je razumio samo riječ Tatarin i odmahnuo glavom: - Tatarin 
njet, rodneja Čerkes, golovy režu!“ 

Švejk je uopće bio sretan što se našao u društvu pripadnika različitih 
istočnih naroda. Bilo je u tom transportu Tatara, Gruzina, Osjetinaca, 
Čerkeza, Mordvina i Kalmika. 

Bio je dakle sretan što se nije mogao ni s kim sporazumjeti, pa su ga 
zajedno s ostalima vukli u Dobromil, odakle se trebala popravljati pruga 
preko Przemyšla na Nižankovice. 

U Dobromilu, u etapnoj kancelariji, zapisivali su jednog po jednog, a to je 
išlo vrlo teško jer od svih trista zarobljenika, koje su dotjerali u 
Dobromil, nijedan nije mogao razumjeti ruski jezik narednika koji je 
sjedio u kancelariji za stolom i koji se nekoć prijavio da zna ruski, pa je 
sada u istočnoj Galiciji nastupao kao tumač. Pred dobre tri nedjelje 
naručio je njemačko-ruski rječnik i konverzaciju, ali knjiga mu dosada 
nije stigla, tako da je umjesto ruski govorio slabim slovačkim jezikom 


koji je slabo naučio kad je kao zastupnik bečke firme prodavao po 
Slovačkoj slike sv. Stjepana, škropionice i krunice. 

Bio je sav zbunjen ovim čudnim ljudima s kojima se uopće nije moglo 
sporazumjeti. Izašao je dakle napolje i izderao se u skupinu zarobljenika: 

- Wer kann deutsch sprechen?*“* 

Iz gomile izađe Švejk i priđe radosna lica naredniku, koji mu reče da 
odmah pođe s njim u kancelariju. 

Narednik sjede za stol sa spisima, s gomilom blanketa o imenu, 
podrijetlu i narodnosti zarobljenika, pa se tako započe zabavni njemački 
razgovor. 

_ Ti si Židov, zar ne? - upita narednik Švejka. 

Švejk odmahne glavom. 

- Ne moraš poricati - nastavi odrješito narednik tumač - svaki zarobljenik 
koji je znao njemački bio je Židov, pa basta. Kako se zoveš? Švejk? Eto 
vidiš, šta poričeš kad imaš židovsko ime? Kod nas se ne moraš bojati da 
to priznaš. Kod nas se u Austriji ne vrše progoni Židova. Odakle si? Aha, 
Praga, a to znam, znam to, to je kraj Varšave! Imao sam ovdje prije 
nedjelju dana dva Židova iz Praga kraj Varšave, a tvoja pukovnija, koji 
broj ima tvoja pukovnija? Devedeset i jedan? 

Narednik dohvati šematizam pa poče Ustati po njemu. 

- Devedeset prva pukovnija je erivanska. Kavkaz, kadar joj je u Tiflisu. 
Čudiš se ti, a, kako mi to sve znamo! 

Švejk se zaista čudio čitavoj toj priči, a narednik nastavi s velikom 
ozbiljnošću, pružajući Švejku svoju napola popušenu cigaretu: 

- To je drugačiji duhan nego ona vaša mahorka... Ja sam ovdje, moj 
Židove, vrhovni gospodar. Kad ja što reknem, tada svi moraju drhtati i 
nestajati u mišje rupe. Kod nas je u vojsci drugačija disciplina nego kod 
vas. Vaš car je bagra, a naš car je pametna glava. Sad ću ti nešto pokazati 
da se uvjeriš kakva je kod nas disciplina. 

Otvorio je vrata susjedne sobe i viknuo: 

- Hans Lofler! 

Začu se: ,Hier!“ i u sobu stupi gušavi vojnik, Štajerac, s izražajem 
zaplakanog kretena. On je ovdje u zarobljeničkoj komandi bio djevojka za 
sve. 

- Hans Lofler - naloži mu narednik - uzmi onu moju lulu, gumi je u 
gubicu kao kad pas aportira, pa trči četvoronoške oko stola sve dotle dok 


ne viknem: halt! Uz to moraš lajati, ali tako da ti lula ne ispadne iz 
gubice, jer ću te inače dati svezati! 

I gušavi Štajerac poče puzati četvoronoške i lajati kao pas. 

Narednik pogleda Švejka pobjedonosno: 

- Šta, nisam li ti rekao, Židovine, kakva je kod nas disciplina? 

I narednik je s uživanjem gledao ovo nijemo vojničko lice s nekog 


alpskog pašnjaka. 
- Halt! - reče konačno. - A sada čučni i aportiraj lulu!... Dobro, a sad malo 
jodlaj! 


Kroz sobu odjeknu rika: 

- Holarijo, holarijo... 

Kad se predstava završila, narednik izvuče iz ladice četiri cigarete ,,sport“i 
velikodušno ih pokloni Hansu, a tada poče Švejk pričati naredniku vrlo 
lošim njemačkim jezikom da je u jednoj pukovniji jedan oficir imao tako 
poslušnog momka da je taj momak uradio sve što je želio njegov 
gospodin, a kad su ga jednom upitali da li bi progutao žlicu kad bi mu to 
njegov oficir naložio, pa i ono što se pokaki, on je, kažu, odgovorio: ,Kad 
bi mi to naložio moj gospodin poručnik, ja bih to pojeo po zapovijedi, ali 
u tom ne bi smjelo biti kose jer sam strahovito gadljiv na nju, pa bi mi se 
odmah smučilo“. 

Narednik se nasmija i reče: 

- Vi Židovi imate dobre anegdote, ali mogao bih se kladiti da disciplina u 
vašoj vojsci nije takva kao kod nas. Ali da prijeđemo na stvar, ja te 
imenujem nadstojnikom transporta! Popisat ćeš mi do večera imena svih 
zarobljenika! Primat ćeš za njih i hranu, a dijelit ćeš je grupama po deset 
zarobljenika i jamčit ćeš mi da nitko neće pobjeći! Ako netko pobjegne, 
moj Židove, tada ćemo te ustrijeliti! 

- Htio bih se s vama, gospodine naredniče, malo porazgovoriti - reče 
Švejk. 

- Samo se ne cjenkaj! - odgovori mu narednik. - Ja to ne volim, poslat ću 
te radije u logor. Vrlo si se brzo aklimatizirao kod nas u Austriji... Htio bi 
sa mnom privatno razgovarati... što je čovjek s vama zarobljenicima bolji, 
to ste vi gori... Odmah se dakle pokupi, uzmi pero i olovku, pa sastavljaj 
popis!... Šta bi još htio? 

- Ich melde gehorsam, Herr Feldwebel... 

- Gubi se! Vidiš koliko imam posla! 


I narednikovo lice poprimi izraz prezaposlena čovjeka. 

Švejk odsalutira i ode k zarobljenicima pomislivši putem da strpljivost za 
cara donosi ploda. 

Gore je dakako bilo sa sastavljanjem popisa dok zarobljenici nisu shvatili 
da treba da kažu svoje ime. Švejk je u životu proživio mnogo toga, ali ipak 
mu ta tatarska, gruzinska i mordvinska imena nisu išla u glavu. ,Nitko mi 
neće vjerovati“, pomisli Švejk, »da se čovjek može tako zvati kao što se 
zovu ti Tatari: Muhlahalej Abdrahmanov... Bejmurat Allahali... Džeredže 
Čerdedže... Davlatbalej Nurdagalejev itd. Kod nas su ipak ljepša imena, 
kao npr. onaj župnik u Židohoušti, koji se zvao Bitanga.“ 

I opet prođe kroz redove zarobljenika koji su jedan za drugim izvikivali 
svoja imena i prezimena: ,Džindralej Hanemalej... Bubamulej Mirzahali 
itd.“ 

- Kako ne pregrizeš jezik - govorio je Švejk svakomu od njih smiješeći se 
dobrodušno. 

- Ta zar nije ljepše kad se netko kod nas zove Bohuslav Štčp4nek, 
Jaroslav Matoušek ili Rižena SvobodovaA. 

Kad je konačno Švejk poslije mnogo muka popisao sve te Babule Halleje i 
Chudži Mudžije, odluči da pokuša još jednom objasniti tumaču 
naredniku da je on žrtva nesporazuma, pa se i opet, kao već nekoliko puta 
na putu, kad su ga gonili među zarobljenicima, uzalud pozivao na pravdu. 
Tumač narednik, koji već i prije toga nije bio sasvim trijezan, dotle je već 
potpuno izgubio moć rasuđivanja. 

Držao je pred sobom oglasni dio nekakvih njemačkih novina i pjevao 
oglase na melodiju marša Radetzkog: ,Gramofon mijenjam za dječja 
kolica!...Kupujem polupano i komadno bijelo i zeleno staklo!...Računati i 
bilance izrađivati naučit će svatko, tko svrši računarski kurs“ itd. 

Neki se oglasi nisu dali pjevati na melodiju marša, ali narednik je htio 
svakako svladati i tu zapreku, pa je stoga dajući takt udarao šakom po 
stolu i lupao nogama o pod. Oba njegova brka, slijepljena kontušovkom, 
stršila su s obje strane lica kao da su mu sa svake strane zaboli u lice 
suhu četku od gumiarabike. Njegove nabuhle oči opazile su doduše 
Švejka, ali na to nije uslijedila nikakva reakcija, osim što je prestao 
udarati šakom i lupati nogama. Bubnjao je prstima po stolici na napjev 


3 đ 324 š 
»ich weiss nicht, wass soll es bedeuten“' nov oglas: ,Karoline Dreger, 
ispitana primalja, preporučuje se cijenjenim damama u svakoj prilici“. 


Pjevušio je to sve tiše i tiše dok nije napokon umuknuo, zagledao se 
nepomično u veliku plohu oglasa i tako dao prilike Švejku da se raspriča 
o svojoj nesreći. Za to je pričanje Švejk jedva nalazio potrebne rečenice u 
svojem slabom njemačkom jeziku. 

Švejk je počeo time da je ipak imao pravo kad je tvrdio da se u Felštyn ide 
uz potok, ali da on nije kriv ako jedan nepoznati ruski vojnik pobjegne iz 
zarobljeništva i ode da se okupa u ribnjaku, pokraj kojega je on, Švejk, 
morao proći jer je to bila njegova dužnost da ide najkraćim putem u 
Felštyn kao kvartirmajstor. Čim ga je vidio, Rus je pobjegao i ostavio u 
grmlju svu svoju uniformu. Budući da je on, Švejk, često slušao da se na 
položaju upotrebljavaju uniforme poginulih vojnika za izvidničku službu, 
zato je za pokus obukao ostavljenu uniformu, da se uvjeri kako bi se u 
takvom slučaju osjećao u tuđoj uniformi. 


Objasnivši tu svoju nepriliku, Švejk opazi da je govorio potpuno uzalud, 
jerje narednik već odavna spavao, još prije nego je on stigao do ribnjaka, 
Švejk priđe povjerljivo k naredniku i primi ga za rame, a to je bilo 
potpuno dovoljno da je narednik pao sa stolice na pod, gdje je dalje mirno 
spavao. 

- Oprostite, gospodine naredniče - reče Švejk, odsalutira i izađe iz 
kancelarije. 

Rano ujutro promijenilo je vojno građevno zapovjedništvo svoj plan i 
odlučilo da se ona skupina zarobljenika u kojoj je bio Švejk, otpremi 


izravno u Przemyšl radi obnavljanja pruge Przemyši-Lubaczow. 

Ostalo je dakle sve po starom, i Švejk je nastavio svoju odisejadu među 
ruskim zarobljenicima. Madžarski stražari gonili ih brzim tempom 
naprijed. 

U jednom selu, gdje je bio odmor, sukobiše se na trgu s odredom komore. 
Pred skupinom KI stajao je jedan oficir i promatrao zarobljenike. Švejk 
iskoči iz reda, stade pred oficira i viknu: ,Herr Leutnant, ich melde 
gehorsamst.“ No nije više ništa rekao jer se odmah pojaviše dva 
madžarska vojnika i udarcima šaka u leđa otjeraše ga među zarobljenike. 
Oficir baci za njim ostatak cigarete, koji drugi zarobljenik brzo podigne i 
nastavi pušenje. Oficir je kasnije tumačio kapralu, koji je stajao uz njega, 
da u Rusiji ima njemačkih kolonista i da i oni moraju ratovati. 

Poslije se Švejku čitavim putem do Przemyšla nije više pružila prilika da 
se kome potuži kako je on zapravo četni ordonans 11. marškompanije 91. 
pukovnije. Mogao je to učiniti tek u Przemyšlu kad su ih naveče stjerali u 
jednu porušenu utvrdu u unutrašnjem pojasu, gdje su bile staje za konje 
tvrđavskog topništva. 

Ondje je bila prostrta tako ušljiva slama da su se po kratkim vlatima 
kretale uši kao da i nisu uši, nego mravi koji vuku materijal za građenje 
svojega gnijezda. 

Zarobljenicima ondje podijeliše malo crnih splačina od čiste cikorije i 
svakom komad mrvljiva kukuruznog kruha. 

Zatim ih poče preuzimati major Wolf, koji je u to doba bio zapovjednik 
svih zarobljenika što su radili na popravljanju tvrđave Przemyšla i 
okoline. Bio je to temeljit čovjek. Imao je uza se čitav štab tumača, koji su 
između zarobljenika birali specijaliste za gradnju prema njihovim 
sposobnostima i prethodnom obrazovanju. 

Major Wolf je imao fiksnu ideju da ruski zarobljenici kriju svoju 
pismenost, jer se događalo da su na njegovo prevedeno pitanje: ,Znadeš li 
graditi željeznicu?“ svi zarobljenici stereotipno odgovarali: ,Ništa ne 
znam, ništa slično nisam čuo, živio sam časno i pošteno“. 

Kad su dakle bili već poredani pred majorom Wolfom i čitavim njegovim 
štabom, zapita najprije major Wolf zarobljenike njemačkim jezikom tko 
od njih zna njemački. 

Švejk istupi odrješito iz reda, stade pred majora, pozdravi ga vojnički i 
raportira da on zna njemački. 


Očito obradovan, major Wolf odmah upita Švejka da nije možda inženjer. 
- Pokorno javljam, gospodine majore - odgovori Švejk - ja nisam inženjer, 
nego ordonans 11. marškompanije 91. pukovnije. Pao sam u naše 
zarobljeništvo. To se dogodilo ovako, gospodine majore... 

- Šta? - izdere se major Wolf. 

- Pokorno javljam, gospodine majore, to je bilo ovako... 

_ Vi ste Čeh - derao se major dalje. - Vi ste se preobuku u rusku uniformu. 
- Pokorno javljam, gospodine majore, da je zaista tako. Ja se veselim što 
se gospodin major odmah uživio u moju situaciju. Možda se naši već 
negdje bore, a ja bih ovdje proljenčario čitav rat. Da vam to, gospodine 
majore, još jednom po redu objasnim. 

- Dosta - reče major, dozva dva vojnika i naloži im da odmah toga čovjeka 
odvedu u glavnu stražarnicu, a sam je s još jednim oficirom pošao 
polagano za Švejkom pri čemu je u razgovoru s tim oficirom razmahivao 
rukama. U svakoj njegovoj rečenici bilo je nešto o češkim psima, a ujedno 
je onaj drugi oficir osjećao iz njegovih riječi veliku majorovu radost što je 
svojom pronicavošću pronašao jednu od onih ptičica o čijoj su 
veleizdajničkoj djelatnosti iza granice već nekoliko mjeseci komandanti 
vojnih jedinica dobivali tajne obavijesti, da je naime utvrđeno kako neke 
prebjeglice čeških pukovnija zaboravljaju svoju zakletvu, stupaju u 
redove ruske vojske, služe neprijatelju i čine mu naročito velike usluge u 
izvidničkoj službi. 

Austrijsko ministarstvo unutrašnjih poslova još je uvijek tapkalo u tami 
nastojeći da utvrdi postojanje neke borbene organizacije ovih prebjeglica 
na rusku stranu. Nije znalo još ništa određeno o revolucionarnim 
organizacijama u inozemstvu, pa su zapovjednici bataljona dobili tek u 
kolovozu na liniji Sokal-Milijatin-Bubnovo povjerljive tajne zapovijedi da 
je bivši austrijski profesor Masaryk pobjegao preko granice, gdje vodi 
propagandu protiv Austrije. 

A neki budalaš iz divizije dopunio je tu zapovijed i ovim nalogom: ,U 
slučaju uhapšenja neka se bez oklijevanja predvede štabu divizije!“ 

Ovo dakle napominjem gospodinu predsjedniku““* da znade kakve su 
zasjede i zamke postavljene protiv njega između Sokala-Milijatina i 
Bubnova. 

Major Wolf u to doba nije još imao ni pojma o tome što zapravo 
spremaju Austriji njezini prebjegli vojnici koji su kasnije, susrećući se u 


Kijevu i drugdje, na pitanje: ,Što radiš ovdje?“ odgovarali veselo: ,, Izdao 
sam cara.“ 

Znao je samo iz tih tajnih zapovijedi za prebjeglice špijune od kojih mu je 
jedan, koga upravo vode u glavnu stražarnicu, tako lako pao u klopku. 
Major Wolf je bio malo tašt čovjek, pa je zamišljao kako će ga s višeg 
mjesta pohvaliti i odlikovati zbog njegove budnosti, opreznosti i 
nadarenosti. 

Prije nego su stigli do glavne stražarnice, on je bio uvjeren da je naumice 
postavio pitanje: ,Tko zna njemački?“, jer mu se taj momak odmah pri 
pregledavanju zarobljenika učinio sumnjiv. 

Oficir koji ga je pratio klimao je glavom i rekao da o uhapšenom 
zarobljeniku valja obavijestiti zapovjedništvo garnizona radi daljeg 
postupka i prebacivanja optuženog na viši vojni sud, jer svakako ne ide, 
kao što veli gospodin major, da ga na glavnoj stražarnici preslušamo i 
odmah zatim iza stražarnice objesimo. On će biti obješen, ali pravim 
putem po propisima vojnog suda, da se ustanovi veza sa sličnim drugim 
zlikovcima, nakon potankog preslušavanja prije vješanja. Tko zna što se 
sve može izleći iz toga? 

Major Wolf postade odjednom nepopustljiv, u njemu se pojavila neka 
dosad skrivena bestijalnost, tako da je izjavio da će tog prebjeglicu 
špijuna dati objesiti odmah nakon preslušavanja na svoju odgovornost. 
On to uostalom može sebi dozvoliti jer ima znance na visokim položajima 
i jer je to njemu sasvim svejedno. Ovdje je kao i na fronti. Da su ga 
uhvatili i našli odmah iza bojišta, tada bi ga preslušali i odmah objesili, 
bez ikakva okolišanja. Uostalom, gospodinu je kapetanu ipak valjda 
poznato da zapovjednik u ratnom području, svaki zapovjednik koji je po 
činu iznad kapetana, ima pravo da vješa sve sumnjive ljude. 

Major Wolf je dakako pobrkao činjenice o pravu vojnih starješina na 
izvršenje kazne vješanja. 

U istočnoj Galiciji, što su bili bliže fronti, to je pravo silazilo na sve niže i 
niže starješine, tako da su se napokon desili slučajevi da je recimo kapral, 
vođa patrole, dao objesiti dvanaestogodišnjeg dječaka koji mu je bio 
sumnjiv što je u napuštenom i opljačkanom selu kuhao sebi u razorenoj 
kolibi krumpirove ljuske... 

Prepirka između kapetana i majora postajala je sve žešća. 

- Nemate takvo pravo! - vikao je uzrujano kapetan. - On će biti obješen na 


osnovu presude vojnog suda. 

- Bit će obješen bez presude! - siktao je major Wolf. 

Švejk, kojega su vodili ispred njih te je čuo čitav taj zanimljiv razgovor, 
rekao je svojoj pratnji samo ovo: 

- Nije šija, nego vrat! Tako smo se jednom u gostionici na Zavadilki u 
Libnju prepirali hoćemo ii nekog šeširdžiju Vašaka, koji je na zabavama 
uvijek izazivao nerede, izbaciti napolje odmah čim se pojavi na vratima, 
ili ćemo ga izbaciti tek kad naruči pivo, plati ga i popije, ili ćemo mu izuti 
cipele kad otpleše prvo kolo. A gostioničar je predlagao da ga izbacimo tek 
u polovici zabave kad već nešto potroši, pa ga onda valja prisiliti da plati, 1 
izbaciti ga napolje. A znate li što nam je taj gad napravio? Nije uopće 
došao. Što velite na to? 

Obadva vojnika koji su bili odnekud iz Tirola odgovoriše u isti mah: 

- Nix bohmisch! 

- Verstehen sie deutsch? - upita ih mirno Švejk. 

- Jawohl?“* - odgovoriše obojica, na što Švejk primijeti: - To je dobro, bar 
se nećete izgubiti među svojima. 

U toku tih prijateljskih razgovora stigoše svi u glavnu stražarnicu, gdje su 
major Wolf i kapetan nastavili raspravu o Švejkovoj sudbini dok je Švejk 
skromno sjedio na klupi. 

Major Wolf se ipak priklonio kapetanovu mišljenju da taj čovjek mora 
biti obješen tek poslije dulje procedure koja se dražesno naziva: pravni 
put. 

Da su upitali Švejka što on o tome misli, on bi rekao: 

- Meni je vrlo žao, gospodine majore, jer ste vi viši po činu nego gospodin 
kapetan, ali gospodin kapetan ima pravo. Svaka prenagljenost donosi 
štete. Jednom je u praškom kotarskom sudu poludio jedan sudac. Dugo 
se nije na njemu ništa primjećivalo, sve dok nije ludilo izbilo na jednoj 
raspravi o uvredi časti. Neki je Znamenaček rekao kapelanu Hortiku, koji 
je na satu vjeronauka ispljuskao njegova sina, kad ga je jednom sreo na 
ulici: ,Vi vole, ti crna mrcino, ti pobožni blesane, ti crno prase, ti 
popovsko jare ti oskvrnitelju Kristove nauke, ti licemjeru i šarlatane u 
popovskoj halji!“ A taj ludi sudac bio je vrlo pobožan čovjek. Imao je tri 
sestre i sve su one bile župničke kuharice, pa je svoj njihovoj djeci bio 
krsni kum, i to ga je toliko razbjesnilo da je odjednom izgubio razum i 
dreknuo na optuženoga: ,U ime njegova veličanstva, cara i kralja, osuđeni 


ste na smrt vješanjem. Protiv osude nema priziva!“ A nadgledniku viknu: 
»Gospodine Hora&čeku! Odvedite ovoga gospodina i objesite ga ondje na 
motki gdje se isprašuju sagovi, a zatim dođite amo, dobit ćete za pivo!“ 
Razumije se da su gospodin Znamenaček i nadglednik uza stajali kao 
ukopani, ali sudac udari nogom o tle i viknu: ,Hoćete li poslušati ili ne!“ I 
nadglednik se tako preplašio da je gospodina ZnamenaAčeka odvukao dolje 
i da nije bilo branitelja, koji se u to umiješao i pozvao društvo za 
spašavanje, ne znam zaista kako bi se proveo gospodin Znamenaček. Kad 
su gospodina suca gurali u kola društva za spašavanje, on je još uvijek 
vikao: ,Ako ne nađete uže, objesite ga o ponjavu! To ćemo već obračunati 
u polugodišnjem obračunu...“ 

Švejk je dakle pod pratnjom odveden u garnizonsko zapovjedništvo pošto 
je bio potpisan zapisnik, sastavljen od majora Wolfa, da se Švejk kao 
pripadnik austrijske vojske svjesno i bez ikakva pritiska presvukao u 
rusku uniformu i da je iza fronte bio uhvaćen od poljske žandarmerije 
kad su se već Rusi povukli. 

To je sve bila prava pravcata istina, i Švejk, kao pošten čovjek, nije mogao 
protiv toga protestirati. Kad je pri sastavljanju zapisnika htio da ga 
popuni s nekoliko rečenica koje bi možda potanje mogle objasniti tu 
situaciju, odmah se začula stroga zapovijed gospodina majora: 

- Držite jezik za zubima, to vas ne pitam! Stvar je potpuno jasna! 

Švejk bi poslije toga uvijek salutirao i raportirao: 

- Pokorno javljam, da držim jezik za zubima i da je stvar potpuno jasna! 


PČ POIEVNEC 
Kad su ga poslije predveli u garnizonsko zapovjedništvo, odvedoše ga u 
neku rupu gdje je prije bilo skladište riže i ujedno penzionat za miševe. 
Svagdje je još po podu bila rasuta riža, a miševi se uopće nisu plašili 
Švejka te su veselo trčkarali naokolo, kupeći zrnca. Švejk je morao otići 
po slamnjaču, a kad se obazreo po tami, vidio je da se u njegovu 
slamnjaču useljuje čitava mišja obitelj. Nije bilo nikakve sumnje da žele 
ovdje napraviti novo gnijezdo na razvalinama slave istrunule austrijske 
slamnjače. Švejk poče lupati po zatvorenim vratima, došao je neki kapral. 
Poljak, i Švejk ga zamoli da ga odvede u drugu prostoriju jer bi mogao 
zgnječiti miševe u svojoj slamnjači i nanijeti tako štetu vojnom eraru, jer 
sve što je u vojnim magazinima vlasništvo je vojnog erara. 


Poljak je djelomično razumio Švejka i zaprijetio mu pesnicom pred 
zatvorenim vratima, te spomenuvši i ,dupč zasranne“ udaljio se 
gunđajući nešto uzrujano o koleri, kao da ga je Švejk bogzna kako 
uvrijedio. 

Švejk je proveo noć mimo, jer miševi nisu na njega navaljivali jer su očito 
imali svoj noćni program, koji su izvodili u obližnjem skladištu vojničkih 
kabanica i kapa koje su progrizli s velikom sigurnošću i bez opasnosti, jer 
se intendantura tek nakon godinu dana sjetila i uvela u vojne magazine 
vojne mačke bez prava na penziju, koje su se u intendanturama vodile u 


rubrici ,K. u. k. Militarmagazinkatze“.*““ Ova mačja služba nije bila ništa 
drugo nego obnavljanje one stare funkcije koja je bila ukinuta u ratu 
šezdeset i šeste godine. 
Prije, još u doba Marije Terezije, također su uvodili u ratno doba mačke u 
vojna skladišta kad su gospoda intendanti prebacivali sve svoje 
prljavštine s uniformama na nesretne miševe. 
No c. i kr. mačke nisu vršile svoju dužnost, pa se tako dogodilo da su 
jednom za cara Leopolda u vojnom skladištu u Pohofelcu, na temelju 
presude vojnog suda, objesili šest mačaka koje su bile dodijeljene vojnom 
skladištu. Znam da su se tada lijepo smješkali ispod brka svi oni koji su 
bili zaposleni u tom vojnom skladištu... 

x ** 
Zajedno s jutarnjom kavom gurnuše u Švejkovu rupu nekakva čovjeka u 
ruskoj vojničkoj kabanici i s ruskom kapom na glavi. 
Taj je čovjek govorio češki, s poljskim naglaskom. Bio je to jedan od onih 
nitkova koji su služili u kontrašpijunaži armijskog zbora kojemu se 
zapovjedništvo nalazilo u Pržemyšlu. Bio je to član vojne tajne policije, a 
nije se baš ni potrudio da nađe kakav rafinirani prijelaz na preslušavanje 
Švejka. Počeo je sasvim jednostavno: 
- Zapao sam u krasnu svinjariju, zbog svoje neopreznosti. Služio sam u 
28. pukovniji te sam odmah stupio u rusku službu i dao se onda ovako 
glupo uhvatiti. Prijavio sam se Rusima da idem u izvidnicu... Služio sam 
u 6. kijevskoj diviziji. A u kojoj si ruskoj pukovniji služio ti, druže? Čini 
mi se da smo se negdje u Rusiji vidjeli. Ja sam u Kijevu poznavao mnogo 
Čeha koji su išli s nama na frontu kad smo prešli u rusku vojsku, ali se 
sada ne mogu sjetiti njihovih imena i odakle su bili. Možda ćeš se ti sjetiti 
kojega, s kojim si se ondje družio; rado bih znao tko je ondje od naše 28. 


pukovnije. 

Umjesto odgovora Švejk mu brižljivo stavi ruku na čelo, opipa mu bilo, a 
na kraju ga odvede do malog prozorčića i zamoli ga da isplazi jezik. Taj se 
nitkov nije ništa opirao čitavoj toj proceduri, jer je mislio da su to možda 
neki urotnički znaci. Zatim Švejk poče udarati o vrata, a kad je stražar 
došao da ga zapita zašto diže buku, zamolio ga je češki i njemački da 
odmah dozove liječnika, jer taj čovjek, koga su sad strpali u zatvor, 
počinje bulazniti. 

Ali to nije ništa pomoglo jer nitko nije došao po toga čovjeka. Ostao je 
ondje sasvim mirno i brbljao i dalje nešto o Kijevu, te se sjeća sasvim 
sigurno da je vidio ondje i Švejka kako maršira među ruskim vojnicima. 

_ Vi ste se svakako napili močvarne vode - reče mu Švejk - kao onaj mladi 
Tynecky kod nas, čovjek inače pametan, koji je jednom pošao na put i 
stigao čak u Italiju. Ni o čemu drugom nije govorio, nego o Italiji, kako su 
ondje same močvarne vode i nikakve druge znamenitosti. A od te je 
močvarne vode dobio i groznicu. Hvatala ga je četiri puta na godinu, na 
Sve svete, na dan sv. Josipa, na Petrovo i Pavlovo i na Uzašašće Djevice 
Marije. Kad bi ga spopala groznica, on bi tada poznavao sve ljude, 
potpuno strane i nepoznate, baš kao i vi. Tako bi npr. u tramvaju oslovio 
bilo koga, da ga poznaje, da su se vidjeti na kolodvoru u Beču. Sve ljude 
koje je susretao na ulici vidio je ili na kolodvoru u Milanu ili je s njima 
sjedio u Štajerskom Grazu u Gradskom podrumu pri čaši vina. Ako bi u 
to doba kad bi ga spopala ta močvarna groznica sjedio u gostionici, tada bi 
poznavao sve goste, jer ih je sve vidio na onom parobrodu kojim se vozio 
u Veneciju. No protiv toga nije bilo nikakvog drugog lijeka, nego onako 
kako je učinio onaj novi bolničar u Katefinkama. Dobio je na čuvanje 
jednog umobolnog bolesnika koji nije čitav božji dan ništa drugo radio, 
nego samo sjedio u kutu i brojio: ,Jedan, dva, tri, četiri, pet, šest.“ Bio je 
to neki profesor. A bolničaru je dolazilo da iskoči iz kože od bijesa kada je 
vidio da taj luđak ne može da se makne dalje od šest. Pokušavao je s njim 
najprije na lijep način, da nastavi: ,Sedam, osam, devet, deset.“ Ali 
koješta! Profesor nije za to ni mario. Sjedio je u svojem kutiću i brojio: 
»Jedan, dva, tri, četiri, pet, šest“ i onda opet: ,Jedan, dva, tri, četiri, pet, 
šest!“ Bolničaru je to dozlogrdio, te on skoči na svojeg pacijenta i opali 
mu, kad je rekao ,šest“, čušku. ,Ovo ti je sedam“, reče, ,a ovo osam, devet 
deset". Koliko brojeva, toliko ćušaka! Pacijent se uhvatio za glavu i upitao 


gdje se nalazi. Kad mu je rekao da je u ludnici, sjetio se odmah svega: da 
je dospio u ludnicu zbog neke komete za koju je izračunao da će se 
pojaviti dogodine 18. srpnja u 6 sati ujutro, ali su mu drugi dokazali da je 
ta njegova kometa izgorjela već prije nekoliko milijuna godina. Ja sam 
poznavao toga bolničara. Kad se profesor potpuno opametio i izašao 
napolje, uzeo je toga bolničara za svoga slugu. On nije imao nikakva 
drugog posla, nego da svako jutro opali gospodinu profesoru četiri ćuške, 
a to je on radio savjesno i tačno. 

- Ja poznajem sve vaše znance iz Kijeva - neumorno je nastavljao 
namještenik kontrašpijunaže. - Zar nije bio s vama jedan debeljko i neki 
mršavko? Sada ne znam kako su se zvali i iz koje su pukovnije bili. 

- Ne uzrujavajte se zbog toga! - tješio ga je Švejk. - To se može dogoditi 
svakomu da ne zapamti kako se zovu svi ti debeli i mršavi ljudi. Mršave je 
ljude dakako teže zapamtiti, jer ih ima više na svijetu. Oni, kako se 
obično kaže, sačinjavaju većinu. 

- Druže - reče žalosno c. i kr. hulja - ti mi ne vjeruješ. A ionako nas čeka 
ista sudbina! 

- Zato smo i vojnici - reče Švejk nemarno. - Radi toga su nas i rodile naše 
majke, da nas rasijeku na komade kad nas obuku u uniforme. A mi to 
rado činimo jer znamo da naše kosti neće trunuti uludo. Mi ćemo 
poginuti za cara i njegovu obitelj, za koju smo izvojevali i Hercegovinu. 
Od naših će se kostiju praviti koštani ugljen za šećerane; o tom nam je 


već prije nekoliko godina pričao gospodin poručnik Zimmer. ,Vi svinjska 
bando,“ govorio je on, ,vi neobrazovani veprovi, vi suvišni, indolentni 
majmuni, vi pletete tim svojim nožurdama kao da one ništa ne vrijede. 
Ako padnete kada u ratu, onda će od svake vaše noge napraviti pola 
kilograma koštanog ugljena, od jednog čovjeka dva kilograma, od ruku i 
nogu zajedno, pa će kroz vas u šećeranama filtrirati šećer, vi idioti. Vi ne 
znate kako ćete i poslije smrti biti korisni svojim potomcima. Vaši će 
sinovi piti kavu zaslađenu šećerom koji je prošao kroz vaše kosti, vi 
blesani!“ Ja sam se pri tom zamislio, a on me upita o čemu razmišljam. 
»pokorno javljam.“ rekoh, ,mislim o tome kako koštani ugljen od 
gospode oficira mora biti mnogo skuplji nego od prostih vojnika.“ Za to 
sam dobio tri dana samice. 

Švejkov je drug pokucao na vrata i kad se javio stražar, šaptao je nešto s 
njim, pa onda stražar viknu nešto u kancelariju. 

Začas dođe po Švejkova druga neki štabni narednik, te Švejk opet osta 
sam. 

Na odlasku reče taj gad glasno štabnom naredniku, pokazujući Švejka: 

- To je moj stari drug iz Kijeva. 

Puna dvadeset i četiri sata bio je Švejk sam, izuzimajući ono nekoliko 
trenutaka kad su mu donijeli hranu. 

Te se noći uvjerio da je ruska vojnička kabanica toplija i veća nego 
austrijska, i da nije nipošto neugodno ako miš noću onjuška uho čovjeka 
koji spava. Švejku se to činilo kao umiljati šapat, iz kojega su ga probudili 
u osvit zore kad su došli po njega. 

Švejku još ni danas nije jasno kakav je to zapravo bio sastav suda pred 
koji ga odvukoše u to tužno jutro. Da je to bio vojni sud, o tom nije bilo 
nikakve sumnje. Zasjedao je u njemu čak neki general, a zatim pukovnik, 
major, natporučnik, narednik i neki pješak koji zapravo nije ništa drugo 
radio nego ostalima pripaljivao cigarete. 

Švejka nisu mnogo ni ispitivali. 

Onaj major među njima pokazivao je za njega nešto veći interes i govorio 
je češki: 

_ Vi ste izdali našeg cara? - dreknu on na Švejka. 

- Isuse i Marijo, kada? - viknu Švejk. - Zar ja izdao cara, našeg prejasnog 
vladara, za koga sam već toliko propatio? 

- Ostavite gluposti! - reče major. 


- Pokorno javljam, gospodine majore, da izdaja cara nije nikakva glupost. 
Mi vojnici zakleti smo se caru na vjernost, a ja sam tu prisegu, kao što su 
pjevali u kazalištu, kao vjerni vojnik izvršio. 

- Evo ovdje - reče major - ovdje su dokazi vaše krivnje i istine! 

I pokaza opsežan svežanj spisa. 

Čovjek koga su strpali Švejku u zatvor dao je glavni materijal. 

- Vi dakle još ne priznajete? - upita major Švejka. - Ali vi ste već sami 
priznali da ste se dobrovoljno presvukli u rusku uniformu kao pripadnik 
austrijske vojske. Pitam vas još posljednji put: je li vas tko na to prisilio? 
- Ja sam to uradio bez prisile. 

- Dobrovoljno? 

- Dobrovoljno. 

- Bez pritiska? 

- Bez pritiska. 

- Znate li da ste izgubljeni? 

- Znam, 91. regimenta već me sigurno traži, ali ako dopustite, gospodine 
majore, malu primjedbu o tome kako se ljudi dobrovoljno presvlače u 
tuđa odijela. Godine 1908. negdje u srpnju, kupao se knjižar Božetčch iz 
Pfične ulice u Pragu u starom rukavu Berounke u Zbraslavu. Odijelo je 
ostavio u vrbiku i vrlo se veselio kad je kasnije ušao k njemu u vodu još 
jedan gospodin. Riječ po riječ, pa su se šalili, prskali vodom i ronili sve do 
večera. A zatim je onaj strani gospodin izašao iz vode, jer mora na večeru. 
Gospodin Božetčch je ostao još časak u vodi, a onda pošao po odijelo u 
vrbik, ali je mjesto svoga odijela našao ondje poderano skitničko odijelo i 
pisamce: 

»Dugo sam razmišljao: hoću li - neću li, kad smo se već tako lijepo 
zabavljali u vodi, pa sam onda ubrao ivančicu i kidao latice, a posljednja 
otkinuta latica rekla je: Hoću! Zato sam zamijenio svoje prnje za vaše 
odijelo. Ne morate se bojati da ih obučete. Očišćene su od ušiju prije 
nedjelju dana u kotaru Dobrišu. Drugi put bolje pazite s kim se kupate! U 
vodi izgleda svaki goli čovjek kao narodni zastupnik, a možda je i ubojica. 
Ani vi ne znate s kim ste se kupali. A vrijedilo se okupati. Sada naveče 
voda je najugodnija. Uđite u vodu još jednom da se malo priberete!“ 
Gospodinu Božetčchu nije preostalo ništa drugo nego da pričeka dok se 
smrkne, a onda se obukao u one skitničke prnje i uputio prema Pragu. 
Uklanjao se kotarskoj cesti i išao po stazama preko livada i susreo se sa 


žandarmerijskom patrolom iz Chuchle, koja ga je kao skitnicu uhapsila i 
odvela sutradan ujutro kotarskom sudu u Zbraslav, jer bi svatko mogao 
reći da je Josef Božetčch, knjižar iz Prične ulice u Pragu br. 16. 

Zapisničar koji je slabo razumio češki shvatio je da optuženi navodi 


adresu svoga sukrivca, pa stoga upita još jedanput: 


- Ist das genau, Prag, No. 16, Josef Bozetech?*“* 

- Stanuje li još i sada ondje, to ne znam - odgovori Švejk - ali godine 1908. 
stanovao je ondje. Vrlo je lijepo uvezivao knjige, ali sporo, jer je svaku 
knjigu najprije pročitao i uvezivao je prema sadržaju. Ako je knjiga 
uvezana u crne korice, tada je više nitko nije morao ni čitati. Odmah se 
znalo da se roman svršava vrlo žalosno. Želite li još kakve pojedinosti? A 
da ne zaboravim, svaki je dan sjedio u Flekovoj pivovari i pripovijedao 
sadržaj svih knjiga koje je upravo dobio na uvez. 

Major priđe zapisničaru i reče mu nešto šaptom, a zapisničar tada precrta 
u zapisniku adresu novog tobožnjeg zavjerenika Božetčcha. 

Poslije toga ovaj je čudnovati sud nastavio svoj rad na način prijekoga 
suda, što je udesio predsjednik general Fink von Finkenstein. 

Kao što neki ljudi imaju strast da skupljaju kutije od šibica, tako je strast 
toga gospodina bilo organiziranje prijekih sudova, premda je to u većini 
slučajeva bilo u suprotnosti s vojnim sudskim pravilnikom. 

Taj je general govorio da ne treba nikakvih istražitelja, da će on sve 
podatke prikupiti i da svaki zlikovac mora biti obješen za tri sata. Dok je 
on bio na fronti, kod njega se nije nikad oskudijevalo prijekim sudovima. 
Kao što netko mora redovito svaki dan odigrati partiju šaha, biljara ili 
marijaša, tako je i taj čuveni general svaki dan sastavljao prijeke ratne 
sudove, predsjedavao im i s velikom ozbiljnošću i radošću navješćivao 
borbu optuženome. 

Kad bi čovjek htio biti sentimentalan, tada bi napisao da je taj čovjek 
imao na savjesti mnogo desetaka ljudi, osobito ovdje na istoku gdje se 
borio, kao što je govorio, s velikoruskom agitacijom među galicijskim 
Ukrajincima. No s njegova gledišta ne možemo govoriti da je imao koga 
na savjesti. 

To kod njega nije postojalo. Kad bi dao objesiti učitelja, učiteljicu, popa ili 
čitavu obitelj na osnovu presude svoga prijekog suda, vratio bi se mirno u 
svoj stan, kao kad se strastveni igrač marijaša zadovoljno vrača iz 
gostionice kući i razmišlja o tome kako je dobio kontru, kako je on dao 


rekontru, oni suprakontru, on tutti, a oni još povrh toga, i kako je on 
dobio igru i imao sto i sedam. Smatrao je vješanje kao nešto jednostavno 
i prirodno, kao nekakav svagdanji kruh, pa je pri osudama dosta često 
zaboravljao cara, te nije ni govorio: ,U ime njegova veličanstva osuđuje se 
na smrt vješanjem“, nego bi kazao: ,Osuđujem vas.“ 

Kadšto bi u vješanju primijetio i kakvu komičnu stranu, pa je i o tome 
jednom pisao svojoj supruzi u Beč: ,,...ili, npr., moja draga, ne možeš ni 
zamisliti kako sam se prošli put nasmijao kad sam prije nekoliko dana 
osudio jednog učitelja zbog špijunaže“. Imam izvježbanog čovjeka koji 
izvršava vješanje, on ima već priličnu praksu to je jedan narednik koji se 
time bavi iz sportskih pobuda. Bio sam baš u svojem stanu kad je poslije 
osude došao k meni taj narednik i zapitao me gdje da objesi toga učitelja. 
Rekao sam mu da to učini o prvom drvu, pa sad zamisli komičnost te 
situacije. Bili smo nasred stepe gdje nismo, kud je oko dopiralo, vidjeli 
ništa drugo nego travu, a na milju daleko nijedno drvce. Ali nalog je 
nalog, pa stoga narednik uze učitelja i pod pratnjom podoše da potraže 
prvo drvo. 

Vratili su se tek naveče, zajedno s učiteljem. Narednik dođe k meni i 
upita me opet: ,O šta da objesim toga klipana?“ Izgrdio sam ga da sam 
dao nalog neka ga objesi o prvo drvo. Rekao je da će pokušati sutra 
ujutro, no ujutro je došao sav blijed javljajući da je učitelj prije zore 
pobjegao. To mi se činilo tako smiješno da sam oprostio svima koji su ga 
čuvali, a još sam se i našalio da je jamačno sam učitelj otišao da potraži 
kakvo drvo. Eto vidiš, moja draga, da se mi ovdje ne dosađujemo, i reci 
malom Vilimu da mu tatica šalje poljubac i da će mu uskoro poslati 
živoga Rusa, na kojem će Vilim jahati kao na konjiću. Još ti se, moja 
draga, sjećam jednog smiješnog slučaja. Vješali smo nedavno jednog 
Židova zbog špijunaže. Klipan se umiješao među nas iako nije ovdje imao 
nikakva posla, pa se ispričavao da prodaje cigarete. Visio je dakle, ali 
samo nekoliko sekundi, jer se uže prekinulo i on pao na pod, ali se 
odmah pribrao i doviknuo mi: ,Gospodine generale, ja idem kući, već ste 
me jednom objesili, a po zakonu ne mogu biti dvaput obješen zbog 
jednog zločina.“ Prasnuo sam u smijeh, te smo Židova pustili. Kod nas je, 
moja draga, veselo... 


Kad je general Fink postao zapovjednik garnizona tvrđave Przemyšl, nije 
više imao toliko prilike da priređuje slične cirkuse, pa se zato s velikom 
radošću prihvatio Švejkova slučaja. 

Švejk je dakle stajao pred tim tigrom koji je sjedio u pročelju za dugim 
stolom, pušio cigaretu za cigaretom, slušao prijevode Švejkovih iskaza i 
pri tom klimao glavom u znak odobravanja. 

Major je predložio da se telegrafski zapita brigada i tako utvrdi gdje se 
sada nalazi 11. pohodna satnija 91. pukovnije, kojoj, prema svojim 
izjavama, pripada optuženi. 

General se usprotivio i izjavio da se time usporava rad suda i narušuje 
pravo značenje prijekog suda. Postoji ipak potpuno priznanje optuženoga 
da je obukao rusku uniformu, a zatim i važna izjava svjedoka da je 
optuženi priznao da je bio u Kijevu. Predlaže stoga da se sud povuče na 
vijećanje kako bi se mogla izreći osuda i odmah zatim izvršiti. 

No major je ustrajao pri svome da valja utvrditi identitet optuženoga, jer 
je čitav slučaj politički neobično važan. Utvrđivanjem njegova indentiteta 
mogu se otkriti dalje veze optuženoga s njegovim bivšim drugovima iz 
jedinice kojoj je pripadao. 

Major je bio romantički sanjar. Govorio je i o tome da se zapravo hvataju 
nekakvi konci i da nije dovoljno osuditi čovjeka. Osuda je, veli, jedino 
rezultat nekakve istrage koja u sebi sadržava konce, a ti konci... Nije se 
mogao ispetljati iz tih konaca, no svi su ga razumjeli i odobravajući 
klimali glavom, pa čak i gospodin general, kojem su se ti konci tako 


svidjeli da je zamišljao kako na majorovim koncima vise novi prijeki 
sudovi. Zato se nije više ni protivio da se upita brigada pripada li Švejk 
zaista 91. pukovniji, kada je otprilike prešao k Rusima i kakve su to tada 
bile operacije 11. marškompanije. 
Švejk je za vrijeme čitave te debate stajao u hodniku pod stražom dvojice 
vojnika s bajonetom na pušci, a onda je opet bio doveden pred sud i još 
jednom zapitan kojoj pukovniji zapravo pripada. Poslije toga ga odvedoše 
u garnizonski zatvor. 

x ** 
Kad se general Fink poslije neuspjelog prijekog suda vratio kući, legao je 
na divan i razmišljao kako bi zapravo ubrzao čitav postupak. 
Bio je tvrdo uvjeren da će odgovor brzo stići, ali da to ipak neće biti ona 
brzina kojom su se odlikovali njegovi sudovi, jer poslije toga dolazi još i 
duhovna utjeha optuženikova, čime će se izvršenje kazne nepotrebno 
odgoditi za dva sata. 
- Svejedno - sjeti se general Fink - duhovnu utjehu možemo mu podijeliti 
i prije osude, još prije nego dođe obavijest iz brigade. Ionako će biti 
obješen! 
I general Fink naredi da se pozove feldkurat Martinec. 
Bio je to neki nesretni kateheta i kapelan odnekud iz Moravske, koji je 
imao za župnika nekog nevaljalca tako da se radije prijavio u vojnu 
službu. Bio je to zaista religiozan čovjek koji se sa žaljenjem u srcu sjećao 
svoga župnika, koji je polagano, ali sigurno srljao u propast. Sjećao se 
kako je njegov župnik lokao šljivovicu kao duga i kako mu je jednom 
noću na silu gurao u krevet neku ciganku, skitnicu, koju je našao iza sela 
kad je teturao iz pecare rakije. 
Vojni svećenik Martinec živio je u uvjerenju da će kao duhovni utješitelj 
ranjenih i umirućih na bojištu otkupiti i grijehe svojeg razvratnog 
župnika koji ga je, vraćajući se noću kući, nebrojeno puta probudio i 
govorio mu: 
- Jeniček, Jeniček! Odebela djevojka, to je sav moj život! 
Njegove se nade nisu ispunile. Bacali su ga po garnizonima, gdje uopće 
nije imao nikakva drugog posla nego da u garnizonskoj crkvi jednom u 
četrnaest dana prije mise održi propovijed vojnicima garnizona i da 
odolijeva iskušenju koje je dolazilo iz oficirskog kasina, gdje su se vodili 
takvi razgovori da su u poređenju s njima odebele djevojke njegova 


župnika bile samo nevina molitva anđelu čuvaru. 

Sad su ga obično zvali generalu Finku za vrijeme velikih operacija na 
bojištu, kad je trebalo slaviti kakvu pobjedu austrijske vojske, pa je tada 
general Fink priređivao svečane poljske mise s jednakim oduševljenjem 
kao i prijeke sudove. 

Neman Fink bijaše takav austrijski rodoljub da se uopće nije molio za 
pobjedu njemačkog ili turskog oružja. Kad su Nijemci iz Reicha pobijedili 
gdjegod Francuze ili Engleze, popratio je to s potpunom šutnjom od 
oltara. 

Neznatno pobjedonosno austrijsko čarkanje izvidničke austrijske patrole 
s ruskom predstražom, koje je štab naduo kao golemi mjehur od 
sapunice u poraz čitavog armijskog zbora, potaklo je generala Finka na 
svečane službe božje tako da je nesretni vojni svećenik dobio utisak da je 
general Fink ujedno i vrhovna glava katoličke crkve u Przemyšlu. 

General Fink je odlučivao o tome kakav će biti ceremonijal prilikom 
takve mise, pa je uvijek najviše želio nešto poput tjelovske svečanosti s 
oktavom. 

Imao je običaj, kad se već završilo podizanje u misi, da dojuri na 
vježbalište na konju i da pred oltarom triput vikne: ,Hura - hura - hura!“ 
Feldkurat Martinec, pobožna i pravedna dušica, jedan od malobrojnih 
koji su još vjerovali u Boga, nerado je išao generalu Finku. 

Nakon svih uputa koje mu je davao zapovjednik garnizonske posade, 
general Fink bi mu uvijek natočio kakvu ljutu kapljicu i zatim mu pričao 
najnovije anegdote iz najblesavijih sveščica koje su za vojsku izdavale 
novine ,Lustige Blatter“. 

Imao je čitavu knjižicu takvih sveščića s glupim naslovima, kao na 
primjer: ,Humor u telećaku za oči i uši“, ,Hindenburgove anegdote“, 
»Hindenburg u ogledalu humora“, ,Drugi telećak, pun humora, napunjen 
od Feliksa Šlempera“, ,Iz našeg gulaševa kanona“, ,,Sočno granatno iverje 
iz rovova“ ili ove budalaštine: ,Pod dvoglavim orlom“, ,Bečki odrezak iz c. 
i kr. poljske kuhinje. Podgrijao Artur Lokesch“. Kadšto mu je pjevao i 


pjesme iz zbirke veselih vojnih popjevaka ,Wir miissen siegen“““', pri 
čemu je stalno točio žestoka pića i prisiljavao feldkurata Martineca da 
pije i galami s njim. Zatim je pričao prostakluke, tako da se feldkurat 
Martinec s bolom u srcu sjećao svoga župnika koji nije ništa zaostajao za 
generalom Finkom s obzirom na masne riječi. 


Svećenik Martinec je sa strahom opažao da moralno pada sve dublje što 
više dolazi generalu Finku. 

Počeše mu se, nesretniku, sviđati likeri što ih je pio kod generala, a 
polako mu se počeše dopadati i generalovi razgovori, javljahu mu se 
razvratne slike, a zbog kontušovke, oskorušovače i paučine na bocama 
starog vina koje je stavljao pred njega general Fink, zaboravljao je 
Gospoda Boga i među recima brevijara plesale su mu djevojke iz 
generalova pričanja. Odvratnost prema odlaženju gospodinu generalu 
polagano je nestajala. 

General je zavolio feldkurata Martineca koji mu se u početku činio kao 
kakav sveti Ignacije Loyola, ali se postepeno prilagođavao generalovoj 
okolini. 

Jednom je general pozvao k sebi dvije sestre pomoćnice iz poljske bolnice 
koje zapravo nisu ondje ni služile, nego su samo bile na platnom spisku, 
a povećavale su svoje prihode boljom prostitucijom kao što je bilo 
uobičajeno u ta teška vremena. Pozvao je feldkurata Martineca koji je već 
tako duboko pao u zamke đavolove, da je nakon zabave od pola sata 
izmijenio obadvije dame i pri tom tako rikao da je zaslinio čitav jastuk na 
divanu. Zatim je dugo vremena predbacivao sebi taj razvratni postupak, 
premda ga nije mogao popraviti ni time što je te noći, vraćajući se kući, 
kleknuo pomutnjom u parku pred spomenikom graditelja i načelnika 
grada, mecene, gospodina Grabowskog koji je osamdesetih godina stekao 
za Przemyšl velike zasluge. 

Samo se topot koraka vojne patrole miješao u njegove usrdne riječi: 

- Ne osudi, Gospode, službenika svojega, jer nijedan čovjek nije pravedan 
pred licem tvojim ako mu ne daš oproštenje svih grijeha njegovih. Neka 
mu dakle, molim te, ne bude teška osuda tvoja! Pomoć tvoju molim i u 
ruke tvoje, Gospode, predajem duh svoj. 

Od toga je vremena Martinec nekoliko puta pokušavao, kad su ga pozvali 
generalu Finku, odreći se svih zemaljskih užitaka te se pri tom ispričavao 
pokvarenim želucem, smatrajući ovu laž potrebnom da mu duša ne bi 
osjetila paklenih muka, jer je u isto vrijeme držao da vojnička disciplina 
zahtijeva, kad general rekne feldkuratu: ,Loči, druže!“, da taj loče već iz 
samog poštovanja prema pretpostavljenom. 

Kadšto mu to dakako nije polazilo za rukom, osobito kad je general 
nakon svečanih poljskih misa priređivao još svečanije gozbe na račun 


garnizonske blagajne, gdje su zatim u računovodstvu sve to nekako 
skalupljivali da i oni nešto ušićare. Martinec je tada uvijek mislio da je 
moralno pokopan pred licem Gospodnjim, i sav je drhtao od toga. 

Hodao je kasnije kao u bunilu i ne gubeći u tom kaosu vjeru u boga, 
sasvim je ozbiljno počeo razmišljati o tome nije li potrebno da se svaki 
dan redovito bičuje. 

U sličnom je raspoloženju i sada primio generalov poziv da dođe k njemu. 
General Fink izašao mu je u susret nasmijan i veseo. 

- Jeste li već čuli - doviknuo mu je veselo u susret - za moj prijeki sud? 
Objesit ćemo jednog vašeg zemljaka! 

Pri riječi ,zemljaka“ feldkurat Martinec pogleda generala ožalošćenim 
pogledom. Već je nekoliko puta odbio mišljenje da je on Čeh, i objasnio je 
već nebrojeno puta da njihovoj moravskoj župi pripadaju dvije općine, 
češka i njemačka, i da je on toliko puta morao jedne nedjelje držati 
propovijed za Čehe, a druge za Nijemce, pa jer u češkoj općini uopće 
nema češke škole, nego je samo njemačka škola, to on mora u obadvije 
općine poučavati njemački, te on stoga nije nikakav Čeh. Taj logički 
zaključak dao je jednom povoda nekom majoru za stolom da primijeti 
kako je taj feldkurat iz Moravske zapravo trgovina mješovitom robom. 

- Pardon - reče general - zaboravio sam, nije to vaš zemljak. To je Čeh, 
vojni bjegunac, izdajica, služio je Rusima, pa ćemo ga objesiti. Ali još 
zasada zbog forme utvrđujemo njegov identitet, no to ne smeta, on će 
odmah biti obješen čim dođe telegrafski odgovor. 

I ponudivši feldkurata da sjedne kraj njega na divan, general nastavi 
veselo: 

- Kad je kod mene prijeki sud, sve mora zaista i da odgovara prijekosti 
toga suda; to je moj princip. Dok sam još u početku rata bio u Lavovu, 
jednom sam postigao i to da smo nekog klipana objesili tri minute poslije 
proglašenja osude. To je dakako bio Židov, ali jednog smo Rusina objesili 
pet minuta nakon osude. 

General se dobrodušno nasmijao: 

- Obojici slučajno nije bila potrebna duhovna utjeha. Židov je bio rabin, a 
Rusin pop. Ovdje je dakako drugačiji slučaj, ovdje se radi o vješanju 
katolika. Pala mi je na um sjajna misao: da se stvar ne odugovlači, 
podijelite mu duhovnu utjehu unaprijed, kao što rekoh, da se stvar ne 
odugovlači. 


General pozvoni i naloži sluzi: 
- Donesi dvije boce iz jučerašnje baterije! 
I natočivši začas vino u feldkuratovu čašu, reče mu ljubazno: 
- Utješite se malo prije duhovne utjehe... 
x ** 
Kroz prozor s rešetkama, iza kojega je na vojničkom krevetu sjedio Švejk, 
razlijegala se u taj strašni čas njegova pjesma: 


Mi vojnici, mi smo gospoda, 
djevojke nas vole mnoge, 
novac svi mi fasujemo, 
svagdje nam je uvijek dobro... 
Ca-raraa... Eins, zwei... 


II. DUHOVNA UTJEHA 

Feldkurat Martinec nije ušao k Švejku, nego je u pravom smislu riječi 
uletio k njemu kao balerina na pozornicu. Nebeske čežnje i boca starog 
Gumpoldskirchena učinile su da je u tom dirljivom času bio lagan kao 
perce. Činilo mu se da se u tom ozbiljnom i svetom času približava bogu, 
a približavao se zapravo Švejku. 

Kad su zatvorili za njim vrata i ostavili ih same, reče on oduševljeno 
Švejku koji je sjedio na krevetu: 

- Dragi sine, ja sam feldkurat Martinec. 

Takav početak razgovora činio mu se čitavim putem najprikladniji i 
nekako očinski dirljivim. 

Švejk ustade sa svoga ležaja, snažno prodrma feldkuratovu ruku pa mu 
reče: 

- Vrlo mi je drago, ja sam Švejk, ordonans 11. marškompanije 91. 
pukovnije. Nedavno su nam kadar premjestili u Bruck na Leithi, a sada 
lijepo sjednite kraj mene, gospodine feldkurate, i pričajte mi zašto ste vi 
zatvoreni. Vi ste ipak u rangu oficira, te vam pripada oficirski zatvor, a ne 
ovaj u kojem je krevet pun ušiju. Katkad se dabome dešava da netko ne 
zna u koji zapravo zatvor spada, ali to se pobrka u kancelariji ili slučajno. 
Jednom sam vam, gospodine feldkurate, sjedio u pukovnijskom zatvoru 
u Budjejovicama, pa su mi doveli u zatvor nekog kadetštelfertretera. 

Kadetštelfertreter bijaše nešto slično poput feldkurata, ni prase ni miš, 
derao se na vojnike kao oficir, a kad bi se što dogodilo, tada bi ga zatvarali 
među vojnike. Bili su vam to, gospodine feldkurate, nekakvi bastardi koje 
nisu primali na hranu u podoficirsku kuhinju, a na vojničku hranu nisu 
imali pravo jer su bili viši od običnih vojnika, a oficirska im hrana nije 
pripadala. Bilo ih je tada kod nas pet, te su u početku jeli u kantini samo 
sir jer nisu hranu nigdje dobivali, dok ih nije jednog dana zatekao 
natporučnik Wurm i zabranio im to jer ne odgovara dostojanstvu 
kadetštelfertretera da dolazi u vojničku kantinu. Ali što su mogli raditi 
kad ih u oficirsku kantinu nisu puštali? Tako su visjeli u zraku, te su u 
nekoliko dana toliko prepatili da je jedan od njih skočio u Malšu, a drugi 
je pobjegao iz pukovnije i za dva mjeseca pisao nam u kasarnu da je u 
Maroku ministar vojske. 

Ostalo ih je četvorica, jer su onoga iz Malše izvukli živa jer je u 
uzbuđenju zaboravio, kad je skakao u vodu, da zna plivati i da je položio 
ispit iz plivanja s odličnim uspjehom. Otpremili su ga u bolnicu, pa ondje 
opet nisu znali treba li ga pokriti oficirskom dekom ili običnom 
vojničkom. I tako napokon nađoše rješenje po kojem mu ne dadoše 
uopće nikakve deke, nego ga samo zaviše u mokru ponjavu, tako da je on 
za pola sata molio da ga vrate natrag u kasarnu, i to vam je bio baš onaj 
kojeg su strpali u moju ćeliju sasvim mokrog. Sjedio je ondje oko četiri 
dana i uživao jer je dobivao hranu; bio je, što se kaže, na nečem 
sigurnom. Peti dan dođoše po njega, no on vam se za pola sata vratio po 
kapu i plakao je od radosti. Rekao je: ,Pala je konačno odluka o nama! Od 
danas će nas kadetštelfertretere zatvarati u glavnu stražarnicu među 
oficire, za hranu ćemo doplaćivati u oficirskoj kuhinji te ćemo dobivati 
hranu kad se oficiri najedu, spavat ćemo zajedno s vojnicima, a i kavu 
ćemo dobivati u vojničkoj kuhinji, a i duhan isto tako s vojnicima“. 

Tek sada se feldkurat Martinec toliko pribrao da je prekinuo Švejka 
rečenicom koja po svojem sadržaju nije bila ni u kakvoj vezi s 
prethodnim razgovorom: 

- Da, da, dragi sine! Ima stvari između neba i zemlje o kojima treba 
razmišljati usrdna srca i s potpunim povjerenjem u beskrajno milosrđe 
božje. Dođoh, dragi sine, da ti podijelim duhovnu utjehu. 

Zamuknuo je jer mu sve to nekako nije pristajalo. Putem je sastavljao 
čitav plan govora kojim će nesretnika navesti na razmatranje o njegovu 


životu i o tome kako će mu biti oprošteno na nebesima ako se pokaje i 
pokaže djelotvorno žaljenje. 

Sada je razmišljao kako da nastavi, ali ga prekide Švejk pitanjem ima li 
cigaretu. 

Feldkurat Martinec nije još naučio pušiti; to je ujedno bilo jedino što je 
zapravo sačuvao od prijašnjeg načina života. Kadšto je kod generala 
Finka, kad je već imao malo više u glavi, pokušavao da zapuši koju 
britaniku, ali mu je dim odmah izlazio napolje, tako da mu se činilo kao 
da ga anđeo čuvar opominjući škaklja po grlu. 

- Ne pušim, dragi sine - odgovori Švejku neobično dostojanstveno. 

- Čudim se - reče Švejk. - Poznavao sam mnogo feldkurata koji su pušili 
kao špiritusna lampa na Zlichovu. Feldkurata uopće ne mogu zamisliti da 
ne puši i ne pije. Samo jednog sam poznavao koji nije pušio, ali je, 
umjesto da puši, radije žvakao duhan pa je kod propovijedi popljuvao 
čitavu propovjedaonicu... A odakle ste vi, gospodine feldkurate? 

- Od Novog Jičina - klonulim glasom odgovori c. i kr. feldkurat Martinec. 
- Onda ste valjda poznavali, gospodine feldkurate, neku Ruženu 
Gaudrsovu, koja je preklani bila zaposlena u jednoj vinari u Platnefskoj 
ulici u Pragu, te je jednom optužila osamnaest ljudi zbog očinstva jer su 
joj se rodili blizanci. Jedan je od tih blizanaca imao jedno oko plavo, a 
drugo smeđe, a drugi je blizanac imao jedno oko sivo, a drugo crno, tako 
da je ona pretpostavljala da su već u tom angažirana četiri gospodina sa 
sličnim očima koji su zalazili u tu vinaru i imali s njom posla. Zatim je 
jedan od blizanaca bio hrom u jednu nogu, kao i neki magistratski 
savjetnik koji je onamo zalazio, a drugi je blizanac imao šest prstiju na 
jednoj nozi, kao narodni zastupnik koji je ondje bio dnevni gost. A sada 
zamislite, gospodine feldkurate, da je onamo zalazilo osamnaest takvih 
gostiju 1 da su ti blizanci imali od svakoga gosta nekakvo obilježje, i to od 
svih osamnaest s kojima je odlazila ili u privatni stan ili u hotel. Sud je 
konačno odlučio da je otac u takvoj gunguli nepoznat, no ona je onda sve 
svalila na gostioničara, pa je optužila gostioničara kod kojeg je služila, ali 
on je dokazao da je već preko dvadeset godina impotentan zbog operacije 
neke upale u donjem dijelu tijela. Oni su je onda, gospodine feldkurate, 
šupirali k vama u Novy Jičin, tako da se odatle najbolje vidi da onaj koji 
nije s malim zadovoljan, obično ne dobije ništa. 

Ona se trebala držati jednog, a ne tvrditi pred sudom da je jedan blizanac 


od gospodina narodnog zastupnika, a drugi od gospodina magistratskog 
savjetnika, pa od ovog i onog. Rođenje svakoga djeteta može se lako 
izračunati. Tada i tada bila sam s njim u hotelu, a dijete mi se rodilo tada 
i tada. Dakako, ako je normalan porođaj, gospodine feldkurate. U takvim 
vam se svratištima uvijek može naći svjedok za pet kruna, recimo vratar 
ili sobarica, koji će prisegnuti da je netko zaista bio s njom te noći i da mu 
je još ona rekla kad su silazili niz stepenice: ,A šta ako od toga nešto 
bude?“, ali joj je on na to odgovorio: ,Ne boj se, milena, za dijete ću se ja 
pobrinuti.“ 

Feldkurat se zamislio te mu se sad čitava ta duhovna utjeha učinila 
nekako teškom, premda je već prije toga imao izrađen čitav plan o tome 
što će i kako će razgovarati s dragim sinom. O najvišem milosrđu na dan 
strašnoga suda kad iz svojih grobova ustanu svi vojni zločinci s omčom 
oko vrata, no jer su se pokajali, bit će pomilovani kao i onaj razbojnik iz 
Novog zavjeta. 

Spremio je valjda jednu od najljepših duhovnih utjeha koja se trebala 
sastojati od tri dijela. Najprije je htio govoriti o tome da je smrt 
vješanjem laka smrt kad je čovjek potpuno izmiren s bogom. Vojni zakon 
strogo kažnjava krivca zbog izdaje cara koji je otac svih vojnika, tako da i 
najmanji prekršaj treba gledati kao na ocoubistvo, kao na buljenje 
vlastitog oca. Zatim je htio razviti svoju teoriju da car vlada po milosti 
božjoj, da ga je bog odredio da upravlja svjetskim poslovima, kao što je 
papu postavio da upravlja duhovnim poslovima. Izdaja cara jest izdaja 
samoga gospodina boga. Prema tome vojnog zločinca osim užeta čeka i 
vječna kazna i vječno prokletstvo hulitelja. Ali iako svjetovna pravda ne 
može zbog vojne discipline poništiti osudu, nego mora objesiti zločinca, 
ipak još nije sve izgubljeno s obzirom na onu drugu, vječnu kaznu. 
Čovjek je može predusresti odličnim potezom, pokajanjem. 

Feldkurat je zamišljao ovu najdirljiviju scenu koja će i njemu samome 
koristiti ondje gore za brisanje svih prigovora o njegovu radu i djelovanju 
u stanu generala Finka u Przemyšlu. 

Zamišljao je kako će u uvodu viknuti na osuđenika: 

- Pokaj se, sine! Kleknimo zajedno! Ponavljaj za mnom, sine! 

I kako će se zatim u ovoj smrdljivoj i ušljivoj ćeliji razlijegati ova molitva: 
- O bože, čija je vječna osobina smilovanje i praštanje, molim te žarko za 
dušu ovoga vojnika kojemu si zapovjedio da ode s ovoga svijeta na 


temelju osude vojnog prijekog suda u Przemyšlu! Daj da ovaj infanterist, 
koji se usrdno i potpuno pokajao, ne okusi paklenih muka, nego da uživa 
vječno blaženstvo! 

- S dopuštenjem, gospodine feldkurate, vi već sjedite pet minuta kao 
zaliveni, kao da vam uopće nije do razgovora. Na vama čovjek odmah vidi 
da ste prvi put u zatvoru. 

- Došao sam amo - reče ozbiljno feldkurat - zbog duhovne utjehe. 

- Čudno je to, gospodine feldkurate, što neprestano spominjete tu 
duhovnu utjehu. Ja se, gospodine feldkurate, ne osjećam toliko jak da bih 
vam mogao pružiti kakvu duhovnu utjehu. Niste vi ni prvi ni posljednji 
feldkurat koji je dospio u zatvor. Uostalom, da pravo kažem, gospodine 
feldkurate, ja nisam toliko rječit da bih mogao kome pružiti utjehu u 
njegovu teškom položaju. Jednom sam i to pokušao, ali nije ispalo baš 
najbolje; čičnite lijepo uz mene, pa ću vam to ispričati. Kad sam stanovao 
u Opatovičkoj ulici, imao sam ondje druga Faustyna, vratara u hotelu. Bio 
je to vrlo valjan čovjek, pravedan i marljiv. Poznavao je sve ulične 
djevojke, pa ste mogli, gospodine feldkurate, doći k njemu u hotel u bilo 
koje doba noći i samo mu reći: ,Gospodine Faustyne, trebam kakvu 
curu“, pa bi vas on odmah savjesno upitao želite li blondinku, brinetu, 
manju, veću, tanku ili deblju, Njemicu, Čehinju ili Židovku, neudatu, 
rastavljenu ili udatu ženu, inteligentnu ili bez inteligencije. 

Švejk se povjerljivo priljubi uz feldkurata i ovijajući mu ruku oko pasa 
nastavi: 

- Recimo dakle, gospodine feldkurate, da ste rekli: ,Želim blondinku, 
jakih nogu, udovicu, bez inteligencije“, vi biste je imali za deset minuta u 
krevetu zajedno s krsnim listom. 

Feldkuratu postade vruće, a Švejk je govorio dalje privijajući materinski 
feldkurata: 

- Vi ne biste ni vjerovali, gospodine feldkurate, kako je gospodin Faustyn 
imao smisla za moral i poštenje. Od tih žena koje je pribavljao i dobavljao 
u sobe nije uzimao ni novčića napojnice, a ako se kada koja od tih žena 
zaboravila pa mu je htjela štogod gurnuti u ruku, trebali biste vidjeti kako 
se razljutio i izderao se na nju: ,Ti svinjo jedna, kad već prodaješ svoje 
tijelo i činiš tako smrtni grijeh, nemoj misliti, da mi taj tvoj sekser može 
šta pomoći. Nisam ja nikakav kupler, bestidna droljo! Ja to radim samo iz 
sažaljenja prema tebi da ne moraš, kad si već tako nisko pala, svoju 


sramotu javno izlagati prolaznicima, da te ne bi gdjegod noću uhvatila 
patrola pa da moraš onda tri dana sjediti na policiji. Tako si barem u 
toplome, a nitko ne vidi kako si nisko pala“. On je to nadoknađivao na 
gostima kad već nije htio uzimati novce kao kupler. Imao je svoju taksu: 
plave oči su stajale sekser, crne petnaest novčića, i on bi sve to lijepo 
potanko zbrojio kao račun na komadiću papira koji bi predao gostu. Bile 
su to vrlo pristupačne cijene za posredovanje. Na žensku bez inteligencije 
naplaćivao se sekser kao doplatak, jer je on polazio sa gledišta da takva 
priprosta osoba može čovjeka bolje zabaviti nego kakva obrazovana 
dama. 

Jedne večeri dođe vam gospodin Faustyn k meni u Opatovičku ulicu, vrlo 
uzrujan i sav izvan sebe, kao da su ga maločas izvukli ispod tramvajskog 
zaštitnog okvira i ukrali mu pri tom sat. Najprije nije uopće ništa govorio, 
samo je iz džepa izvukao bocu ruma, otpio, dao meni i rekao: ,Pij!“ I tako 
nismo govorili ništa sve dok nismo popili sav rum, a onda on reče: 
»Druže, budi tako ljubazan i učini mi jednu uslugu. Otvori ulični prozor, 
pa ću ja sjesti na prozor, a ti ćeš me pograbiti za noge i baciti me s trećeg 
kata dolje. Ja ne trebam više ništa u životu, meni je sada posljednja 
utjeha što se našao dobar drug koji će me ukloniti sa svijeta. Ja više ne 
mogu živjeti jer sam ja, pošten čovjek, optužen zbog kuplerstva kao kakav 
židovski kupler. Naš je hotel prvoklasan, sve tri sobarice i moja žena 
imaju knjižice i nisu dužne gospodinu doktoru za vizitu ni novčića. Ako 
me samo malo voliš, baci me s trećeg kata, pruži mi tu posljednju utjehu... 
»Rekoh mu, dakle, da sjedne na prozor i bacih ga dolje na ulicu... Ne 
plašite se, gospodine feldkurate! 

I Švejk stade na dasku i povuče za sobom feldkurata: 

- Pogledajte, gospodine feldkurate, ja sam ga ovako zgrabio i šišnuo ga niz 
prozor! 

Švejk podiže feldkurata i spusti ga na pod, pa dok se zaplašeni feldkurat 
pridizao s poda, pričao je Švejk dalje: 

- Eto vidite, gospodine feldkurate, nije vam se ništa dogodilo, a isto tako 
ni njemu, gospodinu Faustynu, jer je i on pao samo s triput veće visine. 
Gospodin Faustyn je naime bio potpuno pijan te je zaboravio da ja 
stanujem u Opatovičkoj ulici u sasvim niskom prizemlju, a ne u trećem 
katu, kao prije godinu dana kad sam stanovao u Kfemencovoj ulici, a on 
mi dolazio u pohode. 


Feldkurat se s poda zagledao preplašeno u Švejka koji je stajao nad njim 
na dasci i mahao rukama. 

Feldkuratu pade na um da ima pred sobom luđaka, pa promuca: 

- Da, dragi sine, nije to bilo ni triput tako visoko - i odšuljavši se natraške 
prema vratima, poče po njima udarati tako snažno i uz to tako strašno 
vikati da mu je straža odmah otvorila. 

Švejk je kroz rešetkasti prozor vidio kako se feldkurat žuri preko dvorišta 
u pratnji straže i uz to živo gestikulira. 


- Sad ga valjda vode u luđačku sobu - pomisli Švejk, skoči s daske i 


koračajući vojničkim korakom zapjeva: 


A taj prsten što mi dade, 
ja ga neću nositi. 
Do đavola, a zašto ne? 
Kada dođem u regimentu, 
na pušku ću ga nabiti... 


Feldkurata su za nekoliko minuta najavili kod generala Finka. 

x ** 
Kod generala je opet bilo veliko društvo, u kojem su istaknutu ulogu 
igrale dvije ugodne dame, vino i likeri. 
Od oficira su bili prisutni svi članovi jutrošnjeg prijekog suda osim 
običnog infanterista koji im je jutros pripaljivao cigarete. 
Feldkurat je i opet ušao u društvo kao sablast iz bajke. Bio je blijed i 
dostojanstven kao čovjek koji je svjestan da je išćuškan bez krivnje. 
General Fink, koji se u posljednje vrijeme vrlo intimno vladao prema 
feldkuratu, povukao ga je k sebi na divan i pijanim glasom upitao 
feldkurata: 
- Šta ti je, duhovna utjeho? 
Pri tom jedna vesela dama dobaci feldkuratu cigaretu memfis. 
- Pijte, duhovna utjeho! - reče još general Fink točeći feldkuratu vino u 
veliku zelenu čašu. Budući da on nije htio piti, poče ga sam general 
vlastoručno napajati i da feldkurat nije junački potezao, čitava bi ga polio. 
Tek tada ga zapitaše kako se osuđenik vladao pri dijeljenju duhovne 
utjehe. Feldkurat je ustao i rekao glasom punim tragike: 
- Poludio je. 
- To je morala biti sjajna duhovna utjeha - nasmijao se general, na što svi 
prasnuše u grohotan smijeh, a obje dame počeše opet bacati na 
feldkurata memfiske. 
Na kraju stola drijemao je u naslonjaču major koji se već opio, a sada se 
probudio iz svoje apatije, te je brzo natočio u dvije vinske čaše nekakav 
liker, prokrčio sebi put kroz stolice do feldkurata i natjerao smućenog 
slugu božjeg da pije s njim bratimstvo. Zatim se zavalio na svoje mjesto i 
dalje drijemao. 
Tim bratimstvom upao je feldkurat u mrežu đavola koji je pružao prema 


njemu svoje ruke iz svih boca na stolu i iz pogleda i osmijeha veselih 
dama koje su nasuprot njemu stavile noge na stol, tako da je Belzebub 
pogledavao feldkurata iz damskih čipaka. 

Do posljednjeg časa feldkurat je ustrajao u uvjerenju da je ovdje na kocki 
njegova duša i daje on mučenik. 

Izjavio je to i dvojici generalovih momaka, koji su ga odnijeli u susjednu 
sobu na divan, ovakvim razmatranjem: 

- Tužan doduše, ali uzvišen prizor otvara se pred vašim očima kad se 
nepristranom i čistom mišlju sjetite tolikih proslavljenih patnika koji su 
se žrtvovali za vjeru i poznati su pod imenom mučenika. Na meni vidite 
kako se čovjek osjeća uzdignut iznad svih patnja ako u njegovu licu 
stoluje istina i krepost, koje ga naoružavaju za osvojenje slavne pobjede 
nad najstrašnijim patnjama. 

Tu ga okrenuše licem prema zidu i on odmah zaspa. 

Spavao je nemirno. 

Sanjao je da danju vrši dužnost feldkurata, a naveče da je vratar u hotelu 
namjesto vratara Faustyna kojega je Švejk bacio s trećeg kata. 

Generalu su sa svih strana stizale na njega tužbe da je mjesto blondine 
doveo gostu brinetu, mjesto rastavljene inteligentne gospođe udovicu bez 
inteligencije. 

Probudio se ujutro mokar kao miš, želudac mu je bio nemiran kao na 
vodi i činilo mu se da je onaj njegov župnik iz Moravske prema njemu 
pravi anđeo. 


III. ŠVEJK OPET U SVOJOJ MARŠKOMPANIJI 


Onaj major, koji je na jučerašnjem prijepodnevnom suđenju Švejku vršio 
dužnost auditora, ista je ona figura koja je naveče kod generala pila 
bratimstvo sa feldkuratom i drijemala u naslonjaču. 

Sigurno je da nije nitko znao kada i kako je major te noći otišao od 
generala. Svi su bili u takvu stanju da nitko nije zapazio njegovu 
odsutnost, a general je čak brkao tko zapravo od društva govori. Majora 
nije bilo u društvu već preko dva sata, a general je unatoč tome uvijao 
brk, glupo se smješkao i govorio: ,, Dobro ste to rekli, gospodine majore!“ 
Ujutro nisu mogli majora nigdje naći. Njegova je kabanica visjela u 
predsoblju, sablja je bila na vješalici, samo nije bilo njegove oficirske 
kape. Mislili su da je možda zaspao negdje u kućnom nužniku, pa su 
pregledali sve zahode, ali ga nigdje nisu našli. Mjesto njega pronašli su u 
drugom katu jednog natporučnika iz generalova društva, koji je spavao 
klečeći i držao glavu u rupi, kako ga je san uhvatio u rupi kad je povraćao. 
Major kao da je u vodu propao. 

No da je netko pogledao kroz prozor s rešetkama iza kojega je bio 
zatvoren Švejk, vidio bi da pod Švejkovom ruskom kabanicom spavaju 
dvije osobe na jednom krevetu i da ispod kabanice proviruju dva para 
cipela. 

One s ostrugama bile su majorove, a bez ostruga Švejkove. 

Obadvojica su ležali priljubljeni jedan uz drugog kao dva mačića, Švejk je 


podmetnuo svoju šapu pod majorovu glavu, a major je obuhvatio Švejka 
oko pasa priljubljujući se uz njega kao štene uz kuju. 

Nije u tom bilo ničeg zagonetnog. Bio je to samo dokaz da gospodin 
major shvaća svoju dužnost. 

Sigurno vam se već desilo da ste sjedili s nekim i pili čitavu noć sve do 
sutradan u podne, a najednom se vaš subesjednik uhvati za glavu, skoči i 
vikne: ,Isuse i Marijo, trebao sam biti u uredu već u osam sati!“ To je 
takozvani napadaj dužnosti koji se pojavljuje kao neki otpali proizvod 
grižnje savjesti. Takva čovjeka, koga spopadne taj plemeniti napadaj, ne 
može ništa odvratiti od njegova svetog uvjerenja da mora odmah 
nadoknaditi u uredu ono što je zanemario. To su one spodobe bez šešira 
koje uredski vratari hvataju na hodniku i polažu ih u svojoj sobici na 
divan da se ispavaju. 

Sličan je napadaj spopao i majora. 

Kad se probudio u naslonjaču, odjednom mu pade na pamet da mora 
odmah preslušati Švejka. Taj napadaj službene dužnosti pojavio se 
odjednom tako brzo i bio je proveden tako hitro i odlučno da uopće nitko 
nije opazio nestanak gospodina majora. 

Ali zato su toliko snažnije osjetili majorovu nazočnost u stražarnici 
vojničkog zatvora. Upao je onamo kao bomba. 

Službujući narednik je spavao za stolom, a oko njega su ostali vojnici 
spavali u najrazličitijim položajima. 

Major s naherenom kapom nastupi s takvom drekom da su svi prestali 
zijevati, te su im lica poprimila iskreveljen izraz i u majora je gledala 
očajnički i iskreveljeno grupa iscerenih majmuna, a ne grupa vojnika. 
Major je lupao šakom po stolu i derao se na narednika. 

- Vi indolentni klipane, ja sam vam već hiljadu puta rekao da su vaši ljudi 
zasrana svinjska banda! 

Zatim se okrenuo zabezeknutim vojnicima i vikao: 

- Vojnici! Vama viri tupost iz očiju i onda kada spavate, a kad se 
probudite, tada izgledate, klipani, kao da je svaki od vas požderao vagon 
dinamita. 

Zatim je slijedila duga i izdašna propovijed o dužnostima svih vojnika u 
stražarnici i napokon poziv da mu otvore zatvor u kome je Švejk, jer hoće 
da podvrgne delikventa novom preslušavanju. 

Tako je dakle major dospio te noći k Švejku. 


Došao je onamo u takvom stadiju kad je, kao što se kaže, sve u njemu 
dozorilo. Posljednja se njegova eksplozija sastojala u tome što je naložio 
da mu predadu ključeve zatvora. 

Narednik je to odbio prisjećajući se s posljednjim i očajničkim naporom 
svojih dužnosti, što je na majora odjednom djelovalo veličanstveno. 

- Vi zasrana svinjska bando - vikao je u dvorište - da ste mi dali te 
ključeve u ruke, ja bih vam pokazao. 

- Pokorno javljam - odgovorio je narednik - dužnost mi je da vas 
zaključam i da radi vaše sigurnosti stavim stražu uz zatvorenika. Kad 
budete željeli izaći, izvolite, gospodine majore, udariti po vratima. 

- Ti glupane - reče mu major - ti pavijane jedan, ti slone, zar ti misliš da 
se ja bojim zatvorenika, da mi ti stavljaš stražu uz njega kad ga budem 
preslušavao, sto mu gromova, zaključajte već jednom i izađite napolje! 

U otvoru nad vratima, u rešetkastom fenjeru, petrolejska je svjetiljka s 
uvučenim fitiljem davala slabo svjetlo, što je jedva bilo dovoljno da major 
nađe probuđenog Švejka koji je strpljivo čekao, stojeći u vojničkom stavu 
kraj svoga kreveta, šta li će se zapravo izleći iz toga posjeta. 

Švejk se sjetio da će biti najbolje ako gospodinu majoru raportira, pa 
stoga vikne odrješito: 

- Pokorno javljam, gospodine majore, jedan zatvorenik, a inače ništa 
nova. 

Major se odjednom nije mogao sjetiti zašto je zapravo došao amo, pa 
stoga rekne: 

- Rut! A gdje ti je taj zatvorenik? 

- To sam, pokorno javljam, gospodine majore, ja! - reče ponosno Švejk. 
No major se nije obazirao na taj odgovor jer su generalovo vino i likeri 
izazvali u njegovu mozgu posljednju alkoholnu reakciju. Zijevao je tako 
strašno da bi svaki civilist iščašio čeljust. Ali kod majora je to zijevanje 
premjestilo njegovo mišljenje u one moždane vijuge gdje je u ljudi 
smješten dar pjevanja. Spustio se sasvim neusiljeno na dasku Švejkova 
ležaja i derao se glasom kakvim vrišti priklano prase prije svoje smrti: 


Oh! Tannenbaum! Oh! Tannenbaum! 

wie schon sind deine Blatter! 


I ponovio je to nekoliko puta za redom umećući u pjesmu nerazumljive 


vriskove. 

Zatim se prevrnuo na leđa kao mali medvjedić, sfrknuo se u kolut i 
odmah zahrkao. 

- Gospodine majore - budio ga Švejk - pokorno javljam, dobit ćete uši! 

Ali to nije ništa pomoglo. Major je zaspao kao zaklan. 

Švejk ga pogleda nježno i reče: 

- Haji dakle, rakijašu! - i pokri ga kabanicom. I on je kasnije legao uz 
njega, pa su ih dakle ujutro i našli tako priljubljene. 

Oko devet sati, kad je potraga za majorom dostigla vrhunac, Švejk se 
izvukao iz kreveta i odlučio da probudi gospodina majora. Prodrmao ga je 
nekoliko puta vrlo temeljito, skinuo s njega rusku kabanicu, dok nije 
major napokon sjedio na krevetu i gledajući tupo u Švejka očekivao od 
njega rješenje zagonetke što se to zapravo s njim dogodilo. 

- Pokorno javljam, gospodine majore - reče Švejk - ovamo su već nekoliko 
puta dolazili iz stražarnice da vide jeste li još živi. Stoga sam se usudio da 
vas sada probudim, jer ne znam dokle obično spavate, da ne biste što 
prespavali. U pivovari u Uhfinčvsi bio je jedan bačvar. On je uvijek 
spavao do šest sati ujutro, ali kad bi dulje spavao, makar samo četvrt sata, 
do šest i četvrt, tada bi spavao dalje sve do podneva, i to je radio tako 
dugo dok ga nisu izbacili iz posla, a on je onda u ljutnji uvrijedio crkvu i 
jednog člana naše vladalačke kuće. 

- Ti si blesav, zar ne? - reče major s primjesom očaja jer mu je glava bila 
od sinoćne zabave kao bure, a nikako nije još mogao naći odgovora na 
pitanje zašto ovdje zapravo sjedi, zašto su dolazili amo iz stražarnice i 
zašto taj klipan, koji stoji pred njim, brblja takve gluposti koje nemaju ni 
glave ni repa. Sve mu se to činilo tako strašno čudnovato. Nejasno se 
sjećao da je tu već jednom bio noćas, ali zašto? 

- Ja sam ovdje već bio noćas? - upita on nekako nesigurno. 

- Po zapovijedi, gospodine majore - odgovori Švejk. - Kao što sam, 
pokorno javljam, razumio iz riječi gospodina majora, gospodin je major 
došao da me presluša. 

I tek sad je sinulo u majorovoj glavi, i on pogleda sama sebe, a zatim se 
osvrnu kao da nešto traži. 

- Ne morate biti zabrinuti, gospodine majore - reče Švejk. - Probudili ste 
se upravo onakvi kakvi ste došli. Došli ste amo bez kabanice, bez sablje, 
samo s kapom na glavi. Kapa vam je ondje, ja sam vam je morao uzeti iz 


ruke jer ste je htjeli staviti pod glavu. Paradna oficirska kapa je kao 
cilinder. Spavati na cilinderu znao je samo neki gospodin Karderaz u 
Lodčnici. On bi se ispružio u gostionici na klupu, stavio bi cilinder pod 
glavu jer je on pjevao na sprovodima i na svaki sprovod išao je s 
cilinderom na glavi, stavio bi lijepo cilinder pod glavu i sugerirao sam 
sebi da ga ne smije zgnječiti, pa je čitave noći nekako nad njim lebdio 
neznatnom težinom svoga tijela tako da to cilinderu uopće nije škodilo, 
nego mu je naprotiv koristilo jer ga je on, kad se okretao s jedne strane 
na drugu, svojom kosom polagano četkao i lijepo ga izglačao. 

Major, koji je već shvatio što je i kako je, stalno je tupo gledao u Švejka i 
samo ponavljao: 

- Ti govoriš gluposti, zar ne? Ja sam dakle ovdje i ja sad odlazim. 


Ustade, priđe k vratima i poče lupati po njima. Prije nego su otvorili, reče 
još Švejku: 

- Ako ne dođe telegram da si to ti, tada ćeš visjeti! 

- Srdačno vam zahvaljujem - reče Švejk. - Znam, gospodine majore, da se 
vi mnogo za mene brinete, ali ako ste možda, gospodine majore, uhvatili 
kakvu uš na krevetu, budite uvjereni, ako je malešna i ako ima 
crvenkastu stražnjicu, da je to mužjak, pa ako je samo jedna i ako se ne 
nađe kakva druga siva uš s crvenkastim prugama na trbuhu, tada je dobro 
jer bi inače to bio par, a te se mrcine strahovito množe, još brže nego 
kunići. 


- Lassen sie das!**“ - reče klonulo major Švejku kad su mu otvorili vrata. 
U stražarnici major nije više pravio nikakvih izgreda, nego je sasvim 
odmjereno naložio da odu po kočiju, pa dok je kočija drndala po bijednoj 
kaldrmi Przemyšla, glavom su mu se vrzle misli da je delinkvent blesan 
prvog reda, ali da je on valjda ipak nedužna volina, a što se tiče njega, 
majora, da njemu ne preostaje ništa drugo nego da se ili odmah ustrijeli 
kada dođe kući, ili da pošalje generalu po kabanicu i sablju i da se ode 
okupati u gradsko kupalište, te da poslije kupanja svrati u vinaru kod 
Vollgrubera da popravi općenito tek, pa da naveče telefonski naruči kartu 
za gradsko kazalište. 

No prije nego je stigao do stana, odluči se za ovo drugo. 

U stanu ga je čekalo malo iznenađenje. Došao je baš u pravi čas... 

Na hodniku njegova stana stajao je general Fink, držao njegova momka 
za ovratnik, surovo ga stezao i derao se na njega. 

- Gdje tije tvoj major, stoko? Govori, životinjo! 

No životinja nije govorila jer je poplavjela u licu od generalova davljenja. 
Major je još na početku ovoga prizora primijetio da nesretni momak 
čvrsto steže pod pazuhom njegovu kabanicu i sablju, što je očito donio iz 
generalova predsoblja. 

Taj je prizor počeo majora zabavljati, pa je stoga zastao na pritvorenim 
vratima i promatrao i dalje mučenje svoga vjernog momka, koji se 
odlikovao tom rijetkom osobinom da je majoru već odavno ležao u želucu 
zbog različitih lopovluka. 

General načas pusti pomodrjelog momka, ali samo zato da izvuče iz 
džepa brzojav, kojim je onda stao udarati majorova momka po licu i 
ustima derući se: 

- Gdje ti je tvoj major, stoko, gdje ti je tvoj major istražitelj, stoko, da mu 
predaš službeni telegram?... 

- Ovdje sam - viknu na vratima major Derwota kojega je kombinacija 
riječi major istražitelj i telegram ponovo podsjetila na njegove određene 
dužnosti. 

- Ah! - viknu general. - Ti se vraćaš? 

U generalovu naglasku bilo je toliko zajedljivosti da major nije odgovorio, 
nego je neodlučno stajao na svom mjestu. 

General mu reče da pođe s njim u sobu, pa kad su sjeli za stol, baci pred 
njega na stol telegram kojim je udarao momka, i reče mu tragičnim 


glasom: 

- Čitaj, to je tvoje djelo! 

Dok je major čitao telegram, ustade general sa stolice i ustrča se po sobi 
rušeći stolice i stoličice i vičući: 

- A ipak ću ga objesiti! 

Telegram je glasio: 

- Pješak Josef Švejk, ordonans 11. pohodne čete izgubio se 16. o. mj. na 
putu Chyrow-Felštyn na službenom putovanju kao kvartirmajstor. 
Pješaka Švejka odmah uputiti na brigadno zapovjedništvo u Wojalycz! 
Major otvori stol, izvuče kartu i zamisli se nad činjenicom da se Felštyn 
nalazi 40 km jugoistočno od Przemyšla, tako da se pojavljuje strahovita 
zagonetka kako je pješak došao do ruske uniforme u kraju koji je preko 
150 km udaljen od fronte, kad se položaji protežu na liniji Sokal-Turza- 
Kozlow. 

Kad je to major rekao generalu i pokazao mu na karti mjesto gdje se 
Švejk, prema telegramu, izgubio prije nekoliko dana, general je riknuo 
kao bik jer je osjećao da su se sve njegove nade o prijekom sudu 
rasplinule u ništa. Pošao je k telefonu, spojio se sa stražarnicom i naložio 
da mu odmah, u majorov stan, dovedu zatvorenika Švejka. 

Prije nego je naredba izvršena, general je nebrojeno puta strašnim 
psovkama izražavao svoje nezadovoljstvo zbog toga što ga nije dao na 
svoju odgovornost objesiti odmah bez ikakve istrage. 

Major se protivio i govorio nešto o tome da pravo i pravda moraju biti 
povezani, i uopće zborio je u sjajnim periodima o pravednom sudu, o 
sudskim umorstvima i uopće o svemu što mu je došlo na jezik, jer je od 
sinoć bio u strahovitom mamurluku, pa je osjećao potrebu da priča. 

Kad su napokon predveli Švejka, major je od njega zatražio objašnjenje 
kako je to bilo kod Felštyna i kako je to zapravo s tom ruskom 
uniformom. 

Švejk je to potanko objasnio i podupro s nekoliko primjera iz svoje 
povijesti ljudskih muka. Kad ga je zatim major upitao zašto to nije rekao 
već na preslušavanju pred sudom, Švejk je odgovorio da ga zapravo nije 
nitko ni pitao kako je došao do ruske uniforme, nego su samo padala 
ovakva pitanja: ,Priznajete li da ste dobrovoljno i bez ikakva pritiska 
obukli neprijateljsku uniformu?“ Budući da je to istina, jasno je da nije 
mogao odgovoriti drugo nego: ,Da... dakako... zaista... tako je... bez 


sumnje.“ Ali je ipak s ogorčenjem odbio objedu koja je iznesena pred 
sudom da je izdao svoga cara. 

- Taj je čovjek potpuni idiot - reče general majoru. - Preobući se na obali 
ribnjaka u rusku uniformu koju je ondje bogzna tko ostavio, dopustiti da 
ga uvrste u skupinu ruskih zarobljenika, to može uraditi samo blesan. 


- Pokorno javljam - javi se Švejk - ja zaista kadšto i sam na sebi 
primjećujem da sam slabouman, i to naročito predveče... 

- Kuš, vole!- viknu major i obrati se generalu s pitanjem što da se sada 
uradi sa Švejkom. 

- Neka ga objese u njegovoj brigadi! - odluči general. 

Za jedan sat povela je patrola Švejka na kolodvor da ga sprovede u štab 
brigade u Wojalycz. 

U zatvoru je Švejk ostavio za sobom malu uspomenu ispisavši na zidu 
komadićem drveta u tri stupca popis svih juha i variva što ih je u civilu 
jeo. Bio je to neke vrste protest protiv toga što mu u dvadeset i četiri sata 
nisu dali nikakva jela. 

Zajedno sa Švejkom upućen je u brigadu ovaj dopis: 

- Na osnovu brzojava broj 469 upućuje se pješak Josef Švejk, koji je 
pobjegao iz 11. pohodne čete, na dalji postupak u štab brigade. 

Patrola koja se sastojala od četiri vojnika bila je mješavina narodnosti. 
Bio je u njoj Poljak, Madžar, Nijemac i Čeh. Ovaj posljednji bio je vođa 
patrole, a bio je u činu frajta te se nadimao prema svojem zemljaku 


zatvoreniku dajući mu na znanje kako ga strašno nadvisuje. Kad je naime 
na kolodvoru Švejk izrazio želju da mu dopuste da se pomokri, rekao mu 
je frajt grubo da će mokriti kada dođe u brigadu. 

- Dobro - reče Švejk - morate mi to dati pismeno, da se zna kad mi pukne 
mokraćni mjehur, tko je tome kriv. O tome postoji zakon, gospodine 
frajte! 

Frajt, čovjek od volova, preplašio se toga mokraćnog mjehura, pa je tako 
čitava patrola svečano otpratila Švejk a na kolodvorski zahod. Frajt je 
uopće čitavim putem odavao utisak surova čovjeka i držao se tako 
naduveno kao da će već sutra u najmanju ruku postati zapovjednik 
armijskog zbora. 

Kad su već sjedili u vlaku na pruzi Przemyšl-Chyr6w, reče mu Švejk: 

- Gospodine frajte, kad vas ovako gledam, sjetim se uvijek nekog frajta 
Bozbe koji je služio u Tridentu. Kad su njega imenovali frajtom, on se već 
odmah prvi dan počeo širiti u tijelu. Počeli su mu natjecati obrazi, a trbuh 
mu se tako naduo da mu već drugi dan vojničke hlače nisu bile dovoljno 
prostrane. A što je bilo najgore, počele su mu rasti uši u duljinu. Poslali 
su ga u ambulantu, ali je pukovnijski liječnik rekao da se to događa svima 
frajtima. Na početku da se nadmu, ali kod nekoga to brzo prođe no ovo je 
tako težak slučaj da bi se frajt mogao raspuknuti, jer ovo otjecanje prelazi 
sa zvjezdice na trbuh, i da ga spase, morali su mu skinuti zvjezdicu i on je 
odmah splasnuo. 

Od toga časa Švejk se uzalud trudio da uspostavi razgovor s frajtom i da 
mu prijateljski objasni, zašto se općenito veli da je frajt nesreća 
kompanije. 

Frajt nije na to odgovarao, nego je samo promrmljao nekoliko prijetnji, 
da će se već vidjeti tko će se od njih dvojice bolje smijati kada dođu u 
brigadu. Ukratko, zemljak se baš nije iskazao, pa kad ga je Švejk upitao 
odakle je, on mu je odgovorio da ga se to ne tiče. 

Švejk je pokušavao svakojako. Govorio mu je da to nije prvi put kako ga 
vode pod pratnjom, ali da se pri tom uvijek zabavljao sa svima koji su ga 
pratiti. 

Ali frajt je dalje šutio, pa je Švejk nastavio: 

- Sve mi se čini, gospodine frajte, da vas je u životu morala zadesiti velika 
nesreća kad ste tako izgubili dar govora. Poznavao sam mnogo tužnih 
frajtova, ali takve božje nesreće kao što ste vi gospodine frajte, oprostite i 


nemojte se srditi, nisam još nikad vidio. Povjerite mi što vas muči, pa se 
može desiti da vam dadem dobar savjet, jer vojnik kojega vode pod 
pratnjom ima uvijek više iskustva nego oni koji ga prate. Ili znate šta, 
gospodine frajte, da ugodnije putujemo, pričajte štogod, recimo o tome 
kako je u vašem kraju, ima li kod vas ribnjaka ili možda kakvih razvalina 
staroga grada, pa biste nam mogli pričati kakvi se događaji uz njih 
povezuju! 

- Već mi je toga dosta! - viknu frajt. 

_ Vi ste sretan čovjek - reče Švejk - nekim ljudima nije nikada dosta. 

Frajt utonu u potpunu šutnju, samo je još prije toga rekao: 

- Već će ti oni kod brigade sve objasniti, ali ja se neću s tobom petljati. 


Pratnja se uopće slabo zabavljala. Madžar je razgovarao s Nijemcem na 

osobit način, jer je od njemačkog jezika znao samo ,jawohl*'" i1i,was*'". 


Kad bi mu Nijemac što tumačio, Madžar bi klimao glavom i govorio: 
»Jawohl“, a kad bi Nijemac ušutio, Madžar bi rekao: ,Was?“ pa bi 
Nijemac ponovo počeo. Poljak iz pratnje držao se aristokratski, nije se ni 
na koga obazirao, nego se zabavljao sam za se tako da se useknjivao na 
pod, služeći se pri tom vrlo spretno palcem desne ruke, a onda bi to 
zamišljeno razmazivao po podu kundakom puške i zatim pristojno brisao 
zagađeni kundak o hlače gunđajući pri tom neprestano: ,O, sveta 
djevice!“ 

- Ti baš nisi osobito vješt! - reče mu Švejk. - Na Bojištu je stanovao u 
jednom podrumskom stanu neki pometač Machaček, koji se useknjivao 
na prozor i razmazivao šmrkalj tako spretno da je od toga nastala slika 
kako Libuša proriče Pragu slavu. Za svaku takvu sliku dobio bi od žene 
takvu državnu stipendiju da mu je gubica bila kao vreća, ali nije od toga 
odustao, nego se stalno usavršavao u tome. To mu je bila jedina zabava. 
Poljak mu na to nije odgovorio i napokon je cijela patrola bila pogružena 
u duboku šutnju, kao da putuje na sprovod i pijetetno razmišlja o 
pokojniku. 

Tako su se oni približavali štabu brigade u Wojalyczu. 

No u štabu brigade dogodite su se međutim neke vrlo korjenite 
promjene. 

Zapovjedništvo štaba brigade povjereno je pukovniku Gerbichu. Bio je to 
čovjek velikih vojnih sposobnosti koje su mu udarile u noge u obliku 
podagre. No on je imao u ministarstvu vojske vrlo utjecajne ličnosti koje 


su učinite da nije otišao u penziju, nego se povlačio po raznim štabovima 
većih vojnih formacija, primao povećanu plaću s najrazličitijim ratnim 
doplacima i ostajao bi na takvom mjestu tako dugo dok ne bi prilikom 
napadaja podagre napravio kakvu glupost. Tada bi ga opet premjestili 
drugamo, a obično je to zapravo bilo kakvo promaknuće. S oficirima za 
ručkom nije obično ni o čemu drugom govorio nego o svojem otečenom 
palcu na nozi, koji je kadikad natekao do strašnih razmjera tako da je 
morao nositi naročito veliku cipelu. 

Za ručkom je najviše volio pričati svima kako mu je palac vlažan i kako se 
neprestano znoji, tako da ga mora zavijati u vatu, a te iscjedine da mirišu 
kao ukisana goveđa juha. 

Zato se uvijek čitav oficirski zbor opraštao s njim s velikom iskrenošću 
kad je odlazio na drugo mjesto, inače je on bio čovjek vrlo vesele ćudi i 
ponašao se sasvim prijateljski prema nižim oficirskim činovima, kojima 
je pričao koliko je dobrih pića popio i dobrih jela pojeo dok ga još nije 
spopala ta bolest. 

Kad su Švejka dopremili u brigadu i po nalogu dežurnog oficira predveli 
ga s njegovim ispravama pukovniku Gerbichu u njegovoj je kancelariji 
sjedio poručnik Dub. 

Za tih nekoliko dana na maršu Sanok-Sambor poručnik je Dub opet 
doživio jednu pustolovinu. Iza Felštyna naišla je naime 11. pohodna 
satnija na transport konja koje su vodili dragunskoj pukovniji u Sadowu 
Wiszniu. 

Poručnik Dub nije zapravo ni sam znao kako se dogodilo da je htio 
pokazati natporučniku Lukašu svoju jahačku vještinu, i kako je skočio na 
jednog konja koji je s njim nestao u dolini potoka, gdje su kasnije našli 
poručnika Duba čvrsto usađena u nekoj bari da ga valjda ne bi mogao 
tako usaditi ni najvještiji vrtlar. Kad su ga izvukli s pomoću omče, 
poručnik se Dub nije ni na što tužio, nego je samo tiho stenjao kao da 
skapava. Stoga su ga odvezli u štab brigade kad su prolazili mimo, i 
ostavili ga ondje u maloj bolnici. 

Za nekoliko se dana oporavio, tako da je liječnik rekao neka mu još 
dvaput ili triput namažu leđa i trbuh jodnom tinkturom, pa onda može 
odvažno u svoju jedinicu. 

Sada je dakle sjedio kod pukovnika Gerbicha i razgovarao s njim o 
najrazličitijim bolestima. 


Kad je ugledao Švejka, viknuo je iz svega grla, jer mu je bilo poznato kako 
je Švejk zagonetno nestao ispred Felštyna: 

- Eto te dakle opet! Mnogi kao nemani putuju, a kao još gore se zvijeri 
vraćaju. I ti sijedan od njih. 

Radi potpunosti valja još primijetiti da je poručnik Dub prigodom svoje 
pustolovine s konjem pretrpio mali potres mozga, pa se stoga ne smijemo 
čuditi što je, približivši se Švejku, vikao u stihovima dozivajući boga u 
pomoć za borbu sa Švejkom: 

- Bože, gle, zazivam te, zakriljen dimom strašnih topova, pod kišom 
fijukavih strelica, ti vodi me protiv toga lopova, upravljaču bitaka. Oče, 
zazivam te!... Gdje si bio tako dugo, klipane? Kakvu to uniformu imaš na 
sebi? 

Valjda još dodati i to da je pukovnik Gerbich, mučen podagrom, uveo u 
svoju kancelariju sasvim demokratski duh, kad baš nije imao napadaja. U 
njegovu su kancelariju dolazili svi mogući činovi da saslušaju njegovo 
mišljenje o otečenom palcu s mirisom ukiseljene goveđe juhe. 

U vrijeme kad pukovnik Gerbich nije patio od napadaja podagre, u 
njegovoj kancelariji bilo je uvijek puno najrazličitijih činova, jer je on u 
takvim izvanrednim slučajevima bio jako veseo i razgovoran; volio je da 
ima oko sebe slušače kojima bi pričao svinjske anegdote, što mu je činilo 
veliko zadovoljstvo, a ostale je veselilo što su se na silu smijali starim 
anegdotama koje su se valjda pričale još u vrijeme generala Laudona. 
Služba je kod pukovnika Gerbicha bila u te dane vrlo laka, svi su radili što 
su htjeli, pa kad god se u kojem štabu pojavio pukovnik, znalo se sigurno 
da se tu krade i prave gluposti svake vrste. 

Tako su i sada s predvedenim Švejkom nagrnule u pukovnikovu 
kancelariju najrazličitije šarže i čekale što će se dogodili, dok je pukovnik 
proučavao dopis štaba brigade koji je sastavio major u Przemyšlu. 

No poručnik je Dub nastavio razgovor sa Švejkom na svoj uobičajeni i 
dražesni način: 

- Ti me još ne znaš, ali kad me upoznaš, crknut ćeš od straha! 

Pukovnik nije razumio majorov dopis jer ga je major u Przemyšlu 
diktirao još pod utjecajem slabašnog otrovanja alkoholom. 

No pukovnik je Gerbich unatoč tome bio dobro raspoložen jer jučer i 
danas nije osjećao neugodne bolove, a i palac mu se vladao tiho kao janje. 
- Šta ste to zapravo uradili? - upita Švejka tako ljubaznim tonom da je to 


poručnika Duba ubolo u srce i natjeralo ga da odgovori umjesto Švejka: 

- Taj čovjek, gospodine pukovniče - predstavljao je Švejka - pravi od sebe 
idiota, da bi svojim idiotstvom prekrio svoje nitkovluke. Nije mi doduše 
poznat sadržaj toga spisa, ali mislim da je taj klipan i opet nešto učinio, 
ali u većem opsegu. Kad biste dopustili, gospodine pukovniče, da 
upoznam sadržaj toga spisa, mogao bi vam svakako dati eventualno 
određene direktive kako da s njim postupate. 

Zatim se obrati Švejku i reče mu češki: 

- Ti mi piješ krv, zar ne? 

- Pijem - odgovori dostojanstveno Švejk. 

- Pogledajte ga, gospodine pukovniče - nastavi njemačkim jezikom 
poručnik Dub. - Ne možete ga ništa pitati, ne možete se s njim uopće 
razgovarati. Ali jednom mora udariti kosa o kamen, pa će ga trebati dobro 
kazniti. Dopustite, gospodine pukovniče ... 


Poručnik Dub se zadubao u dopis koji je sastavio major iz Przemyšla, pa 
kad ga je pročitao, viknu slavobitno Švejku: 

- Sad si konačno dolijao! A gdje ti je vojnička uniforma? 

- Ostavio sam je na obali ribnjaka kad sam isprobavao ove dronjke da 
vidim kako se u njima osjećaju ruski vojnici - odgovori Švejk. - Sve to 
skupa nije zapravo ništa drugo nego pomutnja. 

I Švejk poče pričati poručniku Dubu što je sve pretrpio zbog te pomutnje, 
a kad je završio, poručnik Dub dreknu na njega: 


- Sada ćeš me tek upoznati! Znaš ii ti šta to znači izgubiti vojno 
vlasništvo, znaš li ti, lopove, šta to znači kad vojnik izgubi u ratu 
uniformu? 

- Pokorno javljam, gospodine poručniče - odgovori Švejk - kada vojnik 
izgubi uniformu, tada mora fasovati novu. 

- Isuse i Marijo! - viknu poručnik Dub. - Ti, vole, ti, životinjo jedna, ti ćeš 
se tako dugo poigravati sa mnom da ćeš poslije rata nadosluživati stotinu 
godina. 

Pukovnik Gerbich, koji je dosada sjedio za stotom mirno i razborito, 
odjednom se strašno iskreveljio jer se njegov dotada mirni nožni palac 
napadajem podagre pretvorio od blagog i mirnog janjeta u ričućeg tigra, u 
električnu struju od 600 volta, u dio tijela koji se čekićem usitnjuje u 
šljunak. Pukovnik Gerbich odmahnu samo rukom i riknu strahovitim 
glasom čovjeka koga polagano peku na ražnju ... 

- Svi napolje! Dajte mi revolver! 

To su već svi poznavali i zato nagrnuše napolje zajedno sa Švejkom, koga 
je straža odvukla na hodnik. Ostao je samo poručnik Dub koji se htio i u 
tom času, što mu se činio tako prikladan, oboriti na Švejka te reče 
iskreveljenom pukovniku: 

- Dopustite da upozorim, gospodine pukovniče, da taj čovjek... 

Pukovnik mijaukne i baci na poručnika tintarnicu, na što preplašeni 
poručnik pozdravi vojnički i reče: 

- Dakako, gospodine pukovniče... - i nestade iza vrata. 

Zatim je još dugo iz pukovnikove kancelarije odjekivala vika i zavijanje, 
dok napokon bolno zapomaganje ne umuknu. Pukovnikov palac se 
odjednom pretvorio u mirno janje, napadaj podagre prestade, pa 
pukovnik pozvoni i naloži da mu opet dovedu Švejka. 

- Dakle, šta je to zapravo s tobom? - upita pukovnik Švejka kao da je s 
njega spalo sve neugodno, te mu je bilo lako i ugodno kao da se valjuškao 
u pijesku na obali morskoj. 

Smješkajući se prijateljski pukovniku, Švejk mu ispriča svoju čitavu 
odisejadu, kako je on ordonans 11. marškompanije 91. regimente i kako 
ne zna što će oni bez njega. 

I pukovnik se smješkao i zatim izdao nalog: 

- Švejku valja izdati vojnu kartu preko Lavova do stanice Zoltance, kamo 
će sutra stići njegova pohodna satnija, 1 valja mu izdati iz skladišta novu 


vojnu uniformu i 6 kruna i 82 filira umjesto hrane za put. 


Kad je zatim Švejk u novoj austrijskoj uniformi napuštao štab brigade da 
pođe na kolodvor, u štabu je sjedio poručnik Dub i neobično se iznenadio 
kad mu se Švejk strogo vojnički javio, pokazao mu isprave i upitao ga 
brižno ima li što da poruči gospodinu natporučniku LukaAšu. 
Poručnik Dub nije smogao drugo nego: ,Abtreten!“ A gledajući za 
Švejkom koji je odmicao, samo je progunđao za se: 
- Ti ćeš me još upoznati, Isuse i Marijo, ti ćeš me upoznati... 

*** 
U stanici Zoltance okupljao se čitav bataljon kapetana Sagnera osim 
zaštitnice četrnaeste kompanije, koja se negdje izgubila kad su obilazili 
Lavov. 
Pri ulazu u gradić Švejk se našao u potpuno novoj sredini, jer se ovdje već 
po općenitoj živahnosti moglo primijetiti da odavde nije baš tako daleko 
do položaja gdje se vode borbe. Svagdje je naokolo ležalo topništvo i 
komora, iz svake su kuće izlazili vojnici najrazličitijih pukovnija, a među 
njima su se kao elita kretali Nijemci iz Reicha, koji su iz svojih bogatih 
zaliha _aristokratski dijelili Austrijancima cigarete. Kraj njemačkih 
kuhinja na trgu stajala je čak i burad s pivom, gdje su se vojnicima točile 
porcije piva za ručak i večeru, a oko te buradi vucarali su se kao 
sladokusne mačke zanemareni austrijski vojnici kojima su nabubrili 
trbusi od prljave skuhane i zaslađene cikorije. 


Skupine Židova s pejzovima i u dugim kaftanima pokazivahu jedni 
drugima oblake dima na zapadu i lomatahu rukavima. Vikalo se na sve 
strane da to gori na rijeci Bugu: Uciszkow, Busk i Derewiany. 

Čula se jasno tutnjava topova. Opet se vikalo da Rusi bombardiraju iz 
Grabowe Kamionku Strumilowu, da se vode bitke uz čitavi Bug i da 
vojnici zadržavaju bjegunce koji su se htjeli vratiti svojim kućama iza 
Buga. 

Svuda je vladala zbrka i nitko nije znao ništa pouzdano nisu li Rusi opet 
prešli u ofenzivu i prekinuli svoje stalno uzmicanje na čitavoj fronti. 

Na glavno zapovjedništvo gradića patrole poljskih žandara dovodile su 
svaki čas kakvu preplašenu židovsku dušicu pod optužbom da širi 
neistinite i lažne vijesti. Ondje bi nesretne Židove izbatinali do krvi i onda 
bi ih krvava tura puštali kući. 

U tu je dakle zbrku ušao Švejk i počeo po gradiću tražiti svoju 
marškompaniju. Već je na kolodvoru zamalo upao u sukob na etapnom 
zapovjedništvu. Kad je prišao k stolu gdje su se davale informacije 
vojnicima koji su tražili svoje jedinice, izderao se na njega neki kapral za 
stolom ne želi li možda da mu on dade potražiti njegovu marškompaniju. 
Švejk mu odgovori da bi samo želio znati gdje je u gradiću smještena 11. 
marškompanija 91. pukovnije toga i toga maršbataljona. 

- Za mene je vrlo važno - naglašavao je Švejk - da znam gdje je 11. 
marškompanija, jer sam ja njezin ordonans. 

Na nesreću za susjednim stolom sjedio je neki štabni narednik koji je 
skočio kao tigar i izderao se na Švejka: 

- Prokleta svinjo, ti si ordonans, a ne znaš gdje tije marškompanija ? 
Prije nego je Švejk stigao da odgovori, štabni je narednik otišao u 
kancelariju i začas doveo odande nekog debelog natporučnika koji je 
izgledao tako dostojanstveno kao da je vlasnik neke velike kobasičarske 
firme. 

Etapna su zapovjedništva bila i stupice za zapuštene vojnike skitnice, koji 
bi valjda čitavog rata tražili svoje jedinice i vucarali se po etapama i 


najradije čekali u repovima kraj onih stolova na etapnim 


zapovjedništvima gdje je stajao natpis: Menagegeld.“*** 


Kad je debeli natporučnik došao do Švejka, narednik viknu: ,Habt acht“i 
natporučnik upita Svejka: 
- Gdje su ti isprave? 


Kad mu ih je Švejk pokazao i natporučnik se uvjerio o ispravnosti njegove 
maršrute od štaba brigade do Zoltanca u njegovu četu, predade ih opet 
Švejku i reče blagonaklono kapralu za stolom: 

- Dajte mu informacije! - i opet se zatvori u svoju kancelariju. 

Kad se za njim zatvoriše vrata, štabni narednik primi Švejka za rame, 
odvede ga do vrata i dade mu ovu informaciju: 

- Gledaj, smrade, da se izgubiš odavde! 

I tako se Švejk opet našao u onom metežu i tragao sada za kakvim 
znancem iz bataljona. Hodao je dugo ulicama, dok konačno nije stavio 
sve na jednu kartu. 

Zaustavio je jednog pukovnika i slabim ga njemačkim jezikom zamolio da 
mu kaže, ako zna, gdje je smješten njegov bataljon i njegova 
marškompanija. 

- Sa mnom možeš govoriti češki - reče pukovnik - i ja sam Čeh. Tvoj je 
bataljon smješten iza željezničke pruge u obližnjem selu Klimontowu, te 
ne smije u gradić jer su se neki iz jedne vaše kompanije pobili na trgu s 
Bavarcima, odmah kako su stigli. 

Švejk dakle udari u Klimontow. 

Pukovnik ga pozva natrag, segnu rukom u džep i dade Švejku pet kruna 
da si kupi cigarete, te se ponovo s njim ljubazno oprosti, udalji se od 
njega i pomisli: 

- Kako je to simpatičan vojnik! 

Švejk nastavi put prema selu i razmišljajući o pukovniku dođe do 
zaključka da je prije dvanaest godina bio u Tridentu neki pukovnik 
Habermaier koji je također bio tako ljubazan prema vojnicima, ali se 
napokon pokazalo da je homoseksualac, jer je u toplicama kraj Adige 
pokušao —oskvrnuti jednog  kadetskog  aspiranta, prijeteći mu 
»Dienstreglementom!“ 

S tako mračnim mislima stigao je Švejk polagano u nedaleko selo, pa se 
nije mnogo mučio da nađe štab bataljona jer je u selu, premda je ono vrlo 
veliko, postojala samo jedna pristojna zgrada, velika osnovna škola, koju 
je u tom posve ukrajinskom kraju podigla galicijska zemaljska uprava 
radi što uspješnije polonizacije sela. 

Škola je u ratu proživjela nekoliko faza. Tu je bilo smješteno nekoliko 
ruskih štabova, zatim austrijskih štabova, a u doba velikih bitaka, koje su 
odlučivale o sudbini Lavova, gimnastička je dvorana neko vrijeme služila 


kao operaciona dvorana. Tu su rezali noge i ruke i vršili trepanaciju 
lubanja. 

U školskom vrtu iza škole bila je velika jama ljevkasta oblika, koju je 
iskopala granata velikog kalibra. U uglu vrta stajala je velika kruška, na 
čijoj je grani visio komad prerezanog užeta na kojem je nedavno visio 
mjesni grkokatolički župnik, obješen na osnovu tužbe mjesnog 
ravnajućeg učitelja Poljaka da je bio član organizacije Starorusa i da je za 
vrijeme ruske okupacije služio misu za pobjedu oružja ruskog 
pravoslavnog cara. To doduše nije bila istina jer optuženi u to doba uopće 
nije bio u selu, nego na liječenju svojih žučnih kamenaca u malim 
toplicama Bochnie Zamurowane, koje rat nije ni dirnuo. 

Pri vješanju grkokatoličkog svećenika odlučivalo je nekoliko elemenata: 
narodnost, vjerski sporovi i kokoš. Neposredno prije rata nesretni je 
župnik ubio u svom vrtu učiteljevu kokoš koja mu je pozobala posađeno 
zrnje dinja. 

Iza pokojnog grkokatoličkog župnika ostao je župni dvor prazan, pa se 
može reći da je svatko odnosio po nešto iz njega kao uspomenu na 
gospodina župnika. 

Neki poljski seljačić odnio je kući čak i stari glasovir i upotrijebio njegove 
gornje ploče za popravak vrata na svom svinjcu. Dio pokućstva rascijepali 
su vojnici kao što je već bio običaj, a sretnim slučajem ostala je nedirnuta 
velika peć u kuhinji s izvrsnim štednjakom, jer se grkokatolički župnik 
nije nipošto razlikovao od svojih ultra-kolega te je rado papao i volio 
mnogo lonaca i tava na štednjaku i u pećnici. 


a 


sirem 


Ovdje se razvila tradicija da su sve prolazne vojne jedinice kuhale u toj 
kuhinji hranu za oficire. A gore, u velikoj sobi, bio je oficirski kasino. 
Stolove i stolice pokupili su u seljana. 

Baš danas bataljonski su oficiri priređivali svečanu večeru; složili su se i 
kupili svinju, pa je kuhar Jurajda spremao kolinje za oficire, okružen 
različnim nametnicima iz redova oficirskih momaka, koje je sve 
nadvisivao računarski narednik i davao savjete kuharu Jurajdi kako da 
siječe svinjsku glavu, ne bi li i za njega ostao komad njuške. 

Ali najjače je izbuljio oči proždrljivac Baloun. 

Tako požudno i pohlepno gledaju valjda ljudožderi kako s misionara, 


pečenog na ražnju, curi mast pa cvrči na vatri i ugodno miriše. Baloun se 
valjda osjećao kao mljekarski pas koji vuče kolica, a pokraj njega 
kobasičarski pomoćnik nosi na glavi košaru svježih kobasica iz sušionice, 
te mu pri tome visi niz leđa lanac kobasica vireći iz košare, pa treba samo 
skočiti i zgrabiti ih gubicom, da nema tog odvratnog remenja kojim je taj 
jadni pas upregnut, i te bijedne brnjice. 

A jetrenični nadjev koji proživljava prve časove svoga rođenja golemi 
jetrenični embrion, nagomilan na dasci, mirisao je na papar, mast i jetra. 
Jurajda je sa zasukanim rukavima bio tako ozbiljan da bi mogao poslužiti 
kao model za sliku kako bog iz kaosa stvara kuglu zemaljsku. 

Baloun nije mogao izdržati pa zajeca. Njegovo jecanje pretvorilo se u 
pravo ridanje. 

- Što ričeš kao bik? - upita ga kuhar Jurajda. 

- Sjetio sam se kuće - odgovori Baloun jecajući - sjetio sam se kako sam 
kod kuće uvijek bio prisutan pri klanju svinja i kako nisam nikada htio 
poslati ni najboljem susjedu ni komadić mesa, nego sam uvijek htio sve 
sam pojesti, te sam i pojeo. Jednom sam se tako nažderao jetrenica, 
krvavica i kuhane glave da su svi mislili kako ću puknuti, te su me tjerali 
bičem po dvorištu, okolo naokolo, kao kravu kad se nadme od djeteline. 

- Gospodine Jurajda, dopustite mi da zagrabim malo u taj nadjev, pa me 
poslije svežite, jer ja ne mogu podnijeti ove muke. 

Baloun ustade s klupe i teturajući kao pijan priđe k stolu i ispruži šapu 
prema hrpi nadjeva. 

Nastade uporna borba. S teškom su ga mukom svladali svi prisutni da se 
ne baci na nadjev. Ipak ga nisu mogli spriječiti, kad su ga izbacili iz 
kuhinje, da u očaju ne posegne u lonac u kojem su se močila crijeva za 
jetrenice. 

Kuhar Jurajda se tako razljutio da je za izbačenim Balounom bacio čitav 
svežanj šipčica za kobasice i viknuo za njim: 

- Nažderi se špraljaka, gade! 

Uto se već u gornjoj sobi okupili bataljonski oficiri i dok su svečano 
očekivali što će se roditi dolje u kuhinji, pili su, jer nije bilo drugog 
alkohola, prostu raženu rakiju, obojadisanu žutom bojom lukova uvarka. 
Za tu je rakiju tvrdio trgovac Židov da je to najbolji i najoriginalniji 
francuski konjak, koji je naslijedio od svog oca, a on opet od svoga djeda. 
- Klipane jedan - rekao mu je tom prilikom kapetan Sagner - ako još 


rekneš da ga je tvoj pradjed kupio od Francuza kad su bježali od Moskve, 
dat ću te zatvoriti dok najmlađi član tvoje obitelji ne postane najstariji. 

I dok su oni poslije svakog gutljaja proklinjali poduzetnog Židova, Švejk 
je već sjedio u bataljonskoj kancelariji, gdje nije bilo nikoga osim 
jednogodišnjeg dobrovoljca Mareka, koji je kao bataljonski povjesničar 
iskoristio boravak bataljuna u Zoltancu da za rezervu opiše nekoliko 
pobjedonosnih bojeva koji će se očito dogoditi u budućnosti. 

Zasada je pravio nekakve nacrte i kad je Švejk ušao u sobu, on je već imao 
napisano ovo: 

»Ako se pred našim duhovnim očima pojave svi oni junaci koji su 
sudjelovali u borbama sa selo N., gdje se uz naš bataljon borio i jedan 
bataljon pukovnije N. i drugi bataljon pukovnije N., tada vidimo da je naš 
N-ti bataljon pokazao najsjajnije strategijske sposobnosti i neosporno 
pridonio pobjedi N-te divizije, koja je imala zadatak da definitivno učvrsti 
naše pozicije na odsjeku N.“ 

- Eto vidiš - reče Švejk jednogodišnjem dobrovoljcu - stigoh ja opet amo! 

- Dopusti da te onjušim - reče obradovano jednogodišnji dobrovoljac - 
hm, zaudaraš na zatvor. 

- Kao obično - reče Švejk - bio je to samo mali nesporazum. A što ti radiš? 
- Kao što vidiš - odgovori Marek - bacam na papir junaštvo spasilaca 
Austrije, ali nekako mi se ne povezuje u cjelinu, sve je to ništa. Podvlačim 
pri tom slovo N, koje je postiglo neobičnu savršenost i u sadašnjosti i u 
budućnosti. Osim dosadašnjih sposobnosti kapetan je SAgner otkrio u 
meni neobičan matematički talenat. Moram kontrolirati bataljonske 
račune, pa sam dosad došao do zaključka da je bataljon potpuno pasivan i 
da samo čeka kako bi izvršio izravnanje sa svojim ruskim vjerovnicima, 
jer se nakon poraza i nakon pobjede najviše krade. Uostalom, to je 
svejedno. Ako nas i potpuno poraze, ovdje su dokumenti o našoj pobjedi, 
jer kao bataljonski povjesničar imam čast da mogu pisati: ,Ponovo se 
baciše na neprijatelja koji je već mislio da je pobjeda na njegovoj strani. 
Napadaj naših vojnika i bajonetski juriš uslijedili su za tren oka. 
Neprijatelj u očajanju bježi, skače u vlastite rovove, mi ga bodemo bez 
milosti, tako da u neredu napušta svoje rovove i ostavlja u našim rukama 
ranjene i neranjene zarobljenike. To je jedan od najslavnijih trenutaka.“ 
Tko ga preživi, pisat će kući ratnom poštom ovakvu dopisnicu: ,Dobili su 
po turu, draga ženo! Ja sam zdrav. Jesi li već odbila od prsiju naše 


derište? Samo ga nemoj učiti da stranim ljudima govori tata, jer bi mi to 
bilo teško.“ Cenzura će na dopisnici precrtati riječi ,dobili su po turu“ jer 
se ne zna tko je to dobio, pa bi se moglo različito kombinirati jer je izraz 
bio nejasan. 

- Glavno je jasno govoriti - reče Švejk. - Kad su godine 1912. bili misionari 
u crkvi sv. Ignacija u Pragu, tada je među njima bio jedan propovjednik 
koji je propovijedao s propovjedaonice da se vjerojatno neće ni s kim 
sresti u raju. A na toj je večernjoj egzerciciji bio i neki limar Kulišek, koji 
je poslije te pobožnosti pričao u gostionici da je taj misionar valjda velik 
grešnik kada je u crkvi izjavio, kao na javnoj ispovijedi, da se neće ni s 
kim sresti u raju; zašto takve ljude šalju na propovjedaonicu? Treba 
uvijek govoriti jasno i razgovijetno, a ne u nekakvim zagonetkama. Kod 
Brejška je bio prije nekoliko godina neki pivničar, koji je imao običaj, kad 
je malo popio i vraćao se s posla kući, zadržati se u nekoj noćnoj kavani i 
nazdravljati stranim gostima, pa je tako uvijek pri zdravici govorio: ,Mi se 
na vas, vi se na nas...“ Zbog toga je dobio od nekog pristojnog gospodina 
iz Jihlave takvu zaušnicu da je kavanar ujutro, kad su pomeli zube, 
pozvao svoju kćerku, koja je bila učenica petog razreda osnovne škole, i 
upitao je koliko ima odrastao čovjek zuba. Budući da to ona nije znala, 
izbio joj je dva zuba, a treći dan dobio je pisamce od toga pivničara u 
kojem se on ispričava za sve neugodnosti koje mu je nanio, i navodi da 
nije mislio reći ništa prosto, ali da ga ljudi nisu shvatili, jer rečenica 
zapravo glasi: ,Mi se na vas, vi se na nas srdite.“ 

Tko govori dvosmislene riječi, mora sve unaprijed promisliti. Iskren 
čovjek koji govori sve što mu dođe na jezik, rijetko će kada dobiti po 
gubici. Ali ako mu se to dogodi nekoliko puta, on će radije pripaziti i u 
društvu držati jezik za zubima. Istina je da o takvom čovjeku svatko misli 
da je podmukao i bogzna kakav, pa će često dobiti 1 batina, ali to već 
donosi sa sobom njegova razboritost, njegovo savladavanje sama sebe, jer 
on mora znati da je on sam i da ima protiv sebe mnogo ljudi koji se 
osjećaju uvrijeđenima, pa kad bi se počeli s njim tući, da bi dobio još 
dvaput toliko. Takav čovjek mora biti skroman i strpljiv. U Nuslama vam 
živi neki gospodin Hauber, i njega su vam jedne nedjelje na ulici u 
Kundraticama zabunom uboli nožem kada se vraćao s izleta od 
Bartčnjekova mlina. On je s tim nožem u leđima došao kući, pa kad mu je 
žena skinula kaput, izvukla je lijepo i nož iz leđa, a prije podne je već tim 


nožem rezala meso za gulaš, jer je bio od solingenskog čelika i fino 
naoštren, dok su oni kod kuće imali same nazubljene i tupe noževe. Ona 
je kasnije htjela imati čitavu garnituru takvih noževa za svoje kućanstvo, 
pa ga je svake nedjelje slala na izlet u Kundratice, ali on je bio tako 
skroman da nije išao nikamo nego k Banjetovima u Nusle, gdje je znao, 
ako sjedi u kuhinji, da će ga Banjet izbaciti napolje prije nego bi ga tko 
stigao udariti. 

- Ti se nisi ništa promijenio - reče mu jednogodišnji dobrovoljac. 

- Nisam - odgovori Švejk - nisam imao vremena za to. Oni su me čak 
htjeli strijeljati, no to još ne bi bilo najgore, ali već od dvanaestoga nisam 
nigdje dobio svoju vojničku plaću. 

- Ni kod nas je nećeš sada dobiti, jer mi idemo na Sokal, a plaća će se 
dijeliti tek poslije bitke, moramo štedjeti. Ako računamo da će se bitka 
zametnuti za četrnaest dana, tada ćemo uštedjeti na svakom poginulom 
vojniku zajedno s doplacima 24 krune i 72 filira. 

- Ašto ima inače novo kod vas? 

- Prvo, izgubila nam se zaštitnica, a drugo, oficirski zbor priređuje u 
župnom dvoru kolinje, dok su se vojnici razišli po selu i predali se 
najrazličitijem razvratu sa seoskim ženama. Prije podne su svezali jednog 
vojnika iz naše kompanije jer je pošao na tavan za nekom 
sedamdesetogodišnjom babom. Taj je čovjek nedužan, jer u dnevnoj 
zapovijedi nije bilo naznačeno koliko je gornja granica godina. 

-I meni se čini - reče Švejk - da je taj čovjek nedužan, jer kad se takva 
baba penje gore po ljestvama, čovjek joj i ne vidi lica. Isto takav slučaj 
zbio se na manevrima kod Tabora. Jedan je naš vod stanovao u gostionici 
a neka je žena ribala u predsoblju pod, pa se neki Chramosta došuljao do 
nje i potapšao je - kako da kažem - po suknji. Suknja joj je bila jako 
uzdignuta, pa kako ju je on po njoj potapšao, ona ništa; potapša je on 
drugi put, potapša i treći put, a ona opet ništa, kao da je se to ne tiče, te ti 
on prijeđe na djelo, a ona i dalje mimo riba pod, ali se na kraju okrene 
licem prema njemu te mu reče: ,Ipak sam vas upecala, vojniče!“ Ta je 
baba bila stara preko sedamdeset godina, pa je to poslije pričala po 
čitavom selu... A sada mi dopustite da vas upitam, niste li za moje 
odsutnosti i vi bili u zatvoru. 

- Nije bilo za to prilike - ispričavao se Marek - ali što se tebe tiče, moram 
ti saopćiti da je bataljon izdao za tobom tjeralicu. 


- Ništa zato - primijeti Švejk - postupali su potpuno ispravno, bataljon je 
to morao uraditi i izdati za mnom tjeralicu, bila je to njegova dužnost jer 
se o meni tako dugo nije ništa znalo. Bataljon se time nije ništa 
prenaglio... Veliš, dakle, da su svi oficiri na kolinju u župnom dvoru? 
Moram dakle onamo da se javim da sam stigao, jer je ionako gospodin 
natporučnik Lukaš bio jako zabrinut za mene. 

I Švejk pođe prema župnom dvoru čvrstim vojničkim korakom pjevušeći 
uz to: 


Pogledaj me, 
radovanje moje, 
pogledaj me 
kako gospodinom 
učiniše mene... 


I Švejk uđe u župni dvor i popne se po stepenicama do sobe iz koje su se 
čuli oficirski glasovi. 

Govorilo se o svemu i svačemu, te su upravo ogovarali brigadu, kakav 
nered vlada tamo u štabu, pa je i brigadni ađutant bacio ulje u vatru 
istaknuvši: 

- Telegrafirali smo im zbog onog Švejka, a Švejk ... 

- Hier*** - viknu iza pritvorenih vrata Švejk te ušavši unutra ponovi: 

- Hier! Melde gehorsamst, Infanterist Švejk, Kumpanieordonanz 11. 


Marschkumpanie!*?* 

Vidjevši zaprepašteno lice kapetana SAgnera i natporučnika Lukaša s 
izražajem nekog tihog očajanja, Švejk nije ni dočekao pitanje, nego je 
glasno nastavio: 

- Pokorno javljam, htjeli su me strijeljati, zato što sam izdao našeg cara. 

- Isuse Kriste, šta to govorite, Švejku? - viknu očajno blijed natporučnik 
Lukaš. 

- Pokorno javljam, to vam je, gospodine natporučniče, bilo ovako ... 

I Švejk poče potanko prikazivati kako je sve to zapravo bilo s njime. 
Gledali su ga iskolačenih očiju, a on im je pripovijedao sve moguće 
potankosti, pa čak nije zaboravio spomenuti ni to da su na obali ribnjaka, 
gdje mu se desila ta nesreća, rasle potočnice. Kad je zatim spominjao 
tatarska imena zarobljenika, s kojima se upoznao na svojem putu, kao 


npr. Hallimulabalibej, dodavši im još čitav niz imena, koja je sam stvorio, 
kao npr. Valivolavalivej, Malimulamalimej, natporučnik Lukaš nije više 
mogao izdržati da ne kaže: 

- Udarit ću vas nogom, vole jedan! Pričajte kratko, ali suvislo! 

I Švejk nastavi dalje sa svojom opširnošću, a kad je stigao do prijekog 
suda i do generala i majora, spomenuo je i to da general škilji na lijevo 
oko, a major da ima plave oči. 

- Koje na me ustoboči - doda zatim u sroku. 

Zapovjednik 12. čete Zimmermann baci na Švejka lončić iz kojeg je pio 
jaku židovsku rakiju. 

Švejk nastavi dalje sasvim mirno, kako je kasnije došlo do duhovne 
utjehe i kako je major spavao do jutra u njegovu zagrljaju. Zatim je sjajno 
obranio brigadu, kamo su ga poslali kada ga je bataljon tražio kao 
izgubljena. I stavivši dokumente pred kapetana Sagnera, iz kojih se vidi 
da ga je ova visoka brigadna instancija oslobodila svake krivnje, pridoda: 

- Dopustite mi da pokorno javim da se gospodin poručnik Dub nalazi u 
brigadi s potresom mozga i da vas sve pozdravlja. Molim da mi se izda 
plaća i novac za duhan. 

Kapetan SaAgner i natporučnik Lukaš izmijeniše ispitljive poglede, ali uto 
se otvoriše vrata i u sobu unesoše u nekakvom kablu jetreničnu juhu 
koja se pušila. 

To je bio početak svih onih uživanja koja očekivahu. 


- Vi prokleti klipane - reče Švejku kapetan S4gner, dobro raspoložen pred 
užicima koji se približuju - vas je spasila samo ova svinjska gozba. 

- Švejku - nastavi na to natporučnik Lukaš - ako se još što dogodi, bit će 
zlo po vas. 

- Pokorno javljam, mora biti zlo po mene - salutirao je Švejk - kad je 
čovjek u ratu, tada mora biti svjestan i znati... 

- Nestanite! - viknu na njega kapetan Sagner. 

Švejk nestane i uputi se dolje u kuhinju. Onamo se ponovo vratio jadni 
Baloun i zamolio da bi mogao posluživati pri gozbi svoga natporučnika 
Lukaša. 

Švejk je baš stigao na polemiku između kuhara Jurajde i Balouna. 
Jurajda je pri tom upotrebljavao dosta nerazumljive izraze. 

- Ti si gozbulja proždrljiva - rekao je Balounu - žderao bi dok te znoj ne 
oblije, a kad bih ti dao da odneseš gore jetrenice, ti bi se paklenisao s 
njima na stepenicama. 

Kuhinja je sada imala sasvim drugačiji izgled. Računarski narednici, 
bataljonski i četni, častili su se po starješinstvu, prema planu koji je 
izradio kuhar Jurajda. Bataljonski pisari, četni telefonisti i nekoliko 
podoficira pohlepno su srkali iz zarđalog umivaonika jetreničku juhu, 
razrijeđenu vrućom vodom, da bi i na njih nešto dopalo. 

- Živjeli! - reče Švejku računarski narednik Vančk glođući jedan papak. - 
Bio je ovdje maločas naš jednogodišnjak Marek, pa nam je rekao da ste 
stigli i da imate na sebi novu uniformu. Vi ste me sada natjerali u veliku 
nepriliku. Marek me uplašio da vašu uniformu sada nećemo obračunati s 
brigadom. Vaša se uniforma našla na obali ribnjaka i mi smo to već javili 
preko bataljonske kancelarije na brigadu. Ja vas vodim u popisu kao 
utopljenika, pa se uopće niste morali vraćati i praviti nam neprilike s 
dvostrukom uniformom. Vi i ne znate što ste napravili bataljonu. Svaki 
dio vaše uniforme zabilježen je kod nas. Nalazi se u popisu uniformi kod 
mene, u kompaniji, kao prirast. Četa sad ima jednu potpunu uniformu 
više. O tom sam obavijestio bataljon. Sada će nas obavijestiti iz brigade da 
ste ondje dobili novu uniformu. A budući da će dotle bataljon u svojim 
izvještajima o odjeći javiti da ima prirast jednoga kompleta... Ja znam, iz 
toga se može izleći revizija. Kad se radi o takvoj malenkosti, tada dolaze k 
nama iz intendanture. A kad se izgubi 2000 pari cipela, za to se nitko ne 
brine ... 


- Ali ona se vaša uniforma izgubila - reče tragično Vančk sišući mozak iz 
kosti koja mu dopade šaka i čačkajući ostatak šibicom kojom je čistio 
zube jer nije imao čačkalice - i zbog takve će sitnice sigurno doći 
inspekcija. Kad sam bio u Karpatima, došla nam je inspekcija zbog toga 
što se nismo držali naloga da se smrznutim vojnicima skidaju cipele tako 
da se ne oštete. Skidale su se, skidale, ali su kod dvojice vojnika cipele pri 
skidanju popucale, a na jednom su bile poderane već prije smrti. I gotova 
nesreća! Iz intendature je stigao neki pukovnik pa da nije odmah, kako je 
došao, dobio od Rusa metak u glavu i strovalio se u dolac, ne znam kako 
bi se to svršilo. 

- Jeste li i njemu skinuli cipele? - upita Švejk radoznalo. 

- Jesmo - reče zamišljeno Vančk - ali nitko nije znao tko je to uradio, pa 
tako nismo mogli ni pukovnikove cipele unijeti u popis. 

Kuhar Jurajda opet se vratio odozgo i prvi njegov pogled pade na očajnog 
Balouna koji je turobno i utučeno sjedio na klupi kraj peći i sa strašnim 
očajanjem promatrao svoj omršavjeli trbuh. 

- Ti bi lijepo pristajao u sektu hesihasta - reče mu sućutno učeni kuhar 
Jurajda. - I oni su čitave dane gledali u svoj trbuh, dok im se ne bi učinilo 
da im je oko pupka zablistala aureola. Onda su vjerovali da su dostigli 
treći stupanj savršenstva. 

I Jurajda zahvati u pećnicu i izvuče odande jednu krvavicu. 

- Žderi, Baloune - reče prijazno - žderi dok ne pukneš, udavi se, 
proždrljivče! 

Balounu se zasuziše oči. 

- Kad smo kod kuće klati svinje, tada sam ja najprije pojeo dobar komad 
kuhane glavine - reče plačljivo Baloun jedući malu krvavicu - zatim čitavu 
njušku, srce, uho, komad jetara, bubreg, slezenu, komad bedra, a onda... 

I tihim glasom nastavi, kao da se priča bajka: 

- A onda su došle na red jetrenice, šest do deset komada, pa trbušaste 
krvavice, s oljuštenim ječmom i žemičkama, tako da nisi ni znao koje bi 
prije zagrizao, da li one sa žemičkama ili s ječmom. A sve se topi na 
jeziku, sve miriše i čovjek jede i jede. 

- Aja vam mislim - jadao se dalje Baloun - da će me tane poštedjeti, ali da 
će me glad dotući, pa da se neću više nikada u životu susresti s onakvom 
tavom nadjeva za krvavice kao kod kuće... Hladetinu nisam baš volio, jer 
ona samo drhti i nije izdašna. No žena bi se udavila u hladetini, ali ja joj 


nisam priuštio za hladetinu ni komadić uha, jer sam sve to sam pojeo 
kako mi je najbolje prijalo. Nisam umio cijeniti tu divotu, to blagostanje, 
pa sam jednom tasta, pravoužitnika, prikratio za svinju i zaklao je i pojeo, 
te mi je još bilo žao da mu pošaljem, jadniku starom, nešto kolinja - a on 
mi je zatim prorekao da ću jednom lipsati od glada. 

- A to je tu već sada - reče Švejk kome su danas i nehotice silazili s usta 
sami srokovi. 

Kuhara Jurajdu već je minuo nagli napadaj sažaljenja prema Balounu, jer 
se Baloun nekako brzo došuljao do štednjaka, izvukao iz džepa komad 
kruha i pokušao čitav komad kruha namočiti u soku koji se u velikoj tavi 
sa svih strana privijao uz veliki komad svinjske pečenke. 

Juraj da ga udari po ruci tako da Balounov komad kruha pade u sok, kao 
kad plivač u kupalištu skoči s daske u rijeku. 

I ne pustivši ga da izvuče dragocjen zalogaj iz tave, pograbi ga i izbaci kroz 
vrata. 

Očajni je Baloun vidio još kroz prozor kako Jurajda izvlači vilicom taj 
komad kruha koji se napio soka i porumenio, i kako ga pruža Švejku i 
daje mu uz to komadić mesa, odrezana s površine pečenke, te mu reče: 

- Jedite, moj skromni prijatelju! 

- Djevice Marijo! - zakuka iza prozora Baloun. - Propade moj kruh! 

I mlatarajući dugim rukama uputi se u selo da pribavi kakav zalogaj. 

A Švejk, gutajući Jurajdin plemeniti dar, progovori punih usta: 

- Zaista se radujem što sam opet među svojima. Bilo bi mi jako žao kad 
ne bih mogao kompaniji i dalje iskazivati svoje vrijedne usluge. 

I brišući s brade kapljice soka i masti koje su curile s kruha, završi: 

- Ne znam, ne znam kako bi vam bilo bez mene, da su me ondje zadržali i 
da rat potraje još nekoliko godina. 

Narednik Vančk upita ga radoznalo: - što mislite Švejku, koliko će još 
trajati rat? 

- Petnaest godina - odgovori Švejk. - To je jasno, jer je već jednom bio 
tridesetogodišnji rat, sada smo dvostruko pametniji nego prije, dakle 30 : 
2 =15. 

- Momak našeg kapetana - javi se Jurajda - pripovijedao je da je čuo da se 
neće ići dalje čim zaposjednemo granice Galicije. A onda će Rusi početi 
pregovore o miru. 

- Tada ne bi vrijedilo ni ratovati - reče važno Švejk. - Kad je rat, neka bude 


rat! Ja svakako neću prije govoriti o miru dok ne budemo u Moskvi i u 
Petrogradu. Uopće se ne isplati, kad je već svjetski rat, vrckati se samo 
oko granice. Uzmimo na primjer Švede u tridesetogodišnjem ratu. Iz 
kakve su oni daljine, pa su stigli sve do Njemačkog Broda i Lipnice, gdje 
su napravili takvu zbrku da se ondje još danas poslije ponoći govori po 
gostionicama švedski, te se ljudi međusobno i ne razumiju. Ili Prusi, koji 
također nisu iz neposredne blizine, pa je iza njih u Lipnici ostala sva sila 
Prusa. Doprli su čak do Jedouchova i do Amerike i natrag. 

- Uostalom - reče Jurajda, kojega je danas kolinje potpuno izbacilo iz 
ravnoteže i pobrkalo - svi su ljudi postali od šarana. Uzmimo, drugovi, 
Darwinovu teoriju... 

Dalje njegovo razmatranje prekide upad jednogodišnjeg dobrovoljca 
Mareka. 

- Neka se spasava tko može! - viknu Marek. - Maločas stiže automobilom 
u bataljonski štab poručnik Dub. Dovezao je sa sobom i onog zasranog 
kadeta Bieglera. 

- Strašan je to čovjek - informirao je dalje Marek. - Kad je izašao s njim iz 
automobila upao je odmah u kancelariju. Znate dobro da sam rekao, 
odlazeći odavde, da idem malo drijemnuti. Ispružih se dakle u kancelariji 
na klupi i počeh lijepo tonuti u san, kadli on skoči na mene. Kadet Biegler 
viknu: ,Habtacht!“, poručnik Dub me osovi na noge i obori se na mene: 
»Čudite se, zar ne, kako sam vas iznenadio u kancelariji dok ne vršite 
svoju dužnost! Spava se tek poslije povečerja!“ A Biegler na to doda: 
»Odio šesnaesti, paragraf deveti kasarnskog reda!“ Nato poručnik Dub 
udari šakom po stolu i viknu: ,Htjeli ste me se valjda riješiti u bataljonu, 
no nemojte misliti da je to bio potres mozga, moja lubanja može prilično 
izdržati!“ Kadet Biegler je dotle nešto listao na stolu i pročitao uz to 
naglas za sebe neki odlomak iz jednog spisa: ,Divizijska naredba broj 
280.“ Poručnik Dub je pomislio da mu se on ruga zbog njegove posljednje 
rečenice da mu lubanja može prilično izdržati, pa mu poče predbacivati 
njegovo nedostojno i drsko vladanje prema starijim oficirima, pa ga sad 
vodi amo kapetanu da se na njega potuži. 

Začas dođoše Dub i Biegler u kuhinju, kojom se moralo proći kad se išlo 
gore u sobu gdje je sjedio cijeli oficirski zbor i gdje je nakon svinjskog 
buta bucmasti zastavnik Maly pjevao ariju iz opere ,Travijate“, 
podrigujući se pri tom poslije kupusa i masnog ručka. 


Kad je poručnik Dub ušao u kuhinju, Švejk viknu: 

- Habtacht! Svi ustanite! 

Poručnik Dub priđe Švejku sasvim blizu te mu viknu pravo u lice: 

- E, sad se veseli, sada ti je došao kraj! Nadjenut ću te slamom, da ostaneš 
za uspomenu 91. pukovniji! 

- Zum Befehl“*“, gospodine poručniče - salutirao mu Švejk. - Jednom sam 
čitao, pokorno javljam, da je bila jednom jedna velika bitka u kojoj je 
poginuo jedan švedski kralj zajedno sa svojim konjem. Oba leša su 
otpremili u Švedsku, pa sad stoje ispunjeni u stockholmskom muzeju. 

- Odakle tebi to znanje, klipane? - izdera se na nj poručnik Dub. 


- Pokorno javljam, gospodine poručniče, od moga brata profesora! 
Poručnik Dub se okrenuo, pljunuo i gurkao pred sobom kadeta Bieglera 
gore, prema blagovaonici. No ipak se nije mogao uzdržati da se na 
vratima ne obazre za Švejkom i s neumoljivom strogošću rimskoga cara, 
koji odlučuje o sudbini ranjenog gladijatora u cirkusu, ne okrene palac 
desne ruke i ne vikne: 

- Palce dolje! 

- Pokorno javljam - viknuo je za njim Švejk - već ih okrećem prema dolje. 


** + 


Kadet Biegler je bio kao muha. Za to vrijeme prošao je kroz nekoliko 
koleričnih stanica i nakon svih manipulacija kojima je bio podvrgnut 
zbog sumnje da boluje od kolere, on se već navikao s potpunim pravom 
na to da već sasvim nesvjesno svaki čas pušta u gaće. Napokon je, na 
jednoj takvoj stanici za promatranje, dopao šaka nekom stručnjaku, koji 
u njegovim izmetinama nije našao koleričnih bakcila, te mu je ojačao 
crijeva taninom, kao postolar poderane postole dretvom, i poslao ga na 
najbliže etapno zapovjedništvo, proglasivši kadeta Bieglera, koji je bio 
kao para nad loncem, ,frontdiensttauglich“?**. 

Bio je to srdačan čovjek. 

Kad ga je kadet Biegler upozorio da se osjeća vrlo slabo, rekao mu je sa 
smiješkom: 


- Zlatnu kolajnu za hrabrost ipak ćete još moći nositi. Ta prijavili ste se 
dobrovoljno u vojsku! 

I tako je kadet Biegler pošao da osvoji zlatnu kolajnu. 

Njegova ojačana crijeva nisu više izbacivala u hlače onu rijetku tekućinu, 
ali ipak često je osjećao nuždu, tako da je put od posljednje etape do štaba 
brigade, gdje se susreo s poručnikom Dubom, bio zapravo svečani pohod 
kroz sve moguće nužnike. Nekoliko puta je zakasnio na vlak jer je sjedio 
na kolodvorskim nužnicima tako dugo dok vlak nije otišao. Nekoliko je 
puta u vlaku zakasnio da prijeđe u drugi vlak jer je sjedio na nužniku. 

Ali unatoč svim zahodima koji su mu se isprečivali na putu, kadet Biegler 
se ipak približavao svojoj brigadi. 

Poručnik Dub je tada ipak trebao ostati još nekoliko dana na njezi u 
brigadi, ali istoga dana kada je Švejk otputovao u bataljon, štabni je 
liječnik promijenio odluku o poručniku Dubu kada je saznao da po podne 
polazi bolnički automobil u onom pravcu gdje se nalazi bataljon 91. 
pukovnije. 

Bio je radostan što se oslobodio poručnika Duba, koji je kao i uvijek 
dokazivao svoje različite tvrdnje riječima: ,O tom sam već prije rata 


razgovarao s gospodinom kotarskim predstojnikom.“ 


»Mit deinem Bezirkshauptmann kannst du mir Arsch lecken“**', 


pomislio je štabni liječnik i bio je vrlo zahvalan slučaju što sanitetski 
automobili polaze gore na Kamionku Strumilowu preko Zoltance. 

Švejk nije vidio u brigadi kadeta Bieglera, jer je on preko dva sata sjedio 
na oficirskom nužniku s vodom za ispiranje. 

Može se slobodno reći da kadet Biegler nije na takvim mjestima trošio 
vrijeme uludo, jer je ponavljao sve slavne bitke slavne austro-ugarske 
vojske, počinjući s bitkom kod Nordlingena 6. rujna 1634. i svršavajući s 
bitkom kod Sarajeva 19. kolovoza 1878. 

Dok je tako nebrojeno puta potezao vrpcu nužnika s ispiranjem i dok je 
voda bučno letjela u rupu, on bi, pritvorivši oči, zamišljao buku bitke, 
napadaj konjaništva i tutnjavu topova. 

Susret poručnika Duba s kadetom Bieglerom nije baš bio suviše 
dražestan i svakako je kasnije bio razlogom njihova kiselog odnosa u 
službi i izvan službe. 

Kad je naime poručnik Dub već četvrti put pokušavao da uđe u zahod, 
srdito je uzviknuo: 


- Tko je unutra? 

- Kadet Biegler, 11. marškompanija, bataljon N., 91. regimenta - glasio je 
ponosni odgovor. 

- Ovdje - predstavljao se konkurent pred vratima - poručnik Dub iz iste 
kompanije. 

- Odmah ću biti gotov, gospodine poručniče! 

- Pričekat ću! 

Poručnik Dub je nestrpljivo gledao na sat. Nitko ne bi vjerovao koliko 
treba energije i upornosti da se u takvoj situaciji izdrži pred vratima 
novih petnaest minuta, zatim još pet, pa opet pet, dok je na kucanje, 
lupanje i udaranje nogom dobivao uvijek isti odgovor: ,Odmah ću biti 
gotov, gospodine poručniče!“ 

Poručnika Duba spopade groznica, osobito kad je nakon nadobudnih 
šuškanja papira proteklo daljih sedam minuta, a vrata se nisu otvorila. 
Kadet Biegler je uza sve to bio i toliko taktičan da još uvijek nije puštao 
vodu iz rezervoara. 

Poručnik Dub poče u svojoj slaboj groznici razmišljati da li da se možda 
potuži zapovjedniku brigade, koji će možda izdati nalog da se razbiju 
vrata i da se odande iznese kadet Biegler. Palo mu je na um da je to 
možda povreda subordinacije. 

Poručnik Dub tek poslije daljih pet minuta ustanovi da zapravo nema 
više što da radi iza onih vrata, jer već davno ne osjeća nuždu. No ostao je i 
dalje pred nužnikom iz principijelnih razloga, udarajući i dalje nogom u 
vrata iza kojih se čulo uvijek isto: ,In einer Minute fertig, Herr 

Leutnant!“ 


Napokon se čulo kako Biegler pušta vodu iz rezervoara, i začas se obojica 
nađoše licem u lice. 

- Kadete Bieglere - zagrmje na njega poručnik Dub - nemojte misliti da 
sam došao ovamo za istim poslom kao i vi. Došao sam radi toga jer mi se 
niste prijavili pri svojem dolasku u štab brigade. Zar ne znate propise? 
Znate li komu ste dali prednost? 

Kadet Biegler preleti časak u svojem sjećanju, nije li možda ipak učinio 
štogod što bi se protivilo disciplini i naredbama koje se tiču odnosa nižih 
oficirskih činova prema višima. 

U njegovoj svijesti vladala je u tom pravcu golema praznina i provalija. 

U školi im nije nitko predavao kako se u takvom slučaju mora vladati niži 


oficir prema višemu. 

Treba li možda prekinuti vršenje nužde i izletjeti kroz vrata zahoda držeći 
jednom rukom hlače, a drugom pozdravljajući? 

- No odgovorite, kadete Bieglere! - izazovno viknu poručnik Dub. 

I kadet Biegler se sjeti sasvim jednostavnog odgovora, koji je riješio 
zagonetku: 

- Gospodine poručniče, nakon svog dolaska u štab brigade nisam imao ni 
pojma da se vi ovdje nalazite, a pošto sam obavio sve poslove u 
kancelariji, pošao sam odmah u zahod gdje sam ostao sve do vašeg 
dolaska. 

I na to doda svečanim glasom: 

- Kadet Biegler se prijavljuje gospodinu poručniku Dubu. 

- Vidite da to nije malenkost - reče oporo poručnik Dub - po mome 
mišljenju, kadete Bieglere, vi ste trebali odmah, čim ste stigli u štab 
brigade, upitati u kancelariji ne nalazi li se ovdje slučajno i koji oficir iz 
vašeg bataljona, iz vaše kompanije. O vašem ponašanju raspravljat ćemo 
u bataljonu. Putujem onamo automobilom, a vi ćete sa mnom... Samo 
nikakva ustručavanja! 

Kadet Biegler je naime primijetio da su mu u kancelariji štaba brigade 
odredili maršrutu željezničkom prugom, a taj mu se način putovanja 
činio mnogo povoljniji s obzirom na trešnju njegova debelog crijeva. Ta 
svako dijete zna da automobili nisu udešeni za takve stvari. Prije nego 
projuriš sto osamdeset kilometara, već su ti pune gaće. 

Đavo bi znao što se dogodilo da trešnja automobila ispočetka, kad su 
pošli na put, nije loše djelovala na Bieglera. 

Poručnik Dub je bio sav očajan što mu neće poći za rukom da provede 
plan osvete. 

Kad su polazili, poručnik Dub je mislio u sebi: ,Samo pričekaj, kadete 
Bieglere, kad te spopadne nužda, varaš se ako misliš da ću zaustaviti 
auto.“ 

U tom je smislu, koliko je bilo moguće s obzirom na brzinu kojom su 
gutali kilometre, zapodjeo ugodan razgovor o tome da vojni automobili, 
kojima je određen put, ne smiju rasipati benzin te se ne smiju nigdje 
zaustavljati. 

Kadet Biegler primijeti na to potpuno ispravno da automobil, dok negdje 
čeka, uopće ne troši benzin jer šofer iskopča motor. 


- Ali ako mora doći u određeno vrijeme na neko mjesto - nastavljaše 
neumoljivo poručnik Dub - tada se ne smije nigdje zaustavljati. 

Kadet Biegler nije na to uopće ništa odgovorio. 

Tako su sjekli zrak preko četvrt sata, kadli odjednom osjeti poručnik Dub 
da mu se nekako naduo trbuh i da bi bilo probitačno zaustaviti 
automobil, izaći napolje i sići u jarak, skinuti hlače i olakšati se. 

Držao se junački sve do sto dvadeset šestog kilometra, kad odlučno 
pograbi šofera za kaput i viknu u uho: 

- Stoj! 

- Kadete Bieglere - reče poručnik Dub milostivo, skačući brzo s 
automobila prema jarku - eto vam sada prilike! 

- Hvala - odgovori kadet Biegler - neću da uzalud zadržavam automobil. 
Kadet Biegler, koga je također pritisnula nužda, odlučio je u sebi da će se 
radije pokakiti nego da propusti krasnu mogućnost da blamira poručnika 
Duba. 

Prije nego su stigli u Zoltance, poručnik Dub je još dvaput zaustavljao 
automobil, a na posljednjoj postaji reče tvrdoglavo Biegleru: 

- Imao sam za objed poljski paprikaš. Poslat ću iz bataljona telegrafsku 
pritužbu na brigadu. Dali su nam pokvareni kiseli kupus i svinjsko meso 
neprikladno za hranu. Drskost kuhara prelazi sve granice. Tko me još ne 
poznaje, taj će me upoznati. 

- Feldmaršal Nostitz-Rieneck, ponos rezervne kavalerije - odgovori na to 


Biegler - izdao je djelo ,Was schadet dem Magen im Kriege“““', u kojem 


ne preporučuje da se uz ratne napore i teškoće jede svinjsko meso. Svaka 
neumjerenost na maršu škodi. 

Poručnik Dub ne odgovori na to ni riječi, nego samo pomisli: ,Već ću ja 
provjeriti tvoju učenost, klipane!“ Ali zatim malo promisli pa ipak postavi 
Biegleru ovo potpuno glupo pitanje: 

- Vi dakle mislite, kadete Biegleru, da oficir, kome se vi po svome činu 
morate smatrati podređenim, neumjereno jede? Valjda niste htjeli reći, 
kadete Bieglere, da sam se prežderao? Zahvaljujem vam na toj prostoti. 
Budite sigurni da ću to obračunati s vama, vi me još ne poznajete, ali kad 
me upoznate, tada ćete se sjećati poručnika Duba. 

Pri posljednjim je riječima gotovo pregrizao jezik jer su preletjeli na cesti 
preko neke vododerine. 

Kadet Biegler opet ništa ne odgovori, a to je ponovo nagnalo poručnika 


Duba da grubo upita: 
- Čujte, kadete Bieglere, mislim da ste učili da ste dužni odgovarati na 
pitanja svoga pretpostavljenoga. 
- Jesam - reče Biegler - ima i o tome propis. Ali prije toga je dakako 
potrebno objasniti naš uzajamni odnos. Koliko je meni poznato, ja još 
nisam nikamo pridijeljen, tako da prema tome nema ni govora o mojoj 
neposrednoj podređenosti vama, gospodine poručniče. Dakako najvažnije 
je da se u oficirskim krugovima odgovara na pitanja postavljenih samo u 
službenim stvarima. Dok mi sjedimo ovako ovdje u automobilu, mi ne 
predstavljamo nikakvu borbenu jedinicu kakve ratne manipulacije. Među 
nama nema nikakva službenog odnosa. Obojica putujemo svojim 
jedinicama, pa svakako odgovor na vaše pitanje da li sam možda htio reći 
da ste se prežderali, gospodine poručniče, ne predstavlja nikakvu 
službenu izjavu. 
- Jeste li svršili? - izdera se na nj poručnik Dub. - Vi jedan... 
- Da - reče čvrstim glasom kadet Biegler - nemojte zaboraviti, gospodine 
poručniče, da će o tome što se među nama dogodilo, svakako donijeti 
odluku oficirski časni sud. 
Poručnik Dub je gotovo pobjesnio od srdžbe. Kad se uzrujao, on je obično 
govorio još veće budalaštine i gluposti nego kad je bio miran. 
Stoga je i sada progunđao: 
- Ao vama će odlučivati ratni sud! 
Kadet Biegler iskoristi tu priliku da ga potpuno dotuče, pa stoga reče 
najprijateljskijim tonom: 
- Ti se šališ, druže! 
Poručnik Dub viknu šoferu da stane. 
- Jedan od nas dvojice mora nastaviti pješke - probrblja Dub. 
- Ja ću se voziti - reče na to mirnim glasom kadet Biegler - a ti, druže, radi 
što hoćeš. 
- Vozite dalje - viknu šoferu poručnik Dub dubokim glasom kao u deliriju 
i utonu zatim u dostojanstvenu šutnju kao Julije Cezar kad su mu se 
približavali urotnici s bodežima da ga probodu. 
Tako su stigli u Zoltance, gdje su našli sjedište svoga bataljona. 

*** 
Dok su se poručnik Dub i kadet Biegler prepirali na stepenicama, da li 
ima kadet koji još nije nikamo pridijeljen pravo na jetrenicu iz one 


količine koja pripada oficirima pojedinih kompanija, dotle su već svi u 
kuhinji bili siti te su se ispružili po širokim klupama i raspričali o svemu i 
svačemu, dimeći iz svojih lula sve u šesnaest. 

- Danas sam vam pronašao divan izum - pričao je kuhar Jurajda. - Mislim 
da će to izvršiti potpun prevrat u kuharskom umijeću. Ta ti znaš, Vančku, 
da nisam mogao nigdje u tom prokletom selu naći mažurana za jetrenice. 
- Herba majoranae - reče računarski narednik Vančk, sjetivši se da je 
drogerist. 


Jurajda nastavi: - Još je neispitano kako se ljudski duh u nuždi laća 
najrazličitijih sredstava, kako mu se otvaraju novi vidici, kako počinje 
pronalaziti sve moguće i nemoguće stvari o kojima čovječanstvo dotada 
nije ni sanjalo... Tražio sam dakle po svim kućama mažurana, trčao sam, 
tražio, objašnjavao za što mi treba, kako izgleda ... 

- Trebao si im i miris opisati - javi se s klupe Švejk - trebao si im reći da 
mažuran miriše baš onako kao kad pomirišeš bočicu tinte u drvoredu 
rascvjetalih akacija. Na brežuljku Bohdalecu kraj Praga... 

- Ali, Švejku - prekide ga molećivim glasom jednogodišnji dobrovoljac 
Marek - pusti Jurajdu da završi. 

I Jurajda nastavi: 

- Na jednom imanju naišao sam na jednog starog isluženog vojnika iz 
vremena okupacije Bosne i Hercegovine, koji je odslužio vojsku u 
Pardubicama kod ulana i do danas još nije zaboravio češki. On se počeo 


sa mnom prepirati da se u Češkoj ne stavlja u jetrenice mažuran, nego 
kamilica. 

Nisam zaista znao što da radim, jer svaki razuman i nepristran čovjek 
mora priznati da je mažuran kralj začina koji se miješaju u jetrenice. Bilo 
je potrebno da se brzo pronađe takav nadomjestak koji bi kobasicama dao 
onaj karakterističan miris po začinu. Našao sam dakle u jednoj kući, pod 
slikom nekoga sveca, svadbeni mirtin vijenac. Bio je to neki mladi bračni 
par, pa su mirtine grančice na vijencu bite još dosta svježe. Stavio sam 
dakle mirtu u jetrenice, ali sam dakako prije toga morao čitav svadbeni 
vijenac triput oprati u kipućoj vodi, da listići omekšaju i izgube suviše 
oštar miris i okus. Razumije se, da je bilo mnogo plača kad sam im 
oduzeo taj svadbeni mirtin vijenac za jetrenice. Oprostiše se sa mnom u 
uvjerenju da će me zbog tog svetogrđa, jer je vijenac bio posvećen, ubiti 
prvo tane. A vi ste jeli moju jetreničnu juhu, pa ipak nitko od vas nije 
prepoznao da ona miriše na mirtu, a ne na mažuran. 

- U Jindfichovu Hradecu - javi se Švejk - živio je prije nekoliko godina 
kobasičar Josef Linek, koji je na polici imao dvije kutije. U jednoj je držao 
mješavinu svih začina koje je stavljao u jetrenice i krvavice. U drugoj 
kutiji je držao prašak za gamad, jer se kobasičar već nekoliko puta uvjerio 
da su njegove mušterije pregrizle u kobasici stjenicu ili švabu. On je 
uvijek govorio da stjenica ima mirodijski miris kao gorki badem koji se 
meće u kuglof, ali švabe da u kobasicama smrde kao stara biblija prožeta 
pliješnju. Stoga je on održavao čistoću u svojoj radionici pa je svuda sipao 
onaj prašak za gamad. Tako je on dakle jednog dana pravio krvavice, a 
imao je upravo hunjavicu. Pograbio je dakle onu kutiju s praškom za 
gamad i usuo je u nadjev za krvavice, pa su od toga dana stanovnici 
Jindfichova Hradeca išli po krvavice samo kobasičaru Lineku. Ljudi su 
upravo grnuli u dućan. A on je bio tako mudar da se ipak dosjetio da je to 
zbog onog praška za gamad, pa je od toga vremena naručivao pouzećem 
čitave sandučiće toga praška pošto je prije toga upozorio tvrtku, od koje je 
nabavljao prašak, da na sandučiće napiše: ,Indijske mirodije.“ To je bila 
njegova tajna s kojom je otišao u grob, a najzanimljivije je u tome to da 
su se sve švabe i stjenice iselile iz kuća onih obitelji koje su kupovale te 
krvavice. Od toga vremena Jindfichov Hradec pripada u red najčistijih 
gradova u čitavoj Češkoj. 

- Jesi li već završio? - upita jednogodišnji dobrovoljac Marek koji se očito 


htio uplesti u razgovor. 

- S tim bih već bio gotov - odgovori Švejk - ali znam sličan slučaj u 
Bezkydima, no o njemu ću vam pričati kad budemo u borbi. 
Jednogodišnji dobrovoljac Marek poče pričati: 

- Kulinarsko umijeće najbolje se može upoznati u ratu, a naročito na 
fronti. Dopustite da učinim malu poredbu. U mirno smo doba čitali 1 
slušali o takozvanim ledenim juhama, tj. takvim juhama u koje se stavlja 
led, a koje su vrlo omiljene u sjevernoj Njemačkoj, Danskoj i Švedskoj. A 
vidite, došao je rat i vojnici su ove zime imali u Karpatima toliko 
smrznute juhe da je nisu ni okusili, a ipak je to specijalitet. 

- Smrznuti se gulaš dade jesti - primijeti računarski narednik Vančk - ali 
ne dugo, najviše tjedan dana. Zbog toga je naša deveta kompanija 
napustila položaj. 

- Još u mirno doba - reče neobično ozbiljno Švejk - čitava se vojska vrtjela 
oko kuhinje i oko najrazličitijih jela. Mi smo u Budjejovicama imali 
natporučnika Zakrejsa, koji se stalno vrtio oko oficirske kuhinje, pa čim 
bi koji vojnik nešto pogriješio, on bi mu odmah komandirao ,mirno!“i 
očitao mu: ,Ti klipane, ako se to još jednom ponovi, napravit ću od tvoje 
gubice dobro istučenu pržolicu, zgazit ću te u krumpirovu kašu, pa ću ti 
dati da to pojedeš. Izletjet će iz tebe drob s rižom, pa ćeš izgledati kao 
špikani zec na tavi. Eto vidiš, moraš se popraviti ako nećeš da ljudi misle 
da sam od tebe napravio faširanu pečenku s kupusom.“ 

Dalje izlaganje i zanimljiv razgovor o upotrebi jelovnika za odgoj vojnika 
prije rata bili su prekinuti jakom vikom u gornjoj sobi, gdje se svršavao 
svečani ručak. 

U pobrkanoj mješavini glasova isticala se dernjava kadeta Bieglera: 

- Vojnik već u mirno doba mora znati što je potrebno u ratu, a u ratu ne 
smije zaboraviti ono što je naučio na vježbalištu. 

Zatim se čulo dahtanje poručnika Duba: 

- Molim da se utvrdi da mi je već treći put nanesena uvreda. 

Gore su se zbili veliki događaji. 


Poručnik Dub, koji je dolazio pred komandanta bataljona s poznatim 
podmuklim namjerama prema kadetu Biegleru, bio je već na samom 
ulazu pozdravljen od oficira gromkom galamom. Na sve je odlično 
djelovala židovska rakija. 

Upadali su jedan drugome u riječ nišaneći na jahačku vještinu poručnika 
Duba: 

- Bez konjušara ne valja! 

- Poplašeni mustang! 

- Koliko si se vremena, druže, kretao među cowboyima na zapadu? 

- Krasan jahač! 

Kapetan Sa4gner odmah mu pruži čašu proklete rakije, pa uvrijeđeni 
poručnik Dub sjede za stol. Dohvatio je staru polupanu stolicu i stavio je 
uz natporučnika Lukaša koji ga pozdravi prijateljskim riječima: 

- Sve smo već pojeli, druže! 

Tužni lik kadeta Bieglera nije ni bio zapažen, premda se kadet Biegler 
potpuno propisno javio kapetanu Sagneru i drugim oficirima oko stola 
ponavljajući mnogo puta za redom, iako su ga svi vidjeli i poznavali: 

- Kadet Biegler vraća se u štab bataljona. 

Biegler uze punu čašu, sjedne zatim sasvim skromno uz prozor i čekaše 
pogodan trenutak da izbaci iz sebe neka svoja udžbenička znanja. 
Poručnik Dub, kojemu je udarao u glavu onaj strašni miris, kuckao je 
prstom po stolu i odjednom se obratio kapetanu Sagneru: 

- Kotarski predstojnik i ja uvijek smo govorili: ,Patriotizam, odanost, 


dužnost i požrtvovnost, to je pravo oružje u ratu. Sjećam se toga baš 
danas kad će naša vojska u dogledno vrijeme prijeći rusku granicu.“ 
Ovdje se završava rukopis Jaroslava Hašeka, prekinut smrću 
autorovom 3. siječnja 1923. Nastavak je od književnika i novinara 
Karela Vančka (1887-1923). 

Kadet Biegler se javi od prozora: 

- Prelaziti granice velike države uvijek je važna operacija. Studirao sam 
kartu bojišta za svoga posljednjeg boravka u posljednjoj koleričnoj baraci, 
pa sam ustanovio da nasuprot nama, na odsjeku koji ćemo jamačno 
zaposjesti, stoji trokut koji sačinjavaju ruske tvrđave: Luck, Dubno, 
Ravno. Nećemo imati protiv sebe samo pješaštvo u rovovima i nekoliko 
poljskih topova od osam ili dvanaest centimetara. Jurišat ćemo na 
betonske rovove, tući će nas teškim tvrđavskim topovima. A to je nešto 
drugo nego rat u polju. Glavnu će riječ imati topništvo; ono će napraviti 
na tvrđavama rupe kroz koje ćemo mi projuriti kao skakavci. A onda 
dolazi borba bajonetama: Hura, hura! 

Kadet Biegler je već bio pijan, i ništa mu se na svijetu nije činilo lakše 
nego osvajanje ruskih tvrđava. 

A na to je ozbiljno i razborito odgovorio poručnik Dub kojemu je špirit 
također uzdizao mozak i davao mislima krila: 

- Potpuno ispravno; ali topništvo će napraviti samo prolaze; osvajanje i 
zaposjedanje tvrđava treba da izvrši pješadija; ona mora biti odvažna, 
junačna, bez ikakva straha. Pješadiju mora voditi ideja, ideja i opet samo 
ideja. A ta je ideja patriotizam, ljubav prema caru, briga o uspjehu 
carevine. Naša vojska to već posjeduje, pa ćemo mi stoga i pobijediti. U 
ratu pobjeđuje ideja, ideja i opet samo ideja. Već prije rata govorio je 
gospodin kotarski predstojnik: ,Gospodo, kolege, drugovi! Shvatite kako 
je to važno: ići u borbu s idejom! Jer za rat je potrebna samo ideja!“ 
Poručnik Dub pogleda ostale oficire pijano i izazovno, čekajući izraze 
odobravanja. Sam je sebi izgledao kao Eugen Savojski koji je govorio: ,Za 
rat su potrebni novci, novci i opet samo novci!“ a nije mu ni palo na um 
da je njegov program teže izvršiti nego lozinku grbavog francuskog 
princa. 

No kapetan je S4gner gledao pospano i bezizražajno nekamo u kut, a 


natporučnik Lukaš je nožem strugao nokte. 

Dub poče iznova: 

- Najveću ulogu u održavanju vojničkog duha igra u vojnika njihov odgoj. 
On se dobiva u školi, a dajemo ga mi, učitelji, odgojitelji, profesori; mi 
polažemo osnove vojničkom duhu kakav je potreban za rat. A možete 
primijetiti da je odnos obrazovanih ljudi, inteligencije, prema ratu sasvim 
drugačiji nego odnos običnih vojnika; za njih rat ne znači ništa drugo 
nego djevojke, karte i pijančevanje. Zar nije istina? 

I Dub istrese u sebe punu čašu rakije koja je zaudarala denaturiranim 
špiritom. 

Kadet Biegler se kraj prozora blesavo smješkao. Kapetan Sagner je nešto 
promrmljao i izašao napolje. Nekoliko je oficira spustilo glavu na stol i 
zaspalo, puštajući oštre zvukove, a Dub je, već potpuno pijan, ne vladajući 
više jezikom, blebetao: 

- Sve za cara! Sve za djecu! Najviša vrednota na svijetu jest sreća države! 
Živjela vojska! Sve za djecu! 

Tako je pod krovom galicijske škole lozinka starog cara, koja se činila 
plemenitom i najčovječanskijom, odjekivala u ušima oficira carske vojske 
od kojih nijedan nije bio kadar ne samo da misli, a nekmoli da shvati, da 
je ta lozinka u praksi trebala da ima isti rezultat kao i briga seljakinje za 
odojke kad im daje u kopanju mlijeko: da što prije dorastu za klanje, da 
imaju prhkije i finije meso, da se što prije ugoje i da onda pod mesarovim 
nožem vrate stostruke kamate. 

Dub koga je već zahvaćao delirij vikaše dalje: 

- Ideja, ideja, ideja! Da nema Austrije, morali bismo je stvoriti! Neka živi 
pokojni Palacky! 

I zatim se svali sa stolice pod stol. 

Kapetan Sagner se vratio, a za njim uleti u sobu kuhar Jurajda, zajapuren, 
razdražen i bijesan; skupio je pete, salutirao bez obzira na to što na glavi 
nema kape i raportirao: 

- Pokorno javljam, on ga je požderao! Čitava ga je požderao! Zajedno sa 
špagom! Gospodine kapetane, pokorno javljam, ja nisam kriv; stavio sam 
ga da se hladi, a on ga je požderao! Tako divan špekvuršt! Imao je 
najmanje dvije kile! Ah da sam znao da je predodređen da pojede tu 
kobasicu! 

- Kuharu, recite suvislo što se dogodilo! Zašto ste ušli amo? Zar je sada 


raport? Sto mu gromova, ta vi ulazite u oficirsku sobu kao u krčmu! - 
izdera se kapetan SAgner na uplašenog kuhara. 

Kuhar se ponovo isprsi: 

- Pokorno javljam, gospodine kapetane, vi ste mi zapovjedili da napravim 
špekvuršt; ja sam ga dakle napravio. I odnio sam ga u podrum da se 
ohladi; stavio sam pod njega daščicu, a drugu daščicu odozgo i na to dva 
velika kamena, da se preša; tako se to radi. No vidio me momak Baloun 
kad sam ga nosio u podrum, pa se kasnije onamo ušuljao i požderao ga; 
nije čekao ni da se ohladi. Pokorno javljam, gospodine kapetane, vi 
nećete dobiti taj špekvuršt jer ga je požderao momak gospodina 
natporučnika Lukaša. Tako! A ja za to nisam kriv! 

Kapetan koji je već od Lukaša čuo za proždrljivost njegova sluge prodrma 
usnulog natporučnika jedva zadržavajući smijeh: 

- Ti, Lukašu, hajde da to urediš; tvoj nam je Baloun požderao špekvuršt; 
znaš kako si se veselio da ćeš ga jesti s octom i lukom. Primi, kolega, 
moje saučešće! 

Pospani Lukaš prokune nešto, pripaše sablju i pojuri s kuharom niz 
stepenice. Dolje u dvorištu sjedio je na gomili cjepanica Baloun, a nad 
njim je, s lulom u zubima, stajao Švejk i govorio mu: 

- Vidiš li, svinjo, dokle te je dovela tvoja slijepa strast? Požderao si 
oficirima špekvuršt! Da si ga požderao gospodinu natporučniku, tome se 
ne bih čudio, jer je on dobar čovjek! Klipane odurni, zbog toga će te 
strijeljati, vole jedan glupi! Isuse i Marijo, a što će biti ako nije dobro 
kuhan, pa je u njemu ostala trakavica? E moj druže, dobit ćeš trakavicu. 
Natporučnik se najprije izdere na Švejka: 

- Šutite, sto mu gromova, klipane, dat ću vas zatvoriti da ćete pomodrjeti! 
A ti, svinjo jedna, Baloune, što si uradio sa špekvurštom?! Do bijesa, 
marvo, ustani kad s tobom govorim! 

Švejk izvadi lulu iz usta pa reče: 

- Pokorno javljam, on ne može ustati. On je potpuno shrvan. Kobasica je 
bila teška preko dvije kile. U Nuslama je, gospodine natporučniče, bio 
jedan kućevlasnik kojemu su prilikom ručka uvijek morali privući 
postelju do stola; on se uvijek tako nažderao da ne bi do nje mogao doći. 
Ljudi, gospodine natporučniče, pokorno javljam, pate od svakojakih i 
mnogobrojnih slabosti; živjela vam je u Jinonicama neka krojačica, vrlo 
dobra žena, kojaje... 


- Šutite, Švejku, ili ću vas probosti - prosikta natporučnik - Vi nemate tu 
ništa da govorite! Ustani, morski pse, kravo, pseto proždrljivo! - zasikta 
na Balouna. - Sto mu gromova, Švejku - reče videći da Švejk zauzima stav 
mirno - ako samo pisneš, zatjerat ću ti sablju u trbuh - i bijesno izvuče 
sablju iz korica. 

- Ja sam samo htio reći, pokorno javljam - nasmijao se blaženo Švejk - da 
bi takva smrt bila za mene dobra i krasna. Ja sam vam, gospodine 
natporučniče, čitao jednom u kalendaru lijepu pripovijetku o tome; bila 
je vrlo lijepa i dirljiva. Bio je to jedan markiz u Francuskoj, koji je imao 
slugu, staroga komornika, a kad je ondje nastala revolucija pa su seljaci 
pljačkali svuda po dvorcima, tada je taj markiz pomutnjom ustrijelio 
svoga komornika. Kad je komornik već umirao, pa je markiz htio poslati 
po doktora, reče mu taj komornik: ,Ne šaljite po liječnika, vaša milosti; ja 
rado umirem. Pa zar niste vi, vaša milosti, kad ste me pogodili u trbuh te 
sam riknuo, uzviknuli: “Mon Dieu! Zar si to ti, Jos€? Pardon! Meni je to 
dosta.“ I umro je, ispružio se mrtav. Pokorno javljam, gospodine 
natporučniče, možete me sada slobodno probosti! 

Švejk otkopča dva dugmeta na bluzi, povuče se za korak od Lukaša i reče 
deklamirajući podignutim glasom: 

- Gurnite dakle hladni čelik u moje raspaljene grudi, neka mi on rashladi 
žar moje strastvene krvi! 

- Švejku, vole jedan zar da poludim zbog vas? Isuse i Marijo, pa ja moram 
ustrijeliti sama sebe zbog tih vaših gluposti! - zavapi natporučnik 
hvatajući se za glavu. - Moji živci, moji živci! 

Švejk zakopča bluzu i reče: 

- Nemojte to raditi, to bi bila glupost, pokorno javljam, gospodine 
natporučniče! Ako vas već ustrijele Rusi, bit će to za Austriju jeftinije, a 
ovako bi to morao platiti vojni erar; ne dobivaju se badava ni revolverski 
meci. Znate, gospodine natporučniče, ono o hladnom čeliku i raspaljenim 
grudima znam iz Gradskog kazališta na Vinohradima; ondje igraju takve 
komade. Ondje vam ljudi sve pažljivo promatraju i sudjeluju u igri: 
jednom su davali dramu ,Kralj Vaclav i njegov krvnik“. Pokorno javljam, 
taj vam je kralj bio na večeri u kundratičkoj gostionici, pio je vino i stalno 
je govorio: ,Gromovi božji - gromovi božji!“ Jedan od one gospode usuo 
mu u čašu otrova da ga se riješe; kralj htjede ispiti pa podiže čašu i reče: 


»Gromovi božji!“ a neka mu bakica čak s galerije preplašeno viknu: 


»Mladi gospodine, ne pijte, otrovano je!“ A jednom opet... 

Natporučnik Luk4š zapuši sebi uši, pogleda bijesno Švejk a prevrćući 
očima tako da su mu se podlile krvlju, udari nogom shrvanoga Balouna i 
obrati se računarskom naredniku Vančku: 

- Balouna treba vezati tri dana po dva sata; recite to vodniku! Je li istina 
da je on pojeo kobasicu? 

I ne dočekavši odgovora, natporučnik odjuri iz dvorišta kao tane iz puške, 
Švejk je za njim dugo gledao svojim dobroćudnim pogledom očiju plavih 
kao potočnice. Kad se više nije čulo zveckanje sablje o stepenice, obrati se 
Švejk očajnom Balounu: 

- Vidiš blesane, što si sam sebi nadrobio; nisi bio daleko od vješala. Već 
sam ti drugi put spasio život, ali više to neću učiniti, poštene mi riječi! 
Zar čestiti vojnik ždere oficirima njihov špekvuršt? Kad bi to doznalo 
Njegovo Apostolsko Veličanstvo, naš prejasni car, šta bi pomislio o nama, 
otebiio meni? 

I vidjevši da vječno gladni gorostas jeca i da rukavom briše suze po licu, 
skinu mu kapu i pogladi ga po kosi rekavši: 

- No, no, ne cmizdri i ne deri se kao stara kurva; valjda nećeš plakati zbog 
takvoga govna kao što je vezanje. Čekaju nas, druže, mnogo gore stvari. U 
Radlicama je bila jedna ugljenarka koja je uvijek govorila: ,,Bog nikada ne 
napravi takvo zlo da ne bi mogao napraviti još gore.“ 

Došao je vodnik s konopcima i dva vojnika s nataknutim bajonetama, pa 
odvedoše Balouna i svezaše ga kraj škole o mladu lipu. Odozgo s prozora 
dovikivao im poručnik Dub: 

- Samo dobro svežite tu svinju, neka poemi! Neka stoji na samim prstima 
kao balerina! Vodniče, ako dobro ne svežete toga klipana, ja ću svezati 
vas, i to vlastoručno! Vi me još ne znate; sto mu gromova, velim da me ne 
znate! 

I vodnik pritegnu konopce da su se zarezivali u meso. 

- Popusti konopac, poseri se na njega - gunđao je Švejk - ta on je blesav; 
on je obični flaksman, rezervna lula sa sadrenom glavom! 

Kraj svezanog Balouna postaviše stražu, da pripazi da se delinkvent ne bi 
onesvijestio; a zasićeni Baloun, pod utjecajem sasvim češkog radikalizma, 
obrati se Švejku riječima: 

- Kad odsviraju kraj tome ratu, otići ću ja k njemu pa ću mu reći: ,Poljubi 
ti mene u dupe, poserem se ja na tebe; ja imam svoj mlin, a ti si božji 


gladuš; ti si nezasićeni inteligent, hvalisavac!“ 

Bilo je već veče i sunce je zapadalo bacajući krvave zrake na svezanog 
Balouna. Vojnici su gonili u selo čitavo stado stoke koja je preko dana 
pasla na livadama i u šumama. Mukanje krava i pucketanje bičeva 
podsjetilo je Balouna na kuću, sušeno meso i pečene hljebove; suze mu 
ponovo preplaviše oči. Gledao je u sunce koje je zalazilo na onoj strani 
gdje je stajao njegov mlin, i plač potrese njegovo čitavo tijelo: 

- Zašto me, bože nisi radije stvorio kao vola? Onda bar ne bih bio nikada 
toliko gladan! Kako bih se mogao napasti na tolikoj zemlji kojom smo već 
prošli! 


sadi 


Vodnik je došao odvezati Balouna kad je već bio mrak. Baloun je 
promatrao modre pruge na oguljenim zapešćima, trljao je ruke i teturao 
kao pijan, Švejk ga je tješio: - Ne tari glave zbog toga, ovdje se kazne ne 
unose u knjige. Strogost prema siromašnim ljudima potrebna je, druže, i 
u ratu. Kud bi svijet stigao kad bi se ljudima sve dopuštalo! Ja sam, brate, 
sada kad sam bio zarobljen od austrijske vojske, vidio velik dio fronte i 
svagdje je vladala najveća strogost i disciplina. Vojnike su vezali i kod 
dajčmajstera, vojnike su vezali i kod strijelaca, vezali su ih i kod trideset 
šeste pukovnije, a kod honveda stavljaju im špange. Svijet, vojska i 
Austrija počivaju na redu i strogosti; kazne moraju biti, pa i bog, koji je 
najmilosrdniji, kažnjava sve, pa ne bi ni tebi oprostio da si mu pojeo 
špekvuršt težak dva kilograma. Sada idi na večeru jer smo ti je sačuvali. 
Ali zapamti: strogost je prema siromasima potrebna, pa makar 


oskudijevali i najpotrebnijim! 

x ** 
Na klupi u jednom razredu ležao je kadet Biegler, preplašen, blijed i žut. 
Na stolici nasuprot njemu sjedio je natporučnik Lukaš, a kraj glave mu je 
stajao kapetan Sagner i govorio zlovoljno: 
- Dakle vi, kadete Bieglere, i opet u bolnicu? Prekrasno! Ali to je zaista 
dobro. Jeste li već bili na bolesničkom pregledu? Niste bili. Prema tome 
još i ne znate sigurno šta bi to bilo. A je li bila lijepa? I koliko vas je to 
stajalo? Proklete cure! Lukašu, ti si stalno zdrav? I ja isto tako; ne dao 
bog da što naiđe! Kadete, poslat ću vam amo liječnika. A ti, Lukašu, 
pošalji amo Švejka, da donese kadetu ako bi mu što trebalo. No, servus! 
I pozdravivši nehajno i nekako ironično, izađe iz sobe. 
Natporučnik Lukaš upita još kadeta Bieglera: 
- To si dakle dobio za uspomenu od one milosrdne sestre? Od one 
plavuše, Poljakinje? Zar je ona zaista ,von“? Čak baronesa! No zdrav bio, 
to je nobl! Poslat ću ti amo Švejka da ti ne bude tužno. Servus! 
I ode i on, sav veseo kako kadet beznadno vrti i klima glavom. 
Kadeta Bieglera je svalila na tu klupu - tako je bar mislio - ljubavna 
pustolovina koju je proživio one večeri kad je Baloun bio posljednji put 
svezan. Izašao je u susjedno selo, gdje je bila bolnica i sestre, a jedna se 
odmah u njega zaljubila. On joj je uzvratio ljubav, dao joj pedeset kruna i 
prsten koji mu je na rastanku navukla na prst njegova bečka zaručnica 
rekavši: ,Da me ne zaboraviš!“ i pri tom je tako plakala da je postajala 
bojazan da se ne utopi u suzama. A ta sestra, videći njegovu požrtvovnost, 
otpratila ga je naveče i dosta se voljko dala od njega zavesti. 
A kadet se sada sjećao te sestre tiho proklinjući: 
- Um Gottes Willen! Ako me ovako odvezu u Beč, pa dođe Mitzi da me 
pohodi! Grom ubio tu kurvu! 
- Pokorno javljam - stade pred njega Švejk - gospodine kadete, šalje me k 
vama gospodin natporučnik da vam budem na službi. Kazao mi je da ste 
bolesni. Gospodin natporučnik je rekao da trebate utjehe. Ja ću vam, 
gospodine kadete, sve donijeti. 
- Švejku - zavapi kadet - pomozite mi da ustanem; odvedite me u nužnik! 
Švejk ga uhvati pod pazuho: 
- Po zapovijedi, gospodine kadete! Pokorno javljam, da li na malu ili 
veliku nuždu? Mogao bih vam odmah ovdje raskopčati hlače. Iako, idemo 


polako. Eins, zwei! - i povede ga na školski zahod. 

Kadet se pomokrio škripeći zubima, dok mu se čelo orosilo znojem: 

- Hergott, kako boli! 

A Švejk ga sažalno upita: 

- Peče li vas jako, gospodine kadete? Proći će to, bolest traje samo kratko 
vrijeme, oko tri nedjelje. To, gospodine kadete, nije uopće nikakva bolest 
to je samo mala neugodnost. Tako, a sada opet lezite, morate se sada 
čuvati. 

I postavi kadetu bluzu pod glavu, pokrije ga kabanicom i sa zanimanjem 
ga upita: 

- Imate li to već dugo, gospodine kadete? Ne tarite glave zbog toga, nije to 
ništa. Poslat će vas u bolnicu i davati vam ondje santalove pilule, ispirati 
hipermanganom i za nekoliko mjeseci bit ćete opet zdravi kao ribica. Bio 
vam je na Smichovu neki gospodin Regl, trgovački putnik, pa je i on 
dobio takvu bolest od jedne gospođice u ,Belgiji“. Oni su tu gospođicu 
nazivali Silva, no ona se nije tako zvala; krsno joj je ime bilo Katarina, a 
bila je iz Doubravčica; ja sam joj poznavao oca, bio je zvjerokradica pa je 
jednom  nastrijelio lugara. Ali taj je lugar _ bio oštar prema 
zvjerokradicama kao hrt, a zečeve je znao sve do jednoga. Taj je dakle 
gospodin Regl udvarao toj Silvi i dopisivao se s njom. No s njom se 
dopisivao i neki tenor iz smichovske ,Arene“. I tako je taj gospodin Regl, 
kad je već dobio bolest, otišao do doktora Wirtha na Smichovu pa mu 
rekao da se u snu preplašio, pa mu se to i to dogodilo. A gospodin doktor 
se raspalio te mu rekao: ,Čovječe, zašto mi radije ne reknete da ste to 
dobili na propuhu! Zašto me ne biste malo zabavili? Ta ja nisam doktor, 
ja sam princeza koja voli bajke!“ i poslao ga u bolnicu Kreibichu. Inače je 
taj gospodin doktor bio vrlo strpljiv, ali je bio liječnik okružnog ureda, pa 
su ga ljudi mnogo ljutili. Tako dođe jednom k njemu žena nekog zidara 
koji je uvijek preležao zimu u reumatizmu, da joj doktor nešto potpiše na 
račun bolesničke blagajne. Doktor potpiše ceduljicu i upita: ,Kako je 
staromu?“ - ,Neprestano loše, milostivi gospodine,“ progunđa stara, 
»neprestano je smrzavica, pa nema nikakva posla ,, 

»A uzima li one praške koje sam mu dao?“ - upita doktor i pripiše nešto 
na stolu. - ,Uzima.“ - ,Onda ga lijepo pozdravite, majčice!“ - ali baka ne 
odlazi, nego pita doktora: ,Milostivi gospodine, zar ne bi bilo dobro da ga 
namažem?“ - ,Namažite ga, majčice!“ - ,A da kuham kamilice i lipov čaj?“ 


- »Kuhajte mu, majčice, što hoćete!“ - ,Ali, milostivi gospodine, rekla mi 
je susjeda da će mu biti bolje ako ne bude uzimao te praške, što mislite o 
tome, milostivi gospodine?“ Doktor više nije izdržao, nego je bacio pero 
na pod: ,Majčice, ja sam dvadeset godina studirao, a dvadeset godina sam 
doktor, a vi poslušajte onu baku, a moju diplomu stavite na zahod!“ 

Eto pokorno javljam, gospodine kadete, ni taj ga gospodin Regl nije 
poslušao, pa nije išao u bolnicu sve dok ga nisu onamo odvezli u 
grozničavom stanju. Dobio je upalu jaja, bubrega i tko zna što još. Vratio 
se iz bolnice slab kao trlica. A onda je još dobio tuberkulozu, pa su mu 
morali izvaditi obadva jajeta. Ispočetka ga je to jako peklo, ali takva 
bolest nije ništa, i ništa se zla od toga ne može roditi. Peče li vas još jako, 
gospodine kadete, ili vam je već bolje? 

- Švejku, ako ne znate pripovijedati ništa veselije, onda šutite! - zavapi 
kadet, uplašen ugodnim perspektivama koje mu je ocrtavao ordonans 
kompanije. 

A Švejk, napunivši lulu, upita: 

- Pokorno molim, smijem li pušiti? - a nakon prvog dima dobroćudno 
nastavi: 

- Znate, gospodine kadete, ja bih vam, pokorno javljam, umjesto kapavca 
radije zaželio sifilis; vi, gospodine kadete, niste baš glup čovjek pa biste s 
tim mogli napraviti lijepu karijeru. Od sifilisa se dobiva umekšanje 
mozga, paraliza ili kako se već zove; nju ima gotovo svaki general. Vi ste, 
gospodine kadete, još mladi pa biste mogli brzo postati general. Kako bi 
vam se radovali tatica i mamica! Ali da biste mogli dobiti tu paralizu, 
morali biste se gospodine kadete, vrlo pažljivo liječiti. Bio vam je na 
Vyšehradu jedan natkonobar koji je od sobarice dobio sifilis, no on to nije 
htio nikomu povjeriti: bojao se liječnika kao vatre; govorio je da babe s 
herbarijem znaju svaka za se više nego obadva medicinska fakulteta, 
njemački i češki zajedno. 

Ali, pokorno javljam, priprosti ljudi zaista poznaju mnoge bolesti; oni 
poznaju bolesti o kojima doktori nisu nikada ni čuli. Kad sam ja išao u 
logor u Černy Kostelec, tada je ondje bila, gospodine kadete, neka baba 
Medriicka. Ona je obilazila štagljeve i nosila nam buhtle i kavu; buhtle je 
prodavala po dva, a kavu po tri novčića. Ta je starica već sigurno umrla, 
dao joj bog rajsko naselje, ali kava joj je uvijek, mrcina, bila mizerna, 
kuhala ju je od žira i cikorije. I ta je Medricka, znate, gospodine kadete, 


također imala takav herbarij; ona je znala i molitvom odgoniti sušičavu 
groznicu. Jeste li već kada čuli za takvu bolest, gospodine kadete? Niste 
čuli, vidite, ni ja nisam čuo, ali čim bi koja djevojka počela blijedjeti, 
odmah bi počeli stari kukati da je dobila sušičavu groznicu, pa bi otrčali 
po babu Medrficku. A dok smo mi bili u logoru, gospodine kadete, 
djevojke su ondje blijedjele često i mnogo. Tada bi baba takvoj djevojci 
naložila da klekne, da moli Zdravu Mariju, te bi gledala da li se trese; ako 
se tresla, tada je bolovala od sušičave groznice. A tada su se još, pokorno 
molim, gospodine kadete, djevojke zaista tresle, tada su se još molile vrlo 
pobožno te još nisu znale pisati pod Marijinu sliku na Svetoj Gori: 
»Djevice koja si začela, a da nisi zgriješila, daj da ja griješim, ali da ne 
začnem!“ Baba bi je mjerila koncem namočenim u posvećenoj vodi, 
ocrtala bi kredom krug oko nje po podu, otrla bi o nju grančicu bazge i 
viknula: ,Djevice Marijo, djevojka ima sušičavu groznicu. Neka bude bog 
s nama, a zlo neka odlazi od nas!“ 

Mi smo ondje spavali kod nekog lončara koji je imao lijepu kćer, a s njom 
je polazio u branje jagoda neki vodnik iz naše regimente. A i ta je djevojka 
odjednom počela blijedjeti, pa je i k njoj dolazila ta Medficka da joj 
bajanjem odgoni sušičavu groznicu. A kasnije, kad smo na to već skoro 
zaboravili, odjednom dobije onaj vodnik od nje pismo da ima blizance i 
neka je uzme za ženu. A njezin je otac nadodao ispod pisma: ,Gospodine 
vodniče, učinite svoju dužnost kad ste nam već kćer upropastili! Ja sam 
znao da je sušičavu groznicu dobila od vas i da ste se zajedno prehladili“. 
No nije li vam mrsko, gospodine kadete, što vam pričam tako duge priče? 
- Švejku, vi ste živa kronika - reče zainteresirani kadet - no zaboravili ste 
reći što je bilo s onim natkonobarom... 

- Mislite, s onim natkonobarom iz Vyšehrada? - upita Švejk obradovan 
što ga kadet prvi put sluša bez protivljenja, bez psovanja i zamki: 

- Ništa! Toga je natkonobara liječio stari Ludvik iz smichovske ,Arene“, 
koji mu je uvijek kupovao u drogeriji federvajsa da time posipa čirove. 
No, a kasnije je tome natkonobaru počelo otpadati meso s kostiju, dok se 
nije jednog dana objesio kraj crkve u Chuchli, ali i to je bilo za nj sretno 
rješenje jer je on bio civilist, pa ne bi postigao generalski čin da je imao, 
recimo, i pet paraliza i uzetost mozga! Znate, gospodine kadete, sada ima 
mnogo tih bolesti, a vojnici koji ne mogu svojom glupom pameti shvatiti 
da je krasno umrijeti za našeg cara, namjerice ih stječu. Takav magarac, 


ulazeći u vagon, ne viče: ,Zbogom, Praže!“ nego se dere: ,Do viđenja za 
nedjelju dana! Imam već i kartu za povratak! Kupio sam je za tri krune 
kod Napoleona.“ 

- Habtacht! - viknu odjednom Švejk i skupi pete. 

Na vratima se pojavio kapetan Sagner i doktor Stein. Doktor se obrati 
kadetu: 

- Svucite se. I poče ga pregledavati gurajući Biegleru glavu među koljena, 
jer je bio jako kratkovidan. Švejk je radoznalo pratio liječnički pregled i 
preslušavanje. 

- Ništa neće biti - reče zatim doktor - to je obični mokraćni zastoj, teško 
mokrenje. Jeste li, kadete, pili rakiju? Pošaljite k meni po praške, pa će 
sutra biti sve u redu! No servus, imam mnogo posla - i odjuri u pratnji 
kapetana. 

- Pokorno javljam, idem po te praške - ponudio se Švejk - ali mi je jako 
krivo što niste dobili sifilis. Mogli ste brzo postati general i obradovati 
tako svoje stare, brižne roditelje. Vidite, gospodine kadete ... 

Nije dorekao jer mu je kadetova cipela poletjela u lice i oskliznula se o 
nos, tako da se viks obrisao o lice i u očima mu zablistalo. Kadet ustade 
kao da ga nikada nije ništa boljelo, i riknu pokazujući mu vrata: 

- Marš! Marš! Stoko, svinjo morska, kako se usuđuješ? Isuse i Marijo, 
pseto jedno, predat ću te vojnom sudu, da te strijeljaju! 

Kad je Švejk došao dolje, upita ga jednogodišnji dobrovoljac Marek što je 
radio gore i kod koga je to bio liječnik, a Švejk pljujući u maramicu da 
otare mrlje laštila s lijevog obraza, ogledajući se u razbitom ogledalcu, 
odgovori bezazleno: 

- Gospodin kadet Biegler nije se nikako mogao pomokriti. Bio sam kod 
njega i dvorio ga, vrlo smo se lijepo i ugodno zabavili... 

- Baš sreća! - usklikne Marek. - Ja ga upravo trebam da umre junačkom 


smrću, a ne da se valja po bolnicama. Dat ću mu da izvrši takve zadatke 

da će dobiti za njih brončanu kolajnu ,Fur Tapferkeit“ , malu srebrnu, 


veliku srebrnu, malu zlatnu, veliku zlatnu, signum 1laudis““* i blagoslov 
od pape. Dat ću mu da baci u zrak neprijateljsko skladište baruta, poslat 
ću ga da zapali Petrograd, dat ću mu da on sam zarobi ruski generalni 
štab. Izvršit će u povijesti naše pukovnije takva djela da će se poslije rata 


pjevati ,Te Deum“*“* njemu, kadetu Biegleru. 
Švejk ga je pažljivo slušao, a onda reče: 


- Vi ćete, čini se, napričati krasne budalaštine! 


Zatim izvadi paketić vojničkog duhana i, sjeckajući ga nasitno, klekne uz 
klupu i zapjeva: 


U Brnu ,Kod dobrovolje“, holariholaho, 
plesale su dvije drolje, holariholaho. 

I ja sam jednom ondje bio, holariholaho, 
ijednu sam osvojio, holariholaho. 
Dva seksera njoj sam dao, holariholaho, 
cijelu noć je milovao, holariholaho. 

U ponedjeljak divna slika, holariholaho, 
u mene je baš ,muzika“, holariholaho. 
Doktor tad mi uši probi, holariholaho. 
»Gdje to, Franta, i ti dobi?“ - holariholaho. 
Dobih to od one drolje, holariholaho, 

U Brnu ,Kod dobrovolje“, holariholaho! 


Čehoslovački naučno-vojni zavod skuplja sve vojničke pjesme i dosjetke 
koje su nastale za svjetskog rata. Dajem mu, eto, besplatno na 
raspolaganje sve popijevke i dosjetke dobrog vojnika Svejka. 


IV. ZA NEPRIJATELJEM 

U svakom zanimanju stječu se iskustva i dolazi se do otkrića prema 
kojima se može tačno odrediti razvoj budućih događaja. Stari će vam 
ovčari bolje proreći kakvo će biti ujutro vrijeme, nego promatračnica 
meteorološke stanice na Petiinu; djevojke kod Prašne br&4ne*“* znaju na 
prvi pogled da li se isplati prijeći preko ulice i zamoliti cigaretu od 


ozbiljnog gospodina koji noću razgledava zgradu Živnostenske banke““"; 
liječnici će vam unaprijed reći ako imate tuberkulozu, a nemate novaca, 
da ćete od nje brzo umrijeti; štaviše, u praškom redarstvenom 
ravnateljstvu postoji i jedan savjetnik koji zna po tome kada optuženik 
zaište čašu vode, da će zatim sve priznati. 

Isto tako, kad su vojnici maršbataljona devedeset prve pukovnije u 
Zoltancu dobili odjednom nalog da kopaju nove i velike zahode, stari su 
vojnici rekli vrlo ozbiljno: 

- Dečki, nije to bez vraga, sutra ili najkasnije prekosutra polazimo odavde. 
Nastupaju ozbiljni dani. 

Nitko na svijetu ne bi mogao objasniti taj odnos između zahoda i 
austrijske vojske, ali jedno je djelovalo na drugo isto onako kao što 
sunčane pjege djeluju na eruptivnost vulkana. Nitko se nikada nije 
brinuo po selima u kojima je logorovala vojska, gdje će vojnici vršiti 
nuždu, no čim bi došle neke naredbe o kretanju, tada bi vojnici dobili 


lopatice, lopate, sjekire i strogu zapovijed da valja napraviti prostrane i 
velike vojne zahode. Izgledalo je kao da se vojne jedinice uvijek plaše da 
će ih ogovarati one jedinice koje će doći na to mjesto poslije njih. 

U Zoltancu su vojnici počeli kopati zahodske jame naveče, a rano ujutro 
već je bila uzbuna; u štab pukovnije stigla su dva oficira iz generalnog 
štaba. Dovezli su se u blatnom automobilu, a vojnici, stojeći u redovima, 
pozdravljali su ih radosnim primjedbama: 

- Grom pukao u njih! Kad se samo pojave ti nitkovi u muzikantskim 
kapicama, već to znači polazak i krvoproliće. Sam bog zna, zašto su ti Rusi 
tako glupi da neprestano bježe, kao da je to nama nekakav užitak da ih 
gonimo. 

A onda je počelo: kompanije se poredale na seoskom trgu, do njih su 
dolazila opskrbna kola i započe dijeljenje. Svaki je vojnik dobio dvjesta 
naboja, dva i po kruha za pet dana unaprijed, dvije konzerve, pregršt 
dvopeka, vrećicu kavine konzerve; bio je to teret za maloga slona, a ne za 
čovjeka koji treba da prijeđe na dan četrdeset kilometara. No bio je to 
austrijski ratni sistem, jer se nikada nije znalo kad će se početi bježati ili 
gdje će se na maršu izgubiti komora. 

Vojnici su s tihim uzdasima slagali konzerve i kruh u telećake, a naboje u 
rance, telećake i nabojnjače. A iza kompanije Švejk je govorio Balounu: 

- Tako, sad ćemo ih malo mi potjerati! Ali ti, robe, nemoj misliti da je sve 
to za danas, to ti je za nedjelju dana. Sada nećeš vidjeti kuhinje dok 
neprijatelja ne pobijedimo i raspršimo. Tek tada će biti odmor, pa ćemo 
dobiti menažu. Možda će se i rum fasovati. 

- Majko božja klokotska! - zavapi Baloun. - To su moji posljednji časovi. 
Ja znam da ću to pojesti prije nego gospodin kapetan rekne: ,,Marš!“ 

- Ne budi vol! - reče mu svečano Švejk. - Sjeti se svoje zakletve i vojničke 
časti! Bio je u Ča4slavi, u dvanaestoj domobranskoj pukovniji, jedan 
vojnik, neki Starek, dobar, ali nesretan magarac; bio je blesan. Kad je 
unovačen pa je dospio u vod kaprala Endlera, govorio mu je Endler: ,Vi 
ste tako blesavi da uopće nije moguće da bi tko mogao biti tako blesav. Ja 
se čudim kako je doktor, koji vas je unovačio, mogao biti tako blesav da 
nije spazio da ste vi blesan“. Taj je dakle Starek bio isto tako proždrljiv 
kao što si i ti. Kad se podijelio kruh, on ga je stavio pod deku i grizao 
pomalo hljebac a da ga nije ni rezao, pa do ponoći nije imao više ni 
korice. No on je uvijek u takve noći ispuštao toliko smrada da su njegovi 


susjedi ujutro odlazili na liječnički pregled, i doktor im je uvijek 
preporučivao ležanje jer su otrovani. Ali napokon se to otkrilo, pa su 
Stareka uvijek noću izbacili napolje, te je spavao čak kraj tavana da ga 
nitko ne nađe. Tako je kod vojnika izgubio svako poštovanje, pa ga nitko 
nije ni držao za vojnika, svi su se derali na njega, a kapetan ga je na vježbi 
obično nekamo poslao jer ga nije mogao gledati. Kasnije su ga morali 
poslati kući jer su vojnici dvanaeste i dvadeset prve domobranske 
skupljali za nj vojnički kruh. Došlo je to i u novine, pa su ga istjerali iz 
vojske. Došao je s nama u Budjejovice jedan feljbaba iz Č4slave, pa nam 
je to pripovijedao kao zastrašni primjer: dokle to ide kad vojnik ne 
svladava svoje niske nagone i strasti. Tog su feljbabu premjestili k nama 
za kaznu jer je u Č4slavi krao iz skladišta i nosio to konobarici kod Dusa; 
imao je s njom odnošaj pa joj je kupio svilenu haljinu. 

A zatim, kad je završilo oficirsko vijećanje, otpoče slavni marš preko 
galicijskih močvara i pijeska. Bio je to takav marš da su ljudima bila 
ramena iskrvavljena od telećaka, a bokovi od ranca izranjeni gotovo do 
kostiju, dok su im na nogama izbili mjehuri kao golubinje jaje. Tri su 
dana tako prolazili kroz popaljena sela i spavali po poljima; vojnici bi 
zaspali prije nego bi složili puške u piramide. Ljudi su bili izmučeni kao 
stoka, te nisu ništa ni razgovarali; ujutro bi još tkogod i pokušao kadgod 
da zapjeva, da se nasmije ili ispripovjedi dosjetku, ali svaki bi pokušaj da 
se izazove raspoloženje bio uzaludan. Naboje nisu mogli odbaciti jer se 
triput na dan vršio pregled municije; odbacivali su dakle rublje i kruh. 
Kad se bataljon treći dan naveče utaborio na rubu niske šumice, bila je to 
gomila hromih i osakaćenih, pa su još dugo u noć pristizali u logor 
zaostali vojnici i padali na zemlju kao komadi drva, jedan kraj drugog, 
kao cjepanice. A ujutro je one koji su malo prespavali budila grmljavina 
topova s istoka; pred njima, slijeva i zdesna, pucali su topovi: ,Bum, bum, 
bum!“ 

Neprekidna grmljavina probudila je i Švejka; skupina vojnika već je 
ustala i prepirala se gdje i tko to puca: 

- To pucaju naši! 

- Ni govora, Rusi! Zar ne čuješ da je drugačiji zvuk? 

- Onda su to Nijemci! 

- Nije to više daleko, sto mu gromova, zar ćemo već danas u vatru?! 
Natporučnik Lukaš je loše spavao jer je imao izranjene noge i ofurena 


bedra od sedla. Kad je Švejk došao na potok koji je protjecao livadom 
nekoliko koračaja ispod šumice, zatekao je već ondje natporučnika 
Lukaša kako sjedi svučen na obali i polijeva se vodom, Švejk ga pozdravi 
vojničkim pozdravom: 

- Pokorno javljam, želim vam dobro jutro. Gospodine natporučniče, hoće 
li danas biti kave? I hoće li doći kuhinja? 

- Dobro jutro, Švejku - reče Lukaš familijarno. - Što veliš na to, momče? 
Možda ćemo već danas ući u borbu. Ali ne znam sigurno. Ne znam ni to 
da li će doći kuhinja. Možda ćemo danas imati odmor, ali ni to ne znam 
sigurno. Znate li, Švejku, što je u tom ratu najzanimljivije? To da nitko 
ništa ne zna. Svaki je u tom pogledu kao Sokrat. Znate li, Švejku, tko je to 
bio Sokrat? Grčki mudrac! A bio je mudrac zato što je rekao: ,Ja znam da 
ništa ne znam.“ Kako se, Švejku, osjećate poslije tih marševa? 

- Pokorno javljam da se uzdam čvrsto u boga da će mi dati dovoljno 
snage, kako bih za našeg cara podnio i dobro i zlo - odgovori odano Švejk. 
- Nemate li možda u čuturici, gospodine natporučniče, pokorno molim, 
malo šljivovice? Nije mi dobro, osjećam se nekako slabo. 

- Švejku, ali samo gutljaj, nemoj mi sve popiti - opominjao ga je Lukaš 
videći da Švejkova ruka seže za čuturicom. 

- Samo ću liznuti, da istjeram taj ružni okus iz usta! Tako, baš je dobra. 
Pokorno zahvaljujem - zamljaska Švejk i otare usta nadlakticom. Sjedne 
zatim na suprotnu obalu i zagleda se radoznalo u natporučnikove 
mišićave noge i dlakava bedra. 

- Vi imate, gospodine natporučniče, tako lijepo, čisto tijelo, kako kakva 
žena; imate vrlo lijepu, finu kožu. U ,Gostionici kod zvona“ dolazila je na 
ples neka Mafena MrazkovaA, a i ona je bila isto tako lijepa bijela. Jako je 
voljela momke, pa je na hridinama, kad su je noću pratili u Bfevnov, 
svašta s njima radila, samo nije nikomu dopustila da joj pogladi koljena i 
noge iznad koljena. Ali to su momci pripovijedali jedan drugome, pa ju je 
tako jednom pratilo više momaka, te su je ondje lijepo pograbili da se 
uvjere zašto im ona samo to brani. A kad tamo, imala je kožu kao 
očerupana guska kad joj strše badrljice. Tako hrapavu, a stražnjica joj je 
bila, duše mi, gospodine natporučniče, kao ribež! 

- A jesi li je ti, Švejku, opipao? - upita Lukaš navlačeći gaće. - Švejku, 
koliko si djevojaka zaveo? 

- Ja sam, gospodine natporučniče, uvijek bio pošten, no imao sam jednog 


druga pa mi je on pripovijedao. Taj je drug bio veliki ženskar: on je o 
djevojkama koje su bile njegove vodio knjigu kao Schicht, koji je 
zapisivao koliko su mu sitničari dužni za sapun. On je u džepu nosio 
kalendar u kome je svaki dan zapisivao ime djevojke s kojom je bio, i što 
ga je to stajalo i gdje je to bilo. A na Novu godinu uvijek je pravio 
inventuru, bilancu i statistiku. On je bio bankovni činovnik pa se razumio 
u te stvari. Često nam je govorio: ,Najjeftinije djevojke jesu služavke jer 
se s njima ode na Carsku livadu ili nedjeljom na izlet u Zatišje. Za 
dvadeset su postotaka skuplje krojačice jer one žele da idu u 
kinematograf. Još su od njih skuplje za deset postotaka činovnice, 
modistice i odgojiteljice jer njih već moraš povesti u kazalište i na večeru 
u kobasičarnicu. Zatim dolaze djevojke iz kazališta i iz baleta; one već 
žele haljine, večeru u restauraciji, ali zato imaju vlastiti stan. To je za 
našeg čovjeka luksuz, ali može se još izdržati. Ali da čovjek osvoji 
djevojku iz dobre obitelji koja ništa ne radi, taj bi sasvim propao i morao 
bi krasti u banci. Takva čestita djevojka hoće kinematograf, kazalište, 
večere, cvijeće, izlete, haljine, sve; samo Carsku livadu neće, ona bi uvijek 
najradije bila u hotelskoj sobi.“ On je, taj moj drug, imao veliko iskustvo; 
znao je što rado jedu plavuše, a što brinete, kakva hvastanja vole mršave, 
a kakva debele, što treba govoriti Mafenkama, što Toničkama, a što 
Aninkama; on je sve to istražio. 

- On je dakle imao svoju metodu, naučnu metodu promatranja - primijeti 
natporučnik kojega je zanimalo Švejkovo pripovijedanje novošću gledišta 
i iskustva. A Švejk je molećivo pogledavao bocu šljivovice, pa kad je 
primijetio da mu Lukaš neće braniti da ponovo gucne, učinio je tako i 
zadovoljno nastavio: 

- Io tim metodama mogao bih vam također nešto ispričati. Bio vam je na 
Smichovu trgovac Vorliček koji je imao posebnu metodu za primanje 
pomoćnika. Kad je on tražio kalfu, dao bi u ,Politiku“ oglas: ,Traži se 
mlađi, pošten i radin pomoćnik, koji ne gleda toliko na plaću koliko na 
prijazno postupanje. Isti mora znati njemački, pržiti kavu i kiseliti 
krastavce". A kad bi mu kasnije takav pomoćnik bez namještenja poslao 
ponudu i molio da mu se milostivo dodijeli to mjesto, kojega će, obećavao 
je, biti dostojan, pa kad se htio iskazati svojom marljivošću, pozvao bi ga 
gospodin Vorliček k sebi u dućan i rekao mu: »Čovječe, čovječe, obiđite tu 
tezgu!“ Pomoćnik bi je oprezno obišao, a gazda bi mu vratio svjedodžbu i 


ponudu: ,Vi mi, čovječe, niste potrebni, hodate odviše polako!“ Tako je 
on uvijek dugo tražio pomoćnika, ali jednom se namjerio na kalfu koji je 
šmugnuo oko pulta kao vjeverica. Gazdi zablistaše oči pa reče: ,Vi mi se 
sviđate i ja vas uzimam u posao, ali znate, čovječe, imao sam jednom 
pomoćnika koji mi je pio tintu. No to se lako prepozna jer su poslije toga 
usne crne. Ali pazite, mladiću, da ne biste krali; ja bih to prepoznao isto 
tako kao da ste popili tinte. Imam ja za to svoju metodu. Ja sam majstor 
metoda!“ I namjestio je dakle toga pomoćnika u svoju filijalu u Košife jer 
je bio s njim vrlo zadovoljan. No taj mu je pomoćnik rasprodao tu filijalu 
preko božičnih blagdana i s jednom djevojkom od Kutzera otputovao u 
Italiju. Tako se vidi, gospodine natporučniče, da nije svaka metoda 
pouzdana; i s najboljom može čovjek nastradati. Ali pogledajte, gospodine 
natporučniče, Baloun vas već traži, sigurno vam nosi kavu. 

Švejk je išao uz natporučnika vrlo drugarski, a kad je došao među vojnike 
i vidio da Lukaš zaista dobiva od Balouna šolju kave, pozdravi ga vojnički 
i reče: 

- Pokorno javljam, gospodine natporučniče, želim im dobar tek! 

- Zahvaljujem ti! - odgovori mu na to Lukaš preko šolje. 

- Čujte, Švejku - upita malo kasnije dobrovoljac Marek - otkada vi 
govorite gospodinu natporučniku ,oni“, a on vama ,ti“? 

Švejk pogleda pitaoca iskreno pa reče: 

- On je htio da mu i ja govorim ,ti“; pili smo kraj potoka bratimstvo sa 
šljivovicom. On je dobar gospodin, pa odmah počinje govoriti ,ti“* čim 
čuje topove. A kad čujemo pucanje pušaka, govorit će nam ,ti“ i gospodin 
pukovnik. To je već tako uvedeno u vojsci da oficiri, čim im je slabo, 
smatraju vojnike braćom. 

Naokolo je gorjelo nekoliko vatrica i na njima je pištala voda iz stotina 
šolja u kojima se raskuhavala kavina konzerva u gustu, crnu, smrdljivu i 
slatkastu tekućinu. Sirovo drvo se dimilo i nije htjelo da gori, pa su 
vojnici puhali u vatrice nabuhlih obraza i raspirivali ih kapama, tako da 
su im od dima potekle suze na oči. Zatim se pojavio kapetan Sagner i 
potvrdio vojnicima da je odmor, što je primljeno s velikim zadovoljstvom. 
Ali još je bolje raspoloženje izazvala vijest da će doći kuhinja. To se čudo 
zbilo pred podne, te je kuhinja imala čak i skuhanu juhu koju je odmah 
dijelila. Bila je to dobra juha i Švejk se jako začudio kad je čuo jednog 
vojnika kako pripovijeda: 


- Kad bi restauracije imale takvu juhu, mogle bi jelovnik napisati latinski: 
Juha = aqua font, ili još kraće HO. 

Švejk potraži računarskog narednika Vančka i ponovi mu vojnikovu 
rečenicu. Vančk se smrknuo: 

- To je rekla neka izbirljiva gubica! Mora se štedjeti, ne mogu dati sve u 
juhu. Ali i kuhari su, klipani sladokusni, čitavim putem žderali. To što je 
rekao taj glupan, to je latinski naziv i kemijska oznaka vode. Kako je 
samo drzak taj ušljivac! Ali danas će se, Švejku, dijeliti i vino! 

Fasovanje vina, čokolade i različitih poboljšica bilo je također specijalitet 
austrijske vojske o kojem su vojnici jednoglasno govorili: ,To je 
lopovluk.“ Na kompaniju se fasovao kabao vina; tome kablu prišao bi 
štabni narednik i zagrabio punu šolju; za njim bi došao računarski 
narednik i poveo se za njegovim primjerom; došuljali bi se i kuhari, 
oficirski momci, pa bi svaki tako zagrabio; što bi preostalo to je bilo za 
kompaniju. Dešavalo se obično tako da bi vojnici, kad bi došao kapral 
svome roju i viknuo: ,Dijeli se vino!“, pogledali one dvije žlice crvena 
bućkuriša u njegovoj šolji, pa bi mu čitava desetina odjednom rekla: 
»Popijte to sami, gospodine kaprale! Ne isplati se za to močiti brke.“ Stoga 
je i Švejk na Vančkovo saopćenje koje ga je trebalo zablenuti, 
jednostavno reagirao: 

- To je blef, vino će popiti oficiri, a nama će dati samo da pomirišemo, da 
se ne rekne kako ne dobivamo sve što nam pripada. Kad se bježalo od 
Krasnika, jedan je vojnik, učitelj, ne znam više iz koje regimente, 
zaustavio korpskomandanta i rekao mu da već tjedan dana nisu dobili ni 
menaže ni kruha, premda imaju na to pravo. A general ga je potapšao po 


ramenu: ,No, ja, das ist gut, das ist sehr gut““'; pravo na to imate, ali 


kruha nema. To je bar jasno, nicht wahr?“*“* Taj je učitelj dospio kasnije 
u prašku ludnicu, stalno je hodao po sobi i govorio: ,Dajte vojnicima što 
im pripada! Nema pravde, ali ljudi imaju na nju pravo. Želite li, 
gospodine generale, ono što nam pripada, s majonezom?“ 

- Ali, Švejku - začudio se računarski narednik - kakve vi to priče 
neprestano pripovijedate? Rat je rat, a u ratu mora biti zlo. Sjećate se da 
se i u litanijama moli: Od glada, kuge i rata oslobodi nas, Gospodine! 
Pogledajte, ondje već nose vino. Idite i pitajte od koje su kompanije! 
Švejk pođe. Od potoka je dolazio neki vojnik i nosio u platnenom vjedru 
vode. Ali odjednom priđe k njemu poručnik Dub: 


- Šta to nosiš? što će ti ta voda? 

- Pokorno javljam, to je voda za konje: za kuhinjske konje. 

- Gdje si je zagrabio? U Potoku? Do bijesa, otkad je dopušteno da se 
uzima voda iz potoka? 

Vojnik je šutio i gledao poručnika; vidjelo se kako se trudi da riješi 
zagonetku: - Je li lud on ili ja? 

- Sto mu gromova, zar je to disciplina? - vikao je poručnik Dub. - Vodniče, 
zašto niste poslali s njima podoficira? Zar ne znate da vojnik mora imati 
uza se podoficira kad ide po vodu za druge ili za vojničke konje? Zašto 
niste poslali s njim frajta? 

Umjesto narednika odgovori na to Švejk: 

- Pokorno javljam da je ta voda potpuno zdrava. U njoj je natporučnik 
Lukaš oprao noge i od nje je skuhao kavu. On nije mogao, gospodine 
poručniče, ništa usuti u vodu, sada se vojničkim konjima ne daje 
strihnin, da ne budu previše živahni. U Radešovicama je, gospodine 
poručniče, bio neki živoder koji je govorio ... 

- Govorio je da ću vas dati vezati, da ćete pocrnjeti kao mumija egipatskog 
kralja - izderao se na njega Dub. - Vi, vole, ne pravite od mene budalu! 
Isuse i Marijo, da se ne nalazimo pred neprijateljem, ja ne znam što bih 
uradio s vama da vas se oslobodim, vi, sramoto regimente! Abtreten! 

- Taj se dere kao vol - reče nakon njegova odlaska jedan vojnik. - Kad sam 
ja bio u Časlavi, bio je ondje u domobranstvu neki kapetan, stari Cibulka; 
i on se tako derao. On je uvijek održavao raport na konju, pa se moralo 
vikati preko čitavog dvorišta, a on je sam najviše vikao: ,Vi prljavi 
regrute, govorite glasno, ili ću vam razbiti gubicu da biste lakše govorili. 
Što mislite da možete šaptati kao stara kurva kad ide na ispovijed?! Do 
bijesa, pomislite da pred vama stoji vaš kapetan i da on ne može radi vas, 
šmrkavih prljavaca, naprezati svoje uši!“ Taj se kapetan tako derao da su 
iz Vrda poslali pukovniku žensku deputaciju da mu to zabrani, jer im 
budi djecu ijerje već nekoliko djece od straha dobilo zahlipke. 

Poslije podne cijeli se logor pretvorio u veliku gomilu golih majmuna koji 
hvataju uši. Svaki je držao pred očima košulju i gaće i tragao po platnu i 
šavovima kao zvjezdan po nebu kad hoće vidjeti novu kometu i okreću po 
nebu svoje dalekozore. Neki izvukoše kutije sa sivom mašću i mazahu se 
njom po bedrima i leđima pobuđujući zavist ostalih koji su zaboravili 
ponijeti zaštitno sredstvo protiv gamadi, a onda započe razgovor: 


- Vele da je protiv ušiju najbolje komoračevo ulje - reče jedan bradonja 
koji nije ubijao uši, nego ih je kvrcanjem nokta odbacivao u travu. - Kažu 
da je dovoljno nekoliko kapi toga ulja, pa da uši pocrkaju sve do jedne. Ali 
ja ih imam vrlo mnogo; trebala bi mi litra ulja. 

- Bolje je namazati se petrolejem - umiješa se drugi - on pomaže protiv 
ušiju 1 kod ljudi i kod svinja. 

- Vele da se uši uopće ne drže u svilenom rublju - dodade treći. - čitao 
sam u ,Politici“ da oni koji nose svilene košulje uopće ne mogu dobiti 
uši. 

Švejk mu na to odgovori: 

- To je istina, no svi ne možemo biti u svih. Najbolje se uši zadržavaju u 
debelim trikoima; za par dana imate ih u njima sijaset. Najbolje bi bilo da 
ih pustimo da pocrkaju od starosti; ali nije dopušteno da one pojedu 
vojnika. Vojnik treba da umre za cara gospodara, a ne za to da se njime 
nahrani nekoliko glupih uši. 

Bio je to ugodan i lijep dan kad su vojnici oprali rublje, isprali oznojene 
noge i bacili se na kartanje. Na istoku su grmjeli topovi, a ovdje su 
odjekivale karte, Čulo se: ,Recontra, tutti, mala kući, daj dečka, glupane!“ 
i uz to su pucketale uši pod noktima palca. Ako taj insekt ima svoju 
povijest, u njegovoj će povijesti godina 1914. biti zapisana zlatnim 
slovima i uz nju će biti citat iz Sv. pisma: ,I razmnoži bog potomke naše 
kao pijesak u moru i kao zvijezde na nebu“ 


Švejk, koji se kartao do samog mraka, pošao je da legne uz kuhinju; ondje 
su već ležali pod kabanicama Baloun, Vančk i jednogodišnji dobrovoljac 
Marek i promatrali krasno, tamnoplavo nebo na kojem su se iskrile 
zvijezde kao zlatni čavlići na teškom baršunu, dok je kuhar Jurajda 
objašnjavao: 

- Svaka ova zvijezda čini poseban svijet, astralni svijet. Ako zamislite da 
tih stajaćica ima oko 20 milijuna, pa ako uzmete u obzir da svjetlo od 
takve zvijezde putuje do nas 537 godina, te ako znamo da je Sunce 
milijun i po puta veće od naše Zemlje, što sam prema tome ja sa svojom 
kuhinjom, što je prema tome onih par kilometara koje smo promarširali? 
Svemir je ogroman i pun je neizmjernih tajna te mi i ne znamo tko je sve 
u svemiru i kakva stvorenja ondje žive. 

- Ja bih htio znati ima li i ondje takvih blesana koji vode ratove - zijevnu 
dobrovoljac Marek. 

- Možda ima, to nitko ne zna. Možda ondje žive ljudi, a možda životinje u 
koje ulaze duše umrlih prije nego se opet vrate na naš svijet. Čitao sam o 
tome u Flammariona. 

- Ima u tome nešto istine - javi se Švejk - ne vrtite glavom, gospodine 
naredniče! Da ste poznavali gospođu Marš&Ikovu na Žižkovu, ona bi vam 
to potvrdila. Ta je gospođa MaršalkovA bila vidovita, tumačila je karte i 
doživljavala velike slutnje o budućnosti. Stanovala je u Cimburkovoj 
ulici, no dolazili su njoj ljudi iz čitavog Praga; vrlo je dobro gatala i uvijek 
je svakome rekla sve. Umjela je duhove dozivati. 

- Švejku - upita radoznalo Jurajda - jeste li kad bili kod nje na 
spiritističkoj seansi? Što je govorio medij? 

- Ja ne idem ni na kakve senzacije - odgovori Švejk - no čuo sam o tome 
od jednog medicinara koji je kod nje stanovao. Taj je medicinar htio stvar 
ispitati zbog naučnog interesa, pa je stoga ponudio gospođi Maršalkovoj 
da će joj biti medij. Kad je bio pijan u ,Gostionici kod kaleža“, on nam je 
to rado pripovijedao. Dobitak su dijelili popola, a čim je počeo rat, pred 
njihovim je vratima stajao čitav red žena. Ali gospođa Maršalkova nije 
htjela govoriti isto svima ženama, da će im se muževi vratiti iz rata zdravi 
i da će još mnogo godina živjeti s njima u sretnom braku, nego je nekima, 
koje su joj malo dale, rekla da im je muž već pao ili da je ostao bez noge 
ili bez glave ili da je kako drugačije osakaćen. 

Ali te glupe žene počele su proklinjati rat i grditi cara da im je oduzeo 


hranioce, pa su ih onda policajci odveli na četvorku u redarstvenom 
ravnateljstvu, a one su ondje na preslušavanju rekle da im je gospođa 
MaršalkovA iz karata gatala da su im muževi poginuli. Zatim odoše 
policajci po gospođu Maršalkovu, odvedoše i nju na ravnateljstvo te su je 
najprije htjeli objesiti zbog veleizdaje, ali su je onda ipak pustili i rekli joj 
da može uzimati od ljudi koliko hoće, ali im mora proricati samo dobre 
stvari. No ona se tako preplašila da nije više htjela imati s time nikakva 
posla, nego je samo pomagala tomu medicinaru. 

I tako im jednom dođe žena nekog pravnika, vrlo obrazovana žena, koja 
je sanjala da je njezin muž, koji je na Hradčanima sudio delinkvente zbog 
bježanja iz vojske i zbog uvrede njegova veličanstva, umro ili poginuo u 
boju i da mu se duša za kaznu morala preseliti u konja. To bi mu i 
dolikovalo jer je bio prema ljudima kao kakav krvnik; tako je i jednu babu 
iz Chuchle koja je kupovala kod Židova papuče, za koje je on previše 
računao, pa je ona rekla: ,Samo da ti Rusi već jednom dođu!“ - osudio 
zbog toga na osamnaest mjeseci zatvora. Došla je dakle ta njegova žena 
do gospođe Maršalkove i dala joj pet kruna da joj protumači san, no ona 
nije htjela o tom ni čuti. Tada je pravnikova žena ponudila deset kruna, 
pa je gospođa Maršalkova otišla probuditi medicinara da bi on bio medij. 
No medicinar je još bio pijan od jučerašnjeg dana i vrlo mrzovoljan. 
Odmah je zaspao, pa ga je gospođa Maršalkova morala udarati u rebra da 
odgovara. I zaista, onaj je duh, stupivši u njega, rekao da osjeća da je u 
konju, i to za kaznu. Pravnikova je gospođa pala u nesvijest i zatim 
zapitala dokle će ta duša ostati u konju. Gospođa Maršalkova udari 
medicinara u rebra i on reče: ,Dotle dok ne steknem sve osobine konja“. 

- »A moraš li, dragi, još mnogo učiti?“ uzdahnu pravnikova gospođa koja 
je od straha bila gotovo izvan sebe. ,Ne moram više mnogo učiti; već 
znam jesti zob, piti iz kabla, žvakati sijeno i spavati stojećke,“ odgovarao 
je medicinar, ,kad se još naučim u trku prdjeti, tada će mi duša biti 
slobodna; to još ne znam.“ Poslije toga su tu gospođu Maršalkovu i 
medicinara zatvorili. 

Narednik se nasmijao kao kad tigar zareži u džungli, jednogodišnji je 
dobrovoljac napola spavao i štucao, a razljućeni Jurajda udari Švejka 
koljenom u stražnjicu pa reče: 

- Švejku, vi niste samo blesan nego i svinja. Pravite iz nas budale i rugate 
se najtajnovitijoj nauci. Bog će vas za to kazniti. Da mi više ne dolazite u 


kuhinju glodati kosti! 

- Ima mnogo stvari između neba i zemlje - odgovori Švejk - koje su 
neispitana tajna. Kao npr. ove uši; možete li mi, gospodine Jurajda, reći 
zašto su one na svijetu? Ali danas, jer sam obukao čisto rublje i oprao se, 
tako mi je ugodno ležati kao da sam na madracima od perja. Imao sam 
već na bedrima, gospodine Jurajda, kraste od blata, na koljenima mi je 
rasla mahovina, a među prstima mi se stvorio liptavski sir. Gospodine 
Jurajda, da li se i vama tako znoje noge? 

Kuhar je uporno šutio, narednik je hrkao, a dobrovoljac je govorio iza 
sna: 

- Bilo da granate padaju, bilo da plamti bitka, bilo da topovi riču, ništa to 
nije smetalo našeg junaka, vodnika 91. pukovnije, Antonjina Vychodila iz 
Vejžeraka kraj Češkog Broda; on je stalno jurio naprijed za palmom 
pobjede. - Zatim progunđa nešto nerazumljivo, okrenu se na drugu 
stranu i poče šaptati: - Hladna galicijska zemlja krije sada to junačko srce 
na kojem se nalazila velika srebrna kolajna kojom ga je odlikovao 
vrhovni komandant zbog njegove hrabrosti. Ostala je iza njega udovica s 
tuberkulozom i petoro neopskrbljene djece ... 

Pukovnijskog je povjesničara i noću progonila dužnost da izmišlja 
besmislice u slavu vojske, ali je pri tom njegova zdrava pamet pravila 
primjedbe koje bi ga mogle otjerati u garnizonski zatvor. Od oficirskog 
šatora koji su podigli za sve oficire, dopirali su glasovi nekakve prepirke i 
nervoznog smijeha, a Švejk kome se još nije spavalo promatrao je nebo i 
razmišljao o tome da li mjesec svijetli isto tako nad Pragom, a budući da 
ga nisu grizle uši, osjećao se tako ugodno da je poluglasno zapjevao: 


Amazonski bojovnici 
u šumicu pošli, 
u hlad oni lijepo sjeli, 
uši prebirali. 
Iz Kromeriža u Hodonin 
kola vuku uši, 
jedna sjedi na kozliću 


pa cigaru puši. 


A kad je opazio da ni Jurajda ne spava, nego uzdiše, obratio se njemu: 


- Jeste li već čuli onu priču o onom profesoru i o uši, gospodine Jurajda? 
Bio vam je u realci u Mladoj Boleslavi neki profesor prirodopisa koji se 
jako ljutio što u školskoj zbirci kukaca nema uši. Buha je imao dosta, 
dobavljala ih je direktorica djevojačke škole; no uši nije nikako mogao 
dobiti. Ali kad su počeli praviti regulaciju rijeke Jizere, došli su onamo 
građevinski radnici, pa je on čuo da oni imaju dosta uši. Pošao je dakle 
jedne nedjelje k njima i ponio sa sobom bočicu za uši. I spazi on upravo 
na obali rijeke nekog odrpanca kako vadi ispod pazuha uši i baca ih 
ribama u vodu. Ribe idu na uši, gospodine Jurajda, kao lude. I reče 
profesor tomu čovjeku da treba nekoliko uši za školsku zbirku, neka mu 
ih ljubazno dade. A taj prefriganac gurne ruku pod pazuh, izvuče pet 
ušiju, velikih kao ječmeno zrno, stavi ih profesoru na dlan i reče: ,,Pet 
komada po sekser, to je, gospodine profesore, upravo kruna. Na sunce s 
njom!“ Ali profesor je bio škrtac pa nije htio da plati, nego reče skitnici: 
»Pa nećete valjda, čovječe, tražiti novac za uši!“ A skitnica vrati uši na 
staro mjesto i dreknu na profesora: ,Onda ih othranite sami!“ Taj je 
odrpanac bio docent filozofije, sociologije i narodne ekonomije, a 
zapustio se tako jer je njegova žena imala s drugim dijete. On je kao 
profesor narodne ekonomije dobro znao da onaj koji hoće da ima uši, a 
neće da ih sam othranjuje, da mora za njih platiti, jer su i uši roba. Je li to 
shvaćanje ispravno, gospodine Jurajda, ili nije? 


A Jurajda koji se nije mogao dugo ljutiti, odgovori pomirljivo: 


- Ima, gospodine Švejku, i takvih slučajeva o kojima valja razmisliti i u 
kojima nema ništa smiješno. Žene su već upropastile mnogo ljudi, pa to 
ne može popraviti ni čitav sunčani sistem. Ja DPraVO sada, gospodine 
Švejku - a Jurajda je bio vrlo ganut nazivajući Švejka gospodinom - 
nastojim odgonetnuti zagonetku da li se moja žena drži prisege kojom mi 
se zaklela, ili možda već lijega s drugim. Ta mi smo već odavna otišli od 
kuće, a ona je lijepa i ima tako crne i vatrene oči. Prije, gospodine Švejku, 
kad su vitezovi išli u rat, oni su dali napraviti pojase pa su sapinjali njima 
žene, tako da je nevjera bila uopće nemoguća. I vi ste o tom čuli, zar ne? 
Sutra ćemo, gospodine Švejku, imati za ručak konzervirani gulaš i 
krumpire: spremit ću i za vas malo; samo da mi se žena, dao bog, ne 
iznevjeri! 

- Čuo sam o tome, a i čitao - požuri se Švejk da odgovori, pošto je čuo 
napomenu o gulašu. - To je bilo za vrijeme križarskih ratova, kad su 
vitezovi išli da tuku one nevjerničke pse, Turke, pogane i kad su im 
mislili oduzeti Svetu zemlju. Ima vam čak, gospodine Jurajda, takvih 
pojasa u muzeju u Parizu: pisao je o tome gospodin Horky, književnik 
koji je u Pragu izdavao ,Trag“. Gospodin Horky je to jako hvalio i 
pripovijedao da se ondje najčešće mogu čuti one najfinije, prave pariške 
dosjetke. U Parizu, kaže on, postoje samo tri znamenitosti koje vrijedi 
vidjeti: soba za mrtvace u koju stavljaju pokojnike, koji umru bez adrese, 
na mjesec dana na led dok ne dođe policiji odgovor na fotografiju u 
»Kuriru“ s natpisom: ,Tko ga poznaje? Tko zna što o njemu?“ Zatim 
Montmartre i nekakav ,Moulin rouge“, gdje se sastaju kurve, i napokon 
onaj muzej gdje se čuvaju pojasi vjernosti koje su vitezovi stavljali svojim 
vjernim ženama da ne bi mogle biti nevjerne. Znate li, gospodine Jurajda, 
da mi je žao što radije nismo išli na francusku frontu? Kad bismo zauzeli 
Pariz, rado bih, duše mi, pošao da pogledam te pojase. 

- A što bi nam to vrijedilo - uzdahnu Jurajda - kad bismo mi bili u 
Francuskoj, a žena kod kuće. Takav je pojas, gospodine Švejku, važna i 
umjetnička stvar i mora se napraviti tačno po mjeri. A žena bi možda 
namjerice poslala krivu mjeru. 

- U današnje vrijeme - primijeti Švejk - ne bi možda ni dobra mjera 
pomogla. Sada vam je čitav svijet sama prevara i lopovluk. Taj se pojas, 
gospodine Jurajda, zaključavao ključem, a ključ je pod prijetnjom kazne 
smrti smio bravar napraviti samo u jednom primjerku. Taj bi ključ ponio 


vitez sa sobom u bitke, nosio ga na srcu i uvijek nakon bitke, kad se 
nasijekao tih saracenskih pasa ili kad bi pao u zarobljeništvo, ljubio bi taj 
ključ. Ali danas, gospodine Jurajda, lijevaju ključeve na metričke cente 
kod Hoffmana u Hofovicama, a kod Rotta na Malom trgu možete ih 
kupiti kakve god hoćete. Danas vam ljudi obiju i provale i u Wertheimove 
blagajne koje imaju glasovite brave. Ali i viteške žene su bile drugačije, 
premda su se s time mnogo napatile. Ako ste vidjeli stare slike, sjetite se 
kako je svaka od njih blijeda; ali one su se ipak molile za svoje muževe i 
strpljivo čekale dok se oni vrate s ključem. A kad bi muž pao u boju, tada 
bi je s tim pojasom položili u grob; po tome ćemo ih prepoznati, 
gospodine Jurajda, na posljednjem sudu. Ja neću da vrijeđam vašu 
gospođu, jer je i ne poznajem, ali ima vam takvih drolja koje bi, kad bi im 
muž stavio takav pojas, sasvim malen i podnošljiv, odmah otrčale do 
bravara da im napravi poseban ključ ili otpirač. 

- Da, da, teške su to brige kad je čovjek oženjen - potuži se kuhar i 
zamuknu. 

Svi su naokolo već spavali i nije se čulo ništa drugo nego ritmičko 
disanje, šištanje i hrkanje; kadšto bi prošao frajt koji je razvodio straže. 
Cijeli je kraj odisao mirom, koji su odjednom, negdje daleko, narušila 
divlje četiri topovska hica. Švejk je već tonuo u san, ali ga je neprestano 
mučila misao da bi na francuskoj fronti bilo bolje, da bi ondje osvojili 
Pariz i onaj muzej s pojasima vjernosti. ,Ukrao bih ondje jedan i donio ga 
kao ratni plijen gospođi Mullerovoj“, pomislio je još. Dobrovoljac Marek 
se prevrtao mrmljajući: ,Pioniri su pod šrapnelskom vatrom podizali 
most...“, ,Treba izdržati i pobjeda je naša“, te je Jurajda ostao sam samcat 
na tom čitavom svijetu čija ga je veličina poništavala. Uoči bitke vojnici 
misle koješta, a službeni povjesničari pišu mnogo o tome kako vojnici u 
tom času srastaju dušom sa svojim narodom i državom, kako im se 
njihov život u usporedbi s interesima čovječanstva i cjeline čini ništavan i 
bezvrijedan, kako ga rado žrtvuju shvaćajući da je bol čovječanstva veća 
od njihove boli, boli pojedinaca. Možda i u tome ima nešto istine, ali 
kuhar je Jurajda mislio samo na to da li mu možda ženu sada grli i leži s 
njom u postelji netko drugi, a sve ostalo nije ga zanimalo. Čitava se 
njegova duša usredotočila u to pitanje. A kraj njega je spavao i duboko 
hrkao dobri vojak Švejk koji je, polazeći na frontu, riješio pitanje rata 
ovim riječima: ,Za nas je važnije da dobro igramo marijaš, nego čitav 


svjetski rat“. 

x ** 
Ujutro se još nije znalo što će se dalje raditi; kapetan Sagner nije još 
dobio zapovijedi za svoj bataljon, a nije ih dobio ni komandant pukovnije. 
Kapetan je zlovoljno odbio kadeta Bieglera koji je htio pred njim pokazati 
svoje znanje u čitanju geografskih karata, pa je otišao na potok s 
natporučnikom Lukašem koji je ondje ponovio jučerašnje osvježavanje 
umornih nogu i oparene kože. Kad mu se natporučnik potužio da ne 
može dobro jahati, odgovorio mu je kapetan sa smiješkom: ,Priviknut ćeš 
se, to je zbog toga što nisi navikao. Trebao si kod kuće malo vježbati na 
ljuljački.“ Kad su dobili kavu, i vojnici su bili očito dobro raspoloženi pa 
su i opet izvukli iz džepova trideset i dva razbojnika, igrajući za šibice i 
novčiće. Da nije bilo tutnjave na sjeveru, izgledalo bi sve kao na 
manevrima. 
Oko podneva zazvoni telefon, oficiri se strčali na vijećanje, a narednici i 
vodnici počeše vikati: 
- Uzbuna! Uzbuna! Sto mu gromova, ostavite sad karte! Zar ne čujete da 
je uzbuna? Hoćete li da udarim kojega batinom?! 
Za pet minuta bataljon je bio poredan, telećaci su bili na leđima, a puške 
u rukama. 
Zatim se oštro marširalo do kasne noći; ali već su naprijed bile poslane 
straže i potrebne veze, pa se opet prešlo kroz nekoliko sela, gdje su bili 
jasni tragovi već davnih bojeva, tragovi napola utrti, a onda se opet 
utaboriše u šumi. 
Kuhinja je stigla u samu zoru. Gulaš, koji je bio određen za ručak, 
podijeljen je za doručak. Topovi su pucali već vrlo blizu, pa su neki tvrdili 
da su se noću čule čak i strojne puške. Kod nekih je porasla nervoza, dok 
je druge obuzela apatija, ravnodušnost prema svemu što će se dogoditi i 
što će s njima uraditi. Tek što je bio gulaš podijeljen, stiže 
»Meldereiter“““* te se opet proglasi uzbuna. Vojnici su rukama gurali jelo 
u usta samo da ga ne moraju baciti. Oficiri su održali vijećanje, gledajući 
dugo u zemljopisne karte i prepirući se o pravcu. Kapetan Sagner je dugo 
vrtio glavom nad zapovijedi koju je primio, uspoređujući zadani mu 
pravac s položajem na karti. Poslije toga razidoše se oficiri svojim 
jedinicama: 
- Vojnici! Ovo što ćemo sada raditi obična je igrarija. Možda nećemo 


uopće ni ući u borbu, jer naša brigada sačinjava treću rezervu. Otprilike 
dva sata odavde nalazi se bataljon Rusa, koji je zalutao u velikoj šumi. 
Ondje su od jučer i ne znaju kuda bi. Naša pukovnija ima zadatak da 
opkoli šumu i zarobi Ruse, a to ćemo mi i uraditi. Oni će nam se rado 
predati. Možda nećemo ni puške opaliti. Ne bojte se, kao što velimo, to je 
igrarija. Hura, hura, hura! 

Vojnici odgovoriše mlitavim i mlakim ,Hura!“, a kapetan Sagner 
rasporedi kako će koja četa poći. Vojnici koji su već bili u ratu stadoše 
govoriti: 

- Isuse i Marijo, mi smo treća rezerva; to znači da će najkasnije za sat 
udariti po nama! U Grodku smo također bili treća rezerva, pa smo već za 
tri četvrt sata nagrabusili. Oni nam uvijek određuju treću rezervu. Ja bih 
se dao objesiti da nas vode nekamo gdje pred nama nema nijednog našeg 
vojnika. Momci, neće nam se ni gulaš provariti u želucu, a već će udariti 
po nama! 

Značajno je da Česi nisu nikada u austrijskoj vojsci govorili: “Tući ćemo 
se? ili “Tući ćemo ih“, nego uvijek pasivno ili trpno: ,Tući će nas, udarit će 
po nama“. Jedanaesta je četa trebala poći naprijed kao prethodnica, 
četvrti vod je pošao kao izvidnica i veza, pod vodstvom kadeta Bieglera. 
Sam je kadet išao naprijed sa šest vojnika, među kojima je bio i Švejk koji 
se dobrovoljno javio u patrolu. Ostali vojnici razvukli su se u lančanom 
poretku jedan za drugim po poljskom putu da bi jedan mogao vidjeti 
drugoga, rukama davati znak i u šumi pokazivati pravac kojim ide 
izvidnica. Oni koji su proricali da će za sat udariti po njima, prevarili su 
se; išlo se ovako već dva sata, minuo je i treći sat, a neprijatelju ni traga 
ni glasa. Raspoloženje se poboljšalo, osobito kad je topovska vatra 
utihnula. Smatralo se da su se Rusi opet brzo povukli i da se neće 
zaustaviti sve do Moskve. 

Predveče je bataljon stigao na kraj šume, gdje ga je čekala izvidnica koja 
nije imala naloga za dalje napredovanje. Nova zapovijed što da se radi 
nije stigla. Tek u noć stiže ,Meldereiter“ s nalogom da se bataljon utabori 
na mjestu na kojem se nalazi, i da čeka do jutra razvoj situacije. Kapetan 
Sagner odvede svoje vojnike nešto dublje u šumu i naredi strogu 
pripravnost; sve treba da bude spremno za boj na prvi znak uzbune, šuma 
je utonula u tamu, noć koja je donijela sa sobom hladnoću i sitnu, trajnu 
i hladnu kišu. Do ponoći nije nitko spavao, vojnici su pomalo pokisli tako 


da im je voda curila niz leđa i noge, te su pokušali da zapale vatru. Drva je 
bilo dosta, nedaleko je bila čitava krčevina, ali čim je planuo prvi 
plamičak iz suhog drveta nasječenog bajonetama, doletio je poručnik 
Dub: 

- Ugasite to, odmah ugasite! Zar hoćete da počnu na nas pucati? 

Vojnici su nevoljko uklanjali cjepanice s vatre gunđajući nešto o trećoj 
rezervi. Poručnik se razbjesnio: 

- Tko se usuđuje protusloviti? Držite jezik za zubima! Tko će se dati ubiti 
zbog vaše vatre? Sto mu gromova, nemojte da me upoznate! - i udari 
nogom u vatru da se razletjela. 

- Ali, poručniče, pustite to! - začu se u tami glas natporučnika Lukaša 
koga je već tresla groznica tako da su mu zubi cvokotali. - Pustite to! - 
ponovi on. - I sami ćete se rado ugrijati! Zapalite, momci, nekoliko vatara, 
i za nas jednu! Đavo bi ga znao jesu li Rusi u toj šumi ili gdje drugdje. A 
vatru ionako neće vidjeti iznad šume. 

Vojnici potrčaše do krčevine i vratiše se sa cjepanicama u naručju. Začas 
je po šumi zaplamsalo nekoliko vatara. Kraj jedne su sjedili oficiri i 
slušali Sagnera koji je psovao: 

- Đavo bi ga znao jesmo li uopće ondje gdje bismo trebali biti. Sto mu 
gromova, u štabu brigade uvijek sve pobrkaju. 

- Sam bog zna: primaju izvještaje, izdaju naredbe, a nikomu i ne pada na 
um da pogleda da li se to može izvršiti. 

I izvadi kartu, rasprostre je po koljenima i pruži natporučniku Lukašu 
brigadnu naredbu: 

- Pročitaj! Prema izvještaju obavještajnog odjela na koti broj 431 nalazi se 
neprijateljska trupa u jakosti od kojih 600 momaka, skrivenih u šumi. 
Naredba: 

Pohodni bataljon 91. p. pukovnije poći će kao samostalni odred u pravcu 
kote 431 sa zadatkom da svlada neprijatelja, koji se nalazi u šumi na koti 
431. Izvještaje valja slati u štab brigade. 

- A sada, molim, pogledaj na kartu: komadić šume, neka glupa rječica, 
ceste nema nikakve, sve sama močvara. Sigurno je da se Rusi povlače, ali 
ne shvaćam da bi oni išli amo i zašto bi amo išli. 

Lukaš je gledao u kartu i nije ništa primijetio. Umjesto njega javi se 
poručnik Dub: 

- Ne možemo očekivati da će Rusi postupati tako kako bismo pod 


jednakim okolnostima postupali mi. Rusi imaju iskustva iz rata s 
Japancima, Rusi imaju laku komoru, vrlo pokretljivu i vrlo sposobnu da 
se probije zajedno s topništvom i po najgorem terenu. A Galicija je 
upravo takva kakva je i cijela Rusija, pa je tako naš neprijatelj navikao već 
od kuće na takav teren i na svladavanje teškoća u maršu. 

Sagnera je ljutilo oponiranje koje je poručnik Dub iskazivao prema 
njemu u svakoj prilici, ali ga je ipak pustio da govori te se obratio Lukašu: 
- Krasna noć, zar ne? Mene već spopada groznica. Đavo bi ga znao zašto 
uvijek moramo izbjegavati kantoniranje po selima; možda zbog toga da 
vojnici ne rasiju uši po stanovništvu. Ali ako potraje ovako nekoliko dana, 
neću moći izdržati, za to bi čovjek morao imati željezno zdravlje. Mislim, 
druže, da ćeš uskoro postati komandant bataljona, a ja ću međutim 
negdje liječiti reumatizam mažući noge. 

Kapetanu Sagneru prestalo se sve to sviđati: fronta u pokretu, Rusi na 
uzmaku, đavo bi ga znao kuda ćeš s bataljonom dospjeti, a glavu kući 
nećeš donijeti. Bolnica bi bila ugodnija, čovjek bi se sada u njoj bolje 
snašao. Uostalom, očekivalo se da će se rat svakog dana završiti; Rusi već 
dolaze do svoje granice, pa zar da se sada pođe za njima? Kakva bi to 
imalo smisla? Kapetan se nije ustručavao da izrekne te svoje misli. 

- Ne, baš zato moramo poći za njima! - protivio se Dub. - Rusi se 
oslanjaju samo na površinu i prostranost zemljišta svojega carstva koja bi 
ih trebala spasiti. Rusi su zaboravili da je sada godina 1915. a ne 1812. 
Ruski generali ne znaju da se sada ratuje pod drugačijim tehničkim 
uvjetima nego tada kad je Napoleon išao na Moskvu. Onda se vojska 
morala prehranjivati namirnicama onih krajeva kroz koje je prolazila, a 
danas se iza bojne linije, koja se pomiče naprijed, gradi odmah željeznica 
kojom se sve doprema iz pozadine. Osim toga, Francuzi nisu bili navikli 
na ruske zime koje su za nas već igrarija. Mi imamo već za sobom, hvala 
bogu, jednu zimu u Karpatima. 

- Sada već voze za vojskom i razglednice, prašak za zube i bog zna što sve 
ne. Ako to potraje još nekoliko godina, na fronti ćeš moći dobiti i gumene 
dudice - zijevnu natporučnik Lukaš kojega je svako teoretiziranje 
gnjavilo. A vidjevši da je i ostalima to pripovijedanje ravnodušno i 
odvratno, pozva Švejka koji je kraj druge vatre slušao pripovijedanje o 
tome kako se mogu najbolje potamaniti voluharice poljske i kako im se u 
rupe sipa otrovano zrnje. 


- Kod nas ih hvataju mišolovkama - reče jedan vojnik - takvim 
mišolovkama u kojima se odmah uguše. Kada ima mnogo voluharica, 
tada ne stignemo ni izmijeniti te mišolovke. 

- Još je bolje ići iza pluga i ubijati ih metlom - protivio se drugi - tako ih 
uništavamo zajedno s mladima. 

I Švejk je htio nešto dodati, ali čuvši glas natporučnika Lukašd, skočio je i 
javio mu se odmah. 

- Švejku - upita ga poručnik Dub - da ne agitirate opet ondje? O čemu ste 
razgovarali? 

- Pokorno javljam, gospodine poručniče - izvukao se Švejk - razgovarali 
smo o ratu. Drugovi vele da Rusa ima mnogo i da je najbolje ubijati ih 
metlama zajedno s mladima. A kažu, gospodine poručniče, da je to dobro 
i za miševe. 

Poručnik Dub se ugrize za usne jer je osjetio kako je Švejk skrenuo i 
izmakao mu, a Lukaš ga zapita: 

- Švejku, nije li te strah ovdje u ovoj noći? Vidiš, sada počinju ozbiljne 
stvari, a ovakvih ćemo sada noćenja imati možda i sedam u nedjelju dana. 
Kako ti je pri tom po tijelu? 

- Pokorno javljam - odgovori Švejk - po tijelu mi je dvojako: sprijeda sam 
već suh, ali po leđima mi teče voda. Naći, gospodine natporučniče, 
pristojno noćište bez ikakve opasnosti i sa svom udobnošću u stranom 
svijetu bilo je dosta teško i u mirno doba. Jeste li kada bili, gospodine 
natporučniče, u Nymburku? Niste bili, pa onda ne znate. Ima vam ondje 
hotel ,Praha“, vrlo solidan i čist hotel. A jednom je htio neki štukater, 
gospodin Beneš u Liboci, pokloniti svojoj ženi za imendan sansku kozu; 
došao je k meni da mu pribavim takvu kozu, ali pravu sansku. Ja sam 
vam već, gospodine natporučniče, pripovijedao da sam trgovao psima, ali 
ako je tko tražio i kakvu drugu čistokrvnu životinju, ja sam mu i nju 
pribavio. A upravo je bio u ,Politici“ oglas da se u Nymburku broj 286 
jeftino prodaje sanska koza. Otputovao sam dakle u Nymburk po tu kozu, 
ali kad sam onamo došao, staja je već bila prazna i koza prodana. Tada su 
mi savjetovali, jer u Hofatvi također netko prodaje koze, da odem onamo 
sutradan ujutro. Tada je već bilo veče, a u Nymburku je bio sajam, pa 
nisam mogao dobiti noćište ni u jednoj gostionici, nego sam otišao u onaj 
hotel ,Praha“. Vratar mi je obećao sobu kad sam mu dao sekser, ali jer je 
nije imao, vratio mi je taj sekser. No uto je prolazio mimo sam hotelijer, 


pa je upitao o čemu se radi. Ja sam mu objasnio da nemam gdje spavati, a 
on tada reče vrataru: 

»Recite gospođici iz kavane da danas spava sa sobaricom, a ovoga 
gospodina smjestite gore u gospođičinu sobu.“ 

Pokorno javljam, gospodine natporučniče, ja sam bio žalostan što nisam 
kupio tu kozu, pa nisam mogao od te žalosti spavati, nego sam otišao u 
točionicu i ondje se zabavljao i na marjašu dobio forintu i trideset i šest 
novčića. A onda sam otišao s vratarom gore, u sobu one gospođice. Imala 
je vrlo lijepo uređenu sobu, svuda samo baršun i čipke. Imala je i za noć 
čipkasti ogrtač, koji je bio pripravljen na krevetu. Ja ne znam, gospodine 
natporučniče, što mi je palo na um, no ja vam rado probam kako mi što 
pristaje, pa sam svukao i košulju i gaće i obukao taj ogrtač. Vrlo mi je 
dobro pristajao, samo mi je u prsima bio nešto prevelik, ali bio je tako 
mekan i tako je ugodno mirisao da sam u njemu otišao spavati, a nisam 
ni zaključao vrata. I spavao sam, a probudio sam se tek od škripanja 
stepenica, jer je ta gospođica imala sobu čak gore kraj tavana. Ali 
odjednom, gospodine natporučniče, netko otvara vrata moje sobe i k 
meni ulazi neki gospodin. No morao je biti dobro nakresan, jer je srušio 
stolicu. Sjeo je dakle na rub moga kreveta, izuo cipele i počeo se svlačiti; 
primakao je krevetu stolicu i na nju lijepo složio odijelo. Neki ljudi, i kad 
su pijani, rade sve logično. Tako sam poznavao nekog Bureša, cipelara iz 
Zderaza, koji je jednom noću, kad je bančio i bio već izmoren, legao da 
spava pod spomenikom Palackoga. Odijelo je lijepo objesio, cipele stavio 
pod glavu, izvadio je i lažne zube i stavio ih na leđa jednom kipu, te su ga 
tako ondje našli i odvezli na policijski komesarijat. Ondje ga je liječnik 
proglasio ludim, pa su ga odveli u Katefinke, gdje su njegovo duševno 
stanje ispitivali profesori. Jednom ga je docent uzeo na predavanje i 
demonstrirao na njemu pigmalionizam, to jest da on više voli kipove 
nego žive žene, kao gospodin pukovnik Redi s Male Strane koji je prodao 
Austriju neprijateljskim nam Rusima, pa se kasnije u Beču, da spasi 
oficirsku čast, morao sam ustrijeliti. Pripovijedao mi je, gospodine 
natporučniče, jedan policajac da je gospodin pukovnik Redi imao tri 
ormara i u njima djevice od gume, jednu do druge, kao što imaju u 
trgovini ,kod grada Pariza“. No svaka je bila odrasla žena, a imao ih je 
svake vrste. Pripovijedao mi je i to da je jednom, kad se gospodin 
pukovnik vratio iz crkve sa pričesti, dao jednu od tih djevica svojem 


momku da je uzme, jer nema rastvorivu stražnjicu, a takve više nisu u 
modi. 

Kad je to dakle o tom cipelaru Burešu pričao onaj docent svojim 
medicinarima, počeo je Bureš vikati: 

»Klipane jedan, ne vrijeđaj me, ja imam svoju ženu i nikada ne predlažem 
nikakvom kipu takve nemoralne prijedloge! Ja sam oženjen čovjek, 
glupane, pa ne pričaj o meni takve budalaštine, jer ću ti inače dati preko 
gubice!“ 

A jer profesor nije prestao, Bureš mu je opalio zaušnicu te je odsjedio u 
Bohnicama dvije godine, a kad su ga pustili, našao je advokata i htio 
podnijeti tužbu protiv toga docenta zbog uvrede časti. Kad bi se napio, 
udario bi rukom stol i govorio: 

»Ja mu to, gospodo, neću oprostiti, pa makar ga morao goniti sve do 
bečkog suda. Ako je tko nemoralan, tada ne smije biti doktor, da ne kvari 
mlade ljude i ne vrijeđa čestite očeve familija. Jer što će onda biti od tih 
glupana?“ 

Pokorno javljam, gospodine natporučniče, onaj gospodin koji je došao k 
meni u sobu, kada se svukao, legao je uz mene, ali nije to bilo u zabuni 
jerje on već došao s nekakvim nakanama. Ja sam se okrenuo prema zidu, 
a on me počeo tapšati, gladiti i pri tom je puhao i govorio: ,Zar već 
spavaš, Micika? Ta rekla si da ćeš me pričekati!“ ja nisam ni disao, samo 
da ga ne izvedem iz zablude, a on poče ljubiti onaj ogrtač. Onda me je 
zagrlio i cjelivao me po leđima i spuštao se sve niže i niže, odgrnuo mi i 
one čipke i ljubio me na onom mjestu po kojem me je mamica udarala 
kad sam bio malen. Onda se opet vraćao ustima gore i šaputao: ,Ali, 
Micika, ti čvrsto spavaš. Pogledaj, donio sam ti za bluzicu, a ako budeš 
dobra, kupit ću ti još i gume za podvezice. Ali, zlato, ne puštaj me da tako 
dugo čekam; taja znam da ne spavaš.“ I poče me opet ljubiti, ali sada više 
nije bio tako skroman, te mu nije dostajao stražniji dio ogrtača, nego me 
htio poljubiti u prsa, pa me preokretao na leđa. I ja odjednom legoh na 
leđa, a on me, sav blažen, privine u naručje i prošapta: ,,Slatko si pajkila, a 
ja ću dodati čarape, svilene, flor-čarape“, kadli ja odjednom viknuh: 
»Hajde do đavola, čovječe! Šta mislite da ste njemački princ i da smo u 
Berlinu?“ 

Gospodine natporučniče, pokorno javljam, taj se čovjek tako prepao da je 
mogao na mjestu ostati mrtav. Nije ni pisnuo, nego je pokupio sa stolice 


odjeću i odjurio napolje, a ja sam za njim zaključao vrata i ponovo legao 
očekujući što će biti dalje. Nato je došao vratar i zamolio da je jedan 
gospodin, koji je tu jučer spavao, zaboravio cipele kad se ujutro prezuvao, 
pa neka budem tako ljubazan da mu ih dadem. No ja mu rekoh neka me 
ne budi iz najslađeg sna, jer inače neću platiti noćište. A on mi onda 
ispriča kroz vrata da mu je taj gospodin dao pet kruna da mu donese 
cipele, pa neka imam srca, jer on, vratar, mora prehranjivati veliku 
obitelj, tako da sam mu napokon dao. 

Taj je gospodin, gospodine natporučniče, bio nekakav trgovac iz 
Kraljičina Hradeca, a imao je ženu iz Nechanica; bio je dva mjeseca 
oženjen, a majka njegove žene bila je u Rusiji, gdje je svirala harfu, pa se 
ni za vrijeme rata nije vratila kući, valjda su je ondje zatvorili zbog 
špijunaže. 

Tako vam je, gospodine natporučniče, čovjek uvijek u opasnosti, pa da ne 
lebdi nad njim anđeo čuvar, moglo bi mu se svašta dogoditi. Kad čovjek 
ide u stranu zemlju, tada ne smije nikomu vjerovati. Ja sam već isluženi 
vojnik, pa sam mogao u Nymburku izgubiti djevičanstvo. Čuo sam 
jednom ... 

Švejk umuknu, jer su oficiri zaspali sjedećke, kao da su se zarazili od 
vojnika koji su također, naslonjeni jedan na drugoga, hrkali kraj vatara 
što su se gasile. Kiša je prestala i s istoka se u šumu probijala zora; bio je 
već osvit i lišće je na drveću odjednom oživjelo u tajanstvenom šapatu 
kojim drveće pozdravlja jutro. 


Pospanost je zahvatila i Švejka, pa on svuče bluzu i košulju, hlače i gaće i 
pridrža to nad razgrnutim užarenim ugljenom da se brzo osuši. Za 
njegovim se primjerom poveo i vojnik koji se upravo vratio sa stražarskog 
mjesta, pa se i on sušio. Stajali su jedan nasuprot drugome, sa svake 
strane vatre po jedan, te su raspirivali žeravicu pod košuljama koje su se 
nadimale kao baloni ispunjeni plinom, a vojnik je uživao: 

- To je izvrsno protiv ušiju, druže, one se ugriju pa se raziđu, gnjide se 
zapare i prsnu. Ako budemo i danas marširali, druže, momci će biti do 
večera puni ušiju, bit će ih kao pljeve. Za uši je, druže, najbolje kad je 
čovjek mokar, pa onda maršira, uznoji se, ugrije na suncu, tako da se sve 
krpe na njemu zapare. Onda se uši u rublju legu kao pilići pod kvočkom. 
To je, druže, sve od prljavštine. Rat i nije ništa drugo nego prljavština. 

I razgrnu šavove na bluzi te kvrcajući uši noktom reče zamišljeno: 

- Da sam kod kuće, sada bih već klepao kosu i išao na livadu kositi. Trava 
se, druže, najbrže kosi ako je noću pala kiša ili dobra rosa. Tada je trava 
najkrhkija. Takvo je jutro krasno da se ne može ni izreći. Naveče uliješ u 
bočicu malo likera s rumom, ujutro to popiješ pa kosa samo zveči. A sada 
tu tamanimo uši, a uništavamo i sebe. Čovječe, možeš li mi reći čemu se 
vodi taj rat? 

Švejk je šutio, a vojnik prijeđe prstima po dlakama ispod pazuha, protare 
se rukom po prsima i zagleda se pažljivo među noge: 

- Ovdje me najviše žderu; pogledaj kako mi je od tih svinja sve crveno! 
Nato se obuče i legavši na telećak primače noge k vatri i progunđa: 

- Švejku, druže, čemu sve to?... Mi smo, brate, mazgovi, mi smo volovi... 
Ujutro su se vojnici umivali u lokvicama vode u trulim panjevima i 
spremali se da skuhaju kavu, kadli dojuri na zapjenjenom konju glasnik i 
preda kapetanu neke isprave, okrenu konja i opet odjuri. Sagner pogleda 
u naredbu, obrati se oficirima i začas je cijeli logor oživio od uzvika: 
»Uzbuna! Uzbuna!“ 

- Do bijesa, momci, hoćete li staviti tu spremu na sebe ili nećete? - derali 
su se vodnici i kaprali. - Sto mu gromova, žurite se, Rusi navaljuju na 
nas! Isuse Kriste, ne uvlačite se u spremu kao jogunaste kobile u 
homute! Riistung umhingen!“*“ 

Bataljon se postrojavao, a kletve i psovke orile se umjesto jutarnje 
molitve: 


- To je da čovjek poludi! Zar ne možemo skuhati ni ove prljave vodice? E, 
moj kravlji spasitelju, stavi to žurno na ugljen, pa će se prikuhati! - a neki 
šaljivčina viknu: 

- Neprijatelj nije nikada tako daleko da ne bih mogao skuhati Vertes- 
gulaš! 

Opet je bila poslana prethodnica, koja je naprijed izaslala kadeta Bieglera 
kao izvidnicu i odredila veze. Vraćali su se kroz šumu, onim istim 
pravcem kojim su došli, ali više nalijevo. 

Na kraju šume sretoše jedan auto, koji je vozio nekog generalštabnog 
oficira. Naložio je da bataljon stane, pozvao je k sebi oficire i 
razgovarajući s njima gestikulirao nad geografskom kartom tako 
uzrujano da se među vojnicima proširio glas: 

- Opet smo zalutali. Pogledajte, momci, kako im čita bukvicu što su opet 
napravili snama nekakvu glupost. 

- Ne, to sigurno ne! Momci, jeste li danas čuli pucnjavu? Niste čuli! Od 
jutra nije opaljen nijedan hitac! Već je možda zaključen mir, pa nam je 
došao reći kako ćemo doći do željeznice - uvjeravao ih odostrag neki 
dobričina. - Rekao mi je nedavno jedan frajt iz šeste kompanije koji ima 
djevojku, a ona služi kod nekog narodnog zastupnika u Pragu, da mu je 
djevojka pisala kako joj je gospodin rekao da će se rat brzo svršiti. Čuo je 
to, veli, u Beču od jednog vratara u ministarstvu pa onda ... 


- Direktion mir nach! Marschieren march!“*' - viknu uto kapetan SAgner. 
Prethodnica i izvidnica povukle se međutim natrag, pa su svi išli u 
skupini nezaštićeno kroz šumu oko dva sata. Šuma je zatim postajala 
rjeđa, pojavile se krčevine, a iz njih su stigli na kolni put pa opet u visoku 
šumu, tako da je kadet Biegler ponovo preuzeo svoju ulogu veze. 

Nakon kratkog odmora pošli su naprijed oštrim korakom kao da hoće da 
prestignu Ruse. Zatim stigoše na proplanak, gdje je kapetan Sagner, koji 
je vodio konja, sam zagazio u još topli dokaz toga da je ovuda nedavno 
prošao čovjek. Pošto su pregledali grmlje, utvrdilo se da takvih dokaza 
ima na tom proplanku mnogo i da se tu bez sumnje nedavno odmarala 
neka vojna jedinica. 

Kod vojnika je to pobudilo veselje, a na licima oficira pojavila se 
zbunjenost: jesu li to bili Rusi ili naši? Po mirisu se to ne može razabrati, 
a ni po sadržaju također ne; u razgaženom blatu na kapetanovoj cipeli 
opazili su koštice od trešanja, nešto pljeve, nešto kože od salame i 


nekoliko zrna graška; to su mogli jesti isto tako Rusi kao i Austrijanci. 
Oficiri su šutke gledali tu žutu kašu, a natporučnik Lukaš prvi izrekne 
svoje mišljenje: 

- Možda je to naša prethodnica? Ali tada toga ne bi moglo biti toliko. 
Poručnik Dub se protivio: 

- Prethodnica se nije mogla toliko zadržati, inače bismo je stigli. Možda 
su to bili Rusi pa su se pokakili od straha, a mi smo -i pogleda prijekorno 
kapetana Sagnera - išli, molim nezaštićeno naprijed. 

Najednom se poručnik Dub lupi po glavi: 

- Pa to se ipak dade utvrditi! Momci, obiđite te izmetine pa donesite amo 
sve čim su se brisali! 

Vojnici nestadoše u grmlju i vraćahu se noseći među dvjema batinama 
čudnovate stvari: zgužvanu travu, komadiće grančica s lišćem, bijelu 
damsku glace-rukavicu, svete sličice, dopisnice bojne pošte, a jedan je čak 
donio komad novina sa sličicom. Poručnik je onima što su donijeli travu i 
lišće, naložio da ih odbace kao predmete nepotrebne za istragu, a od 
jednog je vojnika uzeo dopisnicu. Bila je pisana madžarski, pa stoga nije 
razumio što piše. Ali to ga je tako obradovalo da je slavodobitno rekao 
kapetanu: 

- Sjetio sam se da prilikom nalaza neprijateljskog logorišta treba odmah 
izdati nalog da se pregleda sadržaj zahoda. Tako se može najlakše utvrditi 
koje se jedinice neprijateljske vojske nalaze pred nama. Pred nama je -i 
okrenu dopisnicu - ne, to ne mogu pročitati, suviše je zaprljano. 
Uostalom, to nije tako važno. Rusi to nipošto nisu. Dajte amo taj komad 
novina! Kako se zovu? ,Koprive“? Gle, novine, i to češke! 

Vojnik mu ih pridrža batinom ispred očiju, pa poručnik Dub pročita na 
glas: 


...aćnl 

...Havlena 

...ramena 

...tvojim pogledom rađa se slika 

..tajanstvena je to mehanika 
...kao valjak što će sve strti, 
...pozicija, za veliku žetvu smrti. 

Sbšeno je! Dok pišem retke te, 


...Si glavom bez obzira lete. 

...drugovi, ija moram sada 

spremit svoje stvari iznenada. 

Potjerat ćemo Ruse. Njihov voda reži: 
»Molodci, tko samo može, neka bježi!“ 

I maše sabljom na kojoj je napisano: 
»Osloboditelju Galicije od baćuške darovano!“ 


Novine u kojima je bio dio te pjesme toliko su obuzele pažnju poručnika 
Duba da ih je uzeo u ruku da pročita sav tekst, ali mu se papir prilijepio 
uz prste s obadviju strana, a i nos mu je dojavio da je nešto razmazao. 
Baci stoga novine na zemlju, a prste obriše o maramicu, te se zatim s 
ljubaznim smiješkom obrati natporučniku Lukašu: 

- Postoji latinska poslovica: Inter arma silent Musae, kad govori oružje, 
šute Muze. Kod nas, na sreću, nije tako. To što sam pročitao, krasna je, 
lojalna i rodoljubna pjesma, šteta što nije čitava. Pročitao bih je kojom 
zgodom vojnicima, a to bi im sigurno podiglo moral. Gospodo, mogu vam 
reći: pred nama su ovuda išli naši! 

Sagner se mrzovoljno okrenu, a Lukaš gurkaše papir po zemlji vrškom 
cipele pa predloži: 

- Možda bi se to dalo oprati. Marva su ti vojnici! Rodoljubna patriotska 
pjesma koja bi mogla podiči moral vojnika, pjesma u koju je pjesnik 
uložio čitavu svoju dušu, a takav klipan obriše njom stražnjicu kao da na 
svijetu nema drugog papira. 

Njegov je smiješak bio pun sarkazma i ironije. 

A onda su pošli dalje, hodali su otprilike sat vremena, a nitko se nije 
sjetio da već davno nisu vidjeli veze svoje izvidnice. Oko podne 
približavahu se nekoj livadi među šumama odakle su se čuli nekakvi 
glasovi. Kapetan zapovjedi da se naprijed pošalje straža. Vratili su se s 
izvještajem da na livadi logoruje mali odred našega topništva koje ondje 
pase konje. 

I bataljon se približi livadi te se vojnici radovahu odmoru, kadli se 
odjednom na rubu šume pojavi neki oficir na konju. Doletio je u galopu 
do Sagnera i izderao se na njega: 

- Welches Regiment? Einundneunzigste? Wohin fihren sie das? Aber 
meine Herren! Das ist doch falsche Richtung! Ich hab doch links 


befohlen!**“ - i odjuri opet natrag. 

Kapetan potjera konja za njim i stigavši ga, raportira mu i zamoli ga za 
dalje zapovijedi. Razabrao je da je to komandant brigade. Ali nije dobio 
ništa. Stari je samo ponavljao: ,Ich hab' doch links befohlen!“, a kad je 


kapetan okrenuo konja i salutirao: ,Zum Befehl, Herr Oberst!“**, stari se 
majmun izdera na njega: 


- Herr Hauptmann! Merken sie sich fiir immer: Oberst- Brigadier!“*“ 
Kapetanu pade na um nešto o idiotstvu i odjaha natrag bataljonu, gdje 
dade vojnicima, usprkos brigadiru, nešto dulji odmor. Zatim naredi vojsci 
pravac nalijevo, pa odoše dalje. Nitko se nije sjetio da njihova 
prethodnica ide starim pravcem kao što je išla i ujutro, i da bi je trebalo 
povući natrag; nitko se nije sjetio da marširaju naprijed otkriveni i bez 
izvidnice. Išli su bezbrižno na neprijatelja upravo onako kako se u logoru 
u Milovicama išlo na vježbalište da se nišani u papirne vojnike, koji su se 
pomicali na nišanu s pomoću žica i konopca. 

x ** 
Kadet Biegler, uperivši oči u kartu i uspoređujući znakove na njoj s 
mjestima kroz koja su prolazili, išao je oprezno naprijed, premda mu nije 
bilo suviše jasno kamo zapravo treba da dođe i gdje treba da naiđe na 
Ruse. No znao je da mu je povjeren važan zadatak, pa se trudio da ga 
izvrši tako da dobije priznanje. Išao je na čelu svoje male vojske oštrim 
korakom, potičući vojnike da se žure, i čekajući kad će se pojaviti prvi 
neprijatelj, kako bi poslao bataljonu izvještaj da može navaliti na 
neprijatelja. 
Nedaleko iza kadeta koračao je Švejk kao veza i uz njega još jedan vojnik 
koji je pričekao Švejka, jer mu je samom bilo dosadno, pa je pozdravio 
Švejka kad ga je on dostigao: 
- Udvoje se ljepše hoda, a lakše ćemo se i obraniti ako nas tko napadne i 
htjedne da nas opljačka. Ovdje su, čovječe, takve šume da bi u njima 
mogao živjeti i razbojnik Babinsky. Je li ti puška nabita? Na kadeta i 
drugove koji su naprijed ne možemo se osloniti, jer oni jure i uopće se ne 
okreću. Ipak, ovdje se ne može zalutati. Tu je, izgleda, samo jedan put. 
- Puška mi nije nabita - odgovori ozbiljno Švejk - s nabitom puškom 
nema šale. Čovjek je uzme u ruku, igra se s njom i ,tres!“ naboj ti je 
odjednom u trbuhu! Istina je što je govorio naš poručnik Fr&ćmmer kad 


sam služio u Budjejovicama, da je Manlicherrepetiergewehr***, model 


1895. najbolja puška, ali ako je ne budete, klipani, dobro čistili i ako tko u 
njoj poslije vježbe zaboravi naboj, tada ću ga tresnuti njom po glavi. A 
zalutati, druže, možeš svagdje, i u Pragu. 

Poznavao sam ja nekoga Haldu koji je pravio bakrene kotlove u 
Ringhofferovoj tvornici, a stanovao je na Čelni. Imao je u Bubnima curu s 
kojom je dolazio Kutilkovima na Letnu da pleše solidne plesove. U toj je 
gostionici bio izvješen na zidu dvorane ovaj napis: ,Umoljava se publika 
da pleše samo pristojne plesove“. 

Ali se on jednom ondje opio, posvadio se s djevojkom i sam se uputio 
kući. Došao je na Vaclavski trg i zapitao policajca gdje se sad nalazi i kuda 
se ide na Smichov. Policajac mu je to objasnio i rekao mu: ,Izvolite samo 
po tim tračnicama dalje“, pa je Halda i pošao po tim tračnicama, dok nije 
iznemogao i načas sjeo da se odmori. No uskoro ga netko povuče i 
prodrma za ovratnik; on otvori oči i opazi pred sobom željezničara koji 
viče na njega: vidite dolje! Zar hoćete pasti pod vlak?“ 

I tek tada je Halda spoznao da je zalutao; bilo je već jutro, a on je sjedio 
na ogradi kod vinohradskog kolodvora, spavao je, a usta su mu bila 
oguljena od pada niz nuselske stube. 

Ali meni se čini da nitko ne ide ni pred nama ni iza nas. 

Bila je to istina; kadet Biegler je pošao prema karti stazom nadesno, a 
bataljon, kao što znamo, u drugom pravcu. Švejkovu je drugu palo srce u 
gaće, pa on reče: 

- Vidiš, glupane, brbljaš koješta, a mi smo zalutali. Hajde vratimo se onim 
topnicima na onoj livadi! Baš će nekako biti podne, pa će oni valjda 
objedovati. 

Švejk pristade : 

- Sami se ne možemo boriti, moramo se nekome pridružiti. 

I oni se vratiše. 

Zapovjednik polubaterije bio je neki mladi natporučnik, na sreću Čeh. 
Kad mu je Švejk raportirao da su oni veza 6. bataljona 91. pukovnije i da 
su izgubili izvidnicu, prethodnicu i bataljon, natporučnik je prasnuo u 
smijeh: 

- Pričekajte, momci, skupo ćete vi to platiti. Kuda ste blejali, ha? Ja ne 
znam jesu li vaši prošli ovuda; mi smo ovdje od jutros, a odonda je prošlo 
već mnogo vojske. Isuse i Marijo, momci, vi ste veza u nastupanju prema 


neprijatelju pa ste se izgubili! Ta vas će zbog toga strijeljati! 

- Pokorno javljam, gospodine natporučniče - poče Švejk - mi smo 
potpuno svjesni ozbiljnosti situacije. Izgubiti svoju pukovniju na fronti 
nije za vojnika nikakva sitnica. Vojnik uvijek treba da misli na to kako bi 
svojoj pukovniji što više koristio i njezinoj zastavi pridonio novu slavu. 
Kad sam služio vojni rok, gospodine natporučniče, tada je bio kod nas 
neki kapetan Murcek. On je bio grbav, ali je djelovao u Srbiji kao špijun, 
pa su ga promaknuli za kapetana. Kad su bile velike vježbe, taj je kapetan 
Murcek uvijek dao svakom vojniku u kompaniji natrpati u telećak po 
dvjesta pedeset oštrih naboja. A zatim, kad je naprijed pošla prethodnica, 
on bi dojahao među vezu i osluškivao što govore, pa bi to zapisao u notes. 
A kad se završila bitka te je bio odmor, on bi pozvao sve vojnike od veze 
pred sebe i rekao bi im: ,Znate li šta je to moral? Moral je, vojnici, tačno 
vršenje dužnosti koje su mi određene po mojim sposobnostima i koje mi 
moji pretpostavljeni natovare na leđa. Ali nije to moral, vi morske svinje, 
ako imate dvjesta oštrih naboja te se vučete oborene glave kao svinje i 
psujete u liku svojih pretpostavljenih, vi prljavci zeleni, svoga zemaljskog 
gospodara. Abtreten, morgen zum Rapport!“??** 

Pokorno javljam, gospodine natporučniče, mi se nismo htjeli izgubiti i 
nećemo našu vojsku oslabiti gubitkom svojih dviju pušaka. Pokorno 
molim da nas primite u svoju bateriju na hranu, kruh i fasung; plaću ne 
molimo od vas jer ćemo mi već negdje naći svoj bataljon, pa će nam je 
isplatiti gospodin narednik Vančk. 

- Druže - nasmijao se natporučnik Švejkovu poštenu govoru - ja vas ne 
mogu primiti u svoju bateriju. Što da radim s vama? Uostalom, vi ćete 
svoje naći još danas. Neće biti daleko, i netko će znati gdje su; poljska 
žandarmerija svakako. Oni će vam reći gdje su vaši, ili će vas sami k 
njima odvesti. 

- Gospodine natporučniče, pokorno molim - snuždio se Švejk - razmislite 
dobro prije nego nas odbijete. 

Stojimo pred neprijateljem, sami smo kao dvije odsječene grane, a ovako 
će baterija imati dva čovjeka više, a to u borbi, gospodine natporučniče, 
znači mnogo. A mi ćemo s vama poći vjerno i u najgoru budućnost. 
Hranu i kruh mogli bismo dobivati od danas. 

- Ne, ne, momci, ne ide to - odluči natporučnik - no kuhari će vam dati 
nešto hrane, a i kruha ćete nešto dobiti kod topnika. Abtreten! Sretan 


put! 

Švejk i njegov drug, koji se glasno divio Švejkovoj rječitosti, pođoše s 
natporučnikovom porukom kuhinji. Ondje je kuhar progunđao nekoliko 
riječi o pješačkim prosjacima koji nisu nikad siti, ali je ipak zagrabio 
šeflom u kotao i napunio im šolje do vrha gustom rižinom juhom s 
rasjeckanom govedinom, Švejk i njegov suborac skinuše telećake s leđa, 
sjedoše na njih, staviše šolje među koljena, izvukoše žlice i baciše se na 
jelo. 

Prišao je k njima upaljivač topova i počeo im nešto govoriti njemački, 
Švejk, kako su mu usta bila puna hrane, nije odgovorio ništa, pa upaljivač 
topova započe poljski, Švejkov drug progunđa: ,Versteht nicht!““*“ pa 
gost poče natucati madžarski potežući Švejka za ruku, u kojoj je držao 
žlicu, tako jako da mu je iz nje riža padala. To je Švejka tako raspalilo da 
se obratio topniku: 

- Brbljavče, šta to melješ? Zar misliš, blezgane, da te tko razumije? Do 
bijesa, prestani ili ću ti jednu prišiti! 

Upaljivač topova prasne u smijeh: 

- Ti si Čeh? Pa zašto to nisi rekao? No, onda ćemo se lako sporazumjeti! 
Pa sjede u travu i zapita ih odakle idu. 

- Mislim da je ovuda prošla 91. pukovnija ili neka njena jedinica - nastavi 
on -ali ne znam kamo su išli. Sada, momci, jer je fronta pomična, morate 
paziti da se ne izgubite, jer vas sada neće primiti u drugu jedinicu, a ako 
vas i prime, tada će vas zapisati pa morate kasnije donijeti svojoj jedinici 
potvrdu gdje ste bili i u kojim ste borbama sudjelovali. Bilo je vrlo mnogo 
takvih zabušanata koji su se izgubili i bili na opskrbi u drugim 
jedinicama. Ali čim bi ta jedinica pošla naprijed da stupi u borbu s 
neprijateljem, tada bi klisnuli u drugu jedinicu. Bili su tako tri mjeseca 
stalno u prvoj liniji, a nisu opalili ni metka. Tome je sada učinjen kraj. Vi 
ste, momci, iz Praga? 

Švejk se odmah priznao zemljakom i upitao ga: 

- Niste li vi pomoćnik kod gospodina Pexidera na Vinohradima? Ne, on je 
bio više plavokos. A niste li vi bili kovač kod gospodina Součeka u 
Štčpanskoj ulici? Ni to ne? Čudnovato, a ja vas odnekud poznajem! 
Upaljivač topova donese im jedan hljebac i dva paketića duhana, Švejk se 
dirljivo zahvalio dobrom zemljaku, i baš kad su stavljali na sebe telećake, 
pojavi se natporučnik, koji se iskreno začudio: 


- Šta, momci, vi ste još tu? Gledajte da se izgubite! Ja mislim, zabušanti, 
da nitko od vas neće pronaći barut na cesti. 

Švejk stade mirno, tačno po propisu, spusti pušku k nozi i gledajući s 
pozdravom nadesno topničkog natporučnika reče neobično ozbiljno: 

- Pokorno prijavljujem svoj odlazak. Gospodine natporučniče, i blesavi su 
ljudi došli već do velikih otkrića. Ljudi nisu obično tako glupi kao što 
izgledaju, što vi na primjer mislite, gospodine natporučniče, kad gledate 
svoje topove? Ne mislite ništa, ali ja mislim. Zamislite dakle, gospodine 
natporučniče: u tom topu nalaze se urezi, nekakvi žljebići, a ti žljebići 
djeluju da šrapnela ili granata lete najprije gore, a onda da u luku padaju 
dolje. Tane dakle leti ovako! 

I Švejk uze pušku u lijevu ruku i desnom opisa parabolu: 

- Eto, tane leti ovako, a vi se pri tom ne možete ništa dosjetiti. 

- Kad biste vi, topnici, postavili taj svoj top na kotač, tada bi tane letjelo u 
luku slijeva nadesno ili zdesna nalijevo, prema tome na kojem bi kotaču 
top ležao, pa biste mogli gađati i iza ugla. Mogli biste tući Ruse s boka i 
nitko ne bi znao kako i odakle tanad leti. 

Natporučnik se smijao da se sve gušio od smijeha. Upaljivač topova i 
drugi topnici nisu shvaćali doseg Švejkova pronalaska, pa su priglupo 
gledali i natporučnika i govornika. Kad se natporučnik smirio, pružio je 
Švejku pregršt cigareta: 

- Dobro je dakle, ali sada se gubite! A svoj pronalazak pošaljite 
generalnom štabu! 

Švejk ponovo prijavi svoj odlazak i gledajući zapovjednika baterije svojim 
nježnim pogledom reče mu ganutljivo: 

- Nikada neću, gospodine natporučniče, zaboraviti vašu dobrotu! 

Uzeše puške na rame i pođoše na put koji su već danas prešli dvaput, 
tamo i natrag. Dugo su išle ove dvije izgubljene ovce austrijske vojske i 
tumačile jedna drugoj treba li ići lijevo ili desno, ili ravno naprijed. Nisu 
susretali nikoga, ni konjanika ni kola, i što su dalje išli, bilo im je sve 
čudnovatije što je kraj tako pust. Švejkov drug poče jadikovati da su već 
možda iza ruske fronte, Švejk se razljuti pa mu reče: 

- Pa daijesmo! Napali bismo ih, druže, s leđa! No, samo nemoj plakati da 
smo zalutali; ta nismo djeca da bismo se mogli izgubiti! Druže, pričao mi 
je jedan reumatičar, kad sam bio u Pragu u bolnici, ovu zgodu njihove 
regimente iz četrnaeste godine: 


Zalutali njihov bubnjar i hornist; otišli su naime u jednom galicijskom 
selu k djevojkama da se s njima, prije nego budu ubijeni, naspavaju, ali to 
se spavanje nekako proteglo, pa kad su se ujutro probudili, pukovniji ni 
traga ni glasa. Odmarširala je. Ostadoše oni kao stupovi od soli 
jadikujući: ,Isuse i Marijo, šta ćemo sada raditi?“ I pođoše u potragu za 
pukovnijom, baš tako kao što mi tražimo svoj bataljon. Hornist je nosio 
trumbetu, bubnjar bubanj. Hornist je bio obrazovan čovjek, nekakav 
graditelj ili tako nešto, pa je bubnjaru odostrag na bubnju, dok su hodali, 
crtao olovkom kartu, te je na njoj zabilježio svako selo, baru, križ, divlju 
krušku, potok, svetog Ivana, hrpu gnoja crkvu, rakijašnicu, gostionice, 
putove u šumi, proplanke, klance, no, ukratko sve što su na tom putu 
vidjeli. 

Oni su tako lutali od kolovoza do studenoga i prokrstarili čitavu Galiciju 
te su se ugojili kao svinje. Na bubnju je već bilo nacrtano sve što ide na 
kartu. Kad jednom podveče, na samoj madžarskoj granici, namjeriše se 
oni na svoju pukovniju. No ondje ih više nitko nije poznavao osim 
njihova kapetana, jer je pukovnija odonda bila mnogo puta razbijena i 
nanovo formirana od marškompanija. 

Kapetan nije vjerovao da su to oni dok ih nije opipao. Njih je već davno 
Crveni križ proglasio izgubljenima, zarobljenima, ranjenima, mrtvima, 
samo da se njihovim majkama ne mora plaćati potpora. 

Kapetan je taj bubanj poslao u Beč, u kartografski vojni zavod, pa su 
ondje, druže, prema tom bubnju morali izrađivati generalne karte i 
mnogo toga popunjavati što im je na karti Galicije nedostajalo. Hornist je 
za to dobio veliku zlatnu kolajnu, a bubnjar srebrnu; hornist je imenovan 
pukovnijskim hornistom, a bubnjara su zatvorili u terezinski zatvor jer je 
rekao da su oficiri, koji crtaju te karte, blesani i da samo kradu državne 
novce. Po takvoj karti, druže, kakvu je napravio taj hornist, uopće se ne 
može zalutati! 

I kao za potvrdu šuma postade rjeđa i među krošnjama drveća pokaza se 
plavo nebo. Švejkov drug ubrza korak, prestiže Švejka i viknu: 

- Duše mi, eto polja! A eto i sela! Ondje ćemo svakako nekoga naći! 

I našli su. Među drvećem na kraju šume pojavio se kadet Biegler i upitao 
ih: 

- Jeste li našli onu lugarnicu? Jeste li dobili što za mene? Ta vi ste išli sa 
mnom kao izvidnica? 


- Nismo, pokorno javljam, gospodine kadete - odgovori Švejk. - Vi ste tu 
sami? Mi nismo išli s vama kao izvidnica, nego kao veza, a s vama su išli 
drugi. Vi ste ih poslali u lugarnicu? Mi nismo vidjeli ni lugarnicu ni 
drugare, mi smo zalutali. 

- Za nama, gospodine kadete, ne ide nitko, mi smo se sasvim izgubili i 
nitko u bataljonu ne zna za nas - nastavi Švejk. - Sada je za nas, 
gospodine kadete, bataljon propao, pa moramo ratovati sami. Ali ne tarite 
glavu zbog toga, gospodine kadete, bit će već dobro! Ta mnogi ljudi ratuju 
na svoju ruku. 

Kadet Biegler malodušno obori glavu; zlatna je kolajna odletjela s dosega 
ruke nekamo daleko, pa je kadet samo uzdahnuo: 

- Gladan sam! A i trbuh me boli, napio sam se vode pa bih trebao sada 
nešto toplo. Možda će ipak doći momci iz lugarnice. 


- Neće doći, gospodine kadete - odgovori Švejk odrješito - jer su i oni 
zalutali. Nije daleko veče, pa se moramo pobrinuti za nešto. Naših danas 
više nećemo naći. Sreća je, gospodine kadete, što ste vi oficir pa imate sa 
sobom kartu, tako da ćemo ujutro pogledati gdje bi mogao biti naš 
bataljon, pa ćemo poći ravno k njemu. A sada mislim da treba da odemo u 
to selo, da ondje večeramo i prenoćimo. 

- Idite kud hoćete - zavapi kadet pritiskujući trbuh rukama. - Isuse i 
Marijo, kako to boli! Kucnula mi je valjda posljednja ura! Ali, Švejku, ja 
ne preuzimam na sebe nikakvu odgovornost, jer u tom selu mogu biti 


Rusi. 

- Ako ih nema ondje, navalit ćemo na njih, a ako ih ima, mi ćemo 
uzmaknuti - umovao je Švejk. - Vi ste, gospodine kadete, bolestan oficir, a 
valjan momak ne smije napustiti oboljelog starješinu. Komandu 
preuzimam ja, kao najstariji. Pravac - ono selo! Marširen marš - izda on 
zapovijed. 

Uzeše kadeta koji se savijao i stenjao svaki pod jednu ruku i pođoše 
dubokim kolnim putem prema selu. Biegler je umirao od straha da će 
pasti u ruke Rusima, no Švejk je bio miran: 

- Znate, gospodine kadete, dogodit će se što se mora dogoditi. Bez božje 
volje neće nam pasti ni dlaka s glave. Pripovijedao je nedavno jedan 
vojnik kraj vatre kako su oni lani išli na Ruse i kako je išao s njima vojni 
svećenik. Odmarali su se u šumi i velečasni poče užinati. Imao je 
madžarske salame, jaja i crvenog vina, no najednom ih otkriše Rusi u toj 
šumi i počeše ih obasipati šrapnelama i granatama. Sve se razbježalo, 
samo je vojni svećenik sjedio i dalje kraj panja, stavio na nj ubrus i nije se 
dao smetati. Čak je i viknuo vojnicima: ,Ne bježite, kukavice sinje! 
Svagdje ste u rukama božjim i bog ne dopušta da se ikome čini nažao bez 
razloga, što bog radi, dobro radi!“ Ali odjednom prasnu granata, i to 
posljednja, a kad se dim razišao, na panju je na bijelom ubrusu stajala 
boca vina, šest jaja i madžarska salama izrezana na komadiće. To je, 
gospodine kadete, bio tako dobar pogodak da od vojnog svećenika nije 
preostalo ni dugme, a užini se nije dogodilo baš ništa. Na svijetu je, 
gospodine kadete, sve tako uređeno da svakoga zadesi baš ono što mu je 
određeno. Ako treba da budemo zarobljeni, bit ćemo zarobljeni, sve po 
božjoj volji. A zatim kažu da Rusi... 

- Švejku - prekide ga kadet - ne radi se ovdje samo o zarobljeništvu nego i 
o mučenju zarobljenika. Rusi iskopaju zarobljeniku oči, odrežu mu nos i 
uši, kliještima mu otkinu spolovilo i guraju mu ga u usta. Rusi su 
ljudožderi, oni su barbari! 

Švejk odmahnu beznadno rukom: 

- Priča vam se koješta, no to se više ne radi. To se radilo za turskih ratova, 
ili kad su naši zaposjedali Hercegovinu. Uostalom takva sitnica, kao što je 
rezanje nosa, i ne zaslužuje da se o njoj govori. Na Žižkovu je bio neki 
Tonda Vejvoda kome je nos bio izjeden od raka, a on je kasnije častio 
drugove u rakijašnici i govorio: ,Danas sam isprosjačio tri forinte i 


osamdeset filira, dvije košulje i dvoje cipele. Dok mi je frnjokalica bila u 
redu, morao sam za osam groša tegliti cijeli dan.“ 

U staro doba, gospodine kadete, mučili su ljude svakojako. Imali su tada 
posebne instrumente za to. Kada dodete u Prag, otiđite to pogledati u 
Gradski muzej. Imali su za ljude štipaljke, navlačili su ih na ljestve, 
pribijali ih za jezik, lomili su ih na kolu, a ljudi su sve to rado podnosili 
ako su dobili prije toga posljednju pomast; tada se to rado činilo jer je sve 
to bilo na veću čast i slavu božju. Oni su takvom heretiku ili vještici 
zdrobili kosti u tijelu, zabijali su im pod nokte čavle za potkove, prešali su 
ih kao čvarke. Svaki instrument kojim se to radilo imao je i svoje posebno 
ime, prema tome što se njime trebalo učiniti zarobljeniku: za lomljenje 
noge imali su golijen sv. Josipa, za izbijanje zuba desni Majke Božje, za 
lomljenje kostiju u tijelu - rebra sv. Petra. Tako je taj heretik ili 
zarobljenik već unaprijed znao čime ga misle ugodno zabaviti, pa kad je 
vrhovni inkvizitor naložio da donesu punjačicu sv. Valentina, tada je 
mogao biti siguran da će od njega napraviti posne jetrenice. 

Sve to Rusi nemaju i nama se ne može ništa dogoditi. Ako je nož 
nabrušen, tada se samo potegne i uho je odrezano bez ikakve boli. Kad 
ljudi izdrže bol i sačuvaju pri tom svoj mir, tada od njih postanu sveci. U 
Rimu su jednog papu živa pekli bakljama po bokovima, a kad su mislili 
da mu je dosta, rekao im je on ljubazno se smiješeći: ,Molim vas, 
gospodo, okrenite me na drugu stranu; htio bih da budem svagdje 
jednako pečen, ja volim sve pravilno.“ 

Uto stigoše do sela, pa kadet predloži da još časak pričekaju dok se 
smrači. Sjedoše dakle u vrt iza jednog štaglja, kadet je jaukao i naricao, 
drugi je vojnik otpuzao četveronoške do kolibe, a Švejk je kadeta tješio: 

- Skuhat ću vam, gospodine kadete, češnjaču i stavit ću u nju mnogo 
češnjaka. Svezat ću vam na trbuh toplu ciglu, što jako pomaže. Ja vas, 
gospodine kadete, neću ostaviti. 

Vojnik se vratio i uvjeravao ih da u selu osim trećopozivaca nema nikoga, 
što je ohrabrilo kadeta. Pođoše dakle i pokucaše na prozor kolibe. 
Otvorila im je neka stara baka i ugledavši vojnike preplašeno je viknula. 
Zatim je sklopila ruke i rekla: 

- Ničega nema, gospodine, ničega! Moskovljani sve odnesoše! 

- Jesu li već davno bili ovdje Moskovljani? - upita oprezno kadet. 

- Nedavno - zamekeće baba - ujutro su dolazili, naveče su dolazili, svaki 


dan su dolazili. Ničega nema, Moskovljani su sve odnijeli. Poklali su 
kokoši i otišli. 

- Aimate li zahod? - upita kadet ponovo jer mu bolovi nisu popuštali. 
Baba odlučno odmahnu glavom: 

- Nemamo, gospodine. Moskovljani su odnijeli. 

- Pričekaj, bako, pogledat ćemo - gumu je Švejk i navali u kuću. Soba je za 
rusinsku kuću bila i prelijepa i prečista; iz velike peći isijavala je vatra, a 
na klupi je ležalo nekoliko hljebova spremnih za pečenje. Iz sobe otvori 
Švejk vrata smočnice: u košaricama bijelile se gomile jaja, sa stropa je 
visjela šunka, komadi slanine i svitkovi suhe domaće kobase. U smočnici 
se Švejkovo srce jako obradovalo, on se vrati pa dozva druga i kadeta, 
kojima je baba revno objašnjavala: 

- Mi smo sirotinja; no malo dalje iza potoka naći će gospoda vojnici 
kolibe u kojima žive bogate gazde. Kod nas su Moskovljani sve odnijeli! 

- Majčice, ne brbljaj - upozorio je drugarski Švejk - mi već poznajemo tu 
pjesmicu: ,Moskali zabrali. Porezali kurki, pojebali curki i pošli nazad.“ 
- Gospodine kadete, pokorno javljam, možete ući; ova vještica ima u 
smočnici čitav delikatesni dućan. 

- Bakice - obrati se Švejk starici - mi ćemo kod tebe večerati i spavati, ali 
ne badava, platit ćemo ti. Milom ili silom! Šta ti, do vraga, ne misliš 
pustiti unutra ni našeg gospodina kapetana? Pogledaj! 

Švejk izvuče bajonetu iz korica i prisloni šiljak starici na grlo. Baka ciknu, 
uzmaknu i sva preplašena i ponizna pozva ih unutra. U kolibi je pri 
svjetlu koje je prodiralo iz peći prepoznala da se među vojnicima nalazi i 
oficir. Progunđa: ,Gospodine kapetane, gospodine kapetane!“ i posegnu 
za kadetovom rukom da je poljubi. 

- Vidiš, stara, ovako mi se sviđaš - potapša je Švejk blagonaklono po 
ramenu - ovako valja poštivati vojnike! 

Kadet izvadi novce, baka donese kruha, skuha mlijeka, izvuče odnekud 
kuhanog mesa, sva uslužna prema neočekivanim gostima i pogledajući 
neprestano na vrata. 

Švejk je skuhao za kadeta čaj, jak i gorak, a zatim položio kadeta na 
drveni ležaj koji je služio kao krevet, pokrio ga bakinim krznom, te je 
Biegler, kojemu je topli čaj smanjio bolove u trbuhu, odmah zaspao. 

Uz meso i kruh ostade samo Švejk i njegov drug. Starica je stavila kruh u 
peć, izašla je iščekujući nekoga, a vojnik, žvačući goleme zalogaje, 


pripovijedao je Švejku: 

- Dobro je to meso, dobro je posoljeno i prodimljeno. Malo već zaudara 
od kostiju, ali ne smeta. Najbolje je, druže, ako meso sušiš na pilovini i 
pališ pod njim klekovinu. Tada je kao torta. Kažem ti: kao torta! 

- Ovo doduše nije kao torta, pa pazi da se ne zadaviš - odgovori mu Švejk. 
- No, meso kao meso, i pas ga voli. 

Starica se vratila, a za njom uđe mlada, bujna i stasita žena. Starica je 
predstavi vojnicima: 

- Ovo je moja kći, a muž joj je u ratu. Eto vidiš - obrati se mladoj - naši 
vojnici, naša gospoda vojnici došli nam u goste. Gone Moskovljane. 
Mlada se nasmija široko i pokaza velike zube, a Švejk joj udvorno ponudi 
šalicu čaja: 

- Molim, popijte malo od nas, gospo! A kako se zove vaš muž? Sjajno vam 
ovo pristaje! - i pogladi je dlanom po bujnim grudima. 

Žena otpi čaj i upusti se u razgovor sa Švejkom kojemu se ruke nisu 
mogle smiriti jer su ga dlanovi svrbjeli, te bi ih stoga, kad god bi se stara 
okrenula, očešao o bluzu ili suknju mlade žene... 

Druga spopade drijemež. Starica je donijela odnekud izvana drugi kožuh i 
otišla s njim u sobicu bacivši na kćer pogled pun opomene. No ona se 
smijala sasvim neprisiljeno kad ju je Švejk uštinuo u bedro. 

No onda se digla: ,Vrijeme je da idemo spavati“ i zavukla se također iza 
peći, kamo je prije toga prenijela s kadetova ležaja nekakav prljavi jastuk, 
Švejkov drug se ispružio na klupi. Budući da ga je to žuljilo, premjestio se 
na pod primijetivši pri tom Švejkov nemir i čeznutljive poglede prema 
ženi iza peći. Zatim progunđa: 

- Zar te to, druže, zabavlja? Zar nemaš dosta žena kod kuće? Radije legni, 
jer ćeš ionako slabo spavati poslije toliko mesa. 

- Uistinu, imaš pravo - složi se s njim Švejk i leže pored njega - to je samo 
tako za šalu. Nijedna se žena ne vrijeđa ako joj staviš do znanja da ti se 
sviđa. To nam je prvo noćenje otkako smo zalutali; no ovo se još može 
podnijeti, bolje je nego u onoj šumi kad je kiša padala. Tada sam, druže, 
pripovijedao kraj vatre oficirima kako je neki zidar htio pokloniti ženi za 
imendan sansku kozu, ali mi to natporučnik Lukaš nije htio vjerovati, pa 
mi je rekao drugi dan da ljudi takve stvari ne poklanjaju za imendan. Ali, 
druže moj, ljudi poklanjaju za imendan s podmuklim namjerama i gore 
gluposti nego što je sanska koza, koja je ipak korisna. Ja sam jednom 


kupio od nekog gospodina Krausa, knjigovođe iz Radličke mljekarnice, 
psa bernardinca kojega mu je za imendan na Ivanje kupila njegova 
zaručnica. Bio je to krasan bernardinac, velik kao jednogodišnji junac, a 
on mi ga je prodao za pet kruna, samo da ga se riješi. Rekao mi je da od 
žalosti ne može ni pogledati toga psa. 

Ispripovjedio mi je ujedno i sve svoje patnje koje je doživio s tim psom. 
On je toj svojoj gospođici poklonio za imendan zlatan ručni sat i zaručio 
se s njom, ali se nije žurio da se vjenča. A ona mu je onda kupila toga psa. 
Plakao je dok mi je to pripovijedao: gazdarica, kod koje je stanovao šest 
godina, prestala je s njim govoriti čim je došao s vatrometa i smjestio psa 
na balkon, a ujutro mu je otkazala jer je pas zavijao čitavu noć, pa su svi 
stanari psovali. On ju je zamolio neka ga ne goni iz stana, da će joj plaćati 
mjesečno pet kruna više i da će psa uzeti preko noći k sebi u sobu da mu 
ne bude dosadno. I uzeo ga je preko noći k sebi, ali je ujutro došao 
pazikuća i rekao da je stanaru ispod njega procurio strop, pa pita ne 
zaparuju li možda u sobi naćve. Stanarka mu je rekla da za tim psom neće 
čistiti i da ga neće ni hraniti. 

Ali gospodin Kraus nije izgubio glavu; gladio je psa i govorio mu: ,Moj 
dragi poklone, od premile Miluške“ te je pošao konjskom mesaru, 
gospodinu Štapecu u Košife, i kupio za psa kobasice i jetrenice. Kupio je 
kobasici za dva forinta, te ih je bilo osamdeset, kupio je pola kruha i u 
podne počeo hraniti psa; bacao mu je jetrenice i komade kruha i radovao 
se što bernardinac hvata zalogaje u letu. Dao mu je sve da pojede, ali kad 
je došao naveče iz kancelarije, pas je zavijao od glada. Onda je gospodin 
Kraus ponovo otišao do gospodina Štapeca i kupio jetrenica za pet kruna. 
Mesar mu je htio poslati kobasice po šegrtu, a kad se gospodin Kraus 
ustručavao govoreći da će sam odnijeti, uvjeravao ga gospodin Štapec: 
»Ne bojte se ništa, vaše gospodstvo, moj šegrt neće nikomu ništa 
pripovijedati. Gdje vam je, molim lijepo, gostionica? Zar priređujete svaki 
tjedan večeru sa svinjskim kobasicama, i preko ljeta? Zimi vam mogu, 
gospodine, dobavljati domaće jetrenice svaki dan. Zimi kobile češće 
polome noge“. 

Tako je gospodin knjigovođa išao svaki dan po jetrenice i po kruh, a 
naveče je vodio psa u šetnju po obali Vltave. Miluška bi ga uvijek čekala, 
pa su onda zajedno išli u smichovsku luku. Miluška se privijala uz njega, 
pas je išao za njima, a gospođica se smješkala: ,Jenjiček, mi smo kao 


Englezi, kao lord i lady kad idu u šetnju. Voliš li tog psa? Uživaš li u 
njemu?“ 

Gospodin Kraus je tako izdržao sve do kraja srpnja, a onda je rekao 
drugovima: ,Imam samo nekoliko mogućnosti: ili da ustrijelim psa ili 
sebe, ili da počnem krasti, ili da se oženim, jer ovako ne mogu živjeti.“ I 
odlučio se na ženidbu, jer je Miluška počela plakati što hoće da odbaci to 
nedužno psetance. No dva dana nakon vjenčanja došla je ta mlada 
gospođa do mene neka dođem po psa, jer ga neće držati u stanu, pa će mi 
ga jeftino prodati. Tako sam ga kupio za pet kruna, a mlada mi je gospođa 
natrpala još u maramu kolača koji su im preostali od svadbe. Tako ti je to, 
moj druže: ljudi imaju svakojake namjere, pa jedno govore, a drugo rade, 
pa te samo obmanu takvom politikom. Pričam ja, kolega, ali zar ti već 
spavaš? 

Vojnik je hrkao kao prehlađen pas. Švejk ga lagano gurnu, a kad se spavač 
nije ni maknuo, nego je i dalje hrkao, Švejk tiho ustade i došulja se do 
peći. Ondje se popeo na klupu i pipajući rukama naišao je brzo na dvije 
bose, snažne noge. Pogladio ih je po listovima, a kako se nisu povukle, 
popeo se na peć. Iz mraka pod stropom začu se prigušeni, ali ne baš ljutiti 


glas: ,Nu, tebja čert!** Kamo se penješ?“ a zatim neko gunđanje i 
mrmljanje koje je ipak završilo slatkim i predanim pitanjem: ,A dat ćeš 
mi za rubac?“ Poslije toga zavladala je u sobi svečana tišina, koju je 
narušavalo samo vojnikovo hrkanje i šuškanje na peći. 

Poslije ponoći negdje daleko zatutnjiše topovi, no nitko ih nije čuo jerjei 
Švejk iza peći spavao tvrdim i ugodnim snom nakon umora današnjega 
dana; nije bio ni svjestan toga da se za nekoliko stotina kilometara 
njegova puta na istok moral izmijenio toliko da je za ono što mi 
postizavamo obećavanjem vječne ljubavi i vjernosti, ugovorom kod 
bilježnika i svećeničkim blagoslovom pred oltarom, bilo dovoljno 
klimnuti glavom na pitanje: ,No, a dat ćeš mi za rubac?“ Uostalom, bio je 
to logički završetak: primadona iz kazališta traži brilijante, a ženi u 
rusinskoj kući dovoljno je i obećanje rupca za glavu, što je zaista i 
zaslužila. 

Ujutro, kad se kadet probudio, starica se već vrtjela oko peći, a Švejk je 
kuhao bijelu kavu zviždučući nad šoljama s kipućim mlijekom. Kad je 
primijetio da se kadet trudi da ustane, priđe k njemu. 

- Pokorno javljam, gospodine kadete, noću se nije ništa dogodilo. Je li 


vam već bolje, gospodine kadete? Odmah ću vam dati doručak. 

- Švejku - zamoli Biegler meko - dajte mi doručak amo. Mene više ništa 
ne boli, samo sam slab kao muha. A što je s neprijateljem? Zar se ništa ne 
vidi i ne čuje? Ne znam da li ću moći dalje s vama. 

- Dogodilo se što mu drago, gospodine kadete, mi vas nećemo napustiti - 
reče Švejk odrješito. - U ovoj se kolibi ne moramo bojati nikakve 
opasnosti. Mlada još spava na peći. 

- A Rusi? Zar nisu bili tu? - upita kadet. 

- Pokorno javljam, gospodine kadete, ta nas je stara jučer prevarila. 
Uopće nisu ni vidjeli Ruse da uzmiču. Mlada je žena iskrena i tačno me 
obavijestila: Rusi uzmiču nadesno uz prugu gdje je cesta. Ja mislim, 
gospodine kadete, da će biti najbolje ako se ovdje odmorite dok ne 
ojačate. Danas već topovi tutnje izdaleka. 

Kadet se nije više protivio, te je dopustio da ga Švejk izvede u vrt. Kraj 
štaglja je već drugi vojnik cijepao drva i zvao Švejka u pomoć. 

Stadoše piliti cjepanice. Tupa i rđava pila škripala je u drvu, ali su se 
odrezana drva gomilala tako da se mlada žena, izašavši u vrt, sa 
zahvalnošću nasmijala radnicima i rekla: 

- No, vojnici, no, gospodo soldati, šta je bolje: cijepati drva ili se na 
bojištu tući? Koliko ćete mi posla uštedjeti! 

_ E gospo - reče obradovani Švejk - što ja ne bih uradio za vas?! S vama 
bih ja i srce podijelio, a nekmoli nacijepao drva. Ja imam s vama poštene 
namjere. 

Seljakinja, koja ionako nije ništa razumjela, nasmijala se i otišla za 
svojim poslom, Švejk zasiječe sjekiru u panj pa se obrati svome drugu: 

- Čovječe, što god radiš, uvijek moraš, ako želiš uspjeti, imati poštene 
namjere. Ali moraš sve i unaprijed promisliti da ti se što ne uplete što bi 
moglo pokvariti tvoje dobre namjere. Bio je tako u Nachodu neki 
načelnik koga su najednom pozvali u kotarsko predstojništvo i rekli mu 
da će u Nachod doći sam car, pa neka se općina spremi da ga pozdravi kad 
bude Njegovo Veličanstvo prolazilo kroz mjesto. Taj je načelnik, a bilo je 
to davno, sazvao odmah sve odbornike i saopćio im kakva će čast zadesiti 
njihovo mjesto. Bio je to dobar načelnik, a ne poput nekog Vene 
Zemaneka iz Kozojeda, koji je sve sjednice općinskog vijeća završavao 
riječima: ,,Zbogom, gospodo, članovi smo jedne općine, ali, uvaženi zbore, 
svima nam je svakim danom sve to gore!“ 


Taj dakle nachodski načelnik naredi da se podignu slavoluci, a jer je on 
bio čovjek koji je volio sve naročito, dao se na izmišljanje natpisa za jedan 
slavoluk. Dva dana prije svečanosti pozvao je k sebi slikara, zatvorio ga s 
platnom u stan i nije ga uopće pustio kući. Taj su natpis pribili njih 
dvojica noću na slavoluk, prekrili ga platnom da ga ne može nitko 
pročitati, te su čekali jutro dok dođe car. 

Došao car, policajac skinuo platno povukavši za konopac i ljudi pročitaše 
na slavoluku krasno naslikan natpis: 


Gelobet sei Jesus Kristus! 
Jetzt kommt Jozef F ranciscus!**“ 


Caru se to vrlo svidjelo. Kad ga je načelnik pozdravio dobrodošlicom, reče 
mu car: ,Drago mi je što ste vi načelnik u Nachodu. A plove li još splavi 
po Vltavi?“ - i odvezao se odmah dalje. Ali načelnik je dobio za uspomenu 
zlatan sat, u kojem je bio urezan taj natpis, i orden za zasluge s krunom. 
Načelnik se time vrlo ponosio, a kad je već bio star, izabrali su ondje za 
načelnika njegova sina. 

Sin je bio načelnik tek prve godine, kad i njega pozvaše u kotar i rekoše 
mu da će kroz Nachod proći sam car, pa neka mu općina priredi doček. 
On se zaključao i dugo je razmišljao kakav bi natpis stavio na slavoluk. 
Zatim je kupio platno, sam je naslikao natpis, noću ga pribio na slavoluk, 
prekrio ga platnom i nije nikomu, pa ni ocu, ni riječi rekao. 

Došao car, policajac skinuo platno, a na slavoluku se blista natpis: 


Jezus, marija i Jozef! 
Dolazi nam František Jozef! 


S njim car nije progovorio ni riječi, pa ni onda kad ga je pozdravio čitajući 
govor iz šešira. Nije mu rekao ni to da se raduje što je NAchod u Evropi, 
nego se odvezao dalje. Kasnije su toga načelnika skinuli s načelničke časti 
i osudili na četiri mjeseca zbog veleizdaje i uvrede carskog doma. No i on 
je imao poštene namjere kao i njegov otac, samo nije unaprijed promislio 
kako se to može shvatiti i što se može iz toga izleći. 

- A vele - primijeti drug - da car ne zna češki i da ne razumije uopće ni 
riječi. 


- Svakako ga kleveću - branio ga Švejk - ali on ima dobro srce, pa je i češki 
učio. Vrlo je dobar prema narodnim zastupnicima kada prima njihove 
delegacije. Svakoga pita: ,Imate li još kanalizaciju u Pragu?“ - ,Što 
mislite, hoće li ove godine biti duga zima?“ - ,Vrlo je zanimljivo što kod 
vas mostovi vode preko rijeke s jedne obale na drugu.“ Briga je to, druže, 
vladati i pitati još za kanalizaciju; nije čudo ako se kada i zabuni. Na 
primjer jednom, kada je bio u Moravskoj, u nekom selu kod Hodonina, te 
je upitao načelnika: ,Je li ljetina ove godine dobra? Da nije padala kiša, 
bilo bi lijepo“, odgovorio mu je taj načelnik, neobrazovan čovjek: 
»Veličanstvo, raž ima lijepo zrno, pšenica je sjajna, repe ima dosta, ali 
krumpir je ove godine loš, za sraćku.“ 

Car ga nije razumio pa upita pobočnika i taj mu je objasnio da je to pučki 
izraz kad je nešto napola trulo, pa se veli da je to ,za sraćku“. Poslije 
nedjelju dana stiže car u Pferov, te mu je ondje kotarski predstojnik 
predstavio upravitelja škole. Ali car je primijetio da ga je pozdravilo malo 
djece, pa upita upravitelja što je tome uzrok. 

- Veličanstvo - promuca učitelj - u mjestu vlada epidemija ospica, pa je 
polovina učenika bolesno... 

- Ich weiss, ich weiss"““ - klimnu car zadovoljno - za sraćku, za sraćku. 
Može se dakle zabuniti i takav gospodin, pa ga ne treba zbog toga grditi. 
Kadet Biegler se u vrtu pod kruškom tako brzo oporavljao da je poslije 
podne htio već otići, ali se tome usprotivio Švejk: 

- Pokorno javljam, gospodine kadete, to bi bilo uzaludno jer mi ionako 
nećemo naći naš bataljon. Mi moramo ići nadesno prema pruzi, a 
bataljon mora doći za nama. Zatim, gospodine kadete, vi ste još slabi, a to 
je daleko, i bez obzira na to što baba veli da će noćas padati kiša. 

Kadet se zagleda u geografsku kartu i prizna u sebi da Švejk ima pravo. A 
pri tom mu je postalo jasno i to da se kapetan SAgner nije varao kada je 
tvrdio da Rusi neće nikada uzmicati po tom terenu na kojem ih oni traže, 
i da nitko neće zaći s topništvom i komorom u takve šume i močvare. 
Švejk je i opet kuhao čaj, i opet se noću preselio na peć gdje je tješio 
osamljenu ženu. Čitavo je selo spavalo zadovoljno, zaliveno kišom koja 
nije prestala padati sve do jutra. 

Kadeta je spavanje tako ojačalo da mu se vratio borbeni duh, i ujutro se 
već izderao na vojnika koji je kuhao doručak, dok su Švejk i mlada otišli u 
staju da muzu krave: 


- Do bijesa, klipane, kako to stojite dok razgovaram s vama? Skupite te 
nožurde! Stojte mirno! 

Poslije doručka kadet se brzo obukao i naložio da pođu. 

Platio je troškove babi, koja mu je poljubila ruku, i izašao prvi iz kuće, a 
slijedio ga je vojnik, Švejk se još opraštao u predsoblju sa zaplakanom 
seljankom, gladio joj ruke i govorio: 

- No, no, ne plačite, gospo! Ta ne rastajemo se mi zauvijek, a i vaš će stari 
doći valjda na dopust! A ako bi se možda što desilo, ja mislim da je 
rodilište i u Galiciji zemaljska ustanova. Dakle zbogom i svako dobro! 
Kadet pode kroz vrtove, ravno prema sjeveru, kuda po staričinom 
pripovijedanju vodi put do ceste. Išao je tako brzo da su vojnik i Švejk 
zaostali, pa vojnik reče Švejku: 

- Druže, kad budeš gladan, ti samo reci! Šćapio sam babi iz smočnice 
jednu kobasicu. 

- Zar te nije stid potkradati onako dobre ljude? - ukori ga Švejk. - Meni je 
sama mlada dala komad šunke i komad kruha. Nisam gladan, druže, ali 
sam jutros u vrtovima zavrnuo vratom šestorim pilićima i dvjema 
kokošima. Pun mi je telećak te ga jedva nosim. Bojim se da se meso ne 
usmrdi. 

Kadet skrenu među seoske kućice koje su se protezale već pola sata hoda. 
Švejk baci još jedan pogled na kolibu koja mu je pružila tako savršeno 
gostoprimstvo, te pod iznenadnom navalom sentimentalnih utisaka 
zapjeva: 


Prekrasna djeva ko anđeo 
na obali jezera jeca. 
Napustio je nevjerni dragi, 
u suzama utjehu traži. 


Ali mu se učini da tugaljive riječi te pjesme ne izražavaju njegove 
osjećaje, pa poče novu pjesmu: 


Kad sam od vas išao, 

krasno bješe vrijeme. 

Šaran se u vodi bacao 
kad sam dragu ispraćao, 


danas, ah, danas zadnji put. 


Najednom se kadet ispred njih zaustavi zaslanjajući oči rukom, a onda se 
strelovitom brzinom baci na zemlju i viknu: 

- Neprijatelj! Rusi! Nieder! 

- Zaista su već tu - začudi se Švejk. - Dakle ipak... 

Švejkov suborac, čuvši riječi: ,Neprijatelj! Rusi!“, pusti pušku i podiže 
ruke uvis. Ali kad vidje da neprijatelj ne dolazi, spusti ruke i baci se na 
zemlju, dok je kadet komandirao: 


- Laden... ladet!?“* 

Kadet je pažljivo promatrao i bio je blijed kao krpa, stežući u ruci 
revolver. Švejk koji još nije ništa vidio, kleknu kraj njega i radoznalo 
upita: 

- Pokorno javljam, gospodine kadete, gdje su Rusi? Ja ne znam kako oni 
izgledaju. Još nikada nisam vidio Rusa. Madžara sam vidio dosta. 

Kadet ga privuče k zemlji, ispruži ruku s uperenim revolverom i Švejk 
tada spazi neprijatelja. 

Između kučica vucarala se tri ruska vojnika: dva stara, bradata, i jedan 
malen i mlad, gotovo još dijete. Išli su lijeno, vukući noge za sobom i 
ljuljajući se u hodu kao medvjedi, a puške, vezane komadom konopca, 
bile su prebačene preko ramena. Išli su bespomoćno i beživotno kao ovce 
koje su već tako izmorene da se ne mogu maknuti s mjesta, a čitav je 
njihov izgled izražavao misao koju su naši vojnici izricali pjesmom: ,,Tres 
amo, tres tamo s nama neće pobijediti, tres amo, tres tamo, nama je to 
svejedno!“ 

Zastali su i dogovarali se o nečemu, na prostoru između kućica gdje su iza 
dvorišta ležali kadet i dva borca iz protivnog tabora. Kada je kadet vidio 
da Švejk, izvršujući njegov nalog da nabije pušku, gura u nju magazin 
metaka u suprotnom pravcu nego što se nalazi rupa u zatvaraču, istrgnu 
mu pušku iz ruke, nabi je sam i vračajući je Švejku prošapta: 

- Stoko jedna, ne znaš ni pušku nabiti! Nišanite dobro! An1?% _ zapovjedi 
oštrije i podiže revolver. 

Nije dospio da izgovori: ,Feuer!“?*“ jer su Švejkovi prsti povukli njegovu 
naoružanu ruku k sebi, te Švejk progunđa: 

- Isuse i Marijo, gospodine kadete, ta ne mislite ih valjda ubiti! Pa oni 
nam nisu ništa skrivili! Gospodine kadete, pokorno javljam, ako opalimo 


pa ih ne pogodimo, oni onda mogu nas ubiti. I oni imaju puške, i to kako 
duge! Možda je to, gospodine kadete, izvidnica, a iza njih ide valjda čitava 
divizija. A možda su, gospodine kadete, samo njih trojica, te su zalutali 
kao i mi. Ako ih ustrijelimo, moramo im kopati grobove, a to, gospodine 
kadete, po takvoj vrućini nije šala, nego muka božja. 

Švejk se uživio u misao da su i Rusi zalutala izvidnica, te je njegova 
simpatija prema njima rasla. Obujmio je rukom kadeta tako jako da kadet 
nije mogao ni disati, pa mu je oduševljeno šaptao: 

- Zamislite, gospodine kadete, da su i oni izgubili svoju jedinicu! Oni će 
sad lutati po svijetu, nijedna ih pukovnija neće primiti, nitko im neće dati 
ni vojničku plaću ni hranu. Oni misle o tome kako da se dadu zarobiti. 
Oni su valjda čuli za nas, pa misle da ćemo ih mi vući sa sobom i brinuti 
se za njihovu prehranu. Ali, gospodine kadete, prevarit će se u računu. 
Nama komandira gospodin kadet Biegler, a on nije takav vol da bi 
skupljao rusku nahočad i posvojio je. 

Švejk je privijao kadeta k sebi sve jače i jače. Rusi su se dotle 
sporazumjeli i pošli dalje vukući noge. Švejkov je zagrljaj oslabio, pustio 
je kadeta i pokazujući mu šiljke dugih i četverobridnih bajoneta ruskih 
osamljenih vojnika koji su se udaljavali, reče blago i očinski: 

- Gospodine kadete, sad smo sebi spasili život. Ja nisam škakljiv, ali 
mislim, kad nekoga poškakljaju onakvom čačkalicom, da to baš nije 
ugodno. 

Kadet je šutio ne našavši valjana odgovora. Učinilo mu se čak da Švejk 
ima pravo. Ako su tu tri Rusa, može ih biti i više. Pucnjava bi uzbudila 
čitav kraj i tko zna kako bi se to svršilo. 

Udario je preko polja, saginjući se k zemlji što je mogao više, prema rubu 
šume. Tek ondje se oborio na Švejka, kako ne bi stradao njegov oficirski 
ugled, ovim riječima: 

- Sada komandiram ja! Zapovjedio ja što mu drago, vi izvršite nalog i 
držite jezik za zubima! Jeste li razumjeli? 

- Pokorno javljam, razumio sam. Slušat ću vas i držati jezik za zubima - 
složio se Švejk pokorno. - Pokorno javljam, gospodine kadete, izvolite li 
komadić salame? Dobra je, suha i s češnjakom. 

Napredovali su uz rub šume polagano i oprezno. Ali osim stanovnika koji 
su radili po poljima, nigdje nije bilo ni žive duše. Po podne stigoše na put 
koji je vodio ravno na sjever, prolazeći kroz visoku i gustu šumu. 


Kadet je dao odmor, na što su se oba vojnika ispružila u travu, a kadet je 
pred sobom rastvorio kartu i putovao po njoj prstom. 

Švejkov drug, kojega na tom čitavom putu nije zanimalo ništa nego kako 
će se najesti i gdje će spavati, brzo je zaspao, Švejk je preko kadetova 
ramena gledao u kartu i zatim upitao: 

- Pokorno javljam, gospodine kadete, jeste li već našli gdje bi mogao biti 
naš bataljon? Kažu da se na tim generalkama sve nalazi. Zaista, 
gospodine kadete, prava je umjetnost da se čovjek snađe u tim kartama. 
U našoj je pukovniji bio neki natporučnik Hoffmann, koji nas je u školi 
učio čitati karte. On je obično govorio: ,Vojnici, čitanje karata je važnije 
od toga da znate koliko ima puška dijelova. Kaprali, frajti i vodnici 
moraju to znati bolje nego generali. To možete, vojnici, vidjeti kad je naša 
pukovnija na manevrima ili na velikoj vježbi. Najprije se obično izgubi 
gospodin pukovnik zajedno s kobilom, zatim gospodin major pa gospodin 
kapetan i niža gospoda oficiri. Čitavu pukovniju vodi onda narednik i 
vodnik, pa biste vidjeli, vojnici, što bi mu bilo kad bi zalutao. U mirno 
doba strpali bi ga u samicu, a u ratu bi dobio hitac u čelo.“ Kasnije, su, 
pokorno javljam, gospodine kadete, degradirali toga gospodina 
natporučnika, pa je sada u Pragu novinar te često sjedi u zatvoru zbog 
vrijeđanja vojske. Strogost je potrebna i za novinare. 

Kadet nije odgovarao, nego se sve jače udubljivao u kartu. Nakon nekog 
vremena označi noktom jedno mjesto i reče: 

- Švejku, kako se zove selo u kojem smo spavali? Velite, Pientaky? E, to je 
ovdje! Sad smo ovdje u šumi, cesta ide ovuda, a ona željeznička pruga o 
kojoj je govorila seljakinja, ne može biti drugo nego pruga iz Lavova u 
Brode. Lokalnih pruga ovdje nema, osim ako nisu možda Rusi podigli 
kakvu novu prugu. Na cestu ćemo stići za tri sata! 

Nisu stigli iako su išli oštrim hodom. Tek naveče su došli na cestu, ako se 
to uopće može zvati cestom. Bio je to uništen, razrovan put, upropašten 
kotačima nebrojenih kota, topova i automobila koji su se već godinu dana 
po njemu tukli. Kad su stigli do njega, prolazio je njime nepregledan 
lanac komore s kruhom, slamom i sijenom. S obadviju strana promicali 
su zaostali vojnici iz različitih jedinica, vojnici koji ili nisu mogli ići brže, 
ili su mislili da imaju uvijek dosta vremena da stignu do sreće koja ih 
čeka naprijed. 

Kadet je pitao za devedeset prvu pukovniju. Nitko nije za nju znao, sve 


dok mu nije rekao jedan pionirski kapetan: 

- Devedeset prva iz Budjejovica? Jučer smo je vidjeli. Skuplja se u 
Brodima. Rusi su se ondje ukopali; skuplja se ondje čitava divizija. 

Kadet ponovo izvuče kartu i pogleda kojim bi putem mogao polaziti 
prema Brodima njegov bataljon. Išli su neko vrijeme cestom, a onda 
kadet zaokrenu nadesno na kolni put: 

- Opet ćemo doći na tu cestu, ali naši još nisu mogli stići na nju. Možda 
ćemo ih sresti u kakvom selu. 

Marširali su putem i brzo dostigli nekoliko zakašnjelih vojnika, kojih je 
kasnije bio pun put. Vojnici različitih pukovnija vukli su se u grupicama i 
pojedinačno, a kad bi ih Švejk upitao kamo idu, odgovarali bi ili bijesnim 
gunđanjem ili rezigniranom uzrečicom: ,Idemo umrijeti i boriti se za 
našeg cara.“ 

Putje vodio u močvare, ali ondje se već radilo da se on osposobi za vozila, 
čitava kompanija vojnika nosila je na put debla, koja su dovozili iz šume 
mobilizirani seljaci, i slagala ih jedno do drugoga, deblo do debla. Drugi je 
odred vojnika nabijao među debla mahovinu, treći je dovozio pijesak, a 
posljednji je gladio rubove puta dugim ravnalima, sipajući pijesak rukom 
na ona mjesta gdje ga nije bilo dovoljno. Iza njih je stajao poručnik i 
vikao: 

- Sto mu gromova, radite to valjano! To treba da bude put kao u 
schonbrunnskom parku. Vodniče, recite onima neka voze amo čist 
pijesak, i to samo najfiniji! 

Kadet se upusti u razgovor s tim poručnikom, Švejk je s velikim 
zanimanjem promatrao glađenje rubova, pa onda reče najbližem vojniku: 
- Vrlo dobro radiš svoj posao. To je tako čist posao kao u crkvi, rekao bi 
stari Moravec kad bi te vidio kako lijepo razmahuješ tim linealom. Taj je 
Moravec zidar i uživa u čistom radu. Od koje ste vi zapravo jedinice, 
druže? 

- Drugaru - uzdahnu vojnik - mi radimo najveće budalaštine. Kada prođe 
ovuda jedna četa, tada sve ovo što smo tako uresili neće moći nitko 
prepoznati. Ili ako ovuda prođe komora ili topništvo, tada će konji svu 
mahovinu raskopati kopitima; a mi je vozimo s mjesta koje je odavde 
udaljeno čitav sat vožnje. A izmoreni smo kao konji od toga glupog posla. 
Mi smo se već naradili takvih poslova koji ništa ne vrijede, a moramo ih 
raditi jer su inženjeri blesavi. Jučer smo radili most za komoru preko 


nekakvog jarka koji bi svatko mogao preskočiti. Komora je bila golema, 
oko četiri stotine kola, koja su stajala jer ne mogu preko jarčića; poslali 
su stoga po nas. Ja sam, druže, kolar; da su mene pitali, prebacio bih 
preko vode s jedne obale na drugu tri grede, na to bih pribio nekoliko 
cjepanica, rasklopljenih po polovici, pa bi se moglo preko toga voziti. Ali 
naš je poručnik inženjer, pa je on to rješavao po planu. Najprije je poslao 
u selo gdje spavamo po metarsku vrpcu, a to vam je odavde sat i po hoda. 
Zatim je tačno izmjerio kako duge moraju biti grede, a onda smo ih 
morali otesati na četiri brida, pa je zatim poslao po daske koje su dovezli 
tek naveče, a onda smo još morali s obje strane mostića podići ogradu. Mi 
smo, brate, sve to radili od jedanaest sati prije podneva do tri sata ujutro, 
a čitava je komora dotle stajala, premda je vozila kruh! Tek je onda pustio 
kola preko mosta i već su prva kola polomila ogradu, a zatim su kotači, 
gazeći duboko, napravili pred mostićem jamu, pa smo morali dizati kola 
dizalicom. Tako mi, druže, nećemo pobijediti u ovom ratu. Takav je oficir 
blesan, aja mu to ne smijem reći, a ni od kuće mu to neće nitko napisati. 
Odakle si ti? Mi smo radna četa 36. pukovnije, a zovu nas ,društvom za 
poljepšavanje“. 

- I kod vas su dakle oficiri tako glupi - reče sažalno Švejk - ja sam iz 91. 
pukovnije, a i kod nas su isto tako blesavi. Mi smo zalutala izvidnica i 
tražimo svoju pukovniju. Ali jer je vaš poručnik tako blesav, neće naš 
kadet ništa saznati o našoj pukovniji. Kakva vam je hrana, druže? 

Član ,društva za poljepšavanje“ odmahnu prezirno ravnalom, ali uto 
pozva Biegler svoje vojnike i zapovjedi polazak. Švejk se još jednom 
okrenu vojnicima i reče: 

- Dakle, momci, dekorirajte to lijepo! Kada se vratite u civil, moći ćete na 
veteranskom plesu dekorirati dvorane. 

Kadet zaista nije saznao ništa više od onoga što mu je rekao pionirski 
kapetan: Rusi su se zaustavili kod Broda i utvrđuju se; jamačno su 
odlučili da Austrijance ne puštaju dalje u Rusiju; o tome gdje bi bio 
bataljon, poručnik nije znao ništa. 

Smrkavalo se, bili su već umorni, pa se kadet nije protivio kad je Švejk 
postrance od puta otkrio nekakvu kolibu, jamačno lugarnicu. Pošli su 
prema njoj; stari ih je lugar primio dosta ljubazno, te su od njega doznali 
da je prekjučer i jučer prošlo ovuda mnogo vojske. Posljednji su Rusi 
prošli ovuda prije četiri dana. 


Lugarova je žena pripremala za večeru krumpir i mlijeko. Kad je Švejk to 
vidio, stavio je u peć velik lonac vode i počeo u njoj pariti kokoši i piliće. 
Vidjevši Švejkov provijant, kadet je sa zadovoljstvom ustanovio da osjeća 
želju za jelom, a njegov podređeni vojnik, vidjevši požudne Bieglerove 
poglede, nije mogao zatajiti svoju dobru dušu: 

- Ta rekao sam vam, gospodine kadete, da vas nećemo napustiti. Od 
kokoši skuhat ću juhu, a piliće ću ispeći. Dobro je što se nismo zadržali 
ubijanjem onih Rusa, bar ćemo imati večeru na vrijeme. 

Dvije kokoši i tri pileta nestadoše za tren oka na gozbi u izgubljenoj 
lugarnici; preostala tri pileta zamota Švejk pažljivo u rezervne obojke i 
smjesti ih u telećak podrigujući se: 

- Sad im se ne može više ništa dogoditi. 

Ujutro su pošli na put a lugarica se opraštala s njima i uvjeravala ih da će 
se za njih svako jutro moliti bogu, ali je nemirnim i brižljivim očima 
prebrojavala svoje kokoši. Odjednom joj se razvedrilo lice pa reče: 

- Mnogo ću se za vas moliti, i jutrom i večerom, panovia velmožni. 


Kokoši su mi sve na broju! 

Put je bio još življi nego jučer. Vojska je prolazila putem u kolonama. 
Naši putnici naiđoše na poljske žandare, koji im rekoše: 

- Vaš bataljon? Jučer je bio u Smotinu, ali kamo je otišao, to ne znamo. 
Kadet ih upita u kojem pravcu leži to selo, a onda odluči da pođu onamo, 
jer će tako najprije saznati gdje treba da traže svoju jedinicu. 

Vojske je sada bilo i po poljima; mogli su se vidjeti telefonisti kako 
raspinju žice i kako trčkaraju s dugim motkama od drva do drva. Sjećajući 
se Chodounskoga, Švejk ga požali: - Mogao je i on omastiti brk na mojim 
pilićima. Ovako mora jadnik trčkarati, kao da skuplja gusjenice. 

Malo kasnije stigao ih je glasnik goneći kobilu u galopu. Jahao je pred 
njima u istom pravcu, pa mu stoga Švejk doviknu: 

- Pozdravi, druže, 91. pukovniju! Poruči im da dolazimo! 

Konjanik zaustavi konja: 

- Jašem zaista onamo. Pukovnija je u selu Vrbjanima a treba da dođe u 
Pientke. To je odavde oko sat hoda. Možete poći onamo pa je dočekati. 

I tako se dogodilo da je kadet Biegler u šest sati naveče prijavio kapetanu 
Sagneru svoj povratak i stojeći mirno spremao odgovor na kapetanove 
grdnje. Ali kapetan, kojemu je Luk4š već donio pola pileta od Švejka i 
prikazao mu historiju njihova lutanja, potapša ga uviđavno po ramenu i 


reče: 

- Dobro, vrlo dobro ste to izveli, kadete! Iz štaba brigade dobivali smo 
tako zbrkane naredbe da bi svaki drugi od toga pobudalio! 

Kad se Švejk pojavio među vojnicima, dočekao ga je jednogodišnji 
dobrovoljac Marek s ovim usklikom: 

- Grobovi se otvaraju, mrtvi ustaju, približava se sudnji dan! Švejku, 
skitnice, zar si opet ovdje? 

- Nemaš valjda mrenu na očima, da me ne vidiš - reče Švejk ganuto. - Dat 
ću ti komad piletine, mi smo zalutali, kadet nije imao ispravnu kartu. Ovo 
pile je tvrdo. 

A kad je došao sluga Baloun i zagledao se u Mareka koji je gledao kosti, 
tako žalosno i tako požudno da su mu curile iz usta sline, Švejk ponovo 
razveza telećak i razmota obojke: 

- Jedi gade, spremio sam i za tebe komadić kokoši! Mislio sam na vas, 
momci, i danju i noću. Što je bilo s vama? 

- Mi smo se potucali po svijetu - odgovori jednogodišnjak pregrizavši 
prepečenu kost. - Mi smo lutali amo tamo kao da putujemo oko svijeta. 
Ali, Švejku - nastavi značajno - zbog ovog pileta napisat ću o tebi divnu 
priču u povijesti pukovnije. 

I Marek izvuče iz džepa nekakve papire te poče deklamirati: 


- Čitaš li kadgod u opisima bojeva - pa makar to bilo spomenuto samo 


uzgredno i kao epizoda - o ,posljednjem momku kod topa“, zamisli se i 
dobro zapamti njegoyo ime i sjećaj ga se s poštovanjem. Jer pojam 
»posljednjeg momka kod topa“ obuhvaća u sebi toliko duševne snage, 
toliko živčane jakosti, toliko natčovječanske nepobjedivosti da će 
premalo kazati svako njegovo uvrštenje u koju vrstu vrlina 1 da će svaki 
pokušaj da se njegovo djelo okrsti običnim nazivom hvale samo 
umanjiti njegovu veličinu. Pokušajmo jednom prodrijeti u bliže 
okolnosti ove situacije! Neprijatelju je pošlo za rukom da pronađe našu 
bateriju 1 za kratko vrijeme obasuo je paljbom tu tačku. On šalje granatu 
za granatom, šrapnele padaju jedna pokraj druge, željezna kiša pršti na 
sve strane i kida bez milosti na komade sve živo na što naiđe. Teška 
tanad buči u letu i s praskom udara o kovinu naših topova, savija je, 
iskrivljuje, uništava i zabija u zemljino ždrijelo. 

Na razrovanoj zemlji leže mrtvi i teško ranjeni, jedan za drugim pada i 
gine, te je još samo jedan top sposoban za borbu i samo još jedan čovjek 
sposoban za obranu. To je Josef Švejk, rezervist 91. pukovnije koji je 
pritekao u pomoć ugroženoj bateriji. Tanad tutnji i dalje, sve žednija 
novih žrtava, udara lijevo, udara desno, pada malo ispred njega, malo 
iza njega i nekom čudnom srećom ne može da ga pogodi. To je taj 
»posljednji momak kod topa“!... Tko u takvoj strahoti i grmljavini, u 
takvom mahnitom divljanju i vatri, u tom paklu u kojem ga može 
svakog trenutka zadesiti smrt, tko, velim, ovdje ne izgubi razum, čije 
srce ovdje ne posrne, to je čovjek kome uistinu pripada naziv: ,,Heroj!“, 
naziv koji je unatoč svojoj kratkoći velik i zvuči kao glas metalnog 
zvona. 

Zato je ,posljednji momak kod topa“ odavno ideal najslavnijih slikara. 
Taj je ideal utjelovljen u Josefu Švejku, on je ostvario ovu priču o heroju, 
stajao je kao posljednji kod topa, nije se obazirao na krvavu opasnost, 
sam je nabijao top, palio, nišanio, ponovo nabijao i tako bez prestanka. 
Bio je nepobjediv, tvrd orah ne samo smrti nego i Rusima! Sada velika 
srebrna kolajna ukrašava njegove grudi. 


- To je nešto slično kao s onim Jabiirekom - javi se oduševljeno Švejk - 
koji je kod Kraljičina Hradeca stajao stalno uz top i neprestano ga punio. 
Ali ti, dobrovoljče, počinješ već glasno budalašiti. Da kod Hradeca nije 
zabrljavio onaj Clamm-Gallas, mogli smo pobijediti; bili su ondje tako 


dobri vojnici. 


Jesi li već čuo da je plan za tu bitku kod Hradeca napravio austrijskom 
generalnom štabu pruski generalni štab? To je saznao neki gospodin 
kapetan Heppner, koji se ondje sam ustrijelio kad nije mogao preplivati 
Labu. Ali opisao je svojoj ženi kako je to bilo, pa joj car zbog toga nije dao 
penziju. Ona se zatim na ulici bacila na koljena pred careva konja i 
sklapala pred njim ruke da je pozove u audijenciju, a kasnije su je poslali 
u ludnicu jer je, htjela cara politi vitriolom. 

- Švejku, obuzdaj malo jezičinu - opomenu ga Marek. - Ne znaš tko te 
sluša. 

- Neka sluša tko hoće - uvrijedio se Švejk. - Ona je htjela unakaziti cara da 
se ne sviđa više Elizabeti. Carica je ionako neprestano bježala od njega, 
sve dok je nije gospodin Luccheni u Ženevi proburazio turpijom. On je 
sigurno bio bijesan na lijepe žene. Rusi imaju bajonete baš kao turpije. 
Car je još dugo mogao živjeti snjom u nepomućenoj bračnoj sreći. 

Život se u logoru stišavao, vojnici su lijegali na spavanje. U susjednom je 
šatoru netko pripovijedao: 

- Trebali smo poći kuharu da nam dade da oglođemo bar kosti. Trebali 
smo mu reći: ,Do bijesa, kakvi bismo morali biti nitkovi da ne jedemo? 
Živiš baš kao vol: piješ vodu i nikoga ne ljubiš!“ 

Ali nije tu bilo mira ni blage tišine ljetne večeri, čula se često tutnjava 
topova koji poskakuju preko vododerina, škripanje kola i topot pješaka i 


konjanika koji su prolazili ovuda čitavu noć. To je dočaravalo opasnosti 
koje stoje pred njima, tako da je natporučnik Lukaš, liježući na hrpu 
sijena u sobi, rekao Švejku, kad je došao da pita, ima li kakve zapovijedi 
za sutradan ujutro: 

- Zasada ništa. Bogzna što će biti ujutru. Znaš li ti, Švejku, da sada idemo 
u susret najljepšim događajima? Da ćemo jesti tako vruću kašu kakva se 
vadi iz pećnice? 

Na to je Švejk odlučno odgovorio: 

- Pokorno javljam da to ne znam. Uostalom, gospodine natporučniče, 
studena kaša isto tako ništa ne vrijedi. U njoj se zgruša mast pa se jako 
lijepi za zube i za nepce. Kašu od griza ja ne volim, a prosenu kašu ne 
mogu ni da vidim; no krumpirova kaša s čvarcima, to već ide. Pokorno 
javljam, gospodine natporučniče, ujutro ćemo vidjeti kakvu će nam kašu 
skuhati Rusi. 

V. ,VORWARTS! VORWARTS 


U ratu igra veliku ulogu rafinirano i postepeno otupljivanje osjetila svih 
vojnika i hranjenje njihova duha nadama. 

Kad bi prosječnog građanina, bilo obrtnika ili trgovca, digli iz kuće od 
njegova alata ili od buradi pekmeza, kao što dječaci uzimaju čvorke iz 
gnijezda i poslali ga ravno na frontu tako da već u roku od dvadeset i 
četiri sata leži u rovu nasuprot neprijatelju, moglo bi se dogoditi da bi 
jednoga dana pola vojske visjelo po borovima u šumi i na šljivama uz 
putove. Objesili bi se od očaja jer ne bi mogli bez ikakva prijelaza 
podnijeti takve strahote. 

Zato se sve razvija po etapama, jedno za drugim, u postepenom porastu, 
kao uzimanje arsena od prve pilule do desete, svaki dan po jedna više. 
Najprije prljavština u kasarnama i prostota oficira; ružno postupanje pod 
lažnom maskom brige; mizerna hrana, odvratni ležaji, zatim natiskanost 
u vagonskom smradu, izmorenost i patnje na marševima, pa svakidašnje 
nade da će se to sutra svršiti, da neće biti ništa zlo i da se nikomu ne 
može ništa dogoditi. 

Nada da će sutra biti svemu kraj sprečava da se vojnici ne pobune ili ne 
ubiju sami sebe, a to što život postaje sve zvjerskiji i pretvara se u pakao 
utječe na to da se vojnik ne boji smrti i da je u opasnim situacijama 
ravnodušan. To je duševno stanje koje je izrazio Havliček riječima: ,Ja, 


austrijski državljanin? Pa što se još gore može dogoditi?“ 

Zato, kad su oficiri sutradan ujutro vijećali i kad je stizao glasnik za 
glasnikom, a telefonisti su skupljali žice, vojnici su Švejkova bataljona 
stajali već tako tupo kao ovce pred vratima klaonice. 

Nitko nije više ništa govorio, svi su postali strahovito povučeni u sebe. A 
kad su najednom zagrmjeli ispred njih topovi tako blizu da se pod 
nogama potresla zemlja, te su načas zatutnjili i teški topovi iza njih, svaki 
je samo poblijedio i pogledao susjeda kako i on gubi boju. Uzbune nije 
bilo, nije bilo razloga za uzbunu; vojnici su i sami navukli telećake na 
leđa i svi su pri tom mislili: ,Kad udarimo u bijeg, odbacit ću telećak. 
Neću se s njim natezati.“ 

A onda je kapetan Sagner viknuo: ,Mirno!“, popeo se na prazno bure i 
počeo govoriti. 

Podsjećao je vojnike na njihovu prisegu da će vjerno braniti svoju 
zastavu; istakao je da su neprijatelja protjerali već gotovo do granice, još 
nekoliko metara, pa će Rusi na koljenima moliti mir. Zaklinjao je vojnike 
neka se ne boje, da će ih on povesti kroz željezni zid, i neka sačuvaju 
slavu željezne pukovnije koja nije nikad uzmakla, nego je uvijek 
pobjeđivala. Tvrdio je da ćemo se to prije vratiti dragim obiteljima, u 
naručje ljubljenih žena, što prije dođe do odluke na bojnom polju. Rekao 
je da je naš slavni saveznik Vilim (podoficiri su gurkali vojnike: ,Vičite: 
Živio! Hoch! ili ćemo vas vezati!“) rečenicom ,Prije nego padne lišče, bit 
ćete kod kuće“ mislio na ovu jesen i da je to istina. Velikih i opasnih 
bojeva neće biti, jer Rusi nemaju čime pucati, a granate već nabijaju 
samim pijeskom. Ako bude tko ranjen, neka sam poveže ranu i ode na 
previjalište. Ako bi iz strategijskih razloga bila izdana naredba za uzmak, 
ranjenike valja uzeti sa sobom, a ne ostaviti ih da leže na bojnom polju. 
Lakši ranjenici neka ništa ne odbacuju, nego neka uzmu sve sa sobom, 
osobito pušku, i donesu na previjalište, gdje će se to od njih preuzeti. 
»Puška, vojnici, nije žemička“, raspalio se on, ,da bi se mogla ispeći za par 
minuta. Ako se vratite bez puške, to znači da izručujete u smrt druga koji 
se neće imati čime braniti protiv neprijatelja. Tko donese pušku, dobit će 
pet kruna, a tko ne donese, neće dobiti dopusta nakon izlječenja ili smrti. 
A sada kliknimo našem vrhovnom zapovjedniku i caru: ,Hura, hura, 
hura!“ 

Vojnici viknuše, iako ne baš vatreno: ,Hura, hura, hura!“ a kapetan, 


sišavši s bureta, nastavi sad već neslužbeno, manje svečano i očinski: 

- Ne dajte se zarobiti jer iz Rusije se nećete vratiti kući valjda ni za deset 
godina. Ali ako tko ipak pogine, žena će mu dobiti trista kruna. Uostalom, 
ne možemo živjeti do sudnjeg dana. Ili možda želi tko od vas vječno 
živjeti? 

I zagleda se u vojnike i pogled mu zape na Švejkovu licu tako prodorno da 
je Švejk istupio iz reda, salutirao i rekao: 

- Pokorno javljam, ja ne želim. 

Zatim pade zapovijed ,Naprijed marš!“ i bataljon je krenuo, ali je sad već 
svaka kompanija išla drugim pravcem. Topovi su pucali sve oštrije i 
češće; vatra je bila uzastopna. Prošli su kraj baterija i vidjeli kako se 
nakon svakog pucnja zrak ustalasa i top poskoči. Topnici su kraj topova 
skinuli bluze, zavrnuli rukave, a znoj je s njih samo curio. 

Švejk je koračao uz Balouna odmah iza Luka4ša. Gorostasni mlinar se 
molio držeći sklopljene ruke na fišeklijama, a Švejk ga je tješio: 

- Ne boj se! Kada te ubiju, žena će ti dobiti sto pedeset forinti odštete. 
Čuo si što je rekao kapetan. Za vranu daju lugarima tri krune, a za kunu 
ili tvora krunu, za lisicu pet. To je tako stupnjevano da ženi pripada za 
muža i djeci za oca baš trista kruna. 

Najednom grunu topovi negdje u daljini, a iznad glava vojnika preleti 
nešto sa strašnom tutnjavom. Oni koji su bili na fronti prvi put, 
radoznalo se osvrtahu, a stari vojnici rekoše sa sigurnošću: 

- To je top od šesnaest ili još vjerojatnije od osamnaest centimetara. Dok 
to leti preko nas, dobro je. Ali ako taj lončić padne među nas, valjat ćete 
se, momci, od smijeha. 

A Švejk je i dalje razvijao svoje misli o odšteti za poginule: 

- Trista kruna, to je dosta, to je baš toliko koliko stoji osrednji vol. Kad bi 
pao u ribnjak i utopio se, žena bi ti još morala prirediti pogreb i ne bi 
dobila ništa. Sve je to, druže, kako se uzme: ako joj poslije tebe ostane 
mlin, lijep mlin bez dugova, ona se može i udati; svatko će rado uzeti 
čestitu udovicu s lijepim mlinom. A tko zna jesi li sa ženom postupao 
kako takva valjana žena zaslužuje? Baloune, u praški je magistar došla po 
potporu neka Andula ProuzovA iz Františeka, radnica u Mahlerovoj 
predionici u Bubnima, a blagajnik joj nije htio dati potporu. Pogledao ju 
je nekako sažalno, progutao je slinu i rekao: ,Gospođo Prouzova, nemojte 
se ništa plašiti, potpore više nećete dobivati. Imam za vas tužnu vijest: 


vaš je muž poginuo na srpskoj fronti. Evo vam za njega trista kruna!“ 

A ta Andula ProuzovA sklopila ruke, na oči joj udariše suze u veličini 
graška i ona zajeca: ,Bog neka vam plati, milostivi gospodine, što ste me 
obradovali! Dakle, Vašeka su zaista ubili? Radujem se, milostivi 
gospodine, što mi za njega dajete trista kruna; u njega nisam, u toga 
klipana, nikada ni vidjela tolike novce. A on me je, gospodine, prije 
polaska u rat tako premlatio da još i sada imam modrice i na rukama i na 
leđima. Pogledajte, gospodine!“ 

Svukla je bluzu i pokazala svima masnice koje su joj ostale od muža. 
Ostale su se žene uzvikale neka ne zavodi blagajnika, da im ne pomrsi 
isplaćivanje potpora. Jedna je kleknula pred blagajnika i zamolila ga dai 
njoj dade trista kruna, pa mogu i njezina muža ubiti. No ona nije bila 
njegova žena; bila je to neka SerynkovA koja je dobivala potporu za nekog 
Franca Slanafa, brusača iz Libnja. Živjela je s njim u divljem braku, imala 
je s njim dvoje djece, ali se nije htio oženiti njom jer je isprosio neku 
ciglarku iz Prošeka. Možda bi i tvoja žena, Baloune... 

Uto Švejk zamuknu; visoko nad njihovim glavama rasprsnula se 
šrapnela, na polju se digla prašina od toga kako je tanad udarila o zemlju, 
a odostrag se jedan vojnik uhvatio za rame iz kojeg je potekla krv, te je 
otrčao natrag. 

- Taj čovjek ima sreću - reče netko iza Švejka, ali uto doleti druga 
šrapnela, a kroz njeno zviždanje zaori snažan, visok glas natporučnika 
Lukaša: 

- Kompanie! Schwarmlinie! Direktion erster Zug!**7 

Satnija se raspršila uz strašno psovanje podoficira koji su gurali vojnike 
nadesno i nalijevo. U trećem vodu narednik je gurao od sebe nekog 
vojnika: 

- Tornjaj se, glupane! Ti ne znaš kako se pravi švarmlinija! 

- Ne znam - usprotivio se vojnik plačući. - Ja sam pučki ustaša, bio sam u 
četi samo četrnaest dana, a ostalo sam vrijeme preležao u bolnici s 
upalom pluća. Ja nisam bio u toj pukovniji, nego u četrdeset drugoj. 


Naučio sam samo govoriti: ,Inhaber naše c. i kr. 42. pukovnije zove se 


Erzherzog Friedrich von Kummerland-Bruchschwilig zu Linnenburg.“'“* 


- Jezik za zube! Isuse i Marijo, šalju nam ovamo djecu koja bi još trebala 
dojilju - očajno viknu narednik. 
Streljački se stroj razvio. Vojnici koji zbog slabog vježbanja nisu znali što 


treba da rade, upirali su oči u iskusne ratnike i vodnike streljačkog stroja. 
Šrapnele su dolijetale u jednakim razmacima, ali su uvijek izbacivale 
svoju tanad iza stroja. 

Natporučnik Lukaš, poručnik Dub i kadet Biegler išli su naprijed, naoko 
hrabro i odvažno, a po tome su stari ratnici zaključili: 

- Idemo sada kao pojačanje; pred nama su naši. Ali kada dođe do gusta, 
izmaknut će oni pete! 

Streljački stroj stiže na livadu posred koje je tekao potok, obrastao 
vrbovim šibljem. Nad glavom zazvrja aeroplan, pa natporučnik Lukaš 
zapovjedi: 

- U vrbik, i ondje nieder! Dekujte se, žurno, bacat će bombe! 

Velika ptica zvrjala je visoko opisujući krugove, a onda se okrenula i 
odletjela uza stroj nalijevo. K Lukašu dotrča ordonans kapetana Sagnera 
koji je sa svojom četom ležao u polju, na uskom dubokom putu. 

- Ostanite ležati! - naloži Lukaš. - Do dalje naredbe! 

Vojnici zagrabiše bocama u potok i napiše se vode. Zatim se izvališe na 
leđa i razmišljahu o tome tko je to i o čemu se ovdje radi. 

- Danas ili najkasnije sutra pobit će nas! - reče jedan, na što drugi 
odgovori: 

- Neće biti ništa od toga. To neki ruski slabi odred zadržava naše 
napredovanje. 

Uz Švejka je ležao neki mali, pjegavi vojnik. Kad je Luka4š otišao dalje, 
izvadi on iz torbe za kruh rusku patronu, stavi je u otvor bajonete i poče 
je rasklimavati. Kad je popustila, istrese on iz patrone barut na dlan, a 
polovinu baruta vrati te opet pričvrsti naboj udarajući po patroni tupom 
stranom bajonete. 

- Što se igraš s tim? - upita ga Švejk. - Neće ti sada opaliti! 

- O, hoće, druže, hoće! - uvjeravao je Švejka vojnik. 

- Ne smiješ u njoj ostaviti sav barut, bio bi to preoštar hitac, pa bi ti 
mogao odnijeti i čitavu šapu. Kad bi bog dao, te bi Rusi počeli pucati na 
nas u ovaj vrbik, ispalio bih je u ovom grmlju u sebe, tako da ne bi nitko 
ni opazio, a onda bih otišao u bolnicu. Ja sam, druže, dobio već dobar 
hitac u trbuh pa za drugi i ne marim; fućkam im ja na čitav taj rat. Čovjek 
mora biti praktičan; namoči celt, omotaj ga oko ruke, ispali u to rusku 
patronu, pa neće ni najlukaviji liječnik ništa prepoznati. Da, drugaru, ja 
sam već bio na fronti šest mjeseci, imam već prakse, pa mene neće s time 


dugo zabavljati. 

- Bolje je staviti na nogu komad kruha - umiješa se u razgovor drugi 
vojnik - vojnički kruh zadrži svu nečistoću hica, barut i dim, pa je noga 
prostrijeljena neobično čisto. 

- Najbolji je komad tratine - javi se treći - lijep, velik komad guste tratine. 
Lijepo je izrežeš, čvrsto privežeš, pa onda možeš ispaliti, ako hoćeš, i 
austrijski naboj. Ostat će za njim samo čista rupica. Ruski se naboj u 
cijevi vrti, pa ti može smrskati kosti. 

- Pisao mi je brat iz bolnice, koji je bio na talijanskoj fronti - javi se neki 
nevidljivac iz grmlja - da to ondje rade vojnici kamenom. Polože ruku na 
jedan kamen, a drugom rukom udaraju po njoj drugim kamenom. Brat 
mi piše da je tako s lijeve ruke odbio meso na čitavoj podlaktici, pa će mu 
ruka biti kljasta. Da, da, njegovoj to prirodi dobro odgovara. 

- Ali zašto da se čovjek osakati? - progovori netko iz grmlja na drugoj 
strani. - Ta ionako vam se ne mora ništa dogoditi. Ne pucajte, bilo što mu 
drago! Ja sam bio na fronti pet mjeseci, bio sam u osam bitaka, a nisam 
ispalio ni jednu patronu. Ne ubij, pa neće ni tebe ubiti! Ne osakaćuj 
drugoga, pa se ni tebi neće ništa dogoditi! Nad nama je sudbina, a 
sudbina je pravedna! 

Glas koji je posljednji govorio bio je najkrasniji cvijet ljudske kulture. 
Vojnik čiji je to bio glas vrijedio je više nego najslavniji pjesnici, slikari, 
kipari i glumci zajedno. Bio je to čovjek koji neće da ubija i koji neće da 
njega ubiju. 

Švejk je osjetio žive simpatije prema tom čovjeku koji neće da puca. Htio 
ga je o tom pobliže zapitati, ali se vratio Lukaš, saslušavši i drugog 
ordonansa, i viknuo: 

- Vorwirts! Direktion mir nach!?** 

Šrapnele prestadoše letjeti, paljba se utišala. Streljački je stroj prešao 
livadu, komad polja i uspinjao se na otegnutu uzvisinu. Na njoj su 
ugledali svježu sliku rata: gomilu prikupljenih ruskih leševa. Nije bilo 
nijednog austrijskog leša jer je vojničko vodstvo i u tome radilo 
psihološki; dok vojnik nije učestvovao u borbi, morao ju je zamišljati u 
stilu vašarskih sličica: padaju samo neprijatelji, naši ih strijeljaju, bodu, 
sijeku, gone i izlaze iz svega toga bez ijedne kvrge; tuce anđela čuvara 
čuva svakog našeg vojnika jer se za njega moli u Beču stari monarh. 

I tako su tu ležali mrtvi ruski vojnici, bez cipela. Ležali su na leđima, na 


boku, na licu, onako kako su ih nosači ispustili iz ruku, a njihovi iskešeni 
zubi na crnim licima trebali su da osokole austrijsku vojsku koja 
napreduje. 

Švejk se sagnuo vidjevši ovu odvratnu sliku. Ali ju je onda razgledao 
izbliže i obratio se dobrovoljcu Mareku: 

- Zar ih oni samo tako zakopavaju? Zar ih ne pospu ni vapnom? Vojniku 
pripada duboka jama, a preko nje vapno; to vam je, vojnicima, kao 
nagrada. Tu bi trebalo da intervenira Arimetejsko društvo iz Praga i da im 
pošalje lijesove. Jer i neizblanjane daske su toplije, nego kad čovjeka 
pokapaju samo u košulji. 

A Marek mu odgovori: 

- A dobar je i namočen celt ili gusta tratina. Noćas sam, Švejku, sanjao da 
sam bio kod kuće na dopustu. Mamica je kuhala knedle s trešnjama i 
stavila ih na stol, a ja sjeo uz njih. Uto dođe naša pazikuća i reče: 
»Gospođo Marekova, gdje vam je sin?“ Iza one zdjele knedla nije me 
mogla uopće vidjeti. Javih se, pazikuća me pozdravi i upita: ,Što je, mladi 
gospodine, zašto ste tako dugo na fronti? Svi su već čestiti ljudi ili u 
Rusiji ili u bolnici. Ta nećete valjda sami na neprijatelja!“ Švejku, vjeruješ 
li da su snovi od boga? Ja vjerujem! Ovaj rat nije za mene i ja bih se 
sigurno povampirio kad bi me pokopali gola i bosa. 

A Švejk, isto tako smeten od slika koje mu se javljahu, odgovori 
nelogično: 

- Bog ljude opominje na sve moguće načine. U tratinu ne vjerujem, ali 
celt bi mogao biti dobar. Ja ću ti ga namočiti i odvesti te na previjalište. 
Po uzvisini se prostirala rijetka brezova šumica. Kad su stigli u nju, Švejk 
je gotovo kriknuo od iznenađenja, šumica je bila puna vojske: ležali su tu 
u šarenoj mješavini Nijemci iz Njemačke, honvedi, Bosanci, draguni bez 
konja, nekoliko odreda bacača bombi, husari i pješaci svih mogućih boja 
na značkama. Kad su došli do Bosanaca, ovi ih pozdraviše: 

- Jebem ti boga, bit će šturma, pa će biti ruma. Bez ruma nema šturma! 
Sprijeda je dopirala amo paklena pucnjava pušaka i divljačko štektanje 
mitraljeza. Javilo se i rusko topništvo i izbacivalo preko šume šrapnele, 
ali što dalje, sve rjeđe. 

- Nemaju municije - šapnu poručnik Dub Lukašu - i danas će bježati. Ala 
ćemo ih goniti! 

- Još ne bježe - posumnja natporučnik - čini se da će doći do borbe s 


bajonetama. Švejku - okrenu se natrag - ne zaboravi da si ordonans, i drži 
se uz mene. A ti, Baloune, da mi se ne izgubiš s konzervama! Ako budem 
ranjen, poći ćeš sa mnom kući! 

Bosanci su imali dobar nos. Kad je počelo zalaziti sunce, pojaviše se iza 
šumice kola, natovarena burađu. Dijelio se rum, jedinica za jedinicom 
prilazila je s čuturama k buradi, a tko ga je znao popiti i vratiti se, dobio je 
ponovo. Djelovanje se brzo pokazalo, raspoloženje je poraslo: ,Jebem ti 
boga, oči i srce“ čulo se sve češće i s jačom prijetnjom. Nijemci su počeli 
pjevati ,Ich hatt' einen Kamaraden““'“ a među Česima jedan se potpuno 
opio, ustao i držeći se za brezu počeo vikati: 


Na rijeci Sanu kod Krasnika 
tužne su vam šume ove. 
Trupla mrtvih prijatelja 

niz vodu sad plove. 
Aja sdm na straži stojim 
sa mislima svojim, 
hoću li se, ja se bojim, 
vratit kući k svojim? 


- No, no, ne deri se tu kao stara kurva! - primijeti netko i povuče ga da 
sjedne. 

U sumraku začu se vika: ,Vorwarts! Vorwarts!* i masa se pokrenula. 
Ljudi, pijani kao stoka, pođoše da umru za veličinu carstva i slavu 
monarha. Nalazili su se u stanju o kojem je novinska agencija pisala: 
»Naša vojska svojim junaštvom i besprimjernom  požrtvovnošću 
pobuđuje divljenje sviju nas. Sjajno napada neprijatelja i prezirući smrt 
bori se bravurozno, puna borbenog elana.“ 

A taj ,elan“ kojim je vojna uprava punila svoje valjane vojnike proizvodio 
se od krumpira u svim tvornicama žeste, pravili su ga Židovi na topli i 
hladni način od Sudeta pa sve do Jadranskog mora, dobavljali ga državi 
radi postizanja pobjede i zarađivali tako da su, kupujući poslije rata nove 
tvornice i veleposjede, mogli govoriti: - Sve to potječe od ratnog 
oduševljenja. 

Alkoholne pare pritiskivale su mozak i zasljepljivale oči. Ništa na svijetu 
nije bilo strašno, odvratno, teško, sve se moglo uraditi, sve se moglo 


postići: špiritus je djelovao. 

Nepravilne, zgužvane, neodlučne linije probijale su se naprijed, bičevane 
luđačkim povicima: “Vorwarts, vorwarts!“ 

Tanad je pjevala i zviždukala sve jasnije i niže oko vojničkih glava. 
Nevidljive muhe letjele su kraj ušiju i zujale su blizu i mekano: ,,Ti-juu, 
tfi-juu!“, tako da je Švejk i nehotice odmahnuo rukom: - Odlazi, gade! 

- Vorwarts, vorwarts! - začulo se negdje iza njega i on je prepoznao glas 
kapetana SAgnera. - Vorwarts, vorwarts! - viknuo je, također straga, 
natporučnik Lukaš. 

Švejk se osvrnuo, ali nije vidio nikog poznatog; sve sama tuđa lica. Debeli 
i jaki Nijemac iz Njemačke, opazivši njegov pogled unatrag, gurnuo ga 
laktom i progunđao podrugljivo i bijesno: 

- Mochtest nicht auch die Front hinten halten? Du Scheisser, das ist doch 
bloss fiir die Herren Offiziere!*“' 

- Ne radi se o tome, druže - odgovori Švejk - nego ja sam ordonans pa 
moram biti kraj natporučnika, da bih mogao, kad bude zlo, skoknuti po 
kakvu pomoć. Onaj glupi Baloun svakako se izgubio u tom metežu. 

I u taj čas udari granata u njihove redove. Golemi blijesak suknu iz 
zemlje, teški i zagušljivi dim zavi sve naokolo, a zemlja se tako potrese da 
je Švejk pao. 

Ostao je ležeći, dok se oko njega sve razbjeglo u stranu. Zatim, pipajući 
se, reče sam za se: 

- To je vatromet! Svakako bolji od onoga što ga izvodi gospodin Hajek na 
Ivanje na Streljačkom otoku. Ali ne bi moralo tako praskati. A moglo bi i 
koga ubiti. 

Linija se opet uspostavila. ,Vorwarts, vorwarts!“ postajalo je sve 
strahovitije i sve luđe, graničeći s mahnitošću. Vojnici su jurili naprijed, 
padajući kadikad na zemlju, kao da ih tko straga udara bičem. Granate su 
sad već eksplodirale iza linija, Švejk je ustao i potrčao do velikog šipkova 
grma koji je rastao na međi; ondje je ponovo legao. No začas se pojavi 
madžarski oficir i s revolverom u ruci potjera ga naprijed. Švejk je opazio 
da iza vojnika ide čitav lanac žandara i oficira. 


- To je kao policijska racija - pomisli on - kad policajci u Pragu nekoga 
traže. - I ubrzavši korak reče oficiru: 

- Čekao sam svoga gospodina natporučnika. Nemojte, se, molim, 
uzrujavati. Ja znam da je strogost svagdje potrebna. Pa i na bojnom polju. 
I nestade opet u gomili, a napokon upade u opkope koji su na brzinu 
iskopani i gdje su divljački pucali neki vojnici, koji su bili sasvim umorni 
i zaduhani. Ali tek što upadoše u opkope, začu se komanda: 

- Schiessen, schiessen! Lebhaft schiessen!“““ 

Puške zapucaše, hiljadu plamičaka planu u tami. Deset minuta trajalo je 
štektanje tanadi, petnaest minuta letjele su preko opkopa šrapnele i 
granate, a zatim ojača paljba na krilima, a oslabi ovdje pod komandom: 


- Feuer einstellen! Feuer einstellen!““* 
A tišinu ponovo prekide zapovijed: - Bajonet auf! Sturm! Sturm! 


Vorwirts! Vorwirts!?““ 

Masa ljudi navali na opkope da prijeđe na ubijanje izbliza, da ubode 
bajonetom u trbuh ili u prsa ono što je još ostalo živo od tanadi pušaka, 
šrapnela i komada granata. Tek što bi izašli iz opkopa, osulo bi ih paljbom 
austrijsko topništvo. Čulo se kako netko viče u telefon: 

- Zaključna paljba! Šrapnele - granate! 

Tehnika ratovanja bila je savršena: koga nije mogao oduševiti rum, tomu 
je pomagala pucnjava za petama. 

Gomila je povukla i Švejka. Preletjeli su za sekundu nekoliko koraka što 


su ih dijelili od ruskih rovova, ali rovovi su već bili prazni. Osim mrtvih i 
ranjenih koji su ležali svinuti na dnu, vojnika tu više nije bilo. Sve je na 
vrijeme uzmaklo. 

- Ne zadržavaj se! Vorwarts, vorwarts! - naređivali su oficiri. Vojnici 
prijeđoše opkope i uđoše u mrak. Švejk je ostao sam među ranjenicima. 

- O momci, ala vas urediše! - reče samilosno napajajući ih vodom iz svoje 
čuturice. - Zar niste mogli prije pobjeći odavde? Nema vam šale s našom 
vojskom! Pa i civilist, kad je pijan, može nanijeti čovjeku tešku tjelesnu 
povredu. 

Vojnici se začas počeše vraćati. Rusi su nestali u noći kao da su u zemlju 
propali, a vojnici su, vukući iz opkopa mrtve i ranjene i predajući ih 
bolničarima, grdili: 

- Sto mu gromova, sutra ćemo ih opet goniti. Ali sad više neće stati sve do 
Moskve. Kažu da su Nijemci već kod Varšave. Ako ih svaki dan isprašimo 
kao danas, bit ćemo s njima brzo gotovi! 

- Ima li ih još mnogo, drugovi? - upita Švejk. - Bilo bi dobro da ih 
podijelimo na toliko dana koliko će trajati rat, svaki dan jednaku porciju. 
Nije dobro suviše pretjerivati. Bio je tako u Mladoj Boleslavi blagajnik 
štedionice, neki gospodin Wild, koji je krao iz blagajne polagano, 
jednakomjerno, da ne bude sumnjivo. A ipak, premda je uzimao svaki 
dan po malo, ipak je potpuno pokrao tu štedionicu. Ili neki Drozd iz 
Svetovaclavske banke; on je krao polagano i oprezno tako da to nije 
primijetio ni sveti Vaclav, samo su najednom našli praznu blagajnu. Ne 
valja, ako i postoji apetit, da se proguta čitav svijet, ne valja, velim, 
otvarati na nj gubicu odjednom. Tako je već mnogo ljudi iščašilo čeljust. 
Naš je car pedeset godina vladao u miru dok se nije valjano spremio za 
rat. A gospodin Drozd je potkradao Svetovaclavsku banku punih četrnaest 
godina. 

Neki se lik probio do Švejka i pao mu u naručje s usklikom: - Švejku, i ti 
si živ? 

- Jesam - obradovao se Švejk. - Marek, dobrovoljče, i tebe dakle nije 
zadesilo nikakvo zlo? Ja sam već mislio da te više nikada neću vidjeti i da 
te već voze u bolnicu. 

- Kapetana Sagnera odnesoše bolničari - reče netko pokraj njih. - Kažu da 
ga je granata onesvijestila. 

- Šuti radije, kakva granata! - odsiječe netko drugi. 


- On ima pilule od kojih se odmah onesvijesti; dobio ih je od doktora. 
Vidio sam ga već triput na fronti, i nikad nije dospio dalje od prve bitke. 
Padne u nesvijest i pada dotle dok ga ne otpreme u bolnicu u pozadini. 
Da, da, oficirima je fino, oni se poznaju s doktorima. A ti ne možeš kući 
dok ne doneseš na previjalište glavu pod pazuhom. 

A Marek, nagnuvši se prema Švejku, doda: 

- Ija sam već čuo za te pilule. No ja nemam odvažnosti da sam sebi nešto 
napravim. A ipak ovdje konačno ubiju čovjeka. 

- Jutro je mudrije od večera - reče Švejk mudro. - Mislim da bismo sada 
mogli leći. A kako je ondje dalje, jeste li šta vidjeli? 

- Ništa - zijevnu Marek - samo tri ruska topa i nekoliko strojnih pušaka. 
Ostavili smo to ondje, nitko nije ni mario za to. Strašno smo umorni! 

I podigne ovratnik kabanice i začas zaspi, Švejk je još malo pušio, pa kad 
ga je neki kapral pozvao da pođe na stražu, uze pušku i otide onim 
pravcem koji mu je kapral označio. 

Nakon nekoliko koračaja spotače se o nešto i uz svjetlost lule pogleda 
dolje; pred njim je ležala otkinuta noga u čizmi zajedno s komadom 
crijeva i želucem omotanim oko sare. 

- Jadniče - požali ga Švejk - i ti ćeš morati u dva maha na posljednji sud. 
Bolničari se nisu s tobom namučili, a i dobro je kad čovjeka ne proklinju 
poslije smrti. 

Poslao je na spavanje vojnika, kojega je zamijenio na stražarskom 
mjestu, i pošao dalje. Nakon nekog vremena razabrao je u tami topove 
koji su stajali na polju i bili cijevima okrenuti prema onoj strani odakle je 
došao. Postrance su stajale dvije strojne puške. 

- Gle, njihove su strojne puške na kotačićima - začudio se Švejk. - To je 
dobro, bar ih ne moraju vući na leđima. 

Provukao je remen kroz jednu strojnicu, a drugu uhvati za kundak 
rukom. 

- Hajdemo dakle! Hijo, hijo! 

Kotačići zaškripaše i Švejk pođe natrag. Zaustavio se na stražarskom 
mjestu, a kad ga je poslije jednog sata došao zamijeniti neki vojnik, 
odvukao je strojne puške do samog opkopa i blaženo pod njima zaspao. 

U osvit zore opkopi oživješe. Podoficiri su budili vojnike: 


pri 


-  Vergatterung Svaki svojem odredu! Devedeset prva nadesno! 


Šezdeset šesta honvedska natrag! Ablesung!?7* 


Švejk probudi Mareka, pa onda ode na opkope, upregne se ponovo u 
strojne puške i odvuče ih nadesno, gdje uskoro ugleda natporučnika 
Lukaša koji je preuzeo zapovjedništvo bataljona i ponovo ga formirao. 
Falilo je mnogo vojnika, i Lukaš se zaista iskreno iznenadio kad je pred 
njega stao vojnik koji je salutirao lijevom rukom, a desnom držao remen 
na kojem su bile privezane dvije strojne puške, i raportirao: 

- Gospodine natporučniče, infanterist Švejk pokorno se javlja u 
kompaniju kao ordonans. Nema ništa nova, bitka je potpuno dobivena. 
Te dvije strojne puške zarobio sam jučer u napadaju, nisu namazane, pa 
škripe na njima kotačići. Pokorno molim, ja ovaj ratni plijen predajem 
svojoj pukovniji da je što većma proslave u novinama. 

- Švejku - iskosi se na njega natporučnik nastojeći da bude strog - znate li 
što čeka ordonansa koji se u borbi udalji od svoga zapovjednika? Barut i 
olovo! 

- Pokorno javljam, ja to ne znam - dobroćudno odgovori Švejk - ja sam 
vas, gospodine natporučniče, čekao, znao sam da će vam bez mene biti 
teško i tužno, ali me zbog toga htio ustrijeliti neki husarski natporučnik. 
Pokorno javljam, pobjeda je naša, i to bez ičije pomoći, pa se sad više 
neću ni koraka udaljiti od vas, gospodine natporučniče. Pokorno javljam, 
hoće li se i danas fasovati rum? 

- O, gospodine Švejku - javi se uto poručnik Dub - kuda ste se vi skitali? 
Uvjeren sam da niste ispalili ni metka. Vrlo se čudim što još nisam čuo da 
je Švejk već kod Rusa. 

Švejk ga pogleda i htjede nešto reći, ali ga preteče natporučnik Lukaš. 
Pokazujući Švejkov plijen, reče oštro poručniku Dubu: 

- Švejk je hrabar vojnik i predložit ću ga za odlikovanje malom srebrnom 
kolajnom. Sinoć je u napadaju zarobio dvije strojne puške. 

I obrativši se Švejku, reče mu poluglasno: 

- Švejku, budalo, iz kojeg si to starog željeza dovukao amo? 

Nije bilo vremena za odgovor. Na drugoj strani zagrmješe odjednom 
topovi i tri granate, poslane u austrijske linije, prasnuše tako blizu da je 
Švejk raširio ruke: 

- Gospodine natporučniče, pokorno javljam da Rusi sad pucaju iz onih 
topova kraj kojih sam jučer zarobio ove mašingevere. Otkud drugud ne 
može biti. 

- Vi ste zarobili topove? - upita Lukaš. - A zašto ste ih ostavili ondje? 


- E, gospodine natporučniče - uzdahnu Švejk - topove ja ne mogu vući. 
Pokorno javljam, to je teško i za dva para konja. 

Paljba je na ruskoj strani postajala sve jača i žešća; poslije pola sata 
vidjela su se i pojačanja koja su Rusima dolazila u pomoć. Išla su u 
gustim i punim redovima, mirno i odlučno, zauzimajući mjesta u prvim 
linijama i pojačavajući strijelce. 

- Pokušat će da nas opkole ili da prijeđu u protunapad - pomislio je Lukaš 
- svakako ne misle više uzmicati. 

Njegovo je prosuđivanje bilo ispravno. Iz ruskih se redova odjednom začu 
otegnuto i dugo: ,Hurrarara!“i Rusi prijeđoše u napadaj. 

Bataljon se pokolebao, ali je izdržao. Rusi uzmakoše, ali oko podneva 
njihovo ,Hurrarara!“ opet se prolomi zrakom i natporučnik Lukaš primi 
nalog za uzmak. 

Uostalom vojnici su već uzmicali i bez naloga. Rusi su vrvjeli sa svih 
strana i uzvisina dokle je oko sezalo, kao skakavci, pa je jedva dostajala, 
da spriječi paniku, žrtva jedne kompanije honveda, određene da štiti 
uzmicanje dok ne dođu Rusi i zarobe je. Čim su vojnici čuli Lukašev glas: 


»Zuriick, zuriick!““““, - okrenuše se glavom bez obzira i obrnuše kape 
naopako radujući se: 

- Sad ćemo opet koji tjedan ovako napredovati. Ima ih kao mrava. Djeco, 
dobro sad podmažite noge zečjom masti! 

I uzmicali su tako sve do podne, dok ih nisu zadržale gomile Nijemaca 
koje su automobilima dovezli na bojno polje kao vatu za zatrpavanje 
pukotina, Švejkov je bataljon bio već blizu nekog kolodvora gdje je 
gorjelo skladište, od koga se prenosio požar na vlak koji je ondje stajao. 
Rusi su zastali da popune redove. Predveče su ponovo prešli u napadaj. 
Topništvo je rigalo bubnjarsku vatru, neprijatelj se pod njezinom 
zaštitom sve više i više približavao Austrijancima. Fronta se nije dala 
održati, ponovo se pokolebala i polagano uzmicala. Došao je nalog da 
zaposjednu kolodvor. Bataljon je stigao do njega, ali je rusko topništvo 
usredotočilo vatru na kolodvorsku zgradu, tako da se vlak samo mukom 
izvukao od propasti. 

- Kolodvor treba zadržati pod svaku cijenu! - naredio je brigadir Lukašu 
na njegov izvještaj koji je poslao po ordonansu. 

- Recite neka ga dođe čuvati sam gospodin pukovnik - izdera se Lukaš na 
vojnika. - Tamo se ni mačka ne može održati. 


Probili su se ipak sve do kolodvora, ali ih je spremno topništvo obasipalo 
pravom kišom šrapnela. Vojnici su se razbježali i raspršili, tako da je 
Lukaš mogao samo psovati: 

- To je, sto mu gromova, prava komedija! 

- Pokorno javljam - vikao mu je u uho Švejk - naš je četvrti vod potpuno 
uništen od granata. Gospodin poručnik Dub... 

Granate im zafijukaše iza peta, rasprsnuše se i obasuše ih ilovačom, a 
Švejk, trudeći se da nadjača paklenu buku, vikaše natporučniku: 

- Gospodine natporučniče, bit će najbolje ako odemo odavde. Ta oni, sto 
mu đavola, pucaju po nama! 

Vojnici su sad već bježali u grupicama, sagnuti prema zemlji. Tek daleko 
iza kolodvora, kraj borove šumice pošlo im je za rukom da ih zadrže i 
ponovo okrenu prema neprijatelju. Legli su na zemlju i kopali lopaticama 
šančeve u prhkoj ilovači, a zatim su opet sazivali jedinice na okup. A kad 
se vidjelo da od jedanaeste kompanije fali gotovo cijeli četvrti vod, priđe 
Švejk komandantu LukaAšu, stade mirno i podigavši ruku na pozdrav reče: 
- Pokorno javljam, gospodine natporučniče, nismo imali vremena da 
pokupimo gospodina poručnika Duba, kao što je naložio gospodin 
kapetan Sagner da ponesemo sa sobom i ranjenike. Pokorno javljam, ne 
bismo ga mogli pokupiti do večera jer ga je pogodila granata i rastrgala ga 
na tisuću komada. 

- Tako je dakle Dub otpjevao svoje - pomisli Lukaš - ali o tome mu valjda 
nije ništa rekao njegov kotarski predstojnik. 

- Anaglas reče: - Gdje? Zar kod kolodvora? 

- Da, ondje ga je zadesila ta nesreća - potvrdi Švejk - kada su Rusi onako 
tukli po kolodvoru. Isuse i Marijo - viknu odjednom - ta i ja sam izgubio 
svoju lulu! 

I poče pregledavati džepove, opipa i torbu, otvori i nabojnjače, ali luli ni 
traga. A Švejk zatim reče Lukašu tako iskrenim glasom kakav on još 
nikada nije čuo od njega: 

- Sve to što nam se dogodilo sitnica je. Gospodin poručnik je svoje 
završio, ali kako ću ja živjeti bez svoje lule? 

Iz Švejkovih očiju izvirala je beskrajna žalost i tuga, koja je prešla i na 
Lukaša, ali se u njega pretvorila u bijes na čitav svijet u kojem su moguće 
takve gluposti. Lukaš dozva Balouna i naloži mu da donese bocu 
šljivovice. Tješio se njom tako da je Švejk naveče, kad su na nebu izašle 


prve zvjezdice i kad je topovska vatra utihnula i na jednoj i na drugoj 
strani, konstatirao nagnuvši se nad njim podno bora: 

- Nadudao se moj natporučnik kao dojenče i sada sanja nešto vrlo lijepo. 
On je za to premekane prirode! 

Pokrio ga je zatim kabanicom, pa je legao i sam. Pred očima mu se 
odjednom stvori slika kako je na ratištu krasno kada gore sela i ranjenici 
stenju, kao što im je pripovijedao vojni svećenik kad su išli na željeznicu. 
- Trebao sam mu dati po gubici - pomislio je i zaspao. Sanjao je kako je 
granata ponovo pogodila poručnika Duba i kako se on u dimu i plamenu 
uzdiže na nebo kao prorok Ilija u ognjenim kolima. Kraj nebeskih vrata 
guraju se duše obučene u sve moguće uniforme, a duša poručnika Duba 
probija se kroz njih, gura ih laktovima i viče: ,Pustite me, ja sam umro za 
Austriju i hoću da prvi govorim s gospodinom bogom, šta, sveti Petre, zar 
si ti sluga božji? Ali ja moram govoriti osobno s gospodinom šefom! 
Maknite mi se s puta jer vi me još ne poznajete, a nemojte željeti ni da 
me upoznate!“ A onda se po čitavom nebu prosulo beskrajno zlatno 
svjetlo, i u njemu se pojavio veličanstveni starac u bijelom ruhu, a kraj 
njega je stajao mlad, plavokos čovjek u uniformi, poškropljen krvlju, s 
trnovom krunom na glavi umjesto kape. I starac, pokazujući knjigu koju 
je pred njim držala prekrasna djevojka, upita Duba snažnim glasom: 
»Poručniče Dube, zašto si progonio dobrog vojaka Švejka? Zašto si ga 
natjerao da se opije konjakom?“ - Dub nije odgovarao, a mladi čovjek 
podiže i raširi dlanove na kojima su bile krvave rane kao rascvale ruže, a 
starac viknu: ,U pakao!“ i poručnik Dub poletje dolje na zemlju. Svjetlo 
se gasilo, starac je nestao, a čovjek s trnovom krunom skrivao je 
zaplakano lice u bijeli rupčić i odlazio, na što se Švejk probudio i 
primijetio: 

- I opet nekakav blesav san! 

Svitalo je. Švejk posegnu u džepove, a onda se sjeti kakav ga je jučer 
zadesio gubitak, pa naglo ustade dršćući od zime. Sve je spavalo, samo su 
stražari za uzbunu bdjeli, trčkarajući oko borova. Švejk izađe iz šume. Na 
straži je stajao stražar iz njegova voda. Čuvši on korake iza sebe, 
preplašeno se trgnu i uperi pušku na Švejka: 

- Halt! Wer da?*7* 

- Nikakav Ferda - odgovori Švejk ljutito - idem u patrolu. Zar me, budalo, 
ne poznaješ? Isuse i Marijo, baš ste smušenjaci, vi regrutski zeleniši! 


- Ato si ti, Švejku - podiže vojnik pušku - ne znaš li hode li danas biti 
kave? Da nam se nije izgubila kuhinja? 

- Ne znam, druže - promrmlja Švejk - nemam ja vremena za zabavu. 
Ugrijat će te danas Moskovljani! 

- A znaš li odaziv i lozinku? - upita još vojnik, na što Švejk procijedi kroz 
zube: 

- Izgubljena lula! 

S prvim sunčevim zrakama javiše se i ruski topovi, pucajući luđački, kao 
da imaju suviše municije pa hode da je se riješe, na kolodvor oko kojega 
je Švejk tražio svoj instrument za pušenje. Opazili su ga valjda pa su 
počeli bacati šrapnele; a onda je negdje u blizini zaštektala strojna puška i 
obasipala polje mecima tako da je Švejk smatrao korisnim da se zakloni 
za zgradu. Polako se orijentirao s koje su strane došli i na koju su stranu 
bježali, pa kad je pucnjava prestala, pošao je tim pravcem. Našao je veliku 
jamu od granate koja je uništila četvrti vod; a nekoliko koraka od nje, kad 
je pomislio: ,Ovako se mogu šetati do sudnjega dana, kao da tražim 
izgubljenu sreću“ - oči mu odjednom zablistaše. 

U vlažnoj travi ležala je lula, njegova lula, i rosa se na njoj blistala kao 
suze koje je isplakala za svojim gospodarom. Švejk se sagnuo da je digne, 
a strojna puška poče u taj čas sipati metke pred same Švejkove noge. 
Podiže lulu, koja se odjednom trže u njegovoj ruci, i odjuri trkom iza 
kolodvorske zgrade. 

Ondje izvadi iz torbe paketić duhana, napuni lulu i htjede da je zapali. I 
tek tada kad ju je prinosio k ustima, opazi da joj manjka komadić kamiša 
i pisak. Bilo je sve to glatko odrezano i Švejk shvati da su mu to odbili 
metkom kad se saginjao da je digne. Ispruži ruku iza ugla i prijeteći se 
lulom prema ruskoj fronti reče prezirno: 

- Gadovi jedni! Zar to radi čestit vojnik čestitom vojniku? Tko vas je, 
svinje, učio da tako ratujete? 

Nije stigao odgovor na to retoričko pitanje. Samo su granate i šrapnele 
udarale po kolodvoru prestajući načas samo onda kad su padale iza šume, 
odakle je palilo preko kolodvora austrijsko topništvo. 

A iza izgorjelog skladišta čučao je Švejk držeći u ustima cijev lule i psovao 
je čekajući da mu se na gredi, koja je dogorijevala, skuha u šolji kava. 
Ništa ga nije mučilo i božanska bezazlenost virila mu iz prljavih, musavih 
obraza. Popio je kavu, ispružio se na suncu i zapjevao: 


Ja znam jedan krasan dvorac, 
gdje prebiva moja draga. 
Nad derđefom krasnim sjedi, 
bijelu veze maramu. 
Dobro tije, moja draga, 
vesti bijelu maramu, 
ami vojnici već u rano jutro 
stojimo u redu, jadnici. 

U redu stojim ko hridina, 
u redu stojim ko zidina, 
al doleti kugla žarka, 
iz reda me izbaci. 

Kad me tako izbacila, 

u bolnicu me odnijeli. 
»Pišite pismo mojoj dragoj 
da sam sada ranjen ja. 
Jedna ruka otkinuta, 
druga ruka odsječena. 
Dođi, draga, dođi, vidi 
kako strašan rat je taj!“ 
»Ja te neću ni gledati, 
ja se ljutim na tebe! 
Ode vijenac zeleni 

koji čekah od tebe!“ 


Švejkova ratna pjesma odjekivala je uz grmljavinu topova, a Švejk je, 
nastavljajući pjesmu, došao do mjesta gdje ranjeni vojnik odgovara 
djevojci da nije morala polaziti s vojnicima u kasarne i vježbati s njima 
proste vježbe na krevetu. A onda zamuknu jer je u blizini netko stenjao i 
plakao. 

Švejk pođe za glasom; iza skladišta, na drugoj strani, ležao je na trbuhu 
mlađahan vojnik koji je puzao prema Švejku opirući se o laktove. 
Nogavice hlača bile su mu pune zgrušane i pocrnjele krvi, pa se vukao, 
stenjući pri svakom pokretu, kao mačka kojoj su prebili stražnjicu. 

Kad je ugledao Švejka, sklopio je ruke: 


- Prosze pana*““, pomoć, pomoć! Zaklinjem vas Majkom Božjom, pomoć! 
- Šta ti je, momčiću? - upita Švejk prilazeći k njemu, a onda opazi na 
hlačama da su vojniku prostrijeljene obadvije noge s nekoliko metaka 
koji su mu projurili kroz listove. 

Digao ga je oprezno i odnio iza skladišta. Ondje ga je izuo, razrezao 
prilijepljene hlače i donio iz bunara vode da mu opere rane. Vojnik je 
samo uzdisao prateći očima Švejkov rad. Kad ga je previo, Švejk mu dade 
da pije, te mu reče veselo: 

- Nije to ništa, tanad je prošla kroz meso, kost je zdrava. 

Nato se vojnik zaprijeti: 

- Neka vas kolera uništi, kurvini sinovi! Oh, moje noge, moje noge! -i 
zaplače. 

- Sinko - reče mu Švejk - sad lijepo spavaj i ne viči jako da tko ne dođe 
ovamo. A ja idem pogledati može li se što naći za jelo. Uostalom, pričekaj, 
položit ću te u onu veliku jamu, da ne padne možda na tebe zid kada ga 
paljbom sruše. 

Prenio je ranjenog Poljaka i ušao u kolodvorsku zgradu. U kancelariji nije 
bilo ničega, nego samo razbijen telefonski aparat. Ali u podrumu je Švejk 
pronašao košaru s velikom, pletenom bocom; odrezao je nožem poklopac 
od pruća koji je prekrivao grljak boce, a zatim je bajonetom postepeno 
izdubao čep. Gurnuo je tada nos u grljak, a oči mu zasjaše: 

- Do bijesa, pa to je vino! Zaista je to bio dobar šef stanice kad je toliko 
mislio na mene! 

Nagnuo je bocu i natočio šolju vina. Zatim je srknuo, mljasnuo i ulio sve 
to odjednom u grlo hvaleći vino: 

- Dobro je kao kod Šulca u Br&niku na Kopečku. Ali kažu da nije zdravo 
piti vino na prazan želudac. 


Iznio je bocu pred kolodvor i ušao u skladište. Bilo je napola prazno, 
samo se u jednom uglu nalazilo nekoliko poluizgorjelih sanduka, Švejk 
pođe da ih pregleda, uklanjajući se palim gredama koje su gorjele. 
Izvukao je bajonetu, gurnuo je pod poklopac gornjeg sanduka i zavrnuo. 
Daska je zaškripala, i Švejk iz dubine duše uzdahnu: 

- Našao sam! Bog me nije zaboravio. 

U sanduku su bile ruske mesne konzerve, i Švejk ih bez oklijevanja uzme 
iz sanduka i iznese u skutu kabanice napolje, prema boci s vinom. Zatim 
ode k ranjeniku, uze svoju torbu i odnese konzerve u jamu. 

Granate su udarale u ruševine, ali Švejk se na to nije obazirao. Odvukao 
je bocu u jamu i prenosio marljivo konzerve i dalje, kao mrav. 

Ranjenik je već bio okružen konzervama kad je Švejk istresao iz torbe i 
posljednji obrok i ušavši u jamu konstatirao: 

- Nanio sam hrane kao vrabac u svoje gnijezdo. Ali sada neka ne misle da 
će nas odavde isprašiti. 

Otvorio je nekoliko kutija i pošao s njima do vatre iza zida. Zatim se 
vratio s ugrijanim konzervama i uživao: 

- Druže moj, Rusi imaju izvrsne konzerve To je kao pisana pečenka s 
lovorovim lišćem. 

I baciše se na jelo i piće. Vino ih je grijalo, a iz želuca se po tijelu zajedno 
s toplinom širilo veselje. Eksplozije šrapnela i granata djelovale su već 
podvečer samo kao pratnja pijaniste uz solo-pjevanje tenora kad je Švejk 
u jami zapjevao: 


Jedan sat je ura noću udarila 
kad me moja draga otpratila. 
Otpratila do zelenog gaja, 
slavuj pjev6 pjesmu oproštaja. 
Slavuj pjevo s daleke hridine: 
»Pričekaj me, draga, pune tri godine!“ 
»Iri godine čekati je mnogo, 
sin bi tebi odgojit se mogo, 
sin odgojit i u vojsku poći, 
egzerciru naučit se moći.“ 
»Egzerciraju sad stare bake,“ 
sprdnju od toga prave, šale svakojake. 
Kad bi se naučio egzercirati, 
on bi se naučio i raportirati. 

Na raportu stoje sada stare bake, 

s kapetanom rade sprdnje svakojake. 
Kad bi se naučio raportirati, 
on bi se naučio i zakašnjavati. 
Zakašnjuju u kasarnu stare bake, 

s kuharicama prave sprdnje svakojake. 
A kad bi se naučio zakašnjavati, 
on bi se naučio i u zatvoru spavati. 
U zatvoru sad spavaju stare bake, 

s profozom prave sprdnje svakojake. 
A kad bi se naučio u zatvoru spavati, 
tada bi se naučio i špange dobivati. 
Špange dobivaju i stare bake, 
oni od njih prave sprdnje svakojake. 
A kad bi se naučio špange nositi, 

tek tada bi znao cure ljubiti.“ 


- Tek tada bi znao cure ljubiti - zapjeva Švejk glasom svečanim i snažnim, 
pa odmarajući se nagnu ponovo grljak boce prema šolji. A ranjeni vojnik, 
Poljak, kojemu je vino umrtvilo noge tako da ga više nisu ni boljele, 
ispruži se na bok, podupre se laktom i pokuša natpjevati Švejka: 


Bit će rata s Moskalima, 
i naš frajt će poći s nama, 
daleko, daleko u Rusiju, 
od Varšave sve do Petrograda 
za Moskalima marš, marš, marš! 
Topnici će poći s nama 
i pucat će topovima 
daleko, daleko u Rusiju, 
od Varšave sve do Petrograda 
za Moskalima marš, marš, marš! 
Saniteci poći će s nama, 
krv će skupljati za nama, 
daleko, daleko u Rusiju. 


- Ne bi oni mnogo tvoje krvi pokupili - reče Švejk zadovoljno kad je vojnik 
završio. - Saniteci se ne petljaju mnogo u to. I ovdje ćeš ih se načekati! 
Puščana vatra je prestajala, protivnici su se odmarali. Samo su topovske 
baterije s obadviju strana nastavljale paljbu rasipajući municiju, za koju 
su se porezovnici toliko mučili da je naplate. Nastalo je stanje o kojem je 
generalni štab davao u novine ovakve izvještaje: 

»Bez promjene. Naša se vojska vratila na unaprijed pripravljene pozicije. 
Na različitim odsjecima fronte traju divne topovske borbe. Naše je 
napredovanje zaustavljeno trajno lošim vremenom i maglama koje 
sprečavaju razvitak operacija.“ 

Dva dana i dvije noći logorovao je Švejk sa svojim nepokretnim drugom u 
jami kao u sobi, dok je u drugu manju jamu išao vršiti nuždu, a i nosio je 
onamo na lopatici probavne prerađevine vojnikovih konzervi. Treći dan 
izjutra neprijatelj je ponovo osuo vatru na kolodvor, ali je iznenada 
prestao. Nijemci su probili rusku frontu negdje na sjeveru, pa se ruska 
vojska i opet morala povući iako ovdje nije bila na to prisiljena. 

Kad se utvrdilo da je neprijatelj otišao i da ga progone nove, svježe snage, 
nekoliko je oficira izjahalo da pregleda ratište na kojem su bolničari 
skupljali ranjene i na gomilu slagali poginule. 

Obilazeći kolodvor sjahali su s konja i zagledavali u jame, iskopane od 
granata. Najednom pukovnik Schroder zastade dajući znak da gospoda 
utihnu. Iz dubine zemlje prodirao je do njih snažan i tužan glas koji je 


pjevao: 


Kad suza mi u oko navire, 
ja se u samoću povlačim, 
ljudska noga kud ne stiže, 
smiješka gdje ne nalazim. 
Kad sam htjela sretna biti, 
momka htjedoh upoznati. 
O, kako ga žarko ljubljah, 
a on mi ljubav ne uzvrati! 
Našao je drugu djevu 
zbog bogatstva prokletoga; 
kad tu drugu djevu uzmeš, 
ubio te dragi bog! 

Ne zavidim svijetu sreće, 
sve radosti njegove, 
pustite me da ja plačem, 
ne dirajte mi bolove! 


- Šta je to, luđak, što li je? - upita Schroder potegavši revolver. 

Uto pođe od kolodvora oštrim korakom neki vojnik, zaustavi se tačno tri 
koraka pred skupinom oficira i raportira: 

- Pokorno javljam, gospodine pukovniče, da sam po zapovijedi sačuvao 
kolodvor i da ga držim i sada. 

- Vi ga držite? A kako ga držite? Ta uopće ga niste ni zaposjeli - reče 
zbunjeno Schroder. 

A na to se vojnik isprsi: 

- Pokorno javljam da sam ga zaposjeo noću u ponedjeljak i da sam ovdje 
izdržao gladan i žedan sve do danas, jer, pokorno javljam, nijedan vojnik 
ne smije otići sa stražarskog mjesta bez naloga starješine, a ja nisam od 
vas dobio nalog da napustim položaj. Pokorno javljam, imam jednog 
ranjenika i prostrijeljenu lulu. 

- Vi ste iz moje pukovnije? - začudio se pukovnik. - Od koje kompanije? 

- Pokorno javljam, ja sam Švejk, ordonans jedanaeste marškompanije - 
reče vojnik značajno i pogledavši u stranu nastavi sa čeznutljivim i 
zamamljivim pogledom: 


- Ono je moj komandant, gospodin natporučnik Lukaš. 

- Gospodine natporučniče Luka&šu - reče Schroder svečano stavljajući 
ruku na Švejkovo rame - predložite ovog vojnika za odlikovanje velikom 
srebrnom kolajnom za hrabrost pred neprijateljem i za uzorno vršenje 
ratnih naloga! To je pravi vojnik i takvi su junaci potrebni našoj vojsci. 
Njegovo djelo neka se istakne u dnevnoj zapovijedi i neka se pročita 
vojnicima! Servus! - i izvadivši iz džepa dvadeset kruna, pruži Švejku 
ruku. 

Švejk predade ranjenog Poljaka bolničarima natrpa u torbu konzerve, 
istoči u šolju posljednje vino i uputi se prema šumi k svojoj četi, gdje 
sazna da je telegrafist Chodounsky ranjen u glavu i da je dobrovoljac 
Marek već u ponedjeljak ujutro otišao na previjalište s prostrijeljenom 
rukom. 

- Tako su obojica stradali, vjerni moji drugovi - uzdahnu Švejk - a ja ih 
nisam mogao ni otpratiti na njihov posljednji put. Baloune, mi smo kao 
Mohikanci. Uzmi konzervu, pa ćeš mi laštiti kolajnu kada dobijem 


»signum laudis“. Još danas ću pisati gospođi Mullerovoj da mi pošalje pet 
kutijica ,Amora“.*' 


x ** 

Bataljon povukoše s fronte i on ode u Jasinov na odmor i popunjavanje. 
Dvije male bitke bijahu dovoljne da ga razbiju i da od vojnika i oficira 
ostane samo polovica. Rat je opet postao ugodniji; pokazalo se da su 
Židovi u Jasinovu izvanredno dobro opskrbljeni rakijom, pa kad je 
komora redovito dovozila kruh te je kuhinja počela funkcionirati 
kuhajući konjski gulaš, raspoloženje vojske se poboljšalo. Govorilo se da 
se može ratovati do posljednje kapi krvi. Ratna pošta je opet oživjela, 
vozeći čitave vreće ružičastih pisama u Jasinov i natrag. U Jasinov su 
dolazili pozdravi i izvještaji tko je od poznatih stradao na fronti. Momak 
Baloun je pisao da mu pošalju šunku i kruha: 

»Draga i mila ženo! 

Moli se za mene i pripali u Klokotima svijeću da me Djevica Marija i 
dalje tako čuva kao u posljednjim strašnim bojevima. I ja sam joj se 
također molio, pa je granata iz topa od četrdeset i dva centimetra, koja je 
jurila ravno na mene, skrenula gotovo za metar i projurila kraj mene 
tako daleko da sam je jedva vidio. Bio sam u strašnoj opasnosti, a i 
gladan sam. Pošalji mi suhog mesa, ako imaš 1 komad bijeloga kruha. 


Ne zaboravi potkresati mlinsko kamenje i odnijeti svijeću, a suhog mesa 
pošalji više. Ako ima u mlinu malo vode, podigni cijenu seljacima. A 
pitaj i načelnika kad će biti sklopljen mir, pa mi sve lijepo napiši! 

Tvoj do crnog groba vjerni muž !? 
Taj je list dao povoda za veliku religioznu debatu između Balouna i 
Švejka, u koju se uplelo i nekoliko Poljaka koji su stali na Balounovu 
stranu, Švejk je tvrdio da Baloun laže kao pas, a Baloun se pozivao na 
svjedočanstvo božje da se ono s granatom dogodile baš onako kako on 
piše. Gledište poljske gospode katolika bilo je u toj stvari jasno i bez 
ikakvih izuzetaka: ako netko izađe iz boja živ i zdrav, to znači da ga bog 
voli i zato ga čuva, a ako kome prostrijele grudi ili mu izbiju mozak, to 
znači da ga bog također voli pa ga je zato uzeo k sebi. Vjerovali su u to 
dosljedno i branili su to gledište kao što rimski papa brani svoju 
nepogrešivost. Bog po njihovu shvaćanju čini dobro i zlo iz čiste ljubavi. 
- Baloune, ti si blesan - reče Švejk protiveći se tome mišljenju - granata se 
u letu ne može ni vidjeti, a Rusi i nemaju topova od četrdeset i dva 
centimetra, jer bi gospodina Škodu u Plzenju zatvorili kad bi i za njih 
proizvodio takve topove. 


Bio je u trećem maršbataljonu neki Kratochvil koji je pripovijedao da se 
ne valja otimati o božju zaštitu na bojnom polju, jer vojnik ima od toga 
samo neprilika. On je pripovijedao da je u njihovoj kompaniji bio neki 
Bouček iz Motola koji je bio neobično pobožan čovjek. On je imao na 


vratu medaljončić s koščicom svetog Ignacija, a na srcu je nosio sliku 
Svete trojice posvećenu od samog nadbiskupa. Na kapu je prišio same 
medaljončiće s Djevicom Marijom, koje je dobio na putu od opatica, a bio 
je na fronti od početka rata. On je vjerovao u gospodina boga i bog ga je 
stoga nagradio: bio je u devetnaest bitaka, imao je osam kolajna za 
hrabrost i nikada mu se nije ništa dogodilo. Ali kad su išli u posljednju 
bitku, on je u šumi izgubio kapu, a noću mu je netko ukrao posvećenu 
sličicu i novce s notesom; ujutro mu se prekinula vrpca na vratu, pa mu 
je koščica svetoga Ignacija pala u gaće. Onda su počeli napredovati, no još 
nisu ni čuli pucnjave, a on je već dobio hitac u rame. Pošao je na 
previjalište, gdje mu je liječnik previo ranu i uputio ga u bolnicu... 
- Prosze pana - javi se jedan Poljak - pa to je baš tako kao što mi 
govorimo. 
- Ne upadaj mi u riječ - reče uljudno Švejk - ja još nisam svršio! Njega su 
po tim njegovim talismanima poznavali u čitavoj pukovniji, pa je i doktor 
za njih znao, te mu rekao: ,Vidite, Bouček, da vas nisu sačuvali vaši 
talismani od hitaca. Da ste se tako dugo održali, to je bio puki slučaj.“ A 
tada mu je Bouček ispričao kako je izgubio sve talismane. Liječnik se 
zamisli i poče ga tješiti: ,,Ne tarite zbog toga glavu, poslat ću vas u bolnicu 
u Prag ,, Bouček je tada zaplakao, poljubio doktorovu ruku i rekao mu: 
»Bog neka vam plati za vašu dobrotu, gospodine pukovnijski liječniče! Da 
sam znao da ću zbog rane doći kući, pobacao bih već davno sve te 
gadarije!“ 
- Zaslužujete da vam se razbije gubica - pobijao ga dokazima religiozni 
Poljak. - Neka vas kolera uništi, neka vam vrane iskljuju oči, neka vas 
prva šrapnela raznese! 
- Brajane moj - uzvrati mu Švejk - ta bog znade što će sa mnom uraditi, i 
neće dopustiti da mu ti zapovijedaš! Kukavelj si ti prema njemu; kud bih 
on dospio kad bi slušao svakog vola kao što si ti, kada ga štogod moli. Zna 
bog da su ljudi marva! 

*** 
- Švejku - reče jednog dana natporučnik LukaAš - sutra polaze naše čete u 
Podhorce. Naša jedanaesta ide prva. Ondje će vas okupati, očistiti od 
ušiju i dati vam čisto rublje. Pripazi da što ne pobrkaš, sve je to vrlo 
važno. Ponovi što sam rekao! 
- Pokorno javljam, gospodine natporučniče, da sutra polazite s našom 


kompanijom u Podhorce kao prvi po redu. Ondje će vas okupati, očistiti 
od ušiju i dati vam čisto rublje. Pokorno molim, gospodine natporučniče, 
zašto moramo ići s vama čak u Podhorce da tamanimo uši? Ja nisam 
znao, gospodine natporučniče, da ih i vi imate tako mnogo. Mislio sam da 
se one drže samo nas, priprostih ljudi. 

Natporučnik pogleda Švejka mutnim očima: 

- Isuse Kriste, ta ja znam, vole jedan, da ćeš opet napraviti kakvu psinu! 
Koga da pošaljem s tobom da bdije nad tvojim blesavim mozgom? 
Švejku, neka te čuva gospodnja desnica ako ne izvršiš sve onako kako ti 
kažem! Poći ćeš s kompanijom, razumije se i sa mnom, u Podhorce, pa 
ćeš se ondje okupati, razumiješ li, okupati! - Natporučnik povisi glas: - A 
onda ćeš obući čisto rublje, a dotle će ti dezinficirati uniformu, te ćeš 
onda uniformu očistiti, ošišat ćeš se i obrijati, očistit ćeš cipele i pušku 
kao da ideš na Tijelovo pucati salve! Razumiješ li što ćeš sve uraditi? 

- Razumijem, pokorno javljam - klimnu Švejk potvrdno - dajem poštenu 
riječ, gospodine natporučniče, da ću ujutro biti kao djevica. Ali, pokorno 
molim zašto treba da budem tako udešen? 

- Zato - odmjeravao je svaku riječ natporučnik Lukaš - što će u Podhorce 
prije podne stići nasljednik pri-je-sto-lja Kar-lo Franjo Jo-sip i prikopčat 
će ti, Švejku, dvije sre-br-ne ko-laj-ne... 

- U Podhorce će stići njegovo veličanstvo Karlo Franjo Josip i prikopčat će 
ti, Švejku, dvije kolajne - ponovi Švejk blaženo. - Pokorno molim da mogu 
sjesti. Ja tu radost neću preživjeti. On će dakle stići onamo sam glavom i 
vlastoručno mi prikopčati dvije metalne na grudi. O tome ću pripovijedati 
»Kod kaleža“ dok budem živ. Pokorno javljam, gospodine natporučniče, 
možete se pouzdati u mene da ću stići na svečanost u pravo vrijeme. 
Ondje će valjda biti i djeveruša. Posudit ću, gospodine natporučniče, sat i 
lanac od narednika Vančka da bih što bolje reprezentirao našu 
kompaniju. Tačnost je, gospodine natporučniče, vrlo važna. Dok sam u 
Budjejovicama služio vojni rok, tada je trebao doći k nama neki 
feldmaršal-lajtnant, koji je bio divizionar, pa je htio da održi smotru naše 
pukovnije. On je htio i naredio da pukovnija bude postrojena na 
vježbalištu u jedanaest sati prije podne, a dan prije toga dao nam je 
odmor, jer je volio kad momci gledaju veselo i kad su svježi. Pukovnik je 
naredio majorima da regimenta bude na vježbalištu u deset sati; majori, 
da se ne zakasni, rekoše kapetanima da to bude u devet sati; kapetani 


naložiše poručnicima za sedam i po, ovi opet narednicima u šest, a frajti 
natjeraše na četiri i po. Bilo je to, gospodine natporučniče, u doba žetve, 
prije manevara, pa je sunce strahovito pržilo. Gospodin feldmaršal- 
lajtnant stigao je tačno u jedanaest, a vojnici su stajali tako glupo kao 
mule, jer su već bili premoreni od četiri i po ujutro. Sedam bakezera palo 
je u nesvijest, a četvoricu su već odvezli u bolnicu. Sam im je gospodin 
divizionar lijevao konjak u grlo; imao je bočicu konjaka u svakoj kožnoj 
torbici kraj sedla. Kad su to vidjeli momci trećeg bataljona, pali su svi u 
nesvijest i došli k svijesti tek onda kad su već obje bočice bile prazne, pa 
su ih počeli polijevati vodom. 

Poslije podne sjedio je Švejk na panju iza štaglja, dva su ga vojnika držala 
za ruke, dva za noge, a kuhar Jurajda brijao ga narednikovom britvom. U 
očima su Švejkovim blistale suze, iz nosa mu je curilo, iz lijeve nogavice 
kapalo, ali glavu je držao ukočeno i sokolio kuhara: 

- Samo ti reži i ni na što se ne obaziri! Prijestolonasljednik mora vidjeti 
da nema pred sobom kakvu skitnicu. Ja moram biti sutra tako lijep da bih 
se mogao svidjeti i Ivoni iz ,Narodne politike“. Samo reži i ništa se ne 
obaziri na to što sam se od bola već pomokrio. Sad više neću biti mokriji, 
a zbog slave mora svatko trpjeti, kao i ona četrdesetorica mučenika. 

A nakon pola sata, pošto je na bunaru oprao s lica krv i pošto je u 
ogledalu vidio da izgleda poslije brijanja kao njemački student poslije 
dvoboja, pošao je od barake do barake gdje je imao znanaca, pa je 
tajanstvenim glasom proricao: 

- Momci, sutra idemo u Podhorce; vas i oficire čistit će ondje od ušiju. Ja 
imam sastanak s prijestolonasljednikom, njegovim veličanstvom Karlom. 
Dolazi onamo da me povjerljivo pita i savjetuje se sa mnom kako da vlada 
i da li da sklopi s Rusijom separatni mir. Već mu je dojadilo Vilimovo 
društvo, pa bi se htio sprijateljiti sa mnom. 

Sutrašnji dan ide u red onih dana u kojima je Švejk proživio najviše 
zadovoljstva, sreće i radosti. Kad se vratio iz Podhoraca, sam je o tom 
ovako pričao: 

- Momci, mene su ondje, baš kao i vas, svukli do gola i stavili me pod 
štrcaljku s hladnom vodom. A onda smo išli dvojica po dvojica pa nam je 
sanitetski narednik ošišao sve dlake ispod ruku i između nogu. 

Prolazio mi je onuda brijaćom mašinom, pa me je to i štipalo i škakljalo. 
Ali protiv ušiju je to vrlo dobro. Baš tako kao kad se vranama posiječe 


šuma. 

Zatim sam morao dati odijelo u neku sušionicu, a oni su mi u njoj ispržili 
remen, jer sam ga zaboravio izvući iz hlača. A onda su nam iz te sušionice 
pobacali smotana odijela, i mi smo se za njih otimali. 

Moju je kabanicu htio uzeti neka Bosanac, pa sam mu morao opaliti 
ćušku. 

A onda je došao neki gospodin poručnik i pročitao tko treba da bude 
predstavljen caru. Ja sam viknuo: ,Hierl“*, a on nas je odveo u stranu, 
na trg pod drvećem, da se ne družimo više s onima koji imaju uši. 

Zatim su postavili oltar, došla je muzika, vojni je svećenik služio misu, 


zaori ,Zum Gebet“*, a onda je došao prijestolonasljednik, car Karlo. 
Momci, to će biti dobar vladar, ja ga mogu najbolje preporučiti. On mi se 
odmah svidio čim sam ga ugledao. A kad je došao k meni, bio mi je još 
simpatičniji, od njega je tako krasno mirisalo. 

Iz njega se osjećala šljivovica, rum i konjak. Prijestolonasljednik je vrlo 
pristojan, mlad gospodin i čini se da je demokrat, bar se ne stidi da pije 
rum, iako loče samo najfiniji, jamaika-rum. 

A onda je jedan gospodin kapetan pročitao s arka papira što je tko od nas 
slavno učinio, te je rekao da u ratu pobjeđuje onaj koji ima bolje živce i 
više ratničkog elana. Zatim je komandirao: Rechts schaut!*** i mi smo 
gledali prijestolonasljednika kako prikopčava kolajne. 

Jedan je poručnik držao te kolajne na porculanskoj tasi na kojoj je bio 
natpis: ,Mattonijeva kiselica iz Kysibla najbolja je za želudac“, a car ih je 
odande uzimao i prikopčavao gumbašnicom vojnicima na lijevu stranu 
grudi. 

Prijestolonasljednik je došao do mene, ja okrenuh glavu, a ruka mi sjuri 
niz remen. On mi prikopčava kolajnu i od te slave ruka mu se tako trese 
da me je ubo gumbašnicom ispod kože. 

Ja niti ne trepćem i gledam mu u oči kao razbojnik u razbojnika. 

Aon mi reče: ,Rut, fojniče! Čini mi se da se mi feć jednom fidjela.“ 

A ja na to: ,Pokorno javljam, to može biti. Ja sam zalazio u ,Gostionicu 
kod kaleža“ ili k Banzetovima u Nusle.“ 

On me na to upita nisam li već kada bio u Brandejsu, a ja mu odgovorih: 
»pokorno javljam, u Brandejsu nisam bio, no bio sam jednom u Staroj 
Boleslavi kod nekog gospodina Svobode radi angorske mačke. Bio sam 
ondje zatvoren jer sam kod Lise zabunom odmamio psa šumaru Hrabčtu, 


šarenog, krasno išaranog prepeličara.“ 


385. . 
“71 ode dalje, drugom slavnom 


On mi pruži ruku i reče: ,Ich gratuliere 
vojniku kraj mene. 

Momci, dođite da pomirišete moju desnicu, da ne biste rekli da sam škrti 
da hoću da zadržim sve za sebe! 

Zatim je bio ručak, zajedno s oficirima. Neki je pukovnik sjedio na čelu 
stola, a nama je vani, kad smo dolazili u dvoranu, rekao jedan kadet: 
»Vojnici! Junaci! Ručat ćete s gospodom oficirima. Sjetite se da imate 
kolajne, da je vojska učinila od vas ljude, i nemojte se vladati kao svinje! 
Jela će servirati u činijama, i to najprije vama. Ali nemojte misliti da 
morate požderati sve i ne trpajte u tanjur previše! Treba da ostane nešto i 
za gospodu oficire. Vi ste, junaci, na gozbi koju je u znak priznanja vaših 
zasluga priredio prijestolonasljednik. Nemojte se dakle prežderati i opiti 
kao da ste kod kuće na proštenju. Prijestolonasljedniku triput: Živio, 
živio, živio!“ Mi viknusmo: ,Živio!“, a kadet, kad nas je posjeo oko stola, 
reče: 

»Gledat će vas gospodin pukovnik. Ako bude tko od vas previše jeo, dat će 
vas svezati ,, 

A onda su nam konobari donijeli tanjure, noževe i viljuške i dali nam 
juhu koju smo mi posrkali, a kadet je stajao nad nama. 

Zatim su nosili na pladnjevima svinjetinu, vrlo male porcije. Kad je svaki 
od nas uzeo komadić, pukovnik nas je poticao da uzmemo više, ali kadet 
nam je namigivao da ne uzimljemo. No ja sam ipak uzeo tri komadića, a 
kadet me je udario nogom u nogu. Ja skočih i rekoh: 

»Ja moram uzeti jer to želi gospodin pukovnik. Gospodin pukovnik je moj 
pretpostavljeni; ako on naloži, pojest ću to sve. Meni je danas car pružio 
ruku, pa ja neću da narušim subordinaciju.“ 

I knedla i kupusa natrpao sam u tanjur toliko da su oficiri izbuljili oči. A 
ja sam samo mislio: ,Momci, vidjet ćete vi što može junak!“ 

Bilo je još teletine i prženih pilića sa zelenim graškom, ali to su davali 
samo oficirima. Pilo se pivo i vino, a za put su nam natočili u čuturice 
ruma. Rum sam već popio i nemam više ni gutljaja ni za koga. Ali moju 
desnicu, koja se jučer rukovala sa carevom ručicom, može pomirisati tko 
god od vas hoće. Imat će bar vječnu uspomenu. 

A naveče, kad je natporučniku Lukašu pričao kako je tekla gozba, dodao 
je žalosno: 


- Pokorno javljam, gospodine natporučniče, ja sam htio bar jednu kolajnu 
ostaviti onako kako ju je prijestolonasljednik prikopčao za moju kožu, ali 
morao sam skinuti gumbašnicu jer me je jako peklo. Takva bi uspomena 
bila vrlo lijepa. Bio vam je u Pragu, gospodine natporučniče, kao načelnik 
ili primator neki gospodin doktor, ja već ne znam kako se zvao, koji je bio 
prilikom posljednjeg careva boravka u Pragu na gozbi na Hradčanima. 
Obukao je pri tom frak, naškrobljenu košulju i bijeli prsluk. Na toj gozbi 
on je, pokorno molim, uprljao prsluk umakom od sardele, a naprsnik 
košulje polio crnom kavom. A kad je došao kući, pozvao je rezbara, dao 
napraviti krasan zlatni okvir i rezbar je morao staviti pod staklo u taj 
okvir i tu košulju i bijeli prsluk. On je to htio objesiti pod sliku Jana Husa 
u gradskoj vijećnici, da Prag ima uspomenu na njega i da učitelji vode 
djecu da im pokažu kako izgledaju mrlje od kave kakvu pije car, i od 
umaka kakav car jede. Ali narodni su socijalisti sazvali protiv toga 
sastanak na Žofinu, pa je to narodna zastupnica Franja ZeminovA osudila 
kao čin koji nije dostojan mladočeškog narodnog zastupnika. Stoga je taj 
gospodin načelnik objesio taj okvir u svojoj spavaćoj sobi, upravo 
nasuprot slici Havličeka Borovskog na kojoj piše: 


Boja mi je crvena 1 bijela, 
baština mi poštenje i snaga; 
izdajica nikad biti neću, 
prijetili mi il davali blaga! 


- Švejku, šta ti sve ne znaš! - sleže Luk&4š ramenima. - Ti bi mogao biti 
urednik ,, Intimnog Praga“. 

- Pokorno javljam, gospodine natporučniče, ja ništa ne izmišljam, nego 
sve to znam iz svojeg velikog životnog iskustva. Uvijek se u životu nešto 
priča i čovjek uvijek uči: nešto nađe u novinama, nešto reknu ljudi, a 
pamćenje mi je dobro - prosvjedovao je Švejk. - Tako vam je, gospodine 
natporučniče, živio u Bfevnovu neki kućevlasnik, gospodin Niki, koji je 
imao dva sina. Jedan je otputovao u Ameriku i uoči odlaska pozajmio od 
drugog brata forintu, koju će mu ujutro vratiti. No ujutro je zaboravio i 
otputovao. Godine su prolazile i stari je gospodin Niki predao kuću sinu 
kad se sin oženio, i živio je kod njega kao pravoužitnik. I upravo kad se 
navršilo trideset godina otkako su se ta dva brata razišla, umro je stari 


gospodin. Pred kućom su već stajala pogrebna kola i svećenik je škropio 
pokojnika, kadli odjednom stiže neka kočija iz koje izađe neki krupni, 
solidni gospodin koji pođe uz stepenice. Nitko ga nije poznavao ni 
prepoznao sve dok nije pao pokraj lijesa na koljena i zaplakao: ,Tatice! 
Bar da te još tako vidim!“ 

Ljudi su prema tome zaključili da je to mlađi Jifi Nikl iz Amerike, i 
župnik svete Margarete održa odmah govor o premudrosti božjoj koja je 
sina dovela do očeva lijesa u pravi čas. Ali čim je župnik završio, stariji 
Nikl, Alojz, izvadi iz džepa notes pa reče Amerikancu: Stigao si u pravi 
čas, da mi vratiš forintu koju sam ti tada pozajmio prije nego što si 
otputovao, kako je ne bih morao sutra prenositi u novi notes. Ovaj mi je 
već sav ispisan. Ispišem obično dva na godinu, pa tako prenosim ovu 
forintu iz bilježnice u bilježnicu već šezdeset puta u tih trideset godina. 
Jifi, vrati mi dakle tu forintu!“ 

- Pokorno javljam, gospodine natporučniče, i ja ću se tako po tom ubodu 
sjećati našeg prijestolonasljednika! 

Ujutro je Švejk primijetio da mu se na lijevoj strani grudi razvija velika 
nateklina, pa pokazujući je Vančku, koji mu je savjetovao da stavlja na 
nju hladne obloge, reče lakonski, ne imenujući nikoga: 

- Vol jedan, opije se tako da onda bode ljude koji su za nj krvcu lijevali! 


VI. U OPKOPIMA 


Budući da je svaka teorija siva, a vječno zeleno je samo drvo života, svi su 
teoretičari nauke i ratovanja došli u škripac sa svojim umijećem već 
poslije mjesec dana ratovanja. 

U Češkoj je neki profesor izračunao da Austrija može ratovati stotinu 
godina i da će još uvijek imati dosta brašna za uštipke, ali već nakon 
godinu dana ratovanja nije se mogla dobiti ni crna žemička. 

Bilo je izračunato koliko patrona ispali vojnik za jedan sat, a iz vojnih 
streljana potječu tačne statistike o tome koliko puta pogodi tane tih 
patrona u sedmicu, što je u praksi značilo koliko se tim nabojima pobije 
neprijatelja. Međutim, vojnici su tri četvrtine tih patrona pobacali u 
zahode, a ostale su bez nišanjenja ispaljivali u prozore gospodina boga. 
Bilo je vrlo tačno utvrđeno koliko neprijatelja pobije granata, koliko 
šrapnela i koliko zemaljske površine zahvati njezina eksplozija. Računalo 
se da će se granate bacati na vojničke trupe kao što se kamenje baca u 
jato gusaka: a međutim nad topom koji stoji stotinu hiljada pobijedila je 
lopatica, koja se dobije za dva seksera i kojom se vojnik ukopao metar 
duboko pod zemlju, odakle je mogao poručiti: ,Pogodite me sada ako 
možete!“ 

Znalo se koliko se kilometara može prijeći na dan u napredovanju, i 
izračunavalo se to prosječno, počevši od napoleonskih ratova pa do 
balkansko-turskog rata. No u ratu se utvrdilo da plot od žica, koje su 


navučene preko kolčića, može da zadrži vojsku koja napreduje četrnaest 
dana. 

Vojska koja se branila, nastanila se u zemlji; vojska koja je napadala, 
morala se neko vrijeme povoditi za njezinim primjerom. 

Zemljište na kojem se ratovalo, pretvorilo se u voćnjake koji su imali 
plotove, a iza plotova su stajali stražari - voćari i na svakom drvu bila je 
šipka s lijepkom. Na plotovima su nedostajali samo natpisi: ,,Stranim 
osobama ulaz strogo zabranjen!“ 

A stražari su bdjeli nad svojim plotom i nad plotom svoga susjeda sve 
dotle dok nije stigla zapovijed da treba izaći iz vrta i susjeda premlatiti. 
Da vojnicima ne bude dosadno, slali su ih u patrole iz kojih se nije nitko 
vraćao, kompanije su demonstrirale protiv neprijatelja, a pri tim 
demonstracijama uvijek je nekoliko ljudi ubijeno, što nije ništa smetalo 
jer su marškompanije redovito stizale od kuće, iz pukovnija, i jer je 
nadobudna mladež rasla, tako da nije trebalo određivati doba štednje 
ljudi kao u ožujku za zečeve. 

Ljudi su se zavukli u rupe u zemlji kao njihovi davni preci trogloditi i 
pretvarali se polako, ali sigurno, u zvjerad. Službeno se to zvao ,pozicioni 
rat“. 

Stoga, kad je u bataljon 91. pukovnije došla marškompanija koja je 
popunjavala rupe u vodovima, nitko se nije iznenadio da je jedno 
popodne bio zbor, pregled uniforma i pregled pušaka, koji je natporučnik 
Lukaš obavio samo ovim riječima: 

- Nije li ti nabita? Pokreće li se još zatvarač? E, onda dobro! - dok su 
oficiri drugih kompanija vikali: 

- Zar je to očišćena puška? Isuse i Marijo, pavijane morski, ja ću te dati 
svezati! Valjaš se tu četrnaest dana, a sva ti je puška rđava. Ako dođe do 
iščašenja, skupo ćeš mi to platiti. 

Natporučniku Lukašu bilo je već svejedno. Već davno je on došao do 
uvjerenja, da čitav taj rat ne vrijedi ni pola lule duhana i da je svemu 
tome svrha samo besmisleno uništavanje imetka i ljudi, pa je svoje 
dužnosti obavljao kao nužno zlo koga se čovjek ne može osloboditi. 
Postao je ravnodušan prema svemu i osjećao se duševno uništenim i 
ubijenim; prljavština mu je dodijala, a vječno isti razgovori s oficirima 
uništavali mu živce. Katkada, kad bi Švejk pričao svoje mudrolije, on bi 
pomislio: ,Ovom čovjeku treba zavidjeti; duše mi, njegova blesavost znači 


veću sreću nego dobitak na lutriji.“ 

Pukovnik Schroder je naložio da vojnike treba uvježbavati, raditi s njima 
sve ono što se radilo u vojarnama. Lukaš je to tako obavljao da je vojnike 
prije podne izvodio izvan sela, a po podne je naredio da podoficiri 
obučavaju vojnike, što se pretvorilo u pričanje nemoralnih anegdota. 
Zatekao je jednom kadeta Bieglera kako vježba vojnike kako će 
pozdravljati starješine, te ih neprestano ispravlja, a to ga je ispunilo 
tolikom gorčinom da je nekoliko dana na to mislio: »Čovjeka će možda 
sutra ubiti, a kadet se brine za to da pri pozdravu vojnikov mali prst 
dolazi tačno iznad oka. Gospode Bože, čemu su potrebne sve te gluposti?“ 
Jednom je tu misao izrekao naglas pred Švejkom, a ovaj mu je odmah 
pružio duševnu utjehu: 

- Pokorno javljam, gospodine natporučniče, čitav svijet i čitav život nisu 
ništa drugo nego glupost. Ali to tako mora biti da bi ljudi imali od čega 
živjeti, školovani ljudi, gospodine natporučniče, i ne brinu se ni za što 
drugo nego za te gluposti, jer je to najveći kapital. Ja sam, pokorno 
molim, poznavao dva voćara, nekog Lojzu Vomačku i Frantu Pečenku, i 
oni su obojica odabrali u Uhfinčvsi trešnjev voćnjak i obojica su, dok su 
još trešnje cvjetale, dolazili k seljaku i nagovarali ga da im prepusti 
trešnje. Znate, gospodine natporučniče, i Vomačka i Pečenka htjeli su te 
trešnje svaki za sebe. Seljak ih je obećavao obojici, a pri tom je gledao da 
postigne što veću cijenu. I zaista, svaki je nudio sve više. A jednom je 
tako prolazio Vomačka po jednoj strani voćnjaka i gledao uvis koliko li će 
kilograma trešanja biti na jednoj voćki, a s druge je strane dolazio prema 
njemu Pečenka i razmišljao o istome. To je razljutilo Vomačku koji je bio 
vatren čovjek, pa on reče Pečenki: ,Ti riđonjo, ne dolazi mi u taj voćnjak 
jer ću ti inače slomiti noge!“ A Pečenka mu odgovori: ,Do bijesa, Lojza, 
ne govori tako, ja sam obrtnik i ne dopuštam nikomu da me vrijeđa, 
škiljavče bijedni! Kako si i ti obrtnik, vladaj se kao inteligentan čovjek jer 
ću ti inače razderati gubicu od jednog uha do drugoga!“ A VomaAčka mu 
na to opali pljusku, ali ga Pečenka udari palicom po glavi da mu je odmah 
iskočila kvrga. 

Otišli su obojica k liječniku i tražili da im dade liječničku svjedodžbu da 
je jedan drugome nanio tjelesnu povredu, uzeše advokate i dadoše stvar 
pred sud. Održala se prva rasprava, druga i treća, ali spor nisu mogli 
riješiti, pa su advokati savjetovali svakome od njih da tjeraju stvar dalje: 


predali su je dakle kaznenom sudu u Pragu. Onaj je voćnjak napokon 
kupio Vomačka, a Pečenka je kupio nešto kraj Dobropula. 

A sada, pokorno molim, gospodine natporučniče, računajte: dva doktora 
medicine, dva advokata, njihove pisarice, sudac i zapisničar u Ričanima, 
suci u Pragu, toliko je ljudi bilo zaposleno tim korisnim poslom. Prije 
nego je spor završen, došao je i kolovoz i trešnje su već davno otišle. U 
Pragu im je rekao neki sudbeni vijećnik da će obojicu zatvoriti, pa su im 
praški advokati, koji su zastupali advokate iz provincije, savjetovali da 
jedan drugomu oproste i da povuku tužbe. A oni su tako i uradili, pa su se 
sastali kod Štuparta i jedan drugoga sažalno pogledali. Lojza VomaAčka 
reče tada Pečenki: ,Franta, ja sam vol koji je dao doktorima sve one 
trešnje i zaradu od njih“, a Franta Pečenka obrisa rukavom suze u očima 
pa zakuka: ,Lojza, ja sam ti brat, i ja ću to ove godine skupo platiti! Isuse 
i Marijo, što će nam reći žene?“ Pokorno javljam, gospodine 
natporučniče, jeste li izračunali koliko je ljudi živjelo od toga što su te 
dvije budale u Uhfinčvsi opalili pljusku jedan drugome? 

- Čini mi se, Švejku - reče zamišljeno Lukaš - da baš ne voliš doktore i 
školovane ljude, što imaš protiv njih da udaraš stalno po njima? 

- Baš ništa, pokorno molim, gospodine natporučniče - smješkao se Švejk 
bezazleno - ja sam vam to, gospodine natporučniče, pričao samo zato da 
vidite da je i glupost potrebna na svijetu. Bože sačuvaj, da bih ja imao što 
protiv gospode ili da bih možda protiv njih govorio; ja to uvijek 
prepuštam anarhistima. Pa i gospodu, pokorno molim, treba kadgod 
sažaljivati; anarhisti im prave same neugodnosti. Bio vam je, gospodine 
natporučniče, u Libnju nekakav bravar, zvao se Soukup, bio je još mlad 
čovjek i također anarhist. Najprije je bio u organizaciji katoličke 
omladine, a onda je prešao k narodnim socijalistima, te je i govorio na 
njihovim zborovima. No, on se tako nekako razvijao sve dok nije postao 
anarhist. Bio je često u zatvoru, pa je zbog toga bio melankoličan. 
Govorio je da na svijetu nema više nikakve radosti. Jednom nam je 
pričao: ,Zaduživati se ne mogu jer mi nitko neće da pozajmi. Čim otvorim 
usta, odmah me zatvore zbog uvrede njegova veličanstva. Ako na 
poštanskom sanduku premažem znak austrijskog orla, zatvore me; ako 
policajcu nabijem halbec, također me zatvore. Pomišljam već na 
samoubojstvo.“ 

I zaista, te se noći htio objesiti na plotu Pofičkog parka, ali je naišla neka 


flundra, odgovorila ga od toga i uzela ga k sebi na spavanje. I ta mu je 
drolja, pokorno javljam, vratila volju za život i pokazala mu kako je svijet 
krasan; od nje je, pokorno javljam, dobio triper, pa se išao liječiti na 
kliniku, a kad je lijevao u sebe pivo i jeo hrenovke sa senfom, govorio je 
obično: ,,Sad ja znam što ću uraditi: pretvorit ću ga u kronični pa ću im se 
osvećivati do smrti. Zamislite, drugovi, profesor Janovsky je vladin i 
carski savjetnik, i on vam rekne medicinarima da mi je potrebno 
pregledati prostatu, to vam je neka žlijezda u utrobi, a mene zamoli: 
»Raskrečite se i sagnite!“ te mi, s oproštenjem, gurne prst u stražnjicu i 
okreće ga amo tamo. Samo zamislite, momci: vladin i carski savjetnik pa 
mi kopa prstom po stražnjici! Anarhist ne bi to napravio ni papi!“ Eto, 
pokorno molim, gospodine natporučniče, ja nemam ništa protiv 
inteligencije, nego je čak moram kadikad žaliti u njezinu teškom 
položaju. Strogost je potrebna za siromašne ljude i netko je mora 
provoditi. Kad ne bi bilo strogosti, školovani bi ljudi morali krasti. - 

I tako, kad je došla naredba da idu na položaj, da zamijene neki bataljon 
poljske pukovnije, natporučniku Lukašu je laknulo. Bila je to promjena 
koja je mogla biti početak nove promjene i novih utisaka. 

Smotra je bila završena. ,Batalion! Marširen, marš!“ začulo se sprijeda i 
bataljon je pošao. U sumrak su došli u posljednje selo Teofiopku, iza 
kojeg je već bila fronta. Određen je kratak odmor, pa su oficiri pošli na 
vijećanje u štab pukovnije čiju su jedinicu trebali da zamijene. A da 
vojnici ne bi zalutali, poslali su im vodiča koji im je rekao s mnogo lijepih 
izgleda: 

- Pazite, gadovi, da idete što tiše. Cesta kojom ćemo poći nalazi se pod 
neprijateljskom kontrolom i vatrom. Ako čime zaštropoćete, odmah će 
nam poslati nekoliko granata. No ja ne bih htio da poginem zbog vas. 
Cigarete se ugasiše, lulice nestadoše pod ovratnicima kabanica; vojnici 
držahu rukom svoje lopatice da ne udaraju bajonete, i vukli su se kao 
sjene iz sela u polje. Ondje su se penjali širokim iskopanim jarkom na 
brežuljak. Jarak se granao na više užih ogranaka i sprovodni je oficir slao 
kompanije raznim pravcima, a sam je išao srednjim putem na čelu 
kolone. A gore se jarak odjednom svršavao, zatvoren drugim jarkom, u 
koji su počeli ulaziti iz zemlje ljudski likovi. Izvlačili su se, jer se nije 
vidjelo, iz nekih rupa kao gujavice ili hruštevi kad se u travnju ugrije 
zemlja, jedan za drugim, u redovima s desne i s lijeve strane, tako da se 


oficir probijao kroz jarak, gurao laktom pridošle vojnike nagovarao ih 
prigušenim glasom: 

- Do sto đavola, ulazite unutra! U svaku rupu toliko vojnika koliko ima 
otvora za puške! Puške stavite odmah u otvore! Ulazi, smrade, što čekaš? 
Treba li da te udarim nogom u stražnjicu? 

Aoni koji su odlazili savjetovali su im: 

- Prosze pana, da ne provirujete glavom! Moskalji odmah pucaju! Prosze 
pana, jučer su dvojicu ubili, a devetoricu ranili! 

Perspektiva je dakle bila dosta primamljiva. 

Švejk htjede nešto upitati, ali uto viknu Lukaš: ,Švejku, Baloune!“ i tako 
je Švejkova interpelacija otpala; išli su za natporučnikom, koga je vodič 
vodio u stranu, u duboki klanac prema oficirskom opkopu. 

Bila je to vrlo duboka jama u koju se silazilo niz nekoliko stepenica. 
Kapetan koji je odlazio, kavalirski je ostavio u njoj zapaljenu svijeću, koju 
je momak htio ponijeti sa sobom, pa je ponosno rekao Lukašu: 

- Ovu su jamu kopali vojnici nedjelju dana, a strop su radili četiri noći. 
Kurvini sinovi Moskalji ubiše pri tom tri čovjeka, a oko šesnaest raniše. 
Ali sad je ovdje sigurno protiv svakog bombardiranja. Oficira ipak treba 
zaštititi, druže, zar ne? - dodade još, pruži Lukašu ruku i ode. 
Natporučnik izađe da vidi jesu li postavljene straže. Vraćajući se, čuo je 
Švejka kako objašnjava Balounu: 

- Moram mu naći nekakvu dasku da je stavi pod sebe. Vlažno je ovdje, 
voda kaplje sa zidova, pa bi mogao dobiti reumu. Donijet ću mu i 
strugotina da mu bude mekan ležaj. 

Uto se začu Balounov glas: 

- Isuse i Marijo, kako ćemo se tu prehranjivati? Svemogući bože, ta ovdje 
neće moći dovesti menažu! 

Svijet se u tom času Lukašu potpuno zgadio. Pao je na ono malo 
strugotine koje su preostale od prethodnika, i navukao pokrivač preko 
glave gunđajući: 

- Do đavola, što da radim? Da se ubijem ih da prijeđem k Rusima? 

Spavao je loše, trzao se i bježao pred nekim sablastima koje su ga 
natjerivale po golemim hridinama. Kad je ujutro ustao smlavljen i 
mrzovoljan, uzeo je od Balouna doručak i izašao sa šoljom napolje. Dolje 
je, kroz klanac, protjecao mali slabokrvni potočić. Kraj njega je sjedio 
dobri vojak Švejk i nožem izrezivao figure lutaka za maleni mlin koji se 


već u vodi veselo okretao i klepetao. Vidjevši natporučnika, ustade i, 
pozdravivši dosta nemarno, reče: 

- Želim vam dobro jutro! Pokorno javljam, svatko mora ukrasiti svoj stan, 
kao što je pisalo u Šim&čekovu ,Sretnom domu“. Ali nož mi je, gospodine 
natporučniče, vrlo tup. Prevario me Bosanac od koga sam ga kupio. 
Rekao mi je da je od solingenskog čelika, a mekan je kao olovo! 

Lukaš siđe dolje i gledajući s kakvim se naporom Švejk trudi da komadiću 
drveta dade lik čovjeka, reče nehotice: 


- Sancta simplicitas! a 
A Baloun nije nikada shvatio zašto ga je deset minuta kasnije upitao 
Švejk: - Čuj, zar ste fasovali toliko šljivovice da je natporučnik pijan već 
ujutro? 

x ** 
U opkopima ljudi su se dosađivali zbog obilja vremena i živi su trunuli, 
žderani od prljavštine i ušiju. Nisu se umivali, češljali, brijali. Oni koji su 
bili u blizini potoka mogli su govoriti o sreći, jer su imali bar dovoljno 
vode. Oni koji su bili podalje odvikavali su se od vode, jer ići po nju 
značilo je smrt, šolja vode plaćala se litrom ljudske krvi. Voda je bila 
skupa, a krv jeftina. 
Ono malo čovječnosti i inteligencije što je još preostalo u vojnicima 
gasilo se kao žeravica u pepelu. Osjetila i čuvstva otupješe, vojnici su 
postali ravnodušni i brinuli su se samo za jedno: kako će se najesti i 
spavati. 
Bio sam u Karpatima s vojnikom kojega sam od kuće poznavao kao 
živahnog i bistrog mladića, ali u opkopima je ležao i spavao dvadeset i dva 
sata na dan, a preostala dva nije prospavao samo zato što je noću morao 
ići na stražu. 
Vani je bilo opasno, vojnici su čitav dan čamili u rupama. Tako je bilo 
omogućeno da Švejk nije imao nikakva drugog posla, nego da se provlači 
kroz opkope i raspravlja s vojnicima o situaciji. 
Mir se nije približavao i nitko više nije vjerovao nikakvim vijestima. 
Novine su se odbacivale s psovkama koje su bile upućene onim 
blesanima što ih pišu i vuku njima narod za nos. 
U opkopima su nicale novosti i među vojnicima je bilo takvih individua 
koji su radi svog zadovoljstva slali u svijet najveće besmislice. No ono što 
je nosilo značku domaće proizvodnje primalo se i imalo je uspjeha. 


Govorilo se o tome i razmatralo sa svih strana. A činjenica što je Švejk 
doznavao neke vijesti od natporučnika i što je neke uvijek sam izmišljao, 
pobudila je u opkopima respekt prema njemu i davala obilježje 
vjerojatnosti i najvećim budalaštinama koje je širio po opkopima. 
Jednom se pojavio u opkopu s ovom novošću: 

- Dečki, dvanaesta će kompanija u osvit zore demonstrirati protiv Rusa. 
Trebala je to biti naša kompanija, ali ja sam pukovniku predložio 
dvanaestu jer je ona ionako na izdisaju. 

- Bože pomozi, ta će se provesti! - reče desetnik Rytina, seljak iz okolice 
Kolina. - Kad sam bio na srpskoj fronti, takvu je glupost protiv 
neprijateljskih opkopa radio naš bataljon, a za deset minuta vratilo nas se 
jedva polovina, te su se grobovi kopali dva dana. Ja znam da pukovnik 
neće ni izaći iz opkopa; on održava borbeni duh na naš račun. Kakva to 
ima smisla, za ime božje? 

- Gospodin pukovnik je rekao da ćemo time pokazati Rusima da ih se ne 
bojimo - objasni stvar Švejk. 

- Onih se ne mora bojati - javi se vojnik Bfečka, u civilu tesar. 

- Momci, da vidite kakav on ima opkop! Smješten je čak iza rezervi, samo 
za njega. Dubok je oko pet metara, strop smo sagradili od ukrštenih 
balvana, a na njima su vreće s pijeskom, pa onda gnoj i granje. Boji se da 
aeroplan ne baci štogod na njega. U takvom brlogu leži kao puh pa može 
brbljati o vojničkom duhu. 

- Gospodo, znate li što bi bilo fino? Kad bi se naš prdonja ogledao u 
dvoboju s onim prdonjom koji komandira Rusima - umiješa se u debatu 
frajt Trnka, stolar iz Pečaka. - Recite, gospodo, zar to ne bi bilo bolje: da 
svaki bataljon, pukovnija ili divizija s jedne i druge strane izaberu po 
jednoga čovjeka, a ostali da budu suci dvoboja? Kad bi Rus isprašio 
našega, mi bismo izgubili; a ako bi naš premlatio Moskovljanina, tada bi 
se predali Rusi. Tako se onda ne bi moralo toliko ljudi mučiti da izvojuju 
pobjedu. Ja sam, gospodo, čitao jednom krasan roman o takvom načinu 
ratovanja: ,,Sin lovca na medvjede“. U tom je romanu glavni junak Old 
Shatterhand, koji se uvijek sam borio s Indijancem u ime čitave svoje 
lovačke družbe. Osim toga što je crvenokošcima tumačio milosrdnost 
kršćanske vjere, on je Indijance i ubijao, ali to je činio nerado. Kad god bi 
išao na dvoboj s kakvim indijanskim poglavicom, Old Shatterhand bi 
uvijek govorio svojim drugovima: ,Ne bojte se za mene i uzdajte se u 


boga, on će mi dati da pobijedim. Ja ga neću ubiti, ali da znade da sam 
kršćanin, odsjeći ću mu tomahavkom obadvije ruke. Naša nam vjera, 
crveni psi, nalaže da budemo milosrdni.“ 

- To nije loša ideja - prihvati Bfečka. - bilo bi dovoljno kad bi se s ruskim 
Nikolom pobio sam Vilim ili Franjo Josip. Jeste li čuli, momci, što su 
jedan drugom telegrafirali kad su njihove vlade počele slati diplomatske 
note? Vilim je, kažu, telegrafirao u Petrograd ovako: ,Ti si stari Nikola, 
ništa ti nam ne možeš“, a Nikola mu odgovorio: ,Drž' košulju zubima, 
plaši mene: bu-bu-bu; ako te se i svi plaše, ja se tebe ne bojim!“ A naš 
stari car, vele, da im je obojici telegrafirao: ,,Tres amo, tres tamo, nama je 
to sve svejedno!“ Kad su se ovako zafrkavali, mogli bi se oni i sami boriti. 
- To što pričaš o Vilimu i Nikoli, to je prava istina - reče odrješito Švejk - 
ali to što govore o našem caru, to je bijedno ogovaranje. Naš je car primio 
vijest da mu Rusija objavljuje rat, s dostojanstvenim mirom, pun 
pravednog ogorčenja, kako je o tom pisao ,Glas naroda“. Kažu da je 
ministarskom vijeću rekao samo ovo: ,što više neprijatelja, to više časti“i 
»Kad već nismo pobijedili ni u jednom ratu, tada nam nije stalo ako jedan 
i izgubimo“ ili tako nešto slično. A na to je odmah otišao u kapucinski 
samostan i ondje se molio i dao fotografirati i ta je slika bila objavljena u 
»gvetozoru“. A bio vam je neki Lukeš, limar u Dobfišu i predsjednik 
veterana, koji je čuo nešto o toj slici i namjerice pošao u Prag da kupi taj 
broj ,,Svčtozora“. Nije mogao ni pivo popiti kako mu je bilo žao cara, kad 
ga je vidio kako je ožalošćen i duboko dirnut. On je nad tim tako jecao da 
su u gostionici mislili da je suviše pio, pa mu je jedan gost savjetovao da 
proguta pregršt soli iz soljenke. A kad su mu kasnije ubili najstarijeg sina, 
a mlađi se vratio bez ruke s opaljenim očima, pribio je tu sliku na zahod, 
a onda su ga odveli žandari. Kažu da je u Terezinu. 

- Ali ipak bi bilo bolje kad bi se vladari borili među sobom i pustili 
podanike na miru - ostajao je pri svom Bfečka. - Oni se ne bi morali boriti 
ni pištoljima ni sabljama ako se boje krvi. Mogli bi se rvati grčko-rimskim 
ili slobodnim stilom, kao Šmejkal i Frištensky, pa bi i to bilo dobro. 

- Ne ide to tako, druže - odgovori mudro Švejk. - Kad vladari imaju nešto 
među sobom, tada se o tome može odlučiti samo u pravednoj borbi, u 
kojoj se ne može varati i u kojoj ima toliko ljudi da se ne mogu dogovoriti 
za prevaru. Kad sam bio u bolnici, tada je kraj mene ležao neki Pepik 
Skuhra. Bio je to varijetetski umjetnik, salonski komičar, brusač i 


kradljivac, koji je imao izgon iz Praga, i kad baš nije krao, putovao je po 
svijetu s cirkusom. Bio je strahovito vješt u kartama, gutao je noževe, 
gurao u nos čavle od šest cola, duvao iz usta vatru, no najvještije je ipak 
krao. Osim toga bio je rvač grčko-rimskog stila. Jednom mi je pričao 
doživljaje iz svoga života i ispričao mi ovaj doživljaj koji mi se duboko 
usjekao u pamet. Pričao mi je otprilike ovo: 

»Imao sam tada dijete s nekom Andom Čadovom. Bila je to krasna žena, 
grofovskog roda, kći neke njemačke kneginje, ali je živjela u Josefovu kao 
vojnička kurva. Guram ja brus, a ona kolica i putujemo tako od Jičina do 
Turnova. Ondje me je nečim razljutila, pa sam ostavio na cesti i brus i nju 
i pobjegao. Vjeruješ li, druže, da sam se s njom sreo tek poslije tri godine 
na cesti iza Kralovica kod Plznja? Otišao sam od nje u Novu Paku, a ondje 
je bio neki Šimek sa cirkusom i odmah me angažirao kao neranjiva 
indijskog fakira, krotitelja tigrova i kralja džungle. Ali u Paki su prefrigani 
ljudi, pa nam je cirkus bio prazan. No i Šimek je imao samo dva konja, 
dresiranu kozu i psa koga nisam mogao ništa naučiti; osim toga 
nastupala je i njegova žena s izvježbanom majmunicom. Skinuli smo 
dakle platno i pošli u Novy Bousov, jer je Šimek govorio da ondje nije još 
nikada bilo cirkusa, da je to djevičanski grad. Održali smo prvu gala- 
predstavu, a na njoj je bilo samo nekoliko dječaka; održali smo drugu s 
velegradskim programom, a prisustvovali su i opet samo šegrti; sjedala 
prazna, elita nije došla. Šimek se počešao za ušima, telegrafirao u Prag i 
otputovao u Mladu Boleslavu, odakle je naveče dovezao iz štamparije 
velike plakate: ,,Grčko-rimsko rvanje za prvenstvo svijeta i za nagradu od 
deset tisuća kruna održava se u cirkusu Šimek, danas i svaki dan, do 
konačne odluke.“ Ujutro smo oblijepili plakate po gradu, a u podne 
stigoše iz Praga tri gospodina koji se nisu nikada nikome predstavili po 
imenu, i zatražiše direktora. Bili su to šampioni Njemačke, Rusije i 
Portugala, a naveče je počela borba; ja sam bio četvrti, čovjek sa ,crnom 
maskom“. A lukavi je Šimek prije toga rekao u gostionici da je čovjek s 
crnom maskom jedan građanin iz Bousova. Navečer je cirkus bio dupkom 
pun, čudo što nije puklo šatorsko platno, i borba se vodila po programu. 
Mi smo se, druže, unaprijed dogovorili kako će i kada će tko pobijediti, ali 
oni su me gadovi bacali amo tamo kao kakvu krpu. Toga sam dana oborio 
šampiona Portugala, ali šampion Njemačke i Rusije nisu se dali 
pobijediti. Tek drugi dan oborih momka koji je igrao Rusa, a cirkus je 


urlao od oduševljenja. Treći dan dade Šimek razbubnjati po gradu da 
okupljeni šampioni izazivaju na borbu snažne ljude iz Bousova i okolice 
za nagradu od pedeset kruna. Naveče su na predstavu došli ljudi iz daljine 
od tri sata hoda, pa sam ja morao dati šampionu Njemačke takvu kravatu 
da se svalio na zemlju. Poslije predstave sva su se trojica tako opila u 
gostionici da su premlatili direktora što im je malo platio, te su još iste 
noći strugnuli. 

A poslije podne cijepam ja drva iza cirkuskih kola, kadli me odjednom 
zovne s prozora direktor Šimek neka bih došao unutra. U kolima sjedi 
nepoznati gospodin, koji odmah ustane i pruži mi ruku: ,Ja sam 
T'uhyček, ovdašnji mesar. Htio bih se, majstore, ogledati večeras s vama, 
da vidim koliko sam jak.“ Meni se smrklo pred očima: bio je to čovjek jak 
kao bik, ruke su mu bile kao lopate, a noge kao stupovi. Uhvatim kvaku i 
rekoh: ,Drago mi je, no jeste li se osigurali za slučaj smrti? Jesu li vam 
opskrbljena žena i djeca? Znate, ja se s amaterima iz principa ne borim 
surovo, ali čovjek nikad ne zna što se može dogoditi.“ Gospodin T'uhyček 
se ražalosti, a direktor mi namigne da izađem s njime napolje. I odostrag 
iza kola poče gospodin T'uhyček zbunjeno: ,Znate, majstore, ja imam 
snage, o tom nema sumnje, ali ne znam vaše grifove i zahvate, čujte, 
majstore, dajte mi da pobijedim“". Ja se uvrijedih i rekoh: ,Gospodine, 
kako vi to zamišljate? Ja sam šampion Evrope pa da se dadem pobijediti 
od vas? Ja sam se već borio s Petrikom, Šmejkalom, Frištenskym, 
Steinbachom, Ciganievičem i s onim crncem Zipsom i svima sam pokazao 
kako se valja boriti. Zar mislite, gospodine, da me ta slava nije ništa 
stajala i da sad mogu dopustiti da mi je samo tako otmete?“ 

No on je sklopio ruke: ,Pogledajte, majstore, vi ćete odavde otići, a 
novine neće o tom pisati. No ja sam mještanin i ljudi bi mi se smijali do 
smrti. Ne znate vi, gospodine, Bousovljane! Molim vas, dopustite da vas 
pobijedim, pa ću priložiti još pedeset kruna i platiti u gostionici sav vaš 
potrošak“ I odvukao me odmah na paprikaš te sam tako pristao na svoj 
poraz, ali sam zahtijevao da to bude tek poslije četvrt sata rvanja. Druže 
moj, nikada nisam iskusio što te večeri. Cirkus je bio dupkom pun unatoč 
trostrukim ulazninama, a gospodin T'uhyček igrao se sa mnom kao pravi 
pravcati svračak s hruštem“*". Stiskao me da nisam mogao ni disati; bacio 
me u pijesak da sam raskrečio sve četiri kao žabac; držao sam se za njega 
da ne bih od slabosti pao. A tada mu šapnuh: ,Sada!“ i on se sruši na 


mene i klekne mi na prsa; a onda mi stade jednom nogom na trbuh i poče 
se klanjati općinstvu. Nastalo je, druže, takvo urlikanje da su ljudi u 
Sobotki istrčali na ulicu u košuljama i da je crkvenjak otišao na crkveni 
toranj da zvoni na uzbunu jer da na Sobotku idu Prusi. Poslije me morala 
direktorova žena mazati čitav tjedan, jer sam bio sav slomljen.“ 

- Tako se dakle, momci, ne bi moglo ni njima vjerovati - svršavao je Švejk 
prepričavanje događaja. - Kad bi i carevi išli na dvoboj ili na grčko-rimsko 
rvanje, nikad se ne bi moglo znati nisu li možda dogovorili kakvu 
svinjariju. No kad su se jednom održavale borbe u Pragu, tada je bilo 
sasvim drugačije. Tada je neki atleta Urbach, Nijemac, otkinuo našem 
Šmejkalu uho i razbio nos što je znatno povećalo simpatije prema 
gospodinu Šmejkalu. On je razmazao krv po cijelom licu i održao govor o 
tome neka općinstvo zamisli što on mora da podnese u inozemstvu kada 
ga je ovakav Nijemac ovako udesio u zlatnom slavenskom Pragu. Ali se 
zato osvetio Urbachu u slobodnom stilu tako sjajnim zahvatom palca da 
je Nijemac rikao kao bik, a i dvije su se biljeterke smrtno namučile 
pomažući gospodinu Šmejkalu i rukama i nogama da mu taj Berlinac ne 
izmakne. Još iste noći obojica su se ožderali kod Grafa na Vinohradima, 
držali se rukama oko vrata i ljubili se. Ti rvači imaju, vele, takvu naviku 
da se jedan prema drugome ponašaju viteški. Ali to je duga priča, pa ću 
vam je ispričati kojom drugom prilikom. Sada moram ići jer će se valjda 
fasovati. 


Otišao je, a začas se čulo iz druge jame: 

- Momci, sutra počinje ofenziva na čitavoj fronti, a naša će dvanaesta 
kompanija prva navaliti na Ruse. Došla je zapovijed od samoga cara; vele 
da mu se žuri i da bi htio završiti rat. 

Dok je Švejk širio po okopima paniku svojim ,zahodskim telegramima“, 
momak Baloun je marljivo držao na vatri svoju šolju i mućkao po njoj. 
Pod utjecajem vječnog glada podlegao je lakoj strasti koja je, uostalom, 
obuzela više vojnika: da pocinčaju iznutra šolju i da mijenjanjem 
supstancije kuhala izmišljaju nova jela s egzotičnim okusom. Kad se 
Švejk vraćao, često bi našao Balouna u najbližoj rupi kako maže šolju 
komadićem kože od slanine, ugrijava je na vatri i brzo je iznutra briše 
krpom da se srebrnasto sjaji. Zatim bi dohvatio torbu i vadeći iz nje razne 
paketiće i vrećice objašnjavao: 

- Najprije stavi unutra komadić slanine, zatim čehno češnjaka, nekoliko 
zrnaca papra pa sve to sprži; zatim uzmi žlicu brašna, nekoliko suhih 
šljiva i nalij u to vode, da se zgusne kad se skuha; na to dodaj nešto luka, 
pa pusti da kuha, a možeš staviti i komadić šećera, no ne zaboravi 
posoliti. A kad još staviš unutra Gr&4fovu kocku i narežeš kruha, imat ćeš 
tako dobro jelo da takva nećeš naći ni u kojem hotelu. 

Ukusnost njegovih jela mogla se lako objasniti jer je opskrbljivanje 
zapinjalo. Rusi su bdjeli danju i noću i onemogućivali svaki veći dodir s 
pozadinom. Tek što bi bataljonska komora zadrndala u selu, već bi oko 
ceste eksplodirale granate. Kuhinja koja je dolazila prema jutru zaostala 
bi pola sata od opkopa, pa su se vojnici noću probijali onamo sa šoljama. 
Jedan je čovjek nosio tri zdjelice i u njima bi donio raskuhanu rižu, 
komadiće crijeva, jetara i fileka za devet ljudi i vojnici su marljivo stezali 
remene oko pasa. 

Na dan su dobivali četvrtinu kruha, a od ementalskog sira fasovali su 
samo rupe s uzanim rubom. Kavine konzerve nisu vrijedile ništa jer su u 
tvornicama umjesto kave stavljali u njih posije, a komadići slanine bili su 
tako mali kao za špikovanje zeca. Ali Baloun je spremao jela i od tih 
sitnica. 

Jedne večeri sjetiše se Rusi da otvore vatru na selo, te počeše pucati iz 
teških topova i sipahu tako vatru čitavu noć. U toku dana poslali bi od 
vremena do vremena kakav pozdrav, kako bi se znalo da ne spavaju, a 
naveče započe paljba iznova. 


Kuhinja nije stigla, komora je vraćena, jer je granata ubila konje prvih 
kola i jer je vatra neprestano padala po liniji ceste. Dva dana nije bilo 
nikakva fasunga i u opkopima je započelo pravo gladovanje. 

Natporučnik Luka4š je dopustio da se pojedu ,željezne porcije“, ali njih 
već davno nije bilo jer su počivale u zahodu. Unatoč tome što su 
podoficiri morali svaki dan pregledavati vojnike da li imaju konzerve, 
vojnici su ih ipak potajno pojeli da ih ne bi, ako budu ranjeni ili ubijeni, 
pojeli bolničari. 

Rat je naučio ljude da budu pronalazači. Limenka se na rubovima fino 
razrezala, ispraznila i opet zatvorila i dalje nosila prazna. Vojnici su pri 
svakom pregledu imali konzerve u redu, i dosta je dugo potrajalo dok se 
došlo na to da je potrebno uzeti limenku u ruke i pregledati je izbliza. 
Među nesretnike koji su se usudili da na takav način varaju svoje 
pretpostavljene, pripadao je i Baloun koji je izjeo svoju konzervu već 
drugi dan čim mu je jedan spretan vojnik pokazao kako se to radi. A sada 
je očajnički trčkarao i tražio gdje bi našao što za jelo, ali nigdje nije bilo 
ničega, a i LukAševe su konzerve već davno nestale. 

Baloun je izgubio glavu i počeo govoriti o tome da se približava kraj 
svijeta 1 da dolazi sudnji dan. Sjedio je u kutu skrovišta i molio se iz 
malog molitvenika koji mu je zajedno sa šunkom poslala žena od kuće, 
da ima i duševne hrane. 

Te su noći Rusi prešli u napadaj, ali su bili odbijeni, a pred jutro su 
navalili i po drugi put. Po cijeloj liniji opkopa odjekivala je paklena 
pucnjava, iza opkopa i u žice pred njima padala je granata za granatom, a 
Baloun je, pokrivši uši dlanovima, kukao: 

- Gotovo je! Izmorili su nas gladom, a sad će nas poubijati! 

- Može se i to dogoditi - reče na to Švejk koji se naslonio na zid opkopa i, 
prema tome koliko se on potresao, nagađao kako je daleko od njih 
eksplodirala granata. - Pa i red je da se čovjek prije smrti čestito isposti! 
Mnogo je važnije umrijeti nego ići na pričest; poslije smrti ideš na 
nebesku gozbu, a onamo ne valja doći s prepunom trbušinom. Na 
početku rata, poslije bitke kod Zamošca, vojni su svećenici išli na bojno 
polje da pričešćuju, a iz Zamošca je s njima pošao i rabin da pogleda ima 
li ondje i koji ranjeni Židov, da i njega utješi. Išao je tako rabin s jednim 
feldkuratom i promatrao kako on daje teškim ranjenicima posljednju 
pomast, kad najednom pod jednim grmom naiđu na dva ranjena vojnika. 


Jedan je bio kršćanin, a drugi Židov. Feldkurat dade svomu vjerniku 
razrješenje grijeha, posljednju pomast i duševnu utjehu: ,Sine, tvoje su 
rane teške i život ti je na izmaku, ali ne boj se, još ćeš danas ugledati lice 
Gospodnje i vječno ćeš ga gledati s uživanjem.“ I vojnik poljubi štolu i 
umrije. Ali i rabin se pomolio nad onim vojnikom Židovom, pa mu je i on 
htio uliti u dušu nekakve snage za taj daleki put. I on mu reče: ,Mozes, 
vidim da nećeš dugo živjeti, ali nemoj se žalostiti, jer se svakom navrši 
vrijeme kada mora napustiti svoje poslove. A ti umireš takvom smrću da 
ćeš još danas večerati s Abrahamom.“ 

No taj vojnik pljunu i uzdahnu: ,Bog mi je svjedok, radije ne bih 
večerao“. Baloune, klipane grešni, spremaj se i ti na put u nebo! 

Baloun klekne i počne ljubiti korice knjige, a u taj čas udari granata tako 
blizu da je sa stropa palo nešto glinene prašine, pa Švejk reče ozbiljno: 

- E, sad će kucnuti taj čas. 

I usred najveće vatre začu se izvana glas: 

- Komandante! Komandante! Komandante!? 

- Švejku, idi pogledaj koga to đavo nosi amo! - zapovjedi natporučnik 
Lukaš. - Sto mu gromova, možda je to ordonans s porukom da bježimo! 
Švejk se probio kroz opkop prema glasu koji je neprekidno vikao: 
»Komandante, komandante!“, i vratio se začas sa dva vojnika koji su na 
leđima nosili velike i teške vreće. 

- Fasung? Sir, konzerve, slanina? - upita natporučnik pošavši im u susret. 
- Pokorno javljam, gospodine natporučniče, mi ne znamo što je u 
vrećama - odgovori jedan došljak - ali evo pisma od gospodina pukovnika 
Schrodera. Imamo nalog da ovo dostavimo pod svaku cijenu, a za to su 
nam obećali srebrnu kolajnu i nedjelju dana dopusta. 

Natporučnik žurno dohvati pismo i preleti očima nekoliko kratkih 
redaka: 

»gadržaj vreća valja odmah i najbrže razdijeliti vojnicima vašeg bataljona 
s nalogom da ga korisno upotrijebe!“ Potpis: ,Pukovnik Schroder.“ 

- Do bijesa, šta to može biti? - opsova natporučnik opipavajući vreće: 
Ručne granate? Municija? Svjetlosne rakete? - i naloži Švejku da otvori 
vreće. 

A Baloun, u kojem je zatinjala iskrica nade, priskoči Švejku u pomoć, 
misleći da je u vrećama dvopek. 

Konopac je popustio pod oštrinom noževa i Švejkove ruke zaroniše u 


unutrašnjost vreće. A onda ih Švejk izvuče i pokaza na svjetlu svijeće 
paketiće svilenog papira, krasno složene i svezane. Švejk ih pruži Lukašu. 
- Šta je to, za ime božje? - zavapi natporučnik. - Papir, svileni papir! Je li 
to vojnicima za cigarete? Pa duhan se više i ne fasuje! 

Lukaš baci bespomoćan pogled na vreće i zagleda se u vojnike, koji su ih 
donijeli, upitnim pogledom. 

- Pokorno javljam - javi se jedan od njih - jučer je u selu bila vizita nekih 
generalnih doktora koji su zagledavali u zahode. Pripovijedao je momak 
gospodina pukovnika kako se kod njih govorilo o tome da vojnici bacaju 
u zahod pisma koja dobivaju od kuće, sličice svetaca i careve sličice i da 
na fronti vlada oskudica papira, a time opada i poštovanje obitelji, vjere i 
društvenog uređenja. Pokorno javljam, gospodine natporučniče, taj će 
papir valjda ... 

- Isuse i Marijo - kliknu radosno Švejk - šalju nam smeđi, bijeli, ružičasti 
i plavi papir, plav kao nebo! Pokorno javljam, gospodine natporučniče, 
sada ćemo s uživanjem ići na zahod! Kad momci dobiju taj papir, sjedit će 
na gredi čitav dan. Tako je fin kao guščje perje, pa neće uopće grepsti. 

Švejk j je gorio od oduševljenja. 

- Šutite, Švejku! - izdera se Lukaš i okrećući se vojnicima reče slomljenim 
glasom: 

- Javite gospodinu pukovniku, da već tri dana nemamo kruha, fasunga, 
hrane ni konzerve. Javite mu da nam ponestaje municije i da nemam 
telefonske veze. Javite mu da ću klozetni papir razdijeliti odmah čim 
neprijatelj prekine paljbu. Sad ga vojnici ne trebaju. 

Baloun nad vrećama zalomi rukama; vojnici se spremahu na odlazak, a 
Švejk pojača natporučnikovu poruku: 

- Vidjeli ste, momci, kako udaraju Rusi. Recite gospodinu pukovniku da 
je svakom vojniku stražnjica od straha tako začepljena da mu ne bi 
mogao u rupu gurnuti ni slamku. Recite mu da kod nas ljudi uopće ne 
idu na zahod i da... 

- Švejku, kuš! - viknu razdraženo natporučnik. A Švejk, okrećući se prema 
njemu, reče meko i dobroćudno: 

- Ja se nimalo ne čudim, gospodine natporučniče, što vas je taj klozetni 
papir izbacio iz duševne ravnoteže. I ja sam jednom doživio s tim gadom 
veliku neugodnost. Bilo je to, pokorno javljam, kad sam bio šegrt u 
drogeriji gospodina Kokoške na Perštynu. Ja sam uvijek preko podneva 


ostajao sam u drogeriji, pomoćnici su išli na ručak, a gospodin šef je 
pisao straga u kancelariji. A jednom vam tako dođe u drogeriju neka 
gospoda i zatraži Mallatinu za ruke. Ja pogledam u ladicu, ali Mallatine 
nema. Ja joj rekoh: ,Nemamo, molim“, a ona se okrenu i ode. Ali stari 
gospodin Kokoška došao da pita što je gospođa željela, pa mu ja objasnih, 
aon mi reče: ,Ne smiješ tako govoriti, Pepiku. Kad nemamo ono što traži, 
ti ponudi nešto drugo slično. Jer to je zapravo svejedno“. I opali mi 
pljusku. 

Drugom prilikom došla opet u podne neka dama i rekla mi: ,Molila bih 
pet paketića klozetnog papira“. No mi smo ga baš to jutro rasprodali, a 
novi još nije stigao. Htjedoh joj to reći, ali uto se sjetih gospodina šefa i 
rekoh: ,Klozetni smo papir, milostiva gospođo, upravo rasprodali, ali 
imamo sve vrste glas-papira i šmirgl-papira. S koliko, molim, araka mogu 
da poslužim?“ 

Pokorno javljam, gospodine natporučniče, ja sam tada dobio toliko 
ćušaka od gospodina Kokoške da mi još i danas zuji u glavi kad se toga 
sjetim. Taj je gospodin Kokoška bio vrlo strog gospodin. On je otpustio 
gospodina Tauchena, svoga najboljega pomoćnika, jer je rekao 
kućevlasnikovoj gospođici, kad je došla k nama u dućan i zapitala: 
»Molim vas, imate li noćnu želju?“ - Imam, gospođice, i danju čim vas 
vidim.“ 

Baloun je zaspao na vrećama s neočekivanim fasungom, a Lukaš je izašao 
napolje, gdje je vatra već popuštala, Švejk je nanio k zidu šarene paketiće 
papira i legavši na njih rekao: 

- Baš je šteta što nam nisu poslali konfete i zmijice! 

Oko devet sati vatra prestade sasvim i Rusi poslaše parlamentarce radi 
utvrđivanja primirja, da bi mogli pokupiti svoje ranjenike i pokopati 
mrtve. Nije ih bilo malo, a ležali su i nekoliko koraka od austrijskih žica. 
Kad su formalnosti bile završene, naloži Lukaš da radni odred bataljona 
ode i pomogne Rusima pri kopanju grobova. A vodnik koji je zapovijedao 
tim odredom, posla začas izvještaj da među poginulima ima i 
Austrijanaca, jer poljske straže i patrole nisu imale vremena da se 
povuku, pa su pobijene paljbom s obadviju strana. 

Iz sela je stigla kuhinja, stigla je i komora s kruhom i fasungom. Opkopi 
su oživjeli, iz skrovišta se uzdizao dim, a drugi odred radnog bataljona 
popravljao je štete koje je nanijelo bombardiranje. Nasićeni i zadovoljeni 


vojnici izlažahu na opkope i promatrahu rad grobara i bolničara koji su 
nosili ranjenike u pozadinu, a mrtve su skupljali na gomilu za ukop, 
svlačeći ih do gola. Bilo ih je sve više i gomila se osjetljivo povećavala kad 
god su joj se približavala nosila. 

Gore, nad svojim opkopima, pojavili se i Rusi. Stajali su, premještajući se 
s noge na nogu, okom u oko s onima koje su noću ubijali i od kojih su se 
morali dati ubiti, te su i oni gledali isto tako zabezeknuto i glupo u 
rezultate borbe. Odjednom se pojavio među njima nekakav velik i šaren 
pas; ispružio je gubicu prema mrtvacima, provukao se ispod ruskih žica, 
zavijajući od bola, jer su mu bodljike oderale kožu, i otrčao do gomile kraj 
koje su grobari kopali jamu lopatama. Onjušio je mrtvace, obišao sve 
naokolo i pošao ravno prema austrijskim opkopima ne mareći za 
dozivanje s ruske strane: ,Kazbek! Ej, Kazbek!“ 

Provukao se kroz zapreke, pužući ispod žice, i upao u šančeve, tražeći 
nekoga. Zatim je ušao u skrovište gdje je sjedio Švejk, ocijenio situaciju 
kakva je nakon borbe i menaže. 

- Natporučnik je tražio izmjenu - tvrdio je Švejk. - Noćas će doći zamjena. 
- Da nas misle zamijeniti - svađao se desetnik Rytina - ne bi nam uopće 
poslali hranu, a kamoli fasung. Nema iza nas nikoga, druže. Mi ćemo 
ovdje ostati dok nas ne pokupe. 

- Gledajte, momci, pas! Baš kao moj šarov kod kuće! - kliknu vojnik Maly, 
seljak iz okolice Tabora. - Šarove dođi amo, no, hajde! 

Pucnuo je jezikom i pas stade pred njega, vrteći repom. Zatim se dao 
pogladiti i uhvatiti za ogrljak. A _Maly, sretan što je pronašao nešto 
poznato, zagrlio je psa i ljubio ga: 

- To je pas, to je dobro pašče! A kako ima krasne oči! Drugovi, nitko na 
svijetu nema tako krasne oči kao životinje! Ja sam, momci, imao kod 
kuće za vuču dva junca, koje sam sam othranio. A jedan je junac imao oči, 
takve oči da ni Djevica Marija nije mogla imati ljepše. Drugovi - povuče 
Maly nosom - ja sam živio za te junce, samo za njih! 

- To je čudno: živio si za volove, a umrijet ćeš za cara - nastavi Švejk na 
njegov uzdah. - Ali, druže... 

No zamuknuo je. Vani su se čuli uzbuđeni glasovi vojnika, a zatim glas 
natporučnika Lukaša kako raportira. Potom je nastupila tišina i u zaklon 
uđe vojnik šapćući: 

- Primirje je, pa su došli. Inače ne bi amo dolazili! Vizita je, momci, tu je 


pukovnik, neki strani oficiri, doktori i general. 

Kroz opkope je zaista prolazio generalni liječnik dr Witrowski, onaj isti 
koji je noću poslao paketiće klozetnog papira. Generalni liječnik je patio 
od fiksne ideje da se dizenterija, kolera i tifus pojavljuju na fronti zato što 
na zahodima nema papira, pa je sada obilazio opkope da vidi kako ga 
upotrebljavaju. 

Govorio je pri tom svojim pratiocima: 

- Ah, meine Herren, čistoća je važna stvar. Morbiditet i mortalitet mogu 
se umanjiti samo upotrebom klozetnog papira. 

I izgovarajući ovu Pitagorinu rečenicu vraćao se sa zahoda na čelu svoje 
pratnje, kadli u jarku naiđoše na čudan prizor. Na raširenom šatorskom 
platnu nosila su dva vojnika golog čovjeka, koji se trzao, bacao i 
podrhtavao nepravilnim, neočekivanim i nesavladljivim pokretima 
mišićja. 

- Was ist?** - upita liječnik zaustavljajući vojnike. 

- Pokorno javljam - reče preplašeno prvi spuštajući na zemlju šatorsko 
platno sa golim čovjekom - to je živi mrtvac. Trebao je da bude mrtav, a 
živ je; bio je među mrtvima pa je najednom oživio. 

- Živčani slom od eksplozije granate - utvrdi dr Witrowski zadovoljno. - 
Gospodo, pogledajte, to je krasan, klasičan, divan slučaj. Šta, jesi li naš ili 
Rus? - sagnuo se prema golom čovjeku. 

Čovjek na šatorskom platnu promatrao je ljude koji su ga okruživali 
zabezeknutim pogledom, no nije odgovorao. A general, saginjući se, 
viknu mu u uho: 

- Naš ili Rus? Čeh, Madžar, Nijemac, Poljak? 

Ali umjesto odgovora tijelo se još divljije bacalo, noge su udarale i 
skakale kao na plesu, ruke kao da su nešto hvatale po zraku, rastvarajući i 
otvarajući prste, a doktor se već derao: 

- Reci: Austrijanac ili Moskalj? 

Lukaša podiđe jeza gledajući nesretnika čija se glava bacala i udarala o 
zemlju odskakujući kao da je od gume. A doktor kojemu je također već 
postajalo neugodno, obrati se vojnicima koji su se skupljali oko 
neobičnog prizora: 

- Tko ga poznaje? Je li to vaš drug ili neprijatelj? 

Nitko ga nije poznavao, ali uto se iz pozadine progura sve do generala 
dobri vojak Švejk i pogledavši lice ove ljudske ruine, koja se bacakala 


pokraj oficirskih čizama, reče nasmijano: 

- Pokorno javljam, Vaša Ekscelencijo, to je čovjek. Kad se ljudi, pokorno 
molim, svuku do gola, tada ih ništa ne dijeli jednog od drugog i teško se 
može razaznati iz koje su države. Vidite, Vaša Ekscelencijo, i psima se 
mora stavljati broj na ogrljak, a i guskama i kokošima mora se navući 
prstenje na noge da bi se prepoznalo iz kojeg su jata. Bila je, pokorno 
javljam, u Michli neka gospođa Krucka, mljekarica, koja je rodila trojke, 
tri djevojčice. Ona im je bila mati, pa ih je morala označiti na stražnjici 
tintenom olovkom da ih ne pobrka pri dojenju. 


- Ja, ja, das ist wahr. Das ist Mensch, das ist noch immer Mensch**“ - 


reče doktor Witrowski svojoj pratnji. - Also, meine Herren, weiter, 
weiter!“ 
Iza njegovih leđa poblijedjeli je natporučnik Luka4š pokazivao Švejku na 
grkljan i isplazivši jezik htio mu naznačiti da šuti, jer je opet učinio nešto 
što graniči s vješanjem. 

x ** 
Bataljon u opkopima nisu zamijenili, pa se nastavljao dosadan život iz 
dana u dan. Prljavosti, ušiju i svraba bilo je sve više, gamad se množila u 
rublju koje je bilo zasićeno znojem jer se nije mijenjalo, a rat koji se 
vodio protiv gamadi očima i noktima palaca, nije pomogao. Prsti su po 
šavovima košulja i gaća pucketali od jutra do večera, a sutradan je lov 
započinjao iznova. Ni osamljenost natporučnika Lukaša koji je bio u 
svom opkopu, bez užeg dodira s vojnicima, nije ga zaštitila od sive 
gamadi. Jednom je Švejk primijetio kako natporučnik ujutro zavlači ruku 
pod pazuho i baca u travu uši koje nalazi bez traganja, običnim zahvatom. 
Bile su velike, uhranjene, i Švejk je jasno vidio kako padnuvši na zemlju 
raširuju nožice. 
- Pokorno javljam - reče uljudno - zar i vi, gospodine natporučniče, imate 
uši? Ja bih vas, pokorno molim, namazao živinom mašću; imam veliku 
kutiju takve masti. Imat ćete ušiju i kasnije, gospodine natporučniče, ali 
neće vas više žderati. 
Lukaš je sa zahvalnošću prihvatio tu ponudu i podvrgao se osjetljivoj 
proceduri pod Švejkovim dlanovima. A zatim, navukavši košulju, ode do 
kovčega, otvori ga i izvadi iz njega brončanu kolajnu: 
- Eto ti, Švejku, kolajne, pa je nosi, a naknadno ću te nagraditi. To je 
kolajna za hrabrost i za to što nisi napustio svoga oficira u opasnosti. 


- A vi ste, gospodine natporučniče, zaista i bili u opasnosti - nasmijao se 
Švejk. - Da ste to ostavili tako još koji dan, požderale bi vas uši. Pokorno 
javljam, sada idem u šumu po drva. 

Rusi su opet kadikad pripucali. Približavalo se veče, a Švejk se s drvima 
još nije vraćao. Još nikad nije toliko izostao. Natporučnik Lukaš posla 
Balouna da ga potraži po zaklonima. 

Nakon prilično vremena vratio se Baloun sav preplašen i zaplakan, vodeći 
sa sobom nepoznata vojnika. Postavio ga pred natporučnika i zakukao: 

- Isuse Kriste, i Švejk je već na drugom svijetu. Ubili su ga u šumi. 

- Švejka? Tko je ubio Švejka? - izdera se Luk4š na Balouna. 

Baloun, plačući, pokaza na vojnika, a ovaj, pruživši natporučniku žutu 
limenu kutijicu, reče: 

- Pokorno javljam, ovo je kutijica s legitimacijom vojnika kojega su naši 
momci našli ubijena u šumi. Iz vaše je kompanije, gospodine 
natporučniče. Gospodin poručnik moli da pošaljete koga da ga pregleda, 
ako bi možda drugovi htjeli da ga sami pokopaju. 

Natporučnik otvori kutijicu; nije bilo nikakve sumnje, legitimacija je 
Švejkova. Luk4š je osjećao kao da mu je kroz tijelo od glave do pete 
projurio komad leda. 

- Gdje je? Jeste li ga donijeli? - upita teškom mukom. 

- Ne, pokorno javljam, još je u šumi. Udarila ga je u glavu čahura od 
šrapnele. 

Natporučnik se požuri za vojnikom, dok je Baloun jadikovao i sazivao 
vojnike da idu kopati grob. A zatim je pošao zajedno s njima za 
natporučnikom. 

Na kraju šume ležao je na obronku ubijeni vojnik. Imao je na sebi samo 
hlače, a nad njim je na grmu visjela bluza na kojoj su sjale tri kolajne; 
noge su mu bile bose, a cipele su stajale podalje. Glava mrtvog vojnika 
bila je potpuno razmrskana, sve je naokolo bilo poprskano mozgom i 
krvlju. Natporučnik pogleda bluzu za koju se nije moglo sumnjati da 
pripada Švejku, pa reče vojnicima prigušenim glasom, trgajući s bluze 
kolajne: 

- Iskopajte mu grob pod onim hrastom! -i ode žurno dalje. 

Grlo mu se steglo, a na oči mu navrle suze; samo je ponavljao u sebi: 

- Dakle i Švejk! Jadni Švejk! - i učinilo mu se da je sada on na redu. 
Baloun se s groba vratio vrlo kasno i posrtao je kao da je bolestan. 


Prigrijao je natporučniku večeru i sjedajući pod svjećicu izvukao je 
molitvenik: 

- Stavili smo na grob našem zlatnom drugu velik brezov križ. Ta on jadnik 
spava u neposvećenoj zemlji kao božja marva! 

Lukaš nije ništa odgovorio. Baloun otvori molitvenik i poče poluglasno 
čitati litanije za duše pokojnika. 

Natporučnik uskoro legne, a Baloun nastavi moljenje: 

- Molimo se za vjerne pokojnike! Pokoj vječni daruj im, Gospodine, i 
svjetlost vječna neka im svijetli! Počivali u miru! Spasi sluge svoje, 
Gospode, koji se uzdaju u tebe! - no uto se odgurnu šatorsko krilo koje je 
visjelo nad ulazom u zaklon, te se u nj tiho ušulja neki bijeli lik. 

Majko Božja Klokotska! Švejkov duh! Ne može se smiriti u grobu - zajeca 
Baloun uzmičući iza natporučnika koji je ležao. Bijeli lik zaustavio se kod 
zida i počeo rukom opipavati torbu koja je na njemu visjela. Baloun, više 
mrtav nego živ, ispruži pred sebe molitvenik i poče zaklinjati: 

- U ime trojednoga boga odstupi, sotono! U ime Gospoda našeg koji je 
umro na križu, ne čini zlo nedužnoj duši! 

- Baloune, vole, ne budali! Zar si poludio ili si se opio, pa imaš delirium 
tremens? - reče tihim glasom prikaza. - Sto mu gromova, šuti i ne budi 
natporučnika. Ja ću se već nekako pomoći do zore! 

- Isuse i Marijo, on hoće da ostane ovdje do zore! - zavrišta Baloun i pade 
na natporučnika vičući: 

- Švejkov duh! Švejkov duh! 

Pokrivač spade s natporučnika i on skoči: 

- Baloune, zar si poludio? Što se događa? - obrati se on na momka. 

No tada se približi k njemu bijeli lik, podiže ruku do štitnika kape i 
isprsivši se reče: 

- Pokorno javljam, gospodine natporučniče, da nisam donio drva i da mi 
je netko u šumi ukrao uniformu. Ja sam je stavio u mravinjak da mi 
mravi pokupe uši i gnjide. To vam je, gospodine natporučniče, vrlo 
praktičan pronalazak. Mravi izvlače i nose te uši i gnjide da je milina. 
Pokorno molim, kasnije sam u potočiću oprao noge i malo drijemnuo. 
Kad sam se probudio, uniforme više nije bilo. Stidio sam se, gospodine 
natporučniče, doći ovamo gol po danu, da nam ne bi pukla bruka. 
Pokorno molim novu uniformu i da se traga za kradljivcem koji mi je 
odnio kolajne. Kažu, gospodine natporučniče, da je danas ubijen netko iz 


naše kompanije. 
- Dobit ćeš uniformu, dobit ćeš je, Švejku - reče natporučnik olakšana 
srca. - Znaš, Švejku, iskusio sam s tobom već mnogo toga, ali da su te 
zaista ubili, bilo bi mi tužno na svijetu. 
- Pokorno javljam, gospodine natporučniče - nasmijao se Švejk nježno - ja 
se onda već radi vas neću dati ubiti. 
Baloun se dotle pribrao, te pošto je Švejka opipao i vidio da on i puši, 
povjerovao je da to nije samo njegov duh. Ispričao mu je kako su ga 
svečano pokopali i kako je šrapnela ubila kradljivca. Kad je Švejk čuo da 
su kolajne sačuvane, reče: 
- A ja nisam ni napisao na njih: ,Tko mi ih ukrade, neka mu ruka 
otpadne!“ Navukao je samo hlače, a već je kažnjen smrću. Tko zna što bi 
se dogodilo da je obukao i moju bluzu? Možda bi ga zadesilo i što gore. 

x ** 
Nedjelju dana poslije te zgode Rusi počeše opet navaljivati. Topovi se 
ponovo razigraše, bacajući granate u austrijske opkope, i zemlja se 
pretvorila u pakao. Dvanaest sati padala je neprekidno vatra kidajući žice, 


rušeći zaklone i uništavajući ljude. Predveče, kad je vatra oslabila, 


odjeknulo je kroz opkope: ,Zuruck! Zuruck! Alles zurick!“*?*" 


Bataljon nije uzmicao, nego je bježao, tako da nije bilo potrebno nagoniti 
vojnike da žure. Iza njih bi često iz daljine odjeknulo rastegnuto rusko 
»Hurarara!“, što je samo davalo petama vjetra. U kasnu noć probijali su 
se vojnici kroz tamu, zapadajući do koljena u pijesak i gacajući kadgod po 
močvarama. A onda se pojavi pred njima selo, te se vojnici, na smrt 
umorni i izmučeni, zavukoše u štagljeve. Neprijatelj ih nije progonio, 
nego im je priuštio odmor do jutra; a onda počeo obasipati selo 
šrapnelama. 

Natporučnik Lukaš izda nalog za dalje uzmicanje, nastojeći da s 
bataljonom stigne na cestu. Stigli su brzo na cestu, ali su zapali u 
strahovit kaos. Od vremena do vremena prevrnula bi se kola i zapriječila 
put svima, sve dok ih ne bi odgurali s ceste u jarak. Kraj takvih bi kola 
zastajali vojnici i vadili iz njih konzerve, kruh i šećer, ne mareći za to što 
bi ih oficiri udarali štapovima i prijetili se revolverima. U gomilu koja je 
uzimala iz kola konzerve upleo se i Švejk. Napunio je torbu konzervama, 
a zato gaje pohvalio neki stari vojnik: 

_ To ti vrijedi! Čuvaj te konzerve, a sve drugo baci! Ako imaš torbu, žlicu i 


šolju, tada se u ratu nećeš izgubiti. To je za održanje života važnije nego 
puška. 
Natporučnika je već davno izgubio, Balouna nije vidio od jutra. Sam se 
zadovoljno valjao u toj ljudskoj rijeci koja se bacala, trzala, jadikovala i 
psovala, ali se pomicala naprijed. Pred njima su goniči natjerali na cestu 
stado goveda s kojim su nastojali stići u sigurnu zonu. Obilje volova, 
krava i teladi pomiješalo se sada među junačku vojsku sivoplave armije. 
A neprijatelj je napredovao oštrim tempom; osuo je cestu vatrom i bacao 
na nju salve šrapnela. To je sasvim zbunilo jadnu, četveronožnu stoku, 
koja nije bila priviknuta na to da može završiti život uz takvu bengalsku 
vatru. Počela se plašiti, bosti rogovima i navaljivati na zidove ljudskih 
tjelesa. Na cesti se počele stvarati gungule koje su se prebacivale s jedne 
strane na drugu. Ranjene životinje, lude od straha i bijesne od bola, 
probijale su se naprijed rušeći sve oko sebe i bježale su s ceste u polje. 
Rusi su osim šrapnela počeli bacati i granate. Jedna je pala baš nasred 
ceste i u tom se metežu odigrala tragedija koju nije vidjelo mnogo 
vojnika. Iz golemog oblaka dima iskočila je velika, snažna krava i jureći 
preplašeno i slijepo naprijed zabola rogove svoje pognute glave u telećak 
vojnika koji je išao pokraj ceste, a onda je otrčala žurno u polje. Na 
rogovima o remenju telećaka visio je vojnik, mahao rukama, mlatarao 
nogama i vikao: 
- Stoj, ubit ću te zbog veleizdaje! Ne, to mi se još nije dogodilo! 

x ** 
Patrola osme pukovnije donskih kozaka napredovala je oprezno, korak po 
korak, kao izvidnica svoga odreda koji je išao zamijeniti na položaj 
umorne dijelove trećeg kavkaskog armijskog zbora. Pet konjanika kozaka 
jahalo je polako putem držeći duga koplja na bokovima konja. Zaustaviše 
se na rubu mladikovine, sjahaše s konja i povedoše ih na uzdi. ,Horunžij“ 
(zastavnik) je išao na čelu patrole. Najednom se on okrenu vojnicima i 
prosikta: 
- Ložiš!*“ 
Popadali su na zemlju, dok je oficir bez konja otpuzao u guštik odakle se 
čulo mukanje, topot i ljudski govor. Vratio se začas i šapućući izdao 
naloge. Kozaci skočiše na konje i raširiše se u polukrugu na putu oko 
kojega je bila čistina. Namjestiše koplja za napadaj i izvukoše sablje 
očekujući zapovijed. Ali nje nije bilo. I tako kozaci sami nađoše 


čudnovatog neprijatelja na koga su pošli. Na čistini je pasla velika, šarena 
krava koju je na konopcu vodio čovjek u poderanoj austrijskoj uniformi. 
Konopac je bio omotan kravi oko roga. Svezavši kravu, čovjek je legao 
pod nju i počeo je musti u zdjelicu razgovarajući sam sa sobom: 

- Vidiš, šaruljo, sad ćemo ovako zajedno poći i živjeti u tim šumama kao 
pustinjaci. Ti ćeš me hraniti svojim mlijekom da ne umrem. Šaruljo, daj 
više mlijeka, nemoj me osramotiti! Sveta je Genoveva imala samo 
košutu, koja joj je davala dosta mlijeka, a ti si ipak ementalska krava! 
»Horunžij“ klimnu glavom najbližem kozaku, on priđe bliže, pa mu oficir 
šapnu: 

- Vojennoplennyj? Sumasšedšij? Čto li? (Zarobljenik? Luđak? Što li?) 

- Vaše blagorodie - šapnu kozak - u njego vintovka! (Vaše blagorođe, on 
ima pušku!) 

- Da? - začudio se zapovjednik i tek sada je opazio da čovjek s kravom ima 
preko ramena pušku. 

- Nu, vperjod, rebjata! (No, naprijed, djeco!) - viknu oficir i četiri se 
konjanika nađoše na čistini, uperiše koplja u čovjekove grudi i dreknuše: 
- Ruki v verh! (Ruke uvis!) 

Čovjek-vojnik digne ruke uvis; jedan kozak skoči s konja i uzme mu 
pušku. Onda oficir potjera konja prema njemu i upita ga: 

- Ty kto takoj? Čto ty zdčs dčlaješ? (Tko si ti? što ovdje radiš?) 

Čovjek raskopča puceta na bluzi i razgalivši na prsima košulju, viknu 
očajnički: 

- Ubijte me, ja sam izdao svoga cara! 

- Žerut vas vši tože zdorovo? (Žderu li vas uši jako?) - odgovori mu kozak 
melankoličnim pitanjem, misleći da čovjek pokazuje izgrizena prsa. - No, 
hybaj pan, v pien, ruskoj kaši kušat! No, pašoi, pašoi! (No, hajde, 
gospodine, u zarobljeništvo, da okušaš rusku kašu! No, idi, idi!) - I 
pograbivši vojnika za rame, opazi na njegovoj bluzi tri kolajne, pa reče 
oficiru: 

- Vot svoloč, kresti u njego; značit, na našego brata striljal! (Gle gada, ima 
kolajne; znači da je pucao na našega brata!) - i opali vojniku pljusku, a 
onda mu otrgne kolajne i turi ih u džep. Zatim odvede zarobljenika u 
pozadinu, prema štabu, držeći ga za rame. A zarobljenik se okrene k 
njemu i reče mu: 


- Nemojte ubiti tu kravu jer daje dosta mlijeka! Čuj, za vas se kaže da ste 
nam braća, ali izgleda da ste nam takva braća kao neki Roztočili iz 
Slivenca koji su jedan drugog rasporili. Nemoj me tako držati, neću ti 
pobjeći! Na Kesnerki je stanovao neki drotar Fujaček koji je policajcu, 
kad ga je tako uhvatio, opalio ćušku. 

Došli su do pukovnije, i kozak predvede zarobljenika pred štab oficira: 
samo zlato, samo srebro, tako da je poderani Austrijanac iskolačio oči. 
Debeli pukovnik viknu na njega: 

- Vot, vojennoplennyj! Kažetsa, živoj jazyk! Kak tvoja familija? (Eto 
zarobljenika! Čini se, živ jezik/*; kako ti je prezime?) 

- Pokorno javljam, ja sam neženja - reče zarobljenik. - Ali od vas je lijepo, 
vaše gospodstvo, što me pitate za ženu i za dječicu. 

Oficir se okrenu prema štabu s pitanjem: 

- Durak-čudak? (Glupan ili čudak?) - a onda lomeći jezik reče 
zarobljeniku njemački: 

- Sagst du dein Name!?*“ 

A tada se vojnik nape kao žica, uperi oči u oči pukovnika, koji je shvatio 
da pred njim stoji reprezentant neprijateljskog carstva, i reče glasom koji 
je preletio preko ukrajinske stepe, preko čitave velike Rusije i Urala, 
preko Sibirije, preko Kavkaza sve do Crnog mora: 


Josef Švejk, Prag, Na Bojištu, ,Kod Kaleža“! 


JAROSLAV HAŠEK 


(1883 - 1923) 


Autor Doživljaja dobrog vojaka Švejka za svjetskog rata rodio se 24. 
travnja 1883. u Pragu u profesorskoj obitelji. Roditelji su mu bili pobožni 
ljudi, ali Jaroslav se još kao dječak i kasnije kao učenik odbio od njih i u 
zrelijoj dobi opredijelio se za slobodoumni, demokratski i revolucionarni 
put. Hašek nije svršio redovno školovanje jer je već iz nižih razreda 
gimnazije bio isključen, pa je prešao kao šegrt u prašku drogeriju, ali se 
ipak 1900. upisao na trgovačku akademiju i nakon apsolutorija 1902. 
postao bankovni činovnik. Uskoro se priključio češkom anarhističkom i 
socijalističkom pokretu, surađivao je humoreskama i satirama iz 
suvremenog života u češkoj dnevnoj, tjednoj i mjesečnoj štampi i uskoro 
ušao kao redaktor u dnevnik ,Českć slovo“. 

Kad je 1914. buknuo prvi svjetski rat, Hašek je unovačen i od veljače 1915. 
nalazi se pod komandom kapetana Sagnera, s kojim polazi na rusko 
bojište. Prolazi uglavnom onaj put koji je opisao u Doživljajima dobrog 
vojaka Švejka, prijavljuje se 1916. u čehoslovačke dobrovoljačke jedinice 
za borbu protiv Austro-Ugarske, a poslije Oktobarske revolucije stupa u 
veljači 1918. kao dobrovoljac u Crvenu armiju. I u Sovjetskom Savezu 
radi kao politički novinar i književnik, ali se na poziv drugova iz 
domovine vraća u Čehoslovačku 19. prosinca 1920, piše ondje Doživljaje 
dobrog vojaka Švejka, proganjan od reakcije, ali uskoro oboli, ne dovršava 
djelo i umire razmjerno mlad, 3. siječnja 1923. ne navršivši ni četrdeset 
godina. 

Hašek je bio vrlo plodan pisac. Napisao je dvadesetak knjiga humoresaka 
i satira, ali glavno mu je djelo ipak satirički roman Doživljaji dobrog 
vojaka Švejka za svjetskog rata, zamišljen u 12 knjiga, od kojih je Hašek 
stigao napisati tek nepune četiri knjige. To je u prvom redu roman o 
strahotama prvog svjetskog rata i o snalažljivosti maloga čovjeka u 
strašnoj ljudskoj klaonici. U drugome redu to je obračun s Austro- 
Ugarskom — monarhijom, ismijavanje austrijskog birokratskog i 
militarističkog, klerikalnog i kapitalističkog svijeta. A sve to ne samo sa 
mnogo satire nego i sa mnogo humora, neposrednog i raspojasanog, koji 


olakšava ljudsku misao, tako da je to djelo omiljeno u svim krugovima 
čitalaca. Na račun cara, policije, suda, crkve, vojske, glupih građana i 
sebičnih majstora Hašek je stvorio toliko smiješnih prizora da se 
moramo diviti njegovoj neiscrpljivosti. A sve to nije smijeh radi smijeha, 
nego su uz to izrečene i mnoge životne istine koje su lebdjele u zraku, ali 
u njegovo ih je vrijeme izricao samo manji broj ljudi. 
Mnogo je knjiga napisano o ratu, ali rijetko je koja toliko humoristična i 
izaziva toliko smijeha kao ova, u kojoj je Hašek stvorio nezaboravni tip 
Švejka kakva je rodio prvi svjetski rat, a koji se u svjetskoj književnosti 
stavlja uz bok općepoznatih tipova kao što su Oblomov, Tartuffe, Sancho 
Panza, Don Ouijote i dr. Stoga i nije čudo što je Hašekov Švejk 
najprevođenija češka knjiga uopće. 
Prevodilac je - kao i autor - u znatnoj mjeri zadržao tadašnju stručnu 
vojnu terminologiju, da bi se što bolje dočarala tadašnja austrougarska 
atmosfera. 
Prvo izdanje ovog prijevoda izašlo je u Zagrebu god. 1953, a drugo god. 
1959. Predratni, Vračarevićev prijevod nije dao djelo u potpunosti, zbog 
cenzorske intervencije. 

LJUDEVIT JONKE 


Zabilješke 


[1] 
Opodeldok je naziv masti za reumu. (Prev.) 


[—2] 
Samica. (Prev.) 


[3] 


Začepi gubicu i služi dalje! (Prev.) 


[——4] 
Sposoban. (Prev.) 


[5] 
Neki pisci upotrebljavaju izraz ,grize grižnja savjesti“ Ne smatrani ovaj izraz 
potpuno tačnim. I tigar čovjeka ždere, a ne grize. (Autor) 


[—6] 
Uhapšenička knjiga. (Prev.) 


[—7] 
Zivio! Dolje Srbi! (Prev.) 


[8] 


Čitav je češki narod banda simulanata. (Prev.) 


[—9] 
Okrenite se! (Odlazite!) (Prev.) 


[10] 
To je zaista osobit smokvin list. (Prev.) 


[11] 
Vi ste simulant! (Prev.) 


[—-12] 
Odmah zatvorite ovoga momka! (Prev.) 


[13] 


Prokleto pseto, odrpanče, zlosretna stoko! (Prev.) 


[14] 
Pogled nadesno! (Prev.) 


[-15] 
Voljno! (Prev.) 


[-16] 
Odstup! (Prev.) 


[17] B 
Dobri vojak Svejk. (Prev.) 


[18] 
Češki vojnik je dobar vojnik, vojnik bogalj je junak, češki vojnik vrlo voli 
Austrijance. (Prev.) 


[-19] 
Čitala sam sve u novinama, donijet ću vam jela, duhana, slatkiša; češki je vojnik 
dobar vojnik. Johann, dođite amo! (Prev.) 


[-20] 
Bog neka kazni Englesku! (Prev.) 


[—21] 
Sjedinjenim snagama! (Prev.) 


[22] 
Za Boga, cara i domovinu! (Prev.) 


[-23] 
Austrijo, o plemeniti dome, istakni zastave svoje, neka se eto vijore na vjetru, 
Austrija mora vječito živjeti! (Prev.) 


[-24] 


Bog neka vas čuva! (Prev.) 


[-25] 


Blesan. (Prev.) 


[—26] 


Sto mu gromova! (Prev.) 


[—27] 

Momak misli: smatrat će se da je zaista idiot. (Prev.) 
[—28] 

Gospode Bože! (Prev.) 
[—29] 

Sposoban! (Prev.) 
[-30] 

Nišani! Pali! (Prev.) 
[—31] 

Čuvajte ga strogo i promatrajte ga! (Prev.) 
[+32] 

Idite, misa je završena! (Prev.) 
[-33] 

Josef Svatopluk Machar, češki pjesnik i liberalac. (Prev.) 
[34] 

Mirno! (Prev.) 
[-35] 

Opis igre vidi u 3. pogl. II. dijela. (Prev.) 
[—36] 

Da, o spasu duše, vrlo dobro. (Prev.) 
[-37] 

Vrlo dobro, zar ne, moja gospodo? (Prev.) 
[38] 


Pravilnik o službi. (Prev.) 


[39] 
Natrag! Odstupi! (Prev.) 


[-40] 
Maršbataljon, marškompanija - bataljon, odnosno četa koja polazi na frontu. 
(Prev.) 


[41] 
Trideset posto ljudi u garnizonskom zatvoru prosjedilo je ondje čitav rat, bez 
ijednog preslušavanja. (Autor) 


[-42] 


Carevski i kraljevski vojni sud. (Prev.) 


[43] 
To je doista pouzdano sredstvo, kojim se može lako dospjeti u bolnicu. Ali miris 
petroleja koji ostane i na oteklini može odati. Benzin je bolji jer prije ishlapi. 
Kasnije su uštrcavali eter sbenzinom, a još kasnije su sve to i usavršili. (Autor.) 


[44] 
Pokorno javljam, gospodine feldkurate, da smo donijeli zamotak i jednoga 
čovjeka. (Prev.) 


[-45] 


Oprostite, dragi druže, vi ste blesan, ja mogu pjevati što ja hoću! (Prev.) 


[—46] 


Znak konjima da stanu. (Prev.) 


[47] 


Pokorno javljam, gospodine pukovniče, ja sam pijan. (Prev.) 


[48] 
Prvo je bilo zlatno doba, kad je bez ikakva suca... (Prev.) 


[49] 
Ja mogu platiti. (Prev.) 


[-50] 


Cenzurirano. C. i kr. koncentracioni logor, Steinhof. (Prev.) 


[51] 


Američka vrsta kokoši. (Prev.) 


[52] 


Sveta Marijo, majko božja, smiluj se nama!“ (Prev.) 


[-53] 


Na molitvu! (Prev.) 


[-54] 
Ove tri riječi zapravo znače ,nebeski bože, raspelo i sakrament“, ali 
se upotrebljavaju i kao kletve: ,Sto mu gromova, Krista ti, do 
đavola!“ U tome i jest feldkuratova igra riječi. (Prev.) 


[55] 


Južnoamerički balzam. (Prev.) 


[-56] 


To je zaista strašno, gospodine feldkurate, narod je pokvaren. (Prev.) 


[-57] 


Nešto nenadmašivo. (Prev.) 


[58] 
Pogled nadesno! (Prev. ) 


[59] 
Pogled nalijevo! (Prev.) 


[—60] 
Dragi Jindfich! Moj me muž progoni. Moram svakako provesti nekoliko dana kod 
tebe. Tvoj momak je velika mrcina. Ja sam nesretna. Tvoja Katy.“ (Prev.) 


[61] 


Čist kao što je potrebno za boravak u sobi. (Prev.) 


[—62] 
Neka đavo buzorira toga klipana! S takvim ubojicama iz potaje ja ću brzo 
obračunati (Prev.) 


[-63] 
Manliherski blesan. (Prev.) 


[64] 
Stoj! (Prev.) 


[—65] 


Marš napolje, svinjo jedna. (Prev.) 


[—66] 


Govorite li madžarski? (Prev.) 


[67] 


Ne razumijem, prijatelju. (Prev.) 


[—68] 


Najljepše zahvaljujem. (Prev.) 


[—69] 


Troje djece nema hrane, živio! (Prev.) 


[-70] 


Vidim: sjedi, ne putuje, sjedi, pije, stalno pije, burš. (Prev.) 


[71] 


Šta znači riječ dragoviću? (Prev.) 


[-72] 


Dragović znači isto što i gospodine naredniče. (Prev.) 


[2581 
Svaki vojnik mora imati dokumente. Bez dokumenata zatvorit će vojno 
kolodvorsko zapovjedništvo ušljivog momka kao bijesnog psa. (Prev.) 


[—74] B 
Cim se čovjek udalji na tri minute, već se ne čuje ništa drugo nego: češki, Česi. 
(Prev.) 


[75] 


No, to je drolja, neće da spava sa mnom! (Prev.) 


[—76] 


Sumnjiv zbog špijunaže. (Prev.) 


[77] 
Pokorno javljam da će neprijateljski oficir još danas biti poslan u Kotarsko 
žandarmerijsko zapovjedništvo u Pisek. (Prev.) 


[78] 


Osmatračnica. (Prev.) 


[79] 

Službeno - slobodno od poštarine. (Prev.) 
[-80] 

Stražmeštre, gdje je odgovor na okružnicu br. 1789678 - X. Y. Z.? (Prev.) 
[81] 

Čestitam vam, gospodine stražmeštre! (Prev.) 
[—82] 

Bodež na pušku! (Prev.) 
[83] 

Odio strojnih pušaka. (Prev.) 
[—84] 

Dokaz o zločinu (prestupku). (Prev.) 
[85] 

Moram k tomu još dodati, da ruska kontušovka... (Prev.) 
[—-86] 

Uz izvještaj br. 2172 javljam... (Prev.) 
[—87] 

Potpuno pijan. (Prev.) 
[—88] 

Živio! Dolje Srbi! (Prev.) 
[-89] 


Neka nas s čitavim tim ratom poljube u stražnjici (Prev.) 


[—90] 


Čim visoka gospoda stignu u blizinu tvrđave, treba da opale topovi na svim 
grudobranima i utvrdama, a komandant mjesta dočekuje ih na konju s mačem u 
ruci i izjaše pred njih. (Prev.) 


[91] 
U trenutku kad komandant salutira, ponavlja se topovska paljba, a kad visoka 
gospoda siđu, paljba se ponovi po treći put. (Prev.) 


[92] 


Pukovnijski zatvor. (Prev.) 


[—-93] 


Bolesnička knjiga 91. pukovnije. (Prev.) 


[—94] 


Nesposoban za ratnu službu. (Prev.) 


[95] 


Oficirska škola. Obrađivanje onih učenika koji moraju ponavljati godinu. (Prev.) 


[—96] 


Evidencija vojnih rezervista. (Prev.) 


[——97] 


Gdje se pjeva, ondje lezi sa sigurnošću; zli ljudi ne pjevaju. 


[—98] 


Sto mu gromova, šta radite vi ovdje, civiliste? (Prev.) 


[—99] 


Osam konja ili četrdeset osam ljudi. (Prev.) 


[-100] 
Svinjska, banda. (Prev.) 


[—-101] 
Češka. (Prev.) 


[—102] 
Nekoliko pljusaka. (Prev.) 


[-103] 
Naš dobri blesavko. (Prev.) 


[104] 


Dresura ili odgoj. (Prev.) 


[-105] 
Pooštreni zatvor. (Prev.) 


[-106] 


Pah, šta treba pričati o tom klipanu, on ionako mora crknuti! (Prev.) 


[-107] 
Vojnici ionako moraju crknuti! (Prev.) 


[—108] 


Sto mu gromova, lezi! (Prev.) 


[—-109] 


Gubitak prava na to da ga poštuju njegovi staleški drugovi. (Prev.) 


[—110] 
Čovječe! (Prev.) 


[111] 
Korzička krvna osveta. (Prev.) 


[-112] 
Pukovnijska kancelarija. (Prev.) 


[113] 


U strijelce! Nož na pušku! (Prev.) 


[—114] 


Princ Eugen, plemeniti vitez. (Prev.) 


[-115] 
Bog neka kazni Englesku! (Prev.) 


[116] 
Dolje Srbi! (Prev.) 


[117] 
Naprijed! Marš! (Prev.) 


[118] 


Kad se vratim, kad se vratim, kad se opet vratim, opet vratim. (Prev.) 


[—119] 


I ti, moja draga, ovdje ostaješ. Holarjo, holo! (Prev.) 


[-120] 
Eh, servus, Ferdo, što ima novo? Je li večera već gotova? (Prev.) 


[-121] 
Frajt je podoficir s jednom zvijezdom, kapral je podoficir s dvije zvijezde, a vodnik 
sa tri. (Prev.) 


[-122] 
Pogled nalijevo! (Prev.) 


[-123] 
Pobjeda i osveta! Bog neka kazni Englesku! Austrijanac ima domovinu. On je ljubi 
i ima razloga da se bori za domovinu. (Prev. ) 


[124] 
C. i kr. oficirski bordel, c. i kr. podoficirski bordel i c. i kr. vojnički bordel. (Prev.) 


[125] 


To je gnusno! (Prev.) 


[-126] 


Gnusno, zaista gnusno! (Prev.) 


[127] 
Odijeljena soba. (Prev.) 


[-128] 


Gospodine, gospodine, gospodine suče! (Prev.) 


[-129] 
Djevojke, djevojke, djevojke sa sela. (Prev.) 


[130] 


Ne razumijem. (Prev.) 


[131] 


Razumijete li njemački? (Prev.) 


[132] 
Malo. (Prev.) 


[133] 
Kažite dakle gospođi, ja hoću s gospođom govoriti, recite joj da je vani u hodniku 
pismo od jednoga gospodina. (Prev.) 


[134] 
Gospođa je rekla da nema vremena, pa ako što ima, da dadete i reknete meni. 
(Prev.) 


[-135] 
Gospođi dakle pismo, ali držati jezik. (Prev.) 


[136] 


Ja odgovor čekati ovdje u predsoblju. (Prev.) 


[137] 
Majke mu njegove, boga mu njegova, Isukrsta mu njegova i Marije, oca mu 
njegova, svijet mu njegov. (Prev.) 


[138] 


Šta to treba da znači, gdje je taj prokleti klipan koji je donio ovo pismo? (Prev.) 


[139] 


Ja pisao, ne natporučnik. Potpis, ime, lažno. Divna gospođa. (Prev.) 


[140] 


Vojna straža. (Prev.) 


[-141] 


Dokazalo o prijestupu. (Prev.) 


[142] 


Cislajtanija austrijska, a Translajtanija madžarska polovica Austro-Ugarske. 


(Prev.) 


[143] 


Obustaviti vatru! (Prev.) 


[—144] 
Valja izdržati! (Prev.) 


[145] 
Zenski rod, obrazovani čovječe, glasi ,ovaj uš“, a muški dakle ,ova ušac“. 
Poznajemo svoje ljude. (Prev.) 


[146] 


Bože blagoslovi Madžare! (Prev.) Zapravo: istem ald meg a magyart. 


[147] 


Prirast. (Prev.) 


[148] 
Jednogodišnjak. (Prev.) 


[149] 


Istraživanja o povijesti razvitka spolnog morala. (Prev.) 


[150] 
Što je? (Prev.) 


[151] 


Živjeli, ruska braćo, mi smo braća Cesi, mi nismo Austrijanci. (Prev.) 


[+-152] 
Mrkvojed, glupi rolmopsi, pikova sedmica, prljava svinja, dat ću vam par ćušaka 
na vaše mjesečasto lice. (Prev.) 


[153] 


Kad se ljudi opraštaju, tada kažu jedan drugome: ,,Do viđenja!“ 


[154] 


Škola jednogodišnjih dobrovoljaca (= škola za rezervne oficire). (Prev.) 


[155] 


Nemojte pucati! (Prev.) 


[-156] 
Četna opskrbna knjiga. (Prev.) 


[157] 


Pukovnijska komora. (Prev.) 


[158] 


»Nemojte kucati!“ Unutra! (Prev.) 


[159] 


Pokorno javljam. (Prev.) 


[-160] 
Dakako, itekako. (Prev.) 


[-161] 
Vjerujte mi da sam ja dosad imao malo od života. Ja se čudim ovom pitanju. 
(Prev.) 


[-162] 


U pola godine ja sam položio državni ispit i postao doktor. (Prev.) 


[163] 


Izlazite u lijepo opremljenim svescima. (Prev.) 


[164] 


Sutra - svete knjige hinduske religije. (Prev.) 


[-165] 


U tom raspoloženju dobio je poziv i pošao k njoj. (Prev.) 


[-166] 


Politički sumnjiv. (Prev.) 


[167] 


Dakako, moja gospodo, Kramar, Schreiner i Klofač (češki političari). (Prev.) 


[—168] 


Na dogovor sutra... (Prev.) 


[-169] 
U devet sati. Potpis. (Prev.) 


[-170] 
Vojnička plaća. (Prev.) 


[171] 
Dakle, što je? (Prev.) 


[172] 


Opet dogovor, neka đavo sve to buzorira! (Prev.) 


[173] 


Dežurni podoficir. (Prev.) 


[174] 


Priprema za odlazak. (Prev.) 


[175] 


Povreda subordinacije. (Prev.) 


[176] 


Vjerojatno mačje govno, gospodine pukovniče. (Prev.) 


[177] 


Vježbanje u gađanju bojnim mecima. (Prev.) 


[178] 


Đavo neka sve to buzorira! (Prev.) 


[179] 


I Srbi moraju vidjeti da smo mi Austrijanci pobjednici, pobjednici. (Prev. ) 


[—-180] 


Svi neka se zaklone! (Prev. ) 


[-181] 
Gdjeje zapovjedništvo bataljona? (Prev. ) 


[—182] 


Svi natrag, svi natrag, pravac uvala, jedan po jedan! (Prev. ) 


[183] 


Pravac, uglata glava. (Prev. ) 


[184] 


Laku noć! Laku noć! Neka ona dođe svima umornima! Dan se tiho primiče kraju, 
sve marljive ruke počivaju dok se ne probudi jutro. Laku noć! Laku noć! (Prev. ) 


[185] 


Jezik za zube, bijedniče! (Prev. ) 


[—-186] 


Grijesi otaca. Novela od Ludwiga Ganghofera. (Prev. ) 


[-187] 
Moja gospodo! (Prev. ) 


[—-188] 


Drugovi! (Prev. ) 


[189] 
Dakle, moja gospodo! (Prev. ) 


[190] 
Vi, kadete... (Prev. ) 


[191] 


Na 228. koti neprijateljsku vatru valja usmjeriti nalijevo. (Prev. ) 


[192] 


Stvar - sa - nama - da - mi - pogledamo - u - tu - obećasmo - tu - Marta - tebe - to - 
tjeskobno - zatim - mi - Marta - mi - toga - mi- hvala - zaista - upravni - kolegij - 
kraj - mi - obećasmo - mi - poboljšao - obećasmo - zaista - mislim - ideja - sasvim - 


vlada - glas - posljednje. (Prev. ) 


[193] 


Gospodine kapetane, pokorno javljam: Isuse i Marijo, ne slaže se! (Prev. ) 


[194] 


Roman u dva dijela. (Prev. ) 


[195] 


Sijeno. (Prev. ) 


[—-196] 


Priručnik vojnog tajnog pisanja. (Prev. ) 


[-197] 


Po vodovima pravac u opskrbni magazin br. 6! (Prev. ) 


[198] 


Po zapovijedi, gospodine natporučniče! (Prev. ) 


[—-199] 


Sutra - svete knjige hinduske religije. (Prev. ) 


[200] 
Princ Eugen, plemeniti vitez, htjede za cara opet osvojiti grad i tvrđavu Beograd. 
Dade stoga napraviti most preko kojega će moći ući s vojskom u gradoći ući s 
vojskom u grad. (Prev. ) 


[<-201] 
Kad su napravili most da se s topovima i kolima moglo prelaziti preko Dunava, 
razbiše logor kod Zemuna da protjeraju sve Srbe. (Prev. ) 


[202] 
Grof Radetzky, plemeniti vitez, zakleo se da će istjerati careva neprijatelja iz 
dvolične Lombardije. U Veroni je dugo čekao dok je još stiglo trupa, pa se junak 
osjećao slobodan i krenuo s vojskook je još stiglo trup , pa se junak osjećao 
slobodan i kreno s vojskom... (Prev. ) 


[-203] 
Nije slobodno! Nije slobodno! Vojna komisija, nije slobodno! (Prev. ) 


[-204] 
Svi razgovori oficira s oficirima vode se naravno na njemačkom jeziku. (Pisac. ) 


[-205] 
Dan kada će crknuti podmukla Rusija, bit će dan spasenja za čitavu našu 
monarhiju. (Prev. ) 


[—-206] 
Sjedinjenim silama! (Prev. ) 


[-207] 
Brzo skuhati, pa onda krenuti na Sokal. (Prev. ) 


[208] 
To je u njemačkom razgovoru glasilo ovako: “Sie haben sich damals auch mit den 
deutschen Mitschiilern gerauft" (Autor. ) 


[<-209] 
U razgovoru: “Also, Nazdar!" (Autor. ) 


[—210] 
Udo Kraft: Selbsterziehung zum Tod fir den Kaiser. C. F. Amelang's Vertag. 
Leipzig. (Autor. ) 


[—211] 
Dobar mladić. (Prev. ) 


[212] 
Izašao mi je adut. (Prev. ) 


[213] 


Žestoko navali! Navali žestoko u božje ime! (Prev. ) 


[214] 
Vrijedi. (Prev. ) 


[-215] 
Držite se hrabro, junačka braćo, samo srčano obarajte neprijatelja, neka se careva 
zastava vijori... (Prev. ) 


[—216] 


Pripazite, svinjska bando! (Prev. ) 


[217] 


Za boga i cara! (Prev. ) 


[—218] 


C. i kr. božji glavni stan. (Prev. ) 


[219] 


Ala smrdi momak kao bakalar! (Prev. ) 


[—220] 
Mora da su mu pune gaće. (Prev. ) 


[221] 
Kažite mojoj hrabroj vojsci da je u mom srcu podigla sebi besmrtan spomenik 
ljubavi i zahvalnosti. (Prev. ) 


[222] 
Smrdi kao čistač nužnika, kao kakav posrani čistač nužnika. (Prev. ) 


[—-223] 
Šančevi, opkopi, ograde. (Prev. ) 


[-224] 
Čovjek kao vi, gospodine pukovniče, potrebniji je od beskorisnog natporučnika. 
(Prev. ) 


[225] 
Nasmijane pjesme, Vrč i nauka, Bajke i parabole. (Prev. ) 


[—226] 
Poližite mi stražnjicu! (Prev. ) 


[<-227] 
Razgovor kapetana Sagnera s natporučnikom Lukašem vodio se na češkom jeziku. 
(Autor. ) 


[—228] 
Vojni transportni kolodvor. (Prev. ) 


[-229] 
Tko veli o... (Prev. ) 


[-230] 
Dakle, kako se osjećate? (Prev. ) 


[-231] 


Vr-r-lo d-do-do-bro, mo-lim po-pok-ri-vač! (Prev. ) 


[-232] 
Sveta Marijo, majko božja... (Prev. ) 


[-233] 


Triput: živio! (Prev. ) 


[—234] 
Prokleta svinja! (Prev. ) 
[-235] 
Naši junaci u Italiji od Vicenze do Custozze, ili... (Prev. ) 
[-236] 
Krv i život za Habsburga! Za Austriju, cijelu, jedinstvenu, veliku! (Prev. ) 
[-237] 
Za cara. boga i domovinu! (Prev. ) 
[-238] 
Najoštrija psovka Isusa i Marije. (Prev. ) 
[-239] 
Naši junački sivi ratnici. (Prev. ) 
[—-240] 
Vojni vlak (franc. ) (Prev. ) 
[241] 
U osam i po uzbuna, vršenje nužde u nužnicima, a zatim spavanje. (Prev. ) 
[242] 
Dakle, vidite! U osam i po sranje, a za pola sata spavanje. To je potpuno dovoljno. 
(Prev. ) 
[—243] 


U partijama, naizmjence. (Prev. ) 


[—-244] 


Čeh ili Nijemac? - Čeh, pokorno javljam, gospodine general-majore! (Prev. ) 


[—-245] 
Dobro. (Prev. ) 


[-246] 


Stisni usta, jezik za zube! (Prev. ) 


[247] 
Ljudima. (Prev. ) 


[—248] 


Bataljonski povjesničar. (Prev. ) 


[—-249] 


Po rojevima pod zapovjedništvom rojnih komandanata. (Prev. ) 


[-250] 
Prestanite! Dižite se! Mirno! Pogled na desno! (Prev. ) 


[-251] 


Voljno! Produži rad! (Prev. ) 


[-252] 
Pokorno javljam, gospodne general majore, momak je blesav i poznat kao idiot, 
basnoslovni glupan. (Prev. ) 


[-253] 


Što velite, gospodine poručniče? (Prev. ) 


[-254] 


Stražnjica (njem. Arsch). 


[-255] 


Više nećeš srati? (poljski. Prev. ) 


[-256] 
Gotov. (Prev. ) 


[-257] 


Ali ne, voljno, voljno, samo produži rad! (Prev. ) 


[—258] 


Ta znate valjda, što mislim... Odstup! (Prev. ) 


[-259] 


Prvi roj, diži se! U dvojne redove!... Drugi roj... (Prev. ) 


[260] 
Ponovo! (Prev. ) 


[261] 


Ištvan-supružnici. (Prev. ) 


[262] 
Dakle, deset forinti, pet forinti kokoš, pet oko. (Njemački, a isto to i madžarskim 
improviziranim jezikom. ) (Prev. ) 


[263] 


Dobar dan, zbogom, prijatelju! (Prev. ) 


[-264] 


Zatvoreni bataljon. (Prev. ) 


[—-265] 


Mirno! Voljno! Mirno! Pogled nadesno! Mirno! Voljno! (Prev. ) 


[—266] 


Ponovi! Nadesno! Nalijevo! Poludesno! (Prev. ) 


[—267] 


Ponovi! Poludesno! (Prev. ) 


[268] 


Polulijevo! Nalijevo! Lijevo! U frontu! (Prev. ) 


[—269] 
Ravno! Okreni se! Klekni! Dolje! Sjedi! Diži se! Sjedi! Dolje! Diži se! Dolje! Diži 
se! Sjedi! Diži se! Voljno! (Prev. ) 


[-270] 
Pravac kolodvor! (Prev. ) 


[-271] 
Naprijed marš! Vode stoj! (Prev. ) 


[—272] 
Kratkim korakom! (Prev. ) 


[-273] 


Punim korakom! Izmijeni korak! Bez koraka! (Prev. ) 


[—274] 
Jednakim korakom! Vode, natrag marš! Vode, stoj! Trčećim korakom! Vode, 
naprijed! Korakom! Vode, stoj! Voljno! Mimo! Pravac kolodvor! Trčećim 
korakom! Stoj! Okreni se! Pravac vagon! Trčećim korakom! Kratkim korakom! 
Vode, stoj! Voljno! (Prev. ) 


[-275] 


Prekini, nišani, prekini! (Prev. ) 


[276] 


K nozi! - O desno rame! - K nozi - O desno rame! (Prev. ) 


[277] 


Usta cijevi. (Prev. ) 


[—278] 
Cijev. (Prev. ) 


[279] 


Mirno! Pogled nadesno! (Prev. ) 


[—-280] 
Pred prsa! K nozi! Pred prsa! O desno rame! Nož na pušku! Nož s puške! Uperi 
bajonet! Na molitvu! Kleknite za molitvu! Napuni pušku! Pucaj! Pucaj poludesno! 
Cilj: štabni vagon! Razmak 200 koraka! Gotovo! Nišani! Pali! Prekini! Pali! 
Nišani! Prekini! Nišan normalan! Opskrbi se mecima! Voljno! (Prev. ) 


[281] 
Kapu skini! (Prev. ) 


[—282] 
Politički sumnjiv! Oprez! (Prev. ) 


[—283] 
Zahodski general. (Prev. ) 


[—284] 


Malajska hrana, brašno od saga, juha od saga. (Prev. ) 


[—-285] 


Sve natrag! (Prev. ) 


[—286] 


Carski i kraljevski artiljerijski divizion. (Prev. ) 


[287] 


Barutni toranj, barutna vrata u Pragu. (Prev. ) 


[—288] 


Ratni drugovi. (Prev. ) 


[—289] 


Ti stoko, ti svinjo! (Prev. ) 


[-290] 
Na zapovjed, gospodine natporučniče! (Prev. ) 


[-291] 


Kao na fronti. (Prev. ) 


[-292] 
Odziv. (Prev. ) 


[—-293] 


Lozinka. (Prev. ) 


[—294] 
Kapa. (Prev. ) 


[-295] 
Stoj. (Prev. ) 


[—296] 


Srat ću, srat ću (šajsn mjesto šisen, što znači pucati). (Prev. ) 


[297] 


Komandir straže! (Prev. ) 


[—298] 


Bože blagoslovi kralja! (Prev. ) 


[—-299] 
Živjeli! Zivjela 14. pukovnija! (Prev. ) 


[—-300] 
Zastavnik. (Prev. ) 


[-301] 


Nalijevo krug! Naprijed - marš! (Prev. ) 


[-302] 
Imam i rakije, milostivi gospodine vojniče. (Prev. ) 


[-303] 


Ništa osim dobro. (Prev. ) 


[—304] 


Neka živi naš bataljonski komandant! (Prev. ) 


[-305] 
Ovdje! (Prev. ) 


[—-306] 


Mirno! (Prev. ) 


[-307] 
Junak. (Prev. ) 


[—-308] 


Žrtvovao je. (Prev. ) 


[—-309] 


Domovina. (Prev. ) 


[-310] 


Kad se vratim, kad se vratim... (Prev. ) 


[+-3H] 
Ekshorta, eksorta, propovijed, kratak govor. (Prev. ) 


[312] 


Kuhinjski odio oficirske menaže. (Prev. ) 


[313] 


Dajte mi za svaku svinju dva rajnska forinta! (Prev. ) 


[314] 


Junacima Lupkovskog klanca. (Prev. ) 


[315] 
Anđeoske bludnice. (Prev. ) 


[-316] 
Zaposjednuto! (Prev. ) 


[-317] 
Naprijed! (Prev. ) 


[-318] 
Dio poljske narodne nošnje; kontuš je dug kaput, muški i ženski, s razrezanim 
rukavima. (Prev. ) 


[-319] 


Vrlo jaka votka u krčmama. (Prev. ) 


[—320] 
Ne razumjeti, ja krunski Tatarin, veliki bože! (Prev.) 


[-321] 


Veliki bože, veliki bože, milosrdni, sažali se, smiluj se, priprosti vojnik. (Prev.) 


[-322] 
Tatarin nisam, Čerkez sam, glave režem. (Prev.) 


[-323] 


Tko zna govoriti njemački? (Prev.) 


[-324] 


Ja ne znam šta to treba da znači. (Prev.) 


[-325] 
Autor misli ovdje na prvog predsjednika Čehoslovačke Republike T. G. Masaryka. 
(Prev.) 


[—-326] 


Ne razumijem češki! - Razumijete li njemački? - Razumijemo. (Prev.) 


[327] 


Carska i kraljevska vojna magazinska mačka. (Prev.) 


[-328] 
Jeli tačno, Prag br. 16. Josef Božetčch? (Prev.) 


[—-329] 


Mi moramo pobijediti. (Prev.) 


[—-330] 


O, jelo, ojelo, kako je lijepo tvoje lišće! (Prev.) 


[-331] 
Pustite to! (Prev.) 


[-332] 
Dakako. (Prev.) 


[—-333] 
Što. (Prev.) 


[-334] 


Novac za menažu. 


[—-335] 
Ovdje! (Prev.) 


[-3306] : 
Ovdje, najpokornije javljam, infanterist Švejk, ordonans 11. marškompanije. 
(Prev.) 


[337] 
Na zapovijed! (Prev.) 


[-338] 


Sposoban za službu na fronti. (Prev.) 


[—-339] 


Možete mi poljubiti stražnjicu i ti i tvoj kotarski predstojnik. (Prev.) 


[—340] 


Odmah ću biti gotov, gospodine poručniče! (Prev.) 


[-341] 


Što škodi u ratu? (Prev.) 


[-342] 
Za hrabrost. (Prev.) 


[343] 
Kolajna pohvale. (Prev.) 


[—-344] 
Tebe boga hvalimo. (Prev.) 


[-345] 


Barutni toranj, barutna vrata (u Pragu). (Prev.) 


[-346] 


Obrtnička banka, najjača čehoslovačka banka između dva rata. (Prev.) 


[—347] 
No, da, to je dobro, to je vrlo dobro. (Prev.) 


[348] 


Zar ne? (Prev.) 


[—349] 


Vjesnik, glasnik, konjanik ordonans. (Prev.) 


[-350] 


Objesite spremu! (Prev.) 


[-351] 


Pravac za mnom! Naprijed marš! (Prev.) 


[-352] 
Koja pukovnija? Devedeset prva? Kamo ih vodite? Ali, moja gospodo! Pa to je 
pogrešan pravac! Ta ja sam naložio da se ide lijevo! (Prev.) 


[353] 


Na zapovijed, gospodine pukovniče! (Prev.) 


[354] 


Gospodine kapetane! Zapamtite zauvijek: pukovnik-brigadir! (Prev.) 


[-355] 


Puška manliherica repetirka. (Prev.) 


[356] 


Odstup, sutra na raport! (Prev.) 


[357] 


Ne razumije. (Prev.) 


[-358] 
Moskovljani su odnijeli. Poklali su kokoši, silovali djevojke i vratili se (otišli). 
(Prev.) 


[-359] 


No, đavo te odnio! (Prev.) 


[—360] 


Slava budi Isusu Kristu! Sada nam dolazi Franjo Josip! (Prev.) 


[-361] 


Znam, znam. (Prev.) 


[-362] 
Nabijte pušku! (Prev.) 


[-363] 


Nišani! (Prev.) 


[—364] 
Pali! (Prev.) 


[-365] 


Velemožna gospodo. (Prev.) 


[—-366] 


Naprijed! Naprijed! (Prev.) 


[—367] 


Četo, razvij se u strijelce! Pravac prvi vod! (Prev.) 


[—-368] 


Vlasnik naše c. i kr. 42. pukovnije zove se nadvojvoda Friedrich... (Prev.) 


[—-369] 


Naprijed! Pravac za mnom! (Prev.) 


[370] 


Imao sam jednog druga... (Prev.) 


[371] 
Zar bi htio držati i frontu straga? Usranče jedan, to je samo za gospodu oficire! 
(Prev.) 


[-372] 


Pucajte, pucajte! Živahno pucajte! (Prev.) 


[-373] 
Obustavite paljbu, obustavite paljbu! (Prev.) 


[374] 


Bajonete na pušku! Juriš! Juriš! Naprijed! Naprijed! (Prev.) 


[375] 
Na okup! (Prev.) 


[376] 


Prebrojavanje! (Prev.) 


[-377] 
Natrag, natrag! (Prev.) 


[378] 
Stoj! Tko je to? (Prev.) 


[-379] 
Molim gospodina (poljski). (Prev.) 


[—-380] 


Baka, pogrdan naziv za običnog vojnika. (Prev.) 


[—381] 
Laštilo ,Amor“. (Prev.) 


[-382] 
Ovdje! (Prev.) 


[-383] 


Na molitvu! (Prev. ) 


[—-384] 
Pogled na desno! (Prev.) 


[-385] 


Čestitam. (Prev.) 


[—-386] 


Sveta jednostavnost (siromaštvo duhom)! (Prev.) 


[387] 


Posrijedi je igra riječi. T'uhyček u češkom znači svračak. (Prev ) 
[388] 


Ceški naziv biljke pomoćnica crna, preveden doslovno, da bi se sačuvala igra 
riječi. (Prev.) 


[-389] 
Što je? (Prev.) 


[—390] 


Da, da, toje istina. To je čovjek, to jejoš uvijek čovjek. (Prev.) 


[391] 
Natrag! Natrag! Svi natrag! (Prev.) 


[-392] 
Lezi! (Prev.) 


[-393] 


Vojnik koga zarobljuju, da od njega saznaju vojne tajne. (Prev.) 


[—394] 


Reci svoje ime! 


